
Cuvânt-înainte 


Volumul retrospectiv publicat de Centrul Naţional pentru 
Conservarea şi Promovarea Culturii Tradiţionale în anul 2009 este 
mărturia continuităţii unui apreciat proiect cultural al instituţiei, 
„Colocviile CNCPCT”. 

„Sinteze 1994-2008” este cartea dedicată celor care au fost şi sunt 
implicaţi în acest proiect - iniţiatori, prestigioşi participanţi, 
organizatori şi parteneri, celor pentru care aceste sesiuni de 
comunicări ştiinţifice sunt deopotrivă competiţii ale spiritului şi bucurii 
ale sufletului. 

Şi dacă în fiecare an „Colocviile” au fost finalizate prin publicarea 
comunicărilor, volumul de faţă se constituie şi într-un remember al 
celor cincisprezece ediţii. 

Lucrarea apare într-un format nou şi un tiraj care se adresează 
lumii etnologiei şi etnografiei contemporane şi viitoare. 

Când vorbim despre viaţa profesională, există lucruri pe care dorim 
şi trebuie să le împlinim. 

Este important ca fiecare ediţie a "Colocviilor" să fie valorificată 
prin propriul volum şi vom încerca, prin Editura Centrului Naţional 
pentru Conservarea şi Promovarea Culturii Naţionale, să împlinim 
această dorinţă. 

iulie 2009 

Oana Gabriela Petrică 




1994 

Ediţia I (Buziaş, 7- 9 octombrie 1994) 


Memoria culturală - păstrare şi restituire 




luliana BĂNCESCU 

(CNCVTCP) 


Magia descântecelor şi Născătoarea de Dumnezeu 


Ca tactică, descântatul este foarte vechi, fiind prezent nu numai la români, ci şi la multe alte popoare, sub diferite 
denumiri. Scopul lui declarat este vindecarea unor boli, alungarea duhurilor necurate, întoarcerea vrăjilor trimise peste 
oameni şi animale. 

Ne rămâne să constatăm dacă acestea sunt făcute în numele lui Dumnezeu sau dacă, în subtextul lor, predomină 
magia. Căci de multe ori, chiar de bună intenţie fiind, descântătoarea tot este înşelată de diavol, râvnind la bani şi la 
slava lumească. 

Şi, pentru ca iluzia dumnezeirii acestor descântece să fie şi mai puţin evidenţiată, unele dintre ele se folosesc de 
numele Maicii Domnului, pe seama căreia pun vindecarea bolnavului (vezi şi formula finală: „Descântecul de la 
mine/Leacul de la Maica Precista"). în descântece, Maica Domnului este numită Maica Precista, Maica (prea) Curată, 
Maica Sântămărie, Sântămăna Mare (numele ei se confundă cu al sărbătorii Adormirii de la 15 august). 

Bolile pentru a căror vindecare apare Maica Domnului sunt multiple. Se descântă: „de albeaţă”, „de apucat" (ele), 
„de dragoste", „de deocheat", „de desfăcut”, „de plămădirea inimii", „de bubă" (rea), „de aruncat", „de toate bolile” („ori 
de ce rău a fi"), „de boala copiilor" (epilepsie), „de aplecat’, „de boala vitelor" („când s-o luat laptele la cutare vacă"), 
„de brâncă”, „de întâlnit”, „de întors”, „de junghiu”, „de încuietură", „pi (di) ursâf, „de cel perit”, „de ruptoare de apă", 
„de mătrici”, „de pretit", „de pocit”, „de lehuzie”, „de săgetătură”, „de sperietură de noapte" etc. 

Formula de început a acestor descântece prezintă cauza magică a bolii. Personajele malefice care cauzează 
suferinţă, deşi pomenite uneori ca oameni în came şi oase, sunt numai mediatori între forţele malefice şi bolnavi, 
puterea care a produs îmbolnăvirea fiind lucrarea unor duhuri: „Săteni,/Poporăni./Megieşiţâli.A/ecinili". 

Alte personaje care aduc suferinţa sunt „Vântoasele/Frumoasele" care provoacă „albeaţa" sau, într-un descântec 
„de aruncat':.leul cu leoai,/Zmăul cu zmăoai./Didiochiul cu didiochitoai,/Samca cu sămcoai". 

Unele dintre aceste personaje sunt uşor de recunoscut căci au o mare circulaţie pe o arie mai largă a folclorului 
românesc. La fel şi aceste duhuri aducătoare de rău, prezente în folclor încă din Evul Mediu: „Şi 
m-am Întâlnit:/Cu moroi,/Cu moroaia,/Cu strâgoi,/Cu strâgoaie,/Cu formăcători,/Cu formăcătoari". 

Altele sunt personaje biblice recunoscute ca aducătoare de răutate, precum cea care a cerut capul lui loan 
Botezătorul în schimbul dansului ei: „Cum nu m-oi văieta,/Că o plecat lrod,/(...)/Cu izbitoarele,/Şi cu zghiuitoarele,/Cu 
frumoasele,/Şi cu vântoasele,/Pe drum mergând,/Jocuri jucând,/Şi voie bună făcând./Nu ştiu în ce cias m-o luat...". 

într-un descântec pentru „când vaca şi-o pierdut laptele" întâlnim un personaj malefic care se sustrage sorocului 
„Maicii Preacurate" care a omorât pe potenţialii vinovaţi. Este un fel de Baba Cloanţa: „Baba cea buzată/Cu zgaburi 
încălţată”. 

Alt producător al răului este „Miriş şi Pârâş" sau însuşi „Dracul cu Drăcoaia". Un personaj special, ilustrat în 
poveşti în chip de om şi animal deopotrivă, amintind de reprezentările diavolului din pictura bisericească, este cel numit 
într-un descântec „Tartacot/Cu barba de-un cot”. Acesta apare într-un descântec „di disfăcut" cules de Alexandru 
Vasiliu, prezentat licenţios şi necuviincios, deşi vindecătoarea este considerată a fi Maica lui Dumnezeu: „P...-i baţi 

vinile/Coaili călcâile/Limba borta curului/Calari pi iepuri/Cu bici pi umăr/Cu cojocu-ntors pi dos/Cu iţari plezniţ'./Cu dinţâi 
rânjâţ’./Cu luleaua-n dinţ'./Cu ochi’ boldiţ”'. 

Dacă această caricatură de personaj este cauza bolii, merită oare să fie luat descântecul în serios ca putere vinde¬ 
cătoare - sau mai are ce căuta Maica Domnului în această atmosferă mai mult de basm şi fabulaţie decât de adevăr? 

Judecând descântecele ca un ansamblu format de textul literar, practica magică şi credinţa care exprimă o 
anumită mentalitate, remarcăm forţa magică ce se atribuie cuvântului („De lături di drum l-o dat/Cu numi di om mort I- 
o lăsat”). 

Cuvintele dau impresia că se actualizează ca fapte pe măsură ce se vorbeşte, alcătuind uneori un întreg 
ceremonial. Principala proprietate a limbii este o atât de mare fluiditate, încât forma este mai atrăgătoare, constituind 
o adevărată încântare, vrăjind astfel auditoriul, distrăgându-i atenţia de la conţinut. Vom lua exemplul unui descântec 
„de desfăcut": „Cu cămeşî di borangic/îmbrăcatu-ne-au/Cu brâu di ibrişân/încinsu-ne-au,/Cu cizmi di 
dragosti/încălţatu-ne au,/Haini di dragostiîn spati/Pusu-ne-au. (...)/Lacrămi în faţă/Datu-ne-au/Lunaîn spati/Scrisu-ne- 
au,/Lucefiri di dimineaţă în umeri/Pusu-ne-au,/Strat di busuioc/Făcutu-ne-au”. 

Am ales acest text deoarece ne aduce la cunoştinţă toată gama de acţiuni puse pe seama Maicii Domnului pentru 
curăţarea bolnavului de toate răutăţile. Remarcabil e nu numai faptul că nicăieri nu se constată vreun semn al 
prezenţei efective a Maicii Domnului (ca în minuni), ci şi că noul chip înfrumuseţat şi curăţat de Maica Domnului este 
unul al strălucirii aparente, exterioare, al slavei lumeşti. 

Lipsind semnele dumnezeirii, nu putem admite apartenenţa descântatului la practicile creştine, căd Scriptura învaţă 
că mărturia lui Dumnezeu este duhul prorociei, nu al descântatului, iar Saul, când a consultat vrăjitoarea, a fost pedepsit. 

în ciuda contrazicerilor cu creştinismul, în destul de multe descântece apare Maica Domnului speculând, ni se pa¬ 
re, buna-credinţă a poporului care o consideră ca pe o maică a sa. Momentele în care Ea apare o prezintă într-o slavă 
desăvârşită. Reprezentând puritatea în concepţia poporului, Maica Sfântă mai apare şi astfel când îl aude pe bolnav 
„văicărindu se, săicărându-se”: „Maica Precista ca o sfântă ce era,/în rochie albă se Îmbrăca/Pe scară de aur se suia”. 

Altă reprezentare a Sfintei Fecioare este aceasta, aflată într-un descântec de dragoste: „Maica Precista dacă 
auzea,/Din pat de aur sărea,/îndată se spăla,/în rochie se îmbrăca,/Un băţ de argint lua,/Pe scaun de aur cobora". 

Altă apariţie, legată tot de calitatea de Doamnă a cerului, este cea dintr-un descântec „de sperietură de noapte". 
Acesta dă şi mai multe amănunte despre toposul necunoscut (al raiului, desigur) peste care Maria este stăpână: „Este 
un deal mare,/după dealul mare,/este un măr de aur/sub mărul de aur/este un scaun de aur/şi pe scaun cine 
şade?/Şade Maica Domnului/Cu Sfânta Maria Mare/Cu arcu-n mâna dreaptă,/Cu paharu-n mâna stângă”. 

Un descântec „de săgetătură” prezintă o asemănare ciudată între Maica Domnului care grăieşte din „carul ei de 
aur" şi Sfântul llie, răpit de Dumnezeu în car de foc de pe pământ. 

Interesante pentru inventarul nostru sunt şi personajele puse în slujba Maicii Domnului. Acestea sunt fie sfinţi, fie 
„fete” cu asemănare de zâne (iele), cunoscute ca apariţii miraculoase în folclorul în proză. Unul dintre aceşti trimişi ar 
fi Sfântul Gheorghe, cu care descântătoarea se poartă în termeni foarte familiari, spunând, desigur, că el ar fi chemat 
de Maica Domnului, deşi nu ne dă niciun semn în acest sens: „- Sfinte Gheorghe,/Feciorul nostru,A/ino la (cutare)/Şi 
cu biciul tău plesneşte,/După ele goneşte/Toate făcăturile,/Toate dătăturile”. 

Altă apariţie făcută parcă din întuneric şi lumină, din negură şi foc, având în sine ceva luciferic, dar şi titanic, este 
cea a Arhanghelului Mihail, alt ajutor al Maicii Sfinte: „Cu paloş de tun,/Cu sabie de fulger,/Tăind, săpând,/Ceas rău 
căutând”. 

într-un descântec „de albeaţă", curăţirea ochiului este asemănată cu cea a „fântânii lui Iordan", considerată 
fântâna dragostei. Personajul care mediază între Maica Domnului şi bolnav, fiind: „...o fată frumoasă,/Din casa 
frumoasă,/Cu nouăzeci şi nouă de lopeţi,/Cu nouăzeci şi nouă de greble,/Cu nouăzeci şi nouă de mături,/Cu mânecele 
suflecate,/Cu poalele rădicate”. 

Alteori, însăşi Fecioara Maria indică trimişilor săi instrumentul tămăduitor: „Voi nouă fete fecioare,/Luaţi toate câte- 
o floare/De sub a mele picioare etc". 

în descântecele de dragoste împart iubirea în lume:.trii surureli/Cu trii păhăreli,/Una era cu dragostea,/Una era 

cu iubirea,/Una cu drăgălăşania” sau: „La mijloc di cali/S-a-ntâlnit trii feti mari:/Una o chema frumoasa/Una draga/Şi 
una cizma”. 

Alte personaje care aduc dragostea sunt şi primele care au avut cunoştinţa ei: „V-o lua Maica Sântămăria di mâna 
stângă,/Iordan şi lordănoaia de subsuori,/Şâ-ţ' pleca pi cărarea Iu'Adam,/La fântâna Iu’ Iordan". 

Am remarcat o deosebită frumuseţe artistică la un descântec „de ruptoare de apă". Interesantă e aici iconomia 
Maicii Domnului în favoarea creaţiei lui Dumnezeu, pentru a o mulţumi nu numai pe cea cuvântătoare, ci şi pe cea 



13 


mai de jos. Astfel, acest prisos al omului constituie prilej de hrană pentru pasărea care se văietă în auzul Maicii 
Domnului de lipsa mâncării pentru pui, Maica Domnului trimiţând-o către omul bolnav să se hrănească din „prisosul" 
lui care, de fapt, i-a provocat boala. 

Alteori descântecele ilustrează participarea directă a Maicii Domnului la vindecarea bolnavului. Vom observa şi 
ironia fină care se degajă din aceste versuri, dar şi simbolica lor. De asemenea, notăm că vorbele sunt puse în gura 
Maicii Domnului de către descântătoare, nefiind vorba de o prezenţă adevărată a Maicii Sfinte la faţa locului ca în 
minuni: „Pe cal gangur te-oi încăleca,/Cizme roşii ţi-oi Încălţa,/în apa Iordanului te-oi băga,/Hireşă şi frumoasă ţi-oi 
spăla,/Şi-n sân ţi-oi pune pupăza/Şi-n poală colaci./Şi cu câţi îi râde:/Pupeze li-i întinde./Cu câţi îi sta:/Colaci li-i da./Şi- 
n mâna driaptă/Ţi-oi pune trâmbiţă/Şi-n mâna stângă fluier./Şi-i prinde a trâmbiţa/Şi-i prinde a fluiera,/Şi femeile or 
lăsa:/Foc pe vatră hopotind,/Şi coconii ţipurind./Şi-or zice aşa:/- Ce doamnă, ce împărăteasă,/Ce mândră crăiasă?/- 
Nu-i împărăteasă,/Nu-i nici crăiasă,/Fără-i Mărie cea frumoasă". 

Am ales acest descântec deoarece prezintă un ceremonial mai complex decât celelalte descântece de dragoste. 
Nu mai prezintă clasica înfrumuseţare fizică, ci un complex de calităţi mai ezoterice. Mai puternică decât însuşirea 
propriu-zisă este vraja ei. 

Vorbind din punct de vedere teologic, Dumnezeu care a creat lumea din nimic, poate crea din nimic şi slava 
omenească şi frumuseţea. Dar drumul către primirea acestor daruri este credinţa. Aici, după cum spuneam, totul ţine 
de magie. 

Tot Dumnezeu şi Fiul Său, care pe cruce a biruit diavolul, poate să facă din lucrarea acestuia nimic sau poate 
schimba înfăţişarea unui demonizat într-una curată şi fină, care să slujească Lui. Dar, revenind la descântece şi la in¬ 
vocarea aşa-zisei puteri izbăvitoare a Maicii Domnului, constatăm că în niciunul nu se ajunge la Fecioară prin rugăciune, 
ci se încearcă forţarea mâinii lui Dumnezeu, chiar păcălirea lui şi a Măriei pentru a renunţa la pedepsirea bolnavului şi 
a-i da sănătate. Or, cuvântul lui Dumnezeu propovăduieşte răbdare mai ales în suferinţă, care constituie încercări, până 
la sfârşit, pe care răbdare încălcând-o descântătoarea, dar şi cel care apelează la ea, fac voia diavolului. 

Descântecele povestesc cum Maica Domnului îl trimite pe bolnav la cutare descântătoare, cum Fecioara o ajută 
pe aceasta la descântat sau cum descântă însăşi Maria. Să credem că puterea lui Dumnezeu se dezbină nu putem, 
căci o tentativă de dezbinare a fost şi mândria lui Lucifer, care prin aceasta a căzut din ceata îngerilor celor mai luminaţi 
fiind pedepsit de Dumnezeu să se muncească în focul cel nestins. Şi dacă Treimea este unire şi dragoste, atunci toţi 
cei de un duh cu ea formează împreună o unitate de voinţă şi de lucrare. Afirmaţia că Maica Domnului descântă sau 
trimite la descântătoare, ori că vindecă în urma descântatului, ni se pare un lucru imposibil, dacă nu chiar o blasfemie, 
cu atât mai mult cu cât în încercarea de a culege descântece, femeile refuză să le comunice, motivând că-l supără pe 
diavolul care le slujeşte. 

Credinţa noastră este că aceste practici speculează înţelegerea şi buna-credinţă a oamenilor, dat fiind faptul că 
reflectă o foarte bună cunoaştere a mentalităţii populare legate de cultul Maicii Domnului ca Maică şi ocrotitoare a 
poporului. Constatăm că beneficiarii descântecelor duc lipsă nu numai de o cultură teologică (pe care o pot dobândi 
mai greu, cu mai mare efort), ci şi de o credinţă tare, uitând că prin credinţă prorocii au biruit lumea, iar diavolul nu are 
loc acolo unde nu i-l face voinţa noastră. Un argument simplu pentru acestea ar fi şi faptul că acţiunile atribuite Maicii 
Domnului sunt numai cuvinte ale descântătoarei, prezenţa ei nefiind în nidun fel semnalată (de exemplu prin vedenie 
sau ca putere a Duhului Sfânt, făcătoare de minuni, cu pace şi lumină, iar nu cu frică şi întuneric, venite de la diavol). 

în unele cazuri (când femeile nasc cu greutate mare) descântătoarele le părăsesc, lăsându-le să moară pe motiv 
că descântecul nu le mai este de folos. Şi într-adevăr aşa este, pentru că singur Dumnezeu are putere de a da viaţă 
şi de a învia din morţi, sau de a lua sufletul omului, curmându-i astfel suferinţa. Toate acestea se dobândesc însă 
numai ca rod al răbdării, până la sfârşit. Ceea ce este mai puţin decât atât nu poate să fie de la Dumnezeu, căci 
deznădejdea este păcat împotriva Duhului Sfânt, iar imposibilitatea descântătoarei de a birui suferinţa prea mare nu 
vine din neputinţa Maicii Domnului de a ajuta, ci din lipsa de credinţă şi din imposibilitatea de a birui legea omenească 
(biruinţă făcută posibilă de Mântuitorul şi, după credinţa fiecăruia, prin proroci şi apostoli) şi voia lui Dumnezeu. 

Pomenirea Maicii Sfinte în descântece nu e decât o laudă a faptului că femeia lucrează „de bine" sau că are ca 
pavăză pe Fecioara Maria, instrumentul principal constituindu-l tot descântătoarea cu practicile sale. 

Cunoaştem că în descântece nu e puterea lui Dumnezeu şi după neputinţa descântătoarelor de a şti cauza 
exactă a unei stări de rău, care în aparenţă nu are motiv, în timp ce duhul lui Dumnezeu pătrunde şi cunoaşte totul. 
Pentru a ne susţine afirmaţia vom aminti o formulă care, îmbrăcând diferite forme, nu este deloc rară în descântece: 
„De-o fi boală de la Dumnezeu:/Să-şi aducă aminte de (cutare),/Boala să i-o ia,/Leacul să i-l dea./Bolişte de-o fi, de la 
Maica Precista:/Să-şi aducă aminte de (cutare),/Boala să i-o ia,/Leacul să i-l dea./De-o fi boala de la sfintele zile 

greşite:/Să-şi aducă milostivele aminte,/Boala să i-o ia./Leacul să i-l dea./De-o fi de la cele sfinte:/Să-şi aducă 
aminte,/Să treacă blânde ca oile/Şi dulci ca albinele./De-o fi de la surată,/De-o fi de la cumnată,/De-o fi de la 
străină,/De-o fi de la vecină,/Ea a dat cu cinci deşte,/Eu o-ntorc pe capu-i cu zece". 

în plus, faţă de cele arătate, această formulă nu e de dezlegare a păcatelor (cauza de fond a suferinţei), ca în 
cazul rugăciunilor, ci e mai degrabă o încercare de a forţa, de a vrăji (căci tonul poeziei de incantaţie este uşor de 
recunoscut) pe cel care a produs răul, pentru a da omului sănătatea. Această forţare este evidentă nu numai în 
cuvinte, ci şi în practicile magice care atestă prepararea a tot felul de lichide magice din ţuică, apă, urină, oţet sau alte 
materiale cu care se ung sau din care beau bolnavii, în care se descântă cu paie de mătură, pene de cocoş, de găină 
neagră etc. pentru a alunga cât mai repede răul, fără a se uita la consecinţele, poate nu imediate, ale acestor practici 
asupra sănătăţii sufletului, menţinută prin credinţa în Dumnezeu. 

Prezentă destul de des în descântece este formula de întoarcere a răului pe capul celui care l-a trimis, formulă 
aflată în neconcordanţă cu învăţătura creştină care propovăduieşte iubirea duşmanilor şi rugăciunea pentru iertarea 
lor. Răzbunarea în creştinism este lăsată în mâna şi la voia lui Dumnezeu, pentru că adevărul şi dreptatea El le 
stăpâneşte. înaintea Lui suntem cu toţii păcătoşi, iar în ceasul mâniei Lui celei drepte nimeni nu va cuteza să ridice 
glasul. Deseori aceste formule de întoarcere a răului iau formă de blestem care ar sta în puterea Maicii lui Dumnezeu. 
Dar descântătoarea este, oare, atât de mult în graţiile Fecioarei pentru a-şi permite să-i ia în gură cuvintele? Căci iată 
ce ne spune un descântec „di ursâtă”, pus pe seama Maicii Domnului, dar răspândind o lucrătură păgână: „Iar Maica 
Preacurată/Zisu-i-au:/Mânâ bună, limbă uşoarâ/Şi cuţâtile şi frigările/în mâna driaptâ le-au luat,/Şi giunghiurile şi 
durerile/în mâna stângă că i-au apucat,/Şi la (a doua sau a triia) fimei'/A ursâti (cutare) alerga,/Cu cuţâtile a tăia,/Cu 
frigările a frigări,/Cu giunghiuri şi cu dureri,/A înfoca-o./Din toate încheieturile,/Prin toati ciolanili”. 

Dacă acest blestem are într-adevăr puterea de a întoarce răul, acea curăţenie şi lumină sunt doar exterioare, 
sufletul fiind încărcat de păcate (căci blestemul, cum spune scriptura, poate ajunge până la al nouălea neam). 

Alt tip de blestem este cel adresat răului care a produs boala: .Acolo să chiei,/Sâ dischiei/Ca spuma di mare,/Ca 
rouă di soare". 

în descântecele din Maramureş am găsit şi alt tip de blestem, consemnat şi de S. FI. Marian în legendele Maicii 
Domnului, tip circulant şi astăzi într-o colindă din zona Moisei (jud. Maramureş). întrebând mărul dacă 
i a văzut pe pricinuitorii răului, acesta declară că nu ştie nimic: „Maica Precista îndărăt se întorcea,/Din gură 
blăstema/Vânt de vară bătea,/Merele-ţi vor cădea/Şi porcii ţi le-or mânca". 

Sugerând ideea unei axe a lumii, Maica Domnului îi spune socului care a văzut duhurile răului: „Că eşti mai 
Înalt/Decât toate dealurile/Decât toate luncile". 

Spaţiul spiritual demn de consemnat este un topos al purităţii şi al unui infern. Alungarea diavolului se face 
adresându-i se, imperativ, direct, nu în numele lui Dumnezeu, ca în Molitvele Sfântului Vasile cel Mare. întâlnim un tip 
de incantaţie asemănător cu acela cu care se voia o determinare a puterii dumnezeieşti să renunţe la pedepsirea celui 
bolnav, doar că termenii sunt alţii: „leş, Satană,/leş, spurcaţi,/leş, draci,/leş, Scaraoţchi,/Duh necurat,/Numili 
omului./Ptiu, ptiu!/Acu să ies,/Să ti duci (,..)/în codri la Modrea ti-oi mâna,/Acolo-i lăcaşu vostru,/Cu mesi întinsă,/Cu 
făclii di ceară aprinsâ/Acolu fată codiţă albă n-o-mpletit/Buhai negru n-o boncăluit,/Câni negru n-o latrat,/Cocoş negru 
n-o cântat,/Cu mâna dreaptă te-oi baga/în fundu mării”. 

Construit după modelul spaţiului domestic, acest loc hărăzit duhului rău este contaminat şi de magie, culoarea 
neagră reprezentând fiinţa cu semnificaţie magică, care lipseşte din pustiul loc, dar şi întunericul spiritual de acolo. 

în opoziţie cu acesta, înfăţişarea bolnavului după descântat dă prilej de comparaţie cu un topos al purităţii. Nu 
vom discuta validitatea acestor comparaţii, ci le vom menţiona doar ca pe nişte fapte pentru arta exprimării: „Iară 
(cutare) să rămâie curat,/Luminat,/Ca soarele în sănin,/Ca argintu' strecurat’ sau: „Să rămâie din descântec,/Ca rouă 
de soare,/Ca bruma de mare,/Ca auru' de pe pământ,/Ca Hristos când s-a născut,/Ca busuiocu' când a înflorit” ori: 
„Ca steaua din cer,/Ca strugurele din postul Sfintei Marii". 

Ca imagini literare, nu putem să contestăm gingăşia şi frumuseţea acestor comparaţii, mai ales când vin după o 
înfăţişare asemănătoare cu a diavolului: „Şi-mi luau/Din cap/Coarne de ţap,/Din sprâncene/Peri rele./Din 
spinare/Funduri de căldare,/După trup/Peri de lup./Din picioare/Copite de căprioare" sau: „în cap cheli di şărpi 
i o pus/în spati cheli di urs i-o pus/în chicioare papuci di fier i-o pus". 

Or, recunoscând direct asemănarea cu diavolul, „di cheli di drac ti-oi disbraca". 

Toate acestea pe care le-am consemnat apar în descântecele în care Maica Domnului este recomandată ca 
vindecătoare. Studiind atent, sub raport semantic, textul şi subtextul lor, am constatat că dacă în plan estetic, al 

expresiei figurate, acestea reuşesc să se ridice la un anumit rang valoric, sub aspect pragmatic, al utilităţii pe care şi- 
o reclamă, valoarea lor rămâne discutabilă. 

Găsim o contaminare cu ghicitul în stele, incompatibil cu credinţa creştină. Desigur, această practică este de 
dinainte de Hristos; iar pe cei care se închinau stelei, magiei, însăşi steaua i-a condus pe drumul către Hristos, 
învăţându-i să i se închine ca unui Dumnezeu. Dacă steaua (nu omul cu credinţa) purcede în căutarea Maicii 
Domnului, ne putem gândi la înlocuirea unei zeităţi păgâne cu Fecioara sau la credinţa în destin, care umblă în 
căutarea leacului bolnavului: „Stea/Logostea,Hoaţe stelele să stea,/Numai steaua lui (cutare)/Să nu stea,/Şi să umble- 
n lung şi n lat,/Să-i găseşti leacul de la Maica Precista”. 

Vom reproduce în cele ce urmează un descântec „de bubă" din Maramureş, în care se încearcă păcălirea 
diavolului, făgăduindu i marea cu sarea, apoi cerând ajutorul Maicii Domnului când vede că nu are cu ce să se ţină 
de promisiune. Descântecul spune că se foloseşte o cruce, dar în realitate se bazează pe credinţa că metalul alungă 
duhurile necurate, folosind numai un ban: „Luăm un ban de argint dintr-o zgardă ce-o poartă fetele la grumaz şi ţinând 
banul în mână zicem: «Cruce de argint apucat am,/înapoi îndărătu-te-am,/Bine alege-oi,/Bine culege-oi/Din faţa 
obrazului. (...)/Pe cruce de argint/Aşeza-te-oi, pune-te-oi,/La creasta duce-te-oi,/Cu vin de nouă ani ospăta-te-oi,/în 
perine moi culca-te-oi,/Mărie, rogu-o lui Dumnezău/Sfânta Mărie,/N-are cu ce a ospăta,/N-are în ce a o culca”. 

Alt gen de descântec e „rugăciunea” scrisă între ghilimele deoarece, deşi cererea este adresată lui Dumnezeu şi 
Maicii sale, obiectul ei o constituie uneltele magice, expresia fiind din nou închisă orizontului celor neiniţiaţi (vezi şi 
asemănarea cu riturile de invocare a ploii): „Doamne Hristoase,/Şi Maica Domnului ne rugăm,/Să ne daţi maele,/Să 
surpăm zidurili,/Să ne daţi cheile,/Să luăm drugurile,/Să deschidem uşile,/Să nască pruncul din pântece". 

Luarea lui Dumnezeu şi a Maicii sale ca protectori ai acestor practici culminează cu avansarea ideii că ele sunt 
lăsate de la Dumnezeu: „Că de aia o lăsat Dumnezeu/Pe descântătoare şi pe vrăjitoare/Să-i descânte să se scoale". 

Creştineşte vorbind, Dumnezeu, care încearcă inima omului, a lăsat în lume binele, dar a dat voie şi diavolului 
să-i ispitească pe pământeni. Dreptul de a alege ni s-a dat nouă, diavolul neavând puterea decât să acţioneze cu voia 
noastră. De aici problema conştiinţei şi a libertăţii ca factori care ne guvernează viaţa. 

Adevărata libertate se desăvârşeşte numai întru Dumnezeu. Legarea de lume a sufletului prin păcat duce la 
moarte spirituală. Căci Dumnezeu prin Fiul său cel unul născut ne-a dat putere să renaştem din cenuşă nu precum 
pasărea Phoenix doar în cuvintele unui mit, ci de-adevăratelea, prin pocăinţă şi dragoste ispăşind mulţime de păcate. 
Cel care cunoaşte căile şi neputinţele omului ne cheamă să venim la El călcând peste păcate şi peste toată lucrarea 
diavolului: „De câte ori vei cădea, scoală-te şi te vei mântui". 

„Eu sunt lumina lumii. îndrăzniţi, eu am biruit lumea." Sunt cuvinte ale Mântuitorului, către care sufletul se simte 
chemat. Dar lutul limitează această aspiraţie, îngreuiază atingerea acestui ţel. Căci, dacă ne pierdem sufletul, singurul 
care are şanse de a avea viaţă veşnică, orgoliul că am cucerit lumea ţine, cel mult, numai o viaţă. Mi s-a părut 
necesară această digresiune ca un argument la cele spuse anterior. 

Desigur, suntem departe de a fi epuizat problematica filologică şi teologică a descântecelor în care este invocată 
Născătoarea de Dumnezeu. Trebuie numai să reţinem distincţia dintre textul literar şi ideile teologiei creştine cu care 
acesta intră în contradicţie. 

Alături de valoarea estetică incontestabilă a multor descântece reţinem prelungirea spiritului acestora, al magiei, 
în cele mai moderne creaţii poetice ale secolului nostru, ca o continuare şi o permanenţă a căutărilor sufletului 
omenesc în dorinţa de a-şi depăşi limitele pământene. Fiind obiect al alegerii, în virtutea libertăţii cu care a fost creat, 
omul singur poate hotărî acceptarea sau refuzul colaborării cu aceste forţe. în ultimă instanţă, problema descântecelor 
devine o problemă ontologică. 

Coordonatele definitorii ale 
interiorului ţărănesc basarabean 


Cercetarea locuinţei tradiţionale basarabene n-a constituit, până acum, obiectul unor studii amănunţite care, 
coroborând datele bibliografice cu cele de teren şi cu toate informaţiile ce se desprind din analiza însemnărilor 
lăsate de călătorii străini ce-au vizitat Moldova, în diferite perioade istorice, a foilor de zestre, a testamentelor, a 
actelor de vânzare-cumpărare şi a inventarelor folosite ca probe juridice, să aducă noi contribuţii la cunoaşterea 
caracterului autohton al casei româneşti. 

Din multitudinea aspectelor pe care le incumbă analiza habitatului rural tradiţional, în spaţiul cuprins între 
Prut şi Nistru, ne-am propus să urmărim, atât pe baza anchetelor de teren întreprinse într-o arie geografică 
limitată la localităţile Brăviceni, Butuceni, Ciocâlteni, Clişova, Trebujeni (r. Orhei), Cornova (r. Ungheni) şi 
Bădiceni, Cosăuţi, Hristici, Solcani (r. Soroca), cât şi a materialului bibliografic -, schema de distribuire şi 
amenajare a spaţiului de locuit care prezintă elemente comune cu habitatul din dreapta Prutului, subliniind, odată 
în plus, unitatea de concepţie a structurii interiorului ţărănesc de pe întreg arealul românesc. 

Vom analiza, îndeosebi, structura interiorului celui mai răspândit tip de locuinţă, casa cu trei încăperi, 
funcţiile acestora, echipamentul de încălzit, modul de amenajare a pieselor de mobilier, variantele acestui plan, 
modificările pe care le-a suportat, în timp, determinate de necesităţile mereu crescânde ale gospodăriei 
ţărăneşti, de starea materială şi de statutul social al proprietarului respectiv. 

Planul „clasic" de locuinţă cu tindă centrală şi două încăperi: „cămara", odaia de locuit unde se desfăşura 
viaţa întregii familii şi „casa mare", odaia curată, nelocuită, cu funcţie de reprezentare, unde se concentrau cele 
mai preţioase piese textile şi se expunea zestrea fetei de măritat, servind doar pentru primirea oaspeţilor şi 
pentru ceremoniile din cadrul familiei, este frecvent întâlnit în tot spaţiul românesc. 

Tipul de locuinţă cu trei încăperi, întâlnit în toate satele basarabene, s-a conservat mai bine în localitatea 
Bădiceni, raionul Soroca, fostă aşezare de dvoreni, mazili, răzeşi şi ţărani, deci sat cu populaţie mixtă ca şi 
Cornova, Năpădeni şi Nişcani din zona de codru a Basarabiei. 

Cercetarea organizării interiorului mai multor locuinţe, din secolul al XVIII-lea, la Bădiceni, ne-a oferit date 
concludente privind existenţa unor puternice stratificări sociale, respectate în sat, timp de veacuri, ca ceva firesc, 
şi ale căror urme se mai pot surprinde şi astăzi în mentalitatea celor ce se trag din neam de dvoreni, mazili şi 
răzeşi. Această ierarhizare a populaţiei, în stări sociale diferite, s-a reflectat şi asupra habitatului, în dimensiunile 
locuinţei, în materialele folosite pentru învelirea casei, în prezenţa prispei, a cerdacului sau a foişorului, atât în 
calitatea şi în diversitatea pieselor de mobilier, cât şi a ţesăturilor decorative, toate constituind simboluri ale 
superiorităţii sociale. 

Dacă dvorenii şi mazilii aveau case mari, cu mai multe încăperi, acoperite cu şindrilă sau cu oale (olane) 
roşii, şi cu cerdac dispus de-a lungul peretelui de faţadă, răzeşii locuiau în case mai mici, învelite cu ocoloţi sau 
stuf, iar ţăranii în locuinţe şi mai modeste, acoperite cu paie. 

Bunăstarea materială a unora dintre dvoreni şi mazili, precum şi a răzeşilor bogaţi se vedea în construirea 
„foişorului” la case, plasat central în dreptul tindei, în podirea cu scânduri a casei mari şi a tindei, ce erau încăperi 
de trecere şi de primire a oaspeţilor, în timp ce, la ceilalţi, pardoseala întregii locuinţe era de pământ, unsă cu 
lut şi dată cu muruială (bălegar de oaie amestecat cu pământ). în casa cea mare, la oamenii înstăriţi erau 
aşternute, pe jos, ţoluri de lână, iar pe pereţi, scoarţe alese cu ozoare (motive) luate din cărţi sau împrumutate 
de la oraş, cu „dame” - marchize şi valeţi şi cu idilice scene de vânătoare, rupte de fondul tradiţional, ţesute în 
războiul vertical (în carânghi). 

Diferenţele dintre membrii diverselor categorii sociale ce locuiau în sat se vedeau şi în piesele de mobilier: 
dulapuri de nuc şi scrinuri ce-au înlocuit, la dvoreni şi mazili, tradiţionala ladă de zestre, bufete masive de stejar, 
paturi cu tăblii de lemn, divane cu arcuri, îmbrăcate în piele ţintuită, cu spătare din lemn sculptat şi cu elemente de¬ 
corative din bronz (capete de leu) la braţele laterale ale divanului, scaune şi mese înalte, extensibile, de formă drep¬ 
tunghiulară sau ovală, cu picioare strunjite, şi măsuţe pliante, îmbrăcate cu postav verde, pentru jocul de cărţi. 

în satele ţărăneşti, „modelul", „schema" tradiţională de organizare şi amenajare a spaţiului de locuit s-a păs¬ 
trat nealterată, ea fiind unitară pe tot spaţiul basarabean şi prezentând elemente comune cu cea moldovenească 
din dreapta Prutului, dar şi unele particularităţi local-zonale. 

Vom aminti succint elementele constante, stabile ale interiorului locuinţei cu trei încăperi, dorind să 
evidenţiem modul în care aceste componente se articulează, se întrepătrund, formând un ansamblu armonios, 
un tot, perfect coerent. 

în ansamblul decorativ-funcţional al interiorului din casa mare nelipsite au fost „laiţele” simple, amplasate 
de-a lungul peretelui longitudinal din spate, al peretelui lateral exterior şi al celui de faţadă, înlocuite, mai târziu, 
cu aşa-numitele „scaune” lungi, cu sau fără spătar, confecţionate de meşterii din sat: masa înaltă amplasată în fa¬ 
ţa laiţelor, dispuse în unghi; cuierul aflat pe peretele median ce despărţea casa mare de tindă şi pe care se păstrau 
hainele gospodarilor. Mai demult, însă, aceste veşminte se agăţau de coardă, grinda de mijloc a casei mari. 

O piesă reprezentativă pentru interiorul tradiţional de pe întreg spaţiul românesc a fost lada de zestre care, 
în Moldova din stânga Prutului, a cunoscut trei variante: sunducul, o ladă mică de lemn, ferecată, apoi lada de 
dimensiuni ceva mai mari decât sunducul, pictată cu motive florale policrome, având capac cu creastă şi 
marginile bătute cu fier ciocănit în diferite modele. La rândul ei, lada a fost înlocuită cu sofca, de mari dimensiuni, 
întâi la dvoreni şi mazili, spre sfârşitul secolului al XlX-lea, pătrunzând, mai târziu, în interiorul locuinţei răzăşeşti 
şi ţărăneşti. în casa mare, sofca - o sofa cu ladă bi- sau tricompartimentată - era amplasată, de obicei, de-a 
lungul peretelui median ce despărţea odaia curată de tindă. 

Reprezentantul de seamă al Şcolii sociologice de la Bucureşti, Anton Golopenţia, care a cercetat localitatea 
Cornova, asemuia sofcele cu „...un fel de sofale cu linii care au rigiditatea clasică a stilului Empire prin aplicarea 
a două rezemătoare laterale şi prin mărirea continuă a dimensiunilor". 

Pe măsură ce au ieşit din modă, sunducul şi lada au părăsit casa mare, fiind mutate în odaia de locuit. în 
ele se păstrau şi piese vechi, extrem de valoroase, rămase din zestrea bunicii sau a mamei, în „vârsta” acestor 
obiecte întâlnindu-se mai multe generaţii. Pentru că, aşa cum metaforic se exprima scriitorul Iordan Chimet, „o 
ladă de haine este un calendar pentru o viaţă omenească, pentru mai multe vieţi. Fiecare încorporează o 
amintire, păstrează un eveniment mereu viu, îl împiedică să se risipească, să fugă, să moară... Calendar deci, 
amintire şi istorie, hronic al multor destine asemănătoare". 

Un alt element al interiorului casei mari l-a constituit culmea, numită astfel şi în Moldova din dreapta Prutului, 
dispusă deasupra laviţei de pe peretele longitudinal din spate, pe unul din colţurile încăperii, prăjină pe care se 
etalau, la vedere, „de fală”, barizurile, şalurile, şalincile şi basmalele de sărbătoare ale gospodinei. 

Pe laiţa amplasată de-a lungul peretelui longitudinal, din spate se etala, în teanc, o parte din zestrea fetei 
de măritat, după reguli precise, rezultat al unei îndelungate tradiţii şi practici, punându-se la bază ţesăturile de 
uz casnic, urmate apoi de cele decorative: o veretcă (cergă de cânepă pentru căruţă, ţesută în patru iţe), un val 
de saci de 20-30 coţi, una sau două scoarţe de lână, un val de lăicere de 30-40 coţi, un val de păretare, unul 
sau mai multe ţoluri de lână, patru-cinci căpătâie (perne de puf) ornamentate la capetele expuse vederii cu 
ţjroderie spartă şi cu horboţică (dantelă) şi două-trei puişoare (perne mici) decorate ca şi căpătâiele. Numai 
atunci când zestrea atingea tavanul se considera că fata este pregătită pentru a-şi primi peţitorii. 

în colţul format de peretele de faţadă cu cel lateral exterior era nelipsită icoana de lemn cu ferecătură lucrată 
în argint sau argint aurit, oferită de părinţii fetei, ca dar, la nuntă. O oglindă cu ramă de lemn, amplasată pe 

peretele median, deasupra sofcăi, sau pe peretele lateral exterior, încadrată de fotografii, completa interiorul 
casei mari. 

în ceea ce priveşte odaia de locuit, unul dintre elementele constante, de stabilitate ale schemei tradiţionale, 
l-a constituit echipamentul de încălzire şi preparare a hranei care ocupa o bună parte din suprafaţa încăperii, 
fiind compus din cuptorul cu vatră în faţă şi horn deasupra, până spre mijlocul secolului al XlX-lea, când s-a 
adăugat soba cu plită. Pe platforma cuptorului se dormea, spaţiul de odihnă cuprinzând două nivele: unul mai 
înălţat „pe cuptor" şi altul mai jos, între cuptor şi sobă, numit budă. 

Alte elemente constante ale interiorului odăii de locuit au fost laiţele de scânduri, pe care se dormea, 
amplasate în continuarea budei: poliţele pe care se aşezau blidele sau străchinile de pământ, talgerele şi 
lingurile de lemn. Cu timpul, funcţia poliţelor, de depozitare a inventarului gospodăresc, a preluat-o masa-dulap, 
amplasată pe peretele de faţadă. 

O piesă de mobilier prezentă, întotdeauna, în interiorul odăii de locuit, a constituit-o masa joasă, rotundă, 
cu scăunele mici, la care se mânca. 

în odaia de locuit care cumula multiple funcţii, dintre care un rol important îl avea acela de prelucrare a 
materiilor prime (atelier de lucru), era adus, ori de câte ori gospodina avea timp, războiul de ţesut, amplasat, de 
obicei, în partea cea mai luminoasă a încăperii, lângă peretele de faţadă sau lângă peretele lateral exterior. 

Dacă odaia curată, de regulă, neîncălzită, s-a dovedit a fi cel mai conservator spaţiu al locuinţei 
basarabene, supravieţuind, în forma sa tradiţională, până în zilele noastre, odaia de locuit a fost supusă, în 
schimb, permanent, schimbărilor, în funcţie de numărul membrilor familiei, de necesitatea lărgirii spaţiului de 
lucru şi de introducerea unor inovaţii în sistemul de încălzire, cum ar fi plita în vatra cuptorului sau soba cu plită. 

Echipamentul de încălzire şi de preparare a hranei, ocupând o mare suprafaţă a habitatului, s-a găsit soluţia 
mutării cuptorului în spatele tindei, cu gura orientată spre odaia de locuit. Un zid despărţea acest spaţiu de tinda 
propriu-zisă, în el practicându-se, uneori, o ferestruică pentru opaiţ sau lampă, care lumina, în timpul nopţii, atât 
spaţiul de dormit de pe cuptor, cât şi tinda. 

O altă fereastră tăiată în peretele longitudinal din spate permitea şi pătrunderea luminii diurne în spaţiul de 
dormit, dar şi de lucru, de pe cuptor. 

Au fost căutate, în permanenţă, diverse soluţii în vederea amplificării, diminuării sau eliminării unora dintre 
multiplele funcţii ale odăii de locuit. Astfel, prin mutarea gurii cuptorului din încăperea de locuit în cămăruţa din 
spatele tindei, aceasta preia funcţia de preparare a hranei. 

La Cornova, raionul Ungheni, încăperea din dosul tindei, ce se numea iatac ca şi în nordul Moldovei de 
peste Prut, preia integral funcţia de preparare a hranei, servind, totodată, şi ca loc suplimentar de dormit sau de 
odihnă în timpul zilei, prin amplasarea unui pat sub fereastră, de-a lungul peretelui longitudinal din spate. Com¬ 
partimentarea tindei în două spaţii indică o folosire variabilă în funcţie de necesităţile gospodăriei respective. 

Apariţia în secolul al XX-lea a plitei în vatra cuptorului şi mai ales a sobei cu plită a generat noi soluţii de 
organizare a spaţiului de locuit, cea mai frecventă fiind secţionarea odăii în două încăperi distincte prin 
construirea unei sobe lungi şi a unui zid cu uşă, perpendicular pe peretele lateral exterior. Se separa, astfel, 
spaţiul de preparare a hranei de cel destinat prelucrării materiilor prime, în cămăruţa din faţă, mai luminoasă, 
datorită orientării sale, de obicei, spre sud, instalându-se stativele şi războiul de ţesut vertical. Ambele încăperi 
aveau laiţe sau paturi. 

încercând să concluzionăm, putem spune că tipul de locuinţă cu trei încăperi reflectă o nouă etapă în 
organizarea interiorului, cea a diversificării funcţiilor încăperilor, determinată atât de necesităţile crescânde ale 
familiei, de sporirea gradului de confort, cât şi de nevoia de reprezentare în cadrul comunităţii săteşti, după 
rangul social al familiei respective. 

Variantele locale ale „schemei” tradiţionale de distribuire şi amenajare a spaţiului de locuit nu se abat de la 
„model", ele înscriindu-se în cadrul posibilităţilor concrete oferite de modul de viaţă, de ocupaţiile şi de starea 
economică ale locuitorilor. 

Arhitectura interiorului locuinţei ţărăneşti răspunde unor multiple raţiuni: funcţionale, estetice, individuale şi 
sociale. 

Interiorul casei constituie spaţiul în care se desfăşoară activităţi extrem de eterogene, unele ţinând de viaţa 
particulară, intimă, familială, iar altele de viaţa publică, acestea din urmă având o dimensiune socială evidentă. 
Astfel, cele două încăperi, situate simetric de-o parte şi de alta a tindei funcţionează autonom, autonomia 

conferindu-le o eficienţă deplină. Ele au statute diferite şi atribuţiuni complet deosebite. Dacă odaia de locuit este 
un spaţiu rezervat familiei pentru odihnă, dormit şi pentru desfăşurarea unor activităţi casnice diverse, începând 
cu cea de preparare a hranei şi terminând cu cea de prelucrare a materiilor prime, în schimb, casa mare, nelo¬ 
cuită de membrii familiei respective, este deschisă lumii din afară, fiind, prin excelenţă, locul de primire a oas¬ 
peţilor şi de desfăşurare a marilor evenimente ale vieţii de familie. Funcţia socială, de reprezentare a acestei în¬ 
căperi, este evidenţiată, mai ales, cu ocazia unor ceremonialuri extrem de importante atât pentru viaţa indivi¬ 
dului, cât şi pentru colectivitatea respectivă, cum ar fi botezul, nunta şi înmormântarea, sau cu prilejul sărbă¬ 
torilor de peste an. 

Casa mare joacă un rol major în afirmarea prestigiului social al gospodarului. Importanţa acestei încăperi 
este subliniată de dimensiunile sale, de regulă mai mari decât cele ale odăii de locuit, dar mai ales de modul de 
decorare, funcţia sa de afirmare socială fiind evidentă. 

Diferenţierile sociale în cadrul satului basarabean sunt consemnate şi de călătorii străini, dintre care îl vom 
aminti pe doctorul I.H. Zucker care în 1831 scria: „La cei avuţi odaia are o înfăţişare curată, împodobită cu 
covoare de lână în culori felurite...”. Chiar şi „Interiorul sărăcăcioaselor colibe îl ţine moldoveanca aşa de curat, 
că ar ruşina pe cele mai multe ţărănci germane". 

La realizarea ansamblului compoziţional al interiorului ţărănesc tradiţional concură două domenii importante 
ale artei populare: mobilierul şi ţesăturile din fibre vegetale şi animale (ştergarele, feţele de masă şi de pernă, 
prostirele, păretarele, lăicerele, scoarţele etc.). 

Trăsătura de bază a interiorului basarabean este dată de acea simplitate clasică, acel simţ al măsurii şi al 
echilibrului, acel spirit practic ce-l caracterizează pe ţăranul român de pretutindeni, de a „organiza”, de a 
„compune" cât mai raţional spaţiul de locuit, în vederea satisfacerii nevoilor sale de viaţă. 

Piesele de mobilier, reduse la cele esenţiale, au o utilitate funcţională, răspunzând unei estetici a austerităţii. 
Simplitatea mobilierului este compensată, însă, de bogăţia şi diversitatea pieselor textile grupate, după 
destinaţia lor, în anumite locuri, pe registre suprapuse: păretare, deasupra lăicere şi câte o scoarţă, ştergare, 
putându-se vorbi de existenţa unui tipar, a unei scheme decorative, unitară pe întreg spaţiul moldovenesc, a unui 
„model" cultural statornicit de o tradiţie îndepărtată în timp şi transmisă pe firul generaţiilor. 

Asocierea pieselor de mobilier cu categoria ţesăturilor funcţional-decorative, pe fundalul pereţilor văruiţi în 
albastru-siniliu, se face cu mult simţ estetic, creându-se un ansamblu de forme şi culori, un întreg organic 
echilibrat, de o mare intensitate emoţională. Patina brună a lemnului grinzilor şi a mobilierului este înviorată de 
culorile calde şi rafinate ale ţesăturilor, efectul acestei îmbinări fiind semnul unei experienţe milenare de viaţă şi 
tradiţie artistică. 

întâlnim în structura de organizare a interiorului ţărănesc tradiţional o mare ştiinţă de a face, din nevoile 
vieţii, o sărbătoare, privirea întârziind, de fiecare dată când păşim în casa mare a locuinţei ţărăneşti, pe semnele 
de podoabă ale unui lăicer, ale unei scoarţe sau ale unui ştergar, fiecare cu modelele sale: steaua sau rombul, 
pătratul sau spirala, rozeta solară sau bradul. 

Pentru că, aşa cum sublinia marele filosof al culturii româneşti Lucian Blaga: „Despre ţăranca noastră 
îndeosebi se poate spune că ea se va lipsi de orice, dar nu de inutilitatea unui adaos de forme şi culoare la 
mediul ei de toate zilele... 

Căsuţa, oricât de redusă la elementele necesare adăpostirii, va purta întotdeauna ca un semn de liberă 
nobleţe stâlpii pridvorului... Ulciorul, din care se astâmpără setea, va fi totdeauna împodobodit cu un decor 
bătrânesc, iar peretele, oricât de pustiit de nenoroc, va purta oricum o icoană”. 

sănătoşi/Să boteze prunci frumoşi". Pomul oferit de miri naşilor apare şi în ceremonialul nunţii din Mureş unde mirii, 
punând mâna pe măr, spun: „Dragi naşi, acest pom încărcat cu tot felul de fructe să fie pe lumea asta al vostru, pe 
cealaltă al nostru". 

Integrarea deplină a cuplului şi aşezarea lor în rândul celor meniţi a asigura continuitatea vieţii, acceptarea şi 
recunoaşterea noului lor statut de către membrii colectivităţii pare a se face tot sub auspiciile mărului. Ritualul are loc 
la maximum un an de la cununie, perechea nouă constituită manifestând o preocupare permanentă „de ideea 
mărului". Meri împodobiţi primesc acum nu numai naşii, ci şi toate perechile prezente. 

Acest complex ritual al punerii mărului pare a releva ipoteza de pom al vieţii, regăsită în toată splendoarea într- 
o mare bogăţie de colinde de Crăciun. Raiul este imaginat ca un arbore cosmic, devenit arbore al vieţii, cu mere de 
aur sub care se află toate podoabele, adesea patul soţilor este aşezat sub doi meri înfloriţi peste care se revarsă 
florile, simbol al belşugului, al fericirii şi al rodniciei cuplului. Spre exemplificare, dăm un singur fragment din colindul 
„La doi meri şi la doi peri": „La doi meri şi la doi peri,/Florile dalbe, flori de măr!/E un pat mare-ncheiat,/Cu scânduri 
dalbe de brad,/Cu stâlpi strupiţi de fag./lar în pat ce-i aşternut?/Covor verde de mătase./Dar acolo cine-mi 
doarme?/Doarme domnul ăstor case,/Ăstor case luminate,/Şi cu doamna dimpreună,/Cu-ai lui mândri coconaşi,/Că- 
s frumoşi şi drăgălaşi/Parcă-s nişte năsturaşi,/Cu chipuri de feţi-frumoşi./lar din spate şi din piept/Luna şi cu soarele”. 

Mărul apare şi într-o serie de practici funerare manifestând virtuţi integratoare şi de consacrare, menite 
să-l aşeze pe cel dispărut într-o nouă ordine şi să-i asigure postexistenţa, evidenţiind totodată şi disponibilitate în a- 
si asuma, la nevoie, destinul uman, de a se substitui acestuia. La înmormântarea tânărului „nelumit”, dispărut înainte 
de a-şi fi împlinit rosturile, se face o coroniţă dintr-o nuia de măr, împodobită cu flori şi purtată înaintea cortegiului 
funerar de doi copii, băiat şi fată, pe care, apoi, o vor depune pe cruce, aspect întâlnit de asemenea la Dăneasa şi 
la Drăgăneşti-Olt. Tot în astfel de împrejurări se face şi „bradul", în care, ca şi la nuntă, se pune un măr. Informaţiile 
de teren din Oltenia relevă prezenţa în ceremonialul de înmormântare atât a mărului, cât şi a bradului, aflaţi adesea 
alături. în unele localităţi mehedinţene „pomul" funerar poate fi dintr-o creangă de măr ori de brad, acesta din urmă 
fiind împodobit în mod obligatoriu şi cu măr. Tot împreună, mărul şi bradul apar şi într-un bocet: „Colo sus/Şi mai 
sus/Este-un măr/Şi un păr./Din tulpina mărului/Pân' în a părului/Este un pat mare încheiat/Din nouă scânduri de 
brad". La nevoie mărul poate fi înlocuit cu o ramură de corcoduş, pom roditor ale cărui fructe rotunde şi roşii îl pot 
recomanda ca substitut al mărului. 

Riturile ocazionate de ospăţul funerar implică de asemenea mărul. La pomană se fac, îndeobşte în Oltenia, 
pomişori din crenguţe de măr sau din alt pom roditor, în care se agaţă de asemenea mere; şi la celelalte mese 
ocazionate de pomenirea morţilor apare mărul ca ofrandă. 

Ipostaza funerară a mărului se regăseşte şi în riturile practicate la 6 săptămâni. Frecvent în Oltenia se face „un 
toiag" dintr-o creangă de măr în care se agaţă mere, colăcei, prosop sau batistă, dăruit odată cu mâncarea de 
pomană, unui copil. Şi în ritualul complex al „slobozirii apelor" apare mărul, asumându-şi şi rolul de „martor”, alături 
de „sfântul soare" invocat tot acum; şi în colinde mărul apare alături de „soarele sfânt”. 

Fata care „aduce apele", cele patruzeci de găleţi, va face, de fiecare dată, câte o crestătură pe o nuieluşă de 
măr, aruncată apoi în râu, împreună cu lumânările. Mărul apare prezent pe tot parcursul ceremonialului funerar, 
însoţitor în marea călătorie, de la început până la sfârşit. Pe alocuri lângă cadavru se puneau şi mere, alături de alte 
fructe, dăruite apoi copiilor. Crenguţe de măr dulce se dăruiesc, alături de ofrande alimentare şi la „hora de pomană" 
din zilele Paştelui, în sudul Olteniei. Tot în Oltenia „şi poate şi pe aiurea, înaintea unui copil mort sau fată mare, merge 
un băiat ducând o creangă de măr dulce cu vârful în jos”, „ţintuită după înmormântare de un stâlp" şi apoi, când se 
pune crucea, de aceasta. 

Mărul mai pare de asemenea menit să ajute la restabilirea ordinii după încetarea din viaţă a fratelui lunatec, 
„dezlegarea" celor doi făcându-se tot sub auspiciile acestui pom, aspect întâlnit în sate în sudul Olteniei, ca bunăoară 
la Vlădila. 

Implicarea mărului în momente importante ale ciclului calendaristic şi al vieţii, marcate prin practici rituale, îl 
îndreptăţeşte la aspiraţia de pom sacru şi consacrat, de pom al vieţii şi al recompensei divine, dar şi la aceea de 
arbore cosmic. în această din urmă ipostază poate fi recunoscut potrivit unei însemnări din Vâlcea, unde se crede 
că „sub pământ este un măr, Mărul roşu, sub care şade peştele care ţine pământul". 

în ipostazele de arbore al vieţii, dar şi cosmic se regăseşte mai ales în colinde, basme ori în legende, domeniu 
care nu a intrat deocamdată în atenţia noastră. 

Demersul de faţă, departe de a-şi propune să rezolve vechea „rivalitate" dintre măr şi brad, se înscrie mai 
degrabă între acele încercări vizând un plus de informaţie în problematica atât de fascinantă a rosturilor rituale ale 
mărului care, prin bogăţie şi mesaj, îi conferă un loc principal în ierarhia magicului. 



Constantin CATRINA 

(Muzeul Etnografic Braşov) 


Un punct de referinţă pentru memoria timpului: 
Arhiva de folclor 


Existenţa unor arhive de folclor în România, înfiinţate şi consolidate ştiinţific, după cum prea bine se ştie, o 
datorăm, deopotrivă, atât lui George Breazul (1887-1961), cât şi lui Constantin Brăiloiu (1893-1958) - 
personalităţi distincte în dezvoltarea etnomuzicologiei noastre şi nu numai. Dar noi mai ştim că în deceniile din 
urmă, datorită apariţiei unor reviste de folclor precum „Şezătoarea”, „Comoara satelor”, „Culegătorul” - un singur 
număr, din păcate, al Arhivei Muzeului Etnografic al Transilvaniei (Cluj) - s-au colectat în aceste locuri importante 
fonduri documentare de factură diversă: texte literare, descrieri de obiceiuri, termeni lexicali, date cu privire la 
istoria folcloristicii noastre şi, destul de puţine, este adevărat, notaţii muzicale. Desigur, o cu totul altă mişcare 
muzicală a provocat-o revista preotului Gh. N. Dumitrescu-Bistriţa din Mehedinţi, şi anume „Izvorasul". Dintr-o 
„încunoştiinţare" adresată viitorilor abonaţi pe anul 1936 aflăm, spre exemplu, că „pe lângă revistă a luat fiinţă 
şi o arhivă de folclor, acordându-se 15.000 lei premii sârguincioşilor culegători, materialul adunat trebuind depus 
până la 1 mai 1936”, pentru ca în finalul respectivului „fluturaş” părintele Dumitrescu să-şi încheie astfel originala 
recomandare: „îndemnaţi pe mulţi la culegerea folclorului!". 

Prin crearea în deceniul şase a Caselor regionale de creaţie, azi centrele judeţene de conservare şi 
valorificare a tradiţiei şi creaţiei populare, rezultatele unor preocupări similare nu au întârziat a fi remarcate; 
domnul Alexandru Dobre, într-unul din numerele mai din urmă ale „Revistei de Etnografie şi Folclor", a şi referat, 
optimist, pe marginea unor astfel de împliniri obţinute în câteva din judeţele ţării. 

Dar au existat şi poate vor mai exista şi astăzi puncte de vedere care nu concordă cu sublinierile itinerate 
aici: Gheorghe Ciobanu, reputatul etnomuzicolog şi bizantinolog român, avertiza în „Opinii asupra folclorului şi 
folcloristicii româneşti" 1 că mai presus de arhivarea folclorului, iniţiativă „bună doar pentru a satisface în viitor 
curiozitatea cuiva, a câtorva indivizi", ar fi mult mai nimerit „un efort organizat şi susţinut de repunere în circulaţie 
a tot ce au creat valoros diferite provincii istorice nu numai ca repertoriu, ci şi ca stil de interpretare" etc. Desigur, 
această opinie nu trebuie însă amendată, mai ales că ea vrea să acorde întâietate acţiunii: etalării folclorului în 
cadrul său natural. 

Depăşind însă aceste trimiteri de nuanţă muzicologică, trebuie arătat că, pe măsura unor iniţiative răzleţe 
sau prin demersuri patronate de institute de profil sau instituţii de învăţământ superior, culegerile de teren şi-au 
impus prin ocrotitorii lor un loc în care să domnească ordinea şi posibilitatea de consultare neîngrădită, egoistă, 
a documentelor sonore, a materialelor auxiliare etc. Judecând introspectiv, suntem în situaţia să recunoaştem 
că acea parte din culegerile noastre lipsite de documentele lor de „identitate", de consemnarea migăloasă, 
necesare pentru o astfel de arhivă şi-au pierdut chiar din acel moment o parte, dacă se poate spune aşa, din 
autenticitatea lor ştiinţifică. Astfel de situaţii, fără doar şi poate, ne-au impus repetate reveniri şi, bineînţeles, nu 
întotdeauna reuşind să mai profităm de încărcătura şi valoarea informaţională neconsemnată odinioară. 

Pentru a fructifica ineditul, dar şi editul faptului folcloric existent în teritoriu se impune, evident, necesitatea 
de a vorbi aceeaşi limbă. Cum? Prin aplicarea tehnicii de culegere şi organizare, prin evaluarea experienţei 



24 


acumulate la nivelul unor echipe multidisciplinare din unele centre deja cunoscute în rândul celor interesaţi 
precum: laşi, Buzău, Vâlcea, Sibiu, Braşov şi poate şi în alte locuri necunoscute nouă. 

Cred însă că arhiva de folclor, patronată în speţă de o instituţie legată de activităţi practice precum 
spectacolul muzical-coregrafic sau de obiceiuri populare mai trebuie să ne convingă şi de un alt aspect şi 
anume: este repertoriul, materialul etnofolcloric, pus în circulaţie prin intermediul acestui compartiment cu 
adevărat „folclor autentic românesc"? Adesea, şi cred că această remarcă s-a lăsat sesizată şi de alte persoane, 
ni se spune prin Radio şi TV, de către anumiţi interpreţi, că o anume melodie este culeasă din satul natal: de la 
bunic, vecin, mamă, lăutar etc. Şi urmărindu-i mărturisirea odată cu cântecul interpretat constaţi că mai ales 
structura melodico-ritmică îl definesc a fi de cu totul altă origine sau aparţinând stratului mai nou al repertoriului 
vocal din zona respectivă. Are dreptate Gh. Ciobanu când ne îndeamnă „să fim prudenţi când etichetăm o 
melodie din circulaţia orală, mai apropiată de vremurile noastre sau contemporană, drept creaţie autentic 

populară". Poate şi de aceea subscriem fără rezerve la ideea lansată de dr. Vasile Adăscăliţei:.investigaţia - 

remarcă distinsul profesor universitar - nu trebuie părăsită atunci când cunoaştem suficient de multe lucruri 
despre o anumită realitate şi că numai cercetarea continuă poate să ne asigure stăpânirea deplină a faptelor de 
creaţie populară. Aflându-ne în permanentă schimbare - se spune în acelaşi loc - acestea oferă adesea ipostaze 
greu de prevăzut. De aceea rolul arhivelor de folclor este de a depozita continuu date, chiar şi în legătură cu 
ceea ce la un moment dat pare a fi suficient de bine cunoscut şi explicat" 2 . De asemenea, publicarea 
transcrierilor muzicale însoţite de fişa interpretului popular, aşa cum a procedat dr. Ghizela Suliţeanu în studiile 
si mai ales în volumul cu balade din zona Brăilei, cred că ne vor scuti de acele, poate inerente, şovăieli 
metodologice şi de editare a folclorului. 

Dar cât am fi de harnici şi de buni organizatori, „simpla adunare de material nu duce nicăieri. Antropologia 
culturală, etnografia, istoria religiilor şi folclorul - remarca Mircea Eliade în anul 1937 - suferă astăzi de o 
supraproducţie de materiale. Mii de oameni (de pretutindeni) au adunat şi au tipărit şi foarte puţini şi-au pus 
problema metodei, a instrumentului de cunoaştere care trebuie construit pentru interpretarea eficientă a acestor 
materiale" 3 . 

Este adevărat că noi cunoaştem astăzi prea puţine date despre istoria cântecelor noastre, despre 
semnificaţia unor rituri şi ritualuri din interiorul sau din afara unor obiceiuri strămoşeşti. Prea adesea am auzit 
făcându-se aprecieri asupra unor gesturi sau paşi de dans la nivel de închipuire. Şi tot aici mai vreau să spun 
că cercetarea comparativă nu şi-a spus încă cuvântul în elaborarea şi multiplicarea unor texte aparţinând 
cercetării; suntem încă sufocaţi de descriptivismul faptului folcloric. 

în 1992, lucrările Colocviului de la Călimăneşti, axate pe ideea „Patrimoniul viu al culturii populare în Ţara 
Loviştei", au evidenţiat şi o altă faţă a viitoarei arhive şi anume: o arhivă deopotrivă de folositoare muzicianului, 
literatului, coregrafului, etnografului, creatorului de modele vestimentare şi, de ce nu, şi funcţionarilor din 
administraţia teritorială confruntaţi cu o diversitate de aspecte socioumane anevoios de optimizat. în consens cu 
cele menţionate aici, o astfel de arhivă ar trebui să dispună nu numai de înregistrări sonore şi video, de fişe şi 
cataloage, dar şi de o fototecă aşa cum am văzut-o eu, cu ani în urmă, pe cea realizată de avocatul loniţă G. 
Andron din Certeze-Oaş. S-a mai spus tot în acest cadru că ar merita să fie conservate şi unele case „dătătoare 
de ton” în vatra satului sau în zonă atât pentru arhitectura, dar mai ales pentru interiorul lor emblematic. 

Punând în acţiune pârghiile de prospectare, dar şi de consolidare a unei arhive de folclor merită să luăm în 
calcul şi foloasele ştiinţifice ce ni le-ar aduce lansarea unor chestionare tematice. Reflectând asupra unui astfel 
de instrument, dr. Ilie Moise de la Institutul de Cercetări Socio-Umane din Sibiu formula ideea că printr-o astfel 
de metodă nu vom face altceva „decât să continuăm un act de culegere, de arhivare, de tezaurizare, de 
valorificare a fondului culturii noastre populare, eforturile de azi înscriindu-se într-un lung şir de căutări, de ezitări 
şi, neîndoielnic, de reuşite care să se constituie într-o adevărată rampă de lansare pentru nevoile cercetării" 4 . 

Desigur, recente sau mai vechi reuniuni ştiinţifice ne-au atenţionat prin concluziile lor declarate sau 
formulate în mod tacit că şi obiectului etnomuzicologiei, în stadiul ei de ştiinţă contemporană intradisciplinară, îi 
este la îndemână a contribui la prospectarea şi elucidarea unor aspecte ce ţin de sincretismul culegerii noastre 
populare, precum manifestările coregrafice cu diferitele lor tipuri de strigături (scandate, cântate, antifonice) sau 
a obiceiurilor de peste an şi de trecere ale familiei şi grupurilor sociale etc. Ne este comod a enunţa această idee 
şi prin faptul că până şi „nemuzicienii" au remarcat în repetate rânduri că la definirea obiceiurilor, spre exemplu, 
în realitatea lor vie, imediată, concură nu numai aspectul exterior al ritualului dar şi textul poetic şi în proză, 

muzica, gestica, obiectele. Devine astfel obligatoriu ca materialul auxiliar ajuns în arhiva de folclor să fie însoţit 
de texte folclorice, cântece rituale şi melodii de dans cu trimitere directă la benzile de magnetofon, la imaginile 
foto şi la pelicula de film 5 . 

Şi în cazul filmului cu conţinut etnologic lipsa de colaborare cu etnomuzicologul, cu echipa multidisciplinară, 
va pune în discuţie acum sau în viitor nu numai rezultatele cercetării sincronice şi diacronice, dar şi modul în 
care a fost realizată coloana sonoră. 

Dar colaboratorii arhivei de folclor vor dori cu timpul să-şi vadă truda finalizată fie prin editarea unor studii 
şi culegeri zonale, fie prin elaborarea unor cataloage tematice etc., dar şi de întreţinere a unor relaţii ştiinţifice în 
ţară şi de cooperare cu unele institute de peste hotare. 

lată, deci, câteva sublinieri pe marginea fiinţării unor modalităţi de cercetare, păstrare şi restituire a faptelor 
de folclor conectate, evident, la noile condiţii. Desigur, pomenind despre starea de „noi condiţii" cred că ar fi o 
eroare să promovăm ideea că a dispărut posibilitatea de a îmbogăţi efectiv arhivele spiritualităţii noastre. De 
fapt, confruntarea ideilor extrase din lectura paginilor ce ne-au interesat cu acele demersuri personale, dar şi cu 
observaţii recent înregistrate în cadrul unor reuniuni şi dezbateri ştiinţifice zonale sau locale ne-au convins că 
merită a investi moral şi material pentru programul unei echipe complexe căreia i s-a încredinţat culegerea şi 
arhivarea creaţiei populare chiar şi la acest sfârşit de secol supraaglomerat tehnic şi căutător de înavuţire mereu 
profitabilă. 


Note: 

1 Ciobanu, Gheorghe, Opinii asupra folclorului şi folcloristicii româneşti, în Studii de etnomuzicologie şi bizantinologie, voi. III, Editura 
Muzicală, Bucureşti, 1992, pp. 7-13. 

2 *** „Anuar de Lingvistică şi Istorie Literară", tomXXX-XXXI, 1985/1987/B, laşi, pp. 147-152. 

3 Eliade, Mircea, Foblorul ca instrument de cunoaştere, in „Revista Fundaţiilor Regale", Bucureşti, 1937. 

4 vezi „REF", Bucureşti, nr. 5, 1989, pp. 497-500. 

5 Antonescu, Romulus, Muzeul obiceiurilor - limite de organizare, în „Biharea", voi. VII-VIII, 1979-1980, Oradea, 1980, pp. 237-243. 



Dănut DUMITRASCU 

(CNCVTCP) 


Filmul - de la document la documentar 


Parafrazăndu-l pe Rene Huyghe, voi începe cu afirmaţia că „văzul nu are de-a face cu spusul, nici filmul cu 
teoriile". Omul vede însă doar ceea ce este obişnuit să vadă; totul îi slujeşte drept oglindă pentru a-şi regăsi nu 
adevăratul chip, ci pe acela pe care crede că-l are şi pe care şi-l doreşte. 

Psihologii afirmă că mai mult de 90% din cantitatea de informaţii exterioare este percepută de către ochi; 
filmul poate fi considerat şi o artă vizuală - dar, asemeni picturii, el s-a născut dintr-un păcat originar: încearcă 
să creeze iluzia celei de-a treia dimensiuni într-un spaţiu prin excelentă bidimensional (ecranul sau pânza). 

Deci, dintru început, trebuie remarcat caracterul ficţional al filmului - ca de altfel şi al picturii; însă din acest 
punct de vedere să fie oare mai „realistă" sculptura (arhitectura nici măcar nu mai este menţionată ca artă de 
către o bună parte a esteticienilor contemporani)? 

Dar dacă luăm de bună vestita afirmaţie a lui Platon, precum că arta este o copie infidelă a unei realităţi 
infidele? Abia acum am putea spune că filmul sau pictura sunt arte, pe când sculptura nu - căci ficţiunea, conform 
unei definiţii astfel acceptate, înseamnă tocmai lipsa legăturii cu realitatea. 

E departe de mine gândul de a prezenta în expunerea de faţă doctrine şi idei filosofice sau estetice, dar am 
amintit toate acestea tocmai pentru a accentua dificultăţile în faţa cărora suntem puşi când încercăm să definim 
actul artistic. Şi cum cred că prezentul colocviu nu este cadrul de desfăşurare al unor discuţii sterile, cu rezultat 
previzibil, daţi-mi voie, la mai bine de două secole, să relansez butada lui Voltaire: „dacă doriţi să discutăm, este 
cazul să ne definim termenii”. 

S-au făcut şi se fac multe confuzii între termenii specifici filmului: fiind vorba despre ultima acceptată dintre 
arte - la 28 decembrie 1995 vom aniversa abia un secol de la prima proiecţie publică a fraţilor Lumiere la „Grand 
Cafe" - faptul ar putea să pară lipsit de o prea mare importantă, mai ales că se fac confuzii şi între termenii 
celorlalte arte multimilenare. 

Una dintre cele mai des întâlnite substituiri a unei expresii prin alta este delimitarea cinematograf/film, 
delimitare ce a ajuns să fie unanim recunoscută de către filmologi relativ târziu; abia în 1946, în «Essai sur Ies 
principes d'une philosophie du cinema», Gilbert Cohen-Seat stabileşte distincţia, introducând în limbajul de 
specialitate termenii de „fapt cinematografic" şi „fapt filmic". După Seat, filmul nu este decât o mică parte din 
cinematograf, căci acesta din urmă reprezintă un vast ansamblu de fapte, dintre care unele intervin înainte de 
film (infrastructura economică a producţiei, studiouri, finanţări bancare, starea tehnologică a aparaturii etc.). 
altele după film (influenta socială, politică, ideologică a filmului asupra publicului, reacţia spectatorilor, sondaje 
de audientă), în sfârşit altele chiar în timpul filmului - alături de el, dar în afara lui (ritualul social al spectacolului 
de cinema - totuşi mai puţin pregnant decât în teatru - echipamentul sălilor, activitatea proiecţionistului etc.). 

Se propune astfel prin FILM un obiect deja mai limitat, constând în special, prin contrast cu restul, într-un 
DISCURS SEMNIFICANT LOCALIZABIL. în acelaşi timp, cinematograful constituie un „complex” mai vast, în 
interiorul căruia predomină trei aspecte: tehnologic, economic, sociologic. 

Este însă clar că în atenţia semiologilor sau a esteticienilor se va plasa „faptul filmic". 

Georges Sadoul scrie că cinematograful este în acelaşi timp industrie şi artă; deşi această afirmaţie poate 
fi amendată în lumina celor scrise de semiologul Cohen-Seat, nu se poate nega influenţa extraordinară pe care 
o exercită permanenta dezvoltare tehnologică asupra cinematografului şi, implicit, asupra filmului, de-ar fi să 
amintim doar câteva invenţii care au avut ca repercusiune transformarea însăşi a limbajului filmic: traveling-ul, 
transfocatorul, trans-trav-ul, obiectivele supraluminoase, peliculele de mare sensibilitate, efectele speciale, 
lăsând la urmă sonorul, colorul şi formatul panoramic, care au propulsat la vremea lor cinematograful în declin. 

Nu mai puţin importante s-au dovedit a fi investiţiile şi inovaţiile din domeniul imaginii electronice (ea însăşi 
o invenţie de o valoare excepţională): asistăm azi la pariul declarat al fabricanţilor de echipament video de a 
atinge şi depăşi calitatea peliculei; deocamdată, imaginea electronică s-a impus cu autoritate în domeniul 
efectelor speciale şi n-ar fi exclus ca în relativ scurt timp să asistăm la dispariţia trucajelor pe peliculă, aşa cum 
bunicii şi părinţii noştri au asistat în anii '30 la dispariţia unei meserii: cea de pianist acompaniator de filme 
proiectate în sala de cinema. 

Odată definită distincţia cinematograf/film, limitându-ne la cadrul celui de-al doilea termen, nu putem să nu 
remarcăm faptul că încă de la început s-a crezut că cea de-a şaptea artă are, ca şi fotografia, posibilitatea 
îndelung căutată de a calchia realitatea. Am amintit că acest lucru nu-i posibil din cauza nivelului actual al tehnicii 
(distorsiunile introduse de optica sferică, imperfecţiunile suporturilor pe care se înregistrează şi se stochează 
imaginea şi sunetul etc.), precum şi, lucru deosebit de important, datorită personalităţii creatorului de film, 
tradusă în capacitatea - diferită de la caz la caz - de a selecta anumite elemente care urmează a fi mai apoi 
combinate prin intermediul montajului spre a constitui, de regulă, un mesaj ideologic care, în cazuri extreme, se 
poate abate foarte mult de la realitatea existentă în momentul filmării. 

însă din punct de vedere teoretic se iau în considerare două genuri de film: cel DOCUMENTAR, apărut 
primul din perspectivă istorică, odată cu proiecţiile fraţilor Lumiere (în fapt scurte punctări de oameni şi locuri, 
ocupându-se la început doar tangenţial de evenimente), şi cel de FICŢIUNE, considerat de către filmologi ca 
provenind din experimentele lui Melies - iniţial om de teatru, devenit cineast odată cu apariţia cinematografului, 
el introduce în film actorii (care evoluează la început pur teatral), efectele de aparat din ce în ce mai sofisticate 
şi, fapt de mare importanţă, scenariul. 

Prin intermediul ficţiunii se recreează o realitate specifică doar filmului, realitate existentă însă numai la 
timpul prezent - perfecţionarea limabjului filmic a însemnat o luptă continuă pentru a crea spectatorului senzaţia 
lui „a fost"; şi, uneori, a lui „va fi”. Este genul unde se inventează continuu, atât la nivelul ideilor, cât si, mai ales, 
la nivelul tehnicii. Prin filmul de ficţiune s-a creat o metarealitate, s-au produs şi s-au acceptat de-a lungul 
timpului simboluri şi metafore inedite. 

S-ar putea spune că, din punct de vedere structural, acest gen este menit să ilustreze cel de-al doilea strat 
al operei de artă, unul prin excelenţă conotativ şi al semnificaţiilor estetice, antropologice, psihologice, filosofice 
în ultimă instanţă. 

Filmul documentar este în aparenţă mai modest, limitându-se la a transmite informaţii cât mai complete 
despre realitatea înconjurătoare. Ca specii ale documentarului putem nota: reportajul, filmul ştiinţific, didactic, 
publicitar, utilitar, filmul de critică de artă, de montaj şi, nu în ultimul rând, filmul etnologic. 

Dacă filmul de ficţiune se construieşte după decupajul iniţial din cadre care poartă denumirea de „material 
brut” şi care, de regulă, n-au valoare autonomă, ci se judecă în funcţie de raportarea unuia la celălalt şi, în final, 
faţă de întreg, filmul documentar este alcătuit - sau ar trebui să fie alcătuit - în principal din cadre care au în sine 
valoare documentară. 

Ca structură, cadrul-document ilustrează pregnant primul strat al operei de artă, care în viziunea lui 
Hartmann este stratul vizibil, perceptibil, măsurabil, cuantificabil, într-un cuvânt stratul denotativ. Ca orice 
suprafaţă, el poate capta în întregime atenţia privitorului, având o valoare autonomă, documentară. 

Adevăratul film-document este filmul evenimenţial, care păstrează pentru cercetătorii viitorului imaginile şi 
sunetele unor întâmplări irepetabile: asasinarea lui Kennedy, primul pas al omului pe Lună, execuţia lui 
Ceauşescu sau obiceiurile de Anul Nou din Vorona la data de 1 ianuarie 1994. 

Urmând un proces analog materialului brut în filmul de ficţiune, cadrul-document poate sta la baza viitorului 
- eventual - documentar. Esenţial este ca filmul-document să fie „real", „adevărat", „nemachiat" (bineînţeles, dacă 
facem abstracţie de faptul că, din punct de vedere fizic, calchierea realităţii este o imposibilitate); în această zonă 

a filmului, idealul l-ar constitui o intervenţie personală cât mai mică a cineastului, precum şi conştiinţa faptului că 
aici nu încap orgoliile şi nici excesele de personalitate. 

Din nefericire, suntem martorii proliferării unor producţii în care ţărani îmbrăcaţi în imaculate costume 
naţionale stau ţepeni, privind în gol spre rapsodul care, îmbăţoşat, cântă, mimând totodată o muncă de sezon; 
este evident că dintr-un fals film-document nu poate ieşi decât un fals film documentar, pentru că la cel de-al 
doilea strat, conotativ, al documentarului, nu se poate accede decât străpungându-l pe primul, denotativ, al 
documentului, păstrându-l totodată în memorie pe acesta. 

O altă confuzie care persistă în domeniul filmului este aceea că film de ficţiune = film artistic: nu se poate 
confunda un gen cu un atribut ce va fi ataşat sau nu filmului respectiv în urma ipoteticei confruntări cu publicul 
şi, implicit, cu judecata critică de valoare. 

Se mai foloseşte şi hibridul (aparent de neexplicat) de „documentar artistic", de fapt filmul-eseu, încadrat în 
genul ficţiunii. Poate că o altă confuzie (ficţiune = lungmetraj; documentar = scurtmetraj) să stea la baza acestei 
deturnări. 

în general, se consideră că la baza oricărui documentar trebuie să se afle un scenariu, de multe ori un 
decupaj strict: pe de o parte, aceste afirmaţii se bazează pe confuzia creată între accepţiunile diferite pe care le 
conferă termenului cercetătorii sau oamenii de film: primii înţeleg prin scenariu desfăşurarea însăşi a unui 
eveniment (de pildă obicei folcloric), în vreme ce oamenii de film înţeleg prin acelaşi termen crearea prin scris a 
unei realităţi autonome, funcţionale; un scenariu poate fi citit ca o lucrare literară - cum ar fi, de exemplu, nuvela 

- şi el poate fi respectat la filmare, încălcat parţial, ori sfârşeşte chiar prin a rămâne un simplu pretext al filmului 

- este evident că scenariul literar stă la baza oricărui film de ficţiune. Apoi, scenariul este „decupat", adică împărţit 
în cadre, decupaj în cele mai multe cazuri riguros respectat la filmare. 

Filmul etnologic reprezintă una dintre diviziunile documentarului şi repetă, fractalic, structura acestuia: se 
poate vorbi despre film etnologic didactic, utilitar, chiar publicitar, la fel cum se poate vorbi despre reportaj 
etnologic. 

Realizatorul unui asemenea tip de film poate lucra după un scenariu preliminar filmării, deşi în acest caz se 
plasează la graniţa non-ficţiunii, graniţă de multe ori tentantă de depăşit. însă reportajul etnologic cu greu se 
poate preta acestei concepţii de lucru, întrucât rareori un eveniment se supune unei rigide scheme de 
desfăşurare spaţio-temporală - în lucrul la un asemenea gen de documentar, cineastul poate cel mult să se 
informeze asupra evenimentului care urmează a fi înregistrat, să-şi facă un plan de acţiune, să-şi stabilească o 
strategie; în timpul filmării, el va realiza cadre-document care se supun cu stricteţe realităţii înconjurătoare. 

Odată realizate aceste cadre, se poate stabili în procesul montajului un soi de scenariu ULTERIOR filmării, 
care să stea la baza filmului documentar (un exemplu plastic l-ar constitui filmele documentare de montaj despre 
cel de-al Doilea Război Mondial, ale căror cadre au fost filmate în timpul respectivului eveniment şi montate în 
perioada actuală). 

Aş vrea să cred că, în cazul filmelor etnologice care se vor realiza la centrele creaţiei populare, nu se vor 
regăsi aceleaşi vechi racile ce macină credibilitatea în documentarul românesc, racile despre care am vorbit mai 
înainte. Nu cred că în lipsa - sperăm, momentană - a tehnicii necesare unei valoroase producţii de film, trebuie 
să ne ambiţionăm să realizăm „documentare artistice” fără nicio relevanţă pentru cercetătorii de după noi: 
consider că un document cinstit, bine realizat tehnic, în care există o fericită selecţie a elementelor 
evenimenţiaie, are o valoare cu mult mai mare decât încercări de a împăca ficţiunea cu documentarul - oricum, 
filmele-document pot sta oricând la baza unor documentare, oricât de ambiţioase şi elaborate. 

în finalul unei povestiri SF există următoarea idee: după dispariţia omenirii, o civilizaţie extraterestră ajunge 
pe Pământ unde nu mai este nicio urmă de viaţă. Printr-o întâmplare, este descoperită o cutie care conţine o 
peliculă - un film. întorşi pe planeta de origine, extraterestrii proiectează filmul şi trag concluzii cu privire la 
înfăţişarea locuitorilor Pământului, a locuinţelor, a îmbrăcămintei, a obiceiurilor, a întâmplărilor prin care trec 
aceştia etc. Nu au putut însă niciodată descifra cele câteva cuvinte imprimate la sfârşitul peliculei: „O producţie 
Walt Disney". 



Euaen HOLBAN 

(CJCVTCP Galaţi) 


Comunitatea sătească arhaică în perspectiva 
unor cercetări moderne 


Determinarea aproximativă a genezei culturii pe care etnograful o cercetează este o problemă foarte 
importantă, rezolvarea ei impunând, printre altele, cunoaşterea aspectelor ce caracterizează fenomenul artistic 
în intimitatea mecanismului său. în fond, orice cultură (sau orice tip de cultură) trebuie să aibă un început şi o 
evoluţie. Atât timpul originar în care s-a realizat „debutul" culturii respective, cât şi timpul ca durată sunt 
semnalate ori dezvăluite nu numai prin structura motivelor decorative, ci şi prin valoarea lor intrinsecă. Deşi 
începutul este învăluit într-o anumită relativitate, iar determinarea lui pare de obicei imposibilă, logica ne impune 
căutarea şi relevarea lui, nu în sensul găsirii cu orice preţ a unor date fixe în timp şi în spaţiu, ci, mai degrabă, 
în scopul limpezirii şi formulării unei concepţii asupra genezei culturilor arhaice în general şi a culturii noastre 
ţărăneşti în special. Astfel, similitudinea unor motive decorative de pe scoarţele din sudul Moldovei cu forme ce 
se regăsesc în vechi epoci, precum şi valoarea lor artistică excepţională, ridică semne de întrebare asupra 
originii lor, mai ales dacă luăm în considerare faptul că atât stilul unei culturi arhaice, cât şi valoarea artistică nu 
pot fi decât opera mileniilor, că fiecare individ şi fiecare generaţie de ţărani pornesc în orice creaţie de la un fond 
existent în cadrul comunităţii, că fiecare generaţie poate realiza pe lângă cota valorică preluată de la înaintaşi, 
doar o diferenţă minimă. 

înţelegerea creaţiei artistice ca fenomen, în raporturile sale cu timpul originar, precum şi cu cadrul-spaţiu - 
se impune la modul general, dar materialul concret de la care pornesc investigaţiile noastre este totuşi cel găsit 
în sat în momentul cercetării. Studiul lui se poate face de obicei pe ansamblul etnic naţional şi zonal, dar acest 
material aparţine de cele mai multe ori localităţii în care a fost găsit, aparţine unei familii şi în unele cazuri pot fi 
identificaţi chiar autorii. 

lată-ne astfel în faţa posibilităţii, dar şi a obligativităţii, de a localiza fenomenul artistic ţărănesc şi chiar de 
a-i semnala pe autorii unor obiecte de artă. Numindu-i însă pe cei care au cioplit, ţesut, brodat etc. obiectele, 
vom avea oare noi certitudinea descoperirii adevăraţilor autori? Investigaţiile făcute pe teren surprind multe 
aspecte care ne ajută să aprofundăm studiul în acest sens. Apar astfel anumite elemente, care, deşi aparţin 
structural culturii naţionale, deşi se integrează în sfera unor teme de largă circulaţie în areal, prezintă şi 
pregnante particularităţi ce le înscriu doar în perimetrul unei singure comunităţi, fapt care ne determină să 
presupunem că aşezările respective au păstrat în timp o relativă autonomie în viaţa lor spirituală. Fie că este 
vorba de particularităţi realizate în timp îndelungat, fie că motivul a fost conservat într-o formă apropiată de cea 
originară, doar în cadrul comunităţii respective, ambele ipoteze conduc spre aceeaşi problematică şi anume, 
relevarea autonomiei. Chiar şi cu menţionarea relativităţii ei, această afirmaţie poate stârni puncte de vedere 
contrare. Astfel, acceptând ipoteza autonomiei comunităţii, ni se poate reproşa deteriorarea conceptului de zonă 
etnografică, concept ce presupune, evident, unitatea culturală a tuturor aşezărilor din cadrul ei. Dar, aşa cum 
acest concept şi, bineînţeles, suportul lui real (adică acea mare diversitate culturală din spaţiul naţional) nu 

determină unitatea spiritualităţii rurale româneşti, în totalitatea ei, credem că nici recunoaşterea autonomiei 
relative a comunităţii săteşti nu poate prejudicia cu nimic conceptul de zonă etnografică. 

Acordând o mai mare atenţie comunităţii săteşti ca unitate social-economică şi culturală, am urmărit să 
vedem dacă forţa ce conservă şi regenerează cultura arhaică nu constă cumva tocmai în autonomia sa. După 
părerea noastră, acest atribut poate localiza şi acţiunea factorilor ce deteriorează structura arhaică, favorizând 
atât conservarea culturii prin „regenerarea" fizică a obiectelor de artă ori prin frecventa interpretare a genurilor 
folclorice, cât şi dezvoltarea în timp a unor aspecte originale, independente de manifestările localităţilor vecine. 
S-ar putea obiecta, desigur, că unele motive decorative, cu forme particulare, ce se găsesc acum doar într-un 
sat, au avut, probabil, în trecut o arie de răspândire mai mare, arie care s-a restrâns însă cu timpul, iar ceea ce 
ni se pare nouă astăzi că aparţine unei singure comunităţi să fi existat cândva şi în localităţile vecine. Această 
ipoteză poate fi însă valabilă mai mult pentru localităţile aflate în vecinătatea acelui sat şi din care elementele 
vechi ale culturii lipsesc, ori sunt de slabă factură artistică. Există însă aşezări învecinate care au un repertoriu 
ornamental complet, asemănător sub aspectul vechimii, densităţii şi valorii. Structura intimă, soluţiile cromatice, 
precum şi modul în care sunt asamblate motivele în câmpul compoziţional, conferă fiecăreia dintre aceste două 
aşezări particularităţi pregnante, inconfundabile, fapt ce confirmă ipoteza dezvoltării autonome în timp. 
Pregnanţa cu care o comunitate sătească ori o zonă etnografică îşi relevă valorile artistice, ca pe un tezaur 
propriu, tezaur ce se poate impune în cadrul arealului, sub un aspect particular cu o nuanţă valorică distinctă 
(putând reprezenta într-o oarecare măsură însăşi cultura unei zone mai mari), ne oferă cel mai convingător 
argument al persistenţei sale spirituale, pe verticala istorică. 

Fenomenul autonomiei culturii comunităţilor săteşti se poate studia la toate categoriile şi genurile creaţiei 
(ornamentale ori folclorice), dar în satele din sud-estul Moldovei apare mult mai evident în motivul antropomorf 
de pe ţesăturile din lână, lucru ce ne-a determinat să-i acordăm acestuia o atenţie deosebită în cercetările 
noastre. 

Sesizarea transformărilor suferite de către ornamente vizează, desigur, o problematică de ansamblu a unui 
câmp compoziţional, cu toate categoriile de motive decorative, dar nu toate acestea se comportă la fel în timp. 
Substratul semantic pe care este clădit un sistem ornamental favorizează nu numai conservarea unor forme, dar 
şi diversificarea lor într-o multitudine de variante şi nuanţe. Cu cât este mai sărac acest substrat, cu atât 
categoria de ornamente afectată - cum ar fi unele motive geometrice ori motivele preluate mecanic din alte 
culturi - are gama de variante şi motive mai redusă, iar modificările suferite de ele în timp sunt mai greu de 
sesizat. Un studiu minuţios orientat în această direcţie face posibilă citirea celor mai neînsemnate modificări la 
toate categoriile şi temele ornamentale, ajutându-ne deseori la intuirea aproximativă a drumului parcurs de ele 
în timp şi spaţiu. Din păcate însă, gândirea etnografului - de obicei istoric ori filolog - nu aprofundează 
întotdeauna interpretarea aspectului morfologic. 

Ar fi desigur foarte important pentru orice cercetător din domeniul etnografiei să demonstreze în ce măsură 
cultura actuală a unei comunităţi săteşti este consecinţa unui fenomen de continuitate a unor manifestări 
spirituale „originare”, existente cândva în spaţiul unei zone ori a unei aşezări sau reprezintă doar o acumulare 
periodică de teme şi motive decorative cu o largă circulaţie în areal, teme cărora li s-ar imprima spontan o uşoară 
tentă de originalitate. Au fost oare, într-adevăr, capabile (cel puţin) unele aşezări săteşti să conserve anumite 
particularităţi ale culturii zonale străvechi, dezvoltând totodată valori expresive particulare pe care, purtându-le 
şi reformulându-le prin vremuri imemorabile, doar prin proprii săi locuitori, să le aducă în linie directă pe verticală, 
până în secolul al XlX-lea şi chiar al XX-lea? Ori ele reţin (doar) şi apoi reorganizează periodic, pe orizontală, la 
nivelul generaţiilor, tema şi forma care circulă temporar într-un spaţiu mai mare, rupte fiind de manifestările 
culturale anterioare ale comunităţii? 

Este oare, sub acest aspect, cultura zonelor etnografice şi, în special, cea a comunităţilor săteşti o existenţă 
de circumstanţă a creaţiei artistice unui areal cultural, ori este... o existenţă autonomă, bazată pe un nucleu 
propriu, persistent în timp? 

în concepţia noastră despre verticalitatea manifestărilor artistice din zone şi comunităţi, atât una, cât şi 
cealaltă trebuie să demonstreze nu numai viabilitatea unor manifestări creatoare curente, generatoare de arhaic, 
atribut important al funcţionării spirituale autonome, dar şi existenţa unui fond cultural propriu, structurat pe 
genuri şi teme, fond ale cărui particularităţi au fost definite în timp istoric, printr-un proces artistic relativ închis şi 
care s-a materializat printr-un mare'număr de variante ce se impun mai ales sub aspect valoric, constituind 



argumentul fundamental al funcţionării autonome în timp. în acest sens, zona etnografică, precum şi 
comunitatea sătească trebuie să posede atât în fondul lor cultural, cât şi în manifestările diurne ori periodice 
părţile fundamentale ale culturii arealului, fiecare dintre acestea (zona ori comunitatea) putând fi considerate 
nuclee culturale sau, mai precis, adevărate epicentre ale culturii respective. Având în vedere stadiul avansat al 
procesului de disoluţie a culturii satelor noastre, menţionăm că în momentul de faţă este deosebit de dificil să 
găsim aşezări şi zone care să-şi poată demonstra arhaicitatea - deci şi originalitatea - cu pregnanţa de altădată. 
Pornind însă de la unele fapte existente încă şi apelând la memoria oamenilor şi la documente, reuşim să 
reconstituim tabloul cultural al manifestărilor din secolele trecute, deseori în toată complexitatea şi specificitatea 
lor. 

Acceptând categoric existenţa influenţelor, care în mod firesc se manifestă continuu, deşi foarte lent şi diferit 
(cel puţin la nivelul zonelor etnografice), ipoteza referitoare la posibilitatea conservării, în cadrul aşezărilor 
sătesti, a unui fond spiritual propriu fiecărei comunităţi, circumscris ca o existenţă relativ independentă în timp, 
ar putea explica în mare parte rezistenţa marilor culturi primitive şi ţărăneşti arhaice (chiar şi în condiţii social- 
istorice mai puţin favorabile), precum şi excepţionala putere de discernământ a păstrătorilor acestora în 
preluarea unor elemente şi apoi asimilarea lor, fără ca structura spirituală a comunităţii să fie afectată. 

Dacă repertoriul de teme şi forme este comun zonelor mai mari - dată fiind, după cum am amintit, 
posibilitatea răspândirii acestora în timp, precum şi a similitudinii ce se manifestă în gândirea artistică a omului 
în general -, dacă structura precum şi mecanismul perpetuării unei culturi aparţin unei etnii, comunitatea este o 
unitate a unui organism social capabil să funcţioneze şi independent. Viabilitatea şi valoarea unei culturi arhaice, 
luată în ansamblu, ar putea fi explicată astfel, prin funcţionarea perfectă a mecanismului sociocultural al fiecărei 
comunităţi în parte. Funcţionarea autonomă a mecanismului sociocultural al unei obşti săteşti ori unei comunităţi 
nu exclude legăturile cu lumea din afară şi nici influenţa. Autonomia nu trebuia înţeleasă deci în sensul unei 
totale izolări. Motivele şi temele care circulă într-un areal ori într-o zonă etnografică sunt supuse însă unei 
riguroase selecţii, înainte de a pătrunde în interiorul unei comunităţi. Gradul de receptivitate manifestat de către 
o comunitate la elementele de cultură venite din afară este variabil şi este determinat de mai mulţi factori. Orice 
element de cultură (artă) convingător poate fi preluat de către o comunitate şi integrat treptat fondului său, dacă 
solicitudinea comunitară îi este favorabilă. Funcţionarea mecanismului respectiv poate fi demonstrată în acest 
caz tocmai prin modul în care se realizează asimilarea. Pe de altă parte, se pare că atât comunităţile săteşti, cât 
mai ales obştile săteşti erau mult mai conservatoare în trecut. Cercetările întreprinse în vederea elucidării 
acestei ipoteze au fost desfăşurate pe o arie mai largă din spaţiul ţării noastre, dar satele din sud-estul Moldovei 
ne-au oferit un material deosebit de concludent în acest sens. De altfel, însusi studiul comparat al unor 
comunităţi efectuat aici ne-a sugerat pentru prima dată ideea că aşezările săteşti au manifestat dintotdeauna o 
independenţă relativă în viaţa lor culturală şi în special în creaţia artistică. 

Mânzăleşti ■ Buzău - un centru mai puţin cunoscut 
al ceramicii populare româneşti 


Argument 

Există, din păcate, încă destule locuri în ţară care, deşi interesante sub aspect etnografic, au atras până acum prea 
puţin atenţia cercetătorilor în domeniu. Ne vom opri deci, în cele ce urmează, tocmai asupra unui asemenea loc, comuna 
Mânzăleşti din judeţul Buzău, cu zona ei adiacentă, şi asupra unui străvechi meşteşug, olăritul, care s-a practicat aici din 
timpuri străvechi şi se mai practică, este adevărat, tot mai puţin şi în zilele noastre. 

Scopul acestei încercări este dublu: acela de a arunca un plus de lumină asupra unei zone înscrise pe harta 
etnografică a ţării şi, deviat din el, acela de a preîntâmpina, prin cunoaştere, dispariţia fenomenului din zona respectivă. 

Căci o viitoare sinteză asupra olăritului românesc va trebui negreşit să aibă în vedere cât mai multe dintre centrele 
în care acest meşteşug s-a practicat de-a lungul timpului, cu accent firesc pe cele de prim-plan (prin vechime, număr de 
olari şi mai ales prin calitatea, frumuseţea şi rafinamentul execuţiei obiectelor), dar fără a le neglija nici pe acelea socotite 
„nespectaculoase” (vezi şi cazul Mânzăleşti), care pot releva aspecte noi şi deosebit de interesante ale evoluţiei acestui 
meşteşug sau să producă celor interesaţi satisfacţii legate de descoperirea unor asemănări sau legături cu alte zone, de 
ordin istoric, etnografic, lingvistic şi fără de care respectiva sinteză ar rămâne, desigur, incompletă. 

Considerând deci că este şi de datoria noastră să nu lăsăm, aşa cum zicea Cronicarul, „să se înece în uitare” 
activitatea din aceste centre şi să înregistrăm în mod obiectiv datele pe care le descoperim, oferindu-le spre analiză şi 
acelora de care ar mai putea depinde revitalizarea unei atât de frumoase şi necesare ocupaţii, ne-am străduit să 
înfăţişăm, în cele ce urmează, câteva aspecte legate de olăritul din Mânzăleşti. 

Rezultat atât din cercetările făcute la faţa locului, cât şi din discuţiile avute cu meşterii olari şi cu intelectualii din 
comună, studiul are la bază observaţia directă şi analiza pieselor de o mare varietate, întâlnite în colecţiile existente în 
Mânzăleşti, în gospodăriile olarilor, precum şi la Muzeul Etnografic al Moldovei din laşi, unde se află un număr mare de 
obiecte ceramice, executate pe parcursul a mai mulţi ani de llie Năstase, cel care este astăzi decanul de vârstă al olarilor 
din Mânzăleşti. 

Iniţiate şi de lectura aprofundată a unor studii bazate pe cercetări monografice exhaustive, semnate de renumiţi 
specialişti, în care se analizează meşteşugul olăritului în manifestarea şi diversitatea aspectelor sale, rândurile de faţă se 
doresc a fi o modestă contribuţie asupra unui atât de vast şi important fenomen al culturii populare. Aceste rânduri pot 
constitui totodată un apel către cei în drept care, cunoscând astfel aspectele etnografice, vechimea meşteşugului din 
această zonă, calităţile rezultate din însuşirile artistice şi utilitare ale ceramicii de Mânzăleşti, ar putea corobora aceste 
date cu studii economice în cadrul zonei şi, de asemenea, cu analiza posibilelor profiluri turistice. Toate acestea, în cazul 
în care cineva s-ar gândi în mod serios la modalitatea revalorificării acestui meşteşug, care ar putea atrage preocuparea 
pentru practicarea olăritului, a unor oameni tineri, dar şi vizitele turiştilor, al căror câştig ar fi cunoaşterea la faţa locului a 
procedeelor de lucru ale olarilor, achiziţionarea unor variate obiecte ceramice, cât şi reconfortarea în locuri dăruite cu mult 
farmec, de ale căror frumuseţi s-a pătruns şi Alexandru Vlahuţă, în a sa „Românie pitorească”. 

DESPRE COMUNA MÂNZĂLEŞTI Şl ÎMPREJURIMI 

Date istorice, geografice şi etnografice 

Comuna Mânzăleşti aparţine unei zone situate la curbura Carpaţilor, la interferenţa dintre Moldova, Muntenia şi 
Transilvania. 

în afară de olărit, în această veche vatră românească, femeile mai ţes şi astăzi în războaie orizontale, cunoscutele 
ştergare de nuntă, de botez şi de moarte sau impresionante covoare, precum şi frumoase marame din borangic, renumite 
pentru fineţea execuţiei. Ele păstrează şi poartă uneori bogate ii cusute cu punctul mocănesc, poale şi fote al căror 
specific îl constituie dungăturile şi alesăturile cu variate motive stilizate. 

Rotăritul, cunoscut din vremuri străvechi, este practicat şi astăzi de bărbaţii de aici, la fel ca şi dârstăritul. 

Numeroasele unelte şi vase de lemn care păstrează corespondenţa între formă şi funcţie (bote, cofe, tipare de caş, 
bâte cu crestături) demonstrează viabilitatea unor frumoase meşteşuguri. 

Nu putem să nu amintim ouăle încondeiate pe care femeile le scriu sau le „împietează" cu mult talent. 

Legenda spune că numele comunei Mânzăleşti vine de la porecla pe care a căpătat-o un flăcău după ce, supărând 
într-o zi femeile ce ţeseau la groapa cu argele, pentru insistenţa cu care le privea, a fost stropit de acestea cu „mânzală” 
sau „mânjală", un amestec de nalbă şi tărâţe, cu care se ungea ţesătura în timp ce era lucrată, pentru a căpăta rezistenţă. 
De aici poate că au fost inspirate şi cunoscutele versuri ale cântecului: „Măi voinice, voinicele,/Ce cauţi ziua prin argele?". 

Cea mai veche menţiune despre comuna Mânzăleşti este consemnată în 3 februarie 1522, într-o poruncă a 
voievodului Ţării Româneşti, Radu de la Afumaţi, care întăreşte lui Neagu Braga, fraţilor şi fiilor lui „stăpânire peste plaiul 
Peceneaga... de la Menedic (astăzi Meledic, la aproximativ 8 kilometri de Mânzăleşti - n.n.) în sus, până la cheie”. 

Prima imagine cartografică asupra ţinutului este dată la anul 1700 în Harta Ţării Româneşti, întocmită de Stolnicul 
Constantin Cantacuzino. 

Valoarea istorică şi spirituală a acestor locuri este sporită şi de Mănăstirea Găvanu, construită la 1707, socotită a fi 
cel mai vechi lăcaş bisericesc de aici, precum şi de cunoaşterea legendelor acestor meleaguri (comoara din vârful 
Bumbaru, focul viu). Datele geografice şi geologice, precum şi existenţa monumentului natural Grunj, format din tuf 
vulcanic (dacit), a lacurilor de la Meledic, a proprietăţilor apelor feruginoase şi fosfatate de aici, cât şi imaginea lapiezurilor 
care, dezvăluind urme dense de sare, îţi dau impresia unor munţi în miniatură ce par ninşi chiar şi vara, toate acestea 
sunt motive în plus care se pot adăuga dorinţei de a cunoaşte această zonă. 

Aşezată pe malul stâng al râului Slănic, localitatea Mânzăleşti a cuprins până în 1968 un număr de 19 state; astăzi, 
această comună ce se află situată în nordul judeţului Buzău, într-o zonă cu relief deluros şi muntos, la aproximativ 50 de 
km de oraşul Buzău, este alcătuită din 12 sate, ale căror denumiri sunt următoarele: Mânzăleşti (satul vechi), Beşlii, Valea 
Cotoarei, Valea Ursului, Ghizdita, Poiana Vâlcului, Gura Badic, Trestioara, Cireşu, Buştea, Plavăţu, Jghiab. 

Meşteşugul olăritului, care a demonstrat de-a lungul timpului fondul comun de tradiţie geto-dacă, are şi pe aceaste 
meleaguri un început ce se pierde în timp. în urma descoperirilor arheologice de aici, specialiştii noştri au putut 
recompune, din resturile ceramice găsite, modelul de ceaşcă dacică. Documentele cele mai vechi, datate din secolul al 
XVI-lea demonstrează că în această perioadă s-au dezvoltat multe localităţi din Subcarpaţi: Cizlău, Chiojd, Vintilă Vodă, 
Lopătari, precum şi Mânzăleşti. Este posibil ca aici, în această perioadă, olăritul să fi fost în plină afirmare. 

în urma cercetărilor întreprinse s-a stabilit că „în secolele XIX-XX, în Buzău s-a făcut ceramică în 33 localităţi fiind 
cunoscute 160 de forme de vase ceramice". 

Este de la sine înţeles faptul că o asemenea varietate de forme nu se putea „fixa” decât în urma unei lungi experienţe 
de lucru căpătate în timp şi în urma „exersării” unei tradiţii. Păstrarea până în prezent a unor tehnici arhaice de lucru, 
perpetuarea formelor, vaselor şi a motivelor constituie încă o dovadă a faptului că olăritul este şi în această zonă un 
meşteşug străvechi. 

în urma datelor cuprinse în unele studii ale lui Tancred Bănăţeanu, Silvia Zderciuc, N. Peneş, D. Cristea, autorul 
articolului amintit, Ion Drăgoescu, a putut stabili numărul şi denumirea centrelor de ceramică din judeţul Buzău, în secolele 
alXIX-lea şi al XX-lea, după cum urmează: Băbeni -Topliceni, Berea - Berea, Beşlii - Mânzăleşti, Bisoca - Bisoca, Bâsca 
Chiojdului - Chiojdu, Buzău - Buzău, Calvini - Calvini, Cătina - Cătina, Cozieni - Cizoani, Gabricova de Jos - Nehoiu, 
Gabricova de Sus - Nehoiu, Ghizdiţa - Mânzăleşti, Gura Bâscei - Cislău, Joseni - Berea, Lopătari - Lopătari, Lunca Jariştei 

- Siriu, Măneşti - Mânzăleşti, Mărunţişu - Pătâriagele, Mânzăleşti - Mânzăleşti, Nişcov - Vemeşti, Olari - Calvini, Pâclele 

- Berea, Plopeasa de Jos - Scorţoasa, Plopeasa de Sus - Scorţoasa, Policiori - Scorţoasa, Câlnău - Poşta Câlnău, 
Râmnicu Sărat - Râmnicu Sărat, Satu Vechi - Mânzăleşti, Săseni - Vemeşti, Scorţoasa - Scorţoasa, Tipliceni - Toplieni, 
Valea Cotoarei - Valea Cotoarei. 

Concluzia care se poate trage din această înşiruire de localităţi este aceea că Buzăul a fost judeţul cu cea mai mare 
frecvenţă a centrelor de ceramică din ţară. 

Satul Beşlii din comuna Mânzăleşti a fost, cu ani în urmă, cel mai bine reprezentat dintre centrele de ceramică din 
Buzău, dacă avem în vedere numărul de 40 de olari care lucrau încă în anul 1960. 

Astăzi în toată comuna mai lucrează foarte puţini olari. Cel mai cunoscut şi mai apreciat dintre toţi este llie Năstase, 
născut în anul 1915, descendent dintr-o familie în care meşteşugul olăritului s-a transmis pe parcursul mai multor generaţii 
din tată-n fiu. Radu llie era poreclit Olarul, nume atribuit ulterior şi copiilor săi, llie Olarul (Năstase) şi Anghel Olarul 
(Năstase), astăzi în vârstă de 92 de ani, despre care celălalt frate al său, llie, spune că ar putea şi ar avea dorinţă să 
lucreze şi acum. 

în Ghizdiţa şi în Mânzăleşti (Satu Vechi) lucrează încă alţi doi fraţi, Gheorghe si Ion Leuţu, la fel de binecunoscuţi în 
comună. 

în Valea Cotoarei meşteşugul este continuat de Ion Rădulescu, precum şi de fraţii Ştefan şi Vasile Zăvoianu, care 
în anii din urmă s-au reprofilat, făcând astăzi coame pentru case, ţiglă şi cahle de teracotă, la fel ca şi Ion Tănase. 

Este cazul să amintim aici că în Mânzăleşti a funcţionat din 1972 până în 1992 un atelier de ceramică cu sprijinul 
olarilor amintiţi, care au învăţat meserie mai multe generaţii de tineri. Niciunul nu mai practică acest meşteşug. Cu părere 
de rău, despre această situaţie, mi-a povestit llie Năstase: ,Am învăţat să lucreze mulţi elevi (...), acum tineretul e fudul, 
da' când l-o răzbi de nu l-o mai primi prin fabrici, trebuie să vină şi aici". 

Din lipsă de fonduri, dar şi din lipsa unei serioase preocupări a celor în drept pentru soarta unui meşteşug care ar fi 
putut aduce mult profit comunei, astăzi, atelierul, cu dotări modeme (roată electrică, malaxor, prese), a rămas aproape al 
nimănui. Oameni străini de aceste locuri au început să se intereseze în ultimul timp de el, privindu-l, din păcate, doar ca 
pe o posibilă afacere rentabilă, neluând în calcul în ceea ce vor să întreprindă specificul zonei sau raportul care trebuie 
păstrat în^o tradiţie şi inovaţie, în ciuda binecunoscutei legi a dezvoltării econon^ce, în care formele noi de producţie le 
înlătură pe cele vechi care devin anacronice. Acest pericol riscă să schimbe total sensul stilului zonei sau să impună prin 
invenţiile care vor apărea kitsch-ul. 

MATERIA PRIMĂ 

Practicarea îndelungată a olăritului în Mânzăleşti s-a datorat şi calităţilor pe care le are pământul de aici. Numărul 
mare şi variat de produse care s-au lucrat de-a lungul timpului demonstrează, o dată în plus, acest fapt. 

Pământul folosit de olari este de două feluri. Primul fel este luat „de la pod”. Din el meşterii fac străchini şi „mărunţele". 
Al doilea fel de pământ îl reprezintă de fapt viitura de pe prundul gârlei, din care fac celelalte obiecte. Primul tip de pământ 
se alege „după vârste”. „Eu cunosc pământul din ochi. Deasupra este o vârstă care nu este bună, o dau în lături. Vârsta 
bună se găseşte la o jumătate de metru, în jos - este rea”. (I.N.) 

înainte olarii căutau pământul bun pentru oale imediat după ce ploua, mergând prin noroi. Ei cunoşteau lutul bun 
după cum acesta se lipea de picior sau de ciorapul din lână, încălţat anume pentru a-i testa calităţile. Mai mult decât atât, 
pentru a se convinge că pământul este untos, uneori îl gustau. 

Olarii de astăzi nu mai procedează la fel, ci, după cum am constatat, lutul cel mai bun este ales cu ochiul, nu cu 
mâna. Consistenţa şi fineţea sa sunt încercate într-un cocoloş pe care meşterii îl fac la faţa locului, simţindu-l mai apoi 
într-un anumit fel la pipăit. 

PREGĂTIREA LUTULUI 

Odată adus acasă cu căruţa, pământul este pus de cele mai multe ori în bed, unde rămâne la dospit, după ce a fost 
stropit cu apă. în funcţie de necesităţi, este scoasă numai cantitatea necesară de lut. Supus mai apoi unor prelucrări 
riguroase, pământul dospit este adus în atelier, unde, cu ajutorul unui ciocan de lemn, este bătut bine. în urma acestei 
operaţii el devine ca o pastă care se taie cu „coasa", foarte fin, „ca foiţa de ţigară” (I.N.), pentru a se îndepărta toate 
impurităţile (paie, frunze, pietre mici sau fire de rădăcini). în caz contrar, oalele pot crăpa la ardere. Ca să fie sigur de 
calitatea lutului, meşterul îl face din nou „un fel de sul” şi îl taie „ca să meargă cum e untul" (I.N.). 

„După cum vedeţi, meseria asta e cam mizerioasă, dar e bănoasă şi tare frumoasă. Mie, cel puţin, mi-a plăcut şi tot 
ce am văzut, tot am făcut, de la 15 ani de când lucrez”, încheie llie Năstase „capitolul" despre pregătirea lutului. 

Roata olarilor este cea cunoscută din vechime, fără instalaţie electrică. Elementul de noutate faţă de cea veche îl 
constituie rulmenţii pe care ea se învârte mai uşor. Cele două discuri de lemn sunt unite de un ax metalic. Toată gama 
variată a obiectelor de aici este lucrată numai pe roată. 

MODELAREA 

De la sferidtatea „cocoloşului” de pământ, prin mişcări şi procedee succesive, au loc multiple şi rapide transformări, 
în funcţie de priceperea meşterului, de modelul şi mărimea vasului pe care acesta doreşte să-l execute. 

între momentul în care olarul se aşază la roată, ţinând cu amândouă mâinile bulgărele de pământ pe care încearcă 
să-l stăpânească peptru a-i da o formă, şi cel în care vasul este „împlinit”, etapa cea mai dificilă este modelarea propriu- 
zisă, înălţarea pereţilor vasului. Cu o expresie plastică, olarii de altădată din Săsciori numeau această încercare 

„întinderea pânzei la oală", când „cu o mână înăuntrul vasului şi cu cealaltă în exterior, tot lărgind şi întinzând consecutiv” 
se ridică pereţii vasului ce vor fi neteziţi în curând cu „fichiul" şi pregătiţi astfel pentru scris. 

Ultimul moment petrecut la roată este acela în care vasul deja format este gata de a fi desprins cu ajutorul unei 
sârme care desparte prin tăiere fundul vasului de roată.USCAREA VASELOR 

Atelierul meşterului este mărginit de mai multe poliţe de scândură, care se află agăţate de pereţi. Pe acestea „se 
odihnesc" câteva zile oalele, înainte de a lua „drumul focului”. Uscarea trebuie să se facă lent, într-o atmosferă lipsită de 
umiditate, iar vasele trebuie să fie ferite de orice sursă de căldură care le-ar putea strica formele dobândite. 

HUMUIREA 

Dacă ceramica va fi roşie şi nesmălţuită, înainte de ardere se procedează la „înfiorarea” ei, cu ajutorul unei pensule 
„pe crud", adică înainte de uscare. Această etapă se numeşte la Mânzăleşti humuire şi foloseşte ca material huma albă, 
scoasă din pământ, de la o adâncime mai mare, care este măcinată apoi cu râşniţa de piatră. în ultima vreme huma este 
procurată din comerţ. 

Ornamentele sunt constituite din motive simple şi foarte vechi, aproape aceleaşi din Neolitic: punctul, linia dreaptă, 
valul şi spirala. 

Arderea vaselor se face în cuptoare tronconice cu pereţi înalţi, prevăzute cu două guri de foc, care se află la fiecare 
olar, în curte, sub un acoperiş special construit. 

Ca esenţe lemnoase se folosesc în special fagul şi bradul deşi, după spusele olarilor, „bradul nu are puterea fagului". 
Este căutat de asemenea şi lemnul de salcie, de arin sau de tei. 

Arderea atinge temperaturi înalte (900 grade celsius) si durează în jur de 7-8 ore: „Le dau foc pe la 12 si seara pe 
la 7-8 sunt gata”. (I.N.) 

Oalele se aşază în cuptor circular, iar deasupra se astupă cu cioburi de vase. 

„Ce e smălţuit se face din două arderi." (I.N.) 

După ce au fost smălţuite, oalele se mai ard, deci, încă o dată. 

Pentru a nu se lipi unele de altele şi pentru a înlătura riscul ca smalţul să se strice sau ca vasul să crape, fiecare olar 
îşi găseşte modalitatea cea mai bună de aranjare a vaselor în cuptor. 

„Eu m-am modernizat prin ştiinţa mea - ne spune meşterul llie Năstase - mi-a venit ideea să le pun în cuptor agăţate", 
în felul acesta vasele nu se mai lipesc, iar smalţul devine lucios şi transparent după ardere. Acestea două sunt de fapt 
calităţile unui smalţ reuşit. 

Smălţuirea are loc după prima ardere. Atunci când nu sunt procurate din comerţ sub formă de vopseluri sau de 
litargă, smalţurile se obţin într-un mod destul de anevoios şi anume prin topirea deşeurilor de plumb sau prin râşnirea 
miniumului de plumb de culoare roşie. Culoarea verde se obţine din resturi de aramă arse în cuptor sau din oxid de crom. 

Culorile galben şi maron se prepară din feluri diferite de pământ ars. Smalţul se aşterne în strat subţire şi uniform, 
cu mişcări rapide, atât în interiorul vasului, pentru a se evita porozitatea sa, cât şi în exterior, pentru frumuseţe. 

TIPURI DE CERAMICĂ ÎN MÂNZĂLEŞTI 

Generalităţi 

în timpurile de demult în locurile acestea s-a lucrat ceramică roşie nesmălţuită, ce avea un caracter preponderent 
utilitar, completat de efecte artistice manifestate în frumoase forme tradiţionale şi în ornamente extrem de simple, 
executate cu humă albă. 

Deşi smalţul este folosit aici numai de trei-patru decenii, astăzi se lucrează mai mult ceramică roşie smălţuită integral 
sau parţial, în decorul căreia predomină culorile brun, verde şi galben. 

în prezent, datorită posibilităţilor reduse ale meşterilor de a-şi procura smalţuri de bună calitate, care să respecte şi 
cromatica tradiţională, dar şi din cauza modificării gustului cumpărătorilor „se strecoară” adesea nuanţe de vopsele 
ţipătoare precum ciclamen şi albastru. 

S-a încercat într-un timp „strămutarea" din alte locuri, la Mânzăleşti, a ceramicii negre, realizată printr-o ardere 
oxidantă, incompletă, dar, aşa cum s-a văzut, acest fel „n-a prins rădăcină”. 

.Astăzi, nu prea mai facem nici oale nesmălţuite, pentru că nu se mai caută. înainte era lumea înapoiată, strachina 
smălţuită se scria cu un fel de var, cu ajutorul cornului." (I.N.) 

întreaga gamă a ceramicii de Mânzăleşti, caracterizată pe de o parte de arhaicitatea formelor, iar pe de altă parte _ 
de impunerea unor modele noi ce răspund diferitelor cerinţe ale timpului şi gustului cumpărătorului, este oferită spre 
vânzare de către meşterii care o execută la nişte preţuri foarte accesibile, în târgurile ce au loc în comunele Beşlii, 
Lopătari, Bisoca, Vintilă Vodă, Jitia, Racoviţeni sau în pieţele din Râmnicu Sărat şi Buzău. 

FORMELE VASELOR. TIPOLOGIE. MOTIVELE. TEHNICI, PROCEDEE Şl UNELTE FOLOSITE ÎN REALIZAREA 
ORNAMENTELOR 

Numărul mare de forme ale vaselor ce alcătuiesc generic denumirea de „ceramica de Mânzăleşti” dovedeşte faptul 
că olarii de aici au creatîntreaga gamă de obiecte necesare în gospodărie. Cunoscând autarhia ce caracteriza economia 
satelor în Evul Mediu, această varietate care acoperea în totalitate nevoile şi cerinţele populaţiei constituie încă o dovadă 
a practicării olăritului în aceste locuri, din cele mai vechi timpuri. 

Ca în orice centru de olari cu tradiţie, obiectele ceramice, în diversitatea lor, pot fi clasificate tipologic în: 

1. vase folosite pentru prepararea hranei', oale pentru sarmale, oale pentru borş; 

2. vase folosite la servirea hranei: străchini, farfurii, borcane, taiere; 

3. vase pentru păstrat alimente şi băuturi: oale mari cu o toartă sau cu două toarte, bărdace, lăptărese, tortare, 
ulcioare, buriaşe (pentru păstrat ţuica); 

4. vase folosite ia diferite ocazii: ploşti pentru nuntă, oale de înmormântare sau vase pentru pomenirea morţilor (oale 
cu o toartă, căni de 1/21 sau de 1/11, străchini); 

5. vase pentru fiori: ghivece, vaze, „floriere”; 

6. alte piese: sfeşnice, puşculiţe, măşti, lulele. 

Lulelele din lut sunt astăzi simple obiecte de decor. Ele s-au lucrat înainte, iar realizarea lor destul de anevoioasă 
constituie proba de îndemânare a olarilor. Pentru a-i ambiţiona pe tineri la lucru, părinţii le spuneau că „sunt olari, nu 
ciobani, doar aceia care ştiu să facă lulele”. 

Prezentăm T n continuare descrierea câtorva tipuri de vase: 

Oala pentnj sarmale este un vas de dimensiuni mari, care porneşte dintr-un fund lat evazându-se spre exterior, cu 
diametrul maxim puţin mai sus de jumătate. De aici în sus începe să se îngusteze, dar nu prea mult, astfel încât gura 
vasului, marcată printr-o margine înaltă, este mai largă decât fundul. Toartele în formă de ureche sunt lipite orizontal în 
partea cea mai bombată a oalei. Este un vas simplu, din ceramică roşie smălţuită, de bună calitate şi fără ornamente. 

Oala pentnj borş are astăzi mărimi mai mici decât cea care a constituit obiectul analizei noastre. Măsurând aproape 
101, aceasta este un frumos exemplar amforoidal, caracterizat de o formă perfectă, dar şi de calităţi artistice deosebite. 

Corpul ei mare porneşte de jos cu un diametru ce se măreşte pe măsură ce „pânza oalei" se întinde. 

Lărgirea maximă este dincolo de jumătate, micşorându-se spre gât, terminându-se brusc, fără margine marcată. De 
la gură în jos, de o parte şi de alta, pornesc două foarte scurte toarte care se termină înainte de jumătatea vasului. 

Angobată în partea de jos, această oală este din ceramică roşie smălţuită şi are pe pereţii din faţă, de o parte şi de 
alta a toartelor, un larg spaţiu smălţuit de culoare galbenă, care reprezintă fondul pe care se desfăşoară imaginaţia de 
desenator a creatorului popular. Aceste părţi sunt împodobite cu motive florale pictate cu pensula. 

Străchinile au formele şi dimensiunile binecunoscute. Profilul lor aminteşte vechea tradiţie a vaselor preistorice de 
tip La Tene, având diametrul obişnuit de 15-20 cm. Culorile împroşcate creează uneori aspecte deosebite prin distribuirea 
lor imprevizibilă şi inegală, alteori lasă să se înţeleagă graba cu care se execută; valoarea artistică a procedeului amintit 
este, desigur, mai redusă. 

O farfurie lucrată de Alexandru Rădulescu se află în colecţia şcolii. Aceasta este mai mare decât cele obişnuite, cu 
marginile uşor ridicate, trădând un desăvârşit simţ plastic. Fondul galben al farfuriei este acoperit parţial de un decor 
extrem de rafinat: de pe margini se preling dungi fine, maronii, care nu ajung să întâlnească „pictura neexplicită” ce se 
află pe fundul vasului. Vor fi fiind poate flori, frunze, copaci sau sori. Totul este învăluit într-un mister de galben, verde, 
roşu sau portocaliu. 

Lăptăresele sunt oale bombate, cu una sau două toarte, cu o capacitate ce variază între doi şi cinci litri. După cum 
arată şi denumirea, acestea sunt vase destinate păstrării laptelui. Terminate cu o gură al cărei perete este uşor ridicat 
spre exterior, aceste vase pot fi smălţuite sau nesmălţuite. Cele nesmălţuite au forme asemănătoare cu vasele ce se dau 
de pomană pentru morţi. Cu un profil elegant, acestea au o toartă aşezată de la gură în jos, până la jumătatea vasului, 
unde dimensiunile sunt maxime. Decorul, cu motive simple şi arhaice, constă în două benzi desfăşurate în două cercuri 
concentrice, care mărginesc un val continuu. Pentru acest desen se foloseşte huma albă şi pensula. Alte asemenea vase 
sunt humuite numai până la jumătate, cealaltă jumătate rămânând roşie şi neomamentată. 

Un alt procedeu de ornamentare întâlnit şi la acest tip de vase îl constituie sgraffitarea, denumit în termeni locali 
scundare. Această tehnică se execută pe vasele humuite cu ajutorul scundătoarei sau scundătorului (un băţ mic de lemn 
care are în vârf o bucată de sârmă) cu care se zgârie peretele vasului, atunci când lutul este încă crud, lăsând să apară 
diferite modele (în general flori) ce au un efect deosebit prin contrastul ce apare între stratul de fond alb şi urmele roşii 
scundate ale pastei. 

Foarte asemănătoare ca formă cu lăptăresele sunt tortarele, folosite în trecut pentru transportarea hranei la câmp. 
Diferenţa constă în faptul că toarta este aşezată deasupra vasului, ca un mâner, de o parte şi de alta a gurii. Şi acestea 
pot fi smălţuite sau nesmălţuite, humuite integral sau numai până la jumătate, scundate sau decorate cu flori. Trebuie să 
amintim că astăzi olarii nu mai lucrează decât rareori oale mai mari de cinci litri, pentru că nu „se mai caută”. Gheorghe 
Leuţu a fost specializat în lucrarea „oalelor roată", cum le numesc ei pe cele mari. 

Este de la sine înţeles că noile realităţi ale vieţii rurale au dus la dispariţia unor categorii de obiecte ce aveau altădată 
mare căutare. Astfel, oalele mari din ceramică de 20 sau 40 de litri, folosite pentru prepararea mâncării la nunţi, botezuri 
sau înmormântări, au fost înlocuite cu cele emailate din comerţ. 

Ulcioarele , cu siluete amforoidale, au mărimi diferite. în ceea ce priveşte componentele lor, acestea au unele variaţii 
de formă. Ele pot fi cu gâtul înalt sau scurt, cu gura circulară simplă, bi- sau trilobată, cu toartă simplă sau ciucur , orificiu 
prin care se poate bea apă. 

Un obiect cu totul deosebit este oala de pătrunjel, cunoscută şi în alte zone ale ţării, dar în forme diferite. Aceste oale care 
se mai lucrează încă aici, însă foarte rar, au aceeaşi formă cu cele pentru umplut borşul, fiind însă mai mici decât acestea. 
Destraţia lor este păstrarea pătrunjelului prin plantarea rădăcinilor în interior, în straturi succesive, acoperite de pământ. 

Particularitatea acestui tip de vas o constituie orificiile care apar la distanţe egale pe pereţii vasului. Acestea se 
realizează prin decuparea cu un briceag, atunci când lutul este încă neuscat, a unor orificii cu diametrul de doi-trei 
centimetri prin care ies frunzele de pătrunjel ce se păstrează toată iama verzi. 

Cănile reprezintă astăzi categoria de obiecte cea mai solicitată şi cel mai des lucrată de olari. Cu forme bombate, 
având o singură toartă, cănile pentru băut apă, cu mici diferenţe în ceea ce priveşte mărimea, sunt smălţuite atât în 
interior, cât şi în exterior, uneori cu smalţuri de culori diferite. Aceste obiecte mici sunt foarte „vii", prin universul de motive 
ornamentale ce le acoperă. 

Imaginaţia olarilor creează ansambluri în care apar puncte „scrise" prin impresiune cu degetul înmuiat în culoare, pe 
pereţii vasului, flori şi frunze de cea mai mare diversitate. 

Alegând ca motiv ornamental în mod predominant florile, aceşti artişti ai lutului simt că pe oalele de pământ ele sunt 
mai aproape de mediul lor natural. 

Masca de ceramică este un obiect de divertisment care caracteriza altădată tocmai această parte de nord a judeţului 
în care se găseşte situată comuna Mânzăleşti. Astăzi, aceste măşti figurative nu mai sunt lucrate decât de llie Năstase, 
care se pare că a uitat de existenţa „măştilor profesionale", utilizate în preajma centrelor de ceramică din nordul Buzăului, 
purtate de olari pentru a-şi atrage cumpărătorii cu ocazia târgurilor şi bâlciurilor. Aceste măşti groteşti făceau hazul 
spectacolelor populare desfăşurate în asemenea ocazii. 

Astăzi, ele nu sunt lucrate astfel încât să poată fi purtate pe cap, având dimensiunea unei oale mijlocii. Pereţii sunt 
incizaţi pe partea unde este localizată faţa, în formă de gură ce lasă să se desluşească prin decupajele lutului dinţi laţi şi 
răsfiraţi şi în formă de ochi. Nasul şi urechile sunt modelate din lut şi lipite. întreaga mască, cu o „fizionomie" cel puţin 
stranie, este smălţuită, iar culorile se înscriu în familia „tonurilor de Mânzăleşti". 

Despre unelte, procedeele de ornamentare şi motivele folosite am amintit pe măsură ce am prezentat anumite tipuri 
de vase. Este de la sine înţeles că toate acestea se folosesc şi se regăsesc nu numai la realizarea obiectelor în dreptul 
cărora au fost amintite, ci la toate cele lucrate de olarii din Mânzăleşti. 

Concluzia care se poate desprinde în urma celor constatate este că vasele din acest centru de ceramică se 
caracterizează prin forme frumoase şi elegante, bine proporţionate. 

în afara tipurilor menţionate am mai observat o gamă evolutivă a formelor, motivată de fantezia creatorului, dar şi de 
scopul căruia îi sunt destinate aceste obiecte cu funcţii noi. Amintim câteva dintre acestea, pe care llie Năstase le numea 
bijuterii sau mărunţele: ceşcuţe de cafea şi de ţuică, figurine de lut, vase de flori, ulcioare şi căni în miniatură. Cele din 
urmă devin astfel simple obiecte de decor. 

Aceasta este o lege a devenirii prin care meşterii caută să rezolve problema inovării, prin găsirea unor noi forme de 
expresie, prin producerea unor categorii noi de obiecte. Dar, de cele mai multe ori, inovaţiile fără discernământ pot afecta 
stilul propriu etnic, prin forme care par să nu mai asimileze gustul şi concepţia estetică a unei zone şi care se ţin departe 
de tradiţia şi concepţia populară îndătinată. 

Raportul dintre tradiţie şi inovaţie trebuie privit aici cu mai multă atenţie de către specialişti, iar olarilor este cazul să 
li se explice că forma şi motivele alese pentru oale nu pot fi numai „ce ne dă prin cap" (I.N.), „precum nici culorile nu trebuie 
să se transforme în orice culoare". 

Fără să fim tradiţionalişti, suntem însă de partea tradiţiei, singura rânduială care poate ajuta şi încuraja inovaţia ce 
va asigura perpetuarea creaţiei, căci în mod sigur tradiţia este acea „ereditate care îmbogăţeşte patrimoniul cultural al 
momentului respectiv, contribuind la formarea matricei în care vor trebui să se dezvolte fermenţii inovatori ai iniţiativelor 
următoare". 

Ţăranul performer şi spectacolul folcloric 


Odată cu al Doilea Război Mondial, România a început un drum „anormal”, depărtat şi oarecum paralel cu 
cel firesc şi în continuarea celui parcurs până atunci. Acest drum „nou”, pe care l-a impus comunismul, a 
declanşat o serie de prefaceri structurale care au afectat şi afectează încă, până în cele mai intime mecanisme, 
socialul şi culturalul. Astăzi, societatea românească are în faţă probleme noi, ale timpului, dar şi probleme acute 
care, pe parcursul ultimilor cincizeci de ani, au fost eludate din lipsa unor răspunsuri convenabile. 

Deşi în acest răstimp relativ cultura tradiţională a suferit schimbări profunde, studiile îndreptate spre ea 
s-au axat cu precădere asupra mecanismelor şi proceselor care le-au creat. Sub presiunea ideologică comunist- 
totalitaristă, cercetătorii, aflaţi într-un dublu blocaj - lipsa de informaţii şi eventualitatea unui „disconfort 
intelectual" -, s-au ancorat în folcloristică şi etnografie. Mai mult, mare parte din studiile referitoare la faptele de 
cultură tradiţională sunt caracterizate de paseism. Preferinţa pentru întoarcerea în trecut a cercetătorilor se 
justifică fie prin calitatea de refugiu a acestui trecut, în sensul că oferea siguranţa unei societăţi aşezate, rânduite 
- în studiul căreia „capcanele” cenzurii puteau fi evitate, spre deosebire de prezent care impunea compromisul 
omisiunii -, fie prin reflexul ideologiei naţionalist-comuniste - argumentarea continuă a vechimii, continuităţii şi 
latinităţii poporului român. Nu în ultimul rând, se cuvine a aminti şi o altă justificare - atracţia estetică pe care o 
exercită, chiar şi pentru cercetătorii de astăzi, faptele de cultură ţărănească dispărute sau aproape dispărute... 

Este necesară acum o perspectivă deosebită, perspectiva etnologică/antropologică, care să depăşească 
moda est-europeană a sistematizării şi a descrierii „textului”. Acest unghi de vedere - aproape nou pentru 
cercetarea românească - poate fi cel potrivit pentru cercetarea modelului unui fapt de cultură. Numai dintr-o 
astfel de perspectivă se pot distinge forţele care acţionează asupra culturii tradiţionale, raporturile între cultura 
tradiţională rurală de altădată şi cea de astăzi, tendinţele evoluţiei acestei culturi, fie ele vizibile sau ascunse. 
Desigur, distingerea acestor elemente nu înseamnă şi formularea de răspunsuri la mulţimea de întrebări ce se 
ivesc. Credem însă că, într-un astfel de demers, importante sunt disponibilitatea şi capacitatea de a formula 
întrebări percutante, şi mai puţin producerea de răspunsuri tranşante. 

Din sistemul de texte pe care îl reprezintă cultura populară ne interesează acum acele fapte de cultură 
ţărănească ce ^u migrat dinspre cadrul culturii de masă, luând forma spectacolului folcloric, suportând 
transformări fundamentale de ordin funcţional şi structural. Este necesar de subliniat că, în general, translaţia se 
referă la acele fapte de cultură tradiţională care, din punctul de vedere al culturii savante, sunt asimilabile 
„artisticului” şi se pretează punerii în scenă. Evidenţierea câtorva coordonate ale acestei translaţii va deveni 
premisa unei cercetări proprii ce propune descrierea prefacerilor la nivelul mentalităţii şi comportamentului 
ţăranilor deveniţi artişti populari, performeri de spectacol, public, prefaceri care au loc pe fondul deteriorării şi 
eterogenizării culturii ţărăneşti tradiţionale. Această schimbare de rol, la început forţată, neînţeleasă de către cei 
supuşi ei, a fost în cele din urmă asumată, conştientizată şi chiar dorită. Ţăranii şi-au însuşit rapid noile „nume” 

şi le folosesc cu mândrie chiar şi în sat. Pentru exemplificare: Ion Arsene, fluieraş şi meşter de fluiere din judeţul 
Argeş: „Eu, doamnă, sunt şi creator, şi solist...". Dumitru Aleea, drâmbaş şi meşter de drâmbe din Fârtăţeşti - 
Vâlcea: „l-am scris Iu' fii-miu când am plecat la festival!". Constantin Simionescu, fluieraş din Polovragi - Gorj: 
„Am cântat în grupul Căminului cultural, daram fost şi solist, în faţa grupului...”. 

PUBLICUL 

O primă distincţie între un fapt de cultură ţărănească care are loc în comunitatea tradiţională, adică în sat, 
şi reprezentarea lui pe o scenă, se referă la audienţă, la receptor. în sat, un fapt de cultură implică întreaga 
comunitate prezentă, iar prin mediere, chiar şi pe membrii ei absenţi temporar. Oricum, comunitatea unui sat 
reprezintă un grup relativ omogen din punct de vedere cultural, iar performarea are loc în cadrul strict al unui 
eveniment, obicei sau ceremonial. Orice abatere de la această regulă ar fi de rău augur şi deci nu este îngăduită. 
Comunitatea satului în faţa unui fapt de cultură nu are nimic comun cu ceea ce înţelegem în mod obişnuit prin 
cuvântul „public": în timp ce publicul asistă la un fapt de cultură, satul participă la acesta. Audienţa în sat este 
prin natura ei participativă, capabilă să valideze sau să respingă performarea, având deci posibilitatea de a 
controla actul, cerând chiar adecvarea lui, atunci când este necesar, cadrului de referinţă. De pildă, nunta. A fost 
şi continuă să fie ceremonialul în cadrul căruia, pe lângă actele rituale, au loc şi performări artistice. „Publicul" 
unui astfel de eveniment este abilitat şi are competenţa, prin apartenenţa la comunitate, să evalueze şi să 
sancţioneze în diferite moduri tipul, oportunitatea şi calitatea performării. Nuntaşii pot cere lăutarilor un anumit 
cântec, o anume secvenţă, repetări, pot întrerupe actul interpretării sub diferite pretexte; bineînţeles că acest tip 
de participare se regăseşte numai în cazul repertoriului facultativ şi nu la cel specific. Participarea poate fi şi 
pasivă, ca în cazul gazdelor colindate, al femeilor în vârstă la horă sau al satului întreg la trecerea paparudelor, 
însă, fără participarea comunităţii, faptul respectiv nu ar mai avea loc, acesta făcând parte dintr-un complex 
amplu din care nu sunt posibile decupajele. Multe din obiceiurile tradiţionale se pot stinge şi datorită pierderii 
treptate a participării comunităţii. Ne referim aici la un exemplu concret, anume la refuzarea, tot mai frecventă, 
a colindătorilor. Din acest unghi privind, devine mai clară necesitatea şi obligativitatea participării comunităţii la 
împlinirea unui astfel de fapt. 

Despre un adevărat „public" se poate vorbi în privinţa spectacolelor folclorice. Spre deosebire de 
comunitatea unui sat, publicul unui spectacol de folclor se caracterizează prin eclectism, diversitate de instrucţie, 
competenţă scăzută, provenienţă socială şi regională diferită. La aceste caracteristici se adaugă imposibilitatea 
participării la faptul de cultură reprezentat pe scenă, altfel decât prin aplauze, alte manifestări zgomotoase ori 
ieşirea din sală. Publicul nu participă şi nu intervine în programul presabilit al spectacolului, nu are posibilitatea 
sancţionării performării şi, de cele mai multe ori, lipsa de exigenţă îi este dată de prestigiul şi respectul pe care 
scena le impune odată cu convenţia acceptată. Mulţimea de oameni din faţa unei scene doar asistă la faptul de 
cultură, îl acceptă sau nu, în funcţie de gradul în care acesta răspunde aşteptărilor şi dorinţelor lor. Alegerea unui 
spectacol sau a altuia se face, la fel ca în cazul oricărui alt gen de spectacol, în funcţie de temă şi, adesea, în 
funcţie de vedete. Există un public al spectacolelor de folclor, aşa cum există un anumit public al operetei, al 
teatrului, al muzicii rock, or el nu a apărut în mod firesc, ci a fost format, pregătit să accepte şi să dorească în 
cele din urmă, sub numele de folclor, aberaţii deseori grave şi prea puţine, din păcate, reprezentări curate ale 
unor fapte de cultură tradiţională. 

Un mediator important pentru funcţia sa relaţională şi de translaţie a unui fapt de cultură din sat pe o scenă 
este, ca instituţie, instructorul cultural. Acest intermediar supervizează şi operează modificările pe care scena şi 
propriile convingeri le cer. Instructorul sau realizatorul de spectacol face selecţia pieselor şi a interpreţilor, 
organizează scena, o decorează, impune o ordine a pieselor şi chiar o durată a lor, care nu corespund 
întotdeauna celor reale, ci necesităţii respectării spaţiului temporal convenţional al unui spectacol de orice alt 
gen: două ore. Rolul său în reuşita spectacolului este dintre cele mai importante: trebuie să ştie să păstreze 
echilibrul între reproducerea fidelă a faptului de cultură genuin şi în acelaşi timp să facă din el un spectacol care 
să satisfacă publicul căruia i se adresează şi care este beneficiarul direct. Cum acest public este eterogen din 
punctul de vedere al gustului şi al culturii, sarcina mediatorului este foarte grea. Apropierea şi respectarea 
modelului originar poate produce succesul şi insuccesul în aceeaşi măsură: o transpunere fidelă poate da gustul 
amar al smulgerii din context şi al imposibilităţii translaţiei, iar o depărtare, o divagaţie prea mare poate crea 
stilizări, până la aberaţii ce nu pot fi admise. (Exemple sunt la tot pasul, amintim aici doar unul: căluşul de fete). 

Aşadar, alegerea pieselor muzicale, a dansurilor, a secvenţelor dintr-un obicei ş.a.m.d. este hotărâtoare şi 
personală. Subiectivitatea poate fi dublată deseori de urmarea unor reţete, de imitarea modelului creat de 
instituţiile „prestigioase”, ca radioul şi televiziunea sau marile ansambluri profesioniste. 

PERFORMERUL 

O a doua distincţie importantă între cultura tradiţională şi spectacolul folcloric se referă la performer, ca 
purtător dinamic al faptului de cultură. în comunitatea tradiţională, performerul deţine un loc bine determinat în 
desfăşurarea obiceiurilor şi ceremonialurilor, actualizând funcţii precise şi transmiţând mesaje cunoscute 
comunităţii sau care, în eventualitatea unor inovaţii, primesc sau nu girul acesteia. Acest performer se poate 
situa pe diferite nivele de competenţă: 

I. profesionistul, în fapt, lăutarul, în unele zone ale ţării vătaful nunţii, foarte rar bocitoarele (înţelegem prin 
profesionist, în acest context, performerul care este recompensat, plătit ca recunoaştere a competenţei sale); 

II. specializatul, performerul care este recunoscut de către comunitate ca fiind cel mai bun sau unul dintre 
cei mai buni la un anumit joc, la povestit, la condus ceata de colindători, nunta etc.; 

III. ţăranul cu competenţă generală, oricare membru al comunităţii (prin chiar calitatea de ţăran, orice om 
din sat ştie să joace, să cânte, să povestească). 

Translarea faptului de cultură ţărănească pe scenă implică apariţia unui performer de spectacol folcloric, cu 
nivele proprii de competenţă: 

I. artistul-lăutar aduce pe scenă maximum de competenţă; 

II. artistul-specializat, ţăranul care performează pe scenă ocazional sau se profesionalizează în cadrul unor 
ansambluri, deţine o competenţă limitată; 

III. alţi artişti, performeri care, amatori sau profesionişti, nu au performat niciodată în sat înainte de a urca 
pe scenă, s-au format în cadrul unor ansambluri folclorice prin instituţia instructorilor culturali, prin mijloace de 
difuzare în masă etc. De aceea, „performerii de formaţie" deţin o competenţă... mimată. 

Paradoxal, la prima vedere, poate părea faptul că performerii de pe acest al treilea nivel de competenţă au 
reuşit să se impună în comunitatea satului. Chiar dacă nu ne propunem să analizăm aici pârghiile şi factorii care 
au facilitat acest proces, nu putem ocoli întrebarea: care sunt cauzele acceptării vedetelor în comunităţile rurale? 
Fără să insistăm, amintim doar două dintre ele: multe dintre vedetele actuale şi-au început cariera prin 
abandonarea unui repertoriu tradiţional care a plăcut într-adevăr şi a încântat publicul, repertoriu abandonat mai 
târziu, înlocuit de producţii noi; o altă cauză a constituit-o prestigiul „canalului” - scena, radioul, televiziunea - pe 
care aceste vedete şi-au făcut „intrarea" în sat, prestigiu potenţat continuu de modalităţile de redare audio şi 
video. 

Revenind la performerul spectacolului folcloric, trebuie să admitem că, indiferent de nivelul de competenţă 
pe care s-ar situa, acesta devine un „profesionist" al scenei, iar evoluţia sa ulterioară transformării se circumscrie 
regulilor stricte, rigide ale spectacolului. 

SPECTACOLUL 

Una dintre întrebările frecvente care se pun în jurul unui spectacol folcloric este: în ce măsură poate sau 
mai poate fi socotit autentic faptul de cultură reprezentat pe scenă? Autenticitatea este rezultatul unui demers 
de autentificare, iar aceasta presupune o raportare la ceva (considerat prin convenţie genuin). Dacă în această 
ordine de idei raportăm reprezentarea scenică a unui obicei la desfăşurarea lui în cadrele originare, devine 
evident că autenticitatea este exclusă. Se produc atât de multe schimbări structurale şi funcţionale, încât faptul 
de cultură „produs" pe scenă nu rezistă, nu poate rezista actului autentificării. 

Decuparea şi înlocuirea contextului iniţial cu un altul, schimbarea condiţiei performerului, apariţia unui public 
(în adevărata accepţiune a cuvântului) sunt prefaceri ce constituie în acelaşi timp cauza şi urmarea unei 
modificări fundamentale: pierderea funcţiei cu care un anumit „text” era învestit în cultura comunităţii beneficiare. 
Mutaţiile funcţionale sunt inerent urmate de mutaţii structurale şi astfel privit în adâncime, faptul de cultură 
reprezentat pe scenă este altceva. în general, când se spune despre un spectacol folcloric că „a adus pe scenă 
autenticul”, se scapă din vedere faptul extrem de important (considerat de multe ori banal) că autenticitatea 
aparentă este doar reuşita unei imitaţii fidele a modelului originar, exclusiv sub raport structural. Dintr-un astfel 
de punct de vedere, cu cât modelul este mai vechi şi cu cât corespunde mai mult culegerilor şi studiilor 

folcloristice cunoscute, cu atât spectacolul respectiv este socotit „mai autentic". Dar, de obicei, realizatorii de 
spectacole nu ajung la această extremă. Ei preferă unei pseudoautenticităţi succesul la public, riscând de multe 
ori să cadă în cealaltă extremă, cea a prostului gust şi a contrafacerii. 

în aceste condiţii, reuşita unui spectacol se bazează tocmai pe arta de a menţine un echilibru între cele 
două tendinţe ale căror extreme sunt la fel de neplăcute. Suntem de părere că spectacolul folcloric trebuie să- 
şi contureze noi funcţii, omoloage spectacolelor dramatice, lirice, muzicale şi, în acelaşi timp, să păstreze cât 
mai mult posibil, în noul context, din structurile pe care funcţiile iniţiale ale faptului de cultură tradiţională, 
reprezentat pe scenă, le-au generat. 


Bibliografie: 

Alexandru, Tiberiu, Folclorul în cadrul celui de-al V-lea concurs al formaţiilor artistice de amatori de la oraşe 
şi sate, în „Revista de folclor”, nr. 3-4/1959. 

Amzulescu, Al. I., Statutul creaţiei artistice populare - autenticitate şi folclor, în „Anuarul ICED", nr. 4/1987. 
Ciobănel, Alina, Mutaţii funcţionale, în „Anuarul ICED", nr. 4/1987. 

Ispas, Sabina, Genuri şi specii literare în context scenic, în „Anuarul ICED", nr. 4/1987. 

Nicolau, Irina, Devenirea folclorului în contemporaneitate - integrare şi transpunere, în „Anuarul ICED", 
1987. 

Pop, Mihai, Câteva observaţii privind cercetarea folclorului contemporan, în „Revista de folclor", 
nr. 1-2/1959. 

Pop, Mihai, Obiceiuri tradiţionale româneşti, Bucureşti, 1976. 

Popescu, Al., Obiceiuri populare în contemporaneitate - spectacolul de obiceiuri, în „Anuarul ICED", 1987. 
Rădulescu, S., Difuzarea folclorului prin mijloacele comunicării în masă, în „Muzica", nr. 12/1989. 
Rădulescu, S., Formaţii şi interpreţi de muzică populară în festivalul naţional Cântarea României, în 
„Anuarul ICED", 1987. 

Rădulescu, S., Tendinţe în evoluţia muzicii noastre folclorice, în „Muzica", nr. 6/1989. 

Vicol, A., Folclorul muzical în emisiunile posturilor noastre de radio, în „Revista de folclor", nr. 3/1958. 
şi transpunere, în „Anuarul ICED", 1987. 

Rădulescu, S., Difuzarea folclorului prin mijloacele comunicării în masă, în „Muzica", nr. 12/1989. 
Rădulescu, S., Formaţii şi interpreţi de muzică populară în festivalul naţional Cântarea României, în 
„Anuarul ICED", 1987. 

Rădulescu, S., Tendinţe în evoluţia muzicii noastre folclorice, în „Muzica", nr. 6/1989. 

Vicol, A., Folclorul muzical în emisiunile posturilor noastre de radio, în „Revista de folclor", nr. 3/1958. 



Mircea OCOS 

(CJCVTCP Hunedoara) 


Căluşerul transilvănean - jocul şi obiceiul în sine 


Căluşerul, ca obicei de iarnă sau joc fecioresc propriu-zis, cunoaşte, la nivelul judeţului Hunedoara, o largă 
arie de răspândire şi o vechime impresionantă. Obiceiul, în general, îşi trage originea din antichitate şi are la 
bază un cult al soarelui. Este legat de anumite elemente de viaţă, ca cele ale reînvierii naturii şi a semănăturilor. 
Este un obicei de asociaţie, pe de o parte cu cultul soarelui, pe de altă parte cu ideea de fertilitate. Obiceiul 
căluşeresc hunedorean, în special, are un caracter sincretic (dansul, muzica, colindul şi textul literar foarte bogat 
sunt indisolubil legate). Primele documente istorice - destul de puţin precise şi care lasă loc diverselor 
interpretări - datează din secolul al XVI-lea. Dintre acestea reţinem în primul rând relatarea istoricului maghiar 
Nicolai Istvânfi. Despre existenţa organizată a formaţiilor de căluşari din judeţul Hunedoara se poate vorbi cu 
certitudine pe baza unor documente încă din a ll-a jumătate a secolului al XlX-lea. Un moment deosebit îl 
constituie participarea formaţiilor de căluşeri la spectacolul prilejuit de Adunarea generală a „Societăţii pentru 
fond de teatru român în Transilvania", care a avut loc la Orăştie în anul 1897. Vorbind despre „festivitatea 
poporală" organizată la Orăştie sub auspiciile „Societăţii pentru fond de teatru român în Transilvania", cronicarul 
„Gazetei de Transilvania" din 6 (18) iunie 1896 consemnează: „precis la două ore p.m. căluşerii din Orăştie, 
Romos, Beriu - se menţionează în articolul amintit - împreună cu sutele de ţărani şi ţărance din loc şi din jur, toţi 
strălucind de curăţenia albă a costumelor alese de sărbătoare, începură a se înşira în rânduri de câte 4 înaintea 
edificiului şcolii române". 

O bogată activitate au desfăşurat formaţiile de căluşeri la sfârşitul secolului al XlX-lea şi începutul secolului 
al XX-lea cu ocazia sărbătorilor care au avut loc în localităţile judeţului Hunedoara din iniţiativa „ASTREI”. Cu 
toate opreliştile vremii, formaţiile de căluşeri îşi desfăşoară activitatea în mod susţinut. Astfel, în anul 1913, 
revista „Cosânziana" menţionează participarea la un spectacol a „vestiţilor căluşeri din Romos", iar în numărul 
43 din 2 noiembrie reproduce o fotografie a acestora de la „Conductul poporal" care a avut loc la Orăştie. 

Activitatea susţinută a formaţiilor de căluşeri în anii de după eliberare, numărul mare de formaţii determină 
factorii culturali de la nivelul judeţului să iniţieze în anii 1969-1970 Festivalul „Căluşerul hunedorean", desfăşurat 
sub acest generic până în anul 1973, an în care se transformă - prin invitarea unor formaţii de prestigiu din afara 
judeţului - în „Căluşerul transilvănean". în acest mod au evoluat ulterior pe scenele festivalului din judeţul nostru 
formaţii aparţinând judeţelor din Transilvania şi din Banat cum ar fi: Arad, Timiş, Caraş-Severin, Braşov, Alba, 
Mureş, Cluj, Sibiu, Bistriţa-Năsăud etc. 

Găsim necesar ca, înainte de prezentarea obiceiului căluşeresc să facem unele precizări care ne ajută la 
înţelegerea unor lucruri legate de originea, practicarea şi semnificaţia obiceiului şi să facem o descriere a 
costumaţiei ce însoţeşte ceata de căluşeri. 

Costumul de bază al căluşerilor este compus din cămaşă albă, încreţită la poale, cusută cu „cheie" sau cu 
„pui", iar la generaţiile mai tinere, cămaşa cu „petici" sau cu „ciocănele”. Peste ea (spre deosebire, de exemplu, 

de cei din Vinerea, Romoşel, Pianu de Jos etc.) căluşerii din satele cercetate (Romos, Boiu, Geoagiu, Valea 
Beriului) poartă un pieptar înfundat din piele de oaie cu broderii deosebit de bogate. La costumul bătrânesc din 
Beriu, pieptarul alb era cusut cu „şerpoici”. 

Ca şi în vechile descrieri de costum, mijlocul este încins cu un chimir lat de piele cu deosebit de frumoase 
motive încrustate. 

Cât priveşte pantalonii, aceştia erau fie „cioareci” groşi din pănură albă, întorşi la glezne într-o manşetă lată 
de cca. 20 cm, cu marginile cusute cu negru, fie „nădragi", din pânză albă, cumpăraţi de la oraş, croiţi strâmt pe 
picior. 

Unele din cele mai importante elemente ale costumului căluşeresc sunt „zdrâncanele" (zurgălăii), care, în 
aceste sate se poartă legate sub genunchi, cu o cureluşă ornamentată cu broderii de mătase şi mărgele. De 
cureluşă sunt, de asemenea, prinse şi fire de lână multicoloră care atârnă până la gleznă. Vechimea şi 
incontestabila funcţie magică pe care zurgălăii, clopoţeii etc. au avut-o în trecut este atestată nu numai de aria 
lor mare de răspândire, dar şi de prezenţa în costumaţie a unor măşti diferite. Specialiştii sunt unanimi în a 
susţine rolul lor de apărare împotriva unor spirite nefaste, prin producerea zgomotului. Prezenţa zurgălăilor în 
costumul căluşerilor transilvăneni este atestată şi de T. Frâncu şi G. Candrea, care menţionează, în legătură cu 
momentul „legării căluşarilor", că vătaful îl leagă pe fiecare peste fluierul piciorului în jos de genunchi cu câte 
două curele, pe care sunt înşiraţi clopoţei. 

în cadrul obiceiului de căluşeri se pot distinge două etape bine conturate: 

I. Etapa pregătitoare sau premergătoare desfăşurării obiceiului; 

II. Etapa desfăşurării obiceiului. 

Etapa pregătitoare cuprinde organizarea cetei de căluşeri, alegerea gazdei, pregătirea jocului şi a 
colindelor. Ea durează de la lăsatul postului de Crăciun, până în Ajunul Crăciunului. 

Organizarea cetei de căluşeri şi alegerea gazdei 

Feciorii se strâng, de obicei, în una din primele seri ale postului de Crăciun şi se sfătuiesc asupra organizării 
cetei de căluşeri. Totul este simplu şi firesc. Odată cu lăsatul postului de Crăciun încep şi şezătorile femeilor şi 
fetelor din sat, seară de seară, şi durează până spre dimineaţă. în această perioadă şi feciorii trebuie să aibă o 
preocupare. Şi care ar putea fi alta decât aceea pe care au avut-o şi în anii trecuţi şi pe care au avut-o şi 
înaintaşii lor, an de an?... Să se strângă la gazdă şi să înceapă pregătirile de căluşeri. 

în această situaţie, o problemă de prim ordin este să găsească o familie care să le fie gazdă, pe toată durata 
pregătirilor şi desfăşurării obiceiului şi, totodată, să le asigure toate condiţiile, luându-i pe căluşeri sub ocrotirea 
ei. De la început se revelă rolul determinat pe care îl are gazda în cadrul obiceiului. 

Feciorii chibzuiesc, se sfătuiesc asupra familiei care să le fie gazdă. Nu se poate trece peste vechea gazdă. 
De aceea trebuie făcută mai întâi întrebarea la vechea gazdă, ca aceasta să-şi dea consimţământul de primire 
a căluşerilor şi pe anul în curs. în acest caz, observăm că şi gazda devine un element tradiţional. De obicei, 
vechea gazdă nu respinge cererea, deoarece se consideră o onoare pentru o familie de a fi gazdă de căluşeri. 
Gazda este căutată printre familiile cele mai de vază din sat: este de „neam mare" şi cu o stare materială din 
cele mai bune. 

Pentru bărbaţi această calitate este socotită o cinste, ce i se dă ca unuia dintre cei mai buni gospodari ai 
satului, iar pentru femei, cinstea de a fi considerate cele mai bune gospodine. Aceasta este o realitate, căci 
gazda căluşerilor se bucură de stima întregii colectivităţi. Ei sunt reprezentanţii întregii obşti săteşti în cadrul 
obiceiului considerat ca patrimoniu colectiv. De aceea gazda trebuie să întruchipeze trăsăturile morale ale 
colectivităţii, să îndeplinească o serie de calităţi; ea îşi asumă o mare răspundere educativă, ce se desprinde 
din urătura vătafului, rostită cu ocazia înaugurării gazdei: „Noi foarte mult am umblat/Prin acest sat mare. 
bogat,/Să găsim un om în stare ./Să ne ia în seama lui/ Ca un tată - ai săi copii". 

După ce gazda îşi dă consimţământul, are loc înţelegerea prin care se stabilesc condiţiile ce trebuie să le 
îndeplinească toţi feciorii, pe de o parte, iar, pe de altă parte, condiţiile pe care trebuie să le îndeplinească gazda. 
Se stabileşte ca pentru toată perioada de pregătire, până la terminarea obiceiului, fiecare fecior să achite gazdei 
suma de 100 de lei (pentru început se dă doar o arvună). Fiecare trebuie să aducă la gazdă o cantitate de 
alimente stabilită pentru pregătirea „prânzului de bucate ", fiecare fecior trebuie să-şi aducă farfuria, tacâmul, 
paharul lui etc.). 

Organizarea cetei 

Primul vătaf, conducătorul cetei de căluşeri, este stabilit dinainte de către feciori. Vătaful trebuie să 
îndeplinească mai multe condiţii. De obicei, el este cel mai în vârstă dintre căluşeri. El trebuie să aibă experienţa 
jocului, să-l stăpânească cu precizie, să fie înzestrat cu calităţi fizice şi morale, să se bucure de autoritate şi 
simpatie în rândul feciorilor si, ce este mai important, să fie un bun orator şi să aibă spontaneitate în gândire. 
Pentru a se deosebi de ceilalţi căluşeri, vătaful întâi poartă două panglici peste umeri, care se petrec peste piept 
şi se prind de şolduri. O panglică este tricoloră şi una roşie. El nu poartă cârpă cu ţinte pe umăr ca ceilalţi. 

Primul vătaf îşi alege colaboratorul său direct, pe vătaful al doilea. Acesta poate ţine oricând locul primului 
vătaf în timpul desfăşurării jocului. Pentru aceasta el trebuie să fie tot atât de bine pregătit cu jocul ca şi vătaful 
întâi; trebuie să cunoască toate urâturile primului vătaf. El este acela care dă comanda preluării de către căluşeri 
a pontului executat de primul vătaf. Tot vătaful al doilea se îngrijeşte de instruirea celor mai tineri feciori intraţi în 
căluşeri, cât şi de bunul mers al colindelor. Pentru învăţarea colindelor este numit unul dintre feciorii care nu 
joacă dar are „darul cântatului" şi cunoaşte bine textul şi melodiile tuturor colindelor. 

Se stabileşte apoi locul fiecărui căluşer în formaţie, ţinându-se seama de vârstă şi înălţime. Aranjamentul şi 
îmbrăcămintea dau formaţiei de căluşeri un aspect estetic. 

Ceata de căluşeri este o formaţie alcătuită dintr-un număr de feciori fără soţ: 7, 9 sau 11 dansatori, în cele 
mai multe cazuri 9 (nouă); media de vârstă este în jur de 20 de ani. 

Pe lângă căljserii care joacă, mai figurează în ceată şi alţi tineri, care îndeplinesc anumite funcţii. 

a. Ceparul este un fel de administrator al tuturor bunurilor materiale ale cetei de căluşeri. Ţine în 
permanenţă asupra lui cheile de la pivniţă sau cămară, unde se păstrează băuturile şi alte bunuri ale căluşerilor. 
El însoţeşte ceata de căluşeri prin sat alături de gazdă, având misiunea de a pune ţuica şi vinul în pahare, acolo 
unde, după joc, căluşerii sunt invitaţi în casă. El îi serveşte pe fiecare, pe rând, cu aceste băuturi şi hencleş 
frământat din făină albă de grâu, lapte, unt şi ouă. Ca cepar este numit de obicei un „tânăr mai în vârstă" decât 
ceilalţi, în cele mai multe cazuri, cu stagiul militar satisfăcut. 

b. Doi ţurcaşi, doi tineri mai voinici, care poartă pe rând furca prin sat însoţindu-i pe căluşeri. Ţurca are 
înfăţişarea unei capre frumos împodobite, cu tot felul de panglici viu colorate, între care se distinge cea tricoloră, 
în coarne are ciucuri de lână, cârpe ţărăneşti lucrate meşteşugit în războaie sau cusute de femeile din sat. Sub 
această multicoloră îmbrăcăminte sunt ascunse cinci clopote de aramă, care sună puternic la orice mişcare, 
formând un acord muzical de terţă. Botul furcii este îmbrăcat în blană de iepure, cu mustăţi şi urechi. Corpul îi 
este acoperit cu un covor ţesut din lână, în forme specifice locale, şi sub care se ascunde feciorul care o poartă. 
Fiecare cetăţean, ieşit în calea turcii, trebuie să introducă în gura ei câte o monedă, care, prin bătaia limbii de 
lemn, cade într-un săculeţ ascuns sub covor. împodobită în felul acesta, ţurca este destul de grea, atingând 
greutatea de 20-25 kilograme. 

Ea este simbolul căluşerilor, după cum vom constata în continuare. După informaţiile oamenilor din sat, 
Ţurca joacă un rol important. Ea este simbolul tinereţii şi al frumuseţii. Cândva, ea a trebuit să joace un rol 
deosebit, întrucât şi astăzi ea prezintă o mândrie pentru ceată - dispariţia ei aduce nenorocire, necazuri 
neaşteptate. De aceea, în lipsa Ţurcii căluşerii nu joacă, pierderea ei constituie o ruşine pentru ceată. Din 
această cauză Ţurca este păzită tot timpul de un căluşer înarmat cu o bâtă şi nu se desparte de ea niciun 
moment. Noi considerăm că Ţurca joacă rolul acelui animal neprecizat de care vorbeşte Liuba, azi dispărut. 

c. Jupanii sunt cei mai tineri feciori din ceată, care iau pentru prima dată contact direct cu căluşerii şi se 
iniţiază în practicarea jocului. Ei umblă tot timpul mascaţi, îmbrăcaţi în mod bizar; îşi încarcă îmbrăcămintea cu 
tot felul de obiecte de prisos, clopote de oi, pene de cocoş şi îşi vopsesc măştile. în mână poartă un măturoi din 
nuiele de mesteacăn cu care lovesc îndată pe oricine se apropie de ceată în timpul jocului. Ei nu vorbesc sau 
îşi schimbă vorba în glas piţigăiat de femei, îşi schimbă şi mersul ca să nu fie cunoscuţi de cei din jur. 

Rolul jupânilor este de a păzi ceata de căluşeri în timpul jocului, de a primi unele dispoziţii de moment ale 
vătafului sau ale gazdei; sunt un fel de călăuze, trimise înainte pentru a face întrebarea la gospodarii satului, 
dacă primesc sau nu căluşerii. Termenul cel mai potrivit pentru ei este acela de „curieri" ai vătafului şi ai gazdei. 

Repetiţiile se fac seară de seară, până târziu, când feciorii simt nevoia altor destinderi şi pleacă împreună 
cu lăutarul prin şezători, unde joacă „învârtită" şi „haţegana". Nu rareori, aici, în şezători, se înjghebează câte o 
căsătorie între un fecior şi o fată, care se va oficia în făşang , perioadă imediat următoare sărbătorilor de iarnă. 

în timpul repetiţiilor, la gazdă vin în fiecare seară oameni mai în vârstă experimentaţi în jocul căluşerilor, foşti 
vătafi pe vremuri, care-i învaţă pe căluşeri diferite figuri - ponturi - mai greu de executat. în toată această 
perioadă de pregătire se observă seriozitatea celor ce „intră în căluşeri": grija zilnică pentru stăpânirea perfectă 
a jocului, disciplina de colectiv, ce-i determină la respect reciproc, cât, mai ales, conştiinţa nestrămutată a 
fiecăruia din aceşti vrednici „feciori" că perpetuează ceva ce vine de demult. 

Ajunşi la capătul prezentării obiceiului nostru, este momentul să-i subliniem aspectele caracteristice. Se 
impune aşadar observaţia că în centrul obiceiurilor locale, jocul căluşerilor ocupă locul cel mai important. Niciun 
alt obicei nu antrenează atâţia participanţi, efectiv angrenaţi în desfăşurarea lui, niciun alt obicei nu mobilizează 
întreaga obşte a satului ca acesta. Se remarcă apoi caracterul organizat al desfăşurării obiceiului, în forme 
tradiţionale, neschimbate, dovedind rutina unei continuităţi îndelungate, cuprinzând obligatoriu: înţelegerea 
feciorilor şi alcătuirea cetei, alegerea gazdei, tocmirea lăutarului, precizarea funcţiilor în ceată (vătaful întâi, 
vătaful al doilea, ordinea în formaţie a celor 5-7 sau 9 căluşeri, cepar, ţurcaş, jupâni, totalizând de obicei toată 
ceata, circa 18-20 de tineri), repetiţiile - în fiecare seară timp de circa patru săptămâni -, repetiţiile pentru joc, 
pentru colinzi, pregătirea ţurcii, colindele în Ajunul Crăciunului la gazdă şi prin sat, mersul la biserică, colinda 
„Răsai soare" din dimineaţa Crăciunului, urătura vătafului la gazdă, primul joc în drum, dinaintea casei gazdei, 
jocul prin sat până la Anul Nou, „Ursul", „băgarea fetelor în casă", puşcarea Ţurcii. Dacă aceste momente rămân 
aceleaşi, improvizaţia este posibilă şi se desfăşoară liber în cadrul fiecăruia, în funcţie de disponibilităţile artistice 
ale protagoniştilor; le întâlnim mai ales în urătură şi în strigături. Nu le întâlnim în textul colindelor tradiţionale. 
Textul acestora rămâne neschimbat. Este evidentă trăsătura caracteristică a obiceiului în care jocul în sine, 
elementul coregrafic al obiceiului, se desfăşoară într-un context foarte larg, însumând mai multe obiceiuri, 
realizând o sinteză de desfăşurare sincretică (muzică, dans, text literar, costumaţie specifică). 



Elena RAICU 

(CNCVTCP) 


Filmul video - instrument al cercetării etnologice 


Tehnica video este astăzi o modalitate la îndemână de stocare a imaginilor, mijlocul cel mai complex şi 
complet de culegere a faptelor de cultură populară. Deocamdată, calitatea perisabilă a benzii magnetice nu 
permite tezaurizarea acestor documente pe o perioadă mai mare de timp. Dar pentru cercetarea etnologică 
filmul video a devenit deja un instrument indispensabil. Vom trece peste enumerarea avantajelor oferite 
cercetătorului, ele fiind uşor de dedus. Dorim ca expunerea noastră să vă înfăţişeze câteva principii de lucru în 
cercetarea de teren, având camera video ca mijloc tehnic de culegere. 

Precizăm de la început că, după părerea noastră, situaţia ideală este aceea în care cercetătorul însuşi 
mânuieşte camera video, lucru uşor de realizat în urma deprinderii unor reguli simple ale imaginii de film şi a 
câtorva exerciţii practice. Considerăm această situaţie ca fiind ideală (excluzând, bineînţeles, cazul în care filmul 
ce se va realiza mai apoi vizează atingerea unor valenţe artistice deosebite) pentru următoarele motive: 

• se elimină în acest fel o verigă din lanţul evenimentului urmărit-cercetător-operator-film, ştiut fiind faptul că 
orice element nou şi străin contextului care generează producţiunile folclorice perturbă comportamentul 

* acţiunilor şi al comunităţii în ansamblu; 

• cercetătorul va avea o viteză de reacţie mult mai mare pentru surprinderea momentelor de interes din 
punct de vedere etnologic. Oricât de bine am cunoaşte dinainte scenariul unui obicei, al unui ceremonial, actul 
folcloric în virtutea caracterului său de fenomen viu, oferă întotdeauna date noi, variaţii. Pe scurt, drumul de la 
realitate la înregistrare se reduce simţitor; 

• permite cercetătorului insistenţa asupra unor momente, situaţii de interes, lăsând să se manifeste un fel 
de subiectivitate ştiinţifică, dacă putem spune aşa; 

• se realizează un raport mai intim cu subiecţii, terenul fiind pregătit înainte de filmare prin discuţii, prin 
participarea nemijlocită la viaţa comunităţii; 

• camera video poate fi folosită în acelaşi timp şi pentru înregistrarea video şi pentru cea audio. Cercetătorul 
are astfel posibilitatea să înregistreze în timpul filmării observaţii, comentarii, precizări asupra materialului filmat, 
condiţia fiind aceea de a nu se lăsa auzit de cei filmaţi. 

Din tot ceea ce am expus până acum nu trebuie să se înţeleagă că excludem definitiv lucrul cercetătorului 
în echipă cu unul sau mai mulţi operatori de imagine, de sunet etc. Dimpotrivă, sunt situaţii care impun 
colaborarea: de exemplu, în cazul înregistrării unui obicei, ceremonialul care se desfăşoară pe mai multe planuri, 
în mai multe locuri concomitent, implicând un număr mai mare de participanţi. Este de înţeles că în acest caz 
vom avea nevoie de mai mult timp pentru a ne putea face acceptaţi de comunitate, de dorit fiind ca fiecare 
membru al echipei să stabilească un raport personal de comunicare afectivă, dacă vreţi, cu cât mai mulţi subiecţi 
urmăriţi în timpul filmării. 

După cum observaţi, insistăm asupra acceptării cercetătorului şi a celorlalte persoane din echipă de către 
protagonişti - pentru că numai obţinând lucrul acesta putem spera că înregistrarea va reda faptul de folclor cât 
mai aproape de expresia sa obişnuită, nestingherită de prezenţa unor observatori reci, distanţi, pe care-i pot 
percepe imediat ca fiind critici. 

Activitatea în echipă va fi condusă de cercetător, cel care are şi calitatea de realizator al filmului rezultat în 
urma înregistrărilor (trecând, bineînţeles, prin toate fazele, de la materialul brut la film). După stabilirea atribuţiilor 
fiecăruia, este necesară parcurgerea unor etape de lucru obligatorii şi anume: documentarea amănunţită înainte 
de plecarea pe teren, schiţarea unui scenariu în linii mari, urmând ca el să fie adaptat elementelor de surpriză 
care apar (şi e de dorit ca ele să apară), pregătirea aparaturii şi contactarea persoanelor care ne vor introduce 
în mediul vizat (este vorba de persoane care cunosc acea colectivitate şi se bucură de încredere din partea 
acesteia). 

Urmează o perioadă de acomodare a echipei cu terenul şi a subiecţilor cu prezenţa noastră şi a aparatelor, 
în programul deplasării trebuie prevăzute câteva zile cel puţin pentru aceasta, înainte de desfăşurarea 
evenimentului pe care dorim să-l înregistrăm. 

Un principiu de la care nu e de dorit să abdicăm niciodată în cercetarea etnologică este acela al respectării 
ocaziilor de performare a faptelor de cultură populară. Cercetătorul şi echipă vor fi prezenţi la aceste ocazii, 
încercând să influenţeze cât mai puţin desfăşurarea obişnuită şi nicidecum să provoace aceste ocazii, să 
recurgă la reconstituiri sau adaptări. în aceste ultime situaţii valoarea documentului este cu mult sărăcită, iar 
comunicarea cu protagoniştii, atât de necesară înţelegerii fenomenului din interior, este ratată. 

Revenind la zilele premergătoare filmării, ele pot fi folosite pentru strângerea de informaţii, documente, 
fotografii cu prilejul discuţiilor, interviurilor, relatărilor. Materialul acesta poate fi deosebit de util pentru realizarea 
montajului filmului. Pe lângă faptul că acest tip de întâlniri sunt profitabile cercetării, obţinerii de date, ele pot fi 
folosite la construirea acelor raporturi între echipă şi persoanele filmate. în primul rând trebuie să ne facem 
înţelese intenţiile, să vorbim despre proiectele noastre. Discuţiile şi felul nostru de a ne purta în comunitate să 
conducă la demistificarea puterilor camerei video. Scopul este obţinerea unui comportament dezinhibat, firesc. 
Obiectivul camerei nu trebuie să inspire teamă sau stânjeneală. El nu este o instanţă superioară, un fel de ochi 
al lui Dumnezeu. Dincolo de el se află persoane obişnuite, cunoscute, cu care se continuă, de fapt, un dialog 
început înainte. Noi nu-i vom chestiona pe oameni despre ce fac sau ce gândesc, ci vom încerca să creăm 
atmosfera în care oamenii să-şi dorească să ne vorbească, să ne arate ce fac şi ce gândesc. în orice 
împrejurare, atitudinea noastră va fi una participativă. Chiar pentru filmările propriu-zise este nevoie să 
menţinem comunicarea cu întreaga colectivitate, să înlăturăm orice fel de distanţe convenţionale manifestate în 
observaţii de tipul: nu priviţi spre cameră; vorbiţi mai tare; fiţi, vă rog, mai expresivi etc. Susţinem deci cu tărie 
principiul empatiei şi al întâlnirii între cel care filmează şi cel care se lasă filmat, camera jucând doar rolul de 
simplu martor a ceea ce se spune şi se face. încrederea care s-a instalat între cei doi, aşezaţi de-o parte şi de 
alta a camerei, este premisa unei filmări reuşite. 

Realizarea unui film nu este numai o problemă de documentare ireproşabilă, de inteligenţă, de îndemânare, 
simţ estetic şi perfecţionare tehnică. Ea este în mare măsură şi o problemă de morală, anume - în loc să observi 
de la distanţă, să judeci şi să măsori, încearcă să te integrezi mediului pe care îl filmezi, respectându-l. 

Se presupune că dacă te-ai hotărât să realizezi un film despre un obicei, de exemplu, cunoşti desfăşurarea 
lui din observaţie directă. Odată trasat acel scenariu iniţial de care vorbeam, asta nu înseamnă că lucrurile se 
vor derula întocmai sau că ne vom strădui să le facem să se încadreze în tiparul nostru, pentru că aşa ştim că 
se petrecea odată, că aşa e autentic. Autentic este ceea ce se petrece în acel moment, neinfluenţat de factori 
exteriori comunităţii. în acest caz, cercetătorul şi echipa îşi vor asuma riscurile terenului, luând noutatea, 
întâmplarea ca pe o dimensiune productivă şi dinamică a muncii lor. 

Am dorit să schiţăm mai mult o deontologie a explorării terenului cu ajutorul camerei video, fără să avem 
pretenţia unui studiu teoretic, a unui îndreptar al cercetătorului-realizator de film etnologic sau antropologic. însă 
simţim de multe ori nevoia ca păreri venite din partea cercetătorilor şi a oamenilor de film deopotrivă să se 
conjuge într-o concepţie clară de lucru cu acest instrument - camera video, care, datorită facilităţii şi a 
avantajelor sale, duce prea adesea la improvizaţie, superficialitate, neaprofundare a realităţii. 



Dan RAVARU 

(CJCVTCP Vaslui) 


Istoria locală si cercetarea obiceiurilor 

i 


Interesul pentru cunoaşterea obiceiurilor precedă, atât în timp, cât şi ca importanţă, toate celelalte domenii 
ale cercetării culturii populare. Obiectul său de studiu aparţine în mod egal folcloristicii, etnografiei, artei populare 
cu toate specializările pe care le implică acestea, constituind totodată o arie interdisciplinară care poate interesa 
deopotrivă pe istorici, sociologi, psihologi, esteticieni etc. Considerăm de asemenea drept un bun câştigat 
incontestabila prioritate a obiceiurilor în evaluarea generală a culturii populare. Marcarea prin ritualuri complexe 
a momentelor semnificative din existenţa omului şi a duratei sale temporale constituie o adevărată coloană 
vertebrală a acesteia. 

Sfera obiceiurilor se prezintă ca o zonă de spiritualitate care concentrează practic întreaga creaţie folclorică, 
unde întâlnim, pe lângă modalităţile proprii de expresie artistică, toate celelalte specii şi subspecii în întreaga lor 
varietate, de la cântec şi joc la dialog şi strigătură. Toate acestea se petrec în contextul prezenţei accentuate a 
elementelor de artă populară reprezentative pentru zona respectivă - costume, măşti, ţesături de interior care 
capătă aici funcţionalităţi specifice - şi a unor obiecte de interes etnografic - sculpturi în lemn, unelte agricole - 
cărora li se acordă semnificaţia magică. Cea mai desăvârşită expresie a sincretismului folcloric o vom regăsi tot 
în obiceiuri. Performarea acestora este determinată în primul rând de perpetuarea, sub o formă sau alta, în 
psihologia colectivităţii, a viziunii magice asupra existenţei. A devenit deja un loc comun reiterarea trăirii arhaice 
a comunităţii cu ocazia îndeplinirii obiceiurilor, credinţa subînţeleasă în participarea strămoşilor la momentele 
respective, comuniunea cu aceştia în illo tempore. 

Dar, ceea ce constituie domeniul comunicării noastre, paralel cu reînvierea timpului magic are loc şi o 
reînviere a timpului istoric. Putem afirma că substratul magic se transpune în transcendent, atemporalitate, fiind 
determinant pentru esenţa obiceiului popular, pe când existenţa stratului propriu-zis, este constituită din motivaţii 
de ordin istoric. Recurgând la termenii filosofiei kantiene, elementul magic ar fi nomenul, iar cel istoric ar contura 
fenomenul. Dacă în orizontul magic, esenţial cu ocazia performării obiceiului, retrăiesc toţi strămoşii, din toate 
timpurile, în orizontul istoric existenţial retrăieşte satul românesc tradiţional, respectiv lumea feudală, această 
perioadă fiind cea mai îndelungată şi cea mai importantă din istoria noastră, singura definitorie pentru specificul 
naţional. Relaţiile dintre creaţia populară, istorie în general, istorie locală sau microistorie, prezintă un profil 
aparte în contextul românesc, fiind în relaţie directă cu aspecte ale etnogenezei româneşti şi clarificarea propriei 
noastre identităţi. Impactul modernizării din secolul al XlX-lea, care s-a dorit generalizată, sincronizarea foarte 
rapidă cu modelele valorice spirituale europene a creat un gol sufletesc subliniat constant de observatori lucizi 
ca Eminescu şi Maiorescu. De aici o multitudine de efecte dintre care vom lua în consideraţie două. De la statutul 
său aproape egal în toate straturile sociale - completată doar în puţine segmente ale populaţiei cu lecturi 
modeste - cultura populară a primit un statut periferic. 

Totodată, în cursa de sincronizare cu Europa s-au alcătuit lucrări de sinteză în domenii ca istorie, lingvistică, 
folcloristică înainte de existenţa unor dicţionare-tezaur - nici acum nu avem aşa ceva - a publicării documentelor 
istorice şi a efectuării unor săpături arheologice sistematice - nerealizate nici acum - şi, mai ales, fără 
cunoaşterea deplină a celui mai autentic bun naţional, cultura populară. Dacă, deşi lipsiţi de instrumentele 
fundamentale de lucru, savanţii noştri au realizat lucrări valoroase - aşa cum chirurgii români realizează acum 
operaţii spectaculoase cu un instrumentar uneori muzeistic, nu înseamnă că trebuie să ne bazăm în continuare 
pe intenţiile lor, oricât de sclipitoare ar părea la prima vedere. 

Există însă mari neînţelegeri în privinţa satului românesc, a genezei vieţii sale spirituale care se identifică 
cu cea a poporului român în general. între ghinioanele noastre naţionale trebuie să înscriem într-un trist loc de 
frunte întreruperea brutală a complexelor investigaţii începute atît de remarcabil de Şcoala Guşti, care, dacă ar 
fi continuat până în zilele noastre, ne-ar fi permis să ne cunoaştem cu adevărat satele. Atunci am fi putut trece 
cu adevărat la esenţializări, de exemplu la aplicarea metodelor psihanalizei, la confruntarea teoriilor lui Freud şi 
Jung cu mitologia românească, de exemplu. Dacă vrem să fim cu adevărat realişti trebuie să ne ocupăm de ceea 
ce nu s-a realizat încă, de pildă relaţia istorie-obiceiuri. Deşi relativ compromisă de exagerările paşoptiştilor sau 
ale lui N. Densuşianu, relaţionarea aceasta se dovedeşte obligatorie când vrem să ne explicăm modul de 
manifestare a fiecărui obicei. Motivaţiile de ordin magic sunt identice în plan naţional, multe dintre ele chiar pe 
largi areale universale. în practică întâlnim însă o imensă varietate, acelaşi obicei exprimându-se diferit în sate 
componente ale aceleiaşi comune, existând deosebiri şi în interiorul unui sat. 

Toate acestea pot fi cunoscute şi înţelese numai în contextul mărturiilor istorice. Chiar substratul magic 
poate fi revelat prin acestea, lată un exemplu care ni se pare semnificativ. Solul suedez Hiltebrandt petrece în 
1697 Anul Nou într-un han din laşi. Conform relatării sale, a apărut, la un moment dat, un tânăr costumat în 
capră dansând într-un ritm specific. La un moment dat, băiatul care-l însoţea a tras o săgeată asupra lui, iar 
tânărul mascat s-a prefăcut mort. Este exact momentul actual din jocul caprei din Moldova, uneori nemotivat, iar 
alteori motivat comic printr-o îmbolnăvire prefăcută. Scena povestită de suedez pare desprinsă din picturile Cro- 
Magnon de la Lascaux sau Altamira când vrăjitorul dansa travestit în bizon şi era ucis simbolic cu suliţele pentru 
asigurarea succesului la vânătoare. Mărturia este semnificativă şi pentru judeţul Vaslui, unde jocul caprei este 
identic, minus săgetarea. Remarcăm pentru această zonă sau subzonă folclorică unele elemente de ordin istoric 
având impact direct asupra obiceiurilor, determinând coloratura lor locală specifică. Constituit din trei foste 
ţinuturi istorice - Fălciu, Tutova, Vaslui - actualul judeţ este reprezentativ folcloric şi etnografic pentru Podişul 
Central Moldovenesc. Ocolit de regulă de cercetătorii ştiinţifici din domeniul creaţiei populare şi de reprezentanţii 
organelor de mediatizare - drumuri proaste, sărăcie, autorităţi locale refractare, ţărani bănuitori care vedeau în 
ancheta folclorică o investigaţie a securităţii -, acest spaţiu cunoaşte totuşi o destul de bogată viaţă folclorică, 
excelând chiar în cultivarea obiceiurilor. Dintre condiţionările de ordin istoric amintite mai sus menţionăm 
frecventa prezenţă a curţii domneşti la Vaslui, în secolul al XV-lea aici existând o reşedinţă permanentă. De 
asemenea, majoritatea marilor familii boiereşti care hotărau soarta ţării în sec. XVII-XVIII îşi aveau şi ele curţile 
în zona Vasluiului, de unde erau de fapt originare: Costăcheştii, Pălădeştii, Sturzeştii, Cantemireştii, Cuzeştii, 
după cum vedem şi familii domneşti. Paralel însă, tot aici s-au conservat foarte multe sate răzeşeşti. între 
locuitorii acestora şi cei din satele de clăcaşi de pe moşiile boiereşti au existat deosebiri evidente, nu numai 
sociale, ci mai ales sufleteşti, menţinute până în perioada comunistă când, deşi nu mai existau deosebiri de 
avere, persistau încă interdicţii de căsătorie. Mai amintim vecinătatea cu tătarii din Bugeac, contactul cu 
reprezentanţii unor diverse naţionalităţi, popularea unor sate - clăcăşeşti, desigur - cu locuitori din Ardeal. 

Ţinem să subliniem şi un alt aspect legat de viaţa etnofolclorică. Represiunea culturală comunistă a fost aici 
mai intensă şi mai de durată ca în alte zone, stimulată de analfabetismul activiştilor şi, probabil, de vecinătatea 
sovietică. în timp ce în restul ţării se organizau mari expoziţii de ceramică, la Brădeşti-Vinderei preşedintele CAP 
încă spărgea oalele celor care nu aveau destule zile-muncă. Abia după 1980 am reuşit să aduc primele colinde 
pe scene şi, chiar în 1989, am mai întâlnit învăţători în pragul pensiei care, ca în literatura absurdului, tot mai 
interziceau copiilor să colinde, deşi de mulţi ani nu le mai ceruse nimeni aceasta. 

Frumuseţea şi amploarea colindelor din judeţul Vaslui sunt impresionante, în Iveşti sau Berezeni întâlnim 
peste 20 de piese din categoria celor numite seculare. La Berezeni însă toţi interpreţii au peste 60 de ani, efectul 
fiind datorat interdicţiilor care au început din anii ‘50. Noii colindători sunt copii, fapt benefic pentru păstrarea 
obiceiului, dar în evidentă contradicţie cu natura acestuia, cu practicarea sa de către cete de flăcăi, cu 

interpretare antifonică, „pe scări” cum se spune local. La Berezeni, ca şi în puţinele alte locuri în care colindele 
vechi nu au dispărut total - textele reflectă fidel structura socială feudală - personajele fiind adesea slujitori de 
domn cu mari ranguri, asemenea multor familii răzeşeşti din zonă care au ajuns în rândul marilor boieri sau au 
dat domni ţării. Aparent fără nicio motivaţie, motivele legate de mare - lupta ciobanului cu marea, dulful - au o 
mare frecvenţă. Desigur, este vorba de motive general-româneşti, însă permanenta lor asociere cu alte texte 
care evocă transhumanţa (sau păstoritul, pendulaterium) pare determinată de un fapt strict istoric. Unul dintre 
principalele drumuri ale păstorilor ardeleni - din zona bălţile Prutului, sudul Basarabiei, chiar spre Marea Azov - 
trecea prin sudul judeţului Vaslui de astăzi. Localnicii îi numeau în mod curent mocani, de aici nume de persoane 
Mocanu sau Mocănaşu, satul Mocani din comuna Puieşti, mahalaua Mocani din Fălciu. 

Pe lângă influenţa din colinde, semnalăm un alt aspect interesant din punct de vedere folcloric: în satele 
apropiate de drumul păstoresc de pe Valea Tutovei - Puieşti, Perieni, Iveşti şi din zona de iernat Prutul etc. - şi, 
cu unele excepţii, numai aici, în judeţul Vaslui se practică obiceiul „Mocănaşii”, o formă de teatru popular în care 
predomină cântecele păstoreşti şi dialogurile cu aluzii la Munţii Făgăraşului şi Podişul Ardealului. Personajul 
numit „Ciobanul” din teatrul popular propriu-zis devine „Mocanul” în sudul judeţului. Şi în cultivarea acestei specii 
a genului dramatic se resimte impactul perioadei ‘50. Chiar dacă nu la fel de accentuat ca în cazul colindelor, 
cele două categorii - foarte tineri sau foarte bătrâni - se remarcă şi aici. Este foarte mare şi diferenţa valorică, 
cei tineri demonstrează perfect lipsa unui învăţământ muzical în şcoli. Modul de receptare a textului, de o 
îndepărtată origine cultă, reflectă ignorarea termenilor care sunt simţiţi ca străini. De aici „căpitane Buna Parte" 

- „bun sar” (pentru „bonsoar”), „măgurele” (pentru „mahmudele”), „vodă Caragiu” (pentru Caragea). Gama largă 
a obiceiurilor de iarnă din judeţul Vaslui are ca element parţial dominant - mai ales prin aspectul său spectaculos 

- vălăretul. Profesorul ieşean V. Adăscăliţei l-a numit un „alai al alaiurilor”. Iniţial „vălăret" denumea un grup de 
flăcăi care, însoţiţi de lăutari, practicau un rit de fertilitate, stropeau cu apă de Paşti sau de 1 martie. S-au 
semnalat, ca etimologie, înrudirea cu albanezul „velimeri" - frăţie, întovărăşire, deci o posibilă origine daco- 
getică, autohtonă. Actualmente vălăretul reuneşte toate obiceiurile de iarnă - colind, pluguşor, capră, urs, cal, 
moşnegi, harapi - într-un singur alai şi, în fiecare localitate este practicat de Anul Nou, având concomitent şi o 
altă denumire: Rândurile, Capra mare, Modurile, Damele, Breslele, Naţiile etc. Comparând lista satelor cu 
vălărete şi documentele istorice care atestă statutul acestora în trecut am observat cu surprindere că vălărete 
se organizează numai în satele de clăcaşi, pe când în satele de răzeşi de Anul Nou capra, ursul, calul etc. 
colindă separat. în unele sate răzăşeşti se mai practică simplificat vălăretul în forma sa iniţială. Excepţie de la 
regulă făceau tocmai cele mai spectaculoase vălărete din judeţ, cele de la Voineşti, Bogdăneşti, Oşeşti. 
Investigând situaţia în teren, am constatat că satele răzeşeşti respective, fiind centre de comună, deci şi sedii 
de Cămin Cultural, erau reprezentate în concursuri de vălăretele unor sate componente - Obârşeni, Vişinari, 
Buda - de origine clăcăşească. 

Dacă pentru judeţul Vaslui situaţia este clară, se impun verificări pe teren prin coroborarea datelor istorice 
şi etnografice care să demonstreze una sau alta dintre ipotezele propuse: obiceiul s-ar datora obişnuinţei de 
a-l ura pe stăpânul moşiei, influenţei celor aduşi de boieri din Bucovina pentru a lucra pământul etc. Interesant 
ni se pare şi faptul că vălăretele preced ansamblurile folclorice, având aceeaşi structură. Personajele reflectă şi 
ele elemente de istorie locală: pe lângă cele tradiţionale, urs, capră, cal etc. vom întâlni turci, harapi, ţigani, evrei, 
arnăuţi, sârbi, bulgari - denumiri care amintesc popoarele cu care au intrat în contact locuitorii. Ilustrativ pentru 
psihologia ţărănească este faptul că rusul - cunoscut ca soldat ţarist sau sovietic, erou al anecdotelor în care 
este prezentat mereu heat şi pus pe furat - nu apare niciodată în vălăret. în schimb, germanii cunt prezentaţi ca 
personaje, singurele apelate diminutival: nemţişori. Alte personaje de sorginte istorică sunt „volintirii" amintind 
Eteria de la 1821, costumaţi în negru exact ca luptătorii din batalionul sacru, „mavroforii” lui Ipsilanti. 

Consecvenţa conservării datinilor în contextul structurii sociale şi psihologice a unei localităţi este 
demonstrată şi de un exemplu pe care ni-l oferă studierea vălăretului din judeţul Vaslui. Satul de clăcaşi 
Dobârceni a fost demolat în urmă cu 30 de ani în urma unor alunecări de teren, locuitorii s-au mutat în satul 
răzeşesc Mânjeşti, integrându-se din toate punctele de vedere, cu excepţia datinilor de Anul Nou. După 30 de 
ani, tinerii urmaşi ai celor veniţi din Dobârceni fac vălăret cu dame, harapi, paianţi, volintiri, pe când tinerii din 
localitate merg cu capra şi cu ursul, colindele şi pluguşorul fiind comune. în cadrul obiceiurilor de iarnă se 
manifestă pretutindeni elemente definitorii pentru satul tradiţional. Costumul popular, dispărut practic între Şiret 
şi Prut în urma unui proces început după 1829, anul liberalizării exporturilor de cereale, deci şi începutul 

agriculturii intensive, captând munca femeilor la câmp, reapare în forma sa autentică numai cu ocazia Anului 
Nou. Atunci se reface şi ceata de flăcăi care, chiar dacă nu comportă instituţionalizările din Ardeal, are aceleaşi 
atribuţii, conducătorul său fiind desemnat cu numele unui dregător feudal - cămăraşul. Dar cea mai complexă şi 
convingătoare reconstituire a relaţiilor şi a existenţei feudale se realizează în scenariul nunţii, care, în satul 
tradiţional, implică pe toţi locuitorii acestuia. Fastul alaiurilor de nuntă evocă firesc ampla desfăşurare a nunţilor 
domneşti sau boiereşti petrecute adesea în zona Vasluiului. în acest sens este semnificativă relatarea 
cronicarului loan Neculce despre o nuntă a Pălădeştilor la Băcani - Vaslui. La respectiva petrecere, Velicico, 
fratele lui Miron Costin, bea şi vorbeşte prea mult şi deconspiră un complot împotriva lui Constantin Cantemir. 
Informatori existând şi pe atunci, domnitorul află că multe capete cad, între care şi cel al marelui cărturar Miron 
Costin. Din punct de vedere al cercetării noastre, ni se pare important faptul că, din paginile lui Neculce, reiese 
clar prezenţa la Băcani a tuturor boierilor de seamă din Moldova cu acest prilej, durata de două săptămâni a 
nunţii fiind normală. Dacă adăugăm datele din foile de zestre ale vremii înţelegem că nunţile descrise în basme 
nu transfigurau prea mult realităţile feudale. Din largul capitol dedicat nunţii, în Descriptio Moldaviae a lui Dimitrie 
Cantemir reţinem apropierea până la identificare între nunta ţărănească şi cea boierească, diferenţierile 
subzistând doar în privinţa proporţiilor. Elementul de istoricitate este accentuat de originea locală a prinţului- 
cărturar, a cărui familie se trăgea de pe valea râului Elan, acum în judeţul Vaslui. Alături de modelul marilor nunţi, 
amploarea desfăşurărilor în timp şi spaţiu este datorată obiceiurilor de curte şi simulării luptelor de cavalerie, 
element care nu poate fi izolat de vecinătatea cu tătarii, de permanenţa conflictelor cu acest popor de călăreţi 
căruia trebuia să i se opună o tactică de luptă adecvată. 

Gh. Mârza, într-o lucrare dedicată nunţilor, tipărită la Huşi în 1882 şi folosită copios de Simion Florea 
Marian, descrie adevărate manevre şi simularea unor lupte de cavalerie cu sute de participanţi, mai ales când 
mirele era din alt sat. în acest caz, deosebirea între simulacru şi lupta adevărată era foarte labilă. Obiceiul s-a 
păstrat până la colectivizare şi a fost curmat doar de masacrarea cailor, dictată de un absurd ministru al 
agriculturii de după ‘50. Elementele de ordin magic şi cele determinate de specificul istoriei locale se jucau în 
cadrul unor probe la care era supus mirele. Pe un scaun sau chiar pe pământ se aşeza o cofă cu apă, acoperită 
cu un prosop pe care se aşeza un colac. Mirele trebuia ca, din fuga calului, fără să se oprească să ia colacul, 
nicio picătură de apă nu trebuia să se verse. La Focşeasca - Tăcuta, doi călăreţi ţineau între ei un colac de mari 
dimensiuni pe care mirele trebuia să-l rupă deodată, cu pieptul calului. Desigur, alaiuri de călăreţi şi probe 
asemănătoare vom întâlni în întreg spaţiul românesc, nu însă de asemenea amploare. 

în cele de mai sus am schiţat numai unele dintre determinările istorice directe, prin filon popular şi nu prin 
intervenţie externă, aşa cum există ele în judeţul Vaslui. Pe celelalte nu le-am prezentat din lipsa spaţiului sau 
din necunoaştere. Ne propunem conservarea mai multor elemente de ordin istoric în monografia Văii Bârladului 
superior, a comunei Fălciu şi a satului Muntenii de Sus, pe care o întreprindem în prezent. Sperăm de asemenea 
ca relatările de mai sus să incite la discuţii mai ales în sensul eradicării maniei strict descriptiviste, a evitării unor 
concluzii sau elemente explicative, păcat comun pentru folcloristică şi etnografie, dialectologie şi arheologie, 
precum şi pentru alte domenii de cercetare înrudite, pe scurt, în faţă fiecărui fenomen cultural, să ne întrebăm 
„de ce?“. 



Călin SABIN si Ion ZAMFIRESCU 

(CJCVTCP Constanţa) 


Original şi plurifuncţionalitate în obiceiul cărvănean „Cucii" 


în satul Carvăn din extremitatea sud-vestică a Dobrogei s-a practicat până de curând obiceiul de primăvară 
Cucii, răspândit iniţial în aproape toată ţara, păstrându-se, apoi, în secolul nostru (sec. XX - n.r.), numai în 
Dobrogea şi de-a lungul Dunării, explicaţia relaţionându-se prin vecinătatea directă a acestor zone cu ţările din 
Balcani, în care performarea obiceiului a fost mai intensă şi de durată, ceea ce a înlesnit şi emiterea ipotezei 
trace a originii Cucilor, având în vedere suprapunerea acestui spaţiu de performare peste partea nord-vestică a 
Traciei antice. Cercetătorii români şi străini care au susţinut această origine a obiceiului au distrus două variante, 
delimitate de specificitatea populaţiilor despărţite de Dunăre: jocul cucilor pentru zona nord-dunăreană şi jocul 
kukerilor pentru cea din sudul Dunării. Ulterior, M. Arnaudov, paralel cu ipoteza originii trace, a emis şi pe cea a 
originii greceşti, afirmând că atât jocul cucilor, cât şi al kukerilor plecau din antesteriile dionysiace, preluate de 
greci de la traci şi dezvoltateîn mod diferit, iar italianul C. Falcone consideră că obiceiul era la origine jocul kuklei 
practicat de grecii din Tracia. Tudor Pamfile avansează şi ipoteza originii slave a Cucilor, pornind de la afirmaţia 
din adaptarea românească a Sinopsisului kievean, care sugerează corelaţia între jocul cucilor şi al călucenilor 
şi cultul zeului bucuriei la slavii răsăriteni - Cupalo: „Această urâtă închipuire şi până acum ţâne încă în tara 
noastră pe la unele oraşe şi sate, de se îmbracă bărbaţii în haine muiereşti şi se numesc şi cu numele aproape 
de numele Cupal, adică cuci sau căluceni, făcându-şi şi aceştia cununi de buruieni...". Denumirea obiceiului, 
neexplicitată tranşant până în prezent, ar fi putut veni pe filiera kukla (în limba slavă, păpuşă, prin extensie om 
mascat) - kukeri - kuk - cuc, dar poate fi pusă în corelaţie şi cu pasărea cu nume similar, care începe să cânte 
puţin după performarea obiceiului, variantă care presupune consideraţii interesante privind o posibilă încadrare 
a Cucilor în instrumentarul reperelor tradiţionale de măsurare a timpului la români. Configuraţia măştilor utilizate 
în obicei, respectiv prezenţa coarnelor de berbec, ne îndreaptă spre o eventuală legătură între numele obiceiului 
şi cuvântul bulgăresc kuk, tradus de Lazăr Şăineanu în Dicţionarul universal al limbii române prin berbec. 

în performarea obiceiului întâlnim mai multe variante, dispuse pe diferite trepte de disoluţie a ritualului 
tradiţional, iar între acestea cea înregistrată în satul Carvăn se evidenţiază prin originalitate funcţională, lucrarea 
propunându-şi din alt unghi de vedere reliefarea acestei originalităţi, plurifuncţionalităţii a obiceiului, raportat la 
mutaţiile funcţionale din variante şi similitudinile tematice cu alte obiceiuri colective. 

Obiceiul cărvănean este performat în prima zi a Postului Paştelui de un grup de cincisprezece tineri, 
împărţiţi în două cete egale ca număr, personajul în plus fiind Mutul, cu atribuţii de coordonator, similar actantului 
cu acelaşi nume din Căluş, vătafului sau conducătorului de ceată din celelalte obiceiuri de grup. Cetele de cuci, 
individualizate prin măşti antropomorfe, semnifică două tabere - localnicii şi vrăjmaşii, al căror joc constituie 
nucleul notei de originalitate a obiceiului. Din performarea ceremonialului deducem funcţia de iniţiere a obiceiului 
dobrogean din Carvăn, încadrat manifestărilor rituale de iniţiere ale tinerilor în luptă sau vânătoare, prin 
extensiune trecerea la o nouă stare psihosocială - maturitatea, căci „iniţierea - spune Mircea Eliade - echivalează 



53 


cu maturitatea spirituală şi în întreaga istorie a umanităţii întâlnim mereu aceeaşi temă: iniţiatul, cel care a 
cunoscut misterele, este cel care ştie”. Semnificaţia ritului este dedusă din momentul central al obiceiului - lupta 
dintre cele două tabere opuse - şi indirect din faptul că el este precedat de două „fufulici” - Fufuliga Mică şi 
Fufuliga Mare -, variante locale ale „focurilor”, iniţial cu rol de înştiinţare şi alarmare în caz de primejdie, după 
spusele localnicilor mai vârstnici. Apărând singuratici de pe diferitele uliţe ale satului, cucii se strâng la cea mai 
veche fântână a satului, înainte de răsăritul soarelui. Fiecare actant, inclusiv Mutul, poartă o mască 
antropomorfă pe toată perioada performării, iar demascarea, concomitentă cu „dezlegarea limbilor", 
transformarea obiceiului din ceremonial mut într-unul vorbit au loc la casa Mutului, ultima gospodărie colindată, 
unde, aşezaţi în jurul mesei cu bucate pregătite de gazdă, colindătorii se înveselesc, spunând glume, ghicitori, 
proverbe, cântă cântece, iar uneori chiar joacă. 

Măştile diferite prin cromatică şi îmbinarea elementelor componente şi individualizând taberele opuse sunt 
din piele de miel sau iepure, întinsă pe un ciur fără plasă, cu sprâncene fie din lână, fie din fulgi fini de pasăre 
sau desenate. Nasul se construieşte din tiugă ( cătrună ) ori ardei, iar dinţii sunt seminţe de floarea-soarelui ori 
boabe de fasole albă. Ochii sunt reprezentaţi prin tăieturi ovale cu gene confecţionate din păr de cal sau de 
capră şi barba din lână albă sau neagră ori dintr-o bucată de piele de la gâtul cocoşului, cu fulgi cu tot, cât mai 
coloraţi. Fiecare mască are o „arcadă” care se împodobeşte cu flori, ce cresc în mărime de la stânga la dreapta, 
în mijloc fiind floarea cea mai mare şi mai viu colorată, şi descresc apoi treptat spre dreapta, „coborâre” care în 
opinia celor mai în vârstă dintre locuitorii satului ar simboliza „scara vieţii”. Măştile, colorate nestrident cu verde, 
albastru, galben şi roşu, se prelungesc cu o bluză şi o fustă lungă, ambele din pânză înflorată, cea a „localnicilor" 
cu înflorituri mai rare şi mai deschise la culoare, iar cea a „duşmanilor” în culori vizibil mai sumbre. 

Pantomima reface în tuşe nestilizate lupta dintre „localnici” şi „vrăjmaşi”. Ca obiecte de luptă, fiecare cuc 
are o sabie vopsită în roşu - culoarea înfruntării - şi un târnăcop vopsit în albastru - simbol pentru uneltele 
„industriale” (folosite la scoaterea pietrei din cariera locală). La fântână cucii se aşază în linie dreaptă sau în 
semicerc, cu faţa spre soare, înclinându-se de trei ori ceremonios astrului zilei abia răsărit. După înclinarea spre 
soare, la trei fluierături scurte ale Mutului, între localnici şi duşmanii liniştii lor începe lupta, fiecare luptător 
înclinându-se mai întâi de trei ori în faţa adversarului cu sabia în mâna dreaptă şi târnăcopul în cea stângă. în 
ritm de geamparale, joc frecvent în localitate, „beligeranţii” se apropie sau se depărtează, încrucişându-şi întâi 
săbiile şi apoi târnăcoapele. 

Pantomima pe melodia geamparalelor - cea mai cunoscută în Dobrogea şi prezentă sub diferite variaţii şi 
în alte ţări din Balcani, interpretată la cimpoi, numit în limbajul cărvănean cu termenul bulgăresc gaida - este 
reluată la un nivel de stilizare superior în jocul căluşarilor, obicei care concentrează, pe lângă funcţia de iniţiere, 
un cumul de funcţii rituale: de fertilitate, profilactice şi recuperatoare, pe care le vom regăsi si la Cuci, similitudine 
asupra căreia vom reveni. Dansul de iniţiere, de această dată pe o melodie de horă, îl execută şi Junii de fiecare 
dată când se aruncă buzduganul: la Blagoveştenie, la Florii, la Paşti, în Duminica Tomii aruncarea buzduganului 
fiind una dintre încercările la care erau supuşi junii pentru proba bărbăţiei. în formele vechi ale Drăgaicei 
confruntarea cu coasa şi opoziţia dintre dansatoarele perechi sunt reminiscenţe similare de rit războinic, Mihai 
Coman numind Drăgaica un „Căluş feminin”. De altfel, similitudinile funcţionale şi estetice dintre obiceiurile 
menţionate sunt numeroase şi argumentează existenţa unui prototip comun. Drăgaicele poartă un steag 
asemănător ca formă şi semnificaţie cu cel al căluşarilor, pe care leagă usturoi, cununi de flori (busuioc), batistă 
curată sau basma, iar Cucii, precum căluşarii, prind de opinci clopoţei, numiţi „zilişori”, iar înainte de a se despărţi 
după petrecerea de la casa Mutului actanţii ambelor obiceiuri se leagă cu jurământ, ca şi în anul care vine să 
colinde împreună (la Carvăn „legarea” se face chiar prin blestem, de care este posibilă „dezlegarea” numai după 
ce se colindă trei ani la rând). Funcţia propriţiatorie şi recuperatoare este comună Cucilor şi Căluşului, iniţial 
plasate temporal de Ion Ghinoiu la Sân’ Toader: pentru apărarea membrilor colectivităţii de forţele malefice, 
căluşarii jucau copiii şi batistele femeilor, iar cei bolnavi erau purtaţi în beţe, pălmuiţi ori introduşi în joc; în 
Carvăn, la casele colindate, unii gospodari, în special femeile mai în vârstă, îşi scot pieptarul, haina sau 
basmaua şi le aşază în calea Cucilor. Socotindu-i pe aceştia ca având puteri miraculoase, bătrânele speră ca 
pieptarul, haina sau basmaua călcate de Cuci să le redea vigoarea şi sănătatea. Alaiul Cucilor, respectiv 
nediferenţierea în cete, pe drumul străbătut între locurile de ritual, avea în formele originale ale obiceiului un rol 
asemănător, actanţii, purificaţi prin stropirea de către mireasă, cu „apă neîncepută” (ambivalenţa semantică) 
acumulând proprietăţi de purificare şi recuperatoare, şi sătenii, nu numai că nu se fereau din calea lor ca în 

majoritatea variantelor contemporane, dar urmăreau a le ieşi în cale aceasta fiind şi conotaţia reală a expresiei 
„stai la cuc" (pentru că atingerea cucilor era semn de sănătate şi belşug în anul care începea). Dispărută în 
obiceiul din Carvăn, în care a fost accentuat alt polisemantism al ceremonialului, funcţia se întâlneşte în unele 
variante din stânga Dunării. în Brăneşti, sectorul agricol Ilfov (informator C.D. Mazilu - Constanţa), fetele care nu 
erau lovite cu chiuliciul se considerau nu numai ocolite de noroc în anul respectiv, dar mai ales jignite, căutându- 
şi posibile „vini” pentru faptul că li s-a refuzat această cinste. 

Mutul, ca actant - coordonator de joc, relaţionează o similitudine funcţională şi estetică în ambele obiceiuri 
şi simbolizează identificare mentală cu mitul, lipsa cuvântului dezvăluind persistenţa, prin compensaţie, a vocii 
interioare, care mediază comuniunea. 

Deşi la origine ceremonialul avea, se pare, ca suport de performare probabil o improvizaţie, de la un ritual 
la altul, atât Căluşul, cât şi Cucii sunt obiceiuri „mute”, în primul păstrându-se numai câteva îndemnuri sincopate. 

Filiala Căluş-Drăgaică-Cuci oferă o plajă de discuţii interesante în ipoteza unui ritual comun ce acoperea 
întreg teritoriul locuit de traci, iar studiile de folclor comparat din ultimul timp au semnalat jocuri ce se aseamănă 
frapant cu Căluşul pe un spaţiu vast - din Italia, până în nordul Africii şi în Caucaz. în această conjunctură, 
afirmaţia Măriei Gimbutas, reputată specialistă în arheologie din SUA, că cea mai veche cultură europeană s-a 
aflat la Carpaţi şi Dunăre şi era anterioară Sumerului, revoluţionează cercetarea etnofolclorică raportată până 
acum la cultura greacă şi latină. 

Un element semnificativ în pantomima luptei - repetată în trei locuri diferite - la fântână, la câmp, în sat - 
este închinarea cucilor spre soare şi a unuia în faţa celuilalt, de trei ori, argumentaţie complementată susţinerii 
funcţiei de iniţiere, sugerând pe lângă simbolistica solară, o convenţie prealabilă, ştiut fiind că orice iniţiere este, 
indiferent de morfologia sa, un joc convenit între participanţi. Mutul foloseşte sabia şi târnăcopul pentru a 
disciplina câte un cuc mai „sâlnic” ce nu respectă regulile jocului, dar şi pe spectatori ca personaje pasive ale 
ceremonialului, convenţia fiind ca participanţii şi receptorul să cunoască obiectul ceremonialului şi să respecte 
regulile lui, pentru că ieşirea prematură din joc prin abatere sau împiedicarea desfăşurării lui diminuează sau 
anulează funcţia culturală a pantomimei. 

înaintea luptei mireasa scoate apă din fântână într-o căldăruşă tronconică, numită local brăcăcică, şi 
stropeşte cu ajutorul unui mănunchi de busuioc „în cele patru zări”, act de purificare precum iluminaţiile de 
Lăsatul secului sau din Săptămâna Mare, dar şi ritualul de fertilitate şi fecunditate, bazat pe simbolul apei, 
element cosmogonic şi de substanţă magică în concepţia populară tradiţională pentru că „încorporând în ea 
toate virtualităţile, apa devine un simbol al vieţii. Bogată în germeni, ea fecundează pământul, animalele, 
femeia...”. 

Debutul ceremonialului la fântână, cea mai veche din sat, nu este aleatoriu, întrucât, spre deosebire de 
râurile alimentate de ploi ori topirea zăpezilor unde sălăşluiesc spiritele rele, „apa de fântână, apa de izvor, 
dimpotrivă, e lăcaşul duhurilor bune”, iar scoasă înainte de răsăritul soarelui este neprofanată prin uzajul 
cotidian, precum rouă, şi concentrează valenţele germinative şi creatoare ale apei primordiale. Stropitul - similar 
actului creştin al purificării prin intermediul „apei sfinţite” - se face cu „apă neîncepută", care asigură 
„regenerarea magică prin contact cu substanţa primordială: apa absoarbe răul graţie puterii sale de asimilare şi 
dezintegrare a tuturor formelor”. 

Spre finalul „ostilităţilor”, când semnele împăcării încep să fie cât mai vizibile, săbiile şi târncoapele sunt 
împreunate alternativ sub formă de rozetă. Prima este rozeta localnicilor, apoi rozeta vrăjmaşilor. Urmează 
rozeta mare, alcătuită din armele ambelor cete. Rozeta care, ca ornamentică, este întâlnită în Carvăn pe 
frontoanele fântânilor, reprezintă soarele, cu toată simbolistica sa neolitică din obiceiurile populare. 
Supralicitarea solarităţii prin practici de cult se produce numai în decupajele temporale ce corespund fazelor de 
criză ale astrului solar, respectiv la începutul primăverii, când luptă să învingă definitiv întunericul şi frigul şi la 
sfârşitul verii, când trebuie ajutat să nu piardă primatul luminii şi al căldurii. Fiecare dintre cele două stări critice 
este dominată de către un ritual al cucilor, la începutul primăverii şi al cununii, la sfârşitul verii. Pe lângă 
semnificaţiile comune cu obiceiul Cununa grâului - fertilitate telurică, fecunditate şi prolificitate, solarismul din 
Cucii cărvăneni sugerează şi reîntoarcerea la semnele vieţii benefice. 

Riturile de fertilitate şi fecunditate sunt reluate în secvenţa performării obiceiului la câmp unde funcţiile 
benefice ale apei sunt transmise miresei, unicul stadiu pe traiectoria vieţii de coexistenţă a dublei ipostaze a 
feminităţii: erotică şi maternală. Corespondenţa agraritate - viaţa umană are argumentaţie istorică bine definită 

de Mircea Eliade în Istoria credinţelor şi ideilor religioase : „Fertilitatea pământului este solidară cu fecunditatea 
feminină; prin urmare femeile devin responsabile de belşugul roadelor, căci ele cunosc misterul creaţiei. Este 
vorba de un mister religios, pentru că guvernează originea vieţii, hrana şi moartea. Glia este asimilată femeii...”. 
De altfel, exceptând rolul de potenţare a riturilor menţionate prin magie imitativă, prezenţa miresei între actanţi 
este anacronică, ea fiind o reminiscenţă a scenariului iniţial al nunţii, morţii şi învierii eroului, ce urma pantomimei 
simulând bătaia dintre cele două tabere. Polifuncţionalitatea agrară conservată în varianta din Carvăn se 
întâlneşte şi în alte variante ale obiceiului: „Cucii se înhamă la amiază la plug şi trag în mijlocul satului trei brazde 
în cerc" şi „după amiaza avea loc simulacrul de nuntă, cu moartea şi învierea eroului, precum şi unele episoade 
ce teatralizau reminiscenţe de rituri pastorale (ieşitul la arat şi semănatul simbolic), dar, treptat, în inerţia unei 
tendinţe universale asistăm la o desacralizare a ritului prin pierderea misterului şi folclorizarea mitului. Obiceiul, 
în varianta cărvăneană, dar mai ales în cea originală, cu lupta dintre cele două tabere, nunta, moartea şi învierea 
eroului (vezi Romulus Vulcănescu) este un ritual polivalent, ce implică integrarea într-un sistem de gestiuni 
hieratice, sacerdotale, din care ieşirea nu este posibilă decât prin denunţarea prealabilă a regulilor ritului, de 
aceea rolul Mutului în disciplinarea cucilor care se abat de la ceremonial este foarte important. Singura 
posibilitate de refulare este atunci când cucii nu sunt diferenţiaţi în cete, respectiv în parcurgerea spaţiului dintre 
locurile de ritual, iar acest segment, fiind insuficient acoperit sub raportul încărcării sacre, a fost speculat în 
variantele ulterioare ale obiceiului, care prezintă, din acest punct de vedere, o situaţie de involuţie funcţională 
sub presiunea modificărilor de mentalitate intervenite la nivelul individului şi al organizării sociale, concretizată 
prin anularea semnificaţiilor mitice şi manifestarea exclusivă în perimetrul profanului. în plan tematic, 
desacralizarea este prezentată prin amplificarea segmentului menţionat, iar în cel estetic, prin transgresia 
metaforei gnoseologice în metaforă artistică. Astfel ritualul s-a atenuat şi întregul obicei s-a transformat într-un 
alai al cucilor asemănător alaiurilor de mascaradă ţărăneşti şi carnavalurilor populare, amplificat ulterior prin 
includerea unor personaje fără rol în pantomima iniţială, simple apariţii decorative menite a potenţa registrul 
comic al obiceiului. 

Acestei tendinţe, de transpoziţie funcţională spre dimensiunea distractivă şi justiţiar-satirică, i se 
circumscrie, în general, marea majoritate a variantelor. în Dobrogea, în ziua de Lăsatul Secului se adună 20 de 
flăcăi, dintre care unul se îmbracă precum diavolul, cu coarne şi haine împestriţate, şi se zugrăveşte cu negru 
pe obraz, numindu-se împărat. Apoi merg pe la case şi joacă, după care li se dă un bacşiş. „în comunele de pe 
malul stâng al Dunării, în ziua de Lăsatul Secului, după ce s-a înserat bine, flăcăii încep să facă iluminaţiune prin 
sat (...). După aceasta, toţi aceia care vor să se facă a doua zi, Cucii umblă prin sat, în toate părţile, până către 
miezul nopţii, purtând la spate câte un clopot mare. A doua zi dimineaţă, se arată Cucii. Aceştia sunt flăcăi şi 
oameni căsătoriţi de curând care (...) costumaţi aleargă prin sat după oameni, copii, fete etc., iar cel care este 
prins nu poate scăpa decât dacă plăteşte bani, iar uneori este şi trântit (...). De regulă Cucii se împart în două 
cete: unii aleargă oamenii, copiii, femeile, fetele etc., iar alţii le ies în faţă. Pe la jumătatea zilei (...) iau pămătuful, 
care este făcut dintr-o nuia lungă în vârful căreia se leagă cu un ştreang o opincă, pe care o înmoaie în noroi şi 
sigilează pe aceia pe care-i ajung şi pereţii caselor pe unde se află fete, ca să nu le mai dea de lucru în zilele 
următoare”. 

Din informaţiile noastre, preluate în principal din literatura de specialitate, acestea sunt variantele care se 
înscriu pe traiectoria de disoluţie a sacrului. între aceste ceremonialuri, aflate aproape de cele două extremităţi 
ale procesului de relaţionare sacru-profan, am întâlnit şi o variantă intermediară în localitatea Kardam din 
Bulgaria, care conservă în parte funcţionalitatea iniţiatică a obiceiului din Carvăn, dar şi pe cea spectaculoasă, 
performantă în celelalte zone din Moldova şi Câmpia Dunării. Jocul kukerilor din Kardan se axează pe cele două 
segmente ale Cucilor: pantomima luptei dintre cele două tabere (Carvăn) şi alaiul Cucilor (celelalte variante), 
ceremonialului înfruntării de la-fântână şi câmp, ca joc de iniţiere succedându-i cel al alaiului cu registre comice 
şi de divertisment, ambele cu aceeaşi pondere cantitativă şi încărcătură funcţională în structura obiceiului. 
Existenţa a trei module funcţionale şi implicit estetice, respectiv Cucii din Carvăn, kukerii din Kardam şi Cucii din 
celelalte zone sau poate a mai multora, implică, în mod inevitabil, existenţa unui prototip, a unei matrice pentru 
mutaţiile funcţionale ulterioare, ca variante aflate pe diferite trepte de desacralizare, pe care iniţial am 
considerat-o a fi obiceiul din Carvăn. Ulterior, pe măsura aprofundării obiceiului, am abandonat această ipoteză, 
considerând că discuţia rămâne deschisă, arhetipul, matricea funcţională fiind comune Cucilor, Drăgaicei, 
Căluşilor, Junilor şi poate şi altor obiceiuri. 

Modalităţi de păstrare a valorilor spirituale 
ale culturii populare 


Ritmul alert al schimbărilor contemporane antrenează o serie de mutaţii la nivelul întregii vieţi a satului 
românesc. Pe de o parte, pierderea - în urmă cu cinci decenii - a continuităţii materiale a existenţei gospodăriei 
ţărăneşti a antrenat importante transformări în statutul, mentalitatea şi comportamentul ţăranului. Pe de altă 
parte, explozia de informaţie, „inundarea” orizontului de comunicare de către „oferta mass-media" este imensă. 
Nu în ultimul rând, creaţia folclorică însăşi a depăşit de multe decenii cadrul spaţial, temporal, contextul 
existenţial al însuşi creatorului ei, venind din sat la oraş, pe scenă, în faţa microfonului şi a camerei de luat 
vederi. Creaţiile poetico-muzicale s-au multiplicat la infinit: înregistrări şi difuzări la radio, discuri, casete video, 
compact discuri. Ele nu mai sunt aşadar spontane, nici datorate unei stări de spirit, dimpotrivă, reclamă un 
profesionalism real, condiţionat de factori externi lumii rurale. O doină, un cântec liric, chiar o priceasnă nu mai 
beneficiază de un auditoriu modelat şi care modelează în spiritul unor valori tradiţionale. Este un cântec 
înregistrat după voia redactorului, supus şi el altei table de valori estetice, este un cântec ce şi-ar dori să aibă 
„un auditoriu total”. Acesta ar fi caracterizat prin: distanţare fată de creator şi faţă de codul cultural al acestuia - 
în timp şi în spaţiu, dar şi prin ceea ce am putea numi „competenţă folclorică”, aşa cum există o competenţă 
lingvistică. Vrem să spunem că a asculta un disc, o casetă audio sau un cântăreţ aflat pe scenă înseamnă a 
stabili convenţia de acceptare, a alege înainte de a-i cunoaşte performanţele şi a nu mai putea compara piesa 
interpretată cu o altă piesă sau o altă interpretare. Totodată, schimbarea statutului social, pierderea contactului 
cu valorile tradiţionale au adus o mutaţie de gust. Acceptăm, ca orăşeni cu preocupări nontradiţionale, un decor 
sugestiv în locul vetrei satului şi al încăperii ţărăneşti, al pajiştii din afara satului sau al cadrului ceremonial 
complex al sărbătorilor. Acceptăm un costum stilizat, împodobit peste măsură, artificial, poziţia rigidă a 
cântăreţului sau atitudinea impusă prin convenţie de scenarist, regizor, redactor etc. Acceptăm forme poetice şi 
muzicale uşor, dar evident „glisate" dinspre cultura orăşenească, teme şi motive „noi", viziuni multiplicate, 
artificiale, asupra unei anume realităţi. 

Dar ce se întâmplă cu auditoriul de la sat aflat în faţa ecranului, în sala de spectacol ori cu cei care cumpără 
înregistrări? îşi însuşeşte el, ţăranul care a refuzat naveta şi şcoala de maiştri la seral, această remodelare a 
valorilor universului său cultural? Acceptă el şi cere aceste „produse”? Din păcate, da. „Industria folclorică” 
prosperă. Lăutarii sunt înlocuiţi cu formaţii sau grupuri vocal-instrumentale puternic influenţate de ceea ce am 
numit „folclor nou". Povestitorii au dispărut sau sunt aproape de negăsit. Cântăreţii de doine şi cântece 
bătrâneşti sunt rapid substituiţi de discuri şi casete. Mai mult chiar, tinerii cu talent învaţă cântece de la radio şi 
de pe discuri fără a-i interesa de unde vin, numai pentru că le plac şi sunt cerute: sunt şlagăre. 

S-au produs şi se produc o serie de mutaţii în înţelegerea, conceperea şi desfăşurarea obiceiurilor ca 
ceremoniale şi apoi ca spectacole în chiar interiorul satului. Dar o seamă dintre ele constituie substanţa unor 
reprezentaţii scenice de mare complexitate sau a unor filme ce redau - din unghiuri multiple - această latură a 

vieţii ţărăneşti. Dacă spectacolul folcloric de pe scenă este declarat redimensionat pentru a constitui imaginea 
copiată, recreată a realităţii folclorice, filmul adesea oferă ceea ce am numit reconstituire. O reconstituire după 
un scenariu ideal, aşa cum există în mintea povestitorului o schemă narativă, iar în mintea vorbitorului o 
invariantă a unei consoane, pronunţată în moduri diferite, de la un context sonor la altul. Cu alte cuvinte, există 
într-un „film ideal" secvenţe specifice mai multor zone, mai multor etape istorice, mai multor comunităţi socio- 
profesionale, mai multor tipuri de statut individual şi mai multor moduri de înlănţuire a evenimentelor. Simbolurile 
vin din abundenţă, se suprapun, devin redundante, superflue şi nu mai este posibilă înţelegerea lor într-un 
context unic, într-un sistem coerent. Gesturile doresc să fie încărcate de ritmicitatea gravă a ritualului, oferă cu 
prea multă generozitate şi nedorită transparenţă „resorturile unei gândiri magice", arhaice, aşa cum a văzut-o 
cercetătorul sau scenograful sau regizorul... 

Mai există posibilitatea de a reface - din informaţii de teren şi din cărţi, de la bătrâni şi din monografii şi 
documente de interes local - un obicei pierdut în urmă cu decenii. în acest caz, cu tact şi răbdare, se aşteaptă 
revenirea la motivaţia materială: reluarea îndeletnicirilor (şi deci a calendarului) tradiţionale. Se respectă cadrul 
temporal şi marca lui sărbătorească, gravitaţia lui în jurul marilor sărbători creştine. Nu se oferă roluri, ci se 
aşteaptă revenirea memoriei colective la criteriile de alegere a protagoniştilor unui ceremonial sau obicei. Totul 
se întâmplă atunci firesc, precum odinioară. Sătenii asistă, comentează, resping, aprobă, modifică, motivează 
unele pierderi. Am exemplifica aceste idei cu o dublă experienţă a colegilor noştri de la CJCVTCP Maramureş: 
UdătoriulIJe\egu\a) la Cufoaia - Târgu Lăpuş şi Tânjaua de la Hoteni. Primul este un obicei refăcut după o 
jumătate de secol de când nu se mai desfăşurase. Cadrul temporal: a doua zi de Paşti. Cadrul spaţial: casa 
gospodarului ce a ieşit primul la arat, uliţele şi ogoarele satului, casele cu fete, căminul cultural (seara, la 
petrecere). Actanţi: şase feciori numiţi „boii” şi starostele lor, „pogăniciul”, ce păzesc împreună teleguţa pe care 
este purtat sărbătoritul. Condiţii sociale: proprietatea individuală asupra pământului. La Hoteni, sărbătoarea 
plugarului este o „ramă ceremonială", un pretext pentru un spectacol folcloric. Acesta dictează sărbătorii vechi 
fastul, convenţia alegerii feciorului capabil să facă o cheltuială atât de mare, artificialitatea întregului alai şi chiar 
timpul şi locul desfăşurării, nemaivorbind despre condiţiile sociale reale. Rezultatul: satul nu acceptă 
sărbătoarea, n-o mai consideră a sa. Al său este, însă, spectacolul, la care vine din toată inima şi îl apreciază 
ca demn de interes. 

lată, deci, că nu orice tip de revitalizare a tradiţiei, de reînnodare a firului ei este posibilă. Dacă în muzica 
şi jocul neceremoniale ţăranul a cedat uşor tentaţiei noului, în cadrul amplu, marcat încă de sobrietate şi purtând 
amprenta vieţii arhaice, al obiceiului, intruziunea celor ce nu aparţin satului este vădit respinsă. Se caută 
modalităţi de arhaizare, de autohtonizare, de impunere a unei patine temporale nedorite şi acest lucru nu este 
acceptat. Trebuie să acceptăm realitatea că folclorul, cultura populară în sine sunt fapte vii, sisteme în evoluţie 
şi în schimbare, dar nu aşa cum le-am dori noi, cercetătorii, ci aşa cum se petrec ele în mod firesc. 

Câte sărbători „ale bujorului", „ale liliacului", „ale narciselor” sau „pădurilor de argint” nu au ascuns în anii 
de dictatură comunistă hramuri şi nedei, târguri ţărăneşti şi „întâlniri între ţări"? Câte locuri ştiute cu nume sacru 
sau legate de istorie n-au primit „botezul" unei scene sau al unei estrade? Acestea au fost acceptate ca măşti, 
ca draperii dincolo de care să ascundem faptele de viaţă arhaică, religioasă, socioprofesională. Drumul invers 
nu este însă aşa de uşor. A alcătui o cortină rituală, ceremonială unui spectacol, a reprezenta pe scenă simboluri 
care n-au existat nicicând sau a crea legături între planuri niciodată convergente este riscant şi inadecvat. Atare 
încercare poate duce la respingerea dintru început a reluării unor momente ceremoniale, la distrugerea 
informaţiei existente sau la falsificarea ei. într-un cuvânt, nu putem inventa tradiţia şi, mai presus de toate, n-o 
putem contraface întrucât suntem, la rândul nostru, emiţători de valori culturale pentru generaţiile care vor urma. 



Nora VASILESCU 

(CNCVTCP) 


O Bază etnologică de date 


Credem că pentru a uşura o expunere legată de orice problemă vizând o bază de date, un mic excurs teoretic 
ne este necesar. în cele ce urmează deci, voi stabili o terminologie orientativă şi spun orientativă fiindcă unele dintre 
conceptele şi termenii prezentaţi mai jos pot comporta oarecare discuţie. Democraţia terminologică fiind însă un lux 
alunecos pentru o comunicare relativ scurtă, voi stabili câteva definiţii în chip semiarbitrar căutând totuşi să păstrez 
totdeauna cea mai mare apropiere de sensurile general-admise ori măcar admisibile. în abordarea fiecărui termen 
voi da pe scurt câteva aprecieri, astfel încât auditoriul să poată beneficia nu numai de o definiţe, ci şi de o calificare 
a obiectului. 

I. Câteva concepte 

A. Baza de date = o colecţie de informaţii + relaţii între ele 

• Aceste informaţii se pot afla pe diferite suporturi materiale: putem avea de-a face cu informaţie audio aflată 
pe benzi de diverse tipuri sau cu informaţie video pe casete sau pe film, ori cu informaţie scrisă, sau pur şi simplu 
cu informaţie mentală. 

• Pentru a fi manipulată, această colecţie de informaţii trebuie stăpânită (atrag atenţia în acest moment că 
„stăpânită” nu înseamnă „posedată”, dar aceasta este o altă problemă de discutat; destul să atrag atenţia că pot, 
de exemplu, să stăpânesc informaţia dintr-o carte pe care o posedă un prieten). 

• Ce înseamnă însă în acest caz a stăpâni? 

I.a. înseamnă, în primul rând, unificarea, printr-o oarecare metodă, a diferitelor suporturi materiale. Această 
unificare poate să fie: 

- una reală, i.e. introduc în acelaşi calculator toate materialele înregistrate audio, video sau în scris; 

- sau una simbolică, i.e. introduc în acelaşi calculator, pe lângă informaţia de mai sus, şi „informaţie despre 
informaţie”. Cu alte cuvinte, eu nu posed toate fişele Institutului de Etnografie şi Folclor, nici toate monografiile aflate 
în judeţul Vâlcea, nici toate înregistrările audio care se găsesc la Centrul Judeţean al Creaţiei Populare din judeţul 
Botoşani. 

I.b. în al doilea rând, stăpânirea informaţiei înseamnă: 

- pe de o parte, posibilitatea de a o vedea integral sau parţial, după nevoie, din orice unghi de vedere aş 
aborda-o (exemplu: Pornind de la numele judeţului, pot să aflu uşor şi rapid care sunt persoanele care deţin 
într-o formă sau alta valori culturale în arie, care este posibilitatea mea de a contacta aceste persoane, care este 
specialitatea lor; sau, pornind de la un nume de dans, care şi unde sunt persoanele care îl practică, în ce măsură 
sunt amatori sau profesionişti, când şi unde se manifestă cu precădere, care şi unde sunt specialiştii în materie; 
sau, pornind de la un obicei, pot afla în ce condiţii, când şi unde a ajuns el pe scenă şi prin intermediul cui pot să- 
mi completez datele sau pur şi simplu să'le verific pe viu); 

- şi, pe de o alta, posibilitatea mea de a introduce informaţie nouă oricând şi pornind din orice punct al blocului 
de date (exemplu: presupunând că am aflat despre o nouă manifestare culturală în judeţul x, pot în orice clipă să 

adaug blocului meu de date tot ce am aflat într-o manieră care să-mi permită mai târziu accesul cu uşurinţă la noua 
informaţie şi încadrarea ei exactă printre cele preexistente). 

2. în momentul în care avem de-a face cu o colecţie de date pe suporturi materiale eterogene dispunem de 
mai multe soluţii pentru a o organiza. Cea mai veche metodă şi cea care există azi peste tot în ţară este arhiva 
(uneori şi muzeul poate satisface această funcţie). Nu am putea spune că, în lipsă de ceva mai bun, arhiva nu şi- 
a îndeplinit cu succes rolul de păstrătoare şi de organizatoare a tezaurului cultural. 

• Şi dezavantajele arhivei sunt de mult timp cunoscute: 

- de la o dimensiune încolo devine dificil, uneori chiar imposibil, de mânuit; 

- ocupă un spaţiu important care cere îngrijire fizică permanentă, îngrijire deseori imposibil de realizat în 
practică; 

- atât pentru introducerea de date noi, cât, mai ales, pentru obţinerea de răspunsuri la întrebări complexe, se 
cere prezenţa unui personal numeros şi mai cu seamă cere un interval de timp absolut inadmisibil în secolul nostru 
(de cele mai multe ori acest interval de timp pentru obţinerea informaţiei o face pe aceasta inutilă ori inutilizabilă); 

- dezavantajul principal cred însă că este acela al degradării fizice: filmul, banda magnetică mor cam în 
cincizeci de ani, hârtia mai greu, dar prezintă interdicţii de mânuire; or, informaţia intangibilă nu este decât o 
nonexistenţă mascată, mai rău, o muncă ucisă. 

3. Metoda care astăzi s-a impus peste tot în lume este utilizarea computerului pentru stocarea datelor şi a 
programelor de calculator pentru a le structura. Fie că este vorba de un umil restaurant dintr-un orăşel, fie că este 
vorba de o secţie de poliţie a unei regiuni, fie că este vorba de un mic muzeu local, până la biblioteca uriaşă a 
Congresului american, această metodă s-a dovedit de neînlocuit în practica modernă. 

• Să vedem acum în ce constă această nouă manieră de manevrare a informaţiei. în primul rând, este vorba 
de evitarea pericolului degradării fizice. în acest sens, tehnica modernă ne vine în întâmpinare cu cel puţin trei 
soluţii: 

- Hard diskul calculatorului este un grup de discuri metalice de dimensiuni diferite pe care informaţia se poate 
stoca în cantităţi foarte mari, dar nu nelimitate. Rezistenţa în timp este foarte mare, deşi depinde de utilizare, iar la 
copiere nu se pierde absolut nimic. (O pagină de text poate conţine între 1 şi 2 Kb, un hard disk conţine între 50Mb 
şi unul sau mai mulţi Gb, unul dintre computerele Centrului Naţional posedă un hard disk de 1Gb); 

- Un alt suport material extrem de fiabil sunt benzile magnetice special făcute pentru calculator, care au 
capacităţi asemănătoare cu hard diskurile, au rezistenţă în timp cu mult mai mare şi prezintă în plus avantaje: pot 
fi utilizate chiar dacă posedă o porţiune defectă şi sunt imune la viruşi. Dezavantajul lor principal este timpul de 
acces mare (sunt lente) şi necesită un spaţiu de stocare destul de mare, chiar dacă într-un raport foarte avantajos 
faţă de arhivă; 

- Cea mai recentă propunere pe care ştiinţa ne-o face este discul laser (compact disk, CD). în cazul acestuia 
avem de-a face cu o rezistenţă practic infinită în timp şi la condiţii de păstrare fie şi improprii, o capacitate fantastică 
(în principiu peste şapte sute de mii de pagini de text încap pe un compact disk), spaţiu de stocare infim şi 
nepretenţios şi timp de acces mediu între cel al benzii magnetice şi cel al hard diskului. Există două posibilităţi de 
stocare pe CD: metoda „Rewritable Optical Storage System" (discul poate fi scris de mai multe ori şi citit de 
asemenea de oricâte ori - în cazul acestei metode rezistenţa în timp este limitată, însă oricum mai mare decât a 
tuturor sistemelor citate până acum) şi metoda WORM (“write once read many", discul este scris o singură dată, 
poate fi citit de oricâte ori). 

B. A doua latură a manevrării masei de informaţii are o natură cu totul diferită: este vorba de o structură în 
care aceastc c ă fie înscrisă, o structură mobilă şi totuşi strictă care să mă facă în stare să văd informaţia din orice 
punct aş porni, să mi o facă accesibilă pe toată şi de asemenea să nu mi-o ofere decât pe cea pe care i-o cer, 
totul într-un interval de timp rezonabil. 

• Aici intervine componenta care face ca o colecţie oarecare de informaţii introduse în calculator să devină o 
bază de date propriu-zisă: 

- managerul bazei de date = un program 1 care organizează această colecţie de informaţii permiţând 
satisfacerea cerinţelor legate de introducerea şi extragerea de date plus comunicarea şi stocarea acestor date. 

C. Centrul posedă: 

1. aparatura electronică necesară construcţiei unei baze de date; 

2. aparatură video şi audio complexă; 

3. personal cu diverse specializări. 

D. Informaţii de mai multe tipuri (clasificarea se vrea informativă, în niciun caz exhaustivă şi aici sugestiile sunt 
mai mult decât binevenite): 

1. După sursă: 

a. Informaţii - rezultat al cercetării; 

b. Informaţii stocate în arhivă; 

c. Informaţii - rezultat al valorificării celor de mai sus. 

2. După calitate: 

a. Informaţii dependente de loc; 

b. Informaţii dependente de timp e.g. rezultate ale cercetării din trecut, din prezent sau manifestări programate 
în viitor. 

3. Informaţii diferenţiate din punct de vedere teoretic: 

a. cu nuanţă etnografică; 

b. etnologică; 

c. general culturală. 

4. Informaţii diferenţiate din punct de vedere al substanţei: 

a. informaţii legate strict de Centru: 

- despre cercetători; 

- despre aparatură; 

- despre activităţile din interiorul Centrului; 

- despre obiectele folclorice deţinute de Centru; 

b. informaţii legate strict de teren; 

c. informaţii cu dublă legătură: e.g. cele care îi privesc pe inspectorii culturali, instructorii ansamblurilor, 
organizatorii manifestărilor. 

II. Centrul Naţional şi-a propus să organizeze o bază de date cu următoarele funcţii (enumerarea următoare 
este estimativă, îmi permit să rog colegii să ne facă prin orice mijloc orice sugestie în acest punct sau în oricare 
dintre cele atinse aici): 

1. stocarea în condiţii cât mai fiabile cu putinţă a materialului cultural prezent şi viitor, fie că este vorba de 
material propriu-zis, fie că este vorba despre datele cu privire la existenţa acestuia („informaţie despre informaţie"); 

2. posibilităţi moderne de introducere organizată de date nou obţinute; 

3. facilităţi de interogare a bazei de date din cât mai multe puncte de vedere şi cu rezultate dintre cele mai 
complexe; 

4. putinţa de a comunica uşor cu alte eventule baze de date de aici sau din străinătate, precum şi de a 
comunica oricărui cercetător interesat informaţiile exacte de care are nevoie - implicit posibilitatea creării de 
rapoarte detaliate şi întocmite după criterii dintre cele mai variate; 

5. capacitatea de a ţine o evidenţă la zi a tuturor datelor privind valorificarea culturii populare. 

în acest scop: 

• un proiect de cercetare a început acum un an cu scopul de a definitiva structura bazei de date; 

• în intervalul cel mai apropiat introducerea materialelor care aparţin Centrului Naţional în computer va lua 
startul; 

• Centrul Naţional va trimite chestionare în ţară pentru obţinerea a ceea ce am numit până acum „informaţie 
despre informaţie". 

în concluzie, sperăm ca la sfârşitul acestui proiect de mare amploare şi care va necesita nu puţine eforturi din 
partea tuturor, cultura populară românească să poată cunoaşte o valorificare în sensul cel mai corect al termenului, 
adică în special să fie făcută accesibilă ca obiect al studiului, cercetării sau numai al admiraţiei şi să poată astfel 
ieşi în întregime din izolare fără ca prin aceasta să i se aducă modificări. 


Notă: 

1 Un program nu este altceva decât o colecţie de instrucţiuni pe care o echipă de indivizi specializaţi o construiesc ca mai apoi s- 
o vândă utilizatorilor în funcţie de nevoile acestora. Orice computer nu este decât materie moartă fără aceste programe. Aşa 
cum in proiectarea pieselor unui computer este încastrată o cantitate de inteligenţă, la fel în fiecare program se poate simţi, chiar 
mai aproape de utilizator, dacă mă pot exprima aşa, nu numai inteligenţa echipei care a lucrat la el, dar şi personalitatea grupului 
respectiv. 




1995 

Ediţia a ll-a (Tulcea, 22 - 24 septembrie 1995) 


Cultura populară contemporană - dinamică sau declin 




Costin ANTONESCU 

(CJCVTCP Constanţa) 


Motivaţii sociale ale distorsiunilor stilistice în arhitectura ţărănească 


Abordarea, sub incidenţă analitică, a kitsch-ului în arhitectura ţărănească presupune un stil serios şi ferit, 
pe cât se poate, de efuziuni tradiţionaliste. Faptul că, la 1919, în conferinţa Asupra locuinţei ţărăneşti, Spiridon 
Cegăneanu acuza casa ţăranului de precaritate salubritară, neglijând realitatea că ţăranul, în relaţia sa osmotică 
stabilită cu natura, găsise soluţii perfect ecologice pentru funcţiile salubritare ale locuinţei, ca şi recentul demers 
al omului de cultură Adrian Marino, care condiţionează armonizarea satului românesc cu spiritul european de 
acelaşi argument al salubrizării, denotă o surprinzătoare opacitate faţă de ceea ce reprezintă locuinţa 
ţărănească, ca semn cultural exprimat în materiale definitive, în larga înţelegere a culturii româneşti. Maniera 
restrictivă de a vedea în casă doar spaţiul locativ, dezbrăcat de semnificaţiile lui simbolice, poate fi, la un moment 
dat, un act concesiv de filiaţie sincronică, dar şi expresia unei noi colonizări, după atâtea pe care acest popor 
le-a răbdat, conform căreia un univers spiritual articulat cu maximă vigoare, trebuie excavat pentru a face loc 
unor fundaţii noi, conjuncturale şi destinate încă de la început respingerii de care este în stare orice organism 
esenţialmente viu. Anunţând încă de la început că mă voi feri de efuziuni tradiţionaliste, vreau să vă spun în 
continuare că se impune o despărţire între efuziune, între umoare bucolică şi gândirea serioasă a originilor 
culturii noastre naţionale. Trec peste alte citate care ar confirma, în chei de diverse facturi, această iniţiativă şi 
mă opresc la ceea ce scria Petru Comarnescu în revista „Criterion" (nr. 1/15 octombrie 1934): „Cum să te 
împotriveşti milioanelor de oameni care au de partea lor forţa naturii, vraja entuziasmului, credinţa în anumite 
obiective imediate, disponibilitatea de jertfă? 

Şi de unde certitudinea că sub imperiul corectivelor raţiunei şi a binelui universal şi veşnic ei vor putea da 
mai mult decât altfel? 

Căci istoria ne arată limpede că tot ce s-a construit a trebuit să aibă temelia unei credinţe absolute, fanatice, 
intolerante şi viziunea realizării imediate şi concrete". 

Credinţa absolută, aflată între Dumnezeu, ca entitate supremă a moralei, şi natură, ca entitate supremă a 
fiinţării (semnificată totodată în mithos prin moralitatea naturii ca expresie a dumnezeirii), concretul imediat, ca 
ideal al devenirii sociale, sunt tocmai componentele structurale ale firii ţărăneşti. Iar această fire a durat legile 
imuabile ale comunităţii închise de tip ţărănesc în care intruziunile intelectualiste nu au putut fi altfel decât, pentru 
a-l cita din nou pe Petru Comarnescu, oportuniste şi negativiste. Şi asta pentru că această comunitate de tip 
sătesc a fost întotdeauna în stare de extruziuni intelectuale, constatabile, de altfel în istoria biografică a 
intelighenţiei româneşti. A investiga, cu o firească pasiune, acest spectaculos şi coerent sistem de mesaje 
culturale pe care îl semnifică spaţiul comunităţii închise de tip rural şi a-ţi face cunoscute revelaţiile este, cred 
eu, departe de efuziunea tradiţionalistă şi implică obligaţia seriozităţii responsabile. 

Aşa cum spuneam, comunităţile rurale au suferit, fie numai doar şi în ultimele două sute de ani, adică în 
răstimpul de cristalizare a societăţii româneşti, o mulţime de agresiuni. De la convertirea tramei stradale după 

schemele patrunghiulare impuse de colonizatorii austrieci şi germani (sec. XVIII-XIX) în sud-vest şi până la 
pătrunderea virulentă a construcţiilor negustoreşti, acestea din urmă fiind cele dintâi care au oferit ţăranului- 
arhitect ocazia de a se întâlni cu alte elemente de morfologie şi stilistică decât cele cu care era obişnuit. Pe de 
altă parte, aceste construcţii semnifică fisurarea comunităţii închise de tip ţărănesc, exprimă în morfologia 
arhitecturii săteşti prin preluarea unor elemente stilistice de factură ornamentală (traforuri, urechi de stâlp, păzii, 
parapeţi de prispă) considerate a fi potrivite pentru nevoia ţăranului de a se individualiza pe scara reprezentării 
sociale. Tot aceste construcţii au însemnat şi primul mesaj adresat satului de către oraş în planul emancipării 
locative. Suntem încă în faza în care acest mesaj nu are un caracter perturbator. Primele trei decenii ale 
secolului nostru (sec. XX - n.r.), considerate a fi decenii recuperatorii pentru etape de cultură şi civilizaţie 
sublimate anterior sub presiunea conjuncturilor istorico-politice, au determinat apariţia circuitelor de intense 
mesaje între oraş şi sat atomizarea comunităţii închise rurale, crearea unor circumstanţe favorabile pentru 
mistificarea stilurilor şi morfologiilor arhitecturii ţărăneşti. Apare o diversificare a modalităţii locuinţei, o anumită 
exuberanţă decorativă exprimată în mod special în folosirea, fără o motivaţie expresă, a unor elemente de faţadă 
preluate din arhitectura orăşănească (coloane, frontoane, ancadramente din stuc şi cărămidă aparentă, 
jardiniere, balustrade de piatră şi scări cu scafe de îmbinare etc.). Nu întotdeauna aceste elemente proveneau 
din atelierele orăşăneşti specializate în serializarea lor (mai ales a stucaturilor şi ornamentelor din piatră), ci erau 
„imitate" de meşterul ţăran într-o manieră adesea parodică. Motivaţia acestui conglomerat de arhitectură şi 
hibrizi stilistici se găseşte în dorinţa meşterului ţăran de a răspunde, ca întotdeauna, într-un limbaj propriu la 
pretenţiile unei emancipări resimţite în întreaga societate românească. Efectul estetic este, în special pentru 
adepţii păstrării tradiţiei, malefic, lată cum vede faptul Henri H. Stahl: „într-adevăr ţărănia presupune o cultură 
organică, apucată din bătrâni şi păstrată tradiţional, trăită astăzi de o obşte solidară de oameni care nu ştiu de 
existenţa altor culturi şi nu şi le pot închipui. 

Dar această cultură, pe care noi nu am cunoscut-o şi nici nu voim să o cunoaştem, a fost sistematic distrusă 
printr-o «culturalizare». Nu numai unde vin cu drum de fier, ci mai ales unde vin cu şcoala, armata, partidele 
politice şi piaţa ieftină şi proastă a oraşului se ofileşte şi moare ţărănia. Ceea ce îi ia locul este o copie a 
mahalalei mitocăneşti, care se întinde ca o lepră pe obrazul ţării.” („Criterion", nr. 2/1 noiembrie 1934). Dar tot 
el lansează în finalul acestui articol dubitaţia asupra dezvoltării ulterioare a civilizaţiei ţărăneşti ce nu poate fi 
îngheţată în stadiul ei de relevanţă muzeistică. Soluţia istorică a coexistenţei stilurilor este departe de a se 
formula, meşterul ţăran fiind captivat de noul registru stilistic ce i se revelează şi care îşi croieşte drum dinspre 
oraş spre sat pe fondul unei bunăstări evidente în perioada interbelică; bunăstare care solicită un nou repertoriu 
de semne pentru individualizarea ţăranului în noile raporturi sociale instituite de mersul vremurilor. 

Acesta este primul asalt al kitsch-ului asupra fondului imaculat de semne culturale păstrat în comunităţile 
închise de tip rural. 

Al doilea asalt al kitsch-ului asupra spiritualităţii ţărăneşti a început la puţin timp după încheierea celei de-a 
doua conflagraţii mondiale, în primii ani ai deceniului cinci. Acest al doilea asalt a fost cu atât mai nimicitor cu 
cât el s-a produs la nivelul celulei sociale, beneficiind de energii programatice. 

Deşi este depistat cu uşurinţă la nivelul tuturor claselor şi a „păturilor” sociale, kitsch-ul social a îmbolnăvit 
iremediabil, cu o predilecţie satanică, comunitatea închisă de tip ţărănesc distrugând factorul ei intim de 
coeziune - propietatea particulară. Lipsit de cele trei componente psihologice ale responsabilităţii sale sociale - 
sentimentul, simţul şi instinctul proprietăţii - ţăranul îşi pierde identitatea, locul într-un univers mitico-simbolico- 
religios pe care şi l-a creat în timp printr-o intensă relaţie cu natura şi, implicit, pământul, expresia materială a 
raţiunii de a fi. Dacă „proprietatea" l-a „înrădăcinat" pe ţăran, kitsch-ul postbelic îl „dezrădăcinează". în acest 
context motivaţiile comunitare ale destinelor şi obiceiurilor sunt aneantizate, iar calendarele existenţiale îşi pierd 
substanţa, fiind vag conservate prin mimeză. Memoria simbolistică, depozit al întregii magii spirituale a vieţii 
rurale, se atenuează până la o apropiată extincţie, făcând loc unui pragmatism al supravieţuirii. 

Acest proces extrem de rapid a cunoscut trei faze. 

• în prima fază s-a instaurat obligativitatea cotelor în produse pentru micii proprietari agricoli. Aceste „dări” 
către stat au afectat în mod direct sentimentul proprietăţii. Sentimentul de proprietate, în context socializat, 
presupune atingerea pragului de maximă calitate a produsului obţinut prin intermediul proprietăţii deţinute şi, 
implicit, realizarea etajului de stabilitatea a personalităţii şi a reprezentării ei adecvate pe scara de valori a 
comunităţii închise de tip ţărănesc. Sentimentul de proprietate este echivalentul imaginii satisfăcătoare a 

individului în raport cu propriile sale aspiraţii. Excluderea unui sistem firesc de tranzacţie a valorii duce rapid la 
decristalizarea sentimentului de proprietate, mimând optimismul ancestral al ţăranului pe fondul speranţei lui de 
mai bine, întreţinut propagandistic pe timpul schimbării regimului politic şi social. Ţăranul deziluzionat resimte 
decepţia şi cade în pesimism. Iar pesimismul, după cum se ştie, dizolvă valorile, devenind una dintre principalele 
surse vitale ale kitsch-ului, mai întâi social şi apoi, prin efect indus, cultural. 

Componentele introspective şi cognitive ale sentimentului primordial slăbesc, se extenuează, lăsând loc 
resemnării fataliste şi introductive. 

Astfel, clasa micilor proprietarii agricoli, echivalentă clasei de mijloc de la oraş, adevărata purtătoare a 
naivităţii culturale, intră în zona dizgraţiei letale. 

• în a doua fază este afectat simţul proprietăţii, faptul petrecându-se prin intermediul declanşării procesului 
de cooperativizare a proprietăţii ţărăneşti. Nu insist asupra circumstanţelor istorice în care s-a petrecut acest 
proces, ele fiind, îndeobşte, pe deplin cunoscute. Cel care stăpâneşte şi administrează hrana deţine în mod 
explicit pârghiile de manipulare a maselor. Puterea politică proaspăt instaurată nu putea trece peste acest fapt 
esenţial. în consecinţă, în locul pieţei libere a hranei, întreţinută de clasa ţărănească, a instaurat piaţa controlată 
de stat. Gospodăriile ţărăneşti s-au redus la perimetre care nu mai justificau, în plan psihologic, simţul 
proprietăţii, ci doar acelaşi simţ al supravieţuirii de care am mai pomenit. Ţăranul devenit simbriaş la stat şi, în 
scurt timp, printr-un sistem investiţional, subversiv, debitor al acestuia, pierde sentimentul ceremonial al 
existenţei sale şi, odată cu acesta, sentimentul moralităţii mito-simbolice pe care fusese întemeiată comunitatea 
ţărănească de tip închis. Cu alte cuvinte, satul, în general, şi locuinţa, în special, nu mai sunt sanctuare de 
oficiere civică şi familială, ci devin simple adăposturi sociale. Imunitatea întreţinută de rigorile tradiţiei dispare, 
lăsând câmp liber oricăror influenţe. Comunitatea sătească se sparge pierzând vocaţia eternităţii şi lăsându-se 
în voia aleatorului. 

• în a treia fază apar satele-penitenciare şi începe marea migraţie a forţei de muncă. Aceste două fapte ating 
decisiv instinctul de proprietate. Deportarea ţăranilor din Banat în sud-estul Bărăganului creează o instituţie 
unică în istoria culturală a românilor. 

Dezrădăcinaţii se află în ipostaza de a recrea din nimic un univers material şi spiritual aflat în sinea lor, un 
univers în care au vieţuit după legi solide cuprinse în tradiţii morale şi religioase neafectate timp de peste două 
secole. în absenţa instinctului de proprietate, ei nu au acţionat ca transportatori ai unui model de civilizaţie, ci ca 
indivizi preocupaţi de supravieţuire. Pe un pământ care nu le aparţinea, ei nu au creat bunuri de spirit şi, lucru 
mult mai grav, s-au resemnat acceptând hiatusul deprinderilor tradiţionale. 

Niciun semn de cultură nu a supravieţuit acestei penitenţe temporare. De fapt, după întoarcerea la baştină, 
satele penitenciare au dispărut pur şi simplu. Absenţa transgresiei de datini şi obiceiuri se înregistrează şi în 
cazul migraţiei forţei de muncă. Ca fenomen, această migraţie se petrece şi în ziua de azi, un mare număr de 
români din est stabilindu-se în Dobrogea, Transilvania şi Banat, fără ca aceştia să aducă în locurile de 
adopţiune, obiceiurile şi tradiţiile locurilor natale. Migraţia de la sat la oraş implică individul, în timp ce migraţia 
de la sat la sat implică comunitatea familială şi are caracterul colonizării. Diferită de colonizare ca punct terminus 
al traseelor transhumanţei, aceasta fiind transportatoare de tradiţii, migraţia postbelică are, ca stare de 
mentalitate psihologică, derizoriul, refuzul integrării în comunitatea sătească adoptată exprimându-se prin 
absenţa respectului pentru tradiţiile locale cărora nu le sunt contrapuse tradiţiile natale. Efectul este conflictual 
şi are ca semnificant brizarea comunităţii ţărăneşti de tip închis. Această categorie a „strămutaţilor” este cea mai 
vulnerabilă la kitsch-ul social şi, în cele din urmă, la kitsch-ul cultural. Semnificatul constă în sublimarea culturii 
tradiţionale specifice comunităţii ţărăneşti de tip închis care funcţionează ca legitate morală prin exceptarea 
„martorilor". 

Pentru a explica psihologia instinctului de proprietate voi adăuga că între cele două instincte fundamentale 
deosebite de Freud: instinctele vitale (Eros) şi cele letale (Thanatos), instinctul de proprietate se situează în 
prima categorie. Dispărând acest instinct, dispare şi iubirea. 

Am separat aceste etape psihologice ale proprietăţii din raţiuni demonstrative. Ele, însă, s-au petrecut 
adesea simultan având ca efect cumulat permeabilizarea universului social şi spiritual al satului la influenţele 
dizarmonice exterioare. Minarea conştiinţei ţărăneşti prin distorsionarea principiului său activ - proprietatea - a 
condus la atenuarea capacităţii de electivitate a ţăranului între elementele de care se folosea pentru a-şi construi 
civilizaţia proprie. Astfel, fireasca şi benefica alianţă dintre tradiţie şi modernitate, coexistenţa semnelor culturale 

furnizate de epoci evolutive diferite nu s-au putut realiza. Ca şi altădată, etape normale de înţelegere şi asimilare 
au fost sărite, emanciparea comunităţilor săteşti apărând ca un fapt artificial. Aşa se face că tradiţia este nevoită 
să facă faţă asaltului unor principii de modernitate nediscernute şi, de cele mai multe ori, să cedeze prin 
dispariţie. în această conjunctură, aria lăsată la îndemâna cercetătorului tradiţiilor este din ce în ce mai 
restrânsă, alcătuindu-se din acele sate şi comunităţi care, ori se află în afara traseelor agresiunii „civilizatoare", 
ori nu au fost colectivizate, ori s-au bazat pe nuclee etnico-religioase extrem de puternice, ori au fost apărate de 
Dumnezeu şi de Natură. 

lată acum, spre exemplificare, o listă sumară a mutaţiilor pe care le-am constatat studiind arhitectura 
ţărănească din Dobrogea de Sud, domeniu al tradiţiei în care, din fericire, se mai pot face analize comparative. 

Astfel, au dispărut: 

- olana învelitorilor; 

- prispa deschisă; 

- cerdacul, ceea ce indică o scădere a potenţialului de colocvialitate, o închidere a ţăranului în interiorul 
proprietăţii sale, dar şi modificarea rostului curţii ca spaţiu ceremonial; 

- stâlpii de prispă; 

- urechile de stâlpi traforate; 

- paziile şi parapeţii traforaţi, în general utilizarea lemnului la scenografia ornamentală exterioară a locuinţei, 
în cazul renovărilor şi reconstrucţiilor, stâlpii de lemn sunt cofraţi cu stuf şi îmbrăcaţi în tencuială. în alte cazuri 
devin miez pentru stâlpi din zidărie de cărămidă; 

- cămăşile de fundaţie, explicaţia constând în alegerea terenurilor plate pentru construcţie din raţiuni de 
economie a materialelor. Funcţiile cămăşii de fundaţie sunt preluate de pivniţele subterane si de anexele 
gospodăreşti. 

în general, fenotipurile tradiţionale au suportat remodelări şi adăugiri, iar spaţiile matriciale sunt păstrate ca 
miez pentru noua modularitate a locuinţei ţărăneşti. 

Au apărut: 

- azbocimentul, tabla şi, mai rar, tabla de aluminiu pentru învelitori; 

- prispele închise cu geamlâc care devin adesea sediul unor activităţi gospodăreşti cotidiene; 

- elementele de ornamentaţie zoomorfe sau fitomorfe, rozetele, bradul, laleaua, porumbelul, rândunica, 
cerbul, frunza de viţă, incizate sau aplicate pe tencuiala stâlpilor şi arcadelor, sau a ancadramentelor de la uşi 
şi ferestre, fără însă ca aceasta să aibă conotaţia simbolică tradiţională, ci doar motivaţii estetice sau ludice; 

- feroneria de protecţie sau de înfrumuseţare, aceasta din urmă la uşile principale; 

- tâmplăria metalică, în special la geamlâcuri; 

- placaje ceramice în culori violente; 

- s-a modificat cromatica pereţilor exteriori şi a lemnăriei, trecându-se de la raporturi cromatice alb/brunuri, 
griuri colorate, albastru la raporturi de galben/verde, roşu/albastru în combinaţie cu griul tencuielilor de ciment, 
colorantul preferat fiind vopseaua de ulei. 

Au rămas: 

- ca materiale de construcţie - chirpiciul şi piatra. 

Această comparaţie între elementele dispărute şi cele apărute odată cu instituirea noului stil al locuinţei 
ţărăneşti poate fi sugestivă asupra modului în care s-au petrecut mutaţiile genetice de gust în satele ultimelor 
patru-cinci decenii. Studiul ar putea continua extinzându-se asupra configuraţiei gospodăreşti şi a utilităţilor pe 
care le îndeplineşte acesta azi. Aspectul cu pricina nu face însă obiectul acestor rânduri. Voi descrie, însă, în 
puţine cuvinte, cinci locuinţe nu mai vechi de 35 de ani, care, după părerea mea, ilustrează satisfăcător ceea ce, 
din punctul de vedere al arhitectului ţăran, s-ar putea numi „dezvoltări stilistice”, iar din punctul de vedere al 
puritanului tradiţionalist - „distorsiuni stilistice”. 

A. Casă nouă din Oltina -1978 

Conform Tabloului fenotipic al locuinţei din Dobrogea de Sud, schema spaţiului matricial corespunde unităţii 
complexe de locuire (tindă+două funcţii), distorsiunea fiind semnificată de faptul că funcţiile nu mai sunt dispuse, 
faţă de tindă, stânga/dreapta, ci dreapta şi perpendicular pe tindă, (vezi desenul 2-1-2) Unghiul astfel format este 
umplut de o aplecătoare clasică în care sunt adăpostite bucătăria şi cămara, tot aici fiind amenajat un spaţiu 
pentru baie şi avându-şi locul o instalaţie calorică alcătuită din plită curentă şi cuptor cu răsuflătoare exterioară. 

Casa este locuită integral de un nucleu familial compus din trei niveluri direct înrudite (tată+mamă/fiu/fiu+noră). 
Camerele (2/2) sunt încălzite prin intermediul unei sobe cu corespondent. Ultimul etaj de vârstă (tată+mamă) 
locuieşte într-o construcţie monocelulară independentă de trunchiul principal de locuire. Tinda îşi pierde funcţia 
de sediu al activităţilor gospodăreşti devenind spaţiu de primire (hol). Elementul tradiţional este reprezentat de 
aplecătoarea închisă care se continuă cu o altă deschisă, care asigură funcţionarea mecanismului gospodăresc. 

B. Casa din Rasova - remodelare şi extindere -1979 

Spaţiul matricial este reprezentat de o unitate simplă de locuire (tindă+o funcţie) cu prispă afrontată. 

Prin remodelare, prispa afrontată a fost împărţită în două: un spaţiu de primire curentă (hol 1) şi un spaţiu 
de primire cu acces spre una dintre încăperi. Prispa a fost integral închisă cu geamlâc. Iluminarea fostei tinde 
este indirectă. Extinderile constau din construirea unei camere, refăcându-se, aproape involuntar, schema 
tradiţională a spaţiului matricial „unitate complexă de locuire" (tindă+2 funcţii) şi din amenajarea unei aplecători 
închise ca bucătărie cu intrare din trunchiul principal de locuire. Din vechea aplecătoare a fost păstrat cuptorul 
cu răsuflătoare exterioară. Camera rezultată în urma extinderii este neîncălzită. Vechea instalaţie calorică din 
tindă (cuptor mic+plită curentă+sobă oarbă) asigură încălzirea spaţiului locuit. Locuirea este parţială, nucleul 
familial fiind alcătuit din două etaje de vârstă (fiică/mamă+tată). Camera rece are funcţie de tezaur. 

C. Casa din Negreşti - remodelare -1968 

Această locuinţă păstrează foarte bine caracteristicile spaţiilor matriciale tradiţionale. Trunchiul iniţial de 
locuire a fost alcătuit din două unităţi complexe afrontate. Faptul că unitatea situată spre curtea gospodărească 
este subdimensionată faţă de unitatea orientată spre traseul principal de circulaţie (uliţă) arată că ţăranul arhitect 
a avut în gând înnobilarea aplecătorii prin sublinierea funcţiei sale de locuire, incluzând această aplecătoare sub 
şarpanta trunchiului principal. Este ceea ce eu numesc o „dezvoltare stilistică". Pe faţada principală a fost pozată 
o prispă afrontată. 

Remodelarea acestei locuinţe constă din extinderea uneia dintre camere în spaţiul prispei şi închiderea 
prispei cu geamlâc. Locuinţa este semilocuită (două persoane aflate în rudenie îndepărtată). Cele două tinde 
sunt separate şi doar tinda din spate este dotată cu o instalaţie calorică (cuptor mic+plită curentă+sobă oarbă), 
încăperile 2/faţă şi tinda 9/faţă sunt în conservare. 

D. Casă din Pârjoaia - reconstrucţie -1970 

înfăţişarea acestei locuinţe face extrem de dificilă depistarea schemei matriciale. Totuşi, vechea locuinţă, 
datată în jurul anului 1900, era o unitate complexă de locuire (tindă+2 funcţii) cu semiprispă. Reconstrucţia a 
avut în vedere amenajarea trunchiului principal pentru un nucleu familial multietajat. Ţăranul arhitect a ales 
soluţia locuinţei cu două faţade, fiecare dintre ele având câte o semiprispă. Astfel tinda a fost extinsă, devenind 
spaţiul de primire. Cele două încăperi iniţiale au fost şi ele mărite apoi divizate în două. Camerele sunt încălzite 
cu ajutorul unor sobe cu corespondent, fiind luminate direct. Locuirea este totală (tată+mamă+/fiu/fiică/+noră). 
E de subliniat eleganţa soluţiei alese de către ţăranul arhitect care, prin simetriile în diagonală obţine un efect 
rafinat şi un maximum de iluminare pentru cele două unităţi complexe afrontate. 

E. Satu Nou (Oltina) - locuinţă trimodulară - extinderi, 1961 

Cercetările efectuate în acest an în Satu Nou (Oltina) au revelat inventivitatea de care dă dovadă ţăranul 
arhitect în domeniul jocului de volume locuibile. Spre deosebire de alte sate, aflate în acelaşi areal, în care am 
avut bucuria descoperirii formelor simple de locuire pe baza cărora am realizat Tabloul fenotipic, construcţiile din 
Satu Nou surprind printr-o originalitate specială în ceea ce priveşte modularitatea locuinţei. în absolut toate 
locuinţele cercetate am depistat nucleele tradiţionale ale spaţiilor matriciale. 

De altfel nici nu a fost prea greu, întrucât aceste nuclee se aflau în general în conservare, locuirea făcându- 
se în spaţii adăugate. 

Locuinţa pe care o prezint este una dintre cele mai spectaculoase. 

Astfel, schema matricială este alcătuită dintr-o unitate complexă de locuire cu prispă afrontată. Acesteia i 
se adaugă în stânga o unitate simplă de locuire (tindă+o funcţie), cu intrarea protejată de o rampă acoperită, iar 
în dreapta un complex alcătuit din două unităţi simple de locuire. Primul se află sub aceeaşi şarpantă cu trunchiul 
principal de locuire, având, însă, intrarea separată protejată printr-o rampă acoperită. A doua este în extindere 
faţă de trunchiul principal de locuire, având o aplecătoare deschisă, o cameră şi o cămară cu intrări separate. 
Deşi întregul complex locativ se prezintă unitar, este clar că înfăţişarea finală este rezultatul unor adăugiri făcute 
de-a lungul timpului. Interesant este faptul că structura acestei locuinţe personalizează în mod clar tipurile de 

locuire şi repartizarea etajelor de vârstă în spatiile create. în timp ce nucelul central pare a fi rămas în stadiul de 
reprezentativitate socială, adăugirile laterale au fost intens locuite, ele fiind dotate cu instalaţii calorice. Cele 
două unităţi simple ilustrează elocvent retragerea ultimului etaj de vârstă al nucleului familial către adăpostul 
final. Pot spune aceste lucruri sprijinindu-mă pe cercetarea preliminară, certitudinile urmând să apară la 
finalizarea acestei cercetări. 

Exemplele desfăşurate mai sus vin întrucâtva să demonstreze că Heidegger avea dreptate când afirma că, 
în plan moral, construirea înseamnă locuire, pentru că prin locuire omul se construieşte în permanenţă, pe sine 
şi efigiile sale materiale în care îi este înglobat întregul univers sufletesc, căci: „Locuirea este chipul în care 
muritorii sunt pe pământ". 

Este ineficient să ne gândim că locurile pot rămâne în starea lor de puritate iniţială. Sfinţii Părinţi spuneau 
că iubim trecutul pentru că este spaţiul copilăriei când ne-am simţit cel mai bine. 

Dar, din păcate, acest trecut, identificat în cazul de faţă cu frontul compact al tradiţiei, se identifică dureros 
cu paradisul ce trebuie sacrificat. întrebarea pe care mi-o pun este chiar dacă trebuie. Istoria culturii omeneşti 
se compune, din fericire dintr-o mulţime de paradisuri succesive, unele născute dintr-o reacţie de contestare a 
celor precedente. Cu toate acestea, goticul s-a simţit bine în vecinătatea stilului clasic, iar barocul şi rococoul, 
adevărate kitsch-uri în vecinătatea austerităţii clasice, au supravieţuit şi ele. Ereziile onirice ale lui Gaudi ascund 
în ele spiritul profund al unui mare artist, deşi puţini contemporani au vibrat la stilul său neconformist de 
remodelare a imaginii arhitecturale. Aşadar, această realitate în care suntem înglobaţi se alcătuieşte după legităţi 
istorice pe care nu le putem influenţa fără a rămâne în suflet cu îndoiala că am greşit. Ceva, totuşi, se poate 
face. Se poate lupta împotriva kitsch-ului. Social, împotriva întinării valorilor morale, împotriva alunecării spre 
derizoriu şi pieritor, împotriva pesimismului echivalent cu un somn al raţiunii. Valorile tradiţionale, bine apărate, 
pot coexista cu ceea ce produce timpul actual, urmând ca adevărul opţiunilor să fie autentificat de veşnicie. în 
1907, Dumitru Drăghicescu scria în a sa Din psihologia poporului român: „Negreşit că studiul psihologiei 
poporului român însemnează aproape exclusiv studiul psihologiei ţăranului român". Acesta ar putea fi un motiv 
pentru care cea mai importantă reparaţie adusă propriei noastre psihologii sociale, sumă de psihologii 
individuale, ar fi aceea de a reface motivaţia funciară a datinilor şi obiceiurilor noastre. Din punctul meu de 
vedere şi al domeniului în care mă mişc, bătălia va fi câştigată atunci când o casă se va ridica asemeni unui 
sanctuar dedicat vieţii şi întregului ei univers magic, iar nu asemeni unui adăpost pus sub semnul intemperiei de 
orice fel. 

B. Raşova -Rem odei are şi extindere 
(1979) 



C. Negreşti - Remodelare (1968) 


D. Pâijoaia - Reconstrucţie (1070) 



E. Sa tu Nou (Oltina) - Locuinţă trimodularâ 
- Extinderi (1961) 

luliana BĂNCESCU 

(CNCVTCP) 


Folclorul contemporan - tradiţie şi practică 


Este imposibil ca cercetătorul etnolog şi etnograf, studiind aspectele şi manifestările folclorului 
contemporan, să nu fi observat o desacralizare a multor obiceiuri sau o depărtare de modelele propuse (sau 
găsite pe teren într-un alt moment) de către autorii cărţilor de folclor. 

Pătrunderea elementelor civilizatoare la sate a dus la schimbarea funcţiilor unui obicei, trecând adeseori din 
sfera magicului în cea a spectaculosului. Binecunoscute sunt în acest context păstrarea din nunta tradiţională a 
elementelor de spectacol, comunitatea recunoscând de multe ori pierderea conotaţiilor de altădată (gătitul 
miresei, obiceiul vulpii din Bucovina etc.), deşi cercetătorul mai poate încă găsi utilizarea obiectelor ceremoniale, 
care l-ar putea duce cu gândul la semnificaţii de alt nivel. 

Teatrul de irozi al Ţipţerilor din Vişeu de Sus îşi pierde funcţia de urare, deşi păstrează integral textul şi 
desfăşurarea obiceiului din trecut. Cel care face ca trecerea către funcţia de spectacol să fie posibilă este Moşul 
care, pe de o parte, conştientizează calitatea de teatru a obiceiului, iar, pe de alta, ţine loc de bufon, întreţinând 
legătura între scenă şi gazdele colindei de altădată, devenite acum publicul unui spectacol. Acesta devine posibil 
în urma găsirii de cel care deţine rolul de Moş a unor pretexte comice din realitatea cotidiană la care face aluzie 
în replici rimate şi ritmate cu ale păstorilor, crailor, ale lui Irod sau altor personaje, cu excepţia Măriei şi a lui losif, 
şi a colindelor cântate pe parcurs. 

Dacă deturnări de acest tip există la nivelul comunităţii tradiţionale, ele fiind evidente pentru oricine ar studia astăzi 
fenomenul, aspectul acesta îşi măreşte intensitatea în cazul în care vorbim de aşa-numitele spectacole folclorice, care 
au tendinţa de a exploata, în exclusivitate aproape, elementul spectacular şi spectaculos al unui obicei. 

în acest context este vorba nu numai de o deviere a funcţiei obiceiului, ci şi de o rupere a lui de comunitate, 
de contextul în care a apărut şi în care ar fi normal să se păstreze. 

Publicul unui spectacol de folclor este, de obicei, eterogen. Astfel, nu numai că obiceiul prezentat pe scenă 
poate să nu-l reprezinte dar, pe lângă că publicul nu-l cunoaşte, de multe ori apar pe scenă elemente (gesturi, 
texte, practici etc.) care astăzi nu se mai regăsesc în comunitate, ci aparţin tratatelor de folclor. Alteori sensul 
denotativ pe care îl capătă, de exemplu, punerea în scenă a unei şezători sau a unor descântece, explicitarea 
lor pentru a putea fi înţelese de public este păgubitoare pentru practica însăşi, alterându-i şi funcţia şi nivelul 
ezoteric la care se păstrează în interiorul comunităţii. De asemenea, comunitatea sau individul care ar fi urmat 
să fie beneficiarul practicii nu mai există, deci dispare funcţia de moderator şi rolul puterii sacre căreia i se 
adresează invocaţia, păstrându-i numai nişte elemente formale care ar putea da totuşi, la acest nivel, o idee 
despre o practică sau despre un obicei. 

Păstrarea datinilor ca festivaluri de folclor sau chiar în forma în care le menţine comunitatea contemporană 
este pentru sceptici o alterare gravă care va duce la moartea folclorului. Pentru optimişti, important e faptul că 
se păstrează şi se continuă în timp, aceste forme fiind considerate nu numai un stadiu în evoluţia folclorului. 

Cel care cercetează aceste fapte trebuie să-şi păstreze luciditatea, să cântărească pierderile şi câştigurile 
privind în perspectivă temporară şi axiologică, uneori chiar fără prejudecăţi clasice, ţinând cont de tendinţa, pe 
de o parte, de a conserva un obicei, iar, pe de alta, de a-l reface funcţional şi util comunităţii care îl practică (deci 
celei din ziua de astăzi). 

Exemplele de adaptare a folclorului, dacă provin din interiorul comunităţii, sunt demne de luat în 
consideraţie. Uneori, însă, acestea intervin pe căi pe care altădată le-am fi putut numi artificiale, dar care astăzi 
fac parte şi ele din existenţa comunităţii: radioul, televiziunea, cunoştinţele dobândite de ţăran din cărţi, presă 
sau de la intelectualii din sat. 

Adaptarea altor paşi de dans decât cei întâlniţi în partea locului, a altor colinde sau practici se face acum, 
în multe cazuri, pe considerente estetice (pentru că sunt frumoase). Credem că certificatul autenticităţii lor îl va 
da integrarea în tradiţia locului şi păstrarea sau respingerea lor de către comunitate în timp. 

în unele dintre cercetările de teren, mai ales în cadrul celor de mai mare amploare şi profunzime, ale 
obiceiurilor încă vii, am constatat lipsa unor verigi sau discontinuitatea în timp ori lineară (ca practici) a 
colindatului sau descântecului, de exemplu. în multe sate din judeţul Vaslui, unde se mai păstrează colinde 
precreştine, valoroase ca text, lipsesc din practica actuală a colindatului criteriile de organizare a cetei şi de 
colindare a satului nu după înrudiri şi necesităţi, ci după împărţirea lui în „teritorii" de către toate cetele de 
colindători. Astăzi, aceste criterii sunt considerate perimate, practica desfăşurându-se aleatoriu, în combinaţii 
considerate chiar interdicţii de către folcloristica tradiţională. Lipsind aceste verigi ca urmare a evoluţiei 
obiceiului, cititorul de folclor va considera o lacună a lucrării lipsa menţionării lor sau o tendinţă de modernizare, 
venite din partea cercetătorului, încercarea de a conştientiza mecanismul schimbării, când această modificare 
pleacă de la schimbarea mentalităţii oamenilor şi din necesitatea de a face funcţional obiceiul în context actual. 

Am putea recunoaşte că, şi în această privinţă, adevărul îl deţine comunitatea, în cazul obiceiurilor vii, 
indiferent de stadiul de înflorire sau destrămare în care se găsesc acestea. Cercetarea lor şi elaborarea de 
lucrări asupra acestor obiceiuri prezintă dezavantajele transpunerii faptului viu într-un fapt lingvistic, care 
presupune o integrare culturală la alt nivel, dublată de imposibilitatea cuvântului de a reda nuanţe subtile sau 
stări de fapt care se găsesc într-un mod implicit înglobate în sistemul format din comunitate-performer-actul 
performării cu scopul, destinaţia şi cauzalitatea sa. 

Transpunând o practică sau obicei în discurs (fie el şi critic) ne găsim adesea în situaţia de a da numai un 
punct de vedere asupra sa ori, pur şi simplu, de a construi o imagine a obiceiului în contemporaneitate. 

La fel, consultând bibliografie despre o anumită practică, ne găsim în faţa unei imagini a acesteia care îşi 
găseşte numai parţial corespondenţa în realitatea contemporană sau care livrează simboluri livreşti asupra unor 
fapte care în zilele noastre şi-au pierdut profunzimea şi specificaţiile adânci, ezoterice sau iniţiatice de altădată. 

în incursiunile sale, cercetătorul violează, de multe ori, un spaţiu sacru sau o interdicţie (de ex.: interdicţia 
de a cunoaşte textul unei vrăji sau de a asista la anumite practici), ori vrea să actualizeze elementele ezoterice 
sau iraţionale în domeniul raţiunii şi al limbajului, şi el schimbător ca vremea, chiar sub aspectul semnificării. 

în zilele noastre, problema distrugerii lucrului înaintaşilor sau a negării şi contestaţiei apare din ce în ce mai 
adesea. Se cunosc o multitudine de reacţii la tradiţie, nu numai în înţelesul circumscris folcloristicii, ci şi literaturii, 
politicii, religiei. 

Pe de altă parte, anumite obiceiuri populare fiind prezente în cultura contemporană în forme desacralizate, 
se vorbeşte de un transfer al magiei în sfera artei şi chiar a ştiinţei. 

Să fie arta sau ştiinţa scrisului, deci şi studiul folclorului contemporan, o tentativă de recreare a magiei sau 
reflectarea unui adevăr, a unui studiu de evoluţie al gândirii şi culturii populare? 



Dr. Marja BÂTCĂ 
(IEF „C. Brăiloiu”) 


Arta populară românească la cumpăna mileniilor 


Creaţia populară contemporană, cu excepţia studiilor consacrate unuia sau altuia din domeniile sale, nu a 
constituit, până în prezent, obiectul unei cercetări complexe, sistematice, care să se aplece asupra evoluţiei de 
la formele tradiţionale, până la cele create în zilele noastre. Suntem încă departe de a avea o imagine obiectivă, 
coerentă, a întregului orizont problematic al artei populare. 

Eforturile de până acum ale specialiştilor s-au îndreptat cu precădere asupra cunoaşterii aspectelor 
tradiţionale ale artei populare şi mai puţin asupra explicitării realităţii etnografice vii a zilelor noastre. 

Deşi s-au scurs mai bine de opt decenii de la data la care Ovid Densusianu ţinea lecţia de deschidere a 
cursului său de folclor pentru studenţii Facultăţii de Filologie a Universităţii din Bucureşti, observaţiile pertinente 
pe care profesorul le făcea, în anul 1909, cu privire la necesitatea studierii, în egală măsură, atât a trecutului, 
cât şi a prezentului unui fenomen de cultură, pentru înţelegerea evoluţiei sale, rămân extrem de valabile şi 
actuale pentru cercetătorii de astăzi: „A avea ochii aţintiţi numai spre trecut, cum printr-un fel de manie 
arheologică s-a făcut mereu până acum în atâtea ramuri de studii, este, desigur, o exagerare ale cărei urmări 
se resimt şi astăzi. Dar a veni să spui «Destul s-a scormonit în ruinele trecutului, lăsaţi-l şi ocupaţi-vă numai de 
prezent», ar fi o exagerare tot atât de primejdioasă. Cercetătorul trebuie să cuprindă în câmpul său de observaţie 
şi actualitatea şi trecutul. Mintea sa trebuie să fie veşnic gata să cunoască şi ce se întâmplă şi ce s-a întâmplat 
altădată, pentru că nimic nu poate fi pătruns în toate tainele lui dacă este izolat în timp şi în spaţiu. între ce este 
şi ce a fost, mintea noastră trebuie să întindă mereu punţi de lumină” 1 . 

Investigaţia în profunzime a fenomenului plastic popular şi, îndeosebi, a procesului de creaţie cu toate 
aspectele pe care le incumbă, necesită eforturile specialiştilor din mai multe discipline înrudite prin sfera lor de 
cercetare: etnologie, sociologie, psihologie, istoria artei, management etc. Numai o astfel de abordare 
interdisciplinară poate să supună arta populară contemporană unui examen critic, comparativ şi analitic, pentru 
a explica stadiul actual de evoluţie şi perspectivele sale, precum şi multitudinea şi complexitatea factorilor care 
acţionează în această perioadă, ducând la mutaţii şi prefaceri esenţiale artistice populare. 

Constatăm că unele noţiuni, concepte-cheie, ca de exemplu: creator popular, artizan, meşteşugar, creaţie 
populară, cu care am operat până acum în demersurile noastre ştiinţifice, au început să-şi schimbe conţinutul, 
impunându-se noi disocieri şi explicitări, o redefinire a acestor concepte dintr-o perspectivă multidisciplinară. 

Dacă obiectele de artă populară tradiţionale au fost create numai în mediul rural, de către ţăranul autentic, 
pentru satisfacerea necesităţilor sale şi ale comunităţii din care făcea parte, în zilele noastre, aceste obiecte sunt 
realizate de creatori din aşezările rurale, dar şi urbane, provenind din medii socioprofesionale extrem de diverse 
şi având orizonturi cultural-artistice. Diferenţele dintre creatorul popular şi artizan au început, astăzi, să se 
şteargă. Obiectele de artă populară nu mai sunt realizate în conformitate cu gustul şi necesităţile colective, ci, 
mai ales, în funcţie de gustul individului beneficiar care a făcut comanda. 

Aşadar, sunt greu de stabilit graniţele între conceptele fundamentale pe care le utilizăm în investigaţiile 
noastre, ce se întrepătrund, se interferează, impunându-se cu acuitate, noi dezbateri teoretice şi metodologice 
care să definească, să expliciteze noul conţinut al acestor concepte ce se pretează la interpretări diferite şi chiar 
opuse între ele. 

Jalonând itinerariul evoluţiei artei populare contemporane, observăm că trăsătura fundamentală a 
fenomenului plastic popular este slăbirea treptată a funcţiei utilitare în favoarea creşterii importanţei funcţiei 
decorative. în zilele noastre, arta populară s-a desprins, din ce în ce mai mult, de utilitar, trecând de la 
sincretismul utilitar-artistic la decorativismul pur, la accentuarea semnificaţiei ornamentale a obiectelor, arta 
populară dobândind o existenţă de sine stătătoare. Această caracteristică se aplică, însă, nuanţat domeniilor 
artei populare. Dacă multe produse constituie, astăzi, obiectul delectării estetice pure, altele continuă să-şi 
păstreze ambele funcţii. Şi ca să nu rămânem numai în sfera observaţiilor cu caracter teoretic, exemplificăm cu 
domeniul ceramicii, unde o mare parte din producţia meşterilor populari are o destinaţie pur decorativă, 
pierzându-şi întru totul semnificaţia utilitar-funcţională, sau cu domeniul prelucrării artistice a lemnului, unde 
lingurile sau tiparele de caş sculptat sunt obiecte care împodobesc interiorul multor locuinţe din mediul rural sau 
din cel orăşenesc. Ţesăturile de interior îşi păstrează, în schimb, deplina funcţionalitate şi în zilele noastre, 
încorporând în structura lor calităţi practice şi estetice totodată. 

în stadiul actual al evoluţiei artei populare, cele mai mari înnoiri s-au produs atât în domeniul ornamenticii, 
prin umplerea până la saţietate a suprafeţei obiectului, cât şi în cel al cromaticii, prin folosirea contrastelor 
stridente. Dacă în comunitatea rurală tradiţională obiectele de artă populară erau acoperite cu motive 
ornamentale, existând alternanţa de plin şi gol, de accent si neaccent, golul fiind privit ca factor ritmic, integrat 
viziunii artistice a creatorului, multe obiecte de artă populară contemporană, din domeniile amintite mai sus şi 
din cel al costumului popular, sunt supraîncărcate cu motive. 

Deseori, elementele decorative nu se mai integrează organic în structura obiectelor de artă contemporană, 
între ornament, forma obiectului, materia primă din care acesta se confecţionează, tehnicile utilizate şi funcţia 
pe care o îndeplineşte obiectul, indisolubil legate între ele, nemairealizându-se acel echilibru compoziţional, 
acea armonie desăvârşită ce caracterizează obiectele de artă populară tradiţională. 

în perioada de tranziţie spre o economie de piaţă societatea este supusă unei serii de mutaţii în adâncime, 
care afectează atât relaţiile sociale, ritmurile de viaţă, gustul, structurile mentale, comportamentele individuale şi 
colective, cât şi concepţia estetică şi normele de apreciere. 

Asupra obiectelor de artă populară se îndreaptă, pe de o parte, interesul unui grup restrâns, compus din 
consumatori avizaţi, iubitori şi colecţionari ai produselor culturii populare, dar şi din specialişti ai diverselor 
instituţii, autorizaţi să emită judecăţi de valoare, iar, pe de altă parte, interesul marelui public, care percepe şi 
apreciază obiectele de artă populară în mod diferit şi inegal, în funcţie de nivelul de instrucţie şi de gustul estetic. 

Acest fapt îi determină pe meşterii populari să-şi diversifice producţia, confecţionând una restrânsă pentru 
cei avizaţi, pe care o prezintă la diverse concursuri, târguri de artă populară şi la standurile comerciale ale 
muzeelor de specialitate, şi o producţie mai largă, destinată cerinţelor pieţii, unde cifra de vânzare constituie 
factorul hotărâtor. 

Este semnificativ faptul că la cea de a 25-a ediţie a Târgului olarilor „Cocoşul de Hurez", din vara anului 
1995, un gard de sârmă despărţea manifestarea oficială de târgul săptămânal în care veselul kitsch era rege. 
Dar nu un gard despărţitor poate stăvili proliferarea kitsch-ului, ci îngrădirea lui legislativă, prin impozite 
descurajatoare pentru cei ce-l produc şi îl comercializează şi legi protecţioniste care să-i stimuleze pe creatorii 
populari autentici. 

Meşterii populari a căror producţie restrânsă, de o certă valoare artistică, nu poate să le asigure 
independenţa economică, sunt nevoiţi să execute, la comandă, serii mai mici sau mai mari de obiecte pentru 
unii beneficiari care le finanţează producţia, dar le şi impun gustul lor estetic. 

O a treia categorie de produse este realizată în vederea desfacerii, de către meşteri, pe piaţa liberă, ale 
cărei mecanisme ascultă de o dinamică proprie, supusă verdictelor imprevizibile ale marelui public, deosebit de 
divers de pregătire şi gust. 

Rămâne actuală observaţia marelui filosof al culturii Lucian Blaga, că: „Estetica vieţii cotidiene, este grav 
alterată şi copleşită de duhul economic" 2 . 

Obiectelor de artă populară nu li se poate atribui statutul de simplă marfă, producerea lor necesitând pe 
lângă pricepere, îndemânare, stăpânirea tehnicilor şi acea calitate numită talent, acea virtuozitate extraordinară 
care face ca procesul de creaţie a bunurilor de artă populară să nu fie la îndemâna oricui. 

Meşterii populari constituie astăzi o categorie socioprofesională aparte, puternic diferenţiată din punctul de 
vedere al apartenenţei la un anumit mediu sociocultural, al motivaţiei producerii obiectelor de artă populară, al 
orizontului cultural şi al individualităţii lor artistice. între meşterii populari există o continuă competiţie în vederea 
recunoaşterii valorii lor şi a menţinerii prestigiului dobândit. Asistăm, astfel, la o opoziţie între meşterii 
tradiţionalişti şi cei novatori, cu simţ practic, indispensabil adaptării la situaţii diverse, niciodată repetate în mod 
identic, dornici să introducă înnoiri, să îmbogăţească cu noi elemente, cu noi forme, cu noi mijloace de exprimare 
artistică, fondul tradiţional, meşteri pe care i-am putea numi cu o sintagmă agenţi ai schimbării. Această opoziţie 
separă în bună măsură generaţiile, cea tânără fiind mai înclinată spre inovaţie, spre desprinderea de modelele 
socioculturale tradiţionale, în timp ce generaţia vârstnică manifestă un spirit conservator. „în orice operă mare - 
spunea George Călinescu - proporţia dintre conformism şi noutate este în favoarea celui dintâi" 3 . 

O altă opoziţie, prezentă în zilele noastre, este cea dintre meşterii înscrişi în limitele autenticului şi cei care, 
dornici de un câştig rapid, coboară ştacheta spre kitsch, producând obiecte hibride, pseudoartistice, cu un colorit 
strident. Din păcate, proporţia dintre aceste categorii de meşteri înclină în favoarea celor care produc kitsch-uri. 

Se poate afirma faptul că şi unii creatori populari consacraţi, tentaţi de câştig, devin duplicitari, realizând, 
alături de obiecte autentice, şi produse de un nivel artistic scăzut. 

într-o lume extrem de complexă, cum este societatea de astăzi, deschisă influenţelor de tot felul, se naşte 
o „artă compozită", eterogenă, hibridă. încă de acum două decenii, Rene Berger vorbea de o cultură amalgam, 
căreia îi corespunde o conştiinţă amalgam , aceasta din urmă fiind actul mental care pune simultan în acţiune 
unicul şi multiplul, identicul şi diferitul 4 . 

Se creează după clişee, în serie, obiecte eterogene care nu mai respectă specificul local-zonal, fiind străine 
de spiritul şi climatul nostru. Aşa cum sublinia italianul Gramsci, „Poporul nu este o colectivitate omogenă sub 
aspectul culturii, ci prezintă stratificări culturale numeroase şi în mod divers combinate. Stratificări, combinări 
diverse, neîncetate alunecări, treceri, interferenţe" 5 . 

Mulţi creatori populari sunt derutaţi de condiţiile grele ale trecerii la economia de piaţă şi de ceaţa legislativă 
care a permis ca tarabele kitsch-ului agresiv să inunde litoralul, locurile de parcare din faţa mănăstirilor şi chiar 
aleile Muzeului Peleş, răspândind, astfel, în Europa, imaginea nereprezentativă a culturii şi civilizaţiei româneşti. 

Acele obiecte de artă populară care sunt puse spre vânzare în locuri frecventate de turişti străini sau se 
comercializează pe piaţa internaţională trebuie să poarte pecetea stilului românesc, să constituie o marcă a 
specificului naţional, inconfundabil cu specificul artei populare a altor etnii. 

Creatorul autentic trebuie să-şi păstreze calitatea de membru în interiorul unui grup determinat din care face 
parte, obiectele realizate de el fiind o emblemă de recunoaştere, de apartenenţă, la specificul zonal şi la etnia 
respectivă, pe care o identifică şi o defineşte spiritual. Obiectele de artă populară create în zilele noastre trebuie 
să aibă coordonate spaţiale, temporale şi estetice precise. 

Procesul discernării a ceea ce este valoros şi necesar, a ceea ce aparţine noului şi progresului, a ceea ce 
corespunde aspiraţiilor omului modern, de ceea ce este învechit, depăşit, nepotrivit şi contrar năzuinţelor 
sociale, revine specialiştilor. Aceştia trebuie să facă o apreciere diferenţială a valorilor create astăzi: pe de o 
parte, valori stabile ce corespund permanentului, iar pe de altă parte, valori efemere, ce se supun modei şi unui 
capriciu al gustului individual şi nu gustului colectiv. La aceste valori create în zilele noastre, noi, specialiştii, nu 
trebuie să ne raportăm cu normele vechi de apreciere, pentru că nici condiţiile de viaţă, nici mentalitatea, nici 
materialele şi tehnicile utilizate n-au mai rămas aceleaşi. Trebuie să părăsim vechile canoane, după care 
emiteam judecăţi estetice, şi să aplicăm, la valori noi, norme noi de apreciere, pentru a ţine pasul cu realitatea 
obiectivă. Este necesară o percepere adecvată a operelor novatoare. 

Arta populară implică valori proprii, mijloace de exprimare artistică ce-i aparţin în exclusivitate şi procedee 
care o singularizează. 

Se creează sub ochii noştri un stil, un gust, prin combinarea de materiale şi tehnici noi şi prin asocierea unor 
necesităţi colective noi, care orientează munca creatorilor în funcţie de alte criterii decât cele tradiţionale, un 
univers plastic care se sprijină pe noi trepte de apreciere a valorii. 

Procesul evolutiv al unui fenomen artistic nu este niciodată liniar, ci întotdeauna sinuos, cu creşteri şi 
descreşteri, cu înaintări şi dări înapoi, cu reuşite remarcabile, dar şi cu eşecuri. Avem de-a face cu o evoluţie 
complexă şi contradictorie a artei populare, deci nu ne putem aştepta la găsirea unor formule, unor rezolvări 
optime şi imediate şi nici la crearea numai a unor produse autentice, originale. Modelele socioculturale moderne 
nu s-au definitivat încă, n-au ajuns să aibă valabilitatea modelelor tradiţionale. Mircea Eliade sublinia că: 

„Obiectele de artă populară românească (...) nu sunt niciodată terminate; li se mai poate adăuga un nou 
ornament, pot fi completate, revizuite, desăvârşite" 6 . 

Şi, am adăuga noi, aceste observaţii ale marelui savant sunt valabile şi pentru creatorul popular care se 
afirmă, se perfecţionează continuu sub imperiul necesităţilor crescânde ale societăţii moderne din care face 
parte. 

într-o economie de piaţă avem nevoie de manageri care să organizeze modul de producţie, piaţa de 
desfacere a bunurilor de artă populară, atât pe plan naţional, cât şi în străinătate, şi să coordoneze o activitate 
intensă de publicitate comercială pentru aceste produse. Numai în acest fel obiectele de artă populară pot intra 
în circuitul internaţional de comunicare, fiind scoase din anonimat şi primind girul universalităţii. 

Este legitim să ne întrebăm: stă arta populară contemporană sub semnul degradării şi al dispariţiei sale? 
După opinia noastră, răspunsul este categoric: Nu! 

Am intrat în ultimul deceniu al mileniului II cu o impresionantă zestre de creatori populari, conştienţi de 
valoarea lor. Arta populară, cu virtuţile sale de expresie şi comunicare, este capabilă să se primenească, să 
întinerească, să se regăsească pe sine, să se adapteze la noile cerinţe şi să intre, la începutul mileniului III, în 
marea casă europeană, unde fiecare naţiune va trebui să-şi păstreze identitatea, normele culturale proprii şi 
întregul sistem de valori spirituale. Cultura, în ansamblul ei, dar mai ales cultura profundă, cultura populară a 
fiecărei etnii constituie acel catalizator ce ne poate uni pentru a făuri o lume a armoniei spirituale. 


Note: 

1 Pop, Mihai, Evocarea primului curs de folclor ţinut la Universitatea din Bucureşti, în „Memoriile Comisiei 
de Folclor", tom II, 1988, Editura Academiei Române, Bucureşti, 1992, p. 9. 

2 Blaga, Lucian, Trilogia culturii, Editura pentru literatură universală, Bucureşti, 1969, p. 189. 

3 Călinescu, George, Principii de estetică, Editura Scrisul Românesc, Craiova, 1974, p. 20. 

4 Berger, Rene, Mutaţia semnelor, Editura Meridiane, Bucureşti, 1978, p. 12. 

5 Duby, Georges, Evul Mediu masculin, Editura Meridiane, Bucureşti, 1992, p. 171. 

6 Eliade, Mircea, Moartea celui dintâi..., în Dreptul la memorie în lectura lui Iordan Chimet, Editura Dacia, 
Cluj-Napoca, voi. I, 1992, p. 414. 

Unele aspecte ale creativităţii artistice în familie 


în anii din urmă, Centrul National de Creaţie Populară a studiat diversele aspecte ce ţin de multitudinea 
tradiţiilor artistice de familie, în Basarabia, în special a proceselor de cercetare şi valorificare a tradiţiilor de 
familie, de investigaţie în domeniul ritualităţii de familie. 

în cele ce urmează vom insista asupra unor caracteristici pe care le-a acumulat familia ca instituţie social- 
culturală şi artistică. 

Familia se manifestă, cu preponderenţă în localităţile rurale, drept purtătoare şi păstrătoare tradiţională a 
culturii etnice. Este cunoscut faptul că din momentul în care se naşte, Omul este conceput deja cu un anumit 
potenţial cultural-artistic, acesta din urmă devenind cu timpul un „patrimoniu al societăţii". Oamenii de ştiinţă 
recunosc şi existenţa dualismului „ereditate-mediu", ca o totalitate de circumstanţe, care mai înseamnă şi 
coraportul (în alt sens, opoziţia) dintre factorii genetici şi mediul ambiant, precum şi distincţia între înnăscut şi 
dobândit. în ce măsură se manifestă aceşti factori în familia contemporană, care sunt modalităţile şi parametrii 
cultural-artistici ai familiei-instituţie, familiei-celulă, familiei-nucleu, familiei-laborator? 

Vom constata mai întâi că familia la românii din Basarabia constituie o expresie a viabilităţii graiului viu 
uzual, viaţa limbii vii în spaţiu. Semnificaţia cunoaşterii lor constă în aceea că ele constituie cu adevărat, aşa 
cum s-a mai constatat, o componentă de bază a patrimoniului cultural popular, o sursă din care derivă toate 
celelalte forme ale vorbirii umane, un veritabil tezaur pentru istoria limbii 1 . 

Spre exemplu, în familiile chestionate în localităţi ale raioanelor Briceni şi Ocniţa, Soroca şi Camenca, Orhei 
şi Dubăsari, Slobozia şi Ştefan Vodă, laloveni şi Nisporeni, Cahul şi Vulcăneşti, tradiţionalul strung de dăltuit 
utilizat de meşterii lemnari este numit de la caz la caz: cobili, scaun, vârstac, masă, capră, rotari, cozii, stanoc, 
stanog, roţ etc. 2 Privite în ansamblu, aceste expresii dintr-un domeniu semnatic distinct demonstrează unitatea 
limbii române şi viabilitatea românismului pe întreg arealul romanic nord-dunărean. 

Una dintre modalităţile de manifestare a graiului viu, şi anume tradiţia povestitului în mediul familial, este 
dintre cele mai vechi. Anume în familie copilul ţinut în braţe, dat huţa pe picioarele bunelului sau în leagăn, aude 
primele basme cu Feţi-Frumoşi, Ilene Cosânzene, Voievozi şi împăraţi. Primele imagini despre ce e bine şi ce e 
rău, despre hărnicie, muncă, dragoste de ţară şi neam, copilul şi le face prin intermediul povestitului, deprinzând 
astfel şi graiul neaoş românesc, limba vorbită. 

în lucrarea Literatura populară a satului IurcenP, executată în cadrul campaniei de cercetări monografice 
conduse de profesorul D. Guşti, P. Ştefănucă consideră că cea mai bogată sferă folclorică, în familie şi în 
genere, este cea a poveştii. Povestitul nu e legat numai de nopţile lungi de iarnă, când flăcăii, fetele, nevestele 
şi babele se adună la şezători şi, ca să le sporească lucrul şi să nu adoarmă, pun pe unul dintre ei să spună 
glume sau poveşti. La lurceni se spun poveşti şi în timpul verii, când se adună duminica la sfat, pe la porţi, 
familiile vecine, sau la vie, când se păzesc toamna nucile şi prunele. Povestitorii de basme se întrec între ei - 
care ştie să povestească mai multe. 

P. Ştefănucă este încântat de familia de povestitori Ion, Toader şi Isai Tâmbure, care cunosc multe poveşti, 
legende şi fapte din bătrâni, au un deosebit talent şi o memorie foarte puternică pentru texte versificate. Sunt 
cunoscuţi de întreg satul povestaşii Pavel Sanu, Isai Lungu, Efim Contobei, Ion Cocu ş.a. 

în ansamblul practicilor magice care sunt încă prezente cu destulă intensitate în unele din satele noastre, 
un loc de seamă îl ocupă descântecul, care se învaţă şi se transmite mai ales în familie. 

Această îmbinare de gesturi şi vorbe, care la prima vedere pare o înlănţuire mecanică, lipsită de gând, îşi 
are legile ei necesare, născute dintr-o organizare specială a vieţii sociale în decursul secolelor. O privire mai 
atentă arată că, într-adevăr, alături de forţa socială a tradiţiei, care hotărăşte felul în care descântătorul să mişte 
mâna, să amestece anumite cuvinte, trăieşte ideea care luminează gestul şi care în mod surprinzător, dar real, 
îl şi complică. 

Din materialele culese de echipa lui D. Guşti în comuna Cornova, judeţul Orhei, conchidem că aceste 
practici, departe de a fi părăsite, sunt, dimpotrivă, căutate şi că altele se creează chiar sub ochii noştri 4 . 

Cercetătoarea Ştefania Cristescu subliniază rolul deosebit al familiei în transmiterea tezaurului spiritual 
către generaţiile viitoare. Este inestimabilă aici contribuţia mamei şi a bunicii, exponenţii principali, cu ponderea 
cea mai pronunţată în familie ca laborator de creaţie populară artistică. Chestionarul realizat este relevant în 
acest sens. La întrebarea: „De la cine au învăţat descântece?” 31 de săteni au răspuns „de la mama", 7 - „de la 
bunica”, 5 - „de la tata", 1 - „de la bunic", 8 - „de la diverse rude apropiate" etc. 5 Astfel, 52 din 87 de informatori 
chestionaţi au moştenit practica artistică de la capii familiilor şi rudele consangvine, iar 31 din 52, adică 
majoritatea, au deprins descântatul de la mamele lor. Se remarcă drept fenomen pozitiv faptul că mai multe 
creatoare populare renumite din Cornova au transmis diverse practici folclorice fiicelor sau fiilor lor. „Astfel, 
Botnăriţa le-a învăţat să descânte pe cele două fiice ale ei, Ileana Tudosie Trufaniucă şi Iftimia lui Mereuţă, 
Tudosia Dum. Socol şi-a învăţat cei patru fii şi fiica. Victoria Văscan şi-a instruit, de asemenea, copiii, trei băieţi 
şi o fată. Sunt apoi descântece care aparţin în exclusivitate unei singure familii, care a reuşit să imprime un 
anume prestigiu descântecului respectiv. Este cazul descântecului de muşcătură de şarpe care aparţine familiei 
Văscanilor: «Toţi din Văscani ştiu». El este practicat în prezent de Victor Văscan şi sora lui, Agafia Vasile Purcel, 
care l-au învăţat de la tatăl lor, Gheorghe Badiu, transmiţându-i-l şi lui Andrei Badiu, nepotul de frate al aceluiaşi 
Gheorghe Badiu. La fel se întâmplă cu descântecul de junghi care «merge» în familia Jitarilor şi a Botnarilor... 
Descântecul moştenit pe linie de sânge conferă un prestigiu deosebit (...) celui căruia i-a fost încredinţat" 6 . 

Un sondaj întreprins de noi, în anul 1981, în cadrul Centrului Naţional de Creaţie Populară, a depistat 519 
grupuri artistice de familie sau asociaţii dinastice neformale. Pe parcursul ultimelor aproape două decenii 
acestea sunt antrenate în diverse treceri în revistă, concursuri, festivaluri, expoziţii etc., care culminează cu 
Festivalul Internaţional al Familiei „Tezaur", în cadrul CIOFF-UNESCO la Chişinău 7 . 

Rezultatele acestui sondaj ne permit să afirmăm că familia, ca nucleu al societăţii, pe lângă rolul său 
economic, are, astăzi, şi funcţia de nucleu, de centru de realizare a capacităţilor de creaţie ale personalităţii, de 
contacte şi schimburi de valori spirituale. Fiind un colectiv de autori (poate coautori) ce creează în comun, ea, 
familia, îşi construieşte într-un fel un „stat" în miniatură, cu legile sale interne, cu fondul culturii tradiţionale, 
asigurând un proces continuu de căutări şi inovaţii. 

De remarcat că marea majoritate a acestor grupuri o constituie cele ce practică activitatea muzicală sub 
diferite aspeecte. Printre acestea, spiritul creativ feminin are un rol decisiv. Concret, vatra maternă asigură 
circulaţia acelei energii mereu reînnoite din complexul familial care se numeşte lirica feminină sub variatele-i 
aspecte. Lirica formelor de muncă şi cea socială este mai bine exprimată de bărbaţi. Totuşi, valoarea irepetabilă 
a unei creaţii familiale e determinată de colaborarea tuturor resurselor spirituale ce aparţin reprezentaţilor a trei, 
patrg şi chiar cinci generaţii ale aceleiaşi familii. 

Remarcabile prin diversitatea componenţei lor, familiile din Basarabia ne apar în ipostaze vocal-coregrafice, 
vocal-instrumentale, muzical-dramatice, de teatru (obiceiuri), circ şi poezie, creatori în domeniul meşteşugurilor 
populare (ţesăturile şi broderiile, lemnăritul şi fierăria, prelucrarea pietrei şi olăritul, împletitul loziei, paielor, 
papurei etc.) şi, desigur, tarafuri şi grupuri instrumentale omogene. 

Dacă în practica mişcării artistice de amatori de la căminele culturale înregistrăm deseori supradimen¬ 
sionarea orchestrelor de muzică populară, încărcarea lor cu instrumente netradiţionale, străine zonei, ceea ce, 
în definitiv, afectează autenticitatea elementului etnografic, grupurile de familite tip taraf promovează 
componenta tradiţională, majoritatea cântecelor fiind interpretate de solişti acompaniaţi la 2-34 instrumente 

(fluier, vioară cu cobză sau ţambal, în alte variante-acordeaon şi tobă). Repertoriul tarafurilor de familie 
demonstrează o atitudine conştientă a acestora pentru destinul folclorului nostru. Am constatat cu satisfacţie 
lipsa aproape totală a acompaniamentelor şi prelucrărilor pseudoprofesioniste, a „redactărilor" şi „fabricărilor" de 
texte. Prin modul de a prelua motive tradiţionale, prin forţa de a transmite mesajul, prin capacitatea de a împros¬ 
păta mereu folclorul, grupurile de familie ne oferă o adevărată frescă a satului contemporan. Ele impresionează 
prin sinceritatea şi forţa expresiei poetico-muzicale ce izvorăsc dintr-o tradiţie populară milenară, construită pe 
temeinicia unor valori morale de un profund umanism. Analiza acestora va fi făcută cu alt prilej. 

La criteriul „motivaţie", creaţia artistică de familie cedează locul activităţii „organizate" în cadrul căminului 
cultural. în etapa incipientă nu predomină motivele de importanţă socială, ci cele situate în partea de jos a scării 
valorice (utilitare, recreaţionale, de divertisment etc.), iar în anumite cazuri şi cu caracter negativ (individualiste, 
mercantile etc.). Evaluând gradul de însuşire şi performanţă într-un gen anume (măiestria, şcolarizarea, pose¬ 
darea unor „secrete" de familie), această activitate nu beneficiază întotdeauna de asistenţă artistică specială ca¬ 
lificată. Vom insista asupra unor particularităţi de vârstă, profesie, etnie, repertoriu, creativitate, componenţă 
(duete, trio-uri, cvartete etc., părinţi şi copii, formaţii din 2-3 generaţii cu o participare de la 5 la 30 de persoane 
etc.) 

Se vor lua în considerare mai mulţi parametri: diapazonul intereselor estetice, încadrarea mai multor 
generaţii, caracterul stabil şi continuitatea tradiţiei folclorice, activismul social şi rezonanţa publică, ambianţa 
etică, morală, psihologică etc. 

Factorii care influenţează în modul cel mai puternic dezvoltarea posibilităţilor artistice ar fi mediul familial şi 
cel şcolar (mediul social, în genere). Ei se suprapun şi se combină la infinit şi între ei se exercită nenumărate 
interacţiuni, lată doar câţiva, cu titlu de prim demers: 

- componenţa mediului familial - persoane care trăiesc în aceeaşi locuinţă, numărul fraţilor şi surorilor, 
ordinea naşterii; 

- relaţii intrafamiliale (atitudini şi practici educative ale părinţilor, raporturile cu alţi membri ai familiei, 
profesiunea părinţilor); 

- stimulii şi ocaziile cultural-artistice oferite de căminul familial (cadrul de viaţă, nivelul intelectual şi cultural 
al părinţilor şi bunicilor, mass-media...) şcoala, mediul urban sau rural, călătorii etc.; 

- fondul cultural al civilizaţiei, tradiţiile specifice mediului socioprofesional şi practicile, tradiţiile şi credinţele 
particulare ale familiei, limbajul ei etc.; 

- mediul sociocultural, educaţional-pedagogic, alături de loteria genetică (trăsăturile înnăscute). 

Din rezultatele anchetelor familiale se evidenţiază câteva idei destul de clare: 

- pledarea în favoarea importanţei factorului ereditar cel puţin în geneza anumitor forme de dezvoltare inte- 
lectual-artistică (în special interpretare muzicală printre rudele cele mai apropiate - tată, mamă, frate, soră, copil); 

- printre rudele mai puţin apropiate (veri primari ş.a.m.d.); acest criteriu se manifestă în scădere, în raport 
de circa unu la patru; 

- efectul cel mai pronunţat în planul similitudinilor cultural-artistice se manifestă, în familia cu mulţi copii, 
între fraţi. 

Pentru verificarea factorilor ereditari (biologici) se impune aplicarea unor metode mai puţin incerte. 

O analiză mai atentă a acestui fenomen sociocultural va evidenţia valoarea certă a mediilor familiale ce 
constituie vetre de spiritualitate şi de tradiţie folclorică autentică. 

Vom opta în perspectivă pentru un Program de Stat de susţinere şi ocrotire a familiilor dotate. Anul 
Internaţional al Familiei ne oferă noi şanse în acest sens. 

Note: 

1 Valeriu, Rusu, Unitatea de grai, expresie a unităţii naţionale a tuturor românilor, in Anuarul Institutului de Cercetări Etnologice şi 
Dialectologice, Bucureşti, 1983, seria A, nr. 5, p. 92. 

2 Vezi şi Atlasul Lingvistic Român pe regiuni ■ Basarabia, Nordul Bucovinei, Transnistria, voi. I, Editura Ştiinţa, Chişinâu, 1993, p. 217. 

3 Ştefânucâ, P., Literatura populară a satului lurceni, in „Viaţa Basarabiei", an V, nr. 1/ianuarie 1936, p. 29. 

4 Crislescu, Ştefania, Descântece din Comova-Basarabia, Providence: Hiatus, 1984. 

5 Idem, p. 176. 

6 Ibidem, p. 177. 

7 Colac, Tudor, Hronic de familie, Editura Literatura artistică, Chişinău, p. 87. 

Manifestările muzicale actuale si oferta mass-media 

O melodie frumoasă este marca geniului. (Joseph Haydn) 

Folclorul este perfect în sine. El trebuie citat, nu prelucrat. (George Enescu) 

Cu bani se poate orice. - Vrei disc? Şapte milioane. - Nicio problemă. - Ai cântece? - Nu. - Atunci? - Fur 
ceva repertoriu de la o vedetă sau o colecţie veche de la X, învăţ cântecele, le mai schimb pe ici, pe colo, şi 
gata... Vând colecţia şi-mi fac şi bani de disc... (Cristina şi Electrecordul) 

Sezonul estival, mai mult decât restul anului, prilejuieşte desfăşurarea unui mare număr de manifestări 
cultural-artistice, concretizat în festivaluri şi concursuri literare, muzicale, muzical-coregrafice, expoziţii, tabere 
de creaţie, simpozioane, colocvii, congrese, gale de filme, serbări câmpeneşti, cursuri de dans, comemorări şi 
aniversări diverse etc. 

Dintre acestea, de un deosebit interes pentru noi sunt festivalurile şi concursurile de folclor, factori activi de 
transmitere şi păstrare a tradiţiei folclorice doar în condiţiile în care promovează un repertoriu autentic. Astăzi 
ele sunt diversificate prin: 

1. nivelul la care se desfăşoară: zonale, judeţene, interjudeţene, naţionale, internaţionale; 

2. categoriile de vârstă cărora li se adresează: copii şi tineret, adulţi sau fără limită de vârstă (aceasta din 
urmă prilejuind întâlniri între generaţii); 

3. modul de abordare: a. repertorial-tematic (repertoriu păstoresc, de iarnă, al nunţii etc.); b. repertorial- 
genuistic (cântecul epic - balada cu subspeciile ei, cântecul epic şi cel liric: balada şi doina (cu subspeciile lor), 
cântecul propriu-zis, cel de joc, cel de leagăn, ritual, bocetul, versul - ultimele patru rar abordate); repertorial- 
local (toate genurile şi speciile dintr-o unică zonă etnofolclorică); 

4. după modul de interpretare: a. vocal (cu sau fără acompaniament); b. instrumental: formaţii tradiţionale 
(tarafuri şi grupuri mici) sau de factură modernă (orchestre), formaţii mono sau biinstrumentale (fluier, cimpoi, 
caval), instrumente solistice prin excelentă (tulnic, bucium, ocarină, tilincă), în interpretarea cărora putem audia 
melodii de joc, doine instrumentale, melodii „de ascultat”, semnale păstoreşti sau cu funcţie magică, altele 
specifice ceremonialului funebru. 

Prolificitatea geniului creator al poporului nostru ni se dezvăluie prin marea diversitate genuistică a 
folclorului, prin limbajul poetic pe cât de concis, pe atât de plin de superbe figuri de stil, pe cât de simplu, formal, 
pe atât de sensibil şi emoţionant, ca şi prin uriaşul număr de melodii în stiluri uluitor de diferite părând că provin 
de la etnii străine unele de altele („graiurile” folclorice). Acest din urmă aspect este doar exterior, el 
manifestându-se numai la nivelul expresiei artistice, căci, intrinsec, avem de-a face cu o unitate în diversitate 
asigurată de legile obiective de creaţie ale folclorului literar-muzical, care fixează elementele structurale de bază, 
definitorii pentru specificul nostru naţional. 

Legile de creaţie sunt extrem de stricte şi fixează câteva repere-cadru în limitele cărora se produce actul 
artistic. Aceste legi sunt: 

- monodia; 

- interdependenţa strânsă vers-melodie; 

- dimensiunile şi forma arhitectonică a versului şi melodiei; 

- tipul rimei (simplă) şi al accentului metric (cruzic, binar); 

- procedeele variaţionale (limitat sau continuu) determinând forma liberă sau fixă a cântecului; 

- sistemele sonore şi ritmice pe care se clădeşte discursul muzical (scări muzicale prepentatonice, 
pentatonice, hexa şi heptatonice - moduri diatonice şi romatice-sisteme ritmice-giusto-silabic, aksak, parlando- 
rubato, distributiv). 

Un cântec făcut ce se pretinde folcloric este de multe ori inestetic. El are elemente-tip însăilate la 
întâmplare, alterând tiparele tradiţionale şi realizând diformităţi (monstruozităţi) ca de exemplu în plan anatomic: 
viţelul cu două capete sau trei picioare, mâna cu şase degete etc. De aceasta îşi dau seama, în primul rând, 
specialiştii care au analizat şi definit categoria esteticului în domeniul folclorului, dar şi oamenii de bun simţ cu 
oarecare cultură muzicală sau originari dintr-o zonă cu un anumit grai folcloric (pentru acel grai). Ceilalţi 
consumatori iau lucrurile aşa cum li se oferă şi nu vor şti niciodată să deosebească autenticul de pastişă. Asta 
şi pentru că redactorii noştri (câţi dintre ei au efectuat o culegere de teren în mod ştiinţific?) ne dau „de toate 
pentru toţi”, iar muzica este ceva ce „gâdilă plăcut urechea". Mai adăugăm şi nişte cuvinte înduioşătoare şi 
ajungem uşor la inima românului, sentimental din fire. Astfel se explică popularitatea de care se bucură un 
segment repertorial de proastă calitate şi care este vehiculat cu asiduitate de o „mafie" în care intră numai 
interpreţi de mâna a şaptea, dar şi vedete consacrate care au început cândva cu un repertoriu valoros (pe care 
îl posedă în continuare). 

în folclorul românesc sunt prezente genuri şi specii cu un specific nealterat, „curate" din punct de vedere 
stilistic, făcând parte din cel mai vechi strat de creaţie, puternic cristalizate prin „şlefuirea" de secole, ceea ce le 
conferă rezistenţa diamantului, apărându-le de alterări. Amintim aici anumite cântece rituale legate fie de ciclul 
familial, fie de cel calendaristic, ca şi o parte din muzica destinată instrumentelor vechi tradiţionale (fluier, caval, 
cimpoi). Este adevărat că unele dintre ele şi-au redus mult aria de circulaţie şi mai subzistă doar în memoria 
generaţiei de 60 de ani. 

Alături de acestea, altele au suferit, şi suferă în continuare, modificări prin contaminări stilistice şi 
repertoriale. Aceste interferenţe pot fi diferite ca rezultantă: fie un repertoriu eterogen prin alăturare (ex.: 
alăturarea stilului nord muntenesc cu cel sud ardelenesc, fără să se amestece în zona întorsura Buzăului), fie 
modificări structurale prin grefarea unor elemente „străine" pe un trunchi autohton de bază, produsul final fiind 
ambiguu, cu o anumită instabilitate şi apt de a fi revendicat atât de o zonă, cât şi de cealaltă (fenomenul se 
petrece şi în regiuni cu o populaţie de diferite etnii). 

Dacă festivalurile, concursurile, nedeile au impact mai mult local, mijloacele mass-media au un impact 
general foarte puternic asupra consumatorului de artă. Ele sunt astăzi factorul numărul 1, cu rol determinant în 
informarea şi educarea publicului. Ele oferă elemente numeroase ce pot contribui la formarea unei culturi 
muzicale, a bunului gust, deci condiţionează opţiunea artistică activă a aceluiaşi public. Radioul, televiziunea, 
sala de spectacol, discul, caseta audio şi video trebuie să ofere numai acte folclorice autentice, cuprinzând toate 
zonele ţării, fără a face rabat la calitate, rezistând chiar unor propuneri venite din public pentru prezentarea unui 
repertoriu îndoielnic sau stereotip. Radioul şi televiziunea au devenit tot mai mult criterii valorice, când ele ar 
trebui să fie numai martori neutri şi curele de transmisie. în cadrul emisiunilor realizate de acestea, ar fi de dorit 
prezentarea cu preponderenţă a interpreţilor autentici, ţărani contemporani descoperiţi prin culegerile de teren 
de ultimă oră, ca şi a repertoriului existent în Arhiva Institutului de Etnografie şi Folclor „Constantin Brăiloiu" (în 
aceasta aflându-se comori inestimabile cu valoare de prototip), la ore de maximă audienţă. 

Casetele audio cu folclor alterat sau pornografic cunosc la ora actuală o largă răspândire, pot fi achiziţionate 
uşor şi la preţuri accesibile şi răsună in fortissimo prin târguri, bâlciuri, pieţe, la nunţi şi petreceri, agresând bunul 
simţ al cetăţeanului. Ele sunt produsele unor lăutari sau chiar ale unor cântăreţi consacraţi care, în goana după 
câştig, acţionează cu o anumită rea-voinţă la pervertirea gustului publicului. Ei se bazează pe acceptul tacit al 
unei părţi a tineretului, lipsit de o educaţie muzicală, care pluteşte în „derivă" printre tentaţiile falsului artistic, dar 
şi pe pasivitatea reală sau aparentă a cetăţeanului simplu, care, obligat, în vechiul regim, pe o perioadă de zeci 

de ani, să suporte fără replică tot ceea ce i s-a impus, nu este nici astăzi sigur că poate „lua de guler” la figurat, 
dar şi la propriu, pe cei ce poluează mediul cu astfel de subproduse. Există şi semne (rare) că publicul s-a cam 
săturat de ele, atunci când acesta, în sălile de spectacol, gratifică cu răceală pe actanţii ce abordează un 
asemenea repertoriu. în contrapartidă s-ar putea lansa cantităţi mari de casete cu folclor de calitate, care să 
răsune în toate locurile publice amintite mai sus (astfel ca auditoriul să aibă posibilitatea de a opta), concomitent 
cu o riguroasă selecţie a întregului material oferit spre imprimare şi comercializare. 

Mijloacele mass-media în colaborare cu specialiştii în folclor trebuie să găsească acele modalităţi prin care 
să contribuie la păstrarea cât mai nealterată, cât mai aproape de tradiţie a stilurilor regionale, care la noi sunt 
de o frumuseţe, varietate şi bogăţie unice. 

Care este, în acest context, situaţia ţăranului-interpret? El are acces la mijloacele mass-media mai ales în 
calitate de consumator de artă, iar în calitatea sa de cântăreţ, dansator, povestitor, numai foarte rar şi într-un 
cadru organizat pe calapoade oarecum fixe, impuse de aparatura audio-vizuală şi de necesităţile tehnico- 
regizorale ale radioului, televiziunii, sălii de spectacol. Aceasta aduce cu sine o denaturare a actului folcloric şi 
dă interpretului sentimentul incomod al artificialului. El simte că repertoriul său nu este apreciat şi îşi pune 
întrebarea dacă acesta este cu adevărat valoros sau nu, fiind dispus adesea să renunţe la el, şi să adopte „moda 
zilei", prin preluarea unor piese vehiculate de mass-media. Mai verosimil este că, simţindu-se marginalizat, 
intepretul autentic renunţă la repertoriul local tradiţional, nu pentru că acesta ar fi perimat sau din lipsa puterii 
sale de discernământ valoric, ci tocmai pentru a fi luat în seamă de aceste mijloace mass-media. Stare de lucruri 
ce duce la părăsirea unei bune părţi a repertoriilor locale tradiţionale şi la accelerarea amestecurilor tematice şi 
stilistice, în detrimentul specificului regional, care încet, dar sigur, îşi pierde multe componente. 

De aceea culegerea pe teren rămâne şi astăzi o necesitate stringentă, desfăşurarea in situ a actului folcloric 
fiind chezăşia autenticităţii lui; culegeri efectuate în echipe de specialişti care să colaboreze eficient, la un înalt 
nivel ştiinţific, pentru a depista tot ceea ce a mai rămas viabil şi valoros în folclorul nostru. 

Să amintim şi şcoala (întorcându-ne la ceea ce ne-a învăţat Dimitrie Kiriac) ca pe cel mai important factor 
de educaţie estetică. O bună dotare cu mijloace audio-vizuale, cu instrumente muzicale ar fi folosită, de la 
clasele primare, pentru efectuarea de audiţii, vizionări de filme, însuşirea practică a unui repertoriu vocal şi 
instrumental (de ce nu?) adecvat vârstei şcolare, a unor noţiuni elementare de dans popular (aşa cum se face 
în toate ţările, numai la noi nu) şi iată creată baza pe care se va putea înălţa o generaţie pregătită să guste, să 
iubească şi să apere arta populară românească autentică. 



loana-Ruxandra FRUNTELATĂ 

(CNCVTCP) 


Trecerea de la faptul real la legenda istorică în povestirile veteranilor 
din cel de-al Doilea Război Mondial 


în cele ce urmează, mi-am propus să prezint în câteva cuvinte motivele pentru care povestirile veteranilor 
celui de-al Doilea Război Mondial constituie un obiect al folcloristicii, scenariul proiectului urmând a fi elaborat 
ulterior. 

Istoricitatea epicii populare a constituit dintotdeauna o problemă atrăgătoare a cercetării folclorice, 
implicând cunoscuta relaţie dintre ficţiune şi realitate, ca şi observarea receptării noţiunii de adevăr pe drumul 
de la mit la istorie. 

Dintre speciile folclorului literar, legenda istorică este cea mai direct raportabilă la timpul realităţii. Totuşi, ea 
nu este interesantă ca valoare documentară. Cine va citi şi le va crede, bine va fi, iară cine nu le va crede, iară 
va fi bine, scria Neculce, adaptându-se la condiţia hibridă a speciei. Pornind însă de la faptul istoric, legenda 
dezvoltă detaliile realităţii în direcţia descoperirii unor situaţii de viaţă exemplare pentru comunitate şi - prin 
aceasta - inscriptibile eposului folcloric. 

în legende se întâlnesc - uneori cu acelaşi nume - eroii din basme sau balade. De altfel, cele mai multe 
dintre legendele istorice recunoscute sunt structurate în jurul unei figuri eroice - domnitor, conducător - sau 
eroico-fantastice - haiducii. Totuşi, există şi legende istorice inspirate din bătălii, de la năvălirile tătarilor în 
principatele medievale, până la cele din războiul nostru pentrru independenţă de la 1877. în antologia prozei 
populare alcătuită de el în anii ’60, Ovidiu Bârlea propune şi trei povestiri inspirate din Primul Război Mondial, 
la mai puţin de cincizeci de ani de la desfăşurarea conflictului armat. Adăugând la acestea povestirile culese de 
Tudor Pamfile, observăm deja o posibilă clasificare a naraţiunilor despre război în întâmplări de pe front, 
întâmplări din prizonierat şi întâmplări din spitalele unde erau aduşi răniţii. 

Evenimentele trăite de participanţii la cel de-al Doilea Război Mondial pot constitui şi ele, în funcţie de 
puterea de sinteză şi de transfigurarea prin imaginaţie a povestirilor, nucleele unor legende istorice în curs de 
cristalizare. 

Este util ca o cercetare a acestora să pornească de la o reconstituire a unităţii militare între ai cărei membri 
s-au stabilit - datorită situaţiei-limită a războiului - relaţii diferite şi poate mai puternice decât cele dintr-o 
colectivitate tradiţională. 

După Georges Dumezil, alături de rege şi de producător, militarul ocupă o funcţie esenţială în societăţile 
arhaice ale lumii indoeuropene. Luptătorul propune un model de comportare într-o situaţie de criză; mai exact, 
el experimentează un mod de viaţă în apropierea morţii, care nu va fi niciodată lipsit de interes, dovadă fascinaţia 
celor care „n-au făcut frontul" pentru amintirile din război ale părinţilor sau bunicilor. 

Stând de vorbă cu foştii soldaţi încă iertaţi de moarte dintr-un pluton, avem şansa de a fi aproape atât de 
arhetipul înscris în documente, cât şi de variantele lui; cu alte cuvinte, putem vedea cum se trece de la istorie la 
ficţiune şi încerca să înţelegem motivele şi dinamica alunecării în legendă. 

Apropiindu-se de mentalitatea povestitorului, redescoperim cum se reduce accidentul istoric la tiparul 
folcloric de încadrare a oricărui fenomen într-un univers mitic: comandantul are atributele eroului, armele 
moderne sunt asemănate cu fiarele fabuloase din basme, oamenii primesc lupta ca o iniţiere în capcanele 
destinului. De asemenea, este interesant de observat dacă anumite motive ale legendelor mai vechi sunt 
preluate şi transferate în noul context; dacă povestitorii accentuează exemplaritatea atitudinii lor de pe front sau 
ţin mai mult la păstrarea verosimilităţii relatării. 

De regulă, eroii se conturează în eposul popular în absenţă, ei trăind cu toţii într-un illo tempore al memoriei 
colective. De aceea, nu trebuie să ne aşteptăm ca veteranii să se propună pe ei înşişi ca eroi ai povestirilor de 
pe front; rolul acesta va fi ocupat mai degrabă de un camarad sau de un comandant, sau poate chiar de duşman. 

în acelaşi timp, prin manifestarea interesului faţă de viaţa povestitorului, cercetătorul creează o atmosferă 
favorabilă comunicării şi poate afla şi alte fapte de folclor care-l interesează, pornind de la limbaj şi ajungând 
pănă la datini şi credinţe. 

Toate motivele amintite până acum arată utilitatea culegerii povestirilor despre cel de-al Doilea Război 
Mondial şi a grupării acestora - pe cât posibil - în jurul unor arhetipuri descoperite. Desigur că nu fiecare veteran 
este un creator popular şi poate că nu a trecut destul timp pentru ca pe setul nostru de întrebări să se articuleze 
o specie a folclorului literar. Dar proiectul ne oferă sansa de a ne verifica ipotezele referitoare la geneza, 
morfologia şi funcţia legendelor istorice, ne pune la îndemână o metodă de a intra în comunicare cu povestitorii 
şi, totodată, de a recupera coordonatele mentale ale unui război de o importanţă copleşitoare pentru secolul 
nostru. Şi, nu în ultimul rând, amintirile veteranilor merită culese pentru că ar ajuta la redefinirea conceptului de 
tradiţie într-o perioadă în care - în condiţiile creşterii vitezei de circulaţie şi aglomerării informaţiilor - izolarea de 
altădată a spaţiului folcloric a devenit o utopie. 



Tatiana MARDARE 

(CNCVTCP) 


Spectacolul muzical şi 
influenţa lui asupra creaţiei populare 


Cultura muzicală populară, astăzi, la sfârşit de secol XX, evoluează treptat pe două căi paralele: pe de o 
parte, asistăm la o prefacere lentă a genurilor ocazionale şi neocazionale care asimilează elemente de origini 
diferite, informatorul principal fiind ţăranul, iar, pe de altă parte, muzica lăutărească atrage tot mai mulţi 
admiratori din rândul populaţiei de la sat, fapt ce duce către o marginalizare a primului aspect. 

Rolul lăutarului în activitatea rurală a fost dintotdeauna deosebit de cel al unui ţăran. El, deţinătorul şi 
executantul unei muzici populare profesioniste, a posedat şi mai posedă încă un repertoriu anume - după cum 
afirmă etnomuzicologul Constantin Brăiloiu în articolul său Despre folclorul muzical în cercetarea monografică - 
pe care, de bună seamă, îl execută aşa cum trebuie, de vreme ce de veacuri îşi duce, executându-l, traiul din 
voia celor mai chemaţi să I judece. 

Care este situaţia actuală? Ţăranul, posesorul unui repertoriu de cântece lirice, doine sau jocuri, nu mai 
cântă sau cântă rar, de dragul cântatului. El aşteaptă un public, un festival sau un concurs pentru a evolua în 
scenă şi a fi auzit de consăteni. Acest fenomen, început odată cu sfârşitul celui de-al Doilea Război Mondial, 
capătă o amploare din ce în ce mai mare, astfel încât adevăratul deţinător al unor cântece propriu-zise, de 
exemplu, consideră apariţia lui în scenă ca pe un merit personal cu care se mândreşte. Din acest punct de 
vedere ţăranul a preluat puţin câte puţin funcţia şi rolul lăutarilor. 

Toate aceste mutaţii funcţionale sunt datorate şi apariţiei spectacolului muzical folcloric - ca mod de 
manifestare şi valorificare a folclorului muzical, dar şi de propagare a culturii în masă. Prilejurile şi funcţiile de 
altădată, magico-rituală şi/sau catarthică, au fost înlocuite cu prilejuri dictate de către organizatori şi funcţiile 
spectaculară şi estetică, lată, deci, situaţia în care se află în prezent folclorul muzical. Acest fapt pare a fi 
incontestabil şi de aceea, specialiştii formaţi în acest domeniu sunt puşi în situaţia să o accepte, încercând, 
totuşi, să realizeze o revitalizare a obiceiurilor, genurilor muzicale în spiritualitatea sătească, chiar şi prin 
intermediul unui spectacol folcloric. 

Pentru a ajunge la nişte rezultate satisfăcătoare, este nevoie de a cunoaşte ce aşteaptă publicul de la o 
asemenea manifestare şi pentru cine vine la spectacol. 

Deci, ce aşteaptă publicul? Desigur, interpreţii favoriţi sau vedetele muzicii populare. El preferă nu atât o 
doină autentică sau un cântec propriu-zis, ci mai degrabă o formaţie populară profesionistă, cu interpreţi 
recunoscuţi din zonă. Problema este: cum se poate reforma gustul unui auditoriu care, mai bine de cincizeci de 
ani, a fost constrâns să asculte orchestre populare şcolite, de o performanţă tehnică de multe ori remarcabilă, 
dar care nu reflectau întotdeauna specificul zonal. Acest fapt poate fi reparat numai în cazul în care îndrumătorul 
unor astfel de orchestre va fi cointeresat în căutarea autenticului. Dar despre rolul orchestrei populare 
profesioniste, vom vorbi mai târziu. Acum, însă, voi relata câteva din consideraţiile mele despre spectacolul 
muzical ca mod de selectare a formaţiilor interprete. 

Primul aspect care se impune în mod deosebit este apariţia în scenă a adevăraţilor deţinători de folclor şi 
nu a grupurilor de amatori formate din elevi ai liceelor de profil sau din intelectualii satului. Cu toţii am fost nu o 
dată martori, când pe scenă au evoluat fetiţe şi băieţi cu un repertoriu ce depăşea cu mult vârsta lor. Exemplele 
pot fi numeroase în acest sens. De introducerea unei astfel de condiţii pentru participarea la concurs, festival 
etc. va beneficia mai întâi de toate publicul, care va avea posibilitatea să asiste la un act autentic şi sincer. Acest 
fapt va elibera spectacolul muzical şi de artificialitatea care predomină de obicei şi va încărca atmosfera cu 
emoţii sincere şi trăiri sufleteşti adânci. în confirmarea celor expuse prezint un citat din articolul Opinii asupra 
folclorului şi folcloristicii româneşti al folcloristului Gh. Ciobanu: „Pentru creatorul de folclor, cântecul şi dansul 
n-au fost niciodată obiecte de expunere, de exhibiţie, ci mijloc de exteriorizare a unei trăiri, a unei stări sufleteşti. 
Lăutarii sunt cei care au cântat totdeauna pentru alţii, iar dintre ţărani doar cei mai umblaţi cântă tot felul de 
romanţe şi cuplete de revistă. Adevăratul interpret popular nu vizează niciodată efectul, în contrast cu artistul 
ajuns pe scenă, care rareori este ţăran adevărat. Spun toate acestea pentru că ar fi bine să se înţeleagă că arta 
adevărată, nu are nevoie de zurgălăi şi de poante, ci ea cere doar dăruire, trăire sinceră care, prin transmitere, 
poate însufleţi sala. Or, tocmai acestea lipsesc în bună măsură repertoriului popular ajuns în scenă". 

Caracterul declamativ împrumutat poate din arta lăutarilor ce tind să-şi demonstreze mai întâi de toate 
virtuozitatea tehnică a făcut ca o doină să fie interpretată în ritm de horă sau un cântec liric - în ritm de sârbă, 
ambele fiind acompaniate de un taraf hibrid, care nu are de multe ori nimic comun cu zona etnografică de unde 
vine. 

O altă problemă care se cere a fi pusă în discuţie este modul de manifestare a orchestrelor populare 
profesioniste, ele fiind invitate să participe la spectacole în mod regulat. Mă voi referi în primul rând la 
componenţa lor instrumentală. în majoritatea cazurilor aceste orchestre sunt alcătuite după un tipar unic (tip 
Orchestra „Barbu Lăutaru" din Bucureşti), fapt ce nu răspunde necesităţilor etnografice. în al doilea rând, chiar 
dacă repertoriul pretinde că ar fi fost cules din localitatea de origine, este într-atât de stilizat şi transformat încât 
cu greu pot fi sesizate acele trăsături ce deosebesc o localitate de alta. V-aş ruga, acum, să vă imaginaţi evoluţia 
unei formaţii profesioniste pe scenă, ea având sarcina de a prezenta participanţilor şi publicului totodată o 
interpretare ideală a folclorului muzical. Mă întreb: cum poate ea să-şi îndeplinească funcţia când nu este nici 
măcar formată conform zonei lor? Rezultatul se impune de la sine: publicul o va accepta, căci este familiarizat 
cu o astfel de sonoritate pompoasă şi o va răsplăti cu ovaţii puternice, iar participanţii vor încerca, din dorinţa de 
a fi şi ei răsplătiţi la fel, să-şi completeze micile tarafuri (dacă mai există), imitând profesioniştii. Astfel, nu peste 
mult timp, moldovenii vor cânta la fel ca maramureşenii, ardelenii la fel ca bănăţenii şi aşa se va ajunge de la o 
bogăţie extraordinară de stiluri şi interpretări la o omogenizare repertorială şi stilistică. Ne-am convins deja - a 
câta oară? - că ţăranul care cântă la fluier, cobză sau chiar un cântec liric este foarte uşor influenţabil. Deci, 
sfatul este să nu le dăm şi noi, muzicienii profesionişti, un prilej în plus pentru a fi dezorientaţi în arta pe care au 
moştenit-o. 

Desigur, nu putem miza pe ideea că folclorul muzical va reuşi să se dezvolte în continuare, doar prin 
intermediul spectacolului folcloric şi nici nu ne putem limita la astfel de manifestări cum sunt: festivalurile, 
concursurile, nedeile sau serbările câmpeneşti. Ele, însă, ar putea, cu condiţia de a fi organizate cu maximă 
prudenţă şi ştiinţă, reînnoda firul întrerupt odată. 



Arh. C.D. MAZILII 

(CJCVTCP Constanţa) 


Curţi ţărăneşti, anexe gospodăreşti şi 
ateliere meşteşugăreşti în Dobrogea 


Dobrogea, această „alt fel” de ţară românească, acest ţinut arid înconjurat de ape, mărginit pe două laturi 
de Dunăre şi pe a treia de Marea Neagră pare mai degrabă o peninsulă, prin ale cărei rădăcini comunicăm de 
milenii cu „balcanicii" şi „mediteraneenii" noştri. Dunărea, adevărata vatră de sat, a legat şi mai abitir satele 
perechi de pe ambele maluri. Pontul Euxin a constituit „o bătătură", o piaţă a satului, pe care s-au întâlnit de 
milenii toţi beneficiarii spaţiului etnografic românesc. 

Acest ţinut paradoxal şi atât de previzibil în acelaşi timp, a „beneficiat" timp de mai bine de şapte milenii 
atestate arheologic de „vânzoleala" atât de modernă a emigrărilor şi imigranţilor, a dictaturilor militare şi a „boom- 
urilor” economice, a recesiunilor de tip asiatic, dar şi de perioade de „renaştere" culturală de înţeles occidental. 
Spuneam „paradoxal", căci rar se vede în lume un ţinut mai arid cu o agricultură şi o zootehnie mai bogate (mă 
gândesc la Olanda şi la Danemarca). Paradoxal, pentru că rar se mai poate vedea o zonă pe glob, mai „lucrată" 
şi catalogată de istorici şi arheologi şi mai puţin bătută de etnologi. De aici, această găunoasă prejudecată a unei 
Dobroge sărace şi recente din punct de vedere etnologic, zonă ce trebuie pusă mai la coada topului culturii 
româneşti, o zonă apăsată de tăcere şi prejudecăţi de la distanţă, de vreme ce de mai bine de 115 ani nimeni 
nu mai calcă apăsat pe urmele lui Teodor Burada. 

în acelaşi timp Dobrogea este un model previzibil, pentru cine-i analizează polidisciplinar evoluţia, pentru 
că numai aici era firesc în arealul etnogenetic românesc să se nască acel creuzet în care s-au topit zeci şi zeci 
de etnii, oferind de peste două milenii un model universal pentru convieţuirea creştină, aşa cum SUAnu reuşeşte 
pe deplin încă. 

Această comunicare, rod al cercetării de teren şi bibliografice începute în triunghiul magic al Dobrogei de 
sud-vest - Ostrov - Rasova -Adamclisi -]n primăvara anului 1993, zona cu sectorul de specificitate cel mai ridicat 
din arealul aflat în competenţa instituţiei pe care o reprezint, împreună cu domnul Costin Antonescu, se vrea „de 
o ariditate ştiinţifică", ca o replică la metaforele din preambul, proprii cu precădere etnografilor de formaţie 
„umanistă". 

Demersul practic se bazează pe 50 de chestionare completate în cinci sate cu vechime maximă posibilă, 
alegerea lor făcându-se dintr-un top de o sută cinci zeci şi cinci de sate din totalul de 256 sate ale judeţului 
Constanţa şi anume: Pârjoaia, Satu Nou, Oltina, Făureni şi Carvăn (mic şi mare). 

Gospodăria ţărănească dobrogeană, aşezată în vatra satului, depinde mult ca formă şi structură (ca de 
altfel, toate celelalte din România şi vecinătăţi) de tipologia satului, de forma de dezvoltare şi structura tramei 
stradale: sate spontane naturale (cele mai vechi, cu pronunţat respect pentru mediul înconjurător, trădează şi 
cea mai veche concepţie, aceea a integrării în Cosmos), sate adunate (tot vechi la origini, trădând o îndesire 
progresivă prin creşterea populaţiei şi a potenţialului economic), sate alungite (mai recente, rezultat al accesului 

facil la una sau mai multe căi de comunicaţie de mare importanţă economică) ori sate rectangulare (cele mai 
recente, de colonizare modernă, rezultat al proiectării de birou). 

Satele spontane, naturale, reflex al concepţiei ţărăneşti arhaice (vezi Pârjoaia, Carvănu Mic), au de regulă 
uliţe ce urmăresc panta terenului natural, ele fiind amplasate pe malurile unor văi ce se adâncesc în podişul 
dobrogean. Gospodăriile au în proporţie de 60% un singur acces la uliţă, 25%, două accese (faţă, spate) şi 15% 
sunt aşezate pe colţ, la două uliţe intersectate. Aceste gospodării (ca şi cele din satele adunate, dar în mai mică 
măsură) au puţine porţiuni plate (mai ales bătătura - 90%), lucru ce dictează o rezolvare funcţională, structurală 
şi plastică foarte variată şi care trădează cele mai vechi influenţe (neolitice) din arhitectura ţărănească. în 
ultimele două categorii de sate (vezi Oltina şi Făurei), terenul plat fiind majoritar, gospodăriile beneficiază de o 
dispoziţie mai facilă şi mai ordonată, pretându-se la principiile geometrice ale proiectării. 

Bine conservat, dar ocultat în povestea propriu-zisă, limbajul arhaic, al mitologiei, al basmelor ne mână 
analiza de teren spre concluzia că gospodăria ţărănească avea odinioară şi a mai păstrat şi astăzi o organizare 
polifuncţională cu mai multe curţi, fapt întâlnit în Dobrogea numai la populaţia autohtonă şi la cele migrate din 
aria de etnogeneză românească (lipoveni, bulgari, cerchezi) şi lipseşte cu desăvârşire la populaţiile provenite 
din alte spaţii spirituale (turci, tătari, armeni, greci etc.). în basmele noastre, aproape tot ce se referă la locuire, 
la aşezare omenească se declină la plural: casele, curţile, grădinile. 

împăratul Roşu locuieşte într-un palat, Soarele stă în palatele sale, există curţile lui Dumnezeu, curţile de 
aramă ale Zmeului, ale lui Negru împărat, ale Pajurei, ale lui Statu-Palmă; sigur că, referindu-ne la palate, curţile 
pot fi interioare, asigurând din punct de vedere funcţional iluminatul diferitelor spaţii interioare, care în orice 
edificiu mare sunt dispuse labirintic. Boierii noştri şi-au ridicat conace, curţile lor cuprinzând clădiri pentru argaţi, 
clădiri de producţie şi de depozitare, clădiri auxiliare. Conacele, culele - sediul fermelor centralizate se apropiau 
de programele vilae- lor mediteranene de tip roman, dar le depăşeau prin rezolvarea lor pavilionară, individual 
funcţională, unifamilială, înconjurată de o îngrăditură personală, de unde şi pluralul curţi, desemnând un singur 
amplasament. Sigur că, la nivelul gospodăriei ţărăneşti din care s-a dezvoltat şi cea boierească, lucrurile se 
explică mai ales prin specializarea strictă a funcţiunilor economice. Circa 98% din chestionare vorbesc despre 
o gospodărie mixtă, preponderent agrară, cu o creştere a vitelor auxiliară, un procent de 1,5% practicând un 
păstorit semipendularîn hotarele satului (mai ales în zona Dunării cu bălţile sale). 

Gospodăriile româneşti dobrogene sunt în proporţie de 87,3% structurate astfel: bătătura (cu acces din uliţa 
principală), curtea de flori (în imediata vecinătate a uliţei, cu acces din bătătură şi cu vedere din prispă şi case 
dacă orientarea magnetică o permite; această funcţiune e mai mult pentru trecătorul uliţei), curtea de animale 
mari (vaci, cai, măgari, căruţă, utilaje agricole), curtea porcilor şi cea a păsărilor (deseori vecine, căci şi 
construcţia anexă este deseori cocină+poiată), grădina de zarzavat şi legume, via (uneori pepenăria), 
porumbiştea (mai ales la gospodăriile din satele naturale unde lotul trece binişor peste 5000 mp). în 
chestionarele noastre, media pe gospodărie este de 3200 mp, maximul atingând 6350 mp, în Pârjoaia (sat 
natural), iar minimul, 750 mp, în Limanu (sat rectangular, de colonişti, de după Primul Război Mondial). 

Aceeaşi morfologie a gospodăriei, cu diferenţe nesemnificative dictate de forma şi dimensiunile lotului, 
trama stradală şi suprafaţa de teren aferentă, se întâlneşte şi la aromânii stabiliţi în Dobrogea cu diverse prilejuri 
istorice (86,9%) - excepţie făcând cei ce au preluat după al Doilea Război Mondial gospodăriile nemţeşti (şi 
ţiganii care distrug curţile!). 

Toate celelalte etnii au gospodării cu structuri funcţionale mai simple, căci şi profilul lor economic este mai 
strict specializat. 

Din ancheta cu chestionare, precum şi din cercetarea audio-video, foto şi cu relevee, efectuate între anii 
1993-1995, rezultă următoarele tendinţe în organizarea, dezvoltarea şi tehnicile de construcţie legate de anexele 
gospodăreşti în Dobrogea: 

a. în satele naturale (72%) şi în satele medievale alungite (58%), predominând loturile dreptunghiulare 
tinzând spre pătrat, tendinţa de a organiza locuinţa şi anexele în mod pavilionar este evidentă, trădând o 
rezolvare treptată a necesităţilor funcţionale ale construcţiilor, mai ales la loturile cu lăţime mai mare de 25 m. 

Acesta pare să fie şi orientarea cea mai veche de rezolvare a organizării gospodăriei ţărăneşti, plecând de 
la moştenirea neolitică formată din locuinţă unicamerală semiîngropată sau de suprafaţă, groapă de gunoi, 
prezente în culturile Baia-Hamangia, Gumelniţa, Cernavodă (1,11,111) ş.a., plasate separat în incinta protosatelor. 

b. în satele adunate (64,5%) şi în mai noile sate rectangulare (87,6%) micşorarea suprafeţei loturilor, 
precum şi o mai eficientă protecţie termică a locuinţei au făcut ca anexele (cele mai multe) să fie dispuse în 
relaţie, folosind unul-doi pereţi ai locuinţei şi intrând sub acelaşi acoperiş (pod, aplecătoare). 

în satele dobrogene anexele gospodăreşti sunt următoarele: bucătărie de vară, cămara ( chiler ), cuptor de 
pâine, baie, beci, pivniţă (bordei), latrină (umblătoare), cramă, coteţ de păsări (curnic), cocină, şopron (saltân), 
pod, grajd ( salomnic ), magazie ( camască ), hambar, siloz {coşar), saia {saivan), fântână (cu cumpănă, cu tambur, 
cu scripete, cu arici, cu vârtej, cu roată), cişmea, fânar ( plevniţă, păierie), porumbar, garduri, bănci la poartă. Şi 
nu în ultimul rând, deşi în proporţie de 11,6%, atelierul gospodăresc, transformat uneori (sub 5%) în adevărat 
atelier public. în ultimii ani, au apărut şi magazinele gospodăreşti, de diverse profile, în general mixte (3,5%). 
Toate aceste funcţiuni auxiliare se întâlnesc la români, iar la celelalte etnii în diferite proporţii diminuate 
(niciodată în totalitatea enumerării lor anterioare - în funcţie de specificul economic al fiecărei etnii). 

în Dobrogea s-au practicat cu deosebire următoarele meşteşuguri: caretăşerie, hamuri şi juguri, vărărie, 
olărie, fierărie-potcovărie, maragozerie, tâmplărie-dulgherie, pietrărie, ţesătorie la război (pânzeturi, scoarţe, 
stofe, rogojini). Ca o caracteristică dobrogeană, se poate observa că unele se practicau în gospodărie: 
caretăşeria, fierăria-potcovăria, ţesătoria, unele se practicau la amplasamentul materiei prime: pietrăria, olăria, 
vărăria, iar altele erau mixte: dulgheria-tâmplăria, maragozeria, rogojinăria. 

Azi se mai practică sporadic doar fierăria-potcovăria, caretăşeria, tâmplăria-dulgheria, hamuri şi juguri, 
rogojinăria şi maragozeria. După cum spuneam, destule gospodării au atelierul propriu (11,6%) şi tendinţa este 
crescătoare şi datorită creşterii şomajului urban şi reîntoarcerii foştilor salariaţi la matcă. Aceşti ţărani 
desrădăcinaţi vor continua să facă ce ştiau la oraş, crescând oferta de servicii industriale în mediul rural. 

După cum se observă din cercetare şi chestionare, un procent de 4,5% din atelierele gospodăreşti cercetate 
sunt publice, iar numărul lor tinde să crească, urmare a marii cereri de servicii pe care le satisface în mediul 
rural. Analizând fierăriile-potcovăriile, caretăşeriile, atelierele de tâmplărie-dulgherie şi maragozerie întâlnite se 
observă că acestea sunt organizate să permită accesul publicului şi vehicolelor (unde e cazul) în gospodărie, 
drept care apare o nouă curte în complexul gospodăriei - curtea publică, cu acces obligatoriu direct din uliţă. 

Faptul că toate urmele de cuptoare de var şi de olărie cercetate se găsesc amenajate în chiar dealul din 
care se extrage materia primă atestă vechimea meşteşugului, metoda fiind similară cu arhetipul neolitic. Corâta 
monolită dintr-un plop se cioplea direct în baltă, la locul de creştere al copacului şi apoi se naviga pe ea până la 
ţărm, unde se încărca pe căruţă şi se transporta în gospodărie, în aşteptarea zdrobirii pentru vinificaţie a unei 
noi generaţii de struguri. 

Ţesătoria se făcea şi se mai face vara în balcon, iar iarna în casa mare, spălatul lânii la Dunăre, în lacuri 
ori la cişmea, uscarea şi vopsirea ei sub şopron ori la bucătăria de vară. 

Este de mirare cum a dispărut ceramica dintr-un ţinut cu cea mai bogată tradiţie în spaţiul etnic românesc, 
un ţinut în care lutul are (cel puţin în arhitectură) o exprimare multiplă, am putea spune universală. Ultimul ţăran 
dobrogean care a olărit a fost Iordan Olaru, din satul Pârjoaia, comuna Lipniţa, mort în 1962. 

Principalele materiale tradiţionale ce intră în sistemele de construcţie dobrogeană sunt: piatra, lutul, 
oalenele, trestia şi lemnul. în ultimii patruzeci de ani mai apar cărămida, azbocimentul, BCA-ul, ţigla, paianta, 
stuful. 

Dintre toate, utilizarea lutului s-a răspândit demult în toată Dobrogea, iar meşteşugul aplicării lui este atât 
de perfecţionat, încât imprimă arhitecturii populare dobrogene caracteristica sa dominantă. Lutul se 
întrebuinţează în următoarele forme: 

a. Amestecat cu paie, ierburi fibroase, căiţi sau pleavă, formând ceea ce localnicii numesc ciamur. 
Amestecarea se face prin călcare de către oameni, când este nevoie de cantităţi mai mici, sau cu ajutorul cailor. 
Ciamurul se întrebuinţează la confecţionarea pereţilor, fie direct, aşezându-se în straturi de 20-30 cm, fie în 
chirpici (fu/ă nearsă) de 20x40x10 cm. Ciamurul se întrebuinţează şi ca mortar la zidăriile de tulă nearsă, piatră 
sau tulă arsă; de asemenea şi ca tencuieli pentru bulgărit pereţii de nuiele sau de trestie, pentru pardoseli şi 
pentru învelitori de pământ. Ciamurul se foloseşte nu numai la construirea caselor şi acareturilor, dar şi la 
edificarea cuptoarelor de pâine, plitelor de gătit, sobelor de încălzit. Este încă folosit sistemul în proporţie de 95% 
la anexele gospodăreşti şi în proporţie de 40% la locuinţe. 

b. Ciamurul cu mai puţine ingrediente şi superficial frământat, dar amestecat cu mai multă apă, se bate cu 
maiul între cofraje din lemn, apoi se aşteaptă întărirea şi se decofrează. Este o tehnologie mai puţin preferată 
de dobrogeni, folosindu-se azi într-un procent de sub 2%. 

Anexele gospodăreşti din lemn (coşarul, hambarul, şopronul, fânarul) au talpa aşezată pe blocuri mai mari 
de piatră, ocazie în care se folosesc şi pietre de arman uzate. De altfel, piatra este folosită în proporţie de 100% 
pentru fundarea construcţiilor, iar la pereţi, 31%. Piatra se mai foloseşte, de asemenea, ca o specificitate 
dobrogeană, la construirea gardurilor exterioare, iar ca o alăturare la arhetipul etnogenetic naţional, la 
construirea cişmelelor şi fântânilor. 

Ca învelitori pentru anexele gospodăreşti se folosesc cu preponderenţă: olana (30%), ţigla (3%), trestia 
(5,5%), paiele (9,8%), azbociment ondulat (41%), carton asfaltat (9,0%), ciamur lipit (1,7%). 

Anexele gospodăreşti, cu motivaţie venind din Neolitic împreună cu modul de relaţii al pământenilor cu 
micro şi macrocosmosul, sunt traducerea în fapt a necesităţilor vitale şi prea puţin a modei şi a temporalităţii, a 
unei populaţii pe care-o numim azi ţărănime şi care are înmagazinată în genă mesajele culturale, aş îndrăzni să 
zic spirituale a opt-nouă milenii de „frica lui Dumnezeu”, o populaţie căreia Biblia nu-i era străină nici în forma sa 
orală, o populaţie căreia secole de dictat ideologic n-au reuşit să-i înăbuşe tendinţe de dialog direct şi fără 
şovăire cu întreg universul, de la care a luat şi sintetizat orice sugestie constructivă, căruia i-a iradiat toată 
înţelepciunea sa spre folosinţă. 

Dictate de forma şi structura aşezărilor, ale gospodăriilor, ale comenzii sociale ale familiei aparţinătoare, dar 
nu mai puţin ale materialelor şi ale tehnicilor de construcţie, anexele gospodăreşti dobrogene ilustrează 
originalitatea lutului şi integrarea în universal prin raportarea la întregul spaţiu etnogenetic românesc. 



Prof. dr. Gheorahe C. MIHALCEA 


Locul şi timpul textului etnofolcloric 
(obicei, datină, rit şi ceremonial) 


De la început se impun câteva precizări în ceea ce priveşte definiţia obiectului demersului nostru. 

Obiceiul este un text exprimat sincretic care marchează un comportament cultural, ritual şi social, fixat de 
tradiţia unei comunităţi într-un cadru, de obicei ceremonial. Obiceiul are o posibilitate de deschidere spre înnoire 
în funcţie de evoluţia tradiţiei sau a comunităţii care-l cultivă. 

Datina este un dat cultural transmis oral din generaţie în generaţie cu posibilitatea zero sau aproape zero 
de deschidere spre primenire. Ceremonialul ca supraunitate a celor două texte etnologice este la rându-i unitate 
subordonată celor două mari cicluri care fixează coordonatele vieţii omului: ciclul calendaristic şi cel al vieţii. 
Cum nu poţi detaşa o verigă dintr-un lanţ bine definit pentru un scop anume fără să-i slăbeşti rezistenţa sau 
să-l faci inutil, tot aşa ceremonialul este unitar în structura lui de veacuri rânduită, cu obiceiuri, rituri şi datini în 
desfăşurarea lor în sensul celor două cicluri normative. 

Generalizând cercetarea profundă a lui Constantin Brăiloiu asupra cântecului popular («C’est â dire que 
toutes Ies realisations individuelles d’un patron melodique sont egalement vraies et pesent du meme poids dans 
la balance du jugement»), am putea să constatăm, a câta oară?, că şi obiceiul cu estetele lui surori este o 
realitate sincretic experimentată, strâns legată de viaţa oamenilor, parte integrantă a acestei vieţi, niciodată act 
autonom, niciodată fapt gratuit. în viaţa oamenilor, atât în cea cotidiană, cât şi în cea ceremonială şi rituală, locul 
şi timpul fiecărui gen de acte sunt bine determinate. Ele fac parte din sistemul de norme care guvernează 
comportările oamenilor, relaţiile dintre ei într-un anume timp sau între generaţii. Iar în relaţiile supraumane, 
aceste texte, ordonate de veacuri trecute, capătă rosturi de mediere particulare şi de comunitate, valenţe 
supranaturale. Realizate cu mijloace liturgice şi ale esteticului de bun-simţ popular, obiceiurile, fie chiar şi cu 
creaţiile lor elevate adeseori singure - poezie, cântec, horă - nu sunt numai artă, sunt, tocmai prin modul care 
sunt integrate vieţii, prin valenţele lor multiple, mai mult decât artă. în cultura deschisă a comunităţilor rurale 
europene, ele sunt un mijloc de comunicare (modalitate de mediere), realizat de fiecare dată după reguli demult 
elaborate, bine definite şi niciodată eludate ale limbajelor, muzicii, coregrafiei şi poeziei. Obiceiurile ca şi 
cântecul sunt proprietatea comunităţii etnice, care le păstrează cu sfinţenie integritatea pentru a le putea păstra 
eficacitatea. Fiind proprietatea comunităţii, nimeni nu-şi poate aroga asupra lor nici dreptul de a le fi creat, nici 
dreptul de a le folosi exclusiv sau a le modifica, cu atât mai mult. Cu o infinit de lungă istorie, obiceiul este un 
indiciu al culturii rurale, o mare operă de creaţie şi ordonatoare a ei şi un semn al spiritului deschis al acestei 
culturi, al marii ei puteri nu numai de a prelua în sensul canonic, ci mai cu seamă de a integra, pentru a rămâne 
ea însăşi faţă de ceea ce i se oferă în procesul continuu de comunicare şi interferenţă cu alte culturi. 

Acum, după acest mic excurs, pentru rosturile îndătinate şi autentice ale obiceiurilor calendaristice sau din 
ciclul vieţii urmează să punem punctul pe „i": care este locul şi timpul acestora în desfăşurarea şi valorificarea 
lor actuală? 

Şi vom porni să ne lămurim tocmai cu ultima acţiune anunţată, aceea de valorificare, de cunoaştere a 
funcţionalităţii textelor. Ca să cunoşti şi să valorifici trebuie să deschizi uşile de miraj ale unui tezaur. Şi asta 
pentru că pe de o parte, terenul etnologic este din ce în ce mai restrâns după atâtea şi atâtea valuri istorico- 
sociale propice sau, mai bine zis, nefavorabile acestora, iar, pe de altă parte, cum spunea un cercetător ardelean 
recunoscut: „în domeniul studierii culturii populare mai sunt încă veleitari - şi noi am adăuga chiar plătiţi - care 
nu cunosc, dar nici nu-şi dau osteneala să stăpânească principiile cercetării ştiinţifice, care au o concepţie foarte 
măruntă, vulnerabilă şi amendabilă totodată despre acest gen de activitate, adică de cunoaştere mai întâi şi apoi 
de «valorificare»" 1 . 

în ceea ce priveşte arhivele de folclor, se poate recunoaşte că acestea „adăpostesc un material de proporţii 
impresionante, cules pe parcursul câtorva decade de cercetători merituoşi ai fenomenului folcloric, după metode 
ştiinţifice; dar mai arătăm că suntem departe de a fi inventariat întregul material folcloric existent. S-a exprimat 
părerea că Arhivele ar putea funcţiona, în fapt, sub dublu patronaj: al Centrelor de Creaţie şi îndrumare, dar şi 
al institutelor de specialitate, ...iar arhivele s-ar putea institui în filiale ale celor de pe lângă institutele de cercetări. 

Culegerea, arhivarea şi cercetarea, documentarea materialului folcloric ar reprezenta prima etapă de mare 
importanţă în valorificarea ştiinţifică a faptului etnofolcloric. 

Această etapă, care dealtfel este a doua perioadă a cunoaşterii aperceptive a obiceiurilor cu tot contextul 
lor, are mai multe secvenţe bine înlănţuite: 

1. Documentarea asupra actului etnofolcloric este o activitate destul de anevoioasă, dar nu imposibilă în 
contextul actual. Cercetarea anchetelor anterioare, consemnate în arhive sub forma însemnărilor morfologice, a 
filmului sau casetelor audio şi video, conjugate cu cercetarea personală a faptelor actuale sau a relictelor 
întâlnite încă în memoria şi viaţa oamenilor este primul fapt care ne ajută să intuim corect, autentic actul folcloric 
urmărit. 

2. Reconstituirea etnologică - în cazul unor acte slab păstrate sau dispărute în fapt, rămase în memorie 
totuşi - este poate munca cea mai migăloasă, identică cu cea arheologică, dar necesară. Aceasta a doua 
secvenţă depinde de reuşita primei. 

3. Transpunerea în fapt a actului etnofolcloric urmează reconstituirii şi necesită filtrarea şi stabilirea 
variantelor şi invariantelor, în funcţie de tradiţie, loc - în acest punct se poate merge până la identificarea 
minuţioasă istorico-geografică -, recuzita ceremonială etnografică, vârsta actanţilor, data calendaristică cu 
precizarea pe ore dacă-i cazul, momentul din ciclul vieţii cerut etc. Şi aici este necesar să facem precizări, dacă 
mai era nevoie, asupra timpului şi locului unui fapt etnofolcloric reconstituit sau încă frecvent. Atât locul, cât şi 
timpul acestuia sunt ordonate din timpuri imemoriale de tradiţia fiecărei comunităţi (etnice, săteşti, zonale etc.). 
A-l scoate din canonul „vremii", fie calendaristică, fie familială, înseamnă un eşec sau - să-i zicem pe nume - o 
profanare şi astfel se poate ajunge la schimbarea funcţiei stabilite de veacuri sau, şi mai grav, la stricarea 
rostului, a codului normativ. De fapt la ceea ce s-a şi ajuns poate chiar de la prima urcare pe scena şcolii 
interbelice a obiceiului realizat mai mult sau mai puţin, la festivalurile-concurs sau registre de inventariere cum 
încă se mai organizează, din păcate, şi astăzi. Secvenţa etnofolclorică ritual-magică sau chiar folclorizată numai, 
nu poate fi asemănată până la identitate cu piesele arheologice expuse într-un muzeu, în altă „casă” - deşi există 
opinia contrară a unor arheologi, adică prezentarea şi a acestora in situ. Un bun ştiinţific nu poate fi prezentat 
decât tot ştiinţific - alternativă fără risc nu există. Deci faptul etnofolcloric nu poate fi cunoscut chiar şi la dorinţa 
unor elemente de masă, relevante sau amorfe/insignifiante din punctul de vedere oficial, decât „trăit” „la vremea 
lui" şi „la locul lui". Numai astfel un obicei (datină, rit sau ceremonial, fie şi dispărut) poate fi reintegrat apoi în 
timpul şi spaţiul etnologic îndătinat, consolidat şi repus în funcţia pentru care a fost consacrat de moşii şi 
strămoşii noştri. Poate că de aici ar trebui să ne gândim mai serios - ţine tot de imperativul şi atitudinea ştiinţifică 
- la „depoluarea" folclorului, la întărirea şi „reamenajarea” acelor „rezervaţii etnofolclorice" care ne-ar face bine 
şi pe linie cultural-educativă şi spirituală românească, dar şi etno-turistică, economică. 

Dacă nu vom găsi mijloace şi metode pentru păstrarea „locului" şi „timpului” tradiţiilor noastre etnofolclorice, 
în cel mult 20-30 de ani nu-i vom mai invidia pe apusenii noştri europeni pentru folclorul lor actual. 

într-una din lucrările sale, pragmatice pentru oarecare cercetător al culturii populare, profesorul Mihai Pop 
constata, sintetiza şi avertiza în problema discutată de noi mai sus: comunitatea tradiţională „credea în obicei 
şi-l respecta. Când, după natura obiceiului, el se cerea practicat, orice membru al colectivităţii căuta să-l 
îndeplinescă, nu încerca să se sustragă, respecta tradiţia. în acest respect al tradiţiei, în credinţa, în 

obligativitatea obiceiului stătea în satele cu viaţă tradiţională puterea obiceiului. Individul nu avea altă soluţie 
decât să acţioneze potrivit cu datina, să se conformeze rigorilor tradiţionale, să respecte buna-cuviinţă 
îndătinată. Altfel se excludea singur din colectivitate... Şi în alt loc: „în colectivităţile tradiţionale, obiceiurile (bine 
făcute - n.n.) dădeau un ritm propriu vieţii. Respectarea lor, practicarea lor după rânduiala îndătinată imprima 
vieţii colective, familiei şi în general vieţii... satului o anumită cadenţă....". 

Este ceea ce am vrut să demonstrăm. 


Bibliografie: 

nr. 1/1979. 

Pop, Mihai, Obiceiuri tradiţionale româneşti, Bucureşti, 1976. 

Şeuleanu, I., Priorităţi în cercetarea folclorului, în „Anuarul de folclor", V-VII, Cluj-Napoca, 1987. 

Notă: 

1 Şeuleanu, I., Priorităţi in cercetarea folclorului, în Anuarul de folclor*, V-VII, Cluj-Napoca, 19B7, p. 26. 



Corina MIHĂESCU 

(CNCVTCP) 


Aspecte ale artei populare contemporane 


Intenţia iniţială a lucrării de faţă viza un demers simplu a cărui finalitate să concretizeze un aspect din 
complexul domeniu al artei populare, prin prezentarea activităţii unui creator popular, care, prin lucrările sale, 
înfăţişează evoluţia creaţiei populare în condiţiile contemporaneităţii. 

Folosesc de la început sintagma „creator popular", urmând ca delimitările terminologice ulterioare privind 
conţinutul acesteia să pună în paralel şi alţi termeni folosiţi în domeniul artei populare sau în domenii conexe 
pentru a desemna persoanele înzestrate cu aptitudini şi talent, care lucrează în mod creator. 

Articolul iniţial, realizat pe baza documentaţiei, a interviului şi a unei atente analize a obiectelor supuse 
observaţiei oferea o imagine generală a ceea ce reprezintă opera lui Nicolae Diaconu. 

Apreciat şi contestat deopotrivă, el este un creator popular cunoscut pentru obiectele pe care le lucrează 
din lut. 

Având în vedere tema propusă, considerăm util ca o bună parte a articolului iniţial, ce prezenta în amănunt 
obiectele autorului şi mărturii ale acestuia, să fie restrânsă, în favoarea unor interpretări de natură teoretică, 
menite să lămurească anumite aspecte ale contemporaneităţii ce caracterizează operele care nu se supun 
„canoanelor” artei populare (cum este şi cazul de faţă). 

Experienţa etapei actuale a artei populare ne dă posibilitatea să anticipăm viitorul prin înţelegerea şi 
aplicarea atentă şi corectă asupra prezentului estetic, care conţine încercări de definire a unor termeni precum: 
creator, creaţie, artizanat, tradiţie, stil, artă, meşteşug, continuitate, formă, autenticitate şi altele. 

Intr-o asemenea încercare există în mod firesc riscul contrazicerii acelora care interpretează din alte puncte 
de vedere şi cu alte mijloace aceleaşi materiale şi realităţi. 

Completarea constatărilor şi interpretărilor prezente sau chiar critica lor nu pot fi decât bine-venite în 
contextul unei asemenea teme care suscită încă dese controverse. 

înainte de abordarea propriu-zisă a termenilor amintiţi, ne propunem să prezentăm pe scurt lumep inedită 
pentru domeniul ceramicii, a obiectelor lucrate de Nidolae Diaconu. 

El „alcătuieşte” statuete de lut, dar la fel de bine le-am putea numi, printr-o sintagmă consacrată în lucrările 
de specialitate, figurine de ceramică. 

Acestea aparţin satului românesc: ţărani şi ţărănci cu frunţile brăzdate de griji şi de gânduri, cu palme 
bătătorite şi degete noduroase, cu umerii gârboviţi de truda zilelor. Sunt ţărani cu căciuli şi cu pălării pe cap, cu 
iţari şi obiele, cu sumane, cojoace şi cămăşi româneşti strânse cu brâie şi cu opinci cu nojiţe, sunt femei de la 
ţară, cu capul acoperit de basmale, cu ii albe şi cojoace, cu fotele „încinse" de bete, încălţate cu aceleaşi opinci 
din veac, sunt şi copii, cu frunţile senine, îmbrăcaţi modest. 

Şi toată această lume vorbeşte despre viaţa de la ţară, când veselă, când tristă. Căci personajele care sau 
născut din mâna artistului sunt surprinse în cele mai diverse ipostaze: muncind, contemplând, jucând, 
veselindu-se sau întristându-se. 

S-a îngrijit Nicolae Diaconu ca ţăranului să nu-i lipsească de lângă el animalele, uneltele existentei sale: 
boul, calul, bivolul, oaia. 

„Am făcut lucrări foarte expresive cu boi: eu pentru ei am o plecăciune, o îngenunchere, aşa cum am pentru 
ţăran. Sunt două suflete muncite, sunt simboluri care-ţi trezesc respect." 

Autorul ţine să precizeze că la oamenii pe care i-a creat din lut nu a surprins numai expresia tinereţii, aşa 
cum s-ar părea la o privire sumară, ci dimpotrivă, a simţit nevoia să făurească şi oameni petrecăreţi, ţărani 
cheflii, rapsozi, oameni zâmbitori. 

Unele statuete, prin alăturare, creează imagini de poveste, rupte parcă din scrierile lui Creangă: Pupăza din 
tei , cu toate componentele fragmentului din Amintiri din copilărie, se găseşte astăzi într-un muzeu din Japonia, 
la fel Moş Ion Roată şi Unirea, Păcală şi Tândală, Capra cu trei iezi. 

în privinţa tehnicilor de realizare, Nicolae Diaconu îmi explică faptul că a experimentat şi că stăpâneşte o 
suită întreagă de procedee. Pentru confecţionarea părţilor corpului procedează într-un mod cu totul original, 
începe modelarea de jos, de la picioare, urmează apoi obielele şi opincile. Din acestă tehnică aparte, în prima 
etapă, omul capătă stabilitate, stă, cum se spune, „pe picioarele sale", fără să fie sprijinit sau fixat pe un 
postament. 

„Tocmai în asta stă farmecul lucrărilor mele şi mă desprind de categoria bibelourilor, cu care nu accept 
comparaţie; lucrările mele se susţin singure, au verticalitate şi stabilitate proprie pe care numai eu pot să le-o 
dau. Lucrările mele sunt independente." 

Cât de reprezentativ este acest gen în istoria artelor plastice din România putem afla din numeroasele 
lucrări de specialitate. 

în capitolul Arta pe teritoriul României din cele mai vechi timpuri, până la mijlocul secolului al Vl-lea, Radu 
Florescu afirmă că „primele manifestări artistice propriu-zise, apar la noi cu Neoliticul, în cadrul aşa-numitei 
Culturi Criş. Aspectul artistic al acestei culturi constă în decorul organizat al vaselor ceramice şi în figurine 
antropomorfe (feminine) sau zoomorfe, de lut ars". 

Despre aceste figurine autorul menţionează că ele sunt „sumar stilizate, scoţând în evidenţă numai anumite 
trăsături definitorii. în cazul celor zoomorfe, ale speciei, în cazul celor feminine, cele indicând fecunditatea". 

Evoluţia formelor în timp a dus treptat şi la pierderea funcţiilor magice şi rituale pe care aceste figurine le 
aveau. 

în aceeaşi epocă a Neoliticului, plastica evoluează spre o mai mare expresivitate, spre o libertate a liniilor. 
Sunt amintite în acest sens figurinele din Cultura Vădastra, vasele antropomorfe din Cultura Boian sau cele 
câteva fragmente de figurine din Cultura Cucuteni, dintre care unele ajung prin măiestria stilizării la o armonie 
de forme şi la capacitatea de a da senzaţia de viaţă, asemănându-se prin aceasta cu cele pe care le regăsim în 
arta clasică. 

Fragmente reprezentative din lucrarea amintită scot în evidenţă continua transformare şi evoluţia care s-a 
petrecut şi în Neolitic, în acest gen din care arheologii au scos la iveală reprezentări nebănuite, poate tocmai în 
dorinţa de a arăta de ce la noi, acum, la sfârşit de secol XX, sunt posibile „apariţii" de felul celor pe care le putem 
vedea astăzi. Fără îndoială că toate acestea se leagă într-un fel de trecut, reprezentând în actualitate, elemente 
de continuitate în permanentă evoluţie. 

„Predominant antropomorfă, ea (plastica - n.a.) nu mai abstrage exclusiv anumite trăsături, ci reprezintă 
omul în integritatea lui anatomică, stilizând însă toate volumele, într-un geometrism bazat pe triunghi şi pe 
formele derivate din el. Realizările sunt uneori remarcabile: Gânditorul de la Cernavodă ajunge să exprime până 
şi senzaţia vieţii interioare.” 

Despre figurinele de ceramică s-a scris mult în lucrări de specialitate. Amintim aici şi interesanta lucrare 
scrisă de Georgeta Roşu, Jucăriile de lut. 

Pentru o mai bună cunoaştere a acestor realităţi, articolul din Dicţionarul de artă populară românească 
aduce şi alte lămuriri pe care le vom oferi în continuare. 

„în afară de imaginile autropomorfe, zoomorfe au ieşit la iveală în mai multe puncte din ţară, din timpuri 
foarte îndepărtate şi miniaturi de locuinţe sau piese de mobilier lucrate tot din lut. Figurine de ceramică se 

lucrează încă în centre de olari vestite cum sunt Oboga (Olt) Vlădeşti (Vâlcea), Vâlsăneşti, Muşeteşti, Petreşti 
(Argeş), Pisc - Pucheni (Prahova), Dărmăneşti (Dâmboviţa), Tansa, Frumuşica (laşi), Ireşti (Vrancea), Schitu 
Stavnic (laşi), Corund (Harghita), Vadu Crişului (Bihor), Baia Mare, Lipova. 

Unele din figurine sunt în acelaşi timp fluierice, jucării pentru copii, puţine fiind încă legate de credinţe 
magice, aşa cum erau cele din preistorie; apar figurine aplicate în relief şi pe vase ceramice utilitare şi cu sens 
magic pe urcioarele de nuntă, legate de credinţe şi ritmuri de fertilitate. 

Tradiţia figurilor este vie şi azi cu adaptările de rigoare în multe centre producându-se locomotive, 
automobile, avioane, tractoare miniaturale, noile imagini luând locul celor mai vechi, care şi-au pierdut atât 
semnificaţia, cât şi legătura cu viaţa reală din jur; răzbat uneori şi vechile imagini în asociaţii insolite cu cele noi; 
astfel în Vâlcea, la «bordul» âvioanelor cu reacţie se află capete de animale: câini, berbeci, vite, constituind un 
interesant exemplu de sincretism imagistic". 

în asemenea cazuri, precum şi în cel prezentat mai înainte se pune problema definirii statutului celor care 
lucrează obiectele şi domeniul căruia îi aparţin. 

Sunt ei artişti, creatori, meşteşugari? Onorează ei domeniul artei populare sau aparţin artizanatului? 

Şi de această dată dicţionarele limbii române ne ajută să punem faţă în faţă realităţi lingvistice în 
semnificaţiile lor. Până la un punct multe noţiuni sunt sinonime. 

lată de exemplu, artistul este definit drept acea persoană de talent care lucrează în mod creator într-un 
domeniu al artei, care are aptitudini deosebite în meseria pe care o exercită, creatorul este născocitorul, 
făuritorul, iscoditorul, meşterul este o persoană pricepută, îndemânatică, iar meşteşugul este o îndeletnicire, o 
ocupaţie, este munca depusă de un meşter cu pricepere, îndemânare şi abilitate. 

Artizanatul este o breaslă care cuprinde totalitatea artizanilor, un ansamblu de activităţi meşteşugăreşti prin 
care se făuresc obiecte de uz casnic gospodăresc. 

Deşi există în opoziţie, cei doi termeni, artist şi artizan au aceeaşi etimologie latină: ars - artis, ce înseamnă 
pricepere, îndemânare, de unde a reieşit şi cuvântul artefact cu sensul de obiect, unealtă. 

Jean Grenier explică în capitolul destinat obiectului faptul că ars indică în acelaşi timp un procedeu tehnic 
şi execuţia unei lucrări frumoase. Frumuseţea şi utilitatea erau indisolubile, iar în lucrarea sa Notions 
d'esthetique Charles Lalo precizează că termenul de artist a apărut mai târziu decât cel de artizan şi 
demonstrează, mai mult decât aceasta tipul de creator înzestrat cu talent, având totodată iscusinţa 
meşteşugarului. 

Altfel spus, artistul este cel care reuşeşte în lucrările sale să înglobeze prin prelucrarea manuală caracterul 
de lucru realizat cu meşteşug pe care vechii greci îl denumeau prin termenul de techne care includea în 
semnificaţia lui şi sensurile de vocaţie, talent şi inspiraţie. Dar deopotrivă techne însemna şi arta medicului, a 
tâmplarului, a flautistului. 

încercarea de a pune semnul egalităţii între artă şi artizanat ar fi desigur o eroare, deşi puncte de vedere 
care să admită contrariul au existat şi continuă să existe. 

Invocăm de această dată cele două puncte de vedere sistematic formulate şi susţinute de Gh. Achiţei. 

„Prima interpretare întâlnită mai ales la nivelul reflecţiei nesistematice presupune identificarea artizanatului 
cu toate acele obiecte produse manual, cultivând anumite nostalgii, invocând anumite experienţe plăcute sau 
posedând vagi atribute ludice - de care multora le place să se înconjoare - vândute mai ales la punctele de 
interes turistic, prin intermediul unor unităţi comerciale specializate. 

Calitatea de obiect artizanal pare a fi conferită şi atestată potrivit acestei interpretări nu atât de statutul celui 
ce l-a realizat, cât de statutul unităţii comerciale care îl desface. 

A doua interpretare, întâlnită în deosebi la nivelul reflecţiei sistematice - cea a specialiştilor şi oamenilor de 
cultură - presupune identificarea artizanatului cu totalitatea formelor produse manual de către diferiţi 
meşteşugari, fie în spiritul artei populare, fie în spiritul unora dintre artele decorative. în cazul de faţă, calitatea 
de produs realizat manual de către un meşter pare a fi definitorie pentru obiectul artizanal." 

Delimitările dintre termenii de artist şi artizan nu pot fi tranşante şi definitive, deoarece se mai ridică cel puţin 
un obstacol atunci când vrem să facem această distincţie; astfel, o bună parte din cei ce asigură în magazine 
vânzarea produselor de aşa-zis artizanat sunt chiar creatorii populari şi de multe ori aceştia, sub presiunea 
cerinţelor, execută modele „îmbunătăţite", ce sunt solicitate de public şi au succes la vânzare, deşi nici în astfel 
de situaţii nu se poate trece cu vederea peste un respect al tradiţiei. 

Pe de altă parte, atât Charles Lalo, cât şi sociologul american Levois Mumford consideră că artizanatul se 
îndepărtează de idealurile artei în special prin atitudinea meşterului artizan, lucrul făcut pentru a fi repede 
comercializat este realizat în grabă, contribuţia personală se estompează, ba mai mult ţelul nu mai este acela 
de a produce forme noi, originale, ci de a transpune în material proiectul formei standard. 

Este greu deci de trasat o linie de demarcaţie, iar de interpretări care să clarifice definitiv termenii nu se 
poate vorbi. 

Totuşi, Jacques Vienot (1893-1959), estetician francez, în lucrarea sa La Republique des arts propune 
necesitatea reconsiderării din perspectivă modernă a limitelor artei. Una din preocupări o reprezintă aceea 
legată de artizanatul contemporan. 

Depăşind sfera esteticului se ajunge la ideea că dacă artizanul este considerat bun meseriaş, în domeniul 
artizanatului ar putea fi considerate persoane ce îndeplinesc calităţi în meseria practicată fie ea de tâmplari, 
dactilografe, croitori, depanatori radio... 

Unul dintre personajele lucrării lui Vienot imaginate sub formă de dialog apreciază că artizani nu ar trebui 
să fie numai meşterii ce făuresc obiecte din materiale tradiţionale ale artelor decorative. 

De aici se poate astfel desprinde ideea că artizanii pot fi consideraţi doar aceia a căror activitate implică o 
formă şi o apreciere estetică pozitivă. 

Tancred Bănăţeanu preferă termenului de artizanat pe acela de meşteşug artistic. El constată de asemenea 
că această artă decorativă şi aplicată - cum o mai numeşte - se încadrează în aceeaşi parametri stabiliţi ai artei 
populare şi enunţaţi la începutul capitolului Raportul axiologic dintre arta populară şi artizanat, industrial - design, 
artă naivă şi artă decorativă profesionistă. 

Aceşti parametri sunt următorii: 

- procesul de creaţie, de producţie; 

- funcţionalitatea utilitară ca mobil al creaţiei; 

- reflectarea certă şi evidentă a specificului etnic; 

- decorativismul implicat al creaţiei populare, ca mesaj, mijloc de comunicare; 

- raport permanent între tehnică şi artă; 

- accesibilitatea, arie socioculturală şi etnică de manifestare. 

în cazul în discuţie se pune problema autonomizării artei, prin scăderea pantonomiei sale, valoarea utilitară 
începând a păli în favoarea celei estetice. 

în problema pe care am supus-o dezbaterii la începutul lucrării, constatăm că interesant este faptul că nu 
a dispărut marca specificului etnic. 

Realizate într-o viziune aparent modernă, lucrările la care ne referim nu se îndepărtează de conceptul 
tradiţiei, ci dimpotrivă, ţin de continuitatea ei. Se poate vorbi despre un echilibru de care amintea Mihai Ralea 
atunci când afirma că „societatea nu poate trăi numai căutând continuu noutatea, dar nici nu poate să se închidă 
în forme rigide. 

Artiştii contemporani trebuie să se inspire din arta tradiţională, din rădăcini, din origini, din arta populară". 

Fără a tăgădui necesitatea preluării creatoare a spiritului tradiţional, cunoaşterea aprofundată a creaţiei 
vechi atât în ceea ce priveşte materialele utilizate, cât şi tehnicile de lucru şi simbolistica lor, este necesară 
pentru că artistul care reprezintă cultura modernă românească ar trebui să aibă înţelepciunea gândului lui 
Brâncuşi: „Arta nu este evadare din realitate, ci o intrare în realitatea adevărată, în singura realitate adevărată”. 

Un alt aspect al lucrării se referă aşa cum aminteam la formă. Formele utilitare sau non-utilitare se 
realizează prin prelucrarea directă a materialului. Se înţelege astfel că în procesul prelucrării artizanale, 
accepţiune total diferită decât realitatea strictă a artizanatului contemporan, intervine o anumită simpatie între 
om şi material, o pasiune benefică pentru obiectul ce se formează. 

Adevăratele obiecte de artă populară sunt originale şi datorită acestor forme care le conferă 
inconfundabilitate făţă de obiectele standard a căror formă este confundabilă cu alta. în arta populară se creează 
numai unicate; nicio formă nu este identică cu alta. 

De aici rezultă în mod firesc expresivitatea formelor care exprimă semnificaţia şi mesajul pe care adevăratul 
obiect îl poartă. 

în Abstraction und Einfuhlung, Wilhelm Worringer concepe arta ca pe o exteriorizare a raportului între om 
şi lume. Acest raport se exprimă în acelaşi timp în formă şi în religie. 

Einfuhlung-u\ este o teorie prin care se afirmă că omul are capacitatea de a contempla, ba chiar mai mult, 
de a se ataşa şi de a fuziona cu formele estetice. Are loc o simpatie simbolică ce exprimă o stare în care 
sentimentul leagă fiinţa umană de lumea exterioară. Einfiihlung -ul poate avea loc atunci când înţelegerea a 
căpătat întâietate în faţa instinctului, care este de fapt frica, angoasa în faţa realităţii lumii. 

Obiectele pe care le supunem analizei trezesc astfel de complexe de trăiri. Ele sunt create de cineva care 
are talent şi care stăpâneşte bine meşteşugul. 

Aceasta este creaţia, proces care dă naştere unei opere de artă; care nu are nimic de a face cu produsul 
de serie, rezultat în urma unui proces de fabricaţie, de cele mai multe ori industrial. 

Aceste obiecte de ceramică sunt obiecte de artă pentru că presupun o descoperire de forme ce reflectă 
reguli, idei, principii şi legi ale experienţelor anterioare în domeniu. Ele sunt obiecte de artă populară şi datorită 
faptului că ele produc complexe de trăiri şi sentimente în momentul în care sunt contemplate, indiferent că sunt 
destinate unui scop precis sau că nu au o utilitate. 

Experienţele anterioare reprezintă tradiţia, care se poate defini ca fiind ceea ce persistă din trecut în 
prezent, unde este transmisă, activă şi acceptată de cei care o primesc şi care, la rândul lor, o transmit de-a 
lungul generaţiilor. 

Fiecare cultură este tradiţională. Studiul transmiterii relevă faptul că diversele modalităţi la care tradiţia este 
supusă în toate societăţile, nu se raportează numai la o logică de eficacitate practică, dar şi la o intenţie culturală 
care nu este niciodată singura posibilă. 

Teama de a nu rupe de tradiţie, de trecut, nu se susţine, deoarece, după cum se ştie, societăţile moderne 
nu se dezic de trecutul lor, ci încearcă să-l interpreteze. 

Rătăcirile de tradiţie pe care le acuză mulţi cercetători pot fi explicate prin paradoxul constatat de J. Pouillon, 
care, referindu-se la tradiţie spune că nu trăieşte decât ignorată de aceia care o urmează: „Tradiţia de care avem 
cunoştinţă este cea pe care nu o mai respectăm sau cel puţin de care suntem aproape să ne detaşăm". 

Nu numai tradiţia este aceea care, dacă este „urmată" de creator, îi conferă acestuia valoare, ci şi stilul care 
îl individualizează şi îl face inconfundabil. 

Prin extinderea sensului pe care îl avea cuvântul de origine latină Stylus, stilul a ajuns să aibă semnificaţia 
de amprentă a personalităţii cuiva, prezentă în special la nivelul operei pe care o făureşte. De altfel Blaga afirma: 
„întreaga existenţă umană stă sub semnul stilului sau este esenţialmente stil”. 

Nu este de mirare, deci, faptul că în arta populară apar şi artişti care nu se „înregimentează" în canoanele 
din veac. 

în lucrarea Formele artei a lui Albert E. Elsen găsim un paragraf ce redă un fragment dintr-o scrisoare a lui 
Courbet, care exprimă simţurile multor artişti care îşi pot defini astfel personalitatea: 

„Nu pot să-i învăţ pe alţii arta mea, şi nici arta vreunei şcoli, deoarece tăgăduesc că arta poate fi predată... 
arta este absolut individuală şi talentul fiecărui artist este numai rezultatul propriei sale inspiraţii şi al studiului 
său personal asupra tradiţiei”. 

Aceasta demonstrează că şi în pictură, ca şi în alte domenii ale artei, tradiţia este esenţială. Nici în arta 
populară meseria nu se poate preda, ci, mai pe româneşte, ea „se fură", fără a se putea oferi reţete stricte pentru 
a o deprinde. 

Am avertizat de la început că figurinele ceramice realizate de Nicolae Diaconu se află la polii opuşi ai 
aprecierilor. 

Pe de o parte, ele sunt apreciate la justa lor valoare, pe de altă parte, s-a spus despre ele că pot intra în 
categoria kitsch-ului. 

Este adevărat, nu orice noutate trebuie considerată „o victorie”, un pas cu adevărat înnoitor; de multe ori 
îndrăznelile prea mari, alunecarea dincolo de tiparele acceptate, pot constitui motive de catalogare a obiectelor 
drept kitsch-uri. 

Amintim în acest sens formele creatorilor de acum câţiva ani, care, în dorinţa de a epata, prezentau în 
expoziţii „sortimente industriale”, executate din lut, în forme miniaturale: locomotive, vapoare, maşini de călcat, 
sonde, grupuri de ţărani cooperatori sau rachete cosmice. 

Credem că este necesară o sumară definire a acestui cuvânt (la modă astăzi), care în arta populară 
defineşte formele ce nu se încadrează în specificul ei, fiind surogate ale artei tradiţionale. 

Kitsch-ul este de fapt o artă ieftină creată dintr-un gest subcultural, complice cu non-valoarea. Cuvântul, des 
folosit şi în limba română, poate fi explicat prin englezescul sketch, care înseamnă schiţă, improvizaţie. 

Kitsch-ul are desigur şi consumatorul lui, amatori de naivitate idilică, de lipsă de cultură tradiţională, uneori 
dovedind chiar vulgaritate. 

într-un mod plastic, criticul de artă iugoslav Alexa Celebanovic afirmă următoarele: 

„N-aş zice că kitsch-ul se naşte dintr-o nevoie a omului. Creându-şi cale liberă către spiritele inculte şi 
ingenue care nu sunt capabile de o alegere matură în numele unor exigenţe culturale adevărate, kitsch-ul 
pătrunde în suflet ca infecţia unui organism incapabil de rezistenţă". 

Este cazul însă, să amintim şi altă părere asupra acestei probleme care vine în contradicţie cu ceea ce se 
confirmă în mod frecvent. 

Aşa de exemplu, sociologul american Edward Benjamin Shils, în studiul său Mass Societyand Its Culture, 
nu reţine numai valenţele sale negative, afirmând că: „Se obişnuieşte să se ridiculizeze kitsch-ul şi el este într- 
adevăr ridicol. Totuşi, el reprezintă expresia unei forme de sensibilitate estetică". 

Este adevărat că această formă de sensibilitate estetică este mai puţin controlabilă, mai grosolană şi mai 
deformată, dar faptul că ea poate fi întâlnită frecvent e greu de pus la îndoială. 

De altfel, însăşi dezvoltarea kitsch-ului şi cererea care a generat industria producătoare de kitsch constituie 
indiscutabilul indiciu al unei „primitive deşteptări estetice la mulţimi, care înainte acceptau ceea ce ajungea până 
la ele de sus, rămânând străine universului de activitate estetică”. 

Toate aceste consideraţii teoretice pornite de la prezentarea unui creator de figurine de ceramică au avut 
scopul de a demonstra că arta populară contemporană iese din canoanele ei, aducând noi teme, înnoiri ale 
mijloacelor de exprimare şi ale concepţiilor. Cel care o pricepe în mod obiectiv acceptă aceste noi ipoteze ale 
artei înnoite. 

încheiem lucrarea noastră socotind drept concluzie un paragraf din lucrarea lui Tancred Bănăţeanu, ce 
conţine o idee referitoare la viitorul artei populare: 

„Arta populară în accepţiunea ei clasică de fenomen pantonomic al tuturor valorilor artistice ale culturii 
populare este sortită dispariţiei. Va rămâne însă veşnic talentul creator, dragostea de frumos, creaţia populară 
cu caractere specifice etnice, profund ancorate în tradiţiile şi realităţile culturale". 



Marilena NITU 

(CNCVTCP) 


Veneţia, Malmo, Ploieşti: 

Note despre facerea şi naşterea unei formaţii 


Iniţial, această lucrare era plănuită în chip de statistică, de înşiruiri de cifre, parametri şi indici, de estimări 
procentuale legate de un grup de dansatori şi istoria lui. însă după culegerea materialului audio, după întocmirea 
fişelor de informatori, de informaţie şi de observaţie directă, metoda de interpretare sociologică a datelor mi-a 
părut prea rigidă şi chiar prea săracă fată de frumuseţea şi încărcătura lor sentimentală. M-am gândit şi 
răzgândit de mai multe ori şi am ales, cred, forma cea mai potrivită pentru a prezenta primele rezultate ale 
cercetării mele: povestea. Pentru că povestea tinde să devină tot mai mult o măsură a vieţii cotidiene, în ciuda 
diverselor posibilităţi tehnice de comunicare. Cele două momente, facerea şi naşterea, care dau aparenta 
tautologie titlului, se va vedea că sunt în realitate distincte ca timp şi semnificaţie, lată deci, o posibilă poveste, 
între altele care se pot spune, despre formaţia de dansuri din comuna Jitia, judeţul Vrancea, aşa cum s-a tesut 
ea în vara anului 1995. 


Cum am mers prima oară la Jitia 

De o vreme mă preocupă într-un mod deosebit vieţile şi faptele „ţăranilor-artişti de scenă" şi îi găsesc pe 
aceştia la felurite spectacole, festivaluri sau serbări. De preferat, le prefer pe cele de mai mică anvergură, în 
special pe cele cu caracter local, desfăşurate de obicei în aer liber, într-o poiană sau în centrul satului. Aceste 
împrejurări îmi oferă mie, ca cercetător, prilejul de a intra în vorbă cu aşa-numiţii „subiecţi-informatori" mai uşor, 
fără protocolul stânjenitor al unui birou de primărie sau de cămin cultural, lată doar câteva motivaţii pentru care 
numele de serbare populară din „Buletinul informativ" pentru ce urma să se petreacă la Jitia, în Poiana Negări, 
mi-a sunat atrăgător din prima clipă. La fel de interesantă mi s-a părut şi adăugarea, sub formă de scuză, a 
doamnei director al CJCP, că va fi o serbare simplă, fără o organizare sau fonduri speciale. Toate datele 
promiteau o participare cu folos pentru mine. Şi chiar aşa a fost! Dar aici nu este vorba atât despre serbare, cât 
despre una dintre formaţiile care s-au produs cu acea ocazie pe scenă: grupul de bărbaţi dansatori al Căminului 
Cultural din Jitia. Doar ce-am întrebat despre ei şi am aflat că împlineau 40 de ani de activitate. O asemenea 
aniversare înseamnă deja o istorie! De ce nu o istorie colectivă şi personală a acestor dansatori din Jitia?! 
Gândul de o clipă trebuia însă adâncit, iar punerea lui în fapt - pregătită. Am promis că voi reveni curând. 

Cum am revenit la Jitia 

Mi-am ţinut promisiunea. Pentru scopul cercetării am alcătuit două chestionare: unul pentru aflarea istoriei 
grupului, din punctul de vedere al fiecărui subiect în parte, şi altul pentru istoria participării fiecărui membru. Inter¬ 
viul, ca modalitate de culegere a informaţiei, mi-a părut cel mai potrivit şi l-am folosit cu fiecare subiect în parte, 
pe cât posibil, pentru a evita influenţările reciproce. Dar interesul meu nu era atât o istorie exclusiv în date a 
grupului, cât să aflu de la fiecare cum ştie, cum îşi aminteşte, cum „vede" acum ce s-a întâmplat în timp. Dincolo 

de aparenţe, ţinta era constituită de motivaţiile şi scopurile, recunoscute sau încă ascunse, ale activităţii înde¬ 
lungi a grupului, într-un cuvânt „mobilul existenţial" al lui. Gândeam că la cei 40 de ani trebuie să existe aşa ceva! 

Despre înfiinţarea formaţiei 

„Veteranii" grupului, aşa mi-au fost prezentaţi Moise Lăptucă şi Radu Apostu, mi-au dat ca an al înfiinţării 
mai întîi 1955, apoi, după mai multe iscodiri, 1953. Alţii pendulau între 1953,1954 si 1955. Vizibil, pentru ei data 
exactă are mai puţină importanţă, aşa că refuzau să se gândească şi-mi spuneau repede că anul acesta 
împlinesc 40 de ani. Nici persoana sau persoanele de care se leagă acest început nu se mai ştiu cu exactitate. 
Pentru unii, grupul, format iniţial din fete şi băieţi, a fost ideea fostului director al Căminului Cultural, Dumitru 
Borcăiaş; pentru alţii, organizatorul a fost Radu Lalu, tatăl actualului şef al formaţiei. Pentru alţii, mai puţini, ideea 
ar fi aparţinut contabilului primăriei din acea vreme, G. Ciudin. între primii doi, confuzia stăruie şi datorită 
activităţii lor îndelungate pe care memoria oamenilor nu o mai poate delimita. Lucrurile s-au mai clarificat puţin 
abia la discuţia cu Lucian Lalu, instructorul şi şeful de astăzi al formaţiei. Astfel, cei 40 de ani se împlinesc de la 
primul concurs zonal la care grupul, format cu adevărat între 1953 şi 1954, a participat. Atunci s-au întrecut două 
formaţii mixte de dansatori: cea din Jitia - centru şi cea din satul Dealul Sării, prima formată şi condusă de 
Dumitru Borcăiaş şi cealaltă de Radu Lalu. Imediat după acel concurs, cele două grupuri s-au unit sub 
conducerea lui Radu Lalu. 

în sprijinul acestei idei vine şi povestea lui Dumitru Borcăiaş, un director de cămin extrem de activ din alţi 
ani. Anume că satele comunei, fiind depărtate de centru, aveau, fiecare în parte, propriul lor cămin cultural. Cu 
timpul, însă, activităţile lor au fost absorbite de cel mare, comunal. 

După câteva interviuri, m-am resemnat cu ideea unei „istorii fără ani", acceptând doar aproximări, deoarece 
reperele temporale ale unui informator e^au repede demolate de celălalt, iar o confruntare de genul: „dar cutare 
spunea că în '55” îi descumpănea şi încurca mai rău şi inutil. 

La plecare avusesem în vedere şi posibilitatea existenţei, în paralel cu istoria orală, şi a unei istorii scrise: 
scrieri domestice, acte oficiale etc., dar nimeni nu a putut să-mi arate decât diplome, medalii şi câteva scrisori 
„de la Judeţ" cu laude în urma vreunui spectacol deosebit (aşa cum a fost de pildă spectacolul de la Sinaia, dat 
în cinstea unor „conducători de partid şi de stat" din Franţa). Acestea sunt cu grijă păstrate de Dumitru Borcăiaş. 
în rest, nimic scris, nici pliante de spectacol, nici fotografii de grup, nici măcar fotografii personale... 

însemnările în minte şi în inimă 

Fără să fie buni povestitori, toţi aveau totuşi iniţiative. O luau chiar înaintea întrebărilor mele, începând să 
povestească aşa cum se pricepeau mai bine acel episod care i-a rămas fiecăruia viu în memorie, care i-a marcat 
fundamental, cu deosebire pe cei mai în vârstă. 

De exemplu, Moise Lăptucă începe fără nicio altă introducere: 

„(...) am învăţat dansurile cu instructorul Pârvu şi cu ministrul Tita Sever, ministrul culturii (...)". 

Dumitru Borcăiaş: 

„(...) şi ne-am format şi dup-aceea a venit dl. inspector Pârvu încoace, a mai selecţionat unele, dar totuşi a 
fost ceva original (...)". 

Marioara Ariton: 

„Când ne-au luat de-aici, că şi eu am fost dansatoare, ne luau cu săptămânile, lăsa oameni în loc să 
cosească fânul, iar noi făceam repetiţii acolo, ştiţi cum?, ca echipa de fotbal, de la 6 la 6 (...) (adică la Ploieşti)". 

Pentru toţi cei care s-au dat la poveşti, perioadele în care domnii coregrafi Dumitru Pârvu şi Tita Sever 
s-au ocupat intens de ei, pe la mijlocul anilor ‘60, când şeful era Alexandru Lalu, au însemnat recunoaşterea lor 
ca formaţie şi mai ales au însemnat începutul unui drum fericit, cu premii, turnee în ţara şi în afara ţării. Ceea 
ce îşi amintesc este că dl. Pârvu a lucrat cu ei nu atât la conţinut, cât la formă: le-a închegat suitele (despre una 
dintre ele a scris chiar şi o carte în acei ani), i-a învăţat să intre şi să iasă din scenă „frumos" si o mulţime de 
alte lucruri interesante şi utile unei formaţii în plină ascensiune. Au înţeles atunci pentru totdeauna că „arta cere 
sacrificii”, aşa că pe'lângă timp, efort şi tinereţe, tot pe atunci au sacrificat şi costumele lor ţărăneşti în favoarea 
„uniformelor' 1 strălucitoare şi false care, li s-a spus, sunt mai frumoase pentru scenă şi trebuie să fie toate la fel! 

Au început aşadar, anii fericiţi! Premii multe, mai multe diplome, plecări în ţară şi mai departe de ţară: 
Cehoslovacia, Danemarca, Germania, Suedia. Se dovedea astfel că munca de la repetiţii, parcă nesfârşite (unii 

au încercat chiar să fugă şi au fost întorşi de la tren!), nu a fost în zadar. Aceste „ieşiri" cum le numesc ei i-au 
impresionat peste măsură, mai ales cea din Suedia, şi numai despre aceasta mi-au povestit. 

Zice Moise Lăptucă, recomandat de toţi ca cel mai hâtru din grup: 

„Plecatul în străinătate... când am văzut pe Marea Baltică că nu mai însera şi nu se mai face noapte, totuşi 
credeam că uite, am lăsat un copil acasă, doi, fata şi băiatu’ şi am plecat... Şi soţia şi uite unde-am plecat, nu 
se mai face noapte. Asta m-a impresionat foarte mult, foarte mult. Zic, unde m-a dus?!”. 

După perioada de plecări, povestirile lor revin brusc în prezent, ca şi cum ultimii 20 de ani nici nu ar fi fost. 
Pare că, pe lângă strălucirea „medaliei cu eşarfă a Suediei”, pe care au obţinut-o în urma unui concurs ţinut în 
ploaie, la Malmo, diplomele şi premiile Cântării României nu mai însemnau nimic şi nu mai aveau, dintr-o dată, 
nici o tragere de inimă să-mi povestească despre ele. Prezentul nu le oferă nici el satisfacţii, spectaculosul şi 
celebritatea altor formaţii cum este cea de mascaţi de la Nereju, aruncând asupra lor o umbră grea. Dacă 
suedezii spuneau uimiţi în 1972 că „românii au ceva curent la picioare de se mişcă aşa” (Moise Lăptucă), acum 
nimeni nu mai are interesul sau plăcerea să-i vadă, nici în ţară. 

Aceasta ar fi, în momentele pe care informatorii le-au considerat cele mai importante, schiţa istorică a 
formaţiei de dansuri din comuna Jitia. Am întocmit-o pe baza celor aflate de la: 

Lucian Lalu, conducătorul actual al formaţiei, instructor şi dansator, fiul lui Radu Lalu şi fratele lui Sandu 
Lalu pe care îi urmează, de profesie asistent veterinar, 49 de ani; 

Moise Lăptucă, solist dansator încă de la înfiinţarea formaţiei, factor poştal, 61 de ani; 

Radu Apostu, dansator, tot de la începuturi, ţăran, 63 de ani; 

Marioara Ariton, fostă dansatoare, actualul director al Căminului Cultural, 45 de ani; 

Ion Borcăiaş, zis Ginică, dansator, buldozerist la pădure, 48 de ani; 

Dumitru Borcăiaş, fost director al Căminului Cultural, fost dansator, 70 de ani; 

Feraru Zamfir, zis Filică, violonist acompaniator al formaţiei, 50 de ani. 

Câteva gânduri 

De multe ori se întâmplă ca informaţia înregistrată să aibă mai puţină relevanţă decât informaţia adiacentă 
pe care o poate obţine cercetătorul în timpul înregistrării. Aşa se face că la Jitia interesul pe care l-am dovedit 
că-l am pentru ei şi pentru activitatea lor le dădea o stare deosebit de plăcută, deveneau mai comunicativi, mai 
receptivi. Chiar dacă, aşa cum am spus, nu sunt la fel de buni povestitori cum sunt dansatori, se străduiau să- 
mi relateze cât de bine puteau tot ce-i întrebam. Şi pentru că de multe ori îi lăsam intenţionat fără întrebări, ei 
îmi povesteau ce credeau ei că m-ar interesa pe mine, dar desigur, erau acele fapte care i-au marcat, care i-au 
impresionat de-a lungul anilor. De exemplu, perioada de instruire de la Ploieşti căpătase în mintea lor o 
importanţă covârşitoare, fabuloasă. Cei doi coregrafi au rămas în memoria unora ca cei mai mari oameni din 
domeniul culturii. La fel apartenenţa teritorial-administrativă de regiunea Ploieşti apare ca extrem de benefică în 
comparaţie cu cea de Vrancea. Experienţa turneelor, în special cel din Suedia, este invocată tot timpul şi de către 
toţi, chiar şi atunci când nu are legătură directă cu subiectul discuţiei. 

Pentru cei care au trăit acestea, totul începe cu „a fost odată". Pentru cei „omişi” atunci, din pricina dosarului 
necorespunzător, a rolului nesemnificativ în formaţie sau pentru că erau prea tineri, totul stă sub semnul 
întrebării „va mai fi vreodată?", chiar nerostită. Iar de la mine aşteptau cu toţii mai mult decât laude sau încurajări. 
Ei sunt acum în aşteptarea unor „domni” care să-i conducă spre alte succese. 

Revenind la interesul de bază pe care îl am în interviurile şi cercetările legate de ţăranii-artişti: chiar dacă 
sună tăios, ca în orice acţiune umană, trebuie să existe şi aici motivaţii şi scopuri. Când este vorba despre o 
acţiune culturală, din false motive, induse de ideologia pe care o dorim depăşită, cea comunistă, devine brusc 
jignitor să pomeneşti despre motivaţii şi mai ales scopuri, iar accesul la cele reale este mult îngreunat. Poţi să 
ai sau nu noroc să le afli! în general este dezarmant să ţi se răspundă „mi-a plăcut să fac cultură, mi-a fost drag 
să duc tradiţia mai departe, mi-a fost drag dansul şi cântecul nostru din bătrâni sau jocul nostru strămoşesc!". 

Ştim astăzi (mulţi ştiam desigur şi înainte!) că în spatele acestor iubiri declarate mai exista de exemplu şi 
frica în unele sate cooperativizate. CAP-ul, cu „colţul lui roşu", reprezenta o instituţie destul de dură în represalii 
pentru ca vreun ceapist să-şi permită să tragă chiulul de la vreo chemare la acţiuni culturale. Mai existau desigur 
şi forme de recompensare şi apoi chiar natura noii munci devenea din ce în ce mai atrăgătoare în sine. (Amă¬ 
nunte, precum şi o analiză documentată, se vor putea găsi în lucrarea cu care se va încheia o cercetare amplă 

pe care o întreprindem pe un număr mare de subiecţi-informatori, ce va fi încheiată în 1997). Ce se întâmpla to¬ 
tuşi în satele necooperativizate, cum este şi situaţia Jitiei? Pentru toate comunele şi satele existau acele „che¬ 
mări la întrecere" şi în plan cultural. Oameni instruiţi special în cadrul „şcolilor de partid” se întorceau în satele 
de unde plecaseră cu puţin timp înainte şi aplicau cu exces de zel ce învăţaseră. Munca lor plină de abnegaţie, 
coroborată cu realul spirit de competiţie între comune învecinate, se constituia într-o suficient de bună motivaţie. 

Cu timpul, unele caracteristici ale „muncii pe tărâm cultural" au devenit scopuri în sine. De pildă deplasările, 
gratuite desigur, spre locurile de spectacol: „mulţi erau stimulaţi de plimbările astea, că am mai ieşit de-aici, au 
mai văzut şi ei pe lume (...) (Lucian Lalu). Cu toţii erau rude, prieteni, soţ şi soţie, erau între ei şi aveau toate 
motivele să se simtă minunat. Ar mai fi de adăugat şi micile avantaje ale învoirilor de la serviciu, bunele relaţii 
cu reprezentanţii administraţiei locale şi judeţene, atât de folositoare, scutirile de muncile aşa-numite „voluntare", 
de paza obştească, de achiziţiile de produse, „stimularea" cu un sac de făină sau de mălai. 

Totuşi pot acestea, până la urmă meschine recompense, să ţină în picioare o formaţie de 15-20 de oameni? 
Poate doar dacă se adaugă un turneu de lungă durată pe litoral sau unul în străinătate, aşa cum a fost cazul. 
Dar cred că se poate supune discuţiei şi crearea unei tradiţii. Ceea ce ţine în aceşti ani nerodnici grupul de la 
Jitia este tradiţia. Când eşti parte a unui grup, de orice fel ar fi, când aniversezi 40 de ani, cred că nu mai este 
nevoie de nicio altă motivaţie. Este o mândrie să faci parte din el, din istoria şi din succesul lui. Avantaje mai pot 
exista sau nu. Formaţia însă trebuie să continue să existe. Şi la Jitia viitorul cred că este asigurat. Mai mult chiar, 
Lucian Lalu intenţionează să formeze un adevărat ansamblu. Copiii celor de acum vor fi şi ei dansatori, sau cel 
puţin aşa doresc părinţii lor. Fiul lui Lucian Lalu este de mulţi ani copilul-solist, iar acum este deja în rând cu 
ceilalţi. Doamna Lalu, educatoare, pregăteşte echipa de copii. Aşa că sunt speranţe „să se continue tradiţia"! 

Noi întrebări 

Şi totuşi, ceva rămânea nedesluşit. Aflasem destul de multe amănunte despre cum s-a format echipa, cum 
s-a prefăcut în timp din mixtă în bărbătească şi invers, cum se alegeau membrii ş.a.m.d., dar exact cum s-a 
născut ea nimeni nu-mi spunea. Poate se uitase sau poate trebuise să fie uitat! 

Cei cu care am discutat lăudau fără falsă modestie piesa cea mai importantă din repertoriul lor: „brâul pe 
opt". Doar ei îl joacă, doar ei pot să-l joace şi este numai al lor. Exclusivitatea aceasta atât de aprig susţinută 
trezeşte întrebări. Se pare că fiecare sat, fiecare cămin cultural promova cu deosebire ceea ce directorilor sau 
responsabililor culturali din acea vreme (1950, 1960) li se părea a fi caracteristic, şi dacă se putea, în 
exclusivitate. Dar ca să hotărăşti ce este definitoriu pentru o comunitate ai nevoie de o mulţime de date şi de 
cunoştinţe, iar uneori este bine şi mai uşor să te bazezi pe ceva preexistent. Existase acest ceva la Jitia şi fusese 
cu desăvârşire uitat? Am întrebat pe toţi. Nu existase niciun grup, dar obişnuiau flăcăii să se întreacă la hore şi 
la nunţi care joacă mai iute, mai iute (Ion Borcăiaş). Brâul pe opt este o urmare a acestor întreceri şi chiar şi 
acum numai unii pot să-l joace cum trebuie. Abandonasem în acest punct firul, oarecum sătulă de răspunsurile 
tipice: „din bătrâni", „din moşi-strămoşi", când tot Lucian Lalu mi-a spus în treacăt, cu doar câteva ore înainte de 
a părăsi Jitia, că şi-a amintit ce-i spusese tatăl lui. 

Cum s-a născut în adevăr formaţia de dansuri din Jitia 

De aici poate să înceapă o nouă poveste, din care eu nu am însă decât un început frumos, lată-l: „Era în 
Jitia un boier, Chircu Menelău, fiul lui Chircu Menelaş, care exploata pădurea. Avea casă aici, în Jitia, şi periodic 
făcea petreceri. Chema lăutari, fluieraşi, cu cobza, chema fete şi flăcăi, frumos îmbrăcaţi în costume naţionale. 
Plătea lăutarii, nu lua bani la oameni, dădea de băut. Asta se întâmpla prin anii '30. Acest boier i-a ales pe cei 
mai frumoşi şi Dumnezeu ştie după ce alte criterii şi i-a dus în turneu în Germania şi Italia. Chiar şi la Veneţia 
au ajuns! Unul singur dintre cei care au fost mai trăieşte, da-i în Podu Trestiei, departe... E şi-o carte despre 
boieru' ăsta... Poate altdată!...". Atât mi-a spus. 

Septembrie, 1995 

P.S. După cum am promis lui Lucian Lalu şi celorlalţi, am căutat cartea, deşi nu ştiam nici autorul şi nici titlul. 
Am găsit-o nesperat de repede, providenţial aş spune. Uimitoare carte, uimitoare faptele boierului din Jitia! 
Cartea se numeşte O viaţă aleasă şi cuprinde biografia ultimului boer al vremurilor ce a apucat autorul ei, Teodor 
G. Baciu. Printre multe altele, acest boier luminat făcuse să se nască la Jitia o formaţie de dansuri, dar povestea 
nu se sfârşeşte aici. De-abia începe... 


Decembrie, 1995 



Elena RAICU 

(CNCVTCP) 


Căluşul - context tradiţional şi spectacol 


Comparându-I cu obiceiuri despre a căror configuraţie aflăm doar din lucrări de specialitate ( Drăgaica , 
Sânzienele etc.), Căluşul dovedeşte până în prezent că deţine o vitalitate deosebită şi, mai mult, o 
remarcabilă putere de adaptare la viata contemporană. Este uimitor să mai întâlnim azi în mai multe sate ale 
Olteniei un ritual aproape complet, chiar dacă reacţia comunităţii la acest ritual nu mai este cea de odinioară. 
Căluşul este însă un fenomen viu şi seducător pentru că, dacă pierde teren în sat, el câştigă adepţi şi 
admiratori în mediul citadin şi mai ales în lumea spectacolului. 

Explicaţia pentru perpetuarea ritualului ar fi aceea că obiceiul Căluşului deţine funcţii magice şi rituale cu 
un impact foarte puternic asupra indivizilor şi comunităţii. Perioada Rusaliilor este un moment critic: în acest 
timp, forte supranaturale şi ostile [lele, Şoimane) pot perturba în mod iremediabil viata oamenilor. Ceata 
căluşarilor, în virtutea puterilor pe care le posedă, este singura care poate contracara răul şi poate influenta 
în bine starea de sănătate şi de prosperitate a comunităţii. în perioada Rusaliilor căluşarii capătă ei înşişi 
atribute supranaturale care îi delimitează de restul comunităţii (de exemplu ei nu au voie să aibă legături 
lumeşti cu soţiile tocmai pentru a nu-şi pierde capacităţile paranormale). Pentru a dobândi acest statut de 
ordin şamanic, să-i zicem (pentru că ei sunt cu adevărat vindecători), căluşarii se supun unui ritual iniţiatic în 
care un rol aparte îl are vătaful, conducătorul cetei, şi mai ales Mutul, cel care a devenit numai printr-un 
proces de degradare a puterilor magice, personajul comic al cetei. Trecerea de la statutul de om obişnuit la 
cel de căluşar se face prin ritualul ridicării steagului şi al depunerii jurământului - ritual obligatoriu pe care I- 
am întâlnit în forme diverse de la un sat la altul. Implicaţiile sunt aceleaşi - în afara faptului că devin căluşari, 
ei se leagă intr-o unitate - ceata, care e condusă de vătaf pentru că numai aceasta deţine puterile magice ale 
Căluşului şi nu indivizii care o compun. Steagul cetei şi dansul sunt elementele purtătoare de puteri 
binefăcătoare iar când e cazul, când cineva e luat din căluş, adică suferă de o stare de boală nedefinită, 
asemănătoare deochiului, pentru că acea persoană nu a respectat interdicţia de a nu lucra în săptămâna 
Rusaliilor, pe lângă dans, se adaugă anumite practici magice de vindecare. 

Căluşarii au şi astăzi un anume prestigiu, datorat în parte unor reminiscenţe de gândire magică, dar mai 
ales datorită virtuozităţii dansului. Nu oricine poate dansa Căluşul - un joc rapid, cu mişcări complicate, cu 
bătăi insistente în pământ şi repetări obsedante. în plus, trebuie să ai o rezistenţă formidabilă să poţi juca de 
dimineaţă până seara, pe o căldură sufocantă, la toţi cei care cer să li se facă în curte Căluşul. 

Puţine mai sunt astăzi în sat casele în care, de Rusalii, se aşteaptă Căluşul. Pentru că a migrat şi el, 
împreună cu valurile de populaţie rurală care au înfăptuit industrializarea socialistă în mediul citadin. în pieţe, 
în parcuri, în faţa blocurilor, căluşarii îşi desfăşoară dansul fără ca vreo femeie să mai vină să le pună în mijloc 
sare, pelin şi lână, pe care le foloseşte la nevoie ca leacuri. Se pot observa totuşi mame care îşi dau copiii 
spre a fi jucaţi în final în horă sau să fie culcaţi pe pământ şi săriţi de căluşari pentru a creşte sănătoşi. 

Ceea ce a făcut însă din căluşari doar nişte dansatori, e drept mai aparte, însă tot actori ai unei regii, este 
scena de spectacol. Fie că era vorba de întrecerile între judeţe, numite pe vremuri „Dialog la distanţă", mai 
apoi concursurile „Cântării României", fie că era gazonul stadioanelor care se umplea instantaneu de zeci de 
căluşari înfocaţi sau de spectacolele ansamblurilor profesioniste în care numărul de Căluş era momentul de 
vârf, toate aceste forme de spectacol au sustras din obicei unul din elemente şi astfel, lipsindu-l de întregul 
context ritual, l-au readus la o virtuozitate coregrafică profană. 

începuturile valorificării scenice a dansului căluşăresc sunt legate de perioada de ofensivă a propagandei 
comuniste la sate, când se lupta pentru stârpirea oricăror practici mistice, retrograde. Obiceiul a fost mai întâi 
interzis în perioada de teroare stalinistă, iar în anii ‘60, când se dorea cu orice preţ exaltarea specificului 
naţional, Căluşul a fost montat fastuos pe scenă şi a devenit simbol naţional pentru că e plin de vitalitate şi 
culoare (vezi prezentarea interpreţilor români la Festivalul „Cerbul de aur" din acest an). 

Dansul Căluşului a fost supus unui proces asiduu de scenizare de către maeştrii coregrafi. în sat, singura 
formă tradiţională de joc este cercul, cu cele două momente alternante: plimbarea şi mişcările. Pentru scenă 
au fost însă inventate linii, diagonale, întretăieri, salturi acrobatice şi de-acum faimoasa intrare a vătafului pe 
umerii căluşarilor fabricată de fostul ansamblu de glorie „Rapsodia Română". Aşa s-a ajuns ca dintr-un dans 
monoton, cu repetate rotiri în cerc şi bătăi insistente în pământ (pentru că avem credinţa că în vechime dansul 
Căluşului era de bătut, mişcările apăsate lăsând urme durabile în locul unde s-a dansat) spectacolul să ne 
ofere drept Căluş un dans gimnastic, aerian. 

Evoluţia valorificării scenice nu s-a oprit aici. A urmat perioada redescoperirii autenticităţii, a regiei care 
se dorea impersonală, ascunsă în culisele unui spectacol care trebuia să dea impresia de veridic, proaspăt şi 
spontan ca în bătătura ţăranului. Dacă până în acest moment a fost admis pe scenă numai dansul, acum se 
pretindea că este adus obiceiul, bineînţeles scenizat, adică siluit mai mult decât prin preluarea elementului 
coregrafic. Cum am precizat la începutul lucrării, obiceiul conţine profunde implicaţii magico-rituale, deci 
secrete. Este evident că scena, în loc să îl respecte, în virtutea conceptului de autenticitate pe care îl adopta, 
desacraliza total obiceiul. Pentru că regia alesese să reprezinte în faţa spectatorilor momentele cele mai pline 
de sacru: legarea steagului şi jurământul căluşarilor care nu se mai face muteşte, ci „autentic" cu vorbe rostite 
ca la depunerea jurământului militar. Prezenţa mutului în scenă este singurul lucru nesupărător pentru că 
obiceiul însuşi o permite. 

Căluşul din sat conţine o importantă latură dramatică, de reprezentaţie: jocul se întrerupe din când în 
când pentru ca Mutul să intervină cu secvenţe comice în care îşi ia ca parteneri căluşarii şi asistenţa. Scenele 
acestea, cărora li s-a pierdut semnificaţia magică (amintim nelipsita scenă a morţii unui căluşar şi învierea lui 
de către Mut) fac parte, ca orice producţii aparţinând culturii populare, dintr-un repertoriu fix, cunoscut de 
toată lumea. Ele sunt aşteptate însă cu surpriză pentru că Mutul, prin tot felul de gesturi şi replici îşi dovedeşte 
măiestria de personaj comic, distrând asistenţa copios. 

Mai există un aspect al dansului pe scenă al Căluşului despre care vrem să vorbim: concurenţa între 
grupuri. Festivalul anual de la Caracal aduce în concurs cu premii, de zeci de ani, formaţii din Olt, Teleorman, 
Argeş, Vâlcea. Adepţii lui consideră că fără existenţa acestui festival şi-ar fi pierdut dansul. Cum ar fi fost fără 
el, nu putem şti. Ceea ce se poate observa cu uşurinţă este că, datorită competiţiei, când se premiază ceva, 
bineînţeles că acel ceva devine model şi ţintă pentru ceilalţi participanţi. Aşa se face că zonele de Căluş, 
foarte diferenţiate iniţial, şi-au omogenizat treptat stilul de joc, pe lângă faptul că au adaptat formula de 
formaţie masivă de 20-30 de căluşari, care era atât de mult pe gustul publicului. 

întrecerea între cete a fost prezentă şi în context tradiţional. Când se întâlneau două cete din sate diferite 
fiecare încerca să câştige teritoriul „în luptă dreaptă", aşa încât se întreceau în joc, întâi toată ceata şi mai 
apoi vătafii între ei, până când asistenţa declara care sunt cei mai buni şi aceia aveau dreptul să joace în satul 
respectiv. învinşii erau desfiinţaţi ca ceată prin distrugerea steagului şi erau alungaţi. 

Am încercat să trecem în revistă câteva aspecte ale unui obicei nelăsându-ne furaţi de nici un fel de parti 
pris\ nici de cel al exaltării fenomenului originar al satului tradiţional, nici de negarea rosturilor spectacolului 
folcloric care are ca sursă de inspiraţie fenomenul mai sus-amintit, cu condiţia să nu pretindă că e o autentică 
reprezentare a faptului genuin. 

Fără să judecăm în termeni morali de bine sau rău, cele câteva decenii de valorificare scenică a tradiţiilor 
şi creaţiei populare au dus categoric la dereglarea ritmului natural de evoluţie a culturii populare. Să nu ne 
mirăm că, bunăoară, căluşarii de la Izvoarele - Olt continuă să facă ritualul legării steagului la hotar şi 
jurământul muteşte, dar cer sprijinul „Culturii" să-şi cumpere costume frumoase, să fie toţi la fel, ca să nu mai 
fie nevoiţi şi la anul să meargă să împrumute de la cine ştie ce ansambluri sau case de cultură? Sau că în 
satele unde a existat Căluş şi obiceiul practic a dispărut, căluşarii bătrâni cred că el se poate relua, dar de 
vină sunt oficialii care nu se mai ocupă ca altădată? 

Dar astăzi Căluşul mai trăieşte în sate ca obicei şi, slavă Domnului (am constatat şi noi în cercetările de 
teren), nu este pentru că scena l-a menţinut în viaţă, ci pentru că el însuşi îşi secretă resursele de vieţuire. 
La fel de adevărat este că orice intervenţie artificială în evoluţia unui fenomen viu cum este cultura populară 
provoacă dereglări ireparabile. 

A pune diagnosticul de declin sau dinamică unui fenomen viu, care evoluează după legi naturale, este 
fals dintru început şi dovedeşte că timpul greşelilor în abordarea culturii populare nu a trecut. Singura 
atitudine justă apreciem că este studierea fenomenelor în mod obiectiv, tezaurizarea datelor culese la 
anumite intervale de timp, tratarea specialiştilor de complexul autenticităţii şi consumarea faptelor de cultură 
populară in situ, oriunde ar fi el, la sat, în staţia de metrou sau în faţa blocului. 



Călin SABIN 

(CJCVTCP Constanţa) 


Alergarea cailor - de la tradiţie la actualitate 


între faptele etnofolclorice cu actanţi cabalini, datinile şi obiceiurile populare - mediind situaţii ori etape 
existenţiale ale comunităţii - conţin structurile cele mai semnificative pentru relevarea dimensiunilor mitice ale 
calului. Alături de Todorusale, Sântoader, Sângeorz, Sântilie, Căluşarii ş.a., Alergarea cailor este un alt obicei 
polifuncţional constituit pe actantul cabalin. Consemnat în aproape toate zonele ţării - Moldova, Oltenia, 
Muntenia, Dobrogea - şi performat astăzi, după cercetările noastre, numai în Dobrogea şi Câmpia Dunării, 
obiceiul este cunoscut şi sub denumirile de întrecerile cu cai ale flăcăilor, încurarea cailor şi coş/e (în Dobrogea 
de sud). Deşi Biserica s-a infiltrat substanţial în desfăşurarea lui, nu i-a putut altera conotaţiile precreştine; el a 
apărut prin imitarea unor forme arhaice de viaţă, probabil la populaţiile trace (geto-dace) care-şi goneau 
întotdeauna hergheliile după soare spre a-l prinde şi a-l întoarce spre răsărit, nefiind, de altfel, singurul obicei 
bazat pe cultul soarelui la noi. (Vezi şi ritul roţii de foc - olăriile în Dobrogea - corelat temporal cu acest obicei, 
performat a doua zi după el; obiceiul cununii ş.a.) 

Astăzi, obiceiul este performat la Bobotează, dar de-a lungul timpurilor el a fost plasat la Lăsatul Secului 
pentru Postul Paştelui, la Sântoaderul cel Mare, iar, accidental, la Sfântul Toader Tiron - Sfântul Toader 
bisericesc de la 17 februarie. Analizând plasarea temporală în spiritul ideii lui Ion Ghinoiu, că obiceiurile cu 
performare anuală, la date diferite, prefaţează mai multe începuturi de an care au funcţionat în timp, putem 
afirma că alergarea cailor poate fi socotit obicei de renovare a timpului, reper calendaristic, corespunzător 
debuturilor de an creştin, agrar, pastoral. 

Originea precreştină a obiceiului, performarea lui în mai multe zone iniţial în prima săptămână din Postul 
Paştelui şi faptul că în sudul ţării Sântoaderul era sărbătorit, de regulă, la date fixe, între care şi 17 februarie, 
pledează pentru încadrarea temporală a alergării cailor în prima săptămână a Postului Paştelui, numită în 
calendarul popular şi Caii lui Sântoader. Ea începe în prima marţi după Lăsatul Secului, durează de obicei opt 
zile şi instituie o perioadă de ordine şi echilibru după câşlegile dominate de petreceri. Cu herghelia sa, compusă 
din semizei, Sântoader pedepseşte pe cei care nu-l respectă, iar sâmbăta, caii lui Sântoader, numit în această 
zi cel Mare, aleargă pentru a prinde soarele şi a-l întoarce spre răsărit. Ipoteza că, înainte de introducerea 
ritualului creştin al Paştelui, Sântoaderul cel Mare era sărbătorit la echinocţiul de primăvară când ziua şi noaptea 
sunt egale, urmând ca una dintre ele să învingă, conduce la ideea că eforul sisific al lui Sântoader de a întoarce 
soarele la răsărit marchează începutul de An Nou autohton. în sprijinul acestei ipoteze, Ion Ghinoiu citează, 
după Simion FI. Marian, o legendă transilvăneană, publicată pentru prima dată de George Coşbuc, din care 
cităm: „Dar Dumnezeu nu voieşte acest lucru (ca Soarele să-şi schimbe cursul - n.n.) şi de aceea a pus străjer 
la miazănoapte pe Sânnicoară şi la miazăzi pe Sântoader ca să ţină calea Soarelui şi să-l abată din cale. Şi cică 
primăvara ajunge soarele în fuga lui pe la Sântoader şi atunci ia cu el babe rele şi aduce ploi şi ninsori şi 
prăpădenie de vreme rea, doară-doară va scăpa nevăzut de Sântoader pe o vreme ca aceea. Şi mai-mai să-l 

scape Sântoader, căci Soarele apucă să fugă înainte; dar atunci Sântoader cu nouă cai ai săi se ia după Soare 
şi-l fugăresc şi aleargă să-l prindă. Şi fuge după Soare 13 săptămâni şi abia îl ajunge acolo, departe-departe 
spre miazăzi. Şi cum îl ajunge îl întoarce de la miazăzi (cu sensul de miezul zilei - n.a.) spre răsărit". 

Deci încurarea cailor sau coşie este un obicei din categoria tematică a Cailor lui Sântoader, performat în 
ziua Sântoaderului cel Mare, prima Sâmbătă a Postului Paştelui, alergarea cailor de pe pământ fiind o reminis¬ 
cenţă a cailor mitologici, cursieri solari, ce poartă astrul zilei pe bolta cerească şi-l întorc mereu spre răsărit. Re¬ 
petarea în plan teluric, profan, a unui ceremonial celest, sacru este un argument al originii precreştine a obice¬ 
iului, populaţiilor arhaice fiindu-le comună credinţa că pot şi trebuie să ajute fiinţele mitologice prin ritualuri, jertfe, 
lupte etc. De alfel, consemnarea obiceiului de către Simion FI. Marian („Flăcăii de aici au obiceiul în ziua de Sân¬ 
toader de a încura caii în onoarea lui, căci el umbla călare când era pe pământ (...). în această zi, toţi sătenii (...) 
care au cai ies cu dânşii la un loc deschis şi acolo încep a se întrece în fugă. Care ajunge mai degrabă la ţintă 
acela e cinstit şi sărbătorit de toţi”), Gheorghe Ciauşanu, Adrian Fochi, Ovidiu Bârlea atestă că alergarea cailor, 
cel puţin la sfârşitul secolului trecut, se desfăşura la Sântoader, dată la care este descoperită performarea obice¬ 
iului şi în Dobrogea de sud. Astfel, răspunzând la chestionarul lui Nicolae Densuşianu (la 9.03.1896) învăţătorul 
Al. Romila din Cuzgun (azi Ion Corvin) arată că „Sf.Toader este la 10 februarie şi în această zi oamenii fac 
întreceri cu cai”. Din răspunsul dat la altă întrebare, acelaşi referent menţionează desfăşurarea obiceiului şi în 
prima zi a Crăciunului, ceea ce arată că o perioadă, până s-a impus coordonarea creştină, alergarea cailor a 
avut loc la două date diferite în acelaşi an civil pentru a marca cele două începuturi de an: agrar şi creştin. 

Perioada dintre 25 decembrie şi 6 ianuarie, de trecere de la anul vechi la anul nou, ca în orice moment de 
tranziţie, este dominată de haos, întreţinut de acţiunea forţelor malefice, ceea ce solicită intervenţia unei 
supraforţe benefice, uraniene, atribuită Cailor lui Sântoader care, alergând după spiritele rele, le alungă, practică 
de purificare şi profilaxie, din aceeaşi arie semantică cu luminăţiile, sărirea peste foc, fumigaţiile, ungerea cu 
usturoi a uşilor, ferestrelor, vitelor şi oamenilor, producerea zgomotelor cu ajutorul bicelor, tobelor, strigăturilor 
ş.a. Ambivalenţa funcţională - cursieri solari - şi profilactică - permisă de însuşi registrul de conotaţii al celor două 
funcţii, poate fi dedusă şi din interpretarea răspunsului unui informator din comuna Băneasa: „Flăcăii aleargă cu 
caii să alunge iarna ca să vină mai repede căldura". 

Alergarea cailor, fie că sunt călăriţi de flăcăi, fie, mai rar că sunt lăsaţi să se încure singuri, permite o elibe¬ 
rare de energie vitală, care, descătuşată prin actul mişcării, se transferă naturii. „Din această perspectivă - no¬ 
tează Mihai Coman - datina «încurării cailor» şi imaginea poetică a «jucatului» lor descind, amândouă, din ace¬ 
laşi nucleu mitico-simbolic: este vorba de figura calului fecund, puternic, întemeietor de lume, stăpân al apelor 
şi bogăţiilor pământului". Funcţia fertilizatoare este în concordanţă cu semnificaţiile apei ca element cu atribute 
regeneratoare şi fecundatoare. Asocierea dintre mediul acvatic şi cal este frecventă în creaţiile populare, cunos¬ 
cute fiind mai ales colindele de flăcău în care actantul cabalin se întrece pe gheaţă, spintecă valurile cu iuţeală, 
destupă izvoarele, opreşte ploile etc. Performarea obiceiului analizat este axată pe segmentul alergării cailor, 
momentul în care apare în structura ceremonialului este secundar, dar păstrat, în cele mai multe dintre cazuri, 
chiar şi când a fost transferat la Bobotează, datorită valenţelor purificatoare şi fertilizatoare ale gestului. Alerga¬ 
rea se încheie cu stropirea cailor cu apă neîncepută sau, în cazul obiceiului performat cu mai mulţi ani în urmă 
în Oltenia, prin scăldarea lor în Dunăre, care asigură purificarea totală, întrucât acesta este „lăcaşul duhurilor 
bune şi permite regenerarea magică printr-un contact cu substanţa primordială". Transferul obiceiului de la Sân¬ 
toader la Bobotează a fost facilitat de aceste semnificaţii mitico-magice ale apei, pe care Biserica crede că le-a 
potenţat prin utilizarea în locul apei neîncepute a apei sfinţite : „în dimineaţa de Bobotează, oamenii se strâng în 
faţa bisericii pentru a fi botezaţi, iar cei ce au cai îi aduc pentru a fi la rândul lor botezaţi, după care flăcăii îi 
încalecă şi fac întrecere, unde se pjjn şi pariuri". întrecerea flăcăilor este precedată deci de botezarea cailor de 
către preot, prin stropire cu aghiazmă, dar simbolismul acvatic precreştin, fiind mai puternic, nu a putut fi înlocuit, 
coexistând cu gestul religios. 

Mutarea obiceiului la Bobotează nu este în corelaţie nici cu codul economic, căci alergarea cailor include şi 
un accentuat resort practic: comunitatea trebuie să ştie care dintre membrii săi au fost mai gospodari în îngrijirea 
cailor peste iarnă. Unii cercetători îl încadrează în categoria obiceiurilor de muncă şi-l asimilează celui legat de 
sărbătorirea primului plugar. întrecerea se desfăşoară în faţa întregii comunităţi, câştigătorul primeşte laudele 
corespunzătoare şi se bucură de apreciere pentru modul în care a fost îngrijit calul peste iarnă. Această funcţie 

economică, care întregeşte polimorfismul funcţional, a căpătat cu timpul o pondere foarte mare, asigurând şi 
longevitatea datinei. 

Ea este amplificată şi de absenţa spiritului sportiv, competiţional, căci întrecerea era o dovadă a hărniciei 
din timpul iernii, iar câştigătorul, care trebuia să fie cel ce a îngrijit cel mai bine caii, nu primea nicio recompensă 
materială, ci numai stima comunităţii: „în ziua cea dintâi a Crăciunului, se adună toţi flăcăii la un loc, se duc călări 
la oarecare depărtare de comună (...) se pun în linie dreaptă ca soldaţii şi, după ce s-au aşezat cu toţii bine pe 
cai, după aceea unul din flăcăi zice tare din gură: «Haide!». Atunci cu toţii încep a fugi cu caii cât pot, unii dintre 
ei ies mai înainte, deoarece au caii mai buni şi fugari, alţii dintre ei rămân mai în urmă, sub cuvântul că caii lor 
sunt mai slabi şi nu sunt buni fugari. Când ajung la jumătatea satului se opresc cu toţii, şi acela care a ieşit cu 
calul mai înainte, acesta este lăudat de toţi oamenii care privesc la această întrecere; pe flăcăul acesta îl numesc 
un bun călăreţ, iar calului îi dau numele de bun fugar, dar cu toţii îl numesc fugarul lui nea (...)”. Literatura 
populară dobrogeană înregistrează şi Urarea fetelor la întrecerile cu cai ale flăcăilor. „Venim cu flori să- 
mpodobim/Calul bun de călărie/Şi om bun de vitejie!/Să fiţi mândri ca florile/Şi frumoşi ca soarele”. Coordonata 
profană a diversificat uneori ceremonialul: în satele din zona Călăraşilor, întrecerea cailor se face nu numai în 
sensul curent al cuvântului - prin alergare, ci şi pe baza criteriilor de frumuseţe şi greutate. 

în categoria obiceiurilor cetei de feciori, în cadrul căreia ei se pregătesc pentru trecerea într-o nouă etapă 
a vieţii, se încadrează şi alergarea cailor, obicei la care nu participă decât flăcăi, iar câştigătorul, cel care a dat 
dovadă cel mai mult de hărnicie şi destoinicie, trecând proba, a intrat în rândul „maturilor”, al oamenilor de bază 
din comunitate. Participarea la întrecere a fetelor - cazul de la Băneasa, 1993 - este o denaturare a sensurilor 
iniţiale ale datinei, cu atât mai mult cu cât alăturarea femeie-cal (animal prin excelenţă viril) este imposibilă, 
conţinând două realităţi antinomice. 

Iniţierea prin întrecerea cu caii, care îmbogăţeşte conotaţiile funcţionale ale obiceiului, este relevantă şi în 
performarea lui la nunţi, moment unic, ce se petrece o dată în viaţă, care intermediază trecerea dintr-un statut 
socio-biologic în altul şi evidenţiază asocierea emblematică a calului cu statutul de fecior, tânăr neînsurat. 

Toată argumentaţia desfăşurată prin etalonarea plurifuncţionalităţii obiceiului, cu evidenţierea conotaţiilor 
mitico-simbolice iniţiale, demonstrează artificialitatea mutării lui la Bobotează, această suprapunere a unei 
sărbători creştine peste un cult mai vechi, precreştin, nefiind dealtfel singulară, dar fără efect în planul mutaţiilor 
funcţionale : coşie, alergarea sau încurarea cailor rămâne în sfera tematică a Cailor lui Sântoader, ciclu ritual de 
marcare a noului an agrar. 

Coordonate ale spectacolului de folclor 


Existenţa a ceea ce astăzi numim „spectacol de folclor" este desigur, foarte veche. Să ne amintim numai 
vestita şi atât de controversata descriere a ceremoniilor destinate sofiei şi fiicei primului domnitor al celor trei 
principate unite, Mihai Viteazul. 

Dar una este o învestire, o ceremonie aulică şi cu totul altceva sunt spectacolele care se doresc autentice, 
reprezentative pentru o zonă sau chiar pentru o arie amplă din punct de vedere geografic sau etnografic. 

Asistăm astăzi, când nu mai există constrângeri politice şi ideologice de ordin cultural, în mod paradoxal şi 
inexplicabil, la o amploare şi o diversificare cu totul deosebite a ceea ce se numeşte spectacol folcloric. 

Tipurile nu sunt foarte multe, de aceea le vom enumera: 

• spectacole ale ansamblurilor profesioniste; 

• spectacole oferite de grupuri şi de formaţii de „amatori” sau semiprofesioniste în cadrul unor festivaluri şi 
concursuri de amploare mai redusă (locale, judeţene) sau interjudeţene, naţionale, internaţionale (Pe când cele 
intercontinentale?); 

• în fine, spectacolele de datini şi obiceiuri iar, mai nou (şi aici nu putem da vina pe „Cântarea României"), 
concursurile de datini şi obiceiuri. Şi, totuşi, de unde numărul copleşitor de mare al spectacolelor muzical- 
coregrafice de folclor? 

Ne aflăm, o ştim cu toţii, într-o epocă a confuziilor de tot felul, printre altele, a economiei de piaţă extinse şi 
la nivelul a ceea ce în alte ţări se numeşte managerial cultural. Cererea şi „vânzarea” unor asemenea 
desfăşurări culturale este - s-ar putea crede - hotărâtoare în ivirea lor pe lume şi în perpetuarea lor. 

Aceasta înseamnă, pe de o parte, că managerii noştri culturali sunt informaţi şi eficienţi, iar că, pe de altă 
parte, manifestările de genul acesta sunt cerute, căutate de public. 

Dintr-o dată intrăm într-un alt domeniu, foarte complex, cel al receptării spectacolului de folclor. 

Dacă în vatra satului jocul, cântarea (ca act şi nu numai ca produs cultural) şi mai ales ansamblul de practici 
magico-rituale, de formule poetice cu funcţionalitate precisă aveau ca destinatar comunitatea sătească, ne 
întrebăm cui se adresează spectacolul de folclor. 

Există de câteva zeci bune de ani o masă compactă venită de la sat la oraş care le gustă, chiar le cere - 
dacă le acceptă sau le respinge nu putem aprecia decât după o solidă statistică sociologică. Sunt, aşadar, 
orăşenii aflaţi la prima sau la a doua generaţie în marile zone industriale. Pentru aceşti orăşeni adoptaţi, un 
spectacol de proporţii grandioase, o „horă a satului” sau - după caz a unui întreg principat românesc - horă în 
care se desfăşoară 48 de perechi de dansatori şi 20 de instrumentişti este, dacă ne e îngăduit, o rememorare - 
la dimensiuni stilizat urbane - a ceea ce ştiu aceştia că au lăsat acasă. Nu credem, însă, că managerii culturali, 
creatorii de spectacole şi de spectaculos, s-au gândit că spectacolele compensează nostalgiile celor mai sus- 
amintiţi. Mai curând asemenea spectacole cu protagonişti şcoliţi (dansatori cu studii de balet clasic, 

instrumentişti cu studii muzicale) au avut în vedere o revitalizare a tradiţiilor coregrafice şi muzicale folclorice. 
Acest fapt cere însă o stilizare, o intervenţie - de cele mai multe ori profundă - în repertoriul şi în desfăşurarea 
faptului de cultură. Nu numai scena, care oferă un unghi mic de receptare o cere, ci însuşi orgoliul celui ce 
concepe un astfel de spectacol. Astfel, o suită coregrafică ce are o anumită succesiune de piese, anumite 
intermezzouri vocale sau vocal-instrumentale ce dau răgaz dansatorilor să se odihnească sau să-şi schimbe 
costumele este o creaţie, rezultat al unei viziuni proprii asupra faptului folcloric de cultură. Publicul aplaudă 
virtuozitatea protagoniştilor, modul în care interpretează ei o piesă sau alta, apariţia uneia sau a alteia dintre 
vedetele cu un palmares bogat în apariţii TV, înregistrări radio sau casete, discuri, CD-uri. într-un cuvânt, îi 
aplaudă pe artişti. Pentru publicul orăşean adoptat se creează iluzia perenităţii folclorului, dar mai ales a 
încremenirii lui în forme de mult pierdute. Mai mult chiar, văzând zeci de dansatori pe scenă, publicul de acest 
gen este sigur că „folclorul nu moare", că are adepţi, pasionaţi, oameni de talent care să-l păstreze şi să-l ducă 
mai departe. Orăşeanul mai vechi de două generaţii şi publicul specializat sau cel dornic să vadă un alt tip de 
spectacol (teatru, concert de muzică simfonică sau de alt gen etc.) le vor ignora, le vor respinge din start. De 
ce? Pentru simplul motiv că nu-i reprezintă nicicum. Şi pentru motivul că nu cred în ele, le simt, le apreciază ca 
pe nişte contrafaceri „vândute" ca arhaice, tradiţionale, autentice etc. etc. La fel vor face şi specialiştii, dacă nu 
sunt în juriu. Dar în momentul acesta vina se împarte cu cel ce a conceput spectacolul. Vina de a-i da un aspect 
grandios, de a socoti autentică o îmbinare de piese şi stiluri numai pentru că aşa au sunat bine coordonatorului, 
de a eticheta drept reprezentativă pentru o zonă o serie întreagă de înfăptuiri scenice. Nu suntem pentru 
dispariţia spectacolului de folclor, ci pentru delimitarea acestuia de evoluţiile scenice de tip ţărănesc şi pentru 
alcătuirea unei grile de valori care să spună spectatorului că este vorba de o punere în scenă a folclorului. 

Aceasta pentru că grupurile, formaţiile şi tarafurile ţărăneşti tind să adopte viziuni scenice străine lor, să-şi 
structureze jocul (nu dansul!) în funcţie de cerinţe coregrafice ca şi cum, brusc, ei au uitat să joace şi învaţă 
acum de la dansatorii de ansamblu ce le-au „păstrat nealterate tradiţiile arhaice de milenii”. Ce nevoie au 
asemenea protagonişti, care oricum joacă în sat cu diferite prilejuri să facă diagonale, să se dispună în scenă 
într-o anumită ordine etc.? Jocul lor înseamnă trăire, bucurie, dar şi o anume austeritate (văzută de managerii 
culturali ca fiind inadecvată). Sobrietatea, refuzul uneori de a „desena” coloane coregrafice izvorăşte din ştiinţa 
că trebuie să fie ei înşişi. Publicul unor asemenea formaţii este tot de la sate: un public exigent pentru care jocul 
de pe estradele sărbătorilor câmpeneşti şi festivalurilor locale este cel de la nunţi, cumetrii, nedei sau rugi. Se 
desprind, credem, două concluzii: 

• ansamblurile nu trebuie să se confrunte cu grupurile ţărăneşti; 

• repertoriul celor dintâi nu trebuie să fie remodelat ca să pară arhaice, chiar dacă, se ştie, în unele cazuri, 
acesta conservă ceea ce satul a pierdut de mult. 

Motivaţia unui dansator profesionist sau semiprofesionist este cu totul alta - nu de a se întâlni cu oameni 
din satul lor, nici de a le reprezenta un spaţiu al lor. El este un artist ca oricare altul ce execută orice partitură, 
se supune unor cerinţe, e capabil să concureze, să fie un virtuos şi - ceea ce este deosebit de serios, dar nu 
vom insista - să reprezinte folclorul românesc peste hotare ca şi cum el ar fi murit şi a fost recompus din cărţi şi 
alte documente. 

Este timpul, către final, să ne întrebăm ce oferim publicului urban propriu-zis, cel care, aşa cum spune un 
muzicolog de seamă, nu se lasă impresionat de paiete, zurgălăi, pinteni, clarinete şi acordeoane? O soluţie se 
găsise cândva la ansamblul studenţesc al Universităţii Timişoara: un spectacol pe care l-aş numi elaborat, 
elevat, o recompunere a realităţii rurale (tot artificial, tot arhaizat, dar declarat astfel). Un tip de happening, de 
întâmplare de teatru comparabil ca viziune, nu şi ca valoare, cu Trilogia Antică a lui Andrei Şerban de la Teatrul 
Naţional din Bucureşti. Protagoniştii erau într-un fel şi ai satului: erau studenţii care citiseră despre sau 
studiaseră folclorul în vatra satului, îl reconstituiau şi îl reconsiderau în urma unor înregistrări de fapte culturale 
sau de mărturisiri. în fine, erau ceea ce azi numim nişte spectacole de obiceiuri. Formularea, fie-mi îngăduit, este 
nu numai pedantă, ci mai ales pleonastică. După cum spune unul dintre marii noştri profesori de folclor, obiceiul 
este un ansamblu de rituri, de manifestări cu motivaţie ceremonială sau socială, este un spectacol în sine. Numai 
o zi mireasa este mireasă şi îndeplineşte anumite rituri fiind în acelaşi timp socotită un personaj de excepţie. 
Ţinuta ceremonială, obiectele rituale sau ceremoniale (darurile), rostirile etc. etc. sunt rezultatul elaborării în 
comunitatea sătească românească a unui spectacol al nunţii, al unuia al cumetriei, al unuia al cununii de seceriş 
şi al unuia de întâmpinare a Crăciunului şi Anului Nou. Alunecarea din ritual şi magic în ceremonial şi apoi în 

spectacol pur s-a produs de mult. Dar nu în toate cazurile: dacă o nuntă azi este mai mult decât un spectacol, 
colindatul are încă semnificaţii rituale. A-l aduce pe scenă tale quale este un fapt forţat şi nu capătă valenţele 
sacre pierdute parţial sau percepute doar în vatra satului. Cu atât mai mult orăşeanul nu va fi cucerit de 
interpretări de colinde de către vedete ale cântecului folcloric la radio ori TV. Cu atât mai mult ţăranul nu le va 
asculta pe acestea - până către Sf. Ion - el ştiind bine că sub fereastră îi vor veni colindători veritabili. 

Rămânem la părerea că festivalurile şi spectacolele de obiceiuri nu pot păstra în viaţă ceva care s-a 
transformat ori s-a stins pentru bunul motiv că memoria culturală nu-i mai percepe sensurile primordiale. E 
adevărat că ar fi o posibilitate de reconsiderare a spectacolului muzical-coregrafic, un pretext, o cortină rituală 
cu condiţia de a rămâne aici, de a exprima prin gest, inflexiune a vocii, repertoriu bine ales, mişcare, mesajul 
unui obicei. O formulă fericită de spectacol este cea care antrenează privitorii, protagoniştii dialogând cu sala 
care devine, dacă vreţi, acel auditoriu cu putere coercitivă despre care vorbesc manualele de etnologie. 

Vrem să credem că, departe de a epuiza subiectul, am deschis o discuţie evitată de prea multă vreme: 
aceea asupra destinatarului şi asupra receptării spectacolului de folclor, poate, în final, a rosturilor acestuia. 

Satele tumulare 


în eseul Motivaţii sociale ale distorsiunilor stilistice în arhitectura ţărănească am încercat să arăt că 
alienarea reprezentativităţii sociale, reflectă în deteriorarea interesului pentru stil, îşi găseşte o explicaţie în 
alterarea prin intervenţie sistematic propagandistică a simţului, sentimentului şi instinctului de proprietate. 
Această maladie resimţită în intimitatea sa psihologică de către clasa ţărănească a condus, în ultimele câteva 
decenii, la înlocuirea cutumelor vitaliste cu o tristă, dacă nu chiar tragică filosofie comportamentală a 
supravieţuirii care a destinat faptelor de cultură zona întunecată a derizoriului. 

Rândurile de fată vor continua explicarea fenomenului, atât cât ne stă în competentă, prin referirea la ceea 
ce am putea numi asocializarea clasei ţărăneşti, sau, cu o expresie mai puţin tranşantă, moartea socială a 
acestei clase, semnificată, în plan istoric, nu prin consolidarea comunităţii de tip închis prin întărirea cutumelor, 
prin sporirea austerităţii în relaţiile comunicative cu exteriorul social, ci printr-o atomizare caracterologică 
semnificată de continua anulare a rostului comunitar pe care îl au mai întâi indivizii şi mai apoi indivizii 
specializaţi care compun infrastructura serviciilor. 

Desigur, această perspectivă, aleasă pentru a investiga detaliile unui fenomen cu repercusiuni importante 
în plan cultural, pare la prima vedere deosebit de sumbră. Ba chiar s-ar putea crede că termenul de moarte 
socială este excesiv şi invalidat de o realitate uşor vizibilă în care ţăranul este figurat în chip dinamic, lată de ce 
este nimerit să amintim vorbele lui Mircea Eliade: „Se confundă prea des moartea cu cadavrul" şi să explicăm 
că, în viziunea noastră moartea socială sau asocializarea clasei ţărăneşti este, de fapt, mutarea într-o altă 
realitate decât cea care participă ca fundament la definirea culturală a naţiunii. Tot Mircea Eliade dă corp acestei 
idei spunând: „De cealaltă moarte vorbesc eu, de trecerea totală şi «vie» în neant”. 

Ce înseamnă acest neant pentru cercetătorul vieţii ţărăneşti de azi? întrebarea este pe deplin justificată 
pentru că, aruncând o privire în hăţişul referinţelor, descoperim o mulţime de opinii care pot justifica un 
continuum social în privinţa felului de a fi al ţăranului român. 

Să începem cu Constantin Rădulescu-Motru, care face în 1927 următoarea remarcă: „Un sat românesc 
trebuie să-l vezi la diferite intervale pentru ca să-i înţelegi psihologia. Pentru că aceea ce este mai de seamă în 
psihologia lui este tocmai eterna imobilitate sufletească". Imobilitatea sufletească invocată de Rădulescu-Motru 
este în direct raport cu calitatea comunităţii săteşti de a păstra, în cea mai pură întruchipare, gena etnică a 
poporului român. Ca şi alţi exaltaţi, .autorul menţionat întrezăreşte în această protocivilizaţie de tip rural, 
cantităţile de energie necesare emancipării. Fără a fi, însă, lucid el greşeşte prin neacreditarea modelului oferit 
de comunităţile rurale închise ca etnităţi ale civilizaţiei tradiţionale. El spune: „Satul român nu este doar lipsit de 
personalitate. Pe cea istorică sau etnică el o are fără discuţie. El nu are însă o personalitate energetică adică o 
personalitate care, continuând natura, să creeze, peste natură, forma nouă de energie". 



120 


Imobilitatea sufletească, pe care Rădulescu-Motru o mai defineşte ca „urma lăsată de moartea triumfătoare" 
prin stingerea curiozităţii şi moartea, de astă dată efectivă, a dorinţei de cunoaştere, are alte reverberaţii în 
scrierea lui D. Drăghicescu. Astfel, el arată că obiectul psihologiei etnice este conştiinţa naţională care se sprijină 
pe o sumă indefinibilă de cunoştinţe individuale care alcătuiesc frontul opiniilor sociale. Ideea este departe de a 
fi nouă. Ea, însă, introduce posibilitatea de a vedea în ce fel se manifestă aceste conştiinţe individuale care îi 
dau prilejul Mareşalului Moltke de a observa că „Orice om bine îmbrăcat impune românului, care-l crede 
îndreptăţit să-i ceară serviciu şi să-i dea ordine". Drăghicescu citează în continuare pe Constantin A. Popescu, 
pedagog şi publicist care, într-un studiu cu nuanţe etnologice, intitulează unul dintre capitole Paralizia civică: 
„Autorul acestui studiu, spune Drăghicescu, „descrie abţinerea politică a oamenilor de profesie liberă, cari 
ocolesc alegerile sau votează cu guvernul ca şi funcţionarii, iar drept scuză pentru pasivitatea şi resemnarea lor 
dau cunoscutul motiv că «n-au să schimbe ei ţara»”. Publicistul citat consideră că aici „este cazul unei adevărate 
abulii, boală de voinţă”. Afirmaţiile citate datează din 1907. Ca şi noi, care invocăm asuprirea propagandistică şi 
ideologică de la mijlocul acestui secol ca factor de distorsiune socială, Drăghicescu invocă „patru veacuri de 
viată istorică pasivă, umilită, supusă la voinţa altora, care apasă nemilos pe sufletul nostru". 

Cu atât mai spectaculos este misterul perenităţii în fiinţa etnică şi istorică aşezată în chivotul eternităţii 
născute la sat. De aceea este important să ne oprim asupra satelor tumulare, asupra satelor-mormânt, pentru 
că enzimele sociale, ligamentele comunitare, conflictele născute în individ şi exhibate în comunitate apar în 
acest context al modificării sociale cu o mărită şi sensibilă pregnanţă. 

Ileana Mălăncioiu scria undeva: „în accepţia mea scrisul a însemnat un fel de luptă cu moartea". Ţăranul 
înfruntă moartea într-un mod asemănător, zicem noi, producând folclor şi descoperind în orice utilitate, în orice 
unealtă, sâmburele frumosului artistic. Cu atât mai neliniştitoare apare „trecerea totală şi vie în neant” a 
capacităţii ţăranului de a naşte fapte de cultură. 

„Aşadar, întrebarea de care atârnă la urma-urmelor - pentru cei care au ochi - sorţii neamului românesc, 
este aceasta: satul sau oraşul?" Dilema uşor hamletiană ne dă posibilitatea ca, prin intermediul celui care a 
formulat-o, Mircea Vulcănescu, să introducem o primă schemă lămuritoare a distorsiunilor sociale depistabile în 
comunitatea rurală de tip închis, lată, aşadar, lumile paralele descrise de filosoful mai înainte menţionat: „De-o 
parte (...) o civilizaţie organică, firească, a satului, isvorâtă de-a dreptul, nu se ştie cum, ca de la sine, din 
vecinătatea de pământ, din rudenia de sânge, din împrejurările de viată înrudite laolaltă, din trecerea din tată'n 
fiu a limbii, a portului, a tainelor cunoaşterii şi a rânduielilor purtării. O civilizaţie în care un om cumpătat, cu nevoi 
puţine şi fireşti, ştiutor de nimicnicia lui fată de nestatornicia vremurilor şi faţă de nesfârşirea lumii, trăieşte sfios, 
în râfid cu alţii, cu grija de obraz, ca şi de suflet, o viaţă cumpănită - fără altă dramă decât cea metafizică a fiinţei 
lui şi-a lumii - în care totul prefăcându-se ca în vis, sau ca-n minune, omul n-are altceva de făcut decât să 
stăruiască în stăpânirea lui de sine, împlinind rânduielile moştenite ale făpturii lui. 

De altă parte, o civilizaţie artificială, halucinantă, nefirească, izvorâtă din setea de speculaţie bănească şi 
din setea de câştig, nesfârşite amândouă ca şi nesfârşirea cu care se poate înmulţi banul. O civilizaţie de 
paranoici, întemeiată pe prezumţiozitatea omului care s-a năzărit pe sine însuşi Dumnezeu şi a ajuns să se 
închine viţelului de aur, închipuindu-şi că poate stăpâni firea, recreând-o după calapoadele gândului său". 

întâiul semn de alterare a echilibrului social pe care se sprijinea comunitatea rurală este semnificat de 
amestecul de scopuri şi finalităţi al celor două lumi denumite de noi paralele. Nu insistăm asupra imaginii 
furnizate de acest amestec. E destul să amintim tonul aproape diatribic pe care îl foloseşte H.H. Stahl atunci 
când se referă la sat ca la o copie de gradul trei după mahalalele orăşeneşti. Observaţia se făcea în revista 
„Criterion” în anul 1934. Cât de pregnantă este această asociere în contemporaneitate se vede fără intermediari. 
Precaritatea materială, lipsa certitudinii în privinţa recâştigării proprietăţii, reflectată, cel puţin în Dobrogea de sud 
printr-o agresivitate demolatoare faţă de bunurile patrimoniale ale fostului sistem cooperatist de lucrare a 
pământului, o nefirească şi uneori fără măsură cupiditate, dublată de un prim semn al asocializării semnificat 
prin impropria tendinţă de a aştepta un soi de ajutor mistic din partea oricui, numai din partea propriei sale fiinţe 
nu, lipsa de protecţie în faţa meandrelor legislative, face din ţăran un atom dumnezeiesc, un eon eliberat în 
hazardul cunoaşterii infernului. în acest fel, el devine o fiinţă tumulară. 

Tumulul, prin chiar definiţia lui din dicţionar, semnifică atât un anumit tip social de organizare a relicvelor, 
cât şi intenţia funciară de a conserva o imagine a vieţii întrevăzute în alcătuirile sale elocvente şi, mai ales, 
opulente. în psihologia locuirii este fixată prin analiza comportamentului specific inelelor de vârstă tendinţa 

ţăranului de a-şi petrece ultimii douăzeci-treizeci de ani în locuinţa secundară, care are toate datele unui 
aşezământ sepulcral. La această graniţă se situează realitatea pe care încercăm să o descompunem, folosindu- 
ne de o cazuistică arhivată în ultimii trei ani de campanii. 

lată acum un prim fapt care semnifică deliberarea oficialităţii în a arunca nenumărate sate într-un neant 
social mortificator. încă din anii şaptezeci a fost declanşată o intensă acţiune de restrângere a vetrelor satelor, 
în favoarea măririi suprafeţelor cultivabile. Aşa s-a ajuns la imaginea penitenciară a gospodăriilor ţărăneşti, 
restrânse la 250 de metri pătraţi în care urmau a se înghesui locuinţa, acareturile şi umbra a ceea ce face fiinţa 
săteanului - grădina de legume şi flori. Următorul pas l-a constituit alcătuirea listelor cu sate ce urmau a fi şterse 
de pe faţa pământului. Chiar dacă această nenorocire nu s-a întâmplat, intenţia se păstrează până în zilele 
noastre. în zona 5, care face obiectul cercetărilor noastre, se găsesc numeroase sate care nu sunt semnalizate 
din arterele naţionale de circulaţie. Ca atare, cel ce nu este de prin partea locului nu va şti niciodată cum să 
ajungă la Petroşani, Abrud, Haţeg, Izvoarele, Făurei, Carvănu Mic, Goruni, Strunga, Esichioi, Cuiugiuc şi câte 
altele. Nu este vorba de o neglijenţă administrativă, ci de o relicvă testimoniară care arată clar că localităţile de 
mai sus sunt sate tumulare. 

Existenţa socială în satele tumulare cunoaşte în mod firesc o răsfrângere potrivită în oglinzile tenebrelor. 
Pentru a pricepe în structură această situaţie să ne amintim de o fugară afirmaţie a lui B.P. Hasdeu, făcută în 
capitolul Obiceiurile juridice ale poporului român. Ea sună astfel: „Ţăranul nostru cuprinde toate legăturile sale 
în trei rubrice: cătră sat, cătră casă şi cătră lucruri". în viziunea noastră, aceste trei domenii, întrevăzute în lumina 
lor cutumiară, sunt înfăţişate prin alienarea socială faţă de administraţia oficială şi sistemul ei juridic, faţă de 
cutuma maritală şi faţă de cutuma succesorală. 

înainte de a face loc unei sinteze cauzale, vom spune că am avut ca teren de cercetare atât satele Canlia, 
Coslugea, Satu Nou de Oltina, cât şi, pentru aspecte referitoare la viaţa ecleziastică şi la dinamica opţiunilor 
profesionale în rândul tineretului - satele Goruni şi Carvăn. Se cuvine a preciza faptul că niciuna dintre aceste 
localităţi nu este centru de comună şi nici nu se află în proximitatea drumului naţional, ceea ce le măreşte 
coeficientul de semnificativitate. 

în relaţiile sale cu administraţia oficială săteanul şi-a ajustat optica devenind din obedient revendicativ. 
Sistemul său de judecare a determinărilor sociale fiind însă mai aproape de relictele unui Jus Valachorum , 
îndelung întrebuinţate în tipul de organizare al satului devălmaş umblător pe bătrâni, nu intră în armonie cu 
rigoarea administrativă, cu atât mai mult cu cât aceasta, prin instrumentele care îi stau la îndemână, încearcă 
să-l menţină pe sătean în aceeaşi stare de cuminţenie comunitară. Efectul imediat al acestui conflict opac este 
indiferenţa fată de rigorile administrative. Aşa se face că majoritatea tranzacţiilor care au ca obiect terenuri sau 
case se fac prin înţelegere cu martori, actul doveditor şi de întâie credinţă fiind chitanţa de mână. Interesant este 
că în multe cazuri unul dintre cei trei martori este preotul sau altă persoană de prestigiu local. în aceeaşi 
indiferenţă faţă de lege se înscrie şi faptul că arareori există acte de proprietate pe terenuri şi proprietăţi funciare, 
valabile prin planuri de situaţie şi planuri cadastrale. Aceasta conduce la interminabile litigii juridice menite să 
restabilească graniţele proprietăţilor şi drepturile succesorale acolo unde nu a intervenit ieşirea din indiviziune. 
La relaţia alienată dintre sătean şi administraţie s-a adăugat şi un alt tip de relaţie alienată stabilită între sătean 
şi psihotipurile reprezentative ale structurilor administrative. Ca într-un straniu joc de tarot apar şi aici arcanele 
majore reprezentate de preot, învăţător şi medic, lată, pentru început, o listă incompletă a satelor din zona 5 - 
Dobrogea de sud-vest - care nu au păstor duhovnicesc: Făureni, Haţeg, Urluia, Satu Nou de Oltina, Goruni, 
Strunga, Carvănu Mic, Carvănu Mare, Gârliţa, Galiţa, Esechioi, Buceag, Cuiugiuc şi, în mod sigur, vor mai fi şi 
altele. Absenţa păstorului duhovnicesc are, în planul ariei noastre de interes, o semnificaţie cât se poate de clară 
-îndepărtarea ţăranului de un calendar al existenţei sale tradiţionale, dar şi îndepărtarea aceluiaşi de obiceiurile 
şi tradiţiile legate de naştere, nuntă şi moarte. Serviciul religios este sporadic îndeplinit de parohul unei biserici 
din satul care, cândva, a fost centru de comună sau, acolo unde este posibil, de monahii mănăstirilor din zonă. 
Actul religios se dezbracă de conţinutul său spiritJal şi devine un sec act administrativ. De aici şi distorsiunea 
necreştină că orice păcat are un preţ de răscumpărare în arginţi. E uşor de dedus efectul acestei situaţii în plan 
moral, cum la fel de uşor e să ne imaginăm cât de adevărate sunt în figurarea lor sfintele instituţii ale spovedaniei 
şi ale împărtăşaniei. 

învăţătorul este, de obicei, băiatul mai isteţ al vecinului care, terminând un liceu îndeobşte specializat 
(agricol, mecanic, energetic etc.), caută sinecura în apropierea casei părinteşti. Aici nu intră în discuţie 

sprinteneala mintală a pedagogului încropit cât, mai ales, distrugerea prestigiului tradiţional al învăţătorului de 
tară. Atunci când suplinitorul consacrat depăşeşte vârsta la care poate fi asimilat ca tovarăş mai vârstnic de 
joacă al elevilor săi, intervine blazarea născută din lipsa inventivităţii pedagogice şi din lipsa unei motivaţii reale 
de destin. Actul de învăţare este precar, iar tineretului sătesc i se subtilizează scânteia care poate lumina 
constructiv şi la întâmplare, în funcţie de harurile genetice, minţi hărăzite, dar condamnate la necultivare. Ne 
aflăm din nou în zona continuumului social, căci, la 1927, C. Rădulescu-Motru scria: „Copilul a încetat să mai fie 
avid de noutate; ispitele lui au murit fiindcă au fost zdrobite de împrejurări. (...) Psihologia satului românesc este 
psihologia cimitirului dorinţelor de inovaţie şi al ispitelor... Eternă imobilitate". 

Niciuna dintre localităţile enumerate mai sus, ca fiind în zona noastră de cercetare, nu are o amenajare 
sanitară care să asigure minimul de asistenţă sanitară. La aceasta se adaugă şi numărul ridicol de posturi 
telefonice, lată câteva exemple: Satu Nou - două posturi la o populaţie de 1000 de locuitori; Carvăn - trei posturi 
la o populaţie de 2500 locuitori conţinuţi în alte trei sate vicinale; Canlia - două posturi la o populaţie de 1500 
locuitori; Strunga - niciun post telefonic; Haţeg - niciun post telefonic; Abrud - niciun post telefonic; Goruni - un 
post telefonic la o populaţie de 800 locuitori. Minima asistenţă sanitară este asigurată de cadre care, fiind de 
obicei din localitate, nu pot fi apreciate pentru competenţă. Cadrele cu adevărat calificate rămân în aşezările de 
bordură ale drumurilor naţionale. Această situaţie, în mod surprinzător, nu favorizează naturismul şi nici 
tratamentul magic al doftoroaielor, ci exacerbează încrederea în medic. Sunt deja foarte rare cazurile 
vindecătoarelor prin mijloace tradiţionale, în acest sens putând a pomeni doar o vindecătoare din Dobromir care 
a rezolvat o anchiloză prin ventuze şi lăsare de sânge. Cu atât mai distorsionată este imaginea medicului care 
nu-şi vizitează circumscripţia, limitându-se la activităţile dispensarului din centrul de comună. Fireşte, este vorba 
de medicul generalist, pentru că medicii specializaţi, ca de pildă stomatologii, sunt de neîntâlnit în satele 
menţionate. 

Aceste ipostaze, arătate schematic până acum, fac din preot, învăţător şi doctor, personaje plasate în zona 
morţii sociale. Ele sunt utilităţi inutilizabile. 

Cu legea căsătoriei ne plasăm în acelaşi continuum social condiţionat de acelaşi fatum al proprietăţii. 
„Starea în care se află cea mai mare parte a poporului român în timpul de faţă l-a constrâns a se gândi mai mult 
la avere, punând oareşicum în umbră celelalte însuşiri ale miresei...”, spune Simion Florea Marian presimţind 
cumva natura timpurilor actuale pentru că, între cele nouă însuşiri de bază ale miresei nu figurează şi bogăţia. 
Aşa cum spuneam şi ceva mai înainte satele cercetate acoperă suficient tipologia satelor devălmaşe umblătoare 
de bătrâni. Unele dintre ele sunt sate de coloni cu tradiţii temeinice, deşi înnădite. Tipologia invocată reduce mult 
mariajul endogamic, având în vedere intruzionările mai vechi sau mai recente de familii şi chiar grupuscule 
etnice. în această situaţie, vechea lege a lui Moise de neînstrăinare a averii este caducă, dota alcătuindu-se, ca 
şi în cazul căsătoriilor prin răpire, pe bunăvoinţa susţinătorilor. Efectul imediat este că numărul căsătoriilor 
bazate pe iubire este în creştere şi tot în creştere este indicele de stabilitate a familiei rurale. Reflexul, întrucâtva, 
al acestui timp al sentimentului îl constituie densitatea relativ mare a stărilor de concubinaj care intervin, 
îndeobşte între persoane care au depăşit vârsta unei căsătorii ce apare ca firească în ochii comunităţii, între un 
băştinaş/băştinaşă şi un venetic şi, în cele din urmă, între văduvoi sau persoane cu copii proveniţi din alte 
căsnicii şi care nu vor să-şi legifereze relaţia pentru a nu complica succesiunea materială. Este, însă, clar că prin 
spargerea comunităţii de tip închis prin înstrăinarea, chiar în sens funciar, a ultimului inel de vârstă, atras de oraş 
şi de farmecul său paranoic, ca să-l re-cităm pe Mircea Vulcănescu, se aneantizează noţiunea de casă într-un 
înţeles pe care nu pot să-l lămuresc decât prin următorul citat: „Cele două caracteristici ale cuvântului modern 
KOZO-KU (cât de aproape este prin sonoritate de românescul CASA), neologism sau aproape neologism, 
pentru că s-a născut în vâltoarea secolului al XlX-lea, pentru a exprima termenul corespunzător din lucrările 
occidentale, desemnează tocmai înrudirea într-o casă. Dar, trecut în limbajul curent, el a ajuns să înlocuiască, 
sau cel puţin să dubleze, vechiul cuvânt IE, casa, care, ca şi în Europa, a avut mult timp dublul sens de clădire 
şi de familie pe care clădirea o adăpostea sau, într-o accepţie mai largă, de care aceasta era legată". 

lată-ne pe ultimul prag al demonstraţiei noastre. Cel al devălmăşiei succesorale. în contact cu citatul de mai 
sus trebuie să spunem că ţăranul a pierdut sentimentul de casă. în Dobrogea de sud-vest doar temeliile, ca un 
fel de înstărire a naţiei, sunt trainice. Restul construcţiei este iute pieritor. Pierzând sentimentul de casă, ţăranul 
a pierdut sentimentul definitivului reflectat în succesiune. Fără sentimentul succesiunii nu se pune problema 
intenţiei de îmbunătăţire valorică a reprezentării sociale şi, deci, a progresului estetic regăsit în faptele de 

cultură. Atâta timp cât săteanul nu are nici o intenţie clară de a transmite prin moştenire şi valori ale civilizaţiei 
reclamate de istorie, pentru că doar istoria este aceea care poate furniza fapte apte să fie aşezate în diverse 
sisteme valorice, atâta timp cât nu-l ajutăm pe ţăran să iasă din această transă a derizoriului, nu vom reuşi să 
ţinem în viaţă personalitatea istorică şi etnică a satului românesc. Nu vreau să vorbesc despre consecinţe pentru 
a nu fi patetic în sensul american al cuvântului, adică demn de plâns. 

Dacă aceste constatări au creat impresia analismului pesimist voi încerca să explic unghiul de privire printr- 
un citat din Paler. El spune: „Altceva este să vorbeşti cu durere, cu furie sau cu revoltă despre răul din noi, să 
fii muşcător, excesiv, din iubire contrariată sau din disperare, riscând să iriţi, căci, vai, linguşirea virtuţilor şi 
demagogia pioasă plac infinit mai mult". Este trist să constaţi că atunci când produci proiecte de resuscitare a 
civilizaţiei ţărăneşti, interesul vine din partea politicienilor, iar dezinteresul, din partea oamenilor din sfera 
spiritualităţii. O introducere în Europa se pare că este incompatibilă cu potcovitul cailor, deşi cei mai înrăiţi 
europeni preferă legumele ecologice îngrăşate cu desfătarea fecală a sus-numiţilor cai. Ca atare vor fi 
întodeauna necesare faptele culturale care hrănesc personalitatea istorică şi etnică a neamului, depistabilă în 
continuumul social atât de incitant al satului. Nu există, pentru cei care vieţuiesc sub cupola semnificaţiilor 
esenţiale ale spiritului românesc, decât o singură mare datorie. Aceea de a asigura vascularitatea între cultura 
ţăranului român, între punctele sale culturale şi civilizaţia modernă. Din sacul de necuprins al faptelor de cultură 
produse de acest popor să le alegem pe acelea care pot deveni şi fapte de civilizaţie, aşa cum, fără a stabili căi 
de comunicare, Pierre Kaufmann definea cultura şi civilizaţia în Enciclopedia Universalis. 

Pentru că este foarte posibil ca Mircea Vulcănescu să aibă dreptate atunci când spune că: „(...) nu există 
evoluţie fatală în viaţa socială" şi că „examenul concret al împrejurărilor sociale ale vremilor în care trăim arată 
posibilitatea unei întoarceri către sat prin noul Ev Mediu economic". 

Costin ANTONESCU si Cezar Dan MAZILU 

(CJCVTCP Constanţa) 


Proiectul Ciel Canlia 


Pentru a supravieţui şi a fi în acelaşi timp eficientă, munca de cercetare a unui centru judeţean are nevoie 
de adjuvante exterioare cadrului său legal de competenţă. Câţi dintre dumneavoastră nu s-au „salvat”, în cursul 
diverselor acţiuni, cu ajutorul salvatorilor sponsori? Şi câte Centre nu au rezolvat elegant mai ales editările de 
carte cu puţin de la Ministerul Culturii şi cu esenţialul participării materiale din sfera particularului? 

Pentru a supravieţui la parametri acceptabili, Centrul Judeţean Constanţa a apelat şi el la adjuvantele liberei 
iniţiative, astfel că în 1995 a apărut Centrul de Date şi Cercetări Etnologice „Mondomus” SRL Constanţa, iar în 
1996, Fundaţia cultural-ştiinţifică „Teodor Burada", mecanisme care pot susţine în toate cele trei planuri ce 
concură la reuşita activităţii Centrului - social, economic şi intelectual - menirile pe care într-o normală societate 
democratică şi bogată le poate susţine Statul singur. 

în 1996, fără cele două organisme particulare, Centrul Judeţean Constanţa nu ar fi putut realiza niciuna din 
activităţile de cercetare şi conservare prevăzute (Sesiunea ştiinţifică Migrata semnelor de cultură în România ■ 
3-7 iulie a.c. - Mangalia; Tabăra de cercetare Canlia, 7 Al august a.c., cuprinzând o temă esenţială pentru 
judeţul nostru - Prezervarea zonei etnografice Dobrogea de sud-vest). 

Pe linia obiectivelor sale declarate, Fundaţia „Teodor Burada" a reuşit să obţină de la Primăria comunei 
Lipniţa concesionarea satului aparţinător Canlia a unui teren cu o casă tradiţională aflată într-o stare de 
semiruină. Canlia este un sat izolat şi într-un stadiu de conservare cvasitotal al vieţii tradiţionale. Aflat în 
apropierea Dunării, satul se găseşte foarte aproape de centrul de greutate al zonei etnografice Dobrogea de 
sud-vest, constituind o bază logistică esenţială pentru cercetare şi conservare. 

în nici patru luni, Fundaţia a reuşit să facă acest lăcaş locuibil, lucrând în acelaşi timp şi la proiectele de 
dezvoltare ale gospodăriei, intenţionând transformarea ei într-un real Centru Informaţional educativ-lucrativ etno- 
etnologic Lipniţa (sic). 

Având două direcţii prioritare, una către interiorul Dobrogei, cealaltă - comparatistică - spre exterior şi 
integrare, Ciel Canlia are următoarele obiecte de activitate: 

- să sprijine prin mijloace specifice activitatea de cercetare şi conservare a patrimoniului civilizaţiei rurale şi, 
totodată, să participe pe plan ştiinţific, propagandistic şi material la revitalizarea structurilor principale ale 
civilizaţiei ţărăneşti (datini, obiceiuri, meşteşuguri tradiţionale, folclor literar, muzical şi coregrafic) prin implicare 
directă, la faţa locului a reprezentanţilor ţărănimii; 

- desfăşurarea unei activităţi complexe în rândul tinerei generaţii, prin iniţierea unor programe de orientare 
atât către meseriile şi serviciile specifice vieţii rurale, cât şi spre cele ce răspund exigenţelor turismului cultural, 
prin împăcarea productivă a modernului cu tradiţionalul. 

Din punctul de vedere al secţiunii la care vorbim, acest fel de iniţiativă (singulară în sistemul cultural din care 
facem parte) răspunde eficient şi nemijlocit la următoarele deziderate: 

- observarea şi cercetarea din imediată intimitate a creatorilor şi creaţiilor lor, făcând deosebirile evidente 
între performarea obiceiurilor la faţa locului şi în urbanitate, cu prilejul diferitelor „invitaţii binevoitoare" (esenţial, 
în acest caz, este faptul că acasă în sat, ţăranul performează obiceiul la timpul potrivit, pe când la oraş, în toate 
cazurile el este pus în situaţia de fals absolut - timp, spaţiu, motivaţie, credibilitate, religie etc.); 

- stimulare directă şi profesională a celor chemaţi de har, lucru ce constituie un stimulent de neînlocuit 
pentru tânăra generaţie ce are nevoie de exemple nemijlocite; 

- putinţa de a îndruma spre preluarea din urbanitate de către ţăran numai a obiceiurilor adaptabile la 
ruralitate, lucru ce permite în timp o dezvoltare armonioasă a societăţii rurale, cu reale şanse de evoluţie morală 
şi economică, motivaţii ce pot permite integrarea în comunităţile continentale, fără frica de înstrăinare proprie 
(ferirea de aculturaţie). 

în actuala fază a existenţei culturii noastre (ne referim la nivelul statal) singura posibilitate de a înfiinţa în 
teritoriu sucursale operative ale Centrului judeţean este cea pe care v-o propunem acum. 



luliana BĂNCESCU 

(CNCVTCP) 


Folclorul religios. Delimitări contemporane 


Vechiul Testament îşi are originea în tradiţia orală a evreilor care prezintă sub formă de psalmi, rugăciuni, 
sărbători, prescripţii legale şi norme religioase alianţa dintre Dumnezeu şi poporul ales. 

Centrul Sfintei Scripturi este persoana lui lisus Hristos. Dar însuşi Mântuitorul nu a scris nimic, iar Apostolii 
au scris numai ocazional, căci porunca primită de la El era de a „propovădui Evanghelia la toată făptura” (Marcu, 
XVI, 15-16). 

Ortodoxia învaţă despre existenţa şi valabilitatea în cadrul canonic a Sfintei Scripturi şi Sfintei Tradiţii ca 
două şuviţe din care se împleteşte o funie, ori ca un ţesut, nicidecum ca două verigi ale unui lanţ. Aceasta pentru 
că Sfanta Scriptură cuprinde numai esenţa învăţăturilor, existând şi altele, tot aşa de însemnate, care ni s-au dat 
prin Tradiţie, aşa cum loan Evanghelistul mărturiseşte: „sunt şi alte multe lucruri pe care le-a făcut lisus şi care, 
dacă s-ar fi scris cu de-amănuntul, cred că lumea aceasta n-ar cuprinde cărţile ce s-ar fi scris" (loan, XXI, 25). 

Dacă Sfânta Scriptură este sursa revelaţiei divine, fiind scrisă sub inspiraţia Sfântului Duh, Sfânta Tradiţie 
e considerată a fi principiul, criteriul şi mediul de manifestare a aceleiaşi revelaţii, care în cursul istoriei Bisericii 
a trebuit să fie predanisită mai multor generaţii, în diferite condiţii culturale şi sociale. Sfânta Tradiţie e 
considerată dinamică şi creatoare nu numai din necesitatea şi capacitatea Bisericii de a interpreta Sfânta 
Scriptură, ci mai ales din faptul că Sfântul Duh descoperă în fiecare timp o rază a adevărului. 

Drept criteriu de certificare a Sfintei Tradiţii (care precede Sfânta Scriptură) Sfântul Vasile cel Mare propune 
vechimea. Dar nu orice obicei bisericesc sau religios este Sfântă Tradiţie, ci numai cele practicate şi învăţate de 
sfinţii părinţi ai primelor veacuri creştine şi menţinute până astăzi. 

Sfântul Vasile cel Mare, în canonul 91, extras din lucrarea Despre Sfântul Duh , între dogmele şi propovă¬ 
duite care-şi au izvorul în Sfânta Tradiţie enumeră: însemnarea cu semnul sfintei cruci, întoarcerea spre răsărit 
la vremea rugăciunii, rugăciunile de sfinţire a pâinii euharistice şi a potirului binecuvântării, scufundarea de trei 
ori şi lepădările de Satana şi de îngerii lui, binecuvântarea apei botezului şi a untdelemnului harismei, plecarea 
şi ridicarea genunchilor la metanii. Unele dintre acestea sunt practici legate de viaţa creştină şi rugăciune, altele 
- taine nescrise pentru a fi ferite „de indiscreţia şi ispitirea” celor neiniţiaţi, cărora nici măcar a le privi nu le este 
îngăduit. 

Am enumerat toate aceste caracteristici tocmai pentru a putea face diferenţa între Sfânta Tradiţie, în sensul 
dogmatic al cuvântului, şi folclorul religios. 

Dacă Sfânta Tradiţie este în conformitate cu dogmele şi practicile creştine şi bisericeşti care concordă cu 
învăţătura şi adevărul din Sfânta Scriptură, folclorul religios este tradiţie populară (deci nu bisericească) şi având 
ca sursă de inspiraţie şi călăuză ideologică apocrife ale Vechiului Testament şi Noului Testament, legende 
religioase, credinţe sau practici populare uneori depărtate de adevărul mărturisit de Sfânta Scriptură şi ţinând de 
latura religioasă doar prin tematică, personaje, utilizare în cadrul social etc. 

Această categorie a folclorului fie marchează o sărbătoare creştină, fie ţinteşte un scop moralizator, fie că 
este o unealtă a propagandei creştine în comunitatea tradiţională. A vorbi de folclor religios înseamnă, credem, 
a avea în vedere şi adevărul mărturisit de Sfânta Scriptură şi izvoarele apocrife şi populare care dau uneori date 
foarte importante legate de contextul în care au apărut ori s-au transformat aceste fapte în cadrul comunităţii. 

Comun cu apocrifele, folclorul religios are la bază un fapt din istoria mântuirii existent fie în Sfânta Scriptură, 
fie în Sfânta Tradiţie, dar contaminat cu fapte categorisite de Biserică drept superstiţioase, eretice sau păgâne, 
venite dintr-un „substrat" (căci sărbătorile şi învăţăturile creştine s-au altoit pe un fond păgân, păstrat chiar foarte 
multă vreme şi împletindu-se cu învăţăturile creştine, dintre care unele fapte au reuşit a fi înlocuite de sărbătorile 
sau practicile creştine, dar altele s-au menţinut ca mentalităţi sau practici populare pe lângă acestea), fie din 
dorinţa de a deveni mai accesibile gândirii omului neînvăţat (condus de logica nicodimică, pământească, a 
formelor concrete şi raţionalizabile, nu de înţelesul duhovnicesc, propriu întregii Sfinte Scripturi), fie ajunse în 
folclor ca urmare a propagandei altor culte, considerate de Biserică drept eretice sau schismatice. 

în folclorul religios contemporan legendele ca naraţiuni de sine stătătoare se pare că au pierdut teren, 
nemaiavând funcţionalitate moralizatoare sau de a răspândi credinţele populare specifice unei anumite zone şi 
comunităţi. Cu toate acestea unele „rămăşiţe” de legende se mai păstrează în practicile magice, credinţele, 
superstiţiile sau simbolistica populară, ori chiar în colindele religioase. 

Cel mai important moment marcat de prezenţa folclorului religios în contemporaneitate este Naşterea 
Domnului. 

Cuprinzând un repertoriu destul de vast, colindele religioase au câştigat în ultimii ani şi spaţiu şi prestigiu în 
comunitatea ţărănească. Cu toate acestea, tipurile consacrate îşi pierd cu încetul funcţionalitatea. Numai zonele 
conservatoare (Maramureş, sate izolate din Bărăgan şi Moldova, Pădureni) mai păstrează din vechile tipologii 
tema izgonirii lui Adam din rai, vânzării lui luda, mesei lui Dumnezeu cu sfinţii, blestemului cailor şi binecuvântării 
boilor de către Maica Domnului, Sf. loan-păstor la oi, scalda lui Crăciun şi a sfinţilor sau împletirea cu motive 
păgâne ca sinuciderea Sf. Vineri, ori eretice ca intenţia Maicii Domnului de a se sinucide la aflarea veştii 
botezului lui lisus. 

Dat fiind faptul că preoţii se implică mai mult în performarea obiceiului fie ca profesori de religie, fie pe 
alocuri ca şefi ai cetei de colindători din sat. Repertoriul actual al colindelor tinde a se apropia şi a se identifica 
chiar cu învăţăturile Bisericii, având ca scop slăvirea Naşterii Domnului şi marcarea momentelor biblice legate 
de acest eveniment din istoria mântuirii. Un loc de frunte îl ocupă încă, între dramatic şi liric, cântecele de stea, 
ca istorisire a momentului venirii Crailor şi tăierii pruncilor de către Irod. 

Ardealul, în speţă Maramureşul, constituie spaţiul de întâlnire a fenomenului religios ortodox cu cel naţional. 
Ca urmare, temeiurile muzicii actuale ortodoxe constau în creaţia muzicală din tradiţia ortodoxă, adaptată 
structurii sufleteşti a oamenilor şi simţirii adevărurilor ds credinţă de către popor. 

Modul de receptare a muzicii în această parte a ţării diferă de celelalte provincii româneşti. Poporul 
contribuie substanţial la re-creaţia muzicii bisericeşti, legând-o structural de muzica populară, dat fiind faptul că 
muzica bisericească a fost multă vreme singura manifestare permisă a sufletului românesc. 

în contemporaneitate am putut distinge în zona cercetată două mari diviziuni în muzica bisericească. 

Este vorba, pe de o parte, de un stil de muzică mai apropiată de a celorlalte provincii româneşti şi de a 
ortodoxismului grecesc constituind, de fapt, o simplificare a muzicii psaltice (foarte rar întâlnită la oficierea 
slujbelor religioase din zonă). 

Apoi întâlnim o cântare mai apropiată de muzica populară (de fapt, de transcrierea Sf. Liturghii în sistem 
linear a lui D. Cunţanu). Originile acestei cântări se regăsesc în greco-catolicism, ca urmare a faptului că legă¬ 
tura între greco-ortodoxie şi greco-catolicism devine slabă la un moment dat, iar muzica rămâne izolată. 
Cântarea Romei nu se potrivea simţirii maramureşenilor, iar singura sursă de primenire a muzicii bisericeşti se 
aflase în muzica populară. Acest tip de muzică şi-a făcut loc la oficierea Sf. Liturghii, dar mai ales în pricesne, 
în cântările religioase populare, cântate în biserică, dar şi în cadrul adunărilor religioase particulare. Chiar 
cântarea canonică resimte puternice influenţe populare în glasuri, în irmoase şi în contururile melodice. La 
acelaşi nivel, dar cunoscând un grad mai mare de laicizare, se poate vorbi şi de cântările poporului. Acestea 
sunt foarte eterogene sub aspect stilistic, al originii, conţinutului dogmatic, ideologic şi muzical. 

Cele mai „canonice" sunt textele compuse de preoţii, călugării şi diaconii care slujesc la mănăstirile şi 
bisericile din zonă. E vorba, mai ales, de cântări închinate sfinţilor de peste an şi evenimentelor biblice relatate 
de Evangheliile din duminici. 

Textele simplifică, de fapt, conţinutul pasajelor biblice pentru a le face înţelese de popor. Tiparul consacrat 
al unui astfel de text este al naraţiunii, însoţită de dialog uneori, de tip simplu (trădată de relaţii majoritare de 
coordonare, pasaje explicative, lipsa termenilor dogmatici specializaţi). De cele mai multe ori se foloseşte stilul 
vorbirii oamenilor locului şi se încearcă deplasarea parabolei biblice către spaţiul românesc şi în sfera adevă¬ 
rurilor general-valabile. în predicile preoţilor tipul acesta de argumentaţie foloseşte la demonstrarea valabilităţii 
învăţăturilor Mântuitorului pretutindeni în timp şi spaţiu, chiar mai mult, pentru societatea contemporană. 

Dacă în predici este loc şi pentru speculaţii teologice din opera sfinţilor părinţi, şi pentru comparaţii ale 
învăţăturilor ortodoxe cu ale altor confesiuni, cântările oferă un spaţiu mai restrâns, limitându-se la sensul strict 
al parabolei. De aceea, pentru credincios, ele nu reprezintă o noutate, în cadrul Sfintei Liturghii, situându-se în 
plus pe planul unei oarecare obiectivităţi şi intrând în tradiţia Bisericii ca instituţie, nu numai a comunităţii civile. 

Acest gen de cântări ar fi cel mai apropiat de pasajul biblic, în ce priveşte distanţa semantică, constituindu- 
se ca interpretare a Scripturii, dacă ne raportăm la varianta de traducere pe care ne-o oferă Biserica Ortodoxă. 
Atragem însă atenţia că, din punct de vedere stilistic şi mai ales melodic aceste texte seamănă foarte mult cu 
cele ale neoprotestanţilor, fiind întocmite tocmai pentru a contracara acţiunile lor de prozelitism. 

Utilizând ca instrument limbajul, autorii lor din ambele părţi (şi din cea a ortodoxiei şi a sectelor) exploatează 
subtilităţile, nuanţele acestuia, faptul că în cazul mai multor confesiuni unele cuvinte au incluse în sfera lor 
semantică doar seme diferite 1 , acelaşi signifiant corespunzând unor realităţi dogmatice diferite sau unor 
concepte diferite 2 în funcţie de confesiunea de la care provin. 

Altă categorie de texte, cam de trei ori mai vastă decât cea dintâi, o constituie cele „adoptate" de la alte 
confesiuni, sau populare, căci pătrund în repertoriul oamenilor pe cale orală. De reţinut ar fi faptul că aceste texte 
sunt folosite de oameni care sunt chiar foarte buni creştini ortodocşi; deci nu putem vorbi de o convertire la altă 
confesiune, întrucât cea care îi farmecă pe oameni şi determină folosirea lor în cultul ortodox este mai mult forma 
literară sau muzicală a acestor texte, privite sub raport estetic, nu ideologic. Alt lucru care atrage este lirismul, 
lipsit din sobrele cântări canonice ortodoxe, sau „povestea", fabula, nu implicaţiile dogmatice ale acestor texte, 
în necunoştinţă de cauză, oamenii nu-şi dau seama sau ignoră faptul că de fapt aceste texte, ca şi toate 
ideologiile cultelor menţionate mai sus, constituie alte interpretări date Sf. Scripturi, făcând obiectul altei teologii 
decât cea ortodoxă, deci şi al altei credinţe. Dat fiind faptul că familiile sunt eterogene din punct de vedere 
confesional, iar contactul nemijlocit cu aceste texte se produce adesea în mediul familial, în cercurile de vecini 
sau prieteni, aşa se explică atracţia venită din partea ortodocşilor pentru aceste texte. 

Pe de altă parte, dar de data aceasta cu mult mai evidente intenţii prozelitiste, ele pătrund prin propaganda 
sectelor neoprotestante, efectuată în locuri publice, dar şi în particular, prin agenţii misionari care se deplasează 
la casele oamenilor şi din a căror activitate face parte si răspândirea de cântări care popularizează, de fapt, 
doctrina acestor confesiuni. 

Cele mai împământenite, recunoscute de cei mai mulţi oameni ca ţinînd de tradiţia locului, sunt cele de 
sorginte romano-catolică, apariţii datorate vechii propagande catolice în zonă şi unirii unei părţi a Bisericii 
Ortodoxe cu Roma. 

Multe dintre ele (dintre care numai noi am cules peste 50) sunt expresia unui cult amplificat al Maicii 
Domnului care reprezintă de fapt traduceri ale unor cântări catolice occidentale şi datorită vechimii lor pe aceste 
ţinuturi au reuşit să inaugureze deja tradiţia venirii în procesiune la mănăstire la Adormirea Maicii Domnului. în 
zonă obiceiul se leagă de mănăstirile Moisei, Rohia şi Bixad, acceptat fiind şi de instituţia bisericească din zonă 
ca fapt consacrat pe calea tradiţiei. Manifestarea credincioşilor cu acest prilej ia o deosebită amploare, incluzând 
nu numai participarea procesiunilor propriu-zise, venite din peste zece sate vecine în cazul fiecărei mănăstiri, ci 
şi a zeci de mii de credincioşi din împrejurimi şi din întreaga ţară, dar mai ales din Bucovina. Am remarcat fastul 
deosebit al manifestării, prezent nu numai în bogăţia şi varietatea cântărilor şi accesoriilor 3 , ci şi în distincţia 
costumaţiilor 4 şi a ritualului 5 . 

Alături de preluări, traduceri sau prelucrări ale textelor catolice, se întâlnesc şi creaţii ale unor grupuri sau 
persoane din rândul clerului sau al credincioşilor, unele de dată foarte recentă, chiar din zilele noastre, fiind şi 
acestea cunoscute şi integrate tradiţiei. 

Acest cult are, pentru ortodocşii maramureşeni şi pentru cler, motivaţia că slăveşte pe Maica Domnului, 
maica şi grabnica ajutătoare a celor păcătoşi, oropsiţi şi îndureraţi. 

Datorită circulaţiei textelor în medii şi sate diferite, am întâlnit o circulaţie a lor în variante zonale, melodice 
şi textuale, caracterul anonim, sincretismul muzică-text-ritual şi contribuţia colectivă la crearea lor putându-le 
consacra ca piese ale folclorului religios local. 

Multitudinea variantelor se explică şi pe baza faptului că în comunitate textul nu se cântă pe o melodie fixă, 
ci sunt cunoscute o varietate de glasuri 6 de cele mai multe ori melodii populare 7 , dintre care două-trei se 
adaptează textului cântării, alegerea fiind la latitudinea celor care le interpretează. Posibilitatea interpretărilor în 
variante nu este însă de actualitate pentru textele consacrate care cunosc o formă literară şi melodică fixă, 
intrînd în acest fel în tradiţie. 

Un alt mod de receptare şi interpretare a Sfintei Scripturi prin cântări ni-l oferă cele protestante acceptate 
şi de ortodocşi în cadrul adunărilor particulare şi chiar al cultului divin public. 

Că receptarea acestor texte se face doar la nivelul „literei” lor de către popor, o dovedeşte şi înlocuirea doar 
a unor termeni foarte marcaţi ca apartenenţă dogmatică din cuprinsul lor (ca Biserica Catolică, Sf. Spirit etc.) cu 
echivalentul lor ortodox, pentru a putea pătrunde în cadrul Liturghiei ortodoxe, ideologia rămânînd cea a 
confesiunii de la care provin. 

Ortodoxia reproşează acestor cântări pesimismul lor. într-adevăr, neoprotestanţii accentuează mai mult 
păcătoşenia omului şi nevoia de a se „pocăi" înaintea lui Dumnezeu, de unde şi numele dat lor în popor de 
„pocăiţi”. 

Doctrina lor supradimensionează o latură a credinţei, dându-le uitării pe celelalte. Dacă Ortodoxia ia sensul 
Sf. Scripturi în ansamblu, neoprotestanţii polemizează în general cu ea fiecare pe o altă idee, dar numai pe una, 
sau pe un număr limitat de subiecte, căci şi ei acceptă Scriptura aşa cum e, traducerile lor fiind însă interpretări 
ale textului biblic, unele chiar foarte „libere”. 

Cu atât mai mare este libertatea exprimării în cântările care nu aparţin unei instituţii bisericeşti (căci ei neagă 
Biserica, deşi dispun şi ei de forme de organizare, dogme, principii, slujitori ai bisericii etc., dar sub alte denumiri 
- casă de adunări, predicatori sau pastori etc.). Cântările sectante aduc deci o interpretare a unei singure laturi 
a Bibliei, care constituie substanţa învăţăturii lor, fiind preluate de ortodocşi şi adaptate unei sărbători în a cărei 
tematică intră (de exemplu cântările catolice adresate Sfintei Fecioare pentru Sfânta Maria, texte adventiste 
pentru Duminica înfricoşatului judeţ etc.). 

în Maramureş am întâlnit multe texte care deplâng situaţia dezastruoasă a omului pe pământ, om care 
trăieşte fără Dumnezeu, numai în păcate şi minciună, neîmpăcat cu sine şi cu lumea. Altele deplâng lumea 
aceasta trecătoare, plină de ispite şi încercări, implorându-l pe Dumnezeu să-l scoată pe om din durere, necazuri 
şi păcate. Omul apare claustrat în această lume plină de primejdii la tot pasul, aşteptând (de fapt o aşteptare 
pasivă, neînsoţită decât de tânguieli şi nu de fapte bune care au darul de a-l scoate la lumină pe omul păcătos) 
ca numai harul lui Dumnezeu să-l scape din această situaţie. Ei spun că Dumnezeu cel atoateştiutor vede şi 
păcatele fiecăruia, dar uită că, ajungând fiecare la cunoştinţa păcatelor sale, vine la smerenie, la frica de 
Dumnezeu (care e începutul înţelepciunii), la fapta bună şi că o pocăinţă pasivă nu este de fapt adevărata 
pocăinţă. Apoi uită că socotelile lui Dumnezeu sunt altele pentru fiecare om în parte, iconomia mântuirii noastre 
fiind numai de El ştiută, căci Cel Atotputernic nu ţine sfat cu pământenii şi deci ar fi imposibilă o cunoaştere totală 
cu ajutorul raţiunii a lui Dumnezeu, aşa cum pretind ei că se poate realiza de om pe pământ. 

Lumea pentru ei este plină de chin, de întuneric, de deznădejde, uitând că este şi spaţiu al mântuirii, al 
luminii, reprezentată pentru Ortodoxie de învierea lui Hristos. 

Din toată viaţa şi propovăduirea Mântuitorului ei reţin numai greutatea chinului Golgotei, durerea răstignirii, 
suferinţa Sa pentru lume, nu bucuria învierii şi trimiterea Duhului Sfânt ca mângâietor în locul Domnului, deşi El 
însuşi le spune Apostolilor că această suferinţă le este de folos. Ori, cei care ţin cont de aceste fapte absolu¬ 
tizează importanţa lor, considerându-le ca pe singurul fapt care duce la mântuire, fiind mereu în aşteptarea 
venirii lui Hristos în lume, dar uitând de datoriile lor către societate, familie şi către suflet (ca dovadă neagă 
Sfintele Taine, unele practică sacrificii umane, altele neagă slujirea statului prin efectuarea serviciului militar). 

Alte cântări sunt cele care slăvesc „întâlnirea cu Domnul", starea credinciosului în acest moment fiind mai 
mult o contemplaţie pasivă decât acţiune, chiar în favoarea propriei mântuiri. 

Concepţia aceasta despre lume duce într-adevăr la anarhie, pesimism, deznădejde. Aceasta ca să nu mai 
vorbim de cântecele de dragoste pentru Mântuitorul sau Sf. Fecioară care au mai mult aspect de poezie de 
dragoste lumească decât de sacralitate. 

Nu am vrea să transformăm problemele teologiei în probleme de limbaj. Totuşi nu putem trece peste faptul 
că multe neînţelegeri confesionale pleacă din insuficienta claritate a exprimării, din lipsa de proprietate a 
termenilor, din insuficienta lămurire a conceptelor, din necunoaşterea ansamblului învăţăturilor Bisericii. 

De asemenea, am distins modurile diferite de propagandă ale mai multor confesiuni, echivalând şi cu 
utilizarea limbajului adecvat unei situaţii de comunicare, dar şi cu adecvarea lui la un anumit moment şi la o 
categorie de receptori bine definită. 

Crearea unui orizont de aşteptare mai promiţător, pe cât posibil fără a-l contrazice violent pe cel tradiţional, 
garantarea prin propaganda desfăşurată tot prin limbaj a unor lucruri de care numai Dumnezeu are ştiinţă 
(mântuirea sufletului, fericirea, libertatea personală şi colectivă, descoperirea adevărului etc.) fac din cântările 
neoprotestante o ispită pentru ortodocşi. 

în cazul receptorilor acestor texte se pune totuşi nu numai problema receptării unui fapt de limbaj, deşi limba 
constituie vehiculul acestor ideologii, ci şi a unuia care ţine de destinul fiinţei umane în lume. Am putea spune 
că e implicat omul în totalitate, ca trup şi suflet, cum l-a creat Dumnezeu, dar cu dreptul la liberă alegere cu 
libertatea care i-a împins şi pe primii oameni la păcat. Cunoaşterea şi necunoaşterea unui context ori a prove¬ 
nienţei unei învăţături, acceptarea cu bună ştiinţă a depărtării de adevăr, ori din neştiinţă sunt probleme spirituale 
cu care Biserica s-a confruntat din vechime. Faptul că şi în zilele noastre problema s-a reactualizat, din punctul 
de vedere al limbajului este prilejul de constatare a unei adaptări a acestuia la situaţia socială actuală, a unei 
rescrieri sau reinterpretări a învăţăturilor eretice din trecut pentru a le putea utiliza în context contemporan. 

Şi cântările culese de noi sunt un exemplu în acest sens, dar nu pentru nivelul teologic cel mai înalt, ci 
pentru al poporului. 

în fine, raportat tot la situaţia omului ca fiinţă înaintea lui Dumnezeu se pune problema responsabilităţii 
epistemologice a celor care creează şi răspândesc aceste texte în popor. Dacă ar fi simple texte literare, ei ar fi 
scutiţi de această responsabilitate, dar ţinând de raportarea omului la lume, la credinţă şi la Dumnezeu, de care 
va depinde mântuirea sufletelor ei au această responsabilitate în faţa absolutului, a lumii şi a propriei lor 
conştiinţe. 

Privit din acest unghi limbajul este, cu toate artificiile stilistice şi prozodice, o frumuseţe înşelătoare, intrând 
între cele lumeşti şi trecătoare. Doar „cuvântul adevărului", cel venit de la Dumnezeu, are putere mântuitoare. 
De aceea am situa cântările religioase din Maramureş între aceste două valori ale cuvântului, una filologică şi 
una teologică - metafora, într-un sens extins, al valorii estetice şi deci al formei, şi adevărul ca esenţă a lui 
Dumnezeu. între ele se situează liberul arbitru, marele avantaj, dar şi pericol pentru om, fără de care nu ar exista 
mântuire, dar nici cădere. 

Note: 

1 Duhul Sfânt, conform învăţăturii Ortodoxe, purcede numai de la Tatăl, în timp ce neoprotestanţii şi catolicii spun că vine şi de la 
Fiul, cei dintâi, adepţi mai mult ai revelaţiei particulare, contestând lucrarea Lui în tainele Bisericii. 

2 Vezi, de ex„ semnificaţia botezului în Ortodoxie şi neoprotestantism. 

3 Membrii procesiunilor vin cu cruci, icoane, prapuri, machete de biserici. 

4 Costumele tradiţionale de procesiune le poartă copiii. Ei sunt îmbrăcaţi în haine albe, în stilul accesoriilor costumului popular 
local, cu dantele şi volane, ori rochii de mirese, simbolizând puritatea Maicii Domnului şi faptul că Ea a fost aleasă din lume ca 
mireasă a lui Dumnezeu. Unii băieţi sunt îmbrăcaţi, mai rar, în genul diaconilor bisericeşti. 

5 Ritualul constă în deplasarea membrilor procesiunii (în mare parte copii) pe jos, măcar de la poalele muntelui până la mănăstire. 
Ca cei mai curaţi înaintea lui Dumnezeu, copiii merg în fruntea procesiunii, urmaţi fiind de bătrânii care duc o viaţă de pocăinţă 
pentru păcatele tinereţii, apoi de tineri. Ritualul este urmat de întâmpinarea procesiunii care este pe cale de a intra în curtea 
mănăstirii de către cea a satului-gazdă, sau de cea care tocmai înconjoară biserica şi se face cu cântarea de închinare la cruce. 
Apoi înconjoară de trei ori biserica în cântări, se închină la troiţă, la icoanele din interior şi la altar. în favoarea acestei manifestări 
a credincioşilor, preoţii renunţă uneori la rugăciunea Ceasurilor. 

6 Termenul, preluat din muzica bizantină, desemnează în cazul cântărilor maramureşene „o altă melodie" pe care se poate cânta 
acelaşi text. 

7 Registrul melodic se extinde însă şi la melodii de vals, romanţă, muzică folk etc., urmând exemplul cântărilor protestante şi fiind 
contestate de teologi şi datorită caracterului lor lumesc. 



Dr. Marja BÂTCĂ 

(IEF „C. Brăiloiu”) 


Arta populară contemporană. Tendinţe şi perspective 


în studiile etnologice din ultimele decenii consacrate etapei contemporane a evoluţiei artei populare 1 , 
elucidarea problematicii legate de procesul de creaţie, de actul novator a suscitat un interes deosebit, 
evidenţiindu-se aportul constructiv al cercetătorilor în această direcţie datorat lărgirii bazei informative, unei 
metodologii mai perfecţionate (înregistrarea pe casete video, de exemplu) ca şi progresului înregistrat de 
înţelegerea şi cunoaşterea ştiinţifică a fenomenului plastic popular din zilele noastre, ce are la bază îndelungi 
reflecţii pe marginea sa. 

în paralel cu eforturile teoretice ale specialiştilor de a releva aspectele tradiţionale ale artei populare, 
trăsăturile de permanenţă şi perenitate ce aparţin fondului său străvechi, preocupare ce-şi păstrează şi astăzi 
deplina valabilitate, s-au făcut progrese simţitoare, paşi importanţi în direcţia studierii şi explicitării realităţii 
etnografice vii a zilelor noastre, creându-se premisele elaborării unor prognoze ştiinţifice şi în domeniul civilizaţiei 
şi culturii populare româneşti. 

în ultimii ani ponderea cercetărilor s-a deplasat treptat spre analiza sistematică, complexă a perioadei 
contemporane a diferitelor domenii reprezentative ale artei populare: costum, textile, ceramică etc., care, însă, 
nu se poate face fără raportarea la trecut, la fondul tradiţional de valori, întrucât niciun obiect de artă populară, 
creat în zilele noastre, nu poate şi nu trebuie să fie rupt de specificul etnic, de tradiţie. Pentru că, aşa cum 

sublinia Comte:.arta veritabilă este o artă populară, arta omului care este mai aproape de lucruri şi care 

urmează o tradiţie" 2 . 

în sprijinul cercetătorilor şi al orientării lor spre studierea etapei contemporane de dezvoltare a artei 
populare au venit marile instituţii muzeale din ţară: Muzeul Satului, Muzeul Civilizaţiei Populare Tradiţionale 
„ASTRA" Sibiu, Muzeul Etnografic al Moldovei din laşi, Muzeul Etnografic al Transilvaniei din Cluj, precum şi 
centrele judeţene ale creaţiei populare şi mai ales Centrul Naţional al Creaţiei Populare, care în fiecare an 
organizează la sediile lor manifestări complexe: târguri de artă populară, demonstraţii practice ale meşterilor 
populari cu diverse prilejuri, concursuri ale tinerilor creatori, expoziţii de artă populară contemporană, festivaluri 
de filme etnografice, dar şi simpozioane ştiinţifice cu tematica axată pe analiza fenomenului plastic popular 
contemporan, manifestări în care sunt angrenaţi atât creatori din toate domeniile reprezentative ale artei 
populare, provenind din diverse zone etnografice ale ţării, cât şi cercetători şi muzeografi, specialişti ai 
domeniului sau din discipline tangente. 

Desigur că nu putem trece cu vederea activitatea complexă pe care o desfăşoară, de mai multe decenii, 
cooperaţia meşteşugărească din România, în vederea valorificării artei populare şi a promovării ei atât pe piaţa 
internă, cât şi pe cea internaţională. 

Un rol deosebit în cunoaşterea şi promovarea creatorilor populari contemporani îl au Asociaţia Creatorilor 
Populari din România, al cărei preşedinte este binecunoscutul şi talentatul meşter Constantin Niţu, precum şi 

Academia Artelor Tradiţionale, ce-şi desfăşoară activitatea la Sibiu sub îndrumarea competentă a specialistului 
de marcă dr. Corneliu Bucur. 

De foarte puţin timp şi-a început activitatea Fundaţia pentru meşteşuguri 3 (CRAFTS FOUNDATION 
ROMANIA), al cărei scop este - conform prevederilor cuprinse în Statut - promovarea valorilor naţionale în relaţie 
cu cele internaţionale din domeniul meşteşugăresc; revitalizarea şi îmbunătăţirea profilului meşteşugurilor 
româneşti; înfiinţarea unui centru naţional promoţional care să ofere o gamă largă de informaţii şi servicii de 
specialitate. 

în studiile lor, specialiştii domeniului au subliniat cu pregnanţă transformările profunde ce au survenit în 
„procesul de creaţie a creaţiei populare", în modul de viaţă, în mentalitatea, concepţia şi gustul pentru frumos al 
creatorilor populari, transformări care au supus fenomenul plastic contemporan unei serii de mutaţii, în 
adâncime, ce au afectat îndeosebi modalităţile de producere a obiectelor de artă populară. 

în comunitatea rurală tradiţională care era compusă din indivizi ce duceau acelaşi mod de viaţă, aveau 
necesităţi şi gusturi comune, se supuneau aceluiaşi cod de comportament, aceloraşi norme culturale şi se 
raportau la acelaşi sistem de valori, mediul era extrem de unitar, producătorul obiectelor de artă populară fiind 
totodată şi consumatorul lor. 

Când ne refeream la arta populară tradiţională se aveau în vedere, de cele mai multe ori, „grupuri", 
„comunităţi", întreg satul participând la crearea unor obiecte de artă populară (costume, ţesături, ceramică, 
obiecte de uz casnic etc.) şi, mai puţin, creatorii izolaţi. 

Astăzi, în procesul de producere a bunurilor de artă populară sunt angrenaţi nu numai indivizi din aşezările 
rurale, ci şi din cele urbane, provenind din medii socioprofesionale diverse, având orizonturi cultural-artistice 
diferite. 

Dacă în comunitatea tradiţională creatorul popular nu urmărea, în mod expres, o finalitate estetică, ci 
producea obiecte pentru satisfacerea necesităţilor comunităţii din care făcea parte, potrivit gustului şi cerinţelor 
acesteia, astăzi creatorul are conştiinţa esteticului şi urmăreşte o finalitate artistică. 

în concepţia creatorului tradiţional, frumosul reprezenta, în primul rând, funcţionalitatea obiectului, utilitatea 
lui, iar acesteia îi corespundea o necesitate. 

în zilele noastre, creatorul pune accentul pe latura decorativ-ornamentală, pe împodobirea excesivă a 
obiectelor de artă populară cu motive urmărind satisfacerea necesităţilor artistice ale societăţii. Slăbind funcţia 
utilitară, produsele de artă populară devin tot mai mult obiectul delectării estetice pure. 

Pe măsură ce satul a venit în contact permanent cu oraşul şi a fost influenţat de acesta în modul de viaţă, 
în vestimentaţie, comportament, norme morale, asistăm la o slăbire a coeziunii şi unităţii corpului social. 

în societatea contemporană s-a mărit considerabil numărul celor care produc obiecte de artă populară. 
Noţiunea de creator popular şi-a pierdut semnificaţia iniţială, artă populară contemporană nemaiputând fi 
percepută sub accepţiunea de artă ţărănească. 

Asistăm astăzi, în perioada de tranziţie, la o întrepătrundere a unor medii culturale diferite, ce-şi pune 
amprenta asupra întregului proces de creaţie plastică populară. 

Climatul, contextul în care se creează, a suferit mutaţii hotărâtoare. 

Transformări importante s-au produs în tehnicile de producţie, în înlocuirea materiilor prime tradiţionale cu 
altele noi, moderne, în schimbarea atitudinilor mentale, a viziunii despre lume, a concepţiei şi gustului pentru 
frumos. 

Producătorul obiectelor de artă populară din zilele noastre nu mai este acelaşi cu cel din comunitatea rurală 
tradiţională. Plecând de la „modelele" culturale comunitare, creatorul de astăzi le regândeşte, le recreează, le 
exprimă potrivit sensibilităţii şi mentalităţii moderne, care ţin cont de exigenţele şi cerinţele vieţii, de noul context 
istoric, economic, social şi cultural. 

S-a ajuns astfel la un „model plastic" care diferă de cel din perioada precedentă datorită progreselor 
simţitoare pe care omul le-a făcut în cunoaşterea naturii, a societăţii, a lui însuşi, precum şi în însuşirea unor noi 
tehnologii. 

Pe de altă parte, trebuie să nu pierdem din vedere că şi consumatorii obiectelor de artă populară sunt alţii 
în zilele noastre. Ei percep şi apreciază calităţile estetice ale produselor de artă populară în mod diferit: unii, 
avizaţi, sunt buni cunoscători ai obiectelor autentice de artă populară, având o mare capacitate de receptare, 
alţii, neavizaţi, sunt înclinaţi să cumpere obiecte pseudoartistice, de un nivel stilistic scăzut, înscrierea sau nu în 

stilul etnic naţional semnalizând apartenenţa obiectelor de artă populară la una din cele două încrengături: 
autentic şi kitsch. 

Constatăm faptul că atât producătorii, cât şi consumatorii bunurilor de artă populară sunt din ce în ce mai 
diversificaţi social, având gusturi şi preferinţe diferite, niveluri de instrucţie deosebite. 

Ca un creator să poată produce numai obiecte de un înalt nivel artistic el trebuie să aibă asigurată 
independenţa economică. 

în cazul în care comanditarii şi consumatorii impun creatorului introducerea unor elemente care nu mai ţin 
de specificul zonal, acesta producând obiecte „la comandă", stilul zonal se dizolvă şi creatorul tinde să devină 
artizan, nemaiexprimându-şi atât de manifest apartenenţa la o anumită zonă etnografică. 

Chiar şi în zilele noastre creatorul din mediul rural reprezintă o arie anume, produce obiecte ce exprimă un 
specific, un stil local-zonal cu trăsături particulare, proprii, utilizează un anumit repertoriu ornamental, recurge la 
anumite tehnici şi nuanţe cromatice, pe când artizanul (creatorul din mediul urban) confecţionează obiecte ce-şi 
pierd specificul zonal şi uneori, lucru şi mai grav, chiar specificul naţional, el fiind un intermediar între tradiţie şi 
actualitate. 

Şi totuşi nici creatorul de astăzi din mediul rural nu mai este acelaşi cu cel din comunitatea tradiţională. 
Ieşirea din izolare, puternica influenţă a mass-mediei, posibilităţile mari de a circula pretutindeni în ţară şi, în 
ultimii ani, şi în străinătate, la târgurile internaţionale de artă populară, precum şi comenzile ce le primesc din 
partea beneficiarilor care de cele mai multe ori îşi impun preferinţele şi gustul estetic şi-au pus amprenta şi 
asupra procesului de creaţie al meşterului de la sate. 

Şi ca să nu rămânem doar în sfera observaţiilor cu caracter teoretic, exemplificăm cu apariţia în repertoriul 
decorativ al ceramicii de Horezu a motivului ornamental,Arlechinul” comandat de Fundaţia Soros pentru piaţa 
americană. 

Asistăm, deci, la o întrepătrundere a celor doi termeni consacraţi în literatura românească de specialitate: 
creator popular şi artizan, niciunul dintre ei nereuşind să mai acopere conţinutul pe care îl exprimau atât de clar 
înainte. Este un aspect pe care specialiştii domeniului şi cei ai disciplinelor tangente, folcloristica, sociologia, 
istoria artei, va trebui să-l clarifice, impunându-se cu acuitate noi disocieri şi explicitări ale conceptelor de bază 
cu care operăm. Graniţa care separa înainte creatorul popular de artizan a început să se şteargă; distincţia nu 
mai este atât de tranşantă. Cei doi termeni se interferează, se întrepătrund, se invocă reciproc, impunându-se 
clarificarea conţinutului lor. 

în societatea contemporană, formele artistice răspund unor noi necesităţi care nu mai sunt aceleaşi pentru 
toate straturile şi categoriile sociale, ci puternic diferenţiate de la un grup la altul, de la un individ la altul. 

Dacă creatorii din mediul rural sunt mai legaţi de tradiţie şi mai puternic influenţaţi de ea, cei din mediul 
urban sunt mai degajaţi de influenţa modelelor culturale tradiţionale, valorizând mai mult tehnicile în căutarea 
efectului estetic. 

Orientarea creatorilor spre autonomie se accelerează brusc odată cu trecerea la economia de piaţă. Ei sunt 
nevoiţi a se supune legilor care reglementează piaţa: legea cererii şi a ofertei şi în primul rând a concurenţei, 
măsurate în cifra de vânzări. 

Verdictele asupra nivelului estetic al bunurilor de artă populară pot fi extrem de imprevizibile din partea unui 
public anonim, obiectele de artă populară având parte - ca orice marfă - de valori materiale inegale pe piaţă din 
cauza consacrării lor diferenţiate. 

Descifrarea semnificaţiilor procesului de evoluţie a artei populare din zilele noastre constituie o întreprindere 
anevoioasă care presupune cunoaşterea profundă a fenomenului, observarea lui directă prin cercetări de teren. 

Analiza critică a etapei contemporane a artei populare româneşti înseamnă de fapt încercarea de 
examinare a unui stil ce nu s-a definitivat încă. 

Se creează obiecte noi, în spiritul tradiţiei, adaptate necesităţilor şi condiţiilor de viaţă modernă. 

Creatorii contemporani trebuie să se orienteze spre căutarea mijloacelor personale de exprimare artistică, 
a trăsăturilor culturale pertinente care să asigure bunurilor de artă populară identitatea, apartenenţa la o anumită 
etnie, cu un anumit specific, cu un anumit stil, pe orice piaţă din lume ar circula aceste bunuri. 

Un estetician de talia lui Mikel Dufrenne definea stilul astfel:.o anumită manieră de a trata materia, de a 

asambla şi ordona piatra, culorile sau sunetele în scopul de a fabrica obiectul făcând să apară în chip imperios 

aceste aranjamente, simplificări sau combinaţii prin intermediul cărora omul nu încetează să adauge ceva naturii 
şi să-şi afirme libertatea în raport cu toate datele sau modelele" 4 . 

Deşi suntem încă departe de a avea o imagine coerentă asupra fenomenului plastic contemporan, asupra 
aspectelor multiple şi adesea contradictorii pe care le incumbă actul creaţiei în zilele noastre, a considera cultura 
populară doar un apanaj al trecutului şi a nu-i întrezări prezentul şi viitorul prin adaptarea şi integrarea ei în 
coordonatele lumii contemporane, înseamnă a nega, de fapt, dezvoltarea dialectică a societăţii, progresul ei şi 
al omului însuşi. 

Este evident faptul că arta populară trece acum printr-un moment de criză, de căutări, încercând să se 
adapteze cerinţelor şi exigenţelor societăţii de astăzi, mai complexă, mai perfecţionată, mai deschisă influenţelor 
de tot felul. 

Arta populară - ca orice manifestare artistică de altfel -, nu poate fi analizată ca o entitate spirituală, ruptă 
de orice condiţionări şi motivaţii exterioare. Strâns legată de contextul istoric, economic, social şi cultural, 
evoluţia ei a coincis cu evoluţia modului de viaţă şi a civilizaţiei în care se înscrie, cu evoluţia şi perfecţionarea 
creatorului însuşi. 

Transformarea unui fenomen artistic nu implică în mod necesar decăderea lui. Istoria a demonstrat că 
evoluţia unui fenomen artistic nu poate cunoaşte numai o curbă ascendentă. 

într-un nou context, aşa cum este cel pe care-l parcurgem astăzi, niciun gen de artă nu mai poate fi ceea 
ce a fost, dar nici nu moare, ci se transformă, se metamorfozează, plecând de la un fond propriu de valori etice 
şi estetice, de la o moştenire care nu este imobilă, ci în continuă schimbare. 

De aceea ideea de progres, de evoluţie nu poate fi ruptă de cea de tradiţie, nicio operă, indiferent de genul 
căruia îi aparţine, neplecând de la zero, ci de la un patrimoniu artistic preexistent. 

Este obiectul de artă populară un simplu produs agreabil sau este, în acelaşi timp purtătorul unor simboluri, 
al unor mesaje şi al unor semnificaţii, transmiţându-ne atitudinea creatorului faţă de realitatea în care trăieşte şi- 
şi modelează opera? 

Arta populară constituie o formă specifică de cunoaştere a realităţii, de integrare asupra naturii şi a lumii 
care ne înconjoară, având mijloacele ei proprii de reflecţie şi exprimare. 

Ea nu-şi pierde în nici o epocă utilitatea socială pentru că nicio invenţie din domeniul ştiinţei sau al industriei 
nu va face inutile obiectele de artă populară. 

Există deci argumente care ne fac să afirmăm, în ciuda unor glasuri notorii ce au susţinut, încă de la sfârşitul 
secolului al XlX-lea, iminenta moarte a artei populare, că aceasta va dăinui, destinul şi evoluţia ei fiind strâns 
legate de destinul şi de evoluţia geniului uman. Ea va fi indispensabilă societăţii şi oamenilor şi de aici înainte. 


Note: 

1 Comunicarea de fală constituie o continuare şi o completare a ideilor expuse în precedenta comunicare ţinută la Colocviile 
Centrului National al Creaţiei Populare şi publicată în volumul „Sinteze”, ediţia a ll-a, Tulcea, 22-24 septembrie 1995. 

2 Comte, Auguste, Systeme de Beaux-arts, p. 194. 

3 Fundaţia pentru Meşteşuguri a căpătat statut juridic pe data de 15 aprilie 1997. 

4 Dufrenne, Mikel, Fenomenologia experienţei estetice, voi. I, Editura Meridiane, Bucureşti, 1976, p. 171. 

Cercetarea culturii populare astăzi: certitudini ■ căutări 


Nu este nevoie de un efort deosebit pentru a readuce în memorie faptul că, încă din momentul deşteptării 
interesului conştient, programatic pentru folclor, din epoca romantică deci, s-a manifestat îngrijorarea, temerea 
în legătură cu „dispariţia" folclorului, cu extincţia lui, lansându-se pe măsura modernizării vieţii societăţii 
româneşti - adevărate strigăte de alarmă, chemări imperioase pentru culegerea şi salvarea producţiilor populare, 
ameninţate, după părerea multora, cu o iminentă pieire. 

Că asemenea „pronosticuri" nu s-au împlinit întru totul este, de asemenea, lesne de observat; în ciuda 
remarcabilei sale vechimi, sau poate tocmai sprijinindu-se pe aceasta, cultura populară românească şi, ca parte 
constitutivă a acesteia, folclorul nu se înfăţişează astăzi sub forma unor vestigii, „supravieţuiri", „relicve" păstrate 
exclusiv în arhive sau muzee, ci continuă să aibă o existenţă vie, de-a dreptul viguroasă în unele zone ale ţării, 
să producă, la nivelul unor forme de artă, în chip spontan, natural, genuin. Această realitate, care îi uimeşte şi 
îi atrage irezistibil pe străini, nu trebuie pusă pe seama unui conservatorism aberant, unui „primitivism" propriu 
poporului român, ci trebuie explicată în egală măsură prin specificul culturii româneşti moderne, care a găsit în 
creaţia populară fundamentul cel mai solid al originalităţii sale, şi prin înţelegerea exactă a proceselor care 
domină viaţa internă a folclorului. Căci ar fi o poziţie tot atât de eronată ca şi a acelora care dădeau ca sigură 
extincţia folclorului odată cu epoca modernă, considerarea acestuia ca o realitate imuabilă, mereu la fel, 
echivalarea folclorului contemporan cu folclorul tradiţional. Faptele de cultură populară de astăzi nu se 
înfăţişează şi nu se pot înfăţişa în acelaşi chip ca pe vremea lui Alecsandri (şi nici măcar ca în urmă cu patru- 
cinci decenii), nu mai prezintă aceleaşi caracteristici şi nu mai au aceleaşi funcţii cu cele din vechime. S-au 
produs, în timp, aşa-numitele de folcloristica modernă mutaţii funcţionale care explică, în bună măsură, procesul 
de adaptare a creaţiilor populare la noile condiţii, la noile realităţi socioculturale, ceea ce a asigurat unora dintre 
ele - cântecul liric în ipostaza lui de cântec de petrecere, de joc, strigătura, anecdota şi bancul citadin etc- o 
remarcabilă vitalitate. 

Dobândind valoarea unei certitudini, adevărul teoretic cu privire la dinamica folclorului, la dimensiunea lui 
contemporană, are cele mai profunde implicaţii pentru înţelegerea fenomenului, atât în ceea ce priveşte trecutul 
său, cât şi, mai ales, în ceea ce priveşte viitorul, destinul acestuia. E adevărat că studiile concrete, de la 
cercetările de teren până la exegezele sociofilosofice, balansează între trecut şi prezent, între perspectiva 
istorică (nu neapărat istoristă sau istoricizantă) şi cea fenomenologică, între încercarea de a descoperi 
rădăcinile, urmele, vestigiile unei tradiţii mai mult sau mai puţin îndepărtate şi probabile, tentativa de a surprinde 
fenomenul viu, actual, aşa cum se înfăţişează el observatorului de azi fără prejudecăţi şi parti-pris- uri. întrebarea 
(şi opţiunea) „cu faţa-spre trecut" sau „cu faţa spre prezent” capătă accente dramatice în condiţiile actuale, când 
schimbările din societăţile româneşti se produc într-un ritm extrem de rapid, adesea ameţitor. 

De aceea, tocmai acum, când s-ar fi zis că, după îndelungi dispute şi controverse, conceptul de autenticitate 
şi-a desenat cu mai multă precizie contururile, când au fost elaborate criteriile de autentificare a documentului 
folcloric, au fost trasate cu mai multă fermitate şi exactitate liniile de demarcaţie dintre autentic şi non-autentic, 
tocmai acum, deci apar noi dileme şi întrebări. Căci, în contactul cu terenul, folcloristul este confruntat cu o serie 
de dificultăţi legate de certificarea apartenenţei la folclor a unora dintre faptele concrete descoperite la faţa 
locului. 

în cadrele tradiţionale de manifestare a culturii populare, a folclorului, existenta însăşi, performarea- 
receptarea în mediul dat erau condiţii suficiente şi criterii sigure ale autenticului. Dar în împrejurările actuale, net 
diferite de cele de acum 40-50 de ani, au apărut realităţi noi, de provenienţe foarte diverse, cu o existenţă 
(circulaţie, răspândire, popularitate) extrem de vie care nu mai constituie însă, ea singură, un criteriu suficient 
pentru validarea lor drept folclor. în tentativa de a le diferenţia de acesta s-au impus chiar termeni noi cum ar fi 
fakelore, cu sensul de „făcătură”, „fals”, „pseudo-folclor", revivalism, adică „forme reînviate”, „readuse (artificial!) 
la viaţă” sau folclorisme, adică „forme inventate, construite de către folclorişti”. Se consideră chiar că, cel puţin 
în momentul de faţă, „folcloriştii nu descoperă, ei construiesc; iar relaţia dintre ceea ce construiesc ei şi «real» 
nu este una de verificare”, situaţie valabilă şi pentru antropologi despre care se spune că „inventează” cultura 1 . 
„Criza de reprezentare” a obiectului cu care se confruntă antropologia 2 se manifestă cu destulă vigoare şi în 
domeniul folclorului, încât a şti ce este folclor şi ce nu este folclor din mulţimea manifestărilor pe care cu dărnicie 
ni le oferă realitatea de zi cu zi devine o chestiune care pare să ne întoarcă la începuturile lucrurilor şi să 
zdruncine serios toate certitudinile noastre de până acum. 

Această mereu actuală „criză de reprezentare” a obiectului pare să contravină flagrant adevărului, nu odată 
relevat, că folcloristica şi-a dobândit, de multă vreme, statutul de disciplină autonomă, cu un obiect de studiu, 
metode şi intrumente ştiinţifice proprii. Or, nu este vorba aici de a contesta o evidenţă, ci de a surprinde o 
realitate de care cercetarea folcloristică trebuie să ţină cu necesitate seama: natura schimbătoare a obiectului 
investigaţiei. De aceea - constata într-un alt context un benedictin al cercetării folclorice, Adrian Fochi - „de cele 
mai multe ori lucrurile trebuie luate de la capăt; fiecare e obligat să-şi adune propriile sale documente de studiu, 
respingând pe cele culese anterior în condiţii improprii sau - în cazurile mai fericite - să facă o critică severă a 
documentelor moştenite, precizându-şi criterile de selecţie şi principiile de demonstraţie” 3 . Departe de a fi 
traumatizantă, prin efortul sisific al revenirii continue la baza lucrurilor, această refacere perpetuă a obiectului 
asigură folcloristicii o nesfârşită putere de regenerare. 

Pe de altă parte, deşi există deja două sau chiar trei istorii ale disciplinei din care nu lipsesc şi nici n-ar putea 
să lipsească aprecierile critice şi evaluările de ansamblu ale „contribuţiilor” şi „însemnătăţii” fiecăruia dintre cei 
cuprinşi aici, punerea în valoare a contribuţiilor teoretice, raportarea presupunerilor sau concluziilor unora dintre 
aceştia la achiziţiile ştiinţifice anterioare sau simultane lor, de la noi sau din alte părţi, sunt cu totul palide. 
Lipseşte, altfel spus, nu atât privirea retrospectivă, constatatoare, cât aceea răsfrângătoare, întoarsă asupra 
propriului obiect, aceea „critică a criticii” sau „metacritică” întâlnită în domeniul literaturii „de autor”. Şi aceasta în 
condiţiile în care, după aprecierea chiar a unui critic literar, „folcloristica, ştiinţa folclorului, constituie unul din 
capitolele cele mai importante ale gândirii noastre teoretico-literare de după război" 4 . în ciuda acestei realităţi, 
care ar fi fost normal să genereze discuţii şi să deschidă noi orizonturi în cercetarea culturii populare în general, 
se constată o anume „izolare” a disciplinei, datorată, pe de o parte, folcloriştilor înşişi care, consideră Marian 
Vasile, „socotesc drept o erezie intruziunea criticii literare în domeniul creaţiei populare, domeniu autonom, ce 
pretinde metode specifice”, şi generată, pe de altă parte, de „indiferenţa criticii actuale faţă de lucrările 
folcloriştilor, numeroase în ultimele decenii, lucrări de mare fineţe teoretică, pline de sugestii pentru însuşi 
cercetătorul literaturii culte” 5 . 

Nu există, desigur, nici un „edict” care să interzică „intruziunea” criticilor literari în spaţiul literaturii folclorice, 
dar o asemenea opinie a făcut carieră, sprijinindu-se pe o apreciere a lui G. Călinescu, tranşantă, e adevărat, 
dar care trebuie raportată neapărat la contextul în care apare. „Dificultăţi tenace - scria criticul în deschiderea 
capitolului Arta literară în folclor cu care se încheie partea de literatură populară din tratatul de Istoria literaturii 
române, vol.1, E.A., 1964 - fac, acelor care vor să guste literar poezia populară, teoreticienii folclorului ca 
«disciplină autonomă», având drept obiect «frumosul’ folcloric» care ar fi la «antipodul frumosului estetic» 
frumosul şi urâtul după estetica academică făcând loc «cerinţelor psihice colective» încât, dacă folosim noţiunea 
de frumos, ar fi vorba de un frumos mai mult de natură funcţională” 6 . 

Respingerea de către folclorişti a tentativei de abordare a textului folcloric din perspectiva exclusivă a 
literarităţii, baricadarea lor în spatele unor concepte şi principii izvorâte din însăşi natura specifică a obiectului 
de studiu pot crea impresia unei „izolări” care nu reprezintă altceva decât prelungirea unui reflex de autoapărare 
în disputa pentru deplina autonomie a disciplinei, „boală” a adolescentei (ca să nu spunem „a copilăriei”!) oricărei 
noi ştiinţe care se rupe din trupul alteia sau altor discipline mai vechi, înglobante şi autoritare, precum - în cazul 
în speţă - filologia, (etno) psihologia, sociologia etc. 

Ignorarea cercetărilor de folclor de către profesioniştii altor domenii poate fi luată, la rândul său, ca o dovadă 
a respectului arătat specialităţii, ca o mărturie a delimitării nete a competentelor, ceea ce, dintr-un anumit punct 
de vedere nu poate fi decât apreciat. Aceasta înseamnă o recunoaştere implicită a faptului că a fi folclorist 
(etnograf, etnolog) reprezintă nu numai o opţiune, dar chiar o profesie. „Suntem, literalmente, o profesie”, afirma 
Alan Jabbour, fostul preşedinte al Societăţii Americane de Folclor, în discursul său la cea de a 100-a aniversare 
a respectivei Societăţi, în octombrie 1988. 

Profesionalizarea, din ce în ce mai evidentă în deceniile din urmă, implică două atitudini şi două întrebări 
care, de altfel, au fost periodic reluate în decursul istoriei folcloristicii. Cea dintâi decurge din însăşi natura 
obiectului de studiu a cărui complexitate, pe de o parte, proximitate sau chiar interferenţă cu alte compartimente 
ale culturii populare, pe de altă parte, au impus, nu o dată, o abordare mulţi- sau interdisciplinară. Fără să ia 
amploarea unui conflict deschis, dilema specializare strictă - multispecializare a căpătat un contur mai apăsat 
abia în faza modernă a folcloristicii, până atunci la noi practicându-se un soi de intredisciplinaritate sui-generis 
pentru care ilustrativă, la modul superior ar fi, de exemplu, opera lui B. P. Hasdeu. Cât priveşte vremea din urmă, 
se constată o tendinţă se specializare chiar la nivelul unor sectoare ale folclorului (cântec epic, basm, lirică 
populară, obiceiuri etc), dar care implică perspective foarte diverse - mitologie, ritologie, istorie, mentalităţi, 
literatură, muzicologie etc. 

Această a doua tendinţă, firească, de specializare a folcloriştilor ridică problema relaţiei dintre profesio¬ 
nalism şi amatorism în interiorul disciplinei. Că o bună parte din istoria acesteia, începând cu începuturile, se 
sprijină pe realizările mai mult decât onorabile ale unor amatori iluştri - scriitori, istorici, filologi, cărturari patrioţi 
etc.- apare ca un lucru firesc într-un moment în care disciplina îşi dibuia contururile şi îşi croia întâile cărări. 
Explicabilă este în faza de început a folcloristicii ştiinţifice, dublarea specialiştilor în formare de o cohortă de 
amatori - învăţători, preoţi, alţi intelectuali ai satelor - ale căror contribuţii, mai ales în ceea ce priveşte culegerea 
de material folcloric de la sursă, din mediile care lor le erau atât de familiare, au fost mai mult decât meritorii. 

Accentuată în ultima jumătate de veac prin instituţionalizarea cercetării, prin cuprinderea folclorului în 
curriculum de studii ale diverselor instituţii de învăţământ superior - universităţi, conservatoare de muzică etc. 
-, prin patronarea sudiilor de profil de către instituţia academică naţională, profesionalizarea folcloriştilor nu a 
eliminat nicidecum amatorismul, practicat fie ca o violon d’lngres de către cunoscuţi oameni de litere, scriitori, 
critici sau istorici literari, de la G. Călinescu la Marin Sorescu, de filosofi, lingvişti, sociologi precum L. Blaga sau 
Mircea Vulcănescu, Liviu Rusu sau C. Noica, H.H. Stahl sau Ernest Bernea etc., fie ca o a doua profesie, de 
către varii categorii de intelectuali. 

Notabilă ni se pare, în cazul celor din urmă, tendinţa de profesionalizare, de însuşire a teoriei, metodei şi 
limbajului disciplinei, ceea ce face din lucrările unora dintre ei auxilii preţioase pentru cunoaşterea ansamblului 
culturii populare româneşti. Pregătirea de specialitate, văzută ca „însuşire critică a cunoştinţelor de istorie a 
disciplinei şi a caracterului său eminamente aplicat” 7 îi apropie pe aceşti amatori de profesioniştii domeniului, 
ceea ce nu înseamnă că trebuie trecut cu vederea un soi de dilentantism, drapat adesea în cele mai bune intenţii, 
şi care, dacă nu îmbracă forme agresive, rămâne un fenomen periferic şi fără urmări în destinul disciplinei. 


Note: 

1 cf. Kirshenblat-Gimblet, Barbara, Mistaken Dichotomies, în „J.A.F.“, voi. 101, nr. 408,1998, p.143. 

2 cf. Idem, p.142. 

3 Fochi, A., Cântecul epic tradiţional al românilor, E.Ş.E., 1985, p. 7. 

4 Vasile, Marian, Teorii folclorice româneşti in ultimele două decenii, in „R.E.F.", tom 34, nr. 3,1989, p. 263. 

5 Ibidem. 

6 Ibidem, p. 200. 

7 cf. Kirshenblat-Gimblet, Barbara, op. cit. 



Gheorahe DEACONU 

(CJCVTCP Vâlcea) 


Patrimoniul viu al culturii populare - 
concept, strategie, gestiune 


Gândul creator al acestui demers teoretic a prins contur - paradoxal - nu în contextul unei experienţe 
intelectuale (deşi nu pot tăgădui rolul lecturilor, sursa atâtor acumulări), ci în confruntarea cu realitatea, ca o 
meditaţie asupra experienţei practice. 

Era la mijlocul anilor ’80. Resimţind tot mai acut, mai dureros sentimentul alienării, al înstrăinării de ceea ce 
fusese raţiunea de a fi a profesiei mele ca om al culturii populare, am optat pentru muzeu. Las la o parte faptul 
că muzeistica (etnografică) este o experienţă fundamentală, necesară pentru orice etnolog, inclusiv/mai ales 
pentru cei din domeniul stimulării şi valorificării tradiţiei şi creaţiei populare, prin lecţia de durată, de permanentă, 
de valoare pe care o oferă munca într-un muzeu de etnografie, pentru a releva numai o singură dimensiune 
esenţială: relaţia muzeului cu viaţa culturii populare. Am trăit, aşadar, o experienţă dramatică şi, oarecum 
paradoxală: părăsisem, de voie, de nevoie, planul vieţii (pentru că eram tot mai constâns să mă îndepărtez, prin 
uniformizare şi serializare, până la artificiu şi fals, de esenţa ei, de vibraţia ei autentică), şi acum, în confruntare 
cu patrimoniul muzeistic, adică înconjurat de valori, de valori autentice, perene, dar care rămâneau, totuşi, 
obiecte reci, moarte, simţeam lipsa vieţii, tânjeam după adevărata viată a culturii populare. 

Aşa a început să se închege în conştiinţa mea conceptul de viu. Evident, nu descopeream America! Nici în 
planul experienţei practice, al trăirii personale (de câte ori nu avusesem prilejul, încă din copilărie şi adolescentă, 
să cunosc „pe viu” realitatea vieţii folclorice!) şi nici în sfera experienţei intelectuale, a acumulării teoretice, prin 
receptarea atâtor apeluri la viată, la realitatea etnoculturală. 

Nu e locul aici să facem „istoria" acestei propensiuni pentru viu, pentru real în folcloristica şi etnologia 
românească, într-o permanentă confruntare cu poziţiile tradiţionaliste, puriste, conservatoare. Totuşi, momentul 
cel mai important, prin prioritate şi greutate, „istoric" aş putea spune, merită reamintit. Este, fără îndoială, 
momentul 1909 - când Ovid Densusianu şi-a ţinut memorabila Lecţie de deschidere la Facultatea de Litere din 
Bucureşti cu prelegerea Folclorul. Cum trebuie înţeles, în care făcea o pledoarie convingătoare a viului în cultura 
populară şi contura o metodologie adecvată pentru abordarea lui. Este de neînţeles cum a putut evolua 
folcloristica, etnologia românească, de-a lungul acestui veac fără să pună în valoare (nu în plan teoretic, căci 
recunoaşterea a fost cvasiunanimă, dar în practică) principiul şcolii lui Ovid Densusianu. E adevărat, şi Şcoala 
Sociologică de la Bucureşti a lui Dimitrie Guşti s-a aplecat asupra realităţii etnoculturale, dar din altă perspectivă 
şi cu altă finalitate, lăsând, mai ales prin Constantin Brăiloiu, lucrări de referinţă asupra vieţii şi culturii 
tradiţionale. Singura şcoală etnologică de după cel de-al Doilea Război Mondial, care a încercat să coreleze cele 
două orientări - a lui Densusianu şi a şcolii gustiene - a fost aceea a profesorului Mihai Pop, şi anume, dintr-o 
perspectivă modernă, abordând cultura populară în bivalenţa ei funcţională: pe de o parte, ca fapt viu, mecanism 
de viată socială şi culturală; pe de altă parte, ca fexf, act de comunicare. Numai că mulţi dintre discipolii şcolii 
profesorului Mihai Pop, seduşi de modernitatea aplicării poeticii structurale şi a semioticii în folclor, au absolutizat 

până la fetişizare textul etnologic, neglijând şi aproape ignorând suportul lui real, raţiunea lui de a fi - faptul viu. 
Aceeaşi fetişizare s-a produs şi în sfera etnografiei, de data aceasta fiind vorba de obiecte. Aici a operat - în plan 
teoretic - tendinţa generală a culturii populare, sesizată şi analizată de Al. Dima încă din 1941 (a se vedea 
Conceptul de artă populară), şi anume - autonomizarea valorilor estetice în câmpul eterogen al culturii populare; 
iar în sfera practică a acţionat, poate chiar mai puternic, experienţa muzeistică de tip etnografic care, acumulând 
obiecte peste obiecte, a inspirat şi consolidat prejudecata, cu exagerări actuale extreme, că adevărata cultură 
populară ar consta numai din obiecte (fie ele şi de artă!). 

Aşadar, iată unde am ajuns: texte şi obiecte! Pendulând între descriptivismul tradiţional şi tehnicismul 
modern, ştiinţa etnologică a evoluat fie către o arheologie etnoculturală, fie către o estetică a obiectelor sau a 
textelor, în loc să devină o ştiinţă a vieţii, a culturii populare vii. Nu tăgăduiesc că textele şi obiectele fac parte 
din obiectul ştiinţei etnologice, dar nu pot accepta reducţia acestui domeniu la ele. Textele şi obiectele sunt 
produsele finite, dar în spatele lor sunt fapte, procese şi mai ales subiecţi care aparţin deopotrivă, chiar prioritar, 
vieţii, realităţii etnoculturale. lată de ce pledez pentru o nouă orientare a etnologiei româneşti contemporane 
care, valorificând rezultatele folcloristicii şi etnografiei tradiţionale şi achiziţiile teoretice şi metodologice ale 
ştiinţelor moderne, să-si întoarcă faţa spre realitatea domeniului ei. 

Aceste acumulări teoretice m-au ajutat să rezolv, în forul meu interior, drama pe care am trăit-o în experienţa 
muzeistică. Plecasem de pe frontul valorificării, acolo unde eram nevoit să aduc în faţă (şi nu orice, şi oricum!) 
texte şi obiecte, sacrificând adică faptele şi procesele vieţii şi culturii populare, şi acum vedeam, mă 
descopeream înconjurat tot de obiecte (şi ele un fel de texte - texte etnologice), valori într-adevăr, dar totuşi 
obiecte - fără viaţă. Şi m-am întrebat deconcertat: unde e viaţa, unde e realitatea, unde e adevăratul meu loc, 
rost şi rol în această lume a culturii populare? Poate părea paradoxal, dar muzeistica în care speram să-mi 
găsesc un refugiu mântuitor în lumea mai puţin vulnerabilă, mai ocrotită de dictatul puterii, a obiectelor 
conservate, muzeistica aceasta salvatoare, a declanşat în cugetul meu o nouă dramă a căutării şi a regăsirii. 
Acolo am avut revelaţia (mai întâi, poate, în registrul trăirii şi abia apoi trecută prin filtrul acumulărilor teoretice 
şi practice, în registrul conştientizării) a ceea ce de-atunci s-a cristalizat în conştiinţa mea, - şi anume conceptul 
de patrimoniu viu - şi care acum reprezintă, pentru mine, un concept fundamental, integrator, sistematic şi pe 
care-l consider vital pentru abordarea teoretică, metodologică şi practică a fenomenului etnocultural. 

Acum, după ce am comunicat experienţa teoretică şi practică, intelectuală şi profesională care m-a condus 
spre cristalizarea acestui concept, voi încerca să-l definesc, să-l delimitez şi să-l caracterizez şi apoi voi schiţa 
reperele metodologice necesare pentru transformarea acestui concept într-un instrument de lucru, adică pentru 
trecerea lui din planul conceptual în cel operaţional. 

Există, aşadar, un patrimoniu viu al culturii populare. El se delimitează, deopotrivă, de patrimoniul conservat 
în arhive şi muzee şi de realitatea etnoculturală, constituind, de fapt, puntea de legătură între cele două, adică 
expresia raportului, a circuitului dintre tradiţie şi creativitate. Delimitarea între patrimoniul viu şi patrimoniul 
conservat - ambele fiind componente ale patrimoniului etnocultural, în general - se poate face pe trei planuri - 
statut, structură şi funcţionalitate. Patrimoniul arhivistic şi muzeografic este, prin definiţie, arhaic sau devine 
arhaic prin conservarea unui stadiu vechi al fenomenului; în schimb patrimoniul viu, chiar dacă operează tot cu 
material tradiţional, rămâne mereu proaspăt, actual prin reînvierea tiparelor consacrate. Patrimoniul muzeistic 
smulge obiectele din contextul lor firesc, din mediul lor de viaţă, impunându-le, prin conservare şi etalare, un 
caracter artificial ; din contră, patrimoniul viu rămâne natural, beneficiind de contextul şi mediul lui originar. 
Patrimoniul conservat este o sumă de prototipuri în care s-au cristalizat numeroase variante pe scara diacroniei 
sau în câmpul sincroniei, în timp ce patrimoniul viu este un sistem de variante în care se actualizează modelele 
tradiţionale. în sfârşit, pentru a defini statutul celor două tipuri de patrimoniu, să subliniem că patrimoniul 
muzeistic este un rezultat, este produsul finit al unui proces creator, stopat temporar printr-o convenţie culturală, 
pe când patrimoniul viu este procesul creator însuşi, în funcţionarea şi viabilitatea lui. 

Sub raport structural, paralela între cele două componente ale patrimoniului etnocultural este şi mai 
elocventă: patrimoniul arhivistic şi muzeistic se constituie exclusiv din texte folclorice şi obiecte etnografice 
(însoţite, desigur, de tot materialul aferent - informativ şi documentar): în schimb, patrimoniul viu include, pe 
lângă texte şi obiecte, fapte de viaţă folclorică tradiţională şi procese de creaţie populară şi mai ales subiecţi (inşi 
sau grupuri) - purtători, creatori si performeri ai tradiţiei populare. Eliminarea subiectului etnologic din teoria şi 
practica fenomenului este rezultatul prejudecăţii cultivate de folcloristica şi etnografia tradiţionalistă cu privire la 

anonimatul şi colectivismul creaţiei populare. Ele rămân, într-adevăr, nişte trăsături caracteristice ale culturii de 
tip oral (mai ales prin raportarea la cultura scrisă), dar trebuie amendate, nuanţate, începând cu ideea falsă că 
folclorul este apanajul analfabeţilor. Nu, folclorul, cultura populară în genere este rodul unor oameni culţi, al unor 
înţelepţi ai comunităţii tradiţionale. Aşa cum remarcă Mihai Pop, pe măsură ce asistăm la conştientizarea, la 
gramaticalizata culturii populare, se produce şi o individualizare, o personalizare a actului creator în sfera ei, 
ceea ce configurează un nou statut al subiectului etnologic. El este, de fapt, în centrul procesului de creaţie 
populară, el, subiectul (individ sau grup) este nucleul de funcţionare a structurilor de viaţă folclorică şi „autorul” 
(nu în sensul strict al culturii scrise) al textelor şi obiectelor, adică al valorilor culturii tradiţionale. Nu putem 
exclude, aşadar, subiectul din structura patrimoniului viu, aşa cum îl eliminăm acum, în virtutea unei inerţii 
conservatoare, din patrimoniul conservat. Deocamdată! Pentru că - estimez - în secolul XXI, muzeele noastre 
de etnografie vor etala colecţii de artă populară „de autor”, aparţinând unor creatori consacraţi. 

în sfârşit, cele două componente ale patrimoniului etnocultural se diferenţiază şi pe plan funcţional: 
patrimoniul arhivistic şi muzeistic trebuie să-şi caute finalitatea în afara sa (în cercetare, educaţie, performare 
culturală, turism etc.), altfel rămâne un depozit de valori, un tezaur şi atât; patrimoniul viu îşi are rostul în sine, 
în însuşi funcţionarea lui ca mecanism ordonator de viaţă socială, ca proces creator de viaţă culturală. 

Delimitările operate în raport cu patrimoniul conservat în arhive şi muzee ne conduc la o definiţie 
preliminară: patrimoniul viu este totalitatea subiecţilor, faptelor, proceselor şi obiectelor din sfera culturii 
populare, în forma lor de manifestare actuală, nativă, spontană. Dar chiar toate?! în viaţa tradiţiei populare apar 
destule elemente lipsite de autenticitate, elemente străine de specificul locului, precum şi elemente mediocre, 
nonvalori. Toate acestea ne împiedică să identificăm patrimoniul viu cu realitatea etnoculturală. Faţă de aceasta, 
în care operează judecata de existenţă, patrimoniul viu intră sub incidenţa judecăţii de valoare. Patrimoniul viu 
se situează, aşadar, la confluenţa criteriilor de autenticitate şi valoare. El instituie, astfel, un principiu de ordine 
şi de selecţie în câmpul atât de proteic şi dinamic al realităţii. Putem, aşadar, să formulăm o definiţie mai 
nuanţată a acestui concept: patrimoniul viu este sistemul de valori al culturii populare în procesul de actualizare 
creatoare a tradiţiei. Noua definiţie se întemeiază pe corelaţia între tradiţie şi creativitate. Patrimoniul viu se 
constituie într-un model cultural care funcţionează după legea nescrisă a culturii populare - datina - în virtutea 
căreia faptele, textele şi obiectele actualizează tiparele consacrate prin tradiţie. 

O tradiţie unitară, coerentă şi eficientă în abordarea patrimoniului viu al culturii populare necesită înainte de 
toate o diagnoză riguroasă a fenomenului, menită să conducă la realizarea unui inventar complet şi actual al 
tradiţiilor şi valorilor, sistematizat pe categorii etnoculturale şi pe arii categoriale şi dublat de un corpus de 
informaţii şi observaţii cu privire la parametrii de viabilitate, frecvenţă, circulaţie etc., în vederea unei cât mai 
exacte evaluări şi diagnosticări a faptelor şi proceselor, a textelor şi obiectelor. Pe baza acestei diagnoze - care 
ar asigura fundamentul ştiinţific al strategiei - s-ar putea trece la proiectare: întocmirea unor proiecte centrate pe 
direcţiile prioritare ale procesului de conservare, stimulare şi dezvoltare a tradiţiilor şi valorilor: păstrarea şi 
cultivarea lor ca realităţi viabile în mediul lor de viaţă; apărarea, ocrotirea şi protejarea acestor tradiţii şi valori, 
cu deosebire a subiecţilor, creatori şi performeri ai tradiţiei; stimularea procesului de creaţie în mediul său 
natural. Se conturează astfel o mutaţie fundamentală în strategia culturală faţă de tradiţia populară: după o 
îndelungată perioadă în care, sub pretextul „valorificării", patrimoniul viu a fost adeseori exploatat şi sărăcit, 
tradiţiile şi valorile lui fiind transferate în alte contexte şi medii culturale, transpuse în diverse forme şi ipostaze, 
chiar strămutate în alte locuri, a venit vremea ca acestea să fie cultivate şi performate, în primul rând, în starea 
lor nativă, în mediul lor originar. Abia după ce vom asigura revigorarea patrimoniului viu, cultivarea şi stimularea 
lui în vatra etnoculturală, ne putem gândi la valorizarea lui în alte contexte, medii şi ipostaze. O asemenea 
strategie, care ar putea fi concentrată în sintagma reîntoarcerea la izvoare, ar avea ca obiectiv pe termen lung 
revigorarea satului ca mediu originar al patrimoniului viu, ca vatră păstrătoare şi creatoare de cultură populară. 

Lansarea acestor proiecte, mai întâi cu caracter experimental, va fi însoţită de o operaţie de modelare - 
elaborarea unor modele de conservare, stimulare şi dezvoltare a patrimoniului viu, aplicate pe anumite 
eşantioane categoriale şi teritoriale, urmând ca această confruntare a modelului cu realitatea să conducă la 
fundamentarea unor programe de acţiune, care să concretizeze strategia preconizată. 

Pe toată durata acestui traseu: proiecte - modele -programe, strategia operatorului va îmbina obiectivitatea 
demersului ştiinţific cu participarea la viaţa fenomenului. Patrimoniul viu solicită o altă atitudine, o altă mentalitate 
din partea cercetătorului, conservatorului sau valorizatorului decât patrimoniul muzeistic. Patrimoniul viu este un 



142 


partener de dialog de care nu putem face abstracţie în elaborarea şi aplicarea strategiei culturale. Dialogul cu 
acest partener repune în drepturile sale subiectul etnologic, adică nucleul uman (ins sau grup), păstrător, creator 
sau performer de tradiţie populară. Dialogul cu acest subiect, tot mai conştient de condiţia lui, este benefic la 
toate nivelele demersului cultural - cercetare, conservare, valorificare. 

Şansele unei strategii eficiente în domeniul patrimoniului viu depind de îndeplinirea a două condiţii. Una 
este de ordin legislativ: cultura populară are nevoie de o lege a patrimoniului etnocultural prin care să fie apărat 
şi protejat nu numai patrimoniul arhivistic şi muzeistic, ci mai ales patrimoniul viu, ale cărui tradiţii şi valori sunt 
mult mai ameninţate decât bunurile din arhive şi muzee. O asemenea lege este necesară mai ales pentru 
ocrotirea oamenilor culturii populare, purtători, creatori şi performeri ai tradiţiei, atât împotriva unor consecinţe 
negative pe care le poate avea impactul economiei de piaţă asupra culturii populare, cât şi împotriva atâtor 
profitori, profanatori şi paraziţi care au invadat teritoriul culturii populare, poluând lumea tradiţiilor şi valorilor 
autentice, viabile. O asemenea lege este chemată, aşadar, să consacre un statut de demnitate pentru creatorii 
populari adevăraţi, valoroşi. 

Cealaltă condiţie este de factură economică: dintotdeauna, în bugetul alocat culturii populare (incluzând aici 
cercetarea, conservarea, valorificarea etc.), ponderea covârşitoare aparţine patrimoniului conservat. Altfel spus, 
în sfera culturii populare, se face mai mult pentru morţi, decât pentru vii. Patrimoniul viu merită să beneficieze 
de o susţinere financiară corespunzătoare - pentru derularea unor programe de conservare, ocrotire şi 
dezvoltare a tradiţiilor şi valorilor, pentru stimularea purtătorilor, creatorilor şi performerilor şi, nu în ultimul rând, 
pentru investiţii menite să asigure o bază materială. Avem nevoie în domeniul culturii populare nu numai de 
muzee, ci şi de aşezăminte culturale adecvate pentru cultivarea şi stimularea patrimoniului viu - case ale tradiţiei 
şi creaţiei populare -, care ar putea funcţiona în centrele unor zone sau arii etnoculturale şi chiar în vetrele mai 
puternice. O strategie care tinde să muzeifice toată ţara, să transforme toate valorile etnoculturale în obiecte de 
muzeu, în timp ce patrimoniul viu este sărăcit, exploatat şi ameninţat, nu numai că este neştiinţifică (ignorând 
un adevăr elementar: unica sursă a patrimoniului conservat este patrimoniul viu), dar şi nedreaptă (conducând 
la pieire cultura sătească tradiţională - o altă cale de distrugere a satului românesc). 

O strategie înţeleaptă, echilibrată şi coerentă, în domeniul culturii populare este, aşadar, lipsită de 
fundamentare ştiinţifică şi de eficienţă culturală dacă ignoră faptul că fiinţa culturii populare izvorăşte din 
îngemănarea profundă între patrimoniu şi creativitate. Dacă patrimoniul conservat în arhive şi colecţii muzeale 
este forma de supravieţuire culturală a tradiţiei populare în valorile ei esenţiale, patrimoniul viu este ipostaza de 
vieţuire creatoare a tradiţiei. în dinamica acestui raport între vieţuire şi supravieţuire stă, poate, însuşi destinul 
culturii populare româneşti. 

Ca orice patrimoniu cultural şi patrimoniul viu al culturii populare trebuie gestionat, lată un „front” inedit în 
teoria, metodologia şi practica muncii în domeniul culturii populare. Fără îndoială că pionieratul în această 
activitate urmează să beneficieze de bogata experienţă acumulată în gestionarea patrimoniului conservat în 
arhive folclorice şi muzee etnografice, experienţă care a atins, în unele unităţi de profil, cotele performanţei, atât 
în ceea ce priveşte conservarea propriu-zisă a valorilor de patrimoniu, cât şi cu privire la integrarea lor în circuitul 
ştiinţific, cultural, turistic etc. Managerii unor mari muzee etnografice din ţară au demonstrat că se poate face, 
cu patrimoniul etnocultural, o bună afacere, în sensul pozitiv al cuvântului, atât în plan cultural, cât şi în contextul 
economiei de piaţă. Gestionarii patrimoniului viu ar avea, aşadar, multe de învăţat de la managerii patrimoniului 
conservat, adaptând această experienţă (în ceea ce are ea benefic, căci există şi aspecte negative, bunăoară 
deficitul managerial al unor directori care condamnă muzeele la condiţia de simple depozite de valori sau 
mentalitatea conservatoare a unor manageri de a considera arhivele şi colecţiile nişte „feude" culturale) la 
statutul şi contextul patrimoniului viu. 

Gestionarea patrimoniului viu este un proces complex care transformă în sfera pragmatică liniile strategice 
preconizate mai sus: cunoaşterea sistematică, temeinică, inventarierea „la zi” a tradiţiilor şi valorilor viabile; 
păstrarea acestora în mediul lor de viaţă, în ipostaza lor nativă; conştientizarea subiecţilor, a purtătorilor, 
creatorilor şi performerilor tradiţiei populare; stimularea vieţii folclorice şi a procesului de creaţie populară în vatra 
etnoculturală; performarea acestor tradiţii şi valori în alte contexte, medii, ipostaze culturale, printr-un dialog 
firesc între tradiţie şi modernitate; promovarea şi integrarea lor în circuitul culturii contemporane; în sfârşit, 
conservarea lor ca documente etnoculturale, în vederea constituirii unor obiective de patrimoniu proprii culturii 
populare contemporane. 

Patrimoniul viu al culturii populare necesită, aşadar, o gestiune deschisă, dinamică, generoasă, cu un 
cuvânt modernă, ferită de mentalităţile tradiţionaliste, conservatoare ale unor arhive folclorice şi muzee 
etnografice, care consideră patrimoniul acumulat şi conservat (izvorând, bineînţeles, din patrimoniul viu!) drept 
proprietăţi feudale; o gestiune deschisă deopotrivă mediului originar, natural în care vieţuiesc tradiţiile şi valorile, 
dar şi mediilor culturale externe, care abordează, din diferite perspective şi cu finalităţi proprii, cultura populară 
contemporană. 

în această viziune putem defini statutul gestionarului patrimoniului viu al culturii populare, într-o întreită 
funcţionalitate. în primul rând, acest gestionar este un trezorier, având datoria să cerceteze, să inventarieze, să 
dea seama de ceea ce cuprinde la un moment dat, într-un loc, patrimoniul viu al culturii populare, şi totodată să 
conserve aceste tradiţii şi valori sub forme de documente în arhive şi colecţii - „bănci" etnoculturale. în al doilea 
rând, trezorierul nostru este chemat să funcţioneze ca manager, să apere, să ocrotească, să protejeze tradiţiile 
şi valorile pe care le are „în custodie"; să cultive şi să stimuleze aceste tradiţii şi valori în mediul lor natural, în 
vederea conservării lor in vivo şi a dezvoltării lor; să promoveze iniţiative menite să performeze şi să etaleze 
aceste tradiţii şi valori în contexte şi ipostaze moderne. în sfârşit, trezorierul patrimoniului viu are misiunea, chiar 
vocaţia, de mediator, capacitatea de a facilita, prin căi şi mijloace adecvate, dialogul tradiţiilor şi valorilor 
aparţinând patrimoniului viu cu celelalte „segmente" din sfera culturii populare (cercetare, conservare etc.), 
precum şi cu domenii din afara ei: creaţia cultă, arta profesionistă, învăţământul, mass-media etc. Pentru a 
cultiva un asemenea dialog, trezorierul trebuie să fie un mediator avizat, competent, generos şi de bună- 
credinţă. 

învestit cu un asemenea statut, definit prin triada funcţională - trezorier, manager, mediator - gestionarul 
patrimoniului viu are capacitatea ca, împreună cu partenerii săi - purtătorii, creatorii şi performerii tradiţiei - să 
revigoreze lumea culturii populare, să-i contureze un orizont de viitor. Gestionarea optimă a patrimoniului viu 
constituie, în esenţă, şansa perenităţii tradiţiei şi creaţiei populare. 

Cui încredinţăm această gestiune, care sunt instituţiile şi oamenii care-şi pot asuma această misiune - 
deopotrivă vocaţie şi răspundere? Această întrebare reprezintă obiectul unui demers viitor. 

Tradiţie şi improvizaţie în naraţiunile despre război 


Tradiţia este un termen-cheie pentru înţelegerea culturii şi fundamental pentru definirea culturii populare. 
Dar, ca şi celelalte „concepte-umbrelă” create de teoriile ştiinţelor umane, tradiţia a suferit în contemporaneitate 
o permanentă negociere semantică, îndepărtându-se de definiţiile ei de dicţionar. Verbul latin „tradere” compus 
din „trans-dare” pare să fi avut două sensuri: unul de transmisiune recomandată din care s-a dezvoltat traditio- 
traditie şi celălalt de ofertă neîngăduită - de unde a apărut trădare. Etimologia comună este atestată de 
dicţionarele Oxford şi Larousse, sugerând o dualitate semantică pe planurile pozitiv şi negativ, ca a termenilor 
sacri, nu întâmplător tradiţie făcând parte şi din vocabularul teologic. 

în studiile culturale tradiţia este înţeleasă în general ca „un ansamblu de concepţii, de obiceiuri, de datini şi 
de credinţe care se statornicesc istoriceşte în cadrul unor grupuri sociale sau naţionale şi care se transmit (prin 
viu grai) din generaţie în generaţie, constituind pentru fiecare grup social trăsătura lui specifică”. Din definiţie, 
aflăm că tradiţia are caracter oral, colectiv (este specifică unui grup social) şi continuu (se transmite din generaţie 
în generaţie). Dacă adăugăm şi accepţia sintetică a lui M. Eliade, care înţelegea tradiţia ca pe „suma modelelor 
exemplare ale comportării şi ale activităţii omeneşti" vom avea tabloul pasiv al conceptului, reprezentat ca dat 
imuabil al unei culturi. 

Dezvoltarea noţiunii în folcloristica modernă, care se confruntă permanent cu pătrunderea inovaţiei la toate 
nivelele culturii populare, a pornit de la înţelegerea tradiţiei ca proces, ca mod de creaţie integrat unei anumite 
mentalităţi comunitare. 

De la această observaţie, Dan Ben Amos a trecut la deconstruirea termenului de tradiţie până la accepţia 
de „construct teoretic”, destul de apropiată de aceea a canonului din cultura veche, cu excepţia faptului că, la 
cercetătorul american, tradiţia e un „canon" prezent atât în subconştientul performerului, cât şi în cel al audienţei 
şi funcţionând într-un context de influenţe mai noi sau mai vechi, la care este sensibil. 

H.G. Barnett, un alt cercetător american al anilor 70, observă că tradiţia e o calitate relativă, care-şi 
asimilează repede opusul, inovaţia, prin procesul repetiţiei. 

De asemenea, Sanda K. D. Stahl, care a scris o serie de articole despre legitimarea naraţiunii personale 

(adică a naraţiunii relatând o experienţă personală performată de obicei la pers. I), insistă asupra faptului că 

aceste naraţiuni nu pot fi considerate în afara tradiţiei, pentru că, relatând un eveniment din viaţa lui, povestitorul 

îşi adaptează automat forma şi structura relatării gustului tradiţional al audienţei şi propriei lui perspective 

ontologice determinate de tipare tradiţionale. De fapt, acesta este argumentul tare al demersului cercetătoarei: 

arătând că naraţiunile personale au caracter tradiţional, ea le legitimează apartenenţa la folclor. 

* * 


Trecând la realitatea de teren, vom încerca să privim cum se realizează raportul dintre tradiţie şi inovaţie 
într-un fragment de naraţiune despre război, culeasă de la un veteran din comuna Băuţar, judeţul Caraş-Severin. 

Am înregistrat anul acesta astfel de naraţiuni în judeţele Caraş-Severin şi Suceava şi alături de cele două jurnale 
de front cu totul remarcabile obţinute anul trecut din judeţul Sibiu, utilitatea cercetării a fost confirmată odată în 
plus de relatările lui Gheorghe Găină şi Bucur Opruţ, din Băuţar. Camarazi în Batalionul I Vânători de munte, cei 
doi au luptat pe frontul de Est, Gheorghe Găină ca radiotelegrafist, până la rănire, iar Bucur Opruţ ca trăgător la 
mitralieră, scăpat din război, după cum ne-a mărturisit, „fără nicio zgârietură", lată un fragment din transcrierea 
povestirii înregistrate de la Bucur Opruţ, relatarea unei lupte în urma căreia a fost decorat cu „Virtutea militară": 

în Caucaz, a fost la cota 910, acolo iar au fost lupte foarte, foarte grele. Era pe deal, pe munte şi pe noi, tot 
pe munte ne băga. Acolo ne-a pus într-o pantă, nu vedeam în vale. Şi-acolo bătea la metru pătrat brandurile pe 
noi. La metru pătrat bătea. într-o zi am fost acoperit de două ori cu pământ. Un consătean al meu a murit acolo. A 
fost trei într-o groapă şi el la mijloc. Şi el a murit; şi altu a scăpat; unu’ numa' rănit. Şi au venit ruşii pân’ au dat peste 
noi. Eu am fost de flanc; eu cu un sergent. Vremea era ceaţă. Norocu', care a fost, că de la ei o prostie, o dat cu- 
ntârziere cu gaz, o dat iar între-ai lor; iar în ei. Când o ajuns şi la noi, nu puteam trage, că s-o ridicat în picioare şi- 
ai noştri. Nu puteam trage, eram în flanc. E, dar între timp, vedeam că pică şi ei, da nu ştiam de unde pică. Dădeam 
din margini tot cu grenade din astea, au fost foarte bune, franceze. Astea numai aruncam, când venea cineva, 
numai aruncam grenade. Ei tot veneau, au fost mulţi, mulţi. De la un timp, văzurăm că caută prin gropi, băgau 
baionetele în ei, acolo. între timp „mă", zic, „de-ai noştri nu mai sunt". Apoi am început să tragem din flanc. Atunci 
sergentu', ăsta era mai crud ca mine, aoleu. Mă, zic, lasă, că sunt doar răniţi, mă, nu mai trage. Se duce, se ducea 
prin câmp la ei să-i omoare. Unde vedea că mişcă, pac. Zic, lasă, mă. Zice, ţi-e frică? Asta-i războiu'. 

într-un articol din 1993 despre înţelegerea legendei populare, Ulf Palmenfelt scria că „pentru a atrage 
publicul, o povestire trebuie să aibă o compoziţie dramatizată, în care două forţe opuse să intre în conflict, 
personajele bune trebuie să se lupte cu cele rele, trebuie să existe un punct culminant, iar conflictul trebuie 
rezolvat". întâlnim toate trăsăturile de mai sus în fragmentul citat, cu excepţia rezolvării conflictului, care apare 
în finalul episodului, când cota 910 este ocupată de români. Dramatismul subiectului este marcat stilistic de 
alternarea de trecut şi prezent a timpurilor verbale, sugerând o recompunere a experienţei în momentul 
povestirii. Cu toate propoziţiile simple, marcate de oralitate şi lipsite de înflorituri fanteziste (am observat că 
verosimilitatea este un punct de onoare în amintirile veteranilor), Bucur Opruţ impresionează printr-un instinct 
epic sigur. O dovadă a acestui instinct este felul cum detaşează câte un personaj din tabloul general 
(consăteanul care a murit, sergentul crud), realizând „rolurile” esenţiale pentru închegarea naraţiunii. 

Faptul că ştim cum îl cheamă pe autor şi că subiectul relatării lui este personal nu înseamnă că avem 
de-a face cu o povestire individualizată şi nontradiţională. De la tema frecventă a războiului şi până la 
respectarea legilor epice ale povestirii orale, abia sugerată în schiţa noastră de analiză, înţelegem că ne aflăm 
în faţa unui text ilustrativ pentru contemporaneitatea artei povestirii populare. 

Elementele de inovaţie faţă de folclorul clasic apar deja consacrate în naraţiunile personale şi tradiţionale 
în comunitatea de tip folcloric denumită de Al. Dobre „tabăra militară". Prin urmare, acele naraţiuni despre război 
care îşi califică substanţa epică prin talentul povestitorilor de a-şi comunica experienţa individuală în tipare 
tradiţionale merită culese şi adăugate canonului folclorului contemporan. Astfel, ascultând îndemnul lui Ovid 
Densusianu de a căuta în manifestările folclorice atât reflectările moştenite, cât şi cele ale faptelor trăite, nu vom 
trăda tradiţia, ci o vom apăra. 

Importanţa lui Constantin Brăiloiu 
în folcloristica românească 


Despre contribuţiile inegalabile aduse de Constantin Brăiloiu ca folclorist şi etnomuzicolog s-au vorbit multe 
şi pe îndelete. Ni s-ar părea inutil să ne repetăm despre ele la acest sfârşit de veac în locul unor noi propuneri 
de strategii în domeniul cercetării de teren, a analizei folclorice sau a sintetizării creaţiei populare. 

Şi totuşi, îmi permit să insist asupra unor probleme fundamentale şi actuale, pe care marele nostru savant 
Constantin Brăiloiu le-a ridicat şi dezlegat în faţa studenţilor, considerându-i generaţia viitorului, care ar avea o 
reală nevoie de iniţierea în faptul folcloric, în faţa tribunelor din conferinţă şi în cadrul congreselor internaţionale. 

Acest „geniu al metodei", aşa cum l-a numit pe bună dreptate Schaeffner, a contribuit cu idei şi principii de 
bază atât în vederea stabilirii unei metode ştiinţifice de cercetare, cât şi în vederea analizei gramaticale şi 
sintactice, relevând urmaşilor săi cercetători o seamă de lucrări fundamentate pe o vastă bibliografie, intensă 
cercetare de teren şi mii de analize morfologice ale cântecului popular. Şi nu întâmplător, studiile sale 
etnomuzicologice sunt esenţialmente deschizătoare de drumuri pentru o evoluţie a muzicologiei contemporane. 
Cu deplină obiectivitate precizăm că Brăiloiu, fiind la curent cu cele mai noi orientări în domeniul etnomuzi- 
cologiei şi folcloristicii, este unul dintre primii care într-o viziune teoretică bine argumentată, plasează metoda şi 
analiza la temelia cercetării folclorice, ce va fi definită prin existenţa şi trăirea specifică omului de la sat. 

„Tehnicile uzitate de Brăiloiu - ne informează H.H. Stahl - erau cu totul necunoscute în acel timp (1929- 
1932). Nu existau tehnici adecvate, de aceea Brăiloiu trebuie socotit inovator. Eşantionarea, azi curentă, a fost 
aplicată în cercetările de sociologie folclorică pentru prima dată în istoria sociologiei de către Brăiloiu" 1 . 

Metoda savantului român stabileşte jaloanele importante de teren, chiar dacă găsim în istoria folcloristicii 
personalităţi care prin ideile lor inspirate propuneau, în mod sporadic, la cumpăna secolelor XIX-XX dezlegări 
ale problemelor de metodologie în cercetarea de teren. Să nu-i lăsăm uitării pe astfel de cercetători ca B.P. 
Hasdeu şi G. Muşlea, ce mânuiau la perfecţie metoda chestionarului şi, desigur, pe compozitorul D. Kiriac, care 
în 1922 „trimite un memoriu la Ministerul Cultelor şi Artelor unde se prezenta o metodă a sa de culegere şi câteva 
principii care o conduceau" 2 . 

în acest memoriu se releva atât obiectivitatea faţă de documentul sonor, importanţa culegerii concomitente 
a textelor poetice cu cele muzicale, culegerea sistematică cu ajutorul fonografului, cât şi studiul comparat dintre 
genuri şi zone folclorice. 

„Dar, cu toate eforturile maestrului Kiriac - ne relatează cercetătoarea E. Comişel - de a impune o metodă 
ştiinţifică de culegere şi de analizare a melodiei, se continuă investigaţiile de teren după o metodă empirică, de 
iniţiativă personală" 3 . 

Elevul său, Constantin Brăiloiu, care recunoştea meritele profesorului, fiind înzestrat cu capacităţi uimitoare 
de analiză, sinteză şi organizare, porneşte de la „temelia cercetării ştiinţifice pe terenul folcloric" 4 , făurită de 

mentorul său, sintetizează şi amplifică, disecând până la cele mai mici detalii, comportamentul şi atitudinea 
cercetătorului pe teren. 

El adaugă la instrumentele utilizate aparatul de fotografiat, susţinând că „melodia va menţine palpitaţia vieţii 
numai dacă faţa cântăreţului se vede şi ea, dacă poate fi urmărită atitudinea sa, mediul în care el performează” 5 . 
Tot ca şi instrumente de lucru, savantul român aplică atât chestionarul cunoscut, cât şi fişele de informator, de 
repertoriu, de frecvenţă, cu ajutorul cărora sistematizează şi sintetizează materialele şi informaţiile culese din 
teren. 

Sinteză a metodelor predecesorilor săi, contemporanii D. Kiriac şi Belă Bartok, metoda lui Brăiloiu se 
dovedeşte a fi fundamentată pe o solidă bază teoretică şi minuţioasă analiză în interpretarea folclorului. El 
concepe un „program de lucru" şi un „plan de perspectivă pentru studiul realizabil în etape", pe care le 
imortalizează în cele patru studii de maximă importanţă pentru evoluţia folcloristicii ca ştiinţă: 

1. Schiţa unei metode de folclor muzical 

2. Despre folclorul muzical în cercetarea monografică 

3. Viaţa muzicală a unui sat 

4. Modele de fişe de observaţie. 

Primele două studii, Despre folclorul muzical în cercetarea monografică şi Schiţa unei metode de folclor 
muzical, au constituit tema expunerii lui Brăiloiu în faţa studenţilor de la seminarul de sociologie al prof. D. Guşti 
în 1928, după prima investigaţie colectivă de la Fundu Moldovei, unde pentru prima dată Brăiloiu vorbeşte 
despre folclorul muzical ca mijloc şi nu ca scop: „folclorul muzical nu poate însă fi privit ca o ştiinţă autonomă, 
în cercetarea monografică socială nu vom cultiva folclorul muzical ca scop, ci numai ca mijloc"; relevând în 
continuare o idee demnă de reţinut: „în calitatea mea de monografist convins voi spune totuşi în treacăt că artele 
în genere şi muzica îndeosebi sunt prin excelenţă funcţiuni ale socialului” 6 . 

în vederea apropierii acestor două ramuri umaniste, autorul punctează trei etape în colaborarea 
muzicologului cu sociologul: 

• priveşte realitatea muzicală ca proces de creaţie - problemă care interesează atât pe muzicolog, cât şi pe 
sociolog; 

• priveşte şi analizează elaboratul în sine - problemă care interesează doar pe muzicolog; 

• studiază funcţia socială a acestuia. 

Gândirea sa creatoare face conexiuni nu numai între muzică şi sociologie, ci şi între estetică, filologie şi alte 
ramuri culturale. Toate trebuie să slujească unui singur scop: definirea existenţei şi trăirii specifice a omului de 
la sat. 

De valoare inegalabilă ca metodologie, tehnică de analiză, rezultate şi nivel ştiinţific este studiul Viaţa 
muzicală a unui sat, în care cercetătorul utilizează cele mai ingenioase procedee de cercetare a repertoriului 
muzical la nivel colectiv şi individual. Pentru „descoperirea" repertoriului satului el apelează la informatorii-tip sau 
persoane-eşantion, calculând frecvenţa apariţiei melodiilor după metoda statistică; şi cum relata în monografia 
savantului E. Comişel, „nimănui nu-i trecuse prin minte în acel timp să introducă statistica în cercetarea operelor 
de artă, este deci o inovaţie a acestui geniu al metodei” 7 . Acest studiu tipărit la doi ani după decesul prematur 
al autorului rămâne până în prezent un model de analiză şi sinteză, de concepere şi tratare ştiinţifică pentru 
urmaşii lui Brăiloiu. 

O altă metodă, la fel de ingenioasă în analizele textelor poetice şi muzicale, este metoda de transcriere 
sinoptică. în monografia obiceiului dramatic Vicleiul din Târgu Jiu autorul notează materialul folcloric pe trei 
coloane, realizând o privire de ansamblu a modificărilor spontane pentru fiecare rând poetic şi muzical totodată. 
Aplicată la transcrierile muzicale, tehnica sinoptică dă posibilitatea cercetătorului de a urmări „naşterea" noilor 
variante melodice. 

La întrebarea adresată lui C. Brăiloiu - ce trebuie să culegem? - el răspunde: „culegem tot. Toată muzica, 
toate informaţiile posibile... trebuie să cunoaştem prin urmare nu numai formele melodice locale, ci totodată de 
s-o putea, şi toţi factorii locali, de orice natură, care au determinat ivirea, întreţin viaţa sau pricinuiesc decăderea 
stilului" 8 . 

Pentru catalogarea informaţiilor eterogene adunate din teren Brăiloiu apelează la metoda comparată, 
apreciată de mulţi specialişti ai timpului. D. Kiriac, de exemplu, o vedea fundamentală pentru analiza materialului 
cules. Metoda comparată a dat până în prezent roade suficient de bogate pentru a o considera temeinică în 

descoperirea fenomenului folcloric. Culegerea tuturor textelor muzicale dintr-o localitate ar clarifica situaţia 
actuală a folclorului muzical, relevând dinamica, declinul sau conservatorismul unui teritoriu zonal. în studiul 
Despre folclorul muzical în cercetarea monografică Brăiloiu scrie: „folcloristul muzical se va ocupa mai cu seamă 
de prezent, de faptul viu, direct, dar şi de trecut, atunci când va putea, atunci când prezentul îi va da un material 
informativ suficient pentru inducţii nu prea vecine cu ipoteza" 9 . 

Monografista savantului român, E. Comişel, ne relatează despre tehnica lui de lucru în teren: „se poate 
descrie, în detaliu, tehnica de lucru a compozitorului-folclorist: 

1. după întocmirea unei fişe cuprinzând, în linii mari, situaţia socioeconomică a satului cercetat urmează: a) 
o convorbire de politeţe; b) punerea în temă; c) informatorul este lăsat să spună (să cânte) tot ce ştie; 

2. tehnica «agentului provocator» - când subiectul răspunde la întrebările anchetatorului despre anumite 
piese: dacă le-a auzit doar, le ştie sau nu; 

3. tehnica numită de Brăiloiu a «tirbuşonului» - să răspundă la întrebările sistematice pe bază de 
chestionar” 10 . 

Aflat în faţa unui actant, savantul urmărea primirea următoarelor informaţii: repertoriu; ritual şi prilejuri când 
era vorba de descrierea unui obicei; tehnică vocală şi instrumentală; terminologie locală; aspectele esteticului - 
care demonstrează conservatorismul repertoriului şi funcţia lui din zona respectivă; circulaţia unui cântec ce viza 
frecvenţa lui în cadrul zonei, dar şi posibile împrumuturi zonale; creaţia - modul de asimilare a unui actant de 
către altul, posibilele variaţii spontane şi individuale. 

Departe de a fi relevat întregul univers metodologic (cel a cercetării de teren şi cel al stocării materialului 
cules) al folcloristului român C. Brăiloiu, am expus doar câteva din aspectele importante ale sistemului, tocmai 
pentru a pune în valoare, odată în plus, personalitatea complexă a cercetătorului. 

Ecoul eforturilor şi strădaniilor lui a trecut graniţele ţării noastre, a ajuns să fie apreciat, pentru aportul lui în 
domeniile folcloristicii şi etnomuzicologiei de către cercetători din diverse ţări ale Europei. 

în încheiere expunem opinia domnului E. Vuillermoz despre sistemul metodologic al muzicologului cu privire 
la fondarea unei arhive de folclor: „Am avut săptămâna aceasta (10 febr. 1930) la Sorbona o serată foarte 
interesantă închinată folclorului românesc (...) Brăiloiu a închinat o bună parte a activităţii sale constituirii 
metodice a unei arhive folclorice, metodă riguros ştiinţifică, punând pe istoric la adăpostul deformărilor 
«profesionale» conştiente sau inconştiente, ale compozitorilor însărcinaţi cu o misiune de felul acesta (...) Dea 
Domnul ca această reală metodă, de înregistrare să se răspândească printre toţi muzicologii Universului, 
scutindu-ne de reconstituirile mai mult sau mai puţin înşelătoare ale unor specialişti puţini scrupuloşi". 


Note: 

1 Comişel, E„ Constantin Brăiloiu, Editura Academiei Române, Bucureşti, 1996, p. 49. 

2 Idem, p. 50. 

3 Ibidem, p. 45. 

4 Ibidem. 

5 Şeuleanu, I., Posibile trasee ale cercetării în folcloristică şi etnologie, în „REF", tom 41 (1-2), 1996. 

6 Brăiloiu, C., Despre folclorul muzical în cercetarea monografică, în Opere, voi. IV, Editura Academiei Române, Bucureşti. 

7 Comişel, E., op. cit., p. 51. 

8 C. Brăiloiu. op. cit. 

9 Ibidem. 

10 Ibidem, pp. 58-59. 



Cezar Dan MAZILU 

(CJCVTCP Constanţa) 


Releveul - instrument complex 
de investigare etnologică 


Mai mult de opt mii de ani omenirea, despre care avem ştiri, a putut supravieţui făcând „arhitectură fără 
arhitecţi". Au fost şi unele rare excepţii, precum în imperiul faraonilor, în Imperiul Roman, în cadrul evoluţiei unor 
popoare ce au supravieţuit prin oralitate sau prin ocultarea unor adevăraţi arhitecţi în meşteri ori comanditari. 
Aşa e (în ordinea referinţei) cazul lui Dumnezeu, a lui Amenhotep, Vitruviu 1 , Meşterul Manole, Constantin 
Brâncoveanu, Udrişte Năsturel şi, de ce nu?, a lui Zamolxe, înghesuindu-l între Dumnezeu şi Amenhotep (dacă 
nu supără pe nimeni). 

Etimologic vorbind, releveul este atât operaţiunea de măsurare şi de desenare la scară a elementelor care 
compun o construcţie, un ansamblu de construcţii, orice fel de obiecte, dar mai ales, o scoatere în relief, o 
subliniere plastică a obiectului relevat; procedeul ţine de evidenţiere, de a face remarcat, de a sublinia esenţialul, 
de a esenţializa, de a ridica asupra comunului, de a înnobila, de a sublima, de a sublinia generozitatea 
semnificantă a modelului, de a repune un lucru în starea cât mai apropiată de natural. Sau, cum îi spune arh. 
Adrian Gheorghiu într-un manuscris rămas nepublicat, „o proprie trăire a fenomenului şi o reconstituire rafional- 
afectivă a obiectului”, o transpunere artistică făcută cu rigoarea disciplinei matematice, a geometriei descriptive 
şi perspective, lucru pe care nici cei mai mari artişti plastici nu aveau cum să o facă (poate doar Da Vinci!). Cu 
alte cuvinte, releveul este o formă de investigare care pune la dispoziţia cercetătorului de varii formaţii, date ce 
nu pot fi înţelese doar cu ajutorul fotografiilor (plate, absorbante, nefireşti pentru ochiul uman), date pe care 
prezentarea descriptivă în text le face obositoare şi neconcludente, fără susţinere vizuală vibrantă. Şi încă, 
prezentarea unei cercetări etnologice (de exemplu) beneficiind de relevee profesionale ridică analiza ştiinţifică 
la gradul la care nimeni nu mai poate demonstra, precum Umberto Eco ori Gabriel Gherghe că disciplinele 
umaniste (precum cea despre care vorbim) nu pot atinge nivelul ştiinţific, rămânând în sfera intuitivului; o 
cercetare etnologică cu aparatul vizual adecvat are în paginile ei pregnanţa şi percutanta culturii orale pe lângă 
cea strict tipărită. 

Releveul este o formă de cercetare care uzează de studiul proporţiilor, analiza legilor de aşezare atomică 
şi interfuncţională, precum şi structurală a construcţiilor şi localităţilor, variaţia indusă în funcţionarea acestor legi 
de către condiţiile geomorfologice şi climatologice, socioeconomice şi politico-istorice. Pregătirea academică 
pluridisciplinară (amestec de umanism şi pozitivism, neuitând psihologia lucrului cu oamenii de varii specialităţi 
- „Cu Manole zece, care-i şi întrece"), toate acestea fac din arhitect un posesor bogat în tehnici de investigare 
necesare cercetării etnologice, bun de folosit cu rezultate notabile în orice echipă adecvată. Din păcate, 
deplângem cu toţii lipsa aceasta, lucru ce duce, făcând o analiză respectuoasă, dar obiectivă la varii lucrări de 
certă valoare scriptologică, cu teorii şi constatări practice de mare valoare novatoare, dar cu o ilustraţie desenată 
ori fotografică cuminte (făcută de meseriaşi „oneşti”), simbioză ce scade nivelul ştiinţific al cărţii ori, şi mai rău, 
toceşte sub limita admisibilă gradul de percutare al cărţii la cititor. 

0 valenţă superioară celor de mai sus pe care o posedă releveul este cea a folosirii lui la reprezentări de 
sinteză (aşa-zisele colaje de idei), unde acurateţea reprezentărilor naturaliste se amestecă cu cele virtuale, 
rezultând o imagine cu grad înalt de reprezentare a conceptelor teoretice, de inventivitate, ridicând implicit 
nivelul ştiinţific şi de percutare la public. Este, în plan pur de cercetare etnologică, ceea ce se întâmplă cu grafică 
de calculator în producţiile SF ori şi mai nou în producţiile video de realitate virtuală, cu o singură condiţie: softul 
sau reprezentarea grafică să fie opera unor arhitecţi (singurii profesionişti cu înaltă tehnică de desenatori, dublat 
de o pregătire matematică adecvată şi triplată de motivaţii psihologice solide în munca cu oamenii şi pentru 
oameni). 

Această intervenţie nu se vrea o laudă nemăsurată la adresa unei profesiuni (destul de hulită în ultimii 
cincizeci de ani!), ci o dublă invitaţie: tuturor cercetătorilor din etnologie să colaboreze cu arhitecţii, iar colegilor 
mei de profesiune să se îndrepte mai mult spre arhitectura ţărănească, depozitarea unor secrete ce vor deveni 
salvatoare ce vor fi aplicate în mileniul trei. Astfel, ar avea şi ei prilejul să calce pe urmele fecunde ale unor 
înaintaşi de talia arhitecţilor Florea Stănculescu, G.M. Cantacuzino, Adrian Gheorghiu, Grigore lonescu, Spiru 
Cegăneanu, Mircea Possa, Constantin Joja, Andrei Pănoiu etc., ce fac cinste şi astăzi etnologiei româneşti. 


Note: 

1 lată definiţia pe care Vitruviu o dă, in Roma Antică, arhitectului care „trebuie să cunoască scrisul, să fie destoinic la desen, instruit 
în geometrie, să cunoască multe legende, să-i fi ascultat cu sârguinţâ pe filosofi, să ştie muzică, să nu ignore medicina, să 
cunoască soluţiile guriştilor, să aibă cunoştinţe de astrologie şi de legile cerului". 

Tot Vitruviu este cel care făcea deosebirea dintre lucrul care este semnificat şi cel care semnifică. 



Cezar Dan MAZILU 

(CJCVTCP Constanţa) 


Cultura materială ţărănească - abordare contemporană 


După o îndelungată perioadă de „pozitivism şi raţionalism iluzionist", după o exagerată specializare pe 
microsectoare a revoluţiilor industriale, fapte ce au determinat o sărăcire sufletească pe măsura bogăţiei 
materiale, omenirea este constrânsă să se reîntoarcă la viziunea globală a Facerii, pentru că „nimic nu se poate 
întâmpla fără totul”. Este perioada marii sinteze a disciplinelor ştiinţifice a celor două mii de ani de relativ şi 
aparent progres material, sinteză ce este chemată să dea soluţii de supravieţuire în următoarea perioadă a 
umanităţii. 

Explozia informaţională a ultimului secol a produs o accelerare a schimbării părerilor profesionale nu 
secular, nici măcar decadal, ci aproape de la un an la altul. Cine reciteşte, cu respectul şi pietatea necesară, 
cercetările antecesorilor dintre cele două războaie mondiale (Spiru Cegăneanu, Florea Stănculescu, Constantin 
Joja, chiar şi Grigore lonescu) despre arhitectura ţărănească, nu poate să nu constate că acestea se axau pe o 
comparaţie păgubitoare cu cea urbană occidentală, că toate soluţiile date veneau din zona unor etnii cu alte 
moduri tradiţionale de viaţă decât cel românesc, iar sărăcia informaţiei istorico-arheologică autohtonă de atunci, 
îi obliga pe cinstiţii noştri precursori să fie pesimişti cu privire la viitorul ţărănimii române în cazul perpetuării 
modului tradiţional de viaţă. Majoritatea lucrărilor lor ştiinţifice păcătuiau prin acea mare ruptură informaţională 
dintre trecutul îndepărtat şi prezentul lor, fapt ce duce implicit la propunerea de soluţii alogene acolo unde 
descoperirile arheologice ulterioare dădeau soluţii autohtone, şi economice, şi ecologice şi în spiritul 
neîntreruptei evoluţii a etniei române. 

Din păcate, până azi în România nu s-a produs, măcar pe „ţări" ori regiuni mai mici, o analiză poli- şi 
interdisciplinară a arhitecturii ţărăneşti şi o sinteză a tendinţelor permanente şi predominante al acestuia, fapt ce 
a influenţat dacă nu a determinat arhitecturile de generaţia a ll-a şi a lll-a (autohtone, urbane şi alogene-rurale 
şi urbane). O asemenea lucrare, departe de impulsurile orgolioase de care ar putea fi bănuită, ar aduce o 
asemenea clarificare în pădurea de păreri şi opinii diferite pe care specialişti de varii formaţii profesionale le dau 
cu privire la civilizaţia materială a ţăranului, dar, lucru poate şi mai important, ar aduce cristalizări eficiente în aria 
motivaţională a atâtor datini, obiceiuri, cutume, în fond în folclor şi etnografie. Această lucrare fiind o 
întreprindere de talie naţională, pe care un simplu centru judeţean nu ar putea-o duce (dar toate la un loc Da!), 
ceea ce ne-am propus noi (si asta în cadrul unui program eşalonat pe cinci ani, 1993-1998) se numeşte 
Arhitectura ţărănească dobrogeană - analiză polidisciplinară axată pe trinomul locuire-cult-atelier. încercând o 
analiză în termenii arhitecturii, criticii de artă, medicinii, fizicii cuantice, geomorfologiei, ţinând cont de părerile 
istoriei şi arheologiei, chimiei şi mai nou, formologiei, cercetarea se întinde de la Cultura Baia-Hamangia şi până 
astăzi, teritoriul afectat cuprinde judeţele Constanţa, Tulcea, Galaţi, Brăila, Ialomiţa, Călăraşi şi Cadrilaterul şi 
este structurată astfel: 

a. Premise metodologice în care se stabilesc categoriile obiectuale (arhetipul, fenotipul, gamele fenotipale 
şi hibrizii), importanţa şi ponderea diferitelor instrumente (releveul, chestionarul, interviul, înregistrarea video şi 
foto, tablourile de sinteză); 

b. Analiza preistorică şi istorică până la anul retragerii romane, ca perioadă de acumulări şi fixare a 
izvoarelor arhitecturii ţărăneşti; 

c. Tipologia şi morfologia satelor; 

d. Gospodăria ţărănească (unitate şi diversitate, autohton şi alogen, morfologia curţilor dobrogene, 
morfologia anexelor gospodăreşti - a acareturilor) - corpuri hidraulice şi de foc; 

e. Analiza morfologică a locuirii: 

- analiza tipologiei planimetrice şi funcţionale (arhetipuri, fenotipuri, game fenotipale, hibrizi); 

- analiza tipologiei volumetrice şi plastice (tipologia volumetrică, ornamentaţia - valenţe plastice şi stilistice, 
culorile în arhitectura locuirii, motivaţii sociale ale distorsiunilor stilistice); 

- sisteme de construire; 

- evoluţii, tendinţe, concluzii, propuneri practice. 

f. Analiza morfologică a arhitecturii de cult: 

- analiza izvoarelor; protocronism, sincronism, sincretism; 

- analiza conceptului de cultură de interferenţă; 

- rupestrismul - tradiţie şi continuitate, sihăstrismul - componentă a vieţii religioase dobrogene; 

- biserica ţărănească - arhetip, game fenotipale, planimetrie şi volumetrie, dezvoltări stilistice, decoraţie şi 
culori, pictură; morminte şi monumente funerare; 

- monumente de patrimoniu şi protejarea lor. 

g. Analiza morfologică a atelierelor ţărăneşti: 

- planimetrie, volumetrie, în funcţie de meşteşugurile tradiţionale, cauze evolutive ale diminuării 
meşteşugurilor tradiţionale, cu precădere în Dobrogea, metode de revitalizare. 

h. Concluzii generale, direcţii prioritare şi de perspectivă. 

Din cele opt capitole mari pomenite mai sus, am parcurs până aici primele cinci, finalizând şi capitolul 
Locuire ţărănească, cu mari sacrificii materiale personale şi cu un grup de cercetători entuziaşti dintre care în 
afara arhitectului, mai fac parte criticul de artă Constantin Antonescu, filologii Călin Sabin şi Ion Zamfirescu, 
colaboratori (de câte ori i-am putut invita) fiind prof. dr. Gh. Mihalcea, medicul Sabin Ivan, precum şi (de câte ori 
i-am putut contacta telefonic ori i-am putut vizita la Bucureşti) astronomul Harald Alexandrescu, ing. Cornel 
Clava şi publicista Eugenia Brezeanu. Nu în ultimul rând, ar trebui amintiţi cunoscuţii dr. Ion Ghinoiu, dr. Maria 
Bâtcă, dr. Doina Işfănoni şi dr. Sabina Ispas, ale căror sugestii şi sfaturi în urma lecturilor parţiale ori ale 
discuţiilor pe marginea unei teme au reuşit să ne cristalizeze o direcţie mai tranşantă de cercetare. Pe măsura 
strângerii legăturilor ştiinţifice şi a creşterii capitalului material investit în cercetare la nivel guvernamental, 
sperăm să-i implicăm pe dr. Mateiu Codreanu de la ISPIF Bucureşti (pe teme conceptuale despre pământul în 
mentalitatea ţăranului) şi pe dr. arh. sociolog Traian Stănciulescu de la Institutul de Inventică din laşi (pe teme 
de mituri ale creaţiei şi construcţiei). Sperăm de asemenea ca, prin cât mai multe întâlniri de felul acesta, să 
cunoaştem şi alţi specialişti folositori în cercetările noastre. 



Prof. dr. Gheorahe C. MIHALCEA 


Calendarul etnofolcloric al 
pescarilor români din Dobrogea 


Etnoistoria subiacentă a folclorului nostru dobrogean ne dovedeşte suficient că textele culese în această 
provincie istorică enumeră printre ocupaţiile principale ale oamenilor şi pescuitul în ordinea orânduită de logica 
seculară a folclorului dobrogean, în special, şi a celui românesc în general (pescuitul vine după vânătoare, 
plugărit şi oierit). 

Mircea Eliade ne îndeamnă indirect să descifrăm elementele magice şi etnosocioprofesionale ale unor 
asemenea ocupaţii, fundamentate pe obiceiuri şi datini, de altfel prezente şi astăzi în calendarul românilor: 
„Foarte puţini folclorişti înţeleg că memoria populară, întocmai ca o peşteră, a păstrat documente autentice 
reprezentând experienţe mentale 

Asiguraţi de aceste concluzii şi îndemnuri, verificate de experienţa recunoscută a cercetătorului savant, pe 
de o parte, şi experienţa cercetărilor de teren ale autorului acestui demers, vom încerca să prezentăm obiceiuri, 
datini şi credinţe din Calendarul etnofolcloric al pescarilor români din Dobrogea, modalităţi de conservare şi de 
transmitere a acestora. 

în calendarul în discuţie obiceiurile, datinile şi credinţele legate de practica pescuitului sunt patronate de 
Sfinţii Andrei, Petru, de Maica Domnului şi de Sf. Nicolae. 

Sfântul Andrei este apostolul căruia i-a revenit misiunea de a predica învăţătura celui care l-a chemat să-şi 
lase mrejele de pescuit şi să devină pescar de oameni. 

Românii, născuţi creştini, datorită acestei istorii chiar din primul veac al creştinizării, „l-au ales" în memoria 
sacră, rânduită şi ţinută cu sfinţenie în fiecare an, în două momente calendaristice: la 25/26 martie, pentru Sf. 
Andrei Mrăjearu şi 30 noiembrie, pentru Sf. Andrei Cap-de-larnă. 

Sfântu’Andrei Mrejarul (25 sau 26 martie) 

Socotind mai important documentul etnografic, informaţia transmisă oral până în zilele noastre: 

„Cam toată luna lui februarie lucram la mreje. Pregăteam sculele de pescuit:... pripoanele , avea câte zece 
până la cinzăci de cârlige..., ierau pentru crap; apoi ier' hăpcile sau vârşile pentru somn; (...) carmacele care le- 
ntindeam de-a latu' Dunării cu plute şi samandrine - niştre pietre cu gaură, pentru sturion, cârlionţ sau cipcel, 
prostolov şiaşmale, setei de crap, ierau mai mici la oki pentru scrumbie şi mai mici pentru mărunţiş - de la 
Cernavodă la vale le zicem ave (...); cel mai lung iera nevodul de câte cin’zeci făceam copci din şase metri în 
şase metri şi-l întindeam nevodu' cu andreaua; o prăjină din lemn de brad de vreo cinci-şase metri, cu iea 
întindeam aţa care ţâra nevodu' pe sub geahtă (...) iera kinu' lui Dumnezeu, da'asta iera meseria (...); la copcă 
băgăm şi avele la stănoagă (...) 

După Măcinici (la 9 martie - n.n.) plecam pe Baltă cu sculele şi pescuiam ce puteam; venea Blagoveştenia 
şi Floriile şi lumea cerea peşte (...) - şi trebuia. La Dunăre puneam vârşi mari pentru somn, mai târziu puneam 
şi gardu (...); la Balta Oltinei (...), la Ostie, la Balta Ceamuriliei, la lormak pescuiam cu şaşmale cu prostoiele (...) 



154 


Cădea fel de fel de peşte de pe-aici;(...) crapu’ iera mult, de-ăla sălbatec (...), ştiucă, şalău, babuşcă, plătică, 
ghiban, ghiborţ, lin, caracudă, sorie - astă a apărut la noi pân patrujoi, îi zicea regele bălţii - se pindea la undiţă 
(...); tiparul - îi tăiam capu' şi-l aruncam, (...) mai iera şi anghila - diavolu’ peştelui, ăsta aducea rău' ăi iera 
otrăvitor (...). 

Bătrânii aveau semne de vreme; înainte de a începe grosul peştelui (pescuitul - n.n.) prindea un crap şi îl 
tăia şi, dacă sângera, iera semn că «vine apă», iera vreme de pescuit cu noroc; când soarele asfinţea după nor 
la deal şi nu bătea vânt, iera semn de zi bună de aruncat sculele în apă la pescuit. 

Apa mere, după dezgheţ iera apă mare de pescuit - dacă nu se îneca v’un om sau dacă nu lua v'o casă foc 
poi nu scădea (...) Când urla balta cerea cap de om şi auzeai la o zi, două, că s-a înecat vr’unul, şi-ncăpea apă 
să se retragă: cerea «om»! 

(...) Nu pescuiam la sărbători mari, în Săptămâna Mare, la Paşti, mai ales la Sfântu' Gheorghe, la Rusalii, 
la Drăgaică, (...) aşa la zile mari (...) Cine iera lacom şi îndrăznea iera pocit, se îmbolnăvea sau se îneca cât de 
curând. 

(...) Unu' a plecat numa’ cu barca spre Călăraşi şi, înainte de zori, cam înainte de cântatu' cocoşului, a văzut 
că venea după iei unu’ cu braca în pielea goală, cu coadă cu coarne, ciut aşa ca şuţii, omu s-a-nkinat, a dat zor 
la vâslit, şi când a răsărit Soarele a dispărut, nu l-a mai văzut (...), nu i-a mai trebuit să umble toată luna cu barca! 

Noaptea nu ne duceam la vârşi, mai ales la miezul nopţii, pentru că după asfinţitul Soarelui, mai ales spre 
unele sărbători (...) apăreau zânele apelor (...) ielele apelor (...) jucau şi cântau frumos şi dacă te trezeai şi 
vorbeai ceva (...), rămâneai pocit, paralizat, strâmb, mut, ferească Dumnezeu! (...) 

(...) Bătrânii care au pescuit la Mare zic că acelea apăreau, tot seara târziu, noaptea, faraoanele: nişte zâne 
mai mari, frumoase ca nişte femei de-ale noastre, numa' aveau coadă de peşte în loc de picioare. Astea se 
apropiau de barcă şi, câte-un pescar mai tânăr şi mai fără minte, da spre iele şi cădea din barcă şi se îneca (...) 
Dacă vreunul se îmbolnăvea de la zânele apei iera' buruieni de leac culese de la fetele noastre cum este 
drăgaicele (...) 

(...) Apele ierau curate, sfinţite de Părinte şi de Dumnezeu la Bobotează, la Paşti, la-Nălţare şi la Sfânta 
Măria Mare (...). în nopţile ălea nu avea' nici o putere Ielele, de-aia nici nu apăreau (...). Apoi se mai vindecau 
şi la Izvoru’ Tămăduirii de la Lespezi sau de la Mănăstirea Nugeak de la Dervent (...). Cu apa sfinţită aici păstram 
şi pentru noi, pentru scule (...). 

(...) Zilele «ţinute» de pescari şi de-ai lor ierau, aşa, pă rând; (...) la Blagoveştenie: ţineam sărbătoarea Iu’ 
Sfântu’Andrei Mrejaru'-că iei a fost în pustiu, şi pescar - (...) apoi pă Sfântu' Gheorghe - rău de vrăji, Sfânta 
Mărie-Mare - Sfânta apelor şi a mărilor, ziceau bătrânii şi alte sărbători mai mici, da' nu le mai ştiu (...) orice 
pescar, năvodar ce ieste iei, orice nevastă, mamă de pescar, nu-ţi lucrează în zilele - ăstea de le-ai pica cu ceară 
(...). 

(...) în ziua de Sfântu’ Andrei Mrăjearu’ la Blagoveştenie că p-amândou' (sărbătorile) le ţineam în aceeaşi 
zi, unii şi-a două zi (...), aşa, atunci dimineaţa mergeam cu femeile la biserică, cu peşte fiert sau prăjit ca 
prinoase, părintele sfinţea, le împărţeam la biserică şi la săraci, la ailanţii care iera' acolo, veneam acasă (...) 
mâneam, ne hodineam, unii pescari mai bătrâni, cu scule multe, kema' pe părintele şi sfinţea sculele, casa, barca 
(...), mergea şi la «Latu» aşa iera pe vremuri (...), şi seara ne-adunam la «starostele» pescarilor, care iera mai 
bogat, mai încoace la «brigadier», acum să vedem (...), altădată spun bătrânii, că umblau numai pescarii, acum 
umblă şi cu femeile lor şi s-aşezau la masă mare, mâncau: plakie de peşte, rasol, peşte prăjit, da' mai des, la 
bătaie, cum se zice (...) iera «saramura» ca să meargă vinu’ (...), lăutarii ierau şi iei acolo şi-ncepeau să cânte 
de-ale noastre, cântam şi noi din cei care mai ştia' şi-avea curaj (...), îi da drumu' şi la jocuri câte unii (...). 

Aşa iera pe vremuri la noi (...), şi-n toate satele care le ştiu ieu cu pescari (...) Şi-acum mai ţinem 
sărbătoarea uniii (...) tot aşa (...) da nu mai are lumea curaj (...), doar de-acuma-n colo (...)." 

(Inf. Marin Moraru, n. 1920 din Oltina, orig. Turtucaia, „venit în ‘41”, Carnet 2, p. 122 şi Vasile Malciu, n. 
1926, din Oltina, carnet 2. Cercetare făcută împreună cu domnul Sabin Călin de la CJCVTCP Constanţa, 8-9 
aprilie 1994) 

Sărbătoarea cu toate informaţiile oarecum detaliate de informatorii din Oltina-Constanţa, ne oferă un studiu 
larg de toposuri magice, credinţe mitice şi la un anume cod de norme tradiţionale legate de pescuit, dar şi de 
spaţiul acestuia, cu toate implicaţiile etnofolclorice, care susţin tradiţionalizarea şi actualizarea acestora. 

Altă sărbătoare a pescarilor dobrogeni, astăzi numai menţionată, este cea care se numea Făcutul sau 
împărţitul apelor. 

„La 30 iunie, a doua zi după Sf. Petrea, ieşeam la apă şi ne-adunam pescariii şi împărţeam apele, japşele, 
că nu merge cum vrea fiecare, cum îl taie capul pă baltă la pescuit; arănjam zilele, toanele, şi locurile unde să 
pescuim (...), aşa iera odată, d' p-ormă s-a mai căzăcit lumea, şi-a-nceput să facă fiecare cum îl taie capu’, cum 
vrea stăpânirea (...) Apoi veneau şi lăutarii şi petreceam cu iuştele la proţap, cu mâncare, cu ce trebuia (...). 

Tot astăzi «împărţeau apele şi grădinarii» se-nţelegeau cu vadurile (...)". 

(Inf. Păun lonescu, 67 ani, din Gârliciu) 

„După Sfântu' Petrea (la 30 iunie) lumea ieşea toată la câmp şi începea împărţirea apelor; adică se rânduiau 
pentru rând la ape ierau multe grădini, azi la mine, mâine la tine ca s-ajungă la toată lumea (...). Apoi petrece 
aşa mai restrâns, unu cu vinu, unu cu cavalu mai şi jucam, că şi-aşa nu se lucra în ziua asta: iera rea de 
trăsnete!”. 

(Inf. Noe H. Nicolae, n. 1898, din Cerna, caiet 2, p. 466, 1 nov. 1970) 

Sfânta Mărie (15 august) este patroana de hram a marinarilor, a luntraşilor şi a celor care pescuiesc pe ape. 

„La Sfânta Mărie Mare, sfânta care păzeşte şi are mare grijă de cei ce umblă pe ape zi şi noapte (...). 

Mergea femeile la biserică şi duceam prinoase de peşte şi struguri la părintele să le sfinţească, le 
împărţeam la credincioşi şi la săraci, veneam acasă şi, seara, făceau toţi pescarii la lac, la baltă făceau altă dată; 
cu lăutari cu cântece şi hore, da' ce puteai să te duci să le iei (...) numi oamenii petreceau (...)." 

(Inf. Zvetanca Şoricel, n. 1912, din Oltina-Constanţa, carnet 2, 9 aprilie 1994) 

La 16 septembrie „sau la 17, 18" după „Ziua Crucii se-ncepea culesul strugurilor", „unii o terminau cu 
culesul”. „Pă vremuri când începeam culesul făceam o petrecere cu peşte sărat uscat la streaşină, cu saramură 
şi cu mămăligă rece şi cu mustu’ cel întâi scos de la butoiu din căruţă (...) Veneau şi câte-un lăutar şi zicea şi iei 
câte una, şi plecam acasă cu butoiul plin şi cu căruţele cu sandâcele pline cu struguri (...) Acasă-i storceam şi 
pe iei”. 

(Inf. Ghiţă si Neaga Herda din Dăieni - Tulcea) 

Sfântu Andrei Mrăjearu de Toamnă sau Andrei Cap-de-larnă era a doua sărbătoare a pescarilor. 

„La Sfântu Andrei Cap-de-larnă, serbam şi noi pescarii ca să mulţumim lui Dumnezeu şi Sfântului de toane 
bune. Ne-adunam bărbaţii, făceam peşte pe jar, saramură, apoi borş de peşte, că după ce beam şi ne veseleam, 
cântam, jucam, mergea şi dresul cu ciorbă (...). 

Noaptea Iu' Sf. Andrei se ţine de duhuri rele (...).” 

(Inf. Marin Moraru, din Oltina - Constanţa) 

Sfântu' Nicolae al pescarilor încheia ciclul calendaristic al sărbătorilor cu obiceiuri şi datini specifice 
ocupaţiei. 

„La Sfântu’Nicolae toţi pescarii ţineau sărbătoarea pentru că Sf. Nicolae este păzitoru' lor, al pescarilor, al 
barcagiilor, al celor de pe ape (...). La biserică duceau prinoase femeile noastre, iar după masă ne adunăm cu 
femeile şi petreceam, cântam (...) vinea lăutari (...) erau alte timpuri (...)." 

(Inf. Marin Moraru, din Oltina, 8 aprilie 1994) 

Tradiţiile sus-prezentate încă dovedesc perenitatea acestora într-un spaţiu specific şi într-un eşantion de 
populaţie sătească cu veche şi prezentă tradiţie. Datele calendaristice susţin şi astăzi desfăşurarea acestor 
obiceiuri şi datini. 

Mircea Eliade aprecia „efortul intelectualilor români” din echipa marelui Guşti, de a înţelege stilul de viaţă al 
adevăratelor aşezări săteşti cu oamenii ei, de a-i ajuta „să nu piară” 2 . 

Autorul demersului crede că acesta este şi sensul în care noi trebuie să ne îndreptăm cercetările 
etnofolclorice, că prin acestea, bine cunoscute sau corect reconstituite, făcându-le cunoscute tinerilor, îi vom 
ajuta pe purtătorii de valori etnofolclorice cu întregul lor situ ecoetnografic de tradiţie „să nu piară” 3 . 

Anexă : 

Cântec pescăresc la petrecere şi la nuntă de 
pescari 

Zbârlea pescarul (Cântecu'Iu'Zbârlea) 

A. Foai'verdi samurastră, 

Vâne Zbârlea dl pe baltă 
/: Cu căciulită udată J 
Cu cămaşa de brădiş 
Cu brâu' dă mogodiş, 

Da la brâu cu două ştiuci, 

Două ştiuci în loc de slugi 
/: Doi g'ibani opăcinafi:/mă. 
fi. Şi-o plătică jugănită 
Sinea cârma, mă de frică. 

Da' să plimba pă-n coteie 
Ca zapciu’ păn judeţe, 

Da'judeca ştiuci le 
Ca zapciu' slugile, 

Şi judeca g'ibani:/Ca zapciu'ţigani.:/ 

C. Bucătarul ce-m'făcea? 

Mare masă că-ntindea 

Şi pescari că-m vinea 
Tot la masă se punea 
Vorba lor dă ce li-era, mă? 

Dă prăvale curgătoare 
Unde curge apa tare 
/: Că acolo-i peştile mare .:/ 

D. Pescariii cân'se scula 
Gardurile le bătea 

/: Pletiru'şi-I întindea :/ 

Şi propoane că-ntindea, mă. 

Care-m'videa că tâcnea 
Inima-ntr-însu' râdea 
Care prindea câte-un crap 
Să (inea că ie-mpăratu’:/ 

Care scăpa doi baboi 
Parcă-i murea şase boi 
Care scăpa-un baboiaş /: 

Parcă-i murea-un copilaş Jmă. 

E. Dacă apa că scădea 
Năvoadele le lua 

Şi-o bracă că le punea 
Şi pă iezer că pleca. 

Cor: 

/: Năvoadele le întindea :/ 

Camânacul le-otingea 
Şiroanele le-aşăza 
Alţi camâna trăgea 
Alţi dă punte trăgea 
/: Unde imbrele zvârlea :/ 


Şi ok'i negri şi-ar unea 
Boi-afund că mi-ş' vedea 
/: Tare bine îi părea :/ 
lată matita sosea 
Plină dă peşte mi-era 
Trei dube iei că umplea, mă. 
La Brăila trimitea 
Da peştile netocmit 
Lua bani nesocotit 
Şi la Dăieni că vinea 
La cârciumi că trăgea 
Mare masă că-ntindea, mă 
Toţi la masă s-aşăza 
Câte-un proţap că mi-avea 
Şi la vin că comandau 
Care plătea, car'mai bea 
Lăutari că mi-ş tocmea 
Ş-unde-ncepea de-a cânta 
Şi pescari că-m juca, mă. 

Colind la „casă de pescari” 

Dar şi Culea şi vătafu, 

Oi lerunda lerui Doamne, 
lei că-mi are fii şi det' 
Şi-mpleteşte nevod verde, 

Oi lerunda lerui... 

Nevod verde de mătase, 
Şi-mpleteşte vifă-n şase 
Oi lerunda lerui... 

Dar şi Culea şi vătafu 
Dimineaţa se sculară, 

Oi lerunda lerui... 

Supre toană se duceară, 

Dă de-o toană, dă de două, 
Oi lerunda lerui... 

Dă de toana cea de-a nouă, 
Prinse-un rac 
Şi un cosac 
Oi lerunda lerui... 

Tuma-n fundu' matitii, 

Prinse puiu’ Vid rit ii, 

Oi lerunda lerui... 

Cu tişură mi-l legară, 

Cu zbârgaciu mi-l băteară, 

Oi lerunda lerui... 

To'di peşti mi-ntrebară, 

De adâncu'somnului, 

Oi lerunda lerui... 

Spălătura crapului, 

Şi rinişu cu cosacu. 

Oi lerunda lerui... 

Dar Vidriţa supărată, 

Din ochi negri lăcrămară 
Oi Ier unda Ier ui... 

Din gură văpăi işară, 

Din braţi făceară, 

Oi lerunda lerui... 

- Nu bateţi puiu’, nu-l schingiuiţiu, 

Că ie puiu mititelu 
Oi lerunda lerui... 

Nu ştie de-adâncul somnului, 

(Inf. D.Cristea: „Colindu-ăsta-l ziceam la nea' Ion 
băştinaş di p-aici" - Dăieni, Tulcea) 


Spălătura crapului, 

Oi lerunda lerui... 

Rinişu cosacului! 

Dar şi Culea şi voinicul, 

Oi lerunda lerui... 
lei să-mi fie sănătosu', 
Cu-a’lui fraţi, cu’-a lui copii, 
Oi lerunda lerui... 

Şi cu noi cu sănătati! 


Badea cî iera pescar, ieu di la tata l-am învăţat, iei iera 


Note: 

1 Eliade, Mircea, Speologie, istorie, folclor, în „Fragmentarium”, 1939. 

2 Idem , Echipele studenţilor la lucru, în „Revista Fundaţiilor Regale”, 1936, nr. 2. 

3 Epifanie Novăcel, Episcopul Buzăului, Pagini din istoria veche a creştinismului la Români - mărturii ale continuităţii poporului 
nostru, Editura Episcopiei Buzăului, 1986. 



Corina MIHĂESCU 

(CNCVTCP) 


Consideraţii asupra unui termen de port popular 


Portul popular prin istoria, evoluţia şi rolul său social, reflectă particularităţile etnice ale vestimentaţiei unui 
popor. El este un element viu, pe baza căruia se pot urmări aspecte legate de substratul cultural, de aria de 
răspândire a diferitelor piese, de pătrunderea unor materiale noi, de efectul lor asupra transformării 
vestimentaţiei. 

Nu în ultimul rând, în evoluţia costumului popular se pot urmări aspecte legate de termenii care definesc 
portul şi care, nu de puţine ori, dezvăluie realităţi neaşteptate şi impresionante, în ceea ce priveşte originea 
cuvintelor, obiectele desemnate prin cuvintele respective, apariţia, întrebuinţarea şi dispariţia lor din limbă (acolo 
unde este cazul). 

Unul dintre termenii de port popular care ne-a oferit prilejul unor descoperiri neaşteptate este acela de 
ipingea, termen ce face obiectul lucrării de faţă. 

în cercetarea acestuia am pornit de la premisa că portul popular are legile sale interne de dezvoltare, care 
s-au format prin interferenţa tradiţiilor etnice, dar şi sub influenţa popoarelor vecine. în legătură cu acest ultim 
aspect, trebuie amintite poziţia geografică şi condiţiile istorice concrete, datorită cărora limba română a venit în 
contact cu mai multe limbi, dovedindu-se deschisă influenţelor străine, în special în domeniul vocabularului. 

Astfel se explică şi „mişcarea" terminologiei portului, realizată prin contacte directe între populaţii, prin 
vehicularea termenilor desemnând părţi ale costumului sau materialele din care acesta se confecţiona, de către 
negustori sau de către cei ce le întrebuinţau. 

Analiza care urmează a ţinut cont de indicaţia promotorului Şcolii monografice de la Bucureşti, Dimitrie 
Guşti, după care fenomenele cercetate trebuie comparate între ele. 

De asemenea, încercarea de clasificare a sensului denumirii de ipingea a fost întreprinsă şi din dorinţa de 
a experimenta, în afara investigaţiei etnografice pur descriptive şi metodele din domeniul ligvistic. Ne situăm 
aşadar, în domeniul etnografiei lingvistice, domeniu ce foloseşte metodele ambelor discipline. 

Importanţa folosirii acestor metode a fost subliniată de cercetători de mare valoare ai domeniilor amintite. 
Astfel, lorgu Iordan, în lecţia inaugurală a cursului de filologie română, atrăgea atenţia asupra faptului că 
lingvistica are nevoie de luminile unor discipline înrudite. „Cel mai strâns legate de lingvistică sunt etnografia şi 
folclorul.” 

„în cercetarea interdisciplinară, materialul de bază trebuie să provină din ambele domenii şi discuţia să se 
deplaseze succesiv pe cele două sfere” 1 . 

Strânsa legătură dintre etnografie şi lingvistică a fost subliniată şi de Tache Papahagi, care afirma cu ocazia 
prelegerilor susţinute în cadrul Cursului ţinut la Facultatea de Litere şi Filologie (1926-1927): 

„Vom vedea că pentru o temeinică luminare a problemelor de pură etnografie, etnograful nu le va putea 
elucida dacă nu va fi dublat de lingvist sau filolog, după cum, pe de altă parte, nici filologul nu va putea lămuri 
multe din problemele sale de proprie specialitate, dar va ignora domeniul etnografiei”. în stabilirea sensului 
cuvântului ipingea, am coroborat datele etnografiei cu cele ale istoriei, ştiut fiind faptul că documentele istorice 
le completează pe cele etnografice, care străbat timpul pe o perioadă mai restrânsă. 

în această categorie de mărturii se înscriu documentele de cancelarie (acte oficiale, cronici, consemnări 
memorialistice), din acestea se pot desprinde şi alte semnifcaţii, în afară de destinaţia lor originală. 

Din acest punct de vedere, în urma investigării izvoarelor scrise din perioada 1600-1688, păstrate la 
Biblioteca Academiei am făcut o primă descoperire neaşteptată: înregistrarea termenului ipingea încă din anul 
1634, în contextul „o ipingea de postav bun”, în documentele slavo-române, publicate în lucrarea Surete şi 
izvoade, apărută în 25 de volume, sub îngrijirea lui Gh. Ghibănescu 2 . 

Această atestare decalează cu 59 de ani prima apariţie a termenului în lucrările de specialitate de până 
acum: „Ipingelele ce s'a cumpărat copiilor din casă" 3 (1693). 

în studiul termenului propus spre analiză ne-a interesat şi contextul istoric în care acesta a apărut, ritmul în 
care a evoluat, precum şi etapele şi modalităţile de difuzare şi asimilare. 

Din această perspectivă, apar cel puţin două probleme majore în analiza denumirii pieselor, referitoare la 
corelaţia obiect-termen: 

1. „Unele piese au ajuns de-a lungul timpului să fie destul de diferite şi totuşi şi-au păstrat aceeaşi denumire 
în epoci şi în zone deosebite. în stadiul actual al cunoştinţelor de istorie a costumului este aproape imposibil a 
stabili un tablou cronologic, continuu şi exact al apariţiei diferitelor variaţii, la piesele de costum de la origini până 
în zilele noastre. Este evident că durata unei forme de costum nu coincide totdeauna cu cea a cuvântului care 
o desemnează". 

2. Unele piese de costum, deşi forma şi funcţia lor au variat foarte puţin, şi-au schimbat numele. 

Variaţiile costumului popular românesc se încadrează într-un stil unitar”. 

„Piesele considerate separat au fiecare în parte propria arie de circulaţie, independentă de cea a piesei 
complementare. Elementele care au determinat diferenţele de arii ale pieselor sunt: vechimea diferită şi 
provenienţa diferită” 4 . 

în legătură cu termenul amintit ne-am propus şi o analiză onomasiologică, bazată pe metoda geologiei 
lingvistice, a stratificării semantice de-a lungul timpului. 

Dar ce ştim despre ipingea? 

Ştim că ea face parte din categoria „hainelor de deasupra”, constituind în cadrul costumului „piesa de 
greutate a suitei complementarelor" 5 . 

în ansamblul costumului popular românesc, această categorie de haine ocupă un loc important, multe dintre 
ele fiind încă în uz. 

Hainele „de deasupra” sunt înregistrate pe întreaga suprafaţă a ţării cu diverse forme şi denumiri precum: 
manta, chiton, ghebă, mintean , sardac, genuncher, zeghe, mânecar, ipingea, imurluc, haină, burcă, şubă, 
scurteică, sarică, friguri, durut, bubou, gubă etc. 

După cum ştim, denumirile sunt diferite şi formele sunt caracterizate de o mare diversitate, elementul unitar 
fiind materialul din care se lucrează. 

El este ţesut în patru iţe, din lână, şi prelucrat apoi în piuă sau în viitoare pentru obţinerea rezistenţei şi 
impermeabilităţii caracteristice. 

Deşi denumirea de ipingea nu aparţine fondului lexical românesc, obiectul în sine a existat în portul popular 
autohton într-o formă mai simplă (vezi (olul, gluga, sarica). 

Ulterior, graţie contactului româno-slav şi româno-turc acest obiect şi-a schimbat numirea ce-o va fi avut 
împrumutând una nouă. 

Mărturii ale unor haine în forme asemănătoare sau identice sunt monumentele istorice precum 
basoreliefurile Columnei lui Traian la Roma, Monumentul de la Adamclisi, în Dobrogea. Date despre 
îmbrăcămintea geto-dacilor întâlnim în scrierile lui Herodot, Strabon şi Ovidiu. 

Miniaturile Evului Mediu, tablourile votive, stampele vechi adaugă noi dovezi ale asemănării portului geto- 
dac, de cel al ţăranilor de astăzi, din importantele zone etnografice ale ţării. 

De altfel este un fapt deja constatat de către etnografi şi istorici, deopotrivă românii şi străinii, că elementele 
care s-au suprapus fondului străvechi al portului nostru popular sunt de ordin decorativ-stilistic şi nu structural, 
în lucrarea amintită, Hedvig Maria Formagiu consideră gluga elementul principal al clasificării hainelor de 
deasupra, considerând şi ipingeaua într-o clasificare a următoarelor tipuri: 

„Tipul I, gluga de sine stătătoare, acoperitoare, formată dintr-o singură bucată de ţesătură; 

Tipul II gluga ataşată altor forme de haine; 

Tipul III gluga, care în forma ei iniţială este un guler mare, care la necesitate se încheie în glugă. După 
fiecare folosire gluga revine la forma anterioară de guler" 6 . 

Variantele tipului III se creează în funcţie de piesa cu care se asociază gluga-guler. Hainele impun în 
conturarea variantelor tipului III de glugă propria lor varietate tipologică. Variantele A şi B vor rezulta din ataşarea 
glugii la haine de genul pelerinelor, care poartă nume de ipingele, imurluce, chepenege. Varianta C din 
combinaţia cu haine care îmbracă corpul: sumane, mantale. 

Consistenţa materialului, amploarea croiului oferă ipingelei un aer de monumentalitate. 

Ca răspândire teritorială, ipingeaua se întâlneşte şi astăzi în zonele din sudul ţării: Oltenia, Muntenia, 
Dobrogea. 

Aspectul fastuos al ipingelelor este conferit şi de elementul decorativ pronunţat alcătuit din aplicaţii cu 
postavuri colorate din broderii cu fire de lână, din cusături şi găitane subţiri roşii, verzi albastre, galbene, albe. 

în satele de lângă lacul Snagov, alături de motivele ornamentale multicolore, „apar din loc în loc - cusuţi în 
scop decorativ - nasturi de metal, iar în vârful glugii se prinde un canaf mare" 7 . 

Culorile acestor haine diferă după localităţi. în această privinţă „un judicios observator al ţărănimii" constata: 

„în Oltenia şi în judeţele despre Carpaţi, mai ales în Olt, Argeş, Muscel şi Prahova, în plaiurile judeţului 
Buzău, ale Râmnicului Sărat haina sau şuba (rtim se mai numesc în dreapta Oltului) şi zeghea sau antiriul (cum 
se mai numesc în stânga Oltului) sunt albe. 

în alte judeţe din stânga Oltului culoarea ghebei (denumirea de aici), este diferită, rar albă şi numai la 
ciobani, mai ales civită şi uneori chiar roşcată şi roşie chiar, cum este ipingeaua: aceasta se vede mult în judeţul 
Ilfov şi în cele de-a lungul Dunării (,..)" 8 . 

Dacă analiza etnografică a acestui subiect ne ajută să cunoaştem şi să stabilim aspecte legate de forma 
obiectului, de natura sa (de denumirile pe care le poartă în diferitele arii geografice), analiza lingvistică a unui 
obiect etnografic poate furniza date şi explicaţii referitoare la denumirile pe care le poartă acelaşi obiect în 
diferitele arii geografice la popoare diferite şi la modalităţile şi condiţiile în care „a migrat” în alte limbi. 

Cu ajutorul analizei lingvistice putem constata dacă obiectul etnografic este autohton sau unic în felul său, 
dacă respectivul cuvânt care desemnează obiectul este un „import” de la alt popor - vecin sau mai îndepărtat 
sau dacă obiectul este o creaţie ce se întâlneşte în mod identic la două sau mai multe popoare distanţate între 
ele. 

Dicţionarul limbii române (întocmit şi publicat după îndemnul Maiestăţii sale Regelui, 1/1934) ne oferă şi 
următoarele explicaţii: 

Ipingea 

1) Haină bărbătească (H II, 118 IV 87 V 129, VII 51 XIV 66); întrebuinţată ca manta (Chiriţescu Gr. 250, 
Giuglea - Vâlsan R.S.); făcută din dimie roşie, împodobită cu găitane (ŞIO); în Olt din postav negru (Dame, T. 
169); E largă, fără mâneci, cu glugă şi se poartă peste toate celelalte haine, pe vreme rea, mai ales pe ploaie, 
de ciobani şi de cei care fac negoţ cu vite (Dame, T, 169, ŞIO, HV 479); se întinde în loc de pânză de cort ca şi 
gheba (cf. ŞIO, I. Golescu, CI); dare mai largă şi mai lungă decât aceasta (Manolescu I, 181, cf. 179). în unele 
regiuni e sinonim cu zeghe şi imurluc. 

Contextele preluate din diferite categorii de mărturii sunt redate în acest dicţionar, în ordinea anului în care 
au fost consemnate, sunt următoarele: 

Ipăngelele ce s'a cumpărat copiilor din casă (cond., a 1693); ap. ŞIO: Pre lordachi Ruset Vornicul 
îmbrăcându-l în haine proaste, ducând în spate şi o epăngea; N. Costin ap. eund.: S-au dat la doi purcari 
îmbrăcăminte la doao iapăngele i (=si) 2 antirie (a 1741); Hem 230/4: Sulă, ipângea şi toabă; Pann PV II 32: El 
luă ipîngeaoa pe dânsul, se ascunse după trupul unui arbore', Filimon C.l. 762: Să dea fiecare câte cinci lei şi, 
dacă nu au parale să le ia epângelele; Ghica, ap.ŞIO: Pe deasupra un fel de ipingea de aba pentru vreme rea ; 
Caragiale M. 71: Hoţul îşi aşternuse ipăngeaua; Ispirescu - L 369: N-avem decât o ipingea/Şi nu ’ncăpem toţi 

sub ea; Odobescu II 427: Pânzişoara mea,/Fă-te iepângea; Zanne P II1197, cf. I 93: Lupului de i-ar fi frică de 
ploaie ar purta ipângea; Pann, ap. ŞIO: Se-nveleşte cu ipângeaua/Şi se scarpină cu surceaua. 

Alte sensuri: 

2) P. restr. - La Mărgineni, în Transilvania; Glugă com. Lancea; 

3) Stofă pentru mantale de ploaie (cf. Barcianu); 

4) Pătură de pus sub şa; (Unde se găseşte şeaua/Se cere şi ipăngeaua; Pann P.V. I 69); 

S.l. - ipângea, iepăngea, epinger, epângea, epangea, iupănger, iapângea. 

Din turcă: yapynga : «couverture de feutre a l'usage du cheval qui couche en plein air; manteau de bure que 
Ies janissaires portaient en hiver» 

(yapmak = couvrir, venit şi prin mijlocire bulgară - japunge) 

S. Sârbească japunge (Cihac II, 588 ŞIO). 

Aceste note de dicţionar constituie cheia ce trebuie căutată în sensurile cuvintelor din limbile în care 
cuvântul ipingea cu variantele sale apare ca un înveliş sonor identic sau asemănător. 

Ele trebuie să ne conducă spre înţelegerea condiţiilor de ordin istoric, care au determinat pe o arie mai largă 
apariţia, menţinerea sau dispariţia acestor termeni din limbă. 

Este clar sensul cuvântului de origine turcă din care provine cuvântul în limba română ipingea. După cum 
am putut constata se pare că el derivă din sensul a două verbe: yapmak- care înseamnă a acoperi, dar şi yapagi 
(yapak) - folosit sub sensul de lână tunsă primăvara. 

Din cercetările făcute deducem faptul că în limba turcă au existat două variante ale acestui cuvânt, 
răspândite în afară începând cel puţin din secolul al XVI-lea. Prima variantă iapunca, provine de la populaţiile 
turcice din Caucaz şi din jurul Mării Caspice. Aceasta a ajuns la ruşi şi la ucraineni, până la polonezi (vezi vechea 
polonă - sec. XVI-lea - XVIII). 

în volumul 2 al dicţionarului Russisches Etymologishes Vorterbuch (Max Vasmer/1967, Moscova, p. 25, 
1967), apar cuvintele următoare: japonca, japanca, epanca, ucr. opanca, vechi rus. japoncita -cu sensul „manta 
impermeabilă, haină de deasupra". Se menţionează că aceste cuvinte provin din turcescul japunga, cuvânt ce 
reprezintă „un fel de guler (glugă) sau de impermeabil (manta) pentru muncă grea". 

Cu acelaşi înţeles apare şi varianta yapunca, cu specificaţia că această formă aparţine limbii turce de nord. 
Lazăr Şăineanu, în volumul al doilea al operei amintite menţionează şi forma veche poloneză oponcza. 

A doua variantă a termenului este yapunga, care s-a răspândit în limbile balcanice. 

Deşi am înregistrat sensurile cuvântului ipingea în limba română, transcriem şi definiţia dată de Lazăr 
Şăineanu, din volumul Vocabularul 9 : 

„ipingea: un fel de ghebă de dimie roşie, fără mâneci şi cu glugă pentru ploaie, acoperită cu găitane. 

- se purta mai ales de către cei ce fac negoţ cu vite". 

în dicţionarul albanez-italian, Angelo Leoti înregistrează cuvântul albanez japanxhe, cu sensul următor: fel 
de manta roşie, proprie femeilor de la lacul Scutari (în nordul Albaniei): „sorta di mantello rosso, proprie delle 
donne scutarine” 10 . 

Cu sensurile de „manta de ploaie, pelerină din aba groasă sau din pătură cu păr lung cu care se acoperă 
când plouă sau când ninge", întâlnim tot forma japanxhe 11 . 

în limba bulgară semnalăm existenta cuvântului japangak, care denumeşte o carpetă (pătură) mică pentru 
şa. Pentru sensul de haină de dimie există însă cuvântul yamurluk A2 . 

în sfârşit, Dicţionarul etimologic al limbii croate sau sârbe 13 înregistrează cuvântul japundze, ca fiind un fel 
de pelerină împotriva ploii. Este cunoscută în Cosmet (în sudul Iugoslaviei), din secolul al XVII-lea. 
în alt dicţionar 14 , cuvântul japundze are sensul de palton («manteau»). 

Este interesant de constatat la sârbi, că japundze intră în componenţa unei expresii întâlnite şi la noi: „După 
ploaie, ipingea" (pelerină) 15 , cu sensul de a-ţi aminti ceva cu mare întârziere. 

Acest demers lingvistic conduce în mod firesc spre căutarea şi explicarea condiţiilor istorice, care au 
determinat apariţia termenului de ipingea şi a obiectului denumit prin acest termen. 

Este cunoscut faptul că până în secolul al XV-lea costumul istoric din Muntenia şi din Moldova era de 
influentă europeană. 

Odată cu pierderea suveranităţii naţionale, înGepe să împrumute tot mai multe elemente orientale. Această 
influentă s-a transformat de-a lungul timpului într-o obligaţie politică de ceremonial mai ales pentru domnitori, 

boieri, dregători, dar şi pentru curteni şi slujbaşi. Că aceste împrumuturi au fost mai rapide şi mai accentuate în 
Muntenia decât în Moldova o dovedeşte şi episcopul Verancius, la 1540, care consemna faptul că oamenii din 
Ţara Românescă, au renunţat la vechea lor haină tradiţională, în favoarea numeroaselor piese de vestimentaţie 
turceşti. 

Această schimbare avea să se petreacă în scurt timp şi în Moldova şi Transilvania, precum „şi în ţările 
vecinilor noştri, unguri, poloni, care vor adopta multe din hainele răsăritului musulman, ce-i drept încă şi mai 
bogate decât ale occidentului" 16 . 

Portul oriental însuşit şi de ruşi va stârni în ţările noastre alături de „ceremoniile complicate şi obiceiul de 
curte ţarigrădean de la sfârşitul veacului al XVI-lea şi până în primele decenii ale secolului al XlX-lea, nu ca o 
preferinţă aborigenă, ci ca un lucru impus mânu militari" 17 . 

Abia după 1820 se sfârşesc, interdicţiile turceşti asupra modei franţuzeşti, după cum aflăm şi din 
însemnările vizitatorului englez Wals, care observă la 1824 că „în Bucureşti se văd tot atâţia... europeni cât şi 
orientali". 

Cu toate acestea, îmbrăcămintea orientală nu a pierit, ea a fost transferată din mediul orăşenesc, în alte 
medii sociale. 

Ipingeaua este unul din obiectele vestimentare care confirmă „regula" după care vechiul port şi de curte din 
Principatele noastre a fost abandonat, pentru ca mai apoi (el) să fie întâlnit de-a lungul vremii de oamenii 
târgurilor şi cetăţilor, pătrunzând şi statornicindu-se până astăzi în lumea satelor româneşti. Oamenii satelor au 
împrumutat odată cu obiectul de port şi denumirea acestuia. 

Cunoscând faptul că îmbăcămintea ţăranului se primeneşte greu, ne imaginăm că acest transfer de 
îmbrăcăminte de la boieri, dregători, curteni, slujbaşi, negustori s-a petrecut de-a lungul multor secole. 

Obiectele noi de vestimentaţie au pătruns „poate, prin mazili ori, poate, prin târgoveţii scăpătaţi, întorşi la 
ţarină, sau prin săracii şi mişeii oraşelor. Dar transferul acesta vestimentar de la oraş la sat pare să fie un 
fenomen comun tuturor popoarelor de pe continent" 18 . 

„Din palat şi de la boieri, cuvântul a trecut în bordeiul ţăranului", observa Hasdeu, referindu-se la 
pătrunderea unuia din straiele acestea scumpe în garderoba ţăranului. 

Deşi oamenii de la ţară îmbracă şi astăzi haine asemănătoare celor boiereşti de altădată, numindu-le după 
regiuni: ipingea, dulamă, libadea, denumind în mare, aceeaşi îmbrăcăminte lungă de postav, nu se poate spune 
că până a cunoaşte şi a-şi adopta portului lor aceste obiecte, ţăranii nu au avut haine asemănătoare, lucrate din 
acelaşi material. 

Am amintit la începutul lucrării faptul că elementele care s-au suprapus fondului străvechi al portului popular 
românesc sunt în primul rând de ordin decorativ şi nu structural. 

Pentru a-şi confecţiona hainele, ţăranii din Ţara Românească primeau în anul 1413 dimia sau abaua. 

în documentele de la începutul secolului al XV-lea apar date ce confirmă existenţa pivelor şi a steazelor de 
postav din Moldova, iar în anul 1436 apar la Roman primii meşteşugari specializaţi peste munţi în tunsul 
postavului. 

Deşi secole întregi portul popular rămâne neschimbat, aspectul hainelor ţărăneşti fiind sărăcăcios, ca şi 
starea materială a celor ce le purtau, au existat ocazii în care piese vestimentare uzate ale locuitorilor din târguri 
şi cetăţi au pătruns în casele ţăranilor fiind păstrate în garderoba lor. 

„Sunt totuşi cazuri când, în urma unei bătălii victorioase ca, de pildă, aceea împotriva păgânilor din anul 
1442, despre care relatează călugărul Barthelemy de Genes, până şi ciobanii din Valahia ajung să se 
înavuţească, cei mai mulţi neîmbrăcându-se decât în veşminte turceşti de mătase şi în stofe lucrate în fir, toate 
din corturile turcilor. Dar prăzile acestea neaşteptate şi rare nu puteau lumina decât pentru o clipă (...) întunericul 
bordeielor săpate în pământ ale păstrătorilor şi sătenilor noştri" 19 . 

După cum s-a putut constata, portul popular românesc autentic şi profund original a acceptat cu greu 
înnoirea, însă odată ce a fost asimilat, orice obiect vestimentar adoptat la un fond străvechi, prin influenţe venite 
din afară, a dăinuit veacuri de-a rândul. 

Este şi cazul ipingelei, care în limba română actuală se referă strict la portul popular, desemnând „o haină 
lungă de dimie, uneori cu glugă, purtată în Câmpia Munteniei, Olteniţei şi în Dobrogea, decorată cu găitane” 20 . 

Led. univ. Ovidiu PAPANĂ 
(Universitatea din Timişoara) 


Colaborarea centrelor judeţene ale creaţiei populare cu instituţiile de învăţământ 
şi cultură în scopul optimizării cercetărilor din domeniul folclorului 


Chiar dacă şi-a pierdut mult din influentă, cultura noastră populară a rămas încă bine reprezentată în viata 
spirituală românească. Din păcate asistăm în perioada de fată la un proces continuu de restrângere a acestei 
identităţi odată cu pătrunderea tot mai accentuată a unor noi relaţii specifice vieţii moderne. Pentru a nu repeta 
experienţa tristă a unor ţări din vestul Europei unde dezvoltarea economico-socială rapidă din acest secol a 
pulverizat aceste tipuri de culturi, consider că instituţiile de artă, specialiştii care lucrează în acest domeniu au 
un rol decisiv în a forma şi păstra o anumită mentalitate care să aprecieze la justa valoare tezaurul culturii 
naţionale, moştenit până astăzi. Există o serie de factori care în „alambicul” vieţii cotidiene au un rol distructiv în 
această privinţă. în primul rând, dinamizarea vieţii actuale cu o mass-media destul de agresivă prin sistemele 
sale de influenţare, promovează un nou tip de producţii artistice, în majoritatea lor destul de facile şi cu un 
pronunţat caracter comercial. Odată cu acceptarea lor, mai mult sau mai puţin conştientă, de către societatea 
de astăzi, o parte din creaţia noastră populară a început să-şi schimbe sensul şi rostul ei firesc transformându- 
se dintr-o artă cu un pronunţat caracter moral şi estetic într-o artă de consum asemănătoare şlagărului. Se pare 
că mesajul ancestral se metamorfozează lent în divertisment ieftin. Au contribuit la declanşarea acestui fenomen 
soliştii vocali şi instrumentişti, radioul, televiziunea, instituţiile de spectacol, iar în ultima vreme cele mai implicate 
au fost studiourile de înregistrări care şi-au desfăşurat activitatea fără a ţine cont de nici un criteriu estetic/valoric. 

Situaţia economică dificilă a tării, transformările sociale produse într-un climat destul de ambiguu au 
zdruncinat satul românesc, creând în multe cazuri un mediu impropriu pentru o viată spirituală autentică de tip 
patriarhal. Lipsa de fonduri pe care o simt instituţiile care coordonează activităţile artistice a făcut ca efortul 
acestora ce viza relansarea unei vieţi spirituale autentice în mediul sătesc să nu găsească ecoul cuvenit. 
Lăudabile sunt şi iniţiativele locale concretizate prin concursurile ce îşi propun o revigorare a vieţii artistice din 
domeniul folclorului. De fapt, în momentul de faţă şi satul românesc traversează o perioadă dificilă, mai precis 
abia a început să-şi vindece rănile. în primul rând, s-a pornit un proces de repopulare şi întinerire a localităţilor 
rurale, acest lucru având o consecinţă firească - reconsiderarea lor în privinţa locului cuvenit în cadrul 
angrenajului social. Este clar că în momentul în care viata patriarhală îşi va regăsi drumul ei firesc vor putea fi 
create şi premisele necesare dezvoltării unor noi forme de viată spirituală sătească. Drumul care poate fi ales 
ar trebui să ne dea mult de gândit. Din punctul meu de vedere şansa de a înnoda tradiţia cu aceste noi tendinţe 
de dezvoltare o putem avea, în primul rând, prin implicarea responsabilă a instituţiilor avizate, în colaborare cu 
noua intelectualitate a satelor. Nu se pune problema dirijării unor astfel de manifestări, ci doar de a le feri de 
unele intervenţii artificiale care de obicei prind teren în perioadele dificile ce apar datorită unor probleme social- 
economice. Centrul National al Creaţiei Populare, Institutul de Etnografie şi Folclor, Muzeele de artă populară, 
Instituţiile superioare de învăţământ care studiază această disciplină, Televiziunea şi Radio-ul ar trebui să-şi 
contureze o strategie comună care să slujească acestui scop. Consider că în momentul de fată este absolut 

necesară o reuniune a tuturor specialiştilor din aceste instituţii. Aici, pe baza unor propuneri concrete, ar trebui 
să se demareze o iniţiativă în acest sens în care să poată fi întâlnit efortul conjugat al tuturor. 

Există încă multe probleme de rezolvat în această privinţă. în primul rând specialiştii ar trebui să ajungă la 
un numitor comun printr-un schimb benefic de idei pentru lămurirea unor probleme ambigue de factură teoretică 
(sistemul de notare muzicală, transcriere fonetică). Este necesară, de asemenea, discutarea principală a unor 
puncte de vedere personale care sunt acceptate sau nu de toţi cercetătorii (folosirea instrumentelor muzicale, 
prelucrările folclorice şi materialul de referinţă). Mai sunt încă multe centre care duc o lipsă acută de cadre cu o 
pregătire corespunzătoare de specialitate. Dotarea acestor instituţii cu materiale teoretice sau informative 
necesare lasă mult de dorit. Cele vechi nu s-au mai reeditat, iar cele actuale au fost tipărite într-un tiraj 
nesemnificativ, accesul celor interesaţi la informare fiind foarte limitat. încă nu există o colaborare a instituţiilor 
amintite la nivel naţional, care să îşi propună un schimb de materiale sau elaborarea unor studii comune cu o 
participare în echipă a unor specialişti din diverse discipline care au tangenţă cu tematica abordată. Se pune 
foarte serios problema elaborării unor noi îndreptare metodice pentru cei care studiază şi fac investigaţii în 
folclor. De asemenea, ar trebui să se elaboreze unele modele de fişe de investigaţie şi chestionare, pe cât posibil 
uniforme, care să fie folosite peste tot, pentru o mai bună coordonare a studiilor de sinteză. Instituţiile de 
învăţământ superior ar putea iniţia împreună cu centrele judeţene un ciclu de activităţi de perfecţionare a 
cadrelor care lucrează în domeniul folclorului şi nu au pregătire teoretică necesară. La nivelul centrelor judeţene 
ar trebui luate măsuri de cooptare a majorităţii intelectualilor din localităţile rurale (dascăli, preoţi, persoane din 
administraţie) pentru a se cunoaşte mai bine pulsul vieţii săteşti. Tot aici ar trebui să se intensifice activitatea de 
publicare a unor lucrări de specialitate, chiar cu ajutorul unor sponsorizări. 

Una din problemele încă nerezolvate care vizează conlucrarea dintre specialişti este şi cea legată de 
accesul tuturor persoanelor interesate la arhivele importante de folclor (Institutul de Etnografie şi Folclor, Radio, 
TV). La ora actuală sunt legi care rglementează modul de folosire al acestor documente şi nu cred că se mai 
pune problema unor îngrădiri. 

în legătură cu înregistrările studiourilor particulare sau locale, cred că este necesar un serios control al 
producţiilor muzicale de folclor care să nu permită apariţia unor creaţii de prost gust, lipsite de specificitate sau 
chiar triviale. Nu se pune problema cenzurării acestora, dar fiecare solist, interpret instrumentist de muzică 
populară sau producător trebuie să înţeleagă că un cântec popular nu poate fi altfel decât aşa cum s-a păstrat 
în timp, iar în acest domeniu nu se pot face inovaţii personale care să-i denatureze specificul şi rostul. 
Persoanele în cauză trebuie să ştie că acest domeniu de activitate nu trebuie redus la nivelul unui „nevinovat” 
joc financiar. El presupune asumarea unei responsabilităţi imense pe planul moral şi estetic deoarece poate 
influenţa în mare măsură însăşi fiinţa noastră naţională. 



Elena RAICU 

(CNCVTCP) 


Memoria ca destin - privire etnologică actuală asupra comunităţii evreilor 

din Bucureşti 

i 


Etnia evreilor din România are o istorie bogată, cu implicaţii deosebite în desfăşurarea multor evenimente 
decisive ale destinului ţării noastre. Fără a detalia această latură, dorim numai să amintim importanţa deosebită 
pe care au avut-o evreii în viata socială şi culturală a României, mai ales în perioada interbelică. Orice istorie a 
artelor, a muzicii, arhitecturii, teatrului şi literaturii care n-ar face decât să consemneze nepărtinitor date şi nume, 
ar aduce evreilor un loc de prim-plan în cultura românească, cu deosebire în perioada ei cea mai febrilă - 
avangarda. 

Am amintit aceste lucruri pentru a sublinia o trăsătură esenţială a etniei evreieşti. Spre deosebire de alte 
etnii care, în diaspora, fac o cultură bine delimitată etnic, ea fiind marcă de identitate, element diferenţiator şi 
conservator în contactul cu o cultură majoritară, evreii nu numai că s-au integrat pretutindeni foarte bine în 
cultura ţării de adopţie, dar au reuşit ca în interiorul acelei culturi să fie elementul dinamic, fermentul care a 
împins expresia artistică spre noi formule şi universuri. Ei au înţeles că o cultură mult prea marcată etnic ar fi 
însemnat marginalizarea în cadrul culturii ţării de adopţie. Am putea spune că evreii au folosit cadrele culturii 
majoritare pentru a-şi exprima trăsăturile specifice spiritului evreiesc: neliniştea căutării, spiritul întreprinzător şi 
constructiv, cultul pentru reuşita socială şi materială. 

Se poate naşte nedumerirea dacă se mai poate vorbi sau nu de cultură şi comunitate etnică evreiască de 
vreme ce pentru evrei patria este cea în care s-au născut ei şi părinţii lor, a cărei limbă o vorbesc, a cărei cultură 
o slujesc. Vom reaminti că etnia evreiască are un comportament diferit faţă de cel al unei etnii minoritare. Pentru 
evrei limba nu mai este de mult un element coagulator etnic, iar patria de origine a fost abia de foarte curând 
descoperită. Altceva ţine loc pentru evrei de liant etnic, anume religia şi tradiţia iudaică. Evreii sunt poporul ales, 
cel căruia Dumnezeul unic i s-a descoperit şi cu care a încheiat un legământ sfânt. Aceasta e pecetea poporului 
şi a indivizilor săi. Orice evreu care se naşte se supune legământului şi prin viaţa sa urmează să-i slujească. De 
altfel modul de delimitare identitară a evreilor am remarcat că nu este unul etnic în primul rând, ci unul religios, 
confesional. Ei sunt, aşadar, evrei, iar restul sunt creştini. 

De aceea, din nevoia de a respecta preceptele Legii (Tora sau Pentateucul), evreii şi-au concentrat 
existenţa în marile centre urbane, în jurul sinagogii şi al unui restaurant ritual unde preparatele sunt caşer 
(preparate corect, bune de consumat - se referă la interdicţia de a consuma anumite animale, iar de la cele 
permise se înlătură complet sângele, ce se interzice a fi consumat, el fiind vehicolul vieţii, al sufletului). Nu dorim 
să detaliem aici practicile rituale ale iudaismului, care sunt, de fapt, un mod de viaţă. Semnalăm pentru cei 
interesaţi o carte cuprinzătoare şi esenţială în această privinţă: Josy Eisenberg - Iudaismul (Editura Humanitas, 
1995). 

în Bucureşti a existat o comunitate evreiască puternică, apreciată la 450.000 de evrei în perioada 
interbelică, aşezată în fostul cartier Văcăreşti-Dudeşti, distrus cu ani în urmă şi din care mai supravieţuiesc doar 
câteva clădiri importante (câteva sinagogi, Teatrul Evreiesc) care amintesc de acea lume aparte care a trăit 
odată în acele locuri. 

Astăzi comunitatea evreiască din Bucureşti numără aproximativ 7000 de evrei, în mare parte oameni 
bătrâni, de peste 70 de ani. Scăderea drastică a populaţiei evreieşti are cauze istorice şi politice: Shoa - 
holocaustul din perioada celui de-al Doilea Război Mondial şi exodul din perioada comunistă către ţările 
dezvoltate din Europa Occidentală şi SUA, Canada unde s-au constituit comunităţi evreieşti puternice. 

în această situaţie a diminuării şi îmbătrânirii populaţiei evreieşti se poate crede, pe bună dreptate, că cu 
greu se mai poate vorbi despre o comunitate şi de spirit comunitar. Constatarea pe care am făcut-o în urma 
cercetărilor de teren este că susţinerea comunităţii se face azi în mare parte la nivel instituţional prin Federaţia 
Comunităţilor Evreieşti din România. Prin instituţiile care i se subordonează, federaţia duce o activitate deosebit 
de eficientă de asistenţă socială prin care se recreează un circuit de comunicare între membrii comunităţii care, 
datorită vârstei înaintate şi condiţiilor de viaţă ar fi supuşi izolării. 

Restaurantul ritual, Policlinica evreiască, Clubul nevăzătorilor, Spitalul „Elias” şi căminele-spital „Martin 
Băluş" şi „Ana şi Moses Rosen" sunt câteva instituţii în care se recompune unitatea comunitară şi comunicarea 
între indivizi, în cadrele spirituale şi rituale ale modului de viaţă specific iudaismului. 

Pentru cea mai mare parte dintre bătrânii evrei rămaşi fără familie în ţară sau în străinătate şi fără urmaşi 
federaţia îşi asumă grija întreţinerii lor până la dispariţie. Bătrânii semnează un contract prin care federaţia 
devine moştenitoarea tuturor bunurilor după moarte, iar bătrânii devin, prin acest contract, asistaţi social. 
Aceasta presupune asigurarea mesei, a vizitei medicale periodice la domiciliu, medicamente, pachete cu 
alimente şi îmbrăcăminte, ajutor bănesc şi, atunci când bătrânii consimt, internarea într-unul din cămine, unde 
mare parte dintre ei îşi trăiesc ultima parte a vieţii. 

Administraţia, în care lucrează tot bătrâni evrei pensionaţi, duce o activitate eficientă nu numai în ceea ce 
priveşte asistenţa socială, ci şi a susţinerii comunităţii în plan spiritual şi cultural. Amintim doar de Editura 
Hasefer, de publicaţia bilunară „Realitatea Evreiască", de întâlniri şi conferinţe pe teme de religie, istorie etc. 
Remarcabil este faptul că, deşi procesul dominant este diminuarea comunităţii şi odată cu aceasta dispariţia unei 
lumi, evreii îşi apără cu o extraordinară vitalitate dreptul la existenţă spirituală în primul rând. 

Coordonata religioasă rituală este menţinută de puţini, dar fervenţi evrei practicanţi. în sinagoga mică din 
Templul Coral se face zilnic rugăciunea de dimineaţă; se adună câţiva foarte bătrâni evrei dedicaţi slujirii, însă 
totdeauna minianul, adică cel puţin zece bărbaţi. Sabatului, timpului sacru al interiorităţii, care urmează celor 
şase zile ale timpului profan al exteriorităţii, i se consacră mai multe persoane între care şi tineri, pentru că 
aceasta este cea mai importantă sărbătoare a iudaismului. Este actul liber prin care evreul îşi afirmă credinţa 
într-un Unic Dumnezeu Creator. 

între accesoriile rituale ale iudaismului sunt filacteriile - două cutiuţe îmbrăcate în piele în interiorul cărora 
se află pergamente scrise de mână cu câteva fragmente din Tora (Exodul 13, 1-10, 11-16; Deuteronom 6, 4-9, 
11, 13-21). Una se leagă pe mâna stângă, cealaltă se aşază pe frunte, între ochi, iar semnificaţia ei este a 
aducerii-aminte, a memoriei. Ceea ce trebuie ţinut minte şi rememorat permanent este legământul, alianţa cu 
Dumnezeu, căruia evreul îşi consacră întreaga viaţă. 

Imperativul memoriei trece, însă, dincolo de ritual şi îl regăsim în tot ceea ce este existenţă a poporului 
evreu. Cu atât mai mare este nevoia de rememorare acum, când statisticile anunţă stingerea comunităţii 
evreieşti de la noi. lată enumerate câteva ipostaze de recuperare a memoriei grave, de cele mai multe ori tragice 
ale unei comunităţi înfloritoare altădată şi, în orice caz, ilustră prin figurile de intelectuali, oameni de artă, jurişti, 
medici, militari etc. pe care le-au născut cartierele evreieşti bucureştene de altădată. 

Una din sinagogile vechiului cartier evreiesc Dudeşti-Văcăreşti, Sinagoga Croitorilor de pe strada Mămulari 
a devenit Muzeu al spiritualităţii evreieşti din România. Aici se tezaurizează cu grijă orice mărturie referitoare la 
viaţa comunităţilor evreieşti, contribuţia lor la evenimentele istotiei naţionale, ca o dovadă de devotament şi 
loialitate faţă de patria comună, România, obiecte de cult, monumente funerare care atestează vechimea 
aşezării evreilor la noi, de peste 600 de ani, documente, fotografii care conturează portrete de mari personalităţi 
ale vieţii spirituale şi culturale evreieşti, obiecte de artă (o mică, dar bogată galerie de tablouri ale pictorilor evrei 
români) etc. 

în incinta acestui muzeu funcţionează un centru de documentare căruia îi este subordonată şi arhiva 
comunităţii. Am găsit aici un număr foarte mare de lucrări monografice despre comunităţi din diverse aşezări din 
ţară, marea lor majoritate dispărute azi, antologii de scriitori şi creatori evrei din cele mai diverse domenii, în 
special publicistică, literatură, teatru, lingvistică, arte. Toate acestea probează aceeaşi grijă pentru păstrarea 
memoriei faptelor şi a oamenilor. Am întâlnit aici chiar persoane care-şi căutau descendenţa dintr-o anumită 
familie şi foloseau documentele şi lucrările arhivei în acest sens. 

în apropierea Teatrului Evreiesc de Stat, pe strada Adamache, se află o altă sinagogă care şi-a mai păstrat 
doar parţial destinaţia de lăcaş de cult, mai ales pentru sărbătorile evreieşti. Profanată în perioada rebeliunii 
legionare, ea adăposteşte astăzi o expoziţie permanentă a Holocaustului: documente, fotografii, mărturii 
zguduitoare despre prigoana iraţională împotriva unui popor care poartă de multe secole pecetea rătăcirii şi a 
suferinţei. Despre cea mai grea încercare a poporului evreu - Holocaustul - am avut ocazia să ascultăm multe 
mărturisiri de la cei ce au trăit-o nemijlocit. Mărturisirile nu se fac nici patetic, nici pătimaş, ci cu dorinţa 
imperativă de a face ştiute faptele, de a nu fi uitate, îngropate odată cu cel ce le-a trăit. Putem spune că a 
depune mărturie este unul dintre cele mai importante comandamente ale comportamentului iudaic, este calea 
pe care se naşte istoria şi, mai apoi, prin repetare, istoria sacră, mitul. 

în holul restaurantului ritual din strada Popa Soare, pe unul din pereţi se află o fotografie imensă în care se 
vede un grup de copii evrei şi o formaţie de tineri muzicieni. Fotografia e veche, poate anii '65-70, iar unul dintre 
angajaţi ştie istoria fiecăruia. Cei mai mulţi dintre ei trăiesc azi în Israel şi au, la rîndul lor, copii. Pentru 
coreligionarii veniţi în vizită din Israel, restaurantul e un loc ce se frecventează obligatoriu nu numai pentru masa 
caşer, ci pentru comunitatea românească pe care o regăsesc după ani şi ani, e drept, din ce în ce mai mică, din 
ce în ce mai îmbătrânită, dar mereu curioasă să afle veşti din Eretz Israel. Mulţi din cei veniţi se opresc în faţa 
fotografiei şi povestesc rudelor israeliene cihe sunt acei copii şi unde se află ei acum: Israel, SUA, Canada etc. 
în acest spaţiu social al rememorării se intră în vorbă repede, se schimbă impresii şi istorii despre cât de bine 
au reuşit unii sau alţii, cum s-au acomodat cu lumea nouă şi altele asemenea. Este întâlnirea a două lumi diferite, 
însă unite de acelaşi destin - nevoia de amintire. Cei plecaţi, despre ce s-a întîmplat acasă, în România, cei 
rămaşi de veşti despre rude şi fraţi ai lor care au făcut Alia („au urcat" spre Israel). Lumea vizitatorilor e lumea 
succesului, a tinereţii şi vigorii lucrative. Cea de aici, a resemnării şi a aşteptării sfârşitului. 

Mulţi dintre bătrânii evrei cu care am vorbit au rude şi copii în Israel sau răspândiţi peste tot în lume. Şi cu 
toate acestea nu se hotărăsc să plece. Argumentul cel mai important pe care îl invocă este că „E greu să desfaci 
o casă!", să renunţi, adică, dintr-o dată, la tot ceea ce ai realizat într-o viaţă întreagă, la obiectele care te-au 
însoţit şi care ţi-au marcat existenţa. 

Memoria obiectelor şi istoria personală reprezintă substanţa existenţei persoanelor vârstnice rămase 
singure şi care locuiesc în cele două cămine-spital ale comunităţii. Un dulap de haine, o măsuţă, un tablou cu 
fotografii de familie personalizează uneori dureros camerele standard, îngrijite, dar lipsite de intimitatea şi 
căldura unei vieţi petrecute în acelaşi loc. Istoriile bătrânilor sunt despre o viaţă împlinită familial şi profesional, 
însă punctul critic al povestirii lor este momentul în care au fost nevoiţi să-şi abandoneze casele (să le cedeze 
comunităţii) pentru a fi internaţi în cămin. Interiorul, actualitatea este pentru ei fără memorie, fără istorii, doar 
exteriorul căminului - întâlnirea cu noi sau cu alte persoane dispuse să audă istorii - readuce nevoia şi plăcerea 
de a povesti. De aceea, fiecare întâlnire a noastră a fost pentru bătrânii evrei un prilej fericit de regăsire a 
memoriei, a poveştii, a destinului. 

Vizitele medicului Policlinicii evreieşti la domiciliul bătrânilor asistaţi aduc la suprafaţă, pe lîngă memoria 
vieţii personale, memoria culturală şi a relaţiilor sociale. Conversaţiile cu medicul abundă în referinţe culturale 
din cele mai vaste, impresionante fiind, în mai toate locuinţele, bibliotecile solide. Se rememorează evenimente 
culturale de marcă din perioada interbelică - ce mari nume au concertat la noi, ce destin au avut unii dintre 
scriitorii evrei, cine şi unde a fost închis, întâmplări din ilegalitate şi consideraţii despre angajarea de dreapta a 
evreilor etc. Valoarea acestor mărturii stă în faptul că ele vorbesc despre o lume cultivată, educată, tolerantă, 
menţinută în vigoare până la cele mai înaintate vârste printr-o practică neîntreruptă a exerciţiului minţii şi a 
contactului social plin de civilitate. 

Acestea sunt numai câteva ipostaze din viaţa comunităţii evreieşti bucureştene privitoare la cei mai în vârstă 
membri ai săi. însă comunitatea e formată şi din oameni tineri pe care abia aşteptăm să-i cunoaştem şi să le 
prezentăm chipul actual din sânul comunităţii. Poate că prezentarea de faţă conţine în multe puncte ale sale o 

imagine tristă şi oferă o perspectivă deprimantă. Poate că realitatea comunităţii este cea a unui amurg, dar el 
este un amurg demn, vital chiar. Şi avem, oare, îndreptăţirea să vorbim de amurg când întreaga existenţă 
istorică a poporului evreu este supusă miracolului divin, când însuşi faptul că unul din cele mai vechi popoare 
ale lumii este contemporan cu noi, când atâtea strălucite popoare (asirieni, perşi, babilonieni, egipteni) sunt doar 
capitole de enciclopedii şi tratate? Cum am afirmat la începutul comunicării, evreii şi-au supus permanent 
existenţa miracolului divin şi nu se poate ca această pildă vie - poporul evreu, contemporan cu noi - să nu dea 
de gândit. în spiritul celor afirmate, aş dori să invoc, în final, mărturisirea unuia dintre interlocutorii noştri, dl. prof. 
Marc Clarian: 

„Suntem 7000 de evrei în Bucureşti acum. Eram 450.000. Ăia care mereu propovăduiesc şi pretind că în 
15 ani n-o să mai fie niciun evreu în Bucureşti, se-nşeală. N-au citit Sfânta Carte. în Vechiul Testament scrie că 
lacob a venit în Egipt cu cei 70 de membri ai familiei sale. Şi au stat în Egipt 430 de ani. Şi, după 430 de ani, 
când Moşe a condus pe descendenţii acestor 70 de persoane şi a făcut numărătoarea lor, erau 630.000. Deci, 
dacă noi suntem astăzi 7000 aici, în viitorii 430 de ani putem fi 60 de milioane!". 

Călin SABIN 

(CJCVTCP Constanţa) 


De la rit la spectacol sau despre 
valorificarea unor obiceiuri populare 


Evoluţia societăţii contemporane a generat modificări substanţiale în structura culturii folclorice, aflată în 
permanent proces evolutiv, de adaptare şi integrare. Judecarea acestui proces presupune, pentru racordarea la 
sistemul de norme al culturii contemporane, două aspecte fundamentale: 

- o spargere sau „fragmentare" a actului folcloric în mai multe segmente, grupate după corespondenţe 
produse de contexte sociale şi culturale, dintre care unele vor deveni asociative, iar altele vor dispărea; 

- în al doilea rând, producerea unor mutaţii funcţionale la nivelul segmentelor folclorice integrate, 
echivalente uneori cumulării unor sensuri şi valori noi disjuncte celor iniţiale. 

Necesitatea mutaţiilor funcţionale s-a dovedit inevitabilă în momentul disocierii autorului sau creatorului de 
receptor, devenit, în condiţiile societăţii moderne, tot mai evident, un simplu spectator, existenţa actului folcloric 
presupunând tocmai implicarea activă a participanţilor, iniţierea lor prealabilă pentru asimilarea conotaţiilor 
mitico-simbolice. Schimbările de mentalitate au implicat trecerea de la statutul de insider la cel de outsider , de 
la integrarea participativă în sistem la distanţarea lucidă, uneori critică faţă de sistemul de credinţe, din planul 
sacru în cel profan, din registrul mitic în cel cultural. 

Procesul de desacralizare sau demitizare este complex, solicită existenţa tendinţelor de evoluţie divergentă 
a diferitelor elemente componente, se realizează în timp îndelungat şi presupune diminuarea funcţionalităţii 
magice în favoarea celei estetice. Un factor de erodare este elementul spectacular care, în mod formal, se 
găseşte intrinsec, în proporţii diferite, în actele rituale. în funcţie de intensitatea distribuirii elementelor 
componente, obiceiurile - segmentul asupra căruia ne oprim - cunosc trei forme ce au evoluat diferit în 
societatea contemporană. 

Funcţionalitatea magică este preponderentă, iar cea spectaculară adiacentă, ceea ce a dus cu timpul, pe 
măsura schimbării factorilor de context, la dispariţia practicilor respective. 

Este cazul obiceiurilor: Drăgaica, Paparuda, Caloianul, primul plugar, judecata pomului sterp, cârstovul 
viilor, datini şi obiceiuri de Lăsatul secului, de Sântoader şi altele. Drăgaica, de exemplu, era un obicei 
polifuncţional, conservând elementele de mare vechime, cu semnificaţii magice, dar şi elemente spectaculare, 
muzică şi dans (un alai de fete care cânta şi dansa pe la casele oamenilor) ce nu s-au putut însă amplifica, 
deoarece obiceiul nu a cunoscut o desfăşurare colectivă, performarea având loc într-o perioadă - începutul 
secerişului, când oamenii erau angrenaţi în activităţi agricole. 

Cârstovul viilor avea semnificaţii apotropaice - Cultul morţilor: se dădeau struguri de pomană - dar şi 
semnificaţii legate de riturile „primelor roade". Partea spectaculară era bine reprezentată de o petrecere prilejuită 
de încheierea recoltării viei, dar, ca în cazul menţionat, ceremonialul fiind de cuprindere restrânsă, de regulă la 
nivelul familiei, aceasta nu s-a păstrat. 

Funcţionalitatea spectaculară primează, iar cea magică devine minoră, obiceiul perpetuându-se numai sub 
aspectul său spectacular. 

Exemple: alegerea sau încurarea cailor, cucii, focurile, olărlia şi altele. 

Alergarea cailor (în Dobrogea) se practica până la sfârşitul secolului trecut la Sântoaderul cel Mare şi avea 
multiple conotaţii: caii erau cursieri solari, alungau spiritele rele, semnificau fertilitatea şi iniţierea în spiritul 
cetelor de flăcăi. Cu timpul, obiceiul şi-a pierdut aceste semnificaţii, a fost mutat, sub influenţa Bisericii, la 
Bobotează şi s-a păstrat numai ca spectacol având şi funcţionalitate economică (caii câştigători se vând bine). 

Din ceremonialul iniţial al Cucilor cu nunta, moartea şi învierea eroului s-a păstrat numai alaiul cucilor care, 
amplificându-se, prin eliminarea celorlalte componente, a devenit asemenea alaiurilor de mascaradă şi 
carnavalurilor populare. 

Funcţia magică şi cea spectaculară coincid la modul ideal, ritualul menţinându-se cu ambele funcţionalităţi. 
Menţionăm în principal obiceiurile de Crăciun şi Anul Nou care manifestă o tendinţă de conservare uimitoare. în 
unele colectivităţi dobogene (Dobrogea de Sud) repertoriul actual al colindătorilor (mă refer în principal la text) 
este aproape identic cu cel consemnat cu peste o sută de ani în urmă. O situaţie interesantă prezintă Căluşul 
performat până la mijlocul secolului ca ritual şi spectacol. La origine, el a fost o manifestare polisemantică, 
practicată ca o replică la puterea malefică a ielelor. O primă categorie funcţională se referea la apărarea 
colectivităţii de iele şi vindecarea, recuperarea celui „atins" de acestea, semnificată de jucatul copiilor în braţe, 
a batistelor femeilor, împărţirea de usturoi participanţilor, spargerea unei oale etc. Credinţa populară era că dacă 
la auzul muzicii bolnavul se legăna în ritmul căluşului, se vindeca. însă, ca obicei de primăvară, el presupunea 
şi acte rituale ce vizau atât fecunditatea: femeile sterpe intrau în hora Căluşului - Mutul atingea cu falusul pe cele 
care îşi doreau copii, căluşarii jucau în patul femeilor -, cât şi o funcţie profilactică, de preîntâmpinare a unor boli 
prin joc. 

Ulterior, jocul ce funcţiona ca dans ritual, fără intenţii artistice, cu atât mai mult de divertisment, s-a amplificat 
în detrimentul celorlalte elemente componente, căpătând alte valori. Prima consemnare a trecerii de la ritual la 
spectacol este din 27 martie 1843 când domnitorul Gheorghe Bibescu aduce o ceată de căluşari la Târgul 
Moşilor din Bucureşti şi declară jocul ei drept Joc Naţional, premoniţie care, din nefericire sau poate din fericire, 
s-a adeverit. Conţinutul unor acte folclorice, incluzând în mod intrinsec cele două funcţionalităţi - magică şi 
estetică - este axat pe incompatibilitatea dintre atitudinea rituală, care presupune că semnul se confundă cu 
semnificantul, şi cea spectaculară, când semnul reprezintă semnificantul, trecerea de la una la cealaltă fiind 
posibilă numai după o schimbare în planul conţinutului. 

Fenomenul amplificării aspectului spectacular în detrimentul celui mitic vizează în general reducerea 
ambivalenţei la monovalenţă, a dimensiunii sacre la cea profană, a gesturilor rituale la cele artistice şi 
transgresia metaforei gnoseologice către metafora ornantă. 

Procesul de trecere (evoluţie) a elementului spectacular la un context independent, de sine stătător, se 
produce diferit, în funcţie de complexitatea actului ceremonial, existenţa sincretismului, presiunea participanţilor, 
recuzită, decor, schimbările de context social şi cultural. 

Chiar componentele ce coexistă în cadrul spectacularului, cu semnificaţii şi funcţii precise - muzica, dansul, 
gesturile etc. - evoluează divergent în condiţiile transformării actului ritual în spectacular, colectivitatea preluând 
şi dezvoltând numai pe acelea care au suficiente valenţe artistice pentru a corespunde noii funcţionalităţi. 

Prezenta teoretizare este un punct de vedere asupra faptului că unele obiceiuri pot fi salvate de la dispariţie 
sau, mai corect formulat, pot fi perpetuate în timp, prin valorificarea realizată potenţând componenta lor 
spectaculară. 

Valorificarea se poate realiza în contextul lor natural (in situ) sau prin transpunerea lor scenică ( context 
scenic) - festivaluri, sărbători, spectacole şi alte modalităţi. 



Dr. Narcisa ŞTIU CĂ 

(CNCVTCP) 


Evaluare şi valorificare în 
studiul culturii populare actuale 


Inaugurând în 1909 cursul de folclor la Universitatea din Bucureşti, profesorul Ovid Densusianu inaugura 
un stadiu modern al studiilor în acest domeniu, cel al analizei, interpretării şi interdisciplinarităţii. Formulând critici 
la adresa folcloriştilor din secolul trecut, savantul remarca dezinteresul pentru „sondarea psihologiei poporului, 
cu toate culegerile mari şi numeroase", iar către final sublinia: „(Folcloriştii) au uitat că cineva nu trăieşte numai 
din ce moşteneşte, ci din ce se adaugă pe fiecare zi în sufletul lui, şi că aceasta este mai ales partea ce merită 
a fi exploatată". Un deceniu şi jumătate mai târziu, Romulus Vuia, într-o dezbatere terminologică, surprindea 
excelent mecanismul creator în domeniul culturii populare: „Materialul civilizaţiei populare este o ţesătură ce se 
compune din elemente vechi, tradiţionale şi din adausurile zilnice. Sufletul etnic produce şi azi, tradiţiile actuale 
erau odată fapte ale prezentului, iar creaţiile actuale vor fi tradiţiile de mâine ce se adaugă ca sentimente la 
moştenirea din trecut”. 

Pe asemenea consideraţii ştiinţifice demult formulate, nu îndeajuns de consecvent urmărite, se cere azi, 
mai mult ca oricând să se bazeze demersul nostru de conservare a tradiţiilor populare. Evaluarea faptelor de 
cultură populară contemporană ar trebui să fie un prim pas în stabilirea principiilor ce călăuzesc orice strategie 
de salvare a patrimoniului viu. Dar această acţiune este pe cât de importantă, pe atât de dificilă prin amploarea, 
profunzimea şi complexitatea pe care le cere. Mai întâi, s-ar cuveni să existe o etapă de înregistrare - complexă 
şi exhaustivă - a tot ceea ce înseamnă azi zestre culturală pe o anumită arie, lucru ce trebuie să ţină seama de 
câteva exigenţe dintre care ne vom mărgini să amintim doar câteva: lucrul în echipe complexe, culegerea 
simultană (fără implicarea cercetătorului pe cât posibil) a tuturor componentelor mesajului folcloric, înregistrarea, 
transpunerea şi clasificarea fidelă a faptelor culese, eventual ţinând cont de datele etnopsihologice, punerea faţă 
în faţă a materialului cules cu date anterioare obţinute din studii, monografii şi colecţii de referinţă. 

Atunci când oferea studenţilor săi cadrele metodologice ale cercetării monografice în domeniul muzical, 
profesorul Constantin Brăiloiu afirma răspicat: „Culegem tot: culegem pe de o parte toată muzica, pe de altă 
parte toate faptele, toate informaţiile, cât de puţine, în legătură cu muzica (...). Pentru realizarea scopului propus 
(caracterizarea stilurilor muzicale etnice şi a substilurilor - dialectele muzicale - n.n.) trebuie să cunoaştem 
formele melodice locale, toţi factorii, de orice natură, care au determinat ivirea, întreţin viaţa sau pricinuiesc 
decăderea acestui stil". 

în principiu, extinzând discuţia şi asupra altor compartimente ale culturii populare actuale, scopul teoretic al 
înregistrării despre care vorbim ar fi o resistematizare a faptelor de cultură actuale, pe baza unei analize 
morfologice, funcţionale şi semantice. Nu în ultimul rând, trebuie luaţi în calcul factorii schimbării şi cei ai 
migraţiei, pierderile, reechilibrările şi modificările, precum şi ideea de valoare şi cea de gust aşa cum se 
regăsesc ele în comunitatea rurală actuală. După cum lesne se observă, perspectiva interpretării se lărgeşte 
adăugând pregătirii de specialitate (folclor, etnografie, artă plastică, arhitectură etc.) pe aceea sociologică, 

psihologică şi estetică. Nu excludem, de altfel, un studiu matematic ce ar putea da la iveală factorii de schimbare 
a auditoriului sau performării, pe cei ai migrării unor valori dintr-un sistem cultural într-altul, dintr-o zonă 
etnografică sau socială într-alta şi explică aşa-numita „alterare a tradiţiei”, precum şi notele de dominantă şi de 
specificitate. 

Toate aceste complexe şi covârşitor de importante operaţii ce caracterizează momentele premergătoare 
culegerii pot da măsura unei evoluţii a faptelor de cultură populară având la bază, pe lângă principiile cerute de 
analiza pe fiecare palier (folclor, etnografie etc.) pe cel al studiului mentalităţii şi comportamentului comunitar şi 
individual rural. 

Numai după ce aceste etape vor încheia treapta evaluării în studiul culturii populare actuale se poate trece 
la ceea ce îndeobşte numim valorificare. Termenul include şi el o multitudine de aspecte şi de faţete ale activităţii 
ce definesc în special existenţa şi funcţionalitatea centrelor judeţene ale creaţiei. Astfel, nu numai expoziţiile, 
spectacolele, galele, festivalurile şi concursurile de artă populară şi folclor intră de sub incidenţa valorificării, cât 
mai ales acţiunile prin care capătă contur şi pondere studiul de evaluare. Concret şi cât se poate de palpabil, 
regulamentele, cataloagele de expoziţie şi criteriile de alegere a pieselor şi autorilor, listele de invitaţi (de obicei, 
vedete ale folclorului scenic) şi scopul sau genericul propus şi modalitatea de expunere prin intermediul 
audiovizualului a valorilor folclorului literar, muzical etc. presupun şi propun o evaluare ce nu trebuie să fie 
subiectivă. Câţi dintre noi s-au întrebat cui se adresează azi spectacolele de folclor, deşi au remarcat lipsa de 
auditoriu? Câţi dintre noi, în fine, s-au gândit că simpla etalare a obiectelor de artă populară a devenit o 
întâmplare anostă, cu toate că vernisajele inconsistente ca participare a vizitatorilor le-au sugerat-o din plin? 

Mai temerare şi mai primejdioase ni se par demersurile ce s-ar putea înscrie într-o încercare de „ecologie 
culturală”. De la sfatul de tip activistic oferit pe ton autoritar creatorului şi purtătorului de folclor la acele 
interesante „reînnodări ale tradiţiei”, de la întâlnirile meşterilor populari, la coborârea de pe scenă în vatra satului 
a unor spectacole-reconstituire şi, în fine, la crearea de către mass-media a unui imposibil şi indezirabil „tezaur 
folcloric românesc”, totul se înscrie în încercarea unor instituţii sau a altora de a conserva patrimoniul culturii 
populare neţinând seamă de dinamica lui. Asemenea încercări sunt primejdioase pentru că încearcă, asemenea 
patului lui Procust, să readucă la alţi parametri mesajul şi funcţiile faptului de cultură populară în încercarea de 
a contracara ofertele comerciale (discuri, casete, spectacole, obiecte de artizanat) ce-l alterează, îl multiplică 
şi-l vulgarizează stilizându-l într-un mod cu totul ostil esenţei sale. Mai mult ca oricând, se cere specialiştilor şi 
celor ce administrează cultura discernământ fundamentat pe o solidă şi reală cunoaştere a valorilor culturii 
populare, spre a putea elabora exact acele strategii şi programe care să convină si nu să contravină firii şi stării 
lucrurilor. 

Momentele evaluării trebuie să fie considerate totodată puncte-etalon de la care se poate porni într-o 
interpretare a dinamicii culturii populare în ambele sensuri: către ce a fost, cum şi de ce s-a modificat şi către 
ce, cum şi de ce se va întâmpla în viitor. Aceeaşi perspectivă trebuie avută în vedere atât în studiul şi 
interpretarea actului, cât şi ale faptului de cultură populară. Cu alte cuvinte, atât auditoriului şi performerului de 
odinioară, cât şi celui de astăzi le sunt caracteristice alte coordonate ale receptării şi transmiterii decât celor 
contemporani nouă. Pe de altă parte, cum am mai arătat, se cere o revizuire dacă nu chiar o reconsiderare a 
criteriilor clasificării pe genuri şi specii, luând în calcul modificările - nu puţine - de ordin funcţional şi tematic ale 
creaţiilor contemporane, ca şi criteriile contextuale şi genetice „răspunzătoare" de actualizarea lor. 

în acest fel, sensul existenţei unor instituţii menite să apere, să păstreze, dar şi să administreze şi să 
transmită zestrea culturii tradiţionale va căpăta materialitate şi consistenţă. 

(Universitatea „Ştefan cel Mare” - Suceava) 


Tipologii ale modalităţii de interacţiune 
dintre cultura populară şi ideologie 


în mod curent ideologia este definită ca fiind „ansamblu de idei, imagini, componente comune unei mase 
de indivizi constituite într-o unitate de clasă, de stat, de domenii considerate intelectuale sau spirituale" 1 . 

Plecând de la literatura sociologică (Emil Durkheim, Max Weber, Karl Mannheim, Karl Marx), în abordarea 
problematicii ideologiei, vom distinge mai întâi existenţa unui construct intelectual. Cristalizând interese 
obiective, acest construct intelectual este rezultatul unui proces relativ spontan prin care grupurile/clasele devin 
conştiente de ele însele 2 . Funcţia sa originară este de a reduce anxietatea individului prin oferirea unui model 
de rezolvare în imaginar a contradicţiilor din real. „Utopia" este forma de gând care aparţine unei tradiţii vechi şi 
durabile care constă, în circumstanţe sociale date, în a construi o imagine a unei societăţi perfecte în sensul că 
ea este în armonie. Diversele „utopii" nu pot fi înţelese în afara condiţiilor sociale care le-au dat naştere: conflic¬ 
tele din real suscită dorinţa de armonie, percepţia schimbărilor furnizează elementele imaginii, se simulează un 
model care valorizează variabilele care corespund intereselor grupului de referinţă. 

Karl Mannheim opune ideologia utopiei [Ideology and Utopia, 1936), insistând asupra faptului că „utopia 
este un fapt intelectual liber”. Implementarea modelului prin diferite politici pentru legitimarea autorităţilor liderilor, 
instituirea, justificarea, păstrarea ordinii, într-un cuvânt, asumarea funcţiei pedagogice transformă „utopia" în 
„ideologie". 

Sensul destinului este în ideologii explicaţia istoriei, ghidul prezentului şi viziunea asupra viitorului, toate 
menite a orienta individul în direcţia propusă şi a-l constrânge - prin instituţii special create - să subordoneze 
interesul personal interesului de grup, să adopte modelul propovăduit. 

în discursul de legitimare a unei anume ideologii şi de impunere a ei, puterea politică şi gândirea culturală 
recurg mereu (şi asta cu mult înainte de omniprezenţa ideologiei ceauşiste) la demonstraţia tradiţiilor. Folclorul 
şi istoria apar ca un ecou dublu întrupat de o singură voce monologând despre atemporaneitatea ideii-cheie a 
modelului ideologic propus. 

Acest fapt nu este esenţialmente negativ. Amintim că, după părerea istoricilor problemei, însăşi geneza 
folcloristicii trebuie pusă în legătură cu împrejurarea socială care a făcut ca, la un moment dat, în procesul de 
formare a naţiunilor, să se invoce drept argument, cultura populară, folclorul. 

Relaţia dintre cultura populară şi ideologie depinde în mod fundamental de regimul politic şi este mediată 
prin dimensiunile „culturii oficiale". Cultura oficială îşi asumă funcţia de comandă şi se exercită printr-o ierarhie 
precisă şi disciplinată. Ei i se asociază - mai mult sau mai puţin - atributele de dirijist, normativ, birocratic, 
represiv. Modalităţile de interacţiune dintre ideologie şi cultura populară nu sunt însă nici universale, nici 
omogene şi, din această cauză, propunem un demers care, pe axa timp, să parcurgă drumul de la caz la serie, 
spre o tipologie taxonomică a lecturii realităţii din cultura populară. 

în perioada de formare a naţiunilor, ideologii şi politicienii îşi fundamentează frecvent argumentele pe datele 
culturii populare, legitimând prin trecut, conform paradigmei herderiene, drepturile şi cerinţele prezentului. 

Chiar şi în afara ideologiei şi politicului, finalitatea ilustrativ-demonstrativă are o semnificaţie valorică 
deosebită. De la Şcoala latinistă şi curentul tracizant şi până în zilele noastre, ea este profund înrădăcinată în 
fondul cercetărilor, impunându-se cu necesitate ori de câte ori vicisitudinile istoriei - sau reprezentarea lor - o cer, 
în focul luptelor pentru definirea identităţii naţionale, pentru independenţă sau unitate naţională. Confruntat cu 
mozaicul cultural-religios al Transilvaniei, etnosociologul Claude Karnoouh afirma: „fie că autorul tratează despre 
ritualuri, despre arta populară sau, despre organizarea socială, subiectul este un pretext pentru o dispută privind 
legitimitatea frontierelor politice" 3 . 

1. Sfârşitul secolului XIX şi începutul secolului XX 

în calitatea lor de constructe teoretice, ideologiile se doresc a fi şi un ghid al prezentului şi o viziune asupra 
viitorului. Pentru România, secole de-a rândul, satul s-a vădit a fi rezervorul spiritual al tării, pentru că el avea 
legile sale, coerente, verificate de vreme, capabile să dea răspuns, în stilul gândirii tradiţionale, oricărui aspect 
al realităţii. Spre finalul secolului XIX integrarea în geografia politică şi economică modernă părea că cere drept 
preţ îndepărtarea de caracterul folcloric. „Am fost şi suntem, prin tot ce avem mai bun în noi, săteni. Noi nu mai 
vrem şi simţim că nu mai putem de mult, să fim eterni săteni ai istoriei" 4 . Propulsarea spre universalitate apare 
ca o garanţie a modernizării. Cultura folclorică, determinată şi determinantă a satului tradiţional, nu mai poate 
tine pasul cu ritmul înnoirilor. Sub impactul noilor comandamente „civilizatorii", încetinirea sau oprirea evoluţiei 
în limitele tradiţionalului este, poate, fenomenul cel mai vizibil. Din acest moment, intră în funcţiune paradoxul lui 
Adorno: „Slăbiciunea oricărei culturi populare ce se îndepărtează de tradiţie este un pretext pentru ameliorarea 
ei şi, în acelaşi timp, pentru mutilarea ei barbară". 

Percepţia schimbărilor conduce spre diferite orientări ideologice: 

1.1. Putinţa de a rămâne la un ruralism modest, dar trainic, este pierdută. întrucât, vorba poetului „unde vin 
cu drum de fier, toate cântecele pier", cultura populară, cultura corespunzătoare satului arhaic, va deveni în scurt 
timp „un fapt ce tine de istorie". 

Acest fapt - cultura populară - conţine în el „identitatea noastră naţională” şi, ca atare, o generaţie întreagă 
se grăbea să culeagă materialul etnografic şi folcloric înainte de dispariţia sa. 

Urmaşii acelei generaţii de sfârşit de veac caută şi azi, „supravieţuitori" pentru a-i conserva în colecţii 
muzeale sau arhivistice. 

1.2. Fluxul modernizării aduce cu sine un cortegiu de influente negative. Absolutizându-le, puternicele curen¬ 
te ruraliste se caracterizează prin dorinţa nostalgică de reîntoarcere la trecut, la vremurile patriarhale de altădată. 

Implicit, aceste curente au întreţinut un interes sporit pentru cultura populară. 

„Amatori, entuziaşti iubitori ai folclorului se socotesc datori să răspândească în popor melodiile frumoase ca 
să scoată din uz foxtroanele şi îşi asumă sarcina de a-i învăţa pe ţărani brâuletul" 5 . 

Părtaşi ai aceleiaşi viziuni romantice sunt în epocă şi folcloriştii care caută prototipul perfect, făcând 
încercări de reconstituire a folclorului în stare pură sau cei care propun utilizarea sa pentru umplerea golurilor 
istoriografiei, ad legem ferenda, în pedagogie, practică medicală etc. 

2. începutul secolului XX şi perioada interbelică 

Debutul secolului XX este caracterizat, ca ideologie dominantă, prin încercarea de a construi modernitatea 
României prin intelectualizarea culturii populare. 

Discursurile de recepţie de la Academia Română relevă atractivitatea profundă pentru un fel de „etnografie 
difuză" prin care autorii îşi precizează atitudinea în lupta dintre tradiţie şi modernitate 6 . 

Creaţia culturală oficială a perioadei poate fi privită, în acelaşi timp, ca mediator la nivelul practicii social-politice 
şi sinteză din punct de vedere teoretic. Practic, este vorba de încercarea intelectualilor români de a chestiona, prin 
conştiinţa critică, adevărurile lumii arhetipale pentru a decanta mărcile tradiţionalismului şi a le traduce în valori ale 
modernităţii. în rezumat, a realiza trecerea de la arhetip la model cultural, de la destin la destinaţie, încercând a 
recupera într-o sinteză ad usum modemitatis, elementele unei lumi pe cale de a-şi uita propriile bogăţii. 

Două sunt produsele acestei ideologii în interacţiunile ei cu cultura populară: 

2.1. Desprinderea arhetipului 

Marile spirite, formate în spaţiul etnic pe cale intuitivă, întrezăresc dimensiunea incomensurabilă a culturii 
populare, aspectul ei spiritualizat (cuvântul „spiritualizare" ar putea să şocheze dar, urmându-l pe Lucian Blaga, 

avem în vedere dubletul imaginar al satului, acela care a devenit model structural şi formativ de gândire şi tocmai 
de aceea a trecut peste veacuri). 

Analiza filosofică a culturii populare a dat rezultate incontestabile precum teoria satului-idee ca filosofie a 
poporului român (Lucian Blaga), teoria sacrului ca singura realitate posibilă (Mircea Eliade), teoria sentimentului 
românesc al fiinţei (Constantin Noica) şi se vădeşte în continuare o direcţie deosebit de fertilă pentru cercetare. 

2.2. întemeierea pozitivă 

Fundamentarea ştiinţifică a cunoaşterii şi apoi, pe această bază, fundamentarea acţiunii sociale se reflectă 
în interacţiunea cu lectura culturii populare în parcurgerea unui traseu de la promovarea regulilor de metodă şi 
rigoare în culegerea şi prezentarea materialului folcloric introduse de Academia Română la constituirea unei 
ştiinţe sociale organice, a imanentului şi tipicului - o ştiinţă a naturii 7 . 

întemeindu-se pe datele cercetării concrete, monografice, discursul ştiinţific al Şcolii gustiene sfârşeşte prin 
a lua identitatea propriului său obiect de studiu: este sociologie românească, mai mult chiar „a naţional building 
ethnology" 8 . 

în lectura fenomenului folcloric accentul cade pe: 

• organicitate (valorizarea globalului, a ansamblului, a relaţiilor organice). Indiferent de obiectul cercetării, 
este vizată întotdeauna unitatea fiinţei naţionale, a spiritului popular. Sursele profunde ale acestei unităţi sunt 
categoriile organice ale ortodoxismului: viată, pământ, natural; 

• autenticitate (valorizarea şi căutarea originalului, a arhetipului, a ceea ce durează mai degrabă decât a 
ceea ce se schimbă). Discursul dobândeşte o cotă militantă, de gardian al autenticităţii, devierile nu numai că 
nu sunt demne a fi cercetate, dar sunt chiar obiect al condamnării; 

• teritorialitate (corporalitate geografică, de preferinţă naţională). Demersul presupune un topos riguros 
delimitat. Pentru cele trei caracteristici, modelul de excelentă este Muzeul satului, un model de viată rurală şi 
prin aceasta un instrument de pedagogie naţională. 

Principiile organicitătii, autenticităţii şi teritorialităţii jalonează şi astăzi cercetarea culturii populare, dar satul 
caracterizat prin ele a dispărut de mult. 

3. Perioada comunismului 

Odată cu instalarea noului regim, „ideologiile" lasă loc unei singure ideologii. Asistăm la un adevărat 
imperialism valoric care, prin dictat şi agresiune culturală, barează calea dezvoltării oricărei culturi particulare, 
aglutinează elemente incompatibile, dezorganizează structurile, artificializează relaţiile dintre elementele care o 
compun. Să ne amintim, conceptul de hegemonie ideologică înseamnă, logic, că puterea politică care 
controlează întreaga realitate economică, socială, culturală îşi impune „modelul” care justifică, legitimează, 
fortifică starea existentă. (Klueger and Smith, 1983) 

Weber şi Marx au fost fascinaţi de interferenţa dintre modelul ideologic, comportamentele încurajate de el 
şi sistemul economico-social al unei societăţi particulare. 

Pentru fiecare situaţie sunt severe reglementări/justificări ideologice. Ele influenţează puternic lectorii 
culturii populare, dar şi cultura populară, prin cenzură, dogme, normative, dirijism biocratic, lozinci goale, pro¬ 
pagandă. Intervenţia nu se mai bazează pe cunoaştere. Nerealizându-se în direcţia naturală, firească a evoluţiei 
de până la acest moment, a necesitat continuu mărirea presiunii în direcţia în care s-au dorit schimbările. 

în acelaşi timp, într-o lume ale cărei ameninţări vătămătoare, incoerentă, fluctuantă, „harababura folclorică" 
devine o încercare de echilibrare: „ne-ar trebui umorul coroziv al lui Caragiale, el da, ar fi ştiut să pună în scenă 
felul în care specificul nostru «popular» s-a adaptat marxismului şi l-a transformat. întotdeauna a existat ceva 
ţărănesc în conducerea acestei ţări şi în raportarea la ea, un ţărănism care i-a uitat pe ţărani şi o fascinaţie 
mimetică, uneori grotescă pentru societatea rafinată". 

3.1. Perioada industrializării şi urbanizării 

Satul nu mai interesa puterea nici sub aspectul naţional, nici social. Se teoretizează industrializarea, 
urbanizarea. 

Satul este tratat ca un cadru fizic limitat - nu ca o realitate cu dimensiuni socioculturale specifice -, un obiect 
pasiv în raport cu manifestările civilizatorii ale oraşului, o comunitate închisă, predispusă conservării atemporale 
care trebuie contemporaneizată prin asimilarea de valori exterioare lui. 

Aceasta a însemnat înstrăinarea reciprocă a grupurilor umane şi a indivizilor, distanţarea generaţiilor, 
trecerea de la societatea tradiţională la cea nominală 9 . 

în plan cultural, înregistrăm decăderea vechilor obiceiuri, uitarea tradiţiilor şi apariţia unor noi modele. 

Sub impactul „vremurilor noi", evoluţia în litera, dar şi în spiritul tradiţionalului este aproape imposibilă. 

Impedimentele nu vin numai de la putere, ci şi din interior (creatorul popular este în acelaşi timp un păstrător 
al tradiţiei orale, dar şi un observator al noului, o oglindă a vremii şi un moment de echilibrare între social şi 
exigentele nemuritoare). 

3.2. Comunismul naţionalist şi „Cântarea României" 

După 1962, comunismul naţionalist redescoperă cultura populară valorificând funcţiile ei propagandistice şi 
catartice - „spectacolul” cu funcţia sa mnemonică şi curativă. Paideia pe care ne-a învăţat-o încă de mult Aristotel 
devine o demonstraţie naivă şi ostentativă a tradiţiilor pervertite şi pasteurizate. 

Aparent, organizarea folclorului la scara naţiunii într-un mod tot organic şi ierarhizat prin intermediul 
partidului-natiune („Cântarea României”) a realizat programul pe care mulţi intelectuali din perioada interbelică 
îl trasaseră. Dar această organizare nu vizează folclorul ca fapt social, nu porneşte de la cunoaştere - ca în 
modelul gustian -, ci transformă materialul folcloric într-un instrument docil căruia îi neagă esenţa proiectului 
creator şi îi impune teme, eroi pe linie, omagii servile, cultul personalităţii. 

Distrugerii tradiţiilor (din etapa anterioară) i-a urmat acum pervertirea, redefinirea culturii populare în spirit 
abuziv, totalitar cu tălmăciri şi răstălmăciri grosolane. Canoanele politico-ideologice impun banalităţi etnografice 
înecate sub un val de autentică erudiţie sau grotescul de falsă autenticitate cultivat de „folclorul nou”, 
schimonosit şi schimonositor. 

Este nedrept să (intuim la stâlpul infamiei pe cei care au răspuns acestor cerinţe cedând, evident regretabil, 
şi a nu pune în primul rând sub acuzaţie sistemul care a obligat la astfel de constrângeri odioase şi mutilări 
morale. 

Marele vinovat este de departe regimul totalitar şi, în al doilea rând activistul cultural, instructorul, creatorul, 
cercetătorul. 

A existat o rezistenţă tacită, pasivă, spontană, inocentă, discretă, organică, refuzându-se implicarea. Ne 
referim la cei care s-au manifestat constant în sfera culturii populare fără o angajare ideologică, cu atât mai puţin 
politică, clară, precisă, explicită. Au fost şi situaţii de rezistenţă activă, de trecere de la gestul discret la acţiunea 
publică sfidând în mod deschis „ordinea", încălcând dispoziţii legale - sunt eroii aproape uitaţi ai rezistenţei, dar, 
putini sunt eroi, ceva mai mulţi doar corecţi şi oneşti, imensa majoritate a dus o politică de supravieţuire, de 
consolare că „arta" până la urmă salvează totul. 

Profesionalismul a servit frecvent ca alibi pentru neangajare. Specialiştii, retrăgându-se tot mai mult în 
mediile conservate, regăseau cu plăcere lucruri cunoscute, hărţuind cu instrumentele pozitivismului de calitate 
spiritul ţărănesc (tezaurul folcloric) sau mulţumindu-se cu analize şi sinteze mai mult sau mai puţin sterile asupra 
materialului deja adunat, căutând esenţa hermeneutică a folclorului în sensurile şi simbolurile sale. 

(Nici acum nu suntem departe de astfel de manifestări atât timp cât refuzăm să recunoaştem că lectura 
realităţii folclorice nu poate fi neutră, aseptică, rolul preceptelor ideologice fiind hotărâtor). 

Confruntat cu dirijismul şi propaganda, transformat de către putere chiar într-un instrument docil de 
propagandă şi educaţie în direcţia ideologiei unice, folclorul nu a suferit doar un simplu proces de hibridare. 

Confruntarea dintre cerinţele ideologice atotputernice şi cultura populară a luat diferite forme ce pot fi 
aşezate pe un continuu de la conlucrarea binevoitoare (care a dat produse kitsch cu forme stridente), la 
respingerea reciprocă (care a condus la separarea pe criteriul „nu merge", respingându-se brezeienismul, 
ridiculizându-se exagerările ostentative). 

Scăzând autoritatea Tradiţiei, aceasta nu şi-a mai putut exercita rolul de filtru valoric şi, ca atare, creşte 
îngrijorător poluarea culturală („cultura nouă", „de gang” invadează inevitabil satul). 

Evoluţiile generale înregistrate în întreg spaţiul european ca urmare a urbanizării şi industrializării dau în 
această etapă forme aberante. 

în trecerea de la creatorul popular anonim, de la participarea culturală la specializare, individualizare, 
înregistrăm apariţia creatorului popular asistat de stat de la debut până la moarte, protecţie socială politizată 
(deconturi, avansuri, împrumuturi, ajutoare etc.). Tutela măruntă l-a constrâns la duplicitate şi ipocrizie, la 
oportunism şi cinism - mai păstrează şi azi această deprindere manifestată în reflexe de prudenţă şi duplicitate, 
relaţii ambigue şi adesea profitabile cu puterea (singura care, la urma urmei, poate plăti!). 

Obiectul popular se amplifică, devine expresie de virtuozitate atinge proporţii monumentale şi eroice. Mâna 
nu mai este condusă de resorturi interne de origine ancestrală; ea s-a aliniat cerinţelor stăpânilor vremelnici, iar 
aceştia au ridicat creatorul popular la rangul de „artist popular". 

Ceea ce tradiţia populară recunoaşte ca autentic aparţinea - şi mai aparţine încă - unor aspecte de viată 
cotidiană. Când viaţa care le-a dat naştere a dispărut, devine un simplu element decorativ, de scenă. Rămasă 
fără viaţă, forma fără fond e reprodusă astfel încât să satisfacă cerinţele atotputernicei ideologii. 

Cu cât pătrunde mai mult în sfera mărfii, produsul culturii tradiţionale îşi pierde spiritul care l-a smuls din 
materia brută şi jertfeşte reprezentărilor „cumpărătorilor" de frumuseţe populară, austera sa puritate a formelor. 

Şi totuşi, nu putem să negăm faptul că animaţia culturală a readus la loc de cinste anumite piese „din lăzi”, 
altele s-au retradiţionalizat cu o deosebită vigoare prin scenă, s-a stimulat ambiţia de afirmare culturală - 
puternică şi altădată - şi această ambiţie e o condiţie, este un factor de creştere! 

4. După 1989 

Modernizarea şi apoi economia colectivistă au produs o adevărată criză a ruralului care nu se mai regăseşte 
în manifestările sale profesionale, în spaţiul public, în cel cultural. 

Statutul şi sensul evoluţiei rămân incerte: 

• ierarhiile şi valorile sunt date de profesionişti, cele naturale, independente sunt contestabile şi contestate; 

• se perpetuează spiritul ideologiei comuniste - festivismul folcloric apare adesea ca un ultim refugiu al 
guvernanţilor; 

• se menţine şi mentalitatea solistului, creatorului oficial; 

• realitatea socioeconomică a satului continuu măcinat de reflexul diferitelor şi contradictoriilor reglementări 
nu este propice sintezelor, ci fragmentărilor, formelor fără fond. 

Trăim în continuare o perioadă de intensă politizare a societăţii şi culturii româneşti, dar totul are încă un 
caracter predominant spontan, uneori chiar dezorganizat, o politică de idei bine formulată şi argumentată adesea 
lipseşte. Se menţine şi o psihologie festivistă, propagandistică şi birocratică. Se urmăreşte construirea imaginii 
României şi a culturii sale populare prin dirijare oficială produsă ca la „Cântarea României”. 

O adevărată criză de structură şi mentalitate culturală, organizare şi instituţionalizare (pentru a nu mai vorbi 
de cea financiară) reactivează întreaga suită de interacţiuni dintre cultura populară şi ideologie în încercarea 
disperată de restabilire a echilibrului, de înscriere firească în noile cerinţe ale postmodernismului. 

Se prefigurează totuşi trei variante ale relaţiei, derivate din direcţiile ideologice mai pregnante: 

• cultura populară condusă, dirijată, organizată prin ideologie de stat cu centru unic; 

• cultura populară cu funcţionare liberă, în spirit pluralist, să se renunţe total la concepţia administrativă, 
birocratică, de conducere şi organizare; 

• satul să fie reîndrumat pentru participare şi creativitate şi ajutat să-şi vindece efectele pervertirii limbajului 
său, efect al răsturnării resurselor sale de bază transformate în clişee, lozinci, citate vizuale, stil oficial gol şi ridicol. 

Se impune un proiect cultural, dar fundamentat pe o altă ideologie, un proiect care să încurajeze sinteza. 

Am prezentat doar câteva momente ale seriei modalităţilor de interacţiune dintre cultura populară şi 
ideologie apărute pe axa timp, dar şi seria ca atare poate fi reconstituită. Utilizarea unei astfel de tipologii ar 
uşura mult înţelegerea datelor din lectura culturii populare: ca într-un veritabil tabel al lui Mendeleev, acestea şi- 
ar găsi loc cu caracteristici definite teoretic încă de la început. 

Este importantă precizarea că din împrejurarea că am surprins câteva elemente ale seriei, nu rezultă cât de 
numeroase sunt ele astăzi. De asemenea, teoretic cel puţin, sunt de presupus variante de combinaţii între 
elementele seriei. Ar fi ciudat să fie altfel! 

Note: 

1 *** Dictionnaire de sociologie, Larousse, 1973, p. 147. 

2 Hess, B.; Marksm, E.; Stein, P„ Sociology, New York, 1988, p. 598. 

3 Karnoouh, C., Românii. Tipologie şi mentalităţi, Editura Humanitas, Bucureşti, 1994, p. 13. 

4 Noica, C., Pagini despre sufletul românesc, Editura Humanitas, Bucureşti, 1991. 

5 Stahl, H.H., Eseuri ciitice despre cultura populară românească, Editura Minerva, Bucureşti, 1983. 

6 Idem, Discursuri de recepţie la Academia Română, Editura Albatros, Bucureşti, 1980. 

7 Larionescu, M. (coord.), Şcoala sociologică de la Bucureşti. Tradiţie şi actualitate, Editura Metropol, Bucureşti, 1996. 

8 Mihăilescu, V.; Popescu, I.; Pânzaru, I., Paysans de l'histoire, Collection SACR, 1992. 

9 Radu, N.; Furtună, C.; Jelea-Vancea, G.; Bălan, C„ Prefaceri socioumane in România secoluluiXX, Bucureşti, 1996. 

1. Despre oportunismul politic şi economia parvenirii folcloristice 

Imixtiunea politicului în folclor reprezintă o operă recentă, proprie - şi caracteristică - doar secolului nostru. 
Ne referim desigur la veritabila imixtiune, adică, masivă, tendenţioasă, agresivă, a unui politic propriu-zis, şi 
acesta la fel de substanţial, partinic, agresiv. Asupra acestui subiect, studii distante, obiective, neorientate şi 
neangajate politic încă nu au fost iniţiate; iar cele efectuate cândva (afară de exegeze sau colecţii mai recente 
precum cele semnate de N. Coatu şi E. Cernea), purtau inevitabil marca aservirii ori a condiţionării politice. în 
sensul acesta, cât de limitat, de pardonabil, se poate vorbi inclusiv de o folcloristică determinată politic, de o 
folcloristică, cu deosebire multă din aceea practicată în primele două decenii de după 1945: aservită politic. 

Reamintim că nu infuzia politicului în sine ne interesează în momentul şi lucrarea de fată, ci doar aspectul 
economic al acestui politic infuz. Şi, cu precizie, substratul sau elementul economic din cadrul abordării şi 
ilustrării socialiste intervenite în folclorul contemporan. 

într-una din primele contribuţii ale exegezei româneşti la opera de identificare şi susţinere a creativităţii 
populare ca instrument ideologic 1 , ni se dă un exemplu al infuziei mesajului comunist în folclor. încă din anul 
1930, celebrul, panromânescul cântec de stea „Steaua sus răsare" circula în mediile proletare cu un text 
socialist-proletcultist şi revolutionar-revanşard. Prilejul era acela tradiţional-folcloric: colindatul cu prilejul 
sărbătorii Crăciunului şi perioadei de până la Anul Nou, iar mobilul era acela economic, concretizat în colectarea 
de fonduri (destinate într-ajutorării politice şi muncitoreşti. în loc de citat vom facsimila în continuare întreaga 
prezentare a folcloristului, atrăgând lectorului atenţia atât asupra atributelor economice ale funcţiei colindatului, 
cât şi asupra acelora economico-sociale din textul care substituie şi parodiază cântecul de stea propriu-zis. 

însoţiţi de un membru de partid cu experienţă, tineri şi copii, ducând cu ei stele în cinci colţuri, uneori cu 
chipul lui Lenin în mijloc, alteori fără niciun chip, mergeau pe la casele muncitorilor. Pe stradă steaua era 
acoperită cu o husă. După ce în prealabil conducătorul grupului se interesa dacă se primeşte cu steaua 
muncitorească, intrau în casă şi începeau să cânte. Pentru acest prilej au fost create mai multe texte care se 
executau de obicei pe melodii cunoscute de colindă sau cântec de stea, pentru a nu trezi, în caz contrar, 
suspiciunea organelor poliţieneşti şi a siguranţei burgheze. Uneori se cântau cântece revoluţionare cunoscute 
sau se recitau poezii revoluţionare. La sfârşit, după strângerea darurilor constând în bani sau alimente, 
conducătorul cetei se adresa celor din casă cu cuvintele: „Cetăţeni (sau «Fraţilor») banii pe care i-aţi dat Dvs. 
sunt pentru cei care au luptat pentru opt ore de muncă, pentru pace, împotriva războiului" sau „pentru cei închişi, 
pentru luptătorii antifascişti" etc. Textul care urmează a circulat în Bucureşti în anii 1930-1933 şi a fost cântat 
adesea la revelioanele muncitoreşti. 

Melodia pe care se cântă textul nostru este o creaţie populară autohtonă cunoscută, care a vehiculat la un 
moment dat şi textul unui cântec de stea. Trebuie subliniat faptul că ea a fost modificată în sensul imprimării unui 
specific al cântecelor revoluţionare. Acest lucru s-a realizat prin repetarea ultimelor două rânduri melodice, aşa 
cum se întâmplă de cele mai multe ori în cântecele de masă. 

Cazul colindatului şi al colindei de mai sus reprezintă un caz inocent, în sensul că rămâne unul tipic pentru 
cursul firesc, genuin, de modificare, adaptare, transformare, evoluţie şi circulaţie a folclorului în genere. în speţă, 
este cazul utilizării unui obicei şi a unei piese de maximă popularitate, de adaptare a acesteia în mediul marginal 
al muncitorimii în sensul canonizat al funcţionalismului, comunitarismului şi anonimatului proprii oricărui act 
autentic de folclor. Acest gen de expresie sociopolitică reprezintă încă un act de folclor urban genuin. 

Cu totul alta este însă semnificaţia şi implicaţia campaniei de influenţare a mediilor urbane şi ţărăneşti prin 
intermediul unei expresii artistice de inspiraţie şi iz ţărănesc, popular, campanie pornită politic pe verticală de sus 
în jos, de către intelectuali mai mult sau mai puţin mediocri, dar angajaţi politic şi partinic. încă din 1946 au 
început să fie lansate în cultura românească tot felul de culegeri şi texte oferite drept folclor, ori menite să inspire 
şi influenţeze folclorul în sensul unei angajări politice părtinitoare. Şi urmează să vedem că unul din elementele 
primordiale - cal de bătaie - în sensul că acesta va fi fost constanta arhetipală: bogat şi ticălos versus sărac şi 
drept, plus îndestularea promisă, deci specularea substratului economic. 

Volumaşul Pluguşoare şi Colinde (1946, fără loc, fără editură), se deschide cu parodia „Sus flăcăi nu mai 
dormiţi” de Margareta Dorian, text de presupus a se cânta pe vreuna din melodiile de colindă tradiţională 

(.Trageţi brazda cât mai grea,/Negura să piară'n ea;/Rupeţi chinga de nevoi,/Hai leroi Ieri/Cresc pe culme 

vremuri noi,/Hei leroi Ier!"). Elisabeta Luca oferă apoi asimilării şi circulaţiei populare un Pluguşor tradiţional în 

formă, dar totalmente actualizat în cuprins (.Şi-au pornit vârtos să ceară/Ţarină, reformă-agrară,/Că pământul 

boeresc/Cu sudoare îl stropesc/Tot ţăranii cei lipsiţi,/Cei pământului lipiţi./Trageţi brazda măi flăcăi!/Hei! 
Hei!//Muncitorul din oraş,/Cărturar cinstit, slujbaş,/Toţi ca unul s-au unit/ Cu ţăranul necăjit/Şi-au pus umărul la 
car/Ca să-l scoată din amar./Puneţi-l şi voi flăcăil/Hei! hei!”...). Eusebiu Camilar îşi dă tot sârgul poetic pentru a 
realiza o rafinată variantă atât colindei Bogatul şi Săracul, cât şi obidei şi urii de clasă: „Lerui Doamne, Lerui- 
ler,/Vânt de aur pe sub cer;/Lerui-Ler şi Lerului/Sus la poarta cerului,/Şade-o faţă luminoasă/La o masă de 
mătasă...// Măr de aur, măr de-argint,/lată-i pe ciocoi venind/Din pustiile de jos,/Ca să-i judece Cristos.../Ticălos 
de om avut,/Să dai seamă ce-ai făcut!/Pe săraci i-ai umilit,/l-ai bătut, i-ai jăcmănit...//lar ciocoii gem de 
teamă,/Sus la porţile de-aramă;/După munţii cei de-apoi/Focul veşnic arde-n toi...//Ascultaţi, voi ghiftuiţi,/Pentru 
ce mai uneltiţi?/Ceru-i bun şi Domnu-i bun./Azi în sara de Crăciun...//Clopoţeii gerului/Râd în slava cerului;/Râd 
şi sună pentru noi,/Cei săraci, flămânzi şi goi...// (...) La casa sărmanului,/Creşte rodul anului,/Pe capul 
ciocoiului/Blestemul poporului”. Alte colinde, pluguşoare sau chiar un „cântec de Irod", semnate toate, veneau 
să salute sufletul tradiţional în termenii noilor oportunităţi politice, sociale şi economice. 

Broşura Colinde şi Pluguşoare apărută la Editura Confederaţiei Generale a Muncii din România, 1946 (texte 
de Al. Ion, V. Câmpeanu, Dem. Costinescu, Nicolae Constantin, Gh. Cheţa, Tudor Negru, Th. Brudiu, Tudor 
Mihail, Elena Farago, armonizare de V. Popovici - profesor la Conservatorul Muncitoresc şi Gh. Derieţeanu - 
responsabil muzical C.G.M.) reprezenta o „ofertă" de un profesionalism mai ridicat şi subtil. Piesele muzicale 
reprezentau melodii folclorice consacrate, dar prelucrate armonic (V. Popovici) ori melodii populare originale în 
spirit popular, concepute şi acestea pentru cor de voci mixte (Gh. Derieţeanu). Versurile nu erau în întregime 
originale; ele citau amplu versul folcloric şi introduceau elementul-informant nou în mod neşocant. Trimiterea la 
realismul de circumstanţă socioeconomică sau istorico-politică se face adesea doar în ultimele două versuri ale 
piesei. Volumul de piese e aici mult mai mare (71 pag. în total), iar apropierea lor mai mare de versul şi spiritul 
popular le consfinţea avantajul de a putea căpăta popularitate, avantajul, atuul şansei de a fi performate, de a 
circula deci şi a influenţa mai eficient repertoriul de gen. 

„Sculaţi, sculaţi nu dormiţi' (pp. 30-31) propunea un nou refren, din categoria formulelor „economice" care 
vor domina vocabularul sintagmatic al socialismului de mai târziu: „Ţară câmp cu flori”. Nota din subsol 
atenţionează asupra nevoii repetării sale după fiece alt vers. Plus faptul că se cântă pe melodia (anterioară) „Hai 
sculaţi fraţi muncitorii”. Strofele trei şi patru trădează atât adresa, cât şi originea - precaritate materială, frustrare 
intestină - a acestui gen de producţie: „Sculaţi, sculaţi să cântăm/Şi la masă toţi să stăm/Şi să bem şi să 
mâncăm/Horă nouă să jucăm//Că destul am flămânzit/Când boierii au dormit/Soarele de-a răsărit/Fie azi bine 

venit". Elemente şi expresii pe care le aflăm în folclorul ţărănesc tradiţional ca specializate pentru repertoriul 
aluziilor şi determinaţilor ataşate condiţiei de ţigan. 

Desigur, nu toate piesele volumaşului au „calitatea" menţionată la început. Fidelitatea fată de tradiţional şi 
autentic este chiar atributul textelor, dar se cuvenea menţionat. Căci, totuşi, majoritatea se sinchisesc prea puţin 
de acesta, plonjând cu bruscheţe în universul şi ideatica „revoluţionară” a sociopoliticului si a atitudinii haiduceşti, 
în Colinda de la pp. 4344 se exprimă un socialism deja matur, caracteristic inclusiv perioadei sale de 
decrepitudine (deşi suntem abia în 1946): „Scoală gazdă că prin sat/Cântă plugul la arat/Sparge brazdă-n 
răsărit/în pământul ce-am primit.//Scoală gazdă să cinstim/Munca s-o sărbătorim/Şi pe urmă să pornim/Viaţă 
nouă să clădim" (str. finale). 

Plugusoare mai mult sau mai puţin „muncitoreşti” - cum se şi defineşte şi intitulează unul -, exaltă munca, 
parvenirea economică si socială, extazul miluirii numită reformă agrară, împroprietărirea, victoria săracilor şi a 
sărăciei împotriva bogăţiei şi a celor bogaţi. „Aho, aho, copii şi fraţil/Câmpul adânc să-l araţi/Să-l grăpaţi să-l 
semănati/Rod bogat să ridicaţi/Cu dragoste să-l munciţi/Pământul că-l stăpâniţi/Căci pentru voi şi pentru ţară/ 
S-a făcut reforma agrară/S-a dat pământul moşieresc/Oamenilor ce-l muncesc/$i-au luptat toti muncitorii/Să 
pună la cârma ţării/Guvem adevărat democrat/Care pământul v-a dat.” (p. 59) „Pluguşor cu boi plăvani,/Am 
răbdat sute de ani,/Pluguşor cu patru boi,/Azi venirăm pe la voi/Că scâparăm de nevoi./De boeri şi de ciocoi/ 
(...)//Mâine-n zori să vă sculaţi/Şi la muncă să plecaţi,/Braţul să vi-l oţeliti/Şi cu râvnă să munciţi,/Că muncim doar 
pentru noi/Nu pentru boieri ciocoi,/Ţară nouă să clădim,/Fericiţi în ea să fim,/Ţară nouă românească,/Fericire 
pământească.” (pp. 63-64). Iar un „Pluguşor cu sase boi" vesteşte muncitorilor agricoli că „Sunt stăpâni azi pe 
ogor/Şi li-i munca mai cu spor,/De pe urma plugului/Roadele belşugului/lntră în hambarul lor,/Nu într-al 
ciocoilor/Mânaţi măi, hăi.hăi!" (p. 70). 

Din nefericire nu doar poetaşi marginali şi mediocri si-au dat mâna la influenţarea creativităţii populare cu 
idei şi expresii ale antagonismului socioeconomic cu parti-pris politic. Elementul parvenire - caracteristic revoltei 
şi revoluţiei socialist-colhoznice - s-a generalizat în toate sferele acţiunii, culturii, ştiinţei şi creaţiei româneşti. A 
avut loc o parvenire şi în domeniul folcloristicii, iar la aceasta şi-au adus contribuţia în primul rând acei creatori- 
poeţi şi folclorişti a căror „origine sănătoasă” echivala cu provenienţa din familii lipsite de proprietăţi materiale, 
sărace. Privilegiaţi ai noului sistem, promovaţi apoi în posturi şi grade profesionale mântuite la repezeală, 
noroade de arivişti au plecat de la sărăcia de baştină plătind cu obolul unei angajări revanşarde şi al unui frenetic 
entuziasm subiectiv la opera de naţionalizare, colectivizare şi epurare a persoanelor şi personalităţilor de stare 
materială superioară ori care nu agreau dictatura numită proletară. Numeroşi intelectuali au fost nevoiţi - de către 
regim şi circumstanţe - să contribuie la actul deschiderii folclorului în faţa temei dictaturii proletare. Dar numeroşi 
au făcut-o totuşi din oportunism şi arivism propriu, din „libertatea" şi condiţionarea (psiho-socio-economică) a 
propriei lor conştiinţe. Oare să-i fi cerut vreo autoritate politică folcloristului loan R. Nicola să compună piesa 
reprodusă în continuare? 

Textul elogiului harnicului culegător de folclor muzical fusese: „Sculaţi ţărani muncitori/Că vă vin 
colindătoril/Toţi iubim la nefârşit/Steaua de la Răsărit./Florile dalbe!//C-aşteptat-am din bătrâni/Subjugati noian 
de ani/Un veac nou ca să sosească/Popoare să dezrobească.//Doja şi Horia cei dragi/Răzmeriţă de 
iobagi/Ridicat-au. Dar în schimb/Martirii au suferit./Regii şi cu cei bogaţi/Popoarele-au asuprit/Până când din 
Răsărit/Roşie stea a răsărit.//în furtuna ce-a pornit/Lumea veche a pierit./S-a clădit în locul său/Lume nouă, 
Omul nou.//Acum dârz se-nalţă veacul/Şi pe creasta lui... săracul./După mult ce-a suferit/Poporul a 
biruit.//Sovietica Uniune/Temelie nouă pune;/Temelie de dreptate/De progres şi-n lume Pace.//Acestea vestim! 
Şi-acum/Gândul nostru cel prea bun/Spre Stalin îl îndreptăm:A/iaţă lungă îi urăm./ZZiua de-astăzi, gospodari/ 
S-o ajungeţi la mulţi ani!/Partidul să ne trăiască/Republica să-nflorească”. 

Textul făcăturii sale de colindă este datat 19.11.1949 deci foarte devreme, într-un moment în care presiunile 
activismului de partid comunist nu ajunseseră încă la paroxismul terorizării tuturor intelectualilor în vederea 
participării ideologice. Cu prilejul editării unui alt text semnat de I.R. Nicola 2 am putut observa, iarăşi, intervenţia 
unor comentarii şi atitudini de oportunism ideologic şi politic pe care subiectul expunerii sale nu le-ar fi necesitat 
cu evidenţă. Şi poate că n-ar fi ieşit niciodată la iveală dacă momentul istoric nu ar fi favorizat actualizarea, din 
abis de conştiinţă resenlimenlară, a „nedreptăţii’ săracului de a fi (fost) sărac şi a „nedreptăţii" bogatului de a fi 
(fost) bogat. 

Cazuri ca acestea, de „angajare” a folcloristului de partea sărăciei creatoare de „folclor nou" nu au fost 
izolate; nici puţine. în cele două însemnări din 1950 semnate de llarion Cocişiu şi pe care le vom edita cu prilejul 
acesta pentru prima oară vom întâlni iarăşi o cu totul inutilă şi penibilă ataşare subiectivă a autorului faţă de 
atitudinea agresivă a sărăntocului arivist şi măcinat de invidie. îndrăzneaţă, provocanta şi subtila sa ipoteză 
(provocantă şi demnă de reţinut din punct de vedere ştiinţific), afirmând că folclorul este creaţia precarităţii 
materiale, riscă să apară, din nefericire, speculată ideologic. Şi aceasta, numai fiindcă, citindu-i textul, aproape 
că dă impresia şi că folclorul e sursa revoluţiei proletcultisto-colhoznice, a dictaturii proletare şi a urii de clasă. 

Tentaţi pentru un moment să ne ocupăm şi de studierea relaţiilor dintre creativitatea orală şi politică, am 
intervievat mai mulţi colegi folclorişti, activi în primele decenii ale socialismului în România. Unii ne-au dat 
numele şi anecdote ale „colaboraţionismului” altora pe tărâm folcloristic, după cum era foarte posibil ca 
respectivii să-i nominalizeze chiar pe ei. Cei dispăruţi erau nominalizaţi mai uşor, după cum alţi colegi seniori 
afirmau că ştiu multe (în acest sens), dar refuzau să dea amănunte şi nume. Şi poate că bunul lor simţ era 
motivat şi pe teama - sau solidaritatea - de a nu „demasca" pentru a nu fi la rândul lor demascaţi. Oricum, am 
renunţat la anchetă, ca şi la temă, iar între motive s-a aflat şi elementul mult prea criticabil, trist chiar, al 
inexorabilităţii de a dezgropa mult prea mult omenesc, subiectivism şi impostură morală în istoria folcloristicii 
româneşti. 

Veacul pe a cărui „creastă" stă Săracul - cum spusese-n colindă I.R. Nicola - s-a putut caracteriza şi prin 
multă „sărăcie" folcloristică. 

Toată lumea cunoaşte azi că numeroşi intelectuali, culegători sau cercetători ai folclorului inclusiv indicau şi 
solicitau ţăranilor comiterea de cântece şi poeme care să reflecte înnoirile socioeconomice şi ideologia 
comunistă de după 1945. Ziarele vremii supurau de creaţii folclorice şi populare ale căror autori rurali erau fictivi, 
dar care au putut deveni folclor, măcar parţial. Iar Arhiva IEF este plină de contribuţii, mai mult sau mai puţin 
autentice, alogen inspirate, în care creatori populari îşi forţează afirmarea prin angajament ideologic de 
circumstanţă. Oportunism, dar nu lipsit de o subiectivă patimă a cărei sursă este handicapul sau complexul 
originii socioeconomice precare. 

2. Psihologia averii şi psihologia sărăciei faţă în faţă cu cântecul (un inedit folcloristic semnat I. Cocişiu) 

Problema creativităţii omului dominat de o anumită condiţie economică este una din cele care au preocupat 
cel mai rar şi firav cercetarea românească, lată de ce a fost o mare satisfacţie pentru noi să descoperim între 
manuscrisele lui llarion Cocişiu 10 file (20 de pagini caiet velin) ale unui material care tratează tocmai acest 
subiect. Materialul, extras din Arhiva IEF şi reprodus in extenso în cele care urmează, are caracter de eseu- 
manifest şi aglomerează numeroase idei, absurdităţi şi ipoteze. Unele dintre acestea ar merita serioase lărgiri, 
nuanţări, corijări. Dacă articolul inedit al lui I. Cocişiu ar fi fost cunoscut în prealabil, cu prilejul de faţă l-am fi 
tratat, desigur, doar fragmentar şi critic, selectând din el ori reţinând doar expresii eventual valide ale cercetării, 
în condiţiile date, însă, considerăm că mai demnă de interes este punerea în circulaţie a textului aparţinând 
reputatului cercetător, profitând de prilejul acesta pentru a face şi un act de editare. Oricum, în afara oricăror 
nuanţe de angajare tendenţioasă şi oportunism ideologic, este de apreciat preocuparea folcloristului pentru 
realitatea psihologiei actului creator folcloric, ca şi acela al interacţiunii dintre economic şi producţia muzicală. 

Arhiva IEF; Mss. 73, dosar 6, fila 82-90 (llarion Cocişiu) 

„Covăsinţ 4 I ‘950 

Bogaţii nu cântă! 

«Noi nu ne ocupăm cu dăstea» spun obişnuit oamenii înstăriţi, când sunt întrebaţi de cântec şi te trimit la 
săraci, cu un aer de dispreţ, izvorât din netă superioritate. 

Femeia bogatului, dacă a fost săracă, tot mai cântă, dar aşa, pentru ea. Apoi, cântecul de unul singur se 
răreşte şi amuţeşte cu timpul. Bogatul are prea multe pe cap ca să mai cânte. Şi deasupra tuturor acestora multe 
stă nesecata poftă de câştig. 

încep grijile gospodăriei ce se măreşte, încep calculele de fiecare zi, reluate în fiecare zi, pentru a potrivi 
lucrurile şi a le chivernisi. 

în această perioadă de îmbogăţire, omul pare de treabă. Nu are cu nimeni nimic. De-aceia nu se amestecă 
nici măcar în cântece, care sunt ale tuturor. Nu te supără, nu te roagă cu nimic. Singur cu ai lui, închis în el 
ca-ntr-o cetate inexpugnabilă, nu trăieşte decât pentru dânsul. Dacă necazul te împinge în ghearele lui, dacă 
trebuie să-i intri dator şi el îţi face până la urmă acest hatâr, în schimbul lucrului - adică plata plus zilele de lucru 
atunci se cheamă că vei sta alături de el o zi, două, vei mânca la uşa lui, vei lucra în brazda lui şi-ţi vei uşura 
inima cu cântecul tău, pe locul lui. 

Şi dispreţul pentru sărăcia ta va trece asupra cântecului tău, deşi s-ar putea să-i placă viersul tău, să-i placă 
şi vorbele şi să-şi dea seama că e chiar mai uşor de lucrat în cântec. Dacă e aşa, te va îndrăgi prin cântecul tău 
şi te va chema să-i cânţi. El va asculta şi poate câteodată va murmura cu tine. Dar nul, se va opri aici, pentru 
că nu face să se compromită. Cântecul lui e câştigul. Bucuria cea mai sinceră a lui e creşterea averii, cât mai 
mult, şi aceasta-i va ţine loc pentru orice altă plăcere sufletească. Va fi rob muncii lui în această perioadă de 
îmbogăţire. 

Apoi, va începe să trăiască bine, mai bine. Când ajunge să aibă «cât îi trebuie», bunul trai îl va moleşi. 
Plăcerea banilor ce trebuie să curgă uşor va lua lor plăcerii muncii încordate de la început, când i-a venit gând 
de îmbogăţire. Acum, sluga ori slugile ştiu rostul lucrului. De la ele se aşteaptă aceleaşi eforturi pe care le-a făcut 
el în muncă şi nu va uita să se dea pe sine de exemplu în orice ocazie. 

Biata slugă va uita însă să-i răspundă că dacă a muncit, a muncit pentru el ca să se îmbogăţească, iar ea, 
munceşte azi tot pentru el spre a-i mări bogăţia şi nicidecum pentru sine, spre a-şi uşura traiul! 

I se pare stăpânului că sluga nu e destul de harnică oricât ar face. Că el se poartă bine cu sluga, o pune la 
masă cu el, o culcă în aceeaşi casă cu el, şi altfel ar fi un om pierdut care aleargă din om în om ca să câştige 
de pe o zi pe alta. La el are totul. Are tot afară de egala preţuire. Şi tot ce e al slugii e preţuit slugăreşte. Până 

şi cântecul, pentru că e izvorât din piept sănătos de slugă, e cântec slugăresc. E plăcut, e frumos, dar îl cântă 
slugile. 

Din acea clipă, bogatul nu mai cântă. E bogat. Pune pe altul să-i cânte. Altul va cânta de prietenie - adică 
pe masă şi băutură, ori pe bani. Plăcerea bogatului va fi una pasivă, una de auditor, la început incomodă, apoi 
tot mai comodă, până ce, această muzică a altuia devine o necesitate pentru el. 

Bogatul nu mai cântă. 

Dar azi cântă maşinile: patefonul, radio. Şi acestea cântă mai bine ca slugile, cântă ce vrei tu şi cum vrei 
tu. Eşti sătul de cântec slugăresc. Şi-apoi, cântându-l numai pe acesta, prea arăţi a ţoapă, care de-abia s-a 
desculţat de opinca puturoasă. 

Mai bine să cânte patefonul. Să cânte cântece de oraş, altfel decât cele din sat. Dacă seamănă cu ale tale 
nu e nimic, dar să fie totuşi altele şi altfel cântate. 

Şi-un bogat de-aici şi altul dintr-altă parte, având acelaşi ideal şi aceeaşi patrie - sacul cu bani - vor cânta 
acelaşi cântec şi pe aripile lui se vor întâlni în Cosmopolitism. Da, vorba nu e o invenţie. E o realitate atât de 
adevărată, cât e de adevărat că sunt oameni bogaţi şi săraci. 

Iar săracul rămâne la ce are. El nu poate să-şi cumpere nici ghete, nici patefon. El nu ascultă patefonul 
decât ca pe o curiozitate. Domnii care cântă, pot cânta frumos, dar pentru ei, nu pentru el. Pentru sufletul lui 
rămâne Cântecul lui. Şi acest cântec devine mai aspru, mai dur. Câteodată prinde o notă, un iz din cel 
orăşenesc, dar rămâne tot cântec mujicesc. Prăpastia dintre el şi bogatul din satul lui începe să crească. Bogatul 
nu-l mai primeşte la masă. Nici în casă. îl ţine la uşă. De-acolo primeşte ordinele de lucru. Şi el începe lucrul cu 
cântecul lui, îl continuă şi termină cu cântecul lui, în care, scrâşneşte adesea ura şi dorul de răzbunare pe cel 
ce l-a robit. Cântecul nu-i poate fi luat de nimeni. 

Dar în el, nu e dorul de înălţare? Nu are în faţă exemplul bogatului? Ba da, dar această înălţare nu-i surâde. 
Cineva-i arată că poate fi şi altfel, pe altă cale om liber, om care are ce-i trebuie fără să slugărească nimănui. 

Pieptul i se umflă. Gândurile-i bat năvalnic în tâmple. Şi când, cel care i-a spus vorba mare, vine din nou 
să-i lumineze Calea, pe drumul larg deschis de fratele muncitor, păşeşte îndreptându-şi spinarea slugărnicită, 
sufletul slugărnicit şi nou cântec înalţă, mai voios, mai plin de bucuria vieţii, a unei vieţi ce nu mai e minciună şi 
robie, a unei vieţi care a adevăr şi libertate. Aşa-i a fi cântecul nou: Cântec de înfrăţire cu toţi cei care muncesc. 

Dar bogatul nu cântă. 

El caută încă să strângă şi fără slugi. Caută să adune pentru el şi pentru ai lui. Oftează doar pentru 
sacrosanctitatea proprietăţii private, adică a proprietăţii lui, care nu era însă şi a celorlalţi! De la alţii a sburat la 
el, şi acei alţii au venit să-l ajute ca să şi-o rotunjească. Au venit nu de dragul lui, ci împinşi de propriile lor 
necazuri în care, cei uniţi cu bogaţii, adică bogaţii la un loc i-au înfundat. 

Bogatul va sughiţa a plâns când va auzi iarăşi cântecul săracului, de data asta, cântec nou, cântec pentru 
om nou, pentru oameni noi, care-şi dau mâna cu toţii spre a-şi clădi o viaţă nouă, mai bună, mai fericită. 

Dar, bogatul nu cântă! 

Covăsinţ 5.1.950 (seara) 

Cântecele noastre populare sunt legate strâns de sărăcia oamenilor şi de starea lor de înrobire. Intr-o epocă 
mai apropiată, în feudalism, au cântat cei ce au fost slugi la alţii, păzitori de vite. Din mărturisirile tuturor 
informatorilor, fie cântăreţi, fie din cei întrebaţi întâmplător, reiese că cei mai cântăreţi, cei care au avut mai mult 
timp de cântece sunt săracii. Slugile la vite au învăţat pe dealuri cântările, una dintr-alta. Băieţii cu fluierul, o 
zicală, două, altele prinse de la bătrâni, alte brodate ca proprii creaţii, pe teme vag reţinute. Fetele la fel, 
chindesind la paza vitelor ori în asemenea munci de slujnice făcute prin casă; la spălatul vaselor, la măturat, au 
cântat. Şi unele dintre ele, câteodată de la gazdă la slugă, cântecul a prins, a sporit, s-a răspândit şi-a devenit 
stăpân al sufletelor oropsite, cărora le-a dăruit clipe frumoase, de recreaţie şi plăcere. 

în timp ce pe moşii boereşti oamenii se aliniau la muncă, cu tot biciul aspru al vechilului, cântecul izbucnea 
de la unul şi până seara îl ştiau toţi. (Pare poezie searbădă toată frazeologia aceasta, ce perorează pentru 
îmbinarea cântecului cu sărăcia şi voia bună. Dacă n-ar fi atâtea mărturii şi mie mi-ar părea vorbărie goală). 

Proprietatea privată l-a făcut pe om grăbit să-şi termine lucrul lui. Nu i-a ars nici de glumă nici de cântec, 
l-a sorit lucrul şi i-a încleştat fălcile. Pe urmă, când eşti mai cu familie, începi mai greu să cânţi. Părinţii au o jenă 
oarecum naturală - în acest stadiu de lucru, în această epocă de dezvoltare economică - faţă de copiii lor. Iar, 

la rândul lor, copiii, de abia îndemnaţi de părinţi, cântă. Şi cântecul capătă o formă câteodată moralizatoare, 
scolastică, e lipsit de exuberanţa cântecului celor mulţi, ce sunt la un loc şi totuşi nu lucrează pentru ei, deci mai 
uşor s-ar grăbi la glume, la râs şi la cântec, decât la lucru. 

Cântecul de-o anumită factură moare cu un anumit stadiu de dezvoltare economică. Ieşirea din feudalism 
înseamnă dispariţia unui anumit repertor de cântece, poate cele mai bogate, mai variate. 

Formele de lucru în comun ulterioare, de veselie în comun, au mai favorizat oarecum prelungirea trăirii unor 
germeni în virtutea inerţiei. Şezătoarea a favorizat încă lirismul cântecelor de dragoste, cântate de fete şi feciori. 
Clăcile au păstrat în plus un anumit repertor ritual. Până şi adunările în vederea sărbătorii Crăciunului au folosit 
spre a mai face încă viu repertorul de colinde, ce altădată trăia şi pe dealurile neînzăpezite, pe care pruncii îşi 
păzeau vitele şi orile cântând colinde în apropierea Crăciunului. 

Lucru în comun la altul - sărăcie - cântec - slugăreală de unul singur la altul, gânduri să nu se frământe 
pentnj agonisire proprie - cântec. 

De ce petrec ţiganii mai mult? De ce cântă mai mult? Nu tocmai pentru că nu sunt îndeajuns muşcaţi de 
veninul proprietăţii inviolabile, ce creşte, creşte, în raport invers cu cântecul şi veselia?! 

Teoria e susţinută pe mărturii, deci nu e abracadabrantă. Dar asta unde duce în asemenea caz? La moartea 
cântecului într-o societate ce se înstăreşte? Da! Şi asta nu e o glumă, ci o realitate. 

Cine a avut nevoie de muzică faţă de care el să fie pasiv (dincolo de ritualul bisericesc) ? Nobilimea, cavalerii 
ce au pus pe oropsiţii veseli robii lor, să le cânte! 

Şi în ce situaţie erau aceşti muzicieni profesionişti până la Haydn şi Beethoven, până la Mozart? De slugi, 
care mâncau la masă cu alte slugi şi se bucurau doar de privilegii, aşa cum orice slugă credincioasă se poate 
bucura (fără să fie numaidecât muzician). 

De ce Beethoven, făcând muzică, tot pentru burghezi, se emancipează de slugăreală? Poate tocmai pentru 
că revoluţia franceză pune problema libertăţii în alt fel decât în feudalism mergând spre Burghezie până atunci. 

Şi ce devine muzica? O marfă de schimb, de consum - pasiv - în sala de concert, pentru cei care nu mai 
fac muzică acasă (cum făceau principii şi [loc gol în text]), decât prin fetele lor, tot pasiv în fond pentru părinţii 
oameni de afaceri şi înstăriţi. 

Libertatea schimbului de mărfuri aduce libertatea muzicianului creator de marfă de consum pentru 
burghezul ce-şi satură poftele artistice în sala de concert./EI va dicta încă şi aici, va dirigui şi există destul şi 
destule privilegii ca să o facă. 

Şi dacă ne întoarcem la sărăcia noastră, la cântecul nostru popular, ce constatăm? Că aceşti oameni 
necăjiţi cântă mai mult decât cei înstăriţi. Celor înstăriţi nu le stă capul la aşa ceva. Iar dacă vreau să-şi petreacă 
odată cântând, cheamă lăutari ori oameni săraci. Am zice adecă că chiaburii nu cântă. Adevărul e că ei cântă 
mai puţin. Care din ei cântă, totuşi? E vorba aici de talent ori necesitate? Cred că mai mult de necesitate decât 
de talent! Cântă cei care sunt numai închiaburiţi. Cântă cei care au fost şi ei odată săraci, ori măcar păn'nţii lor 
au fost săraci, iar în copilărie şi-au mângâiat sărăcia cu cântece. 

Ei păstrează ca o aureolă acest repertor, ca o roză amintire a unui trecut ce altfel ar fi mai negru. 

Aducerile-aminte se îmbujorează în cântec. Apoi, îşi pun fetele să cânte la pian - în unele cazuri (scrie 
fericite, apoi cuvântul este tăiat cu o linie), şi cam aşa a procedat tânăra noastră pătură îmburghezită la sfârşitul 
secolului trecut şi începutul secolului nostru. 

Azi se mulţumesc când au lumină electrică să asculte radio şi muzica dascălilor, a cântăreţilor ori corului de 
biserică./Trec deci într-o pasivitate muzicală ce-i aşază şi pe acest plan alături de orăşeni. Rămân să cânte mai 
departe săracii satului. Aceştia, cât nu se ruşinează de sărăcia lor, nu se ruşinează nici de cântecele lor. Slugi, 
cântă, liberi şi săraci, cântă, pe câmp ori acasă, cântă. Şi se ştie cine cântă. - E băiat sărac - şi tată-so era aşa. 
Mergea tot cântând. Pruncu-i seamănă şi e orfan. Ne scoală cu cântecele lui. 

Când însă în mintea lui încolţeşte doml de câştig şi avere, cântecul începe să moară. Azi, în sat, de ruşine 
- cântă numai săracii prin sat şi el nu vrea să fie sărac -, mâine pe hotar, în holdă, căci e grăbit, n-are timp de 
cântec, că lucrează mai încet cu cântecul. Şi asta merge treptat până ce cântecul devine şi el o amintire. 

Atunci cântecul trece altor oropsiţi, altor săraci şi nepăsători de sărăcia lor. Aceştia sunt ţigani, care-l prefac 
însă nu numai după propria lor sărăcie, ci după propriul lor suflet. Şi ţiganul - se ştie - nu e român. Nici cântecul 
român nu va fi în gura ţiganului curat românesc. Deci cel care se îmbogăţeşte ori s-a îmbogăţit va fi bucuros să- 

şi audă cântecul sărăciei lui, al tinereţii lui, chiar stâlcit în gură ţigănească, de instrument ţigănesc. Şi dacă 
ţiganul n-are ce mânca, îi dă să mănânce din prânzul lui şi-l face profesionist. 

lată-ne într-o altă fază în care profesionismul (naşte?) ca şi dincolo, în muzica zisă cultă, fără să poată 
atinge aceleaşi culmi./Ori sunt alte legi, ale altor culmi, care au fost şi sunt totuşi atinse. 

Cântec viu - sărăcie - robie - libertate-n robie în sărăcie. 

Cântec pasiv, plăcere muzicală plătită din prisosul materiei tale ce nu-(i face nici un folos şi-aşa, şi-aşa. 

Repertor sătesc pe categorii?! Nu! Dispariţia cântecului viu în fata şi-n gura chiaburului ori a celui gata să 
se-nchiaburească. 

Dar, îmi vei spune tu, omule: «Fleacuri! Eu cunosc oameni bogaţi care cântă ca şi săracii. Eu cunosc sate 
în care flăcăii ori fetele bogate cântă la fel cu cele sărace». 

Ei şi? Cu asta ce-mi răstorni din spuse? Parcă eu nu cunosc? Cine, la şezătoare, tace pentrucă e bogat? 
Care dintre fete nu cântă, îndrăgostită fiind, numai pentrucă tinde la îmbogăţire? 

Acestea sunt forme de trecere, forme care pot dăinui cu anii, cu zecile de ani. Ba câteodată, când formele 
de viată economică veche se tărăgănează şi aceste forme de viată muzicală se prelungesc, iar noi ne întâlnim 
cu ele rămânem contrariaţi, câteodată năuciţi, ori, de cele mai multe ori nu vedem, nu putem surprinde această 
formă, aici enunţată. 

într-un sat, din care boerul expropriat parţial încă n-a fost scos, cântecul e la fel pe buzele tuturor. Numai 
cei categoric închiaburiţi ori îmburgheziti se separă. Aceştia n-au timp seara de şezătoare că trebuie să numere 
banii la casă, să facă plata muncitorilor, masa lor de sară, să-şi caute oameni pentru a doua zi. 

Ceilalţi? Flăcăii se iau de gât prin sat în sus şi cântă, to(i la unison, de ai crede că sunt to(i un suflet, to(i 
una. Dar de unde? Munca de a doua zi îi desparte, din al doilea, al treilea an şi mai mult, până ce, cu doi, trei 
copii alături, parecă n-ar fi feciorit împreună bogatul cu săracul. Iar plozii îmbrăcaţi, parecă n-armai fi din acel aş 
sat. Şi asta se întâmplă câteodată dela om la om, dela neam la neam ori chiar dela frate la frate. 

Vezi atunci prăpastia. Cască ochii mari. Când priveşti la cel ce cântă de necaz ori de voie bună în cârciumă 
şi la celalt, care pune pe altul să-i cânte, aşa pentru el că doar are cu ce plăti. 

Omule, Cântecul nostru popular, aşa cum încă-l mai culegem noi, Cântecul acesta după care fugim să-l 
dezgropăm arheologic, e cântecul sărăciei vesele ori triste, e mângâiere a oropsitului şi dispare, piere nu cu 
drum de fier şi influentă străină, nu cu fabrici şi tractoare, ci cu închiaburire şi îmburghezire spre care duce în 
chip categoric sacrosanctitatea proprietăţii individuale. 

Cântecul va apare din nou. 

Tu vei spune, în noi forme! E şi natural. Dar baza va fi ce-a fost, bucuria traiului în colectiv, nesilit de lăcomia 
muncii fără cântec." 

* * 


Acestea au fost cele două însăilări (articole de gazetă? conferinţe?) ale lui llarion Cocişiu din 1950. 
„Editorul" lor din anul de faţă 1996 crede că orice alt comentariu este de prisos. Ca toate lucrurile, şi mintea 
folcloristului, ca şi folcloristica însăşi, este „sub vremi". Şi mintea, ca şi folcloristica, are momentele şi laturile ei 
de „sărăcie" (sau „bogăţie"). 

Note: 


1 Rădulescu, Nicolae, Cântece revoluţionare ale uteciştilor, in „Revista de Folclor", nr. 1-2/1963, pp. 7-25. 

2 Nicola, I.R., Folclorul şi istoria, în „Revista de Etnografie şi Folclor", nr.3/1989, pp. 213-220, 136. 



Drd. luliana BĂNCESCU 

(CNCVTCP) 


Folclorul religios şi ideologiile confesionale 


Se ştie că epoca comunistă care a trecut peste noi a fost considerată de bătrâni drept epoca lui Antihrist cel 
roşu, venind de la Răsărit şi preînchipuit ca o fiară cu chip de om şi copite de animal, diavol periculos şi viclean 
care a luptat împotriva lui Hristos. Toate acestea pentru că în istoria oficială a vremii, atât în cea social-politică, 
cât şi culturală şi spirituală nu exista nici urmă de instituţii, influenţe sau trăire creştină. Aceste lucruri sunt puse 
de mulţi pe seama ateismului comunist, a negării existenţei lui Dumnezeu şi promovării unei ideologii 
materialiste. 

Puţini realizează însă faptul că educaţia în şcoală şi instituţiile vremii pornea de la concepţia renascentistă, 
potrivit căreia omul este centrul universului, raţiunea omenească, un fel de demiurg, iar materia, universul, o 
maşinărie care merge de la sine, evoluând după principiile cauzalităţii. Dar aceasta este, de fapt, concepţia 
Reformei, de la care au plecat ideologiile protestante şi pe care se întemeiază neoprotestantismul contemporan. 

Aceste ideologii consideră istoria ca o structură ce merge de la sine, fără a lua în considerare intervenţia lui 
Dumnezeu. E o privire a lucrurilor la suprafaţă, numai din punct de vedere natural. Pe aceeaşi linie merge şi 
evoluţionismul şi considerarea omului ca fiinţă nelegată în niciun chip de Dumnezeu, ci doar de starea naturală, 
considerarea chiar a lui Hristos ca simplu om şi mântuitor prin faptul că a atras atenţia omenirii asupra stării de 
păcătoşenie în care ea se află, iar nu că a mântuit-o efectiv prin jertfa de pe cruce. 

Venind dinspre Răsărit, ca ateism, şi dinspre Occident, ca Renascentism, această concepţie a cunoscut la 
început o rezistenţă şi o respingere tot atât de violentă, atenuată cu timpul de „transformările revoluţionare” care 
au avut loc în viaţa socială şi politică, dar şi în mentalitatea oamenilor. 

Norocul a fost că propaganda comunistă şi ateistă nu a venit pe un câmp gol, ci peste o spiritualitate deja 
formată, peste o comunitate care avea cel puţin o tradiţie creştină adânc înrădăcinată. 

Acesta este şi motivul pentru care cea mai mare parte a îndatoririlor creştine au fost preluate şi transmise 
prin tradiţie: botezul, rugăciunile principale cele mai simple, cununia, mai pregnant obiceiurile de înmormântare 
şi pomenirea morţilor (litia mică şi parastasele), obiceiul de a merge la biserică şi de a da o slujbă. 

în acest sens, educaţia primită în familie în special, şi într-o comunitate mai restrânsă a avut un rol 
primordial, atâta vreme cât statul îngrădea pe toate căile acţiunile Bisericii, stareţii mănăstirilor erau aleşi pentru 
calităţi gospodăreşti mai mult decât duhovniceşti. 

Ba, mai mult, în Ardeal se grupează câteva centre de spiritualitate în jurul mănăstirilor Moisei, Rohia, Bixad 
şi Nicula, reunind credincioşi din câteva zeci de sate vecine şi din întreaga ţară. Aşa se face că, în ciuda faptului 
că statul încerca să contracareze cu orice preţ gândirea religioasă, considerând-o retrogradă, ca neţinând pasul 
cu vremurile şi cu „omul nou” pe care ţintea comunismul să-l formeze, aici au existat şi în vremea aceea atât 
pelerinaje la care au participat zeci de mii de oameni, cât şi forme private de rugăciune. Tot în acele vremi, chiar 
în ciuda obstacolelor întâmpinate din partea statului, erau mari procesiuni la Sfântul loan cel nou de la Suceava, 

Sfântul Grigore Decapolitul, Sfânta Parascheva de la laşi, Sfântul Calinic de la Cernica, Sfântul Dimitrie de la 
Bucureşti. 

S-a păstrat chiar obiceiul de a merge la biserică, la Sfânta Liturghie, la Paşti, la Crăciun şi la sărbători mai 
importante: Bobotează, Izvorul Tămăduirii, hramurile bisericilor. De asemenea, s-a păstrat obiceiul împărtăşirii 
în Postul Mare, al sfinţirii caselor, al stropirii cu aghiazmă, al rugăciunii de dimineaţă şi seara. 

Putem spune, enumerând toate aceste lucruri, că s-a păstrat o viaţă creştină, o legătură cu Dumnezeu. Dar 
ceea ce a reuşit comunismul să facă este ca această legătură să fie formală, fiind preluată prin tradiţie, a devenit 
o formă de manifestare comunitară, un obicei, mai mult decât o credinţă. 

S-a încetăţenit obiceiul împărtăşirii, fără a lua aminte la propria viaţă, la faptele personale, care uneori pot 
opri de la împărtăşania care, luată cu nevrednicie, devine foc din cauza căruia mulţi se îmbolnăvesc şi mulţi mor, 
cum spunea apostolul Pavel. 

De asemeni, prinşi de multe griji ale familiei şi gospodăriei, suspectând pe cei de aproape, receptând şi 
propaganda atee din mass-media şi a activiştilor culturali din sate, copleşiţi de necazuri şi strămutaţi la oraş, 
mulţi s-au îndoit de existenţa lui Dumnezeu, menţinând formele credinţei de ochii lumii şi mai puţin din dragoste 
pentru Dumnezeu. 

De aici şi mentalitatea de a da de pomană pentru ca să-mi dea şi mie Dumnezeu, de a-L căuta pe 
Dumnezeu fie de frica pedepsei sau la necaz, fie pentru plată şi mai puţin sau deloc din dragoste, dezinteresat, 
pentru a deveni fiu al lui Dumnezeu. 

Fiind încetăţenită această formă transmisă prin tradiţia populară, mireană şi bisericească mai rar, pentru cei 
care au frecventat biserica şi au avut norocul de a găsi oameni duhovniceşti, ea a atras după sine şi un 
formalism al rugăciunii, care a devenit o simplă rostire de cuvinte, nu o comunicare cu Dumnezeu, care trebuie 
să intre în inimă şi să transforme, să spiritualizeze fiinţa omenească, să o ridice de la starea naturală la 
îndumnezeirea prin har, prin lucrarea lui lisus în om, dar realizată cu deplină colaborare a acestuia, prin puterile 
sufleteşti cu care Dumnezeu l-a înzestrat (raţiune, voinţă, credinţă, dragoste). 

Această stare mistică, definită de Sfântul Serafim de la Sarov drept dobândirea Duhului Sfânt, scopul vieţii 
creştine, era considerată anacronică, o nebunie bizară a unora desprinşi de realitate. Şi aceasta trecându-se cu 
vederea peste faptul că Dumnezeu este duh, imaterial şi transcendent faţă de lume, deşi are grijă de ea, o 
veghează permanent şi se face cunoscut omului prin lucrările Sale în lume. 

în anii de comunism însă, mai ales în locurile în care au existat mai multe etnii şi confesiuni creştine, s-a 
dus luptă pentru afirmarea lor mai mult ideologică şi mai puţin cu grija mântuirii, cu grija de a vedea care dintre 
dogme duce la sfinţenie, la mântuire, ci pentru avantaje materiale sau sociale lumeşti. Astfel, formalizând, pe de 
o parte, relaţia dintre om şi Dumnezeu, iar pe de alta discreditând Biserica şi gândirea creştină şi legând 
practicile creştine de interese lumeşti s-au deschis porţile pătrunderii ideologiilor neoprotestante. 

Lipsea doar prilejul care s-a ivit în '89. 

Căci dacă unul din lucrurile pe care le-am cucerit, spunem la revoluţie, este libertatea, ea a adus pe tărâmul 
vieţii creştine acele ideologii neoprotestante pentru care ne pregătise sufleteşte comunismul. 

Astfel, lupta s-a mutat de la împotrivirea contra duhurilor răutăţii, a patimilor şi păcatelor, de la lupta 
duhovnicească pentru mântuire, pentru apropiere de Dumnezeu, la una lumească pentru dezbinare, pentru 
atragerea de prozeliţi, pentru binele material pământesc, pentru afirmare socială, luptă din care lipseşte Duhul 
lui Dumnezeu. 

Au apărut, de asemeni, mai mult ca înainte, curente care vestesc apocalipsa, calculând data venirii 
Domnului şi înspăimântând cu Parusia despre a cărei dată ne spune Scriptura că nu ştiu nici îngerii din cer. De 
fapt cei care răspândesc această idee nu gândesc la sfârşitul lor care poate fi mai apropiat decât sfârşitul lumii 
şi care nu ar fi bine să-i prindă nepregătiţi. 

Sunt, de asemeni, curente spirituale ezoterice şi metafizice orientale care, atrăgând prin exotism, sunt 
păgubitoare nu numai pentru faptul că ignoră şi trec peste dreapta credinţă, ci şi pentru că practicate de 
neştiutori duc la dereglări psihice grave ale fiinţei umane. 

Am vorbi apoi de sataniştii care, pe baza relativizării ideii de Dumnezeu (mai ales în cazul tinerilor) şi a 
dorinţei de opoziţie la tradiţionalism se manifestă ca o încununare a crizei spirituale caracteristice epocii în care 
ne aflăm. 

Vorbind de ideologii, de ideologiile confesionale, folclorul religios, putem remarca faptul că acestea sunt 
doar o mască lumească a credinţei, că cele mai multe nu urmăresc vestirea adevărului, nici mântuirea omului. 
Ele nu ridică duhovniceşte către Dumnezeu, ci duc la adâncirea grijilor lumeşti. învăluie în cuvinte frumoase 
scopuri politice şi sociale departe de cele dumnezeieşti. 

Odată pătrunse în comunităţile tradiţionale, aceste ideologii generează folclor - fie folclor literar, fie muzical, 
fie apocrife sau mentalitate folclorică şi o cugetare populară asupra lor. 

Totuşi ele, în majoritate, duc la erezii sau măcar rămân la cuvinte. Căci nici chiar cele folositoare mântuirii 
dacă nu sunt aplicate în viaţa omului, ci rămân numai la nivelul cunoaşterii raţionale, nu duc la mântuire. 

De aceea libertatea noastră spirituală, pe care am câştigat-o în '89 (dar pe care o avem, de fapt, de la 
crearea omului), ne-a pus în faţa mai multor drumuri, unui impas spiritual, de fapt. 

Şi această libertate ne va duce la mântuire sau la pierzare după cum vom şti să ne folosim de acest dar al 
lui Dumnezeu şi de roadele lui. 

„ Confiscarea" folclorului? 


Ştiut fiind faptul că, în general, istoria - prin tot ceea ce a determinat, îndeosebi în planul creaţiei culturale 
- poate constitui o explicaţie, dar nu o scuză, tema colocviilor noastre justifică o serie de întrebări: de ce este 
necesară această discuţie, această dureroasă şi poate, stânjenitoare retrospectivă? cui şi în ce fel i-ar putea 
folosi? dacă şi în ce măsură a putut fi „confiscat” ideologic folclorul? etc. 

Un posibil răspuns îl dădea - paradoxal - cu mult înaintea „epocii” totalitarismului comunist, Emil Cioran, 
atunci când, în 1935, formula sentenţios: „Cine nu simte nevoia să fie judecător al trecutului se desolidarizează 
de o întreagă lume ce l-a precedat..." 1 şi, mai apoi: „Niciodată nu vom putea încorona România cu un nimb 
istoric, dacă fiecare dintre noi nu va trăi cu o pasiune vijelioasă şi dureroasă toate umilinţele care au umplut tristul 
nostru trecut [...] N-a înţeles nimic din problema României acela pentru care ea nu este o obsesie dureroasă” 2 . 

Nu mai puţin surprinzătoare pentru viitorul autor al Exerciţiilor de admiraţie este afirmaţia tranşantă conform 
căreia „detaşarea de naţiune duce la ratare”, deoarece „Un popor ajunge purtătorul unei idei numai întrucât 
devine naţiune sau este" 3 . 

Descoperit, cercetat şi valorificat încă din secolul al XVIII-lea, folclorul are, în toată Europa, peste două 
secole de istorie ingrată, întrucât, fiind un summum al formelor de viaţă, anonimă şi colectivă, a unui popor, a 
fost încă de la început „confiscat", fiind abordat şi cercetat deseori nu atât ca fenomen cultural intrinsec, cât - 
mai ales - pentru a ilustra idei, concepţii şi teze din orbita unor alte interese: argumentarea caracterului şi 
specificului naţional, susţinerea unor teorii din domeniul istoriografiei etc. 4 

Fără a zăbovi asupra demersurilor, în „epocă", ale unor cercetători - puţini, ce-i drept - de a „pune în lumină 
strădania oamenilor noştri de ştiinţă în opera de creare a folcloristicii marxiste”, ne propunem să identificăm 
principalele căi de atac ale propagandei comuniste în acest domeniu. 

Mai întâi, după dramatica impunere a noului regim, potrivit „liniilor directoare” emanate de CC al PMR, 
pentru deplina instaurare a proletcultismului şi dogmatismului „atotştiutoarelor" învăţături marxist-leniniste-stali- 
niste-jdanoviste şi „combaterea neşovăitoare” a „teoriilor burgheze”, a urmat cunoscuta „reorganizare" institu¬ 
ţională. Astfel, prin reforma învăţământului din 1948, disciplinele de folclor au fost scoase din planurile de învăţă¬ 
mânt ale facultăţilor de filologie din Bucureşti, Cluj şi laşi. Urmarea a fost ieşirea din viaţa universitară a unor 
mari profesori şi eminenţi specialişti ca Romulus Vuia, Petru Caraman, Tache Papahagi şi Dumitru Caracostea. 

Similar, prin aşa-numita reorganizare a Academiei Române, s-a obţinut şi eliminarea din rândurile membrilor 
acesteia a lui Dimitrie Guşti şi Ion Muşlea, epurare impusă, după cum ne explică astăzi Pavel Ţugui, de 
„reticenţa ideologică şi politică faţă de profesorii şi membrii Academiei citaţi, titulari ai posturilor de conducere şi 
îndrumare din instituţiile de folclor şi etnografie până în anul 1948” 5 . 

La peste un deceniu după aceasta, într-o scrisoare adresată Comitetului Central al PMR, profesorul 
Romulus Vuia, după ce aminteşte că a fost „primul şi singurul profesor de etnografie şi folclor în ţară la 

Universitatea din Cluj şi întemeietorul primului muzeu etnografic", după ce-şi enumeră impresionanta operă şi 
proiectele de lucru, îndrăzneşte să încheie cu o dramatică umilinţă: „Subsemnatul în acest an împlineşte 50 de 
ani de activitate ştiinţifică neîntreruptă şi cred că aş merita ca răsplată ca cel puţin să mi se acorde o cameră de 
lucru în care să-mi pot redacta bogatul material adunat în cursul unei jumătăţi de veac" 6 . 

în altă ordine de idei, credem că nu numai silniciile, privaţiunile, formidabila presiune propagandistică şi 
dificultăţile de „navigaţie" din perioada comunistă l-au determinat pe un cunoscut cercetător să se adreseze „cu 
toată sinceritatea", în februarie 1960, aceluiaşi Comitet Central cu un „referat" în care, alături de unele observaţii 
şi propuneri de o indiscutabilă importanţă, nu ezită să se extazieze „în faţa formelor noi de cultură populară care 
au apărut şi s-au dezvoltat în condiţiile construirii bazelor economice ale socialismului", dezvoltând pe larg 
„problema cadrelor" şi apreciind că „merită atenţia Partidului tovarăşii care s-au afirmat în anii puterii populare", 
în context, alături de numeroase nominalizări de „tovarăşi" cercetători pe care „se poate conta", întrucât aceste 
„cadre sunt totuşi formate în noile condiţii create ştiinţei din patria noastră de către regimul de democraţie 
populară" şi „au servit ţara în misiunile din străinătate", nu uită să aprecieze că „prof. Romulus Vuia nu are totuşi 
orientarea ştiinţifică marxistă şi nici suficientă eficacitate...". Evident, pentru mai multă forţă de convingere, 
„referatul" nu se putea încheia decât apoteotic, cu convingătorul îndemn „Pentru studiul marxist-leninist al culturii 
noastre populare" 7 . 

Fenomen de o excepţională complexitate, sintetizând totalitatea formelor de viaţă spirituală anonimă şi 
colectivă a poporului în toată multiplicitatea cadrelor sale sociale: individ, grupuri (de sex, vârstă, profesie, 
vecinătăţi, rudenii), comunităţi şi colectivităţi, folclorul „comportă simultan, mediate sau nemijlocite, fenomene 
interconexate de ordin psihologic, lingvistic, filosofic, estetic, etic, pedagogic, terapeutic, tehnologic, economic, 
juridic, politic etc." 8 , fiind, în acelaşi timp, „teologie şi sociologie, astronomie şi medicină, filosofie şi botanică, 
poezie şi zoologie, mitologie şi cosmografie, psihologie şi meteorologie" 9 . 

Este de la sine înţeles că acest adevărat mod de existenţă a românului, definind esenţial modul său de a 
gândi şi de a trăi, a atras preponderent atenţia şi a concentrat atenţia activismului comunist, cu atât mai mult cu 
cât folclorul „nu e numai o ordine etnică de viaţă, ci în acelaşi timp şi o ordine creştină, adică puternic orientată 
spre transcendent /.../ creştinismul său e ortodoxie şi ortodoxia sa e românească..." 10 . 

Care ar fi putut fi şi care au fost efectele reale ale acestei agresiuni a cenzurii ideologice şi în ce măsură a 
putut fi confiscat folclorul? 

Considerăm că „lupta" a fost inegală şi oricâte jertfe va fi provocat pe parcursul epocii comuniste, victoria 
nu a fost, totuşi şi nu putea fi de partea „agresorilor". Fenomen identitar, organic creştin, adevărată viziune 
asupra lumii şi ordine etnică de viaţă instituită de secole, folclorul constituie rezultatul unei prea îndelungate şi 
complexe elaborări, în decursul căreia s-a desăvârşit osmoza imperativelor transcendentale cu cele ale vieţii de 
zi cu zi, pentru a putea fi, cu adevărat, confiscat, cenzurat, manipulat ori denaturat în câteva decenii. 

Tot aşa cum cele patru secole de intervenţie otomană în orizontul istoric al românilor n-au rodit spirituali¬ 
ceşte, deşi ne-au rupt de restul Europei libere şi creştine, cantonându-ne într-un Ev Mediu întârziat, cele peste 
patru decenii de totalitarism comunist n-au produs nimic relevant în planul „confiscării’ creaţiei culturale specifice 
a poporului român. Terorizat timp de secole de adversităţi continue, cu inerente pierderi de substanţă, 
vremelnicele „retrageri" din istorie ale geniului creator românesc au însemnat tot atâtea baricadări şi consolidări 
în propriile tradiţii spirituale, din care - paradoxal, poate - a ieşit mereu sporit. 

în strălucitorul eseu „Destinul culturii româneşti", publicat la Madrid în 1953, analizând evoluţia istorică a 
creaţiei noastre culturale, Mircea Eliade conchidea că „marile adversităţi religioase şi ideologice sunt, de obicei, 
fertile spiritualiceşte", dar că, deşi „în orizontul spiritual care e propriu folclorului, istoria echivalează cu efemerul, 
nesemnificativul şi iluzoriul", instaurarea comunismului în România şi „ocuparea teritoriului de către Soviete" 
generează o primejdie nemaiîntâlnită încă: „Primejdia este mortală, căci metodele moderne îngăduie dezrădă¬ 
cinările şi deplasările de populaţii pe o scară pe care omenirea n-a mai cunoscut-o de la asirieni. Chiar fără 
masivele deplasări de populaţii, există primejdia unei sterilizări spirituale prin distrugerea sistematică a elitelor şi 
ruperea legăturilor organice cu tradiţiile culturale autentic naţionale... Dar s-ar putea, totuşi, ca această primejdie 
de moarte să se soldeze cu o extraordinară reacţie spirituală, care să echivaleze cu instaurarea unui nou «mod 
de a fi» şi să provoace pe planul creaţiei culturale ceea ce a însemnat pe planul creaţiei statale «descălecarea» 
de acum şapte veacuri, provocată de marea năvălire a tătarilor... S-ar putea ca ocupaţia sovietică şi încercarea 
de desnaţionalizare întreprinsă de ruşi cu mijloace faraonice să însemne, prin contraofensiva spirituală pe care 

o provoacă, adevărata intrare a României în istoria culturală a Europei. Subliniez într-adins termenul istorie. Căci 
aproape tot ce a dat mai bun geniul românesc până în prezent, l-a dat la nivelul creaţiei folclorice. Ori, se ştie 
prea bine, folclorul nu ţine seama de istorie, dimpotrivă, o sabotează şi o devalorizează” 11 . 

Dat fiind modul lor specific de existenţă, valorile culturii populare nu au putut fi epurate, arse sau retrase din 
circulaţie (asemeni cărţilor) şi nici trecute la vreun „fond special”, pentru a deveni inaccesibile (ceea ce ar fi 
însemnat ca întreaga memorie colectivă să fie trecută la „S”), după cum nu se putea realiza o creaţie „de sertar” 
care, eventual, să fie trecută clandestin peste hotare în aşteptarea unor vremuri prielnice. 

Drept urmare, în prima etapă s-a încercat, paralel cu trecerea în umbră a valorilor sale tradiţionale funda¬ 
mentale, impunerea în forţă a unei pretinse „creaţii noi". Atacurile şi intervenţiile cele mai grosolane, mutilante, 
hilare şi întristătoare în acelaşi timp, s-au produs la nivelul textului cântecului liric propriu-zis vehiculat pe sce¬ 
nele aşezămintelor de cultură, în festivaluri, la radio, în publicaţii etc. 

Armate întregi de pseudocreatori - ziarişti, libretişti, textieri, regizori, activişti culturali, scriitoraşi de duzină - 
s-au năpustit pur şi simplu, „meiţoizând" cu sârg, asupra a ceea ce se socotea a fi mai lesne de confiscat, 
denaturat şi falsificat, întru „lărgirea orizontului cultural şi politic al maselor”. 

într-un articol publicat în „Revista de Folclor" în 1962, Al. I. Amzulescu semnala că „încă în primăvara anului 
1950 prinsese a circula stăruitor un nou cântec de dragoste, în care se zugrăvea astfel chipul iubitului, luminat 
de noua învăţătură a partidului: 

Fă-mă, doamne, ce m-ăi face,/De mă-i face, ce m-ăi face?/Fă-mă floare de grădină,/Să dorm cu mândra pe 
mână/Şi să mă sărute-n gură./Fă-mă fir de lămâiţă,/Să intru pe la şedinţă,/Să-mi ascult pe-al meu neicuţă/Ce- 
mi discută la şedinţă./îmi vorbeşte ce-mi vorbeşte,/Pe popor îl lămureşte" 12 . 

Tehnica de „creaţie" este cunoscută: motivul tradiţional, de largă circulaţie, se aglutinează grotesc cu 
stereotipiile prefabricate ale aşa-numitelor „conţinuturi tematice noi". 

Cercetători - altminteri demni de tot respectul - puşi să elaboreze „Contribuţii la studierea mijloacelor de 
compoziţie şi stil în folclorul nou" - se străduiesc să demonstreze cum „Calitatea de colectivist, capacitatea de a 
conduce un tractor, râvna în munca gospodăriei devin elemente importante ale portretului în strigătura şi lirica 
nouă de dragoste” 13 . Recidivând, acelaşi autor publică o „contribuţie la cercetarea creaţiei noi de strigături" în 
care abundă observaţii fundamentale precum: „Tema dragostei se împleteşte cu tema muncii: «Să ştii, bădiţă, 
bine/De vrei să mă iei pe mine/Tu planul să-l depăşeşti/Colectiva s-o-nfloreşti»; /.../ în strigătura nouă se 
urmăreşte lichidarea şi remedierea greşelilor: «Şi dacă l-om critica/Poate că s-o îndrepta/Şi să lase iubitu'/Să 
depăşească planu'»; la nunţi şi la cumetrii abundau strigăturile despre Congresul al lll-lea al partidului: «Frunză 
verde matostat/Congresul s-a terminat.../Delegaţii au plecat,/Lucruri bune au realizat»” 14 . 

Un alt exeget sârguincios ne împărtăşeşte „Din materialele primite la concursul de cântece noi şi cântece 
muncitoreşti-revoluţionare”, citând pe larg producţiuni precum: „Foaie verde de cicoare,/Astă-noapte pe 
răcoare/Cânta o privighetoare/Cu viersul de fată mare./Şi cânta cu glas duios,/De pica frunzele jos./Şi ofta şi 
ciripea,/Inima de ţi-o rupea./- Păsărică cenuşie,/De ce cânţi aşa pustie?/- Cânt cuprinsă de mânie,/Că badea nu 
vrea să vie/Să intre-n gospodărie./Dar şi eu oi ciripi/Până badea o veni" 15 . 

După cum era de aşteptat, problematica încheierii grabnice a colectivizării angoasează profund păsările 
cerului, care-şi însuşesc cu înflăcărare rolul de agitator-propagandist, ciripind (privighetorile!) neostenit întru 
neîntârziata convertire a celor şovăitori. „Competiţia” sinucigaşă a plugarilor români de a deveni întâii-mergători 
pe calea propriei distrugeri generează „drame” pustiitoare: „- Cucuie, de unde vii?/- Vin de pe dealul cu vii./- Dar 
de badea ce mai ştii?/- Ştiu că-i bine, sănătos,/Şade la masă voios./- Dar voios îi voinicul,/Ori îi plânge sufletul?/- 
Pâine albă stă pe masă,/Din cea rumenă, frumoasă/Şi-o cană cu vin spumos,/Dar el stă privind în jos/Şi nu bea 
de supărat:/Mândra-nainte i-a luat/Şi-n colectiv a intrat” 16 . 

Aflaţi, în cele din urmă - spre liniştea noastră - înrolaţi împreună în rândurile înflăcărate ale colectiviştilor, 
cei doi, „mândruţa” şi „flăcăul” nu încetează competiţia. Sfâşiat şi ars de dor - sentimentul care se cere numai 
planificat şi raţionalizat pentru a nu prejudicia creşterea productivităţii muncii - flăcăul este dur apostrofat de 
iubită de la înălţimea „mijlocului său mecanizat": „- Foaie verde de bujor,/Mândruţă de pe tractor,/Nu mă mai face 
să mor;/Opreşte puţin tractoru'/Că mă arde-n suflet doru’.../Că pentru dragostea ta,/Nici la prânz nu pot mânca./- 
Poţi să nu mănânci nici mâine,/Nu stau eu în loc de tine./Nu opresc tractorul meu,/Pentru lăudatul tău.../Lasă-l 
naibii de iubit/Şi dă-i drumul la muncit!” 17 . 

Glosând „pe marginea primei culegeri de cântece noi din Dobrogea", Eugenia Cernea şi V.D. Nicolescu 
identifică doi talentaţi cântăreţi ai vieţii noi. Primul dintre aceştia, inspirat de noua organizare administrativă a 

ţării, îşi descoperă veleităţi artistice copleşitoare:.până acum n-a cântat/Nici pe scenă, nici în sat./Dar acum 

are să cânte,/Să ţină raionu’ minte!” 18 . 

Cel de-al doilea, care nu mai este un debutant, ne comunică un emoţionant inventar al bazei materiale a 
cooperativei, uzând de paralelisme şi repetiţii, în care mai toate vietăţile văzduhului, brusc inspirate de noile 
dotări tehnice, sunt distribuite cu generozitate: „Cântă ciocârlanu’-n zbor,/Când aude de tractor./Cântă cucul în 
grădină,/Când aude de combină./Cântă chiar şi pupăza,/Când aude batoza./Că s-au copt tarlalele/Şi-au umplut 
hambarele./Şi s-au copt şi viile/Să umplem butoaiele./Cântă-n pom şi cioara iar,/C-o să fie iarna grea./Nici nu¬ 
mi pasă, las’ să vie,/Că sunt în gospodărie!” 19 . 

Problema fiind astfel rezolvată, şochează puţin observaţia culegătorului: „Melodia pe care Maria Hagiu ne- 
a cântat acest text a aparţinut înainte unui alt cântec în care fata, măritată după un om care nu-i este drag, se 
jeluieşte mamei sale". Nereuşind să ne imaginăm efectul mobilizator al textului interpretat pe cunoscuta melodie 
sfâşietoare a fetei înstrăinate, nu ne mai surprinde faptul că „O variantă a acestui text a fost citată în paginile 
revistei Luceafărul din 1 noiembrie 1953, ca o realizare artistică a versului popular" 20 . 

După o asemenea copleşitoare imagine a bunăstării, singura grijă a colectiviştilor este de a găsi adăpost 
pentru grămezile de bani care le burduşeau lăzile, spre bucuria rozătoarelor: „Nu mai ţinem banii-n ladă,/Ca 
şoarecii să ni-i roadă./Surplusul de-un an Întreg/Noi îl depunem la CEC..." 21 . 

Surprinzător, după 1970 astfel de „contribuţii” teoretice apar tot mai rar în revista de specialitate a Institutului 
de Folclor. Mai mult decât atât, aceeaşi Eugenia Cernea, analizând în 1973 unele „Din problemele de creaţie, 
circulaţie şi valorificare ale cântecului popular de viaţă nouă”, cu referire directă la desfăşurarea primei ediţii a 
festivalului cu caracter naţional „Cântec nou în Mehedinţi”, constată, pe bună dreptate că „...aceste creaţii ad- 
hoc, mai mult sau, mai adesea, mai puţin reuşite, /.../ nu au căpătat nici un fel de răspândire", numindu-le, fără 

echivoc, „făcături" şi că.din 54 de piese prezentate la prima ediţie a concursului, doar una singură s-a încadrat 

cu adevărat în tema sa” 22 . Concluzia este că „în cântecul care reflectă viaţa nouă întâlnim mai multe categorii 
funcţionale. Există cântece lirice sau chiar de petrecere, în care elementele care reflectă viaţa nouă nu 
reprezintă tema cântecului ci ele apar accidental... funcţia acestora rămâne strict legată de funcţia categoriilor 
din care fac parte” 23 . 

Izvorul de inspiraţie a barzilor noii orânduiri nefiind suficient de bogat, iar rezultatele - în planul propagandei 
ideologiei comuniste - probabil considerate nesatisfăcătoare, atenţia „lucrătorilor” s-a reorientat către folclorul 
tradiţional, încercând să-l „confişte" pe acesta şi să-l manipuleze conform documentelor programatice, în specta¬ 
cole, festivaluri etc. Eforturile cenzorilor şi „comisarilor” ideologici, beneficiind de suportul radioului, al televiziunii 
(atât cât a fost şi acesta), al Electrecordului, al numeroaselor publicaţii şi festivaluri, s-au concentrat asupra 
impunerii unei imagini a folclorului românesc limitat la muzică instrumentală, dans, lirică de dragoste şi cântec 

de joc, pentru.afirmarea plenară" - desigur - a „dragostei de viaţă”, a „optimismului” feroce şi, de ce nu, a 

militantismului ancestral ale „ciobanului mioritic". 

în domeniul aşa-numitei „valorificări”, confiscarea ideologică s-a concretizat, în principal, în tendinţa de 
impunere a unor elemente de stil de lucru cu materialul folcloric tradiţional şi contemporan inacceptabile şi 
neadecvate: subiectivism, sentimentalism patriotard creator de ficţiuni găunoase, măgulitoare pentru orgoliul 
naţional, dar primejdioase în esenţă, ştergerea particularităţilor locale şi zonale pentru crearea impresiei unei 
uniforme entităţi pannaţionale ş.a. 

Marile festivaluri, concursuri şi spectacole „de gală", hiperstilizate şi prelucrate - îndeosebi în coregrafie - 
după cunoscutul model rusesc al lui Moiseev, amplificate prin fast, supradimensionare şi tehnicizare excesivă 
se transformau, astfel, în triste imitaţii cu aer veleitar, mutilante prin insistenţă şi agresivitate, adevărate „şcoli" 
de prost gust şi confuzie, prin ignorarea voită a valorii de semnificaţie a folclorului, a rafinamentelor şi funcţiilor 
sale specifice. 

Susţinute de o imensă reţea de structuri instituţionale, funcţii, norme şi interdicţii, toate aceste perfide 
instrumente de falsificare şi uniformizare a valorilor, amplificate de atacurile asupra rosturilor tradiţionale ale 
satului (colectivizare, sistematizare, noua revoluţie agrară), dacă au maculat şi au ofilit - pe alocuri - „ramurile” 
cele mai expuse agenţilor poluanţi, nu au reuşit, totuşi, să afecteze zonele vitale ale „arborelui" viguros al creaţiei 

populare tradiţionale, dimpotrivă, în „umbra” şi spaţiul său de protecţie s-a consolidat, în tot acest răstimp, o 
adevărată oază de armonie şi regenerare, o zonă de rezistentă şi inalienare. 

Această autentică „grădină a miracolelor" a fost însă şi ocrotită - cunoscută, înmulţită, întărită - cu dăruire 
şi sacrificiu, de oameni fideli şi pricepuţi, „trudind fără încetare cu o pasiune şi o hărnicie înzecită în instituţiile, 
centrele de cercetare, catedre universitare, case de creaţie şi cultură, muzee şi edituri, ca şi în cohorta puzderiei 
de echipe şi formaţiuni scenice şi spectaculare [...] Cu toată starea dezastruoasă a tării, niciodată nu s-a cules, 
cercetat şi publicat, nu s-a cântat şi jucat mai mult ca în anii obsedantelor decenii! Orice s-ar spune, în cei 45 
de ani ai nefericirii româneşti s-a tezaurizat grandios şi s-a publicat cu adevărat substanţial, pe plan central şi 
judeţean, de fapt cu mult mai mult şi mai temeinic decât în întregul veac precedent (între anii 1848-1944)” 24 . 

Am putea spune, cu deplin temei, că timp de cinci decenii românii înşişi au fost „confiscaţi” de misiunea de 
a rezista, conservând şi dezvoltând elementele cele mai valoroase ale culturii lor populare. 

Profunda şi abundenta diversitate a fenomenelor culturii populare, cu compartimente intim sudate, 
funcţional şi semantic, constituind, în întregul său, o „viziune românească asupra lumii” 25 ce degaja o „ordine 
etică” exemplară şi o expresie estetică particulară, nu se putea transforma - oricât de puternice şi diabolice ar fi 
fost agresiunile asupra sa -într-o „viziune comunistă”, pentru că, pur şi simplu, comunismul nu a fost şi nu putea 
fi un mod de existenţă pentru români. 


Note: 

1 Cioran, Emil, Tragedia culturilor mici, în Schimbarea la fată a României, Editura Humanitas, Bucureşti, 1990, p. 7. 

2 Idem, pp. 42-43. 

3 Ibidem, p. 55. 

4 Niculescu, Radu, Aspecte epistemologice ale cercetărilor interdisciplinare şi cultura populară, în „Revista de Etnografie şi 
Folclor", tom XX, 2/1975, p. 120. 

Lecţiile trecutului 

(Folclorul şi folcloristica în totalitarism şi după) 


Trebuie să recunoaştem, deşi nu ne face niciun fel de plăcere, că în urmă cu mai puţin de zece ani, adică 
înainte de 1990, ne-ar fi fost teamă fie şi numai să ne gândim, necum să punem în discuţie o temă ca aceasta, 
atâta timp cât termeni ca „totalitarism”, „dictatură”, „ceauşism”, rostiţi public, ar fi atras după ei consecinţe dintre 
cele mai grave. Este, de altfel, semnificativ faptul că o dezbatere privitoare la folclor şi folcloristică în cei 5040 
de ani de regim comunist are loc la aproape opt ani de la evenimentele din decembrie 1989, când în alte domenii 
ale culturii (în literatură mai ales) au avut loc cel puţin tentative de „revizuire”, încercări de ajustare a unor cotări 
anterioare, eliminări sau retrageri voluntare din viaţa literară a unor scriitori, redimensionări ale unor scrieri, 
redimensionări şi reaşezări în ierarhia valorilor, altminteri mereu schimbătoare în spaţiul artelor. 

Sigur, folcloristica şi disciplinele etnologice în general (etnografia, arta populară etnologia generală şi 
aplicată, antropologia culturală etc.) au, din păcate, la noi, o poziţie oarecum marginală, periferică, nu se află, 
oricum, în centrul vieţii culturale, precum să zicem, literatura de autor, teatrul, cinematografia (filmul), artele 
plastice etc. Faptul în sine ar trebui să îngrijoreze, să dea de gândit tuturor celor angajaţi în studierea, 
conservarea, valorificarea în învăţământ a acestui important sector al culturii naţionale care este cultura 
populară. Şi aceasta, cu atât mai mult cu cât, pe scara timpului, folclorul, literatura orală în special, cultura 
populară în general, au fost adesea folosite, în chip programatic, ca arme ideologice, ca instrumente ale luptei 
politice, ca argumente şi mijloace de manipulare a forţelor implicate în facerea istoriei. 

Se ştie, dar nu ni se pare inutil să amintim, în acest sens, că meritul „descoperirii” folclorului revine 
romantismului, a cărui afirmare coincide cu începutul constituirii, emancipării şi construirii propriei identităţi a 
tinerelor state naţionale din Europa de la sfârşitul secolului al XVIII-lea şi începutul secolului al XlX-lea. în acest 
proces, concepte puternic colorate ideologic precum „popor", „popular' 1 , „poporan”, „specific naţional", „caracter 
etnic” etc. au deţinut o poziţie centrală. Nu întâmplător se vorbea chiar înainte de conturarea principiilor 
romantismului, despre „glasuri ale popoarelor în cântece” (Stimmen der Volkerir Liedern), de posibilitatea, deci, 
de a afla, în „cântecul popular” note specifice, definitorii ale fiecărui popor, ale fiecărei naţiuni în formare. Johann 
Gottfried Herder milita, cu o extraordinară energie, în favoarea naţiunii germane, aflată ea însăşi într-un susţinut 
proces de emancipare: „Puneţi mâna, fraţii mei, - se adresa el contemporanilor săi - şi arătaţi naţiunii noastre ce 
este ea şi ce nu este, cum gândea şi simţea, sau cum gândeşte şi simte”. J.G. Herder insistă, printre cei dintâi, 
dacă nu primul, asupra rolului cântecului popularîn construirea identităţii proprii fiecărui popor: „Toate popoarele 
necivilizate cântă; ceea ce fac transpun în cântec, şi cântă ceea ce au înfăptuit. Cântecele lor sunt arhiva 
poporului, comoara ştiinţei şi religiei lor, a tehnologiei, şi cosmogoniilor, a faptelor părinţilor şi a întâmplărilor din 
istoria lor, o copie a inimii şi o imagine a vieţii lor de familie în clipa de bucurie şi de durere, în ceasul cununiei 
şi la mormânt (,..)” 1 . 

Idei similare se găsesc, fără dificultate, în scrierile gânditorilor români din epoca paşoptistă, fără să fie 
vorba, desigur, despre un împrumut direct, deşi ecouri ale lucrărilor învăţatului german au fost repetate, în presa 
vremii, de către istoricii literari ai momentului 2 : „Influenta lui Herder în cultura română a fost una de adâncime. 
Ideile lui, pornite dintr-o Germanie care prezenta similitudini în problematica culturală cu situaţii ale unor naţiuni 
mai mici din răsăritul Europei, au înrâurit creator, au rodit pe ogorul unor realităţi locale. Receptarea operei lui 
Herder intră în categoria acelor influente «catalitice» de care vorbea Lucian Blaga" 3 , de asemenea, Paul 
Cornea 4 . 

Pentru popoarele din sud-estul Europei, strânse în cercul de fier a trei mari imperii (Imperiul Otoman, 
Imperiul Ţarist şi Imperiul Habsburgic, apoi Austro-Ungar) care au dus o consecventă politică deznaţionaliza- 
toare, afirmarea naţionalistă nu se putea realiza decât prin sau în primul rând prin produsele spiritualităţii 
populare, prin cântece, poezii, dansuri, obiceiuri, tradiţii, mituri etc. Grecii, românii, albanezii, sârbii, bulgarii 
s-au arătat unei Europe deja emancipate, intrată în faza modernităţii, prin ceea ce pătura cultivată a lor 
considera a fi specific, relevant, inconfundabil. Afirmarea naţionalităţii, a identităţii etnice, era un comandament 
al momentului respectiv şi toţi cei care s-au străduit să-i răspundă au chemat-o în sprijin; cel dintâi la noi, Vasile 
Alecsandri: „Am multă sperare într-acest neam a cărui adâncă cuminţenie e tipărită într-o mulţime de proverburi, 
unele mai înţelepte ca altele; a cărui închipuire minunată e zugrăvită în povestele sale poetice şi strălucite ca 
însăşi cele orientale; a cărui spirit satiric sa vădeşte în nenumărate anecdote asupra tuturor naţiunilor cu care 
s-au aflat în relaţie; a cărui inimă bună şi darnică se arată în obiceiul ospeţiei pe care l-au păstrat cu sfinţenie 
de la strămoşii săi; al cărui geniu în sfârşit luceşte atât de viu în poeziile sale alcătuite în fiorul faptelor măreţe" 5 . 

Este nevoie de curaj şi de luciditate, poate de o anumită distanţare, pentru a privi acest fenomen - folclorul 
ca ideologie - în toată amploarea lui şi cu toate consecinţele sale. In primul rând, cele de ordin pozitiv: toate 
popoarele oprimate, din Europa din sud-estul până în nord-vestul continentului, au recurs la creaţia anonimă, 
„naturală” a „claselor de jos" ca argument suprem al originii, continuităţii şi individualităţii lor. Pe urmele poetului 
german Johann Gottfried von Herder, care identificase esenţa naţională a poeziei populare, învăţaţii din ţările 
Europei, unul după altul, s-au aflat în căutarea sufletului poporului relevat în dialectele locale, în basmele şi în 
cântecele populare transmise în dialectele respective, literatura dezvoltând teme folclorice şi istoria slăvind 
faptele glorioase ale eroilor naţionali 6 . Este ceea ce au făcut Alecsandri şi ceilalţi paşoptişti la noi, Elias Lonnrot 
cu Kalevala în Finlanda, Vuk Stefanovic Karadzic cu Srpske narodne pesme în Serbia, Douglas Hyde în Irlanda, 
Theodore de la Villermarwue cu Barzaz-Breiz pentru bretoni şi mulţi alţii în diferite colturi ale Europei. 

Rezultate, în alte contexte socioculturale, tezele cu privire la cultura populară marcă a identităţii etnice au 
căpătat conotaţii negative, întorcându-se adesea cu totul chiar împotriva principiilor lor originare. Cazurile cele 
mai semnificative sunt ilustrate de cei doi poli ai extremismului politic din perioada dintre cele două războaie 
mondiale - nazismul în Germania şi comunismul în Uniunea Sovietică. 

Ideologii germani din anturajul cel mai apropiat al lui Hitler (Alfred Rosenberg, filosoful mişcării naziste, 
Walter Dame, ministrul fascist al agriculturii, Baldur von Schirach, liderul mişcării de tineret hitleriste, chiar 
Heinrich Himmler, ministrul afacerilor interne) au elaborat, pornind de la studii consacrate folclorului, conceptul 
de Herrenovolk, „poporul superior”, „poporul-domn", „dominator", „unit prin legături mistice de sânge şi limbă, de 
cultură şi tradiţie” şi au preluat îndemnurile sociologului Wilhelm Reihl, autorul cărţii D/e Folklore als 
Wissenschaft (Folclorul ca ştiinţă) care recomanda ca „folclorul şi ştiinţele sociale în general să se concentreze 
asupra a ceea ce este german şi să aplice aceste cunoştinţe în viata practică" 7 . Chiar sistemul de învăţământ 
avea la bază ideea revigorării vechilor principii germanice din agricultură, din viata de zi cu zi şi modul de a se 
purta al oamenilor. A fost epoca marilor festivaluri ale recoltei, îmbibate cu vechi simboluri teutonice, în care 
manifestările naţionale căpătau şi puternice accente religioase, creându-se astfel premisele pentru susţinerea, 
„ştiinţifică", a reprimării şi exterminării tuturor celor de altă origine, a non-arienilor (evrei, ţigani) şi a non- 
germanilor (slavii, în primul rând). Lecţia pe care omenirea trebuia să o înveţe din această experienţă tragică 
arată cum „tradiţiile folclorice bine selectate şi orientate cu grijă de către propagandişti pot crea un cadru 
«normal» pentru activităţile care sunt sălbatice şi inumane” 8 . 

Aproape concomitent, într-o altă zonă a Europei, un alt extremism - comunismul sovietic - transforma 
folclorul, creaţia populară într-un instrument al luptei ideologice, distorsionând realitatea şi construind .noi 
concepte, străine culturii populare adevărate. Paradoxul constă în faptul că atât naziştii, cât şi comuniştii din 
Rusia Sovietică au pornit revizuirile lor având aceeaşi ţintă - lucrarea lui Hans Naumann ( Grundzuge der 

deutschen Volkskunde , 1892) în care era formulată cunoscuta teorie a „bunurilor decăzute" (gesunkens 
Culturgut), repudiată, de pe poziţii diferite, şi de unii, şi de ceilalţi. Doctrinarii sovietici nu puteau, evident, admite 
originea aristocratică a poeziei populare, insistând, în consens cu principiile de bază ale marxism-leninismului, 
pentru considerarea folclorului ca „expresia creatoare a clasei muncitoare", echivalând, de data aceasta, „popo¬ 
rul" nu cu „naţiunea" (cum făceau ideologii germani ai fenomenului), ci cu „păturile de jos", cu cei „exploataţi", cu 
„clasa muncitoare”. Ample citate din scrierile lui Marx, Engels, Lenin şi Stalin sunt aduse ca argumente de 
necombătut pentru susţinerea noii concepţii cu privire la folclor în care accentul cade, desigur, pe lupta de clasă, 
pe alianţa de nezdruncinat dintre clasa muncitoare şi ţărănimea colhoznică, pe glorificarea eroilor revoluţiei 
(Budionîi, Ceapaev), dar şi a „eroilor muncii", a „stahanoviştilor” a „spărgătorilor de norme", mai târziu a 
luptătorilor din Marele Război pentru Apărarea Patriei, a partizanilor etc. 9 

Nu peste mult timp, această „lecţie" va fi predată cu destul succes şi în folcloristica românească de după 
război, când mercenari ai luptei ideologice sau chiar oameni de bună-credinţă de la noi au îmbrăţişat, de voie 
sau de nevoie, doctrina de import şi i-au aplicat principiile în cercetarea folclorului românesc. Au scăpat de 
aceasta cei care au ales, de la bun început, calea exilului (Mircea Eliade, C. Brăiloiu, Oct. Buhociu), cărora li se 
vor adăuga, după ce au trecut prin experienţa naţional-comunismului românesc, mulţi alţii (Ion Taloş, C. Eretes- 
cu, Gabriel Manolescu, Paul Petrescu, Paul H. Sthal, Florica Laurenţiu, ca să amintim doar câteva nume). Dintre 
cei rămaşi, unii nici n-au avut posibilitatea să opteze, fiind încarceraţi şi sfârşindu-şi zilele în închisoare (Anton 
Golopenţia, Mircea Vulcănescu) sau scăpând cu viaţă, dar secătuiţi de forţa de a-şi duce la capăt o operă care 
se arăta a fi promiţătoare (H. Brauner, Ernest Bernea). Alţii, indezirabili, au avut tăria să scrie pentru o posteritate 
care i-a recuperat, dar, vail, mult prea târziu (cazul P. Caraman şi chiar D. Caracostea, Tr. Herseni şi alţii). 

De fapt, infiltrarea noilor concepte ideologice începuse încă din perioada dinaintea războiului, când, fie din 
spirit de frondă, fie din bună-credinţă, în publicaţiile de stânga, sau aflate direct sub controlul Partidului 
Comunist, au apărut trimiteri clare la modul sovietic de a concepe şi interpreta creaţia populară. Caracterul de 
clasă al culturii şi materialismului dialectic şi istoric ca bază a cercetării apar în prim-planul unui studiu consacrat 
de Şt. Voicu activităţii Şcolii sociologice de la Bucureşti şi publicat în „Era nouă", nr. 2/1936, iar revista „Cultura 
proletară” (nr. 1/1926) insera un material cu titlul Lenin intr-un basm popular. 

După război, când marxism-leninismul a devenit ideologie de stat, fiind impus cu forţa în viaţa socială şi 
culturală a românilor, presiunea asupra celor care studiau cultura populară pare să nu fi fost atât de mare ca în 
domeniul culturii „majore”, al literaturii şi artei culte. Oricum, folcloriştii români, cel puţin atât cât se poate vedea 
de la distanţa, în timp, care ne separă, acum, de momentul 1950-1960, n-au fost siliţi să se dezică public de 
vechile lor orientări, poate şi pentru că, aşa cum am arătat mai înainte, cei mai de seamă dintre aceştia, la 
vremea respectivă, au fost scoşi, practic, din joc, au fost trecuţi pe linia moartă, au fost distruşi fizic sau înlăturaţi 
brutal din viaţa ştiinţifică. Cu totul alta a fost situaţia savanţilor sovietici care îşi construiseră un renume înainte 
şi chiar după Revoluţia din Octombrie şi care, odată cu instalarea puterii sovietice, a dictaturii proletariatului şi a 
dictaturii personale a lui Stalin au fost forţaţi să renunţe la vechile lor opinii şi să se alinieze comandamentelor 
ideologice ale momentului. Vladimir Propp, a cărui Morfologie a basmului (1928) reprezenta un punct de vedere 
extrem de avansat, pentru anii '20 ai secolului nostru (sec. XX - n.r), dar care a rămas pur şi simplu necunoscută 
lumii ştiinţifice timp de aproape treizeci de ani, până la traducerea sa în engleză (1956), când, realmente, a 
revoluţionat gândirea ştiinţifică mondială, a fost obligat să abdice de la principiile formaliste de interpretare a 
folclorului şi să „militeze” pentru o cercetare sociologică, cu accent pe lupta de clasă. „Folclorul - scria el în 1946 
- este o disciplină ideologică. Metodele şi ţelurile sale sunt determinate de şi reflectă concepţia epocii respective. 
(...) Noi nu putem să ne ghidăm după principii savante ale romantismului, ale iluminismului sau după alte 
tendinţe. Noi trebuie să creăm o disciplină cu concepţia timpului nostru şi a patriei noastre" 10 . 

Putem să ne imaginăm teribila luptă care se dădea în sufletele unor savanţi ca V. Propp, P. Bogatyrev, M. 
Bahtin, care - rămaşi în Uniunea Sovietică - au trebuit să se conformeze „indicaţiilor” venite de sus sau să 
continue să muncească la propriile lor proiecte într-un exil acceptat, în Siberia sau Kazahstan. 

La fel, putem să ne imaginăm suferinţa cu care Al. I. Amzulescu îl „executa" pe profesorul său, D. 
Caracostea, despre care scria: „(...) D. Caracostea caută astfel rădăcina creaţiei poporului nu în necesitatea 
oglindirii în imagini a evoluţiei vieţii şi a năzuinţei maselor populare în procesul istoriei, ci într-o îngheţată şi 
subiectivă «experienţă umană primitivă», «viziune poetică despre lume», rupând cu totul arta de realitate şi 
balada de istorie. Prin poziţia sa neştiinţifică, antiistorică, D. Caracostea se situează pe deplin în limitele 

metafizicii reacţionare a «gândirismului»” 11 . Făcea parte din ritualul scrisului (şi publicatului, mai ales) o temenea 
mai amplă sau doar schiţată la adresa ideologiei dominante. Scrie, acelaşi Al. I. Amzulescu, în prefaţa primei 

sale cărţi despre balade:.marii dascăli ai clasei muncitoare au scos la iveală valoarea artistică şi gnoseologică 

a producţiilor epice populare, avansând ideea înţelegerii eposului popular ca o oglindă a vieţii maselor populare, 
situate pe anumite stadii istorice de dezvoltare economică şi socială" 12 . 

Nu aş vrea să se creadă, niciun moment, că îi fac acum, un proces distinsului cercetător Al. I. Amzulescu, 
că formulez, cumva, un reproş în legătură cu aceste inevitabile concesii pe care, oricine a vrut să publice în 
perioada 1950-1990, a trebuit să le facă. De altfel, Amzulescu, însuşi a revenit, când a fost posibil, şi a nuanţat 
poziţia sa fată de cei „incriminaţi” în 1964 (N. lorga, P.P. Panaitescu, I.C. Chitimia, toti în legătură cu originea 
aristocratică a baladei) 13 . Dimpotrivă ceea ce trebuie reţinut este îndemnul la re-lectura critică a tuturor cărţilor, 
studiilor, articolelor apărute în deceniile respective, fără parti-pris-uri, fără intenţia de a găsi neapărat vinovaţi, 
„colaboraţionişti", „culturnici”, „politruci”, ci de a înţelege, pe de o parte, imensul efort făcut de noi toti pentru a 
ocoli capcanele cenzurii şi ale „comenzii sociale” care ne-au înveninat exsistenta atâta amar de vreme, şi, pe de 
altă parte, de a recupera, din ceea ce s-a scris şi partea care nu se putea publica, şi care a rămas, poate, în 
manuscrise ori în note, precum şi - încă mai greu, dar cu atât mai mare satisfacţia -, de a afla, dincolo de ce a 
fost acceptat şi publicat, gândul ascuns al autorului, strecurat insidios printre rânduri. 

Nu este vorba, deci, de a respinge, de plano tot ce s-a scris şi tot ce s-a făcut sub influenta sau la comanda 
ideologiei dominante a epocii trecute. Chiar impactul şi consecinţele „Cântării României" asupra folclorului 
trebuie studiate cu atenţie şi privite ca o experienţă prin care a trecut nu numai cultura română contemporană. 
Unii est-europeni care s-au dezmeticit mai devreme au făcut fenomenului similar din ţările lor o analiză obiectivă, 
chiar dacă tăioasă, identificând, în această formă impusă de revitalizare a tradiţiei şi de prezentare a ei în forme 
grandioase, spectaculare, dar total lipsite de substanţă, un model al comunismului sau al comunistului. Este 
cazul personajului Jaroslav din romanul Gluma de Milan Kundera, personaj care înfăţişează, o spune autorul 
însuşi, „comunismul ca dorinţă de reeditare a trecutului patriarhal conservat în folclor”. „Depoziţia” lui cu privire 
la rolul artei populare în perioada instalării dictaturii comuniste în Cehoslovacia are valoarea unui document 
valabil şi pentru alte spaţii din fostul „lagăr al socialismului”: „Şi iată că, nu peste mult timp, incredibilul începe, 
într-adevăr, să devină realitate. Nimeni nu făcuse vreodată pentru arta populară cât a făcut guvernul comunist, 
consacrând întemeierii de ansambluri mijloace financiare de-a dreptul fabuloase. Muzica populară, vioara şi 
ţambalul răsunau zi de zi în emisiunile radiofonice. Cântecele populare morave şi slovace inundau institutele de 
învăţământ superior, serbările de întâi Mai, chermezele tineretului şi spectacolele de estradă. [...] Partidul 
comunist se străduia să creeze un nou stil de viaţă, asemănător celui din Uniunea Sovietică, sprijinindu-se pe 
faimoasa definiţie pe care i-o dăduse Stalin cu privire la arta nouă: socialistă în conţinut, naţională în formă. Iar 
această formă naţională putea s-o împrumute muzicii, dansului şi poeziei noastre numai şi numai arta populară. 
Taraful nostru plutea pe valurile umflate ale acestei politici şi, curând, a ajuns să fie cunoscut în toată ţara. [...] 
Şi nu ne mulţumeam să cântăm, ca înainte, doar cântece despre gelosul Janicek care-şi omoară iubita, ci 
adăugăm şi altele pe care le compuneam noi singuri în cadrul ansamblului. Ca, de pildă, «Ce bine e, ce bine e, 
acum când stăpânul nu mai e», sau imnul închinat lui Stalin, sau cântece despre brazda trasă peste haturi şi 
despre sărbătoarea recoltei în cooperativele agricole. [...] Partidul comunist ne sprijinea cu înflăcărare. Şi astfel, 
rezervele şi reţinerile noastre de ordin politic s-au topit cu o repeziciune uimitoare. Eu însumi am intrat în partid 
la începutul anului patruzeci şi nouă. Iar colegii din ansamblu m-au urmat unul câte unul ...” 14 . 

Departe de a consemna o experienţă strict personală sau locală, evocarea personajului Jaroslav scrie o 
excelentă pagină de analiză lucidă a felului în care folclorul, arta populară şi sentimentul naţional au fost folosite 
ca pârghii ideologice în toate ţările comuniste. 

Cântecele „noi" de care aminteşte personajul lui Kundera („cântece despre brazda trasă peste haturi şi 
despre sărbătoarea recoltei în cooperativele agricole") se regăsesc ca atare în „lirica populară românească cu 
tematică actuală” care a făcut, de altfel, obiectul unei teme de cercetare şi al unui volum omagial, apărut în anul 
împlinirii a 40 de ani de la „revoluţia de eliberare naţională şi socială antifascistă şi antiimperialistă", chiar sub 
sigla „Colecţiei Naţionale de Folclor”, volum în care se găsesc „mostre” de cântece despre „Procesul de 
electrificare a ţării", „Transformarea socialistă a agriculturi”, „Despre ţară-republică”, „Despre partid” 15 . 

Este, poate, prea devreme pentru a ne întoarce privirea critică asupra unor astfel de lucrări, scrise la 
comandă, de oameni competenţi, de specialişti valoroşi care au cheltuit o mare cantitate de energie fizică şi 

intelectuală pentru a le realiza. Dar ele nu pot fi ignorate ci, dimpotrivă, trebuie readuse în atenţia cercetătorilor, 
a celor tineri mai ales, tocmai pentru a înţelege mai bine nu numai ceea ce s-a întâmplat, ci şi ceea ce poate să 
se întâmple. Căci mult mai subtil, mai rafinat, mai perfid chiar, folclorul continuă să fie folosit ca instrument 
ideologic, ca mijloc de manipulare, şi astăzi, din plin. 


Note: 

1 Corespondenţa asupra lui Ossian şi cântecele vechilor popoare, în Herder, J.G., Scrieri despre limbă şi poezie..., Editura 
Univers, Bucureşti, 1973, p. 88. 

2 Vezi Petrescu, Cristina, Prefaţa la Herder, op. cit., pp. 30-36. 

3 Idem, p. 36. 

4 Comea, Paul, Originile romantismului românesc, Editura Minerva, Bucureşti, 1972. 

5 Alecsandri, Vasile, Românii şi poezia lor, în „Bucovina ", 1840. 

6 Dorson, Richard M., Introduction, Concepts offolklore and folklife studies, în Folklore and Folklife. An Introduction, Edited by 
Richard M. Dorson, The University of Chicago Press, 1972, p. 15. 

7 Idem, p. 16. 

8 Toelken, Barre, Folklore and Politics, în The Dynamics of Folklore. Revised and expanded edition, Utah State University Press, 
1996, p. 425. 

9 Vezi o sinteză în acest sens în Dorson, Richard M., op. cit., pp. 16-20. 

10 Propp, Vladimir, The Nature of Folklore, în Propp, Theory and History of Folklore, „Theory and History of Literature", voi. 5, 
University of Minnesota Press, Minneapolis, 1984, p. 3. 

11 Amzulescu, Al. I., Introducere la Balade populare româneşti, EPL, 1964, voi. I, p. 69. 

12 Idem, Vitejii, 1960, p. 25. 

13 Vezi Constantinescu, Nicolae, Old Quests, NewAnswers: On Changing Approaches to Ballad Study, Comunicare prezentată la 
a 25-a Conferinţă de Balade, Swansea, 1996, în curs de apariţie; vezi Idem, Lucidă şi statornică iubire Al. I. Amzulescu la 75 
de ani, în „REF“, tom 41, nr. 5-6, 1996, pp. 323-332. 

14 Kundera, Milan, Gluma [1967], Editura Univers, Bucureşti, 1992, pp. 158-159. 

15 Vezi Coatu, Nicoleta, Lirica populară românescă cu tematică actuală - clasificare tematică a variantelor motivice, Editura 
Minerva, Bucureşti, 1984. 



Gheorahe DEACONU 

(CJCVTCP Vâlcea) 


Puterea datinii şi dictatul puterii 


Ceea ce doresc să comunic în acest context nu este atât rezultatul unei cercetări efective, cât decantarea 
unei experienţe intelectuale, expresia unei meditaţii asupra evoluţiei culturii populare în ultimele decenii ale 
secolului XX, la care am fost părtaş activ, nu doar un observator neutru, detaşat de realitate. Accentuez asupra 
acestei atitudini participative, pentru că eu nu cred în aşa-zisa „obiectivitate” a celui care se ocupă, într-un fel 
sau altul, de tradiţia populară. Indiferent din ce perspectivă şi cu ce finalitate o abordezi - de cercetare, de 
conservare, de stimulare, de valorizare etc. - nu poţi să intri în lumea culturii populare - aceea vie, adevărată -, 
şi să rămâi străin de frământările ei. Acea pretinsă „obiectivitate ştiinţifică”, proprie mai ales cercetătorilor şi 
conservatorilor, este expresia unei prejudecăţi cronice, din cauza căreia etnologia românească rămâne în 
continuare un fel de „arheologie culturală”, în loc să devină ceea ce aşteaptă lumea culturii de la ea: o ştiinţă vie. 
Recunoscând de la bun început dimensiunea subiectivă a oricărui demers în acest domeniu, înainte de a aborda 
problematica propriu-zisă a subiectului ales, ţin să împărtăşesc punctul de plecare, impulsul creator al prezentei 
comunicări. 

Era în seara zilei de 24 decembrie 1989. Sub imensa presiune psihică a acelui moment dramatic, am simţit 
nevoia unei eliberări, a unei evadări din realitatea imediată. Pentru un om al culturii populare, cea mai potrivită 
opţiune era, fără îndoială, să se retragă în lumea tradiţiei, adică să se sustragă unui cotidian provizoriu, 
bulversant, şi să caute prezentul etern, reconfortant al datinii. A fost, recunosc acum, o aventură riscantă, dar 
atunci mi-am asumat-o în mod firesc, ca o nevoie a echilibrului interior: voiam să ştiu dacă în acea noapte - 
noaptea Crăciunului anului 1989, una din nopţile acelei perioade de cumpănă a destinului românesc - colindătorii 
din Ţara Loviştei îşi făceau mai departe datoria fată de comunitatea lor, „boicotând”, adică, încă o dată, istoria. 
Am plecat, aşadar, la Boişoara, în inima Ţării Loviştei, pentru a participa, ca de atâtea alte dăţi, la colindat. N-a 
fost, desigur, comodă această călătorie. Drumul în noapte, cu trenul, pe defileul Oltului, se anunţa periculos (se 
vehicula şi aici prezenţa unor „terorişti”, iar Valea Lotrului era menţionată ca unul din posibilele locuri de 
retragere a dictatorului). Apoi, odată ajuns în Gara Câineni, nu eram sigur dacă mai circulă vreun mijloc de 
transport spre Boişoara. în ciuda atâtor riscuri, am pornit la drum, şi am mers până la capăt, - un drum pe care 
acum, după trecerea anilor, îl receptez ca fiind unul iniţiatic, ca un demers întru cunoaştere, întru căutarea 
adevărului pentru care trăisem până atunci. Şi lumea tradiţiei m-a răsplătit: cum am descins sus, pe plaiul 
Loviştei, şi am cuprins cu privirea văile în care se pierdeau, în noapte, satele Boişoara, Găujani şi Bumbueşti, 
am şi auzit vuietul penetrant al cetelor de colindători, care mergeau din casă în casă cu „De-adormit-aţi mari 
boieri...”. Am avut atunci revelaţia unui adevăr pe care-l purtam latent în mine, dar pe care abia atunci eram liber 
să-l rostesc în gura mare: Datina se dovedea mai tare decât Puterea. Oricât încercase regimul totalitar să 
manipuleze tradiţia, să şi-o aservească făcând din ea un instrument de dominare a „maselor”, datina s-a dovedit 
mai puternică, reprezentând poate cea mai viguroasă formă de rezistenţă a poporului în fata dictaturii. 

Datină şi Putere - iată termenii ecuaţiei - insolite, recunosc - ce face obiectul demersului de faţă. îmi 
propun, aşadar, ca, după definirea sumară a celor două concepte, să urmăresc raporturile dintre ele şi planurile 
de referinţă, în care se manifestă, să analizez strategiile prin care Puterea a încercat să domine Datina 
(mecanismele şi nivelele de acţiune), în ultimă instanţă, să evaluez impactul acestei confruntări asupra lumii 
culturii populare. Sensul acestei „judecăţi" retrospective este unul pozitiv, constructiv: învăţând din erorile şi 
rătăcirile trecutului, să gândim si să acţionăm benefic pentru viitorul lumii culturii populare. O lume în care nicăieri 
şi niciodată, puterea Datinii să nu mai fie ameninţată de dictatul Puterii. 

Pentru claritatea abordării, vom defini sumar termenii cu care operez. înţeleg prin putere, în accepţia 
politică a termenului, autoritatea supremă într-un stat, totalitatea organismelor care asigură conducerea unei ţări, 
exercitarea actului de guvernare de către forţele politice dominante într-un anume context social-istoric. în 
această accepţiune generală, nu contează caracterul şi conţinutul puterii, modul cum au ajuns acele forţe politice 
la conducere şi cum îşi exercită ele prerogativele, ci interesează statutul esenţial al puterii ca forţă dominatoare 
a unei societăţi, indiferent de sorgintea şi funcţionarea ei - autocratică sau democratică. Definitoriu pentru orice 
putere, indiferent că reprezintă emanaţia bunului plac al unui despot sau expresia voinţei unui organ 
reprezentativ, este faptul de a dispune, de a domina, de a dicta, adică de a conduce prin legi, decrete, ordine şi 
alte acte normative, indiferent de modul lor de elaborare şi promulgare. Abia când trecem la evaluarea regimului 
politic dintr-o anumită ţară şi dintr-o anumită perioadă istorică, procedăm la o particularizare a genezei şi 
exercitării puterii. Concretizând, demersul meu are în vedere puterea instalată în România în cea de a doua 
jumătate a secolului XX şi care, dincolo de faţada înşelătoare a „puterii populare", cu organisme democratice 
fictive, s-a manifestat ca un regim totalitar, atingând în anii ’80, formele agresive ale unui despotism 
cvasimedieval, generat de cultul personalităţii conducătorului unic. 

Adevărata „putere populară" fiinţează, însă, în ceea ce numim datină, recunoscută încă de Dimitrie 
Cantemir ca „lege nescrisă a norocului". Din nefericire, etnologia noastră n-a aprofundat acest concept, n-a 
evaluat locul şi rolul lui în constituirea şi funcţionarea lumii culturii populare, ba chiar l-a simplificat, i-a sărăcit 
semantica, echivalându-l cu termenul de obicei. Contextul de faţă nu-mi îngăduie să analizez dinamica 
raporturilor dintre aceste două noţiuni, care sunt, în fapt, două categorii etnologice distincte, chiar dacă operează 
complementar în dinamica tradiţiei. Pentru omul din popor (căci, în etnologie, concepţia lui contează, nu 
prejudecăţile şi obsesiile noastre), datina este ceea ce a moştenit ca înţelepciune de viaţă, ca bună rânduială a 
existenţei individuale şi comunitare, ca zestre de omenie. Altfel spus, datina reprezintă, pentru societatea 
tradiţională a comunităţilor săteşti, sistemul normativ al vieţii sociale şi culturale, totalitatea normelor, a regulilor 
cristalizate şi consacrate printr-o îndelungată experienţă şi concretizare într-o suită de mecanisme ordonatoare 
de viaţă socială şi creatoare de cultură. în virtutea datinii, modelele mentale şi comportamentale ale comunităţii 
tradiţionale se actualizează mereu, cu ajustări inevitabile, în ipostaze noi, în fapte viabile. în lumea culturii 
populare, datina este centrul de joncţiune a celor două coordonate ale dinamicii creatoare a tradiţiei - sincronică 
şi diacronică - şi pe această bază ea funcţionează ca un factor de reglare, mai exact de autoreglare a evoluţiei 
fenomenului etnocultural. Pentru a-şi exercita dublu rol - modelator şi reglator - datina şi-a constituit, în 
comunităţile tradiţionale, instituţiile proprii - „sfatul bătrânilor", şezătoarea, hora satului, obiceiuri caledaristice şi 
familiale - un întreg sistem de ceremonii, cutume şi sărbători, care asigura funcţionarea bunei rânduieli 
îndătinate. 

Acum, după aceste clarificări conceptuale, raportul dintre Putere şi Datină se configurează mai pregnant. 
Este limpede că întâlnirea (şi înfruntarea!) celor două concepte (care definesc, în fapt, realităţi) se produce pe 
terenul normei. Ambele elaborează şi operează cu norme: puterea, cu legi, decrete, ordine etc.; datina, cu 
modele, cutume, interdicţii etc. Numai că statutul şi modul de funcţionare a acestor norme diferenţiază net două 
„puteri": normele puterii politice, indiferent de procedura de elaborare şi adoptare, fie ea şi democratică, sunt 
artificiale şi impuse, oamenii le simt ca fiind străine de fiinţa lor, ca venind de deasupra lor; normele datinii, 
rezultate dintr-o îndelungată experienţă colectivă, cu aportul atâtor generaţii, sunt organice şi asumate, ele sunt 
receptate ca achiziţii proprii, venind dinăuntrul fiinţei lor. Legile statului reprezintă, pentru omul comunităţii 
tradiţionale, o putere dominatoare, chiar agresivă; în schimb, datina exprimă puterea acelui „inconştient colectiv" 
ce guvernează (mai exact, autoguvernează) obştea în virtutea bunei rânduieli moştenite. 

Este firesc, prin urmare, ca între cele două „puteri" să apară, în dinamica social-istorică, momente de 
încordare şi confruntare, generate de tendinţa oricărei puteri, îndiferent de regimul politic, de a impune legi unei 

lumi care se conduce după propriile ei reguli. Drama culturii populare în fata puterii politice izvorăşte tocmai din 
incongruenta structurală şi funcţională a celor două serii de norme. Această dramă devine cu atât mai 
traumatizantă, cu cât puterea adoptă forma unui regim totalitar, evoluând spre dictatură, aşa cum s-a întâmplat 
în societatea românească, în a doua jumătate a secolului XX. 

în atitudinea puterii politice fată de tradiţia populară în această perioadă, se constată, simplificând lucrurile, 
trei etape semnificative, care definesc şi strategii distincte ale regimului comunist în materie de politici culturale. 
Au fost, mai întâi, anii '50, dominaţi de proletcultism, când, în contextul ignorării atâtor valori ale moştenirii 
culturale, s-au comis primele agresiuni împotriva culturii populare - fie de interzicere a funcţionării tradiţiei, fie de 
transformare forţată a acesteia, prin producerea cu orice preţ a „folclorului nou". Anii ’60 şi primii ani din deceniul 
următor au stat, şi în materie de cultură populară, sub semnul deschiderii, al relativei liberalizări a vieţii social- 
culturale, care s-a manifestat printr-o anume libertate de gândire şi acţiune în cercetarea, conservarea şi 
valorizarea patrimoniului tradiţional; atunci s-au lansat, peste tot, în ţară, numeroase iniţiative şi programe 
etnoculturale, cu urmări benefice şi astăzi. Din nefericire, această evoluţie pozitivă a fost blocată începând cu 
mijlocul anilor 70 şi mai ales de-a lungul anilor '80 - perioadă în care, în contextul general al înfundării ideologice 
a culturii, tradiţia populară a fost supusă unei acţiuni tot mai agresive de exploatare şi manipulare, riscând să-i 
afecteze structura şi funcţionalitatea originare. 

Această ultimă etapă este revelatoare pentru ofensiva puterii politice asupra datinii populare. O ofensivă 
care s-a manifestat pe două „fronturi", corespunzând celor două planuri de referinţă ale fenomenului 
etnocultural; pe de o parte, viaţa folclorică şi creaţia populară ca forme native, spontane de cultivare naturală a 
tradiţiei populare în viaţa satului, atât cât această „viaţă” se mai putea manifesta liber şi deplin în condiţiile 
cunoscute ale destructurării economice, sociale şi spirituale a comunităţii tradiţionale; pe de altă parte, 
performarea tradiţiei şi creaţiei populare în contexte şi ipostaze culturale moderne, în ceea ce se numea, în 
epocă, „mişcarea cultural-artistică de masă". Fireşte că strategia regimului viza prioritar cel de al doilea plan, 
uşor influenţabil şi manevrabil, prin pârghiile politicii culturale, dar puterea urmărea, ca un obiectiv important, pe 
termen lung, înrâurirea, fie şi indirectă la început, şi apoi remodelarea realităţii etnoculturale vii. Spre sfârşitul 
anilor '80, au apărut tentative simptomatice pentru această perspectivă, bunăoară directiva de a elimina din 
colinde refrenele, chiar şi inofensivul „Florile dalbe". A fost un ordin absurd şi neputincios, pentru că, prin 
înţelepciunea unor eşaloane culturale, el n-a ajuns niciodată la cei care urmau să-l aplice, adică la colindători: 
dictatul puterii a rămas în afara lumii guvernate de datină. 

în schimb, performarea culturală a tradiţiei şi creaţiei populare, valorificarea ei în mişcarea artistică de masă 
a fost mult mai vulnerabilă, mai expusă în faţa regimului totalitar. Asupra ei, puterea a acţionat prin politica sa 
culturală, pe două căi: ideologică, de manipulare conceptuală; şi axiologică, de valorizare culturală. Pe plan 
ideologic, puterea a găsit un aliat nesperat în însăşi ştiinţa etnologică, speculând cu abilitate prejudecăţile şi 
fixaţiile conservatoare ale folcloristicii, care au devenit, paradoxal, „arme" în aservirea ideologică a culturii 
populare. Teza caracterului colectiv şi anonim al creaţiei populare a constituit premisa unei grave confuzii între 
cultura populară şi aşa-numita „cultură de masă”, eroare care a deschis cea mai periculoasă capcană pentru 
lumea culturii populare, „legitimând" întregul proces de uniformizare, de serializare, de amorfizare a unui 
fenomen prin excelenţă dinamic, proteic, creativ. 

Pe plan axiologic, puterea a profitat, cu aceeaşi abilitate, de anumite dimensiuni valorice reale ale folclorului 
(etosului popular, caracterul de marcă a identităţii naţionale şi altele), exacerbându-le ponderea şi deturnându-le 
semantic şi funcţional, făcând din ele instrumente propagandistice, care au bulversat criteriile de evaluare a 
creaţiei populare. De fapt, prin conjugarea celor două căi de acţiune - manipularea ideologică şi supralicitarea 
valorică, puterea realiza o exploatare sistematică a culturii populare, determinând o deplasare a statutului însuşi 
al acesteia, care înceta să mai fie un patrimoniu viu, o creaţie a poporului şi tindea să fie substituită printr-o 
cultură prefabricată - de masă, pentru mase. Se deforma grav însăşi imaginea fenomenului în conştiinţa publică: 
folclor nu mai era ceea ce trăia în vatra satului, ci ceea ce se prezenta pe scenă sau pe micul ecran, în contexte 
politice şi în manifestări festive. 

Strategiile de manipulare a folclorului, utilizate de regimul totalitar, s-au întemeiat, paradoxal, pe tendinţele 
obiective ale evoluţiei fenomenului - încă o dovadă a abilităţii cu care puterea politică a profitat de achiziţiile 
cercetării ştiinţifice. Procesul de desacralizare, de deritualizare - definitoriu pentru dinamica folclorului în 
contemporaneitate - a oferit ideologilor puterii comuniste „argumente” pentru a declanşa un program de 

„laicizare" a creaţiei populare, care nu s-a mulţumit cu operaţia de selecţie a ceea ce se putea valorifica în 
activitatea culturală, pe scenele de spectacol şi în sălile de expoziţie, ci a indicat intervenţii brutale în structura 
şi funcţionalitatea faptelor de viată folclorică, preconizând chiar „crearea" şi impunerea unor ceremonialuri „noi", 
în acelaşi sens a fost manevrat şi celălalt proces ce caracterizează evoluţia contemporană a creaţiei populare - 
automatizarea şi potenţarea valorilor artistice din câmpul eteronom al culturii populare. Acest proces a devenit 
„temei" pentru proliferarea valorificării folclorului în forme cât mai spectaculoase, mai festive, atingând 
paroxismul unor monstruoase montări în pieţe publice, pe stadioane etc. Cele două strategii convergente - de 
„laicizare" şi de „estetizare” - au constituit tentative de golire a creaţiei populare de conţinutul ei real, pentru a o 
face mai vulnerabilă în faţa ofensivei puterii politice de a-şi impune „legea" asupra datinii populare. 

în evaluarea impactului acestor strategii asupra fiinţei culturii populare, am în vedere cele trei nivele ale lumii 
etnoculturale: texte şi obiecte; fapte şi procese; subiecţi. Fără îndoială, cele mai vulnerabile la ofensiva puterii 
politice s-au dovedit textele şi obiectele, vulnerabilitate favorizată şi de absolutizarea lor, deopotrivă, în 
cercetarea ştiinţifică şi în sfera valorificării artistice, ca produse finite, estetice ale culturii populare; aşa se explică 
multitudinea cazurilor de contrafacere a textelor folclorice şi chiar unele tendinţe de „contemporaneizare" a 
ornamenticii obiectelor de artă populară. Faptele de viaţă folclorică şi procesele creaţiei populare s-au dovedit 
mai rezistente în faţa acţiunilor de manipulare, deşi, precum am arătat, tentative de influenţare s-au exercitat şi 
asupra lor. în sfârşit, subiecţii fenomenului etnocultural, protagoniştii lumii culturii populare - grupuri de viaţă 
folclorică, rapsozi şi meşteri populari - au opus o rezistentă tacită, dar cu atât mai eficientă, acţiunii dominatoare 
a puterii politice în lumea culturii populare. Cu puţine excepţii, determinate de ignoranţă sau oportunism, ei au 
fost adevăraţii apărători ai datinii, pentru că au pus în funcţiune structurile vieţii folclorice şi procesele creaţiei 
populare, determinând actualizarea modelelor îndătinate. Solidaritatea activă a oamenilor culturii populare - 
cercetători, conservatori, animatori, îndrumători, valorizatori - cu purtătorii, păstrătorii şi performerii tradiţiei a 
fost, dincolo de concesiile şi compromisurile inerente, o expresie a puterii datinii într-un regim totalitar. 

Confruntarea dintre putere şi datină rămâne potenţială în orice regim politic. Manipularea tradiţiei populare, 
exploatarea ei în slujba unor obiective străine de rosturile şi sensurile originare este posibilă în orice regim. După 
experienţa trăită în perioada dictaturii comuniste, toţi cei implicaţi în destinul cultural al poporului, nu numai al 
elitelor, vor trage învăţămintele necesare: oamenii culturii populare vor veghea ca datina să fie suverană în 
această lume, „guvernând" funcţionarea structurilor ei în forme viabile; oamenii de ştiinţă, cercetătorii, 
universitarii nu vor mai rămâne străini, în numele unui obiectivism păgubitor, fată de procesele şi mutaţiile 
fenomenului etnocultural contemporan, oferind argumente pentru fundamentarea ştiinţifică a oricărui demers 
cultural; cercurile de decizie culturală vor înţelege că o strategie coerentă şi eficient este de neconceput fără o 
concordanţă deplină cu dinamica obiectivă a fenomenului şi fără cultivarea unui dialog activ şi loial al tradiţiei cu 
celelalte „lumi" culturale; în sfârşit, politicienii, oamenii puterii vor conştientiza necesitatea unei legi care să 
apere, să protejeze si să stimuleze patrimoniul viu al culturii populare, consacrând puterea tradiţiei creatoare de 
valori. O lege care să împiedice orice tentativă a Puterii de a supune Datina. 



Drd. loana-Ruxandra FRUNTELATĂ 

(CNCVTCP) 


Folclorul ca argument al politicii identităţii 


Ideologii mişcărilor tradiţionaliste din România au fost deseori puşi în situaţia de a contrazice teorii 
părtinitoare care negau vechimea, strămoşii şi vatra de formare a poporului nostru. De aceea, obsesia identităţii 
naţionale, răspândită în Europa odată cu mentalitatea romantică şi în contextul istoric al cristalizărilor statale din 
secolul trecut, a fost dublată la noi de o obsesie a valorii specificului naţional. Modul românesc de asumare a 
existenţei era înţeles ca pornind firesc de la cultura populară. Desprinsă de cronologie şi fără documente scrise, 
civilizaţia tradiţională s-a dovedit, indiferent de ideologia dominantă a epocii, un teren fertil pentru construcţii 
filosofice, lingvistice, antropologice, literare sau chiar pentru speculaţii impresioniste. 

Sintagma „politica identităţii” poate fi transplantată din antropologia americană pentru a descrie filonul 
polemic exprimat permanent în gândirea românească orientată spre problematica specificului naţional. De la 
retorica prudentă a lui Mihail Kogălniceanu („Istoria noastră are destule fapte eroice, frumoasele noastre ţări sunt 
destul de mari, obiceiurile noastre sunt destul de pitoreşti şi de poetice...") şi până la sentinţele aspre ale lui Horia 
Patapievici („mistica unei fiinţe naţionale de fantezie”, „model identitar regresiv în cultură" ş.a.m.d.), se păstrează 
atitudinea defensivă, fie ea diplomatică sau disimulată în agresivitate, de parcă ne-am apăra de minimalizare în 
fata unei închipuite instanţe universale. 

După 1989, dezbaterea ideii de românism a luat amploare în condiţiile eliberării de datoriile impuse fată de 
ideologia naţionalismului comunist. Numărul din 26 septembrie-2 octombrie 1997 al revistei „Dilema” găzduieşte 
pe câteva pagini, sub genericul „C-aşa-i românul", o serie de perspective actuale asupra problemei. Articolele 
sunt semnate de scritori, istorici, critici literari şi etnologi. Remarcăm în ele, dincolo de competenta formulărilor 
(de exemplu „adaptarea mitologiei istorice la pluralismul politic", maladia „specificului naţional”, „portretul robot 
devine icoană şi în jurul lui se ţese o mitologie" etc.), aceeaşi atitudine defensivă, adesea perfect conştientizată, 
dar de care nu ne putem detaşa în procesul de reproblematizare a ideii de „spirit al neamului". 

între „superetnicism" şi „etnicism negativ”, intelectualul contemporan nu poate lua o poziţie fără a fine 
seama de curentele de opinie generate în jurul a două nume extrem de mediatizate după 1989: cele ale lui 
Constantin Noica şi Emil Cioran. în acest moment ni se pare utilă o interpretare comparativă a opiniilor celor doi 
gânditori cu privire la specificul naţional exprimat prin valorile culturii populare. Cu toate că cele două cărţi de 
referinţă la care vom apela au apărut în 1936 şi respectiv în 1978, Schimbarea la faţă a României de Emil Cioran 
şi Sentimentul românesc al fiinţei de Constantin Noica au intrat într-un dialog al receptărilor abia în anii ‘90, când 
dispariţia cenzurii a sincronizat mai multe decenii editoriale. 

Cioran atacă percepţia timpului la români, punând-o pe seama mentalităţii tradiţionale: „O mie de ani s-a 
făcut istoria peste noi: o mie de ani de subistorie (...) am aşteptat să ne facă istoria, să ne dinamizeze un torent 
transcendent fiinţei noastre". Eseul Schimbarea la faţă a României suferă de o perspectivă unilaterală: autorul 
nu are în vedere, cu privire la românism, decât ecuaţia în care acesta se află cu puterile mondiale, înţelegând 

însă prin „putere" atât politicul, cât şi spiritualul. Astfel, Elveţia nu e o mare putere, deşi e o tară dezvoltată din 
punct de vedere economic şi stabilă politic, Spania şi-a ratat şansa de a „face istoria", cu toate că a avut o mare 
cultură, în schimb, Rusia, Franţa sau Germania sunt importante pentru că autorul recunoaşte în ele un 
„mesianism" care încheagă lumea întreagă în jurul acestor naţiuni cu tipuri de culturi care „au soluţionat - în 
genul lor - toate problemele ce se pun omului, s-au echilibrat cu toate incertitudinile şi şi-au inventat toate 
adevărurile". în acest teatru al istoriei, „mărginirile etnicului" sunt o condamnare pentru orice popor. Cioran se 
simte prizonier într-o Românie fără „nimic original în afară de ţărani, artă populară şi peisaj...", în înfiorătoarea 
atmosferă „primitivă, telurică, nediferentiată" a unui spaţiu natal îmbâcsit de „superstiţie şi scepticism". 

Dintr-o asemenea perspectivă, elementele culturii populare trebuie „fie însumate, fie neglijate" de cultura 
istorică pentru că identificarea valorilor cu etnicul duce la un impas al devenirii. „Culturile populare (...) concep 
devenirea substanţial şi astfel se dispensează de istoric prin eternitate. Progres nu cunosc, ci numai formări, iar, 
din punct de vedere al autenticităţii, aceste transformări sunt falsificări". Viziunea unei civilizaţii tradiţionale 
primitive şi reacţionare, neglijarea aspectelor dinamic şi funcţional din înţelegerea faptelor de folclor, 
scandalizarea în fata atitudinii mioritice („acel blestem poetic şi naţional... rana neînchisă a sufletului românesc"), 
toate acestea constituie repere ale unei interpretări exterioare şi livreşti, un torent polemic îndreptat împotriva 
suficientei ideologiilor tradiţionaliste ale vremii. Nu cu satul românesc se războieşte eseistul, ci cu imaginea lui 
sămănătorist-idilizantă, cu absolutizarea valorii culturii populare prioritară oricărei alteia, cu un naţionalism lipsit 
de deschidere către universalitate. Schimbarea la faţă a României ne apare astfel ca o carte contingenţă epocii 
interbelice. 

Marele succes de care s-a bucurat eseul lui Cioran după 1989 se explică prin forţa stilistică a frazelor 
(fascinantă în comparaţie cu limba de lemn a discursurilor ideologice din anii anteriori) şi prin deconstruirea falsei 
mitologii a paradisului ţărănesc, propagată sub alte chipuri şi în perioada comunistă. Retoric, Schimbarea la faţă 
a României se reduce în plan logic la o diferenţiere între esenţă şi aparenţă. Totuşi, „esenţa" eseului se 
dovedeşte a fi tot un construct subiectiv, molipsitor prin sinceritatea lirică, dar lipsit de rezistenţă la o analiză 
critică. 

Cartea lui Constantin Noica este comparabilă cu cea a lui Emil Cioran pentru că oferă o interpretare 
filosofică a aceleiaşi teme, specificul naţional, şi este la fel de accesibilă din punct de vedere stilistic, cu toate 
că discursul autorului poate fi receptat pe mai multe niveluri, în funcţie de „contractul de lectură" selectat de 
cititor. 

Miza de la care porneşte Sentimentul românesc al fiinţei este una lingvistică şi anume aceea că limba, ca 
formă a unei culturi folclorice, deţine codul percepţiei filosofice tipic româneşti ce înnoieşte ontologia. Cheia către 
înţelegerea fiinţei ar fi, în demonstraţia autorului, prepoziţia „întru", exprimând în acelaşi timp sensurile de 
„înăuntru" şi „în spre" şi „dând astfel o bună tensiune, care este de esenţa spiritului, de a fi în acelaşi timp în 
ceva (într-un orizont, într-un sistem) şi de a tinde către acel lucru". Autorul are însă grijă să explice că „întru" este 
doar o poartă lingvistică şi nu un mis-en-abâme al înţelegerii specificului naţional: „în general, nu se poate 
explora sensibilitatea unei comunităţi sau concepţia ei despre viată şi fiinţă, prin câte o singură vocabulă, ca 
«dor», sau chiar prin câte o singură poezie, populară ori cultă". 

Noica se opreşte şi el asupra Mioriţei, interpretând lipsa de teamă a ciobanului în fata morţii ca pe „expresia 
libertăţii, aproape a exuberantei pe care o capătă fiinţa în viziunea românească". Complexitatea modelului 
ontologic latent în capodoperele folclorice e întregită de analiza basmului Tinereţe fără bătrâneţe şi viaţă fără de 
moarte. Absolutizarea textului tipărit din colecţia lui Petre Ispirescu trădează însă un tratament cult aplicat 
basmului popular, care este privit mai mult ca o operă literară şi mai puţin ca o creaţie folclorică. Totuşi, Noica 
reproduce observaţia lui Lazăr Şăineanu din 1895, că Tinereţe fără bătrâneţe şi viaţă fără de moarte, basm de 
tipul „Zânelor promise", pare a fi necunoscut, sub forma sa integrală, în creaţia orală europeană. Căutând 
„plinătatea, măsura şi adevărul a ceea ce se poate numi: fiinţă", filosoful ajunge la concluzia că „Nici raţiunea 
absolută, nici natura absolută n-au răspuns sentimentului românesc al fiinţei. Acesta se deschide către o raţiune 
mai vie, aşa cum reclamă o natură cu determinări mai concrete". 

Cu toată seninătatea discursului, atitudinea defensivă şi polemică pe care am considerat-o caracteristică 
politicii identităţii se poate citi printre rânduri; la pagina 51, Noica scrie: „...dacă un lingvist cum era americanul 
Lee Whorf putea spune că limba hopi a pieilor roşii era, sub multe raporturi, mai potrivită pentru teoria relativităţii 
decât germana ori engleza, nu ne vom sfii să credem că o limbă de obârşia nobilă şi dezvoltarea impresionantă 

a românei are a spune ceva raţiunii". Compararea limbii hopi cu limba română este edificatoare pentru neliniştea 
minimalizării, care ia la Emil Cioran forma unei adevărate angoase a inferiorităţii istorice. 

Ca argument al politicii identităţii, folclorul e problematizat, fiind cel mai adesea aşezat la temelia teoriilor 
specificului naţional şi primind conotaţiile axiologice pozitive sau negative cerute de demonstraţiile ipotezelor 
formulate. Suprapunerea atributelor „etnic", „tradiţional" şi „popular" poate genera confuzii de accent între 
determinările culturale, istorice şi psihologice ale celor trei termeni. De asemenea, trebuie luată în considerare 
distanţa dintre obiect şi imaginea despre el când vom afirma că expresia cea mai exactă a identităţii spirituale a 
unui popor este folclorul. 

Tocmai de aceea, pentru a păstra echilibrul între nostalgia purităţii şi aspiraţiile politice, contribuţia 
profesioniştilor la limpezirea etnologiei de prea multă ideologie se dovedeşte azi un demers necesar. 

Confiscarea ideologică a folclorului în lumina 
desacralizării moderniste si nonvalorice efective 

i 


Elementul primar al confiscării posibile se manifestă la nivelul percepţiei, prin conceptul deja format, al 
deposedării sau privării de un bun neaparţinător sau aparţinător care urmează să treacă într-o altă posesie, 
printr-un act de autoritate. Pe de altă parte, confiscarea poate avea referire la starea sănătăţii fizice şi psihice. 
Larousse-ul arată şi posibilitatea confiscării în substanţă, în esenţă, prin aceea că autorul însuşi, zidit, poate fi 
deposedat de atribuţiile zidirii, pe de-o parte, iar, pe de alta, poate fi privat de atribuţiile ziditului, omul poate fi 
pierdut în totalitate pentru lume, prin proprie deposedare (în vederea realizării unui ideal: călugări sciţi, pustnici, 
sau prin participarea la un anumit mediu, pactul cu promiscuitivul). 

Astfel se poate vorbi de confiscare sau de autoconfiscare cu gradele de pozitivitate sau de negativitate, 
fiecare implicând o solitudine complexivă cu actele de zidire sau distrugere, de unitate sau sciziune a autorului. 

Sfera de adâncime rămâne însă la nivelul ideologicului, unde orice ideologie poate fi deposedată prin 
înlocuirea ei cu o alta, integral sau parţial, iar confiscarea ideologică vizează acţiunea involuntară sau dictatorială 
a înlocuirii cu un fals adevăr. 

Dacă prin ideologie înţelegem un sistem de valori, idei constrânse într-un corp doctrinar, de speţă filosofică 
şi condiţionând comportamentul individual sau colectiv la un anumit nivel de gândire. 

Sensul lui, al cuvântului, rămâne totuşi neexplicit, lumina se face doar prin referire la rădăcini, unde cuvântul 
„ideologic” este compus din două cuvinte greceşti „idex,-os” şi înseamnă reprezentarea care se face de cineva 
în spirit, în suflet şi are acelaşi corespondent latin precum şi din cuvântul „logos”, care înseamnă cuvânt, dar mai 
cu seamă înţelepciune, înţelepciunea cuvântului sau mai exact înţelepciunea care vine din cuvânt. 

Prin unirea corporală a celor două cuvinte se înţelege o deposedare a adevărului din sufletul celuilalt, iar 
celălalt este Dumnezeu, ce se dăruieşte oamenilor pe măsura setei lor, este unirea nupţială în care omul devine 
partea celuilalt, inima îl cuprinde pe Domnul, iar Domnul îi cuprinde inima, comuniune, care în slavona din care 
provine, înseamnă participare „împărtăşire din sfinţenia celuilalt” (Evrei 12,10) si implicit „părtaş Dumnezeeştii 
firi” (Petm 1,4), deci participare euharistică continuu crescătoare ca intensitate. 

Folclorul reprezintă prin sfera lui etimologia, ştiinţa poporului, dar mai cu seamă înţelepciunea poporului, 
implicit un ansamblu de producţii culturale (credinţe, rituri, povestiri, legende, sărbători etc.) ale societăţii, fără 
scriere sau epigrafic ori manifestări ale unui pictor superficial. 

Astfel vorbind despre popor, vorbim implicit de geneza lui, ori geneza lui este unică. Conform primei cărţi 
din Sfânta Scriptură ori în „Faptele Apostolilor”, unde se arată că Dumnezeu a făcut din ţărână neam omenesc 
dându-i viaţă prin propria lui suflare, creând astfel omul în chip dihotomic trup şi suflet: cu referire mai mult la 
partea spirituală a omului, el, insul creat este astfel chip, după chipul lui Dumnezeu, chip ce implică şi libertatea. 

La nivelul creaturii, înţelepciunea este exponentul lucrării teandrice, dintre Creator şi speţa creată, astfel 
ontorul nu se desparte în întregimea lui, ci rămâne unitar ca tradiţia. Particularităţile de diferenţiere între aceleaşi 
ipostaze se realizează prin participarea fiecăruia la firea comună sau mai cu seamă, prin modul de participare. 

Putem vorbi în consecinţă de tradiţie divină şi tradiţie umană, iar în cadrul celei din urmă putem distinge 
tradiţia reală şi falsa tradiţie. 

Prin tradifia reală întelegându-se tocmai produsul teandric al lumii create în ansamblul sau prin participarea 
acesteia la desăvârşirea unei creaţii. Iar prin falsa tradiţie întelegându-se deposedarea de logos în planul ideii, 
mai exact privarea creaţiei de elementul sacru, prin aceasta înţelegând eludarea logosului primordial dobândit 
prin actul creaţiei şi mai cu seamă a libertăţii, implicând contaminarea cu fals adevăr a spiritului creator sau în 
cel mai bun caz prin modificarea după aceeaşi structură a creaţiei odată finalizate. 

Tradifia bisericească este una din cele două tezaure ale revelaţiei cunoscute sub numele de Sfânta Tradiţie, 
alături de Sfânta Scriptură. 

Sfânta Tradiţie implică şi tradiţia bisericească, dacă Sfânta Tradiţie reprezintă totalitatea învăţăturilor date 
de Mântuitorul apostolilor şi păstrată un timp la nivelul conştiinţei, expusă în chip oral până la aşternerea ei în 
scris, tradiţia bisericească este legată şi provine din Sfânta Tradiţie, dar are în vedere totalitatea artelor, 
practicilor şi învăţăturilor ce ţin de biserică, astfel ea cunoaşte un aspect unitar şi altul dinamic. Dacă tot ceea 
ce produce biserica la cel mai înalt nivel sunt scrierile, respectiv scripturile. Tradifia în ansamblul ei este modul 
unic de a primi adevărul. Arătăm cu claritate că este modul unic, nu modul uniform. Biserica, prin cuvântul scris 
sau rostit, prin simbol sau icoană, simbolul liturgic sau alte reprezentări, moduri de expresie ale adevărului, 
respiră prin tradiţii. Ea în forma ei pură, nu are nimic formal, ea nu impune conştiinţei umane garanţii formale ale 
adevărurilor credinţei, ci face să se descopere evidenta ei interioară, ea nu este conţinutul revelaţiei, ci lumina 
care o descoperă, ea nu este cuvântul ei, ci suflarea vie care face să se audă cuvântul, în acelaşi timp cu tăcerea 
din care provine. 

Tradifia nu evocă, ci invocă într-un sens aproape de euharistie incomprehensibilul, într-o dimensiune 
mistică corporală, într-un aspect perihoretic, într-o unire cu Dumnezeu, o adevărată eputază. 

O problemă aparte o ocupă desacralizarea şi posibilele ei manifestări, în sens modernist desacralizarea 
capătă o nuanţă nonvalorică efectivă. Parametrii desacralizării includ însă şi un aspect valoric; aspectul valoric 
al desacralizării este vădit cunoscut la marii asceţi în practicarea efectivă a smereniei prin aceea că individul 
odată consacrat divinităţii şi implicat sacrului atrage ocări asupra sa fără a avea vină pentru a urca în virtute într- 
un mod pseudoapofatic. 

Desacralizarea modernistă tinde să implice un aspect nonvaloric efectiv tocmai prin aspectul antinomic, prin 
promovarea egocentrismului în plan individual, care este duhul veacului ce va să vină. 

Aspectul desacralizării capătă conotaţii grave prin faptul că individul consideră izvorul sfinţeniei în sine, şi 
totodată al binelui, de unde apare suprimarea responsabilităţii pentru greşeală, inversarea termenilor de bine şi 
rău, înlocuirea adevărului cu un fals adevăr, dar mai cu seamă demolarea aproape inconştientă a duhului valoric. 

Filosofia lui Frobenius şi Spengler arăta ca la baza oricărei culturi stă un suflet generator, iar pentru modelul 
de expresie un spaţiu specific. Istoricii englezi contemporani şi înaintaşii lor arată că arta în manifestările ei este 
fondată pe un sistem de valori. 

Inconştientul, posedând orizonturi proprii, iar la baza aşa-numitului sentiment specific al unei culturi stă un 
orizont sau perspectiva pe care şi-o creează subconştientul uman. In această ordine de idei, cultura populară 
românească posedă şi ea o viziune spaţială specifică a infinitului ondulat, spaţiul mioritic. 

Tradifia reală se deosebeşte de tradifia falsă prin teandrie, deci la nivelul înţelepciunii antice vorbim despre 
sinergia, osmoza lucrativă a Creatorului cu creatul în manifestări, astfel înţelepciunea reală se dobândeşte în, 
cu şi prin Dumnezeu, căci „frica de Dumnezeu este începutul înţelepciunii” (înţelepciunea lui Solomon 1,7) şi se 
manifestă prin fidelitatea majoră vizavi de manifestarea faptică. 

Folclorul şi dimensiunea folclorică rezultă, pe de o parte, din fapte reale, iar, pe de altă parte, din anumite 
stări spirituale ale creatorului şi mai toate converg spre Dumnezeu, iar celelalte spre purificarea interioară a 
celuilalt, el însuşi purificându-se. Constanta se realizează la nivelul scopului, apărând astfel căutarea sacrului, 
iar sacrul trebuie el însuşi revelat şi acesta se face prin milostivirea lui Dumnezeu care înseamnă pocăinţa lui 
Dumnezeu şi cel ce-o simte dobândeşte lumina interioară şi o mulţime de oameni îşi vor găsi mântuirea lângă 
el. 

Relaţia trecut-prezent în cadrul creaţiei folclorice este legată de ideea de spaţiu, cu locurile lui, locul bun 
sau locul rău, o serie de factori contribuind ca acel loc să fie rău (unul dintre acestea poate fi locul unde au jurat 
ielele) sau să fie bun (locul bun implică norocul, curăţenia mistică şi binecuvântarea). 

Reluând ideea locului rău, un astfel de loc este şi cel bântuit de strigoi. Drumul şi răscrucea drumului care 
la cotituri şi la răscruci este bântuit şi de aceea-i pusă troiţa şi de multe ori icoana, pentru alungarea necuratului. 

Vizavi de locul unde au jucat ielele sunt impresionante mărturisirile unor oameni de la sat, făcute 
cercetătorilor, mărturii care indică aspecte corespunzătoare fenomenelor OZN. 

Ideea de loc este exprimată şi la nivelul casei şi curţii, vecinătăţii satului şi hotarului toate acestea putând fi 
bune sau rele, dar toate prin înstrăinare pot trece de la o stare pozitivă la una negativă. 

„Noi aşa am pomenit şi casa şi locul, de n-ai dreptul să le strici nici să le laşi în părăsire, că vezi, ele vin din 
trecut, asta vine aşa din duhul strămoşilor' 1 . 

Apoi comunicarea cu vecinii are un rol de căpătâi în tradiţia populară, acolo în sat care este centrul lumii. 
„Vecinu-i ca un neam, decât să te superi pe un vecin mai bine pe un neam. E un fel de rudă dar mai tare ca o 
rudă ce stă departe. Vezi tot, stai laolaltă şi te ştii cum te ştie. Vecinu-i pe un loc pus cu tine". Lumea este lăsată 
de Dumnezeu ea are rânduielile ei, nu-i bine să te bagi să le schimbi, în mentalitatea populară. Dar toate încep 
şi se termină în biserică, botezul cu exorcismele lui, nunta cu bradul, strigăturile şi găina, înmormântarea cu 
versurile şi îngroparea spre răsărit, fapt ce aminteşte de cultul zeilor casnici şi stropirea lor cu ocru roşu. 

Satul cu descântecele, deocheatul, vrăjile şi făcutul de întors, luarea laptelui care se poate reda printr-un 
descântec cu o piatră găurită în mijloc, fapt ce aminteşte de epoca pietrei. Apoi luarea norocului la măritat, până 
şi a minţii şi a datului şi luatului din mâna rea prin vândutul sau cumpăratul de la becisnic şi culminând cu marile 
obiceiuri din preajma sărbătorilor importante. Astfel, satul se ghidează după poruncile lui Dumnezeu şi se 
organizează după semnele naturii. Satul în totalitatea lui reprezintă unitatea structurală de origine sau 
generatoarea unei culturi. Cultura populară atrage studiul nu numai din perspectiva revenirii la matcă, dar şi 
pentru identificarea unei culturi autohtone cu sâmburele generator, act care reprezintă dinamica aspectului 
tradiţional în pespectiva înmulţirii, promovării şi valorificării creaţiei existente. 

în lumea satului religiosul şi laicul se împletesc, problematica separării unuia de altul (reprezintă) constituie 
confiscarea libertăţii spirituale prin care ţăranul îşi împleteşte mintea lui cu mărturisirea faptică a lui Dumnezeu, 
iar mentorii cenzurii folclorice urmăresc adevărul religios, pentru care nu se lasă manipulat, fiind capabil de acte 
de martiraj cum este cazul ţăranului Tănase Tudoran din zona Năsăudului sau a lui Oprea Miclauş din zona 
Sibiului. 

Prin separaţia religiosului de laic prigoana antifolclorică realizează o primă etapă a confiscării ideologice, 
latura religioasă fiind şi ea atinsă, prin substragerea sacrului pe motivul instituţionalizării, subiectivităţii în locul 
majestăţii divine căreia îi aparţine de drept şi creaţia. Răpirea Dumnezeului real nu are drept scop 
desacralizarea maselor în planul creaţiei, ci manipularea lor în vederea atribuirii calităţilor celor care introduc 
cenzura. în acest sens, însăşi Biserica, prin slujitorii ei, păstrătoarea şi promovatoarea de drept a tradiţiei pentru 
unele scopuri mai mult sau mai puţin importante, uneori din teamă sau impunere, iar alteori din pură adeziune, 
a contribuit la stingerea valorilor naţionale în plan popular şi manipularea maselor ţărăneşti în vederea adeziunii 
la partidul iubit, uitând că lui Dumnezeu i se dă ceea ce este al lui Dumnezeu şi Cezarului ce este al Cezarului. 

Astfel apar forme de folclor nou spre ruşinea celor ce le-au promovat, dar mai cu seamă spre ruşinea celor 
care nici azi nu-l observă. 

în prezent, realul pericol care pândeşte creaţia populară nu este moştenirea vitregă a unui regim, ci lupta 
cu modernismul desacralizat, prin acesta înţelegându-se formele de manifestare antifolclorică sau promovarea 
unui pseudofolclor în vederea unei false afirmări. 

Dacă timpul modern presupune valorificarea la vârf a tuturor produselor culturale existente, păstrarea, 
promovarea şi valorificarea lor; modernismul repudiază formele creaţiei vechi pe motivul demodărilor sau a 
incompatibilităţii lor cu epoca contemporană, toate venind dintr-un exces ateic unde tehnica şi tehnologia sunt 
Duhul acestui veac, iar unde este fals Dumnezeu, este şi falsă creaţie. 

Problema revenirii la realitatea valorică se face cu, în şi prin Dumnezeu, iar Dumnezeu se manifestă prin 
Biserică, care are menirea de-a promova valorile spirituale ale unui neam, ceea ce Biserica şi realizează prin 
picturi, sculpturi, toate conţinând motive tradiţionale; mă refer la elementele tradiţiei maramureşene de la 
Bârsana sau dantelăria în lemn pe aceleaşi motive a Mănăstirii Posaga. Apoi muzica bisericească conţine aşa- 

numitele podobii pentru fiecare din cele opt glasuri, fiecare conţinând motive populare de o considerabilă 
vechime. 

Prin pricesnele şi cântările în mare parte de formaţie populară, precum şi promovarea unor piese sau 
obiceiuri în preajma marilor sărbători. Promovarea în ansamblu a unei culturi naţionale se face prin înţelepciunea 
promotorilor şi implicarea efectivă, altruistă a acestora în spectrul luminii lui lisus Hristos. Aspectul major al 
prezentului este experienţa tristă a trecutului care valorifică cu claritate imperativul ce trebuie să nu faci. 

Este evident că viitorul poate reda satului şi creaţiei populare locul binemeritat prin cooperarea specialiştilor 
cu putere ecleziastică, unde Izvorul creaţiei se vede în adevăr prin împărtăşirea cu libertatea celuilalt, ori 
libertatea este chip din chipul lui Dumnezeu în om ce se transmite prin lumină în urma conlucrării ontorului 
purificat cu actul faptic în deplin adevăr, care înseamnă comuniune în Dumnezeu, creaţia va fi pe măsură, iar 
falsa creaţie va pieri sau se va defini de la sine. De aceea veniţi de luaţi lumină! 

Etape în „confiscarea ideologică a folclorului" 


Oricât ar părea de neavenită, „confiscarea ideologică a folclorului" - formulă prin care se propune definirea 
stării folclorului românesc în epoca orânduirii comuniste - aduce, prin caracterul său exclusiv, cu un alt fenomen 
petrecut în aceeaşi epocă şi în acelaşi mediu rural, anume „rechiziţia produselor” de la ţăranii care nu voiau să 
se înscrie în întovărăşirile, apoi colectivele, apoi cooperativele agricole de producţie. Ambele fenomene sunt, 
incontestabil, caracteristice pentru perioada „întunecatului deceniu", ele au apărut brusc şi brutal în viata satului 
românesc, producând o tragică „tulburare a apelor" în structurile economice, sociale şi culturale îndătinate, 
„tulburare” comparabilă istoric cu cotropirile turceşti ori tătăreşti, cu jafurile fanariote. 

De data aceasta, în plină epocă modernă - mai întâi, din 1949 în 1962, dar şi mai apoi, după această dată 
fatidică -, s-a desfăşurat - cu cât mai acerbă, cu atât mai absurdă - o adevărată „ofensivă" pentru desfiinţarea - 
în termen scurt! - a satului românesc, a rânduielilor sale economico-sociale bazate pe proprietatea individuală a 
pământului (câştigată cu jertfe istorice!) şi a rânduielilor sale spirituale şi culturale de esenţă creştin-ortodoxă. 
Astfel încât, termenii „rechiziţie" sau „confiscare" sunt caracteristici pentru această epocă şi se află şi într-o 
sinonimie aproape totală, unul aplicându-se la domeniul civilizaţiei materiale, iar celălalt la domeniul civilizaţiei 
spirituale. 

Nu este nici cadrul cel mai potrivit pentru a arăta cum ideologia oficială, care făcea din colectivizarea 
agriculturii, industrializare şi urbanizare soluţiile belşugului societăţii româneşti, s-a dovedit, etapă cu etapă, 
falimentară, sărăcind populaţia (şi din zonele necooperativizate, în care nu s-a investit nimic) şi făcând satul 
dependent de oraş (până şi în aprovizionarea cu pâine!). Şi, desigur, în cadrul „ofensivei" desfăşurate „de sus 
în jos", „confiscarea ideologică a folclorului" avea un rost bine precizat pentru a servi şi impune ideologia străină 
de realitate, în general, şi de realitatea românească, în particular. 

Spre deosebire de „rechiziţia produselor", care practic încetează odată cu încheierea colectivizării (1962), 
„confiscarea ideologică a folclorului" este un fenomen necesar şi de durată, din perspectiva ideologiei „de sus", 
oficiale, pe care o însoţeşte în etapele ei. Din acest punct de vedere n-ar trebui să aşezăm această formulă în 
ghilimele. Din celălalt punct de vedere, însă, „de jos" al creatorilor şi colportorilor folclorului viu, formula trebuie 
aşezată, fără îndoială, în ghilimele, pentru că, în pofida opresiunilor de tot felul, aceştia n-au încetat să creeze 
texte (mai mult sau mai puţin subversive, încifrate sau libere) legate de adevărul vieţii şi condiţia umană în 
general, ieşind din „corsetul" ideologiei. 

în linii mari, ideologia comunistă a cunoscut la noi, ca ideologie oficială, câteva etape, pe care ne îngăduim 
să le formulăm liber, pe baza experienţei, în primul rând, trăite: 

a. etapa „îngheţului', de sorginte stalinistă, caracterizată prin impunere agresivă cu consecinţe tragice 
pentru democraţie şi pentru fiinţa spirituală a majorităţii locuitorilor (1948-1964); 

b. etapa „dezgheţului, de sorginte national-comunistă şi caracterizată prin promovarea (limitată) a valorilor 
şi virtuţilor naţionale, ca temei pentru consolidarea puterii ceauşiste (1965-1971); 

c. etapa „sufletului rece" al tezelor din iulie 1971, care a marcat o „întoarcere” la premisele proletcultiste ale 
revoluţiei culturale socialiste, însă fără teroarea din prima etapă (1971-1983); 

d. etapă de criză (inevitabilă) a monolitului ideologic, de disociere continuă între: o ideologie „de suprafaţă", 
oficială, conservatoare, aservită puterii, şi o ideologie „de adâncime”, neoficială (subversivă), cu tendinţe 
reformiste sau de emancipare. 

Aceste etape relevă în succesiunea lor sensul descendent al procesului ideologiei comuniste, sens 
caracteristic, de altfel, pentru orice proces ideologic alogen care, deşi atacă decisiv fondul organic al unui grup 
etnic, este respins până la urmă de către acel fond (e drept, în condiţii externe favorabile). 

Acelaşi sens descendent îl are şi fenomenul (adiacent) de „confiscare ideologică a folclorului”: covârşitor 
într-o primă etapă, când acţiunea, desfăşurată intens şi amplu, sistematic, „la suprafaţă”, vizează fondul organic 
al folclorului, el se diminuează progresiv până ajunge, în etapa de criză, insuportabil şi inconştient. Ca atare, 
putem vorbi şi în această privinţă de anumite etape cu caracter involutiv, corespondente mai mult sau mai puţin 
etapelor ideologiei oficiale. Ca şi în cazul acesteia, caracterul involutiv nu este preconizat din perspectiva politică 
(„de sus în jos”), ci este o rezultantă a impactului cu realitatea de fond, a cărei dinamică este creaţia vie, „de jos 
în sus”. 

Aşadar, etapele în „confiscarea ideologică a folclorului” sunt (de asemeni, într-o formulare liberă, „trăită”, 
următoarele: 

a. etapa consacrării minciunii oficiale (a dragostei pentru partid, republică, Stalin, URSS, „drumul nou"), 
printr-un compromis ideologic şi artistic; acesta era realizat „la suprafaţa" creaţiei populare de către indivizi (cu 
studii minimale ori chiar cadre didactice) care nu aparţineau propriu-zis rapsozilor sau meşterilor populari, deci 
mediului folcloric autentic, dar dobândeau puterea de a impune creaţiile noi, comandate politic. Printre lucrările 
care antologhează şi analizează creaţiile noi apărute în această perioadă - evităm a le defini drept folclorice, din 
considerentele auctoriale menţionate mai sus şi chiar dacă ele, prin presa scrisă ori vorbită, au dobândit o 
oarecare circulaţie în contexte oficiale (adunări, spectacole, cărţi) - menţionăm: Folclor poetic nou, antologie de 
loan Meiţoiu şi prefaţă de Mihai Pop, Bucureşti, 1965 (Comitetul de Stat pentru Cultură şi Artă, Casa Centrală a 
Creaţiei Populare) şi Nicoleta Coatu, Lirica populară românească cu tematică actuală, Editura Minerva, 
Bucureşti, 1984 (Colecţia Naţională de Folclor); 

b. etapa revenirii către adevăr, către autenticitatea creaţiei populare; o revenire limitată, e drept, fiindcă nu 
trebuia debordată ideologia oficială, dar putea să nu mai fie abordată ostentativ, creaţia fiind lăsată să se 
manifeste mult mai liber, nu numai în spaţiul clipei istorice, ci şi în spaţiul etern uman. Se dezavuează creaţia 
facilă a creatorilor-impostori din etapa anterioară; se promovează nu atât inovaţia, cât se recuperează şi se 
resuscită tradiţia într-un „dialog" cu noul, pe care-l precumpăneşte; se refac legăturile cu valorile eterne ale 
creaţiei populare naţionale şi sunt marginalizate creaţiile noi ale etapei defuncte. Avem de a face cu o primă şi 
decisivă reacţie a fondului organic fată de fenomenul „de suprafaţă” al „folclorului nou”, al „confiscării ideologice", 
încât revenirea către autenticitate va fi - în pofida unei încorsetări oficiale - iremediabilă. 

între lucrările care marchează această orientare, menţionăm, întâi de toate, antologia Flori alese din poezia 
populară, realizată în 1967 de Ion Şerb, cu o prefaţă a prof. Mihai Pop. Ea reprezintă un eveniment nu numai 
editorial, întrucât precizează o structură clară a liricii populare, incluzând - pentru prima dată în epocă - şi 
cântecele ceremoniale („poezia obiceiurilor") şi lăsând „cântecele noi" sub o zodie superfluă în raport cu 
cântecele tradiţiei. Cât priveşte prefaţatorul, care semnase şi prefaţa la antologia lui loan Meiţoiu, se poate 
spune că abia acum poate să pună în perspectiva corectă ştiinţific creaţia nouă, pornind de la „folclorul viu" din 
viziunea lui Ovid Densusianu, dar amendând abuzurile din etapa minciunii oficializate. Precizăm că organizarea 
acestei antologii şi justificarea ei ştiinţifică vor fi model pentru toate culegerile şi antologiile folclorice ce vor 
apărea ulterior; 

c. etapa disimulării ideologice, etapă pe care o considerăm că se întinde pe traseul ultimelor două etape 
ideologice. Aceasta deoarece, odată reluat procesul revenirii la adevăr, la autenticitatea folclorică, el n-a mai 
putut fi oprit, în pofida încercărilor de deturnare de la sensul său. Este un proces recesiv, întrucât fată de 
ponderea produselor confecţionate ideologic din prima etapă, acum se realizează ponderea creativităţii 
dezbărate de ideologia oficială. Resimţind forţa imensă a acestui proces recesiv, ideologii „de vârf ai Partidului 

Comunist transformă (din 1976) concursurile artistice republicane în Festivalul National „Cântarea României", 
pentru a asigura „eticheta" politică a manifestărilor artistice populare. Se poate spune însă că, în această etapă, 
creaţia populară putea să fie asemănată unui aisberg, căruia doar o mică parte i se distinge la suprafaţa valurilor, 
în timp ce, cu o parte mult mai mare, pluteşte în adâncimea mării eterne; mutatis - mutandis, la faza finală a 
Festivalului National „Cântarea României", adică la „suprafaţa" ideologică, erau promovate doar o mică parte din 
creaţiile „folclorului viu" din această epocă şi anume acelea care nu contraveneau criteriului politic; spunem 
aceasta, deoarece majoritatea dintre ele erau neutre din punct de vedere ideologic (vezi ceramica, textilele, 
spectacolele de obiceiuri tradiţionale ş.a.m.d.), iar în ultimul deceniu, acela al crizei, nu se mai suporta nici „sus” 
(în juriul naţional) nimic din ceea ce ar fi făcut compromisul ideologic. 

Se încheie, astfel, un ciclu procesual, pe care noi ne-am străduit mai mult să-l sugerăm decât să-l punctăm 
cu toate elementele analitice, în spaţiul redus al acestei comunicări. Se înţelege, aşadar, că fenomenul de 
„confiscare ideologică a folclorului" e un proces mult mai nuanţat decât lasă să se înţeleagă formularea lui 
definitorie; acesteia noi i-am contrapus fenomenul mult mai amplu şi decisiv al folclorului viu, „de jos în sus", în 
care, împletindu-se cu inovaţia, prevalează tradiţia. O tradiţie care, pasager, sub imperiul unor forte opresive, 
poate ajunge să poarte o „haină" ideologică, strâmtă, rigidă, ce trebuie aruncată. Căci tradiţia se înnoieşte prin 
recunoaşterea elementului general în cel particular, istoric, dar fără a-şi altera fondul său etern-uman. Azi, 
vedem mai bine cum „folclorul viu", cu o bază tradiţională, s-a debarasat de haina ideologică, sub care părea - 
o clipă! - a fi confiscat! 

Fie-ne îngăduit să încheiem comunicarea noastră cu câteva însemnări de natură mai subiectivă. 

Ca lucrător, o bună parte a vieţii (1968-1975; 1983-1990), în cadrul Casei Creaţiei Populare (un nume mai 
simplu şi parcă mai adecvat!, nu pot accepta ideea că activitatea acestei instituţii poate fi calificată, în bloc şi pe 
toată durata, drept „confiscarea ideologică a folclorului"). Cenzurarea - cu câţiva angajaţi - a creaţiilor şi 
manifestărilor folclorice era un fapt imposibil fără cohorte de activişti politici - de partid, de UTC şi de Sindicat - 
împânziţi peste tot; aceştia constrângeau ca într-o menghină şi decizia specialiştilor. Oricum, însă, pentru prima 
etapă a „confiscării ideologice" - pe care personal n-o cunosc direct -, desigur că această instituţie trebuie să-şi 
asume partea de vină. în ceea ce priveşte următoarele două etape, condiţia ei trebuie văzută nuanţat. Fără 
îndoială, a continuat obedienta fată de putere şi ideologia ei şi aceasta a fost o constantă, determinată de 
funcţionalitate, dar şi de selecţia personalului de specialitate (adesea, oameni „buni la toate" şi fără nicio 
personalitate reală). Pe de altă parte, trebuie să spunem că treptat, dar îndestul de greu, această instituţie şi-a 
constituit profilul propriu ştiinţific şi metodologic, acela de a întreţine climatul creaţiei populare vii, promovând 
folclorul autentic în raport cu folclorul de consum sau ocazional (fie el şi ideologic). 

Fac parte din generaţia care a lucrat la construirea acestui profil şi a făcut-o cu o viziune ştiinţifică şi cu o 
acţiune de factura pedagogiei sociale. Nu am cum recunoaşte că am acţionat pentru „confiscarea ideologică a 
folclorului", când „lecţia terenului" îmi descoperea mereu comori ascunse ale tradiţiei şi drumul interior al 
adevărului care era de partea celor mulţi „de jos". Sunt dintre acei tineri specialişti, formaţi la „Şcoala Mihai Pop", 
care am ştiut să navigăm printre meandrele ideologice şi să stimulăm creatorii adevăraţi şi creaţia autentică, fără 
imixtiuni ori compromisuri. Nu pot uita faptul că, în 1969, i-am comunicat marelui olar Stelian Ogrezeanu că a 
trecut vremea când trebuia să pună pe taierele de Hurez stema tării sau a partidului şi că trebuie să revină la 
tradiţie. Iar acest fapt îl consider emblematic pentru tot ce am făcut! Ar trebui să-i adăugăm perspectiva ştiinţifică 
(în acest caz, „ştiinţa" fiind estetică!). Şi iarăşi nu pot omite să spun că, în străvechea vatră etnofolclorică a 
Loviştei, după o cercetare efectuată sub conducerea prof. Mihai Pop (în 1968), am încurajat tineretul local să-şi 
iasă din frica de autorităţi şi să revină în şezători şi la colindat (am fost chiar alături de ei). Sub asemenea auspicii 
formându-mă (împreună cu dl. Gheorghe Deaconu), activitatea ulterioară a avut alte atribute decât cele 
ideologice şi a fost justificată în ochii autorităţilor prin necesitatea de a valorifica (de fapt, de a recupera) 
moştenirea tradiţiei locale (că am făcut unele compromisuri în această valorificare, de pildă, în legătură cu 
elementele religioase, este de la sine înţeles, dara fost mai important să resuscităm tradiţia, lăsând-o apoi liberă 
să-şi recupereze şi aceste elemente în vatra ei). 

Desigur, eforturile organizatorice copleşitoare impuse prin Festivalul National „Cântarea României" au 
zădărnicit multe din acţiunile începute şi pentru care se cerea maximă tenacitate. Totuşi, am continuat să 
întreţinem „flacăra" creaţiei valorice în rândul meşterilor populari (dintre care unii se confruntau cu mari greutăţi 
materiale, statul neavând o legislaţie favorabilă); am reuşit să desprindem generaţiile noi de creatori şi interpreţi 

de folclor să se adape la modelele tradiţiei şi să nu agreeze compromisurile de orice fel. Am lucrat „jos", în vatră, 
şi ceea ce am ridicat pe scenă ne-am străduit să fie în spiritul tradiţiei (cu neajunsuri contextuale!). 

Am lucrat „jos" şi am luat pulsul „confiscării ideologice a folclorului". Când o tânără din Tetoiu - Vâlcea a 
prezentat pe scenă un cântec propriu (în stil doinit) pentru fratele său tânăr pe care-l chema să lase oraşul străin 
şi să vină la ţară să lucreze puţinul pământ pe care părinţii, îmbătrâniţi, nu-l mai puteau cultiva şi întreţine, 
m-am bucurat pentru autenticitate şi curaj. Era vremea „Elegiilor politice" ale lui Ion Gheorghe şi am promovat- 
o pentru următoarea fază; acolo, însă, au ştiut cei ce aveau urechi de auzit şi ochi de văzut cum să n-o mai 
aducă! Intr-un mod subtil, că doar: „Nu te bate./Nu te-njură./Da' te minte/Şi te fură". Ştiţi, desigur, la cine se referă 
ghicitoarea aceasta auzită de la un CAP-ist din Zătreni - Vâlcea. Partidul! îşi rafinase mijloacele faţă de 
brutalitatea de la început. Oamenii de „jos" văzuseră, însă, multe şi nu puteau să uite! (Nici acum nu pot şi nu 
trebuie să uite!) 



Drd. C.D. MAZILU 

(CJCVTCP Constanţa) 


Circulaţia informaţiei în lumea ţărănească dobrogeană 


Rândurile de mai jos îşi propun, într-un efort teoretic şi practic, să descopere, să analizeze şi să 
fundamenteze conceptul de circulaţie a informaţiilor în etnospaţiul românesc, concept arhetipal al unităţii de 
exprimare în lume a modului de viaţă materială şi spirituală tipic ţărănesc. 

Pe măsură ce pătrunde în adâncul său cercetarea etnologică, acest mod de viaţă se vădeşte a fi complex 
şi complet, în comparaţie cu standardele celor mai moderne societăţi civilizate. Suma Belagines prevede şi 
precede cele mai neaşteptate solicitări de cultură şi civilizaţie moderne, iar viitorul ne va spune cât încă va mai 
fi viabilă. Această afirmaţie, aparent surprinzătoare şi riscantă, îşi are însă suportul ştiinţific în adevărul 
incontestabil că omul, sub raportul structurii sale fiziologice şi psihice, s-a schimbat foarte puţin sau deloc din 
epoca de piatră şi până în prezent 1 . 

în gesturile cele mai simple ale vieţii cotidiene, omul religios de tip arhaic (intuitiv) nu e cu nimic mai prejos, 
sau mai deosebit de omul occidental al civilizaţiei europene (logic). „Profanul" nu e decât o nouă manifestare a 
aceleiaşi structuri constitutive a omului care, înainte, se manifesta prin expresii „sacre" 2 . 

Precum psihofiziologia, etnologia comparată ne convinge din ce în ce mai mult că e studiul repercusiunilor 
reciproce (interacţiunilor) între centru şi periferie, între moral şi corp, între creier şi restul viscerelor, între general 
şi local, între întreg şi părţile sale. E disciplina studiului reflexelor psihofizice, ştiinţa interacţiilor şi a intersecţiilor 
dintre stimuli şi receptori, dintre semn şi reflectorul său 3 . Teoria informaţiei, formulată în 1939 de Claude Elwood 
Shanon, funcţionează în materie de cultură materială şi spirituală cel puţin din Neoliticul timpuriu 4 . 

Dacă ne stabilim domeniul de investigare în Dobrogea şi încercăm să analizăm realitatea din teren, precum 
că „această altfel de ţară românească" - cu un profil cultural de interferenţă şi sinteză - are tendinţe de 
naţionalism şi politică globală etnoromânească avant la lettre, din vremi când nu se discuta de naţiune şi stat, 
în acelaşi timp are deschiderea prin Marea cea Mare către universalitatea planetei. Din surse geoclimatice, 
arheologice şi antropologice, trebuie să observăm că anul 5508 Î.Hr., data de la care începe numărătoarea 
calendarului popular - cu Facerea Lumii -, este marcat de prăbuşirea Istmului Bosfor-Dardanele, retragerea 
apelor de pe cca 80% din teritoriul actualei Dobroge şi, inevitabil, apariţia Culturii Baia-Hamangia. De atunci 
încoace, nu s-au mai petrecut fenomene geoclimatice importante la scară planetară, fapt tradus etnologic în 
continuitate de cultură 5 . Colectivităţile umane vernaculare, care au supravieţuit datorită cvasitotalităţii în teritoriu 
a elementelor esenţiale vieţii: sare, apă dulce, varietate de produse vegetale şi animale, microclimat echilibrat, 
elemente variate de construcţie, şi, nu în ultimul rând, existenţa unui nivel de radioactivitate naturală, care să 
excite benefic activitatea mintală, au putut permite această muncă de colectare, reflectare, sinteză şi 
retransmitere a semnelor venite din varii direcţii, îmbogăţind zestrea locală. Se poate parafraza (hărţile o 
documentează) că, în România, toate drumurile duc în Dobrogea 6 . Mişcările economice, politice, sociale şi 
inevitabil, culturale care au frământat Europa, Asia Mică si jumătatea vestică a Asiei Mari au avut ca punct de 

plecare sau sosire (câteodată prin reverberaţie) - Dobrogea - acest creuzet în care s-au topit şi s-au forjat 
tendinţe mentale (fie culturale, fie de altă natură) ale unei treimi din uscatul terestru. De aici senzaţia de dejâ-vu 
care ne încearcă atunci când studiem etnologia altor popoare, mai apropiate ori mai îndepărtate. Paradoxal 
pământ - Dobrogea! 

Când specialiştii susţin în unanimitate că drumurile sării au fost primele căi de circulaţie în şi din etnospaţiul 
românesc, Dobrogea nu are nevoie de acest produs, ştiut fiind că pământul său sărăturat asigură de unul singur 
continuitatea vieţii. Şi totuşi, este un adevăr imbatabil, pentru că Dobrogea constituie baza de export către 
planetă 7 . 

în secolul XIX d.Hr. existau încă etnii care nu consumau sare (neştiind-o şi neavând-o în etnospaţiul lor!); 
de exemplu, cerchezii caucazieni, colonizaţi în Dobrogea de Imperiul Otoman, pentru „calităţile" lor militare 
(cruzimea, curajul la limita inconştienţei, nevoia de prădăciune, toate caracterizând nişte oameni dezechilibraţi 
psihic din cauza gravelor carenţe alimentare), singura etnie alungată cu hotărâre de dobrogeni, după 1878 8 . 

Una din porţile de intrare în Europa a creştinismului a fost Dobrogea. Predicarea de către Sf. Ap. Andrei a 
Evangheliei prin acest ţinut şi-a vădit roadele cât de curând: amploarea vieţii spirituale şi materiale creştine în 
Scythia Minor a dus deja, către sfârşitul sec. III d.Hr., la structurarea unei reţele bisericeşti şi a unei ierarhii. La 
Tomis exista astfel o episcopie subordonată Patriarhiei de la Costantinopol, iar episcopul tomitan avea să 
participe, în 325 d.Hr., la Sinodul I Ecumenic de la Niceea. în aceste condiţii, putem înţelege extraordinara 
înflorire a circulaţiei informaţiei, prin puternica şi unica în aria europeană de răsărit a Şcolii literare de la Tomis, 
respectiv Şcoala literară de la Dunărea de jos. Membrii ai ierarhiei tomitane, monahi veniţi din imperiu şi stabiliţi 
în aceste locuri primitoare şi deschise creştinismului au scris, în greacă ori latină (pentru uzul Europei), lucrări 
catihetice, epistolare, paremiologice, teologico-dogmatice, ascetice, calendaristice, apologetice etc. între 
aceştia, cei mai cunoscuţi sunt Teotim I Filosoful, loan de Tomis, Teotim al ll-lea de Tomis, loan Maxeţiu şi Leon- 
tinus, Valentinian de Tomis, Leontius Bysantinus, Dyonisus Exiguus - în legătură cu care Pr. dr. Gh. I. Drăgulin 
a emis ipoteza că ar fi aceeaşi persoană cu Dyonisie Pseudoareopagitul, fondatorul misticii răsăritene. Repre¬ 
zentanţi străluciţi ai Şcolii literare de la Dunărea de jos - în linie ortodoxă, căci aici s-a manifestat şi o direcţie 
eterodoxă, ariană - au fost în sec. IV-VI d.Hr., Niceta de Remesiana, Laurenţiu de Novae şi Martin de Bracara. 
Mulţi din aceştia l-au propovăduit pe Hristos şi printr-o intensă activitate misionară, colindând continentul până 
spre marginile sale atlantice sau mediteraneene şi întemeind şi în Apus schituri ori mănăstiri creştine, precum 
loan Cassian 9 . 

Dobrogea este ţinutul românesc cu cea mai mare densitate de schituri şi mănăstiri rupestre (unele din ele 
încă în funcţiune) din această perioadă de protocreştinism. Grota Sf. Ap. Andrei de la Ion Corvin, mănăstirile de 
la Murfatlar, Dumbrăveni, Suha-Reka, Kanaghiol, precum şi chiliile isihastre de la Cobadin şiAliman sunt mărturii 
ale circulaţiei credinţei 10 . Toate păstrează forma de navă simplă cu altar, naos şi pronaos, pe care le repetă şi 
azi bisericuţele ţărăneşti de lemn şi lut. Mai mult decât atât, prin eforturile arheologilor s-a descoperit recent o 
bazilică creştină la Teliţa („Amza"), datată în prima jumătate a sec. IV d.Hr. (maximum 330); ea prezintă o mare 
importanţă, găsindu-ne în faţa primei biserici săteşti, dar şi în faţa celui mai timpuriu lăcaş de cult parohial din 
Dobrogea şi din ţară. Aceasta polariza în jurul său un anume număr de credincioşi ai satului, poate şi din 
împrejurimi, constituindu-se astfel într-o solidă mărturie a unor comunităţi de creştini şi în mediul rural 11 . 

Când cercetătorii ajung la concluzia că Drumurile oii erau esenţiale pentru etnospaţiul românesc în ultimii 
două mii de ani şi cu osebire de pe la 1700 încoace, arheologii constată în Dobrogea (Baia-Hamangia) 12 că oaia 
era domesticită şi constituia hrană de bază alături de bovidee, suide şi cervidee, de pe la 42004000 î.Hr. 

Când atâtea şi atâtea produse agrozootehnice erau exportate în Elada continentală şi insulară, precum şi 
în toată Asia Mică şi Orientul Mijlociu încă din sec. VII î.Hr., drumurile dobrogene ale acestor produse erau foarte 
clar trasate, fiind în cea mai mare parte căi de circulaţie a informaţiei, în vigoare şi astăzi. Arheologii au 
descoperit, cu ocazia reparaţiilor curente ale drumurilor sau devierii lor în anumite porţiuni, borduri şi pavimente 
de piatră în tehnică romană ori bizantină, borne de drum, sculptate în piatră, asemănătoare ca inscripţionare cu 
bornele kilometrice moderne. Pentru timpi din ce în ce mai apropiaţi vremurilor noastre, dovezile sunt din ce în 
ce mai elocvente şi mai clare, făcând obiectul cercetărilor de etnologie 12 : 

- Tabula Peutingeriana - tipărită la Stutgard în 1929 şi reprezentând drumurile romane din Scythia Minor; 

- Harta circulaţiei ceramicii, 1920-1940; 

-Harta circulaţiei ceramicii, 1980-1997; 

- Harta transhumantei, 1935-1940; 

- Harta transhumantei, 1995-1997; 

- Harta circulaţiei pietrei cioplite, 1930-1940; 

- Harta circulaţiei lemnului, 1995-1997; 

- Harta circulaţiei (transhumanţei) agricole (drumurile pâinii), 1970-1997. 

Toate aceste căi de circulaţie a informaţiei, transmise oral şi material cu ocazia soborurilor, hramurilor şi a 
iarmaroacelor periodice, dar şi a transhumanţelor, au contribuit şi mai continuă să contribuie încă la unitatea 
culturii ţărăneşti, mai ales pentru localităţile cvasiizolate din teritoriul dobrogean, având o serioasă opţiune pentru 
clădirea culturii de interferenţă şi sinteză. 


Note: 

1 Wiener, Norbert, Dumnezeu şi Golem, Editura Ştiinţifică şi Enciclopedică, Bucureşti, 1973. 

2 Eliade, Mircea, Religiozitatea Mileniului următor, în „Sinteza", nr. 6,1982. 

3 Odobleja, Ştefan, Psihologia consonantistă, Editura Ştiinţifică şi Enciclopedică, Bucureşti, 1982. 

4 Wiener, Norbert, op. cit., p. 1. 

5 Drăgan, losif Constantin; Airinei, Ştefan, Geoclima şi Istoria, Editura Europa Nova, 1993. 

6 Ghinoiu, Ion, Popasuri etnografice româneşti, Editura Ştiinţifică şi Enciclopedică, Bucureşti, 1981. 

7 Gheorghe, Gabriel, Sarea - criteriu pentru regândirea istoriei, în „Getica", nr. 1-2, 1992. 

8 Ghinoiu, Ion, op. cit., p. 6. 

9 *** De ce Euxin?, în rev. de sociologie, geopolitică şi geoistorie „Euxin" nr. 1-2/1997. 

10 Lungu, Virgil; Chiriac, Costel, Misionarul şi începuturile creştinismului in Dobrogea, în „Pontica", nr. 21-22/1988-1989 şi nr. 
25/1992, Constanţa. 

11 Ibidem. 

12 Haimovici, Sergiu, Unele date cu privire la un lot de faună descoperit in localitatea eponimă de la Hamangia (Baia), în „Pontica", 
nr. 20/1987, Constanţa. 

13 Mazilu, C.D., Arhitectura fără arhitecţi, în „Tomis", nr. 6-12/1997 şi nr. 1-2/1998, Constanţa. 



Drd. Corina MIHĂESCU 
(CNCVTCP) 


Imixtiuni ale ideologiei totalitare în creaţia populară 


De-a lungul timpului, arta populară, ca manifestare a specificului etnic, a fost privită şi caracterizată din 
punct de vedere fenomenologic, psihologic, sociologic etc., definită în raport cu alte discipline, cu celelalte tipuri 
ale artei, analizată prin prisma obiectelor sale, a relaţiilor cu viaţa reală, a funcţionalităţii ei specifice, a 
caracteristicilor comunicaţionale. 

Noţiuni precum: frumuseţe, armonie, măiestrie, proporţie, utilitate, unicitate îşi justifică sfera înţelesului 
atunci când obiectele pe care le numim generic artă populară autentică apar deopotrivă atât din necesitate, cât 
şi din dorinţa oamenilor de a-şi exprima gustul estetic. în orice formă şi dimensiune s-ar concretiza, ele implică 
„necesităţi de comunicare, deci de existenţă. Din această perspectivă vitală, ele sunt evaluate axiologic în baza 
tripticului bine-adevăr-frumos" 1 . 

Privite cu atenţie, toate mărturisesc despre intenţiile şi nevoile celor ce le-au creat. 

îmbinarea utilului cu frumosul poate fi considerată şi aici o primă lege a existenţei şi spiritualităţii omeneşti, 
aşa cum pentru literatură si artă în general fusese postulată încă din Antichitatea clasică de Horaţiu, în a sa Artă 
poetică 2 : „Lăudat e cel care îmbină utilul cu plăcutul". 

Am îndrăzni să definim reprezentarea frumosului în cele mai diferite forme şi motive ca fiind o expresie a 
acelui horror vacui al sufletului omenesc dintotdeauna, subliniind apoi faptul că în cultura populară, latura 
materială şi cea spirituală se întrepătrund într-o indisolubilă legătură. Ele se moştenesc apoi, devin tradiţie şi 
ajung să constituie codul genetic cultural al unui popor. 

De aici se poate desprinde cu claritate ideea că în nicio etapă a evoluţiei şi istoriei unui popor arta populară 
nu poate fi cu totul alta, diferită în forme şi în esenţă, în modul de exprimare a mentalităţilor, sub imperiul oricăror 
rigori ideologice. Menirea ei nu este aceea de a sluji interese partinice. 

Obiectul de artă populară poate fi evaluat din mai multe puncte de vedere: etnografic, al valorii culturale, al 
funcţiei estetice, al specificului etnic etc. 

Aspectele politice şi ideologice se exclud. Şi totuşi, a existat o perioadă când cel puţin teoretic acestea au 
încercat să se impună; ne referim la cea cuprinsă între sfârşitul anilor '50, care marchează începutul campaniei 
de colectivizare şi sfârşitul anilor ‘80, perioadă în care arta populară trebuia să fie neapărat „naţională în formă 
şi socialistă în conţinut". Nu este în intenţia noastră să operăm aici delimitări axiologice între arta populară şi 
artizanat, arta naivă şi arta decorativă, nici să definim caractere distincte sau parametri specifici în funcţie de 
calităţile tehnice, funcţionale şi estetice ale fiecărui domeniu. 

Considerăm că într-o măsură mai mare sau mai mică, toate acestea au fost martore ale perioadei „de 
strălucite cuceriri revoluţionare". 

Ştim cu toţii că de sintagme stereotipe precum: „legarea de actualitate”, „cerinţe ideologice", „caracterul de 
masă al mişcării artistice", „revoluţie culturală", „căile unei inspirate înnoiri", „sarcinile mişcării artistice de 
amatori", „activiştii culturii de masă", pentru a nu aminti decât câteva, erau pline mai toate publicaţiile vremii. 

Mai ştim de asemenea că argumentările teoretice trebuia „presărate" după nişte legi nescrise, dar subtil 
impuse, cu citate care să justifice traducerea în fapt a indicaţiilor conducerii de partid şi de stat. Profund mistifi¬ 
catoare ele invadau cu puterea obsesiei orice activitate culturală. „O adevărată «Cântare a României» nu poate 
fi concepută şi înţeleasă fără tumultul abatajelor din mine, al furnalelor, laminoarelor, utilajelor grele, fără frea¬ 
mătul muncii din industria electronică, din industria uşoară şi alimentară. De asemenea nu poate fi concepută o 
adevărată «Cântare a României» fără zumzetul tractoarelor şi al maşinilor agricole, fără munca entuziastă a 
muncitorilor şi ţăranilor”. 

Este unul din exemplele-şablon care „dădeau bine" atât în demersurile ştiinţifico-metodologice, în 
demonstrarea afirmării continuităţii şi autenticului, un „ceva bun la toate", o teorie a reducerii la absurd care ne 
stârneşte acum cel puţin un zâmbet amar. 

Festivalul National al Educaţiei şi Culturii Socialiste „Cântarea României", atât de amplu definit, era 
considerat ca o manifestare larg cuprinzătoare, care „antrenează disponibilităţile de talent şi fantezie inventivă, 
în întâmpinarea dorinţei de afirmare artistică si a creativităţii tuturor categoriilor sociale, expresie a dezvoltării 
necontenite a bazelor democraţiei socialiste. Prin prestigiul acestui festival, prin modalităţile sale de promovare 
a valorilor, selecţia devine un factor de stimul şi de orientare ce influenţează hotărâtor realitatea creaţiei 
contemporane, peisajul spiritual al tării" 3 . 

Acesta este un exemplu de răspuns la o lozincă prin lozincă-marcă a comunicării timpului. Emiţătorul 
trimitea false mesaje la receptor, acestuia revenindu-i sarcina de a compune un alt mesaj, asemănător în 
conţinut, din care emiţătorul trebuia să se convingă de faptul acesta din urmă consimte la impulsurile sale, chiar 
dacă niciunul, nicialtul nu credeau în valabilitatea lor. 

în ciuda faptului că meşterii populari erau organizaţi în mişcarea artistică de amatori, pusă sub egida 
Comitetului de Stat pentru Cultură şi Artă, ulterior Consiliul Culturii şi Educaţiei Socialiste, şi îşi continuau 
activitatea cooperaţiei meşteşugăreşti, chiar dacă primeau „indicaţii" care să reglementeze „înflorirea" artei 
populare în cadrul uriaşului „proces de transformare revoluţionară", nu şi-au putut pierde totuşi sensibilitatea şi 
capacitatea de mânuire a tehnicii artistice, spiritul creator, gustul pentru frumos, toate acestea fiind dovedite prin 
multe din lucrările expuse în mari săli expoziţionale, în cadrul festivalului amintit, prin arta compoziţiei decorului, 
prin subtilitatea ornamentului şi efectul rafinat al culorilor, prin simţul sigur al proporţiilor. 

Apogeul manifestării „geniului creator" şi al rolului educativ al mişcării artistice de masă l-au constituit 
expozitiile-mamut, care au pregătit marele festival. Astfel, spre exemplu, dacă în 1954 s-au înregistrat 45.000 de 
participanţi, în 1956 s-a ajuns la aproape 90.000 de creatori populari. în anul 1959, prima expoziţie bienală de 
artă populară a fost precedată de 116 expoziţii raionale şi de 16 expoziţii regionale, cuprinzând zeci de mii de 
obiecte trimise de 110.000 de creatori. Cea de-a doua expoziţie bienală de artă populară din 1961 a cunoscut o 
participare şi mai mare, întrecută şi ea de a treia bienală din 1964. Şi exemplele tot mai spectaculoase pot 
continua până în anul 1989. Dacă nu am vrea să fim doar ironici, ne-am putea întreba acum, parafrazând un 
vers celebru: Mais ou sorit Ies createurs d’antan? 

Pe măsură ce grandilocventa căpăta proporţii nebănuite, Consiliul Culturii şi Educaţiei Socialiste prelua 
toată conducerea „Cântării României", trimiţându-şi mesagerii, care reprezentau direcţia ideologică, pentru a 
îndruma specialiştii Casei Centrale a Creaţiei Populare transformaţi din cunoscători ai problemelor domeniului, 
în factori executanţi de specialitate. 

Teza fundamentală a realismului socialist funcţiona acum cu puterea legii. Arta populară din expoziţii era, 
cum spuneam, naţională în formă, iar în conţinut - socialistă. O mulţime de obiecte în care se aflau înscrise 
semne ale timpului precum secera şi ciocanul, steaua cu cinci colturi, sonde, roti dinţate, tractoare erau expuse 
pe fundaluri de montaje fotografice care ilustrau în chip apoteotic marile înfăptuiri revoluţionare. 

Principiul inoculării creatorilor cu ideea acceptării şi a realizării unuia sau altuia din motivele amintite nu a 
funcţionat din fericire în toate domeniile artei populare şi nu a avut ponderea scontată. Marea parte a obiectelor 
de artă dădeau măsura talentului creatorului, a frumuseţii şi rafinamentului ce caracterizau obiectele, 
reprezentând marile zone etnografice ale tării, lată şi câteva exemple de paralelism „artă populară/socialism 
înfloritor", desprinse din lucrările vremii în care se analizau ansamblurile compoziţionale din expoziţii: costumele 

populare etalate pe zone etnografice aveau ca fundal mari fotografii de explorări forestiere unde brazii erau tăiaţi 
cu fierăstrăul electric, iar buştenii transportaţi pe autoşenile. Arta populară din judeţul Prahova, bunăoară, „se 
scălda" sub imaginea uriaşelor rafinării petroliere. 

Expoziţiile perioadei comuniste doreau să inculce ideea că arta populară este viguroasă, că dezvoltă 
tradiţiile poporului şi că „departe de a se ofili, capătă noi străluciri, neaşteptate, iscate din alăturarea îndrăzneaţă 
de furnale, fum şi fabrici", toate acestea datorându-se, de bună seamă, „lui, partidului părinte"... 

Cine n-a auzit de Mitriţă Viscol? Vestitul olar din Oboga, care a năzuit cu arta sa până în Cosmos construind 
- ca ecou al zborului lui Gagarin - o rachetă conţinându-l pe acesta, amplasată pe burta unui ulcior brăzdat cu 
paralele şi meridiane asemenea unui glob pământesc? Dar invenţiile sale nu s-au oprit aici. Bătrânul olar asimila 
repede noile descoperiri ale tehnicii, astfel încât tractoarele lucrate din ceramică nu erau simple bibelouri de 
serie, ci se doreau a reprezenta nişte tipuri mereu îmbunătăţite. Elanul unor asemenea construcţii era în ton cu 
noul folclor care exprima bucuria muncii pe ogoare: „Frunzuliţă, fir lalea,A/esel bate inima/Când văd roiul de 
tractoare/Cum porneşte pe ogoare/Şi răstoarnă brazdă-adâncă/Să avem belşug în luncă" sau elanul în 
întrecerea socialistă „Cu tractor şi secere,/Hai, flăcăi, la-ntrecere!". 

Imaginea tractorului nu este singulară, ea va apărea apoi şi pe pieptare, ca element ornamental de bază al 
buzunarelor. Ogoarele lucrate de harnicele tractoare şi sondele impozante îmbogăţeau câmpurile ornamentale 
ale acestor frumoase, de altfel, piese de port popular, căci şi folclorul se adaptase versului „îmbibat" de petrol: 
„Zboară, gândule, aşa,/Du-mă prin Oltenia/Pe aici pe la Ţicleni/Ce-o mai fi pe la Bâlteni/Aici sunt harnici 
sondori/Ei dau ţării mult petrol". 

De la imaginile tractorului şi ale rachetei lui Gagarin, până la cele care să privească aspectele „intelectuale" 
ale „epocii-lumină" nu a mai fost decât un pas: iată de pildă o cămaşă bărbătească croită după străvechi modele, 
care avea cusute cu migală, printre alte decoraţiuni imaginea clădirii căminului cultural, a unui toc şi a unei 
călimări. 

Numeroase ştergare aveau presărate ici-colo, în câmpii ornamentali, pe altiţe sau în râurile de motive, 
secera şi ciocanul, în simbolica împreunare emblematică. Aşa se face că prin apariţia acestor aspecte s-au creat 
aşa-zisele „tradiţii contemporane" - noi valori „destinate a fi preţuite şi păstrate de urmaşii noştri cu aceeaşi grijă 
şi veneraţie cu care păstrăm noi pe cele moştenite" 4 . 

Cifrele impresionante care indicau numeroasa participare la bienalele de artă populară şi la concursul 
formaţiilor artistice de amatori ajunseseră la cote fără precedent - în jur de 600.000. 

Astfel, un volum dedicat Festivalului Naţional „Cântarea României", apărut în 1988 şi cuprinzând ediţiile 
1985-1987, etalează domeniile în care s-au manifestat artişti amatori şi profesionişti, pionieri şi elevi. Numele lor 
şi al premiilor obţinute acoperă aproximativ 300 de pagini. 

Direcţia ideologică a vremii impunea specialiştilor - unii dintre ei reputate personalităţi ştiinţifice - să 
menţioneze în lucrările lor aceste inovaţii din creaţia populară spre a convinge pe cititor tocmai prin autoritatea 
lor. Astfel, lucrarea Ornamentul în arta populară românească 5 prezintă motivele populare decorative ca 
elemente de inspiraţie ce reflectă realităţile, tradiţiile şi gusturile specifice unui popor, oglindind bogăţia de 
sentimente şi un gust artistic rafinat. „Diversitatea motivelor este prezentă în variatele domenii ale artei populare 
şi este înregistrată sub denumiri cunoscute precum: ornamente liniare (dintele de lup, cercul şi semicercul, valul, 
spirala şi rombul), motive astrale (steaua, roata, rozeta), ornamente vegetale (creanga de brad, pomul vieţii, 
vasul cu flori, buchetul), ornamentul zoomorf (cerbul, păsările, peştele, păunul) şi motive antropomorfe. 

Mai necunoscute pentru un foarte tânăr cercetător ar putea fi motivele emblematice care, aşa cum se 
subliniază în lucrare, s-au dezvoltat odată cu realitatea socială şi au reflectat noul conţinut al vieţii şi năzuinţele 
poporului. Motivul emblematic se «dezvoltă» deci în adevărata sa semnificaţie şi valoare. Steaua, secera şi 
ciocanul, stema ţării, folosite tot mai mult în ornamentica obiectelor de uz şi de podoabă, în ceramică, ţesături, 
lemn, piele, constituie o formă de expresie adecvată noului conţinut al vieţii poporului". 

Din imperativele de argumentare a transformărilor creaţiei populare au apărut şi acele culegeri de folclor 
„scrise cu poporul, despre popor". Tematica abordată era „în deplin acord" cu întreaga viaţă a societăţii 
socialiste, în care planificarea era o lege de bază. De aceea, lucrările aveau planificate înainte de elaborare 
capitole care să cuprindă versuri „ce din coadă au să sune" despre transformări politico-sociale, economice şi 
culturale de după 1944, despre ţară şi republică, despre partid, despre muncă, despre viaţă şi despre pace. 

în lucrările de artă populară, specialiştii, transformaţi şi ei în „selecţioneri” sau în îndrumători, au reuşit să 
menţină în măsura în care vigilenţa activiştilor putea fi înşelată, un statut propriu artei populare, chiar dacă 
comentariile explicative, uşor declarative uneori, puneau în discuţie acele elemente nou-apărute în condiţiile 
făuririi societăţii socialiste multilateral dezvoltate. 

Nu este în intenţia noastră să criticăm pe autorii unor asemenea lucrări, ci sistemul politic ce le-a finanţat 
în mod prioritar. în lipsa unor asemenea documente din care se poate vedea ce forme a căpătat creaţia 
populară, în lipsa constatărilor înflăcărate în subsidiarul cărora citim bunul simţ şi dreapta măsură a lucrurilor, în 
lipsa cunoaşterii directe a perioadei la care ne referim sau a experienţei unei minime implicări în activităţile 
artistice ale epocii în discuţie, nici întâlnirea noastră de astăzi nu ar mai fi avut obiect. 

Tot ce s-a scris reprezintă mărturii importante, confirmă valabilitatea ideii lui Goethe, după care „nu mai 
încape nicio îndoială în zilele noastre că istoria lumii trebuie rescrisă din timp în timp". în cazul de faţă mărturiile 
existente ne ajută să înţelegem mai bine semnificaţiile trecutului. 

Se poate observa că pe măsură ce se amplifică preocuparea factorilor politici în orientarea creaţiei de 
frumos potrivit ideologiei lor, are loc o dirijare nedorită în întreaga viaţă artistică, dirijare determinată de anumite 
cauze care, la rândul lor, creează anumite efecte. Primul aspect (cauzele) este determinat de sistemul politic 
totalitar, care, urmărind o uniformizare a personalităţii umane, a dereglat sistemul informaţional producând 
neajunsuri în activitatea de educare estetică. Industrializarea iraţională, fenomenul mereu în creştere al 
navetismului peste limitele normalului, amploarea urbanizării şi distrugerea ruralului (atât la nivelul existenţei, cât 
şi al mentalităţii), sunt cauze legate de evoluţia istorică a ţării. 

Efectul cel mai important în planul vieţii spirituale l-a constituit impactul deosebit de puternic al culturii 
urbane asupra celei rurale, din care s-a produs un „şoc cultural” generator de kitsch. Cele două culturi se află 
într-un raport ostil, de „disonanţă" în zona valorilor estetice. Se instituie acum sistemul codurilor ideologice şi cel 
al codurilor estetice, după care numai anumitor tipuri de expresie li se acordă statut de obiect estetic. 

Aceste coduri sunt ferm şi profund inculcate subiecţilor, ele fiind capabile să exercite o influenţă puternică 
asupra mentalităţilor şi a atitudinilor axiologice ale receptorilor. 

Tot în ceea ce priveşte efectele amintim denaturarea esenţei esteticului pentru majoritatea formelor în care 
el se manifestă. Kitsch-ul este asociat cu oferta culturală uşor accesibilă, fiind reprezentat de un gen de 
pseudoartă, de o producţie guvernată de intenţii artistice, care nu se ridică la nivelul complexităţii din punctul de 
vedere al semnificaţiilor tradiţionale sau al aspectului execuţiei. 

în arta populară atitudinea perceptivă în faţa kitsch-ului s-a întemeiat pe o serie de substituiri, reducţii şi 
compliniri care au dus la fenomenul de poluare estetică. 

Raportându-ne la stratul şi la reprezentarea obiectelor de artă populară, putem face câteva observaţii: 
individualitatea şi unicitatea acestora sunt înlocuite cu încadrarea în tipuri bine delimitate, determinabile; 
reflectarea artistică este subordonată similitudinii directe, motivele semantice profunde îşi pierd din conţinut în 
favoarea celor emblematice preponderente a celor univoc semantice. Un alt aspect îl reprezintă excesul de 
mijloace, folosirea unei tehnici aglomerate, înmulţirea formelor şi a culorilor, exagerarea contrastelor cromatice 
din care rezultă un decorativism strident, restrângerea gamei relaţiilor sintactice între obiecte. 

Logica reductivă după care se dorea executarea obiectelor de artă populară impunea şi renunţarea la 
stilizarea atât de proprie acestei arte în favoarea unui mimetism rudimentar. 

însă nu toate aceste „legi", concepţii şi constrângeri au avut efectul scontat. La o asemenea represiune 
culturală puteau rezista în primul rând printr-o bună cunoaştere teoretică a faptelor artei populare, constituită 
într-un sistem de concepte bine închegat. 

Deşi, aşa cum am mai amintit, a fost o perioadă în care se urmărea denaturarea personalităţii la toate 
nivelurile prin introducerea în special a unor parametri improprii fiinţei umane în general şi manifestării lui 
artistice în mod special (pe care în cele din urmă trebuia să ţi-i însuşeşti!), au existat cel puţin două tipuri de 
reacţii: prima a fost aceea de indiferenţă sau de opoziţie activă, atunci când mesajul afecta scara de valori a 
acelora asupra cărora se repercuta codul ideologic (de exemplu, creatorii populari care au continuat să lucreze 
în stilul propriu tradiţional chiar dacă le fuseseră încălcate libertatea estetică şi dreptul la opţiune ideologică şi 
stilistică). A doua a fost o reacţie negativă, activă, de rezistenţă, întâlnită mai ales în sfera specialiştilor, a 
teoreticienilor care au refuzat compromisurile. 

Epoca la care ne-am referit şi regimul politic existent la acea vreme au influenţat negativ unele aspecte ale 
artei populare. 

A existat o estetică accentuat normativistă care pornea de la convingerea că viitorul va confirma validitatea 
permanentă a regulilor impuse. Dar omul nu a fost totuşi niciodată total neliber şi integral pasiv. De aceea arta 
populară tradiţională, ca ipostază a libertăţii, s-a dovedit a fi capabilă prin creatorii ei să se opună tendinţelor tot 
mai accentuate de diversificare a căilor de înstrăinare umană tocmai prin disponibilitatea către întoarcerea la 
autentic. 

Extrapolând observaţiile lui Umberto Eco 6 asupra unui fenomen care nu este în legătură cu tema noastră, 
vom afirma şi noi că „marile sisteme nu au cap", aşa încât orice imixtiune nu poate să destabilizeze sistemul. 
Orice lovitură este relativ periferică şi de aceea există totdeauna o mare capacitate de reechilibrare a 
respectivelor sisteme. 

Această observaţie se poate transfera asupra „loviturilor 11 suportate de arta populară în decursul existenţei 
ideologiei totalitariste care nu a reuşit să destabilizeze „sistemul" în ansamblul său. Lovitura a fost într-adevăr 
periferică şi tocmai „armele" ideologice care urmăreau destabilizarea s-au dezintegrat odată cu dispariţia lumii 
pe care o construiseră în mod artificial. 

Arta populară, în formele sale proprii de manifestare, ca loc de participaţie a mentalităţilor generaţiilor de 
creatori, rămâne să grăiască peste vremuri despre credinţe şi obiceiuri româneşti. 

A-şi fi păstrat unitatea vieţii sociale şi sufleteşti după ce a asimilat atâtea curente spirituale este „cea mai 
definitivă verificare a forţei de creaţie de care dispune neamul românesc". 


Note: 

1 Ursache, Petru, Prolegomene la o estetică a folclorului, Editura Cartea Românească, Bucureşti, 1980, p. 156. 

2 îndreptar metodic pentru culegerea folclorului. 

3 *** Satul românesc - studii, Editura Academiei RSR, Bucureşti, 1985. 

4 Bănăteanu, Tancred; Focşa, Gh., Ornamentul in arta populară românească, Editura Meridiane, Bucureşti, 1967. 

5 Idem, p. 59. 

6 Eco, Umberto, Sette ani di desiderio, Bompiani, Milano, 1981. 



Dr Ilie MOISE 

(Institutul de Cercetări Socio-Umane „Lucian Blaga” - Sibiu) 


Presa interbelică „de partid" şi 
confiscarea ideologică a folclorului 


Formulare percutantă, cu o surprinzătoare putere de acoperire în timp şi spaţiu - sintagma, sub semnul 
căreia este aşezată ediţia a IV-a a Colocviilor Centrului Naţional al Creaţiei Populare, încântă şi obligă. 
Actualitatea şi modernitatea unghiului din care este privită cultura populară de tip tradiţional demonstrează încă 
odată pluralitatea de valenţe şi multitudinea interpretărilor la care rezistă modernitatea mesajului lumii rurale. 
Felicit colegii de la Centrul Naţional al Creaţiei Populare pentru ideea organizării unei ediţii a colocviilor pe o 
asemenea temă şi le mulţumesc pentru invitaţie. 

Cât priveşte comunicarea mea, axată pe ideea abordării şi urmăririi acestei sintagme în presa românească 
interbelică, a fost generată şi stimulată de parcurgerea, de foiletarea mai multor ziare şi reviste apărute între cele 
două conflagraţii mondiale, în cadrul programului de colaborare a Institutului nostru la Dicţionarul general al 
Literaturii Române - lucrare iniţiată şi coordonată de Academia Română. 

în principiu, am pornit de la ideea că se poate vorbi de o „confiscare ideologică a folclorului" doar din 
momentul în care creaţia populară - orală şi anonimă prin definiţie - este aservită unor sau unei ideologii. Ca 
atare, bestial maltratată si schimonosită în funcţie de „necesităţile" şi raţiunile, mai mult sau mai puţin superioare, 
ale partidului, ale momentului. 

Putem afirma cu certitudine şi în deplină cunoştinţă de cauză (respectând adevărul ştiinţific) că practici 
susceptibile de a se încadra în tema colocviului nostru întâlnim cu sutele, în speţă după apariţia vieţii 
parlamentare în România. Presa vremii le consemnează din plin. Abundă în exemple ziarele de partid, aşa- 
zisele „organe oficiale", mai cu seamă în preajma campaniilor electorale. 

Valoarea artistică şi simplitatea formulării, secondate de puterea de penetrare - cu iz de sentinţă, de adevăr 
indubitabil -, a creaţiei populare, au fost exploatate din plin de liderii politici dintotdeauna. Toţi, sau majoritatea, 
au plecat de la ideea că structura şi cultura a cel puţin 80% din electorat este de factură rurală. „Prosti, dar mulţi" 
a fost ideea dictatoare după care s-au condus - se pare - cei ce-au folosit creaţia populară în scopuri electorale. 
Trist, dar adevărat, cât de bine au învăţat majoritatea politicienilor lecţia Lăpuşneanului! Toţi au ştiut - atunci şi 
acum - că omul de tip tradiţional (şi nu numai!) reţine o idee, un gând, mult mai uşor, atunci când este aşezat în 
versuri. Dacă mai beneficiază şi de o formulare inspirată, succesul este asigurat sută la sută. Şi aşa au apărut 
poeţii populari „de curte" care au creat... la comandă. 

Această practică accidentală şi după cum veţi vedea de conjunctură în perioada interbelică se va generaliza 
odată cu instaurarea regimului comunist, populist prin definiţie. 

Şi cum întâlnirea noastră a adus şi va aduce, cu siguranţă, puncte de vedere dintre cele mai interesante, 
cu accent pe perioada postbelică, personal voi încerca să-mi rezum intervenţia la câteva consideraţii pe 
marginea materialelor publicate în oficiosul organizaţiei judeţene Alba a PNŢ, intitulat chiar „ALBA IULIA (1918- 
1945)". 

Iniţial „organ al proclamării unităţii naţionale", săptămânalul „ALBA IUUA" apare în oraşul Marii Uniri încă 
din primele zile ale lui decembrie 1918. Ediţia specială din 3 decembrie cuprinde Moţiunea Unirii, votată la Marea 
Adunare Naţională de la Alba lulia, iar numerele următoare reproduc Proclamaţia Regelui Ferdinand şi textul 
Tratatul secret al României din 4 august 1914. Periodic sunt reproduse poezii populare alături de versuri din 
creaţia lui Eminescu, Coşbuc, Goga şi Cotruş. 

Din 1926 ziarul „ALBA-IULIA” devine „organ oficial al Partidului National Ţărănesc din judeţul Alba", 
asumându-şi de-acum toate avatarurile unui oficios de partid. Vreme de aproape două decenii ziarul publică 
multă literatură populară - foarte putină autentică (culeasă, printre alţii, şi de Horia Teculescu) şi extrem de multă 
contrafăcută, „confiscată ideologic". Asupra acesteia aş dori să zăbovesc ceva mai mult. De remarcat, din capul 
locului, că numărul poeziilor populare „confiscate ideologic" creşte alarmant în preajma alegerilor (fie ele locale, 
judeţene sau parlamentare), ele constituind poate cel mai eficient mijloc de manipulare a electoratului rural şi nu 
numai. 

Poetaşii „de curte", recunoscuţi după semnătura cu iz populist - „Glas din popor", se aştern la lucru cu un 
zel aparte şi produc - în serie - poezii aparţinând unei literaturi speciale, ce abundă în expresii gen „mânia 
ciocoilor", „impozite", „fripturişti fanarioţi", „servus ticăloşilor” - sintagme complet străine lumii rurale şi folclorului 
autentic. 

Câteva mostre: 

a. „Trandafir mândru-nflorit/O, Maniule, mult dorit,/De multe naţii iubit.../Toată lumea te-a dorit/De la cârmă 
ai venit.../Dumnezeu te-a stăpânit/Şi pe toţi i-ai biruit/Ai călcat pe şerpii toţi/Fripturiştii fanarioţi..." (28 iunie 1929); 

b. „Averescu - prin Regat/Umblă ca un blăstămat/Că ne-o pus impozite/Ca Dumnezeu fulgerile/”; 

c. „Servus ticăloşilor (liberalii)/Din crânjile muntilor/Mânce-vă ruşinea-obrazu'/Cum ne-a mâncat pe noi 
năcazu..." (22 noiembrie 1929). 

Şi grupajul se încheie cu un „îndemn politic" care ne aduce aminte mai degrabă de anii '60, intitulat „Votaţi 
roata!": „Veniţi toţi, cu mic, cu mare/Cu partidul la votarel/Veniţi tineri şi bătrâni,/Toţi cu inimi de români/Să- 
nvârtim hora-ntre noi/Nu ne pese de ciocoi/Ţara să ne Înflorească/Şi partidul să trăiască/întărim partidul nost'/Să 
ne fie de folos.../Veniţi dar ca să luptăm/Cu roata toţi să votăm!" (28 februarie 1930). 

De subliniat că multe din aceste texte se regăsesc în antologiile de „Folclor nou" din perioada comunistă, 
în unele fiind înlocuit doar cuvântul „liberali" cu „burgheji". Ba mai mult, Cântecul roatei, publicat în 2 iunie, ne 
aduce aminte de copilăria noastră, mai precis de topica unor poezii pe care am fost obligaţi cu toţii să le învăţăm: 
„învârtiţi roata-ndreptării/Pe pământul sfânt al ţării/Ca de-acum să nu mai fie/Decât lege şi frăţie/Spre binele 
tuturor/în tara românilor". 

Şi în final o poezie închinată Majestăţii Sale Carol al ll-lea cu ocazia deschiderii întâiului parlament: „Harnic, 
tânăr şi cu minte,/Făt-Frumos de prin poveşti/Ai venit să stăpâneşti/Un popor bun şi cuminte/Ce dorea un bun 
părinte,/Mulţi ani să ne stăpâneşti!..." (15 iunie 1931). 

Mă opresc aici, promiţând onoratei asistente ca la viitoarea ediţie să aduc probe sigure privind modalităţile 
de confiscare a folclorului de presa liberală, de cea social-democratică, legionară şi chiar comunistă. 



Led. univ. dr. Nicolae PANEA 
(Universitatea din Craiova) 


Folcloristica şi politicul. Inconvenienţa codurilor 


I. Seducţia retrospectivei sau cunoştiinţa de sine a ştiinţei 

Asistăm în acest sfârşit de secol la o adevărată criză a ştiinţelor umaniste, într-un moment când, sub 
influenţa dezvoltării extraordinare a biologiei, se redefinesc marile domenii ştiinţifice şi se rediscută problemele 
fundamentale ce privesc omul. 

într-un astfel de context, folcloristul sau etnologul trăiesc şi mai intens prezentul ştiinţelor, încercând să le 
ritmeze cât mai just într-un registru al cunoaşterii contemporane şi să le definească câmpul de investigaţie şi 
instrumentele utilizate în acest scop. 

în 1961, Claude Levi-Strauss 1 punea bazele revistei «L'Homme», care în foarte scurt timp, devenea una 
dintre cele mai cunoscute reviste de etnologie sau antropologie culturală din lume. în 1986, după un sfert de 
veac de existenţă în care s-au produs substanţiale mutaţii în domeniul cunoaşterii, şi chiar antropologia culturală 
se dovedise o ştiinţă în plină expansiune, «L'Homme» considera necesar cu atât un bilanţ cât mai curând «â 
travers le foisonnement des travaux empiriques d’en reperer Ies orientations» (ale ştiinţei - n.n.), cu alte cuvinte, 
„proiectarea" într-un viitor, desenarea „unei noi imagini a omului şi a societăţilor". 

Jean Pouillon 2 constata atunci («De chacun â tout autre et reciproquement») că răspunsurile la orice 
întrebare referitoare la domeniul etnologiei trebuie să ţină seama de o serie de relaţii ale domeniului însuşi. La 
zece ani de la publicarea sa, constatarea lui Pouillon rămâne în mare parte valabilă şi pentru etnologul sau 
folcloristul român. «D'une part, bien que l’acces aux terrains traditionnels soit souvent devenu plus difficile bien 
qu’on assiste parfois â l'occultation, sinon â la disparition de modes de vie et de pensee auxquels l’ethnologie 
s’etait de preference attachee, le developpement des recherches sur la majeure pârtie du globe - y compris dans 
Ies societes dites modernes ou developpees - et l'accumulation des permettent de parler d'une extension 
geographique. D’autre part, ce developpement en a suscite la parcellisation en meme temps qu'il a conduit Ies 
chercheurs â confronter leurs methodes et leurs resultats â deux d'autres disciplines, d’ou une exploration plus 
poussee de ce qu’on appelle Ies <interfaces>, ainsi constate-t-on egalement une extension thematique. Trois 
consequences en resultent, qui, d’ailleurs sont convergentes: une multiplication des problematiques, une dilution 
apparente du projet anthropologique, une moindre visibilite de la reflexion theorique, appelant â reevaluer Ies 
theories totalisantes». 

La aceste constatări generale se adaugă existenţa particulară a folcloristicii în cadrul ştiinţei româneşti şi 
mai precis, interrelaţia ei cu celelalte ştiinţe sociale. 

Ori, cea mai simplistă retrospectivă, cea mai onestă interogaţie asupra domeniului acestei ştiinţe 
demonstrează că începuturile sale reale, sistematice datează doar de mai puţin de un secol. Şi aceasta, în 
pofida tendinţelor unor istorii ale folcloristicii româneşti, care, din dorinţa scuzabilă de legitimare, împing generos 

începuturile ştiinţei acolo unde lipsa sistemului, a metodologiei, a instrumentelor proprii, a necesităţii şi 
conjuncturii epistemice în adevăratul sens al cuvântului n-ar permite să se vorbească despre o ştiinţă. 

Elanul, mai curând patn'otic decât ştiinţific, aplicat haotic, al culegătorilor de folclor de la sfârşitul secolului 
trecut, nu poate fi considerat din perspectiva rezultatelor decât acumulări succesive, ce vor produce, după 
limpezirea teoretică a lui Ovid Densusianu, acel salt calitativ, semnele ce anticipează naşterea ştiinţei. 

in cazul culturii româneşti, cultură apărută într-un spaţiu de interferenţă generată de o istorie, ce a impus 
încă de timpuriu conştiinţa vieţuirii „sub vremi”, nevoia compensatorie de stabilitate a modelat un tip de educaţie 
în cadrul căruia respectul faţă de valorile clasice, de tot ce poate înfrunta vremea, a devenit preponderent. 
Revoltele estetice sunt eliminate sau clasicizate rapid. într-un astfel de context, tot ce înseamnă istorie 
particulară, deci şi a folcloristicii, înseamnă practic mai puţin tradiţie şi mai mult contradicţie. Contradicţie, pentru 
câ activitatea ştiinţifică modernă, în general, s-a implantat la noi urmând modele alogene, arzând etape, pentru 
că acea concurenţă ştiinţifică emulativâ şi productivă a fost minimă în momentele de început, putându-se vorbi 
chiar de existenţa unor arii ştiinţifice sincretice cum ar fi lingvistica, istona, folcloristica, pentru ca resorbţia 
paradigmelor, şi acestea artificial stabilite, împrumutate ca atare dintr-un câmp epistematic european se face 
lent, îndelung şi nu până la capăt, fie câ intervin influenţe puternice ce zguduie evoluţia domeniului, fie că aceste 
influenţe reorientează practic această evoluţie. 

Ele sunt cu atât mai evidente cu cât apar în siajul momentelor de schimbare a dimensiunii culturale, cum 
au fost anii 1800 şi 1840, în siajul momentelor de sincronizare când acea insuficientă resorbţie a paradigmelor 
poate fi percepută şi când dorinţa de integrare în noua dimensiune cultural-ştiinţificâ depăşeşte cu mult condiţiile 
de a realiza aceasta. 

cosmopolit civilizator, şi o alta externă, ce beneficiază de sincretismul epistematic european ce se manifesta 
sfârşitul secolului al XVIII-lea şi în prima jumătate a secolului XlX-lea în cadrul ştiinţelor umaniste, 
ba încercăm sâ punctăm nucleele definitorii ale acestei tradiţii: 

Aceleaşi evidente nu pot alunga un accentuat sentiment de legitimare, care se traduce printr-un astfel de 
optimism, de data aceasta ştiinţific. O consecinţă a lui este de cele mai multe ori şi stabilirea greşită a unor 
paradigme ştiinţifice dintr-un înţeles şi scuzabil elan patriotic. 

într-o astfel de conjunctură s-a produs şi acea confuzie care a perpetuat două tipuri de receptare a 
folclorului si care, datorită tocmai insuficientei teoretizări, se bruiazâ reciproc. Elanul civilizator al generaţiilor 
paşoptiste şi chiar prepaşoptiste s-a confundat cu un elan ştiinţific. Descoperirea creaţiilor populare şi utilizarea 
lor ca formă de legitimare naţională şi pârghie de modernizare culturală a fost considerată drept momentul 
naşterii unei ştiinţe: folcloristica. Lipsa de preocupare constantă şi îndelungată, deci tradiţională, a fost înlocuită 
cu teza mimetismului ştiinţific (impulsul herderian în cazul nostru) care legitima începuturile. Dar ceea ce nu 
putea fi legitimat erau comportamentele tipice ale folcloriştilor. Ele puteau fi definite, în cel mai bun caz, drept 
cosmopolit-civilizatoare. Esenţa unui astfel de comportament nouă ni se pare mai aproape de cea politică. 

în folcloristica românească a ultimelor decenii, pe lângă deschiderea discursului spre orizonturi noi, s-au 
putut identifica şi pusee acute ale manevrării politice a ştiinţei, utilizată acum pentru a susţine comunicări 
puternic naţionaliste de către ideologia comunistă. La mai bine de un secol, confuzia începuturilor, mezalianţa 
ştiinţâ-politicâ naţionalistă erau încă active într-un discurs ce se dorea modern, dar mai ales eminamente 
ştiinţific. 

Această indecizie, de data aceasta voită, a codurilor de comunicare era alimentată de un tip concret de 
educaţie ce mai fusese încercat şi în perioada interbelică de cealaltă extremă a eşichierului politic, dreapta 
naţionalistă. 


II. Educaţia ca perversitate , J „ . . - . 

Mircea Eliade 3 spunea că «la fonction exemplai're de l'instruction est en train de disparaitre», atunci ca d 
vorbea despre actualitatea mitului în lumea modernă, educaţia fiind, după el unul d intre valunle care au purta 

Disfuncţionalizarea sistemului pedagogic oficial, la care se mai adaugă mediocrizarea generală a vieţii 
sociale şi morale au făcut ca urechea simbolică a comunităţii noastre populare şi, în special, a acelor subiecţi 
marginalizaţi datorită vârstei şi a formaţiei lor să asculte sunetele tradiţiei. Sub o formă sau alta, mai mult sau 
mai puţin conştient, bătrânii, deveniţi inutili satului românesc, trăiau o adevărată criză existenţială, iar orice criză 
existenţială, după Eliade, pune din nou în discuţie realitatea şi prezenţa omului în lume. în felul acesta, ne putem 
explica folosirea unei simbolistici disparate 5 , uneori complet opacizată, cu o cursivitate logică evidentă în cadrul 
unor structuri narative populare, în încercarea de mitizare ca formă de autoprotecţie şi de protest tacit. Acest 
fenomen insolit nu poate fi explicat decât prin conştientizarea a două dintre funcţiile cele mai importante ale 
simbolului, cea socială şi cea pedagogică. Noi plecăm de la următoarea aserţiune a lui Paul Ricoeur 5 : «le 
symbole donne â penser» şi tot ca el considerăm că trebuie gândit nu înapoia simbolurilor, ci plecând de la ele. 


Note: 

1 Strauss, Claude-Levi, «L'Homme», Paris, 1961, p. 21. 

2 Pouillon, Jean, De chacun â tout autre en reciproquement, în «L'Homme», Paris, 1961, pp. 21-22. 

3 Eliade, Mircea, Mythes, reves et mysteres, Gallimard, Paris, 1989, p. 38. 

4 Alleau, Rene, La Science des symboles, Payot, Paris, 1997. 

5 Chevalier, Jean, Le Dictionnaire des symboles, Jupiter-Laffont, Paris, 1989. 

6 Ricour, Paul, Hermeneutique, Louvain, Editions de SCI, 1972. 



Lect univ. drd. Ovidiu PAPANĂ 
(Facultatea de Muzică Timişoara) 


„Cântecul Nou" - formă de manipulare psihologică a păturii ţărăneşti prin 

intermediul folclorului 


Pentru a putea înţelege corect originea acestui gen muzical va trebui să facem o scurtă incursiune în istoria 
ultimilor 50 de ani ai acestui secol (sec. XX - n.r.), mai precis, imediat după sfârşitul celui de al Doilea Război 
Mondial. Nu întâmplător în această perioadă în cadrul NKVD-ului Sovietic s-au elaborat unele directive de bază 
pentru toate ţările ocupate şi intrate în sfera de influenţă rusă. în cadrul lor la punctul 13 se prevedea: „Politica 
faţă de mica gospodărie ţărănească urmează acest curs (destabilizator - n.a.) pentru a face gospodăria 
particulară nerentabilă. După aceea trebuie începută colectivizarea. în cazul în care ar interveni o rezistenţă mai 
mare din partea ţăranilor, trebuie redusă împărţirea mijloacelor de producţie repartizate lor, concomitent cu 
creşterea obligaţiilor de predare a cotelor. Dacă nici aşa nu se ajunge la rezultatul scontat trebuie organizat ca 
agricultura să nu poată asigura aprovizionarea cu alimente a ţării astfel ca necesarul să trebuiască (să fie - n.a.) 
acoperit din import", Moscova, 2.IV.1947 1 . 

Acţiunea de demolare a statelor democratice coordonată şi pusă în practică de consilierii sovietici se baza 
pe dezbinarea socială, dărâmarea sistemului economic şi manipularea maselor. Primii oameni care au fost 
folosiţi pentru a pune în aplicare aceste directive au fost: a. şovinii de alte naţionalităţi formaţi special la şcoala 
NKVD, b. îndoctrinaţi români, selecţionaţi din pătura de jos a societăţii sau oameni fără scrupule, c. intelectuali 
mai mult sau mai puţin naivi cu idei de stânga (M. Sadoveanu, T. Arghezi, P. Groza etc.). Cei din urmă erau 
folosiţi pentru a se legitima într-un fel noul regim politic instalat. 

La această perioadă, un plan care îşi propunea schimbarea radicală a modului de viaţă pentru milioane de 
oameni aflaţi în mediul rural era destul de greu de pus în practică. Ţelul final era sistemul egalitarist şi în acelaşi 
timp pauperizant care copia modelul sovietic. Prin implicarea directă a NKVD-lui, cu ajutorul noii conduceri 
comuniste s-au folosit pentru atingerea acestui scop toate formele de influenţare dirijată a populaţiei. în acest 
context a apărut şi „ideea" folclorului nou, ca o pârghie foarte importantă în manipularea psihică a populaţiei de 
la ţară. Fiind cunoscut efectul major al muzicii în influenţarea psihicului uman, s-a trecut şi cu ajutorul acestui 
mijloc la schimbarea progresivă a modului de a gândi în mediul sătesc. 

Acţiunea avea un caracter de masă fiind aplicată cu multă minuţiozitate la nivel naţional. Cântecul nou a 
fost definit ca un gen tânăr, apărut prin metamorfoza cântecului propriu-zis. Justificarea teoretică se făcea prin 
faptul că el era rezultatul trasformărilor sociale survenite după cel de al Doilea Război Mondial. Parţial această 
teorie avea dreptate, dar noua formă de exprimare artistică nu a apărut în cultura orală printr-un proces de 
emancipare socială făcut într-o formă firească după cum s-a întâmplat în cazurile precedente. Aici avem de a 
face cu amestecul dirijat al unui curent politic dictatorial de import care a fost impus în mod samavolnic în viaţa 
cultural-muzicală a satului românesc. Cântecul nou nu a fost niciodată o oglindă a realităţii şi nu a avut niciodată 
un suport afectiv din partea oamenilor de la ţară. Cu ajutorul său, la început ţăranul a fost păcălit tocmai prin 
faptul că promitea unei întregi pături sociale o fericire iluzorie. A urmat dominarea şi umilirea clasei ţărăneşti. 

Formele de manipulare psihică erau foarte subtile fiind canalizate pe două direcţii principale: 

a. specularea năzuinţelor legate de prosperitate ale omului; 

b. folosirea minciunii şi a constrângerilor de orice fel pentru a se putea crea oameni cu o gândire dualistă 

Omul nou, cu o dublă identitate psihică, fără personalitate, needucat moral, era ultima treaptă cu ajutorul 

căreia se putea forma omul robot (imbecilizat), necesar tuturor regimurilor totalitare. Cântecul nou, asemenea 
unui drog, avea şi el această sarcină de a contribui la schimbarea unei evoluţii fireşti în mediul patriarhal, fiind 
luat drept model experimental răsăritean care a devenit nefast peste tot imediat după aruncarea ambalajului 
utopic. 

în prima sa formă de existenţă cântecul nou avea doar un modest rol de cosmetizare a realităţilor, dar mai 
târziu după falimentarea sistemului acesta a ajuns să jignească demnitatea ţăranului ce devenise condamnat la 
o existenţă precară şi plină de griji. Cu timpul aceste producţii muzicale au ajuns în faza de monstruozităţi, care 
în cel mai bun caz pot fi catalogate ca absurde. Se pune întrebarea: cum de au putut fi create astfel de piese şi 
în ce mod au fost ele acceptate la scara întregii colectivităţi umane a unei ţări? 

La început aceste creaţii care prin optimismul îor au exagerat pierzând contactul cu realitatea, au fost privite 
cu ironie, fiind considerate chiar în mediul sătesc ca nişte subproduse apărute prin excesul de zel al unor 
persoane slugarnice folosite de regim. în a ll-a fază, crescând numeric, ele nu mai deranjau pe cei care le 
auzeau, aceştia acceptându-le cu indiferenţă ca pe nişte absurdităţi impuse. De altfel, în comparaţie cu scăderea 
drastică a nivelului de trai ele erau considerate a fi „un rău mult mai mic". în ultima fază, individul este obligat să 
le cânte, să le popularizeze, impunându-i-se un limbaj în care el nu credea. Este folosit aici principiul diabolic 
după care dacă ai reuşit să-ţi murdăreşti o mână, restul nu mai contează, totul merge de la sine. 

Pe parcursul a câtorva zeci de ani experimentul a creat un fel de şantaj al conştiinţelor, omul de la ţară 
resemnat îşi confecţionează şi el o dublă identitate psihică, forţat de mizerie şi prin constrângeri repetate. El 
cântă bucuria, viaţa îmbelşugată în timp ce în intimitatea sa gândeşte contrariul, reflectat de viaţa zilnică în care 
trăieşte. în astfel de situaţii omul nu mai reacţionează în mod firesc la astfel de monstruozităţi fiind dispus uneori 
să ia hotărâri care sunt chiar împotriva intereselor sale. 

Pe plan muzical, această specie de cântece „noi" este un amestec de melodii, ritmuri, genuri, compilaţii 
zonale. Ele se delimitează de cântecele din repertoriul oral autentic prin faptul că sunt construite melodic destul 
de stângaci sau simplist. în aceste condiţii mesajul emoţional şi cel estetic lipseşte, piesele având un iz artificial. 

Au fost însă multe cazuri când, pe melodii tradiţionale au apărut noi texte cu un conţinut trandafiriu sau 
„militant". De asemenea, au fost create melodii din combinaţia unor fragmente ritmico-melodice. Asocierea lor 
arbitrară a determinat apariţia unor piese străine de repertoriul tradiţional. 

Neavând aderenţă la public, ele au fost introduse în circuitul muzical la început prin brigăzile de agitaţie (sau 
grupurile vocale) copiate după modelul sovietic. 

în general, cântecul nou este o compoziţie literar-muzicală, un amestec de elemente folclorice îmbinate de 
obicei într-o formă destul de neinspirată pe parcursul discursului muzical. 

Melodia excelează prin infantilismul construcţiei, secvenţarea ei în partea ll-a demostrând lipsa de 
imaginaţie a autorului, aceasta nefiind capabil să alcătuiască o linie melodică la nivelul celor existente în 
repertoriul popular obişnuit. 

Pe plan literar erau întâlnite în mod frecvent multe greşeli legate de versificaţie, lucru neîntâlnit în creaţiile 
populare tradiţionale care erau bine şlefuite din punct de vedere stilistic de-a lungul timpului. 

Tematica literară era foarte minuţios alcătuită şi direcţionată, cuprinzând aspecte idilice din viaţa omului de 
la ţară, tensiuni sociale din trecut etc. Acest tip de cântec era de fapt unul din multele mijloace folosite pentru 
„spălarea creierelor" şi reeducarea comunistă a populaţiei, o componentă a unei ofensive ideologice dusă pe 
toate planurile la nivel naţional, lată câteva direcţii spre care era orientată tematica unor astfel de producţii: 
(textele sunt extrase din lucrarea Folclor poetic nou, editată de Ion Meiţoiu sub patronajul Comitetului de Stat 
pentru Cultură şi Artă - 1965). 

a. Introducerea textelor patriotarde pentru deturnarea sensului real al mesajului folcloric: „Libertate mândră 
floare/Crescută-n August cu soare,/ Din sânge şi din sudoare/Şi din braţe muncitoare" (p. 19). 

b. Prezentarea într-o formă exagerată a unei vieţi trandafirii în mediul patriarhal, speculându-se năzuinţa 
oamenilor legată de prosperitate: „Frunzuliţă cimbrişor/Mie-mi place fraţilor/Drumul comuniştilor/Că din zi în zi 
ne poartă/Către-o viaţă-mbelşugată/Cum n-am trăit niciodată" (p. 30); „Crengile toate se pleacă/Cu vârful către 

pământ/Şi mă-ntreabă de ce cânt./Spusu-le-am cu bucurie,/Că sunt la gospodărie./Şi mi-e traiul mai uşor/Când 
pornesc mândrul tractor./Şi mi-e viaţa nouă bună,/Când o trăim împreună” (p. 35). 

c. Introducerea unor cuvinte noi, a unei tematici „ştiinţifice" în limbajul de la ţară: mecanizare, curs agricol, 
ogor înfrăţit, şedinţă etc.: „Frunză verde flori mărunte/Stau ciobanii sus la munte/Oile pasc într-o parte,/Ei citesc 
atent o carte/Despre brânză şi smântână,/Despre firul cel de lână,/De mioare şi de oi,/Despre metodele noi" (p. 
330); „Ce mi-i drag acuma mie?/Să mân caii-n herghelie,/Să mân caii fermecaţi/Cu benzină adăpaţi./Caii nu-i 
mân din diplan,/Că îi mân de la volan" (p. 332); Te-am căutat, mândro-n grădină/Şi tu lucrai la combină/- Te- 
am căutat, bade-n ogor/Şi tu lucrai la tractor/- Bată-te, mândro, te bată/Ai ajuns mecanizată” (p. 258); „Foaie 
verde trei spanace/Fă-mă doamne ce mi-i face/Fă-mă floare din grădină/Să dorm cu badea pe mână,/Fă-mă fir 
de lămâiţă/Să-mi ascult pe-al meu bădiţă/Ce-mi vorbeşte la şedinţă” (p. 83). 

După cum se poate observa în exemplele precedente, niciodată în poezia populară nu a existat o tematică 
atât de ridicolă şi cu un astfel de absurd al situaţiei care în cazul de faţă este ieşit din comun, cochetând cu 
patologicul. 

d. Specularea tensiunilor sociale din mediul ţărănesc, prezentarea textelor de revoltă socială doar ca o 
problemă a trecutului: „Spune mândră doină, spune,/C-am fost necăjit pe lume,/Că mi-o fost traiul de câine,/ 
N-aveam rufă, n-aveam pâine,/Nicio buleandră pe mine./Casa pe stâlp priponită/Şi nevasta betejită./Copchii 
desculţi şi goi/Şi o droaie de nevoi/Da o vinit mări, vinit/Un flăcău chipeş, vestit/Răul tot l-o retezat/Să nu mai 
ridice capul/Câtu-i lumea şi veleatul". 

e. Compromiterea vechiului sistem de organizare socială şi a instituţiei monarhice, promovarea batjocorei, 
a trivialităţii în arta populară: „Foaie verde trei grenate/în iarna lui patru-ş-şapte/S-a unit frate cu frate/Şi-au 
plecat toţi la palat/Pe rege l-au alungat/Şi l-au dat jos de pe tron/Să nu mai avem cocon/Şi i-au dat plăcinte 
reci/Să plece din Bucureşti/Şi mai i-au dat şi tichia/Să plece din România/Şi i-au dat şi pe mămiţa/Să plece din 
Dâmboviţa" (p. 201); „Morţii ei de sărăcie/Cât am tras-o măi Mărie/Tu lucrai la popa-n clacă/Eu la baie-n Piatra 
Seacă/Tu trăgeai o săptămână/Pentru-o ţâră de fărină/Eu luptam cu stâncile/Să ne ţinem zilele/Domnule 
boierule/Mânce-ţi viermii maţele,/Domnule Măria-Ta/Mânce-ţi viermii măduva/Cum mâneai tu şapte pite/Bâieşu 
răbdări prăjite” (p. 243). 

în paralel cu acest mod de sugestionare prin intermediul activităţilor cultural-artistice, care prin cântecul nou 
au devenit forme propagandistice, au fost folosite chiar şi unele mijloace de constrângere materială şi psihică, 
în acest sens ţăranul, considerat „clasă conducătoare", este pauperizat sistematic prin pierderea dreptului de 
proprietate asupra pământului şi implicit a forţei economice. El devine dependent şi în acelaşi timp şantajabil. 
S-a acţionat sistematic şi constant pentru a se distruge morala creştină prin anihilarea influenţei Bisericii care 
devine o instituţie formală, subordonată puterii politice. Sunt introduse unele precepte morale care favorizează 
inversarea sistemului de valori (se promovează violenţa pentru obţinerea scopului, haiducul - hoţul este 
prezentat ca un personaj model din punct de vedere moral, un erou naţional, iar omul care a ajuns într-o poziţie 
socială fruntaşă prin hărnicie şi cumpătare este chiaburul periculos şi exploatator). Sunt luate în scop justificativ 
ca exemple, unele situaţii tensionate specifice feudalismului târziu sau ale capitalismului primitiv practicate pe 
un fond de mentalităţi înapoiate. 

Cântecul nou a contribuit cel mai mult la distrugerea preceptelor morale întâlnite în cultura orală. Cenzura 
impusă pe plan cultural accepta orice producţie artistică (fie şi trivială) în condiţiile în care nu deranja pe plan 
politico-ideologic. Nonvalorile existente astăzi în viaţa folclorică sunt o consecinţă directă a modului iresponsabil 
în care s-a acţionat asupra fenomenului cultural de către clasa politică. Ele sunt o consecinţă a crizei morale 
profunde ce s-a instalat prin măsurile amintite. Cântecul nou, chiar dacă a dispărut odată cu regimul care l-a 
impus, a fost un model de degradare a cântecului propriu-zis, stimulând producţiile de aşa-zis cântec popular 
actual (de tip comercial) care au ajuns să sfideze de cele mai multe ori bunul simţ. 


Notă: 

1 Andrew, Cristofer; Gordievski, Oleg, K G B. Istoria secretă a operaţiunilor sale externe de la Lenin la Gorbaciov, trad. Doina 
Mihalcea-Ştiucâ, Editura AII, Bucureşti, 1994. 



Dr. Narcisa STIUCĂ 

(CNCVTCP) 


Argumentele Antichităţii în căutarea profilului naţional 


în primul deceniu al secolului nostru (sec. XX - n.r), un mare etnograf francez nota: „în prezent, populaţii 
din Balcani luptă în egală măsură cu argumentele istorice, etnologice, etnografice, folclorice şi lingvistice, la fel 
cum luptă cu armele sau prin metodele economice. în Ungaria, în Boemia, în Austria germană abundă revistele 
şi muzeele de folclor. în Rusia, panslaviştii, la fel ca pangermaniştii din Germania, sunt cei care au încurajat încă 
de la început cercetările directe în popor' 1 ’ 1 . Este foarte interesantă remarca - deşi enumeraţia nu aminteşte în 
mod special România - cu atât mai mult cu cât ea vizează o poziţie şi - de ce nu?! - o atitudine. Cea a unui 
teoretician conştient că aparţine unui spaţiu cultural „înaintemergător" (pentru a folosi un termen adecvat 
subiectului ales de noi) şi care, prin aceasta, se simte dator să facă aprecieri axiologice şi operaţii taxonomice 
din care să nu lipsească cei din imediata apropiere, vecinii din Estul Europei şi mai ales cei din centrul ei, 
protagonişti - şi azi- ai unor răsturnări de calcule, estimări şi clasificări. 

Dar preocuparea pentru definirea profilului naţional este mult mai veche decât o recunoaşte Van Gennep, 
dacă e să ne gândim la corifeii Şcolii Ardelene şi, mai în urmă, la vechii cronicari. 

Cam în acelaşi timp cu lucrarea lui Van Gennep, continuând unele idei ale învăţaţilor secolului al XVIII-lea, 
ultimii reprezentanţi a ceea ce folcloristica românească a numit „Şcoala latinistă" 2 căutau să convingă omenirea 
de latinitatea pură a românilor aducând argumentele etnografiei şi pe cele ale folclorului. într-un fel sau în altul, 
fiecare dintre folcloriştii şi etnografii secolului al XlX-lea devenise tributar ideii lui Samuil Micu, anume că printre 
argumentele latinităţii, alături de izvoare istorice, limbă şi etnonim trebuie socotite obiceiurile, după cum 
conchidea în Scurta cunoştinţă a istoriei românilor 

„Acestea sunt puţine obiceiuri care le-am spus numai pentru arătarea cum că românii cei ce sunt astăzi în 
Dachia sunt din romanii cei vechi de la Roma, pre carii Traian împăratul în Dachia i-au aşezat, a cărora obiceiuri 
ca o moşie părintească împreună cu legea creştinească le ţin românii cei proşti în Dachia, ca şi cei ce se ţin mai 
scuturaţi şi deasupra prostiei..." 4 . Aceste păreri aveau să marcheze practic destinul etnografiei şi folcloristicii 
româneşti, iar în timpuri mai apropiate de noi, chiar să se transforme într-un sistem ideologic menit să 
fundamenteze teoriile redundante ca expresie şi plăpânde ca putere de convingere, ale politicii naţionaliste. 

Continuatorii acestor adevăruri vor prelua trunchiat lăsând loc tendenţiozităţii şi exceselor de tot felul de la 
edificiile măreţe ale teoriilor, clădite pe fundamente adesea insuficient documentate şi inadecvat demonstrate la 
tonul categoric, profesoral, adesea înflăcărat retoric. 

Un astfel de exemplu îl constituie savantul Athanasie M. Marienescu, figură academică marcantă a ultimului 
deceniu al secolului trecut, care în Prefaţiunea la tomul I al Cultului păgânu şi creştinu 5 nota cu îndreptăţire: 

„Unu poporu îşi pote perde limba naţională prin amalgamisare, dar cultulu familiaru, susţinutu prin felurite 
datine strămoşesci nu-lu perde, sau numai în parte mică, şi acelu cultu remâne unica legătură de mii de ani între 
strămoşi şi nepoţi". El propunea - fără a folosi aceşti termeni în sine, ci ideea - o cercetare diacronică şi 

comparată urmărind devenirea faptelor de cultură tradiţională de la studiul sărbătorilor şi datinelor romane vechi 
până la cel al religiunii creştine „pentru că numai prin ajutorul acestora se poate demunstra ce elementu curatu 
romanu vechiu - fără canalulu religiunii - s-a încreştinatu şi ce elementu creştinu s-a împăgânitu”. Se simte aici, 
desigur, replica dată lui Roseller şi adepţilor lui, dar, totodată, Marienescu adopta un ton moderat în privinţa 
afirmării şi susţinerii purităţii noastre latine. Cu toate că aici nu răzbate de nicăieri ideea unui substrat, a 
preexistenţei unei culturi, în capitolul „Noţiuni despre mitologia dacică şi romană vechie în Dacia" el recunoaşte 
că: „Romanii cucerind Dacia se văzură siliţi de a primi pe Zalmoxis între zeii lor de frunte...". Şi aici, însă, ideea 
de popor pur, ales, răzbate mai ales din afirmaţia că mitologia clasică şi religia oficială aulică s-au impus celor 
cuceriţi. (De bună seamă că la vremea aceea materialele şi metodele de cercetare nu erau la îndemâna tuturor 
pentru a lua în calcul şi faţeta populară, neoficială, a mitologiei şi a religiei antice din Grecia şi din Imperiul 
Roman.) Scânteia va fi însă suficientă pentru a aprinde înflăcăratul entuziasm al contemporanilor. Astfel, Simeon 
Mangiuca va nota, la rândul său, în aceeaşi vreme: „Obiceiurile sunt documinte mai vechi şi mai tenace decât 
limba". Şi îşi va propune ca prin analiza mitologiei - cu argumente etimologice adesea hazardate sau marcate 
de lipsa de informaţie - să detecteze vestigiile romane în obiceiuri. Lucrarea sa, Cultul păgân şi creştin (tomul I 
Sărbătorile şi datinile romane vechi), constituie şi azi un studiu etnografic mereu explorat şi exploatat nu numai 
de către adepţii descendenţei noastre latine, ci şi de cei ce conferă elementului traco-geto-dac o pondere mai 
mare la geneza şi păstrarea acestor valori. 

Rigoarea notaţiei, pertinenţa unor analize, justeţea principiului ce stă la baza întreprinderii sale ştiinţifice, 
anume că pentru a combate superstiţiile trebuie mai întâi să fie cunoscut stratul de gândire şi sistemul mitologic 
si filosofic ce le-au generat fac din „Călindariu" o lucrare novatoare în contextul epocii, dar şi angrenată în 
mecanismul complex al ideologiei specific epocii. Să nu uităm că aceşti învăţaţi, alături de mulţi alţii luptau pentru 
afirmarea vechimii şi latinităţii, a obârşiei şi continuităţii românilor într-o epocă în care Transilvania, Banatul şi 
Bucovina erau sub dominaţie habsburgică. 

Desprinse de contextul sociopolitic al momentului, nejustificate de scopuri naţionale, asemenea idei aveau 
să devină încet-încet obsesii ale folcloriştilor mitologizanţi. 

Astfel, dacă Ath. M. Marienescu se mulţumea, de pildă, într-un discurs erudit, dar temperat să prezinte 
„datine la nascere" de exemplu din Roma antică, sugerând cu abilitate sau deschizând tentante uşi către 
interpretări comparate, trei decenii mai târziu, Elena Niculiţă-Voronca 6 afirma ultimativ în acelaşi context: „Ziua 
moaşei (Sf. Ion) este Ziua Carmentei. Deşi nu avem nicio indicaţie cum se făcea acea sărbătoare, dar văzând 
că toate sărbătorile romane corespund alor noastre, după cum ne vom convinge, nu cred să fi greşit punând-o 
pe acelaşi plan” sau: „Deci moaşa este ursitoarea, ea fiind în locul Carmentei, care la romani avea atribuţiunea 
parcelor” 7 . Ne frapează în mod special tonul, apoi pripa concluziilor formulate fără dubii şi fără replică. Poate la 
vremea respectivă forţa exprimării era atât de puternică încât nici nu se mai sesizau fisurile de ordin 
informaţional şi ştiinţific. Ceea ce ne aruncă în dilemă este, mai presus de toate, contradicţia dintre ideile 
formulate în introducere şi întreg eşafodajul Studiilor de folclor: „Creştinismul dacă a venit nu a fost în stare ca 
să şteargă totul, ci toate au rămas ca şi mai înainte dându-li-se numai cât la suprafaţă spoială creştină, ce constă 
mai ales în schimbarea de nume". Nu e de mirare că, până azi, sincretismul păgâno-creştin este o sintagmă 
adesea eludată, nicicând elucidată. Conveneau de minune afirmaţii precum cele de mai sus ori constatări 
precum cele ale lui Ath. M. Marienescu conform cărora datele privind o religie şi deci o mitologie puternic 
afirmate precreştine şi apoi creştine lipsesc? La acea dată, nu, însă, mai târziu pentru cei dornici să se cufunde 
în nebuloasele trecutului, să le cotrobăie şi să confecţioneze mitologii arhaice au fost scânteile trebuincioase. 
Răpiţi de tentaţia unui domeniu fascinant şi însufleţiţi de aceeaşi dorinţă ca şi înaintaşii lor de a contribui la 
cunoaşterea şi definirea trecutului românilor, dar şi influenţaţi de feluritele cuceriri ale antropologiei moderne am 
purces la reconstituirea fondului mitologic, la analize şi filiaţii, la recompuneri şi surprinzătoare paralele. Din 
păcate, idei ancorate în sisteme precum cele iluministe enunţate mai sus, dar rupte de acestea din urmă au fost 
manipulate mai târziu şi cu scopuri naţionaliste, altele decât cultivarea mândriei şi păstrarea flăcării vii a 
românismului. Ce rost ar fi putut avea afirmaţia că sistemul mitologic roman a generat schimbări în cel autohton 
sau că au acelaşi substrat, cel indoeuropean, dacă nu unul de concentrare a atenţiei către Vest? Şi atunci, mult 
mai convenabile deveneau teoriile tracologilor, sintagme precum „cultură de tip rural", „patriarhat sclavagist", 
„protocronism", „mitologie rustică", „fond autohton precreştin" etc. etc. au invadat într-o vreme cultura 
românească. 

Născute la început ca o necesitate de ordin ştiinţific în urma descoperirilor istorice, ele au devenit din ce în 
ce mai vagi cu cât erau mai frecvent utilizate în discursuri de orice tip - de la cel politic, la cel poetic. Pe nesimţite, 
teorii confiscate oamenilor de ştiinţă au creat maselor sentimentul că suntem un popor suficient sieşi, prezent 
aici de 2000 de ani, un popor ce nu poate fi raportat decât la propriul trecut - unul confecţionat rural, situat 
într-o paradigmă socioistorică ce n-a cunoscut până la apariţia „duşmanului de clasă” vocaţia ierarhizării şi nici 
n-a avut nostalgia posesiei. 

Fără să vrem, multe din studiile noastre au acceptat unilateralitatea tracomaniei aşa cum iluminiştii au fost 
diluaţi în latinomanie, numai că între timp, politica a învăţat să manipuleze datele ştiinţei făcându-i pe slujitorii 
ei, aproape întotdeauna fără ca ei să vrea - corifeii naţionalismului socialist, fie doar şi prin simpla şi nevinovata, 
aparent, prezentă a unor ingrate semne de punctuaţie: ghilimelele. 


Note: 

1 Bârlea, Ov„ Istoria folcloristicii , Editura Enciclopedică Română, Bucureşti, 1974. 

2 Van Gennep, Arnold, Les Rites de Passage, Ed. Flammarion, Paris, 1909. 

3 Micu, Samuil, Scurtă cunoştinţă a istoriei românilor, Bucureşti, 1963. 

4 Idem, p. 87. 

5 Marienescu, At. M., Cultulu păgânu şicreştinu, tomulu I (Serbătorile şi datinele romane veche), Ediţiunea Academiei Române, 
Bucuresci, 1884. 

6 Niculiţă-Voronca, Elena, Studii de folclor, Tip. Gutenberg, Cernăuţi, 1912. 

7 Idem, p. 72. 



Drd. Nora VASILESCU 

Două forme de manipulare lingvistică în folclor - abordare din punctul de vedere 

al teoriei disonanţei cognitive 


Leon Festinger formulează teoria disonanţei cognitive conform căreia dacă o persoană are de-a face cu 
două cogniţii în conflict, ea va fi motivată să reducă disconfortul produs de acest fapt prin una din trei posibile 
metode: 

• fie îşi modifică una dintre cogniţii de aşa manieră încât să le facă mai compatibile; 

• fie adaugă alte cogniţii care să micşoreze puterea contradicţiei iniţiale; 

• fie, în fine, prin modificarea propriului comportament de aşa natură încât una dintre cogniţii să fie anulată. 

Unul din cele mai bune exemple în această privinţă este fumatul. Un fumător care are de-a face cu un 

material care îi prezintă pericolele acestei obişnuinţe fie va arunca la coş materialul cu pricina ferindu-se pe viitor 
să mai parcurgă astfel de materiale; fie va strânge informaţii contrare materialului (persoane care au fumat 
îndelungă vreme şi au ajuns la vârste remarcabile); fie va renunţa la fumat. 

Cercetări ulterioare au dus la concluzia că efectul de disonanţă cognitivă este maxim dacă subiectul are un 
ataşament comportamental faţă de una dintre cogniţii. Elliot Armson subliniază că aceasta este cel mai clar 
manifestată când implică nu doar două cogniţii oarecare, ci mai ales când insul se confruntă cu o cogniţie despre 
sine versus un element comportamental al său, element care impietează asupra viziunii despre propria 
persoană. 

Problemele care pot să fie ridicate în aplicarea pe teren socioantropologic a teoriei disonanţei cognitive ar 
putea fi grupate în modul următor: 

• în ce măsură se poate face reflectarea unui fenomen individual la relaţia dintre o cultură dată şi un individ 
sau un grup; 

• s-a stabilit că efectul disonanţei cognitive se concretizează într-o motivare a individului într-o anume 
direcţie; cum se defineşte atunci motivaţia ca fenomen; 

• aşa cum s-a pus problema în psihologie, din ce am redat până aici nu am luat în considerare complexitatea 
contextuală; 

• în corolarul lui Armson adus la teoria pe care vrem s-o aplicăm se vorbeşte de o lezare a viziunii asupra 
sinelui; o lămurire a conceptualizării sinelui ne este prin urmare necesară; 

• şi, în fine, o aplicaţie socioantropologică asupra fenomenului are imperioasă nevoie de a lua în 
considerare şi fondul emotiv al fenomenului. 

în ceea ce priveşte acum relaţia cultură/individ, situaţia a fost studiată şi deja prezintă o bună acoperire de 
teoria schemelor cognitive, structurilor de cunoaştere sau a modelelor culturale (D’Andrade, 1995). Conform 
acestor teorii, indivizii interpretează stimulii şi le răspund comportamental în funcţie de aceste scheme cognitive, 
apanaj al culturii date. Un exemplu ar fi comportamentul indivizilor într-un local public, comportament mediat de 
un „algoritm de restaurant" sau „de teatru" etc., comportament deprins prin observaţii în copilărie, prin experienţă 

proprie, cărţi, media etc. Schemele cognitive sunt parte a modelelor culturale făcând posibilă legătura dintre 
teoria disonanţei cognitive şi fenomene largi culturale. 

Motivaţia putând fi definită mai complex în termenii schemelor cognitive decât ca simplu răspuns individual 
la un stimul, conceptul de motivaţie este delimitat mult mai clar în antropologia culturală decât în psihologie. în 
acest punct abordarea antropologică a problemei poate aduce chiar beneficii cercetării psihologice. 

Un punct de care trebuie ţinut cont este că schemele cognitive dintr-o cultură dată sunt interiorizate cu 
priorităţi diferite de la un ins la altul. Ele se impun după o scală a importanţei, scală în funcţie atât de cultura 
dată, cât şi de forţa emoţională pe care schema a acumulat-o în timpul vieţii informatorului. Există însă şi modele 
de nivel foarte înalt care sunt percepute drept „naturale", tinzând astfel să motiveze comportamentul majorităţii 
membrilor unei societăţi date. 

în afară însă de variaţia individuală, schemele cognitive funcţionează diferit în diferite contexte sociale. 
Pentru a determina care dintre ele sunt active, în care contexte cercetătorul trebuie să specifice fondul 
contextual al faptelor folosind analiza discursului, informaţii despre viaţa cotidiană a grupului, observaţii asupra 
comportamentului şi asupra practicilor de socializare. 

S-a stabilit că o disonanţă cognitivă este cu atât mai puternică cu cât ea impietează asupra concepţiei 
despre sine, concepţie care tinde spre o imagine coerentă, stabilă, previzibilă, competentă şi „bună" din punct 
de vedere moral. (Aronson) 

Prin structura ei social-economică România era poate cel mai puţin probabil expusă la o revoltă care să 
conducă la instaurarea unei dictaturi de stânga la mijlocul secolului trecut. Mai probabil, date fiind condiţiile, ar 
fi fost o alunecare spre extrema dreaptă, aşa cum ar putea să ne sugereze popularitatea fenomenului legionar 
şi a xenofobiei din perioada celui de-al Doilea Război Mondial, însă aceasta e o posibilitate care ne frământă 
prea puţin aici 

Studiind acum textele din corpusul pe care ni l-am propus, observăm că în raport cu lirica populară (dar şi 
alte categorii) tradiţională, aceste texte prezintă două caracteristici evidente: pe de o parte, elemente de import 
din alte tipuri de discurs, pe de o alta, resemantizări ale sintagmelor fireşti acestui spaţiu lingvistic. 

într-o primă aproximaţie putem desface elementele de import în: 

• simple neologisme nefireşti în context: turbine, elan, venituri, regiune; 

şi sintagme dezvoltate preluate din: 

• limbajul şedinţelor şi al politrucilor: „de sub jugul monarhist”, „câte fabrici şi uzine”; 

• din lexicul cântecelor patriotrice în special al celor de sorginte militară: „Gonirăm, măre, din ţară/Pe-ăl de 
ne făcea viaţ-amară;/Se-mplini visul visat/De străbunii ce-au luptat.”; 

• din poezia patriotardă: „în iarna lui patru-ş-şapte/Ţară nouă ni se naşte"; 

• din cântece patriotice noi: „Ce republică bogată/Straşnică şi democrată". 

Confecţionarea acestor texte, fie că porneşte de la „centru", fie de la casa de cultură locală, fie de la însuşi 
cel pe care ne-am obişnuit a-l numi „creatorul popular", are, în proporţii determinate contextual, mai multe 
scopuri: 

1. o manipulare bidirecţională în interiorul sistemului: 

• în sus - folclorul astfel fabricat se poate prezenta superiorilor de diverse ranguri, la spectacole, festivaluri, 
se poate publica etc., aducându-i astfel diverse avantaje celui care le valorifică; 

• în jos - acest tip de scop este valabil numai pentru organizatori - ca joc de putere local: indivizii care 
acceptau să performeze astfel de texte erau implicit supuşi celui care le confecţiona; 

2. o manipulare mai subtilă, probabil inconştientă, cel puţin la nivelul simplului propagandist: 

• .s-a observat că un individ pus să ţină un discurs contrar atitudinilor sale (...) într-un context de 

libertate 1 , şi deci de angajament, îşi modifică ulterior atitudinile în sensul argumentaţiei dezvoltate" 2 ; 

• un complex de resemantizare a realităţii de care ne vom ocupa primordial în acest text, resemantizare care 
are ca obiectiv anularea disonanţelor cognitive determinate de o guvernare totalitară şi ale cărei efecte se 
bazează pe punctul anterior menţionat. 

Acest ultim proces poate fi şi el urmărit pe mai multe planuri ale cogniţiei. 

Cogniţii contrazise: 

- persoana regelui - contradicţie cu propaganda de până atunci; 

- colectivizarea - acoperită lingvistic de contrariul ei; 

- cotele; 

- chiaburul îndeobşte figură respectată în sat - imaginea de ţăran mai muncitor, mai norocos, mai 
descurcăreţ; 

- politruci - „tovarăşi cu plugul”; 

- stabilizarea; 

- partidul unic - se introduce în familie. 

Aplicarea unor astfel de strategii interdisciplinare de analiză a retoricii unei epoci, pe lângă utilitatea ei 
primară, ne poate lămuri şi aspecte legate de apariţia unor fenomene care aparent ţin de alt tip discurs, în cazul 
nostru cel folcloric a cărui analiză clasică nu presupune motivaţii şi mecanisme ca cele descrise aici cu titlu doar 
de introducere 


cogniţii care contrazic faptul 

sintagme care eludează 


în contradicţie cu comportamentul 

cogniţia în disonanţă 



realităţi (principii) curente 

realităţi în contradicţie 

comportament curent 

cogniţie compensatorie 

posesia de pământ e bună 

se ia pământul 
cooperativizarea 

supunere 

pământul nu se ia 
ci e al tuturor 

e ruşinos să nu ai pământ 

1 

idem 

idem 

e lăudabil numai dacă 
ai pământul în colectivă 

inşii care fac parte din colectivitate 
sunt buni 

unii membri ai colectivităţii 
sunt închişi, bătuţi, li se iau 
bunurile etc. 

accept 

membrii care sunt 
supuşi discriminărilor nu 
sunt in fapt membrii 
comunităţii, ci duşmani ai ei 
deghizaţi, ei sunt de fapt 
chiaburi şi bogătani 

inşii diferiţi de boieri care au ceva 
avere o au din motive lăudabile: 
hărnicie, noroc etc. 

inşii care au ceva avere 
sunt închişi, deposedaţi etc. 

accept 

chiaburii şi bogătanii sunt 
vinovaţi de averea lor pe 
care au dobândit-o 
în chip necinstit 

partidul comunist nu există 

partidul comunist este cel 
în numele căruia se fac cele mai 
multe lucruri în prezent 

accept 

partidul face parte din 
familie, partidul acesta a 
fost de fapt totdeauna 
prezent 

este rău să dai din averea ta altcuiva 
pe degeaba, este anormal să dai 
fără să te opui 

se iau cotele 

accept 

este ruşinos să nu dai 
cotele, acesta fiind semn 
de lenevie 

muncitorii sunt o colectivitate separată, 
cei care pleacă din sat şi devin 
muncitori se înstrăinează de 
grupul iniţial 

oficial se vorbeşte eminamente 
în numele muncitorilor 

accept 

muncitorii sunt identici cu 
cei din sat, noi se referă 
atât la ei, cât şi la săteni 

sărăcia urmează războiului, e 
agravată de procesul de colectivizare 

e interzis formal a te plânge 
de sărăcire 

accept 

sărăcia e un fapt aparent, 
de fapt ţara noastră este 
foarte bogată, de fapt se 
construiesc diverse şi 
industrializarea se 
răspândeşte 

cogniţii din propaganda anterioară 
momentului 23 august 

cogniţii contradictorii de după 

23 august 

mediere 

regele e „de-al nostru”, e tatăl, 
e respectabil 

regele a fost dat jos, era vinovat 
de sărăcie, mizerie şi război 

regele e hoţ, e străin, 
nu aparţine colectivităţii 

Note: 

1 Această observaţie, că adică efectul de angajament este în funcţie de „iluzia de libertate" a subiectului, trebuie corectată imediat. 
Insul care cânta sau compunea „folclorul nou" ori credea cu sinceritate intr-o schimbare benefică a societăţii prin ceea ce se 
întâmpla în jurul său şi deci credea cu sinceritate că „folclorul nou" este un produs valoros şi util, ori, deşi simţea presiunea la 
care era subiect orice cetăţean al proaspetei republici, avea totuşi situaţia privilegiată de a beneficia de diverse avantaje, de 
libertate în raport cu alţii şi mai ales de recunoaştere. 

2 Explicaţia în sensul teoriilor cogniţiei presupune fie că structurarea discursului reorganizează memoria individului în funcţie de 
tema discursului, fie că elementele aceleiaşi memorii sunt mult mai „la îndemână" în urma efortului organizator de construcţie 
a textului în chestiune. Ca urmare imediată argumentele pentru tema dată ca şi contraargumentele la contrariul acesteia sunt 
mult mai accesibile. 

Maglavit după Maglavit 
(Manifestări ale sacrului) 


Prin anii '40 apărea la noi fenomenul Maglavitului, cunoscut de toţi şi foarte popular atunci, pentru minunile 
pe care le făcea Petrache Lupu, cioban fără carte care primise vedenii de la „Moşu" (Dumnezeu) şi porunca de 
a propovădui ca lumea să se pocăiască, să nu mai păcătuiască, să se întoarcă la Dumnezeu. 

Pentru faptele care se făceau acolo (mai ales vindecări minunate), se aduna lume din toate colţurile ţării. 
Despre acest fenomen şi despre Petrache Lupu s-a scris mult, s-a vorbit în cărţi şi în mass-media. O pledoarie 
pro sau contra ar fi inactuală acum, deşi poate că nu inutilă. 

Popularitatea lui Petrache a crescut şi ca urmare a intervenţiei în favoarea sa a teologului D. Stăniloae, care 
considera autentice, dumnezeieşti, minunile şi vedeniile lui, iar pe Petrache drept trimis a lui Dumnezeu. Alţii 
consideră aceste fenomene drept false minuni, condamnând atât faptele, cât şi persoana lui Petrache. 

S-au spus multe în acele vremuri, dar la un moment dat a încetat a se mai vorbi chiar cu mult înainte de 
moartea lui Petrache. Se ştie că el a fost arestat de securitate, fiindu-i interzis să mai propovăduiască; dar nu 
acesta a fost motivul încetării discuţiilor. Adevărul este că vedeniile lui Petrache au încetat la un moment dat şi 
el s-a pocăit pentru păcatele sale, până la moarte. Poate la acel moment nimeni nu s-ar fi aşteptat la o 
continuare a fenomenului, chiar la multă vreme după dispariţia lui Petrache de pe scena vieţii sociale. 

Pentru a cerceta acest fenomen, ale cărui condiţii de producere sunt obiective, sociale, însă în practică 
devin subiective, chiar individuale, metoda cea mai adecvată obiectului ni se pare ar fi cea oferită de norma de 
credinţă, mai mult decât de cea etnologică, raţionalistă, mai rigidă şi oferind, poate, mai puţine chei de 
interpretare. 


Erou sau învestit al sacrului? 

în ultima vreme a propovăduirii se spune că Petrache Lupu a pierdut harul din cauza comportării sale 
nevrednice înaintea lui Dumnezeu. După ce i-a murit prima soţie, s-a recăsătorit (deşi ca unul ce primise harul 
lui Dumnezeu nu avea voie să o facă), şi-a făcut publicitate, în vreme ce Dumnezeu doreşte ca lucrul Său să 
rămână ascuns, a dat în patima băuturii, necinstind astfel pe Dumnezeu în numele căruia vorbea. Pedeapsa 
dumnezeiască nu a încetat să apară, el devenind orb, surd şi aproape mut, ca să nu mai poată să-şi bată joc 
de cuvântul lui Dumnezeu. Astfel văd oamenii din popor aceste fenomene - ca pe o intervenţie a lui Dumnezeu, 
ca pe o pedeapsă pentru păcate. 

Sfârşitul vieţii lui Petrache a fost nu numai plin de suferinţă, ci şi o vreme de pocăinţă de peste un deceniu, 
lucru rânduit de Dumnezeu. 

Unii teologi dau de înţeles că a fost o pocăinţă pentru faptul că şi-a dat seama că a greşit, propovăduind şi 
făcând minuni cu puterea diavolului. Oamenii din popor, care l-au cunoscut direct, spun că e vorba de pocăinţă 
pentru păcatele care au îndepărtat harul lui Dumnezeu de la el. 

După moartea lui Petrache problema rămâne deschisă: a fost totul numai o legendă în jurul persoanei sale 
sau el a fost un trimis al lui Dumenzeu care a păcătuit pierzându-şi harul, cum s-a întâmplat cu mulţi în istoria 
Bisericii şi cum e obiceiul ca Dumnezeu să facă pentru a-i smeri pe cei care se încred în bunătăţile primite şi 
care uită că acestea sunt un dar al Lui. 

Diavolul cu puterea lui poate să facă minuni pentru a-i înşela pe mulţi, având chiar puterea să se prefacă 
înger al luminii, prooroc etc. Deci tot ce a făcut Petrache ar putea fi lucrarea diavolului. Urmarea ar fi pedeapsa 
lui Dumnezeu care i s-a dat şi pocăinţa pe care a făcut-o până la sfârşitul vieţii. 

De asemenea, există oameni care, cu puterea lui Dumnezeu, au făcut minuni, apoi greşind şi-au pierdut 
harul. în vremea persecuţiilor de dinainte de Constantin cel Mare au existat mărturisitori cărora li s-a tăiat limba 
de către persecutori şi care propovăduiau cuvântul lui Dumnezeu în continuare, cu limbile tăiate. Unul dintre ei 
însă, căzând în păcatul curviei, şi-a pierdut harul. Să fi fost Petrache trimisul lui Dumnezeu care a vorbit spre 
mântuirea neamului omenesc şi apoi, ca să nu se osândească de tot pentru păcatele, i-a fost trimisă de 
Dumnezeu o boală? 

A existat o vreme când Petrache încă mai avea „harul lui Dumnezeu", dar prin faptele sale îşi bătea joc de 
el. Pentru faptele sale se spune că nimeni nu mai credea nici în harul lui, nici în Dumnezeu, care se spunea că 
l-a trimis la propovăduire. Atunci, pentru ca nu cumva să se batjocorească cuvântul Domnului prin el, se spune 
că Dumnezeu i-a trimis vedenia lui P.B. din V. ca să meargă şi să ia harul lui Petrache. 

Acesta, după primele două arătări, şi-a recunoscut nevrednicia, nevoind să meargă. La a treia arătare însă, 
i s-a spus că dacă refuză şi nu vrea să meargă, va fi făcut bolnav la pat ca să nu se mai poată mişca, pentru că 
nu a vrut să ia lucrarea lui Dumnezeu. în sfârşit P.B. a plecat la Maglavit, ajungând numai cu întrebarea. Astfel 
îi povesteşte P.B. oricui îl întreabă, cum a dobândit acest har. 

Avea atunci în jur de 55 de ani, era căsătorit şi avea cinci copii. Stătea într-o casă foarte modestă, în V., 
unde nu avea mai mult decât cele strict necesare traiului. Era iubit de soţia, A., şi de fata mai mică, M. Cu ceilalţi 
membri ai familiei avea adeseori conflicte, ca şi cu vecinii şi neamurile, mai ales pe teme religioase. Făcuse 
patru clase primare şi se însurase înainte de armată, lăsându-şi nevasta, însărcinată pe atunci, cu părinţii lui. A 
făcut războiul, ajungând până în Cehoslovacia. Tatăl său a fost geambaş de cai, mama, casnică, având ceva 
pământ şi o gospodărie. Nevasta - săracă, provenind dintr-o familie cu şase copii. 

în sat, lumea îl râdea că „s-a pocăit" şi nu-i credea cuvântul. Unii îşi băteau joc de ceea ce le spunea, chiar 
şi de el. Cu preotul satului, chiar şi cu rudeniile, nu se afla în bune relaţii, întrucât niciunii nu voiseră să creadă 
cele spuse de el. 

Cea mai importantă calitate a sa, după cum spunea el, era aceea că, după primirea harului, jurase la 
biserica din sat să trăiască în „curăţenie" (castitate) cu nevasta, până la moarte, iar ea la fel. Pentru aceasta 
spunea că Dumnezeu l-a ales pe el dintre cei 65 de prooroci câţi există în România, dându-i cel mai mare har 
(„mai mare decât al preoţilor şi patriarhilor"). Se numea pe sine prooroc, iar pe cei care veneau la el, oi. 

Avea în casă mir de la Ierusalim, adus de ieromonahul L. de la Mănăstirea C., trimis special pentru el de la 
un prooroc de la locurile sfinte. 


Lucrarea (între ceremonial şi ritual) 

Celor care veneau la el le cerea în primul rând credinţă, apoi să-şi mărturisească păcatele, întrebându-i de 
necazurile pe care le aveau şi despre ce au venit să le descopere. Cerea fotografiile celor morţi sau dispăruţi, 
pentru a-i putea informa pe cei de faţă unde se află aceştia. Pe cei feciorelnici îi punea să jure cu mâna pe cruce 
că „nu şi-au spurcat trupul". 

Urmau rugăciunile Tatăl nostru..., împărate ceresc, Preasfântă Treime... însoţite de tămâierea casei şi a 
celor prezenţi, urmate de îngenuncherea şi rugăciunea „întăreşte-mă, Doamne, pe mine robul Tău cu duh şi 
învaţă-mă să fac voia Ta", repetată cu insistenţă. Dacă răspunsul nu venea, urma rugăciunea „Coboară, 
Doamne, din ceruri, întăreşte-mă pe mine, robul tău cu duh şi învaţă-mă să fac voia Ta", după care P. cădea „în 
lucrare", întins pe duşumea, cu mâinile împreunate pe piept şi cu crucea în mână. 

Trupul îi era atât de ţeapăn, încât aşezat cu capul pe un scaun şi cu picioarele pe altul se puteau urca doi 
bărbaţi pe el fără ca măcar să se îndoaie. Mâinile îi erau încleştate, astfel încât doi sau trei bărbaţi trăgând de 
o parte şi de alta, nu i le puteau descleşta, cu excepţia celor „curaţi la trup" (feciorelnici). 

începea apoi convorbirea cu „Măicuţa Domnului”, „Tatăl ceresc" sau „Mântuitorul", urmată de o învăţătură 
de credinţă a celui care vorbea prin gura lui P. despre pocăinţă, virtute şi nevoia de întoarcere la Dumnezeu; o 
critică a celor „de azi" care au părăsit bisericile şi pe Dumnezeu şi trăiesc în păcate şi uneori despre pedepsele 
lui Dumnezeu pentru aceste păcate, despre faptul că „Tata ceresc" îşi va întoarce faţa de la cei care nu-i slujesc 
Lui acum. După aceasta îi lua pe rând pe cei „cercetaţi", le explica motivele căderii lor în necaz şi posibilităţile 
de rezolvare a acestuia. Urmau învăţături despre viaţa creştină, post, milostenie, biserică, în conformitate cu cele 
canonice. 

Ceea ce face din P. un spiritist este faptul că „vorbea cu morţii". Trupul îi era scuturat de ceva (el spunea 
că de îngerul său păzitor care-i lua sufletul şi i-l ducea la vama unde se găsea sufletul celui mort). 

Cei vii erau, în general, cuprinşi de farmece, care trebuia dezlegate cu rugăciunile Sfântului Vasile de unul 
din cei „patru preoţi aleşi". Casele trebuia sfinţite, cununiile dezlegate, dat acatist „către Sfânta Treime" la una 
din cele patru „biserici alese", cu ai căror preoţi P.B. făcuse o înţelegere să le trimită oameni. Unii dintre cei 
prezenţi erau trimişi la o anumită vrăjitoare din cele multe pe care le cunoştea P., ca „să-i dezlege", sau la vreo 
descântătoare din V.D. sau de aiurea. Lucrarea se încheia cu cuvintele „Pace vouă!" şi cu multe mulţumiri, 
adresate, de fapt, după fiecare sfat de P. celui care lucrase cu el. 

Sculându-se P. din lucrare, întreba cine a vorbit şi ce i-a spus, pretinzând că nu mai ştie nimic, pentru el 
aceasta fiind ca un somn. îi ungea pe toţi cu mir pe frunte şi-i binecuvânta cu cuvintele: „Să fiţi binecuvântaţi de 
Sfânta Treime, de Măicuţa Domnului şi de întreaga împărăţie cerească şi de mine! în numele Tatălui şi al Fiului 
şi al Sfântului Duh", făcându-le deasupra capului semnul crucii cu crucea sa de lemn despre care spunea că 
i-a binecuvântat-o Tatăl ceresc atunci când i-a dat harul. 

Cei bolnavi erau miruiţi în locul unde aveau dureri şi mulţi dintre ei spuneau că au simţit o uşurare. Apoi 
erau sloboziţi la casele lor. Tuturor li se recomanda să nu părăsească bisericile, să nu păcătuiască, să meargă 
la Sfântul Maslu la C. 


Minunile 

între credincioşii săi P. era cunoscut ca făcător de minuni. El însuşi se recomanda astfel. Spunea însă că 
tot ce face, face la porunca lui Dumnezeu, că fără această poruncă el nu poate face nimic, căci i se întâmplă lui 
ceva rău. 

Puterea care lucra în el o numea „secretul lui Dumnezeu", pe care el nu avea voie să-l spună nimănui, căci 
l-ar fi costat pierderea harului, invocând în sprijinul acestei păreri afirmaţia din Scriptură cum că nu trebuie să 
arunci mărgăritarele înaintea porcilor. 

Tuturor celor care-l cunoşteau le spunea să nu vorbească nimănui de el. Evita publicitatea de orice fel, 
trăind simplu, în sărăcie chiar. Celor care veneau cu scopul de a-i face publicitate nu le vorbea, nu le răspundea, 
chiar îi alunga de la poartă, ca şi pe alţii care „veneau să-l ispitească". „Lucra" zilnic, neglijându-şi treburile din 
gospodărie, familia. Pleca „la porunca lui Dumnezeu unde era trimis", fără a ţine cont de ce se întâmpla acasă, 
în general, nu refuza pe nimeni dintre zecile de oameni care veneau la el în unele zile. 

Spunea că ceilalţi prooroci nu pot „lucra” zilnic, cum făcea el, din pricină că „trăiesc cu nevestele lor' 1 şi că 
unii dintre ei erau ispitiţi cu diavol „în lucrare", vorbind acesta prin gura lor „cuvinte de batjocură", iar nu 
Dumnezeu. Spunea că lui, în cei de 20 de ani de când „a luat harul", nu i s-a întâmplat aceasta niciodată. între 
minunile care s-au pus pe seama lui se numără vindecări, lupte cu diavolii, împăcări de căsnicii, dezlegări de 
cununii şi de farmece, găsirea celor dispăruţi, ungeri de prooroci. 

Vorbea de proorocul G. din V.D. care nu a împlinit poruncile lui Dumnezeu, nu s-a dus unde „l-a trimis". 
Pentru aceasta, Dumnezeu l-a pedepsit, căci s-a îmbolnăvit, căzând la pat, neputând nici să vorbească. P.B. 
când a ajuns la el a văzut că nu poate vorbi. Deci a primit porunca să-i facă ceva ca să-şi revină. L-a însemnat 
cu semnul crucii la urechi, în faţă, în spate. Apoi a primit poruncă să-l ridice. 

P.B. era un om ca la 1,50 m şi foarte slab, pe când G. avea ca la 100 kg. S-a îndoit puţin în cugetul său, 
apoi l-a ridicat. L-a pus să zică Tatăl nostru, tot la porunca lui Dumnezeu. Iar duhul rău nu a mai avut pe unde 
ieşi, căci toate simţurile îi erau pecetluite cu semnul crucii şi a pierit de la el. 

M.D. din localitatea B. povestea o altă întâmplare care s-a produs în casa ei cu proorocul S. din R.V. şi cu 
P. în vreme ce era în lucrare, un diavol l-a atacat pe proorocul S. Atunci P. s-a luptat cu acel diavol; l-a prins de 

coarne, căci, spunea el, nu avea frică de diavol şi s-au luptat astfel încât cojile de pe coarnele diavolului au 
rămas în mâinile lui P., fiind văzute de toţi cei de faţă. Totuşi nu a reuşit să-l biruiască deplin. 

Mai târziu, P. a spus că „a primit porunca" să nu se mai lupte cu diavolii astfel, căci ei spun că e de-al lor, 
ci numai prin semnul crucii, ca văzându-l pe aceasta, să fugă. 

Altă minune e cea la de la Crucea Sfântului Dumitru din V.D. care, spunea P., a fost mutată din loc contrar 
voinţei Tatălui ceresc. „Mare luptă" spune P. că a dat cu diavolii şi pentru aceasta. Şi dacă nu era Măicuţa 
Domnului să-i spună să arunce în spate crucea de la gât, „îl omorau diavolii". Se spune că, după rugăciunea lui 
R, crucea a fost mutată la loc uşor, de câţiva credincioşi, deşi, pentru a fi strămutată, a fost nevoie de o macara. 

Poate cea mai mare minune a lui P. este învierea unei femei la Izvorul Tămăduirii, un izvor minunat, cu 
putere binecuvântată de Dumnezeu care a izvorât prin minune în curtea unei biserici de ţară. Apa era destinată 
întregii comunităţi pentru a fi turnată pentru aghiazma care se făcea în acea zi. O femeie s-a dus pe furiş să ia 
apă şi luând, a murit pe loc, fiind găsită astfel de consăteni. 

P. le-a poruncit unor fete „curate" să o plimbe, după ce i-a făcut rugăciune. Apoi din mers i-a spus să zică 
Tatăl nostru si a văzut ieşind din ea pe „duhul rău", iar femeia a înviat. 

Până aici am relatat cele auzite de la P. şi de la unii din credincioşii săi. 

La „adunări", cei prezenţi, „care vin cu credinţă", simţeau imediat o uşurare sufletească şi o orientare spre 
bine a treburilor lor, dar de obicei se întâmpla ca lucrurile să se complice într-un mod neaşteptat, fapt pe care 
P.B. îl tâlcuia drept lipsă de credinţă deplină în lucrările lui. 

Despre credinţă (Orizontul de aşteptare) 

P. cerea mai multă credinţă în lucrările sale. Cei ce veneau la el trebuia să creadă că Duhul lucrează în el 
şi că ei vor primi prin el dezlegare de păcate şi împlinirea dorinţelor lor. 

Credinţa aceasta trebuia să fie mai mult în el, în puterea sa, decât în Dumnezeu pe care spunea că îl 
slujeşte. 

Putem apoi vorbi despre două feluri de credinţă. Unul este credinţa sfinţilor, mărturisită de Biserică, în 
Sfânta Treime, Sfintele Taine, puterea rugăciunii, în puterea comunităţii creştine, a Bisericii, de rugăciune şi de 
sfinţire prin Taine a credincioşilor, în învăţătura Bisericii păstrată în Scriptură şi Tradiţie. Această credinţă nu 
exclude, ba chiar îndeamnă la raţiune, la cercetarea Scripturilor şi a lucrurilor din natură, pentru a-L putea 
cunoaşte şi slăvi mai deplin de Dumnezeu. 

Prin această credinţă şi prin bunăvoinţa Sa, Dumnezeu îi dă omului cunoaşterea Sa personală, fiecăruia în 
parte, din împrejurimile vieţii, pe cât poate cuprinde fiecare. Această credinţă presupune o încredere desăvârşită 
în Dumnezeu în toate împrejurările. Ea nu îndeamnă însă la pasivitate, ci la luptă pentru Hristos, cu toate armele 
duhovniceşti pe care le-au folosit sfinţii şi apostolii - rugăciune, post, priveghere, milostenie, cântare, mărturisire, 
virtute, curăţie sufletească şi trupească, lucruri care duc la eliberarea de „omul cel vechi", la dobândirea unor 
harisme, apoi la desăvârşire şi unirea mistică cu Hristos. 

Acest tip de credinţă nu presupune frica de diavol în lumea aceasta, căci întreaga lui putere a fost nimicită 
prin naşterea, moartea şi învierea lui Hristos, ci frica de el ca de unul ce poate ucide sufletul, deci poate duce la 
pierderea mântuirii, nici frica de boală, chin, suferinţă, lipsuri, ci chiar căutarea acestora pentru a uşura drumul 
spre mântuire. 

Există însă şi un alt tip de credinţă, pe care am numi-o populară, care pleacă, poate, tocmai de la frica de 
oameni şi de lucrarea celui rău, neiubirea suferinţei, a bolii, curiozitatea de a vedea cu anticipaţie ceea ce se va 
întâmpla în viitor. 

Acestea toate duc la acutizarea stării de angoasă în faţa perisabilităţii tuturor valorilor, a procesului de 
schimbare în care se află continuu lumea, a nestatorniciei oamenilor, a lucrurilor dobândite cu trudă (bogăţie, 
slavă etc.) şi, în final, în faţa morţii care, cu venirea ei certă, pare a nimici totul, a spulbera totul în neant, fără 
nicio nădejde. 

Acest tip de credincioşi se află fie într-un impas, fie, mai grav, într-o stare de depărtare de Dumnezeu, 
singurul punct statornic şi perfect în viaţă, Viaţa eternă şi învierea celor care cred în El. 

Cu cât mai nestatornică este credinţa în Dumnezeu, cu atât mai apăsătoare devine existenţa şi cu atât mai 
mare dorinţa de a cere un semn concret, material, al existenţei Sale. 

Nu putem să nu ţinem seama şi de marea dificultate a creştinismului care cere credinţă şi supunere unui 
Dumnezeu spiritual, cu totul transcendent faţă de lume, accesibil cunoaşterii omeneşti doar prin lucrările sale. 

Din neputinţa (sau necredinţa?) de a-L cunoaşte, evreii, poporul ales, şi-au făcut idoli, deşi El li se relevase 
prin profeţi, iar păgânii şi-au făcut dumnezei sensibili, accesibili cunoaşterii naturale, care-l depăşesc pe om ca 
putere, dar îi şi seamănă în slăbiciuni, neputându-l nici salva de la moarte, nici îndumnezei, nici mântui pe om. 

Un reflex al acestei a doua credinţe (sau mentalităţi) este căutarea unor forme concrete, cât mai palpabile, 
ale existenţei şi prezenţei lui Dumnezeu în lume şi convingerea de prezenţa Sa acolo unde aceste forme se 
dovedesc eficiente (vindecă, prevăd viitorul, scot la iveală cele ascunse ale oamenilor etc.) fără a dispune nici 
de discernământ, nici de credinţa necesară deosebirii acestor fapte pe care diavolul, cu voia lui Dumnezeu, le 
poate imita, pentru a-şi râde de cei care, căutându-L în sufletul lor în mod inadecvat pe Dumnezeu şi 
ispitindu-L, sunt lăsaţi de El pe căi rătăcite pentru ca, văzându-şi la un moment dat rătăcirea, să-şi poată da 
seama de providenţa divină care le-a oferit un mijloc de pocăinţă şi de îndreptare sau să se piardă definitiv în 
aceste fărădelegi, după ştiinţa lui Dumnezeu. 

Aceste „aprecieri de valoare", sau catalogări, ar putea să pară ridicole acum, în ochii omului modern pentru 
care sacrul este ceva foarte vag şi departe sau chiar un lucru demodat. 

Nu este aşa însă dacă luăm cuvintele în duhul lor şi dacă remarcăm că textele canonice, ca unele ce sunt 
inspirate de Dumnezeu, fac una dintre cele mai subtile şi mai complete analize ale sufletului omenesc, punând 
în legătură cu lucrarea mântuitoare şi pronia divină, relaţia dintre păcat, pedeapsa pentru săvârşirea lui, mila, 
dar şi dreptatea şi judecata lui Dumnezeu. 

Tipul al doilea de credincioşi pe care l-am menţionat găseşte reflexul dorinţei (şi al necredinţei sale) în 
diferite semne pe care le consideră a fi de la Dumnezeu: vindecătoare, descântătoare, bioenergeticieni etc. care 
prin mijloace magice sau hipnotice „fac minuni". Reacţia lor este de a-i urma orbeşte, de a crede orbeşte în 
lucrarea lor, fără a mai cerceta, compara şi întreba. Primul semn care apare în acest caz este întunecarea 
raţiunii, dublată de mândria de a-L fi descoperit pe Dumnezeu şi de a avea cheia ascultării Lui necondiţionate la 
rugăciunile omului. Apoi zelul misionar, pornirea de a propovădui altora şi de a-i atrage pe cât mai mulţi la 
această „credinţă". De aici părerea că eşti unul dintre aleşii lui Dumnezeu pentru a răspândi cuvântul Său, apoi 
mândria care duce la orbirea definitivă. Apoi, dintr-o purtare de grijă a lui Dumnezeu spre îndreptare, primejdii 
de moarte sau căderea în păcate foarte mari, trupeşti, care au darul de a povăţui către cunoaşterea păcatului şi 
pocăinţă. Sau, fără acestea din urmă, împietrirea inimii, persistenţa în greşeală şi pierderea sufletului. 

„Oile" lui P. se recrutau din această a doua categorie de credincioşi - care aveau nevoie de dovezi materiale, 
palpabile ale existenţei lui Dumnezeu. Şi poate măcar prin metodele spiritiste pe care le practica, mulţi vor fi 
ajuns la concluzia existenţei duhurilor şi vor fi dedus de aici existenţa Dumnezeului nostru spiritual. 

Unul dintre lucrurile pe care le propovăduia P. era venirea „aproape" a Judecăţii, spunând că „nici nu ajunge, 
dar nici nu trece de 2000 de ani". Misiunea lui P. va fi să-şi adune oile şi să le prezinte Mântuitorului, care, 
spunea el, era singurul mai mare ca el „în toată Ţara Românească". Printr-un semn, el îi va aduna şi astfel ei 
vor fi scăpaţi de urgia mare care va fi atunci. 

De pe acum „pământul arde cu foc ca de la aragaz", aşa că îndată va veni Hristos, dacă „lumea nu se 
întoarce prin biserici", dacă nu-şi spovedeşte păcatele şi nu se pocăieşte. 

Unul dintre lucrurile bune, am zice, pe care a reuşit să le facă P. era dovedirea prezenţei aproape a lui 
Dumnezeu în tot ceasul, până la cele mai mici amănunte şi mulţumirea continuă adresată de el lui Dumnezeu 
pentru toate binefacerile. 

Trebuie, însă, foarte clar separat, şi în cazul acesta al lui P., ce e bine de ce este rău si ţinut numai ceea ce 
Biserica spune că e bine, lucrurile care au dus la mântuirea a multe generaţii. Dar acest lucru nu se poate face 
decât pe baza păstrării integre a raţiunii şi a dreptei credinţe. 

De obicei, cine-l contrazicea, respingea sau critica era exclus dintre „oi" sau „va primi pedeapsă", pentru că 
prin el lucra Dumnezeu, el era o persoană aleasă, deci intangibilă, tot ce făcea era bine etc. Acestea au mers 
până în momentul în care, încrezându-se în sine şi în alegerea sa, P. a uitat că el însuşi spunea că „suntem puşi 
la cernut de Tata ceresc", adică încercaţi, ispitiţi. Pe sine se credea exclus de la ispitele omeneşti, spunând că 
păcatul nu-l mai atinge, el având de luptat numai cu diavolii. Dar într-o zi diavolul curviei „l-a biruit". Totuşi chiar 
şi după aceea, spunea el, Dumnezeu continua a lucra prin el, deşi Părinţii spun că curvia înseamnă cădere, 
rupere de Dumnezeu. 

Va fi fost pocăinţa lui atât de puternică încât să şteargă efectul unui astfel de păcat pentru care Pravila dă 
canoane de oprire de la cuminecare de 15 ani? 

Concluzii (deschiderea obiectului) 

Când şi pentru cine va fi lucrat Dumnezeu prin P.? Când şi pentru cine diavolul? Este el un adevărat trimis 
al lui Dumnezeu? Depinde aceasta numai de faptele sale sau şi de credinţa şi puterea de discernământ a 
ascultătorilor săi? Câţi s-au folosit bine de învăţăturile lui bune? Câţi s-au smintit? Câţi au căzut din credinţă sau 
din dreptate pentru că el i-a înşelat? Minunile pe care le-a făcut au fost dumnezeieşti? în fine, această apariţie 
a fosta unui trimis al lui Dumnezeu sau o simplă poveste inventată de el? Cum lucra el prin cei patru preoţi? 
Cui aparţine responsabilitatea rătăcirii lui P. şi a multor altor neştiutori? De ce e atât de uşor să se producă şi să 
se accepte un astfel de fenomen? 

Toate aceste întrebări îşi aşteaptă un răspuns sau măcar o problematizare de la cei care l-au cunoscut şi 
de la oamenii Bisericii. 

Tradiţie şi continuitate 


Termenul de folclor îşi găseşte provenienţa în cuvântul folklore creat la începutul secolului al XlX-lea de 
către arheologul W.J. Thomas din etimologia cuvântului folk = popor şi /ore = ştiinţă, înţelepciunea pentru a 
defini, pe de o parte, totalitatea culturii spirituale a poporului, iar, pe de alta, ştiinţa care studiază acest domeniu. 

La noi, termenul a fost adoptat cu câteva decenii mai târziu şi apare pentru prima dată în prefaţa la 
Etymologicum Magnum Romaniae a lui B.P. Hasdeu, potrivit căreia folklore înseamnă „toate prin câte se 
manifestă spiritul unui popor, obiceiurile lui, ideile-i despre sineşi şi despre lume, literatura lui cea nescrisă şi mii 
de trăsături caracteristice cu rădăcini în inimă şi cu muguri în graiu". 

Având permanent în vedere comparaţia cu literatura cultă, folclorul se caracterizează prin câteva trăsături 
definitorii. Una dintre acestea este caracterul tradiţional al creaţiei folclorice care presupune păstrarea şi 
transmiterea din generaţie în generaţie a acesteia, perfecţionarea ei continuă prin eliminarea discrepanţelor. 

Tradiţia este cu atât mai puternică cu cât vechimea şi continuitatea unui grup folcloric este mai mare în 
aşezările sale actuale. Aşa după cum menţionează Ovidiu Bârlea, „folclorul este întâia creaţie artistică a unui 
popor şi chiar unică până la ivirea literaturii culte". Ca urmare, asupra vechimii folclorului românesc se poate 
aprecia că originea sa se pierde în negura vremurilor. Patrimoniul folcloric românesc s-a diversificat odată cu 
trecerea timpului şi, ca urmare a condiţiilor inegale de dezvoltare a ţinuturilor locuite de români, a dat naştere la 
zone folclorice cu serioase diferenţieri. 

Una dintre cele mai vechi zone folclorice, Transilvania, este în acelaşi timp şi cea mai fărâmiţată. Ea 
cuprinde mai multe subzone folclorice cu fizionomii specifice în creaţia folclorică. Una dintre acestea este Bihorul 
(Sud), cu prelungiri până în Ţara Moţilor, o poziţie aparte deţinând aici ţinutul Hunedoarei, Ţara Haţegului şi 
Sibiul prin diversitatea şi pecetea arhaică a creaţiilor folclorice. 

Când spunem Ţara Moţilor, vorbim despre ţinutul Zarandului care se întinde în cea mai mare parte pe Valea 
Crişului Alb şi care a fost locuit de o populaţie omogenă ca structură socială şi idealuri naţionale. Pentru 
apărarea şi triumful lor ţăranii din satele ţinutului se vor ridica cu acelaşi curaj ori de câte ori pământul şi 
libertatea le vor fi ameninţate. 

Din punct de vedere geografic, localitatea Vaţa de Jos, localitate importantă a Ţării Moţilor, aşezată pe Valea 
Crişului Alb, la poalele Munţilor Zarand, zonă de tranzit între Banat, Crişana şi zona Munţilor Apuseni, aparţinând 
bazinului depresionar Brad-Hălmagiu din marea depresiune a Zarandului, îşi leagă nemijlocit apariţia şi 
dezvoltarea, trecutul şi prezentul de întreaga istorie a acestui ţinut. 

Cele dintâi aşezări s-au dezvoltat aici pe locurile vetrelor de astăzi ale satelor Vaţa de Sus, Căzăneşti, 
Prăvăleni, Ciungani, unde oamenii s-au retras din calea popoarelor migratoare, părăsindu-şi proprietăţile din 
câmpie. Exodul a început în secolul al ll-lea d.Hr, când goţii, cu ramura lor apuseană, vizigoţii, îşi fac primele 
apariţii pe teritoriul abandonat de Aurelian, urmaţi de iazygi, în Banat şi vandali, în Crişana, apoi huni, gepizi etc. 

în pragul secolului al X-lea, când populaţia băştinaşă din Zarand, ca şi din întreg teritoriul transilvănean, trecuse 
la noua organizare politică a cnezatelor şi voievodatelor, se constituiseră deja şi celelalte sate ale comunei: 
Basarabasa, Prihodiste, Tătărăşti. De altfel, o legendă privitoare la originea satului Vata de Jos spune că într-o 
vară, soţia unui voievod a descoperit în trecerea ei prin locul staţiunii de astăzi izvorul de apă caldă de la care 
se făcuse un vad îngust şi uşor adânc. Ispitită de aceste calităţi puţin obişnuite, tânăra voievodeasă a început 
să facă, în zilele care au urmat, baie în apa miraculoasă, impresionându-se de efectele curative pe care le-a 
dovedit fără întârziere. Curând, la rugămintea ei, voievodul amenajează în apropierea izvorului un bazin de lemn 
de care se foloseau şi ceilalţi membri ai familiei. Vestea s-a răspândit numaidecât şi primii oameni care au venit 
aici să exploateze binefacerea lăudată au fost trei locuitori din satul Vaţa de Jos, punându-se astfel temeliile 
noilor aşezări. Mai târziu, apar satele Tătărăşti, Ociu, Ocişor, ce poartă amprentele timpurilor, toponimele fiind 
grăitoare în acest sens. Aici au trăit şi trăiesc oameni inimoşi, harnici ce au păstrat atât graiul, obiceiurile, cât şi 
înaltele virtuţi ale dârzeniei, cinstei şi omeniei. 

Zona folclorică a Zarandului prezintă sinteza dimensiunilor sufleteşti ale spaţiului crişan, pe coordonatele 
tradiţiei folclorice transilvănene, cu trăsături specifice frământărilor sufleteşti, sociale şi politice ale locuitorilor din 
această parte a Ţării Zarandului, deşi cu un pronunţat şi nuanţat specific, face sinteza şi echilibrul între 
influenţele a numeroase regiuni, în primul rând între stilul nordic al Transilvaniei şi cântecul moţesc, bihorean, 
bănăţean şi al mureşenilor. 

Acest „picior de plai” al spaţiului mioritic cu ambianţa lui de seninătate şi resemnare a influenţat şi sufletul 
poporului care numai la grele şi îndelungate încercări a protestat prin cunoscutele răscoale împotriva 
nedreptăţilor. Zbuciumul trecutului de luptă pentru dreptatea socială şi naţională atestă demnitatea şi 
frumuseţea morală a locuitorilor acestor ţinuturi care şi în zilele noastre dovedesc „mari fapte". 

în ciuda modernismului ca şi a influenţelor pe toate planurile, locuitorii ţinutului nu şi-au putut uita obârşia, 
păstrând chiar nealterate atâtea obiceiuri şi datini. Cel mai bine s-au păstrat obiceiurile familiale, îndeosebi în 
satele aparţinând localităţii de centru, fapt uşor de înţeles pentru că aici agricultura, şi în vremea comunistă ca 
şi acum, a fost ocupaţia de bază. 

Nunţile dezvăluie un ceremonial pe cât de pitoresc, pe atât de complex, pe alocuri depăşind în amploare 
celelalte obiceiuri ale anului. Obiceiul nunţii cuprinde mai multe momente, iar cântecele legate de moment - pe 
lângă doza de autenticitate - comportă influenţe fie bănăţene, fie bihorene, fapt lesne de înţeles, deoarece şi 
subgraiul din zonă a fost influenţat de acestea. 

în satele noastre, scenariul nunţii încă respectă vechile tradiţii, când chematul se face, de regulă, cu o 
săptămână înainte de patru flăcăi de-ai mirelui călări. Chemarea propriu-zisă se face prin discursuri versificate, 
rostite alternativ de către tineri într-un ritm propriu, păstrate cu accente casnice: 

„Dragi oaspeţi sunteţi chemaţi/Faceţi bine şi-ascultaţi/Noi n-am venit ca să stăm/C-am venit să vă chemăm. 

Că cinstitul nostru mire,/Cu cinstita lui mireasă,/Vă poftesc cu ei la masă./La un scaun de odihnă,/La o sticlă 
cu băuturi plină. 

Şi-o fi ca-n poveşti,/Cu mâncări cum rar Întâlneşti./Că socăciţele noastre s-au îngrijit/Şi bune bucate au 
pregătit. 

Noi mai avem şi-o sticlă cu medicină,/Cine bea din ea să vină./Şi-i legată cu douăsprezece cercuri,/Să bem 
din ea până miercuri.” 1 

„Noi ne luăm căciulile din cap jos,/Şi vă rugăm şi mai frumos,/Faceţi bine şi veniţi;/Şi «La mulţi ani 
să trăiţi! »" 

în ziua nunţii, chemaţii mirelui se adună la casa acestuia de unde călări merg la casa miresei, unde sunt 
întâmpinaţi de chemaţii acesteia cu strigături: 

„Ce ne mai ţâneţ la poartă/O’ mireasa nu-i gătată?/0’ curechiu nu vi-i uns?/0 n-aveţi vinars d’ajuns?/U, iu, 
iu, iu, iu, iu... iu!”. 

Răspunsul nu se lasă aşteptat: 

„De ne-aduceţ om frumos,/Vă primim prea bucuros./De ne-aduceţ om urât,/Vă duceţ p'unde aţi vinit!/U, iu, 
iu, iu, iu, iu...iu!”. 

Una specială adresată miresei: 

„Plopule cu frunza rea/Să găteşte mireasa./Gată-te, mireasă, bine,/Că vin cuscrii după tine". 

Scoaterea miresei din casă precedată de scoaterea unui travestit prilejuieşte încă scene hazlii. Urmează 
ieşirea adevăratei miresei, întâmpinate cu strigături adecvate: 

„Frunză verde de pe coastă,/Frumoasă-i mireasa noastră,/U, iu, iu, iul/Frunză verde de pe dos,/Da şi 
mirele-i frumos!/U, iu, iu, iu, iul". 

Ceremonia religioasă se desfăşoară la biserică, tinerii fiind cuminecaţi cu pâine şi sare, semn al încă unei 
tradiţii ce nu a putut fi tulburată. 

Aici, după cununie, se cântă „cununa miresei", cântare în canon, de două grupuri de nuntaşi provocând o 
stare emoţională deosebită: 

„La’ vadul de susu,/Fecioara!/Faină vulpe-am prinsu. 

Hei, nam şi dainamu,/Vulpe cu cerceii/Fecioara!/ Şezând la viţăi. 

Hei, nam şi dainamu,/Vulpe cu mărgele,/Fecioaral/Şezând la viţăle,/Hei nam şi dainamu,/Fecioara!". 

întoarcerea în gospodăria unuia dintre miri este întâmpinată de spălatul mâinilor, prilej de câştig, dar şi 
semn al simţului românului care nu s-a aşezat la masă fără să a se spăla. 

Apa e luată din ciubăr, se toarnă, apoi nuntaşii se şterg pe rând cu un ştergar de cânepă atârnând pe braţul 
miresei. 

Nunta e condusă de un zvornic care în faţa mesei mirilor rosteşte: 

„Cuscrilor din depărtare,/Daţi-mi un pic ascultare!/Şi cu toţii să ne spălăm,/Cu noroi să nu intrăm,/Că cuscru 
mic,/S-a pregăti,/De-o lună,/De-o săptămână./Să ne petrecem/Cu toţii Împreună/Cu băutură de cea mai 
bună,/Din prunele lui din grădină". 

Intrarea miresei prilejuieşte alte strigături: 

„Miresuţă cu cunună,/Fă-ţi o ţâr' de voie bună,/Că mirele-i de neam cu mine,/Nu mă face de ruşine". 

Un moment din ce în ce mai rar întâlnit de acum, doar la Ciungani se mai păstrează, e învelitul miresei, 
semn că ea lasă chicile (fetia) îşi leagă părul în conci, semn al nevestei - însoţit şi acesta de un cântec: 

„Plângi mireasă chica ta,/Mireasă.../Mila de la maică-ta./Plângi, mireasă, părul tău,/Mireasă.../Mila de la 
taică-tău./Că mila de la bărbat,/Mireasă.../Ca umbră de măr uscat". 

Dezlegarea mesei urmează unui preludiu: 

„O straiţă udă!" - i se aduce, peste care rosteşte: „Cum s-a nevedit,/Urzala,/Cu băteala,/Aşa să se 
nevedească,/Aceşti doi tineri,/Să trăiască «La mulţi ani! »”. 

Tot acelaşi procedeu însoţeşte cinstea care, ca şi atunci, şi acum se strigă, adică se spune cu voce tare: 

„Hai zâcem!/Şi iar zâcem/Vedeţi bine,/Că doară n-aţi orbit./Cinsteşte soacra mare,/O plăcintă cu brânză,/ 
S-o punem/La a noastră rânză". 

Nunta se încheie cu jocul miresei, când feciorii îşi iau rămas bun de la fată (poate de unii „peţâtă") ca şi de 
rudele mai apropiate ei (fraţi, unchi etc.). 

Un alt rit bine conservat care încă nu a cedat timpurilor este înmormântarea. 

Priveghiul sau privedenia se practică încă, fiind însoţit, cu îngăduirea gazdei (de la caz la caz), de jocuri ce 
se caracterizează prin absenţa oricărei note funebre, veselia restabilind echilibrul psihic al celor îndoliaţi. 

în satele Prăvăleni şi Ciungani un grup de femei numite bocitoare însoţesc mortul până la groapă cu 
cântatul după mort: 

„la-ţi tu dragă ziua bună,/De la fir de iarbă neagră,/De la mama ta cea dragă,/De la frunza cea de fag,/De 
la satul tău cel drag,/De la fir de coacăşăi,/De la dragi părinţii tăi./De la frunza cea de păr,/De la drăguţu de 
văr,/De la frunza cea de prun,/De la tatăl tău cel bun./De la frunza de gutui,/De la satul tău pustiu,/De la părul 
cel cu pere/De la surorile tele,/De la frunza cea de-afini,/De la iubiţii tăi fini" 2 . 

Dacă cel mort e tânăr bărbat, atunci se îmbracă un brad care se pune la capul mortului pe mormânt semn 
al tinereţii şi al vieţii, împodobit ca un pom de nuntă. 

Se cântă la orice bărbat, sau femeie până la 50 de ani, care decedează, un bocet numit joltarul ce exprimă 
durerea la despărţirea de cei dragi ca în versurile de mai sus. 

Obiceiurile tradiţionale cu care locuitorii comunei întâmpină sărbătorile de iarnă sunt cele legate îndeosebit 
de Crăciun şi Anul Nou, ce încă se mai păstrează nealterate. Colindul propriu-zis „poate fi socotit o moştenire 
latină" (Ovidiu Bârlea). 

Acest fapt este relevat de forma rotacizată a termenului „colindă". Asemenea similitudini se pot observa şi 
în cazul unor ghicitori şi proverbe sau în sistemul de versificaţie a creaţiilor lirice. 

Acest fapt conduce la concluzia logică potrivit căreia „folclorul românesc şi-a păstrat fizionomia latină se 
pare mai mult decât limba", expresie vie a faptului că suntem de 2000 de ani aici. 

Colindele sunt rostite aici de grupuri de femei şi bărbaţi numiţi dubaşi care, însoţiţi de muzică, colindă satul 
de la un capăt la altul în ziua de Crăciun. Obiceiul e mult răspândit şi dincolo de dealurile Ciunganiului şi 
Căzăneştilor până pe Valea Mureşului, la Zam. 

Cea mai cunoscută colindă care circulă în toate localităţile, dar cu mici modificări de la una la alta, e Mioriţa 
locurilor, „Pe munţii cei mari", dovada clară ca toţi cei ce locuiesc sunt urmaşi de păstori şi, ca şi atunci, ocupaţia 
de bază a fost creşterea animalelor. La români, colindele au fost cunoscute ca religioase şi laice (de lume) 
privitoare la luduş venatiorus (vânatul fiarelor sălbatice). Colinda Junelui dezvăluie această atmosferă 
vânătorească. Personajul central este un tânăr curajos ce luptă cu leul. Locul e sacru, căci e în vârful muntelui, 
„Susu-i, susu-i". 

Un alt gen de colinde se refera la fata mare. Elementul adiţional e apa. Prin tradiţie fata e înconjurată de 
voinici fiind cunoscută sub numele de Leana, Daleana, de unde se poate face o asociere cu lana, Sora Soarelui, 
Luna, astrul nopţii. 

Colinda specifică e „Merge Leana la fântână" ce preamăreşte pe tânăra în pragul măritişului. 

Cei mai mici colindători, copiii, îşi încep colindatul în Ajun când cutreieră curţile gospodarilor, ca la lăsatul 
serii să se retragă la case. Acest obicei este încă viabil în satele aparţinând localităţilor Vaţa de Jos, deoarece 
aici comunităţile sunt mai omogene, păstrând coeziunea internă ce se exprimă prin unitatea de acţiune şi 
comportament. Colindul şi colindatul rămân o expresie vie că satul a păstrat şi a adus până în zilele noastre 
cultura, ce apare tot mai arhaică. 

în ceea ce priveşte obiceiurile de Anul Nou, se păstrează Pluguşorul care se rosteşte în Ajun, obicei păstrat 
şi prin participarea şcolii la alcătuirea unui repertoriu de vacanţă. Ceea ce se ştie mai puţin sunt alte obiceiuri, 
ca vergelatul, adică acele activităţi superstiţioase legate de noaptea noului an. 

La cumpăna dintre ani, fetele îşi pun sub pernă anumite obiecte (busuioc, oglindă, bani) sugerând idealurile 
legate de căsătorie. 

Bobotează se vesteşte prin umblatul cu Crucea. în seara de Ajuns se pun 12 foi de ceapă presărate cu sare. 

Obiceiurile de vară sunt mai bine cunoscute decât cele de primăvară. Având punctul de plecare în practicile 
primitive, obiceiurile din timpul verii au devenit reprezentări ale reînvierii naturii, dobândind un caracter agrar. 

Din şirul acestor obiceiuri se mai păstrează Cununa grâului, obicei ce are loc după secerarea grâului. Claca 
este nu numai o modalitate de a munci, ci şi un prilej de voie bună, de petrecere. La clacă veselia nu conteneşte, 
fiind alimentată de glume, făcându-se aluzii la masa de final. La sfârşitul lucrului, femeile împletesc din spice o 
cunună care este dusă acasă la gazde ca o mândrie a lucrului încheiat. 

în drum se strigă: „Cu nimica nu m-adapă,/Numai c-un ciubăr de apă./Trecui vale neudată,/Şi cu gura 
nesăturată,/Că feciorii-au adormit,/Şi la noi nu s-au gândit./Frunză verde de scăieţi,/Degeaba veniţi, 
băieţi./Cununa trăbă udată,/Şi guriţa săturată" 3 . 

„Cine nu udă piană,/Să n-ajungă sâmbătă./Cine nu udă cununa,/Să n-ajungă săptămâna." 

Când ajungeau aproape de casa gazdei, strigau: „Aşteaptă-ne gazdă bună/Că-ţi aducem azi cunună/Să fii 
tare bucuroasă/Că recolta îi frumoasă". 

în ograpla gazdei se cântă: „Nu fi, gazdă supărată,/Că holda-ţi v-am gătat-o,/Adălmaşul trebe dat./Fii, gazdă 
cu voie bună,/Că noi ţi-aducem cunună./Cununa trăbe udată/Şi fetiţa sărutată./Frunză verde castravete,/Hai cu 
apă că mi-e sete./Frunză verde alunea,/Hai cu apă-n calea mea". 

După ce cununa este udată, se aşază pe capul unei fete, apoi cu toţii intră în casă şi înconjoară masa de 
trei ori. în sfârşit, se ia cununa de pe capul fetei şi se aşază pe masă. După aceasta începe ospăţul şi se 
porneşte jocul, ce ţine până a doua zi de dimineaţă. 

în ceea ce priveşte eposul folcloric, ţinutul Zarandului a fost reprezentat de legendele istorice, ai căror eroi 
sunt conducătorii răscoalei, Horia, Cloşca şi Crişan şi, cel mai frecvent, Avram lancu. 

Până azi au rezistat legendele despre Avram lancu, protagonist în cele mai multe întâmplări alături de 
împăratul Francisc losif. 

Snoava cunoaşte şi astăzi o largă răspândire, cele mai frecvente fiind tipurile despre femeia 
necredincioasă. 

Balada (sau cântecul bătrânesc) cea mai răspândită în zonă este „Pe munţii cei mari", o variantă a Mioriţei. 

în aceste variante aflăm despre doi păcurari care pun la cale omorârea ortacului lor, „strinul”. în variantele 
din zonă aflăm că strinul e mânat s-aducă apă în timp ce ceilalţi doi pun la cale omorul. Măicuţa bătrână nu intră 
în scenă, iar ciobanul îşi roagă oile că, dacă se vor întâlni cu ea, să-i spună că el a rămas înapoi. 

în afară acestei balade, în zonă se mai întâlnesc baladele „Foaie verde leuştean" şi „în pădurea cu doi 
brazi”. în prima este prezentat frumosul Vălean, prototipul lui Don Juan, căruia îi vine de hac o nevastă care-l 
ademeneşte cu „plăcintă pe masă" şi „sticla cu vin pe fereastră". 

în balada „în pădurea cu doi brazi", motivul este acela al tinerilor care se căsătoresc fără voia părinţilor, iar 
după cununie se aruncă în fântână. Părinţii, aflând, îl înmormântează pe băiat în cimitir, iar pe fată peste drum 
de cimitr. Pe mormântul flăcăului creşte un brad frumos, iar pe alt fetei o viţă de vie, care se tot înalţă, până 
cuprinde tot bradul. Alături de aceasta, dar mai puţin cunoscută, este balada „Mere-oi şi-oi mai mere”, cu o temă 
în genul baladelor haiduceşti. 

„Mere-oi şi-oi mai mere,/Stoluri de voinici,/Cu cai pogonici./Nainte ieşea, mama lui loan/Şi cu a lui 
Tudor/Mândru de-ntreba:/Cum n-aţi văzut,/Mândru fecioruţ?/Nu noi n-am văzut,/Şi de-am fi văzut,/N-am mai 
cunoscut./Cum să nu cunoşti,/Că fiuţu-i cunoscut,/De toţi care l-au văzut./Cu căluţu lui,/Negru pintenos,/Şi şăuţa 
lui/Creastă-nsăgetată,/Pe ochi aplecată./Ba aşa am văzut,/Sus la răsărit,/Greu război ţinând,/Cu câini de 
jandari,/C-aşa îl strânsese,/Cu traiu de măceşe,/Că pieliţa-i ruptă,/Şi mi-i o străpunsă./lară el striga,/Codru- 
ncremena/Apa tulbura,/Jandari biruia." 4 

Doinele şi cântecele din zonă prezintă o tematică diversă şi exprimă o trăire afectivă bogată. Zona folclorică 
a Ţării Zarandului prezintă sinteza dimensiunilor sufleteşti ale spaţiului crişan, pe coordonatele tradiţiei folclorice 
transilvănene. Deşi cu un pronunţat şi nuanţat specific, zona Zarandului face sinteza şi echilibrul între influenţele 
a numeroase regiuni, în primul rând între stilul nordic şi sudic al Transilvaniei şi cântecul moţesc bihorean, 
bănăţean şi cel al mureşenilor. 

Acestor picior de plai al spaţiului mioritic, cu ambianţa lui de seninătate şi resemnare, a influenţat sufletul 
populaţiei care a protestat numai după grele şi îndelungate încercări. 

Tocmai de aceea, folclorul literar al Ţării Zarandului are o notă acută de militantism, evitând exagerările 
sentimentale şi lamentaţiile individualiste. Moţul este, prin excelenţă, un luptător solidar, dăruit idealului de 
justiţie. în tot ceea ce înfăptuieşte, el pune gravitatea firii sale şi-şi temperează elanul prin amintirea veacurilor 
de împovărătoare robie. 

Moţul a reflectat întotdeauna asupra condiţiei existenţei sale, raportând-o la coordonatele vieţii şi idealurile 
lui sociale. în condiţiile afirmării atitudinii permanente, cântecul capătă uneori accente tragice, punând în 
cumpănă propriul sens al existenţei sale: 

„Inimă, de ce nu zaci,/De năcazul care-l tragi./lnimă, de ce nu mori/De năcaz de multe ori." 

Acum, cântecul liric este interpretat ori de câte ori omul simte nevoia descărcării. 

Cântecul de dragoste îi însoţeşte îndeosebi pe om la bucuriile vieţii, care nu au dispărut încă, în ciuda 
pauperizării. Mai ales nunţile şi botezurile sunt prilejuri de bucurie. 

„Pădure, dragă pădure,/Nu mai spune către nime,/C-am şăzut cu mândra-n tine./Lasă să spună 
pământul,/Că eu i-am fost legământul." 

Cântecul laudă frumuseţea fizică a feciorului sau a fetei: 

„Trandafir cu frunza lată,/Mândră e leliţa fată./Părul tău al mătăsii,/Negru-i doamne şi frumos,/Iară ochişorii 
tăi,/Parcă-s pietre de argint." 

sau: 

„Bade-al meu, frumos mai eşti,/Dar nu te ştiu al cui eşti./Şi, ce maică mi-ai avut,/De-aşa mândru te-a 
făcut./Şi te-a ştiut legăna,/De ţi-i dulce gura ta" 5 . 

Omul e cuprins de mistuitoarea văpaie a dorului. Cântecul de înstrăinare are ca pretext căsătoria sau 
plecarea în armată: 

„Plânge-mă, mamă, cu dor,/Că ţi-am fost zdravăn fecior./Ţi-am scos plugu din ocol/Şi ţi l-am pus în ogor”. 

Cântecul de joc este des întâlnit în zonă, aici păstrându-se încă tradiţionala horă a satului cu toată invazia 
de modernism. încă se merge la joc, unde se joacă în acompaniamentul muzicii. Tinerii, mai puţin acum, dar mai 
ales tinerii căsătoriţi se aşază în faţa muzicii unde îşi arată talentul. Ştiu juca Ţarina, sărită pe un picior, sau Jocul 
de doi, adevărate expresii coregrafice ale frumosului şi tinereţii. 

Doina rămâne nu numai expresia poetică a revoltei pasive a omului din popor, ci şi un puternic suport moral: 

„Cine-a-ndălit horile,/Trăiască ca florile./Că horile-s stâmpărare,/La omul cu supărare". 

Dramatismul existenţei este sintetizat în Doina moţului: 

„Pentru un strop de pământ,/Umblă badea ca bolând./Pentru un strop de avere,/Umblă badea până piere". 

Un cântec de largă circulaţie aici, ca şi în toată Ţara Moţilor, este Cântecul lui Horia, care evocă momente 
importante din Răscoala de la 1784, dezvăluind încrederea moţilor în cauza dreaptă a luptei: 

„Frunză verde măgheran,/Vine Horia şi Crişan./Horia vine din Abrud,/Unde-i aurul cel mult./Cu pistoale 
aurite/Şi de gloanţe tescuite./Şi cu gloanţe sclipicioasă,/De te iau fiori prin oasă./Unde puşcă din 
pistoale,/Rămân şi curţile goale” 6 . 

Un cântec ce însufleţeşte întreg ţinutul este cel care-l preamăreşte pe eroul munţilor, Avram lancu: 

„Plânge cetina de brad,/Plâng pâraiele din vad./Plânge codru,/De nu-i modru./Că nu este leac pe lume./Pe 
lancu să ni-l îmbune./Că se culcă nemâncat,/Şi se scoală supărat,/Pe-un spucat de împărat./EI prin codru 
rătăceşte,/Şi din fluier tot doineşte" 7 . 

Cu toate că unele îndeletniciri au dispărut, şi aici oamenii au fost cuceriţi de modernism, comoara limbii 
locale a rămas o sinceră dovadă că ne numim moţi. Astfel, dacă ascultăm rostirea, arhaicul se regăseşte 
puternic. Oricât de puternică a fost influenţa limbii literare, impuse prin şcoală, dispariţia analfabetismului, 
generalizarea învăţământului până la 10 clase, existenţa radioului, a televizorului, contactul cu oraşul, 
încadrarea unui important număr de locuitori în industrie, nu s-au putut şterge elementele specifice tradiţiei. 

Alături de codru, de animalele lor, ţăranii cutreieră şi astăzi dealurile, însoţiţi de doină, respirând parcă 
aceeaşi amărăciune: 

„Amară-i frunza de nuc,/Amar mi-i traiul ce-l duc./Amară-i frunza de fag,/Amar mi-i traiul ce-l trag". 

Omului nu-i este străin nimic din ce e omenesc. Cu toate că s-au scurs destui ani de când românul a crezut 
că viaţa lui va cunoaşte o schimbare, totuşi domină sentimentul neliniştii şi al dezorientării. Chiar şi în aceste 
condiţii, românul „poet" creează încă, dar mai mult păstrează. De aceea în satele noastre, în special în cele de 
la deal, întâlnim nu numai dovezi ale trecutului, ci şi ale românismului atât de bine conservate. 

Dovezile materiale dăinuiesc în ocupaţiile străvechi ce nu s-au pierdut, dar şi mai mult în creaţia spirituală 
care a rămas şi este, la nevoie, mărturie. 

în absenţa unor manifestări culturale, ca festivalurile sau spectacolele, oamenii îşi dezvăluie şi astăzi 
talentele în diferite ocazii. Dacă modernismul în îmbrăcăminte a dat la o parte costumul tradiţional şi dacă 
războiul de ţesut se aude rar, aici se găsesc dovezile unui stil propriu de viaţă. 

Dovada cea mai sinceră nu poate fi alta decât limba vorbită care s-a păstrat într-o formulă destul de veche 
(Ciungani - Prăvăleni - Căzăneşti). Fără prea multe eforturi, descoperim că limba populară, îndeosebi subgraiul 
de aici, păstrează încă amprentele începutului, un număr mare de cuvinte de origine latină ce ne trimit la origini. 
Un exemplu îl constituie verbul a dori care aici, în subgraiul din zona Vaţa, îşi păstrează sensul „a trăi întru dor". 

Prezenţa cuvântului lacrămă din „lacrimă", de origine latină, dovedeşte contactul neîntrerupt cu latina 
vulgară sau ca plumână, din latinul pulmoneum. 

Menţionăm că unele vocale s-au conservat în forma etimologică, spre exemplu, câne, mâne şi pâne, cu 
sinonimul „pită". La fel se păstrează e netrecut la ă în crepăm, crepat, din latinul crepa. Vocala a s-a păstrat în 
forme ca blastăm, accentuată până la limba literară. în privinţa evoluţiei vocalelor, putem arăta că în decursul 
vremurilor majoritatea şi-au păstrat calitatea. 

Spre deosebire de alte limbi, accentul este liber. Accentul etimologic s-a conservat în substantive ca 
blastămă (lat. blestemare), ca şi în unele verbe de conjugarea I şi a lll-a la indicativ prezent, conjuctiv prezent, 
accentul căzând pe tulpina verbului: înfăşur, înconjor. 

în ceea ce priveşte vocabularul, se întâlnesc multe elemente autohtone ca: baci, măgură, rânză, gorun, ca 
şi toponimul Brad. 

Elementele maghiare au pătruns în subgrai pe cale directă, prin contactul îndelungat între românii de aici 
si maqhiari îndeosebit pe cale administrativă, cum ar fi: ciurdă, scorbaci, laboş, chefe, lere tc. 

Din puţinele exemple oferite, observăm că de fapt cuvântul poate suplini documentul, atunci când acesta 


Se cunoaşte adevărul că ţăranul a ştiut să respecte, să se închine şi să se plece in faţa Cerului. Biserica a 
jucat un rol primordial în viaţa lui, ea fiind o păstrătoare nu numai a tradiţiei, dar şi a limbii. 

în decursul unui an, cu ocazia celor mai însemnate sărbători, Crăciunul, Pastele şi Sfânta Mana, au loc 
pausele , nume dat parastaselor ce se ridică în ziua praznicului la fiecare mormânt, după slujba de dimineaţă. 
Fiecare familie aşteaptă preotul cu un colac căruia i se spune paus şi o sticlă de vinars fiert, numită crampă. 
Obiceiul aduce în cimitir săteni, prilej cu care îşi dau întâlnire şi cei reveniţi în sat, rememorând fapte trecute. La 
Paşti, după paus, are loc schimbul de ouă roşii, iar cei maturi se omenesc cu crampă. 

Zilele mari ale anului, Crăciunul şi Pastele, sunt sărbători ale familiei, îndeosebi prima zi, când nu se 
vizitează nici chiar rudele apropiate. în acele zile se stă în casă, fiecare familie prăznuind cum se cuvine. 

Abia de a doua zi se pleacă în vizite şi în primul rând pe la casele celor mai apropiaţi (fraţi, cuscri etc.), ca 
apoi, în a treia zi, vizitele să se extindă. 

în prima zi de praznic nu se organizează joc, aceasta fiind cu adevărat o zi înălţătoare. 

Ieşirea la rugă, cu ocazia Rusaliilor, ca şi unele momente unice de înălţare la rugă, este încă o dovadă că, 
în ciuda timpurilor, tradiţia îşi spune cuvântul şi că Biserica, prin preot, este „un altar” al satului. 

Legaţi prin miile de fire ale simţirii, locuitorii zonei au stat drepţi în faţa timpului, „ca o trestie s-au îndoit, dar 
nu s-au rupt'. Lor li se datorează tot ceea ce noi încă mai păstrăm nealterat, dovezi că noi aici am fost şi că 
„suntem români", cum aprecia Al. Vlahuţă. 

Astăzi, mai mult ca oricând, va trebui să ne preocupăm îndeaproape de zonă, ca fiind păstrătoare de 
adevăruri care nu vor putea fi contestate. 

Nimic din tot ceea ce este românesc nu ne este străin şi de aceea facem apel la toţi factorii de cultură să 
participe, fiecare în domeniul său, la descoperirea, păstrarea şi valorificarea folclorului local, el fiind dovada cea 
mai grăitoare a existenţei noastre. 

ANEXE 


Trei miori, dalbe miori 

Aude-să maică, aude 
Sub cel vârfuţ de munte, 
Trei dalbe miori zbierând, 
Trei păcurari trâmbiţând, 
Numai unul străinei, 
Stă trâmbiţa lângă el. 

Ceilalţi s-o vorovit, 

Pe strân că l-o mânat. 
La fântână-n Ţarigrad. 
La fântâna cea mai bună, 
Cu două găle(i in mână. 
Până străinu-o venit, 
Săbiile-o ascuţit, 

Şi-n strân că le-o azvârlit. 
Străin din gură grăia: 

- Mai lăsaţi-mă atâta, 
Să-mi iau iară trâmbiţa. 
Trâmbiţa că o luat, 


Şi-n trâmbi(ă c-o suflat. 
Mun(ii s-or cutremurat, 
Văile s-or tulburat, 
Petrile s-or despicat. 
Maica lui o auzit, 

Şi la dânsu o venit. 

El din gură că-i grăia: 

- Maică, măiculi(a mea, 
Acum văd c-oi muri 
D'pe min'să mă-gropa(i, 
Sub spătarul strungilor, 
în locul găleţilor. 

Şi în loc de crucişoară 
îmi puneţi o trâmbişoară. 
Şi vântu când o sufla, 
Trâmbiţa mea o cânta 
Va cânta sara pe munte, 
Trei miori dalbe cornute. 

Va cânta vara pe văi, 
S-asculte-a mele bătăi. 6 



258 


Trei păcurei pe munte 

Trei păcurei pe munte 
Şi to(i trei mi-s fra(i de cruce, 
Numai unu-i străinei, 

Cu ş-o lună de inel, 

Tot pe el că mi-l mâna, 
Oile de le-ntorcea, 

Până mergea şi venea. 
Cei doi legea i-o făcea: 
Cum vrei, frate, moartea ta? 
Ori împuşcat, ori tăiat 
Ori în strungă îngropat? 

- Voi capul să mi-l tăiati, 

Pe mine să mă lăsaţi, 
in strunga oilor 
Oilor miorilor 
Cu fluierul la cruce, 
Vântul când va trăgăna, 
Fluierul va fluiera, 

Oile or lăcrima, 

Iară eu mă voi scula, 

Pe frunte le-oi mângâia, 

Şi le-oi spune să nu plângă. 
Că io n-am murit, 

Numa am plecat, 

Pe-un picior de plai, 

Pe-o gură de rai, 
Culegând la flori, 
Numărând la oi. 9 

Trei rari păcurari 

Trei rari păcurari 
Pe munţii cei mari, 

Doi îs frătoşei, 

Şi-unu-i mai strinuţ. 

Doi se sfătuiră, 

Pe strin să-l omoare. 
Strinu-şi d'auzi, 

El din grai grăi: 

- Voi ce sfătuiţi, 

Să mă omorâţi, 

Voi să mă-ngropa(i 
Şi-n loc de crucită 
Să-mi puneţi floirită 
Când vântu o bate, 
Floirita-o trage, 

La mormântul meu, 

Oile s-or strânge, 

Ş-or începe-a plânge. 

Şi de v-o'ntreba, 

Voi aşa să spuneţi, 

C-am rămas înapoi, 

Tot văzând la o/'. 10 


Trei păcurari 

Pe munţii cu floricei 
Erau trei păcurărei. 

Doi îs mari şi veri primari, 
Unu-i mic şi străinei, 
N-are pe nime cu el. 
După apă l-or mânat, 

Pe dânsu l-a judecat. 
Când cu apa o veni, 

Pe dânsu l-or nimici. 
Când cu apa o venit, 
înainte i-o ieşit 
O mioară năzdrăvană: 

- Tinerel voinicule, 

Hai întoarce-te-napoi, 

Pe cel parant cu flori, 

Că cu apă de-oi pleca, 
Verii tăi te-or obora, 

Şi oile (i le-or lua. 

De mioară n-ascultat, 

Şi la dânşii o plecat, 
Ş-acolo dac-o sosit, 

El din gură o grăit: 

„De mi-fi omorî 
Groapă să-mi săpaţi 
în jocul de miei, 

In tarla de oi 
Să-mi puneţi de cruce, 
Bâta mea cea luce. 
PuneU-mi la cap, 
Fluierul cel drag 
Veniţi când o bate, 

Prin el o răzbate. 

Oile s-or strânge 
Pe mine m-or plânge " 11 

Cântece de dragoste şi dor 

Cine mi-a fost zis doina, 
Nu-i răsară cânepa. 

Cui nu-i plac dragostele, 
Mânce-i grâul păsările. 

Şi ovăzul pitiguşii, 

Şi ochii din cap grei uşii.' 12 

Pădure, dragă pădure, 

Nu mă spune către lume, 
C-am şezut cu mândra-n tine. 
Lasă spună-mă pământul, 
Că eu i-am fost legământul. 
Lasă, spună-mă frunza, 

Că ea mi-a tinut umbra. 
Lasă spune-mă puhoiul, 

Că sub el s-o mâncat puiul. 

Că popa citeşte-n foi, 

Lasă-mă spuie-mă răchita, 

Şi nu ştii câte ştim noi. 

Sub ea s-o mâncat plăcinta. 

Lasă spuie-mă copacul, 

Frunză verde busuioc, 

Sub el s-o mâncat co/acu/. 13 

Cu babele sunt în joc. 

Mătrăgună-n trei şireţi, 

Da nevestele ce caută, 

De stau cu gura căscată? 

Bade ca al meu nu vezi. 

Că poartă cămaşă albă, 

Când mai strig o strigătură, 

La grumaz năframă neagră, 

Fetele o iau pe gură. 

Numai gura lui mi-e dragă 

Nevestele pe-un picior, 

Şi ochii că-s mură neagră, 

Babele pe guşa lor. 

Ruptă din rugu\ verde, 

Rău mă tem că mi l-oi pierde. 

Badea meu câtu-i de nalt, 

Că l-am mai pierdut odată, 

Şade-n picioare în pat 

L-am cătat în lumea toată, 

Şi pocneşte-n două deşte 

L-am cătat şi l-am aflat, 

Şi gândeşte că mai creşte. 

In mijlocul codrului, 

La curţile dorului. 

Măi, bădiţă, ochii tăi, 

Dede doru a mă întreba, 

M-aş băga slugă la ei. 

De doresc pe cineva? 

Nicio pată n-aş lua, 

Pe cel cu pană lată, 

Numa tot i-aş săruta. 

Duse-i Dumnezeu să-l bată, 

Dar bădiţa-i pui de drac, 

Că mă-nvaţă a iubi 

Cere pe ei ce nu fac. 

Şi mă lăsă a dori . 14 

Strigături 

Ţucu-te, bade mândruţ, 

De trei ani îmi eşti drăguţ. 

Dragi mi-s fetele dragi, 

Dar acum de-o săptămână, 
Ne-amărâm pentru-o minciună. 

Vara când culeg la fragi. 

Cându-s multe şi mărunte, 

Dă-mi, Doamne, o sută de zlo(i, 

Şi nu-ncap să mă sărute. 

Să mă duc în târg la moţi. 

Du-mă, Doamne şi mă pune, 

Să mă bage în cojoace, 

Să-i iau mândrei care-i place. 

Unde-or fi mândrele bune. 

Du-mă, Doamne şi mă lasă 

Fata care-alege mult, 

Unde-or fi mândrele acasă. 

Se mărită după mut... 

Doamne bate-l pe popa, 

Fecioru care se (ine, 
la fata care rămâne. 

Cum spovedi pe mândra. 

Nu ştiu ce canon i-o dat, 

Decât slugă ori cociş, 

Că de-atuncea m-o lăsat. 

Mai bine la oi pe Criş 

Câte ştiu eu cu mândra, 

Să iubesc câte-o Crişană 

Cu papuci cu cataramă. 

Nu ştii popa cu cartea. 


Note: 

1 Inf. Ion Jurca - Prăvăleni. 

2 Inf. Carolina Câra - Ciungani. 

3 Inf. Victor Jula - Căzăneşti. 

4 Inf. Ana Tămaş - Prăvăleni. 

5 Inf. Aurelia Cazan. 

6 Inf. Sabin Pavel. 

7 Inf. Lucreţia Mursa. 

8 Inf. Sofran Ivănuţ - Obârşa. 

9 Inf. Paraschiv Groza - Brotuna. 

10 Inf. Constantin Rus (39 ani). 

11 Inf. Persida Mateş - Ciungani. 

12 Inf. Creşina Vug - Căzăneşti. 

13 Inf. Bogdan Treja - Ciungani. 

14 Inf. Moise Manase - Ciungani. 



Isidor CHICET 

(CJCVTCP Mehedinţi) 


Câteva aspecte şi concluzii reieşite din cercetarea stării actuale 
a folclorului în cinci comune din judeţul Mehedinţi 


Pentru ca o astfel de expunere să fie pe deplin convingătoare, este obligatoriu să apelăm la argumentul 
sincerităţii, ţinând cont de actuala stare de fapt a unei Românii în tranziţie, la nivelul anului 1998. Nu intenţionăm 
să ne folosim de lamentaţiile arhicunoscute, de la curentul sămănătorist încoace cum că folclorul piere, la 
confruntarea cu expansiunea modernităţii, cu germenii luciferici ai oraşelor care înghit şi anihilează tradiţiile 
populare ori specificul naţional. Sunt teorii deja uzate, vehiculate la timpul lor şi prin alte ţări, în care folclorul 
n-a murit, cu toată economia de piaţă şi remarcabilele dovezi de progres, deoarece au găsit mijloacele necesare, 
nu doar financiare, să-şi conserve tradiţiile, printr-o gândire şi o logistică adecvată, ceea ce la noi, la români, 
rămâne o mare problemă, mai ales în ceea ce priveşte strategia pe termen lung. Vrând-nevrând, trebuie să ne 
referim în particular la judeţul Mehedinţi, majoritar oltenesc, unde potenţialul folcloric nu mai este sursă de 
optimism, fiind binecunoscută tendinţa oltenilor de a asimila cu uşurinţă tot ceea ce este modern şi generator de 
confort, atât psihic, cât şi fizic, datorită abilităţii lor de gândire şi mişcare. Este o mare diferenţă, de la ce afirma 
Nicolae lorga, în 1923 („Niciunde ca în zona de munte, în Mehedinţi, nu s-au păstrat mai bine obiceiurile şi 
tradiţiile populare."), şi ceea ce este astăzi în restul judeţului. După părerea noastră, dincolo de agresiunea 
modernităţii şi refuzul tinerilor de a-şi mai însuşi elementele culturii şi tradiţiei populare de la bătrânii satelor, care 
duc cu ei în mormânt tradiţiile, nemaiavând cui preda ştafeta, una din cauzele decăderii folclorului în acest judeţ 
ar fi şi celebra lehamite balcanică, atât de bine sancţionată de Dumitru Drăghicescu, Emil Cioran sau Victor 
Parhon. 

Dar să intrăm în fondul problemei, odată ce am epuizat preambulul. Pentru a ne forma o imagine cât mai 
clară asupra situaţiei actuale a folclorului mehedinţean din zona de câmpie, am procedat la o anchetă efectuată 
prin sondaj asupra a cinci comune, din cele 59, câte numără judeţul Mehedinţi, excluzând din start vreo analiză 
asupra zonei de munte, respectiv, Izverna, Godeanu, Şovama, Obârşia Cloşani, Balta, Bala şi orăşelul Baia de 
Aramă, unde încă nu se pot trage semnale de alarmă, folclorul fiind în rosturile sale. De asemenea, nu ne-am 
referit nici la comuna Şişeşti - centrul tradiţional al ceramicii din Mehedinţi - sau la celelalte comune care, măcar 
prin serbările câmpeneşti, rezistă timpului: Cireşu - cu Sărbătoarea Peşterii Topolniţa; Podeni - cu Sărbătoarea 
salcâmului; Ponoarele - cu Sărbătoarea liliacului; comuna Greci - Sărbătoarea teiului de la Bâltanele, aceeaşi şi 
la Hurduceşti/Strehaia. La aceasta se adaugă comunele cu sărbătorile, deja consacrate, ale fiilor satului, 
respectiv Dârvari, lloviţa şi Oprişor. Am lăsat la urmă comunele şi satele naţionalităţilor conlocuitoare, respectiv 
Dubova şi Eibenthal - pentru etnia cehă şi Şniviţa - pentru etnia sârbă, care depun un efort considerabil, demn 
de toată admiraţia, în a-şi conserva şi valorifica tradiţiile proprii, la care s-ar putea adăuga, cu anumite rezerve, 
şi momii din Strehaia. Este uimitor acest efort încununat de succes, practicat cu nişte argumente specifice, 
desigur. Dacă sârbii, cehii şi rromii au astfel de reuşite, dacă ei o fac, instinctiv sau cu încăpăţânare, o fac pentru 



a rămâne ceea ce sunt şi a nu fi înghiţiţi sau asimilaţi, iar principala motivaţie derivă din presiunea conjuncturii 
- absentă în ceea ce-i priveşte pe români. 

Ne vom referi, deci, la cinci comune alese la întâmplare, din multitudinea celorlalte, care au răspuns la 
chestionarele noastre compuse din 27 de întrebări, pentru a emite un diagnostic cât mai exact asupra stării 
folclorului din zona de câmpie a Mehedinţiului, mai bine spus Câmpia Blahniţei. Cele cinci comune investigate 
sunt Bălăciţa, Vlădaia, Husnicioara, Jiana şi Pătulele. Autorii răspunsurilor acestui chestionar, notificate în 
anexele de final, sunt surse credibile, profesori de română sau directori de cămine culturale şi biblioteci 
comunale, respectiv: prof. Mircea lonete (60 ani), pentru Bălăciţa; prof. Constantin Ciocan (50 ani) şi Dumitru 
Stănică - bibliotecar, pentru Vlădaia; prof. Liviu Păunescu şi agricultorul Mihai Popescu „Vavoniu" (86 ani), pentru 
Husnicioara; Ion Ciungu - director de cămin cultural, pentru Jiana; profesorii Maria şi Nicolae Bacără, agricultorii 
Cornel Porojanu şi Alexandru Râcu, pentru Pătulele. 

Structura comunităţii locale si atestările documentare ale celor cinci comune sunt redate în anexa 1; din 
aceasta se observă că populaţia este preponderent românească, la care se adaugă şi etnia rromilor, prezentă 
la Bălăciţa, Jiana şi Pătulele, într-o pondere neînsemnată. Ca vechime a aşezărilor, pe prim-plan se situează 
Husnicioara, unde s-au găsit unelte din piatră şi Vlădaia - atestată documentar la 1533. Ulterior sunt atestate 
Bălăciţa (1535), Jiana (1746) şi Pătulele (1804). 

Constatăm, în anexa 2, că în perioada interbelică, în aceste comune se organizau şezători şi clăci, la 
Bălăciţa şi Pătulele, şi se ţinea hora duminicală, la Jiana şi Vlădaia sau Hora de Paşti, la Bălăciţa, precum şi 
diverse baluri şi serbări câmpeneşti. Jiana a excelat prin obiceiuri: Drăgaica, Paparudele, Pluguşorul şi 
Măsuratul oilor. 

Din anexa 3 rezultă că în perioada comunistă, până în decembrie 1989, toate aceste comune, integrate, ca 
peste tot, în ideologia propagată de Festivalul „Cântarea României", au avut un reviriment serios în ceea ce 
priveşte formaţiile de dansuri şi muzică populară, teatru de amatori, formaţii de fluieraşi şi coruri ţărăneşti, plus 
întreaga pleiadă de conferinţe, simpozioane, montaje literar-artistice şi brigăzi artistice, care făceau apologia 
dictaturii. 

Conform anexei 4, după 1989 survine o renunţare bruscă la multe din aceste acţiuni, deoarece majoritatea 
fuseseră exercitate sub coerciţia comunismului; fapt îmbucurător, totuşi, la Vlădaia, Jiana şi Pătulele s-a reluat 
Hora satului - o veritabilă instituţie de cultură, mai puţin la Bălăciţa şi Husnicioara, din lipsă de lăutari locali. însă, 
pe ansamblul judeţului Mehedinţi, după informaţiile pe care le deţinem, în ceea ce priveşte Hora satului, 
concluzia este în măsură să ne întristeze, căci nici Mehedinţiul nu a făcut excepţie de la efectele tranziţiei, care 
în România înseamnă cârciumi şi discoteci aducătoare de profit, dar capabile să anihileze Hora satului, 
deoarece ambianţa lor sonoră se abate de la tradiţie. Dacă pe vremuri Hora satului se ţinea duminical, în 
aproape toate satele din judeţ, în analiza noastră, o mai regăsim doar la Jiana (vezi anexa 5), ca să nu mai 
vorbim că, în multe localităţi, nu se mai practică nici la nedei, Paşti sau Crăciun; chiar şi acolo unde se mai 
practică sporadic, s-a deviat de la regulă, căci nu se mai folosesc instrumente adecvate, ci tot mai mult 
instrumente electronice - chitare, claviaturi şi percuţie - capabile de imitaţii şi fără un repertoriu serios. Nu-i 
putem obliga pe cârciumari şi nici pe interpreţi să promoveze muzica populară autentică, pentru consumatori; 
fiind patroni sau liber-profesionişti, oricare dintre ei încurajează un repertoriu care cred că atrage publicul, dar 
care, de cele mai multe ori, trădează propriile gusturi, de o făcătură îndoielnică. Ca atare, asistăm la tribalizarea 
acestei zone sau fracturarea ei în porţiuni jalnice (turceşti, ţigăneşti, sârbeşti), ca şi cum tot ce-i al nostru, 
autentic, devine surclasabil în compoziţia cosmopolită a actualei conjuncturi. Unii factori locali de decizie refuză 
să aprecieze consecinţele, totul se degradează pe zi ce trece, cumva implacabil - zic unii - astfel încât nu ne-ar 
rămâne decât sfânta resemnare. Trebuie să refuzăm categoric o asemenea atitudine, cu toate că poate acesta 
este chiar preţul care ni se cere pentru „intrarea" în Europa, în posibila ei sinonimie cu o asimilare. Nu 
intenţionăm să alunecăm într-un discurs naţionalist, de care ar face mult caz câţiva promotori ai integrării 
europene, dar nici nu putem asista impasibili la o decădere generalizată a folclorului, cu consecinţe 
îngrijorătoare. Daca ar fi să reluăm o idee mai veche, vom presupune că, aidoma beţivilor, românii vor consuma 
până la saţiu ceea ce li se oferă din Occident, iar când se vor scârbi, oarecum mahmuri, se vor întoarce la 
obiceiurile lor sănătoase, dătătoare de viaţă, prin puterea tradiţiei. 

De altfel, după cum rezultă din anexa 6, nici la capitolul dansuri populare situaţia nu arată prea bine, în 
niciuna din cele cinci comune. Interpreţi de muzică populară mai găsim doar lâ Bălăciţa şi Pătutele (vezi anexa 

7) poate şi din cauză că preferinţele tinerilor din aceste comune se îndreaptă mai mult către muzica uşoară - 
rock şi pop (vezi anexa 8). Fireşte că preferinţele muzicale ale publicului din comunele investigate sunt 
influenţate - dacă nu direcţionate - de ceea ce ascultă zi de zi, la care se adaugă muzica de la nunţi şi botezuri, 
nedei sau alte sărbători şi petreceri ocazionale, care, cu excepţia comunei Jiana, nu mai respectă specificul 
zonei şi promovează cu încăpăţânare influenţele sârbeşti, turceşti sau ţigăneşti, accentuând fenomenul poluării 
folclorului (anexa 9), poate şi din cauza dorinţei instrumentiştilor de a-şi dovedi virtuozitatea şi puterea de 
imitaţie. 

Am fi sperat ca măcar portul costumului popular tradiţional să mai salveze aspectele acestei degradări 
continue, dar nici aici lucrurile nu stau prea bine; costumul popular mai este îmbrăcat doar la sărbători, de către 
bătrânii din Bălăciţa sau de către elevii din Pătulele, la serbările şcolare; în rest, lipseşte cu desăvârşire (vezi 
anexa 10), ca şi cum pare impropriu şi deplasat să mai îmbraci costumul popular, pe care tinerii îl refuză cu 
obstinaţie, sub influenţa diverselor curente de modă sau muzicale însuşite de la canalelor Radio-TV. 

în compensaţie, a luat un mare avânt medicina naturistă, care se practică în toate comunele investigate, 
mai puţin la Vlădaia, iar meşteşugurile şi ocupaţiile par să înregistreze o curbă ascendentă (vezi anexa 12), cu 
excepţia comunei Jiana, unde mai rezistă doar fierăria. Arta populară îşi păstrează elementele decorative 
tradiţionale (vezi anexa 13), cu excepţia comunei Husnicioara de unde au dispărut şi ultimii meşteri cioplitori în 
lemn, care sculptau frumoase porţi olteneşti, şi a Jianei, unde se ţese tot mai puţin, datorită expansiunii 
ţesăturilor de fabrică. 

Singurul domeniu în măsură să ne mai ofere satisfacţii este păstrarea obiceiurilor de peste an, în toate cele 
cinci comune investigate, conform anexei 14, din care cităm: Strigarea peste sat, din Ajunul Postului Mare, la 
Bălăciţa şi Vlădaia, obiceiurile de iarnă practicate în aceleaşi comune, Ursitoarele, la Bălăciţa şi Jiana, 
Paparudele, la Bălăciţa, Vrăjitul în foc, învăruicitui şi Răpotinul ţestelor, la Vlădaia; la acestea se adaugă cei 44 
de Mucenici sau Sărbătoarea Sfinţilor, la Husnicioara, care, de altfel, excelează şi în previziunile de măriţiş. 

Cu toate acestea, după informaţiile pe care le deţinem pe ansamblul judeţului Mehedinţi, obiceiurile şi 
sărbătorile de peste an sunt în declin, degenerează ori dispar cu desăvârşire, din cauza unei mass-medii 
distrugătoare, promotoare a cosmopolitismului. Nu dorim aici un lamento general, ci doar constatăm faptele. 
Astfel stând lucrurile, am încercat să apreciem în ce măsură căminele culturale din aceste comune îşi mai pot 
aduce vreo contribuţie la păstrarea tradiţiilor sau revigorarea folclorului. Situaţia acestor cămine culturale este 
prezentată în anexa 15, din care se observă că toate au fost înfiinţate în perioada comunistă, cu un rol formator, 
pe o anumită ideologie, încă prezentă şi în ziua de azi, într-o oarecare măsură, în gândirea oamenilor. Conform 
anexei 16, se recunoaşte rolul formator - cultural sau moral-educativ - al acestor instituţii, deocamdată doar 
frumoase noţiuni teoretice, deloc puse în practică, din moment ce aceste cămine nu preiau manifestări 
tradiţionale ale satului, pentru valorificarea scenică (vezi anexa 17), ceea ce înseamnă indiferenţă faţă de folclor, 
mai puţin la Jiana sau Pătulele, unde s-ar putea valorifica învăruicitui şi răpotinul ţestelor. 

Explicaţia acestei stări de fapt o găsim în diverse obstacole întâmpinate, respectiv: dotările precare (anexa 
18), mai bine spus doar o sală de spectacole fără instrumente şi aparatură, excepţie Husnicioara (care mai 
deţine un acordeon) şi Pătulele, cu două costume populare. Toate comunele acuză acuta lipsă a fondurilor 
acordate de primării căminelor culturale şi a personalului adecvat repunerii lucrurilor în mişcare (vezi anexa 19), 
încercând o salvare prin realizarea veniturilor extrabugetare: cote încasate de la spectacole, închirierea sălilor 
pentru nunţi şi botezuri la Pătulele, pentru cârciumi, la Jiana sau baluri şi discoteci, la Husnicioara (vezi anexa 
20, din care rezultă şi absenţa sponsorilor, excepţie Jiana). Din anexa 21, constatăm că primăriile doar repară 
sau întreţin aceste cămine culturale pustiite, numai la Vlădaia existând preocupări să fie organizate spectacole 
cu formaţii profesioniste. Cea mai bună conlucrare există între cămine şi şcolile din sat, la Vlădaia şi Pătulele, 
unde elevii fac periodic serbări şcolare (vezi anexa 22), poate şi din cauză că intelectualii sunt absenţi din viaţa 
culturală a satului, excepţie aceleaşi comune (anexa 23), unde sunt citate cadrele didactice implicate în serbările 
şcolare. Singurul factor de progres pare să fie aportul bibliotecilor comunale (vezi anexa 24), cu câte 10.000 de 
volume şi numeroşi cititori, mai puţin la Vlădaia şi Pătulele, cu toate că responsabilii acestor comune recunosc 
că s-ar putea face mult mai mult pentru salvgardarea folclorului (anexa 25). 

Nu au fost preocupări pentru redactarea monografiilor acestor comune decât la Jiana şi Pătulele, monografii 
care au rămas în stadiu de manuscris, nefiind tipărite (anexa 26), iar singura cercetare serioasă întreprinsă în 

ultimii 45 de ani s-a efectuat doar la Bălăcită, în 1987, când Institutul „Constantin Brăiloiu" a cules răspunsuri la 
un chestionar de la profesorii Popa Mânu, Mircea lonete, llie Marioara şi agricultorul Ion Ionică (anexa 27). 

Drept urmare, concluziile acestei analize sunt în măsură să ne lase un gust amar, căci, în linii mari, ceea 
ce am depistat în cele cinci comune, se regăseşte în multe altele din cuprinsul judeţului. Este clar că trebuie să 
găsim noi alte căi sau metode pentru repunerea folclorului în rosturile sale, în afară de speranţa deşartă că 
hazardul va rezolva lucrurile, după cum gândesc unii dintre potentaţii zilei. 

în Mehedinţi, unde într-un timp nici n-a mai funcţionat Centrul Judeţean al Creaţiei Populare, fiind desfiinţat, 
actualmente singurele mijloace de mai menţine tradiţiile constă în a asigura, cu un buget redus, perpetuarea 
unor manifestări: două festivaluri de muzică populară, la Baia de Aramă, Plaiul Cloşani - Munte, munte, brad 
frumos, în luna mai, şi Cântecele românilor de pretutindeni, la Drobeta-Turnu Severin, în octombrie, asigurate 
cu aportul Orchestrei profesioniste „Danubius", câteva serbări câmpeneşti, citate anterior, colocvii şi expoziţii de 
artă populară, menţinerea dominantei folclorice la sărbătoarea anuală a oraşului ( Zilele Severinului, de Sf. 
Gheorghe - 23 aprilie) şi a tipăriturilor, mai ales a revistei „Răstimp" - ajunsă la numărul 4 - ceea ce nu este deloc 
uşor, cu mijloacele materiale precare, într-un buget naţional de austeritate. Susţinem ferm că avem nevoie în 
continuare de festivaluri, nedei şi sărbători câmpeneşti, de încurajarea meşteşugurilor pe care de dispariţie şi de 
tot ce înseamnă datină şi tradiţie populară, inclusiv readucerea în prim-plan a arhetipurilor deja banalizate de 
unii promoteri ai europenismului. Ştim că toate acestea costă bani, ştim că politica e schimbătoare, dar nici 
puterea, nici opoziţia nu trebuie să-şi uite originile. Ce este, oare, mai frumos pentru un politician? Un concediu 
pe Coasta de Azur sau un sejur la ţară, departe de convulsiile civilizaţiei şi confortul modern, însă aproape de 
rădăcinile naţiei? De unde îşi va lua argumentele pentru viitor? Dintr-un pământ străin, care nu l-a născut, sau 
din matca lui atât de chinuită de-a lungul vremurilor? Este cert că dacă acest popor are vocaţia suferinţei, nu 
acelaşi lucru se poate spune despre aleşii naţiei, care uită mereu de unde au plecat şi că numai suferinţa naşte 
valoarea. 

Cum Dumnezeu este stăpânul istoriei, ne este imposibil să-i cunoaştem planurile în ceea ce ne priveşte, 
dar îi putem simţi prezenţa în fiecare troiţă părăginită de la răscruce de poteci, mai mult sau mai puţin sculptată 
în lemn, ca şi cum troiţa, ne-ar aminti mereu: Momento mori... 


Anexa 1 


Când a fost atestată documentar comuna? Numiţi comunităţile locale 

BĂLĂCIŢA 

Atestare 1535. Români şi ţigani. Numele comunei vine de la domniţa Bălaşa, fiica 
lui Brâncoveanu. înainte de 1864 comuna se mai numea şi Purcăreaţa (de la 
crescătoria de porci), apoi Gvardeniţa. 

VLĂDAIA 

Atestare la 1533. în 1593, Vlădaia trece în proprietatea lui Mihai Viteazul, iar în 

1598 - în proprietatea fraţilor Buzeşti; până în 1955, la sud-estul comunei mai era 
cula lui Preda Buzescu. Vlădenii au deţinut proprietăţi şi au fost demnitari sub 

Cuza, Carol 1, Ferdinand. 

HUSNICIOARA 

Atestar la 1645, cu toate că atestarea este cu mult mai veche, deoarece s-au găsit 
unelte din piatră predate Muzeului „Porţilor de Fier", în 1981. Locuitorii au participat 
la Războiul din 1877, colonelul Chivu fiind citat de Coşbuc. Prima şcoală din zonă 
(Sălişteni) a fost deschisă la 1897, de preotul Ion Ciotârlescu. 

JIANA 

Atestare la 1746. Populaţie românească, cu excepţia satelor Dăceu şi Jiana Veche 
(850 de ţigani). 

PĂTULELE 

Atestare la 1804, comunităţi locale, români şi ţigani, mai ales rudarii de la periferia 
comunei. Comuna reapare ca atestare documentară la 1831, în timpul 
Regulamentului Organic al generalului Kiseleff. Denumirea comunei vine de la 
pătulele boierului. Primele bordeie au fost săpate la Săliştea (1800) şi actuala vatră 
a satului se numea Mosâştea. 

Anexa 2 


Ce activităţi cultural-artistice se organizau în perioada interbelică? 

BĂLĂCIŢA 

Serbări şcolare, şezători, clăci, conferinţe, baluri, Hora de Paşti şi „zbeguri" (numai 
toamna şi iama). Liceenii şi ţăranii organizau manifestări separate pe scene 
împodobite cu covoare olteneşti, ghirlande şi flori. 

VLĂDAIA 

Hore, serbări câmpeneşti, baluri de duminică, mai ales la casa boierului Marin 
Dornescu. în paralel, funcţiona şi Cercul cultural Stroe Buzescu, compus din 
învăţători, preoţi, elevi şi săteni. 

HUSNICIOARA 

Nu se mai ştie. 

JIAN A 

Hore duminicale, baluri, fără a se omite practicarea obiceiurilor de peste an 
(Drăgaica, Paparudele, Pluguşorul şi Măsuratul oilor). 

PĂTULELE 

Numai şezători şi clăci, la care se torceau lâna şi cânepa, se curăţa porumbul, se 
cânta şi se spuneau snoave şi se jucau diverse dansuri populare cu 
acompaniament din fluier. 

Anexa 3 


Ce activităţi cultural-artistice se organizau până în decembrie 1989? 

BĂLĂCIŢA 

Serbări şcolare, brigăzi artistice, montaje literar-muzicale, conferinţe, simpozioane, 
cercuri de lectură, piese de teatru, spectacole, poezie patriotică şi brigăzi ştiinţifice. 

VLĂDAIA 

Teatru de amatori, brigadă artistică, reuniuni, conferinţe, simpozioane şi montaje. 

HUSNICIOARA 

Brigada artistică, dansuri populare, grup vocal, microformaţie, conferinţe, 
simpozioane şi medalioane. 

JIANA 

Corul ţărănesc din Dănceu, dansuri populare şi solişti laureaţi pe regiunea Craiova. 


Anexa 4 


Ce manifestări cultural-artistice s-au organizat după decembrie 1989? 

BĂLĂCITĂ 

Serbări şcolare, aniversări şi comemorări, deoarece nu avem local propriu pentru 
manifestări mai ample. 

VLĂDAIA 

Predomină acţiunile bibliotecii: expoziţii, recenzii, recitaluri de muzică şi poezie, 
comemorări şi discoteci. 

HUSNICIOARA 

Baluri şi hore la sărbători. 

JIANA 

S-a reluat Hora satului duminica, după o pauză de 10 ani, practicându-se şi cu oca¬ 
zia tuturor sărbătorilor religioase. La aceasta se adaugă câteva baluri şi discoteci. 

PĂTULELE 

Lipsesc cu desăvârşire, sala de spectacole fiind deteriorată, fapt pentru care s-au 
închiriat spaţiile privatizaţilor, organizându-se doar discoteci. 


Anexa 5 


Se pai organizează Hora Satului? Dacă da, cine o face? Doar tinerii sau toţi locuitorii? 

BĂLĂCITĂ 

- 

VLĂDAIA 

Da. La sărbători, de către tineri, cu tot satul. 

HUSNICIOARA 

Nu. Din lipsă de lăutari locali. 

JIANA 

Se practică duminical, în două din cele cinci sate ale comunei, cu tineri şi vârstnici, 
iar la marile sărbători în toate satele. 

PĂTULELE 

Da. Cu lăutari locali; participă tot satul. 

Anexa 6 


Se mai practică dansurile populare? 

BĂLĂCIŢA 

- 

VLĂDAIA 

- 

HUSNICIOARA 

Doar la nedei sau la petreceri, când joacă multă lume, dar nu se mai face Hora 
satului. 

JIANA 

Doar Hora satului. 

PĂTULELE 

- 


Anexa 7 


Nominalizaţi interpreţii locali de muzică populară 

BĂLĂCIŢA 

Ion lonescu, Victoria Fota, Traian Macovici, Alexandru Buga. 

VLĂDAIA 

- 

HUSNICIOARA 

- 

JIANA 

- 

PĂTULELE 

Narcisa Bruner (Liceul „Victor Gomoiu" Vânju Mare). 


Anexa 8 


Ce preferă tinerii în domeniul muzical? 

BĂLĂCITĂ 

Muzică populară, uşoară, rock şi pop. 

VLĂDAIA 

Muzică populară, folk şi rock. 

HUSNICIOARA 

Ascultă orice, dar nu-şi caută singuri talentele, soliştii. 

JIANA 

Muzică uşoară, mai ales comercială. 

PĂTULELE 

Orice. 


Anexa 9 


Ce cântece se interpretează la nunţi, botezuri, nedei şi sărbători de peste an? Doar din zonă sau 
şi din alte părţi? Sunt poluate de influenţe sârbeşti, turceşti ori ţigăneşti? 

BĂLĂCIŢA 

Mărie, dragostea noastră, Piatră, piatră de e piatră, Vecină, dragă vecină, Drag 
mi-a fost calul bălan, Spune, spune moş bătrân, Cocoşelul, Noi suntem români. în 
general, se interpretează cântece olteneşti, dar şi din alte zone, şi se fac simţite 
poluările. 

VLĂDAIA 

Cântecele din toate zonele, cu predilecţie cântecele populare de petrecere 

HUSNICIOARA 

Orice, în funcţie de formaţie, ceea ce explică audiţia unor cântece româneşti de la 
periferia folclorului, la petrecerile ocazionale. Au ajuns şi aici influenţele sârbeşti. 

JIANA 

Melodii populare din zonă, la petrecerile ocazionale, fără prea multe influenţe, 
deoarece se păstrează tradiţia. 

PĂTULELE 

Cântece olteneşti şi bănăţene, cu influenţe sârbeşti, turceşti, ţigăneşti. 

Anexa 10 


Se mai poartă costumul popular? Când şi de către cine, în ce ocazie? Există o ruptură între 
costumul popular tradiţional şi cel contemporan? în ce constă? 

BĂLĂCIŢA 

Da. La sărbători, de către bătrânii satului. S-a depistat o diferenţă între costumul 
bărbătesc tradiţional şi cel contemporan. 

VLĂDAIA 

- 

HUSNICIOARA 

- 

JIANA 

Nu se mai găsesc costume şi nici nu se mai confecţionează. 

PĂTULELE 

Doar elevii mai poartă costumul popular la dansurile populare şi există diferenţe în¬ 
tre costumul popular tradiţional şi cel contemporan, datorită materialelor din care se 
confecţionează cel din urmă şi datorită broderiilor făcute de maşină şi nu manual. 


Anexa 11 


Se mai practică medicina populară? De către cine? 

BĂLĂCIŢA 

Da. Medicina naturistă, cu ceaiuri din plante (prof. Traian Marcovici). 

VLĂDAIA 

- 

HUSNICIOARA 

Da. La nevoie, de orice persoană. 

JIANA 

Da. Medicina naturistă pe bază de plante. 

PĂTULELE 

Da. Sporadic, cu plante medicinale şi descântece (Nicolae Bacără şi Alexandru 
Râcu). 


Anexa 12 


Ce meşteşuguri se practicau în trecut şi se mai practică şi astăzi? 

BĂLĂCIŢA 

Tâmplărie, dulgherie, dogărie, împletituri din nuiele, croitorie, cojocărie, prelucrări 
metalice, ţesături (covoare şi carpete olteneşti), majoritatea pe cale de dispariţie. 

VLĂDAIA 

Meşteşuguri casnice: tors, ţesut, cusut, croitorie, împletituri din nuiele, fierărie, 
tâmplărie şi dogărie. Majoritatea încă actuale. 

HUSNICIOARA 

Cândva erau fierari, potcovari, dulgheri, zidari şi croitori, precum şi cioplitori în 
lemn, care făceau porţile cu diverse decoraţiuni. Acum mai există doar dulgheri şi 
zidari. 

JIANA 

Fierărie. 

PĂTULELE 

Dispunem de fierari, potcovari, rotari şi tâmplari. 


Anexa 13 


Ce elemente decorative se folosesc în arta populară locală? 

BĂLĂCIŢA 

Motive florale şi geometrice. 

VLĂDAIA 

Diverse. 

HUSNICIOARA 

Nu mai avem meşteri cioplitori (care sculptau porţile de casă) şi nu se mai practică 
arta populară locală. 

JIANA 

Florile, spicul, sfecla, motivele romboidale continue - gen Coloana Infinitului -, 
frunza, animale (calul şi cerbul) şi păsările (păun, cocoş, rândunică). Se ţese tot 
mai puţin datorită expansiunii ţesăturilor de fabrică. 

PĂTULELE 

Flori, păsări şi diverse figuri geometrice folosite la ţesutul covoarelor. 

Anexa 18 


Ce dotări are căminul cultural? 

BĂLĂCIŢA 

- 

VLĂDAIA 

Local propriu şi sală de spectacole, fără alte materiale. 

HUSNICIOARA 

Sală de spectacole, cabină pentru actori, sală de lectură, sală de proiecţii şi 
bibliotecă, iar, ca aparatură - televizor, radio şi acordeon. 

JIANA 

Doar săli de spectacole. 

PĂTULELE 

Local propriu cu sală de spectacole; televizorul, radioul şi instrumentele muzicale 
au fost furate în decembrie 1989. Mai deţinem doar două costume populare. 


Anexa 19 


Ce obstacole sunt întâmpinate în activitatea căminului cultural? 

BĂLĂCIŢA 

Lipsa de fonduri pentru reamenajarea şcolii în căminul cultural. 

VLĂDAIA 

Lipsa de fonduri pentru amenajarea scenei, încălzirii sălii, energie electrică şi 
aparatură. 

HUSNICIOARA 

Foarte multe, mai ales că nu avem un intelectual ca director de cămin. 

JIANA 

Nu avem fonduri. 

PĂTULELE 

Nu avem instructor pentru formaţiile artistice, profesorii sunt bătrâni şi obosiţi, iar 
intelectualii şi tinerii sunt indiferenţi. 


Anexa 20 


Realizaţi venituri extrabugetare? Dacă da, cum? Există sponsori locali? 

BĂLĂCIŢA 

- 

VLĂDAIA 

- 

HUSNICIOARA 

Venituri din închirieri de spaţiu şi taxele pentru baluri. Nu există sponsori locali. 

JIANA 

700.000 lei lunar prin încheierea a două cluburi pentru video - baluri. Sponsori 
locali: Alexe S.R.L. şi lovas S.R.L. din Dănceu. 

PĂTULELE 

Cote încasate de la spectacole şi închirierea sălii pentru nunţi şi botezuri. Nu există 
sponsori locali. 


Anexa 21 


Cum se implică primăria şi ce sprijin acordă pentru activitatea căminului? 

BĂLĂCIŢA 

- 

VLĂDAIA 

Când şi când, primăria aduce spectacole cu formaţii profesioniste. 

HUSNICIOARA 

Primăria asigură doar lemnele de foc şi o curăţenie generală anuală pentru 
conservarea clădirii. 

JIANA 

Primăria doar întreţine şi repară căminul. 

PĂTULELE 

Primăria întreţine căminul, plătind şi bibliotecarul. 

Anexa 14 


Ce obiceiuri populare se mai practică? 

BĂLĂCITĂ 

Strigarea de peste sat, Pluguşorul, Steaua, Vicleiul, Sorcova, Capra, Paparudele şi 
Ursitoarele. 

VLĂDAIA 

Colindul, Pluguşorul, Sorcova, Steaua, Capra, Vrăjitul în Foc, Strigarea peste sat, 
învăruicitul, Răpotinul ţestelor şi Nedeia de Ispas. Acum 40-50 de ani se mai juca 
Vicleiul, în componenţa căruia intrau un păpuşar şi alte două personaje cu lada de 
videi. Tot atunci Hora satului se juca duminica. 

HUSNICIOARA 

Pe 1 ianuarie fetele merg la grajdul boilor şi lovesc un bou culcat. Dacă acesta se 
ridică, e semn de măritiş grabnic. în Ajunul Postului Mare, se face strigarea peste 
sat, lângă un foc unde copiii şi tinerii ironizează fetele ce urmează să se mărite. Cu 
acest prilej se fierb şi se consumă boabe de porumb pentru a se feri viitoarea 
recoltă de dăunători. La cei 44 de Mucenici, femeile ard trenţe şi afumă jur-împrejur 
gospodăriei, contra şerpilor. 

JIANA 

Marele foc de Paşti, lângă biserică, Cultul morţilor, Nedeea, Ursitoarele şi urările de 
botez. 

PĂTULELE 

Aici rezistă atât obiceiurile de peste an, cât şi cele familiale din ciclul vieţii, botez, 
nuntă, înmormântare. 

Anexa 15 

Când s-a înfiinţat căminul cultural? 

BĂLĂCIŢA 

Nu deţinem date. 

VLĂDAIA 

în 1964, incintă, plus Bibliotecă. 

HUSNICIOARA 

După 1950, într-o sală de clasă şi în 1969 în clădirea actuală. 

JIANA 

Deţinem patru cămine: Jiana (1952), Dănceu (1951), Jiana Mare (1955) si Jiana 
Veche (1954). 

PĂTULELE 

în 1958 cantonat în Casa Dumbravă cu radio, şah şi bibliotecă. 

Anexa 16 

Cum vedeţi rolul şi locul Căminului cultural în viaţa satului? 

BĂLĂCIŢA 

Factor de cultură; s-a intervenit la primărie ca vechea Şcoală generală să fie 
transformată în Cămin cultural, actualmente, lucrările fiind derulate. 

VLĂDAIA 

Moral-educativ, social-cultural, pentru afirmarea tinerelor talente şi transpunerea 
scenică a unor obiceiuri locale. 

HUSNICIOARA 

Formator cultural; trebuie eliminată cârciuma, care stă cu chirie în cămin. 

JIANA 

Formator cultural-educativ. 

PĂTULELE 

Formator. 


Anexa 17 


Ce manifestări tradiţionale ale satului pot fi preluate de Căminul cultural pentru valorificarea 
scenică? 

BĂLĂCIŢA 

Deocamdată nu se poate prelua nimic, din lipsă de local. 

VLĂDAIA 

- 

HUSNICIOARA 

Furca - o distracţie a tinerilor în jurul unui fluieraş, cu toate că şi la noi sunt pe cale 
de dispariţie interpreţii la fluier. 

JIANA 

Porţiuni din Hora satului, obiceiuri legate de Crăciun si Anul Nou sau obiceiurile 
legate de nedei (Ispasul şi Sfânta Maria Mică). 

PĂTULELE 

învăruicitul, care se face pe malul Blahniţei, ia o lună după Paşti, si Răpotinul 
ţestelor (forme din lut şi căiţi pentru coacerea pâinii). 

Anexa 26 


Există monografia localităţii? 

BĂLĂCIŢA 

- 

VLĂDAIA 

Nefinalizată. 

HUSNICIOARA 

Comuna apare citată doarîntr-o monografie generală a Mehedinţilor dinainte de 
1989. 

JIANA 

Da. Netipărită, autor Ion Ciungu. 

PĂTULELE 

Da. 


Anexa 27 


S-au mai oferit răspunsuri la astfel de chestionare în ultimii 45 de ani? 

BĂLĂCIŢA 

în 1987, Institutul „Constantin Brăiloiu" din Bucureşti a cules răspunsuri de la prof. 
Popa Mânu, prof. Mircea lonete, prof. Ilie Marioara şi Ion Ionică - agricultor. 

VLĂDAIA 

- 

HUSNICIOARA 

- 

JIANA 

- 

PĂTULELE 

- 

Anexa 22 


Cum conlucrează Căminul cultural cu şcoala şi alte instituţii locale? 

BĂLĂCIŢA 

Actuala bibliotecară este şi director de cămin - fără local. 

VLĂDAIA 

Bine, mai ales cu şcoala, căci elevii dau spectacole. 

HUSNICIOARA 

Neavând schemă de organizare, nu poate conlucra cu nimeni. 

JIAN A 

Nu conlucrează cu şcoala, ci doar cu primăria, dar recent a fost disponibilizat şi 
directorul de cămin, nemaiexistând fonduri pentru a fi remunerat. 

PĂTULELE 

Din când în când, elevii fac serbări la cămin. 


Anexa 23 


Cum se implică intelectualii satului în viaţa culturală? Numiţi câţiva dintre aceşti intelectuali. 

BĂLĂCIŢA 

- 

VLĂDAIA 

Se citează cadrele didactice care au animat viaţa culturală a comunei până în 
decembrie 1989. 

HUSNICIOARA 

- 

JIANA 

- 

PĂTULELE 

Sunt citaţi profesorii care organizează serbările şcolare. 


Anexa 24 


Care este aportul Bibliotecii la viaţa culturală a comunei? 

BĂLĂCIŢA 

Biblioteca a fost înfiinţată în 1947, deţine peste 10.000 de volume şi este 
frecventată mai ales de elevi, dar 40% din fond e uzat, căci nu s-au mai putut 
achiziţiona cărţi după 1989. 

VLĂDAIA 

Biblioteca a fost înfiinţată în 1987. Actualmente deţine 4344 volume şi 320 de 
cititori. 

HUSNICIOARA 

Biblioteca înfiinţată în 1964 cu 10.000 de volume. 

JIANA 

Biblioteca înfiinţată în 1957 cu 10.000 de volume, al căror număr a crescut la 

15.000 şi din care au fost eliminate 5000, ca literatură politică PCR, în decembrie 

1989. De atunci s-au mai cumpărat doar 5000 de cărţi. 

PĂTULELE 

6358 de volume, 530 de cititori. 


Anexa 25 


Ce s-ar putea organiza în căminul cultural? 

BĂLĂCIŢA 

Cinema sătesc, spectacole cu ansambluri folclorice, serbări culturale-distractive, 
întâlniri ale sătenilor cu edilii comunei, pe probleme de interes general. 

VLĂDAIA 

Dansuri populare cu dotări corespunzătoare, conferinţe pe teme ştiinţifice şi 
agricole, teatru de amatori şi recitaluri, dacă am putea recruta tinere talente locale. 

HUSNICIOARA 

Cluburi şi staţie de radioficare. 

JIANA 

Spectacole şi săli distractive, baluri şi colocvii, transpunere scenică de obiceiuri 
populare. 

PĂTULELE 

Filme, baluri, spectacole şi simpozioane. 







Dr. Gheorahe DEACONU 

(CJCVTCP Vâlcea) 


Creatorul popular contemporan - 
concept, realitate, imagine 


Dialogul meu cu creatorii populari, dialog care a mediat un îndelung travaliu ştiinţific şi metodologic, a cunoscut 
un moment de vârf când Victor Vicşoreanu - marele artist popular al Horezului - se pregătea să pună punct bătăliei 
sale de-o viaţă pentru a smulge lutului vibraţia spiritului şi pentru a o converti în bucurie estetică. Vizitându-I mai 
des în acea perioadă şi văzându-l împovărat de suferinţă, încercăm să-l îmbărbătez, înfăţişându-i perspectiva unor 
noi acţiuni menite să-i pună în valoare opera. Meşterul mă asculta cu înţelegere şi răbdare, dar omul se arăta 
tot mai rezervat şi neîncrezător. într-o bună zi, Vicşoreanu a pus capăt strategiei mele cu o memorabilă 
propoziţie: „Să uzi pomul cât e tânăr!". Era, în aceste cuvinte, şi un reproş subtil, formulat cu delicateţe, la adresa 
noastră, a cărturarilor care ne ocupăm de arta populară, că n-am făcut, nu facem atât cât s-ar cuveni pentru 
artiştii populari, de cei chemaţi să continue şi să dezvolte tradiţia populară. Decantând experienţa unei vieţi de 
om al culturii populare, Victor Vicşoreanu, artistul desăvârşit, cultivat şi înţelept, era preocupat, înainte de a ne 
părăsi, de viitorul creaţiei populare. Propoziţia rostită concentra un întreg testament de olar român... 

Am mediat îndelung şi profund la această propoziţie şi am ajuns la concluzia că ea conţine, dincolo de 
veşmântul metaforic, intuiţia unei principiu etnologic, aşezând încă odată cultura populară în corelaţia ei 
funcţională cu natura. „Pomul tânăr" este o paradigmă a creaţiei populare, în raporturile ei cu limba culturală 
modernă. Şi m-am întrebat, încă şi încă odată, ce este creatorul popular, gândindu-mă, desigur, la cel 
contemporan, la partenerul meu de dialog şi travaliu cultural. 

Nu este locul şi momentul de a aprofunda, aici şi acum, conceptul de creator popular, care, supralicitat şi 
exploatat fără măsură, a devenit un fetiş. Voi recunoaşte şi eu, împreună cu alţi etnologi, că acest termen 
generic, categorial nu are de fapt un suport real, că el moşteneşte în mod anacronic viziunea romantică a 
poporului - „geniu creator" (exacerbată şi exploatată de politicile culturale ale naţional-comunismului) când, în 
realitate, insul - şi nu masa amorfă, „colectivitatea" - insul înzestrat, împreună cu şi în sânul grupului, este 
factorul dinamizator, cel care pune în funcţiune structurile vieţii folclorice şi ale creaţiei populare. Conţinutul real 
al acestui termen general şi abstract îl constituie exponenţii culturii populare, păstrătorii, purtătorii şi performerii 
tradiţiei populare, care nu sunt „creatori" în sensul strict al cuvântului, ci doar „operatori" ai procesului de creaţie 
populară: ei păstrează tradiţia (o stochează, ca informaţie), o poartă (o cultivă, o fac să circule) şi o performează 
(îi actualizează tiparele perene). Această structură funcţională, care defineşte şi dinamica procesului, ne poate 
apropia de înţelegerea modernă a conceptului de creator popular, eliberată de abstracţiuni şi prejudecăţi. 

Pentru a aprofunda această înţelegere, este necesar să evaluăm, fie şi sumar, modul de abordare a 
fenomenului din perspectiva celor patru domenii care constituie „patrulaterul" culturii populare - cercetarea, 
conservarea, formarea (învăţământul) şi valorizarea - şi să conturăm o viziune totalizatoare. 

Pentru cercetător (folclorist, etnograf), creatorul popular este doar un „informator”, un simplu furnizor de 
informaţii, ceea ce înseamnă o îngustare, o limitare a funcţiei acestuia, luându-se în calcul numai calitatea lui de 
păstrător al tradiţiei, de depozitar al informaţiei. Creatorul popular este văzut şi tratat de cercetători ca un 
partener pasiv al demersului său, consemnat doar în aparatul auxiliar al lucrărilor ştiinţifice. Chiar dacă 
folcloristul sau etnograful recunoaşte rolul activ al performerului de folclor sau al meşterului popular, această 
recunoaştere (mai mult de ordin moral) nu se traduce în procesul de cercetare, într-o exegeză profesională. 
Creatorul popular este elogiat în general, dar exponenţii săi concreţi rămân ascunşi undeva dincolo de textele 
folclorice şi obiectele de artă populară, fără personalitate şi, adeseori, fără identitate. 

Aceeaşi abordare fragmentară, unilaterală se manifestă şi în lumea conservării: pentru custodele arhivei de 
folclor, ca şi pentru muzeograful etnograf, creatorul popular este un furnizor de piese şi obiecte destinate 
colecţiilor. Şi în acest domeniu se manifestă cele două aspecte sesizate mai sus cu privire la cercetare: limitarea 
funcţională şi subestimarea rolului activ al creatorului popular. în plus, arhivele de folclor şi muzeele etnografice 
produc o înstrăinare a bunurilor spirituale în raport cu „autorii” lor. Nu mă refer la înstrăinarea juridică, în ordinea 
proprietăţii materiale, ci la aceea intelectuală, care vizează atitudinea muzeisticii faţă de exponenţii patrimoniului 
viu: creatorii populari, de la care s-au obţinut prin achiziţii, donaţii sau culegeri, piese folclorice şi lucrări de artă 
populară, rămân, odată cu intrarea acestora în arhive şi colecţii, anonimi, rareori le este recunoscută efectiv, 
public paternitatea, operele lor îngroaşă marea masă a patrimoniului conservat, expus după toate criteriile 
posibile (unele sofisticate, estetizante, străine de fiinţa culturii populare), mai puţin acela fundamental: identitatea 
omului care le-a creat/performat. Practica muzeelor etnografice, proliferată în ultimele decenii, de a organiza 
târguri de artă populară, sub deviza punerii în valoare a „creatorilor populari contemporani", este o palidă 
răscumpărare profesională şi morală a conservatorilor pentru muzeificarea patrimoniului viu, cu exponenţii lui cu 
tot. 

în domeniul formării, al învăţământului etnologic, tendinţele relevate în sfera cercetării şi conservării sunt şi 
mai pregnante, perspectiva academică agravând înstrăinarea de realităţi. Pentru cei mai mulţi universitari, 
preocupaţi prioritar de concepte şi metode, de teorii şi ipoteze, de construcţii hermeneutice sau de analize 
tehnice, creatorul popular nici nu mai contează, el devine o pură abstracţiune. Abia atunci când universitarii 
coboară în câmpul realităţii folclorice şi etnografice, organizând cercetări de teren cu echipele studenţeşti, 
redescoperă purtătorii de folclor şi meşterii populari şi încearcă o apropiere. Pentru discipolii lor, cei care se vor 
ocupa mâine de cultura populară, aceasta e adevărata învăţătură. Marile şcoli, fecunde în etnologia 
românească, s-au coagulat în jurul unor universitari care au aruncat punţi între cercetarea ştiinţifică şi 
valorizarea culturală. 

Pe acest ultim plan - al valorizării - lucrurile sunt şi mai complicate, pentru că nu avem de-a face cu o 
categorie relativă unitară, ci cu o multitudine de medii şi agenţi de valorizare. Este îndeobşte cunoscut că 
instituţiile cele mai apropiate de fenomenul etnocultural actual - centrele de conservare şi valorificare a tradiţiei 
şi creaţiei populare - au făcut mult pentru afirmarea şi consacrarea creatorilor populari ca personalităţi artistice, 
dar ele au reuşit, mai ales când s-au străduit, să concentreze perspectivele şi eforturile celorlalte „bresle" - 
cercetare, conservare, formare şi alte medii de valorizare - în jurul patrimoniului viu. Pentru specialiştii acestor 
instituţii, purtătorul de folclor şi meşterul popular sunt, într-adevăr, un partener de dialog şi chiar un model în 
procesul de perfomare creatoare a tradiţiei. Numai că şi aceste instituţii, aservite sistemului cultural al vechiului 
regim sau tributare emprirismului şi diletantismului cronic al unora dintre proprii lucrători, n-au putut apăra şi 
promova până la capăt concepţia şi condiţia creatorului popular ca exponent al patrimoniului viu, cedând uneori 
în faţa abordării uniformizatoare a creaţiei populare, a tendinţei de exploatare a individualităţii sub tăvălugul 
„culturii de masă". Cât priveşte celelalte medii de valorizare - ansamblurile profesioniste şi mass-media - 
acestea, după ce au beneficiat copios de acumulările profesionale ale celorlalte instituţii de valorizare, au 
procedat la o exploatare sistematică a patrimoniului viu, abandonându-i de fapt pe creatorii populari si instituind 
(în sfera folclorului) cultul vedetei (adeseori fabricată artificial, publicitar), cu totul străin de modelul tradiţional al 
purtătorului de folclor. Pentru cei mai mulţi dintre profesioniştii scenei şi ai micului ecran (există şi aici excepţii), 
creatorii populari nici nu mai există, de vreme ce vedetele îşi etalează fără jenă propriile „creaţii" ca fiind folclor 
adevărat. Nu e, deci, întâmplător că în acest domeniu, al folclorului de consum cultural, au apărut şi proliferează 
mai departe cele mai multe dintre derogările şi deformările care au alterat conceptul de creator popular, 
acreditând şi chiar impunând cu agresivitate o imagine falsă asupra realităţii: nu mai există purtători de tradiţie, 

există numai vedete de spectacol. E cea mai periculoasă şi păgubitoare imagine pentru viitorul lumii culturii 
populare, nu numai pentru că vine în contradicţie cu conceptul ştiinţific, dar sfidează şi mistifică însăşi realitatea. 

Numitorul comun şi, de fapt, substratul celor patru concepţii şi atitudini faţă de cercetătorul popular îl 
constituie marginalizarea locului, minimalizarea rolului creatorului popular, până la transformarea lui din subiect 
în obiect al lumii etnoculturale, depersonalizarea lui în numele principiilor sacrosancte ale etnologiei tradiţionale 
- caracterul colectiv şi anonim al creaţiei populare - şi, în schimb, supralicitarea textelor, a obiectelor şi a 
celorlalte produse ale acesteia. în realitate, în centrul lumii culturii populare stă creatorul popular ca exponent al 
patrimoniului viu, ca păstrător, purtător şi performer al tradiţiei, ca lider al grupului care pune în funcţiune 
structurile vieţii folclorice şi ale creaţiei populare. El este adevăratul subiect etnologic şi, ca atare, el merită să 
fie partenerul de dialog şi de travaliu pentru toate categoriile de specialişti care se ocupă, din varii perspective, 
de cultura populară: cercetători, conservatori, formatori, valorizatori. 

Evident, odată cu evoluţia culturii populare, mai ales în acest veac (sec. XX - n.r.), atât sub impactul 
determinării obiective ale contextului, cât şi în virtutea unor legităţi proprii, interne, a cunoscut o dinamică 
semnificativă şi statutul creatorului popular contemporan, în cele două componente ale sale - economică şi 
culturală. Condiţia materială a performerului de folclor şi a meşterului popular a fost marcată, mai voalat, în 
cadrul economiei planificate sub regimul comunist, mai pregnant, în perioada de tranziţie spre economia de 
piaţă, de o tendinţă tot mai puternică de individualizare, de asumare a mentalităţii de concurenţă şi de 
competiţie, în vederea câştigului în dubla lui ipostază, de profit material şi de prestigiu artistic. Condiţia culturală 
a creatorului popular a fost, la rândul ei, modelată de cele două procese convergente care au acţionat asupra 
subiectului şi obiectului etnocultural în acest veac: pe de o parte, culturalizarea, gramaticalizarea performerului 
de folclor şi a maestrului popular, care a depăşit de mult stadiul de analfabet; pe de alta, autonomizarea şi 
potenţarea valorilor artistice din câmpul heteronom al culturii populare. Rezultatul se cunoaşte: drumul 
creatorului popular de la anonimatul de odinioară până la consacrarea ca personalitate, prin creşterea nivelului 
de conştientizare, de intenţionalitate estetică, prin cultivarea spiritului de competiţie artistică. 

Cele două dimensiuni - concurenţa economică şi emulaţia creatoare, a căror confruntare se accentuează 
pe măsură ce se conturează o nouă dinamică a raportului dintre utilitar şi decorativ (în arta populară), între 
ceremonial şi spectacular (în sfera folclorului) - conturează un statut complex şi mobil al creatorului popular 
contemporan, de care toată lumea culturii populare trebuie să ţină seama, dacă vrea să lucreze pentru viitorul 
ei. Dialogul cu creatorul popular contemporan, ca performer al patrimoniului viu, ca operator al creativităţii, poate 
constitui punctul de convergenţă al tuturor celor care cercetează, conservă şi valorizează creaţia populară. 
Statutul lor actual ne obligă să temperăm elanul scientist, formalist, al cercetării fundamentale şi al 
învăţământului academic, ne îndeamnă să coborâm în câmpul realităţii, abordând cu concepte şi metode 
performante, cercetarea aplicativă, singura în măsură să salveze etnologia de la o arheologie culturală sterilă şi 
s-o transforme într-o ştiinţă vie, activă. Pledez, şi în acest context, cauza etnologiei aplicate, în centrul căreia să 
aşezăm creatorul popular, performerul tradiţiei, protagonistul şi grupul de viaţă folclorică, ei fiind „autorii" faptelor 
şi proceselor etnoculturale. Şi tot creatorul popular, ca nucleu gravitaţional al patrimoniul viu, ne determină să 
punem această ştiinţă în acţiune, să fundamentăm o strategie culturală echilibrată şi coerentă, capabilă să 
stimuleze dezvoltarea creatoare a tradiţiei, apărând-o şi ocrotind-o de confiscarea ideologică, de manipularea 
politică, de cenzura economică, de globalizarea culturii de consum, de toate celelalte provocări şi agresiuni ale 
societăţii de consum, în care bunurile culturii populare tind să fie transformate în mărfuri pur şi simplu. Numai 
abandonând orgoliul profesional şi mentalitatea de feudă şi numai concertându-şi eforturile în abordarea 
generoasă şi cooperantă, cu un cuvânt, numai împreună - cercetătorii, muzeografi, universitari, valorizatori - 
putem să redefinim conceptul de creator popular în contemporaneitate, transformându-l dintr-un fetiş într-un 
operator viabil, în deplin acord cu realitatea, şi putem remodela imaginea lui în conştiinţa publică. Dacă nu ne 
vom uni pentru a apăra, a ocroti şi a cultiva „pomul tânăr" de care vorbea Victor Vicşoreanu în testamentul său 
oral, vom oferi lumii începutului de secol şi de mileniu nu un fapt viu, ci o relicvă de muzeu. 



Ecaterina DULCU 

(Muzeul Satului) 


Perspectiva olăritului azi, în România 


Perspectivă şi tranziţie, iată două noţiuni care reprezintă fenomene interactive, aflate într-o dinamică 
perfectă. Perspectiva este ceea ce se construieşte într-un timp delimitat, cu rezonanţe în viitor, iar tranziţia este 
un proces sortit schimbării. 

Pentru olăritul contemporan este, poate, mai puţin important astăzi că ne aflăm în tradiţie, cât este de 
consemnat că procesele schimbării în acest domeniu se derulează diferit de la un centru la altul, evidenţiind 
aspecte complexe ale statutului olarului în cadrul comunităţii, ale tehnicilor de lucru şi mijloacelor de valorificare 
a produselor. 

Ce ne interesează este dacă aceste schimbări succesive au marcat viitorul pentru a consemna o 
perspectivă. 

Cercetările întreprinse în centrele de ceramică recompun fenomenul olăritului de la noi, cu posibilităţi de 
urmărire a unor evoluţii sau stagnări pe linia tehnologiilor folosite, a integrării ceramicii în viaţa de fiecare zi. 

în evoluţia actuală a ceramicii populare este de remarcat faptul că există centre unde practicarea 
meşteşugului se face ca acum 50-80 de ani, unde maniera de preparare a lutului, realizarea şi valorificarea 
pieselor este parcă aceeaşi dintotdeauna (Frumoasa, Dumeştii Vechi, Glogova, Găleşoaia, Coşeşti, Târnăviţa). 

De asemenea, există centre ale căror producţii, calitativ şi artistic, nu mai amintesc deloc de vechea 
ceramică, aceste centre supravieţuind doar prin realizarea unor piese de uz de către un număr redus de olari 
(Tansa). în acelaşi timp, spiritul întreprinzător, ingeniozitatea şi perceperea mai bine a fenomenului de piaţă 
liberă şi-au adus contribuţii importante în ameliorarea stadiului tehnic al ceramicii contemporane, la 
eficientizarea desfacerii către un public mai divers, fără a-i afecta aspectul, calitatea, acurateţea stilistică. 

Olăritul contemporan, în ciuda unei producţii relativ diversificate, se confruntă cu o serie de dificultăţi, care 
implică revitalizarea şi consolidarea multora dintre centrele de ceramică: penuria de lemne de foc, smalţ şi culori, 
costurile ridicate pentru procurarea de materiale, ca şi pentru deplasările în vederea valorificării produselor, 
renunţarea la unele forme şi ornamente din lipsa cererii, inexistenţa unei forme de organizare şi a unui cadru 
juridic care să le apere interesele, destrămarea în mare parte a reţelei cooperaţiei meşteşugăreşti şi a şcolilor 
de arte care asigurau pepiniera de meseriaşi etc. 

Eforturile de depăşire a acestor neajunsuri sunt cu atât mai mari, cu cât unii olari se află în centre cu 
potenţial economic redus, vârsta lor este înaintată, iar speranţele de transmitere a meşteşugului sunt limitate din 
lipsa urmaşilor. 

în ciuda concurenţei vaselor de tip industrial, supravieţuirea centrelor de ceramică de-a lungul anilor, atâtea 
câte au mai rămas, a fost posibilă, totuşi, datorită unei cereri mari de ceramică utilitară. Se răspunde astfel 
nevoilor oamenilor de la ţară pentru satisfacerea trebuinţelor legate de viaţa de fiecare zi sau a nevoilor legate 
de obiceiuri şi, nu în ultimul rând, din cauza preţurilor mai mici. în acelaşi timp, vasele de orice tip, prin 

frumuseţea formelor, prin armonia cromatică şi ornamentală au devenit piese cu reale valenţe plastice, ce se 
încadrează perfect spaţiilor din interioarele moderne. în acest context, tot mai mulţi olari se orientează spre 
producţia de ceramică decorativă. 

Plecând de la această cerere diversificată, dar şi de la potenţialul economic al centrului, se poate remarca 
existenţa specializării unor centre pentru ceramică utilitară (Coşeşti, Poeniţa, Şişeşti, Glogova, Vârtopu, 
Gheboaia, Frumoasa, Tansa, Dumeştii Vechi, Târnăviţa), unde „cererea pieţii menţine meseria", cum ne relata 
olarul Gheorghe Creţu Irimia din Frumoasa, şi unde încă se mai practică schimbul vaselor pentru cereale. 

în centrele renumite pentru ceramica decorativă - Horezu, Oboga, Rădăuţi, Corund, Baia Mare - se produce 
fenomenul dualităţii în producţie. Se realizează ceramică utilitară pentru târgurile locale, pentru Moşii de vară şi 
iarnă, dar mai ales vase decorative, care, respectând trăsăturile generale de autenticitate şi originalitate, 
reprezintă centrul la târgurile organizate de muzee, în expoziţii şi colecţii din ţară şi străinătate şi chiar în pieţele 
şi magazinele oraşelor europene. 

Din nevoia obţinerii unor venituri imediate care să-i ajute pe olari în gospodărie sau pentru îmbunătăţirea 
fluxului tehnologic, în unele centre se realizează ceramică la comandă, pentru necesităţi în ţară şi în străinătate, 
ceramică care nu are legătură cu tradiţia centrului respectiv: ghivece, vaze, plăci de teracotă, picioare pentru 
veioze, vase cu ornamente ce se află în afara repertoriului decorativ tradiţional etc. (Marginea, Curtea de Argeş, 
Drăgăieşti, Corund, Miercurea-Ciuc). în măsura în care aceste producţii nu devin preponderente pentru centrul 
respectiv, fiind doar mijloace temporare de îmbunătăţire a stării economice şi de reutilizare a fondurilor în 
vederea revitalizării ceramicii tradiţionale, această abordare poate fi înţeleasă. 

în peisajul contemporan, centrul ceramic Corund se constituie într-un caz cu totul aparte. Din cei peste 5000 
de locuitori din Corund, 2000 au îndeletniciri legate de olărit. Dintre aceştia, aproximativ 1200 sunt olari, în 
Corund existând peste 450 de ateliere. Restul sunt cărăuşi de pământ (specializaţi pentru transportarea lutului) 
şi de lemn, morari, pentru măcinat smalţ şi vopsele, „cărăuşi de oale", de fapt negustori care cumpără cantităţi 
mari de vase, pe care le plătesc direct la meşter, urmând să le comercializeze în pieţele din toată ţara. Aplicând 
îmbunătăţiri în procesul de lucru pentru mărirea productivităţii - roţi, malaxoare, râşniţe electrice -, la Corund se 
realizează o cantitate impresionantă de ceramică care a invadat practic întreaga ţară. Din păcate, nu toate 
obiectele comercializate sunt de bună calitate artistică şi tehnică, existând şi riscul ca această ceramică să 
devină emblematică pentru ceramica românească. 

Specialiştii din muzee, din centrele creaţiei populare şi instituţiile de cercetări, reuniţi într-un for pentru 
protejarea artei populare autentice, ar putea conlucra în vederea stăvilirii proliferării nonvalorii în domeniul 
producţiei de ceramică. 

Perspectiva dezvoltării ceramicii populare este legată de modalităţile de învăţare a olăritului şi de statutul 
contemporan al creatorului. în zilele noaste, fenomenul transmiterii meşteşugului trebuie să capete noi valenţe, 
depăşindu-şi faza de învăţare din tată în fiu. Ucenicia şi autodidacticismul, ca modalităţi de învăţare a meseriei, 
încep să se dezvolte tot mai mult. De asemenea, s-a trecut de la o activitate individuală sau cel mult familială, 
la asociaţii lucrative cu număr mai mare de participanţi în procesul de producţie (Vitos Olar Exim SRL - Miercu¬ 
rea-Ciuc, Asociaţia familială „Ceramica Bledea" - Baia Mare, Societatea comercială Magceram - Marginea), care 
realizează o gamă mai diversificată de produse şi cu posibilităţi mai mari pentru desfacerea în ţară şi străinătate. 

La Baia Mare continuarea meşteşugului este asigurată de către urmaşii sau elevii unor cunoscuţi olari. 
Astfel, din familia olarului Sitar, fiica acestuia, Doina Bledea, cu întreaga familie a pus bazele unei asociaţii 
familiale în vederea realizării unei ceramici care să răspundă unor exigenţe privind atât raportarea la tradiţie, cât 
şi la spiritul modern contemporan. îndemnată de pasiunea pentru meşteşug, dar şi stimulată de faptul că o astfel 
de întreprindere este rentabilă şi de viitor, familia Bledea şi-a asociat pe cei doi copii, Adrian şi Adriana, la 
realizarea directă şi constantă a vaselor de ceramică (băiatul modelează, iar fata decorează alături de mama 
sa). 

în vederea sporirii producţiei, ei au adus o serie de îmbunătăţiri tehnologice: roţi electrice, cuptor cu gaze - 
tip tunel, acţionat de cărucior mobil cu rafturi supraetajate, malaxor electric din inox pentru oxizi. 

Este remarcabil şi faptul că în atelierul lor sunt angajaţi tineri care să înveţe tainele acestui meşteşug. 

Problema care se pune este aceea dacă dispariţia creatorului ca individ şi introducerea unor noi tehnologii 
nu afectează şi caracterul ceramicii populare. Cum în meşteşugul olăritului au existat întotdeauna contribuţii 
comune (bărbaţii modelau, femeile decorau), iar evoluţia lui a ţinut întotdeauna şi de tehnică, înclinăm să credem 

că beneficiile vor fi pe viitor mai mari decât pierderile, dar aceasta numai în cazul în care specificul şi spiritul 
românesc rămân nealterate. 

Transformările dintr-o societate aflată în tranziţie afectează diferitele categorii sociale şi impun noi opţiuni. 
Olăritul contemporan s-a supus şi el noilor legi economice şi sociale, având de pierdut sau de câştigat de pe 
urma mişcărilor din societate. 

O parte din centre, unde lipsesc mijloacele materiale, nu se poate îmbunătăţi productivitatea muncii şi 
lipseşte interesul pentru asigurarea transmiterii meşteşugului, sunt sortite dispariţiei. Şi, din păcate, acestea sunt 
cele mai multe. 

Acele centre în care se perfecţionează mijloacele tehnice, artistice şi manageriale au şanse de reuşită. Un 
fenomen îmbucurător constatat în unele centre este acela de revenire la meseria de olar (foşti olari deveniţi 
mineri îşi recapătă după ani vechiul statut - Găleşoaia). 

Persoane care şi-au părăsit vechile îndeletniciri (Doina Bledea - analist programator, Zaharia Bledea - 
tehnician chimist) pentru a se apuca de olărit, ca şi ataşamentul copiilor din familiile de olari pentru acest 
meşteşug (Levente Deneş - Corud, Gheorghe lorga - Horezu, Corneliu Magopăţ - Marginea, Adrian Bledea - 
Baia Mare, Dumitru Cocean - Săcel) sunt elemente care vizează, totuşi, perspectiva. în unele zone, meseria de 
olar începe să capete un nou statut social, olarii devenind din „făuritori de noroi" persoane respectate, chiar 
prospere şi de prim rang în ierarhia socială. 

Dar ce se poate face ca fenomenele pozitive să prolifereze, în aşa fel încât centrele ceramice aflate în 
impas să supravieţuiască? Totul pleacă de la factorii decizionali care pot contribui prin legislaţie la realizarea unui 
cadru adecvat de dezvoltare a şcolilor de arte, scutiri de taxe şi impozite, facilităţi pentru aprovizionarea cu 
materiale, încurajarea reconversiei profesionale spre domeniul olăritului şi turismului, găsirea de noi pieţe de 
desfacere etc. 

Muzeele, centrele creaţiei populare, institutele de cercetare, UCECOM-ul ar putea deveni cofondatori ai 
unei fundaţii pentru olărit care, prin realizarea unor programe finanţate din fonduri PHARE sau din cele rezervate 
de Consiliul Europei pentru ONG-uri şi întreprinderi mici şi mijlocii, ar putea să sprijine efectiv, material, olarii din 
centrele aflate în dificultate. 

Contactul mai direct cu lumea internă şi externă, posibilităţile mai largi de integrare în spiritul contemporan, 
prezenţa unor olari tineri şi a unor tehnologii moderne, ne îndeamnă să sperăm că există perspectivă de viitor 
pentru ceramica populară în România. 



Drd. Mihai FIFOR 

(Institutul de Cercetări Socio-Umane - Craiova) 


Fenomene sociale în evoluţie - 
aculturaţie sau asimilare? 


Una dintre problemele cele mai delicate cu care se confruntă antropologia sfârşitului de secol este aceea a 
identificării şi delimitării gradului de evoluţie a societăţii, stabilirea punctului de pornire a acestui proces, a fazelor 
sale şi în final, a ceea ce avem într-un moment determinat pe scara acestei evoluţii. Schimbarea rapidă a 
contextelor economice, cu implicaţii determinate în plan politic, social şi cultural, face ca în decurs de câţiva ani 
tipurile de societate să se schimbe vizibil, modelând mentalităţi, transformând structuri, anulând instituţii şi 
creând altele noi în loc. 

Una din cele mai interesante zone de cercetare pentru antropolog rămâne aceea a statelor multietnice, 
unde schimbarea îmbracă forme deosebite datorită factorilor implicaţi în generarea şi desfăşurarea procesului 
evolutiv, căci cercetarea trebuie să ţină cont şi de tensiunile intercomunitare, de pârghiile reglatoare ale acestor 
tensiuni şi, mai ales, de implicarea individuală ca principal element de relaţie între multiplele paliere ale unui 
sistem social. 

Ceea ce ne propunem noi, în demersul nostru, este să încercăm o radiografiere a fenomenului extrem de 
complex care are loc acum într-o zonă fierbinte a Europei, respectiv în Serbia, unde un grup compact de români 
necunoscuţi ca minoritate etnică este pe cale să dispară datorită unei îndelungate politici de asimilare şi, odată 
cu el, o civilizaţie, cu tot ce presupune ea. Să vedem aici nu numai o analiză seacă a unui fenomen social, ci şi 
un semnal de alarmă pentru cum pot dispărea culturi în complicatul proces de evoluţie a omenirii. 

Să luăm ca ipoteză de lucru faptul că, „pentru a pricepe cum anume funcţionează şi se modifică societăţile, 
trebuie să fim mai întâi în stare să arătăm în ce condiţii pot avea loc inovaţiile. în al doilea rând, trebuie să fim 
în stare să înţelegem de ce anumite inovaţii sunt funcţionale şi altele nu şi de ce, în timp, ceea ce a funcţionat 
cândva încetează să o facă la fel de bine şi în prezent (...). în cazul schimbărilor sociale, trebuie să analizăm 
cauzele şi consecinţele modificărilor, având în vedere diferitele subsisteme sociale: economice, sistemele 
politice, instituţiile sau organizaţiile sociale şi culturale" 1 . 

Să încercăm să trasăm axele pe care se structurează obiectul analizei noaste, lată pe scurt elementele 
definitorii: în nord-estul Serbiei exista o comunitate de români, cunoscuţi ca vlahi, comunitate al cărei număr de 
oameni este suficient de greu de estimat, părerile fiind contradictorii (de la câteva sute de mii, până la aproape 
un milion de suflete - surse neoficiale). Politica oficială, atât a fostei Republici Iugoslavia, cât şi a actualei 
Republici Serbia, a fost una de asimilare pe fondul exercitării unei presiuni constante, mai ales asupra palierului 
cultură. Minoritate nerecunoscută oficial, comunitatea românilor din Timocul sârbesc are principalele canale de 
comunicare inter- şi intracomunitare aproape obturate, căci nu beneficiază de biserică în limba maternă, limba 
de predare în şcoală este limba sârbă; limba impusă în contractul cu autorităţile este, evident, limba oficială de 
stat. Toate acestea nu sunt altceva decât chei fundamentale de acces la sistemul cultural al unui grup social şi 
de aici se pot trasa, în linii mari, coordonatele pe care s-a înscris procesul de evoluţie al acestui grup minoritar. 



278 


Bruscată permanent, comunitatea românească se află acum într-o criză de identitate susţinută mai ales, de 
opacizarea principalelor elemente ale culturii originare, pierderea funcţionalităţii anumitor instituţii tradiţionale, 
modificarea codurilor de funcţionare a societăţii precum şi obturarea unor canale de comunicare atât cu 
interiorul, cât şi cu exteriorul, de care am amintit deja. Toate acestea au ca rezultat pierderea identităţii de grup 
şi treptata asimilare de către grupul majoritar. 

Să definim deci această comunitate ca sistem social în evoluţie şi să trasăm direcţia acestui proces, limitele 
între care se desfăşoară el şi, pe cât posibil, cauzele care-l generează precum şi efectele rezultate de aici, 
impactul lor asupra grupului social. 

Cele două părţi mai interesante ale sistemului social sunt: partea care interacţionează cu lumea naturală - 
economia - şi partea care produce codurile ce definesc sistemul social - cultura. Cea care generează mutaţiile 
şi care constituie subiectul analizei noaste este cea de-a doua componentă 2 . 

Decodificarea funcţionării acestui tip de sistem social trebuie să ţină cont de statutul său aparte, acela de 
etnie, înţeleasă ca grup uman definit de un teritoriu comun, spaţiu cultural, economic, social şi politic, etnia - 
parte integrantă dintr-un stat multietnic - care nu este însă recunoscută ca atare. De aici rezultă statutul său de 
minoritate, prin care înţelegem o etnie în poziţie minoritară, minorizată de număr, limbă şi religie, respectiv prin 
componenta sa etnoculturală. 

O dată stabilit tipul de sistem social, să delimităm şi tipul de relaţii stabilite cu celelalte sisteme sociale cu 
care, în mod firesc, interacţionează. Numim acest tip de relaţie interetnicitate, înţeleasă drept coabitare pe 
acelaşi teritoriu, a grupului majoritar definit prin componenta teritoriu, spaţiu cultural, economic, social şi politic 
şi a minorităţii, prin componenta spaţiu cultural. De notat că elementele economice, sociale şi politice sunt 
paralele prin care se generează procesul de asimilare. Elementul spaţiu cultural vine să orienteze acest proces 
spre zona de interes, respectiv îl focalizează pe cheia de acces către minoritate - componenta culturală. Odată 
bruiate codurile şi canalele de comunicare ale etniei minoritare, asimilarea poate fi considerată ca demarată. 

Am schiţat aici schema de funcţionare a procesului de asimilare. Căile de realizare sunt însă extrem de 
complexe şi nu ne vom opri deocamdată asupra lor. 

Să continuăm şi să mai spunem că relaţia majorităţii cu minoritatea presupune, în principiu, diferenţa 
etnoculturală şi comunicarea interculturală. 

Interetnicitatea se construieşte pe două coordonate: una centralizatoare, care are ca scop integrarea 
culturală, rezultatul final fiind asimilarea; cealaltă, participativă, bazată pe evoluţia culturală, capacitatea 
integrării elementelor de cultură diferite şi rescrierea lor ca elemente proprii. 

Fenomenul care va caracteriza interacţiunea minorităţii cu Celălalt, cu majoritatea, în plan cultural, se 
numeşte aculturafie. Aculturaţia este o etapă a procesului de tranziţie de la o cultură la alta în condiţii de 
interferenţă a două sau mai multe sisteme sociale caracterizate fiecare de cultură proprie, implicând pierderea, 
schimbări importante sau modificări la nivelul codurilor de comunicare anterioare. Aculturaţia se realizează 
gradual, treptele desfăşurării sale fiind sintetizate astfel: 

Reinterpretarea. Este afectat conţinutul material al grupului receptor prin cheia economică şi politică; sunt 
lăsate intacte tradiţiile, mentalitatea grupului şi capacitatea sa de percepţie a realităţii imediate. Codurile noi sunt 
adaptate în funcţie de sistemul cultural original şi reîncărcate cu semnificaţii-marcă ale grupului. 

Sinteza. Aculturaţia este formată, cu alte cuvinte, afectează atât structurile gândirii, cât şi sensibilităţile 
grupului receptor. Această fază este specifică subiecţilor celei de-a doua generaţii. Este cazul primelor generaţii 
care trec prin şcoala cu predare în limba majorităţii şi încep să resimtă presiunea grupului majoritar în relaţiile 
cu instituţiile sociale dominate economic şi politic de Celălalt. Se face simţită nevoia acceptării şi însuşirii 
codurilor de acces ale majorităţii pentru a putea fi acceptat într-o anumită ierarhie socială şi pentru a putea 
comunica. Instituţiile tradiţionale ale grupului continuă să funcţioneze, constituind motorul rezistenţei la presiune; 
se generează astfel fenomenul de reglare mentalitară 3 , cu primele sale faze de evoluţie. 

Sincretismul. Intră în joc subcomponenta cultură. Elementele materiale şi formale a două culturi se combină 
pentru a da naştere unui produs cultural nou şi autonom. Ceea ce rezultă este o cultură hibridă, care încă nu 
este complet fixată şi funcţionează după principii preluate de la culturile de substrat. Cultura hibrid sau cultura 
C este cultura de bază a noului tip de sistem social ce apare din asimilarea sistemului A în sistemul B. Peste 
această cultură se aşază elementele sediment (inovaţii, rescrieri ale unor formule tradiţionale, refuncţionalizări 

ale unor instituţii tradiţionale etc.). Este, practic, ultima etapă a aculturaţiei. Ceea ce urmează este deja 
asimilare. 

Asimilarea. Nu constituie, după cum pare, ultima etapă a aculturaţiei, ci eşecul ei. Semnificativ este faptul 
că tendinţa manifestată de membrii grupului minoritar este aceea de a elimina radical identitatea lor etnoculturală 
pentru a-şi asuma o altă identitate; este vorba de un proces de ajustare mecanică a angrenajului social, adică 
alienare, care are ca efect patologia deculturaţiei, a depersonalizării. Codurile originare sunt trecute undeva în 
rezerva afectivă, se preiau codurile grupului ce asimilează, în condiţiile în care filtrele de protecţie ale grupului 
minoritar au fost, practic, dezactivate prin intervenţie dirijată asupra generaţiilor în formare - şcolare şi preşco¬ 
lare. Prin limba grupului majoritar, lor le sunt induse elemente de cultură şi civilizaţie proprii majorităţii, elemente 
ce vor forma noile filtre prin care pătrund informaţiile dinspre exterior. Instituţiile tradiţionale sunt fie refuncţio- 
nalizate, fie scoase din uz. Avem un nou sistem social cu toate componentele sale calchiat pe sistemul de 
asimilare. Evident, există, ca în cazul oricărui sistem, elemente neadaptate, elemente reacţionare care tind să 
respingă fenomenul asimilării. Se formează astfel un contrafenomen, definit ca fenomen de contra-aculturaţie. 

Contra-aculturaţia constă în formarea unui curent de opinie, cu caracter izolat, manifestând tendinţe de 
respingere brutală a aculturaţiei şi a elementelor sale; se susţine prin lideri formali şi informaţi, de obicei 
intelectuali care sesizează şi înţeleg desfăşurarea fenomenului de aculturaţie. Ei încearcă, prin grupuri mici, 
restaurarea modurilor de viaţă anterioare, fără prea mari şanse de extindere la nivelul sistemului social. 

Aculturaţia este un proces intens studiat în condiţiile reaşezării sistemelor sociale, mai ales în fostele state 
multietnice, în zonele foste colonii sau în arii de influenţă politică şi economică (vezi zonele de influenţă ale SUA 
şi ale marilor puteri europene), lată ce afirma Fernando Ortiz, care a studiat fenomenul în Cuba: „Credem că 
vocabula transculturaţie exprimă mai bine fazele diferite ale procesului de tranziţie de la o cultură la alta, căci 
aceasta constă numai în achiziţionarea unei culturi distincte - ceea ce exprimă cu toată rigoarea cuvântul 
angloamerican aculturaţie -, dar procesul implică în mod necesar şi pierderea sau destructurarea unei culturi 
anterioare, ce poate fi numită decultura(ie sau să semnifice crearea consecutivă de noi fenomene culturale ce 
se pot numi neocultură ” 4 . 

Comunitatea românească din Timoc se comportă aşadar ca un sistem social A, aflat în plin proces de 
aculturaţie, faza în desfăşurare fiind aceea de sincretism, respectiv ultima pe scara tranziţiei. Se poate vorbi aici 
deja despre cultura de formare C. Ceea ce este interesant şi se poate verifica pe teren este faptul că sistemul 
social în discuţie se comportă atipic, aici funcţionând încă suficient de multe instituţii tradiţionale, cu precădere 
în spaţiul rural, mult mai conservator. Un alt element interesant este poate prezenţa fenomenului de contra- 
aculturaţie generat de criza masivă de identitate cu care se confruntă minorităţile din fostul stat multietnic şi care 
este replica durităţii presiunii exercitate de forţa majoritară. Tendinţa este de organizare în mişcare politică, 
sesizându-se corect, de către liderii de opinie, palierul pe care se poate interveni, respectiv cel politic, unicul în 
măsură să determine modificarea celorlalte două. Chiar şi aşa, procesul nu se poate întrerupe, ci i se poate doar 
modifica traiectoria de evoluţie. Astfel, în locul asimilării vom rămâne la momentul iniţial al fazei sincretism, adică 
la coabitarea sistemelor A şi B, tipul de cultură rămânând însă tipul C. Treptat, sistemul social A aflat în plin 
proces de regăsire a identităţii îşi va revendica tipul cultural C ca pe propriul sistem cultural, născându-se un 
sistem cultural A’ ce se va dori identificat cu sistemul de origine A. Vom rămâne în sfera aculturaţiei ca element 
de structură a sistemului social A. 

Să notăm că ceea ce prezentăm noi sunt simple ipoteze de lucru, timpul fiind cel care va decide asupra 
direcţiei ulterioare de evoluţie. Important, în schema propusă de noi, este faptul că astfel se păstrează 
funcţionale instituţii tradiţionale, sistemul social parcurgând o traiectorie ascendentă pe scara evoluţiei, 
păstrându-şi însă identitatea etnică, factor determinat în existenţa unei minorităţi. 

Fenomenul care se manifestă în relaţie cu contra-aculturaţia este cel de reglare mentalitară, pomenit mai 
sus, definit de Nicolae Panea ca „o formă specifică de manifestare a raportului tradiţie-inovaţie, specificitate care 
pune în discuţie felul în care identitatea comunitară se conturează sub presiunea timpului şi societatea 
industrială ce o încorporează sau o tolerează, specificitate care pune, de data aceasta, în discuţie dezamorsarea 
unor stări conflictuale şi, implicit apărarea propriei existenţe a societăţii tradiţionale” 5 . 

Să reorientăm puţin conţinutul definiţiei şi să adăugăm, lângă factorul timp, pe cel presiune a grupului 
majoritar şi vom avea o schemă lărgită a fenomenului de reglare mentalitară ce funcţionează în zona de 
cercetare. Sistemul social timocean se comportă ca un organism ce respinge, se protejează şi acceptă elemente 

provenite dinspre Celălalt. Mai trebuie spus că „funcţiile de mediere cu exteriorul joacă un rol esenţial într-o astfel 
de societate. Ele sunt de natură diversă, acoperind toate compartimentele sociale: 

Mediere religioasă între culturile specifice şi religia societăţii, care este universalistă; 

Mediere juridică între obiceiurile locale şi sistemul de drept al societăţii mai largi; 

Mediere economică între sistemul de subzistenţă sătesc şi piaţa economică organizată; 

Mediere culturală între cultura populară şi cultura urbană şi 

Mediere politică între jocul intern de putere al diferitelor familii, clanuri sau chiar indivizi şi autoritatea 
supremă exterioară" 6 . 

Aplicată la problema în discuţie, schema se poate lărgi astfel: 

Mediere religioasă între o religie ortodoxă cu limbă de cult impusă şi o religie ortodoxă cu limbă maternă de 
cult, cerută ca revendicare de liderii de opinie. 

Mediere culturală între cultura de origine A şi cultura de asimilare B. 

Mediere culturală între instituţiile tradiţionale ale culturii A şi cele ale culturii B printr-un proces de reglare- 
readaptare a pârghiilor de funcţionare. 

Astfel spus, demontând sistemul social timocean aflat în plină fază de sincretism, constatăm că mediile 
rurale, implicit mai conservatoare, se susţin încă prin instituţii tradiţionale bazate pe coduri de funcţionare 
aparţinând culturii A (ritualuri, ceremonialuri, sistem de relaţii intra- şi intercomunicare etc.). Analiza lor conduce 
la concluzia că, deşi puternic bruscată, societatea rurală românească din Timoc menţine încă structuri sociale 
funcţionale şi comunică folosind aceleaşi canale de comunicare proprii, toate acestea fiind, de fapt, generate şi 
susţinute de o convenţie culturală tradiţională. 

Să nu minimalizăm însă dimensiunile fenomenului de aculturaţie, căci aceasta ar presupune să pierdem din 
vedere chiar elementul definitoriu pentru tipul de sistem social cu care ne confruntăm şi convenţia culturală pe 
care el se întemeiază. 

La o sumară analiză etnologică asupra comunităţii rurale româneşti din Timoc sesizăm că structurile pe care 
se întemeiază existenţa grupului sunt mai mult sau mai puţin atinse. Astfel, segmentul ritual este afectat la mai 
toate nivelurile sale, excepţie făcând poate, ritualul funerar şi practicile magice, respectiv descântecul, zone re¬ 
cunoscute, de altminteri, prin conservatorismul lor. Ceremonialul de naştere este aproape şters, puternic dese- 
mantizat, funcţionând numai secvenţele cu o mare încărcătură sacră, de contact cu forţe care continuă să 
stârnească teama ţăranului (secvenţa ursitorilor, foarte bine reprezentată). Cât priveşte ceremonialul nunţii, să 
notăm aici două tendinţe majore: prima este legată de interferenţa celor două sisteme culturale, sesizându-se 
foarte multe secvenţe care par a fi de împrumut; cea de-a doua este comună cu cea din spaţiul românesc din 
ţară, aceea de trecere spre spectacular prin desemantizarea evidentă a elementelor rituale. (O analiză atentă a 
nunţii în Timoc va constitui însă obiectul unui alt studiu). Ce ne-a atras nouă atenţia a fost cu totul alt palier al 
sistemului cultural. Ne referim la repertoriul epic al comunităţii, mai exact la epica în proză, la fenomenul po¬ 
vestitului. Suficient de greu de găsit şi în aria românească, povestitul este o secvenţă aparte în sfera folcloristicii, 
iar pentru etnolog - un element din ce în ce mai rar întâlnit în cercetarea de teren. De aceea, poate, ni s-a părut 
important şi relevant faptul că în satul Slatina am identificat o povestitoare care, după cum s-a dovedit ulterior, 
nu părea deloc hotărâtă să iasă din circuitul cultural al comunităţii, deşi specializarea ei - naraţiunea orală - este 
din ce în ce mai puţin solicitată. Poate n-ar fi rău să mai spunem că aceeaşi informatoare este şi cea care deţine 
poziţia de lider în ierarhia femeilor care fac magie albă, ceea ce îi conferă un statut aparte în cadrul comunităţii. 
Am hotărât să ne oprim asupra segmentului epic ca element de exemplificare a procesului de articulaţie, plecând 
de la două motivaţii: cea dintâi vine tocmai din locul şi semnificaţia aparte pe care o are povestitul, ca fenomen 
în cadrul comunităţii rurale, şi, a doua, decurgând din prima, o afirmaţie a informatoarei noastre. Şi să pornim 
de la cea de-a doua. Rugată să ne povestească şi nouă câteva poveşti, Liubica Sutulovic ne-a spus abrupt - 
parcă perfect conştientă de ce se petrece la nivelul sistemului social şi cu un mare „of în glas - că ea nu mai 
poate povesti pentru că nu mai este înţeleasă de nepoţi. Sesizând mirarea noastră, ea a insistat, spunându-se 
că a moştenit repertoriul de poveşti de la mama şi de la bunica ei, care la rândul lor, le moşteniseră din moşi. 
Numai că acum ea nu mai este înţeleasă de nepoţi, care pricep din ce în ce mai greu limbajul arhaic al basmului. 
A continuat prin a-şi delimita aria destinatarilor poveştilor ei, arie care cuprinde, în principal, subiecţi de la vârsta 
adolescenţei până la vârsta a treia. Perfect limpede! Şi parcă pentru a ne lămuri complet, Liubica a început să 
povestească, oprindu-se apoi imediat şi întrebându-ne dacă înţelegem ce spune. Răspunzând că suntem 

români şi că este firesc să înţelegem, pentru că şi ei tot români sunt, o mare nedumerire s-a aşternut pe chipul 
ei, nedumerire despre care tindem să credem că nu a părăsit-o niciun moment. 

lată, prin urmare, clar definită coordonata pe care se situează fenomenul povestitului în comunitatea 
cercetată. Comunicarea este limpede bruiată la nivelul receptorului care nu se mai află pe aceeaşi frecvenţă pe 
care este emis mesajul. Cauza se află în preluarea de către generaţiile preşcolară şi şcolară mică a unui alt 
sistem de coduri prin care receptează şi emit mesaje. Impunerea învăţării limbii sârbe, încă înainte de a merge 
la şcoală (la un moment dat copiii români erau constrânşi să urmeze un an pregătitor de limbă sârbă spre a fi 
admişi în reţeaua de învăţământ), este condiţia sine qua non pe care trebuie să o accepţi spre a nu fi eliminat 
din societate. Aşadar, în cazul povestitului, specie cu caracteristici aparte, emiţătorul transmite mesajul pe 
vechile canale şi coduri tradiţionale, însă auditoriul este mult diminuat din cauza neconcordanţei codurilor şi, de 
aici, a nereceptării optime a mesajului. Se va impune deci fie corelarea codului emiţătorului cu cel al receptorului, 
fie renunţarea la transmiterea mesajului. Şi, după cum vom vedea, povestitorul a optat pentru ajustarea codului, 
păstrând canalul de transmitere. Or, tocmai această adaptare de cod este cea care ne interesează pe noi în 
încercarea de a analiza evoluţia sistemului social şi a proceselor care însoţesc această evoluţie. Căci, 
întorcându-ne la conceptele teoretice analizate mai sus, se cuvine să notăm faptul că schimbarea de cod, deloc 
întâmplătoare, se face în virtutea interferenţei dintre cultura A şi cultura B, impusă prin context, rezultatul fiind 
elementul hibrid C, element care, prin multiplicare în diverse paliere, va forma cultura hibrid C. Procesul care 
generează această evoluţie se numeşte simplu aculturaţie. 

Să revenim însă la cea dintâi motivaţie de la care porneşte analiza noastră şi să notăm ceea ce spunea 
Mihai Pop: „Povestitul constă în retransmiterea unor mesaje constituite ca structură şi cod (repertoriu de semne), 
orientate însă, prin adaptare, spre exigenţele şi receptivitatea unui grup de ascultători (destinatarul actului de 
comunicare). 

[...] Povestitorul nu reproduce niciodată un basm identic cu o actualizare anterioară, ci îl reconstituie, 
pornind de la tipare structurale şi elemente de cod tradiţionale, în forme dominate de personalitatea lui şi 
condiţionate, în egală măsură, de receptivitatea ascultătorilor” 7 . 

Analiza acestui segment, el însuşi conservator, demonstrează funcţionarea procesului de aculturaţie. 
Aşadar, basmul se structurează după un cod, or asta implică existenţa unei convenţii la nivelul grupului social 
şi, evident, comunicarea. Să nu uităm că fiecare proces de comunicare presupune coduri, emiţători şi receptori 
familiarizaţi cu codul, tocmai în baza convenţiei la nivelul sistemului social, după cum şi modificarea anumitor 
paliere ale sistemului forţează readaptarea codului şi implicit a mesajului. Este exact ceea ce se petrece cu 
fenomenul povestitului în comunitatea analizată. 

Un alt element demn de semnalat este faptul că repertoriul povestitoarei noastre conţine, cu precădere, 
basm fantastic, ceea ce indică cu claritate tendinţa de conservare a unor coduri şi modele în faţa presiunii 
timpului şi a unui sistem social ce-şi impune propriile-i convenţii culturale. Basmul fantastic s-a structurat în 
forme primare mai stabile şi duce cu sine elemente ale culturii primitive, coduri genetice ale sistemului social în 
care este performat. înţelegem deci că nu este deloc întâmplător faptul că, adaptându-se legii clasice cerere şi 
ofertă, care funcţionează atât de bine în comunităţile rurale tradiţionale sau preindustriale, selecţia s-a produs, 
rezistând specia care conservă elemente definitorii pentru comunitate, iar dintre basme, cele care fac legătura 
cu un substrat mitologic - marcă pentru orice grup social, respectiv basmele fantastice. Dintre basmele culese, 
cele cu cea mai mare întindere sunt tocmai cele cu substrat mitologic evident, tema cea mai frecventă dezvoltată 
în naraţiune fiind cea a sorţii omului determinată de ursitori. 

Structural, basmele fantastice culese se încadrează în tiparul clasic, cu cele patru nivele ale filonului narativ 
existente în toate cele cinci basme de mare întindere culese: 

Situaţia de echilibru, iniţială; 

Apariţia elementului perturbator care rupe echilibrul iniţial şi care creează tensiunea narativă; 

Acţiunea reglatoare care impune comportamentul eroic-exemplar al protagonistului; 

Restaurarea echilibrului şi recompensarea protagonistului. 

Schema narativă funcţionează la toate basmele din repertoriul Liubicei, modificări nesemnificative apărând 
doar la subsecvenţe narative, unde firul se rupe mai ales datorită dificultăţii adaptării discursului narativ la noul 
cod de comunicare impus de receptor. 

Aşadar, structural, basmul studiat este relativ stabil, semn că specia s-a adaptat destul de bine la bruscările 
sociale. Ceea ce este însă afectat este nivelul lexical, adică tocmai nivelul care asigură buna transmitere şi 
receptare a filonului narativ. Acest nivel, vocabularul, înţeles ca sistem primar şi elementar, insuficient de bine 
organizat, este de fapt, cel mai vulnerabil şi supus modificărilor. O analiză lexicală a unui basm demonstrează 
cu claritate tendinţa aproape brutală a performerului de modificare a codului pentru a putea obtura breşa creată 
pe canalul de transmitere a mesajului, şi asta în timp util spre a nu se crea distanţe prea mari între generaţiile 
care au constituit auditoriul si cele care trebuie câştigate şi menţinute ca element consumator, fapt ce ar putea 
duce la pierderea nevoii de receptare şi de consum a speciei şi, de aici, chiar la dispariţia sa totală, lată, de pildă, 
în basmul A fost un crai bătrân, o analiză la nivelul lexicului ne ajută să formăm o listă de cuvinte preluate din 
fondul lexical al sistemului social de asimilare fie pur întâmplător (deşi cu greu am putea vorbi despre întâmplător 
în evoluţia unui sistem social), fie din nevoia, uneori neconştientizată de către subiect, de a se integra în noul 
sistem social prin adoptarea de noi coduri. 

Discutând despre interferenţa limbilor în zone de contact lingvistic, Marius Sala afirma: „Condiţia de bază a 
fenomenului de interferenţă în cazul vocabularului este constatarea vorbitorului că, pe lângă cele mai multe 
cazuri în care se pot stabili corespondenţe între cuvintele dintr-o limbă şi alta, există situaţii când unele cuvinte 
nu au corespondenţe adecvate în cealaltă limbă şi de aceea se caută să se umple lacuna lexicală respectivă" 8 . 
Aceste pete albe pot fi sesizate la nivelul structurii de profunzime, odată cu pierderea sensurilor unor cuvinte. 
Pentru acoperirea acestor spaţii se vor importa cuvinte, cu precădere din limba de contact, cuvinte pe care 
Hjelmslev le diviza în mots d'emprunts şi mots etrangerş. Ele sunt definite ca având „(...) o formă cu un aspect 
bizar şi diferit de restul vocabularului, de exemplu o structură silabică neobişnuită sau o accentuare specială. 
Ele nu urmează regulile structurii autohtone a limbii, ci pe cele ale structurii străine" 10 . Să nu scăpăm din vedere 
faptul că lista de cuvinte anexată poate şoca la prima vedere, cuvintele folosite de informatoare având o 
pronunţie şi o grafie cu totul diferită de cea a dicţionarului de specialitate. Evident, se poate obiecta în ideea că 
nu se poate pretinde unui informator cu patru clase primare să vorbească şi să scrie în conformitate cu normele 
academice ale limbii sârbe. Nu lipsa instruirii suficiente stă însă la baza existenţei unui asemenea segment 
lexical, căci el este folosit în condiţii asemănătoare şi de subiecţii mai bine instruiţi. Acest segment există ca 
fenomen firesc al benzii de interferenţă a limbilor de contact şi el este perfect funcţional. Hope argumenta 
alimentarea continuă a acestui nivel printr-o motivaţie intrinsecă, generată de nevoia structurală a limbii care 
împrumuta, tiparul său de funcţionare fiind următorul: conceptul există, dar semnul care l-a denumit a devenit 
defectuos prin ambiguitate semantică sau pletoră 11 . 

Nu intenţionăm să intrăm însă în amănunte de ordin lingvistic. Ceea ce am dorit a fost să oferim o scurtă 
privire asupra complicatului fenomen de interferenţă între două sisteme sociale, demontându-l şi abordând 
numai acel clişeu care se numeşte aculturaţie. Or, acest lucru nu poate fi abordat fără a lua în calcul, fie şi foarte 
schematizat, contactul lingvistic şi ceea ce presupune el. Epicul este un gen mai conservator şi de aici ideea 
noastră de a-l alege ca eşantion pentru analiză. Totodată, este genul care însoţeşte cel mai adesea actul ritual 
şi era firesc să ne oprim asupra sa. 

Să considerăm aşadar că în spaţiul cultural delimitat de existenţa românilor timoceni avem de-a face cu un 
fenomen de aculturaţie, direcţia de evoluţie fiind aceea spre asimilare înţeleasă ca element definitoriu pentru o 
nouă cultură şi un sistem social, cel puţin în faza iniţială, hibrid. 

Lista cuvintelor de împrumut din limba sârbă folosite în basmul A fost un crai bătrân 

Pentru identificarea termenilor de împrumut din limba sârbă am folosit Miro Jivcovici, Mic dicţionar 
sârbocroat - român, Bucureşti, 1981; menţionăm totodată faptul că grafia folosită pentru scrierea cuvintelor este 
cea folosită de informatoare. Acesta este motivul pentru care nu am apelat la o transcriere fonetică, în 
conformitate cu normele standard de culegere a materialului folcloric. Păstrarea grafiei informatoarei este un fapt 
intenţionat ce vine în ajutorul demonstrării ipotezelor lansate mai sus şi nu o eroare ştiinţifică. 

Aşa cum arătam, fondul lexical folosit în actul narativ este primul afectat de interferenţa a două sisteme 
sociale şi acest fapt este extrem de bine reflectat în performarea unei specii folclorice cu structură relativ stabilă 
cum este basmul fantastic. Pentru exemplificare, am extras din acest basm (terminologia locală a speciei este 
poveste) cuvintele de provenienţă sârbească folosite de informatoare, cuvinte pe care la finalul povestirii, 
aceeaşi informatoare le va traduce în româneşte dovedind perfecta cunoaştere a sensului lor românesc. 

Numai din dorinţa de a clarifica lucrurile şi mai bine, considerând acest subiect ca unul oarecum aparte, ne 
vom permite inserarea unui citat care, descifrat prin comparaţie cu spaţiul nostru de analiză, să constituie o 
concluzie parţială a demersului nostru. Am ales, astfel, alte două sisteme sociale, aflate în interferenţă, pe o 
treaptă a evoluţiei, însă tot una lingvistică. Şi iată situaţia din istroromână: „(...) majoritatea cuvintelor vechi sunt 
nemotivate, fiindcă s-au pierdut celelalte elemente cu care un anumit cuvânt forma o familie. (...) Astfel se 
ajunge ca familiile semantice ale cuvintelor istroromâne să fie constituite adesea dintr-un cuvânt românesc şi 
mai multe croate. Cuvintele croate sunt motivate, cele mai multe chiar în istroromână, dar mai ales în lexicul 
croatei, fapt care pentru o situaţie de bilingvism este foarte important. Efortul de a menţine cuvintele din vechiul 
fond al istroromânei, de obicei de origine latină, este economic numai dacă frecvenţa lor în limbă este ridicată; 
în caz contrar, ele sunt înlocuite prin sinonimele croate sau prin perifraze. în felul acesta, introducerea unor 
cuvinte croate reprezintă, de fapt, o importantă economie pentru bilingvi, deoarece prin aceasta se reduce 
deosebirea dintre cele două coduri întrebuinţate de vorbitorul bilingv" 12 . 

Cuvintele marcate cu semnul întrebării sunt fie termeni arhaici, fie regionalisme. Ele nu figurează în 
dicţionarul consultat pentru analiză. 

Gospodin: „domn, Dumnezeu", din srb. Gospodin, cu aceeaşi semnificaţie; 

Iznenada: „surpriză"; din srb. iznenada, adv. „Prin surprindere, pe neaşteptate"; 

Kliker: „bilă”; din srb. Kliker, cu aceeaşi semnificaţie; 

Iskliucivo: „neapărat"; din srb. Iskljiucivo, adv. „exclusiv"; 

Recimo: „să spunem"; din srb. Reci, vt. perf. „a spune"; 

Prekinjasce: „destul"; din srb. Prekinuti, „a înceta, a întrerupe"; 

Obală: „mal"; din srb. Obala, f., „mal, ţărm"; 

Ispunjesci: „îndeplineşte"; din srb. Ispuniti, „a umple, a îndeplini"; 

Zadatak: „probă"; din srb. Zadatak, m. „sarcină, ţintă, ţel"; 

Dvor: „curte"; similar srb. Dvor; 

Izvârşăşci: „să facă"; din srb. Izvrsiti, vt perf., ,a executa, a înfăptui, a îndeplini"; 

Sikiriasce: „năcăjeşte"; 

Kolovoz: „pârleaz, gaură în gard"; nu are niciun sens comun cu termenul sârbesc; 

Kolovoz: „(luna) august, drum de care"; informatoarea foloseşte termenul incorect; 

Kărăb: „cimpoi"; 

Ruriamir. „coteţ de păsări"; 

Premenjice: „îmbrăcat frumos"; termen rom. „a se primeni"; 

Odma: „imediat"; din srb. Odmah, adev., „imediat, numaidecât"; 

Ruşevină: „biserică în ruină"; din srb. Rusevina, f., „în ruină"; 

Pretvoriaşce: „să proface"; din srb. Pretvoriti, vt. perf., „a transforma, a schimba"; 

Dizginur: „ham"; din srb. Dizgin, m., „hăţ, frâu"; 

Brod: „vapor"; similar cu termenul sârbesc; 

Pametni: „cuminte"; din srb. Pamet, f., „inteligenţă"; 

Sugiţ: „ursat"; din srb. Sudenica, „sortită"; 

Zărobif. „înrobit"; din srb. zarobiti, vt. perf., „a lua prizonier, a captura"; 

Varoş: „oraş"; termen de împrumut din maghiară, preluat în fondul lexical sârbesc cu această semnificaţie; 
Săngir. „lanţ"; 

Kapje: „poartă"; din srb. Kapja, f., „poartă, portal"; 

Lavi : „lei"; din srb. lav, m., „leu”; 

Izneverila: „a înşelat"; din srb. Iznevertiti , vt. perf., „a se salva, a scăpa"; 

Snălăzăm: „o să ne descurcăm"; din srb. snalaziti, vt., „a se descurca"; 

Spăsaskă: „salvare"; din srb. spăsiţi (se), vt. perf., „a se salva, a scăpa"; 

Pamet: „minte"; din srb. pamer, 

Oslobogim: „liberat"; din srb. osloboditi (se), perf. vt., „a elibera"; 

Viek: „veac"; m. din srb. vek, m., „secol, veac"; 

Olugium: „a alunga"; din srb. oluditi (se), vt., „a înstrăina"; 

Domăcinje: „gazdă"; din srb. domacin, m., „stăpânul casei, gazdă"; 

Cinovnjik: „boier"; din similarul sârbesc cu sensul de bază „funcţionar, slujbaş"; 

Ştală: „grajd"; regionalism; 

Vrieduje: „valoros"; din srb. vredeti, vt. imperf., „a valora"; 

Poziv: „chemare"; din similarul sârbesc „invitaţie, chemare"; 

Năregiasce : „ordonă"; din srb. narediti( se), vt., „a ordona, a dispune"; 

Vojska: „armată"; din similarul sârbesc „oaste, armată"; 

Pobegiasce: „învinge"; din srb. pobediti, m., „învingător"; 

Dalje: „mai departe"; din srb .daleko, adv., „departe"; 

Boboloş: „ac cu gămălie"; 

Kragnă: „gulver, rever"; 

Pănăgiur. „bâlci"; 

Znaci: „înseamnă"; din srb. zraciti, vt. imperf., „a semnifica, a însemna"; 

Cistăt: „curat"; din srb. cisto, adv., „curat, clar"; 

Njestriecnijik: „nefericit"; un derivat negativ din srb. sreca, „fericire, noroc"; 

Svier „lume"; preluat identic din sârbă; 

Poştuit: „respectat"; din srb. postavati, vt. imperf, „a stima, a respecta"; 

Zărăgirrr. „câştigă"; din srb. zaraditi, vt. perf., „a câştiga, a avea un profit"; 

Năpriedvje: „înaintează"; din srb. napredovati, vt. imperf., „a înainta, a avansa, a progresa"; 
Okolijna: „în jurul"; din srb. okolina, „împrejurimi"; 

Moara: „trebuie"; din srb. morati, vt. imperf., „a fi obligat să"; 

Aii: ,,dar"(conj.); 

Polozaju: „mai bogat"; din srb. polozaj, „cu poziţie, situaţie, rang"; 

Imanje: „moşie"; din srb. imanje, n., „avere, proprietate"; 

Srieca ; „noroc"; 

Năstăviaşcie: „continuă"; din srb. nastaviti{se), perf. vt., „a continua, a urma"; 

Konăceşci: „cazat"; din srb. konaciti, vi., „a-şi petrece noaptea, a poposi noaptea"; 

Pogotova: „gata"; din srb. gotovo, adv., „gata"; 

Zivotinje: „fiinţă"; din srb .zivotnja, „vietate"; 

Zăvămje: „a apune"; din srb. zavmuti, perf. vt., „a închide prin răsucire", termen folosit incorect; 
Studbina: „soartă"; 

Astal: „masă"; 

Odgovorieşci: „răspunde"; din srb. odgovoriti( se), imperf. vt., „a răspunde"; 

Srebro: „argint"; din srb. stebmik, „monedă de argint"; 

Znaci: „înseamnă"; din srb. znaciti, vt. imperf., „a însemna, a semnifica"; 

Zlatro doba: „perioada de aur"; 

Napredak : „.moşie, progres"; 

Poprăvieşci: „drege"; din srb. popraviti, perf. vt., „a repara"; 

Braţe: „frate"; din srb. braţ, „frate" 

Polinijito: „luat de suflet"; din srb. posvojce, „copil adoptiv"; 

Mladozanja: „ginere"; din srb., „mire". 


Note; 

1 Chirot, Daniel, Societăţi in schimbare, Editura Athena, Bucureşti, 1996, p. 206. 

2 Ibidem. 

3 Panea, Nicolae, Antropolologie a tradiţiilor, Editura Omniscop, Craiova, 1995, p. 9. 

4 Ortiz, Fernando, Contrapunteo cubano del tabaco y azucar, Havana, 1940, p. 120. 

5 Idem, p. 13. 

6 Ibidem, p. 15. 

7 Pop, Mihai; Ruxăndoiu, Pavel, Folclor literar românesc, Editura Didactică şi Pedagogică, Bucureşti, 1990, p. 196. 

8 Sala, Marius, Limbi in contact, Editura Enciclopedică, Bucureşti, 1997, p. 233. 

9 Idem, p. 234. 

10 Ibidem. 

11 Ibidem, p. 238. 

12 Ibidem, p. 240. 

Tradiţia, de la existenţă la interpretare 


Am pornit către satul Roşcani, din judeţul Hunedoara, cu intenţia de a observa modul de supravieţuire al 
poveştilor tradiţionale în mediul rural contemporan. Ştiam, desigur, că la ţară nu se mai povesteşte demult aşa 
ca la începutul secolului, despre fii de împăraţi, cai năzdrăvani şi zmei şi de aceea nu ne aşteptam să găsim la 
Roşcani bătrâni sfătoşi ca cei înregistraţi în arhivele de folclor. Totuşi, o prejudecată arheologică ne îndemna 
să-l mai căutăm încă pe homo narrans, cel din zilele noastre. 

Numită de unii reformă economică, de alţii restauraţie, şi inscriptibilă între polii politici ai totalitarismului şi 
democraţiei, etapa pe care o traversăm are efecte sociale incalculabile. Interacţiunea dintre tradiţie şi tranziţie 
devine în acest moment o problemă de interes vital a etnologului, tocmai pentru că rezultatele ei deschid 
perspective de anticipare a evoluţiei civilizaţiei săteşti. 

încadrarea teoretică a primelor date obişnuite în cercetarea de la Roşcani implică precizarea termenilor de 
tradiţie şi tranziţie. 

înţelegem prin tradiţie ansamblul modelelor exemplare ale activităţii şi comportării omeneşti 1 , incluzând o 
percepţie sacră a timpului şi a spaţiului, ca valori discontinue, presupunând alternări repetabile de instanţieri pozitive 
şi negative, concretizate în limbaj prin sintagme formalizat ca: „zile bune", „zile rele/locuri bune", „locuri rele". 

Totodată, existenta în interiorul tradiţiei impune integrarea omului într-un univers semantic 2 , printr-un mod 
de cunoaştere narativ. 

Universul semantic este o consecinţă firească a percepţiei sacre: lumea este plină de semne legate toate 
între ele, fiecare fenomen, vietate, gest, cuvânt sau obiect intrând în relaţie cu insul tradiţional şi influenţându-i 
destinul. Cea mai frumoasă transpunere literară a acestui tip semantic de raportare la mediu o întâlnim în 
romanul Baltagul al lui Mihail Sadoveanu. Referinţa „semnelor" despre care vorbim se află într-un ordin 
impalpabil al realităţii, într-o lume de dincolo resimţită concert tocmai prin manifestarea ei în şoapta vântului, 
cântecul unei păsări sau o secetă năpraznică. Codul tradiţional îl învaţă pe om să interpreteze „semnele" care i 
se arată şi să le îndepărteze influenţa nefastă, fie prin acţiuni rituale, fie apelând la magie (de obicei albă şi 
vegheată de icoane) prin intermediul unui mesager iniţial al comunităţii. 

Modul de cunoaştere narativ, propriu mentalităţii tradiţionale, îşi are rădăcina în mit. Protofilosofie sau 
protoistorie, învestit deci cu valoare de adevăr, mitul impune forma povestirii ca mod de formulare a cunoaşterii. 
Funcţia întemeietoare, formatoare şi integratoare a marilor poveşti ale omenirii le accentuează rolul cognitiv cu 
atât mai mult cu cât acel illo tempore al naraţiunilor tradiţionale face ca oricine să se poată substitui eroului. 
Totodată, sintagmele transmiterii orale, de tipul „am auzit-o", cu toată ambiguitatea determinării lor, situează de 
fapt povestirea într-un trecut recent, subliniindu-i valoarea pentru prezentul imediat. Actul povestitorului se 
înscrie şi el firesc. 

într-un context mereu actual, în armonie cu percepţia sacră şi ciclică a timpului: „...se poate presupune că 
o colectivitate care face din povestire forma-cheie a competenţei nu are nevoie, contrar oricărei aşteptări, să-şi 

amintească de trecutul său. Ea găseşte materia legăturii sale sociale nu numai în semnificaţia povestirilor pe 
care le narează, dar şi în actul recitării lor. Referinţa povestirilor poate să pară că aparţine timpului trecut, în 
realitate ea este însă întotdeauna contemporană cu actul povestirii" 3 . 

Prin urmare, modul de cunoaştere narativ este un nucleu al fiinţării în tradiţie, acronia presupusă de aceasta 
explicând si rezistenţa de fond a civilizaţiei săteşti la alterări istorice, chiar dacă a împrumutat temporar 
veşmintele formale ale unor instituţii sau limbaje străine de valorile ei consacrate. 

Se înţelege astfel de ce renunţarea la povestire aruncă tradiţia în plină tranziţie, către o redefinire greu de 
anticipat sau, în cel mai rău caz, către o disoluţie cu efecte grave asupra obiectului etnologiei. 

Tranziţia, dincolo de clişeele politice sau economice, exprimă stadiul la care a ajuns în prezent spiritul 
veacului, locul geometric al sensibilităţii contemporane, cu toate determinările lui psihologice, sociale şi culturale. 
Filosofii occidentali, preocupaţi de coordonatele ontologice alte timpului nostru, au învestit postmodernismul cu 
atributul de concept-umbrelă al viziunii despre lume a ultimelor decenii. Condiţia postmodemă, sinteza din 1979 
a lui Jean Frangois Lyotard, ne oferă câteva detalii revelatoare: trăim într-o „societate a spectacolului", 
caracterizată de „indeterminarea imanenţei", „supusă unor efecte neîntrerupte de simulare şi seducţie, 
fenomene datorate şi generalizării mijloacelor de informare în masă şi comunicării". Lipsa reperelor certe 
provoacă o „criză de identitate şi de identificare", ducând la predicţia „sfârşitului istoriei" datorat eşecului „marilor 
poveşti de legitimare" care întemeiază realitatea socială. Criza povestirii, vizibilă şi în literatura postmodemă, 
fragmentară şi orientată către eseu, metanaraţiune sau alte forme de distanţare critică de subiect, prin context 
şi aspiraţii, cu cea universală. Observăm, în majoritatea expunerilor de fapte, o renunţare la povestire în 
favoarea discursului şi orice act creator se generează obligatoriu simultan cu un act interpretativ. 

Limbajul se desubstanţializează treptat, devenind, în mod paradoxal, un joc de putere cu efecte sigure 
asupra celor afectaţi de „tehnicile de simulare şi seducţie" ale culturii de masă. 

Poate tradiţia să rămână imună la o tranziţie atât de deconstructivă? 

Am încercat să găsim în satul Roşcani răspunsul la această întrebare etnologică, pornind de la observarea 
metamorfozelor povestirii şi povestitului în comunitatea rurală investigată. 

Am stat de vorbă cu 17 persoane din Mihăieşti şi Roşcani; interlocutorii noştri au între 6 şi 82 de ani, un 
copil preşcolar, 4 intelectuali şi 12 agricultori, 10 femei şi 7 bărbaţi. 

întrebările noastre s-au referit la câteva subiecte cu potenţial epic: cel de-al Doilea Război Mondial, 
colectivizarea, întâmplări senzaţionale din experienţa vorbitorului sau a comunităţii (spre exemplu: aventuri de 
vânătoare şi pescuit, catastrofe naturale, evenimente familiale memorabile, călătorii neobişnuite), contacte cu 
supranaturalul (întâmplări cu vrăji, povestiri cu strigoi), amintiri din copilărie. Am testat şi repertoriul narativ 
fantastic al comunităţii, întrebându-i pe interlocutorii noştri ce le povestesc în general copiilor şi nepoţilor şi în ce 
împrejurări. Am obţinut răspunsuri care ne-au confirmat că povestitorii contemporani preferă să comunice fapte 
adevărate sau cel puţin veridice. Singurul topos favorabil fabulosului - cel al memoratelor, în sensul lor iniţial de 
relatări despre întâlniri cu supranaturalul - este deosebit de rezistent în comunitatea studiată. Am ascultat patru 
povestiri (Ion Muntean-Bulbuc, Mariţa Caba, Letiţia Dejeu, Octavian Ognean) despre cei întorşi din lumea de 
dincolo, morţi care revin în gospodării sau bântuie noaptea satul, însă niciuna dintre persoanele care ni le-a 
comunicat nu ne-a declarat deschis părerea sa despre valoarea de adevăr a întâmplărilor. Atitudinea 
povestitorilor rămâne ambiguă, ei menţinându-şi rezerva faţă de subiect, dar considerându-l totuşi veridic 
(trebuie să menţionăm că doi dintre cei amintiţi sunt intelectuali), cu excepţia lui Ion Muntean, care ne-a oferit o 
mostră de naraţiune cu final neaşteptat, începând ca o memorată, cu un drum în noapte pe lângă cimitirul dintre 
Mihăieşti şi Roşcani şi terminându-se cu o explicaţie raţională: „strigoii" care l-au speriat erau de fapt ascunşi 
într-o căruţă neluminată pentru că veniseră la furat. 

Singura poveste fantastică înregistrată la noi în perioada cât am stat la Roşcani este o variantă la Sarea în 
bucate, interpretată cu generozitate aristocratică de bătrânul Gheorghe Tomoaie, cel mai reprezentativ 
povestitor al comunităţii. Este de altfel şi singurul răspuns corect la întrebarea „Ce le povesteaţi nepoţilor şi 
copiilor când erau mici?", iar frumuseţea variantei prezentate atestă originea ei cultă. 

Ion Mihonesc, fost cioban în Poiana Răchiţelii şi stabilit de opt ani la Roşcani, ne-a dezvăluit că în tinereţe 
îi plăcea să povestească întâmplări închipuite, hazlii, cu popi şi ţigani, dar a refuzat să exemplifice specia. 

Leonora Muntean, căreia i s-a pus aceeaşi întrebare după ce aflasem că are 11 nepoţi de la cei patru copii, 
a răspuns că nu are timp să le povestească, pentru că trebuie să le facă zilnic de mâncare. Una dintre nepoate, 
Corina Todor, de şase ani, ne-a relatat o variantă personalizată a Scufiţei Roşii, auzită nu de la bunica, ci de la 
bunicul ei, pe care încă nu l-am întâlnit. Tot de la Corina am aflat că lista de poveşti de la grădiniţă, pe care o 

văzusem deja, cuprinzând prelucrări literare (Andersen, Charles Perrault, Ion Creangă, Victor Eftimiu, Călin 
Gruia, Al. Mitru), le este rezervată doar şcolarilor. 

Trecând la naraţiunile personale, specia cea mai bine reprezentată în prezent în sistemul epicii orale în 
proză, am remarcat preferinţa pentru două subiecte: războiul (pentru bătrânii veterani) şi colectivizarea, 
incluzând momente ale dizlocării relaţiilor sociale din sat: trecerea unor oameni mai înstăriţi (cum sunt familiile 
morarului loan Muntean sau a învăţătoarei Lenuţa Caba) la chiaburi, cu toate consecinţele crude şi umilitoare 
ale situaţiei, sau prigoana simpatizanţilor cu Legiunea: am auzit de la Gheorghe Tomoaie şi Feliţia Muntean două 
variante ale aceleiaşi întâmplări, cu un văr, respectiv unchi, împuşcat în munţi după ce, la rândul său, împuşcase 
unul din jandarmii care-l urmăreau. 

în privinţa întâmplărilor senzaţionale, am avut prilejul să constatăm fără intermediar că diferenţa dintre 
discursul individual şi cel colectiv poate fi adeseori derutantă pentru outsider. Informatorul nostru voluntar, 
Gheorghe Petraşc, ne-a condus în gospodăria lui şi ne-a povestit că în tinereţe fusese lăutar vestit, acordeonist: 
„Am cântat cu Luca Novac, la Roşcani, şapte nunţi, la Pane, patru baluri. (...) N-am fost om să mă enervez". 

Spre încheierea discuţiei însă ni s-a relevat cea de-a doua imagine, dramatică, a personajului:.m-a liberat din 

puşcărie; pentru nevastă-mea. Am făcut şase ani. Aşa a fost situaţia; a murit din cauza mea". Ulterior, am aflat 
de la mama lui Petraşc şi de la alte persoane detalii despre crima comisă de el şi am înţeles şi motivele pentru 
care omul ţinuse să ne vorbească: fiind străini de sat, văzându-i casa şi aflând despre performanţele lui artistice, 
cercetătorii îşi puteau forma o impresie bună despre cel care trăia acceptat de comunitate, dar nu şi iertat. 

O relatare de vânătoare am aflat de la Sofia Furdui (eroii fiind soţul, Serafim, vestit vânător, şi câinele lui), 
iar învăţătorul Octavian Ognean, aparţinând unei familii vechi din Mihăieşti, ne-a povestit câteva întâmplări din 
copilărie, confirmându-ne şi dânsul că, într-adevăr, în sate nu se mai spun poveşti în înţelesul tradiţional al 
cuvântului. 

Toate nucleele narative amintite până acum au fost desprinse din fluxul oral al discursurilor produse de 
interlocutorii noştri, discursuri marcate firesc de subiectivitate şi de dorinţa de legitimare a propriilor acţiuni. 
Funcţiile povestirii nu mai sunt modelatoare pentru comunitate, ci pentru fiecare membru al ei în parte. Din acest 
punct de vedere, satul cercetat de noi se înscrie în paradigma fragmentarismului proprie postmodernităţii. Criza 
povestirii mai poate fi explicată şi prin dispariţia celor mai multe dintre contextele povestitului: divanul de seară 
a fost înlocuit de televizor, şezători sau clăci nu se mai fac, jocul de duminică nu se mai ţine. Buticurile, 
numeroase în sat, ar putea constitui un mediu favorabil dezvoltării epice, care rămâne încă de cercetat. 

De asemenea, faptul că oamenii sunt extrem de informaţi cu privire la modul de viaţă din afara comunităţii 
(majoritatea au călătorit, au copii în oraşe, au telefoane şi acces la mass-media) le-a dezvoltat spiritul critic şi ei 
devin circumspecţi chiar şi faţă de propria lor mentalitate conservatoare. Percepând încă arhaic timpul şi spaţiul 
(ora când se coboară cu vitele se citeşte după urcuşul umbrei pe Piatra Piii 4 , când plouă cu soare „se-nsoară 
strigoii” 5 , sărbătorile pot fi „mânioase" 6 , oamenii satelor au devenit interpreţi ai tradiţiei, recunoscându-i valoarea, 
dar percepându-i şi inadecvările la prezent. Ei aparţin totuşi modului vechi de existenţă, dar a început să le fie 
ruşine s-o recunoască. 

Criza povestirii, în condiţiile economice actuale, şi pierderea atât de îndelungată a legăturii cu pământul din 
perioada anterioară au modificat universul spiritual ţărănesc. Privite ca semne ale presiunilor exercitate asupra 
tradiţiei, discursurile povestitorilor din Roşcani legitimează ideea că satul zilelor noastre se află într-un impas de 
hiperluciditate, într-o epocă a formelor pe care nu le mai poate împlini pentru că are prea multe variante 
ontologice, dar nu i se oferă nicio garanţie axiologică. Cu atât mai impresionant este în acest context efortul 
intelectualilor din mediul rural de a găsi o soluţie de asimilare a tranziţiei în spaţiul tradiţiei, soluţie la care 
etnologul poate contribui decisiv, arătând direcţia evoluţiei civilizaţiei populare. 


Note: 

1 Eliade, Mircea, încercarea labirintului, Editura Dacia, Cluj-Napoca, 1994, p. 25. 

2 Lotman, luri, Studii de tipologie a culturii, Editura Univers, Bucureşti, 1974, pp.29 şi urm. 

3 Lyotard, Jean Franşois, Condiţia postmodemă, Editura Babei, Bucureşti, 1995, p. 47. 

4 Inf. Lenuţa Caba (45 ani, învăţătoare), Roşcani. 

5 Inf. Feliţia Muntean (62 ani), Roşcani. 

6 Inf. Aurelia Trif (80 ani), Mihăieşti. 

O problemă a culturii populare în tranziţie: 
recitirea riturilor 

- Analiză de caz - 


Am înainte trei documente etnologice care se referă la Stana [Olaru], „vrăjitoarea" de la Metoniţa şi care 
provin dintr-o anchetă persdnală efectuată în partea sârbească a Timocului în ultimele zile ale lunii august [de 
fapt, în 25 şi 26 august] a lui 1998. Le transcriu în continuare, în ordinea realizării lor. 

Textul 1 

S.: - S-a-ntâmplat Vinerea Mare, ştii? 

O.: - Vinerea Mare înainte de Paşti sau în octombrie? 

S.: — Da, în octombrie. Acolo, într-un sat lângă Negotin, a fost vrun joc, vro nuntă, ştii. Şî să duce vrun domn 
acolo la nuntă şî să duce el pân-acasă ca să-şi mai ia ceva. Cân, în răspântec, cică stă vreo muiare premenită, 
sucne scurtă, complet roşu. Stă premenită şî ea îl zăostăveşte pe ăla. Şî ăla, nimica. El stă, omu şî când, zâce, 
el fuga-i face loc să şadă dinăinte, lângă el. Da' ea zâce: 

Nu, io trec din urmă! 

Şi când a trecut din urmă el se uită-n revizor. Să uită, când, zâce că ea-n ţoale negre. Ţoale negre şî- 
mbrobodită cu zăbratca şî lui începe păru să i să rădice pe cap. Ama zâce că iar să uită el, ea iar în roşu. Şî el 
să-ntoarce-ndărăt, dă-napoi, să-ntoarce-ndărăt şî o duce iar acolo şî o lasă. Şî când zâce: 

Io pe tine nu mai pot să te car! 

Pa, zâce, tu dacă nu mă cari, amă ai fost poşcelnic şî, zâce, tu eşti bolnav şî io pot să-ţi spun să te duci la 
Stana la Metoniţa - La mine. - Să te duci la Stana, la Metoniţa, că acolo ţi-i leacu. 

Şî o lasă aciia şî el pleacă. Să duce acasă şî ia vrun câne, un câne mare. Când să duce acolo, unde-a 
lăsat-o, nu mai e nimic. Da, da’ cănile latră. Aii el n-o vede. Şî întreabă el: 

Care-i aia Stana de la Metoniţa, care-i aia Stana de la Metoniţa? 

în târg zâce o muiare către el: 

Io o ştiu, zâci - că, care e. Io am fost la ea, ajută la lume, lecuie lumea. Aide, şezi în tomobilă, în maşână, 
şî aide «u mine! 

Când veniră, el îmi dă slica lui şî-i cat. Io cat în slică şî-n icoane. Şî-mi dă slica lui să cat, zâci - că, numa' 
să văd ce s-a dogodit cu el. Şî când io-i spun. Zâc: 

La tine a ieşât Vinerea Mare. 

Şî-i descânt la om şî-i trece la om. 

Asta pot să-ţi povestesc ce s-a dogodit, da' altă ce... 

O.: - Şi lucrurile astea când s-au întâmplat? 

S.: - Anu ce-a trecut. Şî de aia, Sfânta Vinerea Mare ea să arată pe pământ. Şî Sfânta Maică Mărie, ea să 
vede în vişină. Aii io lucru cu ele. Cu ele lucru. 

[înregistrare în seara de 25 august, în casa din Slatina-Bor a lui Draghi Cârcioabă, la rugămintea soţiei 
acestuia, Brana, să-mi spună „vreo poveste", fiind asta mă interesează] 

Textul 2 

[rezumat după observaţiile directe efectuate în dimineaţa de 26 august, între orele 10 şi 14, la casa din 
Metoniţa a vrăjitoarei, în timp ce ea „lucra cu lumea"] 

întâlnirea cu clienţii se desfăşoară în bucătărie, mai exact în jurul mesei de aici, lângă care pot lua loc doar 
patru persoane [de o parte vrăjitoarea însăşi şi cu mine, de cealaltă parte, clientul şi eventualul său însoţitor], 
între timp, pe aragazul, aflat în spatele clienţilor fierbe o oală imensă cu mâncare de fasole, căci este miercuri 
şi Stana posteşte. Din când în când, chiar în timpul discuţiilor, femeia se ridică să vadă ce se întâmplă cu 
mâncarea sau îşi strigă nora care intră şi lucrează la maşina de gătit. 

în mijlocul mesei, chiar în spaţiul dintre vrăjitoare şi solicitanţi, se află două mici icoane, una a Maicii Maria, 
cealaltă a Sfintei Parascheva [cu care vrăjitoarea „lucră", după cum mărturiseşte], busuioc şi mai multe lumânări. 
[La sosire am numărat zece şi am crezut, iniţial, că numărul lor are o semnificaţie aparte. Apoi am constatat că 
Stana le aprinde atunci când solicitantul care aşteaptă „să-i cate în slică" - să-i ghicească după fotografie - nu a 
adus o lumânare de acasă.] în părţile laterale ale mesei se află: un telefon mobil [la care vrăjitoarea răspunde 
imediat, chiar dacă pentru aceasta este nevoită să se întrerupă din descântec, dar întreruperea este marcată, 
întotdeauna, de trei cruci pioase, care par a fixa o pauză în demersul magic, pauză care se va încheia după 
convorbirea telefonică tot prin trei cruci], un mic top de hârtie autoadezivă [din care, la fiecare întrevedere, 
femeia desprinde câte o filă pe care îşi notează numele clientului şi pe care îl priveşte insistent de fiecare dată 
când ritualul îi impune să îl rostească] şi un creion de scris pe folie [cu care va însemna, rezumativ, pe sticlele 
de apă aduse de acasă de solicitanţi dozele şi termenele la care trebuie să o utilizeze]. 

în timpul celor patru ore, am asistat la următoarele demersuri de „remediere" a unei situaţii dificile: 

a. O femeie de peste cincizeci de ani aştepta „să-i întoarcă soţul". în acest sens a adus: două maiouri [unul 
al său, celălalt al soţului], un lacăt nou, o sticlă de apă de 11 şi una de 1,51 şi un borcan de miere. Stana a aşezat 
înaintea sa, sub cele două icoane, hainele; apoi a descuiat teatral lacătul, l-a deschis şi l-a aşezat pe haine, 
lângă icoane. Şi-a notat numele soţului pe hârtia autoadezivă şi a plasat-o înaintea sa. A rupt un fir de busuioc, 
apoi a descântat muind busuiocul de câte 44 de ori în fiecare din recipientele aduse [în cele două sticle de apă 
şi în borcanul cu miere]. A recomandat, apoi, ca soţii să poarte hainele respective trei zile consecutiv. [Varianta 
ideală ar fi trei zile şi trei nopţi, fără să fie îndepărtate de pe corp, dar Stana era conştientă că soţul ar fi acceptat 
cu greu acest lucru fără niciun fel de explicaţii, iar împărtăşirea scopului ar fi distrus, fireşte, efectul magic.] Apa 
din sticla cea mai mică era destinată stropirii patului conjugal vreme de trei nopţi, iar cea din sticla mare putea 
fi folosită timp mai îndelungat pentru a stropi casa „că ea brăneşte casa, păzeşte casa". Aceste indicaţii, sub 
forma „3 nopţi", respectiv „când îţi vine", sunt scrise de vrăjitoare, pe cele două sticle. în sfârşit, lacătul descuiat 
urma să rămână ca atare prin casă, „pe ici, pe colea", în general fără să-i atragă atenţia asupra sa. 

b. Două femei - venite din inostrastvo, cum mi-a comunicat, cu mândrie, Stana - au cerut „să le facă de 
sănătate" pentru o rudă de-a lor care exact în momentul acela [zi şi oră] era operată cu laser în Elveţia. 

c. O femeie de circa cincizeci de ani spera într-un leac pentru soţul ei, suferind de dureri de stomac. 

[Şi în aceste situaţii, femeile au adus aceleaşi ingrediente, iar demersul magic, a fost, în liniile sale generale, 
acelaşi; atât doar că descântecele au fost diferite, şi, alături de busuioc, în recipientele aduse s-a introdus un 
cuţit, „aşa, să taie boala. Totodată, indicaţiile despre manipularea posterioară a obiectelor descântate au fost 
mult mai sumare, întrucât se presupune cooperarea pacientului absent acum şi aici, dar informat despre ceea 
ce se întreprinde în interesul său. Notez şi că rudele bolnavului din „Şvaiţera" urmau să plece în aceeaşi zi în 
străinătate, ca să ofere cât mai degrabă pacientului „leacurile" magice ale vrăjitoarei de la Metoniţa.] 

d. O femeie tânără sub treizeci de ani, secretară la o şcoală, a venit cu „slica" încercând să găsească leac 
pentru faptul că se enervează mereu la serviciu. 

e. Doi soţi care evocă problemele provocate de către copiii lor studenţi în ultima perioadă au venit să ceară 
leac. Ei au adus, într-o folie de plastic pentru coli ministeriale, un mic pacheţel învelit în pânză găsit din 
întâmplare în casă. Vrăjitoarea l-a desfăcut cu enormă precauţie, a privit ce este în el [fire de păr şi fire de 

bumbac negru înnodate], l-a legat exact aşa cum fusese înainte şi i-a sfătuit pe cei doi să-l îngroape foarte adânc 
într-un colţ al grădinii. 

f. Un tinerel timid - care, neîndrăznind să privească în ochii Stanei conversa, de fapt, cu mine, ca şi când 
aş fi putut fi un intermediar între el şi agentul magic; sau, probabil, ignora scopul participării mele la discuţie, 
considerându-mă un fel de „asistentă" a vrăjitoarei - a cerut, după un discurs amplu şi destul de virulent împotriva 
cadrelor didactice universitare, să afle dacă nu are o „făcătură" care îl opreşte să ia examenele. Vrăjitoarea a 
discutat puţin şi i-a recomandat să plece acasă şi „să pună mâna pe carte”. Nemulţumit, tinerelul a insistat, i se 
părea mai potrivit un demers magic. Vrăjitoarea i-a cerut [ca tuturor celorlalţi suferinzi, de altfel] să revină cu apă 
şi miere, dar şi cu indexul, cursul după care învaţă şi numele profesorului. A adăugat, însă, cu fermitate: „Vii 
peste o săptămână şi, până atunci, stai cu mâna pe cartel". 

Text 3 

S.: -Asta-i de lucru tău... 

O.: - Am înţeles... 

S.: - ...o avut ispit la facultet. Şî-i trebuie apă şî miere de la stup şî-i trebuie cărţile şi index şi numele 
profesorului. Şî io fac de navestesc profesorul să-i dea oţenă bună. 

O.; - Cum faceţi? 

S.: - Pă fac în miere şî-n apă. 

O.: - Şi cum o să-i descântaţi? 

S.: - Pă lui îi descânt peste knige, profesoru să îi dea dodatnea bitanea. 

O.; - Şi ce descântec îi spuneţi? 

S.: - Pă fac de dragostă. Da, profesoru să-l vadă, să-i dea oţenă bună. 

O.; - Şi cum o să spuneţi? Cum e descântecul acela? 

S.: - Pă, cum acuma să spun? Tot zbiteşte numele lui profesor, znaci; 

Plecai pe cale pe cărare/Mă-ntâlnii cu douăsprece feluri/De dragoste-n ca\e.lLe luvai, le-adunai/in mierea 
asta le băgai/Pe ucenic -... pe student - le-aruncai./Cum nu poate lumea fără miere,/Albinele fără făgurele,/Aşa 
să nu poată profesoru/- Dragan-profesor să nu poată -/Fără ucenic,/Ce gode ucenicu lui o govorea/Bună 
ereaJDe el odgovoru se lipea/Cu oţenă bună/De la şestiţă pân-la desetiţa/Mi-l năgrădea. 

[înregistrat în 26 august, la Metoniţa] 

Oricât de lacunare sunt aceste informaţii, ele configurează, totuşi, o realitate de interes etnologic indubitabil: 
în satele timocene din Serbia, Stana de la Metoniţa este, astăzi, un personaj cunoscut şi recunoscut pentru 
capacităţile sale de magiciană. Numărul impresionant de persoane care o solicită în foarte variate situaţii de 
criză, cum s-a văzut mai sus, este primul argument în favoarea acestui adevăr. Dincolo de el, statutul de 
magiciană, eventual „cea mai renumită - puternică” din regiune, pe care Stana doreşte să şi-l adjudece, trebuie 
susţinut şi reconfirmat mereu prin cât mai multe alte fapte. 

După discuţiile avute cu localnicii, principalul atu al succesului Stanei, un atu într-un fel aprioric, îl reprezintă 
faptul că, la anumite date - „la zile însemnate”, cum spune ea - „cade în transă". în vreme ce trupul ei este 
cuprins de catalepsie 1 , Stana este un intermediar între lumea de aici şi cea a morţilor, prin glasul ei 
împrătăşindu-le tuturor celor dornici, să afle, revelaţiile dinspre viitorul familiilor lor/ale celor decedaţi. întrucât, 
însă, această stare de graţie nu a fost dobândită de subiectul nostru decât destul de târziu, comunitatea este 
îndreptăţită să aibă suspiciuni privitoare la „harul Stanei”, cu atât mai mult cu cât nimeni din neamul său nu s-a 
ocupat cu vrăjitoria. 

Această inconsistenţă a originilor este, însă, suplinită, de un foarte subtil proces de construire a unui sistem 
de argumente care să o apropie cât mai mult pe femeia concretă din Metoniţa de modelul ideal al vrăjitoarei. Mai 
întâi, o particularitate fizică sprijină intens credinţa; Stana are o privire fixă şi foarte pătrunzătoare 2 . Ea zâmbeşte 
arareori şi zâmbetul nu îi este dublat de ironie decât atunci când este adresat membrilor familiei sau celor foarte 
apropiaţi. în al doilea rând, Metoniţa este un sat greu accesibil, îndepărtat de sistemul local de şosele şi, în mod 
suplimentar, casa femeii este situată la o margine a acestuia 3 . în perioadele ploioase sau iarna, solicitanţii nu 
pot să ajungă la locuinţă decât cu mare greutate, după ce au străbătut pe jos un drum spart pe costişă de câţiva 

kilometri 4 . Apoi, în lipsa unor înaintaşi care să se fi ocupat de magie în sensul strict al cuvântului, Stana cultivă 
amintirea sau imaginea vie a unor neamuri care îndeplinesc alte „profesiuni tradiţionale" locale: sora mamei sale 
este cea care spune, tuturor morţilor, Povestea lui Dumnezeu 5 , fratele său, Brani Olaru, mort într-un accident 
ciudat, a fost lăutar vestit, după cum tot lăutari sunt şi vărul său primar, Draghi Cârcioabă, şi nepotul său, Deian 
Cârcioabă. La toate aceasta se adaugă sistemul de veşti - poveşti locale, unele foarte probabil stârnite chiar de 
vrăjitoare, potrivit cărora prin ritualurile sale Stana nu face decât să ducă la îndeplinire forţele mult mai 
impresionante ale unor divinităţi [Maica Domnului, Sfânta Parascheva]. 

Descrierea acestui context mă conduce la construirea unei imagini foarte coerente a unui actant tradiţional, 
în termenii lui Mauss şi Hubert, Stana este o vrăjitoare cu calităţi dobândite, iar nu moştenite 6 . Grija ei pentru a 
suplini amintirea unor înaintaşi vrăjitori prin exacerbarea relaţiilor sale de rudenie cu alţi profesionişti ai tradiţiei 
este grăitoare doar pentru faptul că tipul său de „har" este unul mai puţin obişnuit în regiune. O serie de trăsături 
fizice [privirea, stările cataleptice], dar şi conjuncturale [locuinţa, aşezarea satului] susţin această încadrare. în 
mod suplimentar, însă, Stana mai ocupă o poziţie foarte favorabilă: ea este româncă şi posedă un repertoriu de 
descântece româneşti, în consecinţă, pentru un mare număr dintre clienţii săi, limba în care se performează 
practica este o limbă străină 7 , necunoscută, cu alte cuvinte, secretă şi, prin urmare, eficientă pentru că este 
impregnată de mister. 

Cred că şi acceptarea mea atât de facilă în proximitatea sa trebuie pusă în relaţie cu eforturile permanente 
de argumentare a puterii şi importanţei sale de vrăjitoare. Pentru clienţii Stanei, eu veneam din inostranstvo - or 
nimic nu înseamnă mai mult pentru sine decât extinderea prestigiului său peste hotare! -, lucru care nu mai 
trebuia dovedit prin nimic altceva decât prin imposibilitatea mea de a spune vreo propoziţie în sârbeşte. Mai mult 
chiar, uneori vrăjitoarea însăşi care era printre puţinii în măsură să converseze cu mine într-o limbă străină, 
trebuia să recurgă la sprijinul nepoatei sale, Daniela, care ştia nu numai un dialect, ci şi puţină română literară. 
Altfel spus, eram un străin perfect, ceea ce putea să sugereze destul de clar că relaţiile Stanei depăşesc cu mult 
cadrul regiunii sale şi chiar cel naţional. Apoi, eram, pentru lumea care trebuia să mă recepteze un „străin pozitiv” 
[tip imaginar extrem de greu de „umplut" în mod concret în Serbia de astăzi datorită situaţiei politice delicate şi 
relaţiilor întreţinute prin propagandă faţă de străini în general]: călătoare interesată doar de aspectele culturale 
sau de cele exotice ale regiunii, fără nicio legătură cu nenumăraţii „bişniţari" care sunt, practic, singurii străini 
care ajung până aici; profesoară la un institut din străinătate a cărui importanţă poate fi augmentată atât cât 
nevoia imaginării o cere; cunoscută, prin zvonul public, pentru că scrisesem despre o bună parte dintre 
performerii locali cei mai prestigioşi şi, iată, acum, mă ocupam şi de Stana însăşi. Voi mai adăuga, însă, că 
gestul nu era unul întru totul interesat. în fond, prietenă mai veche a rudelor sale, familia Cârcioabă, destul de 
curajoasă, cum mă arăta faptul de a fi o femeie singură care călătoreşte printr-o ţară în război şi se interesează 
de lucruri ciudate, îndeplineam, oricând - în opinia Stanei -, condiţiile să devin vrăjitoare şi puteam fi, astfel, o 
eventuală moştenitoare a meseriei sale. 

Vreau să spun că statuarea Stanei de la Metoniţa ca vrăjitoare din Timocul sârbesc este un act complicat 
de „lectură” culturală. întregul ansamblu de practici pe care ea le actualizează este, la rându-i, un sistem de 
reciclare a unor practici vechi pentru credinţe noi. Documentele pe seama cărora desfăşoară toate această 
argumentaţie mi se par extrem de grăitoare pentru această fluctuaţie, între vechi şi noi, între tradiţie şi 
modernitate a vrăjitoriei. Acest joc mi se pare că poate fi regăsit la cel puţin patru niveluri: 

a. Pe plan lingvistic , el se manifestă prin opţiunea sistematică a femeii de a utiliza, pentru exprimarea unor 
realităţi ale modernităţii, neologisme. Acestea sunt, în mod constant, cuvinte de origine sârbă, care, însă, apar 
destul de rar în forma lor originală [ispit - „examen", ocena - „notă”, dodatnea bitanea - „ajutor verbal esenţial", 
znaci - „înseamnă", şestica - „nota şase", desetiţa - „nota zece", slica - „fotografie", vişina - „înălţime", 
Inostranstvo - „străinătate"], cel mai frecvent fiind flectate cu sufixe [mai ales morfologice] româneşti [navesfesc 

- „determină", năgrădea - „răsplătea", zbişte - „repetă”, odgovorea - „răspundea", zaosteşte - „opreşte", dogodit 

- „întâmplat", hrăneşte - „protejează"]. 

b. O parte din obiectele angrenate, acceptate în ritual sunt de o noutate halucinantă. Alături de telefonul 
mobil, care facilitează discuţiile la distanţă chiar în timpul actului magic celui mai intim, vrăjitoarea recurge la o 
serie de obiecte de papetărie occidentală, dacă acestea pot folosi la ceva. [Uşurinţa cu care a fost acceptată 
instalarea reportofonului meu pe masa pe care se manipulau obiecteie magice trebuie încadrată aceleiaşi serii 

de fapte semnificante.] Prestigiul obiectului nou 8 este unul de neînlăturat. Evocarea unei mai vechi discuţii a lui 
Jean Boudrillard mi se pare, aici extrem de profitabilă. „Straturile sociale mai puţin favorizate (ţărani, muncitori), 
ca şi primitivii, nu au ce să facă cu lucruri vechi şi aspiră la obiecte funcţionale. Cu toate acestea, cele două 
demersuri au un oarecare raport între ele: când sălbaticul se repede asupra unui ceas sau a unui stilou, pentru 
simplul motiv că e vorba de un obiect occidental, sesizăm un fel de absurditate comică: el nu-i dă obiectului în 
cauză un sens, ci şi-l însuşeşte cu mare lăcomie: relaţie infantilă şi fantasmă a puterii. Ceea ce-i lipseşte omului 
e dintotdeauna învestit în obiect - la subdezvoltat, în obiectul tehnic e fetişizată puterea" 9 . 

Sigur, a vorbi despre clienţii Stanei ca despre nişte „primitivi" sau „subdezvoltaţi" este întru totul exagerat, 
dar, păstrând proporţiile, termenii discuţiei de mai sus potfi reţinuţi. Obiectele noi angrenate în ritual sunt de o 
utilitate neîndoielnică: este mult mai sigur că vrăjitoarea nu va uita numele clientului său dacă şi-l scrie, după 
cum este mult mai probabil că solicitantul nu va încurca nenumăratele practici care i se prescriu dacă pe fiecare 
obiect pe care îl primeşte i se va nota [aşa cum face doctorul sau farmacistul, bunăoară] ce, cum, cât, când 
trebuie să utilizeze. Chestiunea este că prezenţa acestor obiecte este complet neaşteptată într-un cadru care se 
bazează tocmai pe perpetuarea tradiţiei, a ritualului vechi şi a credinţei ancestrale. în aceste condiţii, designul, 
culoarea, materialele şi funcţiile obiectelor noi participă, toate, la susţinerea aceleiaşi mitologii a apartenenţei la 
altceva, a „străinătăţii" Stanei. De alminteri, o parte a casei sale, cea în care locuieşte şi în care sunt invitaţi doar 
prietenii - iar clienţii o pot privi doar într-atât încât să dobândească un gir al prestigiului vrăjitoarei -, este una 
mobilată în manieră modernă şi hiperdotată cu aparate electronice, cu obiecte decorative şi cu produse 
alimentare occidentale. 

c. în privinţa qestualitătii rituale, aceasta se menţine mult mai ferm în linia tradiţiei. [Am observat, bunăoară, 
că indiferent de tipul remediului scontat, se aduc cam aceleaşi obiecte şi sunt indicate aceleaşi proceduri 
ulterioare.] Atât doar că anchilozarea sa poate părea disproporţionată în raport cu explozia realităţilor cărora 
trebuie să le facă faţă. Cum se poate să se utilizeze aceleaşi tipuri de remedii pentru stresul de la serviciu sau 
pentru nepromovarea unor examene universitare? Felul în care Stana a discutat cu cei doi clienţi ai săi, felul în 
care i-a sfătuit - „să nu bage în seamă vorbele rele”, în primul caz, „să pună mâna pe carte”, în al doilea caz - 
îmi dovedesc că tratamentele sale sunt de domeniul bunului simţ, Stana mi s-a părut, în aceste cazuri, mai 
degrabă o psihoterapeută căreia i se împărtăşeşte o problemă şi care rosteşte fraze impersonale, dar 
convingătoare, menite să-i dea încredere interlocutorului. Despărţirea de psihoterapeut este evidentă în 
momentul în care vrăjitoarea abandonează calea realului şi se oferă să practice magia ca să-l ajute. Actul magic 
pare mai degrabă o formă fără fond, căci convingerea femeii puternice care este Stana este, evident, aceea că 
pentru aceste situaţii rezolvările se plasează în mod sistematic în real. 

d. în sfârşit, pe planul mitului observ acelaşi joc între departe - aproape, acum şi aici. Sfânta Parascheva 
este, fără doar şi poate, eternizată, dar, iată, ea a putut apărea nu mai demult decât anul trecut în preajma 
Negotinului. înfăţişarea sa - în ciuda devoţiunii absolute a femeii faţă de sfântă - este una perfect mulată pe 
modelele actuale: cu haine roşii şi chiar cu minijup. Doar în oglinda retrovizoare poate fi văzut chipul ei adevărat: 
cu veşminte negre şi basma, mult mai vârstnică şi, deci, înţeleaptă, decât tânără şi dornică de petreceri. 

Mai mult decât atât, povestea revenirii printre noi a sfintei se întreţese cu una dintre legendele urbane cele 
mai fertile ale ultimelor decenii: cea a autostopistei din alt cronotop. Recurenţa nevoii de a se adapta la o 
realitate nouă prin reciclarea unor elemente străvechi mi se pare, în acest caz, extrem de pregnantă. Spun acest 
lucru deoarece realitatea etnologică timoceană actuală include, ca pe un loc comun, nucleul narativ al întâlnirii 
cu zilele însemnate 10 sau al visurilor memorabile care o au drept personaj pe „Sfânta Maică Vinerea” 11 . în 
niciunul dintre cazurile imprimate de mine - toate girate de povestitori fie pentru că era vorba despre experienţe 
personale, fie pentru că ei relatau fapte spuse de apropiaţi ai lor, în legătură cu care nu puteau exista niciun fel 
de suspiciuni - nu apar elemente de noutate în suprastructura descriptivă. Dimpotrivă, locurile, obiectele, 
situaţiile par atât de vechi, aproape inactuale, încât este de mirare că întâmplările mai sunt creditate drept 
adevărate. în aceste condiţii, o poveste despre o întâlnire aproape arhetipală cu Sfânta Parascheva nu cred ca 
ar fi şocat pe nimeni, dimpotrivă, s-ar fi înscris în orizontul aşteptărilor mitice ale comunităţii. 

Opţiunea Stanei pentru această poveste cred că dă seama despre o altă realitate. Ea înfăţişează, practic, 
două Parascheve: una tânără, una bătrână; una materială, una ideală; una în roşu, una în negru; sau, în litera 
cercetătoarelor mitologiei balcanice Marianne Mesnil şi Assia Popova, deopotrivă „demonă şi creştină” 12 . 

Prezenţa unei asemenea protectoare era, de altfel, absolut necesară pentru o „vrăjitoare", dar o vrăjitoare care 
se vrea eminamente „bună". în fond, multe din faptele sale sunt la pragul magiei negre, dar se desfăşoară 
într-o cămăruţă ai cărei pereţi sunt înţesaţi de icoane, astfel încât nimic nu poate fi definit în afara „lecturii" care 
impune utilizarea unei imense cantităţi de implicit cultural. 


Note: 

1 ci. Mauss, Marcel; Hubert, Henri, Teoria generală a magiei, trad. Ingrid llina şi Silviu Lupescu, prefaţă de Nicu Gavriluţă, Editura 
Polirom, laşi, 1996, p. 36: „Frecvent se întâmplă ca ei - magicienii - să fie cuprinşţ de adevărate transe, de crize de isterie sau 
de stări cataleptice. Cad în extaz - uneori real - în general provocat cu bunăştiinţă. Intr-o asemenea ocazie ei cred adesea şi par 
întotdeauna că părăsesc această lume. Publicul îl urmăreşte cu atenţie şi nelinişte, din momentul în care încep să-şi execute 
«trucurile» preliminare şi până se trezesc din nou aşa cum procedează astăzi cu prilejul şedinţelor de hipnotism". 

2 Idem, p. 35. 

3 Ibidem, p. 40. 

4 Inf. ter. Daniela Cârcioabă (23 ani), Slatina-Bor, 26 august 1998 

5 Inf. ter. Stana Cârcioabă (64 ani), Slatina-Bor, 25 august 1998; pentru discuţii mai amănunţite despre acest text, mai cunoscut 
în spaţiile româneşti sub numele de Numărătoarea mare, în Hedeşan, Otilia, Şapte eseuri despre strigoi, Editura Marineasa, 
Timişoara, 1998, pp. 121-127, passim. 

6 Mauss, Marcel; Hubert, Henri, op. cit., p. 35. 

7 Idem, p. 40: „Străinul reprezintă un individ ce locuieşte un alt teritoriu... şi vorbeşte altă limbă". 

B cf. Boudrillard, Jean, Sistemul obiectelor, traducere şi postfaţă de Horia Lazăr, Editura Echinox, Cluj-Napoca, 1996, pp. 50-58, 
cap. „Proiecţie inversă: Obiectul tehnic la primitivi", passim. 

9 Idem, p. 55. 

10 Inf. ter. 12 iulie 1998, Ravoba, Bulgaria; Mariţa Filipov povesteşte cum s-a întâlnit cu bunicul ei în ziua de Sânziene. 

11 Inf. ter. 13 decembrie 1993, Slatina-Bor, Serbia; Pătru lovanichici (81 ani) povesteşte cum l-a pedepsit Sfânta Vineri că a mâncat 
de dulce în ziua ei. 

12 cf. Mesnil, Marianne; Popova, Assia, Eseuri de mitologie balcanică, Cuvânt înainte de Paul H. Stahl, trad. Ioana Bot şi Ana 
Mihăilescu, Editura Paideia, Bucureşti, 1997, p. 363. 

Consideraţii asupra dinamicii culturii populare 
din Ţinutul Pădurenilor în secolul al XX-lea 


Aproape toţi specialiştii - etnografi, folclorişti, etnomuzicologi, coregrafi -, care au cercetat Ţinutul 
Pădurenilor în primele trei sferturi ale veacului nostru, au ajuns la concluzia că acest ţinut constituie una dinte 
cele mai arhaice, unitare şi conservatoare zone etnofolclorice din România. Desigur, afirmaţia lor se bazează pe 
dovezi concrete, întâlnite în satele pădureneşti, în toate domeniile vieţii materiale şi spirituale. 

în arhitectura satelor, s-au păstrat până în deceniul VI câte trei-patru exemplare din tipul de locuinţă cu o 
singură încăpere sau cu o încăpere şi o cămară cu ţârnaţ (prispă) pe colţ, considerată a fi unul dintre planurile 
cele mai arhaice de casă. 

în cultivarea pământului - în terase - s-a menţinut împărţirea proprietăţii funciare în două părţi: ţarină şi islaz, 
delimitate printr-un „gard de ţarină", la întreţinerea cărui participă necondiţionat toţi proprietarii de pământ. 
Câmpul cu semănături (ţarina) alternează cu păşunea (islazul) tot la doi ani. Deci gospodarul nu-şi poate cultiva 
pământul când vrea şi unde vrea, ci numai unde stabileşte comunitatea, acest sistem fiind o moştenire cutumiară 
din timpul obştilor săteşti ca tip de organizare socială. Alternarea câmpurilor cultivate permite practicarea 
păstoritului local, care are avantajul că pământul, în general slab productiv aici, poate fi îngrăşat natural prin 
procedeul gunoirii (tărlirii). 

în mirificul peisaj pădurenesc, una dintre cele mai pitoreşti figuri era până prin anii ’60-’70 cea feminină. 
Pădurencele s-au impus prin ţinuta şi portul lor ca o adevărată emblemă a zonei. Ele au păstrat în port brâul „în 
bâte", pe care reputata cercetătoare Emilia Secoşan l-a mai găsit în lucru la Maria Sârb din Cerbăl, iar noi l-am 
găsit la Floarea Nan din Runcu Mare. Confecţionarea acestei piese păstrează o tehnică străveche, firele de lână 
se urzesc cu o creangă de copac, fiind fixate în partea de jos cu ajutorul unei pietre, iar în loc de iţe se folosesc 
nişte simple beţe. Brâul astfel împletit este suplu şi elastic, mulându-se foarte bine pe lângă mijlocul femeii. 
Procedeul de lucru folosit la realizarea acestui brâu de către pădurence este considerat ca unul dintre sistemele 
iniţiale de ţesut la egipteni. 

O notă de originalitate o dădea însă portul podoabelor de către femei. Diversitatea şi cantitatea podoabelor 
impresiona pe oricine se afla în preajma pădurencelor în zilele de sărbătoare. Interesant că aceste podoabe 
erau purtate şi altcum decât în modul cum suntem noi obişnuiţi să vedem, majoritatea lor erau amplasate în jurul 
taliei, având un rol profilactic şi aprotopaic, în credinţele localnicilor. 

Lanţul cu vreo 40 de inele, apoi cel cu vreo 3545 de cheiţe, zalele - lănţişoare împletite în diverse forme: 
şerpeşte, în scăriţă, în lacăte, toate din bronz şi alamă, balţul, un brâu din ţinte de cositor, şi cheile de chici (pe 
şold), o podoabă complexă purtată doar de neveste, sunt principalele podoabe pădureneşti. La fel de interesant 
este faptul că toate aceste podoabe erau condiţionate, până acum câţiva ani, de meşteri locali, adică tot dintre 
pădureni, care au păstrat acest meşteşug până aproape de zilele noastre, folosind procedee arhaice la turnarea 
metalului (bronz, alamă, cositor) în tiparele de pământ şi piatră realizate de ei însăşi. 

gurarea acestor furnale cu minereu se măresc minele de fier de la Ghelari şi Vadu Dobrin, aşezări pădureneşti, 
şi chiar de la Teliuc, din apropierea ţinutului. Forţa de muncă cea mai la îndemână o constituie pădurenii care 
se angajează în număr tot mai mare la aceste unităţi economice. Pentru pregătirea muncitorilor în diferite pro¬ 
fesii: furnalişti, oţelari, laminorişti, cocsari, lăcătuşi, strungari, fierari, se înfiinţează în oraşul Hunedoara un mare 
grup şcolar, iar la Ghelari - vechi centru minier pădurenesc - se deschide o şcoală profesională care pregătea 
mineri, mecanici, lăcătuşi şi alte meserii cerute în minerit. Majoritatea copiilor de pădureni, după ce absolveau 
şapte clase în şcolile din comunele lor: Topliţa, Alun, Cerbăl, Ghelari, se îndreaptă spre aceste şcoli, cei mai mulţi 
spre Hunedoara. 

Efectul angajării în masă a bărbaţilor în industrie nu se lasă prea mult aşteptat pentru ţinut. în primul rând, 
se inversează ordinea importanţei ocupaţiilor tradiţionale. Dacă până la acea vreme ierarhia ocupaţiilor se pre¬ 
zenta astfel: I. Agricultura, II. Creşterea vitelor, III. Minerit, acum pe primul loc trece mineritul şi siderurgia, pe lo¬ 
cul II rămâne tot creşterea vitelor, iar agricultura ajunge pe locul trei. Sistemul cotelor de cereale pe care trebu¬ 
ia să le dea statului toţi cei care cultivau pământul accelerează restrângerea agriculturii ca ocupaţie în satele pă¬ 
dureneşti. Unii dintre gospodari nu apucă să mai ducă nimic acasă de la arie în urma treieratului recoltei, „numai 
lacrimi în ochi” 1 . în Goleş, sat micuţ de culme, cu holde bine îngrijite, „se cântau femeile (boceau) ca după mort", 
atunci când plecau carele din ocol trase de boi, încărcate cu bucate spre baza de recepţie de la Hunedoara 2 . 
Singura soluţie pe care o găsiseră pădurenii în evitarea acestor situaţii dureroase a fost reducerea la minimum 
a suprafeţelor cultivate şi angajarea tuturor bărbaţilor în activităţi industriale, ca muncitori, salariaţi de stat. 

La noile locuri de muncă, alături de pădureni, munceau acum şi muncitori veniţi din alte provincii ale ţării: 
Moldova, Muntenia, Munţii Apuseni, numărul acestora depăşeşte cu mult numărul băştinaşilor. Costumul 
pădurenesc de lucru, pe care localnicii îl mai purtau încă şi la mină: cămaşă şi izmene din pânză groasă şi chimir 
de piele, laibăr în spate şi tolobon de pănură albă în picioarele încălţate cu opinci de plotog sau de gumă 
(cauciuc) îi amuză pe aceşti nou-veniţi în industria fierului, astfel încât locuitorii zonei nu mai erau numiţi 
pădureni, ci toloboni. Cuvântul tolobon devnise sinonim cu cel de pădurean. Pe localnici îi stingherea noua 
denumire, pe care o luau drept batjocură. Ei conştientizează faptul că, în noile condiţii, portul lor, vechi, devenise 
desuet, motiv pentru care încep să renunţe treptat la el, înlocuindu-l cu universala salopetă pe care încep să o 
poarte atât la mină, cât şi acasă, în zilele de lucru, la coasă, la pădure, la cărăuşit. Opincile de plotog (toval gros) 
sau de cauciuc sunt înlocuite cu bocanci de bună calitate, primiţi de la mină ca încălţăminte de protecţie (de 
uzură), ceea ce trebuie să recunoaştem constituie un real progres. Chiar după adoptarea salopetei, în zilele de 
sărbătoare pădurenii care profesau mineritul nu renunţă la costumul popular. La Paşti, Crăciun, la nunţi, nedei, 
la jocurile duminicale, deci când se aflau în sat numai între ei, continuau să se îmbrace în hainele pădureneşti. 
Această alternanţă a portului popular bărbătesc în zilele de sărbătoare cu salopeta în zilele de lucru a durat 
întreg deceniul VII al secolului XX. După această perioadă, bărbaţii încep să-şi cumpere costume orăşeneşti, de 
la magazine, cu scopul de a le purta în zilele festive. Totuşi ei nu trec brusc la noul costum. O bucată de vreme, 
îmbracă doar haina, vestonul de culoare închisă, pe care-l pun peste cămaşa pădurenească sau chiar peste 
laibăr, în locul şubei sau a căputului de lână neagră, piese care se purtau pe vreme rece. Doar dacă se ivea vreo 
ocazie în afara ţinutului, atunci bărbaţii îmbrăcau costumul complet: haină, pantaloni, cămaşă adecvată, dar şi 
cu acest prilej ei mai reţin câte o piesă-două de la costumul popular: laibărul în locul vestei şi pălăria 
pădurenească cu „peană”. încă nu îndrăznesc să-şi lase capul descoperit. în tradiţia locului bărbaţii se purtau 
descoperiţi doar în cazul când aveau „mort în familie". 

După 1960, renunţarea la costumul popular începe să se manifeste sporadic şi în rândul femeilor. Prima 
femeie care s-a hotărât să-şi schimbe portul în satul Goleş - un sat pădurenesc de frunte - este Lucreţia Ghiura 
(n. 1938). Evenimentul se petrece în anul 1961, iar ultima femeie care şi-a abandonat costumul tradiţional în 
acelaşi sat a fost Ileana Ticula (n. 1927). Acest lucru s-a întâmplat în 1985. Deci, în satul Goleş, perioada de 
înlocuire a portului popular a durat 25 de ani. Cam tot atât a durat şi în celelalte sate pădureneşti. Fenomenul 
s-a accelerat după ce primele fete pădurence au absolvit diferite şcoli profesionale sau chiar liceul şi, mai ales, 
după ce s-au angajat la stat pentru prestarea diferitelor meserii: croitor, strungar, frezor etc. 

Abandonarea portului pădurenesc a cărei piesă principală, atât la costumul femeiesc, cât şi la cel bărbătesc, 
era cămaşa lungă confecţionată din pânză de cânepă, a determinat femeile să renunţe la cultivatul cânepii. 
Fenomenul s-a răsfrânt asupra obiceiurilor legate de prelucrarea acestei plante: nu se mai organizează nici 
şezători şi nici clăci de tors, pentru că nu-şi mai aveau motivaţie. Se ştie că în şezătoare activitatea principală 
era torsul cânepii, la fel ca şi în majoritatea clăcilor. 

Obiceiurile din viaţa omului au păstrat ritualul străvechi cu o mare încărcătură magică şi sacră totodată. 
Punerea „mesei ursitoarelor”, a treia zi după naştere, nu se omitea nici dacă se întâmpla uneori ca femeia să 
nască la maternitatea din oraş. După ce era adusă acasă cu salvarea sau alt mijloc de transport, primul lucru 
de care se interesa familia nou-născutului era chemarea moaşei de neam, care avea îndatorirea de a pregăti 
această masă. 

Nunta ţinea trei zile şi era o succesiune de ritualuri. Despletirea cozii de fată mare şi punerea cununii de 
mireasă, precum şi despărţirea miresei de părinţi, de vecini, rude, înaintea plecării la casa mirelui erau consi¬ 
derate acte sacre care se realizau numai însoţite de cântece ceremoniale interpretate de un grup de femei. 
Textul şi melodia acestora: „Cântecul miresei" şi, respectiv, „Ţoalele miresei” au un profund dramatism. 
Executarea primei pieptănături de nevastă (punerea „conciului nou") se făcea întotdeauna a doua zi de nuntă, 
afară, în ogradă, sub un pom roditor, în timp ce atât mireasa, cât şi naşa, care realiza pieptănătura, erau 
înconjurate de participanţii la nuntă care dansau, în cerc, brâul. 

Din obiceiurile de înmormântare nu lipsea „Cântecul zorilor", cântat dis-de-dimineaţă de către trei femei la 
fereastra casei unde era mortul, iar noaptea de priveghere era o suită de jocuri (de priveghi) specifice momen¬ 
tului, numărul acestor jocuri ajungând la 18-20. Unele dintre acestea, „Moşul şi baba" (moara), „Calul" şi „Ţapul", 
pot fi considerate ecouri îndepărtate ale unor personaje mitologice cu virtuţi iniţiatice, profilactice sau de 
fecundaţie. 

Obiceiurile de muncă practicate la începerea semnăturilor de primăvară, înconjurarea plugului şi a boilor 
înjugaţi, de către gospodină, care avea în mână o lopăţică cu jăratic pe care erau puse tămâie şi ierburi cu puteri 
magice, culese în vinerea Sân Toaderului. Punerea unui ou nefiert sub prima brazdă de plug, cu scopul să iasă 
grâul curat ca oul, sau încingerea secerătoarelor la începutul primei zile de secerat cu trei tulpini de grâu înspicat 
pentru a prelua acestea durerea de mijloc a femeilor, împletirea şi aducerea acasă a cununii de grâu, la 
încheierea secerişului, atestă faptul că deşi avem de a face cu localităţi de munte, practicarea agriculturii este o 
ocupaţie importantă şi foarte veche pe aceste meleaguri. 

lată de ce considerăm că nu-i nicio exagerare în afirmaţiile etnologice cu privire la arhaismul şi 
conservatorismul zonei Pădurenilor. Dar, aceasta nu înseamnă că ţinutul a încremenit în tiparele lui străvechi de 
civilizaţie şi cultură. Şi aici au avut loc schimbări, ele putând fi sesizate dacă se urmăreşte o perioadă mai lungă 
de timp; un sfert de secol, o jumătate sau, cel mai bine, un secol întreg. 

Primele semne înnoitoare, uşor sesizabile, apar în planul arhitecturii, imediat după Primul Război Mondial. 
Planul simplu, monocelular, al casei de odinioară se dezvoltă, adăugându-i-se încă o încăpere care devine „casa 
faină" în care se intra doar cu ocazia sărbătorilor sau a unor evenimente din familie ce presupun şi prezenţa 
oaspeţilor. Se adoptă casa cu două niveluri, care se integrează foarte bine terenului în pantă, dominant în ţinut; 
la parter se amenajează pivniţa şi bucătăria, „casa de jos", cu pereţii de piatră, care constituie totodată şi soclul 
pentru nivelul al doilea construit din lemn. Ca materiale noi de construcţie amintim şi ţigla de „Marsilia", care 
înlocuieşte tradiţionala învelitoare din paie călcate. în ceea ce priveşte tehnica de clădire a pereţilor din lemn se 
observă că îmbinarea în străvechiul procedeu al cheotorilor (blockbow) este înlocuită tot mai mult îmbinarea 
lemnelor în uşciori, adică pană şi uluc ( fakwork ). 

Şi în domeniul portului, în special în cel al bărbaţilor, au loc transformări: pălăria cu boruri întoarse, purtată 
la începutul secolului, este înlocuită cu pălăria ce avea boruri drepte, iar în preajma celui de-al Doilea Război 
Mondial şi aceasta este înlocuită cu tipul de pălărie de culoare verde cu pană după modelul vânătoresc. 
Cunoscuta şubă albă este înlocuită în mare parte de căput (o haină din postav care ajunge până deasupra 
genunchilor) confecţionat din postav de lână saină (neagră), iar cioarecii croiţi şi cusuţi în casă de gospodină 
sunt abandonaţi în favoarea pantalonilor croiţi după modelul celor ofiţereşti, confecţionaţi din aceeaşi pănură, 
dar cusuţi la maşina de cusut de către meşteri specializaţi. 

Schimbările lente în viaţa materială şi spirituală a oricărei comunităţi, urmate de transformări la nivel de 
mentalitate sunt fenomene obişnuite. Grav este când aceste transformări se realizează forţat sub presiunea unor 
factori perturbatori veniţi din exterior. Un adevărat „seism" cu influenţe profunde şi cu urmări nebănuite asupra 
ţinutului se petrece în deceniul al Vl-lea din acest secol în Ţinutul Pădurenilor, când începe şi în România marea 
industrializare socialistă, care se bazează pe industria grea, tocmai aceea care avea rădăcini adânci în acest 
ţinut. Unul dintre primele obiective majore care s-a dezvoltat rapid în această etapă a fost Combinatul siderurgic 
de la Hunedoara, unde, pe lângă cele patru furnale de capacitate medie, se construiesc încă trei de capacitate 
mare, ultimul, numărul 7, necesitând la o singură încurcătură (şarjă) o mie de tone de minereu de fir. Pentru asi- 

O metodă de cercetare a ceramicii populare: etnografia lingvistică 1 


O cercetare sistematică în cadrul culturii populare nu se poate realiza fără preocuparea de a corobora 
datele etnografice cu cele ale lingvisticii. 

Exerciţiul practic care urmează poate dovedi faptul că analiza terminologiei unei „ramuri" a culturii materiale, 
în speţă a ceramicii populare româneşti, nu se poate face numai prin investigaţii etnologice pur descriptive, ci şi 
cu metode din domeniul lingvisticii. 

„Termenul etnolingvistică ridică multe discuţii ca ştiinţă de graniţă. în fond se acoperă şi se confundă în mare 
cu termenul şi obiectul lingvisticii. Etnolingvistică se referă la problema relaţiilor dintre limbă, popor şi naraţiune, 
văzută din unghiuri diferite. Dar lucrurile se pot înfăţişa şi altfel: limbile sunt în mod necesar realităţi etnice sau 
naţionale şi nu pot fi decât astfel. în româna veche termenul limbă era echivalent celui de popor. De unde rezultă 
în mod necesar că lingvistica poate fi în întregime sau în parte identificată cu etnolingvistică” 2 . 


Cercetarea olăritului şi sub aspect terminologic pune în lumină o stratificare spaţio-temporală complexă şi 
semnificativă, permiţând identificarea unor elemente preţioase ale evoluţiei, în diferite momente, a societăţii 
româneşti. 

Dacă noţiuni de bază cum ar fi oală, olar, roată, vas, ulcior, lut, cuptor etc. sunt denumite în mod grăitor prin 
vechi termeni moşteniţi din latină (olla, ollarius, vasum, urceolus, lutus, coctorium etc.), care au fost şi sunt 
cunoscuţi deopotrivă atât la nordul Dunării (în dialectul dacoromân), cât şi la sudul ei (în dialectul aromân) - ular, 
vas, ulcior, aşa cum sunt cunoscute şi în majoritatea celorlalte limbi romanice (vechi it. dialectal o/a, vechi fr. 
ou/e, catalan spaniol it. vaso, fr. dial, va, prov. cat. vas, spân. port. vaso; it. orciolo, v. fr. orguel, prov. orsol; it. 
loto, prov. lot, sp. port. lodo etc.); alte noţiuni, mai puţin importante, sunt denumite prin termeni al căror destin 
mai sinuos sau a căror istorie de mai scurtă durată îi fac deopotrivă demni, sub un aspect sau altul, de a fi luaţi 
în seamă. 

lată în cele ce urmează numai câteva exemple ilustrând o categorie şi cealaltă. 

Se mai foloseşte şi astăzi de către meşterii olari din Gorj şi Mehedinţi cuvântul furun(ă), cu sensul de „gură 
a cuptorului”. Dicţionarul Limbii Române, II, 1, p. 161 îl înregistrează sub forma forună, atestată în Mehedinţi cu 
sensul de „coşul casei", „gaură" prin care răsuflă cuptorul şi-l explică prin sârbescul sau bulgărescul fur(u)na, 
„cuptor”. La rândul lor, sârbescul furun(a) şi bulgărescul fur(u)na au fost explicate ca ecouri ale latinităţii 
balcanice 3 , resimţite nu doar în cele două limbi slave amintite, ci şi în grecescul bizantin „frumos" <poupys ( Greek 
Lexicon II, New York, p. 1151), trecut ca atare şi în neogreacă şi considerat pe bună dreptate a fi urmaşul 

Renunţându-se la cultivarea pământului cu cereale, în special cu grâu, în satele din partea sudică a ţinutului 
nu se mai puteau practica nici obiceiurile legate de prima zi de plug sau cele referitoare la încheierea secerişului: 
„Cununa grâului". 

Din nefericire, şezătoarea, claca, „cununa grâului" nu sunt singurele obiceiuri care se suprimă în aceste 
timpuri noi. 

în deceniile V-VI se fac presiuni tot mai mari din partea autorităţilor de partid (PMR) şi de stat pentru 
interzicerea unor obiceiuri cu caracter religios, în special cele prilejuite de sărbătorile Crăciunului şi ale Paştelui. 
Bărbaţii, fiind acum angajaţi, sunt ameninţaţi cu desfacerea contractului de muncă dacă participă la activităţi 
incompatibile cu noua ideologie. Cu unele excepţii care privesc satele mai izolate: Bătrâna, Poiana Răchiţelii, 
din obiceiul Nedeii se suprimă partea religioasă: sfinţitul apei în ţarină şi stropirea holdelor cu apă sfinţită, în timp 
ce se interpreta un cântec specific, „Cântecul crucii”, de către toţi participanţii în frunte cu preotul. 

Conştienţi că, mai devreme sau mai târziu, le va fi luat pământul la colectiv, gospodarii îşi dau toţi copiii - bă¬ 
ieţi şi fete - la diferite şcoli din localităţile: Hunedoara, Deva, llia, Dobra, Petroşani. Aceştia se întorc acasă doar 
sâmbăta pentru ca duminica să plece înapoi. O parte din tineri sunt admişi în învăţământul superior şi revin doar 
în vacanţă în sat. în cursul săptămânii satul rămânea fără tineret, „dacă se întâmpla să moară cineva în acest 
răstimp, nu mai avea cine să facă jocurile în nopţile de priveghi” 3 . Aceeaşi soartă au avut-o şi celelalte obiceiuri: 
„Strângerea bolbotelor”, „însoţirea fetelor", „înfârtăţirea băieţilor”, „Pomana lui Sân Toader”, jocurile duminicale şi, 
în unele sate, chiar şi nedeile (Alun, Goleş, Vadul Dobrii). Imposibilitatea de a mai ţine nedeie (o dată pe an, cum 
era obiceiul) este semnul cel mai concludent al decăderii satului respectiv, atât din punct de vedere demografic şi 
economic, cât şi spiritual-folcloric. Aceasta înseamnă reducerea substanţială a numărului de gospodării şi a 
locuitorilor, precum şi a avuţiei acestora: boi, vaci, porci, oi, păsări. La un asemenea eveniment orice gospodar 
trebuia să fie pregătit pentru a primi cel puţin 20 de musafiri, numărul acestora putând fi şi mai mare uneori. 

Scăderea rapidă a numărului de locuitori este urmare a faptului că multe familii s-au mutat între timp cu 
domiciliul stabil în apropierea noului loc de muncă al bărbatului, de regulă în mediul urban, fie la bloc, fie în case 
pe care şi le construiau singuri. în aceste condiţii părinţii nu vor mai face naveta, iar copiii vor merge la grădiniţa 
şi şcoala din cartier. Fenomenul părăsirii satelor s-a manifestat mai mult în localităţile de culme, izolate, de unde 
nu se putea face naveta cu autobuzul spre locul de muncă. în celelalte sate, mai ales în cele aşezate pe vale, 
înregistrăm o oarecare stabilizare de-a lungul celei de-a doua jumătăţi a secolului nostru. Aici viaţa economică, 
socială şi spirituală se desfăşoară şi acum în virtutea unei inerţii moştenite de la generaţiile anterioare, cu 
inerentele transformări impuse de adaptarea la noile realităţi: renunţarea la portul popular, care mai este 
îmbrăcat doar în anumite ocazii (femeile în vârstă, când merg la biserică, iar tineretul, când participă la diferitele 
spectacole sau festivaluri folclorice). Deşi nedeile se ţin la aceleaşi date (sărbători religioase) ştiute în întreg 
ţinutul (care este format din 40 de sate), structura nedeilor s-a modificat, mai bine zis a fost simplificată: 
secvenţele rituale s-au redus tot mai mult în favoarea celor dedicate distracţiei şi festinului gastronomic. Aceeaşi 
soartă o au şi nunţile, care se ţin acum la căminul cultural, unde participă, la un loc, atât rudele mirelui, cât şi ale 
miresei, spre deosebire de nunta tradiţională, care impunea desfăşurarea unor secvenţe ceremoniale obligatorii 
la casa mirelui şi, separat, la casa miresei, pe parcursul a trei zile. 

în prezent, locuitorii din Ţinutul Pădurenilor se află la răscruce. Peste 50% din veniturile lor familiale 
proveneau în ultimii 50 de ani din minerit. în 1999 minele de fier de la Ghelari şi Teliuc care absorbeau 2/3 din 
forţa de muncă bărbătească pădurenească au fost oprite. La fel Combinatul Siderurgic Hunedoara, unde se 
prelucra minereul de la minele de mai sus, şi unde activa 1/3 din numărul pădurenilor apţi de muncă, şi-a redus 
activitatea cu 75%. Pădurenii disponibilizaţi au rămas deocamdată acasă. Ce vor face în viitor? Revenirea la 
lucrul pământului propriu care a cam fost abandonat şi la creşterea numărului de vite rezolvă parţial problema 
existenţei lor. Dezvoltarea şi aici a serviciilor cerute de agroturism ar fi o cale care poate să aibă un oarecare 
succes la unele gospodării, dacă acestea îndeplinesc anumite condiţii de confort. 

Să aibă noua situaţie un impact pozitiv asupra culturii populare, având în vedere robusteţea acestei culturi 
în ţinut? Trebuie să fim optimişti. în obiceiurile de iarnă se înregistrează deja o revigorare. 

Note: 

1 1nf. Sofica Alexandru (n. 1909), Dăbâca. 

2 Inf. ing. Lucreţia Ghiura (n. 1938), Goleş. 

3l nf. Aron Bobora (n. 1932), Dăbâca. 

Civilizaţia tradiţională românească postdecembristă: 
între integrare şi identitate culturală 


Onorată instanţă, 

Permiteţi-mi ca, înainte de a-mi lectura comunicarea, să aduc mulţumiri conducerii Centrului Naţional al 
Creaţiei Populare pentru invitaţie şi pentru gândul de a aşeza această reuniune ştiinţifică sub un generic atât de 
generos şi incitant, de mare actualitate, precum „Cultura populară în perioada de tranziţie". în subsidiar 
Colocviile din acest an par a fi aproape un disperat semnal de alarmă vizând stoparea pierderilor irecuperabile 
care grevează adânc acea dimensiune atât de importantă a destinului nostru: identitatea culturală. 

Nu mai e pentru nimeni o noutate faptul că la noi primele eforturi culturale „moderne” şi-au găsit suportul în 
cultura populară. De la început, aşadar, cultura noastră nu a avut un cadru „elitar", „aristocratic", ci unul 
„cărturăresc” - „de modulare cultă a elementelor şi conturilor folclorice" 1 . Concluzia se impune de la sine: 
„Folclorul - nota Alexandru Dima - a constituit tradiţia perpetuă a literaturii române, înlocuind lipsa unei epoci 
clasice, la care alte literaturi, ca de pildă cele occidentale, s-au raportau mereu" 2 . Şi afirmaţia se poate extinde 
(fără teama de a greşi) asupra întregii culturi moderne, obiceiurile tradiţionale, credinţele şi arta populară 
alimentând subteran creaţia cultă, chiar şi-n epoci refractare folclorului, cum a fost cea a luminilor, când literatura 
noastră a fost înzestrată cu o capodoperă, precum Ţiganiada lui Ion Budai-Deleanu. 

Rămânând în continuare în domeniul istoriei literare trebuie să subliniem că în pofida „urbanizării" excesive 
a inspiraţiei, a „tehnicizării" expresiei (pornind de la această „clasicizare" a folclorului), nici avangarda 
românească nu a refuzat universul creaţiei folclorice. Uneori, versul avangardist s-a apropiat de ritmurile poeziei 
populare (în prelungire simbolistă şi expansionistă), ca în această Ofrandă a lui Barbu Brezeanu: „Luminos de 
iute/Leghe taie sute/Se-nalţă fântâna/Sfredelind ţărâna/în dreptul comorii/Semnul ursitorii" 3 . Şi chiar 
„manifestele" revistelor de avangardă nu ezită să subscrie la ideea de artă populară, aşa cum au făcut 
Compartimentul - în mai 1924 4 , sau Integral în martie 1925 5 . Mai târziu, elaborând, lucrările de estetică şi 
filosofie a culturii, Lucian Blaga demonstrează că pe suportul etnicităţii, în „filtrarea” căreia aportul creaţiei 
populare este de prim ordin, se poate ridica o construcţie teoretică articulată în concepte esenţiale. 
Sintetizându-şi, în Elogiul satului românesc 6 , ideile estetice, autorul trilogiilor afirmă: „O cultură majoră nu s-a 
născut niciodată numai din elan genial. Desigur, geniul e o condiţie. Dar o cultură majoră mai are nevoie şi de 
o temelie, iar această temelie sine qua non e totdeauna matca stilistică a unei culturi populare" 7 - şi continuă 
„Cultura majoră nu repetă cultura minoră (a se citi populară), ci o sublimează, nu o măreşte în chip mecanic şi 
virtuos, ci o monumentalizează potrivit unor forme vii, accente, atitudini şi orizonturi lăuntrice" 8 . Şi, surprinzător, 
tot la folclor trebuie raportate - afirmă M. Eliade - şi tendinţa spre universalitate, chiar „şansa" universalităţii 
culturii româneşti: „Vechiul strat ţărănesc, de unde cultura română şi-a tras cea mai bună parte a sa, era tocmai 
ceea ce trebuia să ne incite la depăşirea naţionalismului în cultură şi la aspiraţia spre universalitate" 9 . 

latinescului fumus, „cuptor”, ca şi în it. fomo, fr. four, prov. cat. fom, sp. homo, port. fomo, toate având acelaşi 
înţeles (Dicţionarul dialectal român - Tache Papahagi). 

Dar aparent neinteresantul şi atât de localul furuna, foruna de azi, din vestul şi nord-vestul Olteniei, poate 
fi tratat, în aceste condiţii, nu ca un simplu regionalism explicabil prin influenţe vecine zonei respective (sârbă 
sau bulgară), ci ca o variantă transmisă până astăzi a unui vechi cuvânt moştenit din latină şi difuzat în toate 
limbile balcanice (vezi şi alb. fure?, „cuptor”) păstrat nu numai la sudul Dunării, în dialectul aromân, ci şi la nord, 
în daco-română, cum o dovedeşte această relicvă lexicală de astăzi de la olarii din vestul şi nord-vestul Olteniei, 
cum o confirmă forma „furn", „cuptor", atestată în izvoare româneşti în sec. XV-XVII. Din aceeaşi categorie, a 
vechilor elemente moştenite din latină şi păstrate doar ca regionalisme în terminologia olăritului, fac parte şi 
„lăptare" (oală pentru lapte), pe care l-am mai putut întâlni astăzi la olari din alte zone (Dâmboviţa, Buzău), unde 
însă, din cauza faptului că a devenit neobişnuit, a ajuns a fi rostit lăptărie, printr-o confuzie ca un alt derivat, mult 
mai bine păstrat, al termenului lapte. Neînregistrat în DELR (elem. lat.) a lui Candrea - Densusianu (Buc, 1914, 
v. pag. 143), nici în DLR (II, 2 fasc, pp. 99-100), s-a păstrat la sud de Dunăre cu un sens diferit în ar. lăptară, 
lăptare, «galette faite avec du lait» (Papahagi), dar cu acelaşi sens în alte limbi romanice (v. spre ex. it. lattiere, 
„cană, vas pentru lapte", sp. lechera, „oală pentru lapte"). 

O altă categorie o reprezintă împrumuturile mai recente din diferite limbi vecine, împrumuturi cu răspândire 
regională. 

Există, spre exemplu, doi termeni de origine maghiară: taier, „farfurie întinsă, taler, strachină" (magh. tânyer, 
„farfurie"), înregistrat la olarii din Horezu şi posibil originar din germanul dialectal teller. 

Un destin mult mai interesant şi mai complicat în acelaşi timp decât magh. tânyer l-a avut în limba română 
magh. reg. bodony (putină mică). De asemenea, v. bodon „recipient, bidon"; pe acesta îl regăsim mai întâi sub 
forma bâdâi, „vas de bătut laptele pentru scos untul”, la olarii din Mehedinţi (sub aceeaşi formă sau sub altele şi 
în Banat, Transilvania şi Moldova, dar cu referire la vase de lemn, domeniu care nu ne interesează aici; după 
toate probabilităţile, tot de la aceasta trebuie însă să pornim, trecând printr-o formă intermediară budie (v. DLR 
1,1, p. 411) pentru a explica (prin palatalizarea di>ghi - ghi pe gughie, bughie, „un fel de oală"), întâlnit de noi la 
olarii din Moldova Centrală (Negreşti - Bâra/Roman). lată deci căi diferite, ecouri diferite ale unuia şi aceluiaşi 
termen. 

Reflexe ale spaţiului balcanic regăsim cel mai adesea în sud, prin prezenţa unor elemente de origine turcă 
de felul lui ciorbalâc, „castron de ciorbă", notat de noi la olarii din Horezu, sacsâie, „ghiveci pentru flori", pe care 
l-am întâlnit în mai multe centre din Oltenia (Gorj, Vâlcea, Olt). 

Primul are la origine turcescul ?orbalyk, „polonic", iar semnificaţia sa poate dovedi o eventuală influenţă a 
sârbescului regional ?orbalyk, „vas pentru ciorbă", atestat în Kosmet (Kossovo, v. ŞER, p. 355) şi luat probabil 
din albaneză. 

Cel de-al doilea a pornit de la turcescul saksi, „glastră, ghiveci pentru flori" şi a ajuns a fi cunoscut cu 
această semnificaţie în mai toate limbile balcanice (v. bg. sârb. saksija, alb. sakji; DLR, 1, p. 18). Această arie 
mai largă de răspândire o explică şi pe cea din română, care, în afara Olteniei, include şi alte zone sud-vestice. 


Note: 

1 Ceea ce prezentăm în această culegere de studii reprezintă ultima parte a lucrării Metode de cercetare a ceramicii populare, 
prezentată in întregime la Colocviile CNCVTCP, Vata de Jos, octombrie 1998. 

2 Ivănescu, Gheorghe, Etnolingvistica, în Introducere in etnologie, Editura Academiei, Bucureşti, 1980. 

3 SER-DECS Skoc, Peter, Dictionnaire etymologique de la langue croate ou serbe, I, Zagreb, 1971, III; Zagreb III, 1973. p. 538. 

Oprindu-ne aici cu exemplele, putem conchide că cele mai reprezentative opere ale culturii române 
moderne s-au raportat mereu - în toate epocile - la cultura noastră de tip tradiţional ca la o adevărata epocă 
clasică. De aici atenţia specială, responsabilitatea imensă a intelectualităţii vizavi de soarta culturii şi civilizaţiei 
noastre populare în toate epocile şi mai cu seamă în cea actuală, când, iată, sistemul de valori în România este 
atât de grav avariat. 

Entuziasmul postdecembrist generat de „liberalizarea" întregii vieţi economice, politice şi sociale a condus, 
în domeniul spiritualităţii rurale, la reluarea unor tradiţii şi obiceiuri interzise în urma cu trei-patru decenii. Că ele 
au continuat să existe, în această perioadă (evident în stare latentă) în mentalul colectiv, o demonstrează 
următorul exemplu provenit din localitatea Cut, din judeţul Alba. Aici autorităţile comuniste au interzis, din anul 
1960, practicarea obiceiurilor tradiţionale legate de renovarea anului, cunoscute în zonă sub numele de „butea 
feciorilor". în anul revoluţiei, junii care au participat la ultima „bute”, din 1960, împlineau 50 de ani, mulţi dintre ei 
ajunseseră bunici. 

Semnalul „liberalizării” dat de evenimentele din decembrie '89, impulsul venit din partea celor mai fideli 
păstrători ai tradiţiei - bunicii, toate coroborate cu entuziasmul specific tinerilor au condus la reluarea întregului 
cortegiu de obiceiuri, ceremonii şi rituri tipice confreriilor carpatice de tineret: colindatul cetei, ospăţul comunitar, 
jocurile cu măşti ş.a.m.d. Era un semn de intrare în normalitate, în firescul cel de toate zilele caracteristic unei 
comunităţi de tip tradiţional. Cum era şi de aşteptat, obiceiul s-a mulat pe noile realităţi, o primă mutaţie vizând 
locul de desfăşurare - factorul spaţiu. Toate ceremoniile şi festivităţile legate de ospăţul comunitar, care se 
desfăşoară, îndeobşte, la gazdă, au fost transferate la Căminul Cultural. Spaţiul de joc tradiţional - şura - a fost 
înlocuit cu sala mare a Căminului Cultural, iar petrecerile şi mesele festive s-au desfăşurat în anexele mult mai 
spaţioase ale aceleiaşi instituţii culturale. 

Explozia de entuziasm a întregii comunităţi - indiciu clar al unei acute nevoi de identitate -, secondată de o 
„publicitate" decentă, realizată cu profesionalism de localnici şi specialişti ai Centrului Naţional al Creaţiei 
Populare (înregistrări radio, filmări, consemnări în reviste şi ziare etc.) au condus la reluarea definitivă a unei 
tradiţii, fără de care spiritualitatea acestei comunităţi ar fi mult mai săracă. 

Această comunitate a intuit ceea ce noi ştim demult, că cel dintâi semn (şi cel mai sigur) al stingerii unui 
popor este secătuirea matricei sale specifice, este stingerea culturii şi a artei sale. Reacţia promptă a acestei 
comunităţi rurale, de apărare, de salvare de la o moarte culturală lentă, dar sigură, este greu de detectat în alte 
segmente ale societăţii româneşti postdecembriste, care n-au ştiut să valorifice explozia de entuziasm de după 
1989. 

Nu putem să nu remarcăm că astăzi societatea românească traversează momente de adevărată derută, 
generată de incapacitatea clasei politice de a guverna ţara, dar şi de lipsa reperelor valorice, de lipsa modelelor. 
Am convingerea că şi acum, ca şi în majoritatea momentelor grele din istoria noastră, sprijinul ne poate veni din 
zona civilizaţiei rurale prin recursul la tradiţie, la valorile perene ale culturii noastre populare. 

Mă gândesc la un turism rural, coordonat de specialişti, organizat cu multă ştiinţă şi decentă, care să 
implice eforturile conjugate ale etnologilor, ale specialiştilor în domeniul turistic şi - evident - ale guvernanţilor. 
Majoritatea satelor noaste - cel puţin în zona colinară şi de munte - sunt adevărate muzee în aer liber care permit 
- cu investiţii minime - amenajarea unor ateliere meşteşugăreşti tradiţionale (olărit, văsărit, ţesut-cusut etc.). 
înfiinţarea unor modeste ferme rurale (producătoare de alimente ecologice) şi reluarea unor târguri, obiceiuri şi 
nedei specifice zonelor. 

Nu pledez - Doamne fereşte! - pentru reîntoarcerea la etnografism, dar trebuie valorificate, în mod superior, 
modern, aceste elemente care ţin de rădăcinile noastre, care ne individualizează, ne fac recognoscibili în 
concertul popoarelor europene şi care, iată, se conturează tot mai vizibil drept unica şi cea mai sigură bogăţie 
a noastră. 

Trăim într-un moment în care grupurile umane îşi caută, tot mai insistent, rădăcinile şi identitatea în 
reprezentări palpabile precum elementele de costum, meşteşuguri tradiţionale, anumite expresii folclorice 
sau chiar gastronomice, moment pe care-l putem verifica în modul cel mai onest şi discret. 

Am convingerea că actualmente numai în cadrul culturii şi civilizaţiei de tip rural mai putem găsi acele 
elemente care pot schimba imaginea României - corectitudine, cinste, omenie, tolerantă - şi care pot, totodată, 
îmbunătăţi starea precară a populaţiei rurale. Este nevoie, însă, aşa cum am mai amintit, ca principiul vaselor 

comunicante şi al efortului comun să funcţioneze, să adune laolaltă specialişti din institutele de cercetare din 
universităţi, muzee, turism, comerţ, transport, comunicaţii etc. 

Doar atunci vom avea o ţară căutată şi respectată în care turistul să vină „şi să intre-n România - vorba 
poetului - ca-ntro-poveste". 

Dar recursul la tradiţie pare a stânjeni o bună parte a intelectualităţii româneşti adeptă necondiţionată a 
mult-discutatei integrări euroatlantice. După opt ani de democraţie, acum când - vorba lui Octavian Paler - 
defectele s-au liberalizat mult mai devreme decât calităţile - societatea românească responsabilă trăieşte o 
dilemă - aceea de a alege între integrarea europeană, atât de necesară economiei noastre şi păstrarea identităţii 
culturale. Subiectul, care a consumat tone de cerneală în presa românească de specialitate - şi nu numai -, 
comportă discuţii de mare responsabilitate şi implică decizii politice şi administrative bine cumpănite. Se cer 
dezbătute şi analizate concepte - altădată imuabile - care au atingere cu cele mai sensibile coarde ale sufletului 
românesc, acela de stat naţional, de naţionalitate, naţionalism şi, nu în ultimul rând, de specific naţional. 
Chiar dacă în ultima vreme se vorbeşte tot mai rar despre „specificul naţional" şi tot mai mult ca despre un 
„concept de derivă”, cred că a-ţi cunoaşte „rădăcinile" nu înseamnă a fi „naţionalist" (deşi mulţi intelectuali se 
tem de această etichetare), sentimentul naţional neputând fi nicidecum socotit naţionalism! Albert Camus 
spunea undeva „îmi iubesc prea mult ţara pentru a fi naţionalist!" - reflecţie care ar fi trebuit să ne dea multora 
de gândit, mai cu seamă acelora care pun adeseori semnul egalităţii între „integrarea europeană" şi renunţarea 
la identitatea culturală. 

Personal cred că Europa numai atunci va fi cu adevărat unită, când statele componente îşi vor cunoaşte 
reciproc elementele de identitate culturală, ceea ce le va permite să-şi armonizeze interesele, va reuşi să 
găsească acel element care leagă şi nu dezbină. Dacă nu se va ţine seama de identitatea culturală (şi 
confesională) a fiecărei comunităţi (aşa cum s-a întâmplat în Iugoslavia!), cred ca viitorul unei Europe unite este 
pus sub un imens semn de întrebare. 

Tocmai de aceea etnologia românească este datoare, trebuie să restituie, să ofere acestui neam 
elementele definitorii ale identităţii noastre culturale, care să-i redea încredere în sine, în valorile eterne, 
perene ale ţării. îi lipsesc pârghiile! Dar aici trebuie să se implice statul şi guvernanţii. Avem nevoie de mai mult 
pragmatism şi mai puţină... politichie. Atunci când aceste lucruri vor fi înţelese, institutele de cercetare vor putea 
oferi ţării şi Europei mult aşteptata Enciclopedie a culturii şi civilizaţiei tradiţionale româneşti, secondată de 
o reţea reprezentativă de muzee etnologice şi de rezervaţii etnografice, acele sate-muzeu reprezentative pentru 
principalele zone folclorice ale ţării. 

Şi astfel, pregătiţi moral şi spiritual, românii - sunt convins - vor intra în Europa - de care suntem legaţi, prin 
aşezare, civilizaţie şi cultură - printr-o „poartă" românească; dacă vreţi, prin poarta lui Constantin Brâncuşi. 


Note: 

1 Braga, Mircea, Recurs la tradiţie, Editura Dacia, Cluj-Napoca, 1987, p. 124. 

2 Dima, Alexandru, Specificul naţional în literatura română, p. 303 (apud Braga, M., op. cit., p. 124). 

3 Pană, Saşa, Antologia literaturii române de avangardă şi câteva desene de epocă, Editura pentru Literatură, Bucureşti, 1969, p. 
133. 

4 „Vrem (...) simplificarea procedeelor până la economia formelor primitive (toate artele populare, olăria şi ţesăturile româneşti 
etc.)” - Manifest activist către tinerime, în „Contimporanul", an III, nr. 46, mai 1924. 

5 „Imaginaţia colectivă a clădit basm, cânt, culturi de-a pururi viabile" - Integral (editorial) - an I, nr. 1,1 martie 1925. 

6 Blaga, Lucian, Elogiul satului românesc - Discurs de recepţie la Academia Română, 5 iunie 1937, în voi. Isvoade. Eseuri, 
conferinţe, articole, Ediţie îngrijită de Dorii Blaga şi Petre Nicolau, Prefaţă: George Gană, Editura Minerva, Bucureşti, 1972. 

7 Idem, p. 44. 

8 Ibidem, p. 48. 

9 Eliade, Mircea, Memorii, I, Paris, 1980, p. 280. 

Reformă si reformulare 

I. Reformă şi reformare 

Orice reformă vizează o restructurare socială şi pleacă de la ideea că o societate poate fi definită nu doar 
printr-o configuraţie statică, ci şi prin schimbarea, funcţionalitatea şi stările de conflict care-i sunt inerente. O 
societate trăieşte prin schimburile generate de gradul său de deschidere, paralel cu lupta pentru menţinerea 
identităţii sale, cu alte cuvinte, organizarea şi dezorganizarea merg împreună într-o dinamică socială. 

Din această perspectivă, o colectivitate locală se structurează permanent în raport de procese endogene şi 
exogene, implicând o pluralitate de unităţi de acţiune ce definesc şi societatea globală, precum: 

• mişcări sociale; 

• clase de vârstă; 

• matrice funcţională formată din întreprinderi, asociaţii, grupuri profesionale, gospodării. 

Fiecare comună, în funcţie de poziţia pe care o ocupă în raportul centru/periferie, exprimă şi reflectă 
structura societăţii care o înglobează. Face acest lucru conform unor modalităţi culturale care îi sunt specifice, 
dând naştere unei stări conflictuale mai mult sau mai puţin violente. 

Ceea ce vrea să impună un astfel de model descriptiv este importanţa funcţiilor de mediere dintre centru şi 
periferie. Aceste medieri se desfăşoară pe toate palierele sociale: politic, economic, cultural, religios şi propagă 
schimbarea, reformarea unor configuraţii speciale neoperante. Schimbarea este modelată de trei factori: 

1. identitatea culturală/felul în care tradiţia este citită şi interpretată de subiecţii culturali; 

2. raportul dintre puterea locală şi gestionarea resurselor şi, mai ales, configurarea acestor raporturi faţă de 
interesele regionale şi naţionale; 

3. gestionarea propriu-zisă/planificarea luarea deciziilor, reţelele de comunicare etc. 

Simpla comparare a diverselor reţele de comunicare conchide dureros şi aproape moromeţian că timpul nu 
mai are răbdare faţă de noi, căci reţea de comunicare este şi sistemul naţional de şosele, dar şi cel de telefonie, 
şi televiziunea prin cablu sau internetul. Ori, în faţa unui monitor, navigând pe internet, conştientizezi atât marea 
singurătate mondială, ascunsă în spatele dorinţei imense de comunicare, dar, mai ales, dureroasa senzaţie în 
faţa accelerării istoriei. 

II. Colectivitatea în faţa schimbării, a reformei 

Memoria colectivă permite grupului o conştientizare prin rememorarea istoriei proprii, dar, în felul acesta, 
generează şi o izolare faţă de celelalte grupuri, căci memoria colectivă a unei localităţi contribuie la elaborarea 
unei identităţi locale plecând de la o dezvoltare endogenă. 

Cum poate fi atribuită această endogenie plecând de la un individ, de la actorul social? 

Aceştia nu sunt definiţi doar prin poziţia lor în structurarea socială sau doar prin prisma interpretării 
memoriei colective, ci şi printr-un ansamblu de interese care orientează constant devenirea comunităţii. Cu alte 
cuvinte, în dialectica centru/periferie, colectivităţile locale sunt receptacule ale dezvoltării exogene, dar şi 
sisteme ce suscită evoluţii specifice. 

Drept exemplu, ştim bine, fără să ne amăgim cu iluzii protocroniste, că avem azi un alt sat decât cel pe care 
ni l-au descris gustienii, că avem un alt sat decât pe care l-am descris noi, la începutul muncii noastre de teren, 
un sat preocupat, mai curând, de obţinerea creditelor agricole, decât de doină şi baladă. Schimbarea lui este 
produsă constant şi din ce în ce mai accelerat, de cel puţin doi factori importanţi: 

1. el este confruntat cu o triplă stare de exces: excesul evenimenţial, excesul de imagini, excesul de 
individualism, care produce un alt tip de educaţie şi care impune o nouă imagine culturală; 

2. reflexul demografic este plasma care propagă această stare şi susţine noul tip de educaţie. Fenomenul 
social al şomajului de masă şi dislocarea demografică (vezi Valea Jiului) accelerează dinamica medierii 
centru/periferie. 

într-o astfel de situaţie este nevoie, evident, de o reformulare a obiectivelor etnologului. 

III. Pentru o etnologie a urbanului sau regândirea referenţialului etnologic 

Prezenţa acestui „pentru" în subtitlu nu traduce imperativul, ci necesitatea desenării unui nou câmp de 
interese, probleme, episteme reflectând o nouă imagine a omului şi a societăţii româneşti. 

în mod concret, credem că necesitatea amintită poate fi definită pe două paliere: 

• unul de reflectare/surprindere a polarizării accentuate a societăţii româneşti, dezvoltarea urbanului cu tot 
ce implică el, diferenţa de viteze în dezvoltarea urbanului şi a ruralului şi descrierea acestor transformări; 

• altul conceptual/încorporarea în discurs a unei schimbări de paradigme, implicit, de orizont. 

Conceptualmente, etnologul român este obişnuit să-şi definească demersul prin restituirea globalităţiii 

micilor universuri, imaginate ca lumi mai mult sau mai puţin închise, clasificând, interpretând ansamblul de 
trăsături culturale specifice acestor lumi. Este o etnologie de tip patrimonial ce şi-a dezvoltat nucleul 
paradigmatic îmbinând tradiţia intelectuală autohtonă, modele antropologiei sociale engleze şi ale etnologiei 
franceze. 

Dar mă întreb - plecând de la o realitate metodologică, anchetele de teren - dacă, în ultimul timp, şi nu mă 
refer restrictiv la demersurile ştiinţifice ale generaţiei mele, dacă nu cumva etnologul nu mai analizează culturi, 
ci doar logici inerente unor situaţii concrete. 

în astfel de condiţii, nu este mai corect să ne gândim: 

1. că etnologul are drept scop să pună în evidenţă logici sociale implicite conform cărora o populaţie se 
comportă într-o situaţie dată; 

2. că societatea nu este compusă dintr-o succesiune de spaţii izolate şi 

3. că, implicit, actorul social trece dintr-un spaţiu social într-altul? 

Dacă da, această etnologie patrimonială cu care ne-am obişnuit poate fi extinsă şi în mediul urban, chiar cu 
aceleaşi metode şi finalităţi, etnologia urbană însemnând, într-o primă măsură, o extensie pe câmp. 

Nu trebuie confundate, însă, locul cu obiectul cercetării. în acest sens, Michele de la Pradelle sublinia 
existenţa a trei orientări 1 : 

• etnologia oraşului, a societăţii urbane; 

• etnologia unui oraş, a unei colectivităţi urbane; 

• etnologia într-un oraş. 

Dacă prima orientare trebuie partajată cu sociologia, celelalte două pot fi practicate de etnolog, încercând 
să se observe trecerea de la cultura tradiţională la cea cosmopolită, degradarea, reinventarea tradiţiilor etc., 
urmărind să se pună în evidenţa unicitatea unui oraş. 

De ce o astfel de pledoarie? 

Pentru că asistăm de un deceniu la o accelerare a vieţii sociale româneşti care deja conturează două 
fenomene considerabile ce angajează transformări ireversibile în lumea ruralului: 

• accentuarea polarizării rural/urban, sau, mai bine zis, diferenţa de viteză a dezvoltării urbanului faţă de 
rural şi 



3»5 


• migrarea inversă/revenirea în sat a valurilor demografice orientate de necesităţile politice timp de decenii 
spre oraş şi care au suportat diverse grade de urbanizare. 

Toate aceste realităţi nu trebuie văzute ca posibili „viruşi sociali" sau germeni ai distrugerii lumii satului 
românesc, ci ca obligativitate a descoperirii logicii imanente a acestor situaţii complexe pentru a putea studia 
producerea identităţilor colective, căci, în cazul satului, trebuie văzut cum reacţionează el la un alt tip de cultură, 
iar în cazul oraşului, cum îşi construieşte acesta unicitatea şi, dacă nu cumva, asistăm la începutul unui proces 
de omogenizare a societăţii româneşti. 

Ori, atunci, etnologul se vede în situaţia nu doar de a recepta diferenţele constitutive ale identităţii culturale, 
ci şi de a o face foarte urgent. 

Această urgentă este corelativă, după noi, cu reanalizarea conceptului de spaţiu în etnologie. 

Să încercăm să trecem peste hăţişul micilor amănunte, al definiţiilor riguros metodologice, peste capcanele 
pervers întinse de tradiţia noastră ştiinţifică şi să ne întrebăm care este esenţa filosofică a acestei ştiinţe, care 
este etnografia. Ori, această ştiinţă nu studiază altceva decât raportul dintre a face lumea şi a înţelege lumea, 
deci situarea în spaţiul şi sensurile pe care ni le conferim unul altuia. Reducând, putem spune, citându-l pe Marc 
Auge: „etnologia s-a preocupat întotdeauna de două spaţii, locul pe care îl studiază - un sat, o întreprindere - şi 
un altul, mai vast, în care acest prim loc se înscrie şi de unde îi parvin, se exercită asupra lui influente şi 
constrângeri care nu sunt fără efect asupra jocului intern al relaţiilor locale. Etnologul este astfel condamnat la 
un strabism metodologic: el nu trebuie să piardă din vedere nici locul imediat al observaţiei sale, nici frontierele 
pertinente ale extensiilor, ale exteriorului observaţiei sale. 2 ” 

A reduce, azi, într-un astfel de context, totul la un singur spaţiu, cel al satului aşa-zis tradiţional, ni se pare 
o greşeală imensă cu consecinţe grave asupra imaginii reale a societăţii pe care dorim să o conturăm prin 
studiile noastre. A unei societăţi definibile ca o succesiune pe care noi o putem ordona taxonomic după voia 
noastră. 

Ceea ce este, însă, obligatoriu de relevat este o anumită relativizare a metodei de cercetare care scoate în 
evidenţă importanţa obiectului. Regândirea obiectului cercetării din perspectiva spaţiului etnologic reflectă o 
evidentă interpenetrare a spaţiilor. Haloul unor nonspaţii - scara de bloc - poate fi regăsit într-un spaţiu tradiţional 
- vezi aceeaşi migraţie din Valea Jiului - ca un implant cu tot ce implică acesta din punct de vedere mentalitar. 
Acest circuit demografic, interesele şi jocurile actorilor sociali, felul în care îşi folosesc marja lor de liberate 
(Michel Crozier) vor duce, fără îndoială, la o nouă configuraţie socială, iar etnologul trebuie pus în gardă. 


Note: 

1 De la Pradelle, Michele, Quelques remarques a propos de l’anthropologie urbaine, în Ethnologie francophone de l'Amerique et 
d'ailleurs, Laval, 1997, pp. 150-160. 

2 Auge, Marc, Non-tieux, Editions Seuil, Paris, 1993, p. 146. 

Tendinţe în folclorul muzical românesc actual 


1. Influenţele factorilor social-economici asupra culturii populare 

Ultimii 50 de ani ai acestui secol au generat cele mai dramatice schimbări sociale din toată existenţa 
modernă a ţării noastre. Pendularea României între est şi vest, determinată de reaşezările sferelor de influenţă 
ale marilor puteri, a avut drept consecinţă şi alternarea unor sisteme social-economice diametral opuse, care au 
zdruncinat din temelii modul de viată al românilor. în acest context, cultura populară a fost şi ea foarte serios 
afectată. O cultură orală se formează şi se sedimentează în timp. Pentru a prinde contur, ea are nevoie în primul 
rând de un climat de stabilitate social-economică. 

întotdeauna mediul patriarhal a fost principalul depozitar al culturii orale, manifestând un oarecare 
conservatorism local fată de majoritatea înnoirilor şi schimbărilor survenite în timp. Cu toate acestea, evoluţia 
firească a fiecărei naţiuni influenţează în mod continuu cultura orală obligând-o să tină pasul cu realităţile 
cotidiene. 

în momentul actual se produc importante schimbări în lumea satului. Se modifică în mod semnificativ 
structura sa demografică, satul reprimeşte un contur viabil prin repopularea sa. în majoritatea cazurilor acest 
fenomen de creştere numerică a populaţiei în cadrul unei aşezări este generat de progresul economic care 
aduce implicit şi o bunăstare materială. La noi însă, această repopulare a zonelor rurale a apărut ca un efect al 
crizei economice care se manifestă cu pregnanţă în aşezările urbane, odinioară mai prospere. Satul este la ora 
actuală un fel de refugiu generat de migraţia inversă (oraş-sat) a categoriilor de oameni care îşi au originea 
rurală, dar care au fost nevoiţi să părăsească acest mediu datorită lipsei de perspectivă în perioada comunistă. 

Problema cea mai acută pentru această categorie de oameni este lipsa mijloacelor de producţie (cât de cât 
competitive) care ar putea relansa pe un făgaş normal viata la ţară. Datorită colapsului general al vechiului 
sistem, nu există o altă cale viabilă pentru sat decât refacerea sa economică în condiţii deosebit de dificile. 

în mod normal, aceste schimbări vor reorganiza viata sătească după principiile social-economice actuale. 
Se vor crea noi ierarhizări în cadrul localităţilor, unele vor deveni prospere, altele s-ar putea să dispară. Şi în 
viata oamenilor vor fi schimbări importante prin reorientarea preocupărilor pe care le au anumite categorii sociale 
(meseriile). Ele vor fi alese după principiul eficienţei şi al legilor de piaţă. Tranziţia conturează o nouă formă de 
existentă socială de tip rural, total diferită de cea precedentă, care poate împrumuta o parte din elementele 
culturii tradiţionale sau nu. 

Pe plan spiritual, perioada ultimilor 50 de ani a însemnat pentru această tară un regres în privinţa civilizaţiei 
şi a moralităţii. îndepărtarea sistematică a oamenilor de credinţa creştină a avut un impact major în viaţa satului. 
Consecinţele sunt vizibile în special la generaţia tânără şi adultă actuală. La ţară, morala creştină a fost 
conceptul de bază care a călăuzit normele de convieţuire ale ţăranului român până la sfârşitul celui de-al Doilea 
Război Mondial. Extirparea credinţei, fără a pune nimic credibil în loc, a determinat în conştiinţa individului actual 

o dezorientare profundă. Consider că redescoperirea valorilor creştine, fără abordarea dogmatică a lor, este una 
din marile speranţe ale acestui popor în momentul de faţă şi sunt bucuros să observ că acest lucru prinde contur 
la generaţia copiilor de până la 10 ani. 

Cultura populară oglindeşte, prin formele ei specifice de manifestare, starea de fapt existentă în peisajul 
social contemporan. Dacă în trecut ea a fost influenţată şi uneori dirijată ideologic, în momentul de faţă ea tinde 
să redevină o formă firească de manifestare spirituală, în special în mediul rural. O nouă înflorire a ei nu poate 
fi posibilă decât în cazul unei relansări economice globale, într-un climat de stabilitate socială. 

2. Schimbările survenite pe plan muzical în folclorul actual 

Cele mai evidente schimbări survenite de-a lungul timpului pe plan muzical au fost întâlnite în cadrul 
cântecului popular propriu-zis. Ele şi-au făcut apariţia încă din perioada interbelică şi au continuat până astăzi. 
Repertoriul obiceiurilor a rămas aproape neschimbat. O bună parte a sa a fost mai degrabă ameninţată cu 
dispariţia în ultimul timp. Multe din producţiile muzicale sunt la ora actuală într-un proces destul de evident de 
erodare din punct de vedere valoric. Paradoxal, asupra întregii culturi orale acţionează doi factori distructivi, 
diametral opuşi (ca provenienţă): criza economică şi morală existentă şi tendinţa de progres care determină 
racordarea satului la viaţa modernă de tip urban. în primul caz, asistăm la proliferarea nonvalorilor, trivialităţilor, 
a prostului gust, care invadează satul având priză la categoriile de tineri şi la generaţiile de până la 40 de ani. 
în cel de-al doilea caz, se constată o descoperire a tradiţiei şi o copiere fără discernământ a formelor de 
divertisment muzical de tip occidental. 

Există de asemenea în viaţă artistică un fenomen foarte curios. Oraşul are o influenţă imensă în trasarea 
drumului pe care îl au unele genuri ale muzicii populare. Aici sunt produse acele „vedete săteşti”, un fel de 
prefabricate muzicale în haine populare (soliştii vocali şi grupurile instrumentale de divertisment). Acestea 
pătrund şi domină viaţa muzicală a satelor, prin mass-media sau cu o ocazia sărbătorilor populare, impunând un 
surogat cultural care nu are nimic comun cu legile estetice şi tradiţia orală existentă. în acest mod este 
perturbată însăşi forma de creaţie specifică folclorului muzical. Actul creator nu mai este anonim, nu se mai 
produce prin cizelarea necontenită a variantelor muzicale. O mare parte din producţia muzicală populară devine 
un fel de şlagăr la modă, impus forţat prin mijloacele de difuzare actuale. Acest tip de folclor este produs într-un 
mediu total străin de sat, fiind rupt de realităţile existente. Se naşte un fenomen pseudocultural în care actul 
artistic scapă de sub controlul sever al grupurilor regionale (cărora li se adresează). Aceste colectivităţi în trecut 
judecau calitatea tuturor creaţiilor obligându-le să respecte criteriile unei moralităţi severe şi să păstreze un 
anumit specific local. 

Mass-media a avut un rol nefast, perturbând foarte serios relaţia interpret-spectator. La ora actuală ea 
manipulează considerabil cultura sătească (studiourile particulare de înregistrări, posturile particulare de 
difuziune şi uneori chiar şi cele de sat). Lipsa de profesionalism, goana după un câştig facil, pe fondul unei 
moralităţi scăzute şi a unui vid legislativ în această direcţie au contribuit în mod hotărâtor la accentuarea acestor 
tendinţe. 

în general, mediul patriarhal este foarte vulnerabil la aceste tendinţe. Slăbit din punct de vedere economic, 
cu o intelectualitate autohtonă puţin pregătită din punct de vedere profesional (în unele cazuri aceasta chiar 
lipseşte), satul nu mai poate să îşi impună cultura sa tradiţională cu care să contracareze bombardamentul 
informaţional de prost gust venit din afară. 

3. Caracteristicile formelor de manifestare ale folclorului muzical tradiţional 

Pe plan naţional este foarte greu să putem stabili anumite trăsături generale care să ilustreze în totalitate 
viaţa culturală a satului. Formele de manifestare ale folclorului muzical tradiţional sunt diferite de la caz la caz. 
în zonele mai izolate, cultura populară este prezentă încă destul de activ. Sunt însă şi cazuri în care unele sate 
şi-au pierdut identitatea spirituală specifică aproape total. Este cazul localităţilor care sunt aşezate foarte 
aproape de marile centre urbane sau unde migraţia a fost foarte accentuată. Din punct de vedere muzical, în 
astfel de localităţi folclorul a rămas doar în amintirea câtorva oameni care nu au părăsit vatra satului şi sunt la 
o vârstă înaintată. 

în majoritatea satelor, fostele „casele naţionale” transformate în cămine culturale sunt astăzi aproape 
inexistente în peisajul spiritual. în perioada comunistă ele au fost menţinute artificial, fiind considerate importante 
pârghii ideologice în mediul rural. în mod normal aceste case naţionale ar trebui să fie instituţiile locale care să 
traducă în fapt nevoia firească de cultură pe care o simte la un moment dat un grup social. Lipsesc, încă, marii 

apostoli ai satelor: dascălul şi preotul. Chiar dacă sunt, aceştia nu au în majoritatea cazurilor experienţa şi 
prestanţa care să îi facă liderii sau îndrumătorii necontestaţi ai culturii săteşti. Activitatea competiţională este 
foarte scăzută din lipsă de bani. Pe fondul unei slabe activităţi culturale, tradiţia locală este foarte puţin simţită. 
Ocaziile în care este prezent folclorul muzical tradiţional s-au redus mult ca număr sau se rezumă la nuntă, 
nedeie, obiceiurile sărbătorilor de iarnă. Unele genuri muzicale au dispărut sau au devenit formale. Vechea 
formă de petrecere populară este de multe ori suprimată, fiind înlocuită cu întâlniri de divertisment de tip 
occidental. Flagelul discotecilor a ajuns şi în satul românesc, fiind principala formă de distracţie a tinerilor în ziua 
de azi. Calitatea îndoielnică a acestor forme de divertisment stimulate de întreprinderile de consum a adus 
deservicii majore culturii tradiţionale. 

Sărbătoarea modernă a satului are în repertoriul său un amalgam de genuri muzicale: repertoriul oral 
propriu-zis, piese de divertisment de tip orăşenesc, cântece triviale, muzică disco etc. în cadrul repertoriului 
autentic multe din genurile tradiţionale primesc forme de alcătuire hibridă. Acest tip de repertorii are în linii mari 
următoarele trăsături: 

• există o tendinţă de uniformizare a stilurilor regionale; 

• folclorul local este acceptat în toate zonele ţării, dispar graniţele de receptare zonală; 

• se constată o părăsire a unei părţi din graiul local; 

• textele melodiilor sunt puternic influenţate de creaţia cultă (scrisă); 

• asistăm la o simplificare a modului de exprimare muzicală prin apariţia unor tipuri de şabloane melodice 
locale; 

• repertoriul muzical este tot mai deficitar în privinţa diversităţii artistice; 

• majoritatea creaţiilor sunt destul de superficial alcătuite şi au o viaţă artistică destul de scurtă; 

• în multe piese noi apar greşeli legate de versificaţie, au linii melodice confuze, iar forma arhitectonică lasă 
de dorit; 

• dispar instrumentele arhaice, chiar si cele tradiţionale, fiind înlocuite de instrumente moderne; 

• grupurile instrumentale devin tot mai restrânse la număr; 

• au dispărut cu desăvârşire jucăriile muzicale tradiţionale pe care le aveau copiii de la ţară, fiind 
confecţionate de părinţi sau de meşterii locali. 

Este foarte greu să anticipăm cum va arăta cultura orală şi în particular folclorul muzical în perspectivă. Se 
pare că la noi va exista şansa unei relansări a acesteia într-un viitor apropiat, odată cu înflorirea economică a 
satului, după care ponderea ei va scădea treptat, aşa cum s-a întâmplat în majoritatea ţărilor din Apusul Europei. 



Dr. Ofelia VĂDUVA 
(IEF „C. Brăiloiu”) 


Metafore ale sacrificiului în contemporaneitate 


„Artificiul cultural" (cum îl denumeşte Luc de Heusch), sacrificiul (în multiplele sale forme) este element 
fundamental al sistemului ritual tradiţional (dar şi contemporan). Prin legăturile ce le stabileşte întru sacru şi 
profan, prin forţa sa simbolică ca şi prin însuşirea sa de a defini valori spirituale şi reacţii comportamentale 1 , 
sacrificiul sintetizează şi poate explica structura internă a oricărui sistem ritual. 

Cercetarea contemporană priveşte fenomenul ca formă de articulare a gândirii simbolice cu realităţi 
particulare şi particularizatoare, poziţie ştiinţifică ce oferă multiple posibilităţi de interpretare. Cea mai cunoscută 
se centrează în jurul procesului continuu de transfer al noţiunii din universul religios în cel utilitarist, cu 
consecinţele pragmatice de rigoare: deci, sacrifici ceva în vederea unui profit material sau spiritual. 

Se observă, totodată, că ambiguitatea termenului (relevată temeinici de E. Benveniste 2 ) şi utilizarea lui tot 
mai frecventă în limbajul contemporan tind să estompeze dimensiunea funcţional-rituală a sacrificiului, 
accentuând-o pe cea simbolică. 

Ideea de renunţare esenţială în înţelegerea actuală a fenomenului duce la echivalarea noţiunii cu termeni 
exprimând sensul figurat al sacrificiului - dăruire de sine, devotament, spirit de sacrificiu - a căror utilizare în 
vocabularul uzual este astăzi curentă. în timp s-au acumulat numeroase contribuţii ştiinţifice, dar şi speculaţii 
teoretice pe marginea acestei teme, evidenţiind bogata ei ideatică. Diversele interpretări i-au pus, cu precădere, 
în valoare funcţiile ceremoniale şi rituale, generoasele sensuri culturale şi sociale. 

Rămâne general acceptată în contemporaneitate principala funcţie a oricărei forme de sacrificiu - crearea 
relaţiei pe o verticală imaginară între profan şi sacru. în acest context, observăm că în cultura populară 
românească, semnificaţiile sacrificării rituale a unui animal (sacrificiul sângeros) s-au estompat, mentalul rural 
păstrând încă la cote apreciabile valoarea spirituală a ofrandei alimentare (ca formă a sacrificiului nesângeros). 
Cu precădere însă, remarcabile semnificaţii pot fi identificate în metafore „sacrificiale”, în substitutele oferite ca 
„jertfă" ca „sacrificiu”, care contribuie, în practica rituală contemporană, la crearea „atmosferei sacrificiale” 
propice contactului cu sacru. 

Problema substitutelor sacrificiului este adesea comentată în studii antropologice mai vechi sau mai noi. 
Sunt celebre paginile în care E. Evans-Pritchard, descriind unele sacrificii primitive, notează practica rituală a 
înlocuirii unui animal (de ex., un bou) cu o vegetală (de ex., un castravete). El subliniază necesitatea îndeplinirea 
aceloraşi gesturi rituale în ambele cazuri: dacă sacrifici un castravete sau o altă vegetală în locul unui bou, 
trebuie să-l tratezi ca pe un animal, să recurgi la aceleaşi gesturi rituale. 

Exemplul lui Pritchard este citat de Levi-Strauss în sprijinul teoretizărilor sale privind deosebirile între 
sistemul totemismului şi al sacrificiului. El combate convingător ideile promovate de unii istorici ai religiilor privind 
plasarea originilor sacrificiului în totemism. Antropologul observă, cu această ocazie, că în sacrificiu (spre 

deosebire de totemism) „principiul fundamental este acel al substituirii: în lipsa lucrului prescris, oricare alt lucru 
îl poate înlocui cu condiţia să persiste intenţia, singura care are importanţă" 3 . 

în cultura populară românească identificăm numeroase substitute ale sacrificiului care prin formă plastică, 
prin simbolică sau doar prin denumire sugerează ideea unui potenţial sacrificiu. Principala metaforă utilizată este 
cea a sângelui, simbol al forţei vitale, regeneratoare, ca şi al comuniunii, al legăturii profanului cu sacrul. 
Regăsim această metaforă în firul roşu sau floarea roşie ce apar în contexte rituale bine definite (despre a căror 
încărcătură simbolică am scris în lucrări precedente remarcând evidentele lor conotaţii sacrificiale). Aici vom 
sublinia doar că în convenţia arbitrară a firului roşu (prezenţa nelipsită în momente „de trecere", la naştere, 
nuntă, înmormântare, dar şi momente de renovare a timpului calendaristic) este concentrată o întreagă 
experienţă spirituală, clădită în timp pe fondul credinţelor în necesitatea actului ritual al sacrificiului pentru reuşita 
acţiunilor umane. Percepută ca simbol al sângelui rezultat din imolarea unui animal, semnificaţia firului roşu şi 
credinţa în eficienţa sa terapeutică s-au perpetuat în obiceiurile actuale, rămânând şi astăzi principal element al 
recuzitei rituale. Desigur, prezenţa lui în actualitate nu o egalează pe aceea a începutului de secol, când E. 

Niculiţă-Voronca putea să scrie, de exemplu, despre scenografia secvenţei finale a nunţii tradiţionale:.se 

leagă colacii de pe masă în cruciş cu mărgean roş şi-i împodobeşte înfigând crenguţa de călină, dar de regulă 
se leagă în cruce cu ţigaie roşă. în şip pun călina şi leagă în cruciş la şip lână roşă, asemenea de pahare; leagă 
hornul, masa cu roş în cruce, pe casă pun steag roş, prin casă, pe sub podele urzesc cu aţă roşă. La poartă, pe 
la fereşti leagă roş şi pun buchete de călină. La vornicei pun la băţ roş şi la mână. Nuna îşi leagă roş la mână..." 4 , 
în aceeaşi ordine de idei, a metaforei sângelui, putem vorbi şi astăzi despre sensurile sacrificiale ale gestului 
ritual (practicat adesea şi în cotidian) al vărsării unei mici cantităţi de vin (lichid asimilat sângelui) înainte de a 
bea, gest ce îşi potenţează ritualitatea în context funerar - vinul vărsat pe mormânt, pe colivă, pe colăcei 
(mărturii) sau pe călăvie (în partea de sud a ţării). 

Nu voi insista aici asupra accentuatelor conotaţii rituale conferite aluatului şi pâinii care - frântă şi împărţită 
conform unor prescripţii şi interdicţii severe - este adesea utilizată ca metaforă a unui potenţial sacrificiu. Voi 
aminti doar mielul de aluat ce se modelează la Paşti sau la Sf. Gheorghe şi care este „împărţit" ritual în aceste 
zile. El este ilustrarea concretă a ideii de substituire a animalului etern destinat sacrificării la sărbătorile de 
primăvară. Gestul „împărţitului" reia funcţiile „jertfei", ale sacrificiului pentru captarea bunăvoinţei divine în 
momente de înnoire, de renovare a timpului calendaristic sau „de trecere" în ciclul familial. 

Cu semnificaţii mult mai ample este modelarea antropomorfă din aluat numită Păpuşă ce apare frecvent în 
obiceiurile populare de nuntă sau înmormântare. Păpuşa miresii (AIEF, Chestionar AER, Ocupaţii, jud. Braşov, 
corn. Poiana Mărului, sat Şirca Nouă), Păpuşa naşei (AIEF, Chestionar AER, Ocupaţii, jud. Covasna, corn. 
Barcani, sat Lăudaţi), Păpuşa de chemare (AIEF, Chestionar AER, Ocupaţii, jud. Mureş, corn. Glodeni, sat 
Moişa) sunt modelări care „împărţite" şi mâncate ritual refac simbolic schema sacrificiului concret (poate a unor 
demult uitate sacrificii umane). Utilizate ca ofrande mediatoare în comunicarea omului cu sacrul, ele 
concentrează valenţe rituale care adăugate gestului ritual al „împărţitului" contribuie la recompunerea actului 
sacrificial. (Dincolo de aceasta, modelările au marcat valenţe festive, contribuind la crearea sărbătorescului în 
contextul nunţii tradiţionale, amplificând, prin prezenţa şi semnificaţiile lor, nota ceremonial-festivă a scenariului). 

în unele zone din Transilvania, „în fiecare copârşeu, pe lângă alte obiecte diferite de care poate avea mortul 
nevoie în lumea cealaltă, se pune şi câte o păpuşă, pentru ca cel mort să aibe de lucru cu păpuşa, să se joace 
cu ea şi să nu se întoarcă ca strigoi la cei ce au rămas în viaţă". Posibila reminiscenţă a unor străvechi practici 
sacrificiale, păpuşa regăsită sub forma modelărilor din aluat pentru pomul de înmormântare (AIEF, Chestionar 
AER, Ocupaţii, jud. Bacău, corn. Oituz) sau pentru „împărţit" (AIEF, Chestionar AER, Ocupaţii, jud. Dâmboviţa, 
corn. Vârfuri) concentrează aceeaşi simbolică ca şi modelările ce poartă numele de cap, căpeţel (comune în 
partea de sud a ţării în ritualul de înmormântare). Denumirea acestor colaci este poate o amintire a unor demult 
uitate sacrificii umane, despre care vorbesc J.G. Frazer şi M. Eliade (avem în vedere, mai ales, legenda 
grecească consemnată de Frazer, în care personajul principal tăia „capetele" celor pe care îi întrecea la cosit). 

Aceeaşi sferă identică include legenda creştină referitoare la Tăierea Capului Sfântului loan Botezătorul, 
numită şi Sf. loan, Tăierea Capului Sf. loan, Cap tăiat, Sf. loan taie capul pe varză etc., denumirea din urmă fiind 
legată de credinţa că sfântului i s-a tăiat capul „cum se hăcuie şi se toacă varza". De aceea, „în această zi nu 
este bine să se mănânce fructe rotunde, cari seamănă cu un cap, precum: merele, perele, nucile, prune, struguri 
negri" 5 . 



311 


Legătura ce o identificăm în imaginarul popular între capul uman şi fructul rotund (mai ales mărul) poate 
explica simbolica bogată a acestuia şi prezenţa lui în numeroase obiceiuri ca metaforă a sacrificiului. Ofranda 
obligatorie la anumite sărbători - Sf. Petru, Sf. Ilie - mărul (fructul) este oferit întreg sau tăiat felii - poame 6 . 

„în această zi (Sf. Petru - n.a.) se împărţesc mere, adecă se dau de pomană. Nicio femeie nu trebuie să 
mănânce mere până în această zi, fără a face un mare păcat, fără a supăra pe morţi", spune T. Pamfile, iar, mai 
departe „Este credinţă aproape pretitudineni că la Sf. Ilie vin morţii pe la caselor lor şi mai ales copiii pe la casele 
părinteşti. Femeile cheamă atunci copii străini de prin sat şi, adunându-i sub un măr nescuturat încă... îl scutură 
pentru întâiaşi dată, ca să culeagă copiii mere, iar morţii să se veselească” 7 . 

Am regăsit practica oferirii mărului-ofrandă în numeroase sate (uneori extinsă şi la alte sărbători - Sf. Maria, 
Drăgaica, Sf. Dumitru), lipsită însă de încărcătura rituală a obiceiului tradiţional. Reluarea gestului astăzi pare 
destinată doar mărcii sărbătorii, dar o cercetare atentă relevă reminiscenţe ale unor vechi credinţe, active încă 
la nivel mental, privind eficienţa substitutelor sacrificiale pentru facilitatea comunicării cu invizibilul divin sau cu 
morţii. Deşi haina rituală s-a simplificat, putem aprecia că obiceiurile ce fac parte din câmpul semantic al 
sacrificiului, a căror menire este asigurarea relaţiei cu puterea divină sau cu strămoşii, continuă să 
supravieţuiască (în speranţa atragerii bunăvoinţei necunoscutelor forţe transcendentale). Impactul lor în lumea 
satului este încă evident, punând sub semnul întrebării afirmaţiile conform căror dispar obiceiurile şi, odată cu 
ele sărăceşte viaţa spirituală a comunităţilor rurale. Desigur, fenomenul există, dar se vede o analiză diferenţiată, 
care să surprindă procesul îndelungat în care unele obiceiuri dispar (obiceiurile de muncă, obiceiurile 
comunitare), dar altele se transformă, se simplifică sau se adaptează unor noi condiţii socioculturale. Ele vor 
continua să existe atât timp cât va dura „nevoia" de ritual a omului şi cât vor reuşi să-şi menţină forţa de 
influenţare benefică a psihicului uman. 


Note: 

1 Girard, Rene, Violenţa şi sacrul, Editura Nemira, Bucureşti, 1995, pp. 2045. 

2 Benveniste, E„ Le vocabulaire des institutions indo-europeennes, Les Editions de Minuit, Paris, 1969, p. 227. 

3 Levi-Strauss, CI., Gândirea sălbatică, Editura Ştiinţifică, Bucureşti, 1970, p. 389. 

4 Niculiţă-Voronca, E., Datinile şi credinţele poporului român, Editura Saeculum I.O., Bucureşti, 1998, voi. 2, p. 336. 

5 Bocşe, M„ Veşmântul - punte şi dar de pomenire in riturile funerare româneşti din Transilvania, în voi. Istorie şi tradiţie in spaţiul 
românesc, S.C. Tipotrib, Sibiu, p. 97. 

6 Pamfile, T., Sărbători la români, Editura Saeculum I.O., Bucureşti, 1997, pp. 166-167. 

7 Inf. ter. corn. Lupşanu, jud. Călăraşi, 1995. 



Sterian VICOL 

(CJCVTCP Galaţi) 


Cultura tradiţională în spaţiile spiritualităţii româneşti 
- izvoare - interferenţe - orizont - 


Cultura populară a fost aceea care - după cum bine se ştie urmată de istorie şi de limbă, a furnizat cele 
mai veridice şi mai bogate argumente cu privire la originea, vechimea şi unitatea poporului român. 

Patrimoniul popular a cultivat şi a stimulat de-a lungul generaţiilor sentimentul de mândrie şi demnitate 
naţională. Aspiraţiile de libertate şi unitate ale neamului nostru şi-au găsit în tradiţia folclorică unul dintre 
principalele izvoare care le-a conferit vitalitatea şi tenacitatea specifică întru înfăptuirea lor deplină. 

Vocaţia unităţii - dezideratul cardinal care traversează întreaga noastră istorie - îşi are rădăcinile tocmai în 
limbă, în datinile şi obiceiurile strămoşeşti, în spaţiul inconfundabil al culturii populare, rădăcini ce dau strălucire 
spiritualităţii româneşti. 

în paginile eseului de faţă, încerc să arăt că, dintotdeauna, cultura tradiţională a fost şi rămâne liantul 
benefic, cu miriade de fire vizibile sau nu, în spiritualitatea românească, nu numai pentru românii dintre fruntariile 
ţării, ci şi pentru românii de pretutindeni. Fiindcă numai prin menţinerea unui dialog perpetuu şi viu prin 
intermediul culturii, se va întări unitatea spirituală a românilor de pretutindeni. Şi, după cum iarăşi bine se ştie, 
forţa de supravieţuire a fiinţei neamului nostru se dezvoltă din însăşi unitatea spirituală a românilor oriunde s-ar 
afla ei în lume. în prezent, în afara graniţelor ţării există cca. 12 milioane de români ale căror probleme/priorităţi 
trebuie cunoscute în vederea întrajutorării morale şi materiale a acestora pentru a-şi putea păstra limba, 
credinţa, obiceiurile şi tradiţiile. Datinile şi obiceiurile - acest inepuizabil capitol al patrimoniului popular - 
constituie cel mai veritabil şi grăitor document al conştiinţei latinităţii şi romanităţii pe care se întemeiază însăşi 
conştiinţa unităţii noastre naţionale. Conştiinţa unităţii naţionale rămâne cea mai de seamă caracteristică şi 
avuţie a spiritualităţii populare româneşti şi cea mai durabilă temelie a ei. Căci - fără să exagerăm - unitatea 
spiritualităţii populare româneşti, parte integrantă a culturii noastre naţionale, dar şi europene, reprezintă virtutea 
supremă ce a asigurat la rândul ei dăinuirea românilor în istorie. Pledoaria mea din aceste rânduri se focalizează 
tocmai la necesitatea întoarcerii la obârşiile spiritualităţii româneşti, la izvoarele primare, originare, la valorile 
tradiţionale, ce n-au vârstă, dar şi la nevoia de căutare asiduă şi de redescoperire a românescului în 
universalitate. 

Cum gândesc românii de dincolo de funtariile ţării? Se pot sau nu organiza prin forţe conjugate manifestări 
specifice de trăire şi simţire românească în localităţile cu populaţie majoritară românească? 

Despre acest deziderat şi altele încă, iată, notez aici ca pe un strigăt parcă, durerea unui român din 
Voivodina, Iugoslavia (într-un interviu consemnat de subsemnatul în Revista de cultură „Porto-Franco", iunie 
1996): „Aş vrea ca să-mi explice cineva, de ce atâţia români sunt lăsaţi să se deznaţionalizeze în popoarele 
vecine care, treptat-treptat, îi asimilează şi-i transformă în alt popor, unul străin?” (Petru lancovici Timoceanu, 
poet, redactor-şef al revistei „Curcubeul timocean"). 

Regiune de interferenţe culturale tradiţionale, Galaţiul - cea mai vestită schelă de pe întreaga Dunăre, cum 
îl numea Dimitrie Cantemir, sau oraşul de la marginea lumii (M. Sadoveanu) - constituie totodată şi o capitală 
spirituală a Moldovei de Jos şi, bineînţeles, a Basarabiei de Sud. începând de după '89, Galaţiul, prin 

manifestările cultural-folclorice, dar şi de alte genuri organizate în colaborare cu factorii de răspundere de 
dincolo de Prut, s-a constituit, într-adevăr, într-o capitală a spaţiului spiritual din această parte a ţării şi, implicit, 
a Europei. Cel mai mult au „prins" la public manifestările folclorice. De ce? Este lesne de înţeles. Un festival 
interjudeţean precum, cel al Datinilor şi Obiceiurilor de Crăciun şi Anul Nou, organizat anual în oraşul de la 
Dunăre, a trezit ecouri profunde în trăitorii de pe o parte şi de alta a Prutului. Frumuseţea colindelor, 
pluguşoarelor, a urâturilor şi măştilor etc. a constituit, dacă mai era nevoie, o veritabilă carte de identitate în care 
sunt însumate aceleaşi rădăcini şi izvoare comune ale unităţii spirituale ce dau contur nepieritor fiinţei noastre 
istorice. Dacă mai ieri se mai putea auzi întrebarea: Cultura, tradiţia populară sunt în pericol? Astăzi se poate 
răspunde fără tăgadă: nu numai că nu sunt în pericol, mai mult, ele sunt într-o continuă învigorare, conjugându- 
se fericit cu celelalte ramuri ale marelui copac care este spiritualitatea românească. 

Căile şi mijloacele care conduc la o permanentizare a manifestărilor folclorice, de la cercetarea de teren, la 
conservarea şi valorificarea fenomenelor de cultură populară pe scenă, sunt multiple, iar iniţiativele managerilor 
culturali sunt, se pare, de bun augur şi inepuizabile. Recent, de pildă, la Galaţi, sub egida Centrului Judeţean al 
Creaţiei Populare, a apărut un prim ton de Studii folclorice - tema: Datini şi Obiceiuri, volum care reuneşte lucrări 
de specialitate ale unor cercetători în domeniu de pe ambele maluri ale bătrânului Prut. 

Alăturat anexez, de astfel, şi un proiect cultural gălăţean cu caracter zonal, naţional şi internaţional, care 
poate fi realizat în cele mai bune condiţiuni în următoarea perioadă de timp. între mijloacele mai eficient folosite 
pentru cercetarea de teren a fenomenelor culturii tradiţionale se numără clasica metodă a anchetei şi a difuzării 
chestionarelor în localităţile rurale. Alăturat anexez un model nou, mult mai îmbunătăţit, aş spune „actualizat" 
gândindu-mă la faptul că fenomenul etnofolcloric este nu numai viu, ci şi într-o permanentă destructurare şi 
restructurare, consumatorii actului cultural nemaifiind cei de acum 50, 30, 20,10 ani. Astăzi cerinţa şi oferta se 
înscriu pe noi coordonate, conţinutul rămâne în schimb nealterat. Aici intervine şi concurenţa cu radio şi 
televiziunea şi, mai mult, intervine „lupta" împotriva kitsch-ului folcloric şi nu numai. 

în tot acest demers de investigare, dar şi de valorificare şi stimulare continuă a culturii tradiţionale, care, mă 
repet, reprezintă izvorul şi liantul cel mai sănătos între membrii unei comunităţi, în cazul nostru între românii de 
vârste şi preocupări diverse, din ţară, dar şi la românii de dincolo de fruntariile ei, orice manager cultural 
„modern", în sensul bun al cuvântului, trebuie să aibă în vedere următoarele „arme" pentru reuşita integrării 
culturale europene: cultivarea limbii române în primul rând. Nu spunea C. Noica într-unul din eseurile sale: „Va 
veni un timp când cel ce se va dori salvat întru cultură, va trebui să înveţe româneşte, relevându-se astfel, 
destinul poporului nostru şi al culturii sale"? O altă „armă" care trebuie bine mânuită este cunoaşterea a cel puţin 
două limbi de circulaţie internaţională. De ce? Este lesne de înţeles. învăţarea „la zi" şi utilizarea limbajului 
calculatoarelor, precum şi folosirea unui limbaj artistic, iată, alte două căi de integrare mai sigure şi de mai mare 
eficacitate în arealul cultural european. 

Revenind la cultura tradiţională cu specificul ei naţional, trebuie subliniat că păstrarea datinilor ca festivaluri 
de folclor (ceea ce înseamnă în ultimă instanţă „spectacolul” oferit pe scenă) sau chiar în forma în care le 
perpetuează comunitatea contemporană, este pentru sceptici o alterare gravă care - se spune - va duce la 
moartea folclorului. Pentru optimişti, însă, important este faptul că se păstrează şi se continuă în timp, aceste 
forme fiind considerate nu numai un stadiu în evoluţia folclorului. Cel mai important lucru însă este faptul că 
specialistul care cercetează fenomenul folcloric trebuie să-şi păstreze luciditatea, să cântărească ca un înţelept 
pierderile şi câştigurile, privind totul în perspectiva temporară şi axiologică, conservând, de pildă, un obicei pe 
care îl face totodată funcţional şi util comunităţii care îl practică chiar în zilele noastre. 

Constatăm astăzi - lucru ce trebuie bine ştiut nu numai de specialişti - că unele noţiuni, concepte-cheie 
precum: creator popular, artizan, meşteşugar, creaţie populară, consacrate până acum în toate demersurile 
ştiinţifice, au început să-şi schimbe conţinutul, impunându-şi noi disocieri şi explicări, o redefinire a acestor 
concepte dintr-o perspectivă multidisciplinară. Dacă obiectele de artă populară tradiţionale, de pildă, au fost 
create numai în mediul rural, până mai ieri, de ţăranul autentic pentru satisfacerea necesităţilor sale şi ale 
comunităţii din care făcea parte, în zilele noastre aceste obiecte sunt realizate de creatori din aşezările rurale şi 
urbane, fiecare meşter având orizonturi cultural-artistice cu totul deosebite. Mai clar spus, diferenţele dintre 
creatorul popular şi artizan au început astăzi să se şteargă. Obiectele de artă populară nu mai sunt realizate în 
conformitate cu gustul şi necesităţile colective, ci, mai ales, în funcţie de gustul beneficiarului care a făcut 
comanda. Graniţele dintre autenticitatea obiectului popular şi a celui condamnat încă se întrepătrund, încă se 
interferează, uneori obiectul trecând din păcate, de-a dreptul în kitsch. 

De la baba descântătoare la medicul veterinar 


Acolo, când n-are treabă, 
Orice babă 
Este medic comunal... 

(Viaţa la ţară de George Topârceanu) 

Adevenitdeja un truism să spui că trăieşti într-un secol al schimbărilor. Schimbarea, cuvântul de ordine al zilelor 
noastre, pare să fi cuprins cu febra ei toate palierele culturale şi toate mediile sociale, ajugându-se ca până şi 
construcţii de tipul schimbarea schimbării să devină un loc comun. „Sociologiile actuale sunt de acord cu afirmaţia 
că modernitatea contemporană se caracterizează în special prin valoarea pozitivă atribuită schimbării" 1 . Generali¬ 
zând, „multe dintre lucrurile care par de neînţeles ar deveni mult mai limpezi dacă am lua în consideraţie ritmul ac¬ 
celerat al schimbării, care transformă uneori realitatea într-un fel de caleidoscop ce se mişcă încontinuu" 2 . Nu ne pro¬ 
punem să detectăm acum cauzele acestui proces general de schimbare, de înnoire şi nici urmările sale în totalitate, 
ca fenomene interdeterminabile. Privit însă prin ochii unui cercetător al satului - spaţiu social atât de fecvent asociat 
cu ideea de tradiţie, de conservatorism, de imobilitate în faţa ştiinţei şi tehnicii moderne - este neîndoielnic că faptul 
care generează astfefde schimbări, opunându-se de cele mai multe ori unei mentalităţi colective populare tradiţio¬ 
nale este, în primă instanţă ştiinţa. „Deîndată ce autoritatea ştiinţei este un fapt stabilit, trebuie să se ţină seama de 
ea; sub imperiul necesităţii, ea poate fi depăşită, dar constituie totuşi punctul de plecare. Nu putem nega nimic din 
ceea ce ea afirmă, nu putem stabili nimic care să nu se sprijine, direct sau indirect, pe principii împrumutate de la ea 
(...). Totul ne îndreptăţeşte să afirmăm că controlul ei îşi va extinde aria şi eficienţa, influenţa ei viitoare devenind 
nelimitată" 3 . 

Era firesc aşadar ca această schimbare cvasigenerală să parcurgă rapid drumul dinspre urban spre rural, 
provocând mutaţii ale semnelor etnosociale, mutaţii de sorginte culturală sau transferuri mentalitare. Este dificil de 
decantat ordinea internă şi sensul acestor mutaţii şi migrări dintr-o parte în alta, pentru că ele se petrec cu o 
repeziciune ce le face detectabile aproape simultan atât la nivelul mentalitarului colectiv, cât şi la nivelul 
comportamentului sociouman concret. O abordare sistematică a culturii populare devine o întreprindere tot mai 
îndrăzneaţă, satul arhetipal devenind tot mai mult o Fata Morgana, iar revelarea şi relevarea zariştii cosmice a satului 
românesc ţinând tot mai mult de un univers himeric prin localizarea lui ideatică şi homeric prin tehnica abordării 
(rememorarea unor taine demult apuse). 

„în acest context al unui perpetuum mobile mereu novator, abordarea fenomenului etnologic, fie el ancorat în 
rural, fie transgresat în urban, necesită nu doar noi soluţii de ordin pragmatic, dintre care cercetarea multidisciplinară 
(istorie-etnologie-sociologie-psihologie-istoria mentalităţilor-antropologie) ocupă un loc indiscutabil, ci şi noi 
redimensionări teoretice. Dihotomia tradiţie/modernitate pare a fi mai actuală ca oricând, atât că termenii cuplului nu 
mai trebuie despărţiţi prin versus, ci, din contră, surprinşi în relaţia lor simbiotică, indisolubilă. Mai mult, în urma acelei 

mutaţii a semnelor pe paliere multiple de care se vorbeşte tot mai des, o etnologie a urbanului devine tot mai 
necesară; corelaţia urban-rural în etnologie presupune aşadar abordarea fenomenului sociocultural mai întâi dinspre 
tradiţie spre modernitate (schimbările petrecute în lumea satului sub presiunea sistemului sociodemografic citadin), 
iar apoi dinspre modernitate spre tradiţie (glisarea comportamentului urban spre unul cu valenţe rurale, poate 
dintr-o inconştientă nostalgie a unui paradis pierdut). 

Cercetarea în diacronie devine esenţială fie şi numai pentru faptul că, undeva, la mijlocul dinstanţei dintre tradiţie 
şi modernitate, după ce inovaţia va fi atins o cotă-limită, individul se vede bântuit de o acută lipsă de indentitate, pe 
care începe să şi-o revendice. 4 Iar mecanismul depistării mărcilor identitare poate face apel atât la tradiţie, cât şi la 
modernitate, chiar dacă prima pare a fi predominantă. în plus, o abordare diacronică încearcă nu numai o corelare 
temporală, ci, mai ales, punerea faţă în faţă termenilor unei ecuaţii în care variabila nu mai pare a fi „de ce?”, ci 
„cum?". Cronotopul sfârşitului de mileniu în care trăim obligă la o abordare mereu dinamică a socioculturalului, aflat 
într-un permanent vulcanism, într-o perpetuă căutare a unei noi mătci soresciene prin care să-şi canalizeze energiile 
creatoare. Satul se resimte acum mai mult ca niciodată ca o entitate socioculturală dinamică, un organism viu, cu 
viaţă proprie, deschis la inovaţie, mereu dispus să-şi însuşească modele noi, aduse în viaţa patriarhală nu atât din 
lumea urbanului, ca sferă socială, cât din lumea modernului, ca sferă mentalitară, configurând tot mai mult o 
geografie urbană a ruralului. 

Acesta este contextul general în care propunem o discuţie despre câteva dintre aspectele cele mai pregnante 
ale magiei populare, accentuând asupra descântecului terapeutic pentru oameni sau animale. Magia fiind „acea 
formă a gândirii umane, care, prin riturile magice, tine, înainte de orice, de tradiţie" 5 , „expresia unei voinţe puternice, 
afirmată în fiecare detaliu al ritualului, tinzând la subjugarea flintelor supranaturale sau la dominarea forţelor naturale, 
care, în mod obişnuit, scapă puterii omului" 6 sau „acea încercare a spiritului uman de a se transpune în orizontul 
misterului şi de a îl revela" 7 , am început să vedem cât din această viziune magică asupra existentei mai este proprie 
ţăranului contemporan şi în ce măsură a fost ea influenţată de proximitatea oraşului, mai ales după ce tinerii de la 
sate au migrat către oraş, mulţi dintre ei revenind apoi, temporar sau definitiv, în mediile natale. Concluziile au fost 
sugerate de realizarea unei anchete de teren în mai multe sate de la poalele Munţilor Meseş (teritoriul administrativ 
al judeţului Sălaj), între anii 1997 şi 1999, anchetă care s-a desfăşurat pornind de la un chestionar alcătuit anterior, 
pe baza unei bibliografii generale şi zonale şi ale cărei rezultate s-au materializat într-un volum de descântece 
populare terapeutice din zonă. 

Ancheta, centrată aşa cum spuneam pe descântece, a abordat colateral şi alte aspecte ale magiei casnice şi 
etnoiatriei şi a relevat din plin intruziunile urbanului în rural, ale inovaţiei în tradiţie, ale improvizaţiilor în valoare. 
Frecventa textelor, gradul de autenticitate şi apelul la praxisul magic par a fi indisolubil legate de conservatorismul şi 
izolarea naturală a comunităţii. La polul cel mai înalt al unei scale valorice, se cuvine să menţionăm cel puţin trei 
comunităţi, dintre cele menţionate, în care să fie tradiţia generalizată (magia difuză, în accepţiunea lui Gheorghe 
Pavelescu), fie prestigiul unei descântătoare (sau cotătoare) fac ca magia descântecului să fie încă parte integrantă 
a spiritualităţi interioare a satului. Valea Hranei este un sat aproape complet izolat de toamna până primăvara, un 
sat îmbătrânit, în care descântecul de boală mai are încă conotaţii fecunde. Textele culese de aici se remarcă mai 
ales prin gradul ridicat de suprapunere al poeticii peste poietică, adică al textului verbal-literar peste practica magică 
faptică. Marinul este un alt sat relativ izolat, în care cei mai muţi dintre localnici se mai găsesc încă sub influenţa 
prestigiului unei descântătoare foarte pricepute (Onişoaia), de la care babele satului au învăţat o serie de leacuri 
tămăduitoare, însoţite de formule verbale incantatorii, la care mai apelează şi astăzi. în fine, a treia comunitate, 
remarcabilă din perspectiva unei „activităţi magice", este Plesca. un sat mic, situat de o parte şi de alta a unei văi şi 
care în 1998 mai beneficia încă de practicile curative speciale ale unei cotătoare în tărâţe, care aducea ca nimeni 
altcineva laptele la vacile fără mană, prezicea vitei la vacile sterpe şi vindeca cu regularitate caii bolnavi, lelea Floriţă 
a Bumbului. 

Lelea Floriţă din Plesca era cunoscută în toate satele din jur. Convinsă că aşa a lăsat-o Dumnezeu, precepută 
la cotat, ea dăscânta la lume pântru norocu’ iosagurilor 8 . Bolnavă fiind, ea îşi amintea, în 1998, de vremuri de mult 
trecute, din timpul CAP-ului, când, fără barbat, nu avea alte venituri decât descântatul târâtelor pentru mană. Nu lua 
bani, pentru că ştia şi ea că decântecul cu plată nu are finalitate, dar primea altfel de dovezi de recunoştinţă din 
partea celor pe care îi ajuta: am triit ani de zile numa dân cotat, că viniau la mine oaminii cu iosagu beteag şi io le 
cotam, nu ere' că nu o mit odată din Prie vo cinzăci, şi-mi aduceau câte on sfert dă pălincă, clisă, brânză. După 
vestea unor succese locale, oamenii de pe toată Valea Crasnei veneau la lelea Floriţă pentru a le cota de leac la 



319 


animale. Un episod - rememorat în mai multe rânduri cât am stat de vorbă - a însemnat un adevărat apogeu al 
praxisului descântătoarei: vindecarea, într-o toamnă, a mai mult de douăzeci de cai bolnavi, în timpul unei epidemii 
de anemie infecţioasă la cabaline. Au venit atunci la Plesca, stimulaţi de leacurile remarcabile ale babei, oameni 
săraci, care nu aveau altă avere decât calul. Lelea Floriţă i-a descântat şi i-a vindecat pe toţi: Pui tărâţele întru-or 
lighean ori într-o postavă şi ţâpi păstă iele trii stropi dă sare şi le pui pă on scauăn şi le tăt învârteşti. Şi cu un cu(ât 
tăt faci cruce păstă tărâ(e şi tai, aşa, cu sămnu crucii, ca şi cum ai tiie rău-n patru. Şi-nvârţi lighianu tăt ase, îndărăpt, 
îndărăpt. Şi zaci aşe: 

Doamne-ajută-mi Maică Sfântă 
Cu-ajutoru’tău 
Şi-a Iu’ Dumnezău, 

Pă gându' ce gândesc, 
în ceas bun să nimeresc. 

întâmplarea face ca nepoţii acestei redutabile vindecătoare să fie nici mai mult, nici mai puţin, decât... medic 
veterinar, unul şi tehnician veterinar, celălalt. Titlul - simbolic, desigur - al acestei lucrări porneşte oarecum de aici: de 
la constatarea că, în Plesca, la sfârşitul acestui secol, baba descântătoare mai făcea încă concurenţă nepoţilor ei, 
agenţi veterinari, furându-le din clientelă, aşa cu ea însăşi ne-a mărturisit... O comunitate îmbătrânită demografic, 
destul de izolată, marcată de prestigiul unei descântătoare, mai păstra aşadar o viziune apropiată de acea 
perspectivă mitico-magică proprie satului arhetipal, pentru care „lumea văzută magic este o realitare gândită şi trăită 
în acelaşi timp” 9 . 

Cazul lelei Floriţă din Plesca este însă unul izolat, aproape anacronic cu celelalte manifestări spirituale care 
pătrund în cotidianul rural. O incursiune în câteva sate din zonă demonstrează că descântecul popular terapeutic se 
demonetizează continuu; nu numai că apelul la persoanele care ştiu descânta şi care altădată se bucurau de un 
prestigiu nemăsurat în ierarhia satului se răreşte mereu, dar şi incantaţia magico-religioasă cu finalitate terapeutică 
este privită tot mai superficial, cu tot mai mult dispreţ. Este inutil să spunem că cei doi nepoţi ai descântătoarei din 
Plesca nu numai că nu credeau în practicile bătrânei, dar nici nu erau deloc de acord cu ele, privind-o doar cu o 
oarecare condescendeţă pe femeie doar pentru că era o membră a familiei lor. în rest, cine mai crede amu în 
boscoane d-alea, o crezut lumea oarecând, da amu nu mai crede n/'me 10 ; alea-s vrăjitorii d-alea bătrâneşti, făcături, 
da amu râde lumea de tine dacă te duci cu vaca şi-ti descânte oarecine de mană 11 ; amu nu mai crede nime în 
d-astea, că mărg oaminii la doctoru veterinar, că aşe s-o învăţat 12 . 

Am cunoscut apoi o femeie care ştia descânta 13 fără a pretinde că ar avea vreo reputaţie în domeniu sau vreo 
chemare pentru aşa ceva şi care se mutase în urmă cu câţiva ani de la sat la oraş. Femeia mai descânta încă, mai 
ales când copiii se speriau sau erau deocheaţi, însă acuma nu mai am cărbuni din vatră şi descânt cu chibrituri: 
aprinzi chibriturile şi le amnci în paharul cu apă. Dacă se duc la fund îi deochi, dacă nu, nu. Chibrituri în loc de 
cărbuni, pahar în loc de plevu de tablă curat, special pentru strâns cărbuni, apă de robinet în loc de apă ne-ncepută, 
luată de la întorsură... mutaţii şi iar mutaţii. „Mai mult decât despre nişte simple rămăşiţe ale magiei, trebuie să vorbim 
despre mutaţii, adaptări, reorientări” 14 , avertizase Robert Muchembled. Am întrebat-o pe femeie de unde ştia 
descântecele. Mi-a spus că le ştia de la soacra ei, şi că, pentru a nu le uita, le-a scris într-un caiet. Am solicitat acest 
caiet, gândindu-mă la vechile cărţi de descântece, care se ştie că erau destul de fecvente în zona Ardealului. Femeia 
mi-a prezentat un caiet pătat de grăsime, unde erau scrise câteva reţete de prăjituri, câteva rugăciuni pentru posturi 
şi, la sfârşit, câteva descântece. 

La aceşti „ţărani ai oraşelor", la aceşti inadaptaţi, încă, ce nu vor să rupă definitiv legăturile intime, sentimentale, 
cu lumea din care au venit, dar nici să adere total la un sistem axiologic nou, al lumii adoptive, sunt detectabile cele 
mai multe dintre mutaţiile comportamentale despre care vorbeam. Mentalitatea lor se găseşte într-un perpetuu 
balans între cei doi poli, simbolic denumiţi al descântătoarei şi al medicului veterinar. Situaţia pare să fie una general- 
valabilă pe întreg spaţiul european: „în timp ce numărul medicilor se multiplică rapid, la sat ca şi la oraş, muncitorii 
şi ţăranii, de obicei din tradiţie culturală sau pur şi simplu din lipsă de mijloace, continuă să se adreseze unor empirici, 
păstrători ai tradiţiei. Pentru noii locuitori ai oraşelor aceştia menţin legăturile (în unele locuri din ce în ce mai slabe) 
cu originile lor săteşti. La ţară, ei continuă să se bucure de încrederea comunităţii. Acesta este motivul, pentru care, 
fără îndoială, medicii sunt atât de înverşunaţi în declaraţii, ca şi în prigoana pe care o declanşează” 15 . Recursul la 
practicile magice, la prăfuita magie casnică practicată de părinţii rămaşi în sat, înseamnă, dincolo de un simplu reflex, 
nostalgia originilor, căutarea mărcilor identitare care, pentru moment, este resimţită ca un sentiment confuz. 

Descântecul, ca structură magică poetică, dublat de un praxis magico-ritualic 16 , se poate dimensiona deci la 
valoarea unui reper identitar, printre multe altele, care jalonează o spiritualitate asumată la un moment dat. Un caz 
a fost oferit deja de orăşeanca din Zalău, care încă mai descânta copiilor ei după tiparele din satul natal (Bobota). 
Un alt caz am întâlnit în Racâş, unde o femeie relativ tânără ne-a redat câteva descântece al căror tipar literar-poetic 
diferea oarecum de cel al altor descântătoare din satul respectiv. Femeia a povestit ulterior că ea era doar măritată 
în Racâş, că era din Marin şi că nu renunţase la formulele incantatorii învăţate acolo. 

O altă observaţie care trebuie făcută aici este aceea că există anumite medii societare în care magia mai are 
câştig de cauză prin asocierea ei cu elementul religios, atât la nivelul construcţiei poetice, cât şi la nivelul performării 
ei practice. Dacă ghinioanele, necazurile şi starea generală de apatie provocate categoric didiuăki nu încetează nici 
după decântecul cu apă ne-ncepută, nici după stânjerea cărbunilor îndărăpt, nici după cele trei zile de post ţinute cu 
evlavie, atunci următorul pas este pelerinajul la un popă priceput - aproape întotdeauna ortodox - care, uzând de 
Molitvele Sfântului Vasile, dar şi de procedee magice clare, alungă duhurile rele provocatoare di diuăki. 
Descântătoarea din Valea Hranei ne-a oferit o sugestie clară în acest sens: io am învăţat să dăscânt dă la o femeie 
bătrână de la noi dân sat, da tare bine mo învăţat şi căiugăru’ăia bătrân dă la Bălan, Dumnezeu să-l ierte. Că eu 
am fost tare beteagă, şi numa nu m-am tămădit. Şi m-am dus la călugăr şi mio citit în şepte zâle rogăciuni pentru 
boală şi m-am tămădit. Da'io mi-am scris rogăciunile alea pă hârtie şi amu le zâc alăture dă dăscântecu pântru năcaz 
ori pântru boală, aşe cum m-o învăţat călugăru ăla bătrân 17 . 

De altfel, această apropiere magie-religie, esenţială pentru practicile teurgice, este profund detectabilă în 
sensibilitatea colectivă proprie satului tradiţional. într-un studiu de evoluţie a mentalităţilor colective în Transilvania 
secolului al XVII-lea, Teoader Nicoară pune această atmosferă simbiotică între cele două manifestări colective ale 
ritualului pe seama diferenţelor societare din timpul respectiv, lucru ce a iniţiat şi consolidat practici „specifice unei 
biserici a cărei ierarhii n-a reuşit să-şi impună o prea maire autoritate şi disciplină" 18 . Urmarea acestui fapt este aceea 
că „viaţa religioasă a maselor de credincioşi se desfăşoară într-un univers al magiei (...). Incantaţii, rituri, formule 
magice etc. în stare pură sau îmbrăcate într-o formă religioasă sunt dovezi ale supravieţuirii unei religii primitive, 
agreate, în care ierburile, fântânile miraculoase, formulele magice joacă un rol chiar mai important decât sfintele 
taine. într-un asemenea context rural, creştinismul însuşi s-a folclorizat, nu numai la nivelul ceremoniilor şi 
sărbătorilor, dar şi la cel al credinţelor. între preot şi magician nu există în lumea rurală o mare deosebire, frontiera 
este greu de trasat” 19 . 

Bătălia dintre magie şi ştiinţă pare a fi legiferată de pricipiul vaselor comunicante: ridicarea nivelului unui braţ 
aduce după sine coborârea nivelului celuilalt. Astfel, dacă iniţial nivelul din braţul magiei este superior, ridicându-se 
la o valoare care, în linii mari, acoperea, alături de religie, întreaga sferă a mentalului colectiv tradiţional, acest nivel 
scade odată cu ascensiunea nivelului din braţul reprezentat de ştiinţă. Treptat, după paşii iluminismului şi ai cartezia¬ 
nismului, după triumful raţionalismului şi al experimentului pozitivist, gândirea mitico-magică a fost subsumată celei 
raţionale, ştiinţifice. Omul a văzut că fenomene pe care altădată le atribuia exclusiv sferei divine, acum puteau fi - cel 
puţin în unele cazuri -, prevăzute, combătute sau controlate. Ce rost mai avea să te duci cu mâna luxată la 
descântătoare sau la vrăjitoare, pentru a-ţi descânta dă sclintit sau dă muruclit, cât te puteai duce la doctor, unde 
mai primeai şi calmante şi care te trata gratuit? Ce rost mai avea să te duci cu vaca pentru a fi dăscântată pă tărâţe, 

când medicul veterinar îţi putea spune exact de ce nu dă lapte? Vremea lelei Floriţă din Plesca apunea.Pe măsură 

ce ştiinţa şi-a asumat prin experiment evenimentele naturale care până mai ieri ţineau de sfera magiei, tolba 
argumentelor s-a umplut în favoarea ei şi oamenii au început să creadă tot mai puţin în fenomenele oculte" 20 . 

Bătălia s-a dat apoi la nivel psihologic, de ordin interior: instrumentele, căile şi, de multe ori, rezultatele magiei 
erau ascunse, indescifrabile, uneori interpretabile, alteori incredibile, iar formulele de tipul crede şi nu cerceta nu se 
mai potriveau cu structura omului societăţii industriale, dornic de noi şi noi experimente. Mai mult, micile eşecuri ale 
întreprindelor magice - puse altădată pe seama aceleiaşi voinţe exterioare umanului - puteau fi acum tot mai mult 
speculate, diminuând mult încrederea în praxisul magic sau în discursul magico-poetic. în acest climat a venit rândul 
istoricilor, etnologilor, sociologilor să se aplece asupra fenomenului magic şi să-l trateze ca pe un palimpsest, 
încercând, prin demersuri de arheologie spiritulală, să citească în spatele aparenţelor. Ei porneau la luptă, însă - aşa 
cum mulţi dintre noi mai pornim azi - trebuind să treacă un dificil prag: cel al orizontului cultural, al formaţiei structurale 
proprii omului modem, gândind - altfel spus - că mediul societăţilor preindustriale ori mediul rural, în cazul nostru, 
oferă un exemplu de gândire oarecum precară, deficitară, simplistă. Te întrebi aşadar, la fel ca loan Petru Culianu, 
într-o tulburătoare hermeneutică a magiei, cât din principiile holismului şi ale obiectivismului cultural, atât de apropiate 

lui Levi-Strauss, mai sunt valabile într-o abordare etnologică a satului, din partea unui orăşean: „ideea pe care omul 
modern şi-o face despre magie este foarte stranie: el nu vede în magie decât o îngrămădire rizibilă de reţete şi de 
metode ce ţin de o concepţie primitivă, neştiinţifică, despre natură. Din nefericire, puţinii «specialişti» care îndrăznesc 
explorarea acestui domeniu transportă în el, ca simple argumente ale voiajului lor, aceleaşi prejudecăţi. Operele care 
rup această tradiţie persistentă pot fi numărate pe degetele unei mâini" 21 . 

Realitatea de teren dezvăluie nu numai restrângerea manifestărilor de ordin magic, cât dispararea lor. 
Confiscările ideologice, denaturările ideatice şi înregimentările culturale obligatorii, duse la finalitate de harnici agenţi 
culturali ori propangadişti zeloşi, au făcut ca poeticul magic să scadă mult din intensitate. Reacţia ce îl întâmpină pe 
cercetătorul de teren atunci când încearcă să întrevadă prin palimpsestul cultural ce se mai poate detecta sub 
învelişul spirirual actual din vechile perforări magico-ritualice, este una de sensibilă reticenţă. Apropierea de subiecţi 
devine tot mai dificilă: mai întâi că intervine acea barieră psihiologică şi oarecum instinctivă, supralicitată tot mai mult 
de intruziunile urbanului în rural, care determină prima reacţie a ţăranului simplu: teama că râzi de el, că iei totul în 
răspăr, că îl ridiculizezi. Da dumneavoastră credeţi aşa ceva? pare a fi laitmotivul interviului, chiar dacă, uneori, 
întrebarea rămâne nerostită. Dacă pentru Gheorghe Pavelescu, de exemplu, în anii ’30, problema se ridica doar la 
primul palier, acela de a-l face pe informator să accepte să spună cu voce tare ceea ce de cele mai multe ori se 
spune în şoaptă, cercetătorul contemporan trebuie să intervină şi la al doilea palier, cel al obţinerii încrederii depline 
a sursei, mereu tentată să-l vadă pe orăşeanul ajuns, cu reportofonul în mână, la el în sat, ca pe un individ superior, 
învăţat, detaşat de adevărurile simple ale vieţii ţărăneşti. Grija aceasta de a nu fi priviţi ca anacronici într-o lume aflată 
nu numai în perpetuă schimbare, dar mai ales într-o acută şi alertă modernizare, ale cărei ecouri ajung să influenţeze 
nu numai cotidianul, dar şi mentalitatea colectivă rurală, este completată de spaima de a nu mai fi ţinta unor represalii 
din partea autorităţilor locale (o „vânătoare de vrăjitoare" la nivel redus, dar existentă totuşi). 

Am observat această reticenţă cu precădere la două categorii de subiecţi: mai întâi la ţăranii mai bătrâni care 
au, într-un număr foarte ridicat, copii duşi la oraş, la şcoală sau la serviciu, şi care au contacte rare cu părinţii rămaşi 
în sat, dar aceste contacte par a fi cu atât mai hotărâtoare prin prisma impactului pe care mentalitatea orăşeanului 
o suprapune peste cea a ţăranului, iar apoi la bărbaţi, mai mult ca la femei. Un studiu de caz realizat din această 
perspectivă, ocazionat de depistarea unor descântece terapeutice pe Valea Crasnei, în satul Marin, a verificat in situ 
toate aceste aspecte. Comunitatea - români, cei mai mulţi catolici - este relativ izolată de alte sate, aflându-se 
oarecum la capătul unui drum blocat de un lanţ deluros. Populaţia este mult îmbătrânită, dar mai păstrează contacte 
- chiar dacă ocazionale, sezoniere sau de scurtă durată - cu generaţia tânără, stabilită la Zalău. Aflaţi sub influenţa 
copiilor „şcoliţi la oraş”, care de cele mai multe ori neagă orice legătură cu vreo tradiţie a descântecelor sau a 
etnoiatriei, părinţii copiilor s-au arătat, cel puţin la început, extrem de rezervaţi, privind totul cu un soi de detaşare 
glumeaţă, sugerând că totul se face într-un fel de joacă, dar nimeni nu ia în serios asemenea practici tămăduitoare. 
Mai mult, bărbaţii, cu precădere, ca ocupanţi ai unei poziţii privilegiate într-o posibilă ierarhie socială şi intelectuală 
în lumea satului, priveau cu un zâmbet grăitor pe buze „aventura" femeilor cotătoare. Ei vedeau totul ca e o fantezie, 
care chiar dacă nu ar fi avut rezultate benefice remarcabile, nici nu provoca repercursiuni negative asupra individului 
sau a societăţii şi ironizau femeile care culegeau dimineaţa, pe rouă, ierburi de leac, luau apă de la întorsura pârâului 
sau descântau pe tărâţe, în loc să meargă la medicul comunal. 

Utilizând termenii desemnaţi de Gheorghe Pavelescu în studiile sale de magie populară 22 , mutaţiile care se 
petrec în spaţiul rural contemporan sunt detectabile la două niveluri: mai întâi pe palierul magiei difuze, care joacă 
rolul unui liant general, marcă identitară a întregii comunităţi, asigurând o anumită viziune asupra lumii, magico-mitică 
în cazul nostru, şi care a suferit serioase influenţe prin continua „urbanizare” a satelor, realizată mai ales prin 
pătrunderea mijloacelor de comunicare în masă în toate mediile de culturale (săteanul actual află de la televizor, de 
la „Meteo” cum va fi vremea mâine, află de la „Viaţa satului" ce trebuie să facă pentru ca vitele lui să dea mai mult 
lapte, află din ziarul local, din „La zi în agricultură", cum se combate mana grâului etc.); mutaţiile structurale petrecuie 
la acest prim palier condiţionează mutaţii secunde, la nivelul magiei privilegiate: cei aleşi, care moştenesc tainele 
ancestrale ale magiei şi care ar putea aduce întregii comunităţi săteşti beneficii de pe urma acestor cunoştinţe tainice 
sunt tot mai puţin apelaţi şi tot mai mult luaţi în derâdere, sub imboldul unei transgresări mentalitare. Este poate 
momentul să apelăm chiar la o radiografiere - studiu în diacronie - a mutaţiilor petrecute în spaţiul cultural al 
etnoiatriei şi al medicinei magice, realizată de Pavelescu într-un sat din Alba, la un interval de patru decenii: mutaţiile 
survenite merg de la restrângerea sferei de răspândire, dispariţia performerilor, concentrarea numărului de versuri, 
renunţarea la anumite teme şi motive, la problematica iniţiatică şi la remediile magice însoţitoare, până la glisări 



322 


mentalitare materializate în pierderea încrederii în finalitatea terapeutică a descântecului şi în orientarea către 
mijloacele medicinei moderne. Concluzia autorului: „Descântecul dispare nu numai odată cu ultimile descântătoare, 
ci şi înaintea lor, prin lipsa de utilizare, ca urmare a schimbării mentalităţii oamenilor. Nemaioferindu-se ocazii pentru 
descântec, textul descântecelor se întunecă treptat în memoria oamenilor încă vii" 23 . 

O prezentare şi mai sumbră a acestei situaţii ne este oferită de o anchetă sociologică din deceniul patru, care 
vorbeşte chiar de criza terapautică a satelor româneşti: „Poporul nostru a posedat un bogat material terapeutic în 
care partea magică ocupa primul loc; pătrunderea unui alt spirit în viaţa satului se remarcă din punct de vedere al 
medicaţiei, prin părăsirea părţii legate de magie (...). Abandonarea descântecelor constituie diferenţa dintre generaţii; 
contactul cu oraşul a avut ca efect restrângerea până aproape la suprimare a cadrului de medicină populară. în locul 
celor părăsite nu s-a adus însă nimic" 24 . Desigur, afirmaţia oarecum patetică din final, ce aparţine lui Petru Bartoş, 
este mai mult decât discutabilă. Sub aspect literar-folcloric, totul este perfect adevărat: ştiinţa modernă, medicina în 
speţă, nu a înlocuit incantaţia ritualică cu nimic, lăsând un gol sezizabil la nivelul construcţiei poetice a paffem-ului 
ritualic tămăduitor. Sub aspectul progresului însă, este cert că medicina modernă suplineşte din plin medicina 
populară atât de regretată de autorul Crizei terapeutice... într-o carte remarcabilă ca excurs documentar prin istoria 
şi tradiţia vrăjitoriei în lume, dar profund criticată pentru tributul greu adus ideologiei vremii, Gh. Brătescu dă un 
răspuns tranşant, răspunsul tipic al produsului uman al mediului citadin: „Marile descoperiri şi în general progresele 
uriaşe înregistrate de medicină şi de farmacie, cercetările ştiinţifice în domeniul biologiei, biochimiei şi biofizicii sunt 
astăzi în măsură să permită o profundă cunoaştere a tuturor elemetelor care provoacă boala, corpul omenesc şi 
factorii care condiţionează sănătatea (...). în raport cu inepuizabilele posibilităţi ale medicinei moderne, cu larga 
accesibiliate a asistenţei medicale este de neconceput apelul la magie, chiar sub formele ei subtile, modernizate" 25 . 
Ambele ipoteze ni se par exagerate: ele par a acoperi doar extremele şi se vor sentinţe imuabile. Probabil că 
realitatea se află undeva la mijloc sau, aşa cum profeţeşte un serial modern de televiziune care nu ezită să aducă 
pe tapet şi vindecări miraculoase, de sorginte magico-ritualică, adevărul e dincolo de noi. 

Trecerea dinspre tradiţie spre modernitate a produs, aşa cum era de aşteptat, pierderi de memorie, deturnări 
de sens sau alterări interpretative, magicul omniprezent devenind acum o apariţie insulară. Dar, aşa cum ideea că 
magia precede ştiinţa este o sintagmă mai mult decât înşelătoare, a pronostica înlocuirea totală a magiei prin ştiinţă 
este la fel de riscant. Nu rareori, ţăranul care merge la medic pentru că îl doare capul, iar descântecul dă soare săc 
nu a dat rezultatele dorite, are surpriza să constate că medicul îi prescrie comprese cu muşeţel, rostopască sau 
muguri de brad, adică aceleaşi „leacuri" pe care i le putea recomanda şi baba pricepută la boli, pentru că etnoiatria 
populară deschide inevitabil calea spre medicina naturistă. 

O observaţie general-umană ar putea arăta ca mentalitatea omului modern este tot atât de impregnată de 
gândirea magică, pe cât era cea a omului primitiv. Sfârşitul de mileniu aduce în prim-plan magia sub forme variate, 
unele dintre ele ancestrale, dar adaptate la modernitate. Nu mai interesează atât de mult finalitatea actului magic, 
văzut ca demers onologic, ci atenţia omului modem se centrează mai degrabă pe resorturile magice şi simbolice ale 
magiei, ori, mai precis, pe semnificaţiile socioumane ale recursului la o formă sau alta de magie. Nu mai interesează 
atât de mult destinul individual - ritualul magic de îndepărtare a duhurilor necurate ce au pricinuit deochiul unei 
persoane, de exemplu - ci suferinţa colectivă: ameninţarea cvasicomunitară din partea unor forme malefice 
generalizate şi uneori chiar abstractizate. Mutaţiile primare se petrec - aşa cum era şi firesc - în primul rând la nivelul 
mentalului colectiv: agentul malefic migrează, construindu-şi o nouă matrice constitutivă, modernă, în pas cu 
realitarea imediată: 

Matricea arhetipală Matricea modernă 

diavolul drogurile 

strigoii, moroii terorismul 

deoketorii specializaţi conflictele interetnice 

trei fete despletite etc. atomismul 

locul rău/ceasul rău SIDA 

Avem de-a face cu o rafinare a imaginarului colectiv adiacent maleficului. Dacă în universul poetic al 
descântecului terapeutic tradiţional agentul malefic nu era nicodată bine numit, clişeul cvasigeneral fiind acela de 
boală personificată care se întâlneşte cu un personaj biblic tămăduitor, în percepţia modernistă a magicului, maleficul 
este mult mai clar circumscris, chiar dacă o generalizare excesivă a sa creează impresia unei aparente disipări. 

Gândirea magică nu piere deci. Rafinându-se, ea devine mai discretă: în adâncul satelor, ea se ascunde de ţăranii 
mai luminaţi, pseudofamiliarizaţi cu atmosfera urbanului, care stigmatizează printr-un dispreţ total desfacerile 
magice ; în mediile citadine ea devine o formă de refulare, începutul fondării unei atmosfere propice afirmării unui eu 
interior frustrat. Influenţele urbanului în lumea rurală nu vor putea însă niciodată să anihileze efectele magiei. „Oricâtă 
critică i s-ar aduce, e aproape sigur că ideea magicului nu va putea fi niciodată izgonită din conştiinţa umană. Iar 
dacă ar fi izgonită de aici, e sigur că ideea magicului va continua să pâlpâie în subconştientul uman, înrâurind de 
acolo orientarea în cosmos şi cele mai alese simţăminte ale noastre" 26 

O privire globală asupra fenomenului de menţinere a vitalităţii magico-ritualice a umanului, care nu închide nici 
porţile bisericii şi nu exlcude nici sălile de aşteptare ale cabinetelor medicale, pare a sugera două explicaţii: „Se poate 
spune că astăzi individul se interesează mai mult de mecanismele fiinţelor şi ale lucrurilor decât de finalitatea lor. 
Recurgerea la magie, pentru a o practica, dar şi pentru a găsi explicaţia unei situaţii, este mai puţin o meditaţie 
asupra umanului, cât o reflexie privind globalitatea evenimentului, în scopul orientării sale viitoare. în acest sens, ea 
propune mai ales răspunsuri la starea de rău a societăţii actuale, având deci o funcţie securizantă. în altă ordine de 
idei se poate spune că aceste răspunsuri îşi găsesc locul în societate, mai puţin din pricină că instituţiile tradiţionale 
însărcinate să le furnizeze sunt astăzi practic inexistente, cât pentru că ele continuă să funcţioneze cu restrângeri, 
cu limite greu acomodabile cu liberalismul, spontanietatea, individualismul, proprii modernităţii contemporane. Astfel 
se pot înţelege practicile şi ritualurile legate de magie ca tot atâtea spaţii individuale ale libertăţii de interpretare şi 
reinterpretare - unii îi spun bricolaj - a prescripţiilor dogmatice ale Bisericii sau a conformismului elitist şi îngust al 
ştiinţei, chiar dacă aceasta recunoaşte de ceva timp un interdeterminism (de exemplu, în definirea materiei)" 27 . 

Descântecul lecuieşte alături de medicament. Descântătoarea lecuieşte alături de medicul veterinar. Credinţa 
în magie persistă. Oare de ce? Ideatic vorbind, probabil că o mică parte dintr-o schemă mai largă a reinventării 
tradiţiei şi a legăturilor cu ea, în speranţa dezvoltării unei matrice identitare; psihologic vorbind, probabil ca suport 
pentru acea pornire organică a omului de a spune, atotliniştitor: am făcuttotce am putut; pragmatic vorbind, probabil 
pentru a beneficia de succesul unor tămăduiri anterioare de răsunet. „Eficacitatea magiei implică credinţa în 
magie" 28 , postula Levi-Strauss. De la magia casnică, arhetipală, tradiţională, până la cea modernă, citadină, „de 
salon" nu e o cale lungă. Cronologic, ar fi forţat să vorbim despre o magie urbană succesoare magiei rurale. Magia 
populară şi magia savantă există însă. Ne-o demonstrează multitudinea de mancii moderne - oniromanţia, 
chiromanţia, necromanţia, cartomanţia - hippysmul, divinaţia, astrologia, spiritismul, hipnotismul, satanismul, 
posedările diavoleşti, exorcismul sau chiar sporturile extreme şi jocurile de noroc sau o anumită parte a ceea ce se 
numeşte astăzi cultura de cartier. Toate aparţin citadinului, modernului, spaţiului rezervat eminamente gândirii 
ştiinţifice. Analizându-le, concluzia lui Robert Muchembled ni se pare grăitoare: „nivelul studiilor nu constituie un 
factor discriminant între gândirea magică şi gândirea ştiinţifică” 29 . Urmarea: prelungirile speculative, valorificarea 
modernă şi reinventarea unor noi tipuri de magie şi de ocultism fac mare vogă în societatea postindustrială, aşa cum 
demonstrează şi Eliade în studiile sale dedicate perpetuării acestui fenomen 30 . Cu putere de informare, dar şi de 
formare, mijloacele mass-media, mai ales audiovizualul, stimulează mult apetitul spre magic al generaţiei sfârşitului 
de secol, promovând pe toate canalele jocuri de tipul Bingo, concursuri în care şansele de câştig ale participanţilor 
ţin aproape exclusiv de forţarea norocului, piese muzicale şi coregrafice în care eul frustrat este tot mai mult împins 
înainte, într-un mod agresiv, exacerbat, vulgar, horoscoape europene sau asiatice, zilnice, decalogice, anuale etc., 
cititul în cărţi în direct, printr-un simplu apel telefonic etc. 

în asemenea condiţii, ne vedem obligaţi să raportăm din nou toate paradigmele socialului la fenomenul gene¬ 
ral al schimbării. Schimbarea care, ne convinge Culianu, are drept principiu generator nu evoluţia, ci mutaţia. Cu- 
lianu nu crede nicio clipă în superioritatea ştiinţelor modeme faţă de paradigma magică, pentru că evoluţia umanului 
şi dezvoltarea fără precedent nu este un proces schematic, ramificat, mergând de la simplu la complex, de la 
presupunere la axiomă, ci rolul milenar al unei mutaţii a imaginarului. Privit prin grila imaginarului individual şi apoi 
colectiv, omul modern nu este cu nimic superior omului societăţii tradiţionale. Omul modem nu este decât un mutant 
psihosocial al antecesorului său cronologic, pentru că el cenzurează la nivelul imaginarului ceea ce omul simplu lasă 
prea uşor să se întrevadă. Fiecare epocă se defineşte prin felul său propriu de a vedea şi de a clădi lumea, iar a 
considera stadiul dezvoltării ştiinţelor la un moment dat ca şi criteriu primordial de definire societară este nu numai 
forţat, dar şi subiectiv. De aceea, pornind de la De vinculis al lui Giordano Bruno, Culianu postulează eternitatea şi 
omniprezenţa magiei: „societatea umană, la toate nivelele sale, nu este ea însăşi decât magie în acţiune” 31 . 
Paradigma magicianului modem este însă alta decât a babei descântătoare; magicianul modem se deghizează 

aproape perfect, având, ca şi creaturile mitice, o mie de fete: poate fi ziaristul, poate fi omul de la relaţiile cu publicul, 
propagandistul, sociologul, actorul sau chiar tehnologul. „Tehnologia, se poate spune, este o magie democratică ce 
îngăduie oricui să se bucure de facultăţile extraordinare cu care se laudă magicianul" 32 . 

„Caleidoscopul” de care vorbea Alvin Toffler readuce pe tapet imaginea vaselor comunicante, care pare a deveni 
emblematică pentru spiritualitatea modernă. Şi pentru că observaţia complexă a societăţii contemporane, indiferent 
dacă în zona ruralului sau cea a urbanului, dovedeşte clar că fluid există în ambele braţe ale vasului, înseamnă că 
omul modem nu vrea să dea câştig de cauză nici descântătoarei, nici medicului veterinar. Dintr-o nevoie organică, 
deseori cu accente securizante, societatea creează şi recreează mereu, într-o succesiune de replici, care de care 
mai creative, magia, ca trăire interioară, căci „există în noi o fiinţă puţin definită, ale cărei potenţialităţi uluiesc imagi¬ 
naţia. în ea se află sursa fenomenelor active şi pasive atribuite magiei" 33 . Zilnic, societatea inventează noi fenomene 
magice, califică noi magicieni, promovează noi manifestări inedite, în care omul vrea să controleze inconsolabilul, 
pentru că mentalitatea modernă cere organic astfel de şocuri. „Oricât am avea impresia că ne aflăm departe de ma¬ 
gie, totuşi nu ne-am desprins de ea" 34 , cred şi teoreticienii moderni ai magiei. Probabil că o despărţire de magie ar 
fi mult prea dureroasă. Ar însemna negarea fiinţei noastre interioare, a pattem- ului nostru spiritual, pentru că „ideea 
magicului, în măsura în care îşi are centrul de greutate în zona umbroasă a existenţei, este chemată să fixeze ori¬ 
zontul misterului şi să ţină treaz însuşi apetitul nostru de mister. Rolul ideii magicului nu se reduce, fireşte, numai la 
atât, deşi, chiar numai aceasta fiind, şi-ar justifica printr-o asemenea funcţie, tocmai îndeajuns prezenţa tulburătoa¬ 
re în conştiinţa umană" 35 . în acea conştiinţă umană, în care descântătoarea va sta mereu lângă medicul veterinar... 

Isidor CHICET 

(CJCVTCP Mehedinţi) 


Satul din Severin 


La o privire superficială, a unui călător de pe alte meleaguri, ba chiar şi a localnicilor (din subiectivism), satul 
mehedinţean s-ar găsi reconstituit doar la secţia de etnografie şi folclor a Muzeului „Porţilor de Fier", o secţie 
foarte bine pusă la punct, care stochează şi expune ceea ce este esenţial din tradiţia şi cultura populară a 
Mehedinţiului sau la Dudaşu Schelei, sat considerat un cartier al Severinului, ale cărui obiceiuri de iarnă le-am 
descris pe larg în paginile reviste „Răstimp", nr. 1-2 şi 6/1998. 

Cu toate acestea, mai există un sat, de către mulţi nevăzut şi neştiut, dispersat pe fragmente sau porţiuni 
în cuprinsul oraşului, aidoma unor pietricele colorate, care au aparţinut cândva unui vast mozaic, actualmente 
spulberat, pietricele dislocate aleatoriu „din curat hazard” - cum ar spune Jacques Monod -, autorul unei terori a 
probabilităţilor. în cele ce urmează vom încerca să reconstituim - pe cât este posibil, mozaicul iniţial, în proiecţia 
sa pozitivă, fără a omite şi inevitabila sa proiecţie negativă, de care se face vinovată actuala stare de fapt din 
ţară. Desigur că în ambele versiuni se poate opera cu principiul holografic, potrivit lui Francois Brune: orice 
fragment al hologramei reprezintă întregul. 

Ca să ne mai facem mai bine înţeleşi, este destul să amintim că un segment important al populaţiei 
Severinului (cca. 45% din 120 de mii de locuitori) provine din mediul rural, din comunele şi satele învecinate sau 
chiar mai îndepărtare, segment permutat la oraş, pe vremea masivei industrializări socialiste, în speranţa unui 
trai confortabil. De-a lungul timpului, datorită atât presiunii conjuncturii, cât şi tendinţei înnăscute spre 
conservatorism a românului, din care derivă refuzul factorului civilizator, segmentul în discuţie a procedat atât la 
un transfer de identitate, cât şi de mentalitate, de la rural la urban, nu atât de puternic până în decembrie '89, în 
absenţa libertăţii de exprimare (exceptând Festivalul „Cântarea României"), ci mai ales astăzi, sub şuvoiul apelor 
tulburi ale tranziţiei, cu atât mai mult cu cât falimentarea industriei n-a atras după sine şi efectul scondat de către 
sociologii puterii, adică migraţia inversă, de la oraş la sat, pentru relansarea agriculturii. Oamenii au rămas pe 
loc, chiar şi şomeri, părţi ale acelui mozaic de care vorbeam mai devreme, fără să realizeze că prin practici şi 
mentalităţi exercitate instictual sunt ultimii exponenţi ai unui mod de a fi pe cale de dispariţie, potrivit Clubului de 
la Roma, care prognozează că, în maximum patru ani, în România se va produce fenomenul unei migraţii 
masive de la sat la oraş, mult mai amplă decât în perioada comunistă. 

Fără doar şi poate că principalul argument în evocarea satului din Severin constă în sumara trecere în 
revistă a unor obiceiuri populare implantate în oraş, cum ar fi: 

• Calendarul din foi de ceapă în noaptea de Anul Nou; 

• Sorcova, în dimineaţa de 1 ianuarie, când copiii recită emoţionaţi un text destul de îndepărtat de 
semnificaţia iniţială, în speranţa unei gratificaţii de început de an; 

• Jocul caprei, practicat doar de ţiganii pitoresc echipaţi, ajutaţi de un acordeon şi de nişte tobe infernale, 
prin toate cartierele, pentru a li se arunca bani din balcoanele blocurilor; 

• Vizita copiilor la moaşă de Sân Vasii, cu plocoane reciproce; 

• Bobotează , în ajunul căreia fetele îşi pun busuioc sub pernă, pentru visarea ursitului, pentru ca în 
dimineaţa următoare toată lumea să fie cu mic, cu mare la izvorul de la Monumentul Eroilor, unde câţiva preoţi 
sfinţesc apa şi oficiază slujba. Bunii creştini iau apă de la izvor, petrecându-se apoi cu alai, pe străzile oraşului, 
dar au dispărut întrecerile marinăreşti de pe vremuri, pentru recuperarea purcelului dăruit celui mai bun înotător; 

• Stretania sau întâmpinarea Domnului în biserică, la 2 februarie, care coincide cu Ziua Ursului, când se 
apreciază cum vor fi următoarele 40 de zile, în funcţie de luminozitatea sau de întunecimea cerului (îşi vede sau 
nu ursul umbra), însă doar din pură curiozitate, fără motivaţia muncilor câmpului dependente de meteorologie, 
prezentă la sat; 

• Totuşi ceea ce acţionează cu mare forţă, chiar şi în mediul urban, este cultul moşilor şi al strămoşilor, astfel 
încât pe 21 februarie toată lumea face răcituri (ultimele din an), sărbătorind astfel Moşii de Piftii, cu mari pomeni 
între vecini şi prieteni; 

• Din Dragobetele de la sat, în 24 februarie, o sărbătoare a dragostei în debutul primăverii, la oraş a mai 
rămas doar obiceiul călcatului pe picior; în această zi băieţii sau bărbaţii încearcă să calce pe picior fata sau 
femeia după care le sfârâie călcâiele, ca un avertisment grăitor, soluţie a timidităţii. Victimile călcăturilor sunt 
fericite toată ziua, simţindu-se dorite şi iubite, astfel încât vor comenta până în amurg, cu prietenele întreaga 
suită de surprize şi revelaţii; 

• în Sâmbăta lui Lazăr, pe 28 februarie, gospodinele coc faimoasa plăcintă cu brânză, din care se vor 
înfrupta rudele, vecinii şi prietenele, ca un ospăţ benefic pentru restul anului, de natură să protejeze casa ori 
familia respectivă. Cine nu coace plăcinte în această zi este considerat zgârcit şi nicidecum om al locului din 
Mehedinţi; 

• Exact când la ţară are loc Strigarea peste sat de la Zăpostit, ceea ce coincide cu Lăsatul Secului, la oraş 
se organizează mese bogate şi, chipurile, are loc ultima beţie a bărbaţilor, care parcă şi-ar lua rămas bun de la 
pahar, până la Paşti, cu toate că ei ştiu prea bine că vor încălca destul de curând regula. Iertătoare, femeile trec 
şi acest abuz cu vederea, însă nu fără promisiunea fermă că vor recupera paguba, în alte domenii; 

• Alegerea babei, în perioada 1 -9 martie, în funcţie de ziua naşterii, cu convingerea că aşa cum îţi va fi baba, 
luminoasă ori neguroasă, aşa îţi va fi restul anului; 

• Mare, mare bucurie pentru bărbaţi de Mucenicii sau Sfinţii de la 9 martie, când au prilejul (legitim, spun ei) 
îngurgitării celor 44 de pahare, cu toate că martirii au fost doar 40 şi, cu timpul, li s-au mai adăugat pitagoric 4... 
Ca de obicei, şi de data aceasta femeile scuză orice abatere, căci în Severin toleranţa are o explicaţie foarte 
simplă: oricând pot să greşesc şi eu, şi aş prefera să fiu iertat...; 

• La Bunavestire din 25 martie toată lumea ţine dezlegarea la peşte, spre mare bucurie a pescarilor din 
Hinova sau Aimian, care îşi recuperează pagubele din lunile trecute; 

■ De Paşti se pun crenguţe verzi de salcie chiar şi la uşile apartamentelor de bloc, evident nu la fiecare, ci 
doar unde domiciliază o pietricică din mozaic. Aceleaşi crenguţe apar şi la Sf. Gheorghe - mai nou o sărbătoare 
a municipalităţii, care l-a ales pe omorâtorul balaurului ca patron şi protector al oraşului, ceea ce implică mari 
cheltuieli ocazionate de spectacolele în aer liber; când acestea au o dominantă folclorică, ca în anii trecuţi, au 
parte de audienţa întregii populaţii, o populaţie oarecum indiferenţă la experimentul Belle Epoque derulat în 
acest an; 

• De la Sf. Gheorghe până la Sf. Andrei satul în discuţie dispare într-un orizont paralel, ori pentru meditaţie, 
ori pentru conservare, revenind însă în forţă cu bunul obicei de a pune grâu la încolţit în seara de Sân Andrei, 
ca să ai bucurie la Crăciun; 

• Despre sărbătorile de iarnă nu se poate spune mare lucru, căci s-au devalorizat; Pluguşorul mai este 
practicat doar fortuit, ca obligaţie şcolară, pe texte denaturate, cu o recuzită lamentabilă, păstrându-se însă 
vechiul obicei de a colinda pe la autorităţile publice, cu menţiunea că la Stea se folosesc texte îndoielnice. 

Notabile sunt şi sărbătorile de după Paşti, tratate cu respectul cuvenit, transferat şi acesta la la rural la 
urban, cum ar fi Rusaliile, Ispasul, Constantin şi Elena, Sân Petru, Sânt llie, Sf. Mărie Mare, Sf. Mărie Mică, Sf. 
Paraschiva, Sâmedru, Sf. Nicolae şi Crăciunul. O menţiune specială merită pietatea populară, în cazul de faţă 
orientată către o sărbătoare catolică, în data de 13 iunie când este sărbătorit marele făcător de minuni Anton de 
Padova - discipol al lui Francisc de Assisi. în tot oraşul este cunoscută ca Sărbătoarea crinilor, care şterge 
diferenţele dintre ortodoxie şi catolicism. Biserica catolică este luată cu asalt de puhoi de credincioşi, purtători 
de crini albi, simbol al nevinovăţiei, în speranţa unui ajutor din partea franciscanului sau pentru îndeplinirea unor 

dorinţe şi aspiraţii; petalele de crin sfinţit, uscate ulterior, sunt ţinute în casă sau la purtător, cu rol protector 
pentru întreaga familie. Cum vechimea obiceiului măsoară peste 20 de ani, se impune concluzia că Sf. Anton a 
făcut primii paşi spre ecumenism, cel puţin la Severin, înaintea sosirii Papei loan Paul al ll-lea la Bucureşti. 

în linii mari (exceptând pietatea populară), obiceiurile amintite până acum sunt prezente peste tot în 
Mehedinţi şi tocmai de aceea încă mai rezistă şi la oraş, având o practică generalizată. Obiceiurile specifice doar 
unei subzone (comună, sat) şi transferate în urban au dispărut, din cauza exercitării lor izolate sau singulare. 

Dacă cele descrise mai sus constituie o proiecţie pozitivă a importului de la sat la oraş, cu siguranţă nu a 
fost preluată de la oraş practica negativă a muncii fizice duminica, un obicei care credem că sfidează puterea 
(şi calitatea) tradiţiei din mediul rural. în Severin duminica se zidesc case ori se taie lemne cu circularul, ceea ce 
încalcă morala creştină şi distruge satul imaginar din conştiinţa multor locuitori. 

Acum să ne oprim puţin şi asupra riturilor de trecere sau a unor obiceiuri familiale care su suferit şi ele 
mutaţii fundamentale de la sat la oraş. 

• Naşterea şi Botezul focă întreţin bunul obicei al punerii ursitoarelor, ca şi prima scaldă efectuată de moaşă, 
tăierea moţului şi tăviţa cu capcane - acele diverse obiecte simbolice dintre care îşi va alege copilul viitorul; se 
reconfirmă rolul capital al naşilor şi al moşilor de la cununie, responsabili de viitoarea evoluţie a părinţilor şi a 
odraslelor, cu precizarea că în partea locului rolul moaşei este mai mare decât al naşei. 

• La nunti se pot regăsi reminiscenţele din rural, prin prezenţa izolată a steagului sau a pomului mirelui, fie 
brad, fie pin împodobit cu panglici colorate şi un ştergar în vârf, mai puţin în ceea ce priveşte destinaţia sa 
ulterioară (uscarea sub streaşină casei); se mai poate adăuga şi prezenţa ştergarului lung de doi metri, cu care 
se leagă mirii la mijloc, la intrarea în localul de petrecere, odată cu urarea „Aşa să rămâneţi legaţi toată viaţa!", 
în timp ce rudele aruncă grâu asupra lor ori rup colacul peste capul miresei (cazuri rare). De aici nu pot fi omise 
plocoanele pentru moşi şi naşi, mai întâi la nuntă (gâşte, raţa, purcei fripţi) şi apoi la Pastele din fiecare an, când 
trebuie să-ţi vizitezi moşii şi naşii cu câte un coşuleţ plin cu bunătăţi. La muzica de la nunţi şi la jocul popular ne 
vom referi ulterior. 

• în ceea ce priveşte înmormântarea, se constată şi aici importuri masive de la sat, prin practicarea 
priveghiului şi evocarea memoriei celui dispărut, prezenţa şi repertoriul bocitoarelor, ori dintre rude, ori angajate 
special, fanfara sau formaţia de suflători, care pe toată durata ultimului drum, conform cu ultima dorinţă a 
răposatului, cântă muzică populară - semn că defunctul a fost un mare petrecăreţ şi bun român, iubitor de folclor, 
astfel încât nu ar fi de acord să-si modifice imaginea reală nici la plecarea din această lume, de conivenţă cu 
veselia dacică a plecării în nouri... Tot aici se înscriu şi regulile stricte ale ciclului de pomeni şi de sărindare, cu 
respectarea lor obligatorie, inclus în cultul morţilor şi al strămoşilor, puternic reprezentat în Mehedinţi; se merge 
până acolo încât datorită neîncrederii în cei apropiaţi, din propria-ţi familie, să ajungi să-ţi dai de pomană din 
timpul vieţii, pentru a-ţi asigura, cel puţin ipotetic, un trai îndestulat dincolo, în lumea umbrelor, de unde nimeni 
nu se mai întoarce, niciodată... 

Fireşte că nu am epuiza subiectul acestei lucrări dacă nu ne-am referi în puţine cuvinte şi la ceea ce a mai 
rămas din arta populară importată de la sat. în domeniul arhitecturii tradiţionale se remarcă, pe alocuri, prezenţa 
frumoaselor porţi olteneşti sculptate în lemn, la mai multe case din oraş, ori a stâlpilor de pridvor plantaţi şi la 
cele mai luxoase vile, construite în linie modernă, însă cu amendamentul că unii dintre aceşti stâlpi speculează 
până la banalizare romboedrii Coloanei Infinitului. în piaţa agroalimentară se vând zilnic ceramică sau diverse 
produse din lemn. Dacă luăm în calcul şi cele două-trei troiţe sculptate în lemn, plasate în diverse locuri din oraş, 
dar văduvite de funcţia lor apotropaică, cineva din mozaicul acela (pretextul lucrării noastre) ar putea fi, 
oarecum, mulţumit. 

Limbajul celor veniţi de la sat la oraş rezistă prin expresii picante, care-şi au rădăcinile în substratul arhaic 
al culturii populare, folosite indiscutabil în diverse împrejurări, mai ales la „şezătorile” din faţa blocului, seara şi 
după-amiaza, ba chiar şi la cârciumă: 

- se uită la mine precum câinele la biserică; 

- degeaba ai capul cât damigeana şi mintea cât dopul; 

- o să mai dau ochii cu el când o merge vulpea la păscut; 

- stau banii la mine în buzunar ca iepurii la biserică; 

- cutare avea o fată ca pietroiul de pe murături; 

- nu dau vrabetele din mână pentru ăla de pe gard. 

Nu sunt de neglijat nici aspectele magiei populare, mergând de la blestem şi farmece ori diverse vrăji 
practicate numai de femei, până la superstiţii. Se întâlnesc vrăji şi farmece de dragoste, care leagă ori dezleagă 
căsătorii, folosind ca recuzită găini, pisici, broaşte, aţă înnodată de nouă ori, batiste, lumânări aprinse pe prag, 
baticul negru aruncat peste gard, dinţi, oase, plante uscate, cuţitul înfipt în pâine sau în pământ, un întreg 
arsenal de mijloace pentru satisfacera unor orgolii, lată şi o superstiţie: dacă dimineaţa îţi iese cineva în faţă cu 
găleata plină, îţi va merge bine toată ziua, iar de-ţi iese cu gol, vei avea ghinion. La toate acestea, unii preoţi se 
străduiesc, nu uşor, să opună exorcismul, perfect conştienţi de un handicap geografic, confirmat şi de 
semnificaţia unor simboluri (gura de lup de pe harta României, chiar unde este Severinul, care parcă ar întări 
mai vechea teorie a unei porţiuni de pământ românesc cu cea mai puternică încărcătură malefică). Pe de altă 
parte, a drăcui, cumva instinctiv, specific olteneşte, este la ordinea zilei, ca şi cum acel egregor al răului este 
adevăratul protector al zonei şi nu Bunul Dumnezeu. 

în final, ne vom referi la cel mai dificil aspect, cel al muzicii populare. Aici, desigur, sunt mai multe lucruri de 
spus, deoarece sunetul are o viteză mai mare de circulalaţie şi de adopţie, mai ales de către un auditoriu 
nepregătit, necalificat, neselectiv. Pentru „satul din Severin” este capitolul cel mai sensibil, cel mai important, 
încurajat şi susţinut constant de televiziunea locală „Datina" şi erupţia de casete audio, majoritatea produse 
într-un studio local sau la Sadu-Gorj. TV „Datina” difuzează muzică populară autentică, tarabele cu casete 
inundă cu subproducţii. Bietul om - în cazul de faţă consumator -, gustă din toate, însă tributar mai vechiului 
principiu de care ne-a avertizat Romulus Vulcănescu acum 10 ani: „Nu-i frumos ce îi frumos, nu-i frumos ce-ţi 
place ţie, ci-i frumos ce-mi place miel", ceea ce înseamnă, la o adică, asumarea libertăţii de a scoate boxele 
pickup-ului sau ale radiocasetofonului în balcon, ca să asculte tot cartierul, la orice oră din zi sau din noapte ce¬ 
rni place mie, la maximul decibelilor, ca o mândrie de a exista, acţiunea fiind, de fapt, tot o evocare a satului 
pierdut. Când astfel de manifestări excedează spiritul unei alte categorii de auditoriu, exponenţii acesteia 
obişnuiesc să procedeze similar, cumva în replică, numai că opun manelelor, sârbismelor şi turcismelor genul 
psihedelic şi electronic din muzica rock: Pink Floyd, Genesis, Emerson Lake&Palmer, Tangerine Dream sau 
Kitaro. Reacţia celorlalţi este rapidă şi perfect subiectivă: ei consideră că se comite o agresiune sonoră a 
urbanului asupra ruralului şi reduc prudenţi decibelii, ceea ce nu dă satisfacţie nimănui, câtă vreme ştim că a 
doua zi se va relua totul de la capăt, mai ales că repertoriul va fi discutat în acele „şezători" din faţa blocului, în 
faptul serii, când, din lipsă de ocupaţie, fragmentele mozaicului amendează prin discuţii şi dezbateri aprinse 
actuala epocă şi mersul lucrurilor, la care asistăm cu neputinţă şi o resemnare tipic românească, poate de natură 
genetică. 

Darea să reliefăm o imagine completă, s-ar impune ca la toate cele de mai sus să amintim şi despre muzica 
de la nunţi. în general, majoritatea trupelor cântă sârbe şi hore, la instrumente electronice, chitare, percuţie şi 
claviaturi, care pot doar imita acel sunet originar de la care pleacă simţirea românească a muzicii populare. 
Interesant este că, indiferent de sound-ul electronic, lumea joacă bordeiaşul, ungureana sau rustemul - dansuri 
ce domină nunta. Aşadar, nu mai au căutare vioara, cobza, ţambalul, contrabasul, cimpoiul, fluierul şi ocarina, 
în schimb se poate juca bordeiaşul pe sunet de flaut japonez. De jucat, se joacă până la epuizare, mai ales 
sârbele şi horele, unele preluate chiar şi din alte zone ale ţării, că aşa-i la nuntă, totul este permis şi admis. 

Unele dintre aceste consideraţii făcute până acum ne îndurerează, iar altele ne bucură, căci într-adevăr, 
dovedit prin fapte, există un sat în Drobeta-Turnu Severin, aşa cum presupunem că, în felul lor, există şi în alte 
oraşe în măsura în care această entitate spirituală distinctă nu va fi înghiţită prea curând de modernitate. Să mai 
precizăm că o altă parte a satului din Severin se găseşte transferată peste Dunăre, la sârbi. 

Ne-ar plăcea să credem că măcar aparent, prin spulberarea pânzelor de ceaţă, după cele descrise până 
aici am reuşit să reconstituim măcar o fărâmă din acel vast mozaic, evocat mai devreme, care în versiunea sa 
iniţială reprezintă, desigur, un ţăran mehedinţean. Dacă am reuşit sau nu rămâne la latitudinea auditoriului să 
aprecieze, însă cu un avertisment: timpul acesta nu mai suportă mozaicuri, ci doar globalizare, holograme şi 
realităţi virtuale. 

în încheiere, să-l invocăm pe moş Tilică, de 79 de ani, veteran de război, din Dudaşu Schelei, care, cu 
pieptul plin de decoraţii, într-o staţie de autobuz, văzând un tânăr ronţăind „bomboane agricole” a început să 
râdă: „Dom'le, eu nu pricep, sunt seminţe de floarea-soarelui produse, prăjite, sărate şi ambalate în România. 
Atunci cum dracu'îşi permit să scrie pe pungă «cu gust american»?!". De aici şi până la adoptarea Haloween- 
ului sau a Valentinului nu mai este decât un singur pas. Să sperăm că românii nu-l vor face. • 



Dr. Nicoleta COATU 
(IEF „C. Brăiloiu") 


Despre etnologia sportului în medii urbane. 
Comportamentul sociocultural al suporterilor 


Cu patru ani în urmă, într-un articol intitulat De quoi parlent Ies sports?, publicat într-o revistă franceză 
consacrată activităţii ludice sportive, Christian Bromberger se întreba - cu deplină justeţe - cum un obiect atât 
de revelator ca sportul să suscite atât de puţin interesul etnologilor\ când, după unii cercetători - cunoaşterea 
sportului este cheia cunoaşterii societăţii 2 . 

Pe paleta atât de diversificată a fenomenului ludic sportiv, fotbalul se impune ca tip de activitate cu nivel 
ridicat de sociabilitate şi cu un accentuat comportament informai. Dimensiunea informalului, vizând manifestarea 
spontană, cu atitudini şi reacţii nedirijate, ca o contrapondere la tipul de comportament oficial, instituţionalizat, 
relevă nevoia de interacţiune intensivă, profund emoţională, starea comunională, de fuziune a eului în noi, 
într-un evident proces empatic, de amortizare a efectelor, opiniilor, motivaţiilor, aşteptărilor. Comportamentul 
informai, individual şi de grup are relevanţă pentru cercetarea etnologică. 

Competitivitatea, trăsătură dominantă a complexului ludic sportiv - fotbalul, determină configurarea binară- 
opozitivă modelului, care prezintă: 

• structura de bază - cele două echipe în dispută sportivă directă, desfăşurată în conformitate cu regulile 
jocului, cu codul specific; 

• structura secundară, derivată, subordonată structurii de bază, implicând cele două grupuri ale 
suporterilor, într-o competiţie de rang secund. 

Ca orice tip de spectacol, mulţimea spectatorilor constituie o dimensiune a spectacolului sportiv, gradul de 
coparticipare ludică fiind determinat de caracterul eterogen al publicului care cuprinde: nucleul (cele două 
grupuri ale suporterilor, constante, fidele, intens participative) şi grupul ocazional (un segmentai publicului mai 
obiectiv, mai neutral, atras cu predilecţie de spectacolul sportiv, cu adeziune manifestă faţă de o echipă, dar fără 
o implicare specială, consecventă în rolul de suporter). 

Trebuie subliniat faptul că una din emblemele socioculturalului urban este eterogenitatea, pornind de la 
diversitatea tipologică a oraşelor până la pluralitatea grupurilor informale şi a subculturilor, legate de diversitatea 
produsă la nivelul mentalităţilor. Tipologia mediilor urbane indică prezenţa unor grupuri informale mai 
persistente, cu o anumită consecvenţă comportamentală socioculturală, alături de grupuri informale 
conjuncturale, care se compun şi se descompun, se refac periodic în contexte specifice. 

Eterogenitatea ca marcă a urbanului, în general, este şi o emblemă particulară a mediului de suporteri şi a 
comportamentului de rol. Grupul de suporteri este unitar şi omogen prin acţiunea în rol care înseamnă 
susţinere, încurajare, elogiere a propriei echipe şi, prin contrast, în jocul competitivităţii, descurajare cu accente 
uneori denigratoare a echipei adverse. Pe coordonata acţiunii în rol, psihologia colectivă, de grup, şi implicit 
individuală se caracterizează printr-o accentuată componentă proiectivă şi dinamică-energetică, printr-un 
subiectivism marcat de specificul rolului, de finalitatea lui. Dintr-un alt unghi, tot în sensul unităţii, se poate vorbi 

despre un model universal, de un invariant al comportamentului grupului de suporteri, în planul general- 
umanului. Trecerea din planul antroposului în cel al etnosului impune emblema eterogenităţii, a diferenţelor 
particularizatoare, pe paliere multiple: 

• variabile comportamentale individuale şi de grup de la o ţară la alta; 

■ variabile zonale în interiorul unei ţări; 

• variabile de la un centru urban la altul; 

• variabile comportamentale intraurbane. 

Criteriul apartenenţei teritoriale impune diversitatea mediilor sportive şi, corelat, varietatea grupurilor de 
suporteri; o echipă dintr-un centru urban polarizează, predominant, suporteri din spaţiul urban respectiv şi doar 
colateral suporteri din alte zone, din alte centre urbane. Criteriul rezidenţial justifică formarea unor medii 
rezidenţiale de suporteri, în centrele urbane mari, cu mai multe echipe, stadioane (în primul rând, capitala): spre 
exemplu, Stadionul Ghencea, din Bucureşti, legat de prezenţa echipei Steaua, atrage (evident, nu în 
exclusivitate) numeroşi suporteri din cartierul Drumul Taberei. 

Eterogenitatea grupului de suporteri este dată şi de variabilele sociodemografice, de diversitatea statutelor 
individuale: profesionale, de vârstă, ca şi de diferenţele de nivel cultural ale membrilor grupului. Pe traseul 
particularizărilor raportate la constantele comportamentale, variabilitatea coboară până la nivelul persoanei, al 
psihologiei individuale integrate psihologiei colective. 

Grupul de suporteri conţine un nucleu permanent şi intens activ, cu grad maxim de coeziune, din care se 
recrutează lideri de opinie şi de acţiune (organizatori ai grupului) şi un segment marginal, cu indivizi mai puţin 
integraţi sau mai slab participativi. 

Dinamica jocului competitiv se desfăşoară între cele două extreme care polarizează şi comportamentul 
suporterilor: victoria şi înfrângerea. Victoria sportivă, parţială (prin marcarea unui gol) sau definitivă, finală, 
provoacă o stare de maximă satisfacţie, fantezie, euforie în grupul de suporteri, augmentează interacţiunea 
intragrupală, coeziunea, armonia şi unitatea de interese, afecte, opinii, motivaţii, expectaţii întărind tendinţele 
centripete ale mediului. Dimpotrivă, eşecul echipei creează în rândul suporterilor ei puternice insatisfacţii, 
sentimente de frustrare manifestate adeseori violent, cu un subiectivism exarcerbat, prin atitudini de 
dezaprobare şi adversitate faţă de propria echipă. De fapt, înfrângerea produce o ambivalenţă 
comportamentală, prin detaşarea unor suporteri rămaşi fideli, perseverenţi în ataşamentul faţă de echipă, de alţi 
suporteri critici, intransigenţi, temporar desolidarizaţi, cu deviaţii comportamentale prin reacţii uneori agresive. 
Eşecul creează discordanţe, dispersii ale grupului, stări de tensiune prin interacţiunea celor două forme 
comportamentale, opozitive, a forţelor centripete şi centrifuge intragrupale. 

Comportamentul informai (neîngrădit, nestăpânit, profund emoţional) al suporterilor este pus în valoare de 
trei etape esenţiale ale activităţii ludice sportive. 

Comportamentul de aşteptare, premergător spectacolului sportiv, coincide cu unele forme de comunicare 
între suporteri, în contexte provocate, organizate prin intervenţii ale liderilor, alteori spontane, în scopul pregătirii 
acţiunii în rol, de la fixarea recuzitei, a instrumentarului, până la reactualizarea unor formule versificate, scandate 
sau cântate, care urmează să fie performate în timpul jocului. Preambulul comportamental se încheie cu 
defilarea prespectaculară, pe străzile oraşului, pe traseul spre stadion, cu etalarea recuzitei specifice şi cu 
performarea colectivă a unor formule de îndemn, încurajare a echipei susţinute şi de prefigurare a victoriei 
dorite. Este o modalitate de pregătire psihologică a grupului, de afişare a rolului, de creare a unei atmosfere 
festive, sărbătoreşti, dar şi o formă de manifestare a coeziunii, a bucuriei de a fi împreună. 

La antipod, comportamentul postspectacular, determinat de rezultatul pozitiv sau negativ al jocului, 
înseamnă o atitudine ambivalenţă în cazul eşecului şi, dimpotrivă, o atitudine în consens, în cazul victoriei, cu 
prelungirea sărbătorescului, a freneziei reuşitei, a descătuşării de energii, în afara stadionului, în spaţii urbane 
deschise (pe străzi, în pieţe, precum Piaţa Revoluţiei din Bucureşti) sau în aeroporturi, gări, în întâmpinarea 
echipei. 

Situat între cei doi poli, comportamentul în rol manifestat în timpul spectacolului sportiv, în spaţiu consacrat 
- stadionul - implică o structură de comunicare complexă determinată de dinamica jocului, de caracterul lui 
competitiv în expresie directă. Dominata aparţine, firesc, comunicării suporterilor cu echipa, prin exprimarea 
adeziunii, a dorinţei de victorie şi printr-o intensă şi permanentă susţinere morală. Comunicarea cu echipa, o 
comunicare nemijlocită, tranzitivă este dublată de comunicarea reflexivă, a eului întors către sine, a grupului 

deschis spre interior. Reflexitatea comunicativă accentuează funcţia catarctică, mecanismele defulatorii şi 
compensatorii ale psihologiei individuale şi colective. Forţa de persuasiune a suporterilor în relaţia cu echipa 
este întărită prin contrast (căci întotdeauna contrastul produce relief retoric), în comunicarea directă a acestora 
cu echipa adversă şi cu grupul ei de suporteri. Competivitatea cu accente pregnante de adversitate face ca 
deseori „duelul galeriilor" să scape de sub controlul grupului, deviind în violenţe verbale şi gestuale. In general, 
rolul de suporter presupune un comportament de ostentaţie care marchează atât aspectele psihilogice, cât şi 
retorica limbajelor în sincretismul lor. Stridenţele în limbajele interrelate, verbal-gestual-mimic-obiectual, răspund 
funcţionalităţii fenomenului făcând mai pregnantă şi mai convingătoare acţiunea suporterilor în favoarea echipei 
lor şi împotriva adversarului. Sonorizarea violentă, prin performarea colectivă a formulelor de tip strigătură şi prin 
zgomotele produse prin folosirea unei recuzite anume selectate (tobe, tălăngi, trompete, pârâitori etc.), are şi 
efecte pshihologice, catarctice, în starea de maximă tensiune a grupului, în aşteptarea victoriei, dar are şi rostul 
de a crea şi de a întreţine cota participativă înaltă a dinamicii interioare a grupului de suporteri. Stridenţele 
auditive sunt întărite ca efect prin manifestările din planul vizualului. Retorica ocularităţii implică febrilitatea 
mimică, desenul pronunţat al gesturilor, al mişcării individuale şi de grup şi, nu în cele din urmă, valenţele 
expresive ale cromaticii. Obiectele vestimentare ale grupului de suporteri (şepci, fulare, tricouri, eşarfe etc.), cu 
emblemele cromatice ale echipei, reliefează, semnificativ, relaţia de solidaritate cu jucătorii. Prin trecerea de la 
nivelul formal, al convenţiei codificate, oficializate privind mărcile cromatice ale unei echipe, la nivel informai, 
spontan, dincolo de canoane, al mediului suporterilor, emblemele de culoare sunt valorificate de unii indivizi ai 
grupului prin cromatizarea ostentativă a feţei şi a părului. 

Depăşind zona ostentaţiei sonore, prin producerea unor zgomote, dar şi a unor ritmuri, cu obiecte 
improvizate în acest scop sau cu instrumente muzicale utilizate nemuzical, comunicarea în registrul auditiv 
presupune şi folosirea limbajului verbal, prin performarea unor formule versificate, de două-patru versuri, 
scandate sau cântate. 

în relaţia cu echipa susţinută sunt performate mai multe variante de formule: 

• formule imperative de îndemn şi încurajare, de susţinere sau de ridicare a moralului jucătorilor, în dinamica 
jocului; 

• formule optative, expectative, de solicitare a golului ca semn al victoriei; de exemplu: Steaua, 
Steaua/Vrem un gol!, cu varianta Steaua, Steaua,/Dă un gol!', 

• formule în care se face elogiul vedetei (antrenor, jucător), de exemplu: Cu Lucescu la echipă/Nici de Milan 
nu mi-e frică! 

Pentru slăbirea forţei de joc a adversarului şi pentru descurajarea susţinătorilor, suporterii unei echipe 
performează la adresa celeilalte echipe formule de minimalizare valorică, uzând frecvent de termenul „tare", de 
agresivitatea verbală. 

Disputa verbală a galeriilor, în contextul mai larg al manifestării ludice competitive, presupune şi 
performarea unor formule persiflatoare adresate de un grup de suporteri grupului advers. 

în dialogul galeriilor, oralitatea evidenţiază şi prezenţa unor variante opozitive care reflectă formula duală, 
competitivă a tribunelor. O ilustrare, în acest sens, este varianta grupului de suporteri ai echipei Rapid, prin care 
se face elogiul jucătorului de marcă: Toată lumea ştie/Lupu-i meseriei, faţă de contravarianta ca replică a 
grupului advers de suporteri, ai echipelor Steaua şi Dinamo: Toată lumea ştie/Lupu-i puşcărie! 

Relaţia de solidaritate a unui grup de suporteri cu o echipă şi raportul declarat de adversitate faţă de echipa 
opusă şi de grupul ei de susţinători explică paternitatea formulelor, producerea şi circulaţia lor în mediul care 
le-a generat. Unele formule, cu caracter mai general, cu deosebire cele referitoare la elogiu şi susţinerea morală 
şi valorică ale unei echipe sunt mai durabile, cu frecvenţă mare în performare, fiind adaptabile diferitelor contexte 
competitive de afirmare a echipei. Alte formule, dimpotrivă, au caracter efemer, prin conţinutul lor legat de istoria 
conjucturilor; în mod special, textele care fac elogiul unei personalităţi dispar odată cu ieşirea vedetei din arenă 
sau cu transferul acesteia la altă echipă. 

Comportamentul informai al suporterilor este marcat etnologic şi de cultura atribuirii poreclelor, circumscrisă 
aceluiaşi model dominat de contrastul competitiv. Dubletele antroponime de tipul poreclelor, mai vechi sau mai 
noi, date echipelor sportive şi personalităţilor, jucători şi antrenori, relevă un spectru larg de atitudini, opinii şi 
afecte, modalităţi de percepţie ale suporterului. Sesizarea unor personalităţi în stilul de joc a generat porecla Ţop 
(prin derivare regresivă de la verbul a ţopăi) dată unui jucător (Voinescu), pentru manifestările de nervozitate 

excesivă în spaţiul porţii, în timpul jocului. Evidenţierea unor calităţi sportive, în relaţie cu anumite date fizice ale 
jucătorului, justifică o poreclă precum Calul atribuită unu jucător (Dobai) cu viteză şi forţă de joc. Ca şi în alte 
contexte, cele mai multe porecle sunt legate de evidenţierea unor particularităţi fizice ale jucătorilor: Dulap, 
Crăcănel, Ţânţarul. Atitudini depreciative generate de unele eşecuri sportive se regăsesc în porecle ironice sau 
la antipod atitudini apreciative se descifrează în porecle elogioase, legate de prestigiul vedetei: Cobra (poreclă 
a jucătorului de talie internaţională Adrian llie), Pantera (poreclă a antrenorului Liţă). Un dublet antroponimic 
precum Naşul, născut din impresia deosebită produsă de un sportiv (Mircea Sandu) prin implicarea directă a 
acestuia în victoriile repetate ale echipei, a fost, în mod evident, pus în relaţie semantică cu expresia a-şi găsi 
naşul. Extensia procedeului de la individ la grup justifică denumirile expresive, cu încărcătură emoţională, 
atitudinală, date unora: porecla atribuită la un moment dat echipei UTA Arad, Bătrâna Doamnă, marchează 
dezaprobarea suporterilor faţă de aspectul îmbătrânit al acesteia ca vârstă şi stil de joc. Mecanismul ludic al 
poreclirii vizează şi unele spaţii consacrate competiţiei sportive, ca în cazul stadionului Giuleşti, numit Maracana, 
cu o ironie amară care punctează diferenţa fizică şi valorică faţă de unul dintre cele mai mari stadioane din lume. 
Poreclele apar inserate în comentarii, exprimări de opinii ale jucătorilor, suporterilor, antrenorilor, dar şi în 
formulele ritmate şi rimate, scandate sau cântate pe stadioane şi în afara stadioanelor. Poreclele oferă 
suporterilor şi sugestii în conceperea schiţei caricaturale ale vedetei, desenate uneori pe pancartele purtate şi 
agitate în tribune, în timpul meciului şi pe străzile oraşului, înainte şi după competiţie. 

Diminutivarea şi prescurtarea numelor şi prenumelor jucătorilor şi antrenorilor {Bumbi, Piti, fie/o, Hala, Ţiţi, 
Lăcă, Lucică) creează punţi afective în comunicarea informală. Totodată, dublarea limbajului oficial, printr-un 
limbaj expresiv, colorat, răspunde aceleiaşi funcţii psihologice, de apropiere afectivă a mediilor sportive, de 
jucători şi suporteri. Limbajul sportiv specializat, standardizat, esenţial neologistic, rece şi neutral, primeşte 
replica informală cu relevanţă etnolingvistică, a unui limbaj popular, de factură argotică, realizat uneori prin 
mecanismul transferului metaforic, lexical şi locuţional: boabă (gol), băşică (minge), a da o chiflă (a da pe lângă 
minge), a umple o minge de sânge (a rata), a da mingea printre urechi (printre picioarele unui jucător) ş.a. 

Oraşul si folclorul 

i $ 


Alăturarea vocabulelor „folclor" şi „oraş” pare a se situa, în viziunea multora şi asta chiar până aproape de 
zilele noastre, sub semnul oximoronicului, cele două concepte aflându-se într-o ireconciliabilă contradicţie, în 
condiţiile în care „folclorul" era echivalent cu tradiţia şi aceasta, la rândul său, era subsumată ruralului, satului, 
ţăranului. 

Chiar înainte de a se instaura, în plan sociocultural, o reală opoziţie sau numai diferenţiere între sat şi oraş, 
între rural şi urban, folclorul, creaţia populară, poezia poporană au fost ataşate în exclusivitate satului şi 
ţăranului, ajungându-se în timp, la o identificare a poporului, a poporului român în special, cu ţăranul. 
„Bordeiului" i-au fost opuse întâi „saloanele aristocraţilor", distincţia vizând acum „vulgul”, „clasele de jos" faţă 
de „elite", păturile sus-puse. „Când vrea cineva să-şi facă o idee despre caracterul şi simţirea unei naţii, nu 
trebuie să o cerceteze în saloanele aristocraţilor săi, unde toate simţămintele sunt îngânate şi unde spulberează 
ideile vagabonde şi bastarde ce ajung cosmopolite pe aripile luxului; trebuie să coboare în fundul norodului, în 
matca naţiii; să vază traiul săteanului, afecţiile lui şi numai în acest chip va putea zice că are o idee despre 
caracterul acelei naţii”, clama, pe la 1844, Cezar Boliac, cel care „cânta iobagul şi-a lui lanţuri de aramă". 

Deşi principial se opuneau modului în care romantismul „falsificase" viaţa săteanului, obişnuindu-ne „să 
vedem pe ţăran altfel de cum este în realitate", tot la ţăran şi la sătean trimiteau şi studiile de direcţie de la 
începutul secolului XX, prin cea mai autorizată voce a momentului, aceea a lui Ovid Densusianu care aşeza la 

baza cercetărilor etnopsihologice informaţia obţinută de la oamenii de la ţară: pentru constatările psihologice 

este absolut indispensabil [...] să se culeagă de la ţăran, în afară de ce s-a cules, tot ce dânsul exprimă prin 

grai...";.colecţiunile de folclor trebuie să ne aducă informaţii din care să se poată vedea ce crede omul de la 

ţară despre cei apropiaţi sau mai depărtaţi...";.numai în chipul acesta putem ajunge să cunoaştem pe ţăran 

(s.n.) aşa cum este, în toate prilejurile care pun în lumină felul de a gândi şi de a simţi..." etc. ( Folclorul, cum 
trebuie înţeles, 1909). 

Orientarea atenţiei în chip dominant asupra satului şi ţăranului conduce la un ruralism excesiv, apărătorii 
tradiţiei pure ţărăneşti aflând în târg şi în mahalalele oraşelor cauza degradării valorilor autentice ale poeziei 
populare. „Precum am mai spus-o şi altădată - scrie un aprig apărător al puterii folclorului, T. Duţu-Duţescu, 
Consideraţii critice asupra poesiei noastre poporane, Bucuresci, 1903 - două sunt pricinile care au influenţat 
poesia poporană şi au turburat limpedele vers al doinelor [...]. Aceste două pricini, de ale căror efecte se resimte 
mai mult de jumătate din colecţiile de folklore au fost: a. Nevrednicia unora din ţiganii lăutari, păstrători ai 
tesaurului de poesie poporană - mai în toate ţările locuite de români [...] şi b. înrâurirea nenorocită a geniului 
trivial al mahalalelor orăşăneşti (s.a.)". Din observaţiile acestui puţin cunoscut comentator al poeziei populare 
(cumnat cu I.L. Caragiale, fiind căsătorit cu sora soţiei marelui dramaturg) se poate reconstitui, eventual, poziţia 

micilor intelectuali de origine rurală de la începutul secolului al XX-lea, faţă de viaţa citadină şi de formele sale 
proprii de folclor, poziţie evident influenţată de sămănătorismul sau „micul romantism" dominant în epocă. 

Cu timpul această poziţie va căpătă un caracter doctrinar, în optica tradiţionaliştilor, opusă moderniştilor, 
satul şi ţăranul devenind singura realitate demnă de luat în seamă, singurul argument al autohtonismului şi al 
românismului adevărat. Lucian Blaga punea în circulaţie ideea unui sat etern, a unui sat „atemporal”, boicotând 
„instinctiv" istoria - nota bene - „ce se făcea din partea străinilor în preajma noastră", a unui sat ce „s-a păstrat 
feciorelnic neatins în autonomia sărăciei şi mitologiei sale", şi care - din nou, atenţie! - „va putea să devină 
temelia sigură a unei autentice istorii româneşti” 1 . 

în termeni încă mai categorici se pronunţa Liviu Rrebreanu în discursul său de recepţie la Academia 
Română, intitulat, semnificativ, Laudă ţăranului român ('1940): „La noi, singura realitate permanentă, inalterabilă 
a fost şi a rămas ţăranul [...]. Ţăranii însă numesc pe ţărani simplu oameni. De fapt, ţăranul nu are nume, pentru 
că nu are nici clasă, nici breaslă, nici funcţie, ci poporul însuşi, (s.n.) - omul român. Pentru toată lumea ţăran e 
sinonim cu Român, pe când orăşean nu, ba în general, dimpotrivă, mai cu seamă în ochii ţăranului". 

Sigur, nu putem scoate din contextul lor ideologic aceste afirmaţii şi nici nu este cazul să le comentăm mai 
în amănunt. Semnificativ este, însă, că un sociolog situat categoric pe alte coordonate socioideologice decât 
contemporanii săi, cu care, de altfel, se va afla curând într-o pasionată polemică, scria, în 1933, în aproape 

acelaşi registru:.adevărul de la care trebuie să pornim este acela că realitatea satului există, ca un fapt capital 

pentru noi. Spre deosebire de alte popoare românii se caracterizează în istoria culturii lumii printr-un fapt care 
nu-şi mai găseşte perechea: este tocmai o ţărănime creatoare foarte puternică. Nu numai ca masă numerică şi 
întindere spaţială, dar şi ca structură" 2 . 

Note: 

1 Blaga, Lucian, Elogiul satului românesc, 1937. 

2 Stahl, Henry H„ Satul, în „Criterion", 1933, reprodus în Eseuri critice, Editura Minerva, Bucureşti, 1983, pp. 275-285. 



Mihai FIFOR 

(ICSU „C.S. Nicolăescu-Plopşor” - Craiova) 


Spaţiu global - spaţiu comunitar. 
„Cultura a treia” sau situarea între culturi 


Dacă până la începutul anilor '90 Europa părea limpede împărţită între un Occident definit prin procesul de 
globalizare şi un Est îngheţat undeva în tradiţionalism, fenomenele sociale începute odată cu debutul deceniului 
al nouălea au determinat, cel puţin la prima vedere, înlăturarea barierelor dintre Est şi Vest. Rezultatul a fost 
şocant, noua stare de fapt demonstrând, dacă mai era nevoie, imensa fractură dintre două tipuri de societăţi, 
una postindustrială, delimitată de modernism, postmodernism, producţii postindustriale si postnostalgie şi alta 
derutată de şocul social şi cultural generat de prăbuşirea unui sistem de evaluare a existenţei bazată pe tiparul 
tradiţionalist al comunităţii, cu tot ceea ce presupune ea. De aici, o masivă criză de identitate şi nevoia organică 
de recreare a unor construcţii, fie ele şi imaginare care să poata oferi ceva la schimb în relaţie cu modernismul 
şi cu globalizarea adusă de el. De aici, exarcerbarea naţionalismului ca marcă identitară şi redescoperirea etniei 
ca unitate socioculturală distinctivă în opoziţie cu statul-naţiune. 

Confruntaţi cu toate aceste fenomene, teoreticienii occidentali propuneau ca background al analizei 
antropologice a noilor fenomene redefinirea paradigmei occidentale a modernismului ca o nouă mare tradiţie, 
precum şi explicarea variantelor nonoccidentale ca pe fuziuni şi conflicte cu alte tradiţii. Astfel, „problema istoriei 
mondiale apare într-o lumină nouă. în miezul ei nu mai este problema evoluţiei sau involuţiei sistemelor 
mondiale, ci interacţiunea tensionată în desfăşurarea forţelor care promovează integrarea globală şi a celor care 
recreează autonomia locală" 1 sau „a tensiunii dintre omogenizarea şi heterogenizarea culturală” 2 . 

Antropologul care studiază aceste zone ale societăţii va fi cu siguranţă interesat de formarea şi 
transformarea identităţilor în acest context al globalizării şi al diverselor fenomene care apar în cadrul acestui 
amplu proces. Pentru a-l înţelege, însă, este necesar să înţelegem elementele care intră în ecuaţie, respectiv 
ce presupune modernism şi globalizare şi, mai ales, cum se defineşte comunitatea în raport cu această 
provocare. Putem vorbi despre opoziţia modernism-tradiţionalism, de opoziţia global-local? Şi dacă da, unde se 
află în acest moment comunitatea rurală românească? 

Tendinţa modernă de evoluţie a umanităţii este evident aceea a globalizării, fapt incontestabil, care nu mai 
necesită demonstraţii. Globalizarea înţeleasă ca o cristalizare a întregii lumi ca o singură entitate nu trebuie 
privită decât ca un cadru în limitele căruia au loc mutaţiile fundamentale aduse de modernism. Pe de altă parte, 
globalizarea nu este nicidecum sinonimă cu omogenizarea, ci „ar trebui înţeleasă ca noul cadru pentru 
diferenţiere. Robertson accentuează nevoia de a include indivizi, societăţi, relaţiile dintre societăţi şi (în sens 
generic) şi umanitatea ca şi componente contemporane majore sau dimensiuni ale condiţiei global-umane şi 
atrage atenţia asupra valorificării globale a identităţilor particulare care fac parte din întregul proces de 
globalizare. Printre identităţile care sunt astfel reîntărite şi reorientate către contextul global, complexele 
civilizatoare şi tradiţiile nu sunt cele mai puţin importante" 3 . 

Pentru a înţelege comunitatea, trebuie realizată o ruptură de tradiţia intelectuală formată de marii sociologi 
ai secolului al XlX-lea, care asociau comunitatea cu dispariţia unei lumi a solidarităţii şi a valorilor tradiţionale. 
„Se creează datorită ignorării discuţiilor şi analizelor globalizării situarea comunităţii în opoziţie cu societatea 
modernă. [...] în acelaşi timp, analiza globalizării trebuie localizată într-o investigaţie empirică mai profundă..." 4 . 

Aşa cum arătam, dacă Occidentul începe treptat să se acomodeze cu noul concept şi cu noua ordine a 
lucrurilor, statele sud-est europene se văd supuse din nou presiunii. Această bruscare se resimte până la nivelul 
grupului social şi chiar până la nivelul individului care suportă greu anxietatea pierderii indentităţii de grup în 
favoarea unui staut deloc confortabil de individ european, membru al unei „comunităţi” globalizate. Prin urmare 
el caută refugiu într-un sistem social mai degrabă închis decât deschis şi de aceea societatea, ea însăşi un 
sistem social, tinde să devină sistem închis, formând la rândul ei o „lume", un microcontext global cu propriile-i 
mecanisme de funcţionare. Localismul devine în felul acesta globalism. De aici, fenomenul de sub - sau contra 
- globalizare, centrat pe localism, pe comunitate şi, în ultimă instanţă, pe naţiune sau stat-naţiune. 

Se ajunge, astfel, la relativizarea imaginii modernismului, globalizarea fiind cadrul în care sunt reactivate 
tensiuni şi conflicte ale tradiţiei. Conceptul modern de cultură funcţionează într-o tensiune permantă între 
particular şi universal, iar globalizarea are un efect dramatic aupra acestei tensiuni. „Sinteza tradiţiei şi 
modernismului trebuie văzută ca o matrice a schimbărilor următoare, mai degrabă decât un model stabil" 5 . Se 
recunoaşte astfel prezenţa şi reactivarea neîntreruptă a tradiţiei în interiorul modernismului. 

Dacă, în ceea ce priveşte existenţa tradiţiei, în cadrul modernismului lucrurile par a se limpezi, să încercăm 
să vedem în ce măsură conceptul de comunitate se poate redefini în acest context. 

Conceptul de comunitate, în sensul clasic al valorilor împărtăşite, al identităţii împărtăşite şi astfel al unei 
culturi împărtăşite, a fost aplicat literalmente pe localism. Se naşte o opoziţie oarecum tranşantă între globalism 
ca fenomen integrativ şi localism ca sinonim al comunităţii, ca fenomen de contra-aculturaţie. însă acest lucru 
vine să contrazică ideea de diversitate, clar reflectată în structurile modernismului, lată de ce „condiţiile solidităţii 
şi ale omogenităţii ataşate noţiunii de comunitate au fost înlocuite, în contextul modernismului, de ideea că 
situarea producţiei identităţii [...] nu depinde numai sau chiar întodeauna în primul rând, de activităţile 
observabile şi concentrate într-un loc particular sau într-o diaspora. Identitatea oricărui individ sau a oricărui grup 
este produsă simultan în mai multe locuri de mai mulţi agenţi diferiţi, în scopuri diferite” 6 . 

Cum delimităm atunci conceptul de comunitate în raport cu noile tendinţe şi care este rolul tendinţei în 
contextul comunităţii globalizate? 

Satele au fost şi rămân locaţia ideii de comunitate. Locuitorii lor reproduc ciclic reţele sociale. 

în studierea localismului, constructivismul a avut o forţă metodologică de impact mai mare decât una 
teoretică. Astfel, el atacă, pentru început, ideile potrivit cărora identitatea este dobândită în chip natural, fiind pro¬ 
dusă printr-un act de voinţă individual. însă cel mai important aspect este acela al criticii noţiunilor „esenţialiste", 
cum că individul poate avea identităţi unice, integrale, la un loc armonioase şi negeneratoare de probleme pro¬ 
funde 7 . Normele sociale, necesităţile economice şi tradiţiile a câteva generaţii (reprezentări colective) generează 
un sens al comunităţii. în acest fel, un loc geografic bine determinat (un sat, de exemplu) exprimă atât relaţii 
sociale, cât şi temporale. Doreen Massey denumea acest proces bidirecţional al identităţii ca dublă articulaţie. 

Sunt astfel multe conexiuni virtuale de făcut între discuţia despre identitatea locului şi dezbaterea despre 
identitatea personală. Chantal Mouffe scria: „Mulţi membri ai comunităţii par să creadă că aparţinem unei singure 
comunităţi, definită empiric şi chiar geografic, şi că această comunitate ar putea fi unită de o singură idee, aceea 
a bunului comun. Dar, de fapt, suntem întotdeauna subiecţi multipli şi contradictorii, locuitori ai unei diversităţi de 
comunităţi (la fel de multe ca şi relaţiile sociale la care participăm şi ca poziţia subiecţilor pe care o definesc), 
construite de o varietate de discursuri şi situate precar şi temporar la intersecţia acestor poziţii” 8 . 

Mai mult, dacă locurile sunt conceptualizate ca puncte de articulaţie pentru construcţia noţiunii de identitate 
şi iau in consideraţie construcţia identităţii subiecţilor în interiorul lor, ceea ce duce de fapt la reconstruirea locului 
în sine, atunci identitatea locului este o dublă articulaţie după tiparul: subiect-loc-subiect. 

De partea cealaltă, reconstituirea tradiţiilor şi a identităţilor poate fi acum înţeleasă numai în relaţie cu 
procesul de globalizare, căci să nu uităm că „identităţile naţionale pot deveni puncte de plecare pentru diferite 
interpretări ale situaţiei globale; împreună cu diferite tradiţii civilizaţionale şi curente conflictuale în cultura 
modernă, ele astfel împrumută tendinţei de singularizare a procesului de globalizare o pluralitate de înţelesuri" 9 . 



337 


Globalizarea, aşadar, nu este şi nici nu trebuie înţeleasă ca pericolul pierderii indentităţii şi nici tradiţia ca 
principala coordonată de definire a localismului definit prin comunitate. Globalizarea impune reinventarea 
tradiţiei ca fenomen natural al acestui proces, singurul instrument reglator al tensiunilor şi al mentalităţilor unor 
indivizi bruscaţi zi de zi de o societate în rapidă şi continuă transformare. Tradiţia, remodelată, aşază în om tipare 
culturale individuale şi îl ajută să-şi reinventeze identitatea de participant într-un sistem deschis, să-şi recapete 
stabilitatea şi siguranţa în tangajul unei lumi în permanentă mişcare. 

Astfel că una dintre cele mai recente provocări pentru antropologul român este, fără îndoială, descoperirea 
unei noi entităţi socioculturale distincte, care se manifestă aproape agresiv, încercând să-şi impună (şi, de ce să 
nu recunoaştem, reuşind) tiparele mentalitare într-o lume din ce în ce mai lipsită de coerenţă. Această entitate, 
ignorată până nu demult, este cartierul din marile aglomerări urbane. 

Dacă în Statele Unite efectele urbanizării s-au resimţit încă de pe la începutul anilor '20, obligând sociologii 
şi antropologii la studierea aprofundată a acestui fenomen, ca realitate imediată, cu implicaţii sociale deosebite, 
nu acelaşi lucru poate fi spus şi de specialiştii români, care par oarecum depăşiţi de situaţia generată de noua 
stare de fapt de după 1989. 

întâmplarea face, însă, ca faptele să se precipite şi, ca din senin, piaţa audiovizualului să fie „spartă" de o 
nouă producţie culturală, anume cultura de cartier, cum cu pompă a fost ea identificată de televiziuni dornice de 
senzaţional, promovată şi comercializată în exces, fapt care a reuşit să stârnească întrebări şi să creeze nevoia 
unor răspunsuri specializate. Căci, depăşind senzaţionalul acestor produse culturale, trebuie subliniat faptul că 
ele aduc la lumină probleme reale ale unei lumi ignorate, care tind să devină mărci identitare ale unei categori 
sociale din ce în ce mai numeroase. însă în producţia media „limitele între peisajele reale şi cele ficţionale sunt 
voalate astfel încât cu cât auditoriul este mai departe de experienţa directă a vieţii metropolitane, cu atât mai 
probabil că ei, privitorii, vor construi lumi imaginate care sunt himerice, estetice şi chiar obiecte fantastice, mai 
ales dacă ele sunt delimitate de criteriile acestei lumi imaginate" 10 . 

Una dintre marile „victorii" ale comunismului în România a fost, fără îndoială, crearea „omului nou", 
constructor al societăţii multilateral-dezvoltate, menit a împlini strategii măreţe, rod al unei gândiri utopice. N-ar 
fi fost nimic deosebit în aceasta, dacă totul ar fi fost doar propagandă, iar proiectul o simplă elucubraţie menită 
a rămâne pe hârtie. Problema apare abia în momentul în care, pornind pe firul descifrării culturii de cartier şi al 
actorilor ei sociali, constaţi că aceştia sunt nici mai mult, nici mai puţin decât indivizi hibrid, nici ţărani, nici 
orăşeni, nici muncitori, dar nici agricultori, oamenii noi, rezultate ale unui experiment cu totul nereuşit. 

Am putea fi acuzaţi poate de patetism sau de o viziune science-fiction a realităţii, însă demontarea lucrurilor 
demonstrează că nu e câtuşi de puţin aşa. 

Anii ‘50-’60 cunosc în România o migraţie masivă a populaţiei din mediul rural către cel urban, cauzele fiind 
în general desfiinţarea proprietăţii în mediul rural şi mirajul unei vieţi mai bune în noul oraş industrial. Astfel, 
printr-o bruscare excesivă a acestui proces, altminteri natural (căci migraţia rural-urban nu este o invenţie 
comunistă), s-a realizat practic o mutaţie de populaţie cu implicaţii sociale pe termen lung. 

Apar în termen extrem de scurt mari aglomerări urbane în jurul unor oraşe preindustriale, cadrul 
administrativ pentru noul tip de societate fiind cartierul muncitoresc. 

Respectând iniţial modelul zonei concentrice de desenare a oraşului prin dispunerea noului val de populaţie 
în zonele periferice ale sale, de obicei în ariile cu locuinţe ieftine şi apropiate de locul de muncă, se marchează 
prima etapă în apariţia oraşului industrial. A urmat apoi a doua etapă, caracterizată de fenomenul migraţiei în lanţ, 
care va duce şi la dezvoltarea continuă a zonei muncitoreşti. Acest fenomen este generat de prezenţa rudelor şi 
a prietenilor în oraş. Aceşti indivizi pot fi chemaţi în ajutor atunci când emigranţii rurali sosesc în cautarea unei 
locuinţe noi şi a unei slujbe. Se creează un tipar în care o reţea de prieteni şi de rude este transferată din sat către 
oraş, de-a lungul timpului. Rezultatul este formarea unei comunităţi mici şi omogene în interiorul oraşului. 

Odată cu aglomerarea urbană se face şi tranziţia de la modelul zonei concentrice către modelul de 
organizare multinucleic. Chauncey Harris şi Edward L. Ullman propun, în 1945, acest model de expansiune 
urbană plecând de la ideea că oraşele industriale moderne nu au un singur centru, ci mai multe nuclee în jurul 
cărora se organizează existenţa indivizilor. Cartierul se delimitează astfel ca unitate socială distinctă, cu nucleu 
propriu de formare cu propriul său mecanism cultural spaţiu liminal între o lume a insiderilor şi a outsiderilor. 

Până în 1989, acest tip de organizare nu avea nimic distinctiv, coordonarea centralizată creând iluzia unei 
omogenizări la nivelul întregului oraş. în perioada imediat următoare, perioadă extrem de bogată în şocuri 

sociale, cartierul muncitoresc este zona unde se resimt cel mai acut schimbările intervenite în realitatea 
economică şi politică cu influenţe imediate în plan social şi cultural. Cartierul concentrează acum cel mai mare 
număr de şomeri, de populaţie puţin instruită şi, evident, cele mai mari tensiuni sociale. Dacă evoluţia firească 
a marii aglomerări urbane, în speţă a cartierului muncitoresc, a fost oarecum fals frântă prin inducerea unui 
sentiment de siguranţă la locul de muncă şi o încredere în posibilităţile sistemului de a controla eficient 
acumulările de tensiuni sociale, momentul postdecembrist marchează accelerarea bruscă a dinamicii de evoluţie 
a acestei realităţi sociale. Astfel, muncitorul şomer redevine micul proprietar agricol şi practică agricultura de 
week-end, el fiind rupt din nou de un mediu (mediu de adopţie) spre a fi propulsat către mediul său de 
provenienţă. Cu toate că bucla pare să se închidă, individul-hibrid nu părăseşte mediul de adopţie, devenit 
nesigur şi fără perspective imediate, în favoarea celui cunoscut. Căci el nu se mai regăseşte acolo, fractura pe 
axa temporală fiind deja mult prea pronunţată. Acest individ se simte orăşean, însă oraşul nu l-a adoptat 
niciodată pe deplin, cel puţin în cazul primei generaţii de emigranţi, în vreme ce mediul rural capătă conturul unei 
zone din ce în ce mai puţin familiare, străină, deci. 

A doua generaţie, la rândul ei, nu se încadrează în niciunul dintre sistemele care constituie cadrul de 
referinţă al existenţei sale. El devine acum locuitorul cartierului, pe care îl resimte ca unic reper de identificare 
în raport cu ceilalţi. Cartierul, ca entitate socială, se închide, fractura culturală centru-periferie devenind, la rândul 
ei, mai mult decât evidentă. Iar toate acestea nu sunt decât efecte ale urbanizării, studiate abia în ultimul timp 
de specialiştii români. 

Să vedem însă cum această urbanizare acţionează la nivelul grupului social, determinând schimbări 
structurale, reflectate în mentalitatea individului. 

Ferdinand Tonnies a descris procesul de urbanizare ca pe o trecere de la gemeinschaft (comunitate bazată 
pe legături de rudenie) la gesellschaft (comunitate bazată pe interese comune). 

Durkheim ajunge la aceeaşi concluzie: micile comunităţi rurale erau unite prin legături bazate pe o cultură 
împărtăşită şi pe experienţe comune, în vreme ce comunităţile urbane sunt unite pe legături bazate pe 
interdependenţa indivizilor, care îndeplinesc sarcini specializate. 

Emigrantul în mediul urban este forţat să se adapteze la o mulţime de stimuli, definiţi ca psychic overload 
(supraîncarcătură psihică), modul frecvent de adaptare fiind acela de a deveni calculat şi distant din punct de 
vedere emoţional. De aici şi apariţia formulei adaptare-acomodare. în înţelesul său mai conservator, această 
formulă negociază simultaneitatea omogenizării şi diversificării culturale în orice tip de comunitate prin 
conservarea puterii cadrului de bază format din noţiuni ca subcultură, comunitate, tradiţie şi structură. 

Tot privind formarea noii identităţi a emigrantului rural şi a tortelor care acţionează asupra sa, Loius Wirth, 
în eseul său, Urbanismul ca mod de viaţă (1968), considera că primul efect psihologic al vieţii umane este o 
slăbire a legăturilor individuale cu ceilalţi oameni. Noul orăşean, datorită absentei legăturilor strânse cu prietenii 
ori cu rudele, specifice mediului de pornire, iese de sub constrângerile care-l reţineau de la angajarea în 
comportamente antisociale. 

Este momentul în care individul transplatat din locul său de origine începe să resimtă şocul cultural, 
fenomen specific al oricărei migraţii, fie ea spre o altă ţară, fie ea dinspre rural spre urban. 

Cartierul se constituie aşadar într-un spaţiu liminal tranziţional, spaţiu de trecere a unor grupuri specifice de 
la un statut social la altul, către un nou mediu social şi cultural. Ruperea de mediul originar aduce cu sine o 
problemă majoră, aceea a pierderii identităţii iniţiale şi a necesităţii reconstruirii sale în noul mediu. Individul îşi 
va cauta noi repere de identificare, în primul rând spatio-temporale, apoi socioculturale. 

Masiva mutaţie de populaţie din mediul rural a presupus şi dislocarea unui amplu segment cultural, urmat 
de translatarea sa într-un nou mediu social. Este greu de presupus că individul care şi-a părăsit satul pentru oraş 
şi-a abandonat zestrea culturală pentru a adopta un nou model cultural. Apare, cum este şi firesc, fenomenul de 
aculturaţie, de data aceasta între cultura rurală şi cea urbană. Sistemele culturale aflate în contact au condus la 
apariţia unei culturi de interferenţă, o cultură hibrid, specifică noului spaţiu dezvoltat la periferia oraşului 
preindustrial. Această cultură este ceea ce denumim prin sintagma cultură de cartier. 

Revenind la relaţiile individului-hibrid cu societatea, să spunem că diluarea acestora modifică tipul 
contactului social până la a-l anihila şi a produce armonie sau a duce la dispariţia normelor. 

Noua generaţie a cartierului tinde să-si delimiteze zona, teritoriul, să-l transforme într-un teritoriu închis 
tocmai din nevoia imperioasă de a-şi delimita spaţial angoasa pierderii identităţii. Individul culturii de cartier îşi 

construieşte propria identitate printr-o raportare violentă la realitatea unui sistem social aflat în plin haos. Pe 
fondul acestui vid de sistem sau pe cel al unei evoluţii extrem de lente, mass-media aruncă în joc modelul 
important al culturii de ghetto, al culturii rap, tehno, hip-hop, model cultural care corespunde perfect nevoilor de 
autoidentificare ale unei întregi generaţii. 

Este, de alminteri, suficient de greu pentru specialist să discearnă dacă avem de-a face, în cazul culturii de 
cartier, cu un construct artificial, cu un model preluat sau cu o cuplare „fericită" a celor două. In orice caz, această 
modă culturală oferă o soluţie în condiţiile în care este extrem de dificil să-fi construieşti identitatea socială. 

Prin urmare, cultura de cartier există, căci fiecare sistem social are şi o componentă culturală, aşa cum 
există şi „băiatul de cartier", ca actant social al acestui sistem. „Mike Featherstone, în introducerea la antologia 
sa, Global Culture (1990), speculează asupra existenţei unei culturi globale, a unei „a treia culturi" şi „a 
produselor culturale transsocietale care vizează (...) simple asociaţii ale culturii şi teritorialităţii. Procesele de 
globalizare au opus experienţei noastre de frontiere multiculturalismul în locul localismulu?'^. Asociaţia noastră 
cu asemenea ipoteze, poate părea mai mult decât forţată pentru segmentul sociocultural analizat aici. însă nu 
vom discuta aici dacă trebuie să citim a treia cultură ca pe una formată, conştient sau nu, între două mari culturi 
deja bine definite, cea rurală şi cea urbană. Şi aici încape loc de discuţie şi anume dacă putem vorbi de o cultură 
urbană şi de una rurală în cazul României. Nu e cazul să ne pronunţăm aici. Vom discuta de o pluralitate de 
segmente culturale şi anume de subcultură înţeleasă ca „o subdiviziune a unei culturi naţionale, compusă 
dintr-o combinaţie de situaţii sociale cum ar fi apartenenţa de clasă, background-ul etnic, rezidenţa regională şi 
rurală/urbană şi afilierea religioasă, dar formând în combinarea lor o unitate funcţională care are un impact 
integrator asupra indivizilor participanţi" 12 . 

în prima fază, această cultură a fost dominată de implantul cultural adus din mediul de origine al 
emigrantului rural. Cea de a doua fază este dominată de preluarea unui model cultural şi de adaptarea sa la 
nevoile „băiatului de cartier". Modelul tinde să devină treptat, prin modificări succesive, un tipar cultural autohton, 
specific cartierului, o subcultură. 

Să nu scăpăm însă din vedere un alt element deosebit de important. Când oraşele mari afectează cultura 
şi instituţiile unei întregi societăţi, nu mai există locuri care pot fi considerate complet rurale. în schimb, mulţi 
sociologi vorbesc despre un continuu rural-urban în care trăsăturile urbane se diminuează odată cu depărtarea 
de oraş, iar cele rurale, odată cu apropierea de oraş. 

Producţia culturală de cartier, acoperind la nivel narativ un segment foarte important al realităţii unei 
existenţe caracterizate prin haos şi criză de ierarhii valorice, de criză de identitate, a fost rapid preluată în mediul 
rural, cel puţin la nivelul aceleiaşi generaţii care a şi construit acest produs. Continuul rural-urban funcţionează 
în ambele sensuri, subcultură de cartier dovedindu-se un element fiabil pentru ambele medii, suficient de 
viguros, cel puţin pentru moment, prin mesajul pe care-l transmite. 

Note: 

1 Marcus, George, Past, present and emergent identities: requirements for ethnographies of late twentieth-century modernity 
worldwide, în Lash, Scott; Friedman, Jonathan (ed.), Modernity and Identity, 1992, p. 309. 

2 Albrow, Martin; Eade, John; Durrschmidt, Jorg; Washbourne, Neil, The impact of globalization on sociologicaI concepts, în Eade, 
John (ed.), Living the global city, Londra, New York, 1997, p. 29. 

3 Arnason, Johann P„ Naţionalism, Globalization and Modernity, în Featherstone, Mike (ed.), Global Culture, SAGE Publication, 
1993, p. 224. 

4 Albrow, Martin; Eade, John; Durrschmidt, Jorg; Washbourne, Neil, op. cit., p. 24. 

5 Arnason, Johann P„ op. cit., p. 22. 

6 Marcus, George, op. cit., p. 315. 

7 Apud Calhoun, Craig (ed.) 

8 Mouffe, Chantal, Hegemony and New Politica! Strategies: Toward a New Concept of Democracy, Ed. Cary Nelson and Lawrence 
Grossberg, Urbana, Illinois, 1988, p. 44. 

9 Arnason, Johann P., op. cit., p. 225. 

10 Appandurai, Arjun, Disjuncture and Difference in Global Culture Economy, în Modernity at Large, Public Words, voi. I, University 
of Minnesota Press, p. 35. 

11 Albrow, Martin; Eade, John; Durrschmidt, Jorg; Washbourne, Neil, op. cit., p. 28. 

12 Idem, p. 26. 



Drd. loana-Ruxandra FRUNTELATĂ-IVAN 

(Universitatea din Bucureşti) 


Jurnale din Belgrad 


în contextul cercetării povestirilor veteranilor din cel de-al Doilea Război Mondial în perioada cuprinsă între 
anii 1995 şi 1998, am observat o predominanţă a relatărilor lungi şi existenţa formelor scrise, chiar dacă autorii 
jurnalelor respective aveau doar patru clase. Nu toate înregistrările din aceste jurnale de amintiri de război pot 
fi considerate naraţiuni. Naraţiunile propriu-zise sunt înconjurate de relatări, descrieri, pasaje emoţionale, 
încercări de a stabili cât mai precis data şi locul întâmplărilor. 

Comportamentul folclorului despre război nu este suficient pentru a explica reflectarea fenomenului în 
mentalitatea grupurilor umane şi exprimarea acestei imagini în forme coerente. Pe lângă dimensiunea lui 
socială, războiul poate fi privit şi ca act de cultură, fiind normat conform unui protocol de joc bine stabilit. 

încercând să facem o tipologie a naraţiunilor despre război, am găsit, în culegerea de texte dialectale Graiul 
nostru, alcătuită de Ovidiu Densusianu, I.A. Candrea şi Theodor Speranţia la începutul secolului XX, câteva 
relatări despre bătălii, povestite din perspectiva martorului. Tot pentru alcătuirea tipologiei am căutat subiectul 
pe internet şi am citit o serie de texte despre războiul pentru cucerirea Texasului, Războiul din Golf. Frecvenţa 
şi varietatea acestor relatări din experienţa povestitorilor îndreptăţesc observaţia făcută de G. Balandier încă din 
1985: „Identificarea amintirilor îşi găseşte actualitatea în cercetarea sociologică şi istorică; procedeul dă naştere 
unei adevărate mode populare revelate de consumul puternic de mărturii, relatări de viaţă, saga familiale şi 
ficţiuni restauratoare ale unor timpuri dispărute" 1 . 

Continuând seria mărturiilor despre război, jurnalele din Belgrad, consemnând trăirile unor persoane din 
oraşul bombardat, sunt, credem noi, documente etnologice, dar ar fi interesant să fie discutate şi din punct de 
vedere al puterii lor de reprezentare a unei realităţi istorice în contextul mai multor culturi coexistente simultan: 
cultura oficială, cultura „de comunicare” (toate jurnalele sunt scrise în limba engleză), cultura mediatică şi, nu în 
ultimul rând, cultura tradiţională (prezentă ca un subpalier mental, mărcile ei fiind desigur mai uşor de depistat 
de către un insider). 

Radio B92 colecţionează jurnale de la prieteni şi colegi din Iugoslavia. Help B92 pune jurnalele on-line 
pentru a oferi o perspectivă de interior asupra experienţei oamenilor din Iugoslavia. 

1. Sâmbătă, 27 martie, 1999, 6:21:43; Vladislava Gordici 

V.G. e profesor asociat de literatură americană şi engleză la Universitatea din Novi Sad. Ne-am întâlnit la 
Ljubljana, acum aproape doi ani, când căutam referinţe literare pe web. 

Scriu acestea la ivirea zorilor; a treia noapte a agresiunii NATO asupra Serbiei se sfârşeşte. Noaptea 
neliniştită, pe care am petrecut-o mai mult în mişcare - coborând în fugă la adăpost, apoi la fiecare două ore 
urcând în apartament, unde primul lucru pe care-l înşfac nu e mâncarea sau apa, ci tastatura computerului 

meu... Atâta vreme cât avem electricitate, atâta vreme cât liniile telefonice, modemul meu (care e acum bătrâior) 
şi falca mea umflată de la un dinte îmi permit, voi continua să scriu, să aştern aceste rânduri. Să aşez acest 
dezastru în scris. Amintindu-mi de un cântec de-al lui Kate Bush, care spune: „cum cei din jurul meu devin mai 
reci, mă întorc spre computer...". Ce e de spus despre răceala oamenilor? Doar că cineva cu (orgoliu) mare şi 
cu inima rece s-a hotărât să devină bun la inimă şi să împiedice o catastrofă umanitară prin crearea alteia şi mai 
mari... Doar că cineva s-a hotărât să transforme acest tărâm al sancţiunilor unde trăiesc eu într-un tărâm al 
bombelor. 

Când au ameninţat prima oară că bombardează Serbia în septembrie trecut, oamenii din Belgrad au 
inventat o glumă despre cum se va schima numele oraşului - va fi numit BOMB-ay. Acest lucru explică exact ce 
s-a întâmplat în noaptea de vineri spre sâmbătă - Belgradul a fost bombardat, chiar în inima oraşului, arzând în 
flăcări, gazele otrăvitoare au început să se scurgă din fabrici demolate la periferiile oraşului. 

Arzi, baby, arzi - probabil că asta suna în urechile agresorilor. Copii au fost ucişi, mănăstiri sârbeşti 
medievale (aflate sub protecţia UNESCO) au fost lovite ieri, campusul universitar din Nish, un oraş din sudul 
Serbiei, a fost de asemenea bombardat. Bombele au căzut pe dormitorul studenţilor; muzee şi şcoli au explodat 
şi ele. 

Ce buchet frumos de ţinte militare. Arzi, baby, arzi. 

Voi reveni cât de curând. Voi încerca să mă odihnesc o vreme, să mă înviorez înainte de începerea 
următorului atac. 

2. Milena 

Subiect: viaţa de fiecare zi; mulţumiri tuturor pentru sprijin şi grija pentru noi. 

Dragi prieteni, 

Ieri, primele probleme au început cu imposibilitatea de a ne conecta la internet - furnizorul meu este Radio 
B92 şi cablurile lor au fost blocate pentru o perioadă. Asta ne-a întristat pe toţi foarte tare - aşa că m-am dus la 
Universitate, încercând să-mi citesc acolo e-mail-ul... şi să predau - şi, mă credeţi sau nu, erau studenţi acolo - 
chiar doi dintre ei veniseră să treacă examenul (le dau posibilitatea de a fi examinaţi în fiecare miercuri la ora 
11). După aceea, la cursuri, atmosfera a fost tensionată, dar cu mult umor negru - unii studenţi n-au apărut (20%) 
- ceilalţi mă informaseră că au plecat spre Budapesta sau Muntenegru... Ziua era frumoasă - senin ca în ţările 
nordice, cu un cer deosebit de albastru... Cozi la staţii de benzină, spaimă... 

în dimineaţa aceasta, atmosfera e încă liniştită - fără combustibil la staţiile de benzină, fără maşini pe străzi, 
cu excepţia celor încărcate de oameni şi cu bagaje pe deasupra, plecând din casele lor la ţară. De dimineaţă, 
când alarma a sunat din nou - m-am uitat pe geam - oamenii erau încă în piaţă, se mişcau încet... numai câteva 
femei mai în vârstă au început să alerge... 

în magazine, oamenii cumpără conserve, zahăr, orez - dar în cantităţi mici, de obicei la casă trebuie să mai 
dea înapoi câte ceva, nu au bani să cumpere nici măcar ceea ce consideră că este esenţial (pentru familie - 
mâncarea pe două zile). Ne privesc pe noi cumpărând doar bere şi vin... gândind, ce oameni ciudaţi - şliboviţa 
e singurul tip de alcool necesar. La farmacie - toţi cer cel mai ieftin tranchilizant - benzedinul... (chiar înainte de 
asta am avut cel mai mare consum de tranchilizante din Europa - singura persoană pe care o cunosc şi nu ia 
nimic sunt eu, chiar şi toţi membrii familiei mele iau, ca să nu mai vorbesc de prieteni şi colegi... Adesea, mă 
simt în afara jocului - acum sunt aproape gata să devin interesată... poate cu asta îmi va dispărea durerea de 
cap?) 

La primul atac asupra Belgradului, oamenii au coborât în pivniţe cu familia, zgomotul din clădirea noastră a 
devenit îngrozitor - altă jumătate, ca mine, au stat acasă, aşteptând copiii să vină de la cinematograful din 
apropiere şi încercând să asculte radioul - singurul post de radio liber acum în Belgrad - Radio Pancevo. 
Posturile de TV transmiteau numai ştiri generale - cum ar fi NATO a atacat... faceţi ce trebuie făcut... Televiziunile 
şi posturile radio sunt atât de speriate, încât transmit numai opere („Aida") sau filme de război vechi („Bătălia de 
la Kossovo", „Kozara" - lupta împotriva germanilor în cel de-al Doilea Război Mondial - pe trei canale în acelaşi 
timp etc.). Lipsa asta de informaţie ne-a făcut şi mai nervoşi. Radio Pancevo începe să cheme reporterii din 
diferite oraşe să transmită. Fiicele mele, Milica şi Mira, vin în sfârşit de la cinema, explicând haosul de pe străzi 
şi din clădire... Fiul meu (13 ani) a luat harta Iugoslaviei şi a însemnat cu negru oraşele atacate... Am dat drumul 

la radioul nostru cu circuit închis şi i-am ascultat pe oameni discutând şi relatându-şi situaţia unii altora - aşa că, 
pe la miezul nopţii, radioul, televizorul, cablul şi internetul - toate în acelaşi timp. 

în dimineaţa asta, mai mulţi prieteni au făcut comentarii: priviţi harta oraşelor atacate, numai oraşe unde a 
câştigat opoziţia (avem numai 12 oraşe ale opoziţiei in Serbia din 180 de circumscripţii). Oare cine urmează să 
fie pedepsit? Sombor, Pancevo, Uzice, Kragujevac, Belgrad... oraşele muntenegrene... sau? 

Cinci şi jumătate - semnalul sonor că totul a revenit la normal - oamenii încep să se întoarcă din pivniţe - 
telefonul reîncepe să sune... familia din provincie sună să afle dacă Belgradul a supravieţuit. Vărul nostru a venit 
din Dobanovici, unde atacurile s-au incheiat... Familia lui trebuie să se mute şi au aranjat cine unde să se ducă. 
A văzut foc şi fum ieşind de la aeroportul din apropiere, staţia radio ruinată din vechiul Banovici, unde a trebuit 
să se ducă să-i ia pe prietenii care veneau în vizită la el-o parte din drum, maşina lor a mers paralel cu o rachetă 
care se îndrepta spre Dunăre... 

Cum şcolile şi universităţile sunt inchise, îi invităm la mine pe copiii prietenului care e la lucru... Cumnata 
mea e îngrijorată pentru câinele ei cât e la serviciu - dar au vecinii grijă... Aşa că - viaţa merge înainte... spaimă, 
dar mâine la adresa NATO - a Europei - ce-o să dobândească NATO cu asta - să-l consolideze pe Milosevici, 
atâta tot. Au avut deja experienţa cu atacurile aeriene asupra Irakului - Sad am e încă acolo şi toţi sunt duşmani... 

Acestea sunt frazele pe care le auzi tot timpul. Bineînţeles - acum, la 1 PM, la televizor începe 
„intervievarea" vox populi „NATO nu poate face nimic - sufletul nostru e mare, mai mare decât globul...” etc. Aşa 
că am stins, Milica e foarte abătută... 

...oricum... Nişte copii tot mai joacă baschet în curtea şcolii. Mama a venit de la cumpărături - nu se mai 
găseşte pâine şi făină în magazine, nu mai sunt ulei şi zahăr... dar... mai sunt prăjituri. 

Nu vă îngrijoraţi prea mult - cuvintele voastre de sprijin înseamnă mult pentru noi acum, 

Cele mai bune gânduri, 

Milena 

Groaznică noapte 

E chiar o noapte groaznică. Bombe şi rachete cad asupra Belgradului. 

Pe neaşteptatei 

27 martie, 1999; 3:22 AM 

Numai după primele rachete şi tremuratul clădirii a început să sune alarma. Era foarte târziu. Ne uitam pe 
ferestre - cer roşu deasupra Banovo Brdo unde locuieşte mama mea. Telefonăm - ne asigură că nu e în suburbia 
ei - mult mai la sud: Sremcica Zarkovo - dar, ne spune, e de-a dreptul îngrozitor, toţi oamenii din clădire au 
coborât în subsol, numai eu sunt aici uitându-mă afară să văd ce se întâmplă. 

în acel moment, la televiziunea locală, informează purtătorul de cuvânt: gazul otrăvitor se află lângă 
Sremcica, noi suntem lângă Batajnica. îi auzim pe oameni intrând în panică. Soţul meu încearcă să glumească: 

Să jucăm (ne jucăm...) cine poate să ia singur masca. Noi aveam una - el a primit-o ca parte a uniformei lui 
civile acum zece sau cincisprezece ani - şi noi suntem cinci... S-a dus să o găsească şi s-a întors jucându-se - 
vrea să se ducă aşa (cu masca) la veciniicare-şi serbează aniversarea băiatului lor de nouă ani (Dusan al nostru 
e şi el acolo) pentru că e sigur că nu ascultă ştirile şi vrea să-i sperie puţin, dar şi să-i avertizeze. Nu sunt de 
acord, nu cred că ne putem juca acum cu asta, pentru că s-ar putea chiar să avem nevoie de mască. 

E deja miezul nopţii, Milica s-a dus la culcare, Mira lucrează la matematică - în condiţii normale n-ar face 
niciodată asta, nici măcar în timpul zilei, Dusan e încă la vecini... la TV, pe canalele 1, 2 şi 3 de stat, Palma, Pink 
şi Kosava (trei canale comerciale „privatizate" cam kitsch) plus canalul Art (un alt canal privat dedicat culturii) - 
acelaşi program: întâlnirile partidului de guvernământ în ţară - toată lumea vorbeşte nu despre bombardament 
şi agresiunea NATO, ci despre „înţeleptul nostru conducător" - Slobodan (care înseamnă „libertate"). Singurul 
efect ar fi unificarea oamenilor în jurul lui Milosevici - statutul lui ar fi întărit. Cum ar contribui bombardamentul 
la procesul de pace? La calmarea vieţii din Kossovo? Ce le vor spune sârbii din Kossovo vecinilor lor albanezi 
din Pristina? Mânia se îndreaptă spre Clinton, NATO, spre lumea care încearcă să le dea un ultimatum 
oficialităţilor noastre - dar, de fapt, nu reuşeşte să obţină decât rezultatul opus. N-am fost noi crescuţi cu mândria 

de a fi spus „nu" austriecilor în 1914, germanilor pe 27 martie 1941 şi ruşilor în 1948? Acum spunem „Nu" întregii 
lumi! Ce frumos pentru mândria naţională şi megalomanie! Şi ce stupizi sunt politicienii vestici - „Milosevici va 
înţelege această limbă!". Limba aceasta este înţeleasă exact pe dos... 

Telefonează soacra mea - a alergat la adăpost după ce a auzit de gaz, a căzut şi a îngheţat - acum s-a 
hotărât să se întoarcă înapoi acasă, dar după ce i-a ascultat vorbind pe toţi oamenii aceia din adăpost e complet 
speriată şi îi tremură vocea. Soţul meu încearcă s-o calmeze, dar de fapt ţipă şi strigă - ultimul nostru comentariu 
este: nu te duce în adăpostul public pentru că vei supravieţui şi noi - fiul tău şi nepoţii tăi, noi stăm aici acasă şi 
noi vom fi omorâţi. Mai bine să dispărem împreună - dar ea nu e în starea de a aprecia umorul negru. în final, 
la TV, preşedintele guvernului din Belgrad personal calmează populaţia spunând că alarma în legătură cu gazele 
toxice în Sremcica şi Batajnica a fost exagerată. Spune că nu fabricile, ci depozitul militar a fost lovit - în aer nu 
există gaze toxice... 

„Ne cerem scuze pentru informaţie, dar a fost pentru protecţia dumneavoastră." Cred că nu-l voi mai auzi 
deloc pe purtătorul de cuvânt care a fost atât de persuasiv în această seară. Tânărul nostru văr cu care ne-am 
plimbat adesea acum câţiva ani în timpul protestelor cetăţeneşti şi studenţeşti telefonează: bomba a căzut în 
centrul Cakac-ului, a auzit de la nişte prieteni. Le sunăm pe rudele noastre de acolo, nu răspund - casa lor e 
chiar în centru. 

Telefonează unchiul din Subotica: e adevărat că au bombardat campusul studenţesc din Noul Belgrad? 
Bineînţeles că nu - dar el tot crede că poate fi ceva adevărat. După câteva minute, sună vărul din Cakac - familia 
e încă în subsol, el a urcat să vadă nişte ştiri şi să telefoneze - cum e la Belgrad? Am auzit la radio că Belgradul 
a fost atacat? Dar la Cakac s-a întâmplat ceva? întrebăm noi. 

Din nou mama, să ne spună că nu mai e foc sau cer roşu deasupra părţii ei de oraş. 

Ivko, soţul meu, e încă în dormitor ascultând comentarii la radioul cu circuit închis; vine din când în când să 
ne spună ceva interesant sau o glumă. Pe urmă le telefonează celor mai buni prieteni ai noştri - unul e pe 
acoperişul terasă al casei, face grătar, alţii e evident că au plecat în adăpostul public, nu răspund. Mulţi dintre 
prietenii noştri cu copii dorm acolo în saci de dormit... Sora lui e calmă, stă acasă. 

La ora unu, un film de război „Faţă în faţă cu realitatea" (cel puţin aşa a fost tradus), cu Robert de Niro şi 
Dustin Hoffman, vânzând produsul (preşedintele Statelor Unite) provocând război în Albania! Pe toate canalele! 
Numai eu şi Mira ne uităm... Djuja, prietena mea, sună la două - s-au întors din adăpost şi vor să afle care sunt 
„ştirile reale"? Ea vorbeşte mai mult de perochetul ei (papagal - papagay, nu-mi pot aminti exact cuvântul 
englezesc) apoi de ei - acum pasărea doarme, spune ea. A fost atât de agitată... 

în timpul discuţiei noastre, în film - clipuri TV patriotice americane - comentariile Mirei: exact ca ale noastre 
de pe TV Pink. 

Şcoala universală - cultura globală a naţionalismului. Filmul se îndreaptă către un sfârşit pe care nu-l putem 
prevedea - preşedintele e tot mai popular - obţine 89% din voturi... Dusan vine acasă după ora două. Da, a fost 
în apartamentul vecin - nimeni nu voia să doarmă - aşa că aniversarea a fost într-adevăr o sărbătorire lungă... 

Şi acum, poate că ar fi timpul să mergem la culcare - dar după toate astea nu e posibil. Aşa că, mai bine 
să vă scriu această scrisoare... Şi la sfârşitul ei, la ora două noaptea - din nou sunetul alarmei - un sunet lung 
şi continuu timp de un minut - însemnând că atacul aerian a trecut. Chiar sunetul acesta, care ar trebui să ne 
îmbărbăteze, ne întristează atât... în puterea nopţii sunetul puternic... 

Mâine vom vorbi cu prietenii pe care i-am ratat în noaptea asta - ultimul comentariu al soţului meu - ce 
ne-am face fără telefon? Dar - ca să fim cinstiţi, în unele zone din Belgrad, telefoanele nu funcţionează. Fosta 
mea studentă mă sună de la Londra - nu poate da de mama ei, nici eu n-aş reuşi - partea aceea a Belgradului 
are linii telefonice proaste. Nana Vujici, directoarea teatrului, m-a sunat de la teatru: „Nu te îngrijora, telefonul 
meu de acasă nu funcţionează, dar sunt la teatru, vom avea premieră la începutul lui aprilie!". Secretarul cultural 
al oraşului a anunţat că reprezentaţiile teatrale vor fi gratuite în timpul atacurilor aeriene! Super, au răspuns 
fiicele mele - o să fim acolo în fiecare seară! Au alergat să găsească Beorama (buletinul oficial lunar al 
spectacolelor din Belgrad) să vadă ce se joacă mâine la teatre. 

Bun, e timpul să închei această scrisoare, să încerc să uit aceste patru ore de coşmar... dar tot e mai bine 
acasă decât în adăpostul public. 

Cu cele mai bune gânduri, 

Milena 

3. (29.03.1999) Belgrad 

Ivan Petrovici, student la fotografie din Zemun Polje, a scris în jurnalul lui azi de dimineaţă: 

Patru şi jumătate m-am sculat, am băut nişte apă şi m-am culcat din nou. Tocmai am avut un vis foarte 
neplăcut. Un profesor blestema, era oribil şi avea un nume foarte ciudat. Ultimele două cuvinte pe care le-am 
rostit se terminau în ,,-ux". M-am întors la fereastra care dă spre oraşul Batajnica. Era încă noapte. Am încercat 
să mă culc într-o poziţie cât mai comodă, dar, cumva, mâna mă încurca. Când eram aproape pe punctul de a 
visa, am deschis deodată ochii şi am văzut o privelişte extraordinară. Pe cer, am văzut o lumină foarte puternică, 
de culoare galbenă, a cărei intensitate a crescut. Nu se vedea chiar o întreagă emisferă la orizont, dar tot cerul 
era luminat. 

Cu timpul, lumina a devenit tot mai roşie, tot mai puternică şi am avut senzaţia că fenomenul s-a mărit în 
dimensiuni şi vine către noi. Era ca şi cum ne-ar fi prins nu numai pe noi, ci întreg oraşul. Ca şi cum ar fi fost o 
bombă atomică, un cataclism! Un foc uluitor care se rostogolea deasupra noastră. Am luat-o pe prietena mea 
de umeri şi i-am spus: „(înjurătură), uită-te la asta!”. A durat douăzeci de secunde, pe urmă am văzut o ciupercă 
mare de culoare bordeaux a cărei mărime părea în perspectivă ca cea a casei de un etaj de peste drum. Pe 
urmă mi-am luat fata în braţe şi ne-am băgat amândoi capetele sub perne, aşteptând o explozie. 

4. (30.03.1999) Belgrad 

Srdjan Valjarevic 

Am luat telefonul şi m-am urcat pe acoperişul clădirii să privesc bombardamentul. Ca să fiu mai precis 
m-am dus acolo să observ ceva despre care nu ştiu nimic. Dealurile din depărtare erau în flăcări. Niciodată nu 
am mai fost în situaţia de a mai scrie astfel de propoziţii. Acum, pot vedea proiectilele căzând din cer, sunt 
ignorant cu privire la diferitele tipuri de avioane. Nu mi-a păsat niciodată de arme şi de scrierile despre arme. 
Dar acum pot să văd, observ proiectilele, sunt în stare să scriu despre ele, deşi încă nu găsesc niciun sens în 
asta. Am luat telefonul aici sus cu mine pentru că totul este fără sens în afară de nevoia de a fi în legătură cu 
oamenii. Şi telefonul a sunat pe acoperiş. Era Sale, un prieten din cealaltă parte a oraşului, l-am descris ce 
vedeam de pe acoperiş. Puţin mai târziu a sunat o prietenă la de New York. Era preocupată să fie destulă apă 
şi mâncare, întreba de părinţii mei, de Anja şi Vuk, întreba de surorile mele mai mici şi în final m-a întrebat ce 
făceam pe acoperiş. Era îngrijorată că nu sunt cu adevărat conştient de situaţie. Păi, destul de probabil, nu eram. 
Apoi telefonul a sunat din nou. Era Irene şi chiar în aceste condiţii am fost bucuros să stau de vorbă cu ea. O 
femeie uimitoare, argentiniancă. Tot preocupată, vroia doar să-mi audă vocea şi să-mi spună să am grijă. După 
ce se termină totul, aş putea veni în Argentina, mi-a spus. Din cauza unor cărţi pe care le-am citit mi-am dorit 
întotdeauna să văd Buenos Aires şi Patagonia. în ciuda bombelor, m-am simţit mai bine pentru că întotdeauna 
există oameni buni primprejur. Şi pe urmă m-a sunat un prieten din Zvezdara şi a zbierat în receptor: „Hei, Bill, 
aici tomahawakl”. 

Revenind, propun câteva argumente în favoarea caracterului etnologic al textelor prezentate, înţelegând 
prin etnologie atât studiul culturii şi vieţii de fiecare zi în societăţile istorice şi contemporane, cât şi studiul 
coexistenţei contrastante a modurilor de viaţă în interiorul societăţii. 

Cele patru texte alese de pe internet şi traduse din limba engleză sunt semnate: Vladislava Gordici, 
conferenţiar de literatură americană şi engleză la Universitatea din Novi Sad, Milena (deducem că este vorba tot 
despre un cadru didactic universitar), Ivan Petrovici, student din Zemun Polje şi Sdrjan Petrovici. Toţi autorii de 
jurnale sunt intelectuali şi ascultători ai postului de radio B92, care colecţiona, la vremea respectivă, mărturii 
despre experienţa asediaţilor din Belgrad, transformându-le apoi on-line. Totodată, cei patru sunt utilizatori de 
computer şi vorbesc limba engleză, constituind astfel un microgrup omogen. Mediul de comunicare folosit este 
internetul. 

Analizând jurnalele din perspectiva valorii lor etnologice, cu alte cuvinte a modului în care proiectează în 
viaţa actuală un anumit patrimoniu cultural ce pune în evidenţă identitatea autorilor, observăm că în toate textele 

selectate se conturează un univers simbolic fondat pe anumite modele tradiţionale de percepţie a realităţii în 
coordonatele sale esenţiale. Spaţiul, timpul, oamenii şi obiectele se supun unor realităţi ordonatoare tocmai în 
sensul filtrării experienţei asediului prin prisma mai multor straturi culturale convergente. 

Spaţiul cotidian apare alterat, cu certe atribute simbolice: „tărâm al sancţiunilor", „tărâm al bombelor", 
„BOMB-AY", „inima oraşului arzând în flăcări" (textul 1); „haosul de pe străzi", „cerul roşu" (textul 2); „un foc 
uluitor care se răscolea deasupra noastră" (textul 3). Clădirile protejate, „locurile bune", cad şi ele victimă 
agresiunii: „mănăstiri sârbeşti medievale”, „muzee şi şcoli au explodat şi ele" (textul 1). Adăposturile subterane 
primesc, în schimb, atribute de spaţii protectoare. Unii locuitori ai Belgradului preferă însă să rămână în casele 
lor sau la locul lor de muncă în timpul bombardamentelor. Alţii aleg atitudinea extremă: se urcă pe acoperişuri şi 
fac acolo o friptură la grătar sau vorbesc la telefon cu prietenii. Tot o reprezentare a spaţiului este şi comprimarea 
acestuia în harta desenată de fiul de 13 ani al Milenei, hartă pe care băiatul marchează cu negru (culoare 
simbolică) oraşele bombardate, făcând cu putinţă speculaţii despre scopurile agresorilor (sunt atacate numai 
localităţile unde opoziţia a câştigat alegerile). 

Timpul iese şi el din coordonatele normale ale ritmării vieţii: durata scrierii jurnalelor sau a scurgerii 
întâmplărilor relatate se situează la „ivirea zorilor" sau noaptea târziu. Organizarea activităţilor umane are de 
suferit: o adolescentă lucrează la matematică la miezul nopţii, deşi în condiţii normale nu ar face acest lucru nici 
în timpul zilei (textul 2). Reacţia la agresiune pare a se converti în impulsul de a festiviza timpul victimizării, de 
a oferi astfel o compensare sărbătorească a şocului trăit de oamenii cu existenţa ameninţată. Astfel putem 
interpreta ospeţele de pe acoperiş, aniversarea copilului vecinilor Milenei, care se prelungeşte toată noaptea, 
căutarea unui refugiu în filme de cinematograf, atunci când programele se repetă obsedant la televiziunea 
oficială sau hotărârea unei directoare de teatru de a da publicului spectacole gratuite în timpul 
bombardamentelor. 

Umanitatea se divizează în agresori şi victime, dar mai există şi prietenii de pe internet sau conducătorii, 
priviţi cu ură sau prezentaţi de mass-media într-o aură mitizantă. Aşa se întâmplă, de exemplu, cu Slobodan 
Milosevici, al cărui nume („Slobodan") este derivat de la „libertate" şi care este privit ca un erou apărător al 
identităţii naţionale, „înţeleptul nostru conducător" (textul 2). Jurnalul Milenei aduce în discuţie şi diferenţa de 
coduri culturale între agresori şi victime, recunoscând aderenţa etniei atacate la un mit naţional, făurit în istoria 
recentă, al rezistenţei în faţa unui inamic mult mai puternic: poporul iugoslav a fost crescut „cu mândria de a fi 
spus «nu» ruşilor în 1948. Acum spunem «Nu» întregii lumi! Ce frumos pentru mândria naţională şi 
megalomanie!" (textul 2). 

Dincolo de orice constructe culturale, oamenii sunt speriaţi, intră în panică (textul 2), au coşmaruri (textul 
3), iau tranchilizante (textul 2) şi-şi găsesc singurul refugiu în comunicare: prin internet, prin telefon, prin vizite 
sau pur şi simplu îmbrăţişându-se, aşa cum fac Ivan Petrovici şi prietena lui (textul 3), „pentru că totul e fără sens 
în afară de nevoia de a fi în legătură cu oamenii" (textul 4). 

în contextul asediului asupra oraşului, anumite obiecte sau facilităţi moderne primesc şi ele atribute 
simbolice: telefonul („Ce ne-am face fără telefon?" - textul 2; „Am luat telefonul şi m-am urcat pe acoperişul 
clădirii..." - textul 4; după încheierea bombardamentului, „telefonul sună din nou" - textul 2); computerul („primul 
lucru pe care-l înşfac nu e mâncarea sau apa, ci tastatura computerului meu" - textul 1); alimentele sau absenţa 
lor („şliboviţa e singurul tip de alcool necesar", intelectualii care consumă doar vin sau bere sunt priviţi cu 
suspiciune, din magazine dispar prima oară pâinea, făina, uleiul şi zahărul - textul 2); radioul şi televiziunea (fiica 
Milenei vede clipuri TV patriotice americane şi le caracterizează: „exact ca ale noastre de pe TV Pink", dându-i 
ocazia mamei ei de a comenta „cultura globală a naţionalismului" - textul 2). 

Masca de gaze este de asemenea un obiect simbolic, chiar magic, având puterea de anihila efectul gazelor 
toxice. în familia Milenei, compusă din cinci persoane, există o singură mască de gaze, pe care soţul ei o poartă 
în glumă la aniversarea fiului vecinilor. Actul acesta, cu care Milena nu este de acord, poate fi interpretat ca o 
fuziune între limitele trăirii şi cele ale jocului ritual. De asemenea, fiind dusă în mediul sărbătoresc al petrecerii 
urbane, masca nu mai poate fi decât un obiect ludic, printr-un fel de metonimie gestuală tributară mentalităţii 
magice. 

Dincolo de detaşarea intelectuală a textelor prezentate, este limpede că ele sunt traversate de o percepţie 
acută a evenimentelor în cadrul unei comunităţi solidare din punct de vedere cultural. Fenomenul războiului îi 
întoarce pe oameni la modul tradiţional de reprezentare a universului, tradiţie reflectată prin alcătuirea unor 

imagini mentale specifice despre spaţiu, timp şi fiinţele şi obiectele care intră în relaţii complexe pe aceste 
coordonate. în acelaşi timp, percepţia primară a realităţii este modelată de cultura oficială (propunând un mit al 
naţiunii şi al conducătorului precum şi un „antimit" al agresorului: NATO) şi de cultura de masă, impunând clişee 
verbale şi comportamentale mai ales prin intermediul imaginii. 

Scrise în astfel de condiţii, jurnalele din Belgrad sunt departe de a constitui „mărturii de gradul zero" despre 
sentimentele şi experienţele iugoslavilor asediaţi în propria ţară. Ele sunt de fapt documente etnologice pentru 
că reflectă modul specific al unui microgrup uman (elitist pe alocuri, dar solidar cu comunitatea prin apartenenţa 
la aceeaşi mentalitate tradiţională, în sensul demonstrat anterior) de a-şi construi reprezentarea corectă a unei 
realităţi teribile pe fondul presiunilor exercitate asupra gândirii oamenilor de existenţa în interiorul unui univers 
cultural sacrificat. 

Dr. Ion GHINOIU 

(IEF „C. Brăiloiu”) 


Trepte şi spaţii de intimitate ale locuirii 


Cercetarea sufletului, entitate filosofică de maximă generalitate care a dat numele etnologiei, a intrat, se 
pare, într-o fundătură: nicio ipoteză nu se poate declara cu adevărat învingătoare. Depăşirea punctului critic în 
care s-a ajuns se poate realiza numai prin schimbarea hotărâtă a metodelor de investigaţie, a cărărilor care au 
dus la această fundătură. Pentru etnolog sufletul este o realitate invizibilă şi intangibilă, atribuţii ale sacrului. Ca 
urmare nu-l putem aşeza în bancă ca pe elev la şcoală sau pe masa de operaţie ca pe bolnav la spital. Pornind 
de la postulatul că civilizaţia populară a tezaurizat subtile observaţii empirice şi speculaţii metafizice, intuiţii şi 
sclipiri ale geniului uman şi de la ipoteza că dincolo de ceea ce este şi se vede există şi ceea ce este şi nu se 
vede, formulăm următoarea ipoteză de lucru: dacă în Univers nu există ceva care să nu fie la rândul său 
adăpostit de altceva, atunci şi sufletul, oricare ar fi forma lui de manifestare, trebuie să fie închis într-un adăpost 
sau în trecere de la un adăpost la un alt adăpost. Sălaşele sufletului pot fi locuite (casa, trupul, satul, statul) sau 
nelocuite (cadavrul, casa rămasă pustie), infinit de mici (particulele subcuantice) sau infinit de mari (galaxiile, 
roiurile şi superroiurile galactice). Ele se multiplică spre două infinituri: spre mica lume a particulelor cuantice şi 
spre marea lume a stelelor şi galaxiilor. Ce rost ar avea aceste adăposturi decât cel de a proteja, de a ascunde 
ceva? 

Precum păpuşile ruseşti Matrioşca sau casetele japoneze, adăposturile locuite de suflet se înghit pe 
principiul proverbului românesc Peştele cel mare înghite peştele cel mic. Cercetarea unui adăpost al sufletului 
descifrează misterele unui alt adăpost. Un adevăr închide alt adevăr, o cutie neagră o altă cutie neagră 1 . Metoda 
propusă de căutare a sufletului, deşi seamănă cu o Fată Morgană care pe măsură ce te apropii de ea, în aceeaşi 
măsură se îndepărteză de tine, este promiţătoare, ea ar putea impulsiona cercetările de etnologie a locuirii. 
Căutarea sufletului prin deschiderea adăposturilor locuite este riscantă. Dar în ştiinţă cel care care nu are curajul 
să se rătăcească, va descoperi ceea ce au descoperit alţii, adică nimic. 

Această metodă de apropiere de suflet prin învăluire, din afară spre interior, ne-a fost sugerată de 
proverbele şi zicalele populare: Chipul omului este oglinda sufletului, După faţă şi suflet, Inima omului! se citeşte 
pe faţă, După coajă cunoşti pomul şi după haină omul etc. Observând pe dinafară adăposturile umane (satul, 
casa, trupul, îmbrăcămintea, pielea) îţi poţi face o impresie generală despre ceea ce adăpostesc. în mod obişnuit 
medicii pun un prim diagnostic după aspectul exterior al trupului: culoarea feţei, temperatura, modul cum se 
exprimă prin vorbire, mers, gesturi etc. în fizică fenomenul se numeşte Dirichlet şi are un enunţ simplu: „dacă 
pe conturul unui domeniu se cunosc valorile pe care le ia o funcţie, atunci funcţia există în acest domeniu" 2 . Altfel 
spus, dacă într-un domeniu nu există o funcţie matematică, aceasta este lipsită de semnale pe conturul 
adăpostului, la limite (piele, îmbrăcăminte, pereţii casei, gardul gospodăriei, hotarul satului etc.). Prin termografia 
în infraroşu, citind, de pildă, câmpurile de temperaturi de pe suprafaţa unor sisteme energetice (case, vietăţi, 
maşini etc.), se pot identifica principalele caracteristici intime ale domeniului 3 . Principiul Dirichlet, care stă la 

baza detectării din spaţiu a ceea ce ascunde pământul în interiorul său, este, teoretic vorbind, valabil şi pentru 
cunoaşterea sufletului ascuns în adăposturile preexistentei, de la celula ou la făptura om, existenţei, de la 
naştere la moarte şi postexistenţei, de la veacul de om la veacul vecilor. 

Adăposturile de maximă intimitate, pântecele matern şi pântecele pământului, le-am numit, în lipsa altui 
termen consacrat, geomorfe, iar adăposturile de maximă vulnerabilitate ale existenţei terestre, antropomorfe. 
După tărâmurile colindate de suflet, pot fi în lumea de aici şi în lumea de dincolo. 

• existenţă, trupul uman, casa, satul, oraşul şi alte adăposturi ale lumii de aici; 

• preexistenţi: pântecele matern, placenta sau casa copilului, fătul, fetusul, embrionul, oul fecundat, 
celulele reproducătoare ale părinţilor (ovulul şi spermatozoidul) şi, de aici, şirul neîntrerupt al moşilor şi 
strămoşilor până la Moş Adam şi Baba Eva. Pentru cercetătorul evoluţionist drumul continuă cu încrengăturile, 
clasele, genurile şi speciile lumii organice şi anorganice; 

• postexistenţă: sicriul sau casa de brad, mormântul, cimitirul, lumea de dincolo. Creaţionistul caută sufletul 
credinciosului în Rai, undeva în al treilea, al şaptelea sau al nouălea cer, aproape de Soare, poate chiar în 
Soare, şi sufletul păcătosului în Iad, undeva în adâncul pământului, în magma încinsă a acestuia. Este interesant 
că inventatorii Iadului şi Raiului au creat sufletului nemuritor condiţii asemănătoare în postexistenţă. 

La intrarea în aceste trei tărâmuri sufletul este întâmpinat de aceleaşi necruţătoare zeiţe ale destinului: 
Ursitoarele, la intrarea în existenţă, aşteptate cu masa întinsă în a treia zi de la naşterea copilului, Zorile, la 
intrarea în postexistenţă (invocate în Cântecul Zorilor la înmormântările din sud-vestul României) şi Zorile, la 
intrarea în preexistenţă (invocate în cântecul cu acelaşi nume interpretat în Vâlcea la fereastra mirilor, după 
consumarea actului nupţial şi începerea unui nou ciclu vital). 

întrebându-se care este numitorul comun al Universului, marele astrofizician Hubert Reeves formulează, 
concis, următorul răspuns: timpul, spaţiul, materia, energia, forţa, legile, hazardul 4 . Sintetizând marile descope¬ 
riri ale geniului uman, savantul engez aminteşte apoi pragurile arborelui genealogic al omenirii, care sunt, după 
opinia noastră, mari spaţii (adăposturi) ale sufletului: Nuclear, de la particulă la atom; Chimic, de la atom la 
moleculă; Biologic, de la moleculă la celulă; Antropologic, de la celula ou la făptura om. Aşadar, treptele şi 
spaţiile de intimitate ale locuirii umane (lumea de aici, lumea de dincolo; existenţa, preexistenţă, postexistenţă) 
trebuie racordate cu spaţiile de intimitate ale declinării astrofizicienilor, biochimiştilor, antropologilor (nucleară, 
chimică, biologică, antropologică). Ştim despre energia cosmică că nu poate fi creată, nici distrusă, ci doar 
schimbată dintr-o formă în altă formă în căldură, în lumină, în sunet şi, probabil, în suflet. Altfel spus, sufletul nu 
ar fi altceva decât o energie, un mod aparte de manifestare a acesteia. O confirmă, printre altele, înţelepciunea 
indiană şi românească. în panteonul indian grija sufletelor din Univers o poarta Siva (Shiva), întruchipare a ener¬ 
giei cosmice. în statuetele din India meridională, zeul atotputernic poartă în mână o uriaşă limbă de foc. în pan¬ 
teonul carpatic, stăpânul vedic al Universului, reprezentat de capul porcului jertfit la Ignat (20 decembrie, la 
solstiţiul de iarnă, la moartea şi renaşterea Soarelui, a zeului Shiva), este împodobit cu cercei, mărgele, brăţări, 
inele şi, uneori, cu o basma pe cap. Colindul, cântat în Muntenia şi Moldova de Nord până spre mijlocul secolului 
al XX-lea la fereastră sau în casă, descrie coborârea din munte a bătrânului Siva, simbol al Anului Vechi, moar¬ 
tea violentă a acestuia urmată de renaşterea Anului Nou, adică a pruncului Siva, care doarme liniştit în leagănul 
de mătase 5 . 

Conform metodologiei propuse, parametrii exteriori ai adăpostului, în special forma (geomorfă sau 
antropomorfă), intrările şi ieşirile ar urma să ne ofere informaţii preţioase despre ceea ce numim suflet. Relaţia 
geomorfismului şi antropomorfismului adăpostului cu spiritul uman a fost discutată în mai multe lucrări de 
specialitate 6 . Acum ne vom referi la semnificaţia intrărilor şi ieşirilor sufletului în şi din adăposturile antropomorfe 
şi geomorfe. 

Românii fac distincţie între adăposturile situate deasupra pămânului, în care se intră şi se iese pe poartă 
sau pe uşă (locuinţă, biserică, cetate medievală) şi adăposturile din pântecele pământului şi al trupului vieţui¬ 
toarelor, în care se intră şi se iese pe gură, gaură, găoază, gârlici, gât (beciul, peştera, bordeiul, groapa de bu¬ 
cate, peştera, metroul), zăvorâte de buze. Mormântul este unul dintre adăposturile postexistenţei: o groapă în 
care se intră pe gură 7 mărginită de buze (buza gropii). Expresiile populare cu sufletul pe buze, când doreşti cu 
ardoare să faci o mărturisire sau cu sufletul la gură, când eşti extenuat, aproape să-ţi dai sufletul sunt frecvente 
în vorbirea curentă. Definiţia etnologică a sărutului, întâlnire afectivă a două suflete ieşite în întâmpinare până 
în gură, depăşirea buzelor însemnând moarte, solicită redeschiderea voluminoaselor dosare psihanalitice. 

Sufletul intră la naştere pe o gură şi iese la moarte pe altă gură. Interdicţia ca sufletul să vină din preexistentă 
şi să plece în postexistenţă pe drumuri şi gări diferite, apare şi în practica magică a morţii şi renaşterii simbolice 
a copilului bolnav, numită vindecarea copilului, găsirea naşului din drum, înhumarea terapeutică 8 , în spartul oalei 
la înmormântare, în ciocnitul ouălor la Paşti etc. Spartul este, adesea, sinonim cu moartea: Spartul Căluşului, 
spartul târgului, spartul necazului etc. 

Preexistenta sau viata intrauterină este timpul schimbărilor fulgerătoare în care ontogeneza repetă 
filogeneza. Placenta, numită de popor casa sau locşorul copilului, este un adăpost geomorf care îi asigură 
embrionului şi, apoi, fetusului şi fătului protecţie contra agresiunii germenilor infecţioşi şi toxinelor, împotriva 
acţiunii mecanice (loviturilor), zgomotelor şi luminii supărătoare etc. Cu adevărat fabuloase sunt însă primele 40 
de zile când embrionul, după ce a trăit vremurile paleontologice alte strămoşilor grupaţi de biologi în 
nevertebrate şi cordate (peşti, amfibii, reptile, păsări, mamifere), începe să semene cu chipul de om. în luna a 
doua de viaţă intrauterină se dezvoltă rapid extremitatea cefalică şi se modelează faţa, capătă înfăţişare de om. 
în aceeaşi perioadă, la 49 de zile de la concepţie, cordul este definitiv structurat. Este un timp misterios, al 
prefacerilor profunde desfăşurate în intimitatea intrauterină. Ca amploare, el este depăşit, probabil, numai de 
explozia iniţială a Big-Bang-ului. Ritmul dezvoltării embrionului este fantastic, în primele zile de existenţă volumul 
creşte de 8000 de ori, iar diametrul de aproximativ 20 de ori 9 . Omul ia fiinţă (se naşte) printr-o explozie biologică, 
aşa cum Universul se naşte dintr-o explozie cosmică (Big-Bang-ul). Durata celei mai spectaculoase deveniri este 
exprimată de primele 40 de zile (şase săptămâni). Mişcările şi neliniştea apropierii momentului spargerii casei 
copilului, ieşirii din preexistenţă şi intrării în existenţă, sunt redate, parţial, în următorul tabel: 


Reacţii. Mişcări ale fetusului şi fătului 

Agitaţie motorie difuză 

Bătăile cordului 

Mişcările respiratorii 

Mişcările tractului digestiv 

Mişcări poziţionale slabe (gâtul, trunchiul, spatele); 

închiderea mâinilor) 

Mişcarea pleoapelor şi buzelor; mama simte 
mişcările picioarelor copilului 
Vagitus uterinus (strigăt fetal); ţipete slabe 
Reacţie comunicativă înainte de naştere 


Vârsta intrauterină 

9 săptămâni 

10 săptămâni 
12 săptămâni 
16 săptămâni 

12-14 săptămâni 

16-20 de săptămâni 
24 săptămâni 
+ 8 luni 


închis în două adăposturi ale preexistentei, placenta şi pântecele matern, omul în devenire începe să 
comunice cu existenţa prin gura sau gaura de ieşire a sufletelor descendente. Psihologii au făcut deja studii 
asupra reacţiilor psihice primare, din perioada prenatală 10 . Ei au depistat o parte din reacţiile motorii, senzoriale 
şi chiar emitente de sunete, cunoscute cu mai multe decenii în urmă sub numele de vagitus uterinus. Se 
schiţează noi domenii de cercetare, unul psihologic, psihologia prenatală şi altul etnologic, etnologia locuirii 
prenatale. Implicaţiile teoretice şi practice ale demersului nostru metodologic sunt nebănuit de mari. Dacă 
ne-am opri numai la un singur element, strigătul fetal, sesizat de oameni la anumie sarcini înaintea medicilor şi 
psihologilor, găsim exlicaţia credinţei transformării copilului care plânge înainte de a se naşte în strigoi, geneza 
copilului din basmul Tinereţe fără bătrâneţe şi viaţă fără de moarte şi altele. 


Note: 

1 Biberi, I., Permanenţele clepsidrei, Editura Litera, Bucureşti, 1992, p. 30. 

2 Leonăchescu, N., Istoria şi condiţiile la limită tip Dinchlet, în „Getica", nr. 3-4, tom 1, 1992, p. 32. 

3 Idem, Câmpul termic universal, Ediiura Tehnică, Bucureşti, 1992, pp. 24-38,77-86 şi Termotehnica, EDP, Bucureşti, 1981, pp. 256-258. 

4 Reeves, Hubert, Răbdare in azur. Evoluţia cosmică, Editura Humanitas, Bucureşti, 1993, p. 13. 

5 Ghinoiu, I., Obiceiuri populare de peste an. Dicţionar, Editura Fundaţiei Culturale Române, Bucureşti, 1997, pp. 193, 212. 

6 Idem, Geomorfismul şi antropomorfismul spiritului uman, in „Revista de Etnografie şi Folclor”, tom 39, nr. 5-6./1994. 

7 Sevastos, Elena, Literatura populară, II, Naşterea la români, Editura Minerva, Bucureşti, 1990, p. 155. 

8 Dolângă, N., Ţara Nerei, Editura Kriterion, Bucureşti, 1995. 

9 Şchiopu, Ursula; Verza, Emil, Psihologia vârstelor. Ciclul vieţii, EDP, Bucureşti, 1997, p. 57. 

10 Munteanu, Anca, Izvoarele prenatale ale psihicului uman, în „Revista de Psihologie", nr. 4,1993. 

Ruga Bănăţeană şi/vs Sărbătoarea 
saltimbancilor - resurse simbolice şi 
reinventarea unei identităţi timişorene 

• t 


Puncte de pornire. Scurtă cronologie 

în aprilie 1995, Muzeul Satului din Bucureşti a găzduit, în cadrul unei serii de manifestări pe atunci foarte 
mediatizate, aceea dedicată „întâlnirilor” bucureştenilor originari din alte regiuni, o „duminică bănăţeană", numită 
mai degrabă metaforic decât în sensul propriu al termenilor, Ruga Bănăţeană. Urmând unor întruniri ale mara¬ 
mureşenilor, ale moţilor şi gorjenilor, dimineaţa bănăţeană - nu ştiu în ce măsură organizată la solicitarea muzeu¬ 
lui bucureştean şi/sau în ce măsură dorită de bănăţenii din capitală, dar, mai ales de autorităţile de la Timişoara 
şi Reşiţa - a reuşit să configureze două categorii principale de mesaje. în primul rând, prezentarea succintă a 
sărbătorii de către cele mai importante mass-media centrale comunica, implicit, opiniei publice româneşti o 
informaţie pe care aceasta, într-o mare proporţie a sa, o dorea cu aviditate: aceea că, iată, bănăţenii fac aceleaşi 
lucruri ca şi românii cei mai „reprezentativi", maramureşenii, moţii sau oltenii, că, adică, toată povestea despre 
singularitatea şi chiar dorinţa de autonomie a Banatului este simplă zvonistică sau, în orice caz, o agitaţie 
superfluă a câtorva persoane cu totul şi cu totul nereprezentative pentru ceea ce gândesc oamenii acestei 
regiuni. Venind să danseze şi să se întâlnească în inima Bucureştilor, după toate aparenţele chiar ca urmare a 
unei iniţiative proprii - şi mi-e greu să mai estimez, acum, în lipsa unor date concrete, cât din această „opţiune" 
a fost manipulare cu intenţie ideologică evidentă, cât o „cursă" întinsă oficialităţilor locale, recunoscute pentru 
aproape tradiţionala lor „fală" bănăţeană şi cât dorinţă făţişă a oamenilor unei regiuni de a se vedea la Muzeul 
Satului -, bănăţenii păreau că reiterează un ritual al unei identităţi naţionale monolitice, fără fisuri şi fără 
variabilităţi. în al doilea rând, însă, alegerea numelui generic al zilei, Ruga Bănăţeană, era de natură să transmită 
şi al doilea tip de mesaj, orientat în mod prioritar înspre bănăţeni. Practic, doar aceştia ştiu ce este, în mod 
efectiv, ruga şi cât de importantă este ea ca singura sărbătoare din timpul anului când întoarcerea acasă este o 
obligativitate pentru toţi membrii familiei, inclusiv pentru cei mutaţi la oraş şi, în limita posibilităţilor, chiar şi pentru 
cei plecaţi în străinătate. (Din acest punct de vedere, în satele bănăţene ruga nu poate fi comparată, ca 
însemnătate, decât cu praznicul casei care presupune, la rându-i, o participare masivă a neamului, însă din 
cauza diversităţii datelor la care au loc praznicele diferitelor familii, este posibil ca un număr mare de participanţi 
să fie asigurat de venirea rudelor din sat, fapt care diminuează importanţa reîntoarcerii acasă a tuturor celor 
plecaţi.) Pentru aceştia, Ruga Bănăţeană aducea cu sine mai ales semnificaţiile de „singularitate a obiceiului" şi 
de „marcare a identităţii regionale", chiar cu o supraestimam a importanţei „locului'Vacasă (i.e. în Banat). 

Pentru că manifestarea a avut implicaţii simbolice mai mari decât ar fi fost de presupus la o acţiune de acest 
gen, în 15-16 septembrie 1995, la Timişoara, municipalitatea, Mitropolia Banatului şi mai cu seamă Societatea 
„Banatul” au organizat Ruga Bănăţeană, „Prima Rugă a Banatului" şi, totodată, „Prima Rugă a Timişoarei", cum 
anunţau în mass-media fondatorii săi 1 . Asociată celui de-al doilea hram al Catedralei Mitropolitane, Sf. losif cel 
Nou de la Partoş (în 15 septembrie în calendarul ortodox), Ruga Bănăţeană viza să aducă pe străzile Timişoarei 

atmosfera de sărbătoare a satelor româneşti din Banat cu tot ceea ce are specific aceasta: muzica - populară şi 
locală, evident! îmbrăcămintea tradiţională românească şi, în limita posibilităţilor, oameni care petrec şi care 
dansează în comun, în spaţiile importante ale comunităţii. 

Considerată mult prea localistă şi chiar agresiv românească, Ruga Bănăţeană a căpătat, la scurt timp, o 
sărbătoare care, în intenţia organizatorilor săi, ar fi trebuit să-i dea o replică, Zilele Saltimbancilor. Organizate 
prima dată în 6 iulie 1996 de către un grup de actori - dintre care cei mai numeroşi din cadrul Teatrului Maghiar 
de Stat - Zilele Saltimbancilor vizau reinventarea unei sărbători ample, care să fie reprezentativă pentru o 
Timişoară cosmopolită şi multietnică, de tip european, cu tradiţii bine motivate prin recursul la o medievalitate 
ferm cronologizată şi ritualizată. 

Inventarea sărbătorii/sărbătorilor 

Oricât de rezumativă, această prezentare a faptelor este de natură să sugereze miza politică a fiecăreia 
dintre acţiuni. Este o miză care devine transparentă dacă urmărim cine se află dincolo de ele. Astfel, se poate 
observa că atât Ruga Bănăţeană, cât şi Sărbătoarea Saltimbancilor au implicat două categorii de organizatori: 
pe de o parte, cei care au ieşit în faţă, propunând programe şi asistând la desfăşurarea lor concretă, pe de altă 
parte, anumite grupuri de interes şi chiar unele formaţiuni politice care au susţinut manifestările, dându-le 
„culoare" ideologică şi, după caz, şi suport financiar. 

în ceea ce priveşte „regia" efectivă a celor două sărbători, ea a revenit coregrafilor şi conducătorilor de 
ansambluri folclorice, în cazul Rugii Bănăţene, respectiv oamenilor de teatru şi celor din sfera muzicii clasice şi 
a plasticii, în cazul Zilelor Saltimbancilor. Lucru firesc, până la un punct, dat fiind specificul fiecărei sărbători, dar 
care a produs până la urmă, ca efect pervers, anumite tensiuni între organizatori: coregrafii şi realizatorii progra¬ 
melor de folclor erau, încă, percepuţi ca principalii producători ai programelor din cadrul „Cântării României", în 
vreme ce oamenii de teatru şi asociaţii lor aveau din anii de dinainte o mică glorie asigurată de statutul lor de 
opozanţi, glorie potenţată şi de importanţa excepţională a edificiului teatrului şi a operei din Timişoara în cadrul 
mişcărilor revoluţionare din decembrie 1989 care au precipitat căderea regimului comunist. Pe de altă parte, 
însă, oricât de implicaţi în festivalurile comuniste, realizatorii timişoreni de programe folclorice veneau, chiar din 
epoca respectivă, cu faima de a fi fost printre foarte puţinii din România care nu au dus pervertirea folclorului 
până la capăt, punând în scenă dansuri străvechi, care dinamitau canoanele scenografiei comuniste şi activând, 
uneori, chiar în spectacolele la care participau oficialităţi, unele simboluri fundamentale ale creştinismului. în 
schimb, tagma actoricească şi cea a plasticienilor, extrem de largă, putea fi luată şi ca o lume pestriţă, în care 
este drept că foarte mulţi nu marşaseră pe linia comunistă, însă, totodată, de aici proveneau şi cele mai cunos¬ 
cute figuri din amplul scenariu al cultului comunist al personalităţii. Cu aceste atribute, aceste două categorii de 
organizatori făţişi ai sărbătorilor puteau fi, în acelaşi timp, aclamaţi şi refuzaţi, apreciaţi şi desconsideraţi, iar 
caracterul antitetic al celor două principale trăsături ale lor a condus, până în cele din urmă, la conturarea 
principalelor categorii de public. Faptul că, în fiecare dintre cazuri, organizatorii puteau fi văzuţi şi ca oameni ai 
vechiului regim şi ca opozanţi sau cel puţin dizidenţi în cadrul său a făcut ca publicul să fie foarte diferit şi cu 
orientări politice extrem de diverse, chiar opuse. Aceasta în ciuda faptului că Ruga Bănăţeană era susţinută mai 
cu seamă de grupările din cadrul „partidei naţionale" - deşi, în mod inevitabil, ea îi implica şi pe primarul ţărănist 
şi pe mitropolitul Banatului recunoscut pentru orientarea sa anticomunistă -, în timp ce Zilele Saltimbancilor 
aveau în ariergardă iniţal UDMR-ul, dar, mai apoi, diferitele partide de factură liberală şi Partidul Democrat. 

„Punerea în scenă a forţelor cosmice care trebuie îmblânzite sau dominate, punerea în scenă a rolurilor 
sociale şi a actorilor lor, variaţia riturilor şi a memoriei sunt întotdeauna întrebările fundamentale pentru orice 
studiu despre sărbătoare” 2 . Aceste chestiuni urmează să fie discutate în continuare, deoarece fiecare dintre cele 
două manifestări purta în sine virtualitatea unei sărbători adevărate, complexe şi paradoxale, ca toate sărbătorile 3 . 

Un timp... dacă nu sacru, măcar convenabil 

Deşi impresionante chiar de la prima lor desfăşurare, atât Ruga Bănăţeană, cât şi Zilele Saltimbancilor au 
început să dobândească o anumită însemnătate în conştiinţa timişorenilor în măsura în care şi-au instituit o 
anume ritmicitate. Odată cu repetarea lor anuală, oamenii au putut lua la cunoştinţă de faptul că ceea ce s-a 
întâmplat la un moment dat nu este o festivitate trecătoare, provocată doar de intenţii politice şi de replici de 
aceeaşi natură, ci chiar o sărbătoare. Rămânea de fixat timpul care îi este rezervat, un timp care trebuia să aibă 

două însuşiri: mai întâi, să poată justifica oportunitatea sărbătorii - punând în act aspectul kairotic al acesteia, 
cum s-ar exprima Paul Drogeanu, în sensul că timpul sărbătorii „este timpul în care ieşirea din non-acţiune nu 
risca eşecul şi eroarea, e timpul potrivit făpturii" 4 - şi, în al doilea rând, să asigure suficiente repere pentru 
memorarea datei alese. 

în ceea ce priveşte Ruga Bănăţeană, data aleasă la început, 15-16 septembrie, ascundea, în sine, o serie 
de virtualităţi a căror actualizare ar fi putut gira, singură, însemnătatea sărbătorii. Mai întâi că momentul nu părea 
fi ales la întâmplare, ci el respecta toate criteriile de fixare a unei rugi bănăţene. în 15 septembrie Catedrala Mi¬ 
tropolitană din Timişoara prăznuieşte al doilea hram, Sfântul losif cel Nou de la Partoş, ale cărui moaşte sunt şi 
adăpostite în incinta sa şi, an de an, fac obiectul unui pelerinaj destul de amplu. O asemenea plasare temporală 
nu numai că respecta tradiţia - ruga coincide cu hramul bisericii - şi se insera într-o zi care în calendarele emise 
de Mitropolia Timişoarei este însemnată cu roşu, dar reuşea să aducă manifestării „un miez de sfinţenie" 5 . Cum 
toate acţiunile se desfăşurau nu doar în apropierea bisericii, ci şi în imediata vecinătate a moaştelor Sfântului 
protector, era limpede că Ruga de la Timişoara se situa într-o poziţie privilegiată în raport cu toate rugile din 
Banat. Patronul său nu era un sfânt oarecare, ales după bunul plac al unor strămoşi ctitori ai bisericii respectuos 
uitaţi, ci chiar un sfânt „al nostru”, protector al Banatului. De altfel, hagiografia destul de pauperă a Sfântului losif 
cel Nou de la Partoş 6 face ca destul de multă lume să nu ştie despre acesta prea multe lucruri, ci doar că moaş¬ 
tele sale sunt făcătoare de minuni şi că este patronul spiritual al Banatului. Totodată, principalul text despre viaţa 
sfântului, publicat şi conceput imediat după canonizarea care a avut loc în 28 februarie 1950, Viaţa Sfântului losif 
cel Nou, a părintelui dr. Gh. Cotoşman 7 , o fascinantă „viaţă romanţată" a primului mitropolit ortodox al Banatului 
(1650-1656), care construieşte în tuşe tari imaginea unei Timişoare ritualizându-şi ferm deschiderile interetnice 
şi inteconfesionale încă în îndepărtata epocă a paşalâcului, a rămas, în tot acest timp, aproape necunoscută, în 
ciuda faptului că reeditarea ei ar fi putut face din mult prea discretul Sfânt protector al Banatului o figură repre¬ 
zentativă a ortodoxiei locale, profund implicată în realităţile istorice ale regiunii 8 . Exacerbarea rolului Sfântului 
losif cel Nou în desfăşurarea Rugii Bănăţene ar fi putut face din sărbătoarea timişoreană o zi cu implicaţii extrem 
de asemănătoare - chiar dacă ritualizate diferit - cu cele dezvoltate în cadrul sărbătorilor dedicate Sfântului Dimi- 
trie cel Nou, patronul Bucureştilor, şi mai cu seamă Sfintei Cuvioase Parascheva, patroana laşilor şi a Moldovei. 
Din păcate, organizarea sistematică a sărbătorii de către oameni care nu aveau o educaţie creştină măcar 
acceptabilă, gafele grave ale acestor foşti activişti comunişti care, într-unul dintre ani, au considerat chiar că 
sărbătoarea, cu tot ceea ce implică ea, petrecere, mâncare şi băutură, se poate ţine şi cu o zi mai devreme, 
adică în 14 septembrie, Ziua Crucii, zi de post foarte importantă pentru Biserica ortodoxă, ca şi lipsa de 
informaţie a tuturor jurnaliştilor care au scris despre eveniment şi care au tratat mereu separat hramul Catedralei 
şi Ruga Bănăţeană au dus, până în cele din urmă, la diluarea sacralităţii foarte pure a zilei. 

Totuşi, data de 15 septembrie rămânea un timp extrem de puternic. Ca început al anului şcolar, ea se 
dovedea, dacă nu o dată sacră, măcar una uşor de ţinut minte şi, în consecinţă, foarte potrivită pentru o 
sărbătoare care îşi caută loc în calendar. Din 1998, însă, odată cu mutarea începerii şcolii la 1 septembrie, data 
rugii a început să rămână fără niciun fel de suport semantic. 

Dacă Ruga Bănăţeană a tot pierdut, în planul semnificaţiilor timpului său de desfăşurare de la inaugurare 
până în prezent, lucrurile stau exact invers în cazul Zilelor Saltimbancilor. Plasate, iniţial, într-un week-end incert 
de la început de iulie, departe de orice ar fi putut constitui un reper mnemotehnic, Zilele Saltimbancilor soseau, 
întotdeauna, pe nepregătite. Pentru a asigura o participare acceptabilă de la începutul lor, organizatorii au fost 
nevoiţi, mereu, să facă risipă de imaginaţie şi energie pentru a comunica timişorenilor momentul clar al sărbă¬ 
torii. Megafoane, panouri, afişe, fluturaşi, emisiuni de televiziune şi anunţuri la radio încercau să suplinească 
inexistenţa unui timp motivat. Este de observat, însă, că deşi izvorâte dintr-o frustrare, toate aceste practici au 
început să funcţioneze, la un moment dat, ca rituri preliminare care anticipau o sărbătoare complet diferită de 
toate celelalte, în sensul că timpul ei exact nu era ştiut decât de un grup de iniţiaţi care o vestea gălăgios atunci 
când sosea momentul. Că este vorba despre o excepţionalitate de nevoie reiese şi din faptul că în momentul în 
care lângă Zilele Saltimbancilor a apărut o dată care putea funcţiona ca reper, organizatorii manifestării s-au 
grăbit să o acapareze şi să încerce să-i confere semnificaţii contextuale. Astfel, în 1999, ultima duminică din luna 
iunie era cea a sfârşitului anului şcolar. Zilele Saltimbancilor au glisat, la rândul lor, în acest week-end şi au 
rezervat o mare parte dintre acţiuni copiilor, încercând, astfel, să-şi asigure un fel de legitimitate temporală. 

Spatiile şi istoriile lor 

Deşi toate instituţiile implicate în organizarea acestor manifestări îşi au sediile în centrul Timişoarei şi deşi 
amândouă sărbătorile au beneficiat de susţinerea entuziastă a oficialităţii, în consecinţă ostilităţile s-ar fi putut 
petrece absolut oriunde în Timişoara, organizatorii au ales cu grijă - şi, în primii trei ani, nu au renunţat la 
alegerile pline de semnificaţii - anumite locuri unde ele urmau să se desfăşoare. 

Ruga Bănăţeană a avut loc, în primii ani, în trei spaţii: la Catedrală şi în faţa acesteia, la Muzeul Satului 
Bănăţean de la Pădurea Verde şi - de forţă majoră, în lipsa unei alte scene în aer liber - în Parcul Rozelor. Zilele 
Saltimbancilor, în schimb, au gravitat între Piaţa Huniade, Piaţa Primăriei Vechi şi Piaţa Unirii. 

Prima observaţie care se impune este aceea că spaţiul central al Timişoarei a fost, practic, fracţionat prin 
aceste opţiuni. Ruga se implanta într-una din părţile pieţei centrale a oraşului şi avea câteva spaţii colaterale, în 
vreme ce Zilele Saltimbancilor luau în stăpânire cealaltă parte a pieţei şi se întindeau, firesc, spre zonele din 
spatele acesteia; între cele două puncte-reper de factură simbolică şi spaţială, Catedrala şi Opera, rămânea 
întregul kilometru zero al Timişoarei, un fel de no man's land, pe care, de-a lungul timpului, şi l-a revendicat 
fiecare dintre sărbători. De altfel, din 1998, de când Ruga Bănăţeană şi Zilele Saltimbancilor şi-au conturat 
prestigiul şi au început să funcţioneze mai cu seamă complementar decât competitiv, acest spaţiu central al 
oraşului este utilizat de fiecare dintre ele. 

în ceea ce priveşte opoziţia Catedrală/Operă - o opoziţie reală şi permanentă, timişorenii numind piaţa 
centrală a oraşului lor fie Piaţa Operei, fie Piaţa Catedralei, deşi, oficial ea s-a numit întotdeauna altfel - trebuie 
să observ că ea nu a funcţionat doar ca o ipostaziere a relaţiei sacru/profan, ci a angrenat, ca pe un adevărat 
mit de origine, desfăşurarea Revoluţiei din 1989. Câtă vreme Opera a fost punctul central al Revoluţiei, primul 
loc din România „eliberat" de comunism, Catedrala, dimpotrivă, purta povara masacrului copiilor aflaţi pe scările 
sale în decembrie 1989, în vreme ce porţile îi rămăseseră, în mod nejustificat prin nimic, închise. Aproape magic, 
fiecare dintre cele două manifestări încerca să extragă, din spaţiul său, conotaţiile ce se puteau extrage. Zilele 
Saltimbancilor, desfăşurate în „altarul" Revoluţiei Române - fără doar şi poate încărcat de sacralitate pentru 
timişoreni -, aduceau cu ele boarea unei sărbători profund anticomuniste. Ruga Bănăţeană nu avea cum să 
sugereze aşa ceva; în schimb, ea putea să scoată în faţă, ca pe un fel de consolare, câteva figuri carismatice 
destul de importante pe plan simbolic pentru a contracara ascendentul incontestabil în această privinţă al 
Saltimbancilor. Doi dintre principalii săi actanţi, Primarul Timişoarei şi Mitropolitul Banatului, erau, practic, 
embleme ale anticomunismului. în fond, Viorel Oancea, primar în timpul primei rugi, nu este altcineva decât 
primul ofiţer al Armatei Române care pactizase, în 1989, cu revoluţionarii şi, apoi, declarase public acest lucru; 
la fel, Nicolae Corneanu, Mitropolitul Banatului, este primul înalt prelat al Bisericii Ortodoxe Române „sfinţit” la 
câteva zile după revoluţie, tocmai pentru a-l înlocui în post de vechiul mitropolit. 

Dincolo de aceste semnificaţii subiacente, însă, spaţiul decupat comunica în mod direct câteva lucruri care 
deosebeau, prin intenţii, cele două sărbători: Ruga Bănăţeană valorifica spaţii timişorene considerate substanţial 
româneşti (Catedrala Ortodoxă Românească; Muzeul Satului Bănăţean, care ar fi mai corect să fie numit „Muzeul 
Satului Românesc", plasat în vechea zonă Palanca, primul cartier românesc al Timişoarei), în vreme ce Zilele 
Saltimbancilor se concentrau în spaţiile vechii Timişoare medievale. Piaţa Huniade, unde se află astăzi Muzeul 
de Istorie al Banatului, este, practic, locul central al cetăţii medievale a Timişoarei, veche capitală a regatului ungar 
sub Carol Robert de Anjou şi reşedinţă principală a lui lancu de Hunedoara, în secolul al XV-lea 10 . Zonele 
angrenate, Piaţa Primăriei Vechi şi mai ales Piaţa Unirii, cuprind primele edificii ridicate în secolul al XVIII-lea, 
aproape imediat după instaurarea dominaţiei habsburgice. Sunt zone care impun prin stilul arhitectonic şi prin 
densitatea „poveştilor" legate de ele. Un călător străin care a notat cu acuitate transformările de nuanţă ale 
oraşelor pe care le străbătea dinspre Apusul înspre Răsăritul Europei vedea în aceste cartiere „ultimul oraş 
european". „[,..] Stilul simetric terezian se alternează cu un greoi eclectism unguresc şi cu ornamentaţia mai 
stridentă a culorilor româneşti; în splendida Piaţă a Unirii, vastă şi silenţioasă, se ridică, precum în toate pieţele 
din Mitteleuropa, Coloana Sf. Treimi. [...] pe o mică şi dărăpănată casă ocru-roşcată, cu muşcate în fereastră, o 
lespede spune că în acel punct la 13 octombrie 1716 intră în Timişoara principele Eugenio de Savoia, 
eliberând-o de turci. Paşa care o apăra, invitat să se predea, răspunsese că îşi dăduse seama că nu putea 
învinge, însă că simţea de datoria lui să contribuie la faima prinţului Eugen, făcându-i mai grea, deci, mai 
glorioasă, victoria." 11 

Revendicându-se clar dintr-un anumit trecut istoric, al cărui acroşaj dă valoare sărbătorii, în sensul că, 
într-un fel sau altul, se încearcă reiterarea semnificaţiilor profunde ale acelor momente exemplare, cele două 
manifestări se mai opun şi prin jocul centru/periferie care poate fi întrevăzut în filigranul lor. Este clar că Zilele 
Saltimbancilor recuperează principalele spaţii ale cetăţii Timişoarei, încercând să valorizeze tot ce ţine de 
semnificaţia sa de centru, tot ce o leagă de lumea europeană, în schimb, cu excepţia Catedralei - ea însăşi 
destul de nouă în raport cu restul edificiilor din centrul oraşului -, Ruga Bănăţeană se mulţumeşte cu locuri care 
au fost situate extra muros şi care continuă să fie şi astăzi marginale. Dincolo de aceste realităţi, transpare, cred, 
şi un gen de „manie socială a persecuţiei" realizatorilor Rugii Bănăţene. Faptul că aceştia sunt oameni din 
angrenajul PDSR, aflaţi în permanenţă în opoziţie în Timişoara (chiar şi în condiţiile în care partidul/partidele lor 
deţinea/u puterea la nivel central), oameni care, şi în condiţiile în care agregau întregul program, aveau nevoie 
de actanţi din alte sfere politice pentru a putea produce o sărbătoare care să se bucure de succes, i-a făcut să 
nu aspire niciodată spre centrul plin de semnificaţii, ci să fie mulţumiţi - într-un gen de complex victimar - cu o 
periferie care trimite la un vechi statut marginal al românilor în cetatea Timişoarei. 

în ciuda acestor conjuncturi, „[...] ei găsesc ocazia de a-şi manifesta într-un mod spectaculos locul în oraş, 
organizând [...] o parte importantă din activitatea sa şi punerea în scenă spectaculoasă a spaţiilor şi corpurilor 
sale sociale într-o manifestare căreia nimeni nu îi contestă importanţa şi caracterul reprezentativ” 12 . 

în căutare de rituri 

întreaga pletoră semantică a timpului şi spaţiului rugii sau Zilelor Saltimbancilor nu au apărut în discursuri 
coerente, ci ele au angrenat mai degrabă aluzii disparate şi, apoi, resemnificări individuale. 

Marea problemă a realizatorilor celor două sărbători nu era, însă, ce doreau să facă - în acest sens 
decuparea cronotopurilor foarte dense semantic era suficient de promiţătoare -, ci ce puteau să facă în mod 
efectiv. în fond, chiar dacă se bazau pe anumite modele - rugile săteşti, prima manifestare, carnavalurile din 
oraşele europene, a doua - ele nu se revendicau din nicio tradiţie proximă pe care să o poată urma sau măcar 
deforma. Astfel că, după ce au croit sărbători pe măsura intenţiilor şi ambiţiilor lor, organizatorii s-au aflat înaintea 
nevoii de a inventa, pur şi simplu, anumite serii de gesturi care să-i implice pe participanţi şi să-i facă să simtă 
că nu sunt simpli spectatori la sărbătoare 13 . Cele mai multe dintre acestea au fost concursurile. Sub promisiunea 
câte unui premiu, lumea ar fi trebuit să participe la ele, chiar dacă, altfel, nu erau prea atrăgătoare. 

Ruga Bănăţeană a instituit, de la bun început, concursurile „cel mai frumos costum popular” şi „cel mai bun 
dansator", dar chiar din anul al doilea a renunţat la primul dintre ele, întrucât participanţii veneau îmbrăcaţi în 
mod obişnuit. Zilele Saltimbancilor au venit cu o ofertă ceva mai amplă: prinsul peştilor în fântâna ţâşnitoare; 
căsătorii pentru 24 de ore; concursuri de mâncat pizza, de alergat în saci, de dans, de băut bere, de sărituri cu 
haltera în apă, concursuri de bancuri, adică un amestec destul de eterogen de distracţii fără prea mare 
încărcătură simbolică, dar de natură să angajeze, totuşi, un număr oarecare de participanţi. Cum niciunul dintre 
aceste acte nu este indispensabil sărbătorii, în sensul că cineva poate participa pe deplin la manifestări fără să 
treacă prin vreunul dintre aceste concursuri, rezultă că statutul lor de ritual este departe de a fi atins. 

Singurul sens în care se poate - deja - discuta despre ritualitate în cazul acestor două sărbători urbane este 
chiar acela al participării la ele. în mod sobru, Ruga Bănăţeană, respectiv carnavalesc, Zilele Saltimbancilor 
implică „participarea locuitorilor unui teritoriu la practicile care au drept efect recuperarea lui. Făcând aceasta, 
locuitorii stabilesc între ei legături adesea inexistente în restul vieţii sociale; ei restaurează astfel, periodic, o 
identitate şi o solidaritate fondate pe identitatea apartenenţei teritoriale" 14 . 

Decoruri şi simboluri 

Una dintre trăsăturile sărbătorescului este, după Paul Drogeanu, agalmaticul sau decorativismul 15 . Orice 
sărbătoare, subliniază cercetătorul bucureştean, presupune „[...] vestimentaţia excesiv strălucitoare, folosirea celor 
mai variate mijloace pentru a crea omul şi locul frumos, pentru a împodobi timpul prin muzică şi gestul prin dans" 16 . 

în cazul celor două sărbători timişorene care fac obiectul discuţiei de faţă, „alaiul podoabelor" are, cel puţin 
deocamdată, un rol cu totul secundar. Spaţiul în care se desfăşoară cele două sărbători pare că vorbeşte prin 
el însuşi, prin simpla rememorare mentală a istoriilor sale, fără să aibă nevoie de podoabe suplimentare. Totuşi, 
dacă locurile tari ale celor două manifestări au rămas, în general, de-a lungul anilor, neatinse de transformări de 
tip agalmatic, spaţiul pieţei centrale a Timişoarei, odată acaparat de fiecare manifestare, este transformat la 

maximum, aproape până la a nu mai putea fi recunoscut. Nu este vorba, nicidecum, despre decoruri coerente 
şi convergente, ci despre o lume pestriţă, de bâlci, pregătită să tragă un maximum de profit din comercializarea 
unor alimente mărunte, băuturi sau mici produse de artizanat. 

Dincolo de această colcăială caracterizată prin horror vacui, spaţiul pieţei centrale din Timişoara - „la Violeta" 
sau „la Peşti", cum este el numit -, este dominat de câteva panouri publicitare obligatorii şi de standurile lor aferente, 
în cazul rugii este vorba despre Bere Timişoreană, Kandia şi Comtim, în cel al Zilelor Saltimbancilor, Comtim 
lipseşte, în schimb apar Apemin Buziaş şi Joe - Wienna's Vafers. Ce este de observat? Că şi aici localismul domină, 
produsele privilegiate, cele care sunt expuse abundent şi, se subînţelege, şi-au câştigat acest drept tocmai pentru 
că se află cot la cot cu organizatorii manifestărilor, sunt cele care, într-un fel sau altul, configurează identitatea 
timişoreană. Mai neaoşă, în cazul Rugii Bănăţene, mai cosmopolită, în cel al Zilelor Saltimbancilor, existenţa 
bănăţeană pare a fi legată de aceleaşi alimente, dar, mai ales de aceleaşi simboluri care le codifică. 

Câteva concluzii 

Concepute, iniţial, ca o replică şi contrareplică, Ruga Bănăţeană şi Zilele Saltimbancilor au devenit, în ultimii 
doi ani, sărbători complementare. Mai sobră şi mai românească, cea dintâi, mai liberă şi plurietnică, cea de-a 
doua; mai conservatoare, cea dintâi, mai liberală, cea de-a doua; organizată în cercurile opoziţiei locale, cu 
sprijinul câtorva actanţi principali ai oficialităţii, ruga, susţinute de cercurile partidelor puterii, Zilele 
Saltimbancilor... Două sărbători care se integrează firesc într-un oraş care a absorbit marea parte a locuitorilor 
săi din Banat, aşadar dintr-o regiune unde marile petreceri comunitare sunt chiar ruga şi carnavalul. Două 
sărbători care au loc în centrul unuia dintre cele mai bine urbanizate oraşe din România, un oraş care se 
revendică european prin întreaga sa tradiţie din care este foarte probabil să fi făcut parte marile procesiuni 
religioase şi carnavalurile. 

Privite, iniţial, cu suspiciune, Ruga Bănăţeană şi Zilele Saltimbancilor adună, în ultimii ani, un număr 
impresionant de participanţi. Ele nu scot, încă, în stradă întreg oraşul şi nici nu sunt momente-reper pentru 
timişoreni; n-au, aşadar, respiraţia marilor sărbători urbane din Occident. Mai mult chiar, presa le priveşte, încă, 
prin lentila deformatoare a culorii politice a organizatorilor lor, aşa că ruga e văzută bine în „Renaşterea 
Bănăţeană", oficiosul PDSR, în vreme ce Zilele Saltimbancilor adună laude din partea restului mass-mediei. 
Fanaticii celor două tabere politice nu se pot consola cu statutul complementar al sărbătorilor. Toţi partizanii 
„partidei naţionale" cu care am discutat în timpul acestor cercetări mi-au dat de înţeles, prin fraze destul de 
picante, ca Saltimbancii n-au nicio raţiune de a fi, după cum toţi adepţii intelectualismului şi modernismului s-au 
extaziat când au vorbit despre Saltimbanci şi au blamat cu termeni duri ruga. Existenţa acestor două perspective 
care se suprapun peste nucleele dure ale susţinătorilor PDSR - PUNR şi PRM, respectiv, PNL, PD, UDMR şi 
PNŢCD îmi verifică demonstraţiile de mai sus. 

Forma actuală a celor două sărbători, ambele receptate favorabil de marea masă, ca şi faptul că în timp 
fiecare a reuşit dacă nu să preia de la cealaltă ceea ce-i lipsea, cel puţin să militeze în acest sens, mă conduce 
la constatarea că la anul 2000 Ruga Bănăţeană şi Zilele Saltimbancilor sunt „[...] manifestări centrale şi 
spectaculoase, manifestări prin care oraşul îşi reprezintă istoria sa şi pe cea a înaintaşilor săi, manifestări prin 
care oraşul arată străinilor din oraşele vecine imaginea sa cea mai intensă" 17 . 


Autoarea mulţumeşte Studioului Teritorial al Televiziunii Române Timişoara şi redacţiilor „Renaşterea 
Bănăţeană" şi „Timişoara" pentru sprijinul acordat în desfăşurarea cercetărilor. 

Interferenţe rural-urban la Slătioara - Vâlcea 


Această lucrare face parte dintr-un context general şi amplu de cercetare, care cuprinde studii 
interdisciplinare, efectuate de o echipă de şapte cercetători (sociologi, istorici, medici, etnografi), cu intenţia de 
a realiza monografia comunei Slătioara din judeţul Vâlcea, după experienţa campaniilor monografice de tip 
gustian, care, aşa cum însuşi Dimitrie Guşti afirma în Sociologia naţiunii şi a războiului , pleacă de la fapte, nu 
de la impresii şi duc la cercetări migăloase şi prudente în care se renunţă de bună voie la generalizările 
neîntemeiate, care să strângă dovezi precise pentru orice afirmaţie şi să dea ştiinţei un temei experimental! 

în demersul cercetărilor noastre ne-am propus o schemă de analiză exhaustivă a realităţii sociale, urmând 
de asemenea proiectul gustian care, în ceea ce priveşte monografia sociologică, are în vedere întreaga viaţă a 
comunităţii studiate, a unităţii sociale alese spre cercetare, coordonată după o schemă ce adună laolaltă factori 
conţinând un anumit mod de existenţă, numiţi categorii de cadre: cadrul cosmic sau natura, cadrul biologic, 
cadrul psihologic şi cadrul istoric. 

Mişcarea ştiinţifică gustiană, reprezentată de experienţa monografică a Şcolii de la Bucureşti, creatoarea 
unui sistem propriu prin abordări multidisciplinare care au presupus contacte directe cu realitatea şi în care au 
fost implicaţi numeroşi intelectuali, deşi cunoscută în toată lumea, a fost timp de 50 de ani brutal întreruptă. 

Reluată fără aceeaşi anvergură şi fără acea cuprindere totală a aspectelor, diferită şi în modul de alcătuire 
a echipelor, „moştenirea gustiană" pare să dea rezultate şi în experienţa pe care a iniţiat-o Institutul Naţional 
pentru Civilizaţie Rurală (care a luat fiinţă în cadrul Fundaţiei „Nişte ţărani"). 

Este o atitudine cel puţin lăudabilă a celor care au luat o asemenea hotărâre (mă refer aici la preşedintele 
şi fondatorul acestei fundaţii, domnul Dinu Săraru) de relansare a cercetărilor monografice în tradiţia Şcolii lui 
Dimitrie Guşti, pentru că aceste scrutări de viaţă şi de conştiinţă ale ţăranului pot oferi imaginea veridică a ceea 
ce înseamnă astăzi, în imediata apropiere a anului 2000, viaţa celui ce a creat de-a lungul secolului o problemă 
şi anume „problema ţărănească", pusă astăzi într-o ecuaţie cu mai multe necunoscute şi cu destul de puţine 
şanse de rezolvare pe termen scurt. 

Interesul viitoarei noastre lucrări va gravita şi în jurul multiplelor aspecte care definesc din punct de vedere 
biologic, economic, social politic şi cultural profilul de astăzi al slătioreanului, ca parte a colectivităţii. 

Lucrarea va cuprinde zece mari capitole care vor „vorbi” în conţinutul lordespre comuna Slătioara şi despre 
satele aparţinătoare: 

1. Cadrul biologic 

2. Ecologia demografică şi socioculturală pe sate 

3. Manifestări de viaţă economică (spaţiul afacerilor) 

4. Pieţe şi târguri 

5. Viaţa asociativă 

6. Manifestări de viaţă economică 

7. Cadrul genealogic 

8. Spaţiul sacru şi rânduiala vieţii 

9. Cosmomorfism şi boala sensului vieţii 

10. Comunitatea morală şi disfuncţiile ei. 

Desigur că un studiu de o asemenea anvergură nu poate omite o problemă pe cât de importantă, pe atât 
de evidentă, cum este aceea a interferenţei între rural şi urban. 

în ceea ce ne-am propus să demonstrăm, şi anume schimbările de ordin arhitectural, de folosire a casei şi 
a dotărilor ei astăzi, vom reliefa şi aspectele de transformare urbană datorate în special condiţiilor, istorice şi 
economice, dar şi a celor de ordin psihologic, care se reflectă în personalitatea umană şi care intervin în 
dezvoltarea biologic-spirituală a omului. Aceste probleme aparţin desigur şi domeniului antropologiei sociale şi 
culturale, iar în ceea ce priveşte tema abordată, antropologiei estetice. 

Subiectul propus, este cu atât mai interesant cu cât el incită pe cei ce-l abordează la observaţii minuţioase 
şi la conexiuni dintre cele mai diferite, depăşind cadrul strâmt al descrierilor etnografice sau folclorice. 

Bunăoară, pentru a observa şi a analiza dimensiunea urbană a vieţii unei aşezări rurale trebuie să 
cunoaştem cât mai multe dintre aspectele determinante care intervin în procesul personalităţii şi care se pot 
analiza într-un complex de factori ai mediului social-economic, cultural şi istoric actual. După cum am observat, 
locul psihologiei, alături de celelalte dominante, este unul major, iar fenomenele analizate trebuie să ţină cont de 
individ nu numai în relaţie cu factorii amintiţi, ci şi cu el însuşi, cu experienţele dobândite, cu influenţele care 
l-au marcat în mod direct, cu mentalitatea sa, cu trăirile sale, cu nevoile şi cu aspiraţiile sate sufleteşti. 

Delimitarea termenului de urban în cultura populară poate acoperi mai multe sensuri. în termeni strict 
explicativi urban înseamnă „ceea ce ţine de oraş", „privitor la oraş", „orăşenesc”, iar la modul figurativ DEX-ul îl 
„traduce” ca fiind o atitudine sau un mod de comportare al cuiva care se dovedeşte a fi politicos sau civilizat. 

Acelaşi termen capătă în realitatea obiectivă noi valenţe, până la atingerea paradoxului unui înţeles care se 
suprapune cu tradiţional sau chiar cu rural, pentru că un anumit fel de viaţă civilizat şi chiar emancipat reprezintă 
„eticheta" comportamentală a celor care prin natura preocupărilor au avut contacte directe şi îndelungate cu 
viaţa de la oraş. 

Intersecţia denominativă pentru definirea celor doi termeni se întâlneşte şi atunci când obiecte ce aparţin 
culturii populare materiale devin ceea ce se cheamă „modă de oraş”, găsindu-şi locul în interioare moderne, fiind 
limitate în aria esteticului prin abandonarea valenţei utilitare. 

Pe de altă parte, nu trebuie să uităm faptul că acel mod urban de comportament politicos, plin de bun simţ 
şi civilizat „s-a născut la sat”. 

De asemenea, acest fel de „locuire" specifică urbanului a constituit şi aspiraţia dintotdeauna a omului de la 

ţară. 

Unul dintre interlocutorii noştri (Nicolae Lăbău - 53 ani) este un aprig contestatar al vieţii grele pe care o duc 
slătiorenii nu prea înstăriţi. Regretă distrugerea multor fabrici de lângă Slătioara şi îi compătimeşte pe tinerii 
care, spune el, aici nu au nicio şansă de câştig. 

„Ţăranul o duce cam prost, nu mai e bine, tineretul nu are din ce trăi. La noi aici, pământul este rău, iar 
«distrugerea» fabricilor i-a lăsat pe drumuri." 

Ne mărturiseşte că deşi a avut posibilitatea să rămână lucrător în armată a revenit fără regret în sat. „M-a 
chemat glasul pământului.” Când discuţia noastră se întoarce iarăşi la tineri, devine vehement în a prezenta 
alternativa plecării, a părăsirii satului pentru a-şi dobândi şansa de a trăi decent. 

„Toată lumea pricepută a plecat în alte ţări. Ce să facă tinerii aici, să moară de foame? Ce-a ajuns România 
noastră? Ca meseriaş, stai degeaba, n-are lumea bani. Ca agricultor, pământul nostru nu e bun şi nu ai rezultate. 

Laptele e 1500 de lei, berea 7000 sau un suc 3-4 mii. Păi se echilibrează treaba asta dom’le? Noi cu ce mai 
trăim? 

Păi punem calitatea unui lapte cu o esenţă în apă? Şi banii de pe lapte ni-i dă la două-trei luni, dacă ni-i mai 
dă. Pe un taur de 200 de kg, nu-ţi dă niciun milion. Aşa s-a ajuns. 

S-a prăpădit toată ţara, toată structura. S-a distrus totul, s-a privatizat." 

Cu Nicolae Lăbău poţi vorbi despre orice, la toate găseşte câte o soluţie. Casa, solid construită de el, cu 
mână de meşter priceput, este mobilată de când a lucrat la Fabrica de mobilă. Spune că pe atunci avea mai 

multă putere, se putea descurca mai bine. Pe patul pe care stau şi discut cu el, alături de tatăl său în vârstă de 
82 de ani, este aşezată cu grijă o mogâldeată. încerc să desluşesc ce poate fi. După ce realizez că ceea ce 
„dormea" pe pernă este o păpuşă a nepoatei sale făcută numai din cârpe, învelită într-o basma veche, îmi 
propun să înregistrez tot ce interlocutorul nostru are a ne povesti. Şi mai bune, şi mai rele. 

Totuşi, la finalul discuţiei ţine să mă atenţioneze că dacă folosesc undeva ceea ce el mi-a spus să o fac cu 
obiectivitate, nu cumva să ajungă la Bucureşti „veste” că ţăranii de aici sunt fericiţi. 

„Să nu iasă că trăim foarte bine că nu este aşa, că dacă ajunge la vreo cotrofelniţă de acolo că trăim bine, 
nu este adevărat." 

„Eu voi da seama de ale mele, toate câte scriu”, îmi spun în minte cu vorbele cronicarului. 

Un fruntaş al satului (şi-l numesc aşa pe Eugen Niţescu - 51 ani), pentru hărnicia sa observată în tot ceea 
ce face, pentru cinstea şi corectitudinea sa, pentru felul în care este apreciat de colectivitate, pentru gospodăria 
modernizată în stilul trebuinţelor proprii, are alte păreri despre viaţa de la oraş pe care a cunoscut-o îndeaproape 
mai multă vreme. 

După un „stagiu” de doi ani la o şcoală de meserii şi la Laboratoarele de verificat aparate şi instalaţii 
electrice în Timişoara, el s-a reîntors acasă. Tot datorită glasului pământului, dar şi al dorului de părinţi. 

Experienţa urbană însă l-a ambiţionat. Familia sa are toate condiţiile de trai specifice atât vieţii de la ţară, 
cât şi celei de la oraş. Nu le lipseşte aproape nimic. 

întrebat de ce a ales viaţa la ţară, ne răspunde că era singurul dintre cei doi fraţi care puteau să stea cu 
părinţii. „Fratele era deja la gospodăria lui, iar pe părinţi nu-i puteam lăsa să stea singuri la bătrâneţe." 

Ştie să facă mai multe meserii, iar acum lucrează la mina din apropiere în cadrul serviciului de instalaţii 
electrice. „Mie mi-a plăcut mai mult la ţară pentru că aici m-am născut." 

- Cum v-a influenţat viaţa la oraş? Aţi dobândit cunoştinţe pentru a munci mai bine în gospodărie? Vă simţiţi 
superior faţă de ceilalţi? 

La aceste întrebări, puse pe rând, am primit răspunsuri care oglindesc dimensiunea urbană a conştiinţei 
slătioreanului. 

Cred că oraşul m-a ajutat mult pentru a-mi continua în mod corect şi civilizat viaţa la tară. Totuşi nu 
mi-a schimbat felul meu de a fi. Eu de fapt mă simt aici acasă. Având însă o meserie pe care am dobândit-o în 
şcoală la Timişoara, cred că mă pricep mai mult decât alţi consăteni la mai multe treburi. Viaţa la oraş m-a ajutat 
să văd ce este frumos în altă parte şi să iau din acest frumos ceea ce mi se potriveşte mie şi familiei mele. Am 
învăţat ce mi-a plăcut din ce-am văzut şi am aplicat şi la mine. 

Din ce vedeţi în gospodăria mea eu am făcut poate 60%. îmi place simetria în gospodărie. Numai eu lucrez 
acum. Bucătăria de vară, aşa cum arată într-o revistă mi-a plăcut s-o fac tot singur. 

De câte ori am venit de la serviciu am pus mâna pe lucru, altfel nu avansam.” 

- Regretaţi oraşul uneori? Vă lipseşte ceva din viaţa de la oraş? 

Nu regret, mie aici îmi place să trăiesc şi după cum vedeţi nu duc lipsă de nimic. Doar banii sunt cam 
puţini şi nu-mi dau voie să mă desfăşor aşa cum aş vrea. Dar gospodăria este făcută numai prin muncă cinstită 
şi pentru asta sunt foarte mulţumit. Singura problemă este aceea că sunt foarte ocupat cu munca, nu avem timp 
de odihnă, în rest nu aş regreta oraşul. Satisfacţia de a avea de toate este mare şi nu pot spune că nu există şi 
momente în care, cel puţin iarna, ne adunăm la gura sobei cu o cană de vin şi cu friptură.” 

La întrebarea legată de viitorul fetelor răspunde fără prejudecăţi. 

Mi-ar plăcea să fie lângă mine, dar ele-şi decid viitorul. Normal, aşa ar trebui, să rămână să muncească 
aici, să fie cu noi la bătrâneţe, să se transmită totul din generaţie în generaţie, dar totul depinde de ele, norocul 
poate le împinge în altă parte, poate le încântă oraşul că e mai uşor de trăit, că e muncă mai puţină." 

Ceea ce am prezentat până aici reprezintă preambulul descrierii metodelor şi observaţiilor desprinse din 
cercetarea întreprinsă la Slătioara, din aspectele căreia a reieşit clar că ruralul cu urbanul se interferează. 

De la orientarea teoretică a cercetării, de la analiza modului de vieţuire în Slătioara, la transmiterea valorilor 
materiale şi spirituale şi a practicilor de viaţă pe un anumit eşantion de familii, au'rezultat mai multe observaţii. 

Mai întâi am cunoscut un loc rural mult mai tradiţional, diferit de locurile urbane; aici activităţile agricole sunt 
cele care primează în defavoarea altor tipuri de activităţi industriale sau meşteşugăreşti organizate de stat. 
Anchetele cu tendinţe sociologice realizate înainte de începerea cercetării propriu-zise au relevat faptul 
confirmat şi de discuţiile la care au participat primarul comunei şi autorităţile locale, după care ţăranul este o 

personalitate neglijată, datorită „situaţiei de schimbare”. El suportă consecinţele privatizării şi nu îşi poate 
valorifica munca prin vânzarea produselor agricole, deoarece nonproducătorii „l-au scos de pe piaţă", 
speculându-i munca. Producţia de desfacere este lăsată la voia întâmplării, produsele ţăranilor atât cele 
materiale, cât şi cele spirituale sunt supuse unor gusturi deformatoare, iar ei, cei care ne-au asigurat identitatea 
naţională, sunt total descurajaţi, sătui de scuze şi de promisiuni. 

Viceprimarul Slătioarei ne-a prezentat realizările de altădată: „Am condus ani mulţi agricultura din această 
zonă, era producţie mare de lapte, carne, cartofi, prune. Astăzi, rar îşi mai vinde ţăranul produsele sale, acum 
toate se cumpără de la rudari. 

Ţăranul renunţă la a mai creşte animale pentru că vânzarea lor a ajuns o bătaie de joc. Imaginaţi-vă că 1 
kg de carne de porc în viu costă între 7000-8000 lei kg, iar un kg de lână 10-15.000 lei. 

Munca sa grea este neplătită, singura rezolvare a agriculturii nu poate fi decât mecanizarea". 

Comuna, care avea un important potenţial economicîncăîn 1910, când ţăranii din Slătioara au înfiinţat Obştea 
ca formă asociativă, aşa cum reiese din documente, trăieşte astăzi din acest punct de vedere o situaţie grea. 

Cu toate acestea, la Slătioara există înainte de toate un potenţial uman deosebit, oameni buni, harnici şi 
pricepuţi care îşi trăiesc viaţa, aşa cum este ea, cu bucurii şi cu necazuri. 

Cercetarea noastră va cuprinde mai multe etape. Prima s-a consumat în perioada 1-12 iulie 1999. 

Distanţa de aproximativ 200 de km de Bucureşti permite ca deplasările să se facă cu uşurinţă, oferind şi 
posibilitatea reîntoarcerii pe teren în scopul cercetării, modulând cu uşurinţă durata şederilor şi făcând să 
crească potenţialul de informaţii susceptibile de a fi adunate. Cele prezentate până acum sunt rezultatul 
explorării datelor empirice colectate din teren în perioada amintită, prin aplicarea anchetelor, a ghidurilor de 
interviuri, prin discuţii şi observaţii de tip etnografic şi sociologic şi, de asemenea, sunt rezultatul interpretării 
documentelor originale din arhive sau al consemnării unor lucrări publicate. 

Paralel, în cursul numeroaselor şedinţe de lucru ţinute sub responsabilitatea profesorului universitar dr. Ilie 
Bădescu au fost precizate câmpul şi conţinutul lucrării Cartea Slătioarei. 

Prima fază a anchetelor de teren a fost cea a liniilor genealogice directe; obiectivul acesteia a vizat 
obţinerea informaţiilor de bază care să permită elaborarea unui profil al familiilor, necesar cercetării de ansamblu 
a grupurilor umane. 

într-o a doua fază, fiecare cercetător reitera vizitele la familiile stabilite a fi cercetate pentru adunarea datelor 
care să răspundă unei problematici specifice pentru fiecare dintre noi şi coordonate obiectivelor de ansamblu 
ale cercetării. 

în felul acesta nu s-a abordat un teren necunoscut. Această tactică a evitat repetarea ulterioară a cererii şi 
a primirii aceloraşi informaţii. 

Chestionarele au fost aplicate subiecţilor noştri în cursul primului sejur pe teren. Cel privind arborii 
genealogici a fost elaborat în mai multe şedinţe de lucru şi a acoperit următoarele teme: 

• Identificarea a două generaţii de ascendenţi, de colaterali ai bărbatului ai soţiei din familia respectivă şi ai 
descendenţilor lor; 

• Locuinţa, statutul ocupaţiilor actuale, viaţa şi dotarea gospodăriilor; 

• Exploatarea agricolă: structură, producţie, participarea la organizarea asociativă; 

• Patrimoniul funciar construit sau neconstruit; 

• Şcolarizarea şi formarea profesională a fiecărui membru al familiei, tipurile de şcoli frecventate şi motivaţia 
alegerilor; 

• Informaţii despre viaţa de familie; 

• Practicile religioase, participarea la viaţa şi la sărbătorile Bisericii, precum şi implicarea în evenimentele 
comunităţii. 

Fiecare cercetător, în cursul unei vizite prelungite la o anumită familie, aplica propriile metode, mergând de 
la conversaţia informaţională sau semidirecţională la ghidul interviurilor, al chestionarului sau al seturilor 
standardizate de întrebări. 

Plecând de la documentele de cadastru şi de la listele nominale ale populaţiei, s-a studiat atât evoluţia 
puterii economice, structura proprietăţii, cât şi structura familială. Prin anchete directe preocupările noastre s-au 
îndreptat atât asupra legăturilor de rudenie, a reprezentărilor lor, cât şi asupra sărbătorilor familiale şi a câmpului 
de relaţii familiale. Alte interviuri s-au axat pe examinarea împărţirii rolurilor într-o gospodărie pe cel puţin două 

generaţii, a comunicării şi a înţelegerii la nivelul cuplului, a atitudinilor privind educaţia copiilor şi raporturilor 
cuplului cu restul familiei. 

Am reconstituit de asemenea arborii genealogici ai principalelor familii, am studiat căsătoria şi circumstanţele 
în care se întâlnesc viitorii soţi, calităţile pe care trebuie să le aibă în ceea ce priveşte idealul de frumuseţe şi de 
atitudini comportamentale, ritualul nunţii, legăturile ulterioare de întrajutorare între tânărul cuplu şi părinţi. 

Viaţa şi dotarea gospodăriei, alimentaţia, întreţinerea casei, aspectele legate de arhitectura exterioară şi 
interioară, de tipuri de mobilier, acestea au fost importante preocupări în cercetarea noastră. 

Alte repere ale vieţii slătiorenilor care au intrat în sfera preocupărilor noastre au fost alimentaţia şi felurile 
de mâncare specifice zonei, atitudinea cu privire la boală şi la accidentele corporale, sursele de informare 
medicală şi modul în care localnicii înţeleg să se trateze, având în vedere şi faptul că la Slătioara există medici 
primari, cu o pregătire de excepţie (un exemplu fiind d-na doctor Maria Rădulescu), care vor beneficia în foarte 
scurt timp de o staţie medicală pilot cu dotări ultramoderne, terapeutica populară, credinţele despre boală şi 
practica îngrijirii animalelor. 

Am primit de asemenea şi date necesare analizei formării şi transmiterii patrimoniului familial. 

Prin natura cercetării care a cuprins şi mecanismele transmiterii culturii şi a practicilor familiale s-a impus 
prelungirea atenţiei către membrii generaţiilor ascendente, colaterale şi descendente ai nucleului anchetat în 
cazul genealogiilor directe şi a anchetelor aprofundate. Ansamblul acestor persoane formează legătura familială. 
Din motive practice a fost indispensabilă reţinerea acestei legături. Astfel am constatat că un număr din membrii 
săi se găsesc răspândiţi în satele aparţinătoare, în alte judeţe, la oraş şi mai rar în afara graniţelor ţării. 

în registrele de la primărie am găsit date referitoare la locuitorii comunei în ceea ce priveşte vârsta lor, 
starea civilă, numărul caselor şi categoriile socioprofesionale. 

în continuare se impune alegerea documentelor mai vechi din arhive, care să ne permită identificarea 
completă a comunităţii, inventarierea anumitor aspecte ale dotării gospodăreşti precum şi ale vieţii de altădată. 

Arhivele parohiale necercetate încă vor aduce clarificări în ceea ce priveşte activitatea trecută şi rolul 
Bisericii pentru comunitate. 

în sfârşit, putem spune că a fost realizată şi o importantă documentaţie fotografică şi video înregistrată în 
teren. 

Din analiza aspectelor despre care am amintit va rezulta conţinutul articolelor noastre, care se vor uni sub 
titlul Cartea Slătioarei. 


în ceea ce priveşte subiectul propus spre abordare, pentru a vedea în ce măsură elementele de tip rural se 
îmbină cu cele rurale, am pornit de la o serie de întrebări-cheie: Care sunt problemele care se pot pune în 
transmiterea dotărilor şi a activităţilor casnice?; Cum trece un lucru de la o generaţie la alta?; Mai este el utilizat în 
acelaşi fel, pentru aceleaşi scopuri şi cu aceeaşi frecvenţă?; Este conservat cu grijă, se moşteneşte sau este 
distrus?; Membrii comunităţii casnice îi acordă aceeaşi valoare?; Cum este introdus un obiect sau o dotare nouă?; 
Cum este obiectul cunoscut, dorit, utilizat sau refolosit în funcţie de personalitatea celor care-l posedă?; Cum se 
menţin activităţile tradiţionale în jurul acestui obiect?; Cum se nasc noile obişnuinţe?; Sunt ele impregnate sau nu de 
tradiţionalism?; în ce alţi termeni trăieşte o familie în interiorul spaţiului casnic, cu modul său de existenţă moştenit 
de la generaţiile precedente, cu dorinţele care se nasc între membrii care constituie progresul vieţii moderne? 

Multe sunt întrebările care vin în mintea celui care scrutează acest important aspect al vieţii oamenilor din 
Slătioara. 

Este uşor de imaginat faptul că răspunsurile vor fi diferite în funcţie de modul în care oamenii sunt tributari 
tradiţiei, menţinerii elementelor rurale sau sunt deschişi către înnoire, acceptând „oferta" oraşului. 

Profesiunea membrilor familiei, nivelul de viaţă şi gradul de instrucţie influenţează în mod diferit răspunsurile 
la întrebările puse. 

Chiar dacă analiza rezultatelor obţinute nu ne va permite „acoperirea" integrală a problemei de transmitere, 
cel puţin vom putea descrie o stare de fapt, situată în timp, localizată geografic, putem furniza materia şi 
ipotezele unui început de interpretare. 

Pentru buna observare a obişnuinţelor zilnice, a folosirii dotărilor gospodăreşti şi a mentalităţii slătioreanului 
trebuie să participi la tot ceea ce înseamnă viaţa în gospodăria unei familii de ţărani. Lucrul ace'sta s-a întâmplat 

în perioada cercetării, când am trăit efectiv în sânul familiei Niţescu. Numai aşa am putut deveni „depozitarii” 
unor observaţii corecte şi concrete. 

Domeniul asupra căruia vom insista în acest studiu conţine ansamblul dotărilor şi al activităţilor practicate 
cu acest inventar casnic în interiorul unei gospodării. 

Casele în care trăiesc familii restrânse sau mai numeroase au un mod de viaţă propriu: unele trăsături 
comune se regăsesc de la una la alta, iar diferenţele ţin de considerente economice, sociale şi personale. 

Metoda de ansamblu conjugă ancheta pe teren cu cercetările ştiinţifice. Aceasta ne permite o privire 
diacronică. Tot aici intervine şi variabila referitoare la regiune. Implică ea, zona, regiunea, un anumit mod de trai? 
Comportamentul este oare altul faţă de al altor oameni de aiurea? 

Trecând în revistă principalele activităţi specifice vieţii cotidiene în diferite cămine, o panoramă ar putea fi 
configurată ţinând cont de toate punctele examinate, de ipotezele formulate care vor aduce într-o anumită 
măsură răspunsuri la întrebările puse. 


Locuinţa din Slătioara poate fi descrisă în câteva cuvinte. 

La casele vechi, care reprezintă stratul tradiţional al arhitecturii vâlcene, planul cel mai des întâlnit este cel 
alcătuit din două încăperi cu o singură intrare din exterior. 

în prima încăpere, în care se pătrunde şi care face, deci, legătura cu exteriorul, sunt aşezate într-un colţ (şi 
anume cel median) vatra liberă şi corlata (coş de nuiele lipite cu lut pe unde urcă fumul în pod) de deasupra. 
Această primă încăpere se numeşte „la foc"; aici se face focul care foloseşte atât la gătit, cât şi la încălzit. în 
casele vechi, prima încăpere avea funcţii multiple: aici locuiau oamenii în majoritatea timpului, aceasta fiind ceea 
ce numim astăzi prin sintagma „camera de zi”, aici îşi pregăteau mâncarea, aici lucrau, uneori tot aici dormeau. 
Din această încăpere se trece într-o a doua în care nu se prepară mâncarea şi care este încălzită de o sobă 
oarbă, cu gura aflată în prima încăpere şi anume chiar sub corlată, pe vatră. 

O altă categorie de planuri o constituie cele cu tindă, adică în care nu este vatră, aceasta fiind aşezată în 
„casă”, odaia vecină locuită a casei. 

în Slătioara mai există şi tipul de casă structurată în două încăperi cu două intrări separate. încăperile, care 
pot să comunice sau nu, sunt denumite „odaia de dormit”, unde există instalaţiile de gătit şi de încălzit, iar 
cealaltă, „odaie bună”, în care se ţin hainele şi lucrurile cele mai bune din casă. 

Amintind şi planul cu două încăperi cu intrări separate, din care una din încăperi este supradimensionată 
trecând prin faza „primitivă” a planurilor celor mai vechi, în care se înscrie casa cu o singură încăpere, aşa 
numită „monocelulară”, trebuie să aruncăm o privire şi în stratul nou arhitectural. 

După cum am putut observa, şi Slătioara „se aliniază" modei ultimilor ani. Şi aici se construieşte mult şi nu 
numai în specificul local, ci în cel generalizat astăzi pe întreg cuprinsul ţării. De la casa monocelulară sau cea 
cu două camere şi tindă (antreu), cu etaj, ţărănească, se trece la casa tip „vilă”, orăşenească. 

Alături de alţi factori priviţi în dinamica lor, trebuie să considerăm şi schimbările care au intervenit în modul 
de a construi casa, de a înfrumuseţa interiorul prin elemente ce influenţează noul tip de personalitate care se 
formează în Slătioara, în noul context social-urban. 

Deşi rezolvarea problemelor legate de construcţie şi arhitectură dovedeşte o mare diversitate, nu putem să 
nu observăm, dincolo de modernitatea ultimilor ani o unitate arhitectonică ce transpare din aspectul tipului 
specific şi al caselor slătiorenilor, prin care se păstrează acelaşi spirit tradiţional al echilibrului între volume, al 
decorului care mai păstrează însuşirile estetice de odinioară. 

Schimbarea materialului de construcţie (de la lemn la cărămidă şi zid), a tehnicilor specifice implică şi o 
schimbare de stil. 

Am observat modul în care sunt gândite spaţiile caselor astăzi: camerele sunt mai mari şi mai spaţioase, 
ferestrele mai largi şi mai înalte, acoperişurile de şindrilă dispar în favoarea celor de ţiglă. în cele mai multe 
cazuri planul caselor se complică prin apariţia mai multor încăperi cu funcţii noi: sufragerie, dormitoare, băi. 

Ca şi casele vechi, cele ce se construiesc astăzi, sunt înălţate pe un soclu de beton sau de piatră. 

în situaţia în care preocupările de bază ale proprietarilor din generaţia trecută nu se mai regăsesc la cei ce 
locuiesc acum casa, dispar rând pe rând „acareturile” cu funcţii bine definite în viaţa gospodăriei de altădată sau 
se „sistematizează", devenind altceva. Bunăoară, la familia Niţescu, în locul de lângă fânar, în care părinţii 

(decedaţi) adăposteau căruţa şi sania, este astăzi o cameră elegantă, frumos decorată cu farfurii din ceramică 
de Horezu, cu ceşti specifice aceluiaşi centru din care poţi bea „licorile fermecate" adăpostite de impresionante 
butoaie, frumos aranjate, care agrementează „spaţiul cramei”. 

Ceea ce se păstrează aproape fără excepţie în toate gospodăriile este aşa-numita „căsuţă”, întâlnită 
invariabil lângă casa mare, în care familia „se strânge" cel mai adesea pentru a proteja „casa bună”, rezervată 
de regulă în chip de carte de vizită, pentru primirea oaspeţilor. 

Casa nouă la Slătioara se apropie tot mai mult de ceea ce numim „vilă românească”, specifică oraşelor. Ea 
etalează coloane, pilaştri şi arcade de diferite tipuri în spatele cărora se desfăşoară după concepţii arhitecturale 
originale casa propriu-zisă. Nu putem să nu amintim foişorul, ca element de veche tradiţie vâlceană, aproape 
nelipsit din structura caselor noi. Chiar dacă îşi schimbă poziţia şi aspectul, acest element arhitectural îşi 
păstrează funcţia de altădată, constituind pe timp de vară un salon deschis al casei în care, în orele de răgaz, 
familia se întâlneşte la o cafea sau în care îşi primeşte musafirii. 

în ceea ce priveşte propagarea noului tip de arhitectură, putem observa că funcţionează mecanismele 
împrumutului. Se împrumută ceea ce este considerat a fi mai avantajos din mai multe puncte de vedere: confort, 
utilitate, reprezentativitate, rentabilitate. 

Nevoia de reprezentativitate sau ceea ce numim în termeni mai neaoşi „fală” contribuie într-o mare măsură 
la schimbarea stilului şi la apariţia noului. 

Să nu uităm că aşa după cum se spune că „românul s-a născut poet” putem adăuga la fel de bine că 
„românul s-a născut mândru”. El vrea să se afirme, să reprezinte un model în modul de a construi şi de a inova. 
Totuşi se constată şi un conformism în acceptarea unei anumite mode, multe dintre casele noi, foarte 
„expresive”, fiind înălţate pe tradiţionalul soclu de piatră, având foişor sau prispă cu geamlâc, asemenea caselor 
vechi din partea locului. 

Slătioreanul este un om plin de imaginaţie. Chiar şi atunci când face haz de necaz referindu-se la redusele 
posibilităţi materiale, el visează lucruri la care „nici cu gândul nu gândeşti”. Bunăoară, gazda noastră, Eugen 
Niţescu, un om plin de bunăvoinţă, harnic şi talentat, şi-a propus ca atunci când va avea suficient de mulţi bani, 
să-şi construiască o casă... pe rulmenţi! 

„- Mi-a venit mie o idee şi i-am spus-o unuia care avea bani mulţi şi pe vremea lui Iu’ Ceauşescu. l-am zis că 
dacă aş avea bani, aş face o casă pe-un rulment. El s-a uitat aşa lung la mine şi mi-a spus: «Cum mă, Eugene!?». 

Zic: «Da’ e foarte simplu! Cum sunt giganturile alea la minieră, pe care lucrez eu, de au nu ştiu câte sute 
de tone, cred că ar merge şi o casă instalată pe un postament din ăsta, pe-un pilon şi-un rulment; şi-ai 
învărti-o toată ziua după soare.».” 

- V-ar plăcea, doamnă Aurelia, o casă care să se-nvârtă după soare?, o întreb pe soţia domnului Genică 
(după cum i se spune), de la care primesc pe loc un răspuns afirmativ. 

- Cât ar costa curentul necesar pentru a învârti casa? 

Nu prea mult!” 

- Dar aţi face aşa o casă dacă aţi avea bani? 

„-Dacă aş avea bani, aş face; sigur că o căsuţă mai mică, aici într-un spaţiu pe terenul meu." 

- Şi ce dimensiune ar trebui să aibă rulmentul despre care vorbiţi? 

„- Este pe o rază de 5-6 metri. Se poate face o fundaţie puternică din beton şi se poate instala aşa cum e 
gigantul ăla cu rotor care încarcă la mină cărbune; e şi normal că şi ăla se învârte tot aşa.” 

- Şi de unde aţi putea procura rulmentul care v-ar trebui la casă? 

Păi sunt astfel de rulmenţi, cred că îi face UMT Tîmişoara sau altă întreprindere." 

Constatăm, aşadar, că există o strânsă relaţie om-casă. Pe de o parte, omul determină caracterele casei 
pe care el o construieşte, iar, pe de altă parte, casa, viaţa materială şi spirituală, constituind unul din 
determinanţii de mediu social, economic şi cultural în orice tip de societate (tradiţională sau urbanizată). 



Prof. univ. dr. Ilie MOISE 
(Universitatea „Lucian Blaga" - Sibiu) 


Târgul olarilor din Sibiu: valenţe urbane 


Pentru a mă înscrie în tematica ediţiei actuale a Colocviilor Centrului Naţional al Creaţiei Populare, m-am 
oprit asupra celui mai vechi târg al olarilor din România, organizat, fără întrerupere, din 1968, la Sibiu, pe care 
mi-ar fi plăcut să-l găsesc consemnat, alături de celelalte din ţară, în elegantul catalog Ceramica populară la 
sfârşit de mileniu\ apărut în anul care a trecut. Consider că desfacerea produselor de ceramică în târguri 
speciale reprezintă un segment important al olăritului (care a stimulat şi menţinut meşteşugul în ultimele decenii), 
fapt ce justifică solicitarea includerii în sfera vastă a ceramicii româneşti la acest sfârşit de mileniu. 

Dimensiunile urbane ale culturii populare în actualitate, valenţele acesteia - care, iată, fac obiectul întâlnirii 
noastre din acest an, merită o dezbatere profundă întrucât implică o problematică extrem de complexă în care 
avem de-a face cu elemente ce interesează istoricul de artă, sociologul, specialistul în ecologie, etnologul şi, nu 
în ultimul rând, politicianul. 

Nu mai este pentru nimeni o noutate faptul că interesul orăşeanului pentru artă populară şi folclor poate veni 
pe două canale: unul ştiinţific (şi implicit estetic), în care avem de-a face cu cercetători şi amatori de artă 
(colecţionari), iar al doilea emoţional (sentimental) şi vizează direct elementele de mentalitate. Se încadrează în 
acest segment de populaţie indivizii proveniţi din zonele rurale („orăşeni la prima generaţie”) legaţi de lumea 
satului tradiţional prin infinite „fire" nevăzute şi văzute (care ţin de educaţie, de coduri, de semne, de gesturi, de 
amintiri de odinioară - din copilărie sau din tinereţe). 

Nu trebuie uitate nici raţiunile pecuniare (şi ele atât de importante astăzi!), care determină amatorul de artă 
adevărată să apeleze, pentru decorarea interioarelor, la ceramică sau pictură de factură ţărănească: sunt mult 
mai ieftine şi adeseori superioare (din punct de vedere artistic) picturilor în ulei sau graficii. 

Să mai amintim şi problema identităţii culturale, a apartenenţei la un anumit spaţiu cultural, rezolvată de 
cele mai multe ori prin câteva obiecte de factură tradiţională aşezate înttr-un univers intim, alături de odoare şi 
amintiri dragi. 

Nu trebuie neglijată nici moda interioarelor rustice, frecvent întâlnită în lumea urbană a ultimelor decenii. 

Toate acestea au condus sine qua non la apariţia atâtor târguri ale meşteşugarilor, stimulate şi de 
cooperaţia meşteşugărească, decenii în şir principalul furnizor în acest domeniu. 

Iar astăzi, când, vorba colegilor de la revista „Zestrea", „ţăranii pleacă unul câte unul în pământ, iar satul se 
retrage-n cărţi” 2 , trebuie să admitem că civilizaţia şi cultura de tip tradiţional migrează tot mai mult către oraş în 
forme, ipostaze şi locuri dintre cele mai insolite: târguri, festivaluri, galerii de artă, crame, hanuri şi - nu în ultimul 
rând - muzee. 

Gradul de îndepărtare de tradiţie - această coloană vertebrală a culturii şi civilizaţiei tradiţionale-, diferă, 
după cum ştim, de la o zonă la alta. Cât priveşte Târgul Olarilor din Sibiu, acesta rămâne şi astăzi - după 32 
de ediţii - una dintre cele mai viabile forme de valorificare a ceramicii tradiţionale din România. Aş spune chiar 

un model, dacă termenul nu vi se pare demonetizat, un model de promovare şi păstrare - în contemporaneitate 
- a formelor decorative tradiţionale. 

Vitalitatea şi longevitatea acestui târg se datorează unuia dintre cei mai buni specialişti în ceramică 
populară pe care-i avem la ora actuală - cercetătorul Horst Klusch. început în 1968 - din iniţiativa acestui 
cercetător - pe atunci inspector la Comitetul Judeţean de Cultură, Târgul Olarilor a devenit, în scurt timp, cea 
mai populară şi cunoscută acţiune culturală din judeţul Sibiu. Organizat într-un spaţiu ideal - Piaţa Mică din 
centrul vechi al Sibiului -, o piaţă medievală destinată târgurilor axate pe produse meşteşugăreşti - şi beneficiind 
de experienţa şi seriozitatea unui eminent cercetător, - Târgul Olarilor a devenit după doar câteva ediţii un 
„eveniment" aşteptat cu interes, deopotrivă de olari şi de publicul vizitator/cumpărător. Rezonanţa sa în plan 
naţional şi internaţional se regăseşte în cele 13 târguri care au apărut - după acest model - în diferite centre din 
ţară şi străinătate, precum şi în cele aflate în stadiu de proiect. La ultima ediţie, spre exemplu, primarul Blajului 
a venit la târg cu intenţia de a se documenta în respectiva organizării unui târg similar la Blaj, în luna octombrie. 
Şi tot la ultima ediţie, a sosit la Inspectoratul Judeţean pentru Cultură o invitaţie din Klagenfurt (Austria) pentru 
organizarea de către Sibiu, în perioada 26-30 iunie 2000, a unui târg al olarilor în capitala Karintiei 3 . Acest interes 
pentru târgul sibian se datorează - în primul rând - seriozităţii şi profesionalismului organizatorilor, apoi exigenţei 
şi consecvenţei în planul promovării valorii. 

Vreme de peste două decenii, an de an, în prima duminică din septembrie, Târgul Olarilor s-a desfăşurat 
doar în Piaţa Mică, deci într-un spaţiu bine definit în care organizatorii aveau „controlul" asupra singurei căi de 
acces dinspre oraşul de sus. Pătrundeau în târg numai olarii invitaţi, după o prealabilă verificare a calităţii mărfii 
şi a autorizaţiilor de producători. Apoi îşi ocupau locurile marcate de organizatori încă din ziua precedentă. 
Dispunerea acestora se făcea pe zone şi centre în ideea ca juriul să poată lesne compara marfa expusă. Kitsch- 
ul era blocat la intrare şi eliminat din start în proporţie de peste 90%. Să mai amintim că vânzarea începea numai 
după jurizare şi anunţarea premiilor. Exigenţa juriului alcătuit din cei mai buni specialişti din ţară (Tancred 
Bănăţeanu, Herbert Hoffman, Olga Horşia, Silvia Zderciuc) şi din Sibiu (Cornel Irimie, Gh. Pavelescu, Horst 
Klusch, Corneliu Bucur, Razmonde Wiener etc.) era asigurată de competenţa membrilor. Un premiu I obţinut la 
Sibiu echivala cu o validare ştiinţifică a calităţilor artistice ale creatorului respectiv, lată care au fost premiile I la 
ediţiile din perioada 1968-1976: Stelian Ogrezeanu - Horezu (1974 şi 1976), Constantin Vicşoreanu - Horezu 
(1974), Dumitru Şchiopu - Vlădeşti (1971), Grigore Ciungulescu - Oboga (1973, 1974, 1975,1976), Constantin 
Colibaba - Rădăuţi (1970 şi 1974), Vasile Piţigaie - Olteanu (1975) şi Marcel şi Florin Colibaba - Rădăuţi (1975 
şi 1976) 4 . Sunt aproape fără excepţie nume de primă mărime ale ceramicii populare contemporane. 

Din nefericire, în ultimii ani, târgul, ca manifestare de cultură tradiţională, tinde să se transforme în bâlci, 
dacă nu se va interveni prompt şi energic. Afirmaţia ne-o susţinem şi bazăm pe câteva observaţii desprinse din 
ultimele ediţii: 

a) Prezenţa sufocantă a ceramicii de Corund, cea care a ocupat toate pieţele şi drumurile ţării şi care 
aspiră să devină marcă unică pentru producţia de gen din ţară, contrazicând realitatea atât de diversă şi de 
bogată în domeniu; 

b) Apariţia în perimetrul târgului a intermediarilor, a comercianţilor care, fără să aibă un minim filtru cultural, 
vând în special kitsch, din dorinţa de a câştiga cât mai repede şi cât mai mult, alterând gustul publicului. Şi asta 
în condiţiile unei populaţii eterogene, cu gusturi, adeseori, îndoielnice şi carenţe serioase în educaţia estetică. 
Scăpat de sub controlul riguros al tradiţiei, liber de orice constrângere impusă de comunitatea sătească, fostul 
ţăran ajuns la oraş sau fiul de ţăran, la care funcţionează şi teribilismul specific vârstei (manifestat ca o reacţie 
împotriva a tot ce e vechi sau place părinţilor), cumpără cele mai ordinare kitsch-uri, care vor „împodobi" pereţii 
şi vitrinele apartamentului său. Or, înconjurat de kitsch, individul capătă cu timpul o... mentalitate kitsch. 

Proliferarea kitsch-ului este greu de stopat atâta vreme cât are loc pe fondul sărăciei accentuate şi este 
susţinută de preţurile foarte scăzute şi de atât de des invocata lege a cererii şi ofertei. Fenomenul a luat proporţii 
îngrijorătoare la Corund, unde se produce mult şi de calitate foarte slabă, mare parte din marfă fiind preluată de 
intermediari. Trebuie luate măsuri, găsite soluţii de stopare a fenomenului până nu e prea târziu. Cu toţii ştim că 
olarii din Corund produc şi aşa-zisa ceramică săsească cumpărată în mare parte de nemţii ce au locuit cândva 
în România. Calitatea proastă a ciobului împreună cu un decor impregnat de elemente străine de arta populară 
riscă să compromită toţi producătorii de ceramică din ţară. Măsurile trebuie luate cu mult tact, legiferate eventual, 
deoarece la Sibiu, unde s-a interzis intrarea unora în târg, a apărut un al doilea târg, să-i spunem, „al respinşilor”. 

Am surprins - spre dezamăgirea întregului juriu - şi creatori de elită etalând, după jurizare, obiecte de 
calitate inferioară, în care dominau culori de o stridenţă ieşită din comun. Reproşându-i, creatorul mi-a spus 
jenat: „Trebuie să trăiesc, domnule! Cele apreciate de dvs. se vând puţin!". 

într-o perspectivă destul de apropiată, specialiştii, împreună cu Ministerul Culturii, trebuie să caute soluţii, 
să se implice mai mult în stoparea acestor fenomene regretabile. Ar fi păcat să compromitem şi cultura populară 
- singura în stare să ofere actualmente o imagine favorabilă ţării (vezi Festivalul de la Washington). 

Satul are nevoie acum, mai mult ca oricând, de noi! Cu noi sau fără noi, multe sate încearcă să se integreze 
în circuitul turistic naţional şi chiar internaţional. Nu putem lăsa acest lucru la îndemâna oricui; este ultima şansă 
a satului românesc şi n-ar trebui în niciun chip ratată! 

Serviciile pe care cultura şi civilizaţia tradiţională le-au făcut României în SUA pot continua şi acasă, cu 
condiţia implicării specialiştilor şi, evident, a Guvernului, care trebuie să găsească soluţii de stimulare a 
creatorilor (scutiri de impozite, achiziţii preferenţiale etc.). 

O colaborare mai strânsă între Ministerul Culturii şi Agenţia Naţională pentru Turism - în vederea stimulării 
turismului rural în zonele intens populate cu mari creatori - ar aduce profituri serioase atât statului, cât şi 
creatorilor. Casa fiecărui creator popular poate deveni - cu puţin sprijin şi înţelegere - un adevărat centru de 
cultură în care confecţionarea vaselor, arderea lor, aplicarea glazurii ş.a. să fie spectacole unice care pot aduce 
bani creatorului şi ţării. 

Recentul festival de la Washington a confirmat încă o dată că arta şi cultura tradiţională românească 
reprezintă singura noastră avere sigură, unde rezistăm cu brio concurenţei cu o condiţie: susţinerea financiară. 
Trebuie să profităm din plin de impresia deosebită lăsată la acest festival şi să purcedem la alcătuirea unui 
program detaliat de valorificare şi valorizare a artei şi civilizaţiei noastre tradiţionale - serios susţinut de guvern 
si finanţe. Trebuie să-i facem pe guvernanţi să înţeleagă, odată pentru totdeauna, că imaginea României se 
poate schimba radical prin promovarea unui turism rural, montan, ecologic şi cultural având ca temelie cultura 
şi civilizaţia tradiţională românească. 

Rolul nostru rămâne de a sensibiliza autorităţile în acest sens, dar mai cu seamă acela de a determina 
respectarea tradiţiei (forme, motive, etc.) şi a promova alinierea din punct de vedere ecologic la standardele 
europene (înlocuirea smalţurilor pe bază de plumb cu cele inofensive, ecologice) 5 . 

Şi mai trebuie să găsim noi forme şi modalităţi de educaţie estetică - atât a creatorului, cât şi a 
consumatorului de ceramică. Olarului trebuie să i se explice, în eventuale întâlniri periodice, o serie de legi care 
guvernează frumosul în arta populară, (echilibrul dintre frumos şi decor, spre exemplu), a căror eludare conduce 
la apariţia pieselor de prost gust, a mult-hulitului kitsch. 

Cât priveşte consumatorul - la fel de vinovat pentru producerea pieselor de proastă calitate ca şi creatorul 
(ultimul constrâns prin „cerere" să producă un anumit tip de marfă), - acestuia trebuie să-i pregătim modalităţi şi 
forme de educaţie estetică mult mai „perfide", cât mai eficiente şi permanente. Aici avem de-a face cu elemente 
de mentalitate adânc înrădăcinate în conştiinţa cumpărătorului care nu pot fi eliminate decât în timp prin forme 
de educaţie precum şcoala şi media. (Un exemplu eficient, cu un impact deosebit asupra individului, îl reprezintă 
emisiunea lui George Pruteanu, „Doar o vorbă să-ţi mai spun”, model care ar putea fi extins şi la arta populară.) 

Oricum, trebuie să mărturisesc, am adeseori impresia stranie că nimeni nu se mai simte responsabil de 
soarta artei populare româneşti. Sunt câteva din gândurile care-mi dau târcoale tot mai des în ultima vreme şi 
cărora, sunt convins, numai împreună să le putem găsi o rezolvare. 


Note: 

1 *** Ceramica populară la sfârşit de mileniu , catalog editat de Centrul Naţional al Creaţiei Populare, Bucureşti, 1998. 

2 „Zestrea", revistă de cultură populară editată de CJCVTCP Bistriţa-Năsăud, nr.1/1999. 

3 Nemeş, Onuc, intre consecvenţa tradiţiei şi ameninţarea kitsch-ului, în „Tribuna", anul CXV (1999), nr. 2589,6 sept. 1999, pp. 1-2. 
4 Klusch, Horst, Târgul Olarilor - cea mai populară manifestare cu caracter de masă a ediţiilor Cibinium, în „Cibinium 77" - 

Festivalul cultural artistic - Sibiu, 1977, pp. 95-103. 

5 Idem, Consideraţii critice pe marginea necesităţii respectării tehnologiei tradiţionale in producerea ceramicii populare, în „Studii 
şi comunicări de istoria civilizaţiei din România", voi. I, Sibiu, 1981, pp. 255-261. 



Dr. Nicolae PANEA 
(Universitatea din Craiova) 


Oraşul şi noile sale legende 
- Puncte de vedere privind 
definirea unei antropologii a urbanului - 


Afirmam într-un studiu anterior că definirea etnologiei este, înainte de toate, o problemă filosofică a 
interpretării spaţiului. Spaţiul urban şi spaţiul rural nu sunt doar două concepte geo-demografice, ele sunt 
imaginea a două filosofii, reprezentarea la scară 1/1 a raportării specifice a individului la cosmos. 

în societăţile tradiţionale, spaţiul este un continuu dublu vectorializat; orizontal, unde funcţionează normele 
convieţuirii dintre cei vii şi vertical, unde acţionează normele convieţuirii dintre cei vii şi cei morţi. Satul, în felul 
acesta, devine o imagine a cosmosului, o imago mundi: tot ce este între limitele lui este benefic, tot ce este extra 
muros este malefic. Istoria colectivităţii şi istoriile personale se întrepătrund, mimând aceleaşi scenarii sacre: al 
întemeierii, al fecundităţii, al morţii, al renaşterii. Obiceiurile, ritualurile, sărbătorile conştientizează apartenenţa 
individului la cosmos, creând baza simbolică a solidarităţii comunitare. 

în identificarea cotidianului urban, un rol deosebit îl joacă dispersia spaţiului. Spaţiul urban, văzut ca o 
succesiune de spaţii, ne permite să ierarhizăm un spaţiu intim, un spaţiu familial, un spaţiu profesional, un spaţiu 
public, toate contribuind la accentuarea individualismului. 

Dispersia spaţiului este sinonimă, în cazul acesta, cu decosmicizarea individului, cu limitarea ariei sale de 
percepţie, cu însingurarea sau, mai bine spus, cu un fenomen pe care l-am denumi implozia în propria-i 
individualitate. 

Un rol important în cadrul acestui fenomen îl joacă informaţia. Ea serveşte individului la surpasarea 
situaţiilor-limită, la extinderea percepţiei spaţiului, virtualizându-l, la comuniunea lui cu universul, la solidarizarea 
lui. Numai că totul este o iluzie. Aşa cum spaţiul devine virtual, comuniunea, solidaritatea devin simple exerciţii 
de imaginaţie, accelerate atât de mult de succesiunea de informaţii încât par reale. 

Societatea programată, postindustrială, ierarhizează individul tocmai în raport cu accesul la informaţie şi, 
mai ales, cu rapiditatea cu care se produce această accesare. Opoziţia definitorie nu mai funcţionează doar la 
nivelul binomului informat/noninformat, ci şi la acela iniţiat/informat, căci accesarea rapidă a informaţiei 
facilitează apariţia unei superelite informaţionale care modelează istoria. Ea este deţinătoarea secretelor. Ea 
este stăpâna viitorului. 

Toată această abordare teoretică ni se pare necesară pentru că ea conferă un sens nou unui concept deja 
învechit (apărea prin anii ‘80), cel al „spaţiului înconjurător informaţional" 1 . Acest spaţiu era definit drept „ţesătura 
informaţională de mesaje, semne, mituri şi simboluri care afectează percepţia şi comportamentul subiecţilor 
sociali într-un spaţiu dat" 2 . 

Conceptualizarea lui urmărea implementarea unei noi filosofii, unei noi pragmatici, ce s-ar traduce prin 
aceea că integrarea şi chiar supravieţuirea nu înseamnă doar consum alimentar sau de bunuri, ci şi consum 
mediatic. Acesta devenea, folosind schema funcţionalistă a lui Malinowski, din nevoie derivată, nevoie 
elementară. 

Promovarea ideii de consum mediatic, suprema materializare a unei societăţi superindustrializate şi 
informatizate, ca şi centrarea acestei noţiuni pe spaţiul familial, pe acel acasă, pe care îl publicitează acum şi o 
binecunoscută televiziune comercială românească, sunt sinonime cu o schimbare de pedagogie publică. 
Aceasta motivează exacerbarea individualismului şi încearcă acomodarea noastră cu postulatul următor: să 
învăţăm să trăim singuri în superficialitatea informaţiei de-a gata. 

Acest spaţiu informaţional, conceptul-cheie al filosofiei clasei mijlocii, îi ajută pe indivizi să-şi construiască, 
pe de o parte, o imagine despre sine şi, chiar mai mult, despre sine aparţinând unei clase sociale sau chiar unei 
societăţi şi, pe de altă parte, despre lumea înconjurătoare. Exemplele cele mai concludente sunt cele care 
surprind felul în care comunitatea mondială a receptat trei evenimente majore care au marcat acest ultim 
deceniu al secolului: revoluţia română, războaiele din Golf şi din Balcani, fenomene situate între show de 
televiziune şi realitate. 

Pentru noi, revoluţia română, ca show interactiv, a însemnat nu doar despărţirea de o sumă de valori ale 
unei lumi care mima normele societăţii tradiţionale, deşi dorea eficienţa celei industriale, şi intrarea într-o 
societate postmodernă, programată, fără să fi asimilat etapa firească a industrializării complexe, ci, mai curând, 
şocul psihic al conştientizării, pe de o parte, că timpul a avut alt ritm la numai o mie de kilometri depărtare de 
Bucureşti, iar, pe de altă parte, şi aceasta mi se pare cel mai grav, că nu mai putem să ne coagulăm o imagine 
despre lume. Ori, tot acest şoc este o urmare normală a creşterii importanţei informaţiei şi a puterii ei 
modelatoare. Rezultatul este o şi mai mare adâncire a diferenţei dintre generaţii, a generaţiilor întoarse spre 
valorile tradiţionale şi a generaţiei postrevoluţionare, orientată spre globalizare. 

Am conceput acest cadru teoretic pentru a justifica, explica şi înţelege un fenomen urban pe care l-am numit 
generic legendele oraşului. El ni s-a părut suficient de important în acest proces de producere a identităţii 
ui bane, complementar, într-un fel, celui abordat anterior, festivalul. Dacă festivalul ni se părea o modalitate 
administrativă de producere a identităţii, un construct oarecum artificial, legendele oraşului reprezintă o 
modalitate naturală prin spontaneitatea ei şi, mai ales, prin anonimatul şi colectivul, care aminteşte de legile 
produsului folcloric. 

Mi-a atras atenţia asupra lui proliferarea desenului mural în marile cartiere urbane. Câteva anchete 
întreprinse în Craiova mi-au impus o concluzie: desenele murale pot fi văzute ca unităţi narative cu o încărcătură 
psiho-simbolică redutabilă, unităţi narative al căror mesaj este în general acelaşi şi poate fi descompus, aproape 
invariabil, în următoarele componente: 

• nevoia de teritorializare ca formă de solidarizare şi construcţie a identităţii colective; 

• sportul, în special fotbalul, ca formă a cristalizării ideii de valoare eroică, necesară tot creării imaginii 
identitare şi, implicit, sportivul ca succedaneu contemporan al eroului tradiţional; 

• erotismul şi violenţa, înţelese, pe de o parte, ca reacţie la viaţa uniformă şi frustrantă, iar, pe de altă parte, 
ca valori induse de specia care a înlocuit basmul, desenul animat şi benzile desenate în educaţia autorilor 
desenelor murale. 

Trebuie spus că autorii acestor desene sunt reprezentanţii generaţiei şocului, a schimbării de paradigme 
educaţionale şi a apariţiei unei noi pragmatici pedagogice. 

Maturizată după revoluţia din decembrie, educată mai mult prin intermediul media decât prin cel al şcolii, 
această generaţie încearcă să-şi găsească modele competitive în lumea care a educat-o, lumea filmului, a 
afacerilor, a internetului. 

Trăind într-o societate blocată, căreia nici clasa politică, nici intelectualitatea nu sunt capabile să-i contureze 
un ideal, beneficiare ale unui sistem educaţional mereu în tranziţie, ce pare rupt total de nevoile societăţii, 
această generaţie pare a reprezenta breşa radicală prin care mentalitatea românească se va schimba. Pentru 
ea, dictonul blagian privind veşnicia nu are nicio relevanţă, căci nu veşnicia îi interesează pe reprezentanţii 
acestei generaţii, ci prezentul. 

De asemenea, nostalgii sămănătoriste faţă de satul românesc, unic păstrător al valorilor tradiţionale, ei nu 
par a manifesta, căci s-au confruntat cu un sat paralizat de reformele comuniste, care nu mai putea constitui un 
model, singura valoare pe care o mai păstra fiind, eventual, sărăcia, fiind mai curând de plâns. 

Provenind din familii fără tradiţie urbană, locuind în cartiere marginale, care au acumulat de-a lungul vremii 
conştiinţa diferenţei şi, totodată, a refuzului centrului, reprezentanţii acestei generaţii încearcă să-şi creeze o 
identitate a lor în care se amestecă reflexe culturale autohtone şi aluviuni transculturale. 

Mesajele acestor desene murale susţin legendele oraşului, forme moderne ale unor arhetipuri cunoscute, 
cum ar fi: Ţara El Dorado, reprezentată de Occident, pământ al făgăduinţei, băiatul de cartier, un amestec de 
erou de baladă, Păcală şi de nonconformist al filmelor americane ale anilor ‘60, construcţia ca întemeiere, spaţiul 
pictat ce conferă personalitate locului anonim, cartierului. 

Ele ne amintesc acea propoziţie la care se poate reduce întreaga teorie a lui Van Gennep despre esenţa 

legendei:.legenda are valoarea unei explicaţii şi a unei justificări" 3 şi, totodată, ne impune tragica realitate a 

unei generaţii care vrea să-şi explice lumea şi să-şi justifice existenţa într-un cosmos căruia nu-i percepe legile 
şi ale cărui efecte o covârşesc. 


Note: 

1 Proulx, Serge, Vie quotidienne et usages possibles des mediaş dans l'avenir, Gouvernement du Quebec, LAREHS, UQAM., 
1982. 

2 Idem, p. 3. 

O 

Van Gennep, A., Formarea legendelor, Editura Polirom, laşi, 1997, p. 184. 

Cercetătorul faţă în faţă cu cei cercetaţi 


în studiile sale de metodică a cercetării de teren, folcloristul Ovidiu Bârlea (Principiile cercetării folclorice, 
1966 şi Metoda de culegere a folclorului, 1969) sublinia importanţa faptului ca demersul cercetătorului să fie 
succedat de o seamă de confruntări cu cei a căror cultură (civilizaţie) a făcut obiectul cercetării. Motivele sunt 
multiple, de la cele de deontologie („Culegătorul trebuie să aibă prevederea ştiinţifică a acelor date momentan 
nerelevante, care vor avea însă o mare însemnătate în optica cercetărilor viitoare. Folcloristul nu trebuie să uite 
niciodată că materialul lui va fi consultat şi de alţii."), până la cele privind raporturile cu grupul purtător de folclor 

pe care l-a studiat şi a cărui memorie, la o eventuală confruntare.intră într-un fel de efervescenţă şi prin 

felurite asociaţii le revin în minte lucruri uitate de multă vreme dacă există preocuparea de a-şi reaminti totul". 

Puţine au fost la noi - după câte ştim - prilejurile de confruntare directă a etnologului cu grupul de oameni 
cercetat după apariţia „produsului ştiinţific". Acestea s-au constituit, de fapt, în noi prilejuri de examinare a 
reacţiilor şi opiniilor, în adevărate experimente vizând modul de receptare a unui film sau a unei emisiuni TV (vezi 
filmul despre emisunea TV „Identitate şi identificare" realizat la Valea Argovei, în 1997, de o echipă a CNCVTCP 
şi experimentul din toamna anului 1998 realizat de Studioul Astrafilm la proiecţia în comuna Jina a filmului „La 
drum"). 

Cercetările pe care le întreprindem în Roşcani, judeţul Hunedoara, ne-au prilejuit în luna august o 
asemenea confruntare cu oamenii aşezărilor studiate odată cu lansarea unui număr al revistei „Datini" dedicat 
chiar lor. A fost mai întâi un moment al reticenţei, al curiozităţii bănuitoare născute dintr-un gând căruia, rapid, 
cineva nu s-a sfiit să-i dea glas: „De ce ar scrie domnii de la Bucureşti tocmai despre Roşcani, un sat, acolo, 
sărac şi... mai-ştiu-io-cum?!". 

Şi totuşi, îndărătul întrebării se ascundea licărul de speranţă întreţinută cumva de apariţia fulgurantă, înainte 
de slujba duminicală, a acelui „ceva" purtând pe copertă un chip cunoscut: „baba Mărica", cea mai bătrână 
femeie din sat. în tot timpul slujbei, rumoare, nelinişte, aşteptare, ca în prag de Crăciun... La sfârşitul slujbei, 
când în sfârşit fiecare a primit un exemplar, o animaţie neobişnuită a cuprins întregul sat, transmiţându-se şi 
vecinilor din Mihăieşti. 

Rapid frunzărită, revista a fost întâi de toate socotită un album de fotografii, apoi o potenţială oglindă. Au 
urmat apoi identificările: „Asta-i mătuşa...!", „Aia e casa Iu'...!", „Uite-I pe... lucrând!", „Pe-aici e din jos de...!". 
Imediat, s-au ivit şi aprecierile, comentariile, clasificările privind imaginile transpuse şi „prestaţia" cercetătorilor: 
„Ce fain îi vine Iu’... cu costumu’!", „Ce s-o fi apucat să spună ...cum să fac momotele (farmecele)?!", „Casa Iu'... 
e mai faină-n poză!", „Da’ casa Iu'... de ce-o fi luat-o (fotografiat-o), că stă să cadă!", „Să fi povestit mai bine 
dum'eta, că ştiai mai bine cum îi cu...!". Deja, după douăzeci şi patru de ore, întreg satul clocotea: se năşteau 
opinii, alternative, dispute, contradicţii, înfruntări, sancţiuni. 

Aventura cercetării devenise palpitantă nu numai pentru că astfel se certifica prezenţa noastră în sat, ci 
pentru că, iată, ni se spunea fără înconjur, câte lucruri mai aveam de făcut. S-au dezvăluit nume noi de posibili 
subiecţi, s-au aflat mici secrete „profesionale", au fost recunoscute, după ani de indiferenţă, valori precum 
costumul, arhitectura tradiţională, cântecele şi obiceiurile satului. Totodată, s-au făcut auzite voci, ce păreau să 
aparţină unor „consumatori de media”, care au rostit întrebări retorice pentru redactori (confundându-i cu însăşi 
echipa de cercetători): „De ce nu-i biserica pe prima copertă, că doar are atâtea sute de ani?!”, „De ce nu apare 
şi mătuşa... dacă tot a povestit atâta cu doamnele de la Bucureşti?”, „Ce-s atâtea case vechi, că doar sunt 
bugăte (destule) noi?!", „De ce n-o pus moara color, că mâine-poimâine o iau şi-o duc la muzeu?". 

Ierarhii şi specializări tradiţionale - susţinute odinioară ritual sau social - au fost azi respinse cu vehemenţă: 
satul aflat în pragul unui nou mileniu socoteşte inoportune dezvăluirile privind magia şi medicina empirică, iar pe 
cea care a furnizat datele o numeşte inchizitorial „vrăjitoare". în faţa evidenţei - un repertoriu extrem de bogat şi 
de interesant - sătenii au recunoscut competenţa narativă a uneia dintre cele mai discrete şi mai retrase femei 
din sat, bucurându-se că „cineva le-a mai ţinut minte toate şi le-a mai ştiut povesti". 

Desigur, lansarea revistei a contribuit şi la activarea memoriei colective, nu numai la imortalizarea datelor 
culese. Cercetătorul a fost pus în faţa unor date noi, a unor posibile subiecte încă neatacate, dar mai ales în faţa 
subiecţilor intervievaţi, care, deosebit de exigenţi, au verificat cu maximum de atenţie corectitudinea datelor şi 
onestitatea aprecierilor ştiinţifice. 

Care a fost, aşadar, câştigul confruntării? Pentru sat, finalmente, o izbucnire (temperată, totuşi) a orgoliului 
local, un fel de a spune: „lată, mai avem câte ceva, nu suntem de tot săraci!". 

Pentru echipa de cercetători a fost un inegalabil prilej de a afla un adevăr intuit doar: „Satul de azi e mult 
schimbat". Oamenii au intimitatea lor, tabla lor de valori, ce se cer neapărat respectate. Nu mai putem de pildă, 
ca înaintaşii noştri de acum o jumătate de veac, să dezvăluim complet identitatea subiecţilor noştri, dacă nu 
vrem să fim exilaţi din sat la o eventuală revenire. Oamenii sunt azi obişnuiţi cu informaţia, cu manipularea ei, 
cunosc impactul mass-mediei asupra propriei existenţe şi cumva, vrem, nu vrem, suntem suspectaţi de o 
strategie similară celei aplicate de realizatorii radio-TV sau de jurnalişti. 

Imaginea vie a satului nu poate fi înlocuită de confecţii iconografice, dar oricine ştie astăzi într-un sat 
românesc ce e bine să se vadă din afara lui. Această imagine pe care şi-o compun satele româneşti azi nu e 
totuna cu o reconstituire artificială. Ea are ceva din mândria cu care fetele mari erau împodobite de mame pentru 
a ieşi la horă sau din fervoarea cu care gospodarii îşi împodobeau camera bună la primirea colindătorilor. Este 
unul dintre aspectele de mentalitate care ne-a scăpat atunci când ne-am lăsat copleşiţi de lirism şi am arătat 
doar case vechi, costume bătute în cuie pe pereţii muzeului, obiecte casnice ce nu se mai utilizau. Roşcănenii 
şi mihăieştenii mai au încă „la păstrare" haine, obiecte, fotografii şi multe-multe poveşti pe care le-ar dori puse 
în lumină. E o promisiune de reîntoarcere la valorile de altădată? E semnul unei nostalgii? Greu de spus. 

Cu siguranţă este însă o lecţie pentru cercetătorul care azi se mai încumetă să scormonească satele şi să 
dezvăluie lumii întregi înfăţişarea lor. Este o lecţie de deontologie şi una de psihologie rurală în sensul 
prelegerilor lui Ovid Densusianu, o redescoperire a clasicilor şi o reconsiderare a sensului demersurilor noastre 
ştiinţifice. 

Palierele narativ-simbolice ale 
Ritualului „Slobozirii apei” 


Ritualul slobozirii apei din finalul ceremonialului funerar trebuie încadrat simbolic în două complexe semantice 
care polarizează întreaga naraţie. Pe de o parte, nucleul narativ-simbolic al setei mortului, asimilat unei suferinţe a 
sufletului în perioada celor 40 de zile de alteritate, când statutul sufletului este unul indefinit, neclar, opacizat de 
căutările şi peregrinările sale, pe de altă parte, călătoria finală ce pecetluieşte noua sa stare ontologică. De altfel, 
ritualul slobozirii apei este chiar unul bisecvenţional: căratul apelor şi dezlegarea sau slobozirea apelor. Şi chiar 
dacă scenariul ritualic are o curgere şi o coerenţă narativă exemplare, distincţia între cele două nuclee sau 
complexe simbolice trebuie operată tocmai pentru a înlesni încercarea de decelare a sensurilor semantice ale setei 
exacerbate, dar şi ale călătoriei, încercare ce pare uneori inextricabilă prin ambiguitatea şi simbolismul plurivoc. 

Coerenţa narativă, de care aminteam, este dublată de o unitatea spaţialo-temporală: căratul apelor are loc 
într-un topos precis, în condiţii bine precizate, iar timpul ritualic, de asemenea, este unul afiliat stării indefinite a 
sufletului, adică fie dimineaţa devreme, în revărsat de zori, fie seara, în crepuscul. Slobozirea sau dezlegarea 
apelor se petrece la râu (pârâu, izvor) şi la 40 de zile sau şase săptămâni de la înmormântare, adică atunci când, 
în credinţa tradiţională, se încheie peregrinarea sufletului pe pământ, perioadă de timp specifică mai ales culturilor 
de influenţă bizantină 1 . 

Cele două nuclee narativ-simbolice, amintite deja, par să ordoneze, să orienteze textul poetic, actele ritualice, 
kinezia, gestualitatea, recuzita obiectual-simbolică. 

Despre setea mortului s-au scris câteva pagini importante în etnologia europeană şi în cea românească. Ne 
referim la cartea francezului Andre Parrot, Le Refrigerium dans l’au c/e/ă, la Mircea Eliade, la Ion Ghinoiu, Iulian 
Chivu, dar mai ales şi în special la lucrarea Lumile răsturnate, semnată de Radu Drăgan. 

Mircea Eliade conchidea că „utilizarea apei funerare se explică prin acelaşi ansamblu care validează funcţia 
ei cosmogonică, terapeutică, magică: apele potolesc setea mortului", ele îl „dizolvă, îl solidarizează cu seminţele; 
apele ucid mortul, anulând definitiv condiţia sa umană, pe care infernul i-o lasă la un nivel scăzut, larvar, 
păstrându-i astfel intactă posibilitatea de suferinţă” 2 . Concluziile istoricului religiilor sunt valabile şi pentru spaţiul ro¬ 
mânesc, dar nu şi suficiente. Ele se bazează mai ales pe un demers filosofic pornind de la Heraclit, Clement, 
Porphyrios. 

Buzele arse de sete ale muribundului şi sufletul într-o veşnică şi nestinsă uscăciune, multiplele acte ritualice 
menite să potolească această nevoie sunt specifice arealului cultural românesc, dar şi Balcanilor sau, coborând în 
timp, grecilor homerici, egiptenilor, chinezilor etc. 3 

Este posibil, cum remarca şi Radu Drăgan, ca ideologia creştină, şi mai ales ritualul botezului, să fi răsturnat 
sau obliterat câte ceva din vechile credinţe, creându-se, astfel, o aparentă ambiguitate inexplicabilă, dacă nu se are 
în vedere caracterul sincretic, stratificat al culturii tradiţionale. Setea mortului, aşa cum apare ea în mentalitatea 
tradiţională, este o stare permanentă a sufletului, caracteristică stării din lumea de dincolo" 4 . 

Practica de a păstra în permanenţă vase pline cu apă în casă, dar nu oriunde, ci acolo unde mentalitatea 
tradiţională crede că bântuie sufletul sau se aciuează sporadic ca un fluture, sau căratul celor de 40 de găleţi cu 
apă, poate fi asociată cu credinţele privind uscăciunea lumii de dincolo, cu focurile care ard veşnic, aşa cum 
figurează iconografia ortodoxă tradiţională. 

Sufletul celor 40 de zile de alteritate este „stingher şi hoinar şi are nevoie de hodină", cum afirma o ţărancă din 
Buicani, Mehedinţi. Neliniştit şi obosit, el trage din când în când „la pa'aru cu apă sau la cel de vin, cum a fost 
obişnuit". Sunt foarte multe locurile unde sufletul „se hodineşte”, iar studiul lui Paul H. Stahl, Le depart des morts, 
denominează în amănunt aceste spaţii. Se pare că locurile preferate sunt cele de trecere, cele „între”, limitele, adică 
pragul, fereastra, uşa sau lângă uşă, streaşină şi, după opinia lui Radu Drăgan, în centrul masculin al casei, care 
este unghiul sud-est. 

Concluzionând asupra setei sufletului, nucleu narativ-simbolic ce se regăseşte prin determinări nuanţate la 
nivelul textului poetic, precizând că orice cercetare teoretică asupra apei, ca element şi simbol primordial, prezentă 
în toate ritualurile de trecere, nu este în măsură să-i deceleze valenţele nootice decât într-o abordare strict 
contextuală prin care simbolul şi naraţia propriu-zisă se potenţează reciproc sau, conform afirmaţiilor lui Jean 
Danielou, simbolismul apei a putut să fie determinat pentru o datină rituală. Şi, reciproc, „datina rituală a contribuit 
la dezvoltarea simbolismului...” 5 . 

Dacă prima secvenţă a slobozirii apei se defineşte spiritual prin setea sufletului, cea de-a doua secvenţă, 
dezlegarea apelor, trebuie asimilată marii călătorii pe râul fără întoarcere, pe râul care plasează dalbul de pribeag 
într-o altă stare şi într-o altă lume. Barca vegetală încărcată cu lumină, monezi pentru plata vămilor, bucăţi de pânză 
pentru trecerea podurilor, merindea de drum, ce va aluneca pe drumul fără pulbere, sugerează o plecare definitivă, 
o călătorie într-un singur sens, căci moartea este o călătorie şi călătoria este moartea. A muri înseamnă cu adevărat 
a pleca şi nu pleci bine, curajos, hotărât, decât urmând firul apei, curentul marelui fluviu. Toate fluviile întâlnesc 
Fluviul morţilor. Doar această plecare este aventură 6 . 

Chiar vocabula slobozire, sinonimă, de altfel, cu dezlegare, implică sensul unei eliberări, dar şi o transgresare 
a unei stări, trecerea limitei. 

Călătoria pe apă a bărcii funerare este fie odiseea sufletului în căutarea unui nou statut ontologic, fie repetarea 
acestei călătorii la nivel imaginar, dar cu putere virtuală, operare specifică mentalităţilor arhaice sau folclorice. 

Fluviul, râul, pârâul, izvorul funerar fac legătura între cele două lumi printr-o călătorie începută orizontal şi 
continuată vertical în acord cu starea aeriană şi înaripată a sufletului. 

Marianne Mesnil încearcă să demonstreze, într-un studiu asupra căii morţilor şi căii sufletelor, că în cultura 
europeană şi pregnant în cultura tradiţională românească există două sisteme de reprezentare spaţială: primul tip, 
care este mai familiar, după opinia autoarei, pentru că există în concepţia creştină, se constituie într-un ax vertical 
şi privilegiază un raport spaţial între jos şi sus, între cer şi pământ, mizând pe doi termeni: lumea aceasta şi lumea 
de dincolo..., iar al doilea tip se întinde pe un ax orizontal, iar raportul pe care îl privilegiază este între Răsărit şi 
Apus, după modelul drumului Soarelui 7 . Acestei duble axialităţi i-ar corespunde, de asemenea, o dublă circulaţie 
între spaţii, una ascendentă spre un nou statut existenţial. 

Pornind de aici am putea susţine că drumul pe apă al sufletului ar avea iniţial o deplasare orizontală, urmată 
de ascensiunea celestă, de escaladare şi trecere a obstacolelor: vămi, poduri, punţi înguste. Râul devine în această 
geografie funerară calea de legătură între orizontal şi vertical, între lumea terestră şi cea de dincolo, lumi continue, 
dar totuşi limitate, dar şi hotarul în spaţiul terestru între toposul ritualic şi cel neritualic. Principiul separator al râului 
ca motiv simbolic, ca limită a spaţiului sacru, există şi în culturile antice: egipteană, greacă sau romană etc. La 
Roma, spre exemplu, marginile spaţiului sacru, ale templum-u\u\ erau marcate de râu 8 . în etnologia românească 
acest principiu a fost mai puţin studiat şi doar enunţat de Ion Ghinoiu şi Ivan Evseev. 

O informatoare din Şuiei - Argeş ne mărturisea în urmă cu câţiva ani că femeile care se ocupă de pomenile 
mortului, mai ales cele ce pregătesc colacii rituali, nu au voie să treacă nicio apă curgătoare, nu au voie, prin ur¬ 
mare, să traverseze vreo apă curgătoare pe toată perioada celor 40 de zile. Obţinem informaţii asemănătoare, care 
confirmau ideile, şi din Plaiul Cloşani sau la Vaideeni - Vâlcea. La nivel ritualic, interdicţia de traversare impusă ac- 
tanţilor se circumscrie riscului contaminării. Spaţiul ritualic trebuie păstrat pur şi de aceea, sistematic, în acest te¬ 
ritoriu abundă actele de abluţiune sau alte forme de purificare. Orice derogare de la legea lustraţiei poate provoca 
maleficii, iar cei în culpă se îmbolnăvesc sau mor intempestiv sau sunt pociţi, întâmplări nefaste motivate doar prin 
blestem sau păcat. Actantele slobozirii apei au o stare de curăţenie totală: una este fecioară, cărătoarea, iar femeia 

care tămâiază mormântul şi care supraveghează derularea consuetudinară a ritualului trebuie să fie iertată de 
Dumnezeu. 

Revenind la principiul separator al râului, adăugăm că l-am întâlnit şi în chestionarele Densusianu într-o 
legendă asupra pietrei filosofale, piatră concepută de şerpii nevăzuţi de om timp de şapte ani de zile, piatră 
închegată din venin şi bale. Voinicul, spune legenda, ce se încumetă să fure această piatră a omniscienţei şi puterii 
absolute trebuie să posede un cal straşnic cu ajutorul căruia poate scăpa de urmărirea balaurilor şi numai dacă 
traversează un râu. La marginea apei jivinele se opresc. Râul este tabu, marginea ritualică. Se pare că legenda 
cuprinsă de răspunsurile la chestionarele Densusianu are o răspândire europeană destul de mare. Jules Michelet 
o amintea ca făcând parte din folclorul druizilor. 

Derularea slobozirii apei la râu demonstrează tocmai limitarea obligatorie a spaţiului sacru, căci dincolo este 
o altă lume, terra ignota, contaminată sau nu, dimpotrivă, uşor de contaminat, ambiguitate pe care o remarcăm şi 
la nivelul călătoriei în ambarcaţiunea vegetală, călătorie ce poate fi considerată fie virtuală, fie reluare simbolică a 
acestui periplu în scopul eficacităţii ritualice. 

Barca făcută de regulă dintr-un dovleac, alteori dintr-o bucată de lemn, nu poartă pomeni în sensul real, pen¬ 
tru că pomana, ca oblaţie alimentară, trebuie consumată actanţial, ci, în special, plăţi pentru vămi, pânză pentru 
poduri şi lumină care să înlăture nesiguranţa unei lumi opace sau cel puţin necunoscute. Apa curgătoare poate fi 
în acelaşi timp şi apă vie, „efuziune escatologică a vieţii lui Dumnezeu" 9 , după formularea lui Jean Danielou. 

în general, în culturile arhaice râul şi pârâul au o simbolică legată de viaţă şi de moarte, ele îşi au izvorul la 
baza Arborelui vieţii care, după părerea lui R. Guenon, este şi Axa lumii 10 . Cele două maluri ale apei reprezintă, 
cum sugeram deja, două stări diferite. 

Ambarcaţia vegetală şi recuzita curpinsă implică semantic călătoria, nu traversarea, ci curgerea în aval sau în 
amonte. Nu trebuie să uităm, vorbind simbolic despre ea, de ritualurile funerare acvatice; barca morţilor, ne spune 
J. Chevalier, este cunoscută în toate civilizaţiile din Oceania până în Irlanda 11 . Să nu uităm nici barca zeului Ra sau 
barca-leagăn, sau, în sfârşit, polivalenţa bărcii în expresia lui G. Durând, „fie monoxilă, fie din piei, luntre, cu formă 
sugstiv lunară şi preponderent mijloc de transport pentru sufletele morţilor. Desigur, prin această incidenţă funebră 
orice barcă este întrucâtva un vas-fantomă, e atrasă de ineluctabile vâltori înspăimântătoare ale morţii" 12 . 

în sfârşit, ritualul se încheie la nivel gestual cu ruperea răbojului sau răbojului, pe care actanta cărătoare a în¬ 
semnat numărul găleţilor cu apă. Percepţia simbolică a gestului decelează o sferă semantică legată de pecetluirea, 
consfinţirea ritualului, de încheierea lui, pentru a putea fi redeschis ulterior, în alte condiţii, căci numai ce sfârşeşte 
poate reîncepe. Astfel de gesturi le întâlnim frecvent la nivelul culturii tradiţionale: îngroparea sau ruperea steagului 
căluşarilor, frângerea pâinii rituale a miresei etc. Gestul ruperii răbojului este unul sacru şi cu tentă ezoterică. Nu 
trebuie să uităm, de asemenea, simbolistica dendromorfă a obiectului ritual. Răbojul nu se confecţionează din orice 
lemn, ci doar din alun sau măr, adică dintr-o ramură cu valenţă sacră ce-i conferă roluri apotropaice. 

Există în acest rit al slobozirii apei un dozaj al mişcării, al gestului, al recuzitei, ce trebuie relaţionat cu spaţiul şi 
timpul sacru ritualic şi cu actanţii. Avem de-a face cu o eficacitate simbolică, la toate nivelurile, ceea ce conferă 
comunicării o receptare directă în special prin vizualitatea şi plastica sa. Gestul sau actul, cum îl numeşte Germina 
Comănici, „transformă prin plastică o năzuinţă corporală, o dorinţă, iar aceasta se exprimă exact în aceeaşi formă sau 
aceeaşi suită. Există în semiotica ritului anumite mişcări cu traiectorie fixă, care consacră o multitudine de valori” 13 . 

Note: 

1 Drăgan, Radu, Lumile răsturnate, Editura Paideia, Bucureţti, 2000, pp. 180-182. 

2 Eliade, Mircea, Tratat de istorie a religiilor, Editura Humanitas, Bucureşti, 1991, pp. 325-329. 

3 Drăgan, Radu, op. cit., pp. 193-196. 

4 Idem, p.197. 

5 Danielou, Jean, Simbolurile creştine primitive, Editura Amarcord, Timişoara, 1998, p. 41. 

6 Bachelard, Gaston, Apa şi visele, Editura Univers, Bucureşti, 1995, p. 86. 

7 Mesnil, Marianne; Popova, Assia, Etnologul intre şarpe şi balaur, Editura Paideia, Bucureşti, 1997, p. 95. 

8 Drăgan, Radu, op. cit., p. 208. 

9 Danielou, Jean, op. cit., p. 42. 

10 Guenon, Rene, Simboluri ale ştiinţei sacre, Editura Humanitas, Bucureşti, 1997, pp. 325-327. 

11 Chevalier, Jean; Gheerband, Alain, Dicţionar de simboluri, Editura Artemis, Bucureşti, 1994, voi. 1, pp. 179-181. 

12 Durând, Gilbert, Structurile antropologice ale imaginarului, Editura Univers, Bucureşti, 1998, p. 203. 

13 Comănici, Germina, Sincretismul limbajelor in modelul de rol al obiceiurilor populare, în .Anuarul Institutului de Etnografie şi 
Folclor", tom III, 1992, p. 57. 

Descântătoarele şi darul lor 
în lumea creştină contemporană 


între schimbările totale produse de creştinism se numără şi cele din domeniul moralităţii şi ideii de jertfă. 
Conform concepţiei creştine, la baza societăţii stă familia monogamă, integrată unui principiu mai larg, de a nu 
râvni la bunul aproapelui. Acest principiu va avea şi consecinţe sociale în societatea sclavagistă în care apărea 
creştinismul. Se condamna, încă de la Sinodul apostolic, desfrâul, extinzând sfera acestuia nu numai la relaţiile 
sexuale, ci şi la îmbuibarea pântecelui, lux, beţie. Acestea însă erau în vechea comunitate păgână nu numai 
forme de manifestare socială, ci şi forme de cult, ofrande aduse zeilor cu prilejul sărbătorilor, dintre care cea mai 
însemnată era sacrificiul sângeros, fie el al unui animal sau om. în privinţa ultimelor, poziţia creştinismului a fost 
foarte categorică: ambele tipuri de sacrificiu au fost eliminate din cult, jertfa sângeroasă fiind înlocuită cu una 
spirituală - umilinţa inimii, rugăciunea şi cântarea. Jertfa sângeroasă adusă o singură dată pentru întreaga ome¬ 
nire, prin moartea Fiului lui Dumnezeu pe cruce, este preînchipuită în chipul nesângeros, al pâinii şi vinului, prin 
jertfa euharistică în care, prin invocarea Duhului Sfânt, aceste două elemente se prefac în trupul şi sângele lui 
lisus Hristos, în chip tainic, păstrându-şi totodată însuşirile lor naturale, pentru a putea fi consumate de oameni. 

Dumnezeul creştin nu este nici forţă prepersonală, ca în cazul animismului sau panteismului, nici simplu om, 
chiar dacă ar poseda calităţi excepţionale, ca reprezentanţii panteonului grec sau roman. El este Persoană, însă 
în sensul desăvârşit al acestei noţiuni, deasupra ideii de persoană omenească, posedând în chip desăvârşit 
toate perfecţiunile şi fiind total transcendent faţă de lume. Dumnezeul creştin este spirit pur, fiind, de fapt, o 
comuniune de persoane (Sfânta Treime), care depăşeşte puterea de înţelegere a omului şi este posibil a fi 
cunoscut doar prin revelaţie supranaturală şi acceptat prin credinţă. 

Spre deosebire de celelalte religii, creştinismul are caracter universal nu numai datorită răspândirii doctrinei 
sale în lumea întreagă, ci şi datorită mântuirii pe care Hristos, prin jertfa Sa, a adus-o întregului neam omenesc. 
Unindu-se cu Dumnezeu, omul moşteneşte viaţa veşnică, devenind părtaş şi moştenitor al împărăţiei cerurilor, 
alături de Fiul lui Dumnezeu. Nemurirea sufletului, prezentă şi în religiile păgâne, nu mai este văzută ca 
posibilitatea duhurilor de a circula liber prin lumea noastră, ispitindu-i pe cei vii la comunicarea cu ele (spiritism). 
Sufletele, conform doctrinei creştine, se duc la Dumnezeu, spre judecată, iar cei vii le pot ajuta numai prin 
rugăciuni, pomenirea la Sfânta Liturghie şi faptele lor bune. 

Majoritatea tratatelor referitoare la magie vorbesc despre aceasta ca de un fenomen social, strict dependent 
de credinţa unui grup, corespunzând unor funcţii psihologice colective, comportând o serie de acţiuni foarte 
precise şi fiind expresia „unei voinţe puternice, afirmate în fiecare detaliu al ritualului, tinzând la subjugarea 
fiinţelor supranaturale care, în mod obişnuit, scapă puterii omului". 

Cei mai mulţi consideră existenţa acestor fiinţe sau forţe malefice ca rezultate ale imaginaţiei, ale înzestrării 
forţelor naturale cu voinţă, prin analogie cu voinţa omenească. Această voinţă presupune inteligenţă şi 
sentimente analoage celor omeneşti. Cea mai frecventă dovadă a înzestrării forţei malefice cu aceste calităţi în 

cazul descântecelor româneşti contemporane este reproşul care i se aduce pentru că a periclitat sănătatea cuiva 
şi bunul mers al vieţii sale. Acesta se realizează prin adresare directă: „Tăciune,/Cărbune,/Urâciune;/Haită urâtă 
care ai speriat/Pe acest copil botezat" sau indirectă, în cazul în care descântătoarea relatează starea bolnavului 
unei forţe benefice (de obicei Maica Domnului), spunându-i cu cine s-a întâlnit cel bolnav de a ajuns în starea 
în care se află. 

Cea mai evidentă dovadă a înzestrării forţei malefice cu dorinţă şi inteligenţă este însă formula de izgonire 
a ei, prezentă sub formă de rugăminte, poruncă sau imprecaţie în toate descântecele culese: „Fugi, strigoi,/din 
cap,/din vârful nasului,/din faţa obrazului" sau: „Io, io, Muma Pădurii,/Mamorniţă ce eşti tu!/Din amiaz de zi,/Din 
amiaz de noapte,/Cercetează caii tăi,/Mieii tăi, viţeii tăi,/Purceii tăi./Şi adu-i lui (cutare)/Somnul şi odihna/Şi 
crescătura". 

în contextul lor de desfăşurare, comparaţia descântecelor cu creştinismul ar putea să le pară unora 
inadecvată, mai ales din motive morale, pentru că descântătoarele acţionează undeva, dincolo de bine şi rău, 
fără a-şi pune problema valorizării morale a ceea ce fac. Pentru ele problema este doar rostirea descântecului, 
asociată cu ritualul magic sau cu practici ale medicinei populare (mai ales terapia cu plante), considerându-l bun 
sau chiar urmarea unui dar special primit cu scopul de „a face bine în lume". Şi totuşi, majoritatea informatorilor 
noştri au recunoscut că originea darului lor este ocultă, malefică. 

Tămăduirea dată ca urmare a descântecului este totuşi considerată de cei mai mulţi de provenienţă 
dumnezeiască, dată ca urmare a credinţei bolnavului şi a medierii descântătoarei. Discrepanţa se datorează, 
credem, diferenţei aparente dintre text şi ritual. Cel dintâi, chiar dacă respectă principiile magiei, conţine, în 
majoritatea cazurilor studiate, cel puţin în cadrul formulei finale, o evocare a numelui Maicii Domnului sau al lui 
Dumnezeu. Acest fapt îl derutează în primul rând pe beneficiarul actului magic, bolnavul, şi este cel mai adesea 
folosit ca argument pentru originea divină a darului descântătoarei. 

Discutând, însă, cu mai mulţi descântători în mod raţional problema artei lor, am adus-o în discuţie şi pe cea 
a valorizării morale a acesteia, pe care cei mai mulţi evitaseră să şi-o pună, pentru a-şi linişti conştiinţa. Din 
aceste discuţii au rezultat concluzii neaşteptate, dar explicabile, dacă luăm în consideraţie actualul stadiu de 
evoluţie a societăţii şi faptul că, datorită progreselor medicinei, arta descântatului a ajuns din proscrisă, cum era 
considerată dintotdeauna, şi dispreţuită, datorită faptului că nu dă, de obicei, rezultatele aşteptate, în vreme ce 
efecte mai spectaculoase şi mai rapide se obţin pe cale medicală. 

Astfel, mai mulţi descântători sunt neîncrezători în meşteşugul lor. Alţii, mai smeriţi, nu cred că ei sunt cei 
care ar putea descânta eficient şi, drept urmare, fie că nu au practicat niciodată efectiv descântatul (deşi cunosc 
şi textul, şi ritualul), fie că nu au îndrăznit să-l transmită, deşi transmiterea este o regulă, contrariul atrăgând răul 
asupra familiei, cum ne-au mărturisit cei mai mulţi: „Ştiu câteva descântece de la mama, căreia îi plăcea să le 
asculte pe prietenele ei şi să fure şi ea ceea ce ziceau ele, adică descântecele. Am încercat să-i învăţ pe copiii 
mei, apoi pe nepoţi, dar nu au vrut să înveţe. Tinerii din ziua de azi sunt preocupaţi de dans, muzică şi alte prostii. 
Acum sunt prea bătrân pentru a mai descânta, iar dumneavoastră aţi picat la timp pentru a vi le spune, ca să nu 
plec cu ele pe lumea cealaltă. Ştiu că nu vor avea leac, pentru că sunt spuse de mine şi nu le-aţi furat. Doar 
când sunt furate, adică ascultate şi învăţate, doar atunci ele au leac". 

Mulţi dintre informatorii noştri sunt însă practicanţi ai descântatului, la scară mai mică, restrânsă la familie 
şi cercul de prieteni, sau mai mare, practicând descântatul pe bani. 

Darul descântatului, spun descântătoarele, le-a fost dat de Dumnezeu, pentru a face bine oamenilor. Altele 
istorisesc tot felul de întâmplări relative la primirea acestuia, de la forţe oculte sau de la însuşi diavolul. 

Darul se transmite de la o persoană la alta, de obicei în familie, pe linie maternă. Informatoarea noastră 
Elena Rotaru, din Doiceşti, judeţul Dâmboviţa, spune însă că leacul îl are tot la a doua generaţie (bunica şi 
nepoata), nepoata sa, studentă, părând că o moşteneşte foarte bine, spre deosebire de fiică. 

Dar să zăbovim asupra unor povestiri ale informatorilor legate de acest dar. Marica Chivu, de 79 de ani, din 
comuna Picior de Munte, spune că bunica sa a fost foarte frumoasă. Pe când avea vreo 17-18 ani, părinţii s-au 
sesizat că aceasta evita compania celorlalţi tineri. Când o întrebau despre ce se întâmplă, întotdeauna primeau 
răspunsuri evazive. îngrijoraţi, au urmărit-o o dată şi au văzut-o în poieniţă, vorbind singură şi gesticulând. La 
întoarcerea acasă, părinţii i-au cerut explicaţii, relatându-i cele văzute. Iniţial, fata nu a vrut să spună nimic, dar, 
la insistenţele părinţilor, a spus că se întâlneşte cu un tânăr foarte frumos, un ofiţer de pe alte meleaguri, care 
i-a cerut să nu povestească nimănui nimic despre el. 

Fiind siguri de sinceritatea fetei, părinţii au început a crede că este ceva necurat la mijloc. Şi aşa, întrebând 
cu blândeţe tot felul de lucruri despre tânărul misterios, mama fetei a remarcat o întâmplare. Se pare că într-o 
zi tânărul a călcat pe o buruiană şi a sărit ca ars. Mama fetei i-a cerut acesteia să-l întrebe pe tânăr din ce cauză 
a reacţionat aşa şi ce plantă era aceea. La următoarea întâlnire, fata l-a întrebat şi l-a rugat să-i arate buruiana, 
iar băiatul i-a arătat-o şi i-a mărturisit că aceea îi putea face rău. Vrând să i-o arate mamei, fata a luat pe furiş 
acea buruiană şi şi-a pus-o în sân. Apoi băiatul, apropiindu-se să o sărute, a simţit prezenţa ierbii şi s-a făcut 
nevăzut. Mergând acasă, mama a observat că planta era singura care are trei vârfuri, fapt care îi dădea puterea 
magică. 

în acea noapte, când a adormit, fata a visat trei babe hidoase cu câte trei ochi fiecare care i-au spus că 
şi-a câştigat darul de a alunga toate bolile venite de la cel rău şi i-au cerut ca după fiecare descântec să întindă 
masă mare, pentru ca acesta să aibă leac. Şi, ca necazul să nu se abată asupra familiei sale, să dea mai 
departe, înainte de a muri, acest dar. 

Chiar tanti Marica, informatoarea noastră, spune că cea care urmează să dobândească darul trebuie mai 
întâi să primească un semn. Ea a furat darul de la mama sa, uitându-se pe fereastră şi urmărind-o cum 
descântă. Ca semn după care mama şi-a dat seama că ea este următoarea aleasă a primit faptul că, stând pe 
lângă lac, i-a ieşit înainte un câine negru care apoi s-a făcut nevăzut. A doua zi după ce i-a fost furat darul, mama 
a căzut la pat, iar a treia zi a murit. 

Iar dacă masa de după descântat nu este bogată, tanti Marica spune că şi acum îi apar în vis cele trei 
bătrâne, atenţionând-o că nu sunt mulţumite şi că descântecul nu are leac. 

Precum se ştie, harul Duhului Sfânt nu poate fi transmis în cadrul unei familii, nu se moşteneşte de la o 
generaţie la alta. De asemenea, nici nu se transmite de la om la om sau prin acţiunea duhurilor. El este dat 
oamenilor de Dumnezeu, iar în cazul hirotoniei, realizată prin punerea mâinilor arhiereului peste candidatul la 
preoţie, este vorba doar de o consfinţire a alegerii, recunsocându-i-se harul dat de Dumnezeu şi consacrându-l 
pentru slujirea învăţătorească şi sacerdotală. 

Aşa cum am văzut, descântătoarele nu primesc darul Duhului Sfânt, descântatul negăsindu-se printre 
darurile enumerate de Pavel - bucuria, pacea, îndelunga răbdare etc., nici printre harisme - vorbirea în limbi, 
proorocia, propovăduirea cuvântului lui Dumnezeu, sau între slujirile menţionate în una dintre epistolele pauline 
- apostoli, învăţători, prooroci, făcători de minuni, vorbitori în limbi etc. Trebuie să mai menţionăm, de asemenea, 
că şi printre oamenii lui Dumnezeu s-au găsit vindecători, fie mai apropiaţi de practicile medicale, vindecătorii cu 
plante, fie care au darul de a vindeca primit de la Dumnezeu. Deosebirea dintre aceştia din urmă şi decântătoare 
este însă evidentă, ei având şi alte daruri duhovniceşti, mai ales pacea lui Hristos şi smerenia, daruri care au 
fost recunoscute de întreaga Biserică şi chiar oficializate, după moartea omului, prin canonizarea sa şi trecerea 
în rândul sfinţilor. De asemenea, asupra provenienţei darurilor duhovniceşti de la Dumnezeu se poate pronunţa, 
conform principiilor Ortodoxiei, numai sinodul episcopal. De aceea, canonizarea sfinţilor se face cu acordul 
conducătorilor Bisericii şi prin mijlocirea mai multor mărturii primite de la oamenii care l-au cunoscut pe sfânt 
câtă vreme era în viaţă. O singură mărturie asupra provenienţei darului, şi aceasta venită de la posesorul său, 
ca în cazul descântecelor, este insuficientă. în cazul sfinţilor, veridicitatea mărturiilor oamenilor este mult 
verificată, apoi supusă analizei teologilor şi clerului, pentru ca să nu se strecoare nimic necurat, eretic sau 
schismatic în ea, pentru a dovedi că persoana în cauză a posedat în mod real darului Sfântului Duh şi că acesta 
nu a fost o înşelare venită de la diavol. 

Unul dintre criteriile după care este judecată provenienţa unui anumit dar este şi acela al roadelor pe care 
acesta le face. Dacă ele sunt conforme cu Sfânta Scriptură şi cu mărturiile Sfinţilor Părinţi, atunci provin de la 
Dumnezeu. Dacă sunt altfel de roade, atunci este vorba despre o înşelăciune diavolească. Mai concret, darului 
Sfântului Duh este aducător de pace, de bucurie duhovnicească, de îndelungată răbdare. El vindecă nu numai 
trupeşte, dar şi sufleteşte. îi insuflă omului credinţă şi nădejde, zel pentru a-L căuta pe Dumnezeu. Este dătător 
de smerenie, roadă pe care nu o poate face duhul înşelăciunii. Acţiunea asupra bolnavului este a lui Dumnezeu, 
mijlocită doar de rugăciunea posesorului harismei sau prin utilizarea de către acesta a mijloacelor apostolice. 
Astfel, el poate să-l însemneze pe bolnav cu semnul crucii, să-şi pună mâinile peste el, să se roage. 

în practica descântatului nu se întâlnesc astfel de roade, descântecul ducând deseori la mândrie, 
provenind, de fapt, din mândria de a arăta oamenilor că performerul nu este un om ca toţi ceilalţi, ci unul mai 
deosebit, iniţiat în taine care altora le sunt necunoscute. Tulburarea pe care o provoacă practicile magice este 

lesne de observat atât în gesturile precipitate ale descântătoarei, în vremea practicării ritualului, cât şi în starea 
ei de spirit în general. în cazul în care descântătoarea este o practicantă mai activă, dependenţa ei de aceste 
duhuri, starea pe care i-o provoacă dependenţa de duhurile rele şi obişnuinţa cu păcatul îi aduc o stare de 
nelinişte, care adesea duce le deznădejde. 

De multe ori, se constată în cazul descântătoarelor prezenţa unor „vedenii", care vin dintr-o concepţie 
animistă asupra lumii, din faptul că fiecare obiect este învestit cu suflet. Mulţi cercetători au sesizat la deţinătorii 
de practici magice prezenţa halucinaţiilor, datorate predispoziţiilor către boli psihice din familie (şi astfel se poate 
explica transmiterea descântecului în familie), a sensibilităţii exagerate, a mediului familial sau educaţiei din 
casă, care propagă trăiri şi experienţe de acest fel, experimentate direct sau induse. Important în obţinerea 
halucinaţiilor poate fi şi orizontul de aşteptare creat de faptul că descântătoarea trebuie să-şi transmită darul şi 
recunoaşterea „următoarei alese”, care creează în oamenii predispuşi la psihoze o tensiune spirituală ce-i poate 
duce la vizualizarea „fiinţelor din altă lume” care, în planul gândirii lor, dobândesc chip şi chiar materialitate. 

Aceste manifestări sunt considerate de creştinism drept boli psihice sau demonice, mai ales dacă văzătorul 
lor se încrede în ele şi, subjugat de „realitatea" lor, începe să le slujească. Pentru oamenii raţionali ai lumii 
moderne toate acestea pot apărea ca simple poveşti, pure fantezii care stârnesc zâmbetul. însă în cercul format 
de descântătoare, pe de o parte, şi de eretici, pe de alta, ele sunt o realitate foarte frecventă, tristă şi uneori 
foarte dăunătoare. 

Multe dintre descântătoare tind să desconsidere chiar lumea reală, vizibilă, având credinţa că adevărul se 
află în acea lume spirituală, vie pentru halucinaţia lor. Totuşi (creştinismul a demonstrat-o prin experienţa 
Părinţilor mistici şi neptici), aceste halucinaţii nu sunt simple roade ale minţii omeneşti bolnave; ele sunt înteţite 
de diavoli, care vor să convingă cât mai mult de realitatea lumii spirituale şi de puterea pe care ar avea-o ei în 
această lume, să subjuge, din invidie, omul căruia i-a dat Dumnezeu posibilitatea de a se ridica din păcate şi pe 
care diavolii au pierdut-o definitiv. 

Descântătoarele cred că pot domina şi ele acea lume, că pot determina duhurile să le slujească, Credinţa 
oamenilor este că oricărei descântătoare îi slujeşte un duh rău. Această slujbă este, de fapt, o înşelăciune, 
pentru că duhul îi ajută descântătoarei să îl slujească, de fapt, pe el, slujindu-i el însuşi cu acest scop, pentru a 
pune stăpânire, în final, pe sufletul ei şi al acelora care apelează la arta sa. 

în descântec putem regăsi toate treptele păcatului menţionate de Părinţii neptici. întâi păcatul ia forma unui 
gând simplu sau a unei idei despre lumea spirituală, care persistă în minte, sugerată de diavol sau de oameni. 
La început, acest gând este nevinovat, spun Părinţii, el putând să fie admis sau respins. Dar, fiind o ispită subţire, 
ale cărei consecinţe nu sunt încă cunoscute de omul aflat în acest stadiu al păcatului, gândul nu este respins 
nici măcar de raţiunea care, la început, este neîncrezătoare, ci trezeşte curiozitatea. 

Odată interesul trezit, se realizează convorbirea cu gândul, apoi consimţirea, care produce în minte imagini 
de felul celor descrise în relatarea informatoarei citate. Aceste imagini devin din ce în ce mai persistente şi mai 
„reale” în minte şi ajung să producă acolo lucrarea păcatului, ca şi cum aceasta s-ar face în mod real. Lucrarea 
reală, cu fapta, a descântatului este următoarea treaptă, căreia îi succede obişnuinţa cu păcatul şi întărirea 
acesteia, numită de mistica ortodoxă deprindere. în acest stadiu, păcatul se lucrează şi cu voia şi fără voia 
descântătoarei, aceasta mărturisind nu de puţine ori că simte un îndemn, o dorinţă irezistibilă spre a descânta 
şi că; dacă nu descântă, i se întâmplă ei tot felul de rele. Realitatea halucinaţiilor i se pare din ce în ce mai 
evidentă, ajungând să trăiască în aceasta şi să conteste glasul raţiunii care o mustra la început şi al conştiinţei 
care îi spune că greşeşte. Puterile raţionale ale descântătoarei aprobă deplin, în final, realitatea şi raţionalitatea 
lumii spirituale în care trăieşte, găsind chiar soluţii pentru „îmbunarea" sau asmuţirea fiinţelor spirituale. 

Un rol important îl joacă, în acest stadiu, imaginaţia, care brodează întreaga dantelărie a lumii în care se 
desfăşoară descântatul. Prin mijlocirea ei sunt descrise chipul şi forma fiinţelor spirituale pe care le vede 
descântătoarea, lumea de dincolo, „plăcerile" şi „neplăcerile" spiritelor, modul în care descântătoarea a fost 
iniţiată, sau în care a dobândit leacul de la buruieni, gesturile rituale şi conformitatea acestora cu „pretenţiile" 
bolii sau ale spiritelor etc. 

Prin forţa ei de sugestie, imaginaţia induce şi o tensiune spirituală care provoacă halucinaţii descântătoarei 
sau bolnavului care, pe baza autosugestiei, se poate chiar vindeca. Din acest punct de vedere, descântatul este 
ceea ce astăzi se numeşte psihoterapie. 

Raţional vorbind, lumea spirituală a descântătoarelor nu există; este numai o închipuire a minţii, o minciună, 
însă cu toate acestea, rezultatele descântecului sunt, uneori, sesizabile, ca şi unele manifestări ale acelei lumi 
spirituale, sau efectele contactului cu ea, chiar pentru oamenii obişnuiţi. în viziune creştină, acesta este un efect 
al prezenţei diavolului şi al lucrării sale. De aceea, în sate, descântătoarele sunt izolate, iar contactul cu ele este, 
pe cât posibil, evitat, crezându-se că are o influenţă malefică asupra omului, chiar fără ca acesta să vrea. 

Implicarea imaginaţiei i-a făcut pe mulţi să treacă descântatul în rândul artelor, nu al ştiinţelor oculte, nici al 
meşteşugurilor, deşi are unele părţi comune cu flecare dintre acestea. Existenţa textului pare să confirme şi mai 
mult opinia unor cercetători ca Frazer, Mauss-Hubert, Maxwell şi alţii. 

Părerea noastră este că dacă am izola textul de context descântatul s-ar putea confunda cu arta, cu 
literatura, în acelaşi mod în care Beaudelaire putea să afirme că poezia este magie. Considerând însă 
fenomenul în toată complexitatea sa, remarcăm, pe lângă diferenţele de formă, context şi performare, care 
pledează pentru integrarea acestei categorii folclorice în rândul ritualurilor magice populare, o diferenţă morală, 
de care performerii nu prea ţin seamă: responsabilitatea care le revine, ca urmare a performării descântecului, 
faţă de receptor, de bolnav, şi de care creatorii de literatură sunt lipsiţi, ca urmare a unei alte convenţii sociale 
în care se încadrează literatura. Aceasta din urmă ţine de sfera ficţională, convenţia acceptată de receptor fiind 
aceea a unui joc ce nu presupune, teoretic vorbind, implicarea lectorului ca în realitate; nu e vorba de adevăr, 
ci de verosimilitate şi de o falsă cauzalitate, consacrate fiind opiniile conform cărora arta este imaginea în oglindă 
a realităţii, nu însăşi realitatea, umbra obiectului, nu obiectul în sine, cum spuneau Aristotel şi Plaion. 

Tipurile de relaţii create între descântătoare şi bolnav sunt, însă, altele. Ea îi propune acestuia un nou mod 
de cunoaştere, a cărei veridicitate nu poate fi demonstrată de bolnav, prezentându-i-o ca pe o realitate 
transcendentă, misterioasă. Bolnavul este, de fapt, antrenat într-un joc, ca şi în cazul artei, cu deosebirea că 
descântătoarea încearcă să-l convingă despre realitatea şi cauzalitatea reală a acestei lumi. 

Puţine sunt cazurile în care descântătoarele sunt cinstite. Majoritatea cunosc înşelăciunea artei lor şi 
încearcă să facă ceea ce Ohmann considera că e propriu literaturii: să inducă celuilalt senzaţiile şi trăirile pe 
care practicanta nu le are. De mijloacele prin care descântătoarea realizează acest lucru ne vom ocupa într-un 
capitol viitor. 

Acum ne mulţumim să constatăm că descântatul, această artă a cuvântului şi gestului, poate provoca 
dereglări psihice reale, ca şi vindecarea de boală bazată pe autosugestie. Prima responsabilă de urmări este, 
desigur, descântătoarea, care, dacă i s-ar cere socoteală de nereuşita descântatului sau de consecinţele sale 
nefaste, va şti întotdeauna să dea vina pe intervenţia celui rău, pe necredinţa bolnavului sau pe incorecta 
aplicare practică a sfaturilor ei de către acesta. 

Revenind la constatările noastre, trebuie să spunem că, ajunsă la deprinderea păcatului, descântătoarea 
se află într-un stadiu considerat drept foarte periculos de Părinţii ortodocşi, căci următoarea treaptă este 
deznădejdea, apoi sinuciderea. Explicaţia acestora din urmă ar consta în faptul că, pe tot parcursul evoluţiei 
păcatului, conştiinţa nu este cu totul adormită sau amăgită, ci numai că descântătoarea a acţionat împotriva 
îndemnurilor ei, nemaiputând să se lase de păcat după ce acesta a reuşit să se înrădăcineze mai bine şi să 
devină obişnuinţă cu timpul. De multe ori, descântătoarele, mai ales cele care au reuşit să se rupă de păcat şi 
să se întoarcă la biserică şi la Dumnezeu, ne-au mărturisit mustrările de conştiinţă neîncetate, pe care le au chiar 
şi după părăsirea păcatului, regretul că s-au rupt de Dumnezeu, că s-au aliat cu diavolul duşman, de unde, 
înaintea întoarcerii la credinţă, gândul deznădejdii de mila şi ajutorul lui Dumnezeu şi cel al sinuciderii, care le- 
ar face să piardă amândouă vieţile, şi pe cea vremelnică, şi pe cea veşnică. 

Trăirea în lumea aceasta spirituală aduce după sine mai multe consecinţe remarcate de toţi cercetătorii 
practicilor magice, dar insuficient explicitate, cel puţin dacă facem referire la descântecele româneşti. 

Prin trăirea ei, descântătoarea se izolează de lumea reală, de unde şi izolarea ei spaţială; ea locuieşte fie 
la marginea satului, fie într-o casă izolată, fie singură undeva. Dacă nu se manifestă astfel, izolarea ia, cel puţin, 
forma misterului: ştie ea, baba, ce ştie. Această izolare este şi o consecinţă a iniţierii. Descântătoarea deţine 
puteri magice, misterioase, necunoscute altora. Cunoaşte adevăratele cauze ale bolii. Ştie ierburile de leac şi a 
învăţat să le folosească. Cunoaşte numele demonilor, pe care îi poate chema sau alunga doar prin simpla rostire 
a cuvintelor. Este iniţiată în tainele lumii nevăzute nu numai de un om, ci şi de spirite. 

Nu este de mirare faptul că unele descântătoare ajung demonizate în sensul cel mai creştin al cuvântului. 
După unele mărturii, diavolii le chinuiesc pentru că nu vor să facă tot răul pe care l-ar voi aceştia. Sau, văzând 

diavolii că dacă stau în exterior nu pot să facă destul rău, intră în descântătoare şi o chinuiesc, nădăjduind ca 
măcar sufletul ei să-l dobândească. De asemenea, există şi diavoli trimişi la unii oameni pentru „a-i convinge" 
să primească darul descântatului, şi îi chrnuie pentru că întâmpină opoziţie, însă numai Dumnezeu poate să 
cunoască întregul meşteşug al lucrării diavoleşti care se face prin descântătoare. Oricât ar înainta cercetătorul 
în studiul acestui tip de fenomene, o cunoaştere exhaustivă a lor este, practic, imposibilă. Şi aceasta nu numai 
din pricina interdicţiei de a dezvălui descântecul sau tabuurile existente, care, în lumea contemporană nu mai 
constituie un domeniu de nepătruns, ci, mai cu seamă, din cauza imposibilităţii cunoaşterii totale a lumii 
spirituale în care acţionează şi crede descântătoarea. Aceasta este subiectivă şi diferită de la o persoană la alta, 
până la contrariu uneori. Există, totuşi, un fond de valori comune, datorat păstrării descântatului prin transmi¬ 
terea darului, deci provenienţei sale dintr-o tradiţie proprie unei arii teritoriale mai largi, în care se respectă sau 
se resping o serie de valori culturale, morale, estetice, curative etc. Chiar şi atunci când cercetarea este parti¬ 
cipativă, adevărul rezultatelor ei este totuşi parţial, observaţia şi experienţa purtând amprenta subiectivităţii 
cercetătorului. Ceea ce se poate face însă în mod obiectiv este consemnarea faptelor şi interpretarea lor în 
conformitate cu tâlcuirea dată de insideri, care rămâne cea mai obiectivă 

în privinţa dezvăluirii secretului textului şi ritualului este de remarcat faptul că, de multe ori, descântătoarele 
contemporane o fac din dorinţa de a deveni celebre, încălcând astfel o interdicţie foarte veche, pe care se 
bazează eficacitatea ritualului. Este şi acesta un semn al desacralizării artei lor, a reconversiei ei de la ritual la 
spectacol. în mod obişnuit, practica descântatului nu este calificată drept magie neagră, ci, în vechime, era un 
ritual curativ, care a stat la baza medicinei actuale. Martoră în acest sens stă şi împărţirea operată de S. FI. 
Marian în rândul ritualurilor magice populare româneşti în vrăji (magie neagră), farmece şi descântece. 
Majoritatea tratatelor consultate înclină către această clasificare, considerând descântatul drept un tip de magie 
inofensivă, curativă. 

în societatea contemporană însă, unde medicina are prestigiu mai mare decât descântatul, acesta se pare 
că s-a specializat în sensul dobândirii unor conotaţii magice mai accentuate, care îl fac să încline către magia 
neagră. Aprecierea în acest mod a descântatului este o consecinţă a accentuării diferenţei dintre ştiinţă şi magie 
şi, nu în ultimul rând, o consecinţă a poziţiei categorice pe care o are Biserica faţă de acest fel de practici. Prima 
mărturie am luat-o chiar de la unul dintre informatorii noştri. Dar ea se regăseşte în credinţa tuturor 
descântătoarelor, în atitudinea lor aparent indiferentă faţă de Dumnezeu, de care, totuşi, le este frică. Această 
atitudine există cu atât mai mult la cei care cred cu adevărat că fac bine (puţini la număr). Aceştia mărturisesc 
că, dacă ar şti că există ceva rău în arta lor, că e păcat, ar părăsi-o, de frica pedepsei divine. O consolare a 
descântătoarelor este însă faptul că, cel puţin pe moment, ar face bine unui om, eliberându-l de suferinţă, în ce 
este mai mult decât atât, chiar şi descântătoarele lasă judecata la atitudinea lui Dumnezeu. 

lată şi mărturia lui Gheorghe Butoianu din Săcele: „O babă din Strojineţ avea lapte de la vaca ei ca de la 
zece vaci. O femeie a rugat-o să-i îndrepte şi ei vaca. Baba a luat unt de la vaca ei şi de la a femeii şi l-a aruncat 
în apă. La untul babei s-au adunat o mulţime de şerpi, şopârle, viermi, dihănii şi-l trăgeau, dar la al femeii numai 
peştişori de apă. 

- Vezi, zicea baba, aşa au să tragă la mine şerpii pe lumea cealaltă. Dacă vrei să păţeşti tot aşa, ţi-oi face. 

Femeia n-a vrut. 

Cred că v-aţi dat seama de morală: poţi să modifici opera lui Dumnezeu prin farmece, prin vrajă, dar pe 
lumea cealaltă vei fi pedepsit pentru faptele făcute. 

Să nu apelaţi niciodată la vrăji, dragii moşului. De multe ori însuşi Dumnezeu ori sfinţii trimit bolile ca pe 
nişte mesageri negri, la fel cu moartea, omului care păcătuieşte". 

Deşi au în minte foarte clară diferenţa dintre magie şi religie, mustrările de conştiinţă îi îndeamnă pe unii 
descântători să se scuze, dacă nu cu acţiunea în numele sănătăţii bolnavului, cel puţin cu faptul că ei nu sunt 
vrăjitori, ci doar descântători. Şi aceasta cu toate că practicile le întăresc apartenenţa la magia neagră, mai mult 
decât la inofensivele ritualuri curative. 

în cercurile de care ne ocupăm, apelul la magie este privit ca ultimul refugiu, şi singurul eficient, uneori după 
constatarea nereuşitei mersului la biserică, rugăciunilor şi a practicilor creştine. Aceasta şi pentru că pricina bolii 
este considerată a fi una magică, ce se pretează, mai curând, tratamentului prin descântec sau vrajă decât celui 
creştin. 

Am remarcat la informatorii noştri şi în cercurile apropiate lor o tendinţă de fetişizare a lumii, credinţa în 
magia contagioasă (că un lucru vrăjit le poate transmite o putere malefică), în faptul că pricina suferinţei lor sunt 
duşmanii, iar nu propriile păcate, aşa cum spun creştinii. De asemenea, ei sunt cuprinşi de deznădejde în fata 
suferinţei, neavând atitudinea senină a creştinilor, care o consideră un mijloc pedagogic pentru a nu mai greşi, 
o cale a progresului spiritual şi a apropierii de Dumnezeu, un mijloc de ispăşire a păcatelor şi de dobândire a 
mântuirii şi fericirii veşnice, în împărăţia lui Dumnezeu. 

Poate că şi ideile creştine vor fi contestate de unii necredincioşi, aşa cum au fost contestate şi celei 
referitoare la lumea magică, pe temeiul imposibilităţii de a verifica, în mod palpabil, realitatea lumii de dincolo, 
însă roadele benefice pentru spirit ale suferinţei răbdate creştineşte se văd încă din lumea aceasta: bucuria 
sufletească (considerată de creştinism drept roadă a Duhului Sfânt), credinţa în Dumnezeu, nădejdea şi iubirea 
(altă roadă a Duhului Sfânt şi virtute teologică): lui Dumnezeu şi a aproapelui. 

Să revenim însă la povestirea informatoarei noastre Nina Ţapu, din Săcele - Braşov: 

„Odată am participat la un descântec făcut de prietena mea şi de încă două vrăjitoare. Era un descântec de 
scoatere a argintului viu. Femeia care venise la vrăjitoare suferea de mai bine de doi ani pentru că cineva 
răuvoitor îi îngropase în grădiniţa din faţa casei o pungă cu argint viu. Mereu îi era rău, ba chiar a fost internată 
la nebuni, cu toate că ea era sănătoasă, dar din cauza argintului avea crize de nebunie. Toţi din familia ei se 
certau mereu, fraţii se băteau şi ea mai avea puţin şi divorţa de soţul ei. 

Femeia a mers pe la mănăstiri, a dat bilete şi s-a rugat pentru binele familiei ei, dar tot degeaba. Până la 
urmă, o prietenă a dus-o la vrăjitoarea de care vă vorbesc. Atât de puternic a fost argintul şi atât de adânc băgat 
în pământ, încât a fost nevoie de puterile a trei vrăjitoare. Acestea au spus următorul descântec, cu speranţa că 
va avea leac mai puternic decât orice alt descântec (urmează textul - n.n.). 

Argintul viu descântat se bea de lecuit de cel bolnav şi se ţine următoarea dietă după ce s-a băut: să nu 
mănânce sărat, piperat, ardeiat şi acrime în timp de trei zile; în schimb, poate bea rachiu şi mânca bucate dulci, 
cu totul fără sare. Femeia a spus că, în ziua când a terminat de făcut tot ce i-au spus vrăjitoarele, a văzut 
ridicându-se din mijlocul grădiniţei un praf auriu. I se părea că ieşea din pământ, ceea ce aşa şi era, pentru că 
praful era chiar argintul viu care pleca în altă parte. De atunci femeia s-a simţit foarte bine şi cei din familia ei nu 
s-au mai certat ca înainte. Vrăjitoarele i-au spus că doar cu ajutorul credinţei ei au reuşit s-o lecuiască. Dacă ea 
nu ar fi crezut în puterea vrăjilor, argintul ar fi intrat şi mai adânc în pământ odată cu zicerea descântecului. 

Mulţi oameni se vaită că au fost fermecaţi cu argintul viu, dar puţini sunt cei care apelează la vrăji pentru a 
li se desface vraja". 

Informatoarea noastră Florentina M., din Bucureşti, ne-a relatat o întâmplare oarecum asemănătoare. Era 
căsătorită cu un bărbat care trăise mai înainte cu o femeie şi avea împreună cu aceasta un copil. Această femeie 
a apelat, din invidie, la o descântătoare, care i-a trimis argintul viu Florentinei, iar ea zăcea foarte bolnavă. Un 
călugăr de la Cernica i-a spus exact numele şi adresa descântătoarei. Ea a mers într-o zi la aceasta şi a 
rugat-o să nu o lase să moară, ci să-i desfacă făcătura. Femeia s-a înduioşat şi i-a spus să intre în casă, dar să 
nu se sperie de ce i se va întâmpla. 

A aşezat-o lângă o masă pe care stătea un borcan gol şi a început să descânte, în vreme ce rostea 
descântecul, fusta i se mişca, ca şi cum ar fi purtat-o cineva, iar Florentina simţea ca o gheară pe piept. Borcanul 
se umplea încetul cu mercur, iar când a fost plin, ea a devenit sănătoasă. La puţină vreme după aceasta, însă, 
s-a îngrăşat foarte mult. 

Prin practicile magice omul se simte stăpân atât pe lumea de aici, cât şi pe cea de dincolo. Creştinismul îi 
recomandă umilinţa, smerenia, rugăciunea, practica virtuţii şi lupta cu păcatul până la biruinţă (biruinţă care, 
spun sfinţii, aparţine tot lui Dumnezeu, lui Hristos, care, ca om, a biruit în mod desăvârşit păcatul în sine însuşi, 
apoi a biruit iadul, la pogorârea Sa acolo şi moartea, prin înviere). Prin cuvinte magice omul porunceşte duhurilor 
să plece. Se simte suveran. Se înalţă, deci cade în mândrie. Crede că biruieşte prin puterea sa (e drept, 
transmisă de la alt om). Face ce vrea, schimbă întorsătura lucrurilor. De fapt, schimbă voia lui Dumnezeu. Şi 
aceasta este o formă de răzvrătire luciferică, ce-şi are originea în păcatul ce a dus şi la căderea îngerilor: 
mândria. 

Conştiinţa damnării artei lor îi urmăreşte încă şi pe descântătorii vremurilor noastre: „Descântecele ne ajută 
să întoarcem în favoarea noastră destinul, soarta, dar, în acelaşi timp, prin farmece, noi ne aliem cu diavolul. 

Oamenii care şi-au vândut sufletul diavolului se chinuiesc grozav când mor. Fiecare ar trebui să-şi lase soarta 
în mâna norocului şi a lui Dumnezeu", spune descântătoarea Nina Ţapu din Săcele. 

în rândul descântătoarelor, opiniile sunt împărţite. Unele cred mai mult în puterea artei lor, altele au 
conştientizat că deasupra acesteia este puterea lui Dumnezeu, de a cărui pedeapsă nu se poate scăpa. Ana- 
Maria Szedlak din Vişeu de Sus ne-a povestit despre o vrăjitoare a locului care nu a putut muri decât după ce 
şi-a cerut iertare de la toţi vecinii cărora le făcuse rău, mergând pe genunchi, căci altfel nu mai putea să meargă. 
Se spune că aceştia, din milă, au iertat-o, cu excepţia unei singure femei, căreia îi omorâse copilul în pântece. 
Dar chinurile vrăjitoarei erau aşa de mari, încât după mai mult timp şi femeii i s-a făcut milă şi a iertat-o. Abia 
atunci a putut muri. 

în zona Botoşanilor se spune că pe vrăjitoare nu le primeşte pământul şi de aceea, oricât s-ar chinui, ele 
nu pot să moară. Trebuie să le dezlege de păcate un preot şi să le citească şi rugăciunea de dezlegare a 
pământului. De asemenea, se spune că dacă o vrăjitoare este dezgropată, la şapte ani de la înmormântare, 
oasele ei sunt negre sau rămâne o parte a corpului neputrezită, emanând miros urât. 

Cele enumerate până aici sunt doar câteva dintre motivele pentru care vrăjitoarele sunt dispreţuite şi, în 
acelaşi timp, invidiate de contemporanii noştri. Meşteşugul lor se adaptează însă pentru a supravieţui cerinţelor 
lumii moderne, suferind o evoluţie paralelă cu creştinismul, tinzând chiar să resemnifice o serie de valori şi 
concepte creştine şi păgubind, astfel, autentica trăire şi viaţă creştină, ortodoxă; în societatea de astăzi, fie ea 
rurală sau urbană, vrăjitoarele şi descântătoarele mai sunt, încă, o autoritate. 

Dr. Maria BÂTCĂ 
(IEF „C. Brăiloiu") 


Repere estetice în ceramica de Horezu 


în comunicarea noastră ne-am propus să supunem fenomenul plastic al ceramicii populare unui examen 
comparativ şi analitic, pentru a explica stadiul actual al evoluţiei sale, mutaţiile petrecute în expresia artistică, 
apreciarea ceramicii contemporane făcându-se prin dubla sa raportare: la normele frumosului tradiţional, pe de 
o parte, şi, la cele ale artei decorative moderne, pe de altă parte. 

Participarea noastră, de-a lungul mai multor ediţii, în juriul Târgului ceramicii populare româneşti „Cocoşul 
de Horezu", în cadrul căruia, an de an, se desfăşoară un concurs de creaţie al meşterilor din diverse centre de 
olărit, ne-a oferit prilejul să reflectăm asupra problemei esteticului în arta populară. 

în domeniul civilizaţiei ţărăneşti, hotarul dintre „produs” şi „creaţie" este dificil de stabilit, obiectul de artă 
populară putând fi conceput fie ca o operă cu caracter decorativ ornamental, fie redus doar la funcţionalitatea 
sa. Chiar şi în acest din urmă caz, ceramica de uz casnic reflectă, deseori, prin însuşirile, prin virtuţile sale 
expresive intrinseci, prin proporţia şi eleganţa formelor, un proces de creaţie. Din aceste considerente, este 
anevoios să disociezi „produsul” de artă populară de „creaţia” de artă populară, definirea putându-se efectua, 
după opinia noastră, doar prin raportarea la coordonatele spiritului creator. Dacă „produsul" vizează clipa, 
satisfăcând necesităţile de moment ale individului sau ale colectivităţii respective, „creaţia” vizează eternul, 
reflectă scara de valori a unei epoci, intrând în patrimoniul cultural. 

Este bine cunoscut faptul că, în domeniul ceramicii smălţuite, centrul de la Horezu, judeţul Vâlcea a rămas, 
până astăzi, „cetatea de scaun a ceramicii româneşti”, cum îl denumea metaforic scriitorul llie Purcaru. 

Tradiţia locală, autohtonă, a suferit puternica înrâurire bizantină, îndeosebi după întemeierea Mănăstirii 
Hurezi de către Constantin Brâncoveanu, între anii 1690-1697. Aici, a fiinţat o vestită şcoală de pictură şi un 
centru de olărie fină, decorativă, care deservea atât nevoile unei curţi domneşti rafinate, cât şi pe cele ale 
boierimii. Sub influenţa modelelor orientale, olarii vâlceni şi-au îmbunătăţit tehnicile de lucru şi au dezvoltat, în 
timp, o artă de o calitate superioară prin fineţea pastei şi a smalţului, prin bogăţia compoziţiei decorative şi 
utilizarea unei game cromatice armonioase, bazate pe tricromul compus din galben, verde şi brun. 

în evoluţia ceramicii hurezene, putem distinge trei etape: prima a fost cea brâncovenească, în care motivele 
ornamentale se executau numai cu cornul, pe ceramica uscată, elementele decorative predominante din cadrul 
compoziţiei ornamentale fiind soarele, pomul vieţii, şarpele, peştele, cocoşul şi alte păsări, ce prevesteau sosirea 
diferitelor anotimpuri sau simbolizau întemeierea familiei, cum ar fi spre exemplu: rândunica, porumbelul, 
ciocârlanii etc. 

Cea de-a doua etapă în evoluţia ceramicii de Horezu a constituit-o folosirea gaiţei în decorarea vaselor şi 
apariţia altor motive ornamentale, între care amintim spirala, valul, altiţa, melcul, S-urile, bobocul, crenguţa etc., 
care au îmbogăţit şi au diversificat compoziţia decorativă. 



387 


A treia etapă a constat din „jirăvirea” întregii suprafeţe a vasului cu motive ornamentale, procedeu decorativ 
introdus şi folosit cu precădere de Victor Vicşoreanu, de unde şi denumirea de „stilul Vicşoreanu", elementele 
ornamentale utilizate de acesta fiind: vârtejul, păianjenul, cununa miresei, coada de păun, spicul de grâu, figuri 
antropomorfe, alături de cele mai vechi ca soarele, şarpele, cocoşul şi melcul. 

Centrul de olărit de la Horezu a beneficiat de individualităţi creatoare de prim rang, cum au fost Stelian 
Ogrezeanu şi Victor Vicşoreanu, care nu s-au limitat să preia numai ceea ce au moştenit de la înaintaşi, să 
utilizeze doar experienţa artistică a generaţiilor trecute, ci au îmbogăţit compoziţia decorativă, punându-şi 
amprenta asupra dezvoltării ulterioare a ceramicii de Horezu. 

Ei au avut o înrâurire covârşitoare, putând fi consideraţi deschizătorii unei noi etape în evoluţia ceramicii 
hurezene. Legaţi de un spaţiu anume, de un orizont spiritual specific, ei l-au redat într-un mod unic, cu mijloace 
particulare, proprii, îmbogăţind zestrea colectivă, fondul tradiţional de valori. 

Este incontestabil faptul că Victor Vicşoreanu a fost un inovator, care a avut conştiinţa esteticului şi a urmărit 
o finalitate artistică, atât ceramica pe care a confecţionat-o, cât şi cea confecţionată de cei ce i-au preluat 
tehnica, impunându-se prin funcţia ei predominant decorativă. înnoirile aduse de Victor Vicşoreanu s-au integrat 
perfect în stilul specific, inconfundabil al ceramicii de Horezu. El n-a prelucrat motive în vederea realizării unor 
duplicate, ci a creat altele, a ajuns la un alt tip de construcţie, la un alt raport între termenii ornamentali, la o 
înnoire a limbajului artistic, a mijloacelor de expresie, care au atins statutul unicităţii. Deşi el n-a mai gândit în 
forma magică sau mitică, la nivelul viziunii estetice a descoperit noi dimenisiuni spirituale şi afective, noi principii 
de organizare internă a compoziţiei decorative. De aceea, ori de câte ori vom lua în discuţie ceramica de Horezu, 
vom avea ca reper fundamental creaţia lui Victor Vicşoreanu, ale cărei valori s-au socializat, fiind acceptate şi 
preluate de întreaga comunitate. 

Fenomenul de mimetism, de imitaţie a stilului Vicşoreanu de către ceilalţi meşteri olari de la Horezu, face 
parte din procesul de creaţie. Permanenţele, particularităţile diferenţiale, care ţin de evoluţia, pe termen lung, a 
ceramicii hurezene, s-au păstrat până în zilele noastre. Au intervenit, însă, cum era firesc, şi elemente noi, ce 
reflectă adaptarea la un context istorico-social radical schimbat, pe care meşterii olari îl percep, însă, în mod 
diferit, în funcţie de talentul, de harul cu care sunt înzestraţi. 

Pe lângă creatori populari originali, cum au fost Stelian Ogrezeanu şi Victor Vicşoreanu, există şi 
producători de piese ceramice care, dotaţi cu anumite calităţi artistice, dinamizează, revigorează, la rândul lor, 
creaţia tradiţională, fără a aduce, însă, o contribuţie personală majoră. Acest fenomen este cât se poate de 
obiectiv, întrucât coeficientul de inovaţie, gradul de autonomie creatoare nu este acelaşi la toţi meşterii olari. Nu 
toţi au acea sclipire de geniu care să revoluţioneze fenomenul plastic popular. Saltul calitativ are loc în urma unui 
îndelungat efort de acumulare şi decantare a valorilor, create de generaţii întregi, care le permite, apoi, anumitor 
meşteri înzestraţi cu har, să-şi depăşească înaintaşii, intervenind în structura tradiţiei şi operând schimbări în 
„destinul estetic” al obiectelor. 

Analizând piesele de ceramică lucrate în acest centru de-a lungul anilor, ne-am dat seama, odată în plus, 
de faptul că ele exprimă o unitate, o consecvenţă stilistică inconfundabilă. Recunoşti de departe ceramica de 
Horezu, ea păstrând şi astăzi ceea ce Blaga numea „matricea stilistică". în compoziţia ornamentală a olăriei 
hurezene întâlnim o schemă structurală unică, o sintaxă decorativ-cromatică descifrabilă într-un grup de 
variabile estetice. Această schemă este, de fapt, emblema de recunoaştere, marca ce conferă identitate, 
individualitate şi originalitate centrului. 

Pentru noi, specialiştii, încărcătura debordantă a întregului spaţiu cu elemente decorative a constituit, iniţial, 
un şoc, învăţaţi fiind cu vasele vechi, din colecţiile muzeale, ce se caracterizau prin organizarea spaţiului 
decorativ în unităţi ritmice şi dinamice, prin alternanţa de gol şi plin, de accent şi neaccent, golul fiind privit ca 
factor ritmic integrat viziunii artistice a creatorului. 

Desigur că orice noutate este percepută iniţial ca o abatere de la normele tradiţionale. 

în lucrarea sa Logica frumosului, Liviu Rusu afirmă că.artistul creator nu poate crea independent de orice 

normă. Atâta doar că aceste norme el nu le aplică în mod deliberativ, nu le are conceptualizate în mintea sa, ci 
le are în sângele lui, le trăieşte şi le aplică în mod nemijlocit şi concret". 

Ne-am dat seama că, atunci când aglomerarea spaţiului decorativ se face cu talent şi sensibilitate artistică, 
iar obiectele create respectă stilul specific local, formele, repertoriul ornamental şi gama cromatică, înnoirile, 
adaptările la cerinţele vieţii moderne, la ambianţa socioeconomică şi tehnică fundamental schimbată reflectă un 



3 88 


proces obiectiv, o realitate complexă, o nouă viziune estetică. Motivul emblematic al centrului de la Horezu îl 
constituie cocoşul, nelipsit din producţia vreunui olar de aici. „Fac şi alţii cocoşi, dar al hurezenilor este mai 
sălbatic, un adevărat cocoş de munte, deosebit de ţanţoşul cocoş al corundenilor sau blândul nostru cocoş de 
Oboga" - ne mărturisea meşterul Marin Ciungulescu, evidenţiind expresivitatea cocoşului de Horezu. 

Fiecare din centrele mai sus-menţionate care utilizează ca element decorativ cocoşul are un mod propriu 
de a reda trăsăturile individuale ale corpului păsării respective. La hurezeni, conturul cocoşului nu apare 
niciodată rigid, ci se realizează printr-o mişcare sigură, viguroasă a mâinii, care îi conferă o deosebită 
plasticitate. De aceea, nimeni nu va putea confunda vreodată cocoşul reprezentat pe vasele de Horezu, cu cel 
redat pe ceramica maghiară de la Corund, judeţul Harghita. 

Există, aşadar, un stil constant, inconfundabil, al fiecărui centru, şi, în acelaşi timp, identificabil, fiind o 
emanaţie a unei conştiinţe colective, chiar dacă unele motive decorative circulă de la un centru la altul şi chiar 
pe spaţii mai largi, de la o etnie la alta. 

Căci specificul unui centru nu este determinat doar de semnele plastice utilizate de meşterii olari, ci şi de 
originalitatea sistemului de combinare, asociere şi interrelaţionare a acestor semne, care duc la diversitatea 
rezolvărilor decorative. 

în diferite arii culturale (elenică, galică, romană, românească, extrem-orientală etc.) cocoşul a fost 
considerat un simbol solar, cântecul său prevestind apariţia luminii şi răsăritul soarelui. în Antichitate, cocoşul 
era asociat cu şarpele, ambii fiind slujitori ai tămăduitorului Asclepios (Esculap), „zeul ce trimitea visele, controla 
psihicul şi viaţa interioară a oamenilor" - aşa cum menţionează autorii Dicţionarului de simboluri, Jean Chevalier 
şi Alain Gheerbrant 1 . Deşi semnificaţiile apotropaice ale unor străvechi motive s-au pierdut, în timp, acestea 
s-au perpetuat, de-a lungul vremii, până în zilele noastre, pentru valoarea lor estetică. Astfel, şarpele, ocrotitor 
al casei, ce aduce noroc, apărând-o de duhurile necurate, amplasat pe marginea vasului, încadrează deseori 
cocoşul de Horezu, ambii fiind consideraţi măsurători ai timpului, „ceasornicele casei". 

Motivul „pereche de cocoşi” a fost introdus pentru prima oară în decorul ceramicii de Horezu de către soţii 
Ioana şi Dumitru Mischiu. 

Alţi meşteri olari au plasat un uliu în zbor deasupra cocoşului, i-au dat dinamism, izvodind motivul „cocoş în 
vârtej" sau l-au asociat cu alte elemente zoomorfe: „cocoş cu peşti", „cocoş pe pânză de păianjen", „cocoş cu 
şarpele casei". 

Pe ceramica de Horezu se întâlnesc frecvent şi simbolurile cosmice. O credinţă a poporului român este 
aceea că fiecare om de pe pământ are pe bolta cerului câte o stea care-i călăuzeşte drumul vieţii, individul 
trebuind să se integreze ritmurilor cosmice. 

Vechiul Testament menţionează faptul că stelele ascultă de voia Domnului, câte un înger veghind asupra 
fiecăreia dintre ele 2 . 

în simbolistica mesianică, steaua are rol de călăuză a magilor spre Bethleem, unde s-a născut lisus. în arta 
populară, contactul cu miraculosul, cu o realitate cosmică, alta decât cea concretă, se continuă, şi în zilele 
noastre, prin simbolurile, semnele plastice reprezentate, ale căror conotaţii, însă, sunt greu de descifrat. Arta 
populară n-a încetat, niciodată, să comunice, să transmită un mesaj prin aceste semne, cărora artistul popular 
ie conferă o nouă semnificaţie. 

Stelele în opt sau zece colţuri şi-au păstrat doar numele cosmic, meşterii olari aducându-le tot mai aproape 
de reprezentările fitomorfe. 

Motivul central, „steaua cu spicul grâului", se asociază, uneori, cu „hora spicelor de grâu” într-o compoziţie 
subtilă şi rafinată. 

Cultul soarelui se exprima în Neolitic printr-o serie de simboluri: roţi, disc, spirală, cerc ş.a., care s-au 
perpetuat până azi doar ca semne plastice, pierzându-şi vechile semnificaţii. 

Oricât de sigură era mâna meşterului neolitic, cercul său nu putea atinge perfecţiunea, însă, odată cu 
inventarea roţii olarului, punctul de culoare din vârful cornului, ce atinge suprafaţa taierului aflat în mişcare, 
descrie într-o secundă un cerc perfect, făcând din această figură geometrică cel mai răspândit element 
ornamental din zilele noastre. 

în decorul pieselor ceramice, motivul decorativ al bradului este considerat de specialişti tiparul traco-dacic 
al pomului vieţii, întâlnit atât în forma sa integrală de arbore, cât şi ca ramură de brad, din epoca bronzului şi 
până astăzi. 

„Bradul" şi „crenguţa de brad" ocupă pe vasele de Horezu un loc secundar în ierarhia motivelor ornamentale 
fiind doar elemente de completare a compoziţiei decorative, în timp ce tiparul plastic iranian în forma arborelui 
întreg, cu rădăcini, numit „pomul vieţii", se află întotdeauna, ca şi „vârtejul vieţii", în centrul compoziţiei 
decorative, ocupând, de cele mai multe ori, toată suprafaţa vasului. 

Trebuie să menţionăm că imaginea plastică a pomului vieţii ca arbore întreg, cu rădăcini, a intrat de curând 
în repertoriul ornamental al olarilor hurezeni. 

în compoziţia decorativă a vaselor confecţionate de vechii meşteri era prezentă şi tematica religioasă, 
biserica fiind pictată pe unele taiere ca element central. 

în prima parte a secolului al XX-lea, meşterul Ion Buclescu a transpus pe ceramică şi tematica religioasă 
specifică altui gen al artei populare: icoanele pictate pe sticlă (Naşterea Domnului, Fecioara şi Pruncul, Patimile 
Mântuitorului, Adam şi Eva gustând la îndemnul şarpelui din fructul oprit, Sfântul Gheorghe ucigând balaurul). 

în anul 1996, aceste reprezentări biblice au fost preluate de tânărul olar Viorel Handoreanu de la 
Cooperativa „Ceramica" din Horezu, care la ediţia jubiliară din anul 2000 a Târgului, a prezentat taiere cu Maica 
Domnului şi Pruncul lisus, Sfântul loan botezându-L pe lisus în apa Iordanului, Sfântul Nicolae etc., 
concurându-l astfel pe meşterul corundean Augustin Tofalvi, ale cărui taiere cu scene biblice şi cahle cu 
reprezentări din poveştile secuieşti s-au vândut foarte bine la Târgul „Cocoşul de Hurez". 

Comentariile specialiştilor pe marginea acestui repertoriu religios, redat pe ceramică, n-au fost prea 
favorabile. S-a considerat că tematica biblică se îndepărtează de filonul tradiţional, de stilul specific al centrului 
hurezean, creaţia meşterului Buclescu rămânând singulară până la preluarea ei de către tânărul Viorel 
Handoreanu. 

Analizând ceramica de Horezu, constatăm cu regret faptul că şi olarii de aici, ca şi cei din alte centre 
(întrucât lucrează pentru nevoile diferenţiate ale satului şi ale oraşului, ale muzeelor şi ale târgurilor de artă 
populară), realizează, în zilele noastre, determinaţi de condiţiile economiei de piaţă, două categorii de piese: una 
în spiritul tradiţiei locale, alta la comanda diverselor categorii socioprofesionale, al căror gust artistic este, uneori, 
îndoielnic. 

Meşterii olari ajung să creeze obiecte ce au o finalitate predominant comercială, produse ce se caută, 
obiecte care se cer. Ei schimbă gama cromatică şi nu mai respectă regulile decorative ale artei populare: 
repetiţia, simetria, alternanţa, dinamica. 

Vom ilustra acest fenomen negativ cu un exemplu concret, în ceramica de Horezu îşi fac loc, în compoziţia 
decorativă, brâurile de culoare albastră care fragmentează compoziţia ornamentală în două registre, între care 
nu se mai realizează acordul decorativ şi cromatic. Dacă accentele de albastru nu deranjează ochiul şi nu sparg 
unitatea compoziţiei decorative, în schimb brâurile late, cu albastru, creează un dezacord ornamental şi 
cromatic. 

Trebuie acordată mai multă atenţie acestor înnoiri care riscă să schimbe total stilul specific al centrului 
respectiv, înecându-l în anonimatul lipsit de calitate. Aceste obiecte încep să piardă, puţin câte puţin, din marca 
lor identitară, din specificul local-zonal. 

Tradiţia acceptă diversificarea modelelor, introducerea înnoirilor din perspectiva unor norme socioestetice 
şi nu din considerente pur comerciale. 

Sistemul de valori constituite de-a lungul timpului, prin efortul creator a zeci şi zeci de generaţii, trebuie 
îmbogăţit cu obiecte care să reflecte gustul locului şi al epocii respective, pentru că aceste obiecte de artă 
populară sunt o expresie a spiritualităţii româneşti, documente cu certă valoare istorică şi artistică, ce transmit 
urmaşilor întreaga sinteză de gândire şi simţire a celor ce le-au creat. 


Note: 

1 Chevalier, Jean; Gheerbrant, Alain, Dicţionar de simbolun, voi. I, Editura Artemis, p. 347. 

2 Idem, pp. 257-258. 



Cornel BOTEANU 

(CJCVTCP Mehedinţi) 


Elemente mitice si religioase în satul Băluţa 
din nordul Plaiului Cloşani 


Plaiul Cloşani s-a constituit ca unitate administrativă pe la jumătatea secolului al XlX-lea, aşa cum 
subliniază una dintre cele mai avizate cercetătoare ale ţinutului, doamna Marcela Bratiloveanu-Popilian: „Văzută 
de localnici ca unitate de viaţă materială şi spirituală aparte, denumită de aceştia munte şi plai, zona se va 
constitui ca o unitate administrativă. în catagrafia din 1819 apare plasa Plaiului Cloşani, formată din 24 de 
aşezări situate în podiş, celelalte aşezări, neincluse la acea dată în Plaiul Muntelui, intrau, în majoritate, în 
componenţa plasei învecinate Baia. în catagrafia din 1831 plasa Plaiul Muntelui apare sub numele de Plaiul 
Cloşanilor, denumire rămasă până în zilele noastre în conştiinţa locuitorilor. Prin reglementările administrative 
ulterioare şi potrivit datelor din 1845, odată cu desfiinţarea plasei Baia, în plasa Plaiul Cloşanilor vor fi cuprinse 
aşezările din zona etnografică cu acelaşi nume" 1 . 

în plan etnofolcloric, denumirea s-a impus printr-o riguroasă cercetare a întregului ţinut de către regretatul 
folclorist Pavel Ciobanu, care a realizat patru volume de culegeri folclorice şi alte studii, reuşind cea mai 
amănunţită investigare a întregului fenomen folcloric din această zonă. 

Din anul 1995 s-au pus bazele unui festival folcloric al acestui plai, intitulat „Munte, munte, brad frumos”, 
care se desfăşoară anual la Baia de Aramă, încurajând promovarea tinerelor talente şi valorificarea materialului 
folcloric al acestui ţinut. Lângă Baia de Aramă, în carstul mehedinţean, se află comuna Ponoarele, renumită prin 
mozaicul său de frumuseţi naturale: Podul lui Dumnezeu, Zătonul Mare, Zătonul Mic, Peştera Ponoarele, 
Câmpul de lapiezuri, Valea Morilor. Nu întâmplător, aici se desfăşoară în fiecare an, în prima săptămână a lunii 
mai, o adevărată sărbătoare a primăverii, numită „Sărbătoarea liliacului”. Comuna Ponoarele cuprinde 14 sate, 
printre care şi satul Băluţa, situat chiar lângă pădurea de liliac - sat care face obiectul investigaţiei noastre. Aşa 
cum arată documentele, satul datează din anul 1561, împreună cu localităţile Ponoarele şi Proiteşti 2 . Denumirea 
localităţii Băluţa trebuie pusă în legătură cu cea a satului vecin - Bala. Cuvântul este de origine dacică, având 
semnificaţia de „monstru, dihanie, fiară groaznică”, aşa cum arată Aurel Berinde: „în folclorul nostru este un 
«monstru, o dihanie groaznică», în limba sanscrită bală înseamnă fiinţă fantastică, identificându-se perfect cu 
românescul bală. Pe teritoriul României numele de locuri derivate de la acest cuvânt au largă răspândire, ceea 
ce dovedeşte că sunt păstrate de la străbuni” 3 . 

Cuvântul mai are şi semnificaţia de „spălăcit, blond, bălai”. Interesant este faptul că în zonă întâlnim un 
adevărat lanţ toponimic: Bala, Bereşti, Băluţa, Balaciu, denumiri care pot sugera existenţa unui sat străvechi, 
datând din epoca preromană. Tot aici se păstrează şi toponimul „Homu”, care atestă prezenţa omului pe aceste 
locuri din timpuri străvechi. Alt toponim a cărei semnificaţie nu mai este cunoscută astăzi de către localnici este 
Piatra Dajului, o stâncă pe care creşte cel mai frumos liliac din întreaga rezervaţie. La poalele acestei stânci se 
mai pot observa urmele unor scobituri, care reprezintă resturile unor cuptoare de topit minereu. 

Bine ascuns între Gornet şi Dealul Băluţei, satul reprezintă un model de sat risipit, specific zonei de munte. 
Relieful este calcaros, prezentând în partea sudică, spre Delureni, formaţiuni carstice cunoscute sub denumirea 
de Cheile Băluţei. 

Singura bogăţie importantă a locurilor o constituie piatra de var, destul de puţin valorificată astăzi prin 
practica vărăritului. 

Terenul agricol este puţin, fapt ce a determinat orientarea oamenilor către creşterea animalelor mici (oi şi 
capre), păşunate individual pe cornetele din jurului satului. 

înainte vreme locuitorii erau renumiţi pentru prelucrarea lemnului: „în zona Plaiului Cloşani s-au dezvoltat, 
în decursul timpului, câteva centre meşteşugăreşti specializate în prelucrarea lemnului (Băluţa, Cracul Muntelui, 
Ponoarele, Gornenţi, Costeşti, Obârşia Cloşani), renumite prin amploarea acestui meşteşug, prin varietatea şi 
calitatea produselor, prin aria relativ întinsă de desfacere" 4 . Astăzi în sat mai există doar doi dogari, din care unul 
se ocupă şi cu fierăria şi doi zidari; majoritatea bărbaţilor s-au orientat spre minerit. Femeile sunt casnice, 
ocupându-se cu creşterea animalelor şi a copiilor, cu torsul, ţesutul şi cusutul. 

La început Băluţa se pare că a fost un cătun cu câteva familii. Satul este menţionat de Ion lonescu de la 
Brad în anul 1868 cu 27 de familii 5 , iar în anul 1894, aşa cum arată N. D. Spineanu 6 cuprindea un număr de 30 
de familii. în anul 1947, în dicţionarul lui I.C. Pajură, satul figurează cu „36 clădiri, 34 gospodării şi 169 locuitori" 7 . 
Acum, în anul 2000, potrivit Registrului agricol aflat la Primăria din Ponoarele, satul cuprinde un număr de 60 de 
familii şi are 235 de locuitori. Numele localnicilor se pot în întâlni şi în satele vecine: Plăiniceanu şi Mihuţescu 
se întâlnesc în satul vecin, Delureni; Doman este întâlnit în Rudina; Lepădăţescu, în Valea Ursului; Paulescu, în 
Ponoarele; Tudorescu, în Brânzeni şi Morjan, în Gardăneasa. Aceste patronime dovedesc legăturile dintre satul 
Băluţa şi celelalte localităţi dimprejur. Surprinzător este faptul că peste jumătate din numărul de familii din sat 
poartă numele Răduică (35 de familii), fapt care dovedeşte că aceasta a fost familia dominantă (nucleul) de la 
care s-a construit colectivitatea satului. 

Ca orice comunitate rurală, satul constituie un adevărat cosmos, un fel de centru al lumii, după cum 
recunoaşte L. Blaga în discursul său de recepţie la Academia Română intitulat Elogiul satului românesc: „Faptele 
şi întâmplările se prelungesc pentru omul de la sat într-o imagine mitică, permanent disponibilă. Nimic mai 
prompt decât raţiunea mitică a săteanului. Or, mitul implică totdeauna semnificaţii liminare şi prin aceasta o 
raportare la întregul unei lumi” 8 . 

Locuitorii satului, mai cu seamă cei ce depăşesc vârsta de 70 de ani (17 persoane: 10 bărbaţi şi 7 femei) 
mai cred şi astăzi în tot felul de superstiţii care s-au transmis din generaţie în generaţie. 

Astfel, dacă îţi iese înainte o persoană cu găleata de apă goală în drum spre fântână, se spune că nu-ţi 
poartă noroc. La fel se întâmplă dacă îţi taie calea o pisică neagră sau dacă te întâlneşti cu un popă. Cei bătrâni 
respectă zilele de post (luni, miercuri şi vineri); nu împrumută şi nu vând nimic din casă în aceste zile. Femeile 
bătrâne mai respectă şi astăzi sărbătorile băbeşti (marţea trăznetelor, marţea încuiată, joia iepelor). 

Maria Răduică (91 ani) din Dealul Băluţei îşi aminteşte de unele practici, cum ar fi luarea urmei şi luarea 
umbrei sau a statului. Se spune că celui care i s-a luat statul pentru a fi îngropat la temelia unei case, nu va mai 
trăi mult. De asemenea, ne mai spun şi câteva lucruri legate de credinţele oamenilor în sărbătorile băbeşti, 
numite Circovi din săptămâna dinaintea Sfântului llie: „La Sfântu’ llie îs Şircovii. Pe şaispreşe îi un Şircov, pe 
şaptespreşe-i Marina şî pe optspreşe-i iar un Şircov. îi rău dă trăznit. Pe fraşile Iu 1 Ion Corobaie l-o trăznit cân' 
lucra la o claie ge fân". 

Altă bătrână, Aurica Răduică (80 ani), crede că moartea este prevestită de anumite vise (casă nouă, horă 
cu lăutari, căderea unui dinte) sau de urletul câinelui, ţipătul cucuvelei sau trosnetul unor obiecte de casă. Tot 
de la ea aflăm că nu e bine să se moară în săptămâna neagră sau să se moară fără lumânare. 

în tradiţia locală mai există credinţa că oamenii răi, cei care ucid sau se sinucid, fermecătoarele sau 
descântătoarele se transformă după moarte în moroi (strigoi). Un astfel de exemplu ni-l relatează bătrâna 
Domnica Corobaie (89 ani): „Vica lui Bota a fost omorâtă ge noru-sa, s-o făcut ş-o venit la mine-acasă ge trii ori 
trii nopţ’. întâi o venit mai devreme, leram numai ieu acasă cu copilu’ al mijlocan. O bătut în jeam ş-o strâgat: 
Domnică! Domnică! Domnică! Am cunoscut-o pă gură. leram în odaie şî dă frică mă ţâneam dă mână cu copilu'. 
în casă aveam mămăliga în şeaunu’ dan dzălar, da' n-am îndrăznit să mă duc s-o mestăc. Am lăsat-o dă s-o 
afumat. Când o vinit-a doua oară o bătut în jeam, o strigat dă o tulit câinili după ş-o fujit. A treia oară ierea pî la 

unspreşe noapcea. O bătut în jeam, o strâgat ş-o ieşât cumnatu-mio şî cu Costică al mieu. Ş-o luvat şî câinile 
după iea ş-o fujit. Ierea ca o flacără ge foc". 

Pentru a înlătura anumite boli sau pericole din comunitate, s-au instituit sărbători sau praznice populare, ce 
ulterior au fost acceptate şi de către biserica locală a satului respectiv, de exemplu: sărbătoarea de „vinerea 
ciumii". în nordul Plaiului Cloşani există un calendar precis al acestei practici care începe imediat după Paşti şi 
ţine până la Sfântul Vasile. în satul Băluţa, praznicul de Vinerea Ciumii se tine în prima vineri după Adormirea 
Maicii Domnului. Din relatările mamei sale, Nicoliţa Lepădăţescu (70 ani) îşi aminteşte că, înainte vreme, în 
noaptea de joi spre vineri se adunau nouă femei la o casă şi lucrau o cămaşă, pe care o duceau apoi la marginea 
satului pentru a împiedica venirea ciumei. în această zi se pregăteşte un praznic de post pentru cei vii. Preotul 
vine la biserică ceva mai târziu ca de obicei şi nu face o slujbă cum se obişnuieşte, ci se roagă pentru sănătatea 
oamenilor prin slujbă de mulţumire lui Dumnezeu, sfinţind artosele pe care le aduc credincioşii la biserică. După- 
amiază sosesc invitaţii care sunt serviţi cu mâncăruri specifice de post: fasole sleită ( făsui ), sarmale cu nucă, 
ardei umplut cu orez şi cartofi şi „raţe" din sfeclă de zahăr, gogoşi sau plăcintă cu mere. Spre seară lumea se 
adună la locul de horă şi se petrece până noaptea târziu. 

Interesant este faptul că bolile cele mai groaznice (ciuma, holera) poartă nume feminine. Potrivit 
chestionarului lingvistic realizat de B.P. Hasdeu la sfârşitul secolului trecut (sec. XIX - n.r.), se cunoşteau nume 
pentru şapte sute de boli pentru combaterea cărora cel mai folosit remediu era descântecul. Ovidiu Bârlea afirma 
rolul terapeutic, curativ al descântecului: „Vreme de milenii descântecul a fost singurul mijloc al oamenilor de 
pretutindeni de a se împotrivi bolilor şi calamităţilor, un instrument pe potriva omului simplu de a interveni în 
ţesătura evenimentelor mai presus de puterile obişnuite" 9 . 

Stând de vorbă cu Alionora Mihuţescu (76 ani) din Dealul Băluţei, femeie care a rămas văduvă de tânără şi 
a crescut cinci copii, ne spunea că de mică suferise de boala copiilor şi nu a putut scăpa de această boală până 
nu a înfiiat-o Gheorghe Răduică din Corneţ. De atunci, lumea o cunoaşte cu noul său nume de Maria. Ea 
mărturiseşte că l-a respectat tot restul vieţii pe cel care a înfiiat-o spunând-i tată. „Şi băiatul său cel mare, Vasile, 
căsătorit în prezent în Delureni, satul vecin, a avut aceeaşi boală şi nu a putut scăpa până nu a mers cu el la o 
vrăjitoare cu numele Maria Raicu din localitatea Gărdăneasa. Aceasta i-a descântat copilului de „muma pădurii", 
după ce a pregătit apa descântată folosind un cuţit, busuioc şi cărbuni. Din această apă i-a dat copilului să bea 
de trei ori, l-a pus pe o buturugă de gorun şi a turnat câteva picături în creştetul capului. La plecare i-a spus că, 
dacă noaptea va visa iarbă verde ori o pătură albă, brânză sau lapte, să mai vină şi altă dată pentru că 
descântecul are leac. După aceasta copilul s-a vindecat. Ea ne spune că i-a mai descântat de întorsătură o 
femeie numită Maria Răduică din localitatea Delureni. Acesteia i-a dat o găină neagră pentru sănătate, dar găina 
a murit la câteva zile, dovadă că fusese vrăjită. De la aceste bătrâne a furat si ea descântecul şi acum cunoaşte 
descântecul de deochi, de moroi, de dragoste şi de întorsătură. Tot în Dealul Băluţei am stat de vorbă cu 
Elisaveta Răduică, poreclită Chiţoaica, în vârstă de 89 de ani. De la ea am cules descântecul de bubă, de 
deochi, de măritat şi de izdat. Cel mai cunoscut, care se mai practică şi astăzi pentru copii, este cel de deochi. 
Potrivit lui Robert Muchembled, acesta ar fi o expresie a veninului sufletesc proiectat prin ochi: „Normal deochiul 
este considerat o agresiune magică legată de sentimentul de invidie. Dar el se produce din perspectiva pe care 
o analizăm ca un rezultat al unei încrucişări cauzate de priviri, al unei interacţiuni nefericite sau ca o influenţă 
dezlănţuită a unui corp dereglat sau impur" 10 . 

Am constatat că, la nivelul satului, doar aceste două femei mai cunosc şi mai practică şi astăzi descântecul. 
Femeile sunt în vârstă de peste 70 de ani, adeverindu-se astfel aserţiunea lui Gheorghe Pavelescu: „Deci 
învăţarea unui descântec se verifică abia la maturitate sau după ce a fost trecută prima probă de descântec, lată 
de ce e foarte greu să găseşti descântătoare tinere. Ele chiar dacă ar şti descânta nu o fac pentru că le lipseşte 
curajul faţă de opinia publică şi convingerea interioară în eficacitatea descântecului. Condiţiile fiziologice pe care 
trebuie să le îndeplinească uneori descântătoarele (să fie «bătrână, curată, să postească») par a fi mai degrabă 
o transfigurare biologică a unei conversiuni interioare" 11 . 

Descântecul nu se bazează numai pe simpla incantaţie, ci şi pe ritul respectiv al apei descântate şi potolirea 
cărbunilor (trei la număr). Cele două elemente fundamentale, după cum se poate observa, sunt apa şi focul, 
elemente mitice străvechi, cu o profundă valoare simbolică. Cele două femei chestionate, cu toate că practică 
ritul, nu mai pot furniza nicio explicaţie despre semnificaţia acestuia, îndreptăţind astfel o concluzie a lui Mircea 
Eliade despre existenţa unei legi a conservării materialului, care nu este decât un corolar al legii degradării 

sensurilor: „Legea aceasta care se verifică mai ales în folclor - unde anumite gesturi şi formule orale se conservă 
şi după ce funcţia lor primordială şi înţelesul originar s-au pierdut" 12 . 

Discutând cu descântătoarele, am constatat că sunt puţine femei care vin să le descânte şi am tras 
concluzia că femeile tinere care mai cred în această practică o preferă pe descântătoarea din satul vecin, Dâlma, 
poreclită Muroaica, care este mai renumită şi la care vine lumea din mai multe sate. 

Interesantă este prezenţa elementului religios (Dumnezeu, Hristos, Sfânta Maria, Maica Precista) la nivelul 
tuturor descântecelor culese. Aceasta nu este o dovadă a caracterului sacru al acestei specii, cât mai degrabă 
o dovadă că elementul creştin a asimilat, la fel cum s-a întâmplat şi în cazul calendarului popular, fondul nostru 
păgân, după cum recunoştea Constantin Noica: „Trebuie să o spunem deschis: există o dimensiune păgână a 
sufletului românesc. Când subliniem cu apăsare că românii au fost întotdeauna creştini, creştinismul venind 
pentru ei ca o împlinire şi nu ca purtătorul de mesaj al unei crize de tip nou, recunoaştem fără să vrem că, după 
ce ne-am creştinat, am păstrat moduri ale lumii păgâne. O vedem bine în mitologia noastră populară, iar 
credinţele noastre sunt pline de eseuri care ne încântă pe plan cultural şi care în definitiv nu supără nici din 
perspectiva bisericii. Dimensiunea noastră păgână a fost tolerată de biserică şi chiar asimilată într-un sens" 13 . 

Această dimensiune păgână scoasă în evidenţă de Noica constituie un adevărat fond al mitologiei şi magiei 
noastre care, indiferent sub ce forme s-ar ascunde, nu poate niciodată să dispară: „Oricâtă critică i s-ar aduce 
e aproape sigur ca ideea magicului nu va putea fi niciodată izgonită din conştiinţa umană. Iar dacă ar fi izgonită 
de aici, e sigur că ideea magicului ar continua să palpite în subconştientul uman, înrâurind de acolo orientarea 
în cosmos şi cele mai alese semţăminte ale noastre" 14 . 

Pentru a urmări degradarea semnificaţiei magice şi mitologice, ne-am propus să ne oprim pe scurt asupra 
unei străvechi tradiţii de la nivelul satului: hora. Nu întâmplător, chiar la intrarea în sat, imediat după cimitir, se 
află un loc de formă circulară, numit: „locul de horă". Aici probabil a fost centrul satului, locul unde oamenii se 
adunau încă de pe vremuri la hora duminicală. Chiar după ce locul desfăşurării horei s-a schimbat în curtea 
şcolii, denumirea vechiului loc de horă s-a păstrat. Aşa cum sublinia Romulus Vulcănescu, hora a constituit 
pentru români un adevărat „tezaur mitologic": „Luată în ansamblul manifestărilor ei, hora sintetizează, păstrează 
şi transmite românului cea mai mare parte a tezaurului mitologic al culturii străvechi, cu influenţele, îndreptările 
şi adnotările mitice ulterioare. Din acest punct de vedere, fără a forţa nota expunerii se poate spune că hora 
încorporează în indefinitatea manifestărilor ei culturale cea mai bogată arhivă a conştiinţei imanente a neamului 
daco-român în permanenta lui devenire istorică" 15 . 

Hora a însoţit românul în cele mai importante momente ale vieţii lui: la naştere (botezul), la nunta propriu- 
zisă (hora bradului, hora prăjinii) şi la moarte (hora priveghiului, hora de pomană). Deci, toate marile momente 
ale vieţii omului devin acte de magie horală legate strict de magia cercului sau a spiralei. Valoarea magică a 
horei se poate observa şi din faptul că ea a fost cunoscută şi sub denumirea de „descântec" 16 . Prin forma ei 
circulară, hora este o rămăşiţă a unui străvechi rit magic solar, aşa cum subliniază acelaşi cercetător: „Hora 
sacră se desfăşura în trecut în sensul mişcării soarelui pe cer, ridicarea mâinilor în dans semnifica preamărirea 
soarelui, baterea pământului cu piciorul semnificând invocarea fertilizării ogoarelor şi a pământurilor" 17 . 

Dacă în trecut hora se impunea, în forma ei sărbătorească, prin coloritul viu al costumelor populare şi prin 
curăţenia trupească - descătuşare de energie care mai aminteşte şi azi de sărbătorile tracice închinate lui 
Sabazios - ea nu mai păstrează astăzi nimic din aceste rituale. Doar hora de pomană, o horă de mână care se 
joacă de regulă într-un cadru deschis, natural, pare şi acum rămăşiţa unui spectacol antic. Din păcate, însă, 
asemenea hore de pomană sunt tot mai rare în satele noastre şi se fac, de regulă, pentru cei morţi, dar ea poate 
fi dată de pomană şi pentru cei vii. Aceasta se desfăşoară cu ocazia unor nedei, pe tot parcursul anului, 
exceptând posturile. Sunt preferate horele de pomană din „Săptămâna luminată" până la Rusalii. Hora este 
plătită de către cei apropiaţi din familia mortului (soţ, soţie, copii, rude). Se aşteaptă până când toată lumea s-a 
prins în horă şi atunci cei din familia mortului, care au venit pregătiţi cu un coş în care se află lumânări, flori, 
prosoape şi batiste, oferă celui care conduce hora şi celui care o încheie câte un prosop şi o lumânare aprinsă 
împreună cu o floare. Celorlalţi li se dau lumânări aprinse şi batiste în care se leagă un ban sub forma unor 
gulere. Fiecare trebuie să zică „Bogdaproste". Hora de pomană se face după cel puţin şase săptămâni după 
deces, când în mod firesc se încheie perioada de doliu. Dacă vor să intre în horă, cei din familia mortului trebuie 
să pună jos o batistă şi să facă primii paşi pe aceasta, pentru a „nu călca pe ochii mortului". 

Ca realitate etnografică, hora a început să dispară din lumea satului, cum sublinia Pavel Ciobanu: „Hora 
satului, reuniunea duminicală a tinerilor este un obicei popular stins, lată de ce se impune de pe acum o 
reconstituire a ei în plinătatea de odinioară. O reconstituire grabnică atâta vreme cât se mai poate apela la 
memoria oamenilor vârstnici. Se simte acut nevoia unei monografii de arheologie socială asupra horei 
duminicale a satului" 18 . Şi nu este un simplu semnal de alarmă dacă şi într-un sat retras cum este Băluţa se 
poate semnala acest impact. în urmă cu câţiva ani, când am locuit în această zonă, hora constituia o realitate 
vie, deşi în sat nu era decât un singur acordeonist. Acum hora se face foarte rar, poate doar la hramul Bisericii 
Adormirea Maicii Domnului. 

Tineretul preferă muzica disco, fiind atras de cele câteva baruri existente deja în sat. Nu demult am văzut 
că până şi în vechiul loc de horă se construieşte un asemenea bar. Cred că denumirea locului va dăinui, chiar 
dacă hora se va înlocui cu discoteca. 

Constatarea lui Isidor Chicet referitoare la câteva comune din judeţul Mehedinţi mi se pare pe deplin 
îndreptăţită: „Pe ansamblul judeţului Mehedinţi, după informaţiile pe care le deţinem în ceea ce priveşte hora 
satului, concluzia este în măsură să ne întristeze, căci nici Mehedinţiul nu a făcut excepţie de la efectele tranziţiei 
care în România înseamnă cârciumi şi discoteci, aducătoare de profit, dar capabile să anihileze hora satului, 
deoarece ambianţa lor sonoră se abate de la tradiţie" 19 . 

Polarizarea masculin/feminin în raport cu 
praxisul magico-terapeutic 


Prin mecanisme bine reglate, deseori cu valenţe vizibil compensatorii, cultura folclorică a impus modele 
comportamentale diferite pentru membrii grupului sociocultural istoriceşte definit, lucru care a generat 
conturarea unor categorii bine determinate de roluri. Astfel de instanţe de rol au fost generate prin raportarea 
neunitară a membrilor comunităţii arhaice la religie, la magie, la o anume organizare socială sau la alte categorii 
ale socioumanului, totul sugerând o dinamică internă a dimensiunilor spiritualităţii populare, asumată diferit în 
funcţie de o anumită polarizare (orientare) a componenţilor grupului. Judecând comportamentul comunităţii 
tradiţionale în ansamblu prin prisma apelului la magie şi la practicarea formelor sale - fie cotidiene, fie ocazionale 
- asistăm la o dihotomizare a atitudinilor, care prefigurează o polarizare vădită a mediului sociouman în ipostaze 
feminine şi ipostaze masculine. 

Exercitarea acestor roluri diferite, individualizate de distincţia feminin/masculin, se realizează efectiv în 
practică prin apartenenţa la un anumit grup şi prin asumarea normelor de conduită socioculturală impuse de 
setul de reguli interioare ale acestuia, validate şi fixate prin cutumă. Astfel, „modelul organizat al com¬ 
portamentului la o anumită poziţie a individului, într-un ansamblu interacţional socialmente instituit", cum poate 
fi definit rolul, „vehiculează un cumul de limbaje care servesc, în globalitatea lor, unor funcţii bine articulate" 1 . 

Raportându-ne la societatea tradiţională, care trebuia să lupte (din interior) pentru anihilarea sau devierea 
unor prezenţe potrivnice, disociate, difuze (din exterior), care configurau însă maleficii dintre cele mai grave, 
culminând cu moartea, devine tot mai vizibil rolul gnoseologic şi, în final, ontologic, pe care l-a jucat magia în 
schema generală de comprehensiune a lumii şi de raportare la ea. Iar unul dintre aceste limbaje vehiculate de 
rol, poate fi cel al poziţionării individuale sau de grup faţă de fenomenul magic, prin care se instituie un 
comportament diferenţiat pe sexe, comportament ce denotă nu numai reflexe mentalitare de sex, dar şi atitudini 
diferite faţă de praxisul magico-ritualic. 

„Abordarea antropologică a genului înseamnă, înainte de toate, o reconsiderare a analizelor disponibile" 2 , 
crede Jean Copans; această reconsiderare epistemică ar trebui să pornească de la analiza proceselor din sfera 
mentalului colectiv, pentru diferite culturi şi civilizaţii şi pentru momente istorice definite, pentru ca, în final, să 
poată defini constantele comportamentale şi mentalitare, astfel încât o teorie a genurilor să se obiectiveze 
într-o dihotomizare a modalităţilor de structurare a lumii în funcţie de categoria socioculturală a genului 3 . într-un 
asemenea demers antropologic trebuie făcută o diferenţă între sex, ca dat biologic, ca amprentă naturală 
obiectivă a unei diferenţieri între cele două categorii anatomice, şi gen, ca principiu cultural, construct 
complementar sexului, promotor al unor axiologii şi ierarhii socioculturale. în ordinea culturalului, genul este deci 
cel care defineşte diferenţierile structurale şi mentalitare; parcursul de la dihotomizarea biologică la cea 
antropologică este fundamentat pe o serie de realităţi istorice: formă de civilizaţie, mediu cultural, educaţie, relaţii 
sociale, valoare spirituală şi o serie de alţi factori care structurează nu numai genurile şi rolul lor în societate, ci 
şi modalităţile de configurare ale imaginarului, în efortul de receptare, înţelegere şi reflectare a lumii. 

La nivelul spiritualităţii tradiţionale şi a modalităţilor de adaptare a individului la rânduiala lumii, modalităţi 
proprii formelor de cultură populară, relaţia dintre rol şi gen devine emblematică pentru trasarea a două căi 
diferite de abordare a lumii, generate de credinţa în magie şi în eficacitatea ei de factor de echilibru în dinamica 
identitate - alteritate. Conturarea unui pol al feminităţii şi a unui pol al masculinităţii odată cu raportarea la acele 
acte „private, secrete, misterioase, tinzând la limită către un rit interzis" 4 care prefigurează manifestările magicu¬ 
lui în viaţa comunitară, trebuie analizată de pe poziţii multiple, iar femininul şi masculinul trebuie redefinite, ca şi 
comportament determinat magic, prin apelul la o diagramă de roluri: practician (emiţător), pacient (receptor), 
depozitar, transmiţător, spectator, emiţător de judecăţi şi aprecieri sau, pur şi simplu, observator din off. 

Aşa cum religiosul instituie roluri diferite pentru bărbaţi şi femei - mergând de la repartizarea spaţiului în inte¬ 
riorul lăcaşurilor de cult, până la limitarea accesului la anumite trepte ecumenice, ori un grad mai mare sau mai 
mic de atenţie acordat mersului la biserică, postului, pelerinajului etc. - tot astfel magicul fundamentează atitudini 
diferite: impune tabuuri determinate sexual, cum ar fi, de exemplu, neacceptarea femeilor la stânele de oi în anu¬ 
mite momente ori interzicerea relaţiilor semănătorului cu femeia sa în ajunul semănatului, sau, din contră, impli¬ 
carea categorică a femeilor în practici magico-ritualice în scenariul obiceiurilor de peste an şi în practici magice 
fertilizatoare. 

Rămânând în sfera celor două modalităţi fundamentale de spiritualizare şi socializare a spaţiului arhaic şi 
relaţionându-le pe principiul vaselor comunicante, devine vizibil, cel puţin pentru cultura de tip folcloric, că în 
vreme ce femeile nu sunt admise în practicile de cult şi nici în ierarhia bisericească, ele având de cele mai multe 
ori un rol pasiv în viaţa religioasă a comunităţii 5 , din contră, în sfera activităţii magico-ritualice, femeile excelează 
atât prin număr, cât şi prin reprezentări imagologice mitico-magice şi varietate a practicilor. O antropologie a 
genurilor ar trebui să aibă aşadar în vedere un capitol substanţial structurat pe ideea de masculin, în cazul 
religiei, şi un capitol care ar circumscrie prin excelenţă ideea de feminin, cel al magiei (desigur, fără limite trasate 
precis şi exhaustiv şi cu posibilitatea punerii în discuţie a cazurilor în care femininul apare alături de masculin, 
în ambele capitole). Relevarea mentalităţii colective la nivelul satului arhaic românesc arată că, mai ales prin 
prisma creştinismului oriental, avem de-a face cu „o marginalizare a femeii, cu rolul relativ şters al condiţiei 
feminine marcată de tarele păcatului originar, moştenire a vechilor prejudecăţi, care s-a tradus în plan social 
într-o condiţie marginală, iar în plan religios prin rolul nesemnificativ, mai degrabă de spectator decât de actor 
rezervat femeii în biserică (...). Prin însăşi dispoziţia lor psihologică, printr-o sensibilitate mai profundă, (femeile 
sunt) aplecate spre fervoare şi chiar spre magie" 6 . 

Posibilele puncte de plecare pentru un astfel de demers antropologic care să reliefeze femininul magic 
transcend, desigur, o simplă „diviziune ritualică", discutabilă şi chiar echivocă la un nivel mai larg, cel al devenirii 
umane. Trebuie avute în vedere cel puţin câteva aspecte: poziţiile sociale diferite ale celor două genuri, statutele 
lor comunitare, gradul de angajare în muncă şi tipul spaţiului frecventat în timpul muncii, nivelul de educaţie, con¬ 
tactul cu alte medii sociodemografice, capacitatea de adaptare la nou, predispoziţia pentru comunicare, struc¬ 
tura interioară, psihologică, timpul liber sau chiar un anume Weltanschauung diferit, toate conducând la o oare¬ 
care polarizare a membrilor colectivităţii, în funcţie de genuri, prin raportarea la lumea magicului. Bărbaţii trăiesc 
atât cotidianul, cât şi festivul, în spaţii publice, iar personalitatea lor se manifestă neîngrădit; femeile trăiesc ace¬ 
leaşi coordonate sociotemporale în spaţii domestice, mai retrase şi mai ferite de ochii întregii societăţi, astfel în¬ 
cât trăsăturile lor dominante se relevă într-un mod mai secret, mai rezervat uneori, mai misterios alteori. Să ne 
gândim, de exemplu, la sărbătorile din timpul anului, dominate de principiul masculinităţii, ipostaziat în apariţii cu 
rol apotropaic sau ocrotitor: cetele de colindători, dansul căluşarilor, riturile agrare sau păstoreşti din timpul pri¬ 
măverii, strigatul peste sat, „danţul" de duminică, toate transgresând cadrul familial şi depăşind curtea sau veci¬ 
nătăţile; prin comparaţie, ritualurile sau ceremoniile prilejuite de obiceiurile din ciclul vieţii revelează femininul 
masiv implicat în sentimentele legate de unitatea familiei: rolul moaşei, prima scaldă a copilului şi toate celelalte 
obiceiuri legate de naştere, performate de femeile apropiate mamei, figura supradimensionată a miresei şi mani¬ 
festările legate de schimbarea de statut prin intrarea sa în rândul femeilor, alături de tot folclorul strigăturilor şi 
urărilor de nuntă, adresate tinerei perechi şi nuntaşilor de cele mai pricepute şi mai guralive femei, bocirea 
mortului - apanajul exclusiv al femeilor. „Poezia rituală reprezintă în primul rând, deşi nu exclusiv, vocile femeilor, 
pentru că femeile sunt participanţi rituali centrali în riturile din ciclului vieţii" 7 , tot astfel cum bărbaţilor le este 
rezervată poezia obiceiurilor de peste an. 

Socializarea relaţiilor intracomunitare şi conferirea unei anume valenţe socioculturale legăturii bărbat - 
femeie au făcut ca femeii să-i fie atribuit, în lumea satului tradiţional, spaţiul domestic-privat, cu toate îndatoririle 
legate de cămin şi de familie. Femeile stau pe lângă casă, cresc copiii, lucrează grădina, rezolvă problemele 
curente ale casei şi nu părăsesc decât extrem de rar vecinătăţile sau satul; bărbaţii lucrează la câmp, practică 
diverse forme de comerţ sau depun munci sezoniere care le oferă, deseori, posibilitatea de a intra în contact cu 
alte comunităţi; se poate admite aşadar că, în vreme ce bărbaţii depun o muncă fizică mult mai grea, având parte 
de zile istovitoare, femeile găsesc uneori şi răgazul de a-şi pune în valoare creativitatea, simţul estetic sau 
înclinaţia diegetică. Un demers de antropomorfizare a spaţiului se va clădi, aşadar, şi din perspectiva acestei 
dihotomii care, înainte de toate, conferă categoriei spaţiului o diferenţiere de gen: «la maison est feminisee, 
comme la femme se trouve emmaisonnee; la feminisation de la maison, (...) par une opposition â une 
masculinisation de l'exterieur, est tres nette dans la societe rurale traditionnelle» 8 . 

Pentru comunitatea arhaică a satului tradiţional românesc, toate acestea vor sugera o anumită predispoziţie 
a femeii spre sectoare ale unei spiritualităţi condensate, private, sensibile, sectoare circumscrise în mod special 
magicului, religiosul fiind rezervat într-o mare măsură, aşa cum spuneam, bărbaţilor. Femeile sunt, prin 
excelenţă, performerii actelor de magie erotică sau tămăduitoare şi, în acelaşi timp, tot femeile sunt şi emiţătorii 
structurilor magice adiacente, începând cu generaţia emiţătorilor absenţi, dar prezenţi în memoria colectivă a 
grupului, şi terminând cu performerii actuali, fiecare venind cu varianta sa literar-folclorică peste versiunea de 
grad zero; femeile sunt apoi depozitarele de excepţie ale praxisului ritualic, atât în latura sa poetică, cea a 
textului folcloric, cât şi în partea sa de act magico-ritualic, asigurând transmiterea acestuia de-a lungul genera¬ 
ţiilor, prin preocupări exprese în acest sens; în fine, femeile sunt acelea care, printr-un anume conservatorism, 
asigură un perpetuu recurs la tradiţie, păstrând contactul omului modern cu ceea ce a însemnat valoarea 
spirituală a manifestărilor culturale arhaice. 

Prin comparaţie, bărbatul este cel care, prin deschiderea sa spre nou, spre apanajele modernului, renunţă 
mult mai uşor la tradiţie şi la manifestările ei, considerând, nu o dată, mai potrivită o atitudine critică şi chiar 
ironică faţă de dorinţa femeilor de a (mai) recurge la remediile oferite de magia populară pentru rezolvarea 
situaţiilor de criză. 

Această diferenţiere sensibilă a biosocialului în raport cu magia, mai ales cu magia terapeutică, vizibilă, 
printre altele, şi la nivelul repartiţiei celor două genuri pe axa spaţio-temporalităţii populare şi a manifestărilor 
cotidiene ce derivă din această repartiţie, creează extensii atât la nivelul performerilor angrenaţi în actul magic, 
cât şi la nivelul imaginarului individual şi social, fiecare astfel de nivel fiind reclamat, în cazul magiei, cu 
precădere de prezentele feminine. 

Observaţia nu este probată doar de anchete ample de teren sau de studii de caz, ci şi de analize lingvistice, 
executate la nivelul termenilor performaţi de limbă în procesul de comunicare dintre emiţătorul textului magic şi 
beneficiar sau dintre emiţător şi forţele supranaturale implicate în activarea mecanismelor de dezechilibra¬ 
re/reechilibrare ale situaţiei perturbate magic. 

O analiză remarcabilă, prin imensa bibliografie citată şi prin numărul impresionant al referinţelor textuale, 
efectuează Valeriu Bălteanu în ceea ce priveşte vechimea şi varietatea termenilor ce denumesc actantul magic. 
Ceea ce impresionează este numărul covârşitor de lexeme, multe dintre ele derivate ulterior gramatical, ce 
desemnează persoane feminine implicate în performarea actului magic 9 . Redăm doar câteva, încercând să 
acoperim atât registrul actanţilor umani, cât şi al personajelor mitofolclorice din imaginarul popular românesc: 
babă, fermecătoare, vrăjitoare, vâlvă, moaşă, meşteră, farmazoană. baborniţă, bosorcaie, şişcă, vidmă, legăto- 
reasă, cetitoare, cotătoare, bobărită, bobonitoare, zodăriţă, săiastră, moroşteasă, moroandă, măiastră, strigoaie, 
strigă, bobelnică, năzdrăvană, piază, soiomonărită, faptorniţă, dătătoare, deochetoare, râvnitoare, boşmoandă, 
loajnică. Relevând faptul că cele mai multe denumiri ale actanţilor magici formează perechi ce acoperă ambele 
genuri, şi masculin şi feminin, ceea ce denotă o mare elasticitate şi forţă creatoare a limbii române, autorul 
remarcă totuşi, în câteva rânduri, prezenţa unor substantive feminine ce desemnează performerul magic care 
fie că nu au deloc termen la genul masculin, fie că termenul masculin este lipsit de conotaţie magică. Găsim, 
deci, că până şi această documentată analiză terminologică înclină balanţa în favoarea persoanelor de sex 
feminin ce iniţiază acte magice. 

O analiză diacronică a mediului arhetipal românesc ar revela aşadar o istorie a femininului şi o istorie a 
masculinului, marcate de coloane spatio-temporâle distincte, iar structurarea mentalului colectiv arhaic ar putea 

denota o anume preeminenţă (naturală, aproape apriorică) a femininului în faţa masculinului, transpusă într-un 
stil aparte de vieţuire populară: „civilizaţia de tip feminin, civilizaţia credinţelor şi eresurilor" în care femeia, 
întemeietoarea căminului şi depozitara tradiţiei, „cu lumea credinţelor sau cu universul naturii pure şi simple" 10 , 
se opune orgoliului masculin predispus aventurii, cuceririi, progresului necondiţionat, domolindu-l şi impunând 
valorile magico-ritualice legate de vatra casei, de vatra satului şi de vatra tradiţiilor. Privit astfel, socialul se 
prelungeşte în ritualic, în mod special prin implicarea femeii: „mai ales două lucruri, ambele cu caracter de taină, 
ambele cu reverberaţii adânci în timpul mitic, făceau din femeie termenul de referinţă, nu numai pentru structura 
arhetipală a existenţei familiale, ci şi pentru stilul cultural al întregii comunităţi: fertilitatea şi ritul" 11 . 

Notabil pentru cultura tradiţională din spaţiul românesc este faptul că magia, în formele ei cele mai des 
performate, este o magie populară, aflată la polul opus faţă de magia de salon sau magia cultă, a spaţiilor 
occidentale. Magia populară se manifestă perfect integrată vieţii cotidiene, având, de cele mai multe ori, ca scop 
final, doar revenirea la starea de echilibru perturbată printr-un maleficiu. Tocmai de aceea, ea nu reclamă în mod 
obligatoriu actanţi specializaţi - ceea ce, evident, nu diminuează deloc prestigiul descântătoarelor, solomonarilor 
sau vrăjitoarelor recunoscute de comunitatea locală, resimţite aproape ca nişte instituţii socioculturale - şi 
permite o largă performare a formulelor magice, mai ales atunci când este vorba de teurgie. 

Această observaţie este magistral probată pe terenul magiei terapeutice, în practica largă a descântatului 
profilactic sau curativ: cea mai mare parte a femeilor din spaţiul rural ştiau (şi chiar mai ştiu) a descânta pentru 
sănătatea copiilor şi a membrilor familiilor lor. Nu numai că performerii descântecului de boală sunt eminamente 
femei, dar şi raportarea diferită la audienţa şi receptarea incantaţiei cu efect magico-medical înclină balanţa spre 
o apropiere mult sporită a femeilor de practicile magico-ritualice (bărbaţii nu spun descântece, nu cred 
întotdeauna în ele, nu merg cu aceeaşi frecvenţă la descântătoare, nu acceptă atât de uşor remediile magice 
pentru păstrarea sau recâştigarea sănătăţii). 

Tocmai pentru că magia terapeutică este o formă de magie casnică practicată extensiv în lumea satului 
arhetipal, ea circumscrie arealul feminin: descântatul reclamă o recuzită formată din obiecte utilizate în 
activităţile desfăşurate de femei, ingrediente folosite fie în bucătărie, fie la îndemâna femeii, un spaţiu inclus în 
arealul gospodăriei (vatra, casa, pragul, curtea, grădina, gardul viu ce delimitează grădinile între ele) şi care se 
suprapune peste acel spaţiu care este dominat de prezenţa feminină. Acesta este motivul pentru care Martine 
Segalen, în studiul său de antropologie a relaţiilor de familie bazate tocmai pe dihotomizarea şi complementa¬ 
ritatea genurilor 12 , consideră practicile teurgice de conservare a sănătăţii şi de anihilare a bolii nu numai apa¬ 
najul femeilor casnice, ci chiar una dintre ocupaţiile cotidiene ale acestora. 

Polarizarea masculin/feminin este pregnant relevată deci în cazul fenomenului descântatului de boală: 
performat în proximitatea sau chiar în interiorul spaţiului care cade aproape exclusiv în grija femeilor, orientarea 
praxisului terapeutic către acestea devine nu numai o trăsătură individuală, ci chiar o marcă a grupului social 
definit prin apartenenţa la genul feminin. O statistică prezentată de Gheorghe Pavelescu, pentru anii patruzeci 
arată că „după listele particulare fiecărui sat, am alcătuit o listă generală care cuprinde 136 de persoane, dintre 
care 22 bărbaţi şi 114 femei, ceea ce revine în procente 16,1 bărbaţi faţă de 83,8 femei (...). Comparând raportul 
dintre descântătorii femei şi bărbaţi, constatăm că procentul bărbaţilor a scăzut faţă de trecut, în timp ce al 
femeilor a crescut. Deci numărul bărbaţilor ce ştiu descânta se împuţinează pe zi ce trece" 13 . 

Desigur, vom găsi ipostaze feminine atât în magia neagră, cât şi în magia albă, atât în practici magico- 
terapeutice, cât şi în practici magico-erotice, atât în blesteme, cât şi în descântece curative, nu numai datorită 
acestei legături organice între ocupaţiile casnice ale femeii şi magia casnică performată cu predilecţie de ea, ci 
şi datorită principiului dual căruia i se supune sufletul feminin, aflat mereu în pendulare între tentaţia diavolească 
a Evei şi puterea teurgică a fecioarei curate ce-i stă alături Sfântului Gheorghe. Dincolo de aceste observaţii, 
toate aceste ipostaze vin să susţină faptul că, în arealul spiritual popular, magia este un teritoriu al femeilor, 
beneficiarele naturale ale unei puteri miraculoase, pe care ştiu să o folosească în ambele sensuri: «mais, cette 
puissance a un revers. De protectrice et defensive, elle possede une contrepartie destructrice et agissante: si 
elle ne fait pas le geste, la femme sera la cause des malheurs de son foyer; elle peut, par sa parole ou ses 
gestes porter le malheur aux siens et aux autres» 14 . Magistral este redată puterea magică duală a femeii în 
performarea descântecului, structură folclorică şi ea duală, construindu-se în cele mai multe cazuri pe formele 
logosului: rugăciunea şi imprecaţia. între cele două forme, implorarea creştinească şi blestemul îndreptat spre 
factorul malefic, „alunecarea de la o extremă la cealaltă este perfect concordantă cu sufletul feminin, funciar 

înclinat spre atare joc al contrariilor, dovedind şi sub acest aspect cum descântecul poate fi socotit prin excelenţă 
o specie folclorică feminină, aşa cum atestă şi practica folclorică, numărul interpreţilor bărbaţi fiind mult mai mic 
- regional, între un sfert şi o treime din totalitatea subiecţilor anchetaţi - şi mai cu seamă minor" 15 . 

în acest context, anchetele de teren realizate în judeţul Sălaj canalizează atenţia cercetătorului spre 
descântecele de boală, performate de femeile mai bătrâne pentru rezolvarea unor situaţii magic provocate, prin 
incidenţa unor factori provocatori de boală. Cele mai multe femei cunosc şi uzează cu o anume frecvenţă 
descântecele dă spăriet, dă diuăki şi dă muruclit, adică incantaţii ritualice şi remedii magice pentru situaţiile cele 
mai des întâlnite în perturbarea echilibrului interior şi exterior dat insului de afectarea stării de sănătate 16 . 
Conştiinţa acestor femei este aceea a actului pozitiv înfăptuit pe cale magică, cu o finalitate ce vizează mai ales 
protecţia casei şi sănătatea membrilor familiei. Desigur, această percepţie cvasigenerală a femeilor care 
descântă cu pioşenie şi credinţă pentru tămăduirea bolnavului nu împiedică deloc apariţia unor ipostaze de... 
antiterapeuţi ale aceloraşi femei. Dacă femeile sunt cele mai pricepute în vindecarea faptului sau a deochiului, 
nu este mai puţin adevărat că tot ele sunt cele mai pricepute şi în a urzi aceste boli 17 . Conotaţiile negative se 
datorează într-o mare măsură şi poziţiei critice adoptate de Biserică în raport cu anumite practici vrăjitoreşti sau 
cu superstiţii care contraveneau dogmei, mai ales că acestea erau performate în lumea satului de către femei 18 . 

Magia femininului, care se obiectivează până la urmă într-un demers cultural ce structurează într-un anume 
fel realitatea de către femei, şi conturează, aşa cum spuneam la început, o antropologie a genurilor în care pre¬ 
zenţa femeii individualizează şi potenţează spiritual anumite coordonate, îşi creează propriile-i paradigme. Pu¬ 
tem vorbi, aşadar, despre spaţii categorice ale femininului, în care magia casnică şi mai ales magia terapeutică 
sunt performate pentru depăşirea stării de boală şi refacerea echilibrului sănătăţii: pragul (peste prag se dau sau 
se schimbă copiii, atunci când ei nu mai pot fi scăpaţi prin alte mijloace de o boală grea; există un descântec 
special pentru liniştea şi sănătatea copilului, pe care mama îl rosteşte aşezată pe prag, în şoaptă, cu nou-năs- 
cutul în braţe), patul (descântecul de speriat pentru copii se practică peste copilul care stă întins în pat, în faţa 
mamei; descântecul de naştere se performează peste patul în care stă gravida, iar gesturile ritualice se execută 
atât peste femeie, cât şi peste patul său de suferinţă; tot peste pat se execută anumite practici de ocrotire şi adu¬ 
cătoare de sănătate pentru lăuză şi copil), masa (contactul cu masa al copilului la botez aduce sănătate şi pros¬ 
peritate micuţului, iar covata în care se face prima scaldă se pune uneori tot pe masă din aceleaşi considerente; 
tot pe masă pune mama sau moaşa darurile pentru ursitoarele ce vor aduce copilului sănătate), vatra (din vatră 
se iau cărbunii pentru stins în descântecele de deochi şi, deseori, practicile magico-ritualice de descântat se 
execută tot în vecinătatea vetrei), apa curgătoare sau fântâna (de unde se aduce apa ne-ncepută atât de pre¬ 
ţioasă în descântecele terapeutice), hotarul sau mejia/mnezunia/mejda (aici se ia urma pentru întoarcerea stării 
de boală şi readucerea celei de sănătate printr-o magie a similitudinii, dar tot aici se „ţâpă” faptul şi bolile feme¬ 
ieşti de către vrăjitoarele bătrâne). Axa spaţială circumscrisă magiei pozitive curative şi profilactice dominată de 
prezenţa femininului include, însă, la celălalt pol, şi spaţii tabu pentru femei, cum ar fi, de exemplu, interdicţia 
prezenţei femeilor la stânele de oi în perioada mulsului, din teama că acestea ar putea duce mana şi sănătatea 
oilor sau aceeaşi interdicţie aplicată femeilor despre care se presupune că s-ar putea deda la practici magice 
malefice la intrarea într-un grajd în care a fătat recent o vacă, de teama de a nu fura sănătatea vacii sau a 
viţelului. 

Există apoi şi o axă temporală a magicului terapeutic feminin: mai întâi este o perioadă a purităţii maxime, 
când fecioarele, cu nuditatea lor rituală, sunt chemate să îndeplinească anumite acte augurale sau curative; 
există apoi un timp al maternităţii, când mamele îşi ocrotesc copiii şi le descântă de sănătate şi de linişte, 
încercând să înlăture speriatul sau deochiul şi când laptele matern poate fi folosit ca ingredient magic; la celălalt 
pol al vieţii, există şi un timp al infertilităţii, când femeile „iertate" ţes şi croiesc cămaşa ciumei, într-un ritual 
colectiv de profilaxie sau pentru salvarea întregului sat de o boală necruţătoare. Seara este preferată ca timp 
magic, la îngemănarea diurnului cu nocturnul, sau după miezul nopţii, pentru ca boala să descrească odată cu 
apusul soarelui; anumite zile din săptămână sunt faste pentru ritualuri terapeutice magico-religioase, tot astfel 
cum anumite sărbători - Sângeorzul, Sânzienele sau Rusaliile - sunt de preferat pentru performarea unor acte 
de tămăduire sau pentru recoltarea unor plante de leac. Există şi aici o subcategorie temporală, cea a timpului 
tabu: şase săptămâni după naştere lăuza nu are voie să părăsească locuinţa, pentru că poate aduce boli şi rele 
şi poate spurca prin prezenţa ei de „femeie încă necurăţată" obiectele sau oamenii cu care intră în contact; tot 
pe considerente magice, duminica şi în sărbători nu se fac descântece şi nu se merge la vrăjitor. 

în sfera performerilor pot fi detectaţi unii feminini, specializaţi, pentru că praxisul magico-terapeutic 
înregistrează acte cu finalitate terapeutică performate exclusiv sau cu predilecţie de către femei: descântatul 
(cotatul) de orice fel de boală, fizică sau cu reflexe psihice, culegerea mătrăgunei şi, în general, a plantelor de 
leac, confecţionarea cămăşii pentru ciumă şi, în unele comunităţi, şi ducerea ei la hotar, actele de ocrotire a 
sănătăţii iniţiate de moaşă sau de naşă la naşterea copilului. Baba descântătoare, femeile iertate sau moaşa au 
o entitate a lor proprie, aureolată de atribute magice precise şi indubitabile. Ele oficializează şi oarecum 
instituţionalizează principiul feminin în magia terapeutică, făcând ca el să fie resimţit în lumea satului ca un 
teritoriu exclusiv al femeilor. Această marcare teritorială şi actanţială este argumentată şi de utilizarea unei 
recuzite aproape exclusiv de sorginte feminină. Desigur, nu întâmplător, recuzita magiei terapeutice, ca o magie 
casnică, practicată de cea care întemeiază căminul şi are în grija sa vatra, este circumscrisă obiectelor utilizate 
în muncile specific femeieşti: foarfecă, pana, ştergarul, cuţitul, acul, cărbunii, apa, cana, sarea, busuiocul, 
grăunţele de toate felurile, usturoiul, piperul, untdelemnul. 

Facem, în final, observaţia că acel principiu feminin al magiei a fost schiţat în lucrarea de faţă doar cu referiri 
la magia terapeutică, obiectul ultim al cercetării noastre; ideea trebuie însă dezvoltată şi circumscrisă plenar şi 
la alte manifestări ale magiei, între care magia erotică şi cea divinatorie ar putea aduce informaţii de natură să 
rotunjească această idee a dominanţei femininului în magia casnică populară. 

în orizontul satului arhetipal „ţăranul nu caută nicio explicaţie fiziologică pentru boala de care suferă; el 
crede în medicina semnăturilor, a simbolurilor, întemeiată pe analogia care domneşte între ordinea cosmică, 
vegetală şi animală" 19 . O astfel de medicină este practicată de descântătoarele care - cu o forţă de persuasiune 
izvorâtă nu numai din conştiinţa faptului că ele sunt purtătoarele unei tradiţii feminine verificate şi consolidate 
deja de practică, ci şi dintr-o presupusă comuniune cu divinităţile protectoare, dintre care Maica Domnului, 
eterna protectoare a femeilor, mai ales în ipostaza lor de mame, ocupă un prim-plan - izbutesc să-şi creeze un 
statut social aparte, atât la nivel individual, cât şi în percepţia întregii societăţi, înţelegem atunci că „satul, departe 
de a fi al copiilor, cum crede Blaga, este, dimpotrivă, al babelor, adică al mamelor şi bunicelor" 20 şi că cele care 
perpetuează resorturile medicinii magice şi ale practicilor magico-terapeutice cu efect benefic în refacerea 
echilibrului pacienţilor sunt, într-o mare măsură, femeile. 

Descântătoarele îşi clădesc, prin strategiile magice discursive sau prin exteriorizarea lor în practică, la 
solicitarea clienţilor, până şi identitatea personală. Ele dobândesc astfel un statut aparte în comunitate, jucând 
deseori rolul unor adevărate instanţe, solicitate fie de indivizi singulari, în cazul perturbării echilibrului personal 
din motive care scapă percepţiei imediate, fie de întreaga comunitate, atunci când o situaţie gravă afectează toţi 
sătenii, ca în cazul epidemiilor la oameni sau animale 21 . Predilecţia lor spre ocurenţele magicului şi spre 
exploatarea constructivă sau distructivă a acestora, după caz, se manifestă în două direcţii: în planul realităţii 
imediate, cel al praxisului magico-terapeutic, printr-o excepţională creativitate, şi în planul imaginarului, prin 
structurarea unui corpus de prezenţe-imagini, protectoare sau distructive, fundamental feminizate 22 . 

Despre imaginaţia descântătoarelor s-a vorbit adesea; am avut ocazia să o dimensionăm în studii de teren, 
când am putut detecta, pornind de la o invariantă, un număr mare de variante, fiecare aducând ceva nou, nu 
doar la nivel poetic, al textului literar, ci şi la nivel poietic, al praxisului ritualic. Descântătoarea nu este numai cea 
care spune, mecanic, un text, ci ea trebuie mereu să creeze, să se adapteze, să găsească mereu soluţii magice 
pentru împrejurări a căror rezolvare scapă facilului imediat: ea „creează de fiecare dată descântecul 
servindu-se însă de materialul stereotip" 23 . Vorbind despre „spontaneitatea creatoare", Pavelescu exemplifica 
printr-un proverb din Munţii Apuseni, frecvent citat apoi de studiile de profil: „surprindem la vrăjitoarele noastre 
o oarecare conştiinţă de originalitate în ceea ce priveşte practicile magice. Observarea acestei situaţii de fapt a 
dus probabil şi la formularea ei în următorul proverb întâlnit în Munţii Apuseni: Câte sate atâtea legi/Câte babe 
atâtea vrăji" 24 . Creativitatea remarcabilă în sfera producţiilor folclorice pare a fi tot o calitate feminină, la fel ca 
imaginaţia prolifică ori marea plăcere de a povesti, recita ori cânta. Această observaţie trebuie relaţională, printre 
altele, şi cu tradiţia şezătorii, care în cultura noastră folclorică a fost resimţită la nivelul unui adevărat fenomen 
socio-economico-cultural, şi care era iniţiată de grupuri de femei care nu numai că lucrau împreună, ci şi creau 
împreună. 

De partea cealaltă, a reflectării realităţii în imaginar - «le miroir du monde reel» 25 - ne confruntăm cu un 
corpus de secvenţe ale imaginarului colectiv tradiţional care nu fac altceva decât să includă, şi la acest nivel, 
prezenţele feminine în actele magico-ritualice, perpetuând o magie a femininului. Ca fenomen social şi istoric, 

imaginarul conferă coerenţă multor reprezentări, viziuni, proiecţii, utopii, mituri sau arhetipuri ale imaginaţiei 
colective; între acestea, situându-se (extrem de productiv) în şirul reprezentărilor imaginare despre identitate şi 
alteritate, „imaginea femeii cunoaşte o interesantă evoluţie în mentalul colectiv, de la «diabolizarea» ei în epoca 
medievală - când era considerată unul din agenţii lui Satan - până la «domesticirea», apoi emanciparea ei, în 
anumite medii sociale şi culturale, în secolul XX" 26 . Dihotomiile din cotidian sunt reflectate deci şi în stratul 
imaginarului popular, populat cu prezenţe protectoare, înţelegătoare, menite să dea încredere şi mai ales să 
ofere sprijin celor care le invocă cu adevărată credinţă - Maica Sfântă, cea care mediază pe lângă Dumnezeu 
şi alină suferinţele, Sfânta Vinere sau alte sfinte - personificări ale zilelor, cărora le sunt atribuite într-o mare 
măsură puteri taumaturgice, mai ales atunci când este vorba de vindecare, Luna (Lună, lună, doamnă bună...), 
ca principiu ceresc aflat în strânsă legătură cu femininul şi apa, dar şi cu prezenţe malefice terifiante, capabile 
de iniţiere şi proliferare ale unor maleficii: strigoaicele şi moroaicele, Joimăriţa, Marţolea, ielele, frumoasele, 
vântoasele, ciuma şi o serie de boli personificate ori furătoarele de mană. 

Structura imaginarului, replică a structurii realităţii, vine să confere nu numai unitate, ci şi circularitate ideii 
de predominanţă a femininului în magie şi, deci, de polarizare a grupului social după gen, în raport cu magia; 
apropierea crescută a femeii de praxisul magico-ritualic în viaţa domestică şi integrarea sa perfectă în tiparele 
actelor care au ca scop menţinerea acelei stări de fapt dorite pentru armonia relaţiilor de cuplu, sănătatea 
membrilor familiei, protecţia şi prosperitatea căminului, fertilitatea şi sănătatea animalelor, se repercutează în 
imaginar, dar nu mecanic şi nici subiectiv, ci într-un fel care ne poate trimite la gândul că raportarea diferită a 
cuplului masculin/feminin la manifestări de spiritualitate aşa cum sunt magia şi religia denotă feluri diferite de a 
fi în lume, de a structura exteriorul, de a gândi rolul şi de a materializa prezenţa genului în economic, social sau 
cultural. La rândul său, sectorul spiritualizat al imaginarului colectiv face presiuni asupra realului cotidian, 
ataşând - tacit, uneori - anumite preocupări sau anumite trăiri interioare unui gen sau altuia. Acesta este şi cazul 
polarizării societăţii tradiţionale în masculin şi feminin, în raport cu modul de percepţie şi de performare a acelor 
acte magico-ritualice ce vizează armonizarea individului cu forţele supranaturale. 

Isidor CHICET 

(CJCVTCP Mehedinţi) 


Scurtă privire asupra câtorva elemente de mitologie si pragmatică în cultura şi 
tradiţia populară mehedinţeană a anuiui 2000 


Timpul mitic, stabil, neschimbător, ca noţiune complexă şi factor meteorologic, a fost un reper sfânt, zeci şi 
sute de ani, astfel încât, pe baza lui, ţăranul şi-a construit un întreg sistem de referinţă, care astăzi nu mai 
funcţionează ca odinioară, perturbat fiind de efectul de seră şi fenomenul încălzirii globale. Efectul de seră, 
întreaga suită de evenimente negative aferente conduc la transformarea dramatică a ocupaţiilor tradiţionale 
(agricultură, viticultură, pomicultură, legumicultură sau zootehnie). 

Ca o caracteristică generală, în această perioadă se întrezăreşte o diminuare a sentimentului percepţiei 
timpului, fiind astfel erodată atât teogonia, cât şi creştinismul cosmic. Legătura ţăranului cu cerul este total 
şubrezită; el simte că ceva nu mai este în regulă. Neîncrederea în cer a devenit neîncrederea în timpul mitic, 
având ca primă consecinţă abandonul, lipsa de interes pentru cronologii şi cronografii, cândva practice, o tristă 
resemnare izvorâtă din neputinţa de a mai avea sub controlul intuiţiei evenimentele naturale. Altădată, timpul 
mitic, prin normalitate şi bună funcţionalitate, răspundea, pragmatic, la toate cerinţele ţăranului, fiind stâlpul sau 
reperul fundamental al creaţiei şi tradiţiei populare. Acum se observă cu uşurinţă că, din cauza perturbării 
anotimpurilor, timpul mitic nu mai este perceput şi crezut; el dispare ca noţiune şi ca sens dătător de viaţă, în 
Mehedinţi, au dispărut, parcă, definitiv, paparudele şi caloianul, nu din cauza neîncrederii în posibilitatea lor 
benefică de a aduce ploaia, ci mai degrabă din cauza neîncrederii în puterea cerului. Acum, cerul şi cosmosul, 
ca realitate sacră, ridică mari semne de întrebare, deoarece întreg calendarul popular este tulburat, inclusiv 
denumirea lunilor care compun anotimpurile. La opusul explicaţiei ştiinţifice a efectului de seră se află teama şi 
nesiguranţa că avem de-a face deja cu o pedeapsă divină, care frizează escatologicul, căci fără normalitatea 
timpului mitic mai toate ocupaţiile care asigură existenţa sunt compromise. în acest sens, eclipsa din august 
1999 a fost percepută ca un semn rău, prevestitor al unor nenorociri viitoare. Cu aceleaşi spaime escatologice 
se mai confruntaseră şi ţăranii din Franţa, în anul 1000, după cum relatează Georges Duby, în cartea cu acelaşi 
nume. însă, cu sau fără eclipsă, în aceste timpuri existenţa ţăranului este periclitată, zgâlţâită din temelii. Putem 
conchide că, datorită încălzirii globale, întreg destinul uman poate fi afectat şi existenţa la sat devine un nonsens. 
Abia după ce am punctat, oarecum, acest dezastru în care se găseşte ţăranul român, de natură să-l influenţeze 
şi în anii următori, considerăm nimerit să relevăm cu ce a mai rămas mehedinţeanul din mitologie, motivat de 
pragmatism. Sub aspectul evenimentelor esenţiale din viaţa omului, ne vom referi cu precădere la două dintre 
ele, după cum urmează: 

1. Mitologia sorţii - obiceiul punerii ursitoarelor 

Actualmente, în satele din jurul Severinului, ba chiar şi la oraş, obiceiul este oficiat doar de moaşa copilului, 
în cazul de faţă Nina Toma, de 60 de ani, din Schela Cladovei, care, pe 28 iulie 2000, ne-a permis să asistăm 
la întreg ceremonialul derulat în a şaptea seară de la naşterea copilului (Tudorel Marian). întotdeauna se alege 
o noapte fără soţ; a treia, a cincea sau a şaptea. 

Pentru început, moaşa se curăţă printr-o moliftă, la biserică, de unde trebuie să ia apă sfinţită, într-o sticluţă 
cu năframă roşie şi fir de busuioc, după care coace trei turtiţe din aluat nedospit, fără drojdie, pentru Ursitoarea 
Mare, cea Mijlocie şi cea Mică, în această zonă neexistând accepţia de Torcătoare, Depănătoare şi Secerătoare. 
Cele trei turtiţe sunt unse cu miere de albine şi sunt aşezate pe un prosop nou sau o năframă curată pe masa 
din camera copilului. Mai demult funcţiona regula ca în prima turtiţă să fie înfiptă o rămurică de busuioc, în a 
doua două rămurele şi în a treia trei rămurele, dar acum, pe timpul verii, în prima turtiţă s-a înfipt un boboc de 
trandafir, în a doua un fir de busuioc şi în a treia o altă floare. Lângă turtiţe s-au mai aşezat o vază cu un buchet 
de flori, tot pentru ursitoare, şi o cruciuliţă din argint, pe care o va purta copilul, substituind bănuţul de argint ce 
se punea altădată. Se consideră că argintul are puteri magice: la biserică apa se sfinţeşte cu o cruce din argint, 
iar în unele cazuri necuratul se alungă cu glonţul de argint. Se mai anexează câteva obiecte ajutătoare pentru 
ursirea destinului sau a sorţii: o oglinjoară, ca să fie un copil fălos, pix, stilou şi caiet, pentru a nu-i fi străin scrisul, 
ac cu aţă, cleşte şi ciocan, spre a fi îndemânatic, o Biblie, pentru a fi iubitor de Dumnezeu şi o carte de citit, ca 
să-i placă învăţătura, o bancnotă, ca să nu fie sărac. După pregătirea mesei ursitoarelor, moaşa scaldă nou- 
născutul, neuitând să picure şi puţină apă sfinţită pe lângă plantele aromate folosite la baia copilului (cimbrişor, 
muşeţel şi gălbenele). 

Apa rămasă se toarnă la rădăcina unui pom sau la flori, în scurt timp, după o invocaţie improvizată de la 
caz la caz, copilul este hrănit şi adormit, moment din care nu mai are voie să intre nimeni în camera de-o 
curăţenie desăvârşită, pregătindu-se, astfel, o ambianţă cât mai pură Urselor. Acestea sosesc, de regulă, după 
miezul nopţii, nevăzute şi neştiute, pentru a-şi face treaba. Mama copilului, Adriana, povesteşte că le-a auzit 
venind, în jurul orei două, prin trei pocnituri uşoare, succesive, care i-au stârnit o emoţie atât de puternică încât 
a intrat în transă, sau mai bine spus într-un alt spaţiu, magic şi misterios. Doar ca asistentă, fără să înţeleagă 
ce se întâmplă, se simţea hipnotizată, trecând prin trei stări diferite, de la un semn la altul, şi se ruga în gând 
pentru o bună ursită, fără a avea curajul să deschidă ochii, ca nu cumva să le supere pe stăpânele sorţii. Fireşte 
că în acele momente mama copilului a încremenit de emoţie şi n-a mai cutezat să se mişte ori să scoată vreun 
sunet, pentru a nu deranja Ursele de la treaba lor. Unele mame mai povestesc că după cele trei pocnituri slabe, 
care preced venirea Urselor, mai simt şi trei adieri uşoare de aer, cu toate că sunt închise ferestrele şi uşa, starea 
de transă fiind provocată de Urse pentru a nu fi auzite. 

Nu credem că este relevant visul ulterior al mamei, după cum se insistă în unele locuri, datorită dificultăţii 
decodării: la unele persoane, întotdeauna visul se decodează pe invers (negativul lumii acesteia, pergament 
negru cu scris alb, plânsul fiind bucurie şi râsul, plâns); la alte persoane, visul rămâne în dimensiunile şi termenii 
acestei lumi, ca să nu mai spunem că de cele mai multe ori cele două variante sunt amalgamate, ceea ce face 
imposibilă o decodare corectă. Bineînţeles că o adevărată stare de graţie, inerentă nopţii ursitoarelor, ar 
presupune mai degrabă o revelaţie, posibilă şi-n starea de trezie, însă revelaţiile se dăruiesc tot mai rar 
muritorilor. Este inutil să insistăm asupra tendinţei de a îmbuna, anterior, ursitoarele, cu scopul prescrierii unui 
destin fericit copilului, prin oferirea turtiţelor cu miere, ci mai degrabă pe curiozitatea de a şti ce anume obiect cu 
valoare de simbol va alege copilul în zori, atingându-l întâmplător cu mânuţa, după dăruirea celor trei turtiţe altor 
copii (la două fetiţe şi un băiat, dacă cel ursit este băiat, sau la doi băieţi şi o fată, dacă nou-născutul este fată, 
pentru formarea de perechi magice). Din păcate, obiceiul alegerii vreunui obiect-simbol a fost transferat 
inexplicabil la faza tăierii moţului, când se presupune că ar fi o alegere intenţionată, spre binele copilului, astfel 
încât părinţii să deducă ori să ştie ce va face acesta de-a lungul vieţii. Am întâlnit, însă, cazuri când copilul 
alegea tot ce sclipea sau lucea (monede, stilouri cu capac auriu ori pachete de ţigări), orice era viu colorat, şi 
credem că este un transfer total neinspirat, care nu mai reprezintă voia sorţii, manifestată plenar doar în 
dimineaţa de după ursire, când copilul s-ar afla deplin sub influenţa lor, şi desigur, la un alt nivel de percepţie, 
mai adecvat, poate, preocupărilor sale din viitor. 

Aşa stând lucrurile, se mai impun, totuşi, nişte precizări. Cine nu pune ursitoarele, refuză destinul prescris 
al copilului, aşadar un scenariu celest, conform căruia ar urma să i se deruleze existenţa. Drept urmare, ţăranul 
mehedinţean refuză hazardul şi cu bune şi cu rele, preferând scenariul prescris, mai bine spus soarta sau scrisa, 
care, neîndoielnic, depăşeşte puterile umane, fiind apanajul supranaturalului. 

Acceptând ursitoarele, se acceptă de fapt şi se recomandă legătura omului cu supranaturalul, într-o relaţie 
de subordonare tacită, bazată pe încrederea şi speranţa că viata nou-născutului nu a fost dăruită de pomană, 
întâmplător, numai de dragul de a o face, ci cu un scop precis, bine motivat în planul divin. 

Interesantă rămâne tăcerea de sfinx a moaşei, care, chiar dacă află ceva, prinde un fir, o pistă sau vreun 
semn, îl ţine numai pentru ea, în deplin secret şi mister, spre a nu intra sub incidenţa pedepsei ursitoarelor, aşa 

cum afirma Simion Florea Marian: „în timpurile vechi, pe când oamenii erau mai buni, mai drepţi şi mai priincioşi 
şi nu aşa de răi, invidioşi şi păcătoşi ca-n ziua de astăzi, se zice că mulţi le vedeau când vin şi le auzeau cum 
ursesc, cu deosebire însă moaşele, care privegheau pe copiii nou-născuţi, precum şi pe mamele acestora. 

în timpurile de faţă însă nu se mai arată, nici nu mai spun nimic, pentru că moaşele, precum şi alte persoane 
din timpurile trecute cari le văzură şi le auziră au destăinuit toate secretele lor, şi de aceea acum se feresc de 
urechile lumii, şi cu atât mai mult de ochii săi". 

în linii mari, în Mehedinţi este reconfirmată imposibilitatea descifrării mesajului, în consonanţă cu aprecierile 
lui Simion Florea Marian sau Romulus Vulcănescu asupra acestui subiect, dar atunci oricine s-ar putea întreba: 
la ce bun întreg ceremonialul, dacă nu poţi să afli sau măcar să intuieşti ce au prescris ursitoarele? Răspunsul 
este unul singur. Acela că acceptându-le pe ele, chemându-le, admiţi, astfel, soarta, fără să te revolţi împotriva 
unei legi a firii, de a rămâne în rândul lumii şi de a respinge, astfel, hazardul sau neantul, care, cu siguranţă, îi 
aparţin necuratului. Din anumite motive, credem că astfel se rămâne în continuare pe terenul unei mitologii 
creştine, însă doar aparent, câtă vreme Biserica refuză şi nu acceptă nicidecum ursitoarele. 

2. Mitologia morţii 

în ceea ce priveşte judeţul Mehedinţi, referitor la acest subiect, cu motivaţii pragmatice, la nivelul anului 
2000, materialul de comentat este atât de vast, pe zone şi subzone, încât ar face obiectul unei cărţi sau al unor 
cărţi şi nu al unei simple comunicări, fapt care ne obligă la o constatare importantă: este în vigoare întreg 
ceremonialul funerar, cu motivaţiile şi implicaţiile sale, descris, cercetat şi comentat de Mihail Gregorian, Pavel 
Ciobanu, Vasile Şişu, Ion Ghinoiu, Nicolae Panea şi Mihai Fifor în studiile şi cărţile lor, cu precizarea sau 
completarea că, în ultimii ani, după cercetările distinşilor autori enumeraţi mai sus, au apărut câteva mutaţii 
importante, motivate de pragmatism. 

în satul Biban, de lângă Slaşoma, sate afiliate comunei Padina Mare, pomana are loc înainte de 
înmormântare, astfel încât defunctul să aibă parte de cât mai mulţi însoţitori pe ultimul drum, toţi mâncaţi şi băuţi, 
dar şi pentru ca „dalbul de pribeag" să se bucure de mese cât mai bogate în lumea umbrelor. 

Conform informaţiilor noastre de teren, sătenii au procedat, cândva, la această mutaţie, văzând că după 
lungile înmormântări participanţii se împrăştie obosiţi pe la casele lor şi nu mai vin cu toţii la pomană, masa 
bogată, întinsă pentru sufletul celui mort nefiind decât parţial onorată. Ni se pare o motivaţie pragmatică, pe 
undeva firească, născută dintr-o gândire simplă, care presupune că, fiind mâncat şi băut, omul are mai multe 
resurse sufleteşti şi trupeşti pentru a participa, total dedicat, la evenimentul întristător al înmormântării... Cât 
despre obiceiul mai nou de a-şi da de pomană în timpul vieţii, specific Mehedinţilor, l-am amintit, deja, cu alte 
prilejuri şi nu are rost să revenim. 

Obiceiul slobozirii apelor la mort, faţă de variantele iniţiale descrise de Simion Florea Marian, în secolul 
trecut, sau de alţi cercetători contemporani, a suferit o modificare semnificativă, în sensul creşterii cantităţii de 
apă ce trebuie cărată pentru defunct, deoarece, după cum se vede, trăim într-o lume tot mai fierbinte, fapt pentru 
care creşte, corespunzător, şi setea celor de dincolo, ori poate chiar numărul vămilor sufletului. Biserica ar putea 
explica fenomenul şi datorită înmulţirii păcatelor omenirii, ceea ce ar atrage după sine amplificarea pedepsei cu 
focul, care, implicit, solicită tot mai multă apă, pentru diminuarea suferinţelor. Rămânem la convingerea că 
vămile sunt tot mai fierbinţi. Vom exemplifica pe larg, cu practica acestui obicei în satul Dudaşu Schelei, în ceea 
ce-l priveşte pe Dumitru Urtilă, mort pe 4 iunie 2000, la 77 de ani, şi înhumat pe 7 iunie 2000, potrivit informaţiilor 
oferite de fiica sa, Gheorghiţa Milcu, de 53 de ani. Pentru început, familia defunctului alege două fete din sat, şi 
nu doar una, cum era altădată, pentru căratul apelor. Singurul criteriu al alegerii rămâne puritatea sau 
virginitatea, aplicabilă vârstei maxime de 14 ani, dar şi un caracter curat şi sănătos, în cazul de faţă au fost alese 
absolut întâmplător două surori: Andreea şi Cristina Milicevici, care au îndeplinit condiţiile cerute. 

în a treia zi de la înhumare, înainte de răsăritul soarelui, cele două fete, tămâietoarea, Anica Mimiş (77 ani), 
şi martorul, Vlad Urtilă (15 ani), nepot al defunctului, coboară din satul de pe deal la Dunăre cu nouă colaci. 
Fetele mai au câte-un troc sau cotoveică de dovleac şi câte un răboj din creangă de măr, cu 44 de crestături. 
Cu toate că răbojul ar trebui completat zilnic, pe măsura cărării găleţilor, oricum mai multe decât 44, timp de 
şapte săptămâni, şi nu doar şase săptămâni, ca altădată, se adoptă ca măsură simbolică, cele 44 de crestături 
de la început, în contul celor 44 de vămi şi al celor 40 de mucenici din Sevastia, morţi în nişte ape îngheţate, în 
numele credinţei, ca o garanţie creştină că fetele îşi vor face bine treaba, în totala încredere a celor ce le-au 
comanditat. 

La Dunăre, se pune câte o lumânare aprinsă în cele două cotoveici de dovleac şi puţină tărâţă de grâu 
(reziduul de la măcinişul vieţii), apoi li se dă drumul să plece pe apă, la vale. în urma lor se aruncă 44 de căni 

de apă, corespunzătoare numărului de 44 de găleţi ce urmează a fi cărate de fiecare fată, cu toate că întreaga 
cantitate va însuma 245 de găleţi (49 de zile x 3 găleţi prima fată = 147; 49 de zile x 2 găleţi a doua fată = 98; 
147 + 98 = 245), după care, la întoarcerea în sat, se merge în aceeaşi formaţie la fântâna sau bunarul de unde 
se vor căra apele. Până acolo, fetele păşesc cu câte un toiag de măr, pe umăr, de toiege fiind atârnate darurile 
primite de la familia defunctului, ca recompensă a muncii lor viitoare, respectiv câte o bluză şi câte o fustă nouă, 
în afara sumelor de bani ce vor fi adăugate ca plată propriu-zisă a prestaţiei (acest aspect datează de numai 10 
ani). 

La bunar, mai vine o rudă a defunctului, care după umplerea găleţilor şi tămâierea lor, dă fetelor de pomană 
colăcei cu lumânări aprinse, ca dezlegare. Prima fată va căra apa legată, câte trei găleţi, în fiecare dimineaţă, 
timp de şapte săptămâni, a doua va căra apa dezlegată, câte două găleţi, cu aceeaşi periodicitate, la câte trei 
şi la câte două case, câte o găleată, după ce în prealabil au fost consultate gazdele, dacă vor să primească apa. 

întotdeauna, ultima găleată ieşită la socoteală va fi cărată la casa fetei respective, ca o încheiere fericită a 
ciclului, astfel încât setea răposatului să fie mereu potolită cu apă rece şi răcoroasă. Din nişte relatări anterioare, 
am aflat că, de multe ori, în visul rudelor se arată defuncţii, cu reproşul că nu li s-a adus apă curată, ceea ce 
înseamnă că fetele alese pentru slobozitul apelor nu trebuie să scuipe ori să vorbească necuviincios în drum 
spre bunar, în această perioadă de şapte săptămâni fiind de dorit să-şi păstreze constant cinstea, nevinovăţia 
şi corectitudinea. 

în subsidiar, trebuie să ne referim şi la practica tămâiatului, ca anexă la slobozitul apelor, căci atât apa, cât 
şi focul au funcţii purificatoare. Familia răposatului alege o femeie străină, de preferat văduvă, care, contra cost, 
va tămâia în fiecare dimineaţă, la mormânt, înainte de răsăritul soarelui, timp de şapte săptămâni. Pe lângă plata 
în bani a prestaţiei, tămâietoarea va mai primi şi ea o bluză şi o fustă. După cum precizam anterior, în cazul de 
faţă a fost aleasă Anica Mimiş, de 77 de ani; ea foloseşte ca recuzită oala cu jar, tămâia şi lumânările date de 
familia defunctului. Tămâietoarea încercuieşte de trei ori mormântul, de fiecare dată făcând cruce la capul 
mortului, iar la plecare lasă jarul cu tămâia acolo. La tămâiat mai merge şi familia răposatului, în fiecare sâmbătă 
dimineaţa, timp de un an de zile. Aici se cuvine semnalată o particularitate specifică locului: ca şi slobozitul 
apelor, primul tămâiat începe în a treia zi de la înhumare, după următoarea operaţiune: cineva din familia 
defunctului ia spălătura de la toate vasele folosite la pomană, care se aruncă pe mormânt, pentru a se 
astâmpăra toate poftele de mâncare ale răposatului, nu înainte de a împrejmui mormântul cu o sfoară din căiţi, 
de către două femei din familie şi tămâietoare. Se înfig apoi trei fuse în mormânt, ca mortul să nu fie luat de 
demonii arhetipali ai morţii, devenind moroi. Abia după aceea se va tămâia normal, realizându-se întreg ciclul 
amintit. 

Ritualul complet mai include următoarele: la capătul celor şapte săptămâni se coc cele 44 de turtiţe ale 
mortului, pe care, în zilele de post, se pun rahat, dulceaţă şi halva, iar în zilele de dulce, carne, brânză şi ouă. 
Mai demult, cele 44 de turtiţe trebuia date de pomană în succesiunea celor 44 de zile, dar în prezent se dau în 
trei sâmbete la rând (15+15+14), chemându-se copiii din sat la casa mortului. Prima oară se pune o turtiţă pe o 
farfurie, cu o cană de lapte şi un ulcioraş cu apă, care se dau la un băiat, pentru defunct, sau la o fată, pentru 
o decedată. Ciclul se încheie cu cea de-a 44-a turtiţă, care trebuie să revină tot băiatului sau fetei, după caz, 
împreună cu farfuria, cana, ulciorul şi un săcui de pânză albă, pentru a fi de folos răposatului, adunate laolaltă. 
Se folosesc vase din lut, la cei cu dare de mână, sau vase mai ieftine, din plastic, la cei mai săraci, dar tradiţia 
spune că numai în vasele din lut este primită cu adevărat pomana... Tot acum, cu prilejul parastasului de şapte 
săptămâni, se mai dau de pomană haine şi un pat, ca defunctul să doarmă bine, precum şi 44 de colaci, cu 44 
de sâmbecioare şi şapte capetele anexate (capetele celor şapte săptămâni), şapte colaci mari împletiţi, fiecare 
cu leturghia în cruce, tot din cocă, peste care se pune cum cade săptămâna, de post sau de dulce; leturghia 
este stanţată la colţuri cu pistolnicul. Urmează parastasul la un an, trei, cinci şi şapte ani, întotdeauna cu o 
săptămână anterior decesului, după care familia consideră că şi-a îndeplinit datoria faţă de defunct. Totul se face 
în etape clare, după reguli străvechi, care, credem, se vor menţine şi în viitor, pe terenul unei mitologii creştine. 

Tema a fost incitantă, însă subiectul vast nu ne-a permis decât o scurtă trecere în revistă fără a-l epuiza. în 
final, credem că pe viitor vor apărea şi alte mutaţii, astfel încât, din necesitatea adaptării la noile valenţe ale 
timpului mitic, se vor produce schimbări importante în întreaga cultură şi tradiţie populară, cu posibilitatea ca 
succesiunea anotimpurilor să conducă la un alt sistem de referinţe, la care, probabil, că vom asista uimiţi, în anii 
următori. 

Dr. Nicoleta COATU 

(IEF „C. Brăiloiu") 


Magie, eros, feminitate 


Lecţia magiei este şi continuă să fie învăţarea adecvării omului la mediu, la ordinea naturală şi socială, creând 
iluzia stăpânirii lumii fenomenale, cu deosebire în momentele greu controlabile cognitiv şi practic. De la interogaţii 
care tulbură armonia sufletească la găsirea unor soluţii de acţiune, omul a căutat mereu pârghia de echilibru, 
menţinerea rostului şi linia destinului, făcând jocul între real şi posibil. Ceea ce-l tulbură pe om, aprecia Epictet, nu 
sunt lucrurile, ci opiniile şi închipuirile despre lucruri. Dictată de asocierile de idei sub influenţa dorinţei, magia are 
întotdeauna un scop clar, asociat intim cu instinctele, cerinţele şi scopurile umane, suscitând impresii pertinente. 

Dimensiunea psihologică a vieţuirii, echilibrul interior al individului, în dialogul eului cu sine, se menţine numai 
prin armonizarea cu ceilalţi, cu valorile colective şi cu normele de fiinţare ale grupului. Forţa magicului exprimă 
năzuinţa fiinţei în redresare, gândul bun al întemeierii persoanei şi al aşezării în rândul lumii, după datină. Formele 
culturale şi magice premaritale constituie modalităţi arhetipale de cunoaştere anticipată a ursitului, de preîntâmpinare 
a anormalităţilor şi a dezechilibrului şi de reconstruire, ajustare a şansei sau de împlinire a ei, când întârzie să se 
arate. Participarea mediilor tradiţionale la legea cosmică impune o ierarhie bine stabilită a lucrurilor, structura şi 
dinamica a tot ce există fiind condiţionate şi orientate de o concepţie integratoare asupra lumii, de înţelegerea 
interdependenţei fenomenelor, în mentalitatea unitară, sintetică a omului total, rânduiala socială se subsumează 
armoniei universale, îmbinând organic determinările concrete, materiale cu cele spirituale printr-o permanentă 
deschidere spre sacru. 

Intervenţia prin actul magico-erotic premarital se motivează prin nevoia de echilibru, de a fi în lume, ca structură 
constitutivă a existentului de tip clasein, în plinătatea sugerată de Heidegger prin Das - In - der Welt - Sein, într-o 
relaţie de fiinţă şi nu o simplă relaţie de inerenţă, de exterioritate. Situarea în ordinea socialului şi a universalului 
cosmic presupune mai întâi o vocaţie personală, datoria de a fi aparţinând registrului fiinţei. Aceasta este dublată de 
datoria de a fi în conformitate cu comunitatea ontologică, implicând comuniune întru fiinţă. Tocmai în virtutea 
apartenenţei sale la mediul comunitar, individul este ceea ce este şi vrea să fie în raport cu normele statornicite în 
grup şi cu principiul de ordine socioumană şi universală. Lăuntrica datorie ontologică a fiinţei de a se împlini existând, 
prin integrarea în realitatea micro- şi macrocosmică, solicită adecvarea la modelul care trasează itinerarul indivizilor 
guvernaţi analogic de el. Dinamica existenţială umană este marcată permanent de momente de dezacord, de ieşire 
din starea de armonie. Pentru grupuri, ca şi pentru indivizi, a trăi înseamnă a se dezagrega şi a se reconstitui fără 
încetare, a schimba starea şi forma, a muri şi a renaşte, înseamnă a acţiona, apoi a se opri, a aştepta şi a se odihni, 
pentru a reîncepe acţiunea, dar într-un alt mod 1 . 

Fenomenele culturale magice, în general, cele erotice premaritale, în special, au contribuit la ieşirea din haoticul 
ontic şi la intrarea în normalitatea socială, prin activarea funcţiilor modelatoare şi integratoare. Individul preocupat de 
rostul devenirii fiinţei sale îşi subordonează comportamentul modelelor comunitare, validate axiologic. Fenomenul 
sociocultural al magicului erotic este un fenomen de deprindere colectivă, bazat pe norme comportamentale 

tradiţionale cu rol ordonator, într-o desfăşurare coerentă, de sistem. De la o experienţă la alta, individul primeşte 
sugestii şi soluţii prin raportarea la modelele culturale, la strategiile verificate praxiologic şi susţinute prin mentalităţi 
specifice. Perioada pregătitoare schimbării statutului social, prin căsătorie, este caracterizată printr-o varietate de 
situaţii şi stări ambivalenţe, care conjugă împliniri, speranţe, expectaţii şi eşecuri, temeri, incertitudini, generând 
totodată curiozitatea cunoaşterii anticipate a partenerului ursit. încercările de anulare a acestor tensiuni proprii vârstei 
premaritale se fac prin mediere culturală, prin recurgerea la un complex de strategii şi tehnici magice care reflectă 
un mod particular de raportare la lucruri şi la destin, de înţelegere şi reconstruire a realităţii. 

Actele magice sunt generate de voinţa omului pe un fond emoţional particular. Chiar dacă pentru o mentalitate 
pozitivistă fenomenul cultural magic poate avea un caracter iluzoriu ca efect al funcţiei imaginaţiei, pentru societăţile 
tradiţionale, rurale acesta reprezintă un mod de a fi cu legile lui, în care omul caută răspunsuri şi rezolvări la probleme 
vitale. Nevoia de structurare, de afirmare şi negare, de selecţie şi certitudine se concretizează în imagini simbolice, 
în forme proprii de explicaţie şi de acţiune, rezultate ale logicii sensibilului. Pentru omul societăţii tradiţionale în relaţie 
cu mediul social şi natural, magia este un adiacent al existenţei pragmatice specific umane, o potenţare prin spirit a 
adaptabilităţii la mediu, impunându-se ca un ghid suficient - o Weltanschaung - şi o armă existenţială. 

Ceea ce conferă specificitate practicilor magico-erotice de înfrumuseţare a fiinţei, de aducere a dragostei şi a 
ursitului în vederea căsătoriei, într-o perioadă between and between (între şi între), este caracterul lor preventiv şi 
anticipativ. 

Practicile precognitive în perspectiva căsătoriei proiectează jocul hazardului şi stau sub semnul descoperirii şi 
al dominării spirituale, prin forţa voinţei, aplicate mijloacelor cultural-simbolice. Previziunea este „o activitate la fel de 
veche ca şi omul însuşi", iar „istoria previziunii, a previziunilor sub toate formele, derulează în faţa noastră etapele 
unei activităţi imemoriale" 2 . Activităţile anticipative, de aflare a ursitei, a imaginii partenerului predestinat, se nasc din 
neliniştea în faţa necunoscutului. A prevedea semnifică „a vedea înainte ceea ce trebuie să se întâmple". Şi 
prevederea, oare, nu invocă ea pe bună dreptate precauţii necesare pentru a se apăra în faţa imprevizibilului? 3 Dar 
omul nu se mulţumeşte doar cu previziunea, nu-şi află echilibrul numai prin cunoaşterea celui predestinat, ci încearcă 
să-şi stăpânească viitorul, intervenind activ în sensul împlinirii destinului, al dominării şi al aducerii magice a ursitului. 
Când „fata voieşte ca ursitul ei să nu iubească altă fată, ci numai pe ea, sau fiindu-i dor de ursitul său, poate să-l 
aducă într-o mică de ceas la sine din orice depărtare s-ar afla el" 4 . 

Feminismul comunitar defineşte vocaţia ontologică şi culturală a femeii prin rolul prioritar al acesteia în 
săvârşirea obiceiurilor tradiţionale, cu deosebire cele ale ciclului existenţial: naştere-căsătorie-moarte. Destinul lumii 
revine femeii, căci Paradisul este la picioarele mamei. în magia erotică premaritală cu conţinuturi cognitive 
anticipative simbologia femininului vizează registrul domestic legat esenţial de actul matrimonial, al întemeierii 
familiei şi al perpetuării speţei. Feminităţii îi este caracteristică propensiunea congenitală spre fenomenele spirituale. 
Psihologia feminină cu relieful afectivităţii este marcată specific şi de înclinaţia spre oniricul premonitoriu. Visul, o 
componentă a practicii rituale erotice de cunoaştere şi aducere a ursitului, se integrează modelelor culturale, punând 
pe om în relaţie cu sacrul, într-o atitudine de idolatrie faţă de hierofaniile păgâne, conservate şi perpetuate prin forţa 
tradiţiei. Aşa se explică invocarea Ursitoarelor sau a reprezentărilor mitice astrale, a Lunii sau a Stelei - omolog 
cosmic al fiinţei, pentru dezvăluirea ursitului, prin medierea visului. „Cu el în ia seară/Aevea să mă visez,/Cu el 
dimineaţa/Aevea să mă-ntâlnesc,/Cu el să vorbesc/Şi să mă drăgostesc!" 5 . Speranţa fetei în cunoaşterea onirică a 
ursitului, transpusă poetic în descântec, exprimă mai mult decât o gândire sub formă optativă, ilustrând credinţa în 
împlinirea visului, nu o dată mărturisită cu certitudine: „Şi chiar am visat pi românul meu. Io l-am visat mereu numai 
pi iei, di tri ori numai pi dânsul. Mi-am făcut di tri ori la rând: joia înspre vineri şi vineri sară înspre sâmbătă, sâmbătă 
sară înspre duminică" 6 . Figurarea onirică se explică prin atracţia refulatului legată intrinsec de registrul vizualului. 
„Orice gând, orice articulaţie logică, orice activitate a judecăţii, orice discurs, chiar şi timpul sunt constrânse, fie şi 
numai fiindcă starea de somn exclude recursul la motricitate, şi se transformă în imagini vizuale" 7 . 

Proiectată în spaţiul imaginar al metalităţii magice, relaţia cultural-simbolică femeie-casă-centru dezvoltă 
semnificaţii multiple ale sexualităţii şi nudităţii în contextul scenariilor ritual-ceremoniale. Nuditatea feminină, cu 
evidente conotaţii sexuale, semnifică şi regresia spre puritatea originară, dar şi abandonarea unei stări în vederea 
dobândirii magice a unei noi individualităţi. în interdependenţa uman-cosmic, nuditatea se impune ca o condiţie a 
comunicării directe, pentru captare de energie şi pentru obţinerea unei medieri astrale în împlinirea actului magic: 
când cerul e înstelat, fata, dezbrăcându-se cu totul, începe să zică descântecul, uitându-se către o stea sclipitoare" 8 . 

în general, praxisul magic, complexul de acte şi obiecte care susţin forţa cuvântului rostit, poartă emblema 
feminităţii. Gesturi esenţiale ritual-simbolice, ca cele de împletire, ţesere, toarcere, înfăşurare, legare, prin care se 
urmăreşte magic aducerea ursitului, au evidente conotaţii feminine, după cum instrumentarul (fusul şi furca de tors) 
este inventat şi patronat în inventarul mitic - cu rare excepţii - de zeiţe sau eroine legendare. Corelând ordinea socială 
şi echilibrul cosmic, imaginarul simbolico-mitic a dat fusul şi torsul în stăpânirea unor divinităţi feminine ale destinului. 
Societatea tradiţională românească experimentează principiul de ordonare a vieţii în cadrul determinismului mitic 
concretizat în reprezentările antropomorfe feminine ale Ursitoarelor (cu variabile terminologice: 
Ursători/Ursite/ilrsoi/UrsoaiceAJrsoni/Surzuele/Surzuite), atestând continuitatea elementelor de mitologie latină în 
context cultural autohton, dar şi contaminările produse în condiţiile contactelor permanente cu popoarele din 
Peninsula Balcanică. Motivul celor trei Ursitoare torcătoare conservat de tradiţia noastră mitologică aminteşte de cele 
trei Fata/Fortunae/Parcae din mitologia latină, echivalente Moirelor greceşti: Lachesis (cea care hotărăşte soarta, 
reprezentând trecutul), Klotho (cea care toarce, ilustrând prezentul) şi Athropos (cea neînduplecată de la hotărârea 
luată, reprezentând viitorul). Şi în configurările mitologice româneşti cele trei Ursitoare care fac sau torc firul vieţii unui 
om, de la ursală până la moarte 9 , au roluri ierarhizate, implicând simbolica fusului şi a torsului: Ursitoarea cea mai 
mare ţine furca şi fusul; Ursitoarea mijlocie, numită şi Soartea, toarce; Ursitoarea cea mică, numită şi Moartea, taie 
firul. Fusul se învârteşte cu o mişcare uniformă şi antrenează simbolic rotaţia ansamblului cosmic, sugerând 
necesitatea care domneşte în inima universului, automatismul dinamicii universale căreia i se integrează ciclul 
existenţial uman. Răsucind fusele, întruchipările mitice ale necesităţii reglementează traseul fiecărei fiinţe umane 
între intrarea în viaţă şi ieşirea din ea, accentuând prin simbolismul torsului caracterul ireductibil al destinului. 

Argumentele primordialităţii femininului în registrul practicii rituale şi al poesisului magic se susţin şi prin 
invocarea unor înrudiri semantice şi fonetice între termenii germani weib („femeie", „nevastă") şi weben („a ţese"), şi 
termenii englezi web („ţesătură"), wife („nevastă"), to weave („a ţese”); asemănător, în limbile scandinave, vefinn, 
veifa, vefja înseamnă „a înfăşa, a înfăşură, a înveli" 10 . Furca de tors, atribut al zeiţei Athena, simbol al artei domestice 
şi al îndeletnicirilor feminine, este strâns legată de riturile de iniţiere feminină. Relaţia furcii şi a caierului (alt simbol 
obiectual feminin) cu fusul (simbol masculin) conotează conjuncţia contrariilor, procesul torsului fiind un adevărat 
„sistem simbolic" al sexualităţii, al generării şi curgerii vieţii. 

Ansamblul de acte care consacră ritual cele două obiecte, furca şi fusul, asociază şi actul legării ursitului omolog 
acţiunii de a vrăji. între actele magico-erotice care evidenţiază primatul feminităţii, legarea parilor de către fetele care 
vor să-şi cunoască peţitorii în seara spre Sfântul Vasile transpune simbolic dorinţa captării magice a celui ursit. 
Formula poetică descifrează şi întăreşte finalitatea gestului, negând sensul lui propriu, pentru a afirma, prin contrast, 
sensul figurat, ritual-simbolic: „Eu nu leg parul,/Ci leg ursitul." 11 . Echivalenţa celor două acţiuni, a lega şi a vrăji, are 
corespondenţe lingvistice care probează arhaicitatea unor relaţii culturale: în sanscrită yukti are sensurile „a lega, a 
uni, a înjuga", dar şi „mijloc magic"; în latină fasolo înseamnă „a înfăşură, a lega cu fâşii", iar apropiatul fascinatio, 
„fermecare, vrăjire"; limba greacă are termenul katadeo pentru „a lega solid", dar şi pentru „a lega prin farmec, făcând 
un nod magic" (de unde grecescul katadesmos - „sfoară”, dar şi „a vrăji"); în turco-tătară bag, baj, boj înseamnă 
„sfoară, legătură" şi „vrăjitorie". 

Intuiţia armoniei cosmice şi sentimentul participării la universalitate pun fiinţa sub jurisdicţia astrelor. în 
determinare cosmică, benignitatea simbolică a lunii noi şi a lunii pline poate genera efecte dorite de echilibrare a 
existenţei, prin căsătorie. Centrul de energie nocturn este invocat ca astru al frumuseţii, al dragostei, mediator în 
împlinirea destinului: „Lună, lună,/Vârgolună/Na-ţi ţie brâul meu/Şi fă frâu calului tău/Să mergi dup-ursitul meu..." 12 . 
Concepţia totalizatoare care creează solidaritatea uman-astral produce frecvent alternative analogice 
corespunzătoare celor două faţete contrastante ale jocului hazardului. Conotaţiile negative ale întunericului, stingerii 
concordă cu ideea insuccesului: dacă steaua se va întuneca, nu va avea parte şi noroc de acela la care se 
gândeşte 13 sau, dimpotrivă, dacă steaua în decursul rostirii descântecului va străluci din ce în ce mai tare, fata îl va 
avea pe cel la care se gândeşte, fiindcă progresia luminii astrale este echivalentul simbolic al regenerării fiinţei şi al 
desăvârşirii destinului, conform aşteptării. Descântecele de dragoste, care mărturisesc intenţia de înfrumuseţare 
pentru reuşita în căsătorie, închipuie deseori sporirea calităţii, strălucirea fizică a fetei prin captarea magică a luminii 
aştrilor soare - lună - luceferi. înfrumuseţarea râvnită presupune cosmicizarea fiinţei, prin împodobirea ei cu însemne 
carismatice astrale: ,Am în piept soarele/Şi-n spinare razele,/Am pe umeri doi luceferei,/Toată lumea cată la ei" 14 . 
Tetrada astrală incluzând perechea soare-lună şi dublul stelar, al luceferilor aşezaţi pe cei doi umeri, semnifică 
plenitudinea cosmică, numărul patru fiind un simbol totalizator, iar cifra ambivalenţelor şi a dedublărilor, exprimarea 

legii cosmice prin excelenţă. Complementaritatea opuşilor soare-lună, relevând entitatea luminii diume-noctume, se 
relaţionează simbolic cu componentele trupului: luna, reflectare a soarelui, aparţinând nocturnului, este în mod 
constant reprezentată ca emblemă astrală a spatelui, în timp ce soarele, care luminează direct şi aparţine regimului 
diurn al imaginii marchează faţa corpului, fiind reprezentat pe piept. 

Experienţa mito-magică legată de imaginile astrelor, dar şi ale elementelor, cu deosebire apă şi foc, conduce 
spre un ideal de frumuseţe, de puritate şi vitalitate, spre o valoare morală. Acţiunea luminii cosmice şi a elementelor 
este invocată în sprijinul fiinţei care vrea să pătrundă în intimitatea substanţei pentru a lua din ea energii înnoitoare. 

în magia erotică a devenirii, a înfrumuseţării şi a anticipării cunoaşterii ursitului, sondarea unor arhetipuri mitico- 
religioase coboară, în mod necesar, spre structura de adâncime a alcătuirilor textual-poetice şi de practică rituală. 
Mentalul arhaic şi tradiţional românesc are constant tendinţa de a deveni arhetipal, paradigmatic, pentru că se 
întoarce mereu la gesturile originare. 

Modelele mitice precreştine şi modelele creştine satisfac nostalgia omenescului de a se situa într-o condiţie de 
excepţie, prin repetare arhetipală, mediată procedural magic. 

Magia, cu legităţile proprii, este un vehicul care permite transferul de la modelul arhetipal (referinţa simbolică), 
la referentul care aşteaptă schimbarea. Refacerea arhetipului prilejuieşte înscrierea unui progres spre desăvârşire, 
trecerea spre o stare optimă, prin mecanismele care uzează de instrumentarul şi tehnicile magice. 

Apelul la sacru în relaţie cu magicul are ca finalitate reîntemeierea fiinţei şi a armoniei cuplului, după un principiu 
de ordine. Familiaritatea dintre om şi Dumnezeu constituie tema principală a meditaţiilor hristologice. în mod frecvent, 
experienţa proximităţii sacrului este adusă în sfera strategiilor şi a tehnicilor cultural-magice, prin invocarea puterii 
divine în sprijinul practicii rituale: 

Prin influenţa cultului marial - atât de vizibil în diferite registre ale etnoculturalului tradiţional -, simbologia 
femininului cumulează conotaţii creştine, sincretizate cu semnificaţiile magice. Textele de descântec construiesc 
imaginea desvârşită a persoanei (persoana care doreşte să fie iubită şi să se căsătorească solicită intervenţia 
magică) ca un ideal de valoare, de atotputernicie personală, de invulnerabilitate, realizat printr-o exacerbare a eului. 
în descântecele erotice de înfrumuseţare şi creştere a prestigiului, în vederea căsătoriei, imaginea eului, în concepţia 
transformatoare a textului magic, implică o referinţă excepţională, o imagine care-i serveşte drept model: prototipul 
Fecioarei Maria. Reiterarea arhetipului creştin al Maicii Domnului în generarea textului magic are implicaţii multiple, 
semantice şi funcţionale. 

Primordialitatea femeii, în sens spiritual, vizează valoarea metafizică a naturii acesteia, care decurge, esenţial, 
din rolul ei genetic. în concepţia creştină, unirea omenescului şi a dumnezeiescului se desăvârşeşte în imaginea 
virginal-matemală a Măriei, exprimând atingerea plinătăţii. Lumea a fost făcută în vederea îndumnezeirii făpturii şi în 
Fecioară acest destin universal este dinainte împlinit, ea este prefigurarea lui arhetipală 15 . Viziunea religioasă 
atribuie feminităţii semnificaţia lui a fi, esse, sânul făpturii. Născătoarea de Dumnezeu zămisleşte „Pruncul Sfânt", îi 
dă trupul său în care se manifestă conţinutul, cuvântul, puterea, lucrarea 16 . 

De un real sprijin în hermeneutica magicului este literatura care pune în valoare gândirea patristică, modul 
diversificat şi nuanţat de interpretare a textelor de cult. Sacralitatea în uman se exprimă prin femeie, pentru că 
sensibilitatea cu totul aparte faţă de ceea ce este spiritualul pur este în anima 17 . Karl Barth, în Schiţa unei dogmatici, 
face observaţia că omul masculin în funcţia sa specifică de actor şi creator al istoriei umane, în responsabilitatea sa 
de stăpân al soeciei, e cel lăsat în fundal, după cum o arată figura pasivă a lui losif. Acesta este răspunsul credinţei 
creştine la problema femeii: femeia este cea care ocupă aici primul plan, mai exact fecioara, Fecioara Maria 18 . 

Legat de ideea primatului feminităţii, se cuvine relevat faptul că în concepţia biblică, în cultul marial creştin, 
modelul maternităţii divine şi al castităţii exemplare ridică feminitatea la rangul de principiu religios al naturii umane. 
Căci sufletul feminin este cel mai aproape de izvoarele Facerii 19 şi toată forţa dogmei mariologice se află în 
evenimentul zămislirii lui Dumnezeu 20 . 

Linele hermeneutici religioase semnalează cu subtilitate, adoptând primatul lui anima, că „femeia este mai aptă 
să unească în sfinţenie fiinţa şi existenţa prin puterea smereniei" 21 , că sfinţenia este mai lăuntrică femeii în condiţiile 
vieţii actuale 22 . în contextul acestor conotaţii, ale sfinţeniei şi smereniei, relaţia cu arhetipul feminin se face, într-un 
sens, printr-o corespondenţă între registrul profan, al condiţiei prenupţiale, a fecioarei, şi registrul sacru, al Fecioarei, 
întruchipare desăvârşită a castităţii, în structura fiinţei. Tradiţia iconografică transmite prin imaginea Maicii Domnului 
ideea de castitate ontologică, de integritate arhetipală, realizată în uman. 

Invocarea feminităţii creştine ca principiu matern la cota exemplarităţii concretizează nevoia de ocrotire şi de 
iubire. Semantismul doctrinei mariale, fundamentat pe dogma maternităţii caste, recunoaşte în imaginea Maicii 
Domnului întruchiparea harului şi a iubirii de oameni. Tandreţea, fiind profund feminină, defineşte esenţial Fecioara 
în însăşi neprihănirea ei maternă, cea mai puternică expresie a iubirii lui Dumnezeu faţă de om 23 . 

în textele magice narative, semnificaţia purităţii sacre, legate de imaginea Maicii Domnului interacţionează cu 
conotaţiile dublei determinări temporale (Duminică, dimineaţa) care introduce semnificaţiile benefice ale începutului, 
întărite prin cele ale sărbătorescului. Logica fabulativă şi discursivă transfigurează relaţia umanului cu sacrul într-un 
moment narativ, al întâlnirii cu Maica Domnului: „Mă dusei înaintea sfatului,/Pe uliţa satului./Mă-ntâlnii cu Maica 
Domnului" 24 . Apelul textual la acţiunea de mediere a Maicii Domnului, pentru susţinerea fenomenului magic şi 
asigurarea eficacităţii acestuia, se motivează prin credinţa în posibilitatea de comunicare, de captatio benevolentiae 
şi de răspuns în sensul ajutorului solicitat. Invocarea rolului de mediator este fundamentată pe încrederea în tehnicile 
şi strategiile magice de stimulare a forţei sacre mariale şi în capacitatea de deschidere şi de dăruire a Fecioarei, la 
cerinţa omenescului, în viziunea lui homo religiosus, Preacurata Maică a Domnului, a puterilor celor de sus, 
împărăteasa cerului şi a pământului, atotputernică este, cu generozitate, apărătoarea şi tăria noastră 25 . 

Unele variante discursive atribuie Maicii Precista rolul nupţial de nună a dragostei, cu aluzie la actul matrimonial. 
Rolul sacru este relaţional, în alcătuirile textuale, cu imaginea unei totalităţi a umanului diferenţiat ca sex. Maica 
Domnului este nuna dragostei: „Pe toate fetile,/Pe toţi băieţii,/De pe toţi munţii,/De pe toate livezile" 26 . Nu este câtuşi 
de puţin întâmplător faptul că textele poetico-magice proiectează metaforic, sub imperiul dorinţei şi al speranţei în 
virtuţile magiei cuvântului, o imagine ideală, care este pusă în relaţie cu imaginea înaltă a divinului. Frecvent, 
variantele de descântec de dragoste introduc, în seria unor metafore descifrate, termenii de împărăteasă şi 
preoteasă, pentru referentul feminin - fata ca beneficiar al descântecului. în concepţia patristică, Fecioara Maria este 
şi modelul de excelenţă al preoţiei împărăteşti feminine (cum se spune în Psalmul 44,10: „Şezut-a împărăteasa la 
dreapta Ta; Eva împărăteasa îmbrăcată în haină aurită", care îşi află justificarea în regimul foarte precis al harismelor. 
Preoţirea ca slujire a femeii se înfăptuieşte prin firea, prin însăşi natura ei. Femeia este cea chemată să-şi 
împlinească preoţia împărătească prin însăşi esenţa fiinţei şi Fecioara-Mamă, prin starea ei harismatică, exprimă 
această preoţie în calitatea sa de esse a împărăţiei înseşi: sfinţenia in aetemum 27 . 

Uniunea umanului cu divinul, a imaginii ideale, dorite, cu imaginea Fecioarei, în substanţa poesisului magic, este 
tot o modalitate de reiterare arhetipală, pentru atingerea scopului urmărit, de schimbare calitativă (înfrumuseţare) şi 
de anulare a eşecului, prin legităţile magiei. Virtuţile hiperbolizate ale feminităţii umane corespund modelului divin, 
asimilat: „Ce Împărăteasă/Ce preoteasă?/Nu-i împărăteasă,/Nici preoteasă,/Ci e N. cea frumoasă,/Dintre toate cea 
mai aleasă". 

Textul dezvăluie aspiraţia la omenescul feminin desăvârşit, intenţia de identificare cu prototipul, cu Preasfânta 
împărăteasă. Prin referire la perfecţiunea modelului, prinde contur imaginea fiinţei în cadrele eminenţei. 
Descântecele de înfrumuseţare resemnifică modelul textelor creştine, care pune imaginea divină a Măriei în cadre 
superlative, numind-o Preasfântă împărăteasă, Preacântată Stăpână, Preacurată Fecioară - Maică a Domnului. 
Afinitatea dintre feminitatea umană şi cea a Fecioarei-Mamă transfigurată în contexte poetico-magice priveşte şi 
dezideratul unicităţii, al întâietăţii valorice. Vrerea de a fi în fruntea tuturor, obiectivată discursiv prin procedeul 
singularizării („dintre toate cea mai aleasă") introduce din nou o relaţie de corespondenţă între referentul feminin, 
uman şi modelul arhetipal, marial. „Fecioara-Mamă este cea dintâi, se află în fruntea omenirii şi e urmată de toţi" 28 . 

Cunoaşterea şi însuşirea prototipului prin mecanismul analogiei magice răspunde intenţiei de schimbare, de 
recunoaştere valorică, în relaţia cu partenerul dorit şi cu colectivitatea umană. 

în experienţa magică transformatoare insolitul dublează calitatea ajunsă la apogeu. Deosebitul devine o 
emblemă a destinului individual, sugerând o putere sporită şi o eficienţă neobişnuită. Detaşarea de nivelul comunului 
afirmă cu necesitate - în retorica fenomenului magic - unicitatea fiinţei. Funcţia magică cere ca textele să consacre 
evenimentele existenţiale deosebite, le scoate din cotidian şi le conferă marca neobişnuitului. Singularizarea 
calitativă a umanului corespunde unicităţii arhetipului pe care textul îl izolează pentru a-i sublinia natura lui 
excepţională: „Numai Maica Domnului,/Sus din poarta cerului/..." 29 . 

Transcendentul coboară pentru a veni în contact cu umanul, exercitându-şi rolul de mediator în actul magic de 
reîntemeiere a fiinţei. în viziunea simbolică a comunicării divinului cu umanul, scara semnifică puntea dintre cele 
două registre: teluric şi celest, profan şi sacru: „Şi pe scară de ceară/S-o scoborât/Şi la mine-o venit” 30 . 

Exclamaţia invocatorie din descântecul de dragoste (Sântă Mărie, Sântă de tine!) poartă speranţa fetei în 
activarea forţei sacre a Fecioarei, pentru înfrumuseţare şi reuşită. 

Conjurarea textuală asociază o atitudine de rugă, care-şi află consolidarea în modelul cultic şi în suportul de 
credinţă. în general, femeia are, comparativ cu bărbatul, o intimitate nativă cu mult mai profundă, aproape o 
complicitate empatică faţă de fenomenul spiritual şi valorile religiei. Postura de rugă a fetei care invocă medierea 
sacră, virginal-maternală a Măriei, reface, la nivel uman, însăşi ipostaza Fecioarei orante. Şi aceasta tocmai pentru 
că Maica Precista rugătoare reprezintă orice suflet în rugăciune, după cum reprezintă şi slujirea de rugăciune a 
Bisericii, harisma ei de mijlocire 31 . 

Variantele lirice nerituale vorbesc deseori despre apelul la forţa rugăciunii pentru atingerea echilibrului existenţial 
prin act marital. Comentariul liric versificat confirmă continuitatea tradiţiei şi forţa de manifestare a credinţei magice, 
penetrată de trăirile religioase: „La vatra cu doi tăciuni/Fac fetele rugăciuni/Sâmbăta, duminica/Doară să pot 
mărita" 32 . 

Edificiul cultural-magic cu finalitate erotică premaritală stăruie până în prezent, cu prefaceri şi mutaţii interne 
proprii evoluţiei fenomenului, căci mentalitatea magică poate dăinui în spiritul omului şi poate funcţiona chiar şi în 
condiţiile unui pragmatism în plin exerciţiu. Teama de neconformitate cu comunitatea socioculturală, ontologică şi de 
destin şi dorinţa individului de a participa la buna rânduială explică şi azi apelul la puterea gândului, a cuvântului şi 
a actului magic, la funcţia magiei de a ritualiza optimismul uman, victoria încrederii în faţa îndoielii. 

Orientări actuale în etnologie 


într-un articol scris în 1987, dar apărut abia în 1990, în urmă cu zece ani deci, formulam, ca un deziderat al 
cercetării folcloristice a momentului respectiv, redefinirea conceptelor 1 . Arătam atunci că ştiinţa despre folclor de 
la sfârşitul deceniului şapte şi începutul deceniului opt al secolului al XX-lea a valorificat, într-o manieră originală, 
creatoare, teoria funcţional-sociologică a „receptării" şi „acceptării" de către colectivitate (grup) a producţiilor 
folclorice, mutând, cum s-a spus, accentul, de pe „bunuri" pe „procese", de pe „faptul folcloric" pe „actul folcloric", 
de pe „produsul" cultural pe „producerea” lui. De observat, acum, că însuşi conceptul de „fapt folcloric", pus în 
circulaţie de Mihai Pop într-unul din studiile sale de direcţie apărut în 1970, Le fait folklorique - act de 
communication, (în „Acta Ethnographica Academiae Scientiarum Hungaricae", tom 19 (1970), pp. 219-232) 2 era 
un „transplant" sau un „transfer” din gândirea sociologică a lui Marcel Mauss. Acesta definea pe larg, în Essai 
surle don (în «Annee Sociologique», seria a ll-a, 1923-1924, voi. I, Paris) 3 , faptul social total care cuprinde, în 
viziunea cercetătorului francez, „întreaga societate şi instituţiile sale (sau doar un mare număr de instituţii), 
incluzând fenomene (care) sunt, în acelaşi timp, juridice, economice şi religioase şi chiar estetice, morfologice 
etc. Sunt fenomene ale dreptului privat şi public, de moralitate organizată şi difuzată, strict obligatorii, lăudate 
sau blamate; sunt politice şi totodată casnice, interesând în aceeaşi măsură clasele sociale, clanurile şi familiile. 
Sunt religioase: aparţin religiei propriu-zise, magiei, animismului sau unei mentalităţi religioase difuze. Sunt 
economice, întrucât conceptele de valoare, de utilitate, de profit, de lux, de bogăţie, de achiziţie, de cumulare şi, 
pe de altă parte, cel de consum, cel de cheltuială pură, fastuoasă, sunt prezente peste tot, chiar dacă astăzi le 
înţelegem altfel. Pe de altă parte, aceste instituţii au o latură estetică importantă, de care am făcut în mod 
deliberat abstracţie în acest studiu: dansurile (...), cântecele şi ceremoniile de tot felul, reprezentaţiile dramatice 
(...), diversele obiecte (...), ospeţele la care participă toţi; totul, hrană, bunuri şi servicii, chiar şi «respectul» (...), 
totul produce emoţie estetică, nu numai o emoţie de ordin moral sau un profit” 4 . 

Deşi se referă la un singur aspect al vieţii sociale - darul -, Marcel Mauss „reuşeşte să construiască până 
la urmă obiectul cunoaşterii antropologice: nu ne mai concentrăm asupra instituţiilor, dreptului, riturilor, căsătoriei 
sau miturilor; acestea, considerate în sine, cu preţul decupării lor din realitatea socială, nu sunt decât 
«abstracţiuni»; ne vom concentra în schimb pe totalitatea concretă, în cadrul căreia ele se inserează şi în funcţie 
de care dobândesc sens, alcătuind un sistem. Etnologul este însărcinat cu misiunea de a recompune întregul 
social şi de a-i repera momentele privilegiate (...), când o societate se descoperă pe sine în întregime, punând 
în acţiune totalitatea instituţiilor şi reprezentărilor sale (..,)" 5 . 

în cadre asemănătoare se mişcă Ion I. Ionică în excelenta sa lucrare Dealul Mohului (1944), în care 
defineşte faptul total în termeni foarte apropiaţi de aceia ai lui Marcel Mauss, fără a trimite, însă, explicit, la 
etnologul francez: „Aceste fapte constituie marile serii omogene, care fac să iasă la lumină uniformitatea vieţii în 
limitele unei regiuni sau pun în evidenţă o anumită regulă de succesiune a formelor între aceleaşi limite. Sunt 

serii de fapte economice, tehnice, religioase, artistice ş.a. pe care le luăm în considerare aici" 6 . Dimensiunii 
spaţiale a faptului social total i se adaugă dimensiunea temporală: „Faptele se situează nu numai în planul unic 
al vieţii sociale actuale, ci şi în adâncimea timpului, unde merg rădăcinile lor. Aceasta este adevărat pentru 
întreaga latură instituţională a societăţii noastre rurale, îndeosebi ceremonii, practici, forme de organizare, 
procedee îndătinate de activitate" 7 . 

Ce sugerează sau ce vor să sugereze aceste trimiteri !a scrierile lui Marcel Mauss sau Ion I. Ionică, scrieri 
aparţinând anilor '20, respectiv '40 ai secolului de curând încheiat? întâi, perenitatea acestor idei, actualitatea 
lor până în zilele noastre reflectată - voit sau ne-voit, intenţionat sau nu - chiar în cartea colegelor noastre de la 
CNCVTCP despre Roşcani, intitulată semnificativ Un sat pentru mileniul trei 8 , în al doilea rând s-ar putea extrage 
şi o altă concluzie, una privind încetineala, lentoarea cu care idei teoretice de mare generalitate, profunzime şi 
aplicabilitate sunt primite şi utilizate în etnologia românească. 

Astfel, dacă înţelegerea folclorului, a culturii populare în general, ca un fenomen dinamic, în continuă 
mişcare, transformare, adaptare, procesualitatea lor cu un cuvânt, pare a fi un bun câştigat şi acceptat de către 
cei mai mulţi dintre aceia care se ocupă cu studiul lor (al folclorului şi al culturii populare), când e vorba de a 
gândi realitatea folclorică în aceşti termeni, un fel de ceaţă ni se aşază pe ochi, întorcându-ne, pe o bună parte 
dintre noi, cu faţa spre trecut, spre tradiţia îndepărtată, spre ceea ce a fost şi eventual s-a păstrat, aproape mira¬ 
culos, până la cumpăna dintre secole şi milenii. Dacă există o semiotică a titlurilor - şi aceasta există necon¬ 
diţionat -, dacă în numele unor reviste şi publicaţii se ascunde chiar prog r amul acestora, cineva, parcurgând 
doar numele unor reviste apărute chiar în reţeaua centrelor de conservare şi valorificare a tradiţiei şi creaţiei 
populare - „Datina", „Datini", „Zestrea", „Răstimp" etc., ar putea trage concluzia unei astfel de orientări. 

Concepte fundamentale fără de care înţelegerea dinamicii folclorului/culturii populare şi a aspectului lor 
contemporan nu este posibilă, precum cele de mutaţii funcţionale, sincretism funcţional, sincretism de coduri cul¬ 
turale, pentru a aminti doar câteva, au fost acceptate mai mult convenţional, fără a fi asimilate, adoptate, încor¬ 
porate în aparatul conceptual al disciplinelor noastre. Trebuie să spun că am o bucurie egală cu voluptatea 
atunci când studenţii mei, pe care îi şcolesc de zeci de ani, utilizează aceste concepte în discursul lor ştiinţific, 
la examene, în lucrări de licenţă sau de grad. în tentativa de a ieşi din acel „Babei conceptual" pe care îl reclama, 
cu treizeci şi cinci de ani în urmă Georges-Hubert de Radkowski 9 , mi se pare că pasul următor care trebuie făcut, 
după redefinirea conceptelor, este acela al consolidării aparatului conceptual, cel care asigură, pe de o parte, 
înţelegerea şi interpretarea mai exactă, mai apropiată de ceea ce credem noi că ar fi sensul adevărat al 
fenomenului investigat, şi, pe de altă parte, mai buna comunicare dintre investigatorii culturii populare - folclorişti, 
etnografi, etnologi, antropologi. 

Ajung acum la un alt aspect, la care ţin foarte mult şi pe care l-am mai adus în discuţie, în diferite ocazii; 
este vorba despre necesitatea învăţării, de către tânăra generaţie, a propriei culturi populare, în cadrele societăţii 
postindustriale sau, după caz, postcomuniste. Este lesne de constatat, în societăţile industriale şi postindustriale 
de astăzi, o puternică tendinţă de marginalizare, chiar de înlocuire a formelor culturii populare, fie de către 
formele culturii „oficiale" (cazul culturii „socialiste", la noi şi în celelalte state aparţinătoare fostului „lagăr 
socialist"), fie de cele ale culturii de „consum" (cazul culturii moderne şi postmoderne). Se poate vorbi chiar de 
o agresiune a culturii de „consum" (filme, casete, producţii TV, tipărituri promovând violenţa, pornografia, sexul, 
satanismul etc.) asupra culturii populare, care îndepărtează mai ales tânăra generaţie, de propria sa cultură. 

De aceea, odată cu schimbările inevitabile şi fireşti, care au loc la nivelul fenomenului culturii populare, se 
impune şi o schimbare a strategiei de cercetare şi de învăţare a acesteia. 

Trebuie spus, sau numai reamintit, că, de la începuturi şi până către zilele noastre, cultura populară (fol¬ 
clorul, arta populară, tradiţiile, obiceiurile) au fost folosite în scopul construirii şi susţinerii identităţii de grup, iden¬ 
tităţii etnice sau, mai exact, identităţii naţionale. în prezent, studierea culturii populare are alte îndemnuri, alte 
obiective. Dacă acum o sută cincizeci de ani şi mai apoi era vorba despre afirmarea identităţii naţionale, acum 
se pune mai degrabă problema conservării, păstrării acestei identităţi. Nu mi se pare de interes să menţionez 
că, de pildă, cursurile de vară ale Societăţii „Folklore Fellows" din Finlanda, din iulie 1997, au avut ca temă de 
discuţie relaţia dintre morală şi identitate, dintre tendinţa de globalizare şi contrapartea ei, tendinţa de localizare. 

în societatea tradiţională, cum bine se ştie, cultura grupului era învăţată în chip genuin, se transmitea, cum 
se zice, „din generaţie în generaţie", în timp ce astăzi aceasta trebuie învăţată în cadrele instituţionalizate. 
într-o lume în schimbare, în care domină tendinţele de „integrare" (europeană, euroatlantică), de globalizare, de 

internaţionalizare, se pune cu acuitate problema păstrării identităţii culturale. Căci, se ştie, pentru noi şi pentru 
alte popoare europene şi neeuropene, cultura populară (folclorul, etnografia, arta populară) au fost şi sunt 
argumentele cele mai convingătoare ale specificului naţional. Totodată, apare ca un postulat ideea că învăţarea 
propriei culturi reprezintă calea cea mai sigură pentru înţelegerea mai exactă, mai corectă, a culturii celorlalţi, în 
loc să creeze o tensiune între „noi” şi „ei”, cunoaşterea profundă a culturii noastre reprezintă premisa absolut 
necesară a cunoaşterii şi înţelegerii culturii celorlalţi. 

Trebuie spus că învăţarea culturii populare nu reprezintă un scop în sine, ci are în primul rând funcţia de 
a-i face pe cei care o studiază să se înţeleagă mai bine pe ei înşişi şi cultura căreia îi aparţin, să vadă cu alţi 
ochi ceea ce li se părea că ştiu din contactul nemediat sau mediat prin şcoală cu cultura tradiţională, folclorică. 
Este, de fapt, chiar finalitatea studiilor de antropologie modernă, care nu-şi pun numai problema descrierii culturii 
„celorlalţi", ci şi, eventual, chiar prioritar, înţelegerea propriei culturi: „A sosit poate timpul - scrie Louis Dumont, 
cercetător avizat al sistemului castelor din societatea indiană - să întoarcem către noi înşine oglinda pe care 
antropologul o îndreaptă către societăţile străine, să încercăm a formula propriile noastre instituţii într-un limbaj 
comparativ. Vreau să spun - scrie antropologul francez - într-un limbaj care să ţină seama de ceea ce am aflat 
despre aceste societăţi, oricât de incompletă ar fi această cunoaştere" 10 . Schimbând ceea ce este de schimbat, 
trebuie să spunem că astăzi învăţarea culturii populare de către tânăra generaţie impune profesorilor şi 
cercetătorilor un efort egal cu acela pe care îl fac antropologii pentru a ne învăţa pe noi cultura popoarelor celor 
mai îndepărtate, în timp şi spaţiu, de noi. Căci s-a produs, neîndoielnic, o profundă alienare a tinerei generaţii 
faţă de cultura populară tradiţională, cu efecte nebănuit de grave în chiar procesul edificării sale intelectuale şi 
în acţiunea de înţelegere a culturii majore, de care ei, tinerii, par să fie, totuşi, ceva mai ataşaţi. Dar e greu de 
imaginat cum se poate ajunge la esenţa gândirii şi artei unor Eminescu, Creangă, Blaga, Arghezi, Voiculescu, 
Sadoveanu, Sorescu, Fănuş Neagu - ca să pronunţ numai câteva nume din zona literaturii - fără cunoaşterea 
culturii, artei, literaturii populare româneşti. Este un motiv de satisfacţie să constat că nu sunt singur în acest 
demers, că şi alţi confraţi care predau sau cercetează cultura populară românească resimt ca o necesitate 
stringentă a momentului includerea studiului culturii populare în programele de învăţământ, de la şcoala primară 
până la universitate; mă gândesc, în acest sens, la programul formulat de dr. Corneliu Bucur, directorul 
Complexului Muzeal „ASTRA” din Sibiu, din a cărui pledoarie citez: „Rolul şcolii în recuperarea tradiţiilor culturale 
ridică problema reformei generale a sistemului învăţământului românesc vizavi de întreg patrimoniul cultural 
tradiţional şi de obiectivul major al învăţământului modern, în noile circumstanţe politice internaţionale, acela al 
educării copiilor şi tinerilor în spiritul cunoaşterii şi preţuirii valorilor culturale identitare" 11 . 

în consonanţă cu glasul etnologului sibian, arh. Silvia Păun îşi exprima, într-o scrisoare adresată, în ianuarie 
1999, oficialităţilor româneşti, de la Preşedinţie până la ministerele de resort (al învăţământului şi Educaţiei, 
respectiv al Culturii, pe vremea aceea), îngrijorarea în legătură cu absenţa din programele şcolare a disciplinelor 
cu profil etnologic. Reproduc, în continuare, câteva extrase din această scrisoare căreia nu i s-a dat niciodată 
vreun răspuns. „în cadrul reformei învăţământului, programa şcolii generale (ca şi a liceului) trebuie să contribuie 
la pregătirea viitorilor cetăţeni prin educarea lor şi în domeniul valorilor moştenite, ce reprezintă repere perene 
şi elemente definitorii în parcurgerea treptelor culturii şi formării mentalităţii mai elevate a elevilor. Aceste valori 
patrimoniale nu pot face obiectul unor cursuri opţionale sau alternative, ci trebuie să facă parte din înseşi 
materiile de bază, de formare a copilului. (...) Cunoaşterea valorilor patrimoniale moştenite este un drept al 
copilului (drept la care am aderat încă din 1959) şi nu avem voie ca tocmai şcoala să îl vitregească de el. (...) 
Strategia de protecţie, de ocrotire permanentă, de conservare şi de punere în valoare a patrimoniului cultural şi 
turistic trebuie să beneficieze (în lipsa şi a legilor obştei) de cetăţeni îndelung pregătiţi, prin educaţie, încă din 
şcoala generală, pentru înţelegerea adevăratelor valori. Şcolii de azi, din pragul mileniului al treilea, îi revine 
această mare responsabilitate a calităţii educaţiei pe care o promovează. Aserţiune pe care aforismul poetului 
nostru naţional o ilustrează optim: «Educaţiunea e cultura caracterului, cultura e educaţiunea minţii»”. 

în acelaşi sens se pronunţase şi o altă voce autorizată a ştiinţei româneşti de la sfârşitul secolului al XX- 
lea, profesorul Alexandru Duţu, care punea problema învăţării culturii noastre vechi în termenii pragmatici impuşi 
de timpul pe care îl trăim: „Uşurătatea şi dificultatea cu care ne adaptăm la situaţiile noi provine din faptul că nu 
ne cunoaştem bine tradiţia culturală: pentru că avem puţine de apărat, asimilăm tot ce ne cade sub priviri şi 
adeseori cu teama să nu rămânem în urma Europei care «este cu ochii pe noi»” 12 . Se uită, din păcate, uneori, 

că, chiar această Europă, prin ceea ce are ea mai bun, îndeamnă fiecare popor, fiecare grup etnic, să-şi 
păstreze tradiţia culturală şi să participe cu moştenirea proprie la construirea unei noi Europe şi a unei lumi noi. 

Şi, în sfârşit, să reamintim adevărul că predarea şi învăţarea culturii populare azi nu se pot realiza decât în 
condiţiile reaşezării, pe temeiurile ştiinţifice ale vremii, a cercetării înseşi. Cele două palete ale vârtejului care 
duce spre înainte - învăţământul şi cercetarea - sunt de nedespărţit. 


Note: 

Noi şi Celălalt: multiculturalism, fundamentalism cultural, naţionalism şi tradiţie 

ca forme de construire a Noii Europe 


The uniqueness of European culture, which emerges 
from the history ofthe diversity of regional 
and naţional cultures constitutes the basic 
prerequisite for European Union. 
Commission of the European Communities 

Deşi poate uşor pretenţios, titlul demersului nostru vine să delimiteze, în fapt, o realitate din ce în ce mai 
evidentă conţinută în tensiunea generată de existenţa a cel puţin două subspaţii culturale distincte şi a politicilor 
culturale ce le însoţesc într-o zonă numită cu emfază, uneori, Noua Europă. Căci reconcilierea Vest/Est, clişeu 
intens vehiculat, pare să fi îngheţat în discursul a diverse medii politice, în vreme ce, în paralel se dezvoltă un 
nou tip de retorică politică dublu-articulată - exclusivistă/integratoare - menită, parcă, să accentueze o fractură 
parcă şi mai evidentă decât până la începutul anilor '90 între două tipuri de societăţi şi cu atât mai periculoasă 
cu cât ea nu este acceptată ca atare din varii motive. 

Demersul nostru îşi propune să analizeze din perspectiva antropologiei sociale şi culturale nodul în care 
fenomenul de deteritorializare, generat de mai largul proces al globalizării, conduce la apariţia unui tip de discurs 
antagonic şi, mai ales, modul în care acest tip de discurs determină şi alimentează crize ale sistemului social, 
reflectate în formele de manifestare ale comunităţilor, urbane sau rurale, aparţinând fostului bloc comunist. Din 
această perspectivă trebuie spus că orice comunitate răspunde la factorii de presiune sociali, politici, culturali, 
economici etc., prin modificarea, în timp, a tăieturilor sociale şi a mentalului individual sau colectiv. Problema 
ultimilor ani rezidă însă în decalajul dintre accelerarea istoriei şi posibilităţile limitate ale agentului social de a se 
adapta la ritmul schimbării. Toate acestea conduc la apariţia unui tip de „univers fragil şi incert în cadrul căruia 
creşterea proliferantă a transnaţionalităţilor nu a provocat încă răspunsuri colective ordonate şi liniştitoare" 1 . O 
astfel de evoluţie extrem de rapidă impune modificarea paradigmei cercetării antropologice pentru zona ex- 
comunistă în sensul acceptării şi înţelegerii ideii de comunitate conectată la sistemul globalizant-integrator al 
spaţiului de dincolo, care îşi impune modele culturale şi a cărui dinamică forţează schimbări structurale de 
profunzime la nivelul grupului social. Dar să revenim. 

Convulsiile sociale din ultimii anii, conflictele geopolitice, exacerbarea fenomenului terorist, pe de-o parte, 
şi retorica european-comunitară, pe de altă parte, centrată pe noţiuni ca multiculturalism, supranaţional, 
integrare, liberalism cultural bazat pe diferenţe culturale, delimitează eforturile de construire a unui nou 
hiperspaţiu în contextul unei lumi globalizate, postindustriale. Definită de unii specialişti ca un superstat, 
Comunitatea Europeană era aproape compatibilă, ca formă de organizare, până prin anii ‘80, cu un stat-naţiune, 
iar Tratatul de la Maastricht, din decembrie 1991, care declară controlul comunitar virtual asupra tuturor zonelor 
politice, întăreşte această teorie. De unde şi ipoteza că statul-naţiune se află în declin în Europa sfârşitului de 

mileniu, în favoarea unei Comunităţi supranaţionale şi multiculturale. Acest proces este însă extrem de anevoios 
cu atât mai mult cu cât tendinţa evidentă este aceea de lărgire a graniţelor CE, pentru cuprinderea şi a statelor 
aparţinând fostului bloc comunist. Totodată, ca şi discursul politic amintit mai sus, acest proces este, la rândul 
său, unul dublu articulat: pe măsură ce graniţele intracomunitare tind să dispară, cele extracomunitare devin tot 
mai bine delimitate prin impunerea unor măsuri de protecţie dintre cele mai severe. Scopul declarat este 
reducerea drastică a fenomenului migraţionist dinspre exteriorul spaţiului comunitar în ideea protejării identităţii 
culturale a statelor-naţiune care alcătuiesc Uniunea Europeană. Acest lucru este evident resimţit cel mai bine 
tocmai de acele state care nu au fost cuprinse în procesul de aderare, rezultatul fiind apariţia unei tensiuni atât 
la nivelul individului „european", cât şi a celui „noneuropean". De unde dezvoltarea a două tipuri de discursuri, 
de o parte şi de alta a frontierei: în interior, o retorică a excluderii individului extracomunitar, în exterior, o retorică 
naţionalistă, exacerbând ideea statului-naţiune. Două tipuri de discurs, aparent diferite, căci, în fond, ideea pe 
care sunt ele construite este aproximativ aceeaşi: prezervarea spaţiului cultural. Ce diferă este scara la care se 
produce fenomenul. în interiorul zonei comunitare discursul este orientat împotriva străinului, perceput ca 
eminamente diferit şi prin urmare periculos şi nociv, în exteriorul său, împotriva minorităţilor etnice, percepute ca 
pricipali potenţiali factori de eroziune a „fiinţei naţionale". Şi un discurs, şi celălalt impun ideea omogenizării 
culturale în favoarea unei culturi naţionale dominante, de drept, în zona aferentă. Se revigorează astfel doctrina 
statului-naţiune de secol al XlX-lea în dezavantajul net al noului concept liberal de multiculturalism, de 
europenism/individ european. Dar să nu anticipăm. 

Odată cu anii ‘80, pe fondul unei crize economice din ce în ce mai evidente, în discursul politic al dreptei 
franceze şi al conservatorilor englezi îşi face apariţia un nou concept, acela al respingerii emigranţilor ca unică 
posibilitate de protejare a identităţii naţionale grefate pe exclusivitate culturală. Sloganul lansat ca instrument 
electoral a fost „Străinii afară!". Este pentru prima dată după 1945 când o astfel de doctrină are priză la mase şi 
când ea nu mai este catalogată ca aparţinând ideologiei naziste. Retorica excluderii se întemeiază pe negarea 
unei comunităţi multiculturale, pe eliminarea factorilor nocivi pentru habitatul naţional, pe etnocentrism şi 
xenofobie. Oamenii, prin natura lor, preferă să trăiască mai degrabă numai printre ai lor decât în societăţi 
multiculturale şi au o reacţie instinctivă normală în a respinge pe aceia ce au o origine diferită şi care aparţin 
unei culturi diferite. Se impune din ce în ce mai pregnant delimitarea noi şi ei, eu şi celălalt, se discută din ce în 
ce mai aprins despre curentul imigraţionist, despre bomba imigraţionistă. Identitatea colectivă este redefinită prin 
prisma etnicităţii, a moştenirii culturale, a tradiţiei infailibile. De aici şi până la apariţia fundamentalismului cultural 
nu mai este decât un pas. 

Toate aceste delimitări pot părea imaginaţie bolnavă în contextul eforturilor organismelor europene de a 
crea o retorică paralelă, de contrabalansare, construită pe ideea obligativităţii Europei de a dezvolta sentimentul 
unei culturi şi identităţi împărtăşite ca suport ideologic pentru reuşita uniunii economice şi politice. însă toată 
această retorică este subminată de dispute din ce în ce mai violente privind cât spaţiu trebuie să fie acordat 
culturilor şi identităţilor naţionale într-o Europă supranaţională şi cultural integratoare. Şi să ne reamintim că, în 
1985, raportul comisiei europene pentru analiza fenomenului de ostilitate orientată împotriva emigranţilor 
spunea: „un nou tip de spectru bântuie acum politicile europene: xenofobia". 

Mai mult, să ne gândim numai la cazul recent al Austriei, unde puterea a fost câştigată de forţele de dreapta 
al căror discurs electoral s-a întemeiat cu precădere pe ideea eliminării emigraţiei către/din Austria şi întărirea 
supravegherii accesului în spaţiul Schengen. O politică asemănătoare i se pretinde Ungariei, cuprinsă în primul 
val de negocieri pentru aderare la CE. Tot în această doctrină se situează şi isteria vizelor (vezi Polonia şi Cehia) 
orientată spre „oile negre” ale Estului European, România şi Bulgaria. 

Fundamentalismul cultural contemporan se întemeiază, prin urmare, pe două idei clare: culturile diferite 
sunt incompatibile şi, pentru că oamenii sunt prin natura lor etnocentrici, relaţiile dintre culturi sunt, evident, 
ostile. „Xenofobia este pentru fundamentalismul cultural ceea ce este conceptul bio-moral de rasă pentru 
rasism...", afirma antropologul german Verena Stolcke 2 . Acest tip de fundamentalism opune străinul conceptului 
de naţional, de cetăţenie. „Fiinţele umane sunt prin natura lor purtătoare de cultură. Dar umanitatea este 
compusă dintr-o multitudine de culturi distincte care nu se pot compara, relaţiile dintre membrii acestor culturi 
fiind în mod inerent conflictuale pentru că este în natura omului să fie xenofob. O presupusă constantă 
universală - predispoziţia oamenilor de a respinge străinii - îndreptăţeşte particularismul cultural." 3 Paradoxul 
constă în faptul că, în loc să clasifice culturile ierarhic, fundamentalismul cultural le diferenţiază spaţial şi ignoră 

faptul că statul-naţiune nu poate fi cultural omogen. Xenofobia reteritorializează culturile prin fragmentarea lor 
spaţială potrivit unor criterii politice localiste. Cu toate acestea, fundamentalismul cultural permite asimilarea 
emigrantului ca unică şansă a acestuia în faţa „excluderii" sociale şi culturale. Acest tip de retorică îşi are 
rădăcinile în concepţia contradictorie de secol al XlX-lea de stat-naţiune, întemeiată pe moştenirea culturală, pe 
omogenitate socială şi culturală. Ca retorică a excluderii, el construieşte relaţiile dintre culturi pe ideea graniţelor 
culturale şi a diferenţei. 

Cu toate acestea, pe fondul unei globalizări accelerate, care presupune în primul rând facilitarea 
comunicării, tendinţa evidentă este aceea de întărire a societăţilor pluraliste desprinse de conceptul rigid şi greoi 
al statului-naţiune bazat pe o populaţie mai mult sau mal puţin omogenă rasial şi cultural. Diversitatea formelor 
culturale de viaţă, a grupurilor etnice, a religiilor este fie uriaşă, deja, fie în creştere accelerată. Cu excepţia 
politicilor etnocentrice, nu există nicio alternativă la direcţia de dezvoltare către o societate multiculturalistă. 
Acest tip de societate este una în care grupuri etnice şi rasiale diferite îşi pot menţine propriile culturi (chiar ca 
subculturi într-un cadru cultural mai amplu) şi stiluri de viaţă chiar şi atunci când îşi câştigă egalitatea în instituţiile 
societăţii mai largi. Construirea unui asemenea tip de societate este extrem de dificilă, căci este cunoscut faptul 
că grupuri etnice diferite şi subgrupuri rasiale au un sentiment al identităţii culturale extrem de puternic pe care 
doresc să şi-l menţină. Cu toate acestea, ele îşi cer drepturile cetăţeneşti, fapt care generează uneori stări 
conflictuale cu majoritatea. Asemenea stări conflictuale au ca soluţii fie constituirea propriilor instituţii, fie 
abandonarea identităţii etnice prin asimilare. 

Calea spre constituirea unei asemenea societăţi multiculturale, în care diferite subculturi etnice şi religioase 
să coexiste şi să interacţioneze de pe poziţii egale cu comunitatea politică, este aceea prin care cultura 
majoritară să renunţe la prerogativele istorice prin care îşi defineşte politica culturală şi să accepte o strategie 
prin care se poate crea o cultură împărtăşită de toţi cetăţenii, indiferent de origine şi de mod de viaţă. Aceasta 
ar putea fi o cultură politică liberală împărtăşită de toţi cetăţenii 4 . Aceasta este condiţia sine qua non de care 
trebuie să ţină seamă orice politică orientată spre un discurs multiculturalist. Societatea multiculturalistă trebuie 
să permită individului să fie şi membru şi străin în propria-i ţară. 

într-o astfel de Uniune Europeană, multiculturală şi supranaţională, în care guvernele naţionale se confruntă 
cu problemele globalizării în relaţia cu exteriorul şi cu pluralismul cultural în relaţia cu interiorul, statul-naţiune nu 
mai poate asigura cadrul de referinţă necesar pentru viitorul mai mult sau mai puţin apropiat. Provocarea gene¬ 
rată de diferenţierile multiculturale ale societăţii civile şi tendinţa de globalizare pun în lumină limitele acestui tip 
istoric de organizare politică şi administrativă. Cert este că, în limitele oricărui paradox istoric, coexistenţa 
acestei realităţi dublu articulate şi a retoricii ce o însoţeşte nu poate fi ignorată ca problemă extrem de serioasă 
şi de urgentă ce trebuie luată în calcul în planurile de construire a Noii Europe. Şi asta dacă nu se vrea ca anii 
viitorului mileniu să găsească un spaţiu comunitar hărţuit de conflicte create de retorici ale unei politici absurde 
orientate către excludere şi xenofobie. 

„Revelarea dimensiunii simbolice a naţionalismului necesită, în primul rând, interpretarea acelor categorii şi 
noţiuni care constituie aşa-zişii stâlpi de rezistenţă ai sistemului conceptual al naţionalismului est-european, care 
sunt cultura naţională, conceptul de omogenitate culturală şi o imagine particulară a trecutului.” 5 

Numitorul comun al acestor puncte de rezistenţă sau mai bine spus background-ul pentru construirea 
conceptului de naţionalism a fost dintotdeauna tradiţia, considerată, resimţită şi impusă ca element normativ- 
reglator pentru schimbările sociale. O analiză antropologică a revirimentului naţionalismului agresiv în perioada 
imediat următoare disoluţiei blocului comunist nu poate să nu sesizeze manipularea elementului tradiţie în 
încercarea disperată a liderilor postcomunişti de a gestiona vidul identitar creat prin prăbuşirea unui întreg sistem 
social, cultural, economic şi politic. Deschiderea bruscă spre o altă dimensiune culturală prin dispariţia filtrelor 
de bruiaj ale canalelor de comunicare a impus adaptarea rapidă a individului la un nou model mentalitar, !a 
codurile de funcţionare ale acestuia, precum şi corelarea sistemului cultural original cu cel al spaţiului către care 
se accede. Presiunea unei asemenea întreprinderi a fost şi este enormă, cea mai bună dovadă în acest sens 
fiind apariţia rapidă a fenomenului de respingere brutală a noului sistem şi a produselor sale, respingere bazată 
pe aprecierea comparativ-calitativă a acestuia în raport cu o imagine construită a tradiţiei, res'mţită ca zonă de 
refugiu în faţa prezentului bulversant şi alunecos. 

Vorbim aici despre nevoia trăirii prezentului în trecut, despre necesitatea revenirii la canon prin tradiţie, 
despre reinventarea mitului pentru consolidarea identităţii. Ne aflăm aşadar în faţa unei opoziţii simbolice între 

modernism şi tradiţionalism, în care se negociază apartenenţa la două tipuri distincte de culturi. Pe de-o parte, 
acceptarea apartenenţei la o cultură naţională mai mult sau mai puţin artificial şi politic construită, pe de altă 
parte, apartenenţa la o cultură integrativ-globalizantă, cu asumarea escaladării şocului cultural implicit. Aceasta 
este, în sine, o opţiune virtuală în contextul accelerării istoriei, opţiune abil speculată politic atât înainte de 1989, 
cât şi în anii ce au urmat. Cultura naţională, identitatea naţională şi tradiţia canonizantă au fost şi sunt încă 
puncte de articulaţie ale retoricii naţionalist-populiste, larg răspândită în Europa de est şi de sud-est încă din 
secolul al XlX-lea, care a avut ca rezultat instaurarea de frontiere simbolice şi accentuarea diferenţelor noi - 
celălalt. Separarea de Celălalt s-a bazat pe sacralitatea şi invulnerabilitatea tradiţiei şi a culturii naţionale, citite 
ca instrumente reglatoare simbolice ale vieţii sociale, politice şi culturale. 

Paradoxul celor două tipuri de sisteme este acela că, cel puţin la nivelul funcţiei integratoare, ele par să 
funcţioneze la fel. Dacă societatea modernă, globalizantă se bazează pe integrarea individului într-un context 
amplu, multicultural, bazat pe un cod de comunicare comun şi pe o politică unitară, cel puţin în planul discursului 
practicat, cu accente pe heterogenitate, socialismul est-european, construit pe conceptul de cultură naţională şi 
tradiţie, are o funcţie integratoare la fel de bine delimitată. El oferă individului din diverse medii sociale recunoaş¬ 
terea: el aparţine aceleiaşi comunităţi. Cu alte cuvinte, conceptul de cultură naţională serveşte întotdeauna 
acelaşi scop: oferă individului tipare identitare construite în spatele cărora nu se află un fundal social, politic şi 
cultural real 6 . Prăbuşirea sistemului atrage după sine şi prăbuşirea unei lumi culturale familiare, cunoscute, 
având ca rezultat pierderea identităţii mai ales atunci când colapsul acestei lumi culturale nu este atât consecinţa 
unor mutaţii interne, cât rezultatul unei politici şi ideologii distructive. 

într-un asemenea context, singura posibilitate de ieşire din criza identitară este recuperarea rapidă a istoriei 
şi reinventarea tradiţiei ca sumă de canoane, propăvăduirea continuităţii şi a omogenităţii culturale, toate 
acestea ca garanţii pentru legitimitatea socială, politică şi culturală, cu referire imediată la hegemonie culturală 
şi putere politică. Tradiţia redevine astfel fundament pentru reconsiderarea naţionalismului ca girant al unei 
siguranţe virtuale în contrapartidă pentru agresiunea culturală a Celuilalt. Cu alte cuvinte, devoţiunea pentru 
cultura naţională, tradiţiile naţionale şi identitatea naţională nu ţin de o ideologie anume, ci reprezintă, mai 
degrabă, singura variantă posibilă pentru existenţa socială. Se pare că o dată cu sfârşitul socialismului, secolul 
al nouăsprezecelea a revenit în Europa de Est. 

Lupta împotriva sinelui universal, a valorilor globale, a legilor şi a normelor pare mai aprigă ca niciodată. 
Retorica integrării în spaţiul globalizant, multicultural, este constant dublată de o retorică a canonului, tradiţiilor 
şi valorilor naţionale cu reprezentarea lor ca modele absolute, retorică ce contribuie la re-inventarea 
naţionalismului, materializată în ideologie naţionalistă. 

Societăţile postcomuniste înţeleg lumea ca pe ceva ce trebuie reconstruit evitând, conştient sau nu, 
receptarea acestei realităţi ca pe o zonă tranzitorie, liminală, ca pe un proces de evoluţie către un nou tip de 
societate. Explicaţia ar putea consta în faptul că acest tip de societate este unul în care atât punctele de plecare 
cât şi cele de sosire sunt în fluxul cultural şi astfel căutarea de puncte solide de referinţă poate fi extrem de 
anevoioasă. Acesta este contextul în care reinventarea tradiţiei (a etnicitaţii, a rudeniei şi a altor mărci identitare) 
poate fi foarte alunecoasă şi total neproductivă, deoarece căutarea de certitudini prin apelul la canoane este în 
mod regulat frustrată de fluiditatea comunicării globalizant-transnaţionale. 

Toate acestea nu fac decât să contureze o realitate dublu-articulată şi anume, pe de-o parte, o realitate 
construită, imaginată, a discursului tradiţionalist-canonic, iar, pe de altă parte, o realitate a contestăm acestui tip 
de discurs, întemeiată pe ideea aderării rapide la un nou tip de sistem social, la o nouă ierarhie de valori. Punctul 
de articulaţie al acestei realităţi este, în principiu, marcat de distribuţia pe vârste şi clase sociale a consumatorilor 
de discurs politic: un grup social nostalgic, derutat de nebuloasa schimbărilor şi care caută puncte solide de 
sprijin în reinventarea trecutului şi un grup social contestatar al canoanelor, sufocat de acestea şi deja adaptat, 
fie şi parţial, la noul cod de comunicare al societăţii globalizate. 

Putem vorbi, prin urmare, de coexistenţa în cadrul noului context a două procese, cel de recanonizare şi cel 
de de-canonizare a tradiţiei. Definim conceptul de recanonizare a tradiţiei ca o formă de discurs politic constând 
în reactualizarea falsă şi dirijată a unor structuri sociale şi mentalitare fără funcţionalitate în planul realităţii 
sociale imediate, ca retrăire simbolică a paradigmei trecutului mitizat, cu scopul consolidării unui anume tip de 
ideologie, instrumentul predilect al teoreticienilor naţionalismului postcomunist. 

Recanonizarea tradiţiei pare a se defini prin opoziţie cu fenomenul de decanonizare a tradiţiei, înţeles ca 
fiind procesul prin care orice sistem cultural îşi modifică, readaptează, elimină sau adoptă structuri instituţionale, 
tipare mentalitare, norme şi ierarhii valorice în cadrul evoluţiei fireşti a societăţii; uneori, specific spaţiului sud- 
est european, ca reacţie la recanonizare şi la discursul naţionalist, bazată pe negarea şi respingerea tradiţiei ca 
sistem de canoane. 

Acest tip de opoziţii sunt, până la urmă, normale şi aparţin oricărei societăţi moderne, căci orice astfel de 
societate este complexă şi conflictuală şi nu se desparte de trecutul ei, ci îl reorganizează. Localizată la graniţa 
a două tipuri de sisteme sociale, evoluţia societăţii implică întâlnirea cu noutatea care nu este parte a conţinutului 
trecut-prezent. Ea creează un sens al noului ca act insurgent de translaţie culturală. Iar reconfigurarea tradiţiei 
ca sistem nu numai reclamă trecutul, ci îl şi reînnoieşte, refigurându-l ca interstiţiu contingent care inovează şi 
întrerupe performarea prezentului. Tradiţia se situează atunci într-o zonă de tranzit în care axa trecut-prezent 
devine parte a necesităţii şi nu a nostalgiei existenţiale. 


Note: 

1 Baudoin, Jean, Introducere în sociologia politică, Editura Amarcord, Timişoara, 1999, p. 82. 

2 Stolcke, Verena, Talking Culture in CurrentAnthropology, 1995, voi. 36, nr. I, p. 7. 

3 Ibidem. 

4 Apud Habermas, Jurgen, The European Nation-state - Its Achivements and Its Limits. On the On the Past and Future o( 
Sovereignity and Citizenship, în „Mapping the Nation. New Left Review", London, 1996, p. 291. 

5 Niedermuller, Peter, Politics, Culture and Social Symbolism, în „Ethnologia Europaea", 1994. p. 22. 

6 Idem, p. 25. 

Mentalitatea tradiţională în presa anului 2000 


Din când în când, mult mai des decât ne-am aştepta, întâlnim în presa anului 2000 articole al căror referent, 
mai apropiat sau mai îndepărtat, este mentalitatea tradiţională, creatoare a unei lumi prezente în cotidiene sau 
reviste de tip magazin în special prin aspectele ei comerciale, senzaţionale sau pitoreşti. Ordonarea universului 
în matca spaţio-temporală şi axiologică strămoşească se reflectă în mass-media ca într-o oglindă de bâlci, 
oferind cititorilor un caleidoscop de imagini idilice, bizare, curioase sau terifiante, cu funcţia manifestă de a stârni 
emoţii efemere. Desigur, avem în vedere numai reflectările mentalităţii tradiţionale în presa de informaţie şi 
divertisment, fără a include în cercetarea noastră publicaţiile de specialitate sau unele publicaţii culturale, cum 
ar fi revista „Adevărul literar şi artistic", unde au apărut în anul 2000 articole de etnologie serioase. Citându-I pe 
Mihai Pop, care, „privind folclorul ca un bun de continuă comunicare între oameni, ca un bun de schimb", emitea, 
în 1971, „ipoteza existenţei, la două extreme, a folclorului tradiţional al societăţii rurale autarhice şi a folclorului 
bun de consum al societăţii industriale de astăzi" 1 , vom adăuga conceptului de „folclor-bun de consum" şi 
portretul de amator alcătuit acestuia în presă. Astfel, nu numai actul artistic folcloric poate fi considerat un bun 
de consum în zilele noastre, ci chiar mentalitatea tradiţională, exploatată intens în reportaje ocazionale sau 
întâmplătoare, interpretată de ziarişti în manieră personală şi folosită permanent ca o moştenire spirituală de 
drept, al cărei înţeles este atât de cunoscut încât nu mai trebuie regândit. 

1. Calendarul popular 

Niciun ziar de tiraj mare nu pierde ocazia de a adăuga paginilor sale puţină culoare locală, celebrând, prin 
articole ample, datele cele mai importante din calendarul popular. Am ales câteva exemple din presă referitoare 
la obiceiurile de primăvară şi de vară. „Cronica romană" (8 martie) aminteşte obiceiul „îngroparea veseliei" din 
satul Rimetea, jud. Alba. Corespondentul Mediafax relatează că în urmă cu câteva sute de ani, satul Rimetea 
era locuit de austrieci veniţi să exploateze zăcămintele de fier şi sugerează că „De atunci se păstrează obiceiul 
ca duminica dinaintea postului să fie ultima în care se mai poate bea, mânca de dulce şi chefui". Un cititor 
neavizat ar înţelege că Lăsata Secului de Paşti ar fi un obicei de origine austriacă, iar „îngroparea veseliei", o 
manifestare originală, fără legătură cu Priveghiul Mare din Transilvania şi Banat 2 . Poate de aceea, „turişti din 
Germania, Austria şi Ungaria" vin special la Rimetea pentru a asista la „îngroparea veseliei". 

Al. Stanca şi Lucian Nicolae publică în ziarul distribuit gratuit prin reţeaua metroului bucureştean, în preajma 
datei de 1 martie, articolul „De la cercul magic la tiriptilici şi blănoşi", încercând să reconstituie evoluţia obiceiului 
„Mărţişorului". Aflăm câte ceva despre funcţia iniţială a mărţişorului, de protejare a oamenilor, animalelor şi 
gospodăriei „în momentele primejdioase", cum este „trecerea de la iarnă la primăvară" şi despre înflorirea 
industriei de gen la oraş, odată cu apariţia brelocului. Autorii propun şi un scurt istoric al modei în domeniul 
mărţişoarelor: „De exemplu, prin anii ‘60-70, mărţişorul trebuia să facă o aluzie la Eros (inimioare, coşari cu 

scăriţe şi inimioare) sau noroc (trifoi cu patru foi, potcoavă, carte de joc etc.). Ideile au dispărut însă odată cu 
apariţia mărţişorului de tip Fondul Plastic. El era o combinaţie de pene şi mărgele şi a pulverizat semantica 
sensului (sic!) mărţişorului. Un drum pe la Universitate, Romană sau Bucur Obor te convinge asupra acestui 
lucru. Iar dacă ar fi să facem o clasificare a obiectelor mai căutate în această perioadă, aceasta ar cuprinde: 
mărţişoare «clasice», aranjamente «florale», animăluţe de pluş şi diverşi monstruleţi din ceramică". 

O viziune idilică asupra satului este promovată statornic de redactorii şi colaboratorii revistei „Formula As", 
în nr. 407/aprilie, Mihail Albin Popescu prezintă un calendar popular al celei de-a doua luni a primăverii. 
Informaţia este în general corectă, dacă facem abstracţie de ipoteze etimologice hazardate (numelui lui Păcală 
i se propune un etimon „daco-latin" bi-call = „de două ori şiret"), inserţiunile mitologice greco-romane sau 
interpretări extracontextuale, cum ar fi explicaţia psihologică a sărbătoririi Nunţii Urzicilor: „în imaginaţia ţăranului 
român smerit trebuie să fi rămas însă şi ceva din simbolul iniţial: plantă cu frunze neplăcute la atingere şi 
modestă la înfăţişare, dar bună ca aliment pentru revigorarea sângelui, urzica întruchipa apropierea de ceilalţi 
oameni, fără a ţine cont de aspectul umil sau chiar respingător, dincolo de care se poate ascunde un suflet nobil", 
în realitate, Nunta Urzicilor, sărbătoare cu dată mobilă în calendarul popular, marchează momentul când urzicile 
se coc, adică înfloresc şi nu mai pot fi folosite pentru mâncare, ca până atunci 3 . 

Tot în revista „Formula As" întâlnim şi un articol semnat de inginerul silvic Casian Balabasciuc despre scrisul 
ouălor în Bucovina. Călăuzit de o intuiţie etnografică remarcabilă, autorul oferă informaţii (neprelucrate decât sub 
forma parafrazării) provenind de la două persoane din Moldoviţa: bătrâna Ecaterina Dariciuc (84 ani), cândva 
faimoasă pentru ouăle încondeiate de ea, şi Ion Zdrob (87 ani), cel care confecţionează „chirstiţe”, aşa cum sunt 
numite în zonă condeiele pentru ouă. Convorbirile cu cei doi bătrâni nu se mărginesc numai la meşteşugul 
„scrisului pe ouă", adevărată sursă de venit pentru localnici, ci aduc în discuţie şi obiceiurile de Paşti din 
Bucovina de odinioară, în comparaţie cu cele de azi. 

Zilele de Rusalii oferă de asemenea pretextul unor articole despre tradiţiile populare, aşa cum este cel 
semnat de Florin Vlădulescu în „Jurnalul Naţional" din 26 iunie. Autorul îşi aminteşte scene din copilăria petre¬ 
cută în Oltenia şi continuă prin a-i lua un scurt interviu lui Mişu Slătculescu, directorul Casei de Cultură din Cara¬ 
cal, care-i povesteşte cum şi-a format ansamblul aducând oameni din toate satele zonei şi pe un vătaf chiar de 
la laşi. La întrebarea „De unde vine Căluşul?", ziaristul răspunde cu citate din poeţi: „Căluşul vine din obârşii cu 
străluciri de soare, de i se pierde urma ca pietrele în râu" ş.a.m.d. Se menţionează apoi câteva interdicţii legate 
de Rusalii şi tratarea unui bolnav „luat din Căluş", dar finalul învăluie din nou tradiţia în „taină, magie, vis şi 
poveste". 

2. Ţinutul uitat de timp/satul turistic 

Satul ca spaţiu marcat de mentalitatea tradiţională nu are un loc bine fixat în presa anului 2000. în general, 
satele sunt amintite în paginile sociale sau economice şi apar adesea ca medii la fel de favorabile infracţiunii ca 
şi oraşele, în „Libertatea" din 12 aprilie citim un articol intitulat „Ţinutul uitat de timp", despre locuitorii satului Boia 
din Gorj. Boia este un exemplu de sat depopulat din cauza condiţiilor geografice şi climatice şi rămas doar cu 
şapte locuitori, în vreme ce comuna de care aparţine, Jupâneşti, este destul de înfloritoare. Reporterul 
consemnează convorbirea cu Aurel Negoiţă (72 ani), cel mai bătrân om din sat. Cuvintele gorjeanului reflectă 
limpede mentalitatea tradiţională cu privire la spaţiu. Satul lui, deşi izolat şi sărac, îi apare bătrânului ca un centru 
al lumii consacrat prin sacrificiul strămoşilor şi a cărui părăsire ar echivala cu moartea: „Am vrut să mă omor 
când copiii au intenţionat să mă ducă la oraş cu forţa. Bătrânii au construit satul cu greu, cărând din albia râului 
pământ şi pietre". Singurul copil din sat, Valentin Sinescu, de 10 ani, conservă aceeaşi mentalitate: „Când o să 
fiu mare, vreau să rămân tot aici. E frumos, e pădure şi moş Aurel a zis să mă însor aici, să fac copii, ca să nu 
moară satul". Interesant e faptul că Aurel Negoiţă îşi asumă prin calitatea de „moş" şi rolul de lecuitor tradiţional: 
„Dă consultaţii de sănătate de orice fel, inclusiv în probleme muiereşti", spune Angela Vlăduţoiu, de 40 de ani. 

Există însă şi sate româneşti contemporane mai privilegiate, cum sunt cele din culoarul Rucăr-Bran, unde 
Asociaţia Naţională de Turism Rural Ecologic şi Cultural (ANTREC) a pus bazele unei afaceri turistice. Din 
„Evenimentul zilei" din 6 iulie, aflăm că în zona Bran, „Mulţi ţărani s-au apucat să facă agroturism (...) în speranţa 
că vor câştiga bani frumoşi de pe urma acestei noi îndeletniciri, câţiva brăneni şi-au ridicat adevărate palate. 
Pentru a putea caza şi hrăni cât mai mulţi turişti, ei au construit săli de mese cu capacitate de sute de locuri, 
care seamănă cu cantinele din vremurile apuse. Unii «s-au emancipat» şi nu mai servesc tradiţionalele bucate, 
ci mâncare italiană, spaghetti şi pizza «â la Bran», pregătită în cuptoare de lemn". „Emanciparea nu exclude însă 

valorificarea turistică a meşteşugurilor şi ocupaţiilor tradiţionale: oaspeţii dornici de a experimenta viaţa rurală 
pot mulge vaca, întoarce sau cosi fânul şi sunt invitaţi să prepare brânzeturile împreună cu ţăranii, în felul acesta, 
«păstrarea modurilor vechi» îşi găseşte o motivaţie economică în mediul rural contemporan şi satele turistice au 
tot interesul să-şi conserve in situ elementele materiale şi spirituale specifice vieţii tradiţionale". 

3. Un ritual vechi 

în ziarul „Naţional” din 31 iulie apare un articol semnat de Cristian Pantazi şi intitulat „împlinind un vechi 
ritual, un sat a scăpat de secetă doar când preotul a sfinţit leşul măgarului omorât de un cărămidar”. Titlul, ca şi 
conţinutul articolului, ilustrează beţia de cuvinte atât de agreată de presa ştirilor de senzaţie, lată despre ce este 
vorba: proprietarul singurului cuptor de ars cărămizi din zonă, Marin „Şucaru” din Ciumeşti - Argeş a plătit o 
vrăjitoare să oprească ploile în sat, pentru ca el să-şi poată usca în bune condiţii cărămizile. Vrăjitoarea l-a 
învăţat să omoare un măgar şi să-l îngroape „sub buza unui deal”. Fapta nelegiuită a fost descoperită de localnici 
cu ajutorul ucenicului cărămidarului şi oamenii din sat, cu preotul în frunte, au dezgropat leşul animalului ucis, 
care a fost sfinţit de preot. A treia zi după întâmplarea respectivă, în satul Ciumeşti a plouat. 

Cristian Pantazi nu dă nicio indicaţie cu privire la sursa de unde a aflat că sfinţirea leşului unui măgar 
sacrificat pentru a îndepărta ploaia ar constitui „un vechi ritual” şi nici cu privire la identitatea etnică a actului de 
magie neagră care ar fi anulat prin ritualul respectiv. în tradiţia folclorică românească, măgarul ocupă o poziţie 
incertă, undeva între o zonă privilegiată şi una banală, uneori chiar degradatoare 4 . Tache Papahagi recunoaşte 
prestigiul de natură religioasă al măgarului, înzestrat cu o cruce pe spate. De acest prestigiu ţine statutul de fiinţă 
protectoare al animalului: dracul nu se poate transforma în măgar şi răul nu-l poate atinge pe cel care-şi ia pe 
lângă casă un asemenea dobitoc. în legendele româneşti însă, acelaşi măgar apare ca o vieţuitoare defavorizată 
fizic, pedepsită de Dumnezeu pentru indolenţa şi încăpăţânarea ei cu un cap prea mare, urechi lungi şi glas 
nemuzical. Alaiul din „jocul cornilor”, practicat de Lăsata Secului în Banat, include şi un măgar mascat, într-un 
univers carnavalesc tipic sărbătorii respective. 

Se cunosc rituri de provocare a ploii şi seceta prelungită poate fi pusă pe seama unor forţe impure: „Când 
nu plouă, pe care ştii că-i strigoaică să o uzi cu apă şi îndată va ploua” 5 . în sens invers, există descântece pentru 
alungarea ploilor şi descântece „de întors solomonarii”, care pot desface lucrarea magică a acestor vrăjitori 
iniţiaţi în influenţarea meteorologiei. în niciun caz însă nu putem explica prin mentalitatea tradiţională 
românească legătura dintre măgarul sacrificat şi oprirea ploilor, iar acţiunea preotului şi a locuitorilor din satul 
Ciumeşti poate fi o reacţie psihologică la disperarea provocată de seceta verii, exprimând religios o formă 
tradiţională de purificare. 

4. Teama de strigoi 

Citim în „Evenimentul zilei” din 1 septembrie că bătrâna Ioana Gabor din Castan - Hunedoara a fost terori¬ 
zată de nepoţii ei, care „pretindeau că octogenara se transformă în moroi”. Articolul lui Lucian Stanciu semna¬ 
lează, în intenţia autorului, un caz social, dar în subtext e vorba de rezistenţa formelor consacrate ale credinţei 
în supranatural în mediile tradiţionale contemporane. Reporterul bănuieşte că nepoţilor nu le este pe plac ca 
biata femeie să mai trăiască la cei 86 de ani ai ei şi de aceea o ferecă în magazie, tratând-o ca pe un animal. 
Nepoata femeii se apără: „Da, este adevărat că am ţinut-o închisă în poiată şi cu lacăt la uşă, dar mi-a fost frică, 
în noaptea de 8 iunie, am culcat-o pe bătrână în camera din faţă şi, când am ieşit afară, de pe geam de la ea a 
ieşit un câine mare şi alb, s-o ţipat jos, s-o uitat aşa la mine, o rânjit o dată şi am înţepenit. După aia, câinele o 
sărit gardu’ şi s-a dus. Eu am intrat în casă, am aprins becul, ea nu era înăuntru şi atunci am zis că s-o făcut o 
strigoaie. A doua zi am scos-o afară pe scaun şi se plângea de dureri în palme şi palmele ei erau tare roşii. La 
fel şi pe gât, era tare roşie. Atunci am hotărât să o închid în poiată şi să-i pun lacăt, că la toţi ne-o fost frică”. 

Temerile nepoatei sunt confirmate şi de bătrânii satului, care spun că „strigoi devin bătrânii care au vârtecuş 
în părul de pe frunte, aşa cum are şi Ioana Gabor”. 

Un alt articol, apărut în ziarul „Naţional” din 12 iunie, se referă la preluarea de către momi a unor elemente 
de mentalitate tradiţională românească, în exprimarea concretă a spaimei de strigoi. Un grup de momi din Piatra 
Olt devastează mormântul unui adolescent, dezgroapă mortul şi-i înfig un cui în inimă, pe motiv că s-ar fi făcut 
moroi. Sunt două fapte care susţin psihoza creată în localitate de acest caz: semnul din naştere (tânărul s-a 
născut cu „tichie”, după cum susţin membrii familiei) şi moartea năpraznică (infarct miocardic provocat băiatului 
de 17 ani de contactul cu apa prea rece a bălţii unde s-a aruncat să se răcorească după săpatul porumbului). 
Cei care i-au fost apropiaţi lui Nicolae Crivăţ au trăit, după dispariţia lui, o serie de întâmplări tulburătoare: 

auzeau bătăi în geam, mortul le cerea de mâncare, păsările nu mai dormeau, unii cunoscuţi s-au îmbolnăvit 
subit. 

Neînţelegătoare faţă de metamorfozele subtile ale mentalităţii tradiţionale, poliţia locală cercetează penal 
cinci persoane acuzate de profanarea mormântului tânărului. 

5. Cazul Cib 

Unul dintre evenimentele senzaţionale cele mai mediatizate în vara anului 2000 a fost misterul casei 
parohiale a preotului ortodox Nicolae Vlad din satul Cib, judeţul Alba. în „Jurnalul Naţional" din 3 iulie, „cazul" se 
deschide incendiar, pe o pagină întreagă, purtând supratitlul „Blestemul războiului sfânt". 

întâmplările paranormale de la Cib nu au început pe o dată oarecare, ci chiar în noaptea de Sf. Petru şi 
Pavel, 28 spre 29 iunie. Casa parohială a suferit o invazie de ouă, obiectele se mutau singure din loc şi nimic 
nu putea fi explicat pe cale raţională. Preoţii din vecinătate şi apoi superiorii ierarhici i-au venit în ajutor colegului 
lor, oficiind rugăciuni pentru alungarea spiritelor rele. 

Nu ne va interesa din relatarea acestei situaţii neobişnuite decât reacţia comunităţii faţă de eveniment, aşa 
cum se reflectă în reportaj, lată ce aflăm din relatările ziariştilor: „Bătrânii vorbesc că asupra Casei bântuie un 
blestem al catolicilor. Aceştia ar fi vrut să intre în posesia Casei parohiale, dar nu au reuşit." Totodată, oamenii 
din Cib spun că „respectiva clădire are un trecut destul de ciudat (...), pe locul unde a fost construită clădirea a 
existat o cârciumă". Recunoaştem în cele două explicaţii două fopos-uri ale mentalităţii tradiţionale: puterea 
blestemului şi calitatea malefică a „locului rău”, într-un alt articol („Jurnalul Naţional", 4 iulie), sătenii oferă 
reporterilor o naraţiune izbitor de asemănătoare cu începutul basmelor fantastice în care un monstru de pe 
celălalt tărâm intervine în ordinea terestră, cauzând pagube. Astfel, tulburătoarele întâmplări şi-ar avea originea 
în grădina de zarzavat a părintelui Vlad. „Deşi o îngrijea zi de zi în fiecare dimineaţă, el găsea totul răscolit şi 
rupt. La început a crezut că e vorba de un câine, dar, în momentul în care sătenii au pus o cursă de urs extrem 
de grea ce nimeni nu o poate deschide de unul singur, s-au convins că ceva se întâmplă. Ei au găsit cursa 
închisă, dar cu păr de animal pe ea, ca şi cum cineva fusese prins şi scăpase. De atunci au apărut problemele." 

Interpretând mitic evenimentul ca pe o pedeapsă aplicată de sacrul malefic celor ce i-au tulburat liniştea, 
pare greu de crezut că aceşti oameni din Apuseni trăiesc în anul 2000. Desigur, nu putem aprecia care a fost 
contribuţia reporterilor la structurarea naraţiunii, dar atitudinea adoptată de ei în relatarea faptelor ne îndreptă¬ 
ţeşte să credem că şi jurnalistul modern recurge la mentalitatea tradiţională atunci când realitatea devine 
imposibil de explicat printr-o logică acceptată. Un alt element cu valenţe simbolice în cazul Cib este bancnota 
de 2000 de lei cu eclipsa. în biserică sunt găsite mai multe bancnote de acest fel, lucru care-i sperie foarte tare 
pe enoriaşi. Dacă ne gândim la iradiaţiile mitologiei solare în cultura populară şi la faptul că hârtia de 2000 de 
lei constituie încă o noutate pentru oameni, fiind emisă relativ recent, adăugând şi faptul că valoarea bancnotei 
este egală cu numărul anului în care se situează faptele, găsim cu uşurinţă o explicaţie pentru spaima 
misterioasă a celor antrenaţi în întâmplările cu pricina. Nu intenţionăm să oferim o interpretare a cazului Cib, ci 
doar să atragem atenţia asupra forţei mentalităţii tradiţionale de a ordona un microunivers grav afectat din punct 
de vedere calitativ prin învestirea perturbaţiei cu un sens mitic, dincolo de toate învelişurile sociale şi culturale 
care nu mai pot furniza nici o explicaţie plauzibilă. 

De altfel, „în tot răul e şi un bine", chiar şi în satul din Apuseni, aşa cum aflăm din articolul Loretei Budin din 
„Adevărul" din 15 august. Directorul firmei „Publirom" fiind din localitate, s-a gândit că ar putea profita de pe urma 
potenţialului turistic al „fantomelor de la Cib", plantând în zonă materiale publicitare referitoare la „fenomenele 
paranormale". Articolul reia prezentarea fenomenelor şi oferă o paletă de explicaţii, dintre care putem alege: 

• Sabin Rof (75 ani), expertul în descântece al satului şi fost epitrop al bisericii, este de părere că „Ori a citit 
popa slujbele care nu erau făcute pentru ce le-a citit, ori e cineva mână rea, care umblă cu duh necurat"; 

• parapsihologii susţin că este vorba de un câmp energetic puternic, care mişcă obiectele din loc; 

• cea de-a treia este ipoteza diversiunii politice cu scop de a-i face rău părintelui, fost candidat la primărie. 

Deocamdată, fenomenele ciudate şi-au rărit frecvenţa, spre tristeţea primarului care recunoaşte că în 

comuna lui izolată „paranormalul e deocamdată singurul lucru care-i atrage pe turişti". Familia directorului de la 
Publirom găzduieşte deja oaspeţi curioşi să vadă „zona Z", să guste ţuica „întoarsă" şi să încerce bucatele 
locale, în final, autoarea articolului conchide că „Alien-turismul ar putea fi o şansă. Pentru că, din câţi lucrau 
odată la exploatările aurifere din zonă, mai au acum serviciu doar un sfert". 

6. Feţele magiei 

Vom trece pe scurt în revistă şi câteva articole în care mentalitatea tradiţională se reflectă adesea hilar, dar 
care au o mare popularitate în presa anului 2000. Ne referim la consemnările despre magie. Desigur, majoritatea 
vrăjitoarelor active de la noi aparţin etniei rrome şi cele mai faimoase locuiesc în preajma Bucureştiului. De 1 
iulie, cuptorul Brăţarei de la Străuleşti s-a aprins după 100 de ani, „că acuma este anul 2000 şi începe din nou 
altă viaţă”. într-un decor luxos, vrăjitoarea şi fetele ei oferă reporterilor Florin Antonescu şi Sorin Cioponea de la 
revista-magazin „Turnul Babei" un recital de magie, compus din recuzită, gesturi şi bineînţeles, texte, printre care 
recunoaştem o variantă a legendei Pietrei Şerpilor şi formule din descântecele tradiţionale, combinate cu 
originala întocmire a unui „descântec de toate relele”: „Să dispară tot răul/Din rude,/Şi din neamuri,/Şi din toată 
ţara./Să rămână curat/Şi luminat,/Ca argintul cel curat/Ca vinul cel strecurat”. Contribuţia interpretei se 
recunoaşte cu uşurinţă în ultimele două versuri din citatul de mai sus. O altă figură celebră a magiei contem¬ 
porane este Cireşica, personaj ce revine adesea în paginile ziarelor. Astfel, în „Jurnalul Naţional" din 4 mai, 
vrăjitoarea de la Buftea dezvăluie reporterului Mihai Boeru cum se pot găsi comorile (jocul flăcărilor pe comori 
în pragurile temporale rituale fiind de altfel un fenomen cunoscut tuturor celor care au acces la mentalitatea 
tradiţională) şi cum l-a vindecat pe Nicu Ceauşescu utilizând un leac numit „viermişorul Domnului”. într-un articol 
din „Libertatea” (12 |iulie), aflăm însă că leacul utilizat de practicanta magiei albe s-ar numi „Vinişorul Domnului”, 
„o plantă pe care vrăjitoarele o culeg cu mâna lor de la Muntele Săpânţa, în noaptea de Sânziene”. 

în complexul de aluviuni magice din presa scrisă, ni se pare interesant de remarcat aderenţa 
contemporaneităţii la acest tip tradiţional de mediere cu divinitatea, fenomen constatat de altfel în prezent şi în 
ţări foarte dezvoltate din punct de vedere economic. Din „Naţional”, numărul din 5 septembrie, aflăm că faimoasa 
Cireşica s-a mutat temporar la Constanţa, unde „face farmece pentru întoarcerea Măriei Vlas”. Vrăjitoarea 
explică ajutorul pe care îl primeşte de la „valuri, pentru că sunt vărsate de mai multe ape, de mai multe izvoare”. 
Cu alte cuvinte, păgubiţii de la FNI pot dormi liniştiţi mai departe, la umbra puternicului ritual oficiat de vrăjitoarea 
contemporană. Din acelaşi articol, aflăm că Cireşica va reprezenta România la Centrul Internaţional de Magie, 
care va fi inaugurat la Buftea, pe 1 ianuarie 2001. „Dacă autorităţile române nu vor aproba ca respectivul centru 
finanţat internaţional să aibă statutul unei şcoli, absolvenţii vor primi un atestat de «meserie tradiţională».” 

Respectivii absolvenţi nu ar trebui să fie îngrijoraţi, deoarece presa („Naţional", 1-2 iulie) ne informează că 
există şi un descântător acreditat de Camera de Comerţ şi Industrie, cu titlul pentru „prezis, bioenergie şi 
scoaterea argintului viu”. Victor Mătanie din Albeşti - Argeş este - după câte înţelegem din articolul Danei Achim 
- un bioenergetician autentic, motivat de mentalitatea tradiţională. El are toată autoritatea descântătorului de 
odinioară: provine dintr-o familie de lecuitori (bunicul lui era renumit pentru că nu i se îmbolnăvea nicio oaie) şi 
îl are drept mentor spiritual pe chiar naşul lui, Dumitru. Acesta îi apare lui Victor Mătanie în vis, după ce murise, 
şi-l încurajează să-şi urmeze vocaţia, spunându-i că-l va călăuzi. Singura recuzită folosită e o piatră 
străfulgerată. Ca un adevărat descântător tradiţional, Victor urmează şi un cod etic: „să nu gândească rău 
despre nimeni, să nu întoarcă împotriva nimănui tot ce i-a fost dat să trăiască si să se lovească. (...) O condiţie 
esenţială este că nu trebuie să-şi facă averi din acest har”. 

Devenit personaj de articol, descântătorul capătă un prestigiu sporit <ătă de cel conferit de comunitatea 
tradiţională. Cititorii sunt invitaţi să meargă la el în loc să apeleze degeaba la vrăjitoare. Se sugerează astfel 
ideea că vindecarea tradiţională ca alternativă serioasă la medicina ştiinţifică nu reprezintă deloc o idee ridicolă 
în anul 2000. 

7. „Mioriţa” la Festivalul Umorului Negru 

La sfârşit de mileniu, „Mioriţa" e încă la modă şi dincolo de dezbaterea pattern-ului mioritic în presa 
culturală, găsim în ziarele de informaţie şi ecouri care demonstrează că tema face încă parte din viaţa noastră 
artistică şi din mentalitatea contemporană. O cronică la Festivalul Umorului Negru de la Teatrul Odeon 
(„Cotidianul”, 8 septembrie) ne dezvăluie că participanţii „au hăcuit rău de tot" „oaia naţională”: „Simbolul mioritic 
al României este atacat puternic de mai toţi desenatorii. Fie că are tastatură de computer în loc de blană, fie că 
e înghiţită de lup, pe a cărui burtă e înfiptă o cruce, pe care scrie duios «Aici zace Mioriţa», fie că sare din gropi 
haiduceşti, gropi săpate, evident, de întreaga masonerie care se ascunde îndărătul Uniunii Europene şi al 
instituţiilor aferente, biata oaie nu e iertată deloc”. 

Este limpede că nu avem de-a face în acest caz cu niciun fel de lectură a codului tradiţional care a generat 
Mioriţa, ci cu o reacţie la o abstracţiune filosofică receptată negativ de urmaşii intelectuali ai creatorilor acesteia. 

Descriind şapte aspecte ale întâlnirii dintre mentalitatea tradiţională şi realitatea cotidiană, reflectate în 
presa scrisă şi influenţate, desigur, de foarte mulţi factori subiectivi (formaţia şi personalitatea reporterilor, natura 
publicaţiei, tipul rubricii, efectul emoţional sau pragmatic scontat), am încercat să oferim contururile unei imagini 
de rangul doi a folclorului ca bun de consum. Tabloul poate fi completat şi redimensionat continuu în mediul 
mereu fluid şi efemer al presei, dar este important faptul că o asemenea încercare dovedeşte că mentalitatea 
tradiţională rămâne, în forme adaptate şi adesea greu de recunoscut, un intertext al viziunii contemporane 
româneşti despre lume sau, cu alt nume, partea imposibil de înlăturat din stratul de profunzime al trăirilor 
noastre. 

Costumul popular românesc şi moda contemporană 


Costumul sau portul tradiţional constituie unul dintre cele mai vaste şi mai complexe domenii ale artei 
populare româneşti, în care, însă, nu mai avem de-a face cu un singur gen de artă, ci ne aflăm în faţa unui 
ansamblu la alcătuirea căruia participă materii prime şi tehnici diferite. Nu ne aflăm, deci, pur şi simplu în faţa 
unui obiect care comunică privitorului date exacte despre funcţionalitatea sa - care rămâne fără îndoială, aceea 
de veşmânt ce acoperă şi protejează corpul omenesc, în acelaşi timp, însă, costumul, adică această compoziţie 
asamblată dintr-o serie întreagă de piese, de la cămaşă şi până la podoabe, are o formă semnificativă utilitară, 
socială şi estetică. 

Aceasta l-a determinat pe Tudor Vianu să afirme în legătură cu arta populară şi îndeosebi cu costumul că 
„Orice om din popor care încrestează stâlpul casei sale, povesteşte un basm sau îmbracă costumul său frumos 
împodobit atinge prin aceste acţiuni fiinţa colectivă a neamului său, comunicând cu aceea ce reprezintă ea ca 
absolut în timp şi spaţiu" 1 . 

Este un lucru bine ştiut, de o lume întreagă, şi încă de foarte multă vreme, adică de la începutul acestui 
secol (sec. XX - n.r.), că arta populară românească posedă valori artistice deosebit de preţioase. Mărturie privind 
valorile estetice ale portului popular românesc stau aprecierile unor mari savanţi români precum Nicolae lorga, 
Tudor Vianu sau George Oprescu, dar şi ale unor specialişti de peste hotare, între care se numără fără îndoială 
artiştii moderni de prestigiu precum binecunoscutul pictor francez Henri Matisse, care a pictat mai multe variante 
pe aceeaşi temă - La blouse roumaine - reprezentând o tânără femeie purtând o ie pe care pictorul francez o 
primise de la prietenul său, pictorul român Theodor Pallady. Dincolo de toate acestea însă, frumuseţea portului 
popular românesc, şi îndeosebi a portului femeiesc, spre a fi apreciată şi pusă în valoare, pretinde o intensă şi 
îndelungată activitate de cercetare, descriere şi analiză - efectuate de-a lungul anilor de către etnografii români, 
printre care amintesc pe distinşii noştri profesori Paul Petrescu şi Tancred Bănăţeanu, precum şi studiile şi 
cercetările doamnelor Elena Secoşan, Hedwig Formagiu, Georgeta Stoica, la care adăugăm contribuţia mai 
tinerei colege dr. Maria Bâtcă, care se apleacă cu deosebită pasiune asupra studiului costumului popular 
românesc. 

Această cercetare a costumului conduce, în cele din urmă, ca şi alte cercetări similare din domenii ale artei 
populare - de la arhitectură, la ceramică şi până la unelte şi ustensile, la ideea originală şi chiar simplă a ceea 
ce, începând de la jumătatea secolului trecut, se numeşte design. Desigur, utilizarea şi lansarea acestui termen, 
cu prilejul unei expoziţii britanice din 1851, este strâns legată de realităţile producţiei industriale, de unde s-a 
încetăţenit sintagma industrial design. Este bine ştiut că scriitorii, poeţii, filosofii şi compozitorii romantismului au 
fost cei dintâi care, în secolul XIX, au descoperit valorile culturii populare (să ne gândim numai la Vasile 
Alecsandri şi la culegerea sa de poezii populare, unde un loc de frunte îl ocupă celebra „Mioriţa"). Ei au fost cei 

dintâi care au folosit acest bogat tezaur în opera lor (să ne gândim iarăşi, de exemplu, la Beethoven, Chopin, 
Liszt şi Brahms). 

în secolul al XlX-lea au început să se alcătuiască şi primele colecţii de artă populară, care nu mai sunt 
considerate curiozităţi exotice sau forme de artă primitivă, ci adevărate valori ale culturii şi civilizaţiei omeneşti, 
în afară de muzică, adică în domeniul diverselor obiecte utile şi necesare omului, o primă influenţă a culturii 
populare se face observată la sfârşitul secolului XIX şi începutul secolului XX prin afirmarea şi dezvoltarea 
stilurilor Seccesion, Art nouveau şi Jugendstil, iar la noi prin mişcarea Arta nouă. 

Influenţa se face simţită în diverse câmpuri ale creaţiei, de la pictură, de exemplu, şi până la vestimentaţie. 
Popoare a căror artă populară s-a stins datorită dezvoltării şi expansiunii industriale, cum sunt cele din Europa 
de Vest, preiau tezaurul adunat în muzee, iar artiştii, inclusiv creatorii de modă, sau mai ales ei, se inspiră din 
arta populară. 

Astfel, sunt relansate în circuitul vieţii sociale, fustele şi rochiile inspirate din tablourile lui Pieter Bruegel 
reprezentând petreceri ţărăneşti, saboţii din lemn şi, deopotrivă, bonetele albe ale olandezelor de altădată. La 
fel se întâmplă şi cu costumul popular din Tirolul Austriei sau cu cel bavarez. Deşi la acea epocă încă nu i se 
spunea folk, aceasta este prima manifestare a stilului folk în vestimentaţie. Tot atunci la noi, de pildă, costumul 
popular din Sălişte, din Mărginimea Sibiului şi cel de Muscel, mai ales costumul femeiesc, ajung să fie 
considerate costume naţionale. Din acest moment şi până la folosirea creatoare în sinteze noi de către arhitecţi 
a unor date oferite de arhitectura populară, ca şi la dezvoltarea unei vestimentaţii pornind de la portul popular 
românesc, vor mai trece decenii. Au existat încercări nereuşite care s-au soldat cu eşecuri kitsch, cum a fost de 
pildă încercarea lui Brumărescu de a crea mobilier de inspiraţie populară. Astfel de încercări au fost sortite 
eşecului, dat fiind faptul că nu realizau decât o denaturare a artei populare. 

Istoriceşte vorbind, iniţial, europenii descoperă culturi şi civilizaţii extraeuropene, fiind atraşi de arta veche 
africană (ca să-l cităm doar pe marele Pablo Picasso), mirifica artă polineziană, indiană sau culturi demult 
apuse, ca cele precolumbiene. Dar aceste culturi vechi au început a-i interesa şi pe creatorii contemporani din 
propriile lor ţări, ceea ce a dat un nou avânt creaţiei - de la redescoperirea de către japonezi a străvechii lor 
ceramici şi până la creatorii de vestimentaţie, de modă adică, preocupaţi de tradiţiile vechilor costume nipone 
care ajung astăzi, prin revalorificare, pe primul plan al designerilor vestimentari. 

în ţările în care fenomenul artei populare este încă viu există preocuparea pentru valorificarea acesteia 
deopotrivă şi în domeniul vestimentaţiei, această acţiune bucurându-se de o permanentă susţinere atât a 
statului, cât şi a societăţilor de turism. 

După al Doilea Război Mondial, când artiştii şi creatorii de modă încep a se preocupa de stilurile de altădată, 
aşa-zise „retro” şi „romantice”, debutează o nouă vârstă a artei folk. După îndelungate decantări şi după 
numeroase experienţe, multe nereuşite, creatorii contemporani de modă, în general creatorii din ultimul sfert de 
secol, au înţeles limpede că arta populară nu poate fi copiată. 

Astfel, trebuie spus că lecţia artei populare este mult mai profundă, iar problematica valorificării ei mai 
complexă. Deoarece marii creatori de modă încep cu proiectarea şi producerea contexturilor textilelor, cu studiul 
croiurilor şi abia în final apelează la ornamentare şi cromatică. De aceea, este obligatorie, pentru cel sau cei 
ce-şi propun să valorifice portul popular românesc, studierea atentă a contexturilor, a croiurilor, a diferitelor 
tehnici de ţesut, de cusut, de brodat, de ornamentat ale acestuia în vederea realizării unor creaţii noi şi originale. 

Moda, oricare ar fi factorii obiectivi sau subiectivi ce determină fluctuaţiile ei, înregistrează în general, de-a 
lungul întregii sale evoluţii, un consens între practic şi estetic, conjugarea utilului cu frumosul constituind astfel 
unul din criteriile fundamentale care stabilesc, în principal, linia modei. De aici caracterul complex - şi, câteodată, 
chiar contradictoriu - al conceptului de modă. Unul dintre elementele de bază prin care se realizează linia modei 
este îmbrăcămintea, aceasta constituind, în acelaşi timp, cea mai convingătoare probă a relaţiei în domeniul dat, 
dintre practic şi estetic. De la origine, îmbrăcămintea a avut funcţia de a proteja corpul, dar, tot de atunci, şi 
funcţia nu mai puţin importantă, de a-l împodobi. 

Răspunzând acestui dublu scop, vestimentaţia îşi constituie profilul, bineînţeles, în corelaţie cu seria 
întreagă de factori estetici şi extraestetici, tradiţie, climă, anotimp, ocupaţie, destinaţie în viaţa socială, factori 
care se reflectă cu precădere în mediul ambiant, în stilul de viaţă al societăţii. în epoca modernă dezvoltarea 
industriei şi tehnicii a simplificat mult procesul de producţie în domeniul vestimentaţiei. Iar pentru ca 
desfăşurarea tehnică să nu ducă la uniformizarea banală şi în domeniul vestimentaţiei, ca în multe ramuri de 



430 


creaţie şi producţie în care s-a impus designul, creatorul de forme în cazul nostru, şi, în general vorbind, 
creatorul liniei modei a apelat şi la creaţia populară ca inepuizabilă sursă de inspiraţie. 

Costumul popular românesc reprezintă unul din cele mai importante genuri ale artei noastre populare, prin 
originalitate şi autenticitate, prin eleganţa liniei, armonia proporţiilor, rafinamentul paletei cromatice, varietatea 
formelor, prin simplitate şi expresivitate, prin unitatea stilistică ce caracterizează ansamblul de piese al fiecărui 
tip constituit. Cu asemenea calităţi, costumul nostru popular oferă creatorului de modă reale posibilităţi de 
fructificare a propriilor sale fantezii şi inventivităţi. 

Datorită resurselor pe care costumul popular românesc le oferă putem întrezări multiple modalităţi de 
valorificare, ce pot suscita atenţia creatorilor de modă, nu numai din ţară cât şi a celor din străinătate, având în 
vedere universalitatea a ceea ce se consideră, la un moment dat, adecvat, original, inedit, în această direcţie. 

Valorificarea tradiţiilor costumului popular în vestimentaţia modernă comportă însă un proces mai complicat 
în care sunt implicaţi etnografi specializaţi în studiul costumului popular, artişti plastici, designeri, cupeuri, ce au 
în vedere concomitent atât tendinţele modei pe o perioadă de timp (sezon sau an), cât şi elementele 
componente ale costumului tradiţional, variantele specifice zonale sau regionale. Prin relaţiile stabilite ori prin 
crearea altora noi se concepe o combinaţie în care mutaţiile şi interpretările converg spre asigurarea unui 
echilibru între elementele cu care se operează. Costumul popular oferă elemente de croi şi linie, de co^textură, 
de compoziţii decorative. Confecţiile moderne sunt executate din materiale de factură rustică - pânză ţărănească 
de bumbac, uşor creponată, de diverse grosimi, ţesătură din in, mătase naturală (borangic), aba sau dimie, stofe 
realizate din lână în diferite tehnici tradiţionale, ţesute manual în mai multe iţe sau cu alesături. Ţesăturile, 
broderiile, decorarea pieselor se execută păstrând specificul zonelor tradiţionale. 

Fără îndoială, există în ansamblul portului piese care se adaptează de la sine şi ca atare vestimentaţiei 
moderne; cel mai elocvent exemplu îl reprezintă ia - piesă de costum popular cu o valoare decorativă deosebită, 
conferită de originalele broderii cu care este împodobită, şi care, aşa cum se ştie, diferă de la o zonă la alta a 
României, la a ajuns atât de preţuită, încât la celălalt capăt al lumii, în Japonia, - cu ani în urmă - crainicele 
televiziunii din Tokyo, seri la rând, au apărut îmbrăcate cu ii româneşti. De altfel, ia românească apare în ultimele 
decenii în toate marile reviste de modă din lume ca; Vogue, Elle, Votre beaute, Queen, Jasmin, prezentată de 
manechine celebre. 

Acest curent a stimulat în ţara noastră dezvoltarea creaţiei vestimentare modeme inspirată din portul 
popular românesc. 

Astfel, trebuie amintită activitatea Centrului de Creaţie Romartizana din Bucureşti, specializat în domeniul 
vestimentaţiei moderne de factură artizanală ce valorifică tradiţiile artistice ale portului popular românesc. 

Creaţia de modă românească inspirată din valorile costumului popular tradiţional realizată la Romartizana 
- Bucureşti este deosebit de apreciată atât în prezentările de modă din ţară, cât şi în cele din străinătate 
organizate cu ocazia manifestărilor româneşti (expoziţii, târguri) de peste hotare, cum sunt cele de la Paris 
(1973-1978), Miinchen (1980), Dusseldorf, New York (1986), Bologna(1995). 

Abordarea acestor probleme - care merită şi necesită să fie dezbătute în amănunt - ne permite să 
constatăm că utilizarea şi valorificarea costumului popular în îmbrăcămintea modernă au sorţi de izbândă. Dar, 
de la început se cere subliniat principiul care trebuie să stea la baza întregului proces. Şi anume, abordarea 
problemelor de conţinut (croiul, stilul, forma, caracteristicile esenţiale) şi valorificarea creatoare a costumului 
popular, pentru ca, într-adevăr preluarea şi valorificarea să se contureze ca un proces eficient, substanţial şi 
creator, creator de nou, autentic şi original, în sensul îmbinării ineditului cu practicul şi esteticul. 

Alături de existenţa încă în România a portului popular tradiţional în unele zone, prezenţa sa în forme 
autentice sau „copii" în costumul de scenă, credem că valorile estetice tradiţionale ale costumului popular 
românesc sunt preluate şi adaptate cerinţelor contemporane şi prin creaţia vestimentară modernă. 


Notă: 

1 cf. Vianu, Tudor, Estetica, Editura pentru Literatură, Bucureşti, 1968. 

încercând să-l organizeze şi explice, cercetătorii creează un discurs paralel folclorului, un metafolclor, pe 
care îl voi numi „text folcloristic", prin care folclorului i se conferă un nou statut existenţial, caracterizat prin 
artificialitate şi alteritate. 

în istoria unei discipline apar situaţii în care obiectului de studiu i se dezvăluie faţete noi, pentru a căror 
cercetare mijloacele disciplinei, la un moment dat, sunt insuficiente. Respectiva disciplină pare că oboseşte şi 
se epuizează. Va trebui să-şi revizuiască conceptele, metodele şi să-şi extindă problematica. Va „trage cu ochiul" 
şi la domeniile învecinate, cu interes practic, astfel încât, la graniţele, devenite fluide, dintre domenii, apar zone 
de interferenţă, spaţiile hibride ale interdisciplinarităţii. în conformitate, probabil, cu tendinţa gândirii moderne 
spre fragmentarism, zonele hibride evoluează, astăzi, spre autonomizare, proces care creează premisele 
apariţiei unei noi discipline. Acceptând scenariul de mai sus, îmi pun întrebarea asupra situaţiei în care se află 
folcloristica, la ora actuală. 

Dinamica textului folcloristic (care, pe lângă „genuri şi specii" folclorice, include metodele de cercetare şi 
problematica cercetată) este legată de raporturile folcloristicii cu discipline cu care împărtăşeşte, pe anumite arii, 
cel puţin, obiectul de studiu şi se realizează sub presiunea exercitată de dinamica folclorului însuşi, de 
orizonturile şi priorităţile culturale, sociale şi ideologice ale epocilor, ale cercetătorilor. 

Crearea textului folcloristic este, în primul rând, rezultatul unui proces de selecţie. Disponibilitatea de a 
accepta ca aparţinând folclorului o varietate crescândă de fapte culturale, reorganizările inerente ale sistemului 
categoriilor folclorice (cu dispariţia şi/sau apariţia unor categorii), pe de o parte, redefinirea şi nuanţarea carac¬ 
teristicilor folclorului, pe de altă parte, sunt activităţi relativ sincrone care se presupun şi generează reciproc. 

în plin reper temporal al anului 2000, în mod convenţional acceptat ca an de cotitură (din punct de vedere 
social, cultural, mentalitar, ideologic şi tehnologic), revista „Datini" a lansat în luna iulie a.c. un chestionar al cărui 
interes central stăruia asupra stării actuale a folclorului în România şi asupra problemei cristalizate de 
întrebarea (formulată simplist de mine) „în ce condiţii mai putem vorbi despre folclor astăzi?" şi, implicit, „Dacă 
şi ce raţiuni de existenţă mai are folcloristica?" în condiţiile actuale. 

încă de la conturarea ei, folcloristica s-a confruntat cu problema şi temerea dispariţiei folclorului. Atât 
viziunea romantic-paseistă asupra folclorului, ca fiind atrăgător, natural, străvechi şi, mai ales, autentic, reflectată 
asupra creatorilor şi purtătorilor de folclor, comunităţi armonioase, curate din punct de vedere moral şi etic, 
detaşate de grijile şi pervertirile societăţii moderne care tinde să le înăbuşe (de notat faptul că descoperirea 
folclorului s-a petrecut într-o epocă de tranziţie spre societatea modernă), cât şi punctul de vedere raţionalist, 
potrivit căruia folclorul este anacronic, produs al unei gândiri superstiţioase, derivate din ignoranţă, amândouă 
aceste viziuni, deci, operau cu premisa declinului folclorului în faţa modernităţii. Venind din vremuri imemorabile, 

folclorul supravieţuia prin frânturi, prelungiri prezente, la rându-le supuse pericolului dispariţiei. Folcloristica era 
o ştiinţă a trecutului, care îşi asuma rolul misionar de salvator al acestor rămăşiţe, dar nu avea viziune istorică. 
Afirma caracterul tradiţional al folclorului, care îi justifica privirea în adâncime, dar îi ignora total caracterul 
procesual, care ne îndreptăţeşte pe noi, astăzi, să-i afirmăm putinţa de a exista în societăţile moderne, rurale şi 
urbane şi, fără a intra în amănunte, să apreciem ca afirmativ răspunsul primei întrebări. Nuanţările şi redefinirile 
caracteristicilor folclorului, ale grupurilor creatoare şi purtătoare de folclor, ale mediilor favorabile creaţiilor 
folclorice au dus la acceptarea, aproape generalizată, a persistenţei folclorului, formă de manifestare a culturii 
orale. Preluând formularea plină de tâlc a lui Richard Dorson, „The idea that folklore is dying out is itself a kind 
of folklore". Care va fi însă situaţia folcloristicii, căreia, iată, nu i se refuză persistenţa, obiectul de studiu? 
Conceptul de tradiţie era, aşadar, adânc implicat în identificarea unei creaţii ca fiind folclorică, aptă a fi integrată 
textului folcloristic. Mărturisesc că m-am confruntat cu dificultatea definirii acestui concept, pe care l-am găsit 
confuz şi greu (de) conturat în termeni precişi. Mă aflu în situaţia în care operez cu sintagme precum „dinamică 
a tradiţiei", „resemnificare a tradiţiei" etc., al căror grad de adecvare îl apreciez intuitiv. 

Determinativul „tradiţional" aplicat unui fapt folcloric presupune două lucruri: 1) că el a fost creat şi are 
circulaţie într-o comunitate/societate dominată de autoritatea „tradiţiei" şi 2) că manifestă continuitate temporală, 
cu un punct de pornire în trecut, dar care continuă să se manifeste, în mod spontan şi natural, în prezent; 
într-un „prezent" care, dacă nu mai este sincron cu noi, înseamnă fie dispariţia respectivului fapt folcloric, norme 
de creaţie, performare şi transmitere, fie intrarea în memoria şi repertoriul pasiv. Caracteristicile (formale, de 
conţinut şi de performare) ale faptului folcloric se transmit intergeneraţional, în viziunea folcloristicii de acum 
câteva decenii (folcloristica „tradiţională"), criteriu diluat în viziunea folcloristicii actuale, care trage reperul 
temporal al anteriorităţii mult mai aproape de prezent. Este aceasta o tendinţă de eliminare a caracterului 
tradiţional de pe lista mărcilor de identificare a folclorului? 

Sub forma sa conceptuală, „tradiţia" aparţine textului folcloristic, în cadrul căruia are valoare instrumentală 
de apreciere. Revenind la folcloristica deceniilor anterioare, calităţii de a fi tradiţional i se ataşa o valoare etică 
şi estetică. „Cu cât este mai vechi, cu atât este mai frumos şi mai demn de interes" conferea dinamicii conotaţie 
negativă; termenul de „contaminare", de exemplu, avea nuanţe peiorative, în conformitate cu înţelegerea 
schimbărilor folclorice (petrecute în cursul procesului de transmitere) drept involuţie şi cu neglijarea caracterului 
creativ al schimbării. Aprecierea estetică, după criteriul de mai sus, se repercuta asupra creatorilor şi purtătorilor 
de folclor. (Fac o paranteză, întrebându-mă în ce măsură operăm noi înşine, în mod mai mult sau mai puţin 
conştient, după o schemă similară, atunci când ne interesăm, de exemplu, de forme folclorice noi, le studiem cu 
interes ştiinţific, ne abţinem de la evaluări estetice în contexte oficiale, dar ne exprimăm, cu implicare afectivă, 
opţiunea estetică în favoarea formelor mai vechi, în contexte neoficiale). 

în ceea ce priveşte contextul genuin, tradiţia se manifestă sub diferite forme, fără a fi conştientizată în 
postura de instanţă abstractă (ignorarea, prin neglijare sau necunoaştere, a formei abstracte a tradiţiei este tot 
o premisă, care eventual ar trebui supusă discuţiei, a textului folcloristic). în momentul conştientizării, chiar sub 
formă elementară, exprimată verbal prin „aşa am apucat" sau, în special, „din moşi-strămoşi", tradiţia devine 
instrument implicat în construirea imaginii de sine pentru ochii celorlalţi (inclusiv ai culegătorului) sau în ochii 
proprii. într-o oarecare măsură această revalorizare a tradiţiei în context genuin este indusă de către outsideri, 
creatori ai textului folcloristic. 

Richard Bauman vorbea despre o înţelegere a tradiţiei ca fiind un construct simbolic operat în timpul 
prezent. Reconceptualizată astfel, ea devine construcţie selectivă şi interpretativă, creaţie şi legătură simbolică 
între aspecte ale trecutului şi o interpretare a prezentului. Punctul acesta de vedere poate fi valorificat în ceea 
ce priveşte problematica revitalizării şi valorificării „tradiţiilor” prin forme artistice nou create. 

Ce se va întâmpla cu caracterul tradiţional în viziunea textului folcloristic contemporan? Definiţia clasică a 
tradiţiei, drept un sistem de norme care reglementează viaţa socială, culturală şi artistică a unei comunităţi, 
stabilite prin cutumă, apare şi este resimţită ca incompletă, restrictivă. Cum se împacă ambiţia şi competenţa 
folcloristicii de a studia aspecte contemporane ale culturii orale, specifice societăţilor moderne, cu criteriul de a 
fi tradiţional al folclorului? După nuanţarea operată între tradiţional şi tradiţionalist, va fi necesară nuanţarea 
conceptului de tradiţie în cadrul relaţiei, încă percepută în termenii antinomici, ai tradiţiei/tradiţionalului şi 
modernităţii/modernului. 



Ilie MAŞALA 

(CNCVTCP) 


Anonimat şi creativitate în satul Telciu. 
O cântăreaţă de excepţie 


Situaţia care m-a preocupat este obişnuită, tipică pentru colectivitatea satului românesc al anului 2000. Iar 
aici nu voi face decât să vă prezint cazul particular al unei personalităţi a acestei colectivităţi, acela al cântăreţei 
Docia Tompa din satul năsăudean Telciu. 

Pentru a nu mă limita la observarea realităţilor strict muzicale şi pentru a putea desluşi „cauzalităţile" 
acestora, voi încerca să alcătuiesc o imagine, fie ea şi sumară, asupra locului unde Dochia - sau Docia, cum i 
se spune şi cum o voi numi de acum înainte - s-a născut şi a trăit până în clipa de faţă. 

Fost sat grăniceresc, ce păstrează încă urmele bunăstării primelor decenii ale secolului XX, Telciu 
înregistrează în prezent ceva mai mult de 7000 de locuitori. Aproximativ acelaşi număr de locuitori apărea şi în 
statisticile de acum 30 de ani, ceea ce ne indică stagnarea populaţiei telcene, datorată probabil migrării 
tineretului spre oraşe. 

Pentru a-şi deschide orizonturi de evoluţie personală, o parte din tinerii de aici părăsesc satul pentru a urma 
liceul sau - în unele cazuri - facultatea la oraş. Şi din prima, dar mai ales din cea de-a doua categorie unii vor 
rămâne, după terminarea studiilor, să locuiască în oraşul în care acum pot găsi un post care le asigură nu numai 
un trai decent, ci şi o poziţie socială superioară celei pe care ar fi ocupat-o la sat în lipsa unei pregătiri 
profesionale. Cei care nu ţin foarte mult la statutul lor social şi se mulţumesc numai cu confortul civilizaţiei 
moderne merg să muncească temporar în Austria, Germania sau Italia, de unde se vor întoarce după câţiva ani 
cu agoniseala muncii lor - un autoturism, aparatură casnică şi ceva bani economisiţi. Pentru aceştia, micul 
comerţ ce a înflorit după 1990, apariţia barurilor (inclusiv unul cu program de strip-tease) şi a televiziunii prin 
cablu reprezintă motive în plus pentru a rămâne în sat. La acestea se adaugă relativa prosperitate de care se 
bucură şi acum localitatea şi la care pot contribui, datorită banilor acumulaţi în timpul muncii în străinătate, prin 
desfăşurarea a diverse activităţi comerciale. 

în acest timp, încet-încet, casele vechi tradiţionale sunt „stricate" şi ridicate pe locul lor altele noi - la care 
micul balcon cu „colonaşe" şi antena de satelit subliniază bogăţia şi emanciparea proprietarului. Meşteşugurile 
practicate până nu demult sunt abandonate, obiceiurile tradiţionale, la rândul lor, sunt date uitării. Bineînţeles că 
nu aşa arăta satul în care acum 64 de ani s-a născut Docia Tompa. Situarea casei părinteşti la marginea satului, 
peste o apă care nu era de trecut în timpul iernii, a constituit un motiv destul de puternic pentru ca Docia să nu 
fie dată la şcoală, lucru ce avea să-l regrete toată viaţa. 

Această neşansă avea să fie compensată de darurile primite de la Dumnezeu - o voce curată şi puternică, 
o memorie extraordinară (mai cu seamă memoria muzicală) şi talentul pentru muzică. 

Ca o completare la talentul deosebit aveau să fie vizitele pe care Aristina Olari, o mătuşă a cunoscutei 
cântăreţe de muzică populară Valeria Peter-Predescu, le făcea în casa părinţilor Dociei. Aristina venea cu lucru, 

cu tors, şi-apoi cânta, „că era cântăreaţă şi strigăuşă". Iar Docia asculta şi înregistra totul în capul ei, fără să uite 
nimic până în ziua de azi. 

Şi aşa a fost până s-a dus de la casa părintească şi s-a căsătorit. 

Aristina nu a fost singura ei sursă de cântece; şezătoarea, „mămuca", rudele ori bătrânele din sat, vecinele 
pe care le auzea adesea cântând, formaţiile corale din care a făcut parte şi chiar radioul, toate i-au îmbogăţit 
repertoriul. 

în ciuda greutăţilor şi obstacolelor de tot felul, Docia a fost tot timpul un muzician activ. 

Fie că însufleţea şezătoarea cu cântece de joc sau intona cântări religioase în corul bisericesc, fie că glasul 
ei inconfundabil se auzea la nuntă ori în corul Căminului Cultural, ori, în împrejurări mai triste când, cu cântec 
de jale, petrecea rude sau cunoştinţe pe ultimul drum, de fiecare dată Docia făcea acelaşi lucru - servea muzica 
şi, prin muzică, întreaga comunitate. 

Marea tristeţe a Dociei este că nu s-a făcut niciodată cunoscută şi iubită prin cântecul ei, după cum ea însăşi 
ne-a mărturisit - „mi-e drag cântecu’, aşa m-am născut eu, numa’ c-am greşit adresa". 

Nu numai că i-a fost drag cântecul. Vocea ei plină şi în acelaşi timp mlădioasă, stilul ornamentat cu bun 
gust, vioiciunea tempoului şi precizia ritmică în melodiile şi cântecele de joc, sensibilitatea cu care doineşte şi 
talentul improvizatoric atât de bine reliefat în ornamentarea diferită şi variaţională a strofelor melodice ale 
cântecelor-doină fac din ea o remarcabilă interpretă. 

Este înzestrată şi cu o foarte bună ureche muzicală ce îi permite să aibă o intonaţie justă şi clară, fiind 
capabilă să transpună melodia pe orice sunet. 

Acestor abilităţi tehnice li se adaugă lirismul şi multitudinea de stări emoţionale ce le transmite în momentul 
cântării. 

Pasiunea Dociei pentru muzică nu se opreşte la cântecele satului ei. Cu toate că este o bună păstrătoare 
a cântărilor tradiţionale, preferinţele ei muzicale depăşesc teritoriul cântecului popular, mergând până la genul 
mai uşor al romanţei (unele romanţe ajung să fie „prelucrate" de Docia şi mulate pe stilul interpretativ al melodicii 
telcene) şi apropiindu-se de zona muzicii culte - din care gustă genul muzicii de operă. 

Romanţele (fie ele şi „adaptate"), canţonetele sau ariile de operă pe care le aude la radio şi care îi plac - iar 
în acest caz sunt aproape automat reţinute în memorie - nu le colportează. Sunt numai pentru ea, intuind poate 
rolul ei în menţinerea cântărilor tradiţionale. 

într-adevăr, Docia este o cântăreaţă mare. O cântăreaţă mare şi unanim recunoscută în satul ei, dar rămasă 
necunoscută în afara lui, necunoscută poate chiar multor specialişti în folclor muzical, iar aceasta numai din 
cauza destinului ei sau poate, mai degrabă, din cauza unei nepăsări a mass-mediei - şi aici mă refer la acele 
televiziuni şi posturi de radio care au în schema lor de programe emisiuni dedicate folclorului muzical, emisiuni 
pline de folclor „autentic" înregistrat şi regizat în studiouri sau pe scena concursurilor şi festivalurilor de profil. 

Docia nu este numai cântăreaţă. Pe baza tiparelor consacrate ale tradiţiei, ea creează şi recreează motive. 
„Transcrie" cu uşurinţă melodii de joc şi melodii ceremoniale de nuntă, pe care improvizează versuri sau 
potriveşte versuri de la alte cântece sau versuri făcute de ea - pe care le poate amesteca şi rearanja după cum 
îi dictează simţul artistic, îmbogăţeşte ornamental melodia şi dă produsului rezultat un alt sens decât cel iniţial. 

Diferenţele ornamentale sau improvizatorice apar uneori în interiorul aceleaşi melodii, combinarea tiparelor 
melodico-ritmice fiind aleatorie sau predeterminată. 

Se poate afirma că prin improvizaţie recreează cântecul, îl îmbracă într-o formă nouă, iar ornamentele ajung 
uneori să modifice structural melodia, ducând la tipuri melodice noi. 

Astfel ea se dovedeşte a fi interpret, modelator şi chiar creator al cântecului ţărănesc, înnoind acolo unde 
simţul estetic îi spune şi i-o cere să o facă, acest proces de înnoire şi revitalizare petrecându-se de cele mai 
multe ori fără ca sistemul sonor să fie afectat în esenţa lui. 

Totodată, ea este o apărătoare a repertoriului muzical tradiţional, prin atitudinea de respingere a cântecelor 
provenite de la radio, televizor sau de pe casete, a cântecelor contrafăcute sau importate din zone diferite stilistic 
de satul ei. 

Atitudinea aceasta o are şi faţă de formaţiile de muzică („tarafuri" cu saxofon, orgă electronică şi baterie) 
preferate de tineret, pe care le consideră zgomotoase şi nepotrivite - prin componenţă şi stilul bănăţean - cu 
muzica Telciului, ce ameninţă să distrugă repertoriul local şi să elimine definitiv din jocul cultural vechile tarafuri 
tradiţionale. 

Mai trebuie spus despre Docia, fără a exagera, că este arhiva vie a cântecului popular năsăudean. Din 
păcate, resursele de care dispune ea nu au fost exploatate de nimeni până acum. Cântecele şi doinele 
emoţionante pe care ea le-a înmagazinat de când era „băietă" nu s-au mişcat din Telciu - unde vor rămâne atâta 
timp cât Docia va trăi. 

Ce se va întâmpla în viitor este previzibil. Cu o societate rurală consumatoare de filme comerciale, de 
spectacole de divertisment şi de muzică rap sau tehno şi, în ultimul timp, de manele, interesul pentru muzica 
tradiţională se va stinge treptat. 

Dacă Brăiloiu spunea că repertoriul muzical popular al sărbătorilor de iarnă constituie una din părţile cele 
mai însemnate şi cele mai caracteristice ale întregii muzici populare româneşti, iată că, la Telciu, acesta nu mai 
există, în rândul cetelor de colindători nu mai supravieţuiesc decât un cântec de stea şi un colind ce poate fi auzit 
la orice post de televiziune. 

Acum, la sfârşit de secol XX, când tradiţia se erodează şi tinde să se neantizeze, oameni ca Docia, 
adevăraţii slujitori ai folclorului, ar trebui făcuţi cunoscuţi şi ajutaţi sub toate formele - inclusiv financiar. 

Poate aşa se vor găsi şi alţii care să le urmeze exemplul, iar previziunile sumbre asupra viitorului culturii 
populare nu se vor împlini. 

Problema nu-i priveşte numai pe etnomuzicologi sau pe iubitorii de folclor. Este un lucru ce ar trebui să 
preocupe întreaga viaţă muzicală românească, chiar şi numai pentru faptul că, dintotdeauna, folclorul a hrănit 
muzica cultă. 



Drd. Corina MIHĂESCU 
(CNCVTCP) 


Anonimat şi creativitate în satul Telciu. 
Deontologie vs. mentalitate 


Această lucrare reprezintă un decupaj dintr-o cercetare de teren întreprinsă în echipă la Telciu, comună din 
judeţul Bistriţa-Năsăud. 

Interesul pentru această zonă ne-a fost suscitat în urmă cu câţiva ani, când am realizat o sinteză multime¬ 
dia, un studiu de caz cu tema Nunta în Bistriţa-Năsăud, primul de altfel de acest gen din literatura de specialitate. 

Folosirea pluralului în acest argument explică faptul că, în ultimii ani, secţia noastră de cercetare, constituită 
într-o adevărată echipă, a reiterat primele mari anchete colective, după ce mai mulţi ani opţiunea noastră de 
cercetare s-a manifestat printr-o observaţie participativă singulară bazată pe un efect de distanţare de grup ce 
s-ar putea traduce prin expresia „cercetare de unul singur" sau „cercetare pe cont propriu”. 

Respectând intimitatea fiecăruia cu terenul, declinându-ne competenţele specifice, am descoperit părerile 
unor reputaţi antropologi (J. Copans, Introducere în etnologie si antropologie) că echipa conferă cercetării 
stabilitate, o varietate de tipuri şi de texte, o multitudine de achiziţii ştiinţifice, analizate prin prisma mai multor 
eu-ri, care delimitează stilul fiecărui cercetător. Acest stil relevă un mod personal, rezultat din explicarea faptelor 
observate, din notele de teren, ca indiciu suplimentar al stării de spirit, ca loc al expresiei sentimentelor faţă de 
informatori sau ca memorie. 

Diversele modalităţi de construcţie personalizate, subiective, obiective, descriptive, abstracte, teoretice sau 
muzeografice sunt tot atâtea moduri de a alege scrierea unei anchete, care relevă în final asumarea terenului. 

Noi înşine devenim stăpânii terenului nostru sau, altfel spus, acelaşi teren este pe rând al fiecăruia din 
echipă, el reprezentând în primul rând o experienţă personală a colectivităţii studiate. Aşa încât, parafrazându-l 
pe Jean Copans, aş spune că în mai mulţi, adică în echipă, termenii comparaţiei nu devin imprecişi, iar 
experienţa intimă în raport cu societatea studiată poate să fie perturbată, aşa cum am constatat în cercetarea 
trecută la Roşcani sau în cea mai recentă, la Telciu. 

în această ultimă experienţă echipa noastră a avut o componenţă diferită faţă de celelalte pentru că în 
mijlocul nostru s-a aflat şi un grup de studenţi de la Universitatea din Bucureşti pentru care am fost, pe rând, 
ghizi, profesori şi colegi de teren. Am îndeplinit astfel un deziderat pentru începătorii într-ale cercetării de teren, 
cum am fost şi noi odată, acela de a fi îndrumaţi de cei cu mai multă experienţă. 

Numai că lecţia finală pe care studenţii au primit-o, şi pe care şi noi înşine o învăţăm încă, este aceea că 
în afara unor principii ferme cu care trebuie să porneşti în cercetare, în afara unei documentări temeinice din 
tradiţia etnologică, antropologică şi etnografică, fără aprofundarea unor lucrări de sociologie, de istorie şi de 
geografie, fără ştiinţa desluşirii documentelor administrative, a arhivelor şi a altor mărturii scrise, ar fi iluzoriu să 
credem că etnologul poate face ştiinţă folosindu-se doar de propriile producţii textuale bazate pe datele din 
teren. 

Oricât ar părea de paradoxal, experienţa ne-a învăţat că lecţia terenului înseamnă o ucenicie permanentă 
în care sfaturile, căile de urmat sau trucurile nu se potrivesc în orice situaţie, principiile neputând fi codificate în 
acest caz. 

Dar să revenim la Telciu. De ce o cercetare la Telciu? Pentru că cele două experienţe (prima, din 1996, 
constituind amintitul studiu de caz asupra nunţii ţărăneşti şi a doua, cea din 1999, care a constat în înregistrarea 
obiceiurilor de Crăciun) ne-au determinat să credem că despre acest loc frumos se mai pot spune încă multe. 

în primul rând, coexistenţa în acelaşi spaţiu a două lumi diferite, cea veche şi cea nouă, a reprezentat pentru 
noi un fapt pe cât de firesc pentru perioada în care trăim, pe atât de incitant. Deşi cu multe noduri de confluenţă, 
cele două lumi îşi declină identităţi diferite, aşa cum aveam să constatăm şi după judecata fermă a bătrânilor la 
care, de la înălţimea vârstei de 80 de ani, adevărurile simple capătă valoare de sentinţă. Căci, vorba nanei 
Raveica Bumbu: „Ce-o fo’ demult nu-i amu’, ce-i amu', n-o fo’ demult”. 

„Ce-i amu" în Telciu aveam să cunoaştem şi noi, în parte, într-un sejur de cercetare programat încă de la 
începutul anului, în perioada 18-24 iulie 2000. 

Zilele, în înlănţuirea lor, ne-au pus în faţa unor întâmplări şi evenimente deosebite a căror imagine reflectată 
în sufletele noastre se poate traduce în cuvinte cu convingerea din gândurile aceleiaşi bătrâne, Raveica, pe care 
am cunoscut-o într-o sâmbătă, la biserică, cu ocazia unei nunţi ţărăneşti, adevărată replică a Nunţii Zamfirei, al 
cărui loc de desfăşurare a fost la o distanţă de doar cinci kilometri de fostul Hordou (astăzi comuna poartă 
numele poetului) şi ca situare în timp de peste un veac, adică în vremea lui George Coşbuc. 

Spunea cu acest prilej bătrâna, uimită şi ea de evenimentul care se desfăşura exact după tipicul versurilor 
coşbuciene, pătrunsă în acelaşi timp de un lăudabil patriotism local: „ca la noi în Telciu, cât e pe globul 
pământesc nu-i". 

Locurile de o frumuseţe fără seamăn, oamenii care le pun în valoare prin gospodării „de gazde", aşa cum 
se spune aici când vrei să aminteşti starea bună materială şi socială a unei familii, obiceiurile ce leagă cele două 
lumi, fac ca, oricât ar părea de hazlii sau de exagerate, vorbele nanei Raveica să fie adevărate. 

Prima fază a cercetării noastre a fost ancheta de teren, al cărei rezultat a însemnat colectarea unui număr 
apreciabil de „documente orale" ce au o existenţă socială recunoscută: tradiţii, ritualuri, discuţii politice, 
conversaţii pe diferite teme, rememorarea unor întâmplări de viaţă trăită. 

Metodele folosite în această primă fază de cercetare - observaţia, chestionarul, conversaţia - deşi reprezintă 
demersuri diferite, sunt toate metode de producţii verbale, fiecare tehnică reprezentând o situaţie interlocutorie 
particulară, care produce date diferite: chestionarul provoacă un răspuns, observaţia stabileşte dimensiunea şi 
aspectele realităţii, conversaţia construieşte un discurs. 

Faza operatorie, premergătoare anchetei propriu-zise a presupus mai multe întâlniri ale membrilor echipei, 
care au stabilit operaţiile ce se înlănţuiesc şi se suprapun, cum ar fi definirea scopului deplasării, selectarea 
eşantioanelor, planificarea întâlnirilor, modul de acces la intervievaţi (este momentul să spunem aici că, în funcţie 
de interesele fiecărui cercetător în domeniul său, am „descompus" populaţia în populaţii „specializate", fiecare 
putând să aducă informaţii specifice). 

Astfel, în cercetarea noastră am reuşit să înregistrăm relatări diverse şi interesante, reale şi imaginare, 
aspre sau înduioşătoare. De la unii informatori am cules informaţii pure, de la alţii reflecţiile. 

Pentru a nu ne situa pe un teren arid, strict teoretic, am să mai spun, ca o introducere la ceea ce a constituit 
experienţa mea alături de oamenii din Telciu, că metoda care m-a pus în faţa unor lucruri cu totul inedite, a unor 
aspecte pe care până aici nici măcar nu le-am bănuit, a fost aceea a povestirilor de viaţă. Combinaţia între 
explorare şi chestionar în cadrul unui dialog cu informatorul, această modalitate de analiză a propriei vieţi prin 
înlănţuirea de date şi atitudini, reprezintă o altă latură a anchetei ce îmbogăţeşte înţelegerea faptelor. 

Conversaţiile de orice fel pe teme de artă populară şi de viaţă în special, alături de marea lor forţă 
sociologică şi psihologică rezultată din gestica şi din vorbirea specifică zonei, toate acestea au constituit pentru 
mine un mijloc privilegiat de comunicare, stocată în mare parte într-un jurnal de anchetă ce conţine relatările 
propriu-zise, corespondenţele posibile pe care le-am remarcat, indicii suplimentare ale diferitelor stări de spirit. 
Acestui jurnal ce cuprinde notele de teren ca o memorie îi va succede scrierea terenului; diferită de scrierea unei 
anchete care are loc chiar în timpul derulării acesteia. Ea va constitui un al doilea grad de scriere şi nu o 
reproducere brută a realităţii. 

De cum îi cunoşti, oamenii din Telciu te întâmpină cu o vorbă de duh blândă şi cu gândul bun îndreptat către 
Dumnezeu. 

La salutul nostru fiecare ne răspunde după obicei: Dumnezeu să v-ajute!"; Voie bună să vă dea 
Dumnezeul”; Să v-ajute Dumnezeu Sfântul!"; Doamne, dă să ne vedem cu bine!". 

Dumnezeu, ca prezenţă ubicuă şi atotputernică, este invocat în toate faptele şi atitudinile lor. Când badea 
George Moldoveanu ne vorbeşte despre viaţa sa, ne spune cu satisfacţie: „Copiii sunt aranjaţi, Doamne, îţi 
mulţumim!". 

Raveica Bumbu, ruptă parcă din paginile Morii cu noroc, vorbeşte asemenea bătrânei lui Slavici: „Cine face 
bine, bine să-i deie Dumnezeu, cine face rău, Dumnezeu să-i deie după cum a şti". 

Cuvintele Ioanei Ordaci devin emblema bunătăţii şi a cinstei telcenilor: „Eu nu mă sfădesc cu nimeni, nu 
grăesc rău de nimeni”, „Vai, că nu-l am decât pe Dumnezeu sfântul" sau „atâta noroc am la Dumnezeu că-s în 
casa mea". 

Bătrâneţea, însă, se pare că nu-ţi aduce numai înţelepciune, ci şi povara zilelor cu care parcă nu mai ai 
răbdare: „Nu mai vreau să trăiesc nicio zi”, „Tot mi-au făcut de moarte şi n-am murit!", „De moarte nu mi-e frică, 
mai frică mi-e de-un câine!”. 

„Când am să mor să nu-mi deie nimic de pomană, numai flori că mi-i de-ajuns", ne spune în contextul 
povestirilor sale Maria Mazdrag, de 74 de ani. 

Tristeţea singurătăţii o face şi pe Ioana Ordaci să ne spună repetat: „Nu mai am niciun rost să trăiesc pe 
lume; mi-am pregătit cămaşă frumoasă şi poale mândră, aşa aş vrea să mă pună în mormânt, ţărancă". 

„Am dat săptămâna trecută un covor la biserică; preotul l-a pus în altar. Trebuie să dau până trăiesc că 
dac-oi muri nu mi-o da nimeni nimic". Nana Raveica pune faţă-n faţă două realităţi - una trecută şi alta prezentă: 
„Am avut moară, văltoare, piuă, joagăr, am muncit tare mult; amu' nu mai fac nimic; aştept să vină sfârşitul". 

„Nu pot face nimica”, îmi mărturiseşte şi nana Ana Micu, căreia durerea grozavă de la mână îi aminteşte că 
este şi bătrână, şi bolnavă, şi singură. „Nu ştiu la ce mai trăiesc", conchide ea cu tristeţe. 

Boala vieţii la Maria Mazdrag, căreia-i place să-şi spună cu numele de fată, Burza, pentru a-şi ocoli 
nefericirile din căsnicie, pare să fie ancestrală. Poveştile ei de viaţă îmbină în multe privinţe realul cu imaginarul 
şi conturează un portret de existenţă nemaiîntâlnit. 

Pornind de la discuţii pe teme de port popular şi de ţesături din care a lucrat toată viaţa, mărturisindu-ne că 
„nu mă lasă mâna să stau că aşa mi-o fost învăţată să lucre, chiar şi noaptea mă frământ ce să fac a doua zi: 
să cos, să ţes, să croşetez ciucuri”, nana Maria ne arată o întreagă avere: chitelul vechi cu mărgele pe care l-a 
pregătit, după cum spune, „ca să mă puie pe laiţă când oi muri", pânzăturile, pieptarul, ştergare fel de fel ţesute 
cu îndreaua sau cu tăietură, verine, ţoluri, pocruţe, tindeaua, lucrate cu guşă, cu rujă sau cu bulbuci, frămgii, 
căpătâie cu petecitură de pene, cămeşe cu pindulă şi cu şipcă. 

în timp ce ne povesteşte cum depăluia stativele noaptea şi ziua mergea la lucru, se întrerupe brusc, căci 
povestea vieţii trecute pare că-i răvăşeşte şi astăzi umila-i existenţă: „La 22 de ani m-a mâncat pozna şi m-am 
măritat, nu m-am putut spânzura încalţe la timp. îmi pare rău că m-am căsătorit. Eu aş fi vrut să mă duc la 
mănăstire, clar aşa mi-a fost ursit. Am suferit mult, mult. Mai bine m-ar fi omorât tata. Că ştiţi, tatăl meu a ştiut 
să cate pă stele. Şi aşa el a ştiut după ce m-a născut mama că nu sunt într-o zodie bună şi că n-o să fiu fericită. 

- Fata asta a noastră n-are noroc, a zis către mama, şi a vrut să mă omoare. 

Şi mama a zis: 

- Ba las-o că-i a noastră şi ce frumoasă; are să trăiască şi ea cum o putea!". 

Şi-a trăit, după cum ne-a spus, nefericită şi neştiutoare de carte, ca boul legat, după cum ne povesteşte în 
continuare. 

Dar analiza tipurilor de discursuri înregistrate cu scopul de a face cunoscute stări de fapt, concepţii de viaţă, 
de a da seama de evenimentele trecute sau cu acela de a face cunoscută o credinţă, o dorinţă, o opinie, va fi 
obiectul unor alte preocupări, pe măsură ce impresiile dobândite în teren, împreună cu documentarea şi cu 
notele de cercetare, se vor concretiza în studii privitoare la diferite aspecte ale realităţii analizate. 

Ultimul aspect al lucrării, care de altfel dă şi titlul comunicării, este acela de a semnala prezenţa în peisajul 
artei populare româneşti a unor veritabili creatori locali; sintagmă ce denumeşte în domeniul pe care-l slujim, pe 

cei ce, desăvârşind un meşteşug, nu lasă să se piardă tradiţia, fiind îndeobşte cunoscuţi în târgurile de meşteri 
populari, în muzeele sau în instituţiile de profil. Cei pe care i-am cunoscut la Telciu sunt, în sensul amintit, 
creatori fără glorie, iluştri anonimi, care fac parte, fără ca ei să ştie, din elita meşterilor populari. 

Maria Bălătici, la „capitolul" cusături cu mărgele. Floare Magdău, în domeniul ţesăturilor sau George Tătar, 
la cioplituri în lemn, pot face oricând proba de necontestat a talentului şi a priceperii lor la oricare din târgurile 
de artă populară la care ar putea fi solicitaţi să participe, pentru a dovedi că şi la Telciu „nasc creatori populari". 

De aceea, în speranţa că şi colegii noştri de la muzee sau de la instituţiile de cercetare sunt interesaţi să- 
şi sporească numărul de meşteri de valoare, le-am întocmit fiecăruia câte o „fişă personală" lipsită de rigoarea 
unei inventarieri rigide de informaţii, dat fiind faptul că niciunul dintre aceştia nu se înscrie într-un tipar prestabilit. 

lată bunăoară un fragment de portret de creatoare care ar putea să participe la târgurile meşterilor populari 
din toată ţara, cu mare succes. Este vorba despre Maria Bălătici, de 57 de ani, pe care lumea din Telciu o ştie 
ca Măriuca a Catanii, „că aşa o fo’ demult, când îşi puneau oamenii numuri". 

Cunoscând-o, as numi-o mai degrabă „Mara lui Slavici" pentru dârzenia cu care a trecut prin toate 
întâmplările pe care i le-a hărăzit viaţa. 

Lupta vieţii ei este munca, iar o parte din muncă înseamnă cusutul de mărgele pe pânzături, pe cămăşi, pe 
pieptare, pe curele şi pe orice alt suport pe care aceste accesorii s-ar potrivi. 

„Am câştigat mult din gentuţele de catifea pe care am cusut mărgele. De fapt am lucrat orice lucru, căci din 
meseria asta mi-am ţinut doi copii prin şcoli. Din ac. Munca asta mi-i pita." Văduvă de 12 ani, această Mară din 
lumea noastră, umblată şi ea după negoţ prin târgurile de la Sângeorz şi Maieru sau lucrând „pe sate la 
comandă" în Parva, Telciu şi Zagra, nu s-a lăsat înfrântă, găsind mereu putere să meargă mai departe. „Aşa mi- 
am câştigat pensie şi avere", ne spune Măriuca Bălătici, care la proba practică dovedeşte o rară măiestrie. O 
parte din lucrurile împodobite de ea cu mărgele le admirăm acasă, căci tocmai lucrează nişte comenzi de 
pieptare de catifea ornate cu mărgele şi o frumuseţe de curea lată de piele, cu faţa compactă de ţinte multicolore, 
cusute în formă de rujă, de bilbuci, de păsări şi de animale, adevărate scene de poveşti. 

La nunta „de neamuri mari, împărăteşti", despre care am amintit, atât soacra mare, cât şi cea mică purtau, 
după moda ţărănească, pânzături de o rară frumuseţe, înnobilate de migala cu care Măriuca a Catanii scrisese 
în ele frumoase flori de mărgele. 

Despre această aprigă femeie aş spune că este „un suflet de om de care nu prea afli", tot aşa cum ea însăşi 
a caracterizat-o pe femeia care a învăţat-o să coasă. 



Dr. Ilie MOISE 

(Universitatea „Lucian Blaga” - Sibiu) 


Etnologia românească: popas retrospectiv 


Incitante ca întotdeauna, Colocviile Centrului Naţional al Creaţiei Populare din acest an aduc în actualitate 
cele mai acute probleme cu care se confruntă etnologia - această disciplină relativ tânără (cca. 100 de ani) care 
încearcă să dea seamă lumii despre identitatea etnică şi culturală a neamului românesc. 

Anul 2000 reprezintă, vrem, nu vrem, un prag care implică ideea de „trecere", de trecere dincolo, adică în 
mileniul următor, o trecere plină de temeri, de întrebări, de spaime şi evident, de speranţe. Ca oricare trecere, 
cea care ne propulsează direct în mileniul al lll-lea presupune, incumbă şi ideea de bilanţ ştiinţific realizat la 
„rece", cu detaşare şi responsabilitate. în aceste condiţii „popasul retrospectiv" aduce cu sine datele necesare 
privind împlinirile, câştigurile şi, evident, minusurile şi dezideratele atât de necesare unei viziuni de tip pragmatic. 

Stabilind „punctul" în care etnologia românească a ajuns, vom putea vorbi de o eventuală strategie privind 
cercetarea etnologică, strategie care, iată, după 10 ani de la revoluţie... lipseşte cu desăvârşire. Se poate afirma, 
chiar, că asemenea întregii cercetări fundamentale din România, cea etnologică pluteşte în derivă. Peste câteva 
luni se sfârşeşte secolul al XX-lea. La întâlnirea cu mileniul III etnologia românească nu reuşeşte să aducă cu 
sine nicio lucrare de sinteză finalizată: Bibliografia generală a folclorului şi etnografiei s-a oprit la 1891... 

Atlasul etnografic al României zace în sertarele Institutului de Etnografie şi Folclor Bucureşti, iar Colecţia 
Naţională de Folclor bate de mult pasul pe loc. 

Cât despre o posibilă Enciclopedie a civilizaţiei noastre naţionale... a rămas fără ecou, fără răsunet. 

Noi, mâine-poimâine, vom fi generaţia mileniului doi a etnologiei româneşti, iar cei de după noi se vor 
întreba: ce au făcut bătrânii din secolul trecut pentru civilizaţia noastră de tip tradiţional? Cu ce ne prezentăm, 
domnilor colegi, la judecata celor din mileniul trei? Atunci, noi vom fi consideraţi doar martorii neputincioşi ai 
dispariţiei civilizaţiei tradiţionale româneşti, această temelie a identităţii noastre culturale. Drama culturii populare 
româneşti este, indiscutabil, dispariţia! Şi dispariţia este ireversibilă, nu putem s-o oprim noi! 

Iar ritmul de prefaceri niciodată nu a fost cel de astăzi! Nu au dispărut valori tradiţionale în ultimii 50 de ani 
de comunism, câte au dispărut în ultimii 10 ani de democraţie! Poate veţi spune că bunurile culturale trebuie să 
circule! Da, aşa este! Dar pe mine mă interesează cum! Dispar unicate, valori inestimabile şi le regăseşti în 
talciocuri, în târguri de vechituri, nu la marile case de licitaţii internaţionale, nu la bursa adevăratelor valori 
patrimoniale, acolo unde le este locul. 

O recentă întâmplare petrecută la Sibiu m-a zguduit. Actuala ediţie a Târgului olarilor s-a desfăşurat în 
cadrul Zilelor Bavareze în România (8-16 septembrie 2000) şi s-a bucurat de o participare destul de numeroasă 
a saşilor emigranţi în Germania. Acest lucru i-a „pus în mişcare" pe cortorarii din zonă care au adus la târg zeci, 
poate chiar sute de obiecte patrimoniale aparţinând saşilor din sudul Transilvaniei: ceramică, ii, pieptare', 
şerpare, cojoace, biblii, obiecte de cult etc. Se plimbau ţanţoşi oacheşii noştri compatrioţi prin târgul din Piaţa 

Mică îmbrăcaţi în - nici mai mult, nici mai puţin - cunoscutele cojoace bărbăteşti de Slimnic, piese de patrimoniu 
cu profunde semnificaţii ceremoniale care însoţeau cele mai sfinte momente din viaţa unui tânăr: intrarea în 
ceata de feciori (Burschenschaft) şi căsătoria. Şi ne mai mirăm că plecarea saşilor era însoţită - adeseori - de 
îngroparea sau arderea în cuptoarele de pâine a pieselor de îmbrăcăminte cu care s-au cununat sau au mers 
la biserică?! Nu, domnilor! Gestul lor nu era acela al unor disperaţi, ci al unor indivizi care au intuit perfect 
„evoluţia" societăţii româneşti. 

Sunt întrebări care, cu siguranţă, v-au dat târcoale şi dvs., sunt semne de întrebare cărora singur nu le-am 
găsit o rezolvare, drept pentru care, iată, le-am adus în faţa participanţilor la singura reuniune ştiinţifică naţională 
(care mai are încă loc anual) preocupată de soarta identităţii noastre culturale. în ce mă priveşte, cred că se 
cuvine ca fiecare dintre noi să-şi facă un examen de conştiinţă, să găsească motivaţia necesară, dar şi 
posibilităţi şi resurse (şi-mi vine în minte experienţa - dacă vreţi şi experimentul - de la Roşcani al Centrului 
Naţional al Creaţiei Populare) de a demara urgent acţiunea de salvare a ceea ce se mai poate salva. 
Necesitatea investigării urgente a tuturor segmentelor de civilizaţie tradiţională este reclamată - aşa cum 
spuneam -, de dezvoltarea haotică, pierdută de sub control, a societăţii româneşti. Obiectivul major este 
obţinerea unei baze documentare cât mai complexe şi complete în vederea încheierii şi elaborării marilor sinteze 
ale etnologiei româneşti - Atlasul etnografic şi Enciclopedia civilizaţiei tradiţionale. Ele vor reprezenta răspunsul 
etnologilor români la întrebările privind identitatea, unitatea şi continuitatea noastră. 

Pentru a realiza, într-un timp record, o cercetare de o asemenea anvergură este necesară conjugarea 
tuturor eforturilor ştiinţifice din România (şi nu numai!). Trebuie, mai ales, să existe, să funcţioneze acele vase 
comunicante care leagă muzeele de instituţia de cercetare şi de învăţământ. 

într-un articol din 1995, în care plasam etnologia sub semnul urgenţei, cu un optimism debordant (ca să nu 
spun incurabil), vorbeam de un „stat major”, de un „cartier general”, plasat la Academia Română, de „marea 
bătălie a etnologiei româneşti" pentru realizarea unei Enciclopedii a culturii şi civilizaţiei tradiţionale româneşti, 
o „carte de învăţătură" care să legitimeze această ştiinţă. 

Şi mai spuneam că dacă vom pierde această bătălie, va fi una din acele pierderi ireparabile pentru cultura 
românească, pentru definirea noastră culturală şi etnică. Ne vom pierde identitatea culturală şi naţională şi vom 
deveni o simplă piaţă de desfacere pentru produsele tipice „civilizaţiei coca-cola". Oprindu-mă aici, vă cer scuze 
pentru tonul grav, uşor marţial, dar îmi propusesem - promit pentru ultima oară -, să fac un „popas retrospectiv", 
să trag pentru etnologia românească un ultim semnal de alarmă în cel de-al douăsprezecelea ceas. 



Dr. Lucia OFRIM 

(Universitatea din Bucureşti) 


„ Mioriţa“ astăzi - răspunsuri la un chestionar 


Lucrarea de faţă prezintă câteva răspunsuri reprezentative la un chestionar dat unui eşantion de 80 de studenţi 
ai Facultăţii de Litere, anul III, în luna ianuarie 2000. Aspectul investigat se referă la relevanţa pe care o are Mioriţa 
astăzi. Studenţii au fost solicitaţi să răspundă la două întrebări: 1) Care este relevanţa Mioriţei astăzi?; 2) Ce 
reprezintă Mioriţa pentru mine? Răspunsurile oferă un spectru larg de probleme şi pot da folcloristului o imagine 
proaspătă a ecourilor pe care această baladă le are în mentalitatea de astăzi. 

Balada aleasă are un statut special; este considerată un cântec epic emblematic, dobândind statutul unui simbol 
care face parte dintr-un sistem de valori şi coduri morale ce furnizează un sens al identităţii colective. 

în general vorbind, o bună parte din simbolurile cu care operăm nu sunt explicite, ci se constituie în bună 
măsură, din sensul pe care îl atribuim cuvintelor. După cum vom vedea, întrebaţi despre baladă, unii studenţi au 
comentat adjectivul derivat, „mioritic", aplicat unor modele diverse de comportament, încărcat cu sensuri diferite, 
chiar opuse. Alteori, cuvântul „mioritic" este echivalat cu „românesc", ca în sintagma „plaiuri mioritice", de exemplu. 
Potenţial, simbolurile permit încărcarea cu sensuri noi în fiecare nou context. 

Mioriţa este un astfel de simbol împărtăşit, ale cărui semnificaţii pot fi însă variabile. Chiar dacă înţelesurile 
ataşate simbolurilor pot fi foarte diferite, important este faptul că acel simbol este împărtăşit de întregul grup. 
Schwartz denumeşte relaţia între comunitate şi identitatea construită prin intermediul simbolurilor „totemism 
cultural" 1 . Din răspunsurile date de studenţi rezultă că această baladă este considerată un simbol naţional şi este 
pusă alături de: „steag, Luceafărul, Gică Hagi sau George Enescu". Balada este văzută ca un simbol al identităţii 
româneşti. Unele răspunsuri consideră balada „un arhetip al spiritualităţi româneşti". Relaţia cu acest arhetip este 
însă problematică. Este identificabilă atât o atitudine de acceptare, cât şi una de respingere. Respingerea pare a fi 
rezultatul sesizării mecanismului de impunere a textului prin şcoală. Vom reda în continuare câteva răspunsuri 
reprezentative pentru diversele atitudini exprimate. 

„De fiecare dată când se vorbeşte despre Mioriţa, îmi vine să întreb: iar?”. 

„Cum flecare lucru poate fi perceput simultan, ca un pasaj din Biblie ori ca o înjurătură de mamă, şi Mioriţa 
rămâne pentru cititori un efect al contrariilor”. 

„Cred că se întâmplă cu Mioriţa ceea ce se întâmplă cu Eminescu: unii îl adoră, îl transformă în idol, alţii se 
răzvrătesc, îl denigrează. Mioriţa este fie balada noastră populară, capodopera folclorului românesc, sau dimpotrivă, 
ce atâta Mioriţa, nu mai există sat, e doar oraş! Ricky Martin, Sharon Stone." 

„Pentru mine Mioriţa este o baladă pe care am studiat-o în liceu şi în primul an de facultate. Apoi am 
uitat-o. M-a impresionat atunci, de fapt în clasele mici. Apoi prea m-au bătut la cap profesorii de liceu; în Facultate 
m-am întâlnit cu o interpretare nouă, dar acum am uitat-o. Acum sunt fascinată de marile opere dirr literatura 
universală. M-am întrebat ce înseamnă pentru mine Mioriţa. Eu nu aş avea niciodată atitudinea ciobanului - poate 

pentru că nu sunt în întregime româncă." 

„Sincer, pentru mine Mioriţa nu reprezintă mare lucru. încă din şcoala generală a fost prezentată pompos, în 
sensul de ridicată în slăvi: patriotism, neînfricata atitudine în faţa morţii şi individul este extins la întregul popor. 
Atitudinea lui raportată la cea a întregii naţii româneşti." 

„Pentru mine balada Mioriţa este o baladă exemplară, dar care nu-mi mai stârneşte interesul, probabil pentru 
că am studiat-o la şcoală, chiar la facultate, prea mult." 

„Mioriţa înseamnă pentru mine în primul rând o lungă şi banală poveste, tălmăcită şi interpretată prost de toţi 
aşa-zişii cunoscători în gimnaziu şi liceu, cu efect de psihoză asupra multora, inclusiv a mea. Şi apoi, o redescoperire 
şi o interpretare adevărată, ce au lăsat urme adânci şi au deschis multe porţi în mintea mea, lucru petrecut în 
facultate la un anume curs de folclor." 

„Mioriţa este resimţită în cea mai mare măsură ca întruchiparea evidentă a unui patriotism desuet, patetic, 
circumstanţial, golit de semnificaţii. Acest lucru este evident la politicieni şi în şcoală, în afară de câţiva mohicani 
universitari, problematica mitului a rămas ascunsă. Pentru mine, Mioriţa este şi rămâne un text." 

„Mioriţa a devenit un concept desuet aproape penibil de discutat într-o oră de seminar. Pentru mine Mioriţa este 
puterea de a toci aberaţiile altora." 

„Cred că dacă cineva ar face un test asociativ şi ar întreba ce cuvinte îţi vin în minte când spui Mioriţa, un 
procent necrezut de mare din răspunsuri ar fi Eminescu. Care este mecanismul asocierii celor două cuvinte? Sunt 
simboluri naţionale aşezate pe socluri la care românii să se închine. Ce extraordinar este neamul acesta care a putut 
da un astfel de geniu precum Eminescu şi cum altfel ar fi putut să apară el decât din genialitatea neamului său, autor 
colectiv al unei balade geniale, precum Mioriţa! Relevanţa Mioriţei astăzi: niciuna! Un clişeu de care s-a abuzat prea 
mult. în ciuda studiilor foarte interesante pe care le citeam în anul I şi a cursurilor incitante pornind de la acest subiect 
(să-i dăm domnului Angelescu ce-i al său), mintea mea continuă să aibă acelaşi răspuns iritat ca al majorităţii 
românilor când aud cuvântul Mioriţa. Nu am avut şansa ca atunci când balada mi-a fost băgată pe gât să am un 
profesor de română care să mă facă să înţeleg în ce stă frumuseţea baladei. Acum e prea târziu, iar mintea nu poate 
comanda afectelor." 

„Azi cred că nimeni nu mai este interesat de acest subiect. Pentru că e studiată în şcoală la o vârstă la care 
copilul nu înţelege prea bine subiectul şi este categorisită drept o capodoperă fără a fi cu adevărat explicată. Mioriţa 
devine un subiect neinteresant. Aş vrea să cred că pentru mine reprezintă mult, dar intervine acea plictiseală cu care 
nu pot să lupt.” 

„Cred că se întâmplă cu Mioriţa ce se întâmplă cu Eminescu. Prea mult de prea multe ori." 

„Azi Mioriţa face parte din acelaşi cult naţional clişeizat ca şi poezia lui Eminescu. Astăzi, o percepere sinceră 
şi personală a Mioriţei este imposibilă datorită gradului mare de pervertire a acestei balade. Imaginea noastră asupra 
Mioriţei este coruptă încă din şcoala generală, când suntem obligaţi să învăţăm aberante păreri despre ea. Pentru 
mine Mioriţa nu înseamnă nimic. Nu sunt de acord cu cultul naţionalist impus prin această baladă şi refuz aderarea 
la vulgarele interpretări ale acesteia." 

„Nu trebuie să facem un mit naţional dintr-o oaie." 

„Deja s-a ajuns la saturaţie cu această Mioriţa. Mă plictiseşte, poate şi pentru că am fost forţată să o învăţ. Acum 
că am trecut de această fază, nu mă mai interesează." 

„în facultate, Mioriţa mi-a provocat revelaţii. Ar trebui predată la liceu dintr-un cu totul alt punct de vedere." 

„Pentru cei care locuiesc în oraşe, Mioriţa mai este doar textul din cartea de Limba Română.” 

„Pentru mine nu înseamnă decât o poveste frumoasă, ireală. Nu doar pentru că ciobănaşul vorbeşte cu mioara 
lui, ci şi pentru că nu am cunoscut şi nu am crescut într-un spaţiu mioritic. Trăind în mediul urban, eu nu pot înţelege 
decât că cei doi ciobani au pus la cale uciderea celui de-al treilea pentru averea lui. Nu înţeleg dragostea lui pentru 
o oaie. Eu, dacă aş fi avut una, aş fi vândut-o şi mi-aş fi cumpărat o excursie în Spania. Iar pe câinii ăia de stână pe 
care mi-i închipui murdari şi cu purici nu i-aş fi ţinut lângă mine nici plătită, d-apoi să le duc dorul! Şi să cânt la fluier 
nu profesional, ci aşa, cum am învăţat, după ureche, nu cred că ar fi avut vreun haz, m-aş fi plictisit. Pe ciobănaşul 
mioritic eu nu îl înţeleg." 

„Mie, rezolvarea conflictului prin acceptarea morţii mi se pare stupidă, iar posibila perpetuare a unei mentalităţi 
de tip resemnare în faţa greutăţilor, inacceptabilă." 

„Mioriţa înseamnă fatalismul românesc. A fi mioritic înseamnă a fi loser." 

„Mioriţa reprezintă unul dintre puţinele lucruri proprii numai românilor, alături de ţuică, dor, bani puţini." 

„Nihilismul ciobanului, fatalismul lui nu sunt caracteristice poporului român." 

,Am fost prea mult intoxicată cu Mioriţa în şcoală. La fel se întâmplă cu Eminescu. Vezi spectacolul de prost 
gust din holul Facultăţii." 

„După îndelungi zbuciumuri şcolare privind ritul şi mitul, după negarea cu obstinaţie a faptului că ciobanul este 
fatalist, după lupte seculare... m-am plictisit. Mioriţa a ajuns să acopere acelaşi festivism sec, pe care îl exemplifică 
cavoul din hol, compus din: un petic mochetă roşie, una buc. bust eminescian, una buc. reflector, şase buc. lanţuri 
de flori de plastic, n buchete, ghivece. Toate acestea nu sună decât a reminiscenţă a Cântării României şi nu mă pot 
defini pe mine prin Cântări ale României. Şi nici prin Mioriţa. Şi nici prin mochetă roşie. Huo!" 

„Interpretarea pe care o cunosc şi politicienii noştri este cea de conflict între ciobani, conflict care şi între ei se 
termină ca între ciobani." 

„Mioriţa este redusă azi la conflictul dintre ciobani, la intriga sa. Aşa se explică sintagme de tipul: conflict mioritic. 
Spiritul pragmatic al actualităţii face ca Mioriţa să nu mai aibă public potrivit. Pentru mine Mioriţa este o baladă 
exemplară, dar doar atât. Nu mi se pare a fi un mit fundamental al poporului român, aşa cum o considera Călinescu. 
Dincolo de metafizica baladei, trebuie să nu ignorăm că totul porneşte de la o intrigă sângeroasă, de la o crimă. Cum 
ar citi francezii acest mit care ne reprezintă? în mod sigur nu ar perora despre atitudinea păstorului în faţa morţii." 

„Străinii ne-ar întreba: cum vă reprezentaţi voi ca popor din punct de vedere cultural printr-o creaţie care scoate 
la iveală o crimă?" 

„în măsura în care intriga, aşa-zis poliţistă, omorul şi conflictul sunt înţelese ad litteram, balada este privită ca o 
fantasmagorie tribulatorie despre o crimă şi nu despre moarte ca idee. Din nefericire, Mioriţa nu reuşeşte să învingă 
paginile din manualul şcolar, din mai multe motive: contextul cultural este altul, orizontul mentalului este şi el diferit, 
mediul rural este desacralizat, despiritualizat, iar cititorul modem citeşte numai cu grile, cu chei şi nu cu sufletul ori 
cu înnăscuta capacitate de a fabula, de a proiecta idei. Pentru mine Mioriţa este o poveste frumoasă despre moarte 
şi un depozit de motive literare şi nu numai.” 

„Departe de a mai fi înţeleasă ca o reflectare a sentimentului seninătăţii înaintea morţii (atenţie, nu pasivitate!), 
Mioriţa a căzut în dizgraţie. Poate că dându-i foarte mult, i-am luat inconştient şi mai mult. Pentru mine Mioriţa 
reprezintă sentimentul rezistenţei mele. Dispariţia ei mi-ar afecta identitatea şi apartenenţa. Deja mi le simt clătinate 
şi, sincer să fiu, nu prea am cu ce să le înlocuiesc, deşi am încercat multe gesturi ale substituirii. Niciodată nu am 
înţeles în totalitate Mioriţa şi m-am chinuit mult, mărturisesc cu sinceritate. Poate că în acest mod am înţeles că nu 
pot să mă înţeleg nici pe mine în întregime." 

.Atitudinea esenţială care ne-o propune Mioriţa este aceea de a întâmpina moartea fără groază. Astăzi nu mai 
suntem capabili să ne ordonăm viaţa după un sistem de valori etice, morale, religioase. De fapt nu mai ştim ce este 
valoarea. Fiind astfel goliţi de orice conţinut, este firesc ca oamenii de azi să fie speriaţi de moarte, să nu o mai 
accepte cu uşurinţă, pentru că nu ştiu ce-i poate aştepta dincolo. Vezi cu ce disperare se încearcă astăzi prelungirea 
vieţii: regim vegetarian, posibilitatea unor conservări artificiale, eventual donări. Mioriţa cred că este punctul meu de 
sprijin în faţa morţii." 

„Mioriţa este filosofia populară despre moarte." 

„La început m-au atras versurile, apoi cu ajutorul profesorilor am început să trec de suprafaţă. Pentru mine 
Mioriţa este un mod de viaţă. Nu mă refer la faptul că merg cu oile la păscut, ci la faptul că sunt conştientă că voi 
muri şi voi ajunge în lumea de dincolo, sper doar că în cea bună. Ca şi ciobanul din Mioriţa, nu îmi pot închipui nimicul 
şi cred într-o altă viaţă, în trecerea unui alt prag prin moarte." 

închei prezentarea cu două ultime răspunsuri aflate la extreme, tensiunea dintre ele anulând necesitatea unei 
concluzii: 

Azi Mioriţa nu mai reprezintă decât câteva pagini dintr-o carte, câteva ore de studiu din programa şcolară; un 
potenţial subiect de examen sau teză şi un aşa-zis simbol de care se leagă anumiţi indivizi pentru a-şi dovedi cultura 
sau obârşia. Mioriţa înseamnă o invenţie, o creaţie în mare proporţie falsă, care încearcă să construiască în imagini 
idealiste o realitate sau să prezinte conflicte existente în umbra unor false mituri, unor false sentimente şi a unor 
cuvinte impresionante."; 

„Din păcate Mioriţa se pierde, se uită în ultimul timp, asta pentru că au venit americanii să ne scoată din impasuri 
obşteşti. Mai trist este că ea poate deveni o ruşine sau o jenă, o haină veche ponosită care trebuie aruncată, deşi 
aparţinea bunicului şi o îmbrăca în zilele când mergea la biserică sau la sărbători...". 


Notă: 

1 Schwartz, T., Cultural totemism: ethnic identity primitive and modern, în De Vos, G.; Romanucci-Ross, L. (sub red.), Ethnic 
identity: cultural continuities and change, Palo Alto, Mayfield, 1975, pp. 106-131. 



Călin SABIN 

(Muzeul Judeţean Constanţa) 


De la rit la spectacol - 

evoluţia obiceiurilor populare îh contemporaneitate 


Se pare că, ciclic, când societatea ajunge la un prag - marcat prin evoluţii de fond sau numai formale -, sistemul 
culturii populare intră în faza sa entropică, unele segmente dispărând ori restrângându-şi funcţiile iniţiale, altele 
suferind mutaţii ce atestă dezorganizarea structurilor mitologice, pe care se întemeiase viaţa folclorică, ceea ce, în 
esenţă, este un proces firesc, ce ţine de dinamica sistemelor vii, ce cunosc momente de dezechilibru şi dezordine, 
când are loc o autoreglare a întregului sistem pentru a se reorganiza pe alte structuri. Procesul este istoric şi, 
metodologic, pot fi sancţionate diferite falii pe traseul de la cultura autarhică a societăţii rurale până la cea de consum 
a societăţii contemporane, fiecare, în interiorul său, suferind un proces similar, mai mult sau mai puţin evidenţiat. 
Decalajul dintre evoluţia societăţii şi configuraţia instituţiilor ideologice tradiţionale relevă dispariţia treptată, de regulă 
iremediabilă, a unor factori generatori de spiritualitate populară: mentalitatea despre modul de viaţă tradiţional, 
oralitatea, izolarea, anonimatul etc., înlocuiţi, în mod inevitabil, cu alţii, ce permit adaptarea formelor culturii 
tradiţionale la sistemul de norme al culturii contemporane, impus de noile contexte sociale şi culturale. Această 
autoreglare, prin dezorganizare şi reorganizare, se face diferenţiat, în funcţie de fiecare domeniu al culturii populare, 
în cazul folclorului, se constată că tendinţa de conservare a folclorului ceremonial (ne referim la obiceiuri) este mai 
puternică decât cea a folclorului literar-muzical şi coregrafic. într-o comunicare ţinută la Sighetu Marmaţiei în 1971, 
intitulată De la obiceiuri străvechi la ceremoniale şi spectacole contemporane, Mihai Pop constată că „jocul şi 
cântecul popular se mută treptat de la sat la oraş, trecând de la starea lui de fapt cultural tradiţional la forma de piesă 
de concert sau spectacol", ceea ce face ca aceste creaţii să devină tot mai mult „rodul unei activităţi artizanale sau 
chiar profesionale pure". în acest caz, opoziţia rural-urban nu mai este relevantă, ajungându-se la situaţia 
neaşteptată şi paradoxală în acelaşi timp de creare şi performare a folclorului mai mult la oraş decât la sat. 

în timp ce cântecele şi dansurile populare se produc şi se reproduc tot mai puţin în mediile rurale, obiceiurile - 
la modul general, unele fiind de mult dispărute - continuă totuşi să-şi trăiască viaţa tradiţională, pentru că ele 
formează un sistem de interrelaţii complexe, amprentat pe viaţa comunităţii în care sunt performate, sistem corelat 
cu normele de convieţuire socială şi regulile după care omul îşi organizează raporturile cu natura şi cosmosul. Deşi 
continuă să-şi păstreze funcţiile şi, în cea mai mare parte, formele străvechi, spre deosebire de cântece şi jocuri care 
au devenit bunuri de consum, totuşi şi ele sunt într-un profund proces de transformare prin translatarea funcţiilor şi 
apariţia fenomenului numit deritualizare sau desacralizare. Aceste mutaţii, care presupun o bulversare a ierarhiei 
iniţiale a funcţiilor, sunt un act de opţiune determinat de contexte şi factori ce ţin de evoluţii socioculturale, mentalităţi, 
poziţii ideologice etc. şi au loc atunci când nu se mai poate stabili o legătură corespunzătoare între fondul evoluat şi 
forma tradiţională moştenită, care continuă să apară, ştiut fiind că obiceiul este o organizare de acte în prezent. Ele 
permit integrarea obiceiului respectiv în viaţa contemporană şi presupun două operaţii principale: a. o „spargere" sau 
fragmentare a actului folcloric în mai multe segmente, dintre care unele vor deveni asociative, iar altele vor dispărea; 
b. producerea unor mutaţii funcţionale la nivelul segmentelor integrate, echivalente uneori unor sensuri şi valori noi, 
disjuncte, în anumite situaţii, celor iniţiale. 

Necesitatea mutaţiilor funcţionale a devenit imperativă în momentul disocierii „autorului" ori „creatorului" de 
receptor, devenit în societatea modernă tot mai evident un simplu spectator, existenţa faptului folcloric presupunând 
tocmai implicarea activă a participanţilor şi iniţierea lor prealabilă pentru asimilarea semnificaţiilor, a mesajului. 
Schimbările de mentalitate au implicat trecerea de la statutul de insider la cel de outsider, de la integrarea 
participativă în sistem la distanţarea lucidă, uneori critică, faţă de acest sistem de credinţe şi reprezentări mitologice, 
de la registrul mitico-magic la cel cultural, de la planul sacru la cel profan. 

Dacă iniţial viaţa folclorică se întemeia pe funcţionalitatea magică, elementele artistice fiind deduse din gesturile 
ceremoniale şi plastice, şi intermedia relaţia între un ce (ceva) prezent, adică substituent, şi un ce (ceva) absent, 
adică reprezentat, cu rol cognitiv, căruia îi revenea totodată şi un element indispensabil în raportul omului cu natura 
şi cosmosul, evoluţia ei actuală prezintă o ipostază nouă, determinată de transformarea contextelor rituale în 
contexte nonrituale. Procesul de desacralizare este complex, solicită existenţa tendinţelor de evoluţie divergentă a 
diferitelor componente, se realizează în timp îndelungat şi presupune diminuarea funcţionalităţii magice în favoarea 
celei spectaculare. în planul conţinutului, el are la bază incompatibilitatea dintre atitudinea rituală, când semnul se 
confundă cu semnificatul şi cea spectaculară - semnul reprezintă semnificatul, iar în plan formal el este posibil 
datorită existenţei intrinsece, în proporţii variate, a elementelor artistice în structura obiceiurilor tradiţionale. 

Raportul dintre funcţionalitatea magică şi cea spectaculară, cu un registru comportamental limitat la indicarea 
superiorităţii uneia dintre ele sau convieţuirea lor ideală, a determinat şi dezvoltarea ulterioară a obiceiurilor. în funcţie 
de acest raport, evoluţia obiceiurilor tradiţionale în contemporaneitate cunoaşte trei forme, fiecare denendentă de 
intensitatea elementelor artistice în comparaţie cu cele magice: 

1. Când elementele magice sunt dominante, iar cele spectaculare subiacente, practica respectivă dispare sau 
este pe cale de dispariţie. Voi da câteva exemple (toate referirile privesc judeţul Constanţa): Paparuda, Scaloianul, 
Drăgaica, Jujeul, descântece, diverse practici magice (de aflare a ursitului, de fertilitate - ex. „Judecata pomului 
sterp") etc. în unele situaţii, chiar dacă aspectul spectacular este secundar, se găsesc elemente de sincretism - mai 
ales muzica şi dansul - solicitate de comunitate, care le preia şi le dezvoltă în contexte independente de practica 
rituală respectivă, ce dispare de altfel. Este cazul muzicii obiceiurilor Lăzărelul şi Tresăndiţa din satele dobrogene 
riverane Dunării, care circulă ca şi cântece populare. 

2. Când spectacularul primează, iar magicul devine minor, obiceiul se perpetuează, dar numai sub aspectul său 
spectacular (ex.: „Coşia" sau alergarea cailor, jocurile cu măşti la Lăsata Secului, focurile, „Orăcălia"/strigarea peste 
sat, „Udatul mireselor” ş.a.). 

3. Când cele două funcţii se regăsesc la modul ideal, obiceiul se menţine în forme şi cu mesaje apropiate de 
cele iniţiale. Această formă, ce pare ideală, a devenit posibilă prin intervenţia creştinismului, care a revigorat 
substanţa magică rarefiată. Este situaţia obiceiurilor precreştine care s-au calchiat pe sărbători religioase, fiind 
adoptate de acestea. Exemplificăm, în special, cu obiceiurile de trecere a „pragurilor" vieţii (naşterea, nunta, 
înmormântarea), dar şi cu cele de la Crăciun, Anul Nou, Paşti. în spiritul aceleiaşi demonstraţii este în Dobrogea de 
Sud obiceiul „Triful" (similar cu „Târcolitul", „Gurbanul", Aezanul”, atestate în alte zone etnografice), fixat la 1 
februarie, când în calendarul creştin ortodox se sărbătoreşte Sfântul Mucenic Trifon, căruia oamenii îi spun Sfântul 
Trif, confundându-l cu Trif Nebunul, divinitate păgână, patron al omizilor, gândacilor, viermilor, şi-l consideră, prin 
metonimie, ocrotitor al viţei de vie. 

Nu numai obiceiurile în întregul lor, dar şi multe dintre secvenţele lor rituale cunosc evoluţii interesante, lată, de 
exemplu, acelaşi raport magico-artistic, aplicat unor obiecte rituale aflate în structura unor obiceiuri, care a condus 
la următoarele situaţii: a. obiecte care conservă atât funcţia rituală, cât şi pe cea artistică, întâlnite cu precădere în 
obiceiurile familiale: bradul de nuntă, pomul de înmormântare; b. obiecte în care funcţia artistică este înlocuită cu una 
utilitară, mai pragmatică (ex.: ştergarele de borangic, ţesute în război, oferite nuntaşilor, înlocuite cu ştergare ţesute 
în casă din pânză numită în sud-vestul Dobrogei „tiriplic", iar, în ultimul timp, şi acestea, cu prosoape din comerţ); c. 
obiectul a dispărut din ceremonial, ceea ce va conduce, inevitabil, şi la dispariţia obiceiului respectiv (ex.: plugul cu 
care colindătorii trăgeau brazda simbolică la pluguşor). 

Fenomenul amplificării elementelor artistice în detrimentul celor magice vizează, în general, reducerea 
polivalenţei la monovalenţă, a gesturilor rituale la cele spectaculare şi transgresia metaforei gnoseologice în metaforă 
ornantă. Dezvoltarea lui este neuniformă, în funcţie de configuraţia obiceiului respectiv şi este determinată de 
complexitatea ceremonialului, structura sincretismului, presiunea participanţilor, noţiuni de spaţiu şi timp, factori 
secundari (decor, recuzită etc.). Chiar elementele ce coexistă într-un strâns sincretism în cadrul obiceiurilor, cu 
semnificaţii şi funcţii precise - muzica, dansul, textul, gestul etc. - evoluează, de asemenea, diferit, menţinându-se şi 
dezvoltându-se numai cele care conţin valenţe artistice pentru a satisface cerinţele noului context de performare. 



Dr. Narcisa STIUCĂ 

(CNCVTCP) 


Anonimat si creativitate în satul Telciu: 
„Cântările pentru morţi" 


„în vechime, era datină atât în Bucovina, cât şi în Transilvania de a se lua iertăciune în numele celui mort nu 
numai în proză, ci şi în versuri, care au se recitau ca un fel de oraţie au că se cântau de către cantorul bisericesc ori 
de câte ori un alt orator sau cântăreţ care, cele mai de multe ori, singur le-a compus." 1 

Acestea sunt cele mai vechi date privind creaţiile poetice funerare ce se compun şi se cântă de inşi specializaţi 
de mai bine de un veac şi jumătate. Fenomenul a fost foarte puţin studiat, întrucât este tributar, pe de o parte, 
influenţelor Bisericii, iar, pe de alta, pare, la prima vedere, exclusiv o creaţie de autor. Aşa cum tot etnograful 
bucovinean arăta, existau încă din secolul al XlX-lea caiete de „iertăciuni versificate" din care citează o variantă 
datată 24 noiembrie 1846 compusă (sau notată?) de „Gheorghe Macovei, orăşan din Rădăuţi". Aceste categorii se 
află aşadar la limita dintre livresc şi popular, au autor cunoscut (sau declarat) şi circulă în scris. 

O subcategorie apropiată la care le-am putea raporta ar fi bocetele, însă, atât pentru motivele de mai sus, cât 
şi pentru că nu au caracter improvizatoric şi sunt strict legate de momentul decesului, se delimitează de acestea. 

O altă subcategorie folclorică răspândită mai cu seamă în Banat şi în vestul Transilvaniei, versurile funerare, 
dispune de formă fixă, cu destinatar generic (de bărbat, de femeie, de tânăr). Forma este mult apropiată de textele 
lirice (marcate de termeni şi forme de adresare directă), dar conţine o seamă de motive ce pot fi socotite reminiscenţe 
ale textelor rituale, cu atât mai mult cu cât în anumite aşezări ele coexistă laolaltă cu fragmente din „Cântecul zorilor”. 
Melodia pe care se cântă este una cu caracter liric, cu refren şi tendinţe de structurare în strofe. Nu ştim dacă în 
definiţiile manualelor de folclor s-a avut în vedere şi subcategoria „cântărilor (horelor) pentru morţi" de care ne 
ocupăm, dar este evident că acestea sesizează aspecte ale performării lor, precum specializarea poetico-rituală şi 
anumite particularităţi compoziţionale. Vom alege în cele ce urmează câteva texte culese în vara anului 2000 de la 
Măricica Suciu din Telciu de către o echipă a Centrului Naţional al Creaţiei Populare din Bucureşti, întrucât nu 
dispunem momentan de alte texte similare scoase la iveală de folcloristica românească. 

Spicuim din interviul înregistrat cu Măricica Suciu din Telciu: „Cân' o murit tata mieu, atuncea am auzât prima 
dată aşa cântare. Eram micuţă pe-atunci! Părintele o făcut aşa nişte versuri de frumoase şî le-o cântat atunci coru' 
bisericii la groapă. Mai era o femeie bătrână, tare credincioasă-aşa şî părintele i-o dat ii o carte mică în care erau 
versuri de-astea. După ie compunea şi femeia aceea. Cartea? S-o pierdut. Io am mai copiat din ie şî am mai învăţat 
cum scria bătrâna. Am nişte versuri chiar din cântarea ce i-o făcut-o atunci părintele Iu' tata mieu pe care le tăt pun 
în toate cântările!...”. 

în linii mari, contextul performării cântărilor de mort la Telciu acum o jumătate de veac rămâne acelaşi până în 
zilele noastre. Este incontestabilă influenţa Bisericii, fapt confirmat de o seamă de clişee, motive, formulări poetice 
pe care până azi le utilizează Măricica Suciu. Nu dispunem încă de izvoarele invocate de informatoarea noastră, 
deşi, în afara graniţelor ţării, la Micherechi, în Ungaria, s-au cules în urmă cu câteva decenii piese similare. 

Culegerea publicată de Samuel Domokos 2 face apel la nişte modele urmate consecvent de cantorul bisericii 
însărcinat să compună ocazional „horele" funerare. 

Aceste date ne confirmă că subcategoria analizată a fost acceptată încă de la început ca aparţinând sferei 
rituale, de aceea intervenţiile de fond erau, practic, inadmisibile. în ceea ce priveşte melodia pe care se intonează la 
Telciu aceste piese rituale, aceasta este una populară, Măricica Suciu mărturisind că a renunţat la cântarea 
religioasă care „era mai greauă şi nu se potriveau muierile la voce". 

Astăzi, performerele cântărilor de mort sunt grupuri de femei „dintre cele cu voce mai bună" şi înzestrate cu o 
bună memorie. Acestea merg în urma sicriului (năsăliei), cântând pe tot drumul până la biserică şi la cimitir. „De 
obicei, a ţinut să precizeze Măricica Suciu, ca şi cemătoarele de la nuntă, ele să-mbracă româneşte, ţărăneşte, da' 
numa' mai închis aşa, cu năfrămi negre...". Grupul face repetiţii împreună cu Măricica Suciu, care compune versurile 
la solicitarea familiei defunctului. Ne aflăm în faţa unei manifestări de viaţă tradiţională ce „a prins" în urma unei 
intervenţii instituţionale (cea a Bisericii), urmată de una individuală (cea a creatoarei cântărilor). 

Putem aprecia că la Telciu s-a găsit o modalitate de integrare a cântărilor funerare ce implică roluri şi un scenariu 
ceremonial pe care insiderii le socotesc azi fireşti întrucât sunt simetrice cu cele din ceremonialul nunţii. 

Dacă din notaţiile lui Samuel Domokos rezultă că sosirea lui I. Rocsin în Micherechi în anul 1921 a însemnat 
aducerea din zona etnografică a Bihorului a „horelor de morţi", asta nu exclude prezenţa la comunitatea românească 
a manifestărilor liric-rituale: bocetele şi versurile. Este greu însă de apreciat dacă şi cât din repertoriul ritual funerar 
se mai păstra - cel puţin în memoria pasivă a comunităţii - la acea dată. 

Aceleaşi probleme se pun şi în satul năsăudean cercetat de noi; mai mult, persoanele intervievate au subliniat 
că „să cântă neamurile după mort, să cântă de durere, spun, plâng...", însă această manifestare este strict 
individuală, spontană şi, în bună măsură, improvizatorică. De altfel, am avut ocazia să înregistrăm de la o altă 
informatoare de excepţie, Docia Tompa din Telciu, atât fragmente din cântările vechi, „cu glas bisericesc", cât şi 
bocete, despre care ea ne-a spus că nu sunt integrate unui moment anume, ci se intonează de către neamuri, cu 
deosebire de femei, atât pe toată durata privegherii defunctului, cât şi în ziua înmormântării. Nu există momente şi 
tipare statornicite ritual şi nici persoane învestite cu acest rol. 

Măricica Suciu compune („face") „cântări de mort" numai dacă familia o cere, iar acest fapt este dictat de vârsta 
şi statutul marital ale defunctului şi de circumstanţele morţii: „Nu fac la toţi! Vine cineva dintre ai mortului şi-mi spune 
tot: câţi ani are, de ce a murit, cum şi unde, cine-o stat p’îngă iei. Dacă-i tînăr, atunci să face, că le pare mai rău după 
el. La ficiori, la fete, la copii fac, da' şi la muieri tinere, măritate, ori la bărbaţi ase în putere... La unii ştiu, la alţii întreb, 
îmi mai spun şi vecinii, prietenii, că-i satu’ mic...". 

Şi colecţia de „hore" funerare compuse de Teodor Sava şi publicate de Samuel Domokos este organizată pe 
trei categorii: destinate tinerilor (feciori şi soldaţi), bărbaţilor şi femeilor, dar acestea aveau o formă oarecum fixă. 

în caietele şi în notele sale, Măricica Suciu ne-a arătat cântări compuse pentru anumite persoane diferenţiindu- 
le şi identificându-le cu precizie după circumstanţele decesului (mamă bolnavă, mort prematur, tânăr accidentat de 
un buldozer, fată de măritat înecată, tânără nevastă decedată în accident de maşină, fetiţă unică la părinţi, moartă 
înainte de a merge la şcoală, adolescent mort înainte de recrutare etc.). 

Strofele şi fragmentele cu conţinut general - de la formule de iertare, la consideraţii cvasifilosofice şi 
moralizatoare - sunt notate atât pe foi separate, spre a fi la îndemână atunci când trebuie să fie copiate şi inserate 
într-o cântare, cât şi în acele texte pe care, pentru un motiv sau altul, Măricicăi Suciu „i-o fost drag să le ţâie”. 

Informatoarea noastră din Telciu a vizitat familia mortului, înaintea înmormântării, informându-se în privinţa 
circumstanţelor decesului, dar şi cu privire la rudele apropiate şi la neamuri - „să nu lipsească nimeni din înşirare". 

Am reţinut din mărturisirile informatoarei noastre din Năsăud că o seamă de formulări poetice („vorbe" şi chiar 
„strofe întregi") le utilizează în mod curent la mai toate compoziţiile sale. Cităm câteva dintre ele: motivul morţii fără 
veste, ca o furtună, cel al scurtei fericiri familiale, marele gol lăsat în inimile celor dragi, rugămintea adresată surorilor 
de a-i sădi flori pe mormânt. Ele au un mare efect plastic şi un impact emoţional puternic, deşi au devenit întrucâtva 
locuri comune sau clişee poetice. 

Nu ştim nimic, din păcate, despre ceea ce, în limbajul criticii literare, se numeşte „laborator poetic". Este însă 
lesne de apreciat că ajutată în memorare de melodia care rămânea neschimbată, precum şi de anumite catrene cu 
sens general care-i slujeau fie ca formule introductive, de captatio benevolentiae, de trecere de la o idee la alta sau 
de final, creatoarea îşi compune discursul intervenind cu amănuntele biografice. Există şi variante în care accentele 
tragice sunt mai puternice: despărţirea mamei de copiii prea mici, moartea imatură, suferinţa fizică prelungită, 

reîntâlnirea prin moarte cu soţul (soţia) decedat(ă) cu ani în urmă fiind motive ce generează un discurs profund 
îndurerat, din care nu lipseşte nici vibraţia de compasiune a oratorului. 

Trebuie evidenţiată prezenţa elementelor ce ancorează puternic aceste creaţii în tradiţie: credinţe şi nuclee 
mitice arhaice despre moarte ca drum sau nuntă, despre întâlnirea cu cei din acelaşi neam în „lumea de dincolo", 
practica ceremonială a iertării şi a „sărutului de pe urmă", precum şi motive poetice prezente în poezia rituală şi în 
lirica funerară: glasul clopotului care cheamă cunoscuţii la capul defunctului, viaţa ca luptă şi chin neîncetat, moartea 
înşelătoare, defunctul ca o floare tânără ce va împodobi cimitirul. Socotim că apariţia acestor elemente în cântările 
Măricicăi Suciu nu este întâmplătoare. Motive precum moartea-nuntă, blestemul adresat morţii personificate, 
căutarea zadarnică a mamei prin casa pustiită de moartea fiicei, neîmplinirea dorinţei de a se vedea soacră (socru), 
comparaţia tânăr(copil)/floare veştejită înainte de vreme şi cel al cimitirului lacom, ce închide pe vecie vieţi, sunt 
frecvente nu numai în poezia rituală circumscrisă morţii, ci chiar în lirica funerară pe întreg spaţiul cultural românesc. 

Toate aceste elemente compoziţionale, laolaltă cu cele stilistice (repetiţii, comparaţii, paralelisme, redundanţa 
unor epitete, enumeraţii simple, adresări directe prin vocative, interjecţii şi verbe la imperativ) racordează creaţiile 
Măricicăi Suciu la folclorul ritual şi liric-ritual funerar. 

Există, în mod evident, formulări şi clişee ce au, aşa cum am afirmat, rol de liant poetic. Acestea sunt fie reflecţii 
despre viaţă şi lume, despre mântuire, iertare şi mângâiere, fie invocaţii către Dumnezeu ce revin, indiferent de 
mesajul personalizat, în fiecare text. în planul compoziţiei, remarcăm prezenţa obligatorie a trei motive: cauza 
decesului, despărţirea şi iertările. Acestora li se adaugă, de la caz la caz, alte motive enumerate mai sus sau ele 
însele sunt dezvoltate şi amplificate urmărindu-se efecte elegiace. Remarcăm amploarea unor texte destinate celor 
ce au murit „fără veste", ca şi celor ce au avut o viaţă cu un curs sau evenimente deosebite. 

Creaţiile Măricicăi Suciu sunt lipsite de comentarii puternic impregnate de idei religioase, iar discursul este - cu 
doar două excepţii - construit pe un dialog imaginar, la persoana întâi, între defunct şi cei dragi. Putem aprecia că 
acestea sunt semne ale unui lirism accentuat ce apropie mai mult „cântările de mort" compuse de Măricica Suciu de 
ceea ce îndeobşte numim „bocete". De altfel, acest lucru este firesc dacă ne gândim la condiţia creatoarei- 
performere, care nu este un funcţionar al Bisericii, însă, în chip tradiţional, şi nu doar virtual, ea dispune de arsenalul 
poetico-ritual specific jelirii (bocirii, cântării) morţilor. 

Creaţiile de care ne-am ocupat într-un mod succint merită culegeri şi studii complexe care să pună în valoare 
nu numai modul cum este preluată şi transmisă tradiţia într-un segment extrem de conservator al folclorului 
românesc, ci şi aportul pe care creatorul-performer îl are în actul de creaţie şi chiar la schimbarea manifestărilor de 
cultură tradiţională. 

într-un studiu în care dezbate pe larg această relaţie, cercetătorul Tiberiu Graur vorbeşte despre o relaţie 
anonimat-personalitate pusă în relaţie cu cea dintre individ şi grup, iar în plan filosofic cu cea dintre parte şi întreg. 
Este vorba despre o provocare la care comunitatea poate fi supusă de către anumiţi indivizi creatori-inovatori. lată 
cum prezintă autorul menţionat fenomenul schimbării tiparelor culturale la scară istorică: „Elementul personalitate îşi 
găseşte expresia în sistemul culturii populare, în detalii adesea nebăgate în seamă, care pot avea însă o importanţă 
majoră în desfăşurările care urmează /.../ orice modificare presupunea întotdeauna «impulsul» unui ins, al unui 
individ sau al unei persoane, de obicei considerat «cu un cap deasupra celorlalţi»./.../ Participanţii activi reprezintă 
categorii în care trebuie căutaţi acei inşi care, de obicei, avansează propunerile pentru schimbare şi care sunt 
consideraţi «personalităţi». Schimbările pot să apară în structură, în semnificaţie sau în plan pragmatic". 

Aşadar, dincolo de alte fenomene precum culturalizarea maselor, interferenţele etnice, aculturaţia, dominaţia 
religioasă, ce au influenţat în ultimul veac civilizaţia şi cultura rurală, se impune să ţinem seama de factorul 
psihosocial care, credem, în cazul acestor creaţii a fost hotărâtor. Faptul că ele au fost acceptate şi transmise ca 
elemente de cultură populară se cere însă îndeaproape studiat pentru că ne poate dezvălui resorturile mentalitare 
la care au recurs „personalităţile" spre a le impune. Sperăm că un studiu comparat, istoric şi pluridisciplinar viitor va 
avea roade importante chiar şi în înţelegerea actului de creaţie şi transmitere al acestei subcategorii. 


Note: 

1 Marian, Simion Florea, înmormântarea la români, Editura „Grai şi Suflet - Cultura Naţională' 1 , Bucureşti, 1995, p. 201. 

2 Domokos, Samuel, Horele morţilor ale lui Theodor Sava, Gyula, 1989. 

3 Graur, Tiberiu, Rolul personalităţii in schimbarea tradiţiei, în AMET, 1997, p. 35. 



Drd. Nora VASILESCU 

(CNCVTCP) 


De la fata notarului, la moartea Ofeliei. 
O sută de ani de narativizare 


Cercetarea în cadrul căreia naraţiunea 1 Melaniei lonescu este înregistrată nu avea ca scop acest fel de 
povestiri. Drept urmare naraţiunea nu a fost cerută în mod expres, cel puţin nu de la început. Relaţia noastră cu 
grupul cercetat avea, pe de altă parte, o oarecare ambiguitate. La data cercetării, eu eram prezentă pentru prima 
dată în comuna Vârfurile. Nici familia bunicii mele materne, familie care generează eroii povestirii, nici altcineva 
din familie nu este originar din comuna respectivă. Enculturarea cercetătorului se poate, la un maximum, 
identifica în primii şapte ani petrecuţi într-o comună alăturată, anume la Hălmagiu. Diferenţa între aşezarea de 
moţi, relativ săracă economic, de agricultori şi crescători de animale care locuiesc în Vârfurile, arie extrem de 
bogată chiar şi la momentul acesta în obiceiuri tradiţionale, şi comuna Hălmagiu, cu statut de târguşor, cultură 
urbanizată, locuită în majoritate de meşteşugari şi mică intelectualitate încă de mai bine de două sute de ani, 
este imensă. în acest context, naraţiunea Melaniei lonescu ne este impusă încă din prima după-amiază de 
educatoarea Maria Crainic, surprinzând prin dimensiunile ei emoţionale, ca şi prin depărtarea la care ajunsese 
faţă de forma cunoscută nouă din familie. 

Melania sau Valeria (sora mai mică a Melaniei, moartă în adolescenţă, se contopesc în memoria doamnei 
Crainic) este invitată la un bal la Sinaia la care participă şi moştenitorul coroanei Austro-Ungariei. Acesta era 
„flăcău" şi se îndrăgosteşte de frumoasa româncă „în costum naţional" şi care recită în public „Doina". „Pe 
vremea aceea intelectualii români se ajutau între ei. Dar mă-sa n-a fost de acord şi a persecutat-o foarte rău, 
atât de rău încât fata a înnebunit şi plângea plimbându-se... este o vale aici pe unde se plimba". Informatoarea 
este atât de emoţionată că izbucneşte în lacrimi. în final s-a sinucis, nu îşi mai aduce aminte cum, parcă s-a 
înecat. Informatoarea e venită în Vârfurile prin căsătorie şi ştie acestea de la tatăl său şi de la preot. Cum acesta 
din urmă pregătea un parastas pentru toţi membrii familiei lonescu i-a explicat că îl va face şi pentru Melania cu 
toate circumstanţele ciudate ale morţii acesteia. Informatoarea este întreruptă de D. (65 ani), care a venit să-i 
aducă lapte: „Că l-am întrebat şi eu pe tata. Şe-i cu toate mormintele astea? Că toate poartă acelaşi nume. 
«Aaaa, zâşe tata, aişi o fost trajedie mare. Toţi au fost împuşcaţi de unguri. Şi i-au pus să-şi sape sânguri 
mormântul»". Să-ţi sapi singur mormântul? „Ca pe lisus pe cruşe..." 

Ulterior, ne este impusă din nou atât în forma sa largă, cât şi prin aluzii sau întrebări venind chiar de la 
necunoscuţi pe stradă. (Naraţiunea ne este repetată în diferite forme de nu mai puţin de 10 din 14 informatori în 
chip de preambul). Ea nu este însă performată în prezenţa oricărui cercetător, iar lucrul s-a dovedit valabil la o 
a doua deplasare când am fost însoţită de o colegă. Acesteia nimeni nu s-a oferit să i-o relateze, iar, la cererea 
expresă, a fost expediată în câteva cuvinte. B.T. (72 ani): „Spunea mama, că atâta o fost de frumoasă că s-o 
îndrăgostit de ea prinţul Austriei. Şi el o vrut să schimbe constituţia. Că ii n-avea voie să ieie fete din ţară. Şî iei 
o vrut să schimbe constituţia ca să se poată căsători cu ie. Şî ie s-o bolnăvit, le s-o bolnăvit de plămâni. S-o 
bolnăvit de plămâni ş-o murit". 

Cu alte cuvinte studiul unei societăţi din care etnologul este originar îi dă acestuia şansa de a fi creditat cu 
o anume competenţă care îi dă acces la elemente altfel considerate nu secrete, dar cu siguranţă lipsite de 
interes pentru cercetătorul neutru. Povestitorii nu sunt mânaţi în performare de o presupusă necunoaştere a 
faptelor de către audioriu, ci de identificarea sinelui cu grupul (chiar cei nonoriginari din comună) şi, ulterior, 
într-un efort de recuperare a cercetătorului înspre grup. 

„Cunoaşterea, spunea Lyotard 2 , este o problemă de competenţă care merge dincolo de simpla determinare 
şi aplicare a criteriului de adevăr, extinzându-se la determinarea şi aplicarea criteriului de eficienţă (calificare 
tehnică), de justiţie şi de fericire (înţelepciune etică), de frumuseţe imagistică sau vizuală etc. (...) Consensul 
care permite unei astfel de cunoaşteri să fie circumscrisă şi care permite distincţia între cel care ştie şi cel care 
nu ştie (străinul, copilul) este ceea ce constituie cultura unui grup." 

Naraţiunea adresată nouă este presărată permanent cu întrebări (n-aveţi o fotografie? ştiţi? ştiaţi de?) care, 
pe de o parte, verifică apartenenţa ascultătorului la grup, iar, pe de alta, în faţa ambiguităţii competenţei, se 
străduiesc la o enculturare hic et nune a auditorului. Jocul între această competenţă presupusă şi incompetenţa 
necesară declanşării naraţiunii pare o mişcare complexă şi dificilă. în realitate s-a dovedit a nu fi aşa fiindcă 
naraţiunea este performată nu fiindcă cercetătorul nu o cunoaşte, ci mai ales ca mijloc de recunoaştere între 
membrii aceleiaşi comunităţi. Cum, în cadrul acestui proces, interlocutorul se aşteaptă făţiş însă la un schimb 
de naraţiuni, dificultatea se ridică din frustrarea sa în momentul în care cercetătorul se dovedeşte tăcut ori 
schimbă subiectul în loc să producă propria sa versiune asupra faptelor narate, aşa cum e aşteptat să o facă. 

Din reticenţa noastră în a ne nega sau afirma competenţa în faţa acestui context narativ, aparent cel puţin, 
interlocutorii au ales pentru noi un rol similar copilului căruia i se repetă textele identificatoare ale grupului. 

Nucleul narativ nu se restrânge la viaţa eroinei, ci se constituie într-o constelaţie de nuclee care gravitează 
în jurul acesteia şi care privesc alte personaje din familia ei. Astfel, am întâlnit: istorisiri legate de moartea nota¬ 
rului lonescu, de furtul averii acestuia după moarte şi răzbunarea magică a văduvei sale, de donaţiile făcute de 
fetele sale rămase în viaţă bisericii şi comunei, de consecinţele magice ale acestor donaţii. E.l. (68 ani): „Şî clo¬ 
potul şela care-i acum strâcat, când o murit mătuşa dumitale, o tras în biserică sângur! noaptea! fără să-l tragă 
nimi...". 

P.N. (71 ani): „O fost cumpărat de, di mătuşa dtale, şî fără să-l tragă nimi o tras sîngur. D-apăi că toată 
lumea vorbe". 

E.I.: „Asta-i, şe să spun, ceva foarte important...". 

Tonul în care majoritatea acestor istorisiri sunt spuse este surprinzător dacă ţinem cont că ele sunt, în 
majoritate, poveştile unor eşecuri (Melania moare înainte de a-şi fi îndeplinit presupusul rol istoric, notarul moare 
executat de unguri, sora Metaniei moare în exil). Naratorii par să simtă, dimpotrivă, că toate întâmplările sunt 
exemplare şi că ceea ce ascultătorul modern percepe drept eşec este de fapt sacrificiu care legitimează şi face 
posibilă situaţia actuală a grupului şi, mai larg, a etniei. 

Naratorii îşi definesc competenţa prin faptul că el/ea a ascultat cândva povestirea de la un consătean mai 
bătrân, de preferinţă de la părinţi. P.N.: „E o fost (mama) cu familia asta, cu familia lonescu pă vremea ei. Ea 
spunea că cum or mărs la vaşi cu prunşii lui lonescu, cum or fost venit, cum o fost făcând baba plăşinte cu 
sămătişă, şî or fost mâncând cu prunşii lui lonescu şî cum s-or fost îndrăjind de ei, şî cum o fost ca o familie". 

Câteodată aceasta este întărită prin povestiri scurte, colaterale, care privesc prezenţa părinţilor sau 
bunicilor naratorului în casa loneştilor ori invers, prezenţa membrilor familiei lonescu în casa părinţilor sau 
bunicilor naratorului. în acest sens se manifestă mici nuclee narative privind modul cum decurgea o clacă la 
notar, cum bătrâna doamnă lonescu venea în vizite inopinate la unul sau altul dintre prieteni, povestitorul aici de 
obicei subliniază lipsa de formalism a vizitei, sau cum diferiţi membri ai familiei ar fi fost cândva ascunşi „He 
unguri" în podul sau hambarul familiei naratorului. S.C.: „Da' când mă dusei la notarăşul lonescu... zâşe, ştim şi 
noi, zâşe, că zâşe că şe uom o fost, cum o fost. Că tătă lumea l-o iubit pă iei. Zâşe c-o fost aşa cu om tare de 
viaţă. Aşa, zâmbăreţ şî cumsăcadie şî - aşa - iubitor, sufletist, ştii?". 

în istorisirea multor informatori se inserează recunoaşteri legate de restul familiei povestitorului, de obicei 
de membri absenţi sau decedaţi, nu ca o legitimare a autorităţii narative prin aceştia, ci, invers, ca o identificare 
şi prezentare a celor absenţi prin faptul că şi ei ştiu „foarte bine", „mai bine" povestirea în curs, ca membri activi 
ai societăţii. E.I.: „Şî sora mea mai mare ştie, numa ea săraca o căzut.... Că ele aşa veneu la noi în casă cum 

vin io. Ele aşa venea. «Anişcă, şe făcuşi tu demâncare?» Că aşa o chema pă mama, Anişca. Ana, ştiţi, numa o 
zâs Anişca. «D-apăi croampe cu zamă.» «No, bagă-mi şi mie un blid.»" (râde). 

în ceea ce priveşte nucleul narativ cel mai dezvoltat, acela al Melaniei, eroina însăşi este presupusă de 
primă naratoare a propriei experienţe extraordinare. Cartea lui Abrudeanu 3 , care probabil a circulat în comună, 
confirmă această identificare. 

Revigorarea actului narativ nu pare să fie determinată numai de revenirea unui descendent al familiei 
lonescu (i.e. cercetătorul), fiindcă în 1992, din iniţiativa unui grup de cetăţeni relativ avuţi, mormintele familiei 
lonescu sunt căutate şi refăcute, crucile sunt reparate prin munca şi cheltuiala acestui grup, ocazie cu care se 
execută un parastas bogat. Familia avea să afle despre aceste întâmplări la distanţă de luni de zile, în mod indi¬ 
rect, acesta fiind un fel de a afirma înstrăinarea acesteia faţă de viaţa comunităţii. Refacerea crucilor şi parasta¬ 
sul au avut - se pare - şi o importanţă politică la ora respectivă, simbolizând o întoarcere mai mult sau mai puţin 
interesată înspre valorile identitare ale grupului de dinainte de război. Se cere aici menţionat că Vârfurile are un 
statut aproape nefiresc de omogen atât etnic (o singură familie de maghiari şi câteva familii de rromi care sunt 
exterioare atât spaţial, cât şi cultural comunităţii), cât şi religios, comuna înregistrând numai ortodocşi şi baptişti, 
aceştia din urmă constituind un grup de vechime remarcabilă, primii baptişti ai comunei fiind înregistraţi la 1890. 

Cu toate acestea, întoarcerea nu se poate pune numai pe seama unui oportunism politic, dat fiind că unul 
dintre promotorii grupului care a acţionat, Gheorghe Hărduţ, din familie practic străină de loneşti, este şi autorul 
unei monografii voluminoase a comunei, monografie realizată ca teză de licenţă la fostul Institut „Ştefan 
Gheorghiu", în care dl. Hărduţ se dovedeşte un iubitor minuţios al tradiţiilor locale, mergând până la a face un 
dicţionar cuprinzător al poreclelor familiilor comunei. înainte de revoluţie, de asemenea, în Statele Unite, se 
publica o altă monografie a comunei, dintr-un punct de vedere profund deosebit, corespunzător autorului ei, 
care, neoprotestant fiind, respinge toate tradiţiile care s-ar depărta cât de cât de dogma creştină. Cu toate 
acestea, şi în monografia avocatului american, naraţiunile familiei lonescu sunt prezente într-o formă care 
subliniază lupta pentru drepturile etniei româneşti. 

Dacă ar mai fi nevoie de o întărire, societatea comunei Vârfurile are un puternic simţ al individualităţii, uşor 
de identificat prin manifestări ale culturii tradiţionale arhaice. Aşa ar fi prezenţa unor legende etiologice 
cunoscute mai tuturor membrilor grupului, legende care dau seamă de formaţiuni geografice locale: gura unei 
peşteri, o anume pădure, dealul artificial pe care este ridicată biserica, nume de locuri. La acestea se adaugă 
manifestări ale unei culturi populare istorice şi medievale (naraţiuni istorice, legate de Unire etc.) şi manifestări 
moderne ce vădesc încercarea de a valoriza prin mijloace proprii această identitate. Există nu mai puţin de trei 
monografii scrise de persoane provenind din comună, fiecare purtând o pecete individuală ieşită din comun. 

întregul grup de naraţiuni pare să facă parte dintre acelea care sunt spuse, pe de o parte, pentru a defini 
criteriul de competenţă al membrilor grupului, iar, pe de alta, de evaluare, conform acestor criterii, a ceea ce este 
sau poate fi performat în cadrul societăţii date. în plus el pare a se găsi la mijlocul distanţei dintre o arie vastă 
de povestiri cotidiene, în circulaţie şi găsibile într-o zonă cu mult mai largă decât cea a comunei Vârfurile, şi 
naraţiuni medievale (lotri, cetăţi etc.) atestate între cele două războaie, acum uitate aproape cu desăvârşire. 
Zona nefiind cooperativizată, naraţiunile legate de schimbarea de regim din 1944 şi consecinţele acesteia sunt 
schiţe sărace, ecouri ale întâmplărilor din alte sate. Cultural vorbind, întregul grup pare a fi trăit o demoralizare 
gravă în timpul anilor comunismului care a determinat pierderea unor categorii folclorice, crearea altora de 
scenă, a căror efemeritate se confirmă acum, şi, mai cu seamă, un ataşament profund şi parţial anacronic faţă 
de valorile anilor Unirii, ultimele recunoscute ca stabile şi sigure. Mărcile acestuia din urmă se pot recunoaşte 
nu numai în textele înregistrate de noi, deşi acestea atestă un număr impresionant de relatări asupra atrocităţilor 
trupelor maghiare, ci şi prin fapte de toate zilele cum ar fi construcţia unui monument al eroilor comunei, ca şi 
prezenţa portretelor fruntaşilor ardeleni în mai toate casele vizitate. 

Modelul cunoaşterii narative bazat pe aceste valori atunci nu poate fi decât firesc în condiţiile în care acesta 
era unul dintre ultimele nuclee de echilibru intern şi convivialitate 4 . 

în consecinţă, naraţiunile familiei lonescu, având-o în centru pe Melania, au fost reiterate sistematic de la 
petrecerea întâmplărilor de care sunt legate, au căpătat forţă de element identificator al apartenenţei la grup şi, 
prin repetare şi transmitere orală, au suportat modificări structurale şi formale care par a fi încă în proces. 

Astfel, de unde se pare că toate naraţiunile au avut o cădere similară ca întindere şi importanţă în conştiinţa 
comunităţii, la ora aceasta, după aproximativ aproape o sută de ani, nucleul primordial a fost resimţit ca fiind 



453 


acela al tinerei fete iubite de prinţ. Acest nucleu a căpătat întindere, iar finalul său nefericit tinde să fie modificat 
cel mai adânc. Cu toate acestea, povestirea nu ajunge să capete dimensiuni supranaturale, în vreme ce 
naraţiunile care au ajuns să constituie trena sa contextuală abundă în redimensionări mitice sau istorico-eroice. 
E. I.: „Chiar acuma-ntr-o zî îmi povesti şineva. No, zâşe, c-am fost aclo ş-am căutat, zâşe, anume, zâşe, după 
notarul lonescu. Că zâşe că iei o fost împuşcat de unguri. Ştiţi? Când l-or pus să-şi sape groapa. Nici nu mai 
ştiu... în Szeghed ore? ...Ş-atunşi o zâs că ultima dorinţă. Şî iei o zâs că: «Trăiască România Mare!» (...) Tata 
totdeuna ne-o povestit. Noi tăt ştim de istoria dânsului". 

Contaminarea acestui tot narativ cu diversele categorii folclorice care au circulat sau încă mai circulă în arie 
se poate identifica la tot pasul. Astfel, în comuna Vârfurile se pot găsi, încă în circulaţie, un număr impresionant 
de naraţiuni legate de magie, nu o dată legate de magia funcţionând în actualitate. Este atunci firesc ca văduva 
lonescu, lovită de furtul obiectelor ascunse sub podelele casei, să „citească Evanghelia în apă" determinând 
moartea întregii familii a hoţului. 

Este de asemenea firesc ca, într-o comunitate în care creştinismul şi autorităţile sunt direct implicate 
(narativ) în practica magică (însuşi primarul se spune că a citit „rugăciuni puternice" care l-au făcut să fie ales), 
clopotul donat de fiica notarului să sune de la sine la moartea acesteia. De asemenea, într-o zonă unde femeile 
încă „se cântă" după moartea celor apropiaţi, mai mult decât atât, chiar îşi comunică una alteia modul în care 
moartea le va fi cinstită prin astfel de bocete, naraţiunea asupra Melaniei să fie înfrumuseţată printr-un bruillon 
de bocet pe care mama sa l-ar i fi performat la moartea fetei. P.N.: „Ş-atunşea s-o fost cântând mă-sa după ie: 
«Draga me, Melania me,/Că io te-m ţinut pă tinie tare prostă/Da tu-i fost tare dăşteaptă!»". 

în zonă s-au mai putut de asemenea înregistra într-o primă instanţă variante ale baladelor Voica, Nevasta 
Vândută şi Fata peţită de turci. Lipsită aparent de elemente mitice, structura naraţiunii Melaniei pare a se apropia 
din ce în ce mai mult de construcţia baladei, ca şi de cea a basmului fantastic, neatestat în comună. Din fata 
notarului, domnişoara cu o cultură completă pentru contemporaneitatea ei, eroina devine fecioara subevaluată 
de părinţi, o tentativă de Cenuşăreasă. „Numa’ ce-o fost umblând telefoanele când o murit e. Mă-sa nu o ştiut 
că ce ştiinţă are e. O socotit-o că-i... mai aiuristică, mai nu ştiu eu şe, da' e o fost groznic de deşteaptă şî io venit 
o scris cum zâşe mama, scria în noveli, în ziare (...) Şî p-aclo pe la ai noşti, pă la noi (...), aclo o fostşăzând 
ascunsă ş-nvălită tătă şî tătă murdară şî aşă. Atât or fost ştiind că ie îi cum o fost aflată de-i de-o frumuseţă rară 
ş-o fost trimis să şadă prin podrobe sî prin poduri şî prin grajduri.” 

Din complexul de calităţi care o propulsează pe scena reală a istoriei (fiică de intelectual, partidă relativ 
avută în context, frumuseţe, cultură etc.) memoria colectivă reţine şi subliniază până la nefiresc frumuseţea, 
propulsând-o într-un personaj de exemplaritate feminină şi etnică. P.N.: „O fost din normal afară de frumosă (...) 
zâşe c-o fost seva şedinţă forte mare şî pă e o duse dă frumuseţe. O fost unica pă ţară dă frumosă. Melania!". 

Din moartea, desigur, impresionantă prin tinereţea eroinei, totuşi banală prin cauză, Melania ajunge să 
dispară din motive asupra cărora memoria colectivă ezită încă între suferinţa din iubire, persecuţie etnică şi 
pierderea onoarei fecioreşti. E.I.: „Ş-atunşea prinţu ăla s-o drăgostit de e. Şî i-o scris o scrisore. Şî scrisorea o 
ajuns la domnu’ notar. Şî iei o luat-o-n primire. «T-ei îndrăgostit de iei. Sau ce aţi vorbit voi. Că - zâşe - iei îi 
căsătorit». Ş-atunşea ie un pic ş-o pierdut din conştiinţă, ştii, că i-o fost ruşâne. C-apoi nu ierau fetele ca astăzi 
şi ierau cu frică şî cu ruşânie. S-o năcăjât cu taică-su. O certat-o. «Că cum ăla-ţi scrie ţie. Da ce-ai discutat tu 
cu şela. Să mă faşi di ruşâne. lo-s notar.». Şî, no, atunşea ştiţi cum era. Ş-atunşi ie aşa s-o năcăjât". 

în fine, forma acestei morţi şi preambulul acesteia, rătăcirea pe malul Leucăi încheiată cu înecarea fetei cu 
minţile pierdute dau povestirii dimensiuni mult supra semnificaţiei povestirii iniţiale: E.I.: „Şî, no, atunşea ştiţi cum 
era. Ş-atunşi ie aşa s-o năcăjât. Zâşe că merjea noptea acolo-n jos la apa aia pe la uora doo şî făşea baie şî 
cânta. Ca o privighetoare!". încă nefixate narativ, structurile sunt încă deschise: poate legarea personajului 
exemplar de simbolul acvatic, poate pedeapsa tradiţională a fecioarei despletite, poate sacrificiul necesar pentru 
coeziunea şi existenţa de sine stătătoare de azi a grupului şi a etniei din care face parte. 

Cea mai mare parte a contaminărilor (bocetul, cântecul fetei pe malul apei etc.), spre deosebire de relatarea 
faptelor simple, ne sunt povestite jucat, se poate bănui chiar că ele sunt consecinţe ale necesităţii de a 
transforma actul naraţiunii în înscenare, care nu este altceva decât o aducere în prezent a acestei istorii ajunse 
acum ideală. Ne întrebăm dacă nu avem dreptul, în circumstanţele date, să identificăm în textele performate o 
realitate perpetuizată, adusă discret în contemporaneitate, chiar dacă străină de ritual. 

în altă ordine de idei, este foarte posibil ca cercetătorului „enculturat" astfel, pe lângă privilegiul înregistrării 
unui număr impresionant de variante, să i se refuze detalii care se pot eventual deduce din aluzii. G.l. (64 ani): 
„C-or fost timpuri griele. Ca să te... nu să te compromiţi, da totuşi ca să înţălegi. O fost forte greu p-atunşi." De 
asemenea, dat fiind că funcţia de legitimare a acestor naraţiuni a fost activă în cazul acestei cercetări, nu putem 
fi siguri dacă nu există şi alte grupuri de relatări performate în comunitate cu aceeaşi funcţie. Totuşi, numărul 
mare al acelora care au o răspândire locală mai extinsă decât aria comunei, ca şi faptul că, în esenţă, din Evul 
Mediu şi până astăzi localitatea nu a mai cunoscut o perioadă pe cât de intensă, pe atât de importantă pentru 
viaţa cetăţenilor săi ca anii din jurul Unirii, par să spună că istorisirile legate de familia notarului lonescu suntîntr- 
adevăr singurele care îndeplinesc funcţia de legitimare care rezultă din modul lor de performare. 

„Cunoaşterea transmisă prin astfel de naraţiuni este în niciun fel limitată de funcţiile enunţării; ea determină 
dintr-o singură trăsătură ceea ce insul trebuie să spună ca să se facă auzit, ceea ce insul trebuie să asculte spre 
a putea vorbi şi ce rol trebuie el să joace (pe scena realităţii diegetice) ca să fie obiect al naraţiunii” 5 . 

O sută de ani de performare, o sută de ani care includ experienţa a două războaie, care poartă populaţia 
locală de la starea de etnie tolerată până la extrema legionară şi o trec prin îngheţul comunist, transformă o 
experienţă de viaţă personală aducându-ne, în pragul noului mileniu, în faţa unui nucleu narativ cu valenţe de 
gnoseologie tradiţională ezitând între mitizare şi istorie, între legitimitate socială şi timp circular. 


Note: 

1 Datele istorice indubitabile de la baza acestui complex narativ sunt următoarele: Născută la 18 iulie 1889 în Ciuci, astăzi comuna 
Vârfurile, judeţul Arad, M.l. este fiica notarului Gheorghe lonescu şi a Rusalinei lonescu, născută Costina. Mama provine din 
Hălmagiu, tatăl din Semlac, acelaşi judeţ, ambele familii de preoţi, învăţători, avocaţi, relativ înstărite. M.l. urmează şcoala 
primară locală, doi ani la liceul din Beiuş şi patru ani la Notre Dame de Sion, Timişoara. Este prezentă la Sinaia în iulie 1909 în 
casa primarului oraşului, George Manolescu, tatăl doamnei Marilina Bocu, arădeană prin căsătorie. între 10 şi 13 iulie 1909 are 
loc vizita moştenitorului tronului austro-ungar, arhiducele Francisc Ferdinand, şi a soţiei sale, ducesa Sofia de Hohenberg, la 
curtea regală a României în Sinaia. „Tribuna" din Arad descrie un dialog ce ar fi avut loc între M.l. şi arhiduce şi, într-adevăr, ea 
apare în fotografia de grup ce se-păstrează relativ la vizita imperială. M.l. primeşte în dar un portret al perechii moştenitoare cu 
autografe şi încadrată în pietre preţioase. La doi ani după întâmplare eroina noastră moare, pare-se de meningită, şi e îngropată 
în cimitirul din Vârfurile, relativ distanţat de celelalte morminte ale familiei. In 1919, identificat la revenirea sa de la Budapesta ca 
unul dintre susţinătorii gărzii naţionale înfiinţate cu un an înainte la Vârfurile, tatăl eroinei este executat de un pluton al Gărzilor 
Roşii Maghiare şi îngropat la Metzotur. Este ulterior reînhumat la Arad pe un loc al primăriei oraşului sub o placă funerară purtând 
un epitaf compus de Octavian Goga. 

2 Lyotard, Jean-Franşois, La condition postmodeme: rapport surle savoir, Les Editions de Minuit, Paris, 1979. 

3 Rusu Abrudeanu, Ion, 'îndrăgostirea unui Habsburg de o frumoasă româncă din Ardeal. Naraţiuni istorice cu 93 ilustr. şi 12 
facsimile în text, „Cartea Românească", Bucureşti, 1928. Naraţiunile sunt amintite şi în Mager, Traian, Ţinutul Hălmagiului. 
Monografie, Tiparul Tipografiei Diocezane din Arad, Arad, 1938. 

4 lllich, Ivan, Tools of Conviviality, Harper&Row, New York, 1973. 

5 Lyotard, Jean-Frangois, op. cit. 

Condiţia descântătoarei în lumea creştină actuală 

în contextul lor de defăşurare, comparaţia descântecelor cu creştinismul ar putea să le pară unora inadecvată, 
mai ales din motive morale, pentru că descântătoarele acţionează undeva, dincolo de bine şi rău, fără a-şi pune 
problema valorizării morale a ceea ce fac. Pentru ele problema este doar rostirea descântecului, asociată cu ritualul 
magic sau cu practici ale medicinei populare (mai ales terapia cu plante), considerându-l bun sau chiar urmare a unui 
dar special primit cu scopul de „a face bine în lume". Şi totuşi, majoritatea informatorilor noştri au recunoscut că 
originea darului lor este de origine ocultă, malefică. 

Tămăduirea dată ca urmare a descântecului este totuşi considerată de cei mai mulţi de provenienţă 
dumnezeiască, dată ca urmare a credinţei bolnavului şi a medierii descântătoarei. Discrepanţa se datorează, 
credem, diferenţei aparente dintre text şi ritual. Cel dintâi, chiar dacă respectă principiile magiei, conţine, în 
majoritatea cazurilor studiate, cel puţin în cadrul formulei finale, o evocare a numelui Maicii Domnului sau al lui 
Dumnezeu. Acest fapt îl derutează în primul rând pe beneficiarul actului magic, bolnavul, şi este cel mai adesea 
folosit ca argument pentru originea divină a darului descântătoarei. 

Discutând, însă, cu mai mulţi descântători, în mod raţional, problema artei lor, am adus-o în discuţie şi pe cea 
a valorizării morale a acesteia, pe care cei mai mulţi evitaseră să şi-o pună, pentru a-şi linişti conştiinţa. Din aceste 
discuţii au rezultat concluzii neaşteptate, dar explicabile, dacă luăm în consideraţie actualul stadiu de evoluţie a 
societăţii şi faptul că, datorită progreselor medicinei, arta descântatului a ajuns proscrisă, cum era considerată 
dintotdeauna, şi dispreţuită, datorită faptului că nu dă, de obicei, rezultatele aşteptate, în vreme ce efecte mai 
spectaculoase şi mai rapide se obţin pe cale medicală. 

Astfel, mai mulţi descântători sunt neîncrezători în meşteşugul lor. Alţii, mai smeriţi, nu cred că ei sunt cei care 
ar putea descânta eficient şi, drept urmare, fie că nu au practicat niciodată efectiv descântatul (deşi cunosc şi textul, 
şi ritualul), fie că nu au îndrăznit să-l transmită, deşi transmiterea este o regulă, contrariul atrăgând răul asupra 
familiei, cum ne-au mărturisit cei mai mulţi: 

„Ştiu câteva descântece de la mama, căreia îi plăcea să le asculte pe prietenele ei şi să fure şi ea ceea ce ziceau 
ele, adică descântecele. 

Am încercat să-i învăţ pe copiii mei, apoi pe nepoţi, dar nu au vrut să înveţe. Tinerii din ziua de azi sunt 
preocupaţi de dans, muzică şi alte prostii. 

Acum sunt prea bătrân pentru a mai descânta, iar dumneavoastră aţi picat la timp pentru a vi le spune, ca să 
nu plec cu ele pe lumea cealaltă. Ştiu că nu vor avea leac, pentru că sunt spuse de mine şi nu le-aţi furat. Doar când 
sunt furate, adică ascultate şi învăţate, doar atunci ele au leac." [Gheorghe Butoianu, 75 ani, Săcele, jud. Braşov] 

Mulţi dintre informatorii noştri sunt însă practicanţi ai descântatului, la scară mai mică, restrânsă la familie şi 
cercul de prieteni, sau mai mare, practicând descântatul pe bani. 

Darul descântatului, spun descântătoarele, le-a fost dat de Dumnezeu pentru a face bine oamenilor. Altele 
istorisesc tot felul de întâmplări relative la primirea acestuia, de la forţe oculte sau de la însuşi diavolul. 

Darul se transmite de la o persoană la alta, de obicei în familie, pe linie maternă. Informatoarea noastră Elena 
Rotaru, din Doiceşti, judeţul Dâmboviţa, spune însă că leacul îl are tot la a doua generaţie (bunica şi nepoata), 
nepoata sa studentă părând că o moşteneşte foarte bine, spre deosebire de fiică. 

Dar să zăbovim asupra unor povestiri ale informatorilor legate de acest dar. Marica Chivu, de 79 de ani, din 
comuna Picior de Munte, spune că bunica sa a fost foarte frumoasă. Pe când avea vreo 17-18 ani, părinţii au sesizat 
că aceasta evita compania celorlalţi tineri. Când o întrebau despre ce se întâmplă, întotdeauna primeau răspunsuri 
evazive. îngrijoraţi, o dată au urmărit-o şi au văzut-o în poieniţă, vorbind singură şi gesticulând. La întoarcerea acasă, 
părinţii i-au cerut explicaţii, relatându-i cele văzute. Iniţial, fata nu a vrut să spună nimic, dar, la insistenţele părinţilor, 
a spus că se întâlneşte cu un tânăr foarte frumos, un ofiţer de pe alte meleaguri, care i-a cerut să nu povestească 
nimănui nimic despre el. 

Fiind siguri de sinceritatea fetei, părinţii au început a crede că este ceva necurat la mijloc. Şi aşa, întrebând cu 
blândeţe tot felul de lucuri despre tânărul misterios, mama fetei a remarcat o întâmplare. Se pare că într-o zi tânărul 
a călcat pe o buruiană şi a sărit ca ars. Mama fetei i-a cerut acesteia să-l întrebe pe tânăr din ce cauză a reacţionat 
aşa şi ce plantă era aceea. La următoarea întânire, fata l-a întrebat şi l-a rugat să-i arate buruiana, iar băiatul i-a 
arătat-o şi i-a mărturisit că aceea îi putea face rău. Vrând să i-o arate mamei, fata a luat pe furiş acea buruiană şi şi- 
a pus-o în sân. Apoi băiatul, apropiindu-se să o sărute, a simţit prezenţa ierbii şi s-a făcut nevăzut. Mergând acasă, 
mama a observat că planta era singura care avea trei vârfuri, fapt care îi dădea puterea magică. 

în acea noapte, când a adormit, fata a visat trei babe hidoase cu câte trei ochi fiecare care i-au spus că 
şi-a câştigat darul de a alunga toate bolile venite de la cel rău şi i-au cerut ca după fiecare descântec să întindă masă 
mare, pentru ca acestea să aibă leac. Şi ca necazul să nu se abată asupra familiei sale, să dea mai departe, înainte 
de a muri, acest dar. 

Chiar tanti Marica, informatoarea noastră, spune că cea care urmează să dobândeacă darul trebuie mai întâi 
să primească un semn. Ea a furat darul de la mama sa, uitându-se pe fereastră şi urmărind-o cum descântă. Ca 
semn după care mama şi-a dat seama că ea este următoarea aleasă a primit faptul că, stând pe lângă lac, i-a ieşit 
înainte un câine negru care apoi s-a făcut nevăzut. A doua zi după ce i-a fost furat darul, mama a căzut la pat, iar a 
treia zi a murit. 

Iar dacă masa de după descântat nu este bogată, tanti Marica spune că şi acum îi apar în vis cele trei bătrâne, 
atenţionând-o că nu sunt mulţumite şi că descântecul nu are leac. 

Precum se ştie, harul Duhului Sfânt nu poate fi transmis în cadrul unei familii, nu se moşteneşte de la o generaţie 
la alta. De asemenea, nici nu se transmite de la om la om sau prin acţiunea duhurilor. El este dat oamenilor de 
Dumnezeu, iar în cazul hirotoniei, realizată prin punerea mâinilor arhiereului peste candidatul la preoţie, este vorba 
doar de o consfinţire a alegerii, recunoscându-i-se harul dat de Dumnezeu şi consacrându-l pentru slujirea 
învăţătorească şi sacerdotală. 

Aşa cum am văzut, descântătoarele nu primesc darul Duhului Sfânt, descântatul negăsindu-se printre darurile 
enumerate de Pavel - bucuria, pacea, îndelunga răbdare etc. -, nici printre harisme - vorbirea în limbi, proorocia, 
propovăduirea cuvântului lui Dumnezeu, sau între slujirile menţionate în una dintre epistolele pauline - apostoli, 
învăţători, prooroci, făcători de minuni, vorbitori în limbi etc. Trebuie să mai menţionăm, de asemenea, că şi printre 
oamenii lui Dumnezeu s-au găsit vindecători, fie mai apropiaţi de practicile medicale, vindecătorii cu plante, fie că au 
darul de a vindeca primit de la Dumnezeu. Deosebirea dintre aceştia din urmă şi descântătoare este însă evidentă, 
ei având şi alte daruri duhovniceşti, mai ales pacea lui Hristos şi smerenia, daruri care au fost recunoscute de întrega 
Biserică şi chiar oficializate, după moartea omului, prin canonizarea şi trecerea sa în rândul sfinţilor. De asemenea, 
canonizarea sfinţilor se face cu acordul conducătorilor Bisericii şi prin mijlocirea mai multor mărturii primite de la 
oamenii care l-au cunoscut pe sfânt câtă vreme era în viaţă. O singură mărturie asupra provenienţei darului, şi 
aceasta venită de la posesorul său, ca în cazul descântecelor, este insuficientă. în cazul sfinţilor, veridicitatea 
mărturiilor oamenilor este mult verificată, apoi supusă analizei teologilor şi clerului, pentru ca să nu se strecoare nimic 
necurat, eretic sau schismatic în ea, pentru a dovedi că persoana în cauză a posedat în mod real darul Sfântului Duh 
şi că acesta nu a fost o înşelare venită de la diavol. 

Unul dintre criteriile după care este judecată provenienţa unui anumit dar este şi acela al roadelor pe care acesta 
le face. Dacă ele sunt conforme cu Sfânta Scriptură şi cu mărturiile Sfinţilor Părinţi, atunci provin de la Dumnezeu. 
Dacă sunt altfel de roade, atunci este vorba despre o înşelăciune diavolească. Mai concret, darul Duhului Sfânt este 
aducător de pace, de bucurie duhovnicească, de îndelungată răbdare. El vindecă nu numai trupeşte, ci şi sufleteşte, 
îi insuflă omului credinţă şi nădejde, zel pentru a-L căuta pe Dumnezeu. Este dătător de smerenie, roadă pe care nu 

o poate face duhul înşelăciunii. Acţiunea asupra bolnavului este a lui Dumnezeu, mijlocită doar de rugăciunea 
posesorului harismei, sau prin utilizarea de către acesta a mijloacelor apostolice. Astfel, el poate să-l consemneze 
pe bolnav cu semnul crucii, să-şi pună mâinile peste el, să se roage. 

în practica descântatului nu se întâlnesc astfel de roade, descântecul ducând adeseori la mândrie, provenind, 
de fapt, din mândria de a arăta oamenilor că performerul nu este un om ca toţi ceilalţi, ci unul mai deosebit, iniţiat în 
taine care altora le sunt necunoscute. Tulburarea pe care o provoacă practicile magice este lesne de observat atât 
în gesturile precipitate ale descântătoarei, în vremea practicării, cât şi în starea ei de spirit în general. în cazul în care 
descântătoarea este o practicantă mai activă, dependenţa ei de aceste duhuri, starea pe care i-o provoacă 
dependenţa de duhurile rele şi obişnuinţa cu păcatul îi aduc o stare de nelinişte, care adesea duce la deznădejde. 

De multe ori se constată în cazul descântătoarelor prezenţa unor „vedenii", care vin dintr-o concepţie animistă 
asupra lumii, din faptul că fiecare obiect este învestit cu suflet. Mulţi cercetători au sesizat la deţinătorii de practici 
magice prezenţa halucinaţiilor, datorate predispoziţiilor către boli psihice din familie (şi astfel se poate explica 
transmiterea descântecului în familie), sensibilităţii exacerbate, mediului familial sau educaţiei din casă, care propagă 
trăiri şi experienţe de acest fel, experimentate direct sau induse. Important în obţinerea halucinaţiilor poate fi şi 
orizontul de aşteptare creat de faptul că descântătoarea trebuie să-şi transmită darul şi necunoaşterea „următoarei 
alese", care creează în oamenii predispuşi la psihoze o tensiune spirituală ce-i poate duce la vizualizarea „fiinţelor 
din altă lume” care, în planul gândirii lor, dobândesc chip şi chiar materialitate. 

Aceste manifestări sunt considerate de creştinism drept boli psihice sau demonice, mai ales dacă văzătorul lor 
se încrede în ele şi, subjugat de „realitatea" lor, începe să le slujească. Pentru oamenii raţionali ai lumii modeme 
toate acestea pot părea ca simple poveşti, pure fantezii care stârnesc zâmbetul. însă în cercul format de 
descântătoare, pe de o parte, şi de eretici, pe de alta, ele sunt o realitate foarte frecventă, tristă şi uneori foarte 
dăunătoare. 

Multe dintre descântătoare tind să desconsidere chiar lumea reală, vizibilă, având credinţa că adevărul se află 
în acea lume spirituală, vie pentru halucinaţia lor. Totuşi (creştinismul a demonstrat-o prin experienţa Părinţilor mistici 
şi neptici), aceste halucinaţii nu sunt simple roade ale minţii omeneşti bolnave; ele sunt înteţite de diavoli, care vor 
să convingă cât mai mult de realitatea lumii spirituale şi de puterea pe care ar avea-o ei în această lume, să subjuge, 
din invidie, omul căruia Dumnezeu i-a dat posibilitatea de a se ridica din păcate şi pe care diavolii au pierdut-o 
definitiv. 

Descântătoarele cred că pot domina şi ele acea lume, că pot determina duhurile să le slujească. Credinţa 
oamenilor este că oricărei descântătoare îi slujeşte un duh rău. Această slujbă este, de fapt, o înşelăciune, pentru 
că duhul îi ajută descântătoarei să îl slujească, de fapt, pe el, slujindu-i el însuşi cu acest scop, pentru a pune 
stăpânire, în final, pe sufletul ei şi al acelora care apelează la arta sa. 

în descântec putem regăsi toate treptele păcatului menţionate de Părinţii neptici. întâi păcatul ia forma unui gând 
simplu sau a unei idei despre lumea spirituală care persistă în minte, sugerat(ă) de diavol sau de oameni. La început, 
acest gând este nevinovat, spun Părinţii, el putând să fie admis sau respins. Dar, fiind o ispită subţire, ale cărei 
consecinţe nu sunt încă cunoscute de omul aflat în acest stadiu al păcatului, gândul nu este respins nici măcar de 
raţiunea care, la început, este neîncrezătoare, ci trezeşte curiozitatea. 

Odată interesul trezit, se realizează convorbirea cu gândul, apoi consimţirea, care produce în minte imagini de 
felul celor descrise în relatarea informatoarei citate. Aceste imagini devin din ce în ce mai persistente şi mai „reale" 
în minte şi ajung să producă acolo lucrarea păcatului, ca şi cum aceasta s-ar face în mod real. Lucrarea reală, cu 
fapta, a descântatului este următoarea treaptă, căreia îi succede obişnuinţa cu păcatul şi întărirea acesteia, numită 
de mistica ortodoxă deprindere. în acest stadiu, păcatul se lucrează şi cu voia, şi fără voia descântătoarei, aceasta 
mărturisind, nu de puţine ori, că simte un îndemn, o dorinţă irezistibilă spre a descânta şi că, dacă nu descântă, i se 
întâmplă ei tot felul de rele. Realitatea halucinaţiilor i se pare din ce în ce mai evidentă, ajungând să trăiască în 
aceasta şi să conteste glasul raţiunii care o mustra la început şi al conştiinţei care îi spune că greşeşte. Puterile 
raţionale ale descântătoarei aprobă deplin, în final, realitatea şi raţionalitatea lumii spirituale în care trăieşte, găsind 
chiar soluţii pentru „îmbunarea" sau asmuţirea fiinţelor spirituale. 

Un rol important îl joacă, în acest stadiu, imaginaţia, care brodează întreaga dantelărie a lumii în care se 
desfăşoară descântatul. Prin mijlocirea ei sunt descrise chipul şi forma fiinţelor spirituale pe care le vede 
descântătoarea, lumea de dincolo, „plăcerile" şi „neplăcerile" spiritelor, modul în care descântătoarea a fost iniţiată 
sau în care a dobândit leacul de la buruieni, gesturile rituale şi conformitatea acestora cu „pretenţiile" bolii sau ale 
spiritelor etc. 

Prin forţa ei de sugestie, imaginaţia induce şi o tensiune spirituală care provoacă halucinaţii descântătoarei sau 
bolnavului care, pe baza autosugestiei, se poate chiar vindeca. Din acest punct de vedere, descântatul este ceea ce 
astăzi se numeşte psihoterapie. 

Raţional vorbind, lumea spirituală a descântătoarelor nu există; este numai o închipuire, o minciună. Insă, cu 
toate acestea, rezultatele descântecului sunt uneori, sesizabile, ca şi unele manifestări ale acelei lumi spirituale, sau 
efectele contactului cu ea, chiar pentru oamenii obişnuiţi. în viziune creştină, acesta este un efect al prezenţei 
diavolului si al lucrării sale. De aceea, în sate, descântătoarele sunt izolate, iar contactul cu ele este, pe cât posibil, 
evitat, crezându-se că are o influenţă malefică asupra omului, chiar fără ca acesta să vrea. 

Implicarea imaginaţiei i-a făcut pe mulţi să treacă descântatul în rândul artelor, nu al ştiinţelor oculte, nici al 
meşteşugurilor, deşi are unele părţi comune cu fiecare dintre acestea. Existenţa textului pare să confirme şi mai 
multe opinia acestor cercetători ca Frazer, Mauss, Hubert, Maxwell şi alţii. 

Părerea noastră este că, dacă am izola textul de context, descântatul s-ar putea confunda cu arta, cu literatura, 
în acelaşi mod în care Baudelaire putea să afirme că poezia este magie. Considerând însă fenomenul în toată 
complexitatea sa, remarcăm, pe lângă diferenţele de formă, context şi performare, care pledează pentru integrarea 
acestei categorii folclorice în rândul ritualurilor magice populare, o diferenţă morală, de care performerii nu prea ţin 
seama: responsabilitatea care le revine, ca urmare a performării descântecului, faţă de receptor, de bolnav, şi de 
care creatorii de literatură sunt lipsiţi, ca urmare a unei alte convenţii sociale în care se încadrează literatura. Aceasta 
din urmă ţine de sfera ficţională, convenţia acceptată de receptor fiind aceea a unui joc ce nu presupune, teoretic 
vorbind, implicarea lectorului ca în realitate; nu e vorba de adevăr, ci de verosimilitate şi de o falsă cauzalitate, 
consacrate fiind opiniile conform cărora arta este imaginea în oglindă a realităţii, nu însăşi realitatea, umbra 
obiectului, nu obiectul în sine, cum spuneau Aristotel şi Platon. 

Tipurile de relaţii create între descântătoare şi bolnav sunt, însă, altele. Ea îi propune acestuia un nou mod de 
cunoaştere, a cărei veridicitate nu poate fi demonstrată de bolnav, prezentându-i-o ca pe o realitate transcendentă, 
misterioasă. Bolnavul este, de fapt, antrenat într-un joc, ca şi în cazul artei, cu deosebirea că descântătoarea 
încearcă să-l convingă despre realitatea şi cauzalitatea reală ale acestei lumi. 

Puţine sunt cazurile în care descântătoarele sunt cinstite. Majoritatea cunosc înşelăciunea artei lor şi încearcă 
să facă ceea ce Ohmann considera că e propriu literaturii: să inducă celuilalt senzaţiile şi trăirile pe care practicanta 
nu le are. De mijloacele prin care descântătoarea realizează acest lucru ne vom ocupa într-un capitol viitor. 

Acum ne mulţumim să constatăm că descântatul, această artă a cuvântului şi a gestului, poate provoca 
dereglări psihice reale, cj şi vindecarea de boală bazată pe autosugestie. Prima responsabilă de urmări este, 
desigur, descântătoarea, care, dacă i s-ar cere socoteală de nereuşita descântatului sau de consecinţele sale 
nefaste, va şti întotdeauna să dea vina pe intervenţia celui rău, pe necredinţa bolnavului sau pe incorecta aplicare 
practică a sfaturilor ei de către acesta. 

Revenind la constatările noastre, să spunem că, ajunsă la deprinderea păcatului, descântătoarea se află într- 
un stadiu considerat drept foarte periculos de Părinţii ortodocşi, căci următoarea treaptă este deznădejdea, apoi 
sinuciderea. Explicaţia acestora din urmă ar consta în faptul că, pe tot parcursul evoluţiei păcatului, conştiinţa nu este 
cu totul adormită sau amăgită, ci numai că descântătoarea a acţionat împotriva îndemnurilor ei, nemaiputând să se 
lase de păcat după ce acesta a reuşit să se înrădăcineze mai bine şi să devină cu timpul obişnuinţă. De multe ori, 
descântătoarele, mai ales cele care au reuşit să se rupă de păcat şi să se întoarcă la Biserică şi la Dumnezeu, ne- 
au mărturisit mustrările de conştiinţă neîncetate, pe care le au chiar şi după părăsirea păcatului, regretul că s-au rupt 
de Dumnezeu, că s-au aliat cu diavolul duşman, de unde, înaintea întoarcerii la credinţă, gândul deznădejdii de mila 
şi ajutorul lui Dumnezeu şi cel al sinuciderii, care le-ar face să piardă amândouă vieţile, şi pe cea vremelnică, şi pe 
cea veşnică. 

Trăirea în lumea aceasta spirituală aduce după sine mai multe consecinţe remarcate de toţi cercetătorii 
practicilor magice, dar insuficient explicitate, cel puţin dacă facem referire la descântecele româneşti. Prin trăirea ei, 
descântătoarea se izolează de lumea reală, de unde şi izolarea ei spaţială; ea locuieşte fie la marginea satului, fie 
într-o casă izolată, fie singură undeva. Dacă nu se manifestă astfel, izolarea ia, cel puţin, forma misterului: ştie ea, 
baba, ce ştie. Această izolare este şi o consecinţă a iniţierii. Descântătoarea deţine puteri magice, misterioase, 
necunoscute altora. Cunoaşte adevăratele cauze ale bolii. Ştie ierburile de leac şi a învăţat să le folosească. 
Cunoaşte numele demonilor, pe care îi poate chema sau alunga doar prin simpla rostire a cuvintelor. Este iniţiată în 
tainele lumii nevăzute nu numai de un om, ci şi de spirite. 




Dr. Maria BÂTCĂ 
(IEF „C. Brăiloiu”) 

Dr. Liaia FULGA 

(Muzeul de Etnografie din Braşov) 


Conceptele de globalizare şi identitate culturală 


în epoca postmodernă pe care o traversăm, atât personalităţi din sfera vieţii politice, cât şi specialişti din 
varii domenii ale ştiinţelor socioumane discută, tot mai mult, despre două concepte-cheie, foarte la modă în zilele 
noastre: cel de globalizare, care tinde spre ştergerea diferenţelor, spre uniformizarea, standardizarea, aplatiza¬ 
rea trăsăturilor culturale caracteristice popoarelor şi cel de identitate culturală, care include ideea de specifi¬ 
citate, individualitate, particularitate, diversitate, dar care se referă, în acelaşi timp, şi la anumite trăsături 
comune unui grup, grupuri sau naţiuni. 

într-o lume ca a noastră, intrată în procesul de globalizare, ireversibil în epoca conectării la internet, lume 
obligată să renunţe la ritmurile sale tradiţionale, unde circulaţia transfrontalieră a capitalului nu mai poate fi 
controlată, regulile jocului fiind stabilite de elitele globale, ne întrebăm, în mod firesc, care vor fi consecinţele 
culturale ale procesului de globalizare, cum va mai acţiona distincţia dintre „înăuntru" şi „afară", diferenţa dintre 
„aici" şi „acolo", dintre „noi" şi „ceilalţi", ce se va întâmpla cu diferitele identităţi ale popoarelor, cu specificitatea 
şi unicitatea tradiţiilor lor culturale. 

Pentru a explica măsurile de austeritate, declinul multor economii naţionale, recesiunea, clasa politică 
recurge, tot mai des, la termenul globalizare. 

Adepţii procesului de globalizare susţin faptul că, fiind suprasolicitat, statul-naţiune a intrat deja în criză, 
nemaiputând face faţă provocărilor internaţionale la nivelul securităţii economice, militare, culturale etc. 

Este evident faptul că, în zilele noastre, s-a ajuns la o lipsă de comunicare între o minoritate globală, 
reprezentată de marile concerne internaţionale care controlează lumea afacerilor, a finanţelor, a comerţului şi a 
informaţiilor, şi majoritatea, care este exclusă de la toate privilegiile. „A fi local într-o lume globalizată - sublinia 
omul de ştiinţă Zygmunt Bauman - este un semn de inadecvare socială şi de degradare" 1 . 

Elitele economico-financiare consideră că un procent de numai 20% din populaţia aptă de muncă de pe glob 
poate asigura în secolul al XXI-lea progresul economic, în timp ce 80% dintre ceilalţi, care constituie „margina- 
lizaţii", vor trebui să se adapteze la standardele de viaţă tot mai mici, neavând nicio perspectivă 2 . 

în perioada clasică a gândirii moderne, circula ideea de universalizare, care implică dorinţa de a schimba, 
în bine, lumea, de aceste schimbări urmând să beneficieze toate naţiunile şi toţi locuitorii planetei. 

Prin contrast cu ideea de universalizare, cea de globalizare vizează doar elitele anonime care, monopoli¬ 
zând şi manipulând economiile, finanţele şi comunicaţiile statelor naţionale, cooperează pe deasupra graniţelor 
statale, pe care le sfidează. 

Globalizarea consolidează inegalitatea, creează o nouă stratificare, o nouă oligarhie sociopolitică, 
economică şi culturală mondială, care deţine puterea, privilegiile şi bogăţiile planetei, în timp ce două treimi din 
populaţia lumii sunt marginalizate şi împiedicate să-şi schimbe soarta vitregă. 

într-una din conferinţele sale, fostul secretar general al ONU, Butros Butros-Ghali, evidenţia faptul că: 
„Planeta noastră se află sub presiunea a două forţe uriaşe: globalizarea şi dezintegrarea" 3 . 

Intr-o societate de consum, cum este cea a zilelor noastre, tensiunile dintre tendinţele globalizante şi cele 
localizante reflectă libertatea de mişcare pentru unii şi neputinţa deplasării pentru ceilalţi. Globalitatea şi 
localitatea - aşa cum sublinia Zygmunt Bauman - constituie două valori contrare, una tinzând spre mondializare, 
iar cealaltă spre particularizare, diferenţiere, specificitate. 

în ceea ce priveşte conceptul de identitate culturală, acesta se raportează la un sistem de valori, norme, 
atitudini şi comportamente sociale, care uneşte indivizi, grupuri, comunităţi, naţiuni. Identitatea culturală se 
manifestă, mai ales, la scară colectivă prin păstrarea coordonatelor culturale fundamentale, a unei istorii 
comune, a unei moşteniri etnoculturale proprii, diferite de a altora. 

Limba, religia, obiceiurile şi tradiţiile, costumele populare sunt repere identitare, mărci de identitate, 
embleme de recunoaştere, în jurul cărora se structurează conştiinţa de sine a unui grup sau a unei naţiuni, 
apartenenţa sa la o cultură proprie, care-i conferă identitate. 

Aşadar, fiecare etnie are propriile sale norme, valori, moşteniri lingvistice, tradiţii şi obiceiuri, cu multiplele 
lor valenţe cognitive, etnice, estetice, religioase şi educaţionale. Iar din aceste tradiţii culturale, fiecare popor 
preia numai ceea ce este etern, viabil şi tinde către universal. Niciodată patrimoniul cultural al unei etnii nu 
închide calea spre progres, fiind capabil întotdeauna de metamorfozare, de înnoire, de adaptare la necesităţile 
vieţii sociale dintr-un moment istoric. 

Sunt mulţi partizani ai globalizării care au oroare de identităţi culturale ale poparelor, ignorând faptul 
binecunoscut că în ele sunt cuprinse toate posibilităţile de progres. Căci tradiţiile culturale sunt o continuare a 
trecutului, dar şi o proiectare în viitor, constituind elementele de continuitate în istoria unui popor. Tradiţiile 
culturale tind spre universal, dar valorifică particularul naţional. Ele permanentizează tot ceea ce este 
reprezentativ pentru o etnie într-un moment istoric dat. 

Dar ce facem cu aceste moşteniri, cu această bogăţie şi diversitate a culturilor? 

Dacă integrarea economică şi politică se poate înfăptui, identităţile culturale nu se pot uniformiza, 
omogeniza, nu se pot globaliza, căci aceasta ar duce la uniformizarea speciei umane, la devalorizarea omului 
însuşi. Aceste diferenţe trebuie menţinute, dezvoltate şi modelate pe axul unor constante identitare 
fundamentale. 

Se afirmă faptul că integrarea culturală ar fi un proces firesc, că ar veni de la sine, datorită mijloacelor de 
comunicare în masă. 

în societatea mileniului III, mass-media şi internetul, manipulând opinia naţională, promovează o cultură de 
consum, o cultură de divertisment, de tip american, care apelează la violenţă, la facil, simplu şi repede, 
eliminând din ce în ce mai mult performanţele culturale autentice. Această cultură a simulacrului falsifică, 
denaturează realitatea, creând comodităţi, dar şi angoase ce invadează spaţiul de securitate al individului. 

Prin aceste instrumente de manipulare, cultura tradiţiilor este, de multe ori, anulată, contestată, parodiată 
şi considerată învechită, depăşită în numele globalizării. Aceasta este o agresiune uneori vizibilă, alteori 
mascată, asupra valorilor culturale etnoidentitare, o modalitate de confiscare a conştiinţei şi de estompare a 
responsabilităţilor, în direcţia asumării şi transmiterii tradiţiilor culturale naţionale noilor generaţii. 

După 1989, statele aparţinând fostului sistem totalitar din estul Europei suportă şocul perioadei de tranziţie 
spre economia de piaţă, fiindu-le puse în pericol identităţile politice, sociale, economice şi culturale 4 , ajungându- 
se până la fenomene grave de dezintegrare statală. Această criză de identitate a spaţiului est-european este 
sesizabilă, pe de o parte, prin fenomenul de imitare a vestului şi, în special, a modului de viaţă american, iar, pe 
de altă parte, prin efortul de salvgardare a specificului cultural. Prin copierea, fără discernământ, a „modelelor" 
occidentale se ocultează aspectele specifice tradiţionale, cu toate că omul de pretutindeni simte nevoia unui 
spaţiu de intimitate, de diferenţiere, ca semn de individualizare. De aceea, revine în actualitate, mai mult ca 
oricând, relevarea fenomenelor culturale religioase, pentru a fixa zone de identitate bine conturate într-o Europă 
cu tendinţe certe spre globalizare 5 . 

în anul 1990, UNESCO a organizat la Bucureşti o conferinţă internaţională care a avut ca tematică strategia 
salvării patrimoniului cultural naţional, recunoscându-se importanţa sa ca parte integrantă a patrimoniului 
universal al umanităţii, rolul acestuia în istoria unui popor, dar şi locul său în cultura contemporană. în aceeaşi 
măsură, s-a subliniat extrema fragilitate a diferitelor forme de cultură tradiţională, în special a tradiţiilor orale, şi 

riscul ca aceste aspecte să dispară definitiv, în scurt timp 6 . Ne întrebăm cum anume vom proteja, conserva, 
cerceta şi valorifica cultura tradiţională, moştenirile etnoculturale, în condiţiile globalizării? Cum putem beneficia 
cu toţii de extraordinara bogăţie şi diversitate a patrimoniului diferitelor etnii? Cum putem avea cele mai bune 
rezultate, evidenţiind asemănările şi diferenţele în aşa măsură, încât cunoaşterea reciprocă să servească păcii 
între ţările Europei, considerată ca o Europă a regiunilor? Ce fel de strategii ale cercetării culturilor tradiţionale 
abordăm, cefei de solidarităţi şi acţiuni de cooperare suntem hotărâţi să punem în mişcare? 

România este un stat pluricultural şi multiconfesional şi considerăm că este normal şi firesc ca aceste 
caracteristici să se păstreze, pentru a se stopa procesul de uniformizare a culturilor, a indivizilor, a grupurilor 
etnice, a memoriei colective, a comportamentelor sociale. 

De aceea, în condiţiile globalizării, oamenii de ştiinţă susţin necesitatea unei educaţii multiculturale, 
încurajarea bilingvismului, considerându-le strategii eficiente, cu efecte benefice asupra membrilor care compun 
un stat-naţiune, indiferent de etnia pe care o reprezintă. 

Integrarea europeană se poate face doar prin păstrarea şi cultivarea multiidentităţilor culturale şi nu prin 
impunerea supremaţiei unei singure culturi considerate a fi superioară celorlalte. 

Din perspectiva ştiinţelor etnologice, este necesară prezervarea culturii tradiţionale prin organisme 
naţionale şi structuri nonguvernamentale care să favorizeze înţelegerea diversităţii şi specificităţii culturilor, 
scopul fundamental fiind acela ca fiecare să-şi cunoască şi să-şi asume propria cultură. Pericolul constă în faptul 
că, sub influenţa culturii industriale, difuzată prin mass-media, culturile naţionale pierd din forţa şi vigoarea lor, 
existând riscul discreditării sistemului valoric de referinţă al indivizilor sau al grupurilor. 

Ştim că Uniunea Europeană pune accentul pe specificităţile culturale care trebuie să prevaleze în faţa 
omogenizării. 

în acest context, România este privilegiată, întrucât ea dispune de un patrimoniu multicultural extrem de 
bogat şi diversificat. Este necesar ca toate ţările să participe activ la proiectele culturale propuse de Uniunea 
Europeană, care implică cooperarea regională, transfrontalieră şi transnaţională între muzeele de etnografie, 
conservarea şi valorificarea arhivelor neconvenţionale de folclor şi etnografie ale instituţiilor academice, dar şi 
promovarea turismului rural, ca aspecte de management internaţional. Aceasta va contribui la o mai bună 
înţelegere a raportului dintre identitatea locală şi dezvoltarea regională în ansamblu. 

în mileniul III, păstrarea emblemelor identitare constituie o coordonată fundamentală, fără de care cu greu 
se poate făuri o Europă democratică, pluriculturală si multiidentitară, care să exprime complexitatea amestecului 
etnic, întâlnirea diferitelor civilizaţii, dar şi a numeroaselor interferenţe între culturi, suprapunerile şi opoziţiile de 
credinţă şi cultură, ce au lăsat urme adânci în „ţesutul uman" al bătrânului continent, cu un patrimoniu cultural 
mutietnic extrem de original şi valoros. 

în marea masă europeană, ca şi în zona de interferenţă a ţărilor din regiunea Mării Negre, fiecare naţiune 
trebuie să intre cu tradiţiile culturale proprii şi cu întregul sistem de valori spirituale, cultura profundă a fiecărei 
etnii fiind acel catalizator ce ne poate uni pentru a ne făuri o lume a armoniei spirituale, a toleranţei şi a 
conlucrării paşnice. 


Note: 

1 Bauman, Zygmunt, Globalizarea şi efectele ei sociale, Editura Antet, Bucureşti, 1999, p. 6. 

2 Martin, Hans-Peter; Schumann, Harold, Capcana globalizării, atac la democraţie şi bunăstare, traducere şi îngrijire de Traian 
Pleşca, Editura Economică, Bucureşti, p. 13 

3 Ibidem. 

4 Chelcea, Septimiu (coord.), Memorie socială şi identitate naţională, Editura INI, Bucureşti, 1998, pp, 255-256. 

5 Fulga, Ligia, Patrimoniul etnografic din România in pericol?, în Colocviul Internaţional: Patrimoniul cultural naţional. Strategia 
conservării - o strategie a integrării în circuitul valorilor europene, Editura Univers Enciclopedic, Bucureşti, 2000, p. 105. 

6 Ibidem. 

(Muzeul Judeţean de Istorie şi Artă - Zalău) 


Alimentul şi atitudinea faţă de alimentaţie: 
elemente generatoare de identitate 
- studiu de caz - 


Ansamblul cultural al hranei şi al gătitului, construit deseori la nivelul reţetelor culinare, proprii fiecărei zone sau 
grup triplu definit - social, cultural şi etnic -, fundamentează competent un anume profil etnologic. „Parte integrantă 
a modelelor specifice unei culturi, practicile, tehnicile, simbolurile, obiceiurile legate de procurarea, prepararea şi 
consumarea hranei se dovedesc a fi repere utile în cunoaşterea specificului cultural şi în conturarea identităţii, 
punându-şi chiar amprenta pe detaşarea unui specific naţional (...). Este binecunoscut faptul că specificul alimentar, 
cu forţa lui particularizatoare, face parte din tezaurul de cultură propriu fiecărui grup etnic, datorită mutiplelor şi 
diverselor implicaţii şi funcţii în cultura unui grup" 1 . Se crede chiar că „hrana obişnuită a unei etnii sau a unui grup 
social coerent este considerată hrana adevărată , mâncarea străinilor e antihrană" 2 . 

Uneori, cantitatea de hrană sau calitatea şi diversitatea acesteia pot da indicii nu doar despre structura etnică 
şi specificul preferinţelor pentru mâncare ale fiecărei etnii, dar şi despre mentalitatea colectivă sau despre orizontul 
cultural al grupului, pentru că „reflectând condiţiile istorice şi economice, precum şi valorile sociale şi culturale, 
procesele culinare nu sunt nici identice, nici omoloage de la o societate la alta" 3 . 

Studiile de istoria mentalităţilor pornesc deseori de la astfel de observaţii referitoare la reţetele culinare sau 
sortimentele de alimente cele mai des uzitate în procesul gătitului, pentru a defini apoi un profil etnocultural. Un astfel 
de exemplu oferă Femand Braudel, într-un demers cu tentă comparativă: „Pentru hrana marinarului francez este 
nevoie de pâine, vin, biscuiţi de făină curată care să fie foarte albi, de came proaspătă şi sărată, de ceai, de hering, 
de ouă, de unt, de mazăre, de bob, iar când mănâncă peşte acesta trebuie gătit cu ceva, şi încă nu îl vor decât în 
zilele de post. Olandezii se mulţumesc cu bere, pâine şi biscuiţi de secară, adesea foarte negri, dar cu un gust foarte 
bun, brânză, ouă, unt, puţină came sărată, mazăre, arpacaş şi mănâncă mult peşte uscat, gătit în fiecare zi, fie că 
e de post sau de dulce, ceea ce costă cu mult mai puţin decât carnea; francezul, cu fire mai caldă şi mai zvăpăiată, 
mănâncă de patru ori pe zi; olandezii, cu fire mai rece, nu mănâncă decât de două ori, trei ori, cel mult" 4 . 

Continuând paralelismele şi completându-l pe Braudel, amintim că „la români, de regulă, se mănâncă de trei ori 
pe zi, iar vara, lucrătorii în câmp mănâncă de patru ori pe zi. Mănâncă dimineaţa, când e soarele a-prânz, cam pe 
la nouă ceasuri. Apoi mănâncă când e soarele drept amiază-zi; apoi mănâncă puţin «de-achindii», cam pe la 5 
ceasuri, când dă soarele în dăseară; şi mănâncă, după ce vin seara acasă «cina», după care îndată se şi culcă" 5 . 

Istoriografii francezi vorbesc despre „un hotar social" care se poate stabili între diverse clase sociale, de 
exemplu chiar şi în funcţie de sortimentele de came cumpărate de la măcelărie, de mai bună sau mai proastă 
calitate, aşa cum, de pildă, Franţa secolelor XVII-XVIII aprecia diferit carnea provenită de la animale domestice sau 
sălbatice: păsările de curte şi vânatul erau rezervate aristocraţiei, în timp ce masele largi consumau mai ales came 
de porc 6 . Nivelul socialului este apoi depăşit, analiza extinzându-se la grupuri etnice definite. Excepţionale sunt, 
privite prin prisma unei filosofii gastronomice, corelările închipuite de Jean-Jacques Rousseau între hrana predilectă 
şi etnie sau gen: „Cred că unele indicii referitoare la caracterul unui om pot fi desluşite în alegerea alimentelor pe 
care le preferă. Italienii care se hrănesc foarte mult cu verdeţuri sunt efeminaţi, iar englezii, mari mâncători de came, 

au în virtuţile lor inflexibile un fel de rigiditate care ţine de barbarie. Elveţianul, rece din fire, paşnic şi simplu de obicei, 
dar violent şi aprig la mânie, apreciază în egală măsură şi un aliment, şi altul, şi bea şi lapte, şi vin. Francezul, 
maleabil şi nestatornic, trăieşte din toate mâncărurile şi se adaptează la toate caracterele" 7 ; în aceeaşi ordine de idei, 
„lactatele şi zahărul sunt unul dintre gusturile fireşti ale sexului frumos, ca un simbol al inocenţei şi al blândeţei care- 
i sunt podoaba cea mai atrăgătoare" 8 . 

Pornind de la gândul că „orice bucătărie dezvăluie un trup şi totodată un stil, dacă nu chiar o lume" 9 , am încercat 
o astfel de radiografie a unei zone multiculturale din Sălaj (localitatea Hida, situată la 35 de kilometri de Zalău, pe 
şoseaua spre Cluj), pornind de la o impresionantă culegere de reţete culinare din zonă, reţete tradiţionale, proprii 
fiecărei etnii. Cele mai multe dintre informaţii, alături de întreaga colecţie de reţete, ne-au fost oferite de Mircea 
Groza, originar din Hida, rafinat gurmand, dar şi un gastronom desăvârşit, care şi-a petrecut copilăria la Hida şi a 
cărui bunică a fost bucătăreasă în case înstărite de evrei şi unguri din sat. 

Un recensământ din anul 1937 arată că în Hida trăia o comunitate de 344 de evrei, una dintre cele mai mari din 
tot judeţul, dacă socotim că în Şimleu Silvaniei trăiau 1526 de evrei, în Zalău - 411, în Jibou - 693, în Cehu Silvaniei 
- 610, în Crasna - 445; în comunităţile rurale, pe lângă cei 334 de evrei din satul Hida, în comuna Hida mai trăiau la 
aceeşi dată încă 6 evrei în Miluani şi 18 evrei în Sânpetru Almaşului. Conform aceluiaşi recensământ, în apropiere 
mai exista o comunitate mai mare, cea de de la Zimbor, numărând 140 de evrei. Datele arată că minoritatea 
evreiască (344 de persoane) era chiar mai mare decât cea ungurească (267 de persoane), fiind pe locul secund, 
după români (1163 de persoane), dintr-un total de 1811 locuitori ai satului Hida. 

O analiză din dublă perspectivă, diacronică şi sincronică, pare a trimite către modelul teoretic oferit de ansamblul 
propus de Radkowski pentru societatea globală, care presupune existenţa mai multor societăţi parţiale, „culturile lor 
devenind subculturi ale celei dintâi"; acestea sunt însă organic „integrate în societatea globală. Există o solidaritate 
reciprocă ce uneşte între ele diferite societăţi parţiale ale unei societăţi globale” 10 ; despre aceeaşi situaţie vorbeşte 
şi Giddens 11 , sugerând că identitatea culturală este o realitate, iar că etnocentrismul trebuie evitat cu orice preţ în 
studiul societăţilor pluriculturale. Astfel s-a întâmplat, cel puţin în domeniul gastronomiei, şi cu societatea 
multiculturală şi multietnică din Hida; ca societate culturală, ea a fost marcată de efectele largi ale globalizării, o 
globalizare într-un singur sens însă, ca cea postulată de Radkowski, când subcultura mai puternică se impune, 
lăsându-şi masiv amprenta asupra celorlalte culturi. Bogăţia mare a reţetelor culinare evreieşti culese din zonă pare 
a indica faptul că, la un moment dat, societatea din Hida a fost puternic marcată de reperele culinare evreieşti. 
Plecarea evreilor din zonă a echivalat însă cu supremaţia artei culinare româneşti, aproape exclusiv practicată astăzi 
în zonă, cu excepţia câtorva feluri de mâncare acceptată de masa largă de săteni şi a multor amintiri - multe dintre 
ele din sfera alimentaţiei - din vremea când românii convieţuiau cotidian cu jidanii". 

Prin prisma orizontului său cultural, omul conferă alimentaţiei calitatea unui canal de comunicaţie simbolic cu 
semenii, cu strămoşii, cu grupul sau cu outsiderii, consolidând sau fundamentând raporturi şi corelări. Modul de 
procurare şi de pregătire a hranei, interdicţiile sau prescripţiile, modul de prezentare a produselor, atitudinea faţă de 
mesele de sărbătoare, mentalitatea raportată la actul nutriţional se constituie în tot atâtea pârghii ale modului de viaţă 
specific fiecărei comunităţi şi subculturi în parte. Această observaţie este un argument în favoarea conceptului 
antropologic de societate, aşa cum îl conturează acelaşi Radkowski, care atribuie societăţii calitatea de „mediu de 
schimb" 12 , concluzionând că societatea nu e o stare, ci e un proces, „un câmp relaţional structurat şi unificat prin 
circuite de schimburi constituite ele însele în vectori orientaţi”, adică „o societate-mediu" 13 . Un asemenea vector 
orientat este atitudinea faţă de alimentaţie, care, mediind relaţiile şi schimburile cu exteriorul, ajunge să marcheze 
inconfundabil o anume apartenenţă socioculturală şi etnică. 

Pornind din acelaşi punct, sociologii consideră că structurarea câmpului sociocultural acoperit de aspectele 
alimentaţiei individuale şi colective, alături de o serie de alte constante ale comportamentului uman, proprii unor 
grupuri sociale, pot dimensiona un model cultural specific. Un indiciu poate fi, de exemplu, numărul meselor luate 
zilnic, sau alimentele de bază folosite în alimentaţi^. Pentru societăţile în care structura servitului mesei are trei 
momente, comportamentul insiderilor este variat faţă de societăţile în care alimentaţia are structură ternară; „un 
asemenea consens în comportament şi în opinie constituie un model cultural" 14 . Observaţiile realizate în ancheta de 
teren la Hida sau din parcurgerea materialului concentrat asupra reţetelor culinare din zonă atestă şi alte mărci de 
identificare etnică, socială şi culturală raportate la hrană: complexitatea reţetelor culinare, utilizarea anumitor produse 
în prepararea hranei, pregătirea unor mâncăruri specifice cu anumite ocazii, toate convergând spre reliefarea unor 
modele culinare, segmente constitutive ale unor modele culturale. 

Se ştie că, pentru societăţile folclorice, „tradiţia este valoarea supremă pentru comunitate şi nimic nu contează 
atât cât contează conformitatea şi conservatorismul membrilor ei. Ordinea şi civilizaţia pot fi menţinute doar prin 
stricta adeziune la tradiţie şi la cunoaşterea obţinută de la generaţiile precedente. Orice neglijenţă în această privinţă 
slăbeşte coeziunea grupului şi îi pune în pericol instrumentarul cultural până la punctul ameninţării existenţei ei 
însăşi" 15 . Apelul la tradiţie şi aderarea necondiţionată la aspectele sale multiple au fost baza largă a efortului de 
păstrare a identităţii şi pentru comunitatea evreiască din Hida, în faţa tendinţelor de asimilare ale comunităţii 
româneşti, superioare numeric. Iar în această tentativă de conservare a profilului etnocultural, un rol deosebit a jucat 
şi aderarea la modelul tradiţional de hrană, cunoscută fiind aria generoasă ocupată de preocupările pentru gătit în 
cadrul vieţii cotidiene domestice: „parte integrantă a modelelor specifice unei culturi, practicile, tehnicile, simbolurile, 
obiceiurile legate de procurarea, prepararea şi consumarea hranei se dovedesc a fi repere utile în cunoaşterea 
specificului cultural şi în conturarea identităţii, punându-şi chiar amprenta pe detaşarea unui specific naţional. (...) 
Este binecunoscut faptul că specificul alimentar, cu forţa lui particularizatoare, face parte din tezaurul de cultură 
propriu fiecărui grup etnic, datorită multiplelor şi diverselor implicaţii şi funcţii în cultura unui grup" 16 . 

Aceste implicaţii decupează secvenţe largi, mai întâi în zona socialului, pentru că o anume raportare financiară, 
materială, la cantitatea şi calitatea hranei, susţine o poziţie socială înalt conturată, trădând bunăstarea căminului; 
apoi, asistăm la o reflectare în zona culturalului, vădită de timpul şi interesul acordat actului de preparare a hranei, 
precum şi modului de prezentare a ei, fapte care conturează nu numai un anumit nivel cultural, ci şi o definire întru 
tradiţie culturală a grupului; în fine, în zona etnicului, reţetele culinare şi, deci, mâncarea gătită, la fel ca portul popular 
sau arhitectura casei, desenează puncte de emergenţă a specificului comunitar. 

Comunitatea de la Hida oferă un minunat teritoriu de comparaţii etnologice, de acoperire cu fapte concrete a 
raporturilor identitate/alteritate, identitate culturală!globali zare , identitate etnică/asimilare. Palierul socialului este 
accentuat polarizat: în vreme ce ocupaţia de bază a ţăranilor români din sat era exclusiv circumscrisă agrarului, evreii 
şi maghiarii se orientau mai ales către meşteşuguri, comerţ, servicii, încropind mici afaceri personale, dar care le 
puteau oferi un anume confort financiar. Comunitatea evreilor din Hida deţinea practic monopolul asupra comerţului 
din zonă: în perioada interbelică, în sat erau deschise nu mai puţin de 18 prăvălii (chiar evreii numeau astfel de 
magazinele pe care le conduceau, prăvălii; maghiarii le spuneau bolduri, iar românii foloseau ambele apelative, după 
ultimul război intrând în vocabularul românilor denumirea de coparativă). Aceste magazine desfăceau o multitudine 
de mărfuri, nefiind aşadar specializate, ci funcţionând în regim de băcănii (dar, desigur, termenul lexical nu era 
cunoscut în zonă). în aceste prăvălii lucrau evreii-patroni, secondaţi de fiii lor sau de oameni de încredere aleşi dintre 
săteni, de obicei copii ai celor care lucrau în casele lor sau îi ajutau în mod constant la treburile gospodăreşti. Nici 
sectorul serviciilor nu era lipsit de interes: în aceeşi perioadă, croitorul, cizmarul, o parte din tâmplari şi frizerul satului 
erau tot evrei. în plus, mai erau deschise două abatoare cu măcelării, gestionate tot de evrei. Tot evreii deţineau şi 
posturi importante în aparatul administrativ al comunei (centru de plasă în perioada interbelică), la Pretura de plasă 
sau Judecătorie. 

Ungurii se orientau şi ei spre zona comerţului, dar nu cu acelaşi succes ca evreii, spre mici meşteşuguri sau 
afaceri personale - croitori, zidari, sobari, tâmplari şi, desigur, spre administraţia publică. 

Desigur, erau şi unii români mai înstăriţi, care lucrau în administraţie, erau meşteşugari sau aveau mici ateliere. 
Notabil este însă faptul că românilor le erau rezervate sectoare bazate mult mai mult pe munca fizică, aşa cum era, 
de exemplu, cazul oloirii sau a morii din sat. Cea mai mare parte a ţăranilor români lucrau totuşi la câmp, terenul 
agricol liminar satului fiind destul de productiv. Unii români îşi ofereau ajutorul, desigur, contra cost, familiilor mai 
înstărite de evrei sau. unguri, pe care le ajutau la treburile gospodăreşti. Cele mai pricepute gospodine din sat erau 
angajate uneori ca bucătărese în casele înstărite de evrei sau unguri, unde stăpâna casei le învăţa să gătească după 
reţete tradiţionale. Aceasta este, de altfel, una dintre căile prin care reţete evreieşti sau ungureşti au ajuns să fie 
acceptate şi chiar des uzitate şi de către familiile de români, care ulterior le-au adaptat gusturilor lor. 

Statutul social diferit al membrilor comunităţii se răsfrânge în mod special asupra statutului femeii, conferind 
acesteia grade de libertate/ocupare diferite în funcţie de apartenenţa etnică: în vreme ce româncele lucrau câmpul 
de dimineaţă până seara, soţiile evreilor şi ale maghiarilor prestau munci mult mai uşoare, de obicei ca vânzătoare 
în prăvăliile soţilor sau supraveghindu-le afacerile de familie. Ziua de muncă fiind nu numai scurtă, dar şi mai puţin 
solicitantă fizic, este firesc ca ele să-şi permită să acorde mai mult timp preparării hranei şi pregătirii mesei. Acest 
lucru se reflectă în gradul de complexitate al reţetelor culinare, în timpul necesar executării acestora sau în gradul 
alternării alimentelor de bază. 

Gradul de pauperizare al ţărănimii române, contrastant cu prosperitatea micilor afaceri evreieşti sau ungureşti, 
se repercutează şi în cantităţile de came folosite, dar şi în calitatea acesteia, ştiut fiind că sortimentele de carne erau 
printre cele mai scumpe ingrediente reclamate de prepararea unei mâncări gustoase şi consistente. Alimentaţia 
ţăranului român este relativ săracă în carne, acesta fiind nevoit să-şi vândă o bună parte din efectivele de animale 
pentru a-şi plăti dările şi pentru a-şi putea întreţine familia. Observaţia critică la adresa ţăranului francez, făcută de 
Braudel în contextul alimentaţiei ţărăneşti ca reflex al mentalitarului, este valabilă şi pentru ţăranul român: „ţăranul 
vinde frecvent mai mult decât «surplusul» şi, mai ales, nu mănâncă lucrurile cele mai bune pe care le produce; el se 
hrăneşte cu mei sau porumb şi îşi vinde grâul; el mănâncă o dată pe săptămână o ciozvârtă de carne de porc sărată 
şi îşi duce la piaţă păsările, ouăle, iezii, viţeii, mieii..." 17 . Chiar şi atunci când îşi permite sacrificarea unor animale, 
acestea sunt găini - pentru mâncarea de duminică - sau porci, în Ajunul Crăciunului, adică o came slabă calitativ, dar 
mult mai ieftină. Evreii sacrificau viţei, mâncau miel, berbec, pui, gâscă. Maghiarii se bazau mai ales pe carnea de 
porc, pe care o preparau excepţional, atât cea prelucrată termic, cât şi cea afumată (de altfel, multe dintre tehnicile 
ungureşti pentru preparatele din porc au fost preluate de români şi aplicate la tăierea porcului de Crăciun). 

Prin contrast, evreii refuzau categoric consumul cărnii de porc, pe care o considerau o „came ordinară, prove¬ 
nind de la un animal impur" 18 , şi pe care o evitau şi din raţiuni religioase. Legendele despre interdicţia evreilor de a 
consuma carne de porc „justifică un vechi tabu alimentar”, căci această interdicţie „era atât de nefirească şi de lipsită 
de semne, încât aceştia au simţit nevoia să-i dea un sens, să o „legitimeze" printr-o legendă etiologică” 19 . în sprijinul 
acestei afirmaţii, Andrei Oişteanu aduce o legendă apocrifă menţionată şi de Simion Florea Marian, din ciclul „Cău¬ 
tarea lui lisus de către Sfânta Maria": .Aflând că lisus a fost răstignit de «jidani», Maica Domnului pleacă să-l caute, 
dar când ajunge la locul răstignirii, «o jidancă cu doi copii» se ascund de frica ei sub o covată. «Dacă eşti tu, precum 
spui, Maica Domnului - îi zic evreii - ghici sub covata asta ce-i?». «O scroafă cu purcei», le răspunde Sfânta Maria 
şi evreii fac haz de greşeala ei, însă când ridică abia văd, într-adevăr, o scroafă cu doi purcei. Şi de-atunci nu mă¬ 
nâncă jidanii carne de porc, ca să nu se mănânce pe ei înşişi" 20 . Alte surse desemnează pe copilul lisus autorul unor 
fapte asemănătoare, în care copiii evrei sunt metamorfozaţi în purcei. Oricum, prohibiţia de a consuma came de porc 
nu numai că este explicată la nivel mitic, dar acest fapt are repercusiuni serioase şi pe tărâmul imagologiei populare, 
care „identifică, paradoxal, evreul cu animalul tabu alimentar, o identificare depreciativă, care s-a materializat în multe 
alte forme" 21 . 

Odată acest tabu grefat în straturile de adâncime ale mentalului colectiv evreiesc, el era respectat, desigur, şi 
de evreii din Hida, care, deşi trăind în interiorul unei comunităţi în care amprenta dominantă - mai ales prin numărul 
reprezentanţilor săi - o dădea cultura română, nu au acceptat deloc abdicarea de niciun fel de la ideologia alimentară 
specifică poporului evreu. Familiile de evrei sacrificau săptămânal viţei. Notabil este faptul că nu evreii tăiau efectiv 
animalul, ci un român angajat special să facă această muncă. El se numea şoacter şi trebuia să aibă o dexteritate 
apreciabilă, pentru că sacrificarea animalului decurgea după un ritual conturat fără echivoc: viţelul, orientat cu capul 
spre răsărit, trebuia să fie sacrificat dintr-o singură lovitură de cuţit, prin rana făcută astfel scurgându-se tot sângele 
din corp; dacă operaţiunea nu reuşea întocmai, evreul care asista la sacrificare refuza animalul, ce era ulterior tranşat 
şi vândut prin măcelărie românilor sau ungurilor din sat. Tocmai de aceea, despre şoacter se spunea că „toată 
săptămâna îşi ascuţea cuţitele", pentru a fi pregătit cu tot ce trebuie la momentul potrivit, de obicei vinerea dimineaţa, 
pentru ca viţelul să poată fi tranşat, iar carnea dată la bucătărie în timp util. Amuzant era faptul că şoacterul mai 
„greşea" uneori, asigurându-şi un mic câştig din viţelul care era refuzat şi vândut apoi en detail, la preţuri mai mici. 
De aceea, meseria era foarte bine cotată, iar şoacterii trăiau relativ bine. 

Carnea de vită era apoi gătită în diferite feluri, după reţete evreieşti tradiţionale, cele mai multe dintre ele foarte 
complexe, cu mirodenii rafinate şi reclamând un timp îndelungat de preparare. Secretul cunoscutului şi apreciatului 
ciolent, de exemplu, era coacerea îndelungată, la foc mic, de cuptor, a cărnii de vită, care dura, după reţetele 
veritabile, o zi sau chiar două. 

Interesantă este, sub raport cultural şi tradiţional, şi atitudinea în faţa mesei, ritualurile aferente servitului 
mâncării: evreii acceptau o anume stare de dezordine, mâncau în bucătărie, iar aşezarea mesei nu excela printr-un 
aspect exterior remarcabil; ungurii - mai ales cei mai înstăriţi - erau însă foarte pretenţioşi în legătură cu mesele, mai 
ales cu cele de prânz şi cu cinele în familie: toţi membrii familiei trebuia să fie prezenţi, masa se servea în sufragerie 
şi nu în bucătărie, ora mesei era respectată cu sfinţenie, degustarea bucatelor făcându-se într-o curăţenie 
desăvârşită, care îi viza atât pe comeseni, cât şi ambianţa camerei sau aranjamentul mesei. Românii mâncau mai 
puţin pretenţios, în bucătărie, şi doar cu ocazia sărbătorilor se strângeau în jurul mesei din casa de cată drum , pentru 
a da servirii mesei o tentă specială. 

Subliniem încă o dată că aceste observaţii referitoare la o anume abordare a alimentaţiei din unghiuri diferite 
pentru familii aparţinând unor etnii diferite nu are valoare de generalizare, nu aceasta fiind intenţia noastră. 
Observaţiile sunt raportate strict la comunitatea multietnică a satului Hida - Sălaj şi ele sunt redate aşa cum le relevă 
informaţiile recuperate recent despre acest subiect. 

Toată această sumă de atitudini raportate la semnificaţia actului alimentar consolidează un imaginar al evreului, 
situat undeva între real şi închipuire, după cum concluziona şi Oişteanu; dincolo de ascuţimea minţii şi de priceperea 
în afaceri, de teama de a încheia afaceri cu el pentru că sigur el este cel care va câştiga, dincolo de imaginea sa de 
„lipitoare", de om lipsit de procese de conştiinţă atunci când se pune problema banilor, şi care mai e pe deasupra şi 
zgârcit, imaginea evreului se mai îmbogăţeşte cu încă o coordonată: el este un individ care mănâncă bine şi care 
acordă o atenţie specială actului alimentar. în acelaşi timp însă, cumpătarea (ca să nu spunem, din nou, zgârcenia) 
îi făcea să fie adepţii unor mâncăruri, e drept, rafinate şi cu calităţi nutritive foarte ridicate, dar fără a face risipă de 
ingrediente. în general, mâncărurile evreieşti sunt foarte consistente, hrănitoare şi săţioase, astfel încât banii alocaţi 
mâncării să nu fie nicidecum risipiţi fără temei. Nu trebuie să uităm însă că cele mai multe dintre informaţiile despre 
evrei le avem de la românii din sat, astfel încât imaginea despre care vorbim, a unui evreu bogat şi zgârcit, dar care 
dorea totuşi să mănânce bine şi după un anume ritual tradiţional, este construită prin ochii românilor consăteni, 
mecanismele alterităţii funcţionând şi la nivelul ideologiei alimentare. Este momentul să redăm şi faptul că în comu¬ 
nitatea din Hida, în perioada interbelică sau imediat după aceea, românii îi apreciau totuşi pe evrei şi aveau cu ei 
numai raporturi amiabile. Denumirea de jidani , care li se aplica în zonă, nu avea în ea nimic ostentativ sau peiorativ. 
Ea era folosită în convorbirile curente din familiile de români, dar era evitată, atunci când la discuţie participau şi evrei. 

Tot ca reflexe ale stării sociale privilegiate şi a contactelor regulate cu spaţiile urbane, dar, desigur, şi ca o 
amprentă a bucătăriei tradiţionale, trebuie „citite" abordările diferite ale condimentelor sau ale combinaţiilor de 
alimente propice obţinerii unor savori speciale pentru anumite preparate. Mai mult decât orice alt moment al 
tehnologiei culinare, acesta este cel care „dă culoare", la modul figurat, desigur, dar uneori şi în sens propriu, 
produselor alimentare finite, alături de miros sau gust specific. Informaţiile primite din sat atestă clar că la mijlocul 
secolului trecut evreii din Hida foloseau frecvent cuişoare, scorţişoară, şofran, enibahar, foi de dafin. Toate aceste 
mirodenii erau aduse din marile oraşe, probabil din Cluj, aflat la aproximativ 60 de kilometri de Hida, cu ocazia 
aprovizionării prăvăliilor proprii. Cutiile goale, de tablă, frumos colorate, ale acestor mirodenii, făceau deliciul jocurilor 
copiilor din sat, mulţi dintre ei neavând probabil niciodată ocazia să le cunoască conţinutul. Mai mult, iama, în casele 
evreieşti înstărite se consumau lămâi, portocale, smochine, curmale, unele dintre ele folosite chiar şi la gătit, pentru 
aromarea mâncărurilor. Notabil este faptul că astfel de condimente sau fructe exotice nu se vindeau în prăvălii, ci 
erau aduse doar pentru uzul propriu. 

Se povesteşte că în casele evreilor mirosea des a ceapă şi a usturoi, pe care le asociau cu pricepere cărnii de 
viţel sau pui. 

în schimb, una dintre coordonatele unanim recunoscute ale bucătăriei ungureşti era condimentarea puternică a 
mâncărurilor. Bucătăria ungurească foloseşte multă boia de ardei, foarte roşie şi de cele mai multe ori iute; şi aici 
întâlnim mirosuri de scorţişoară sau cuişoare, dar ungurii foloseau uneori şi nucşoarele. Supele erau deseori 
aromate cu tarhon. O observaţie interesantă este aceea că, uneori, la friptura (bine condimentată) cu garnitură de 
cartofi asortaţi, se serveau în loc de murături, fructe din compot. Tot ungurii erau cei care găteau frecvent şi supe de 
fructe, reţete împrumutate ulterior şi de români: supă de vişine, de agrişe, de mere gutui (supa de pui cu mere gutui 
era considerată o delicatesă). 

Bucătăria mmânească populară, aşa cum este ea reflectată în zonă, folosea condimente oarecum comune - sare, 
piper şi boia, dar nu atât de iute ca cea ungurească; se folosea mult pătrunjel, pentru mirosul şi gustul său plăcut, atât 
la supe şi ciorbe, cât şi la mâncăruri scăzute; foarte multe reţete reclamau folosirea din belşug a cepei şi a usturoiului. 
Pentru acritul unor mâncăruri se apela deseori la măcriş, agrişe sau chiar la un soi de oţet din mere pădureţe. 

Mâncărurile ungureşti şi româneşti erau mult mai grase; ungurii găteau nu doar cu untdelemn, ci şi cu untură, 
iar românii găteau frecvent cu untură sau chiar cu slănină prăjită. Supa de găină era cu atât mai apreciată cu cât era 
mai grasă; leveşea (supa de găină) trebuia să fie „galbenă şi să aibă mărgele deasupra”, ca să fie pe placul 
mesenilor. Prin contrast, evreicele lăsau supa de pui să se răcească, după care o „degresau”, culegând cu o lingură 
toată grăsimea de la suprafaţa oalei şi abia după aceea fierbeau în ea tăieţei. Fripturile evreieşti erau făcute fie în 
untdelemn, fie în ulei de măsline. 

Michel Onfray avea credinţa că „orice bucătărie dezvăluie un trup şi totodată un stil, dacă nu chiar o lume" 22 ; 
circumscriem, aşadar, discuţia asupra „stilului" fiecărei reţete culinare în parte, amprentă decupată din sfera mai largă 



469 


a culinarului ca factor de polarizare etnică, socială şi culturală, dar şi marcă a inventivităţii culinare - rafinament, 
varietate, saţietate, pedanterie. Dacă luăm în discuţie prepararea cărnii de pasăre într-o comunitate multiculturală ca 
cea de la Hida, vom avea un punct de plecare pentru conturarea a patru imagini culinare şi culturale diferite. Mai 
întâi, observăm că, în vreme ce românii gătesc mai ales carnea de găină şi mai rar cea de pui, ungurii preferă puii, 
dar preţuiesc deosebit curcanul; evreii rafinează şi mai mult gustul culinar: mâncărurile cele mai apreciate folosesc 
gâscă afumată; nu putem vorbi despre astfel de preferinţe la ţigani, care mănâncă orice fel de carne de pasăre, chiar 
şi când decesul acesteia survine înaintea tăierii ei. 

Varianta culinară românească foloseşte, pentru cantitatea necesară unei familii obişnuite, o găină grasă (de cele 
mai multe ori şi bătrână, astfel că supa trebuie fiartă mult) sau o raţă sau gâscă, la fel de grase. Foarte rar se face 
supă de pui. in oala cu apă şi came se pun: o ceapă, câţiva morcovi, un pătrunjel, un păstâmac, o ţelină, puţin usturoi 
şi câteva boabe de piper, in reţeta tradiţională, veche, de supă, nu se pune gulie, iar ceapa se pune necurăţată de 
foi (coji), ci doar spălată, pentru că foile galbene de ceapă colorează fnjmos supa. Carnea fiartă şi porţionată se 
prăjeşte în untură, uneori cu ceapă, alteori cu usturoi, întotdeauna cu boia de ardei. Uneori această came se face 
pane. Cartofii se zdrobesc sau se răntălesc (se călesc cu ceapă şi multă boia, în untură). Totul se serveşte cu 
murătură acră, de obicei castraveţi sau varză. în supă se fierbe pătură (tăieţei făcuţi în casă, tăiaţi în romburi cât mai 
mici) sau găluşte de gris. O ultimă remarcă este aceea că, de regulă, în casele ţărăneşti româneşti această mâncare 
nu se face decât sâmbăta, când se taie găina, pentru duminica. 

Ungurii folosesc pentru supă găină sau gâscă sau curcă, pe care o asezonează în oala în care fierbe carnea 
cu o ceapă, morcovi puţini, pentru ca supa să nu fie dulce, gulie, usturoi, boabe de piper şi întotdeauna o ţelină 
(zeler). în supa strecurată se fierb tăieţei sau cigo (gârteni), preparaţi tot în gospodărie, aslfel: foaia de pătură se taie 
în pătrate mici (cu latura de 1-2 cm); fiecare astfel de pătrat se rulează cu mâna în jurul capătului ascuţit al fusului şi 
se apasă pe spată, până când marginile pătratului se unesc, dând tăieţeilor fonna unui cornet minuscul, după care 
cigo astfel obţinuţi se pun la uscat sau direct în supă, la fiert. Carnea fiartă se prăjeşte cu ceapă şi boia sau pieptul 
şi pulpele se fac pane, dar nu cu făină, ci cu pesmet. Carnea se serveşte cu cartofi şi, uneori, cu fructe din compot. 
Carnea de pui este folosită uneori pentru prepararea gulaşului picant, o mâncare în care garnitura (cartofi, fasole 
verde sau paste făinoase) se fierbe în aceeaşi oală cu puiul, totul condimentându-se foarte puternic la sfârşit 

Supa limpede evreiască se face întotdeauna pe pui, niciodată pe găină. Uneori se folosesc şi gâturile şi coşurile 
de la un al doilea pui. Se pun în supă: o ceapă întreagă, 4-5 morcovi, o ţelină cu frunze, un pătrunjel şi un păstâmac, 
câteva boabe de piper. La ultimul clocot, se adaugă câteva flori de şofran uscate, care dau o culoare galben-aurie 
supei. Supa se răceşte, toată grăsimea de deasupra se culege cu lingura şi când supa este degresată ea se poate 
servi la masă direct aşa, limpede, fără tăieţei sau cu lăşcuţe sau cu pască. Uneori, zarzavatunle se paserează, se 
amestecă cu supa şi se adaugă paste fierte. De cele mai multe ori, deasupra supei se taie câteva bucăţi de usturoi. 
Carnea se mănâncă rasol, cu mujdei. 

Nu se poate vorbi despre o reţetă anume a ţiganilor, pentnj aceeşi mâncare. Atunci când au came, aceasta este 
fiartă odată cu toate zarzavaturile şi toate se mănâncă împreună, în momentul în care sunt fierte. De remarcat este 
faptul că ţiganii nu ezită să mănânce nici cadavre, dar că, atunci când păsările nu au fost sacrificate recent şi nu au 
fost esangvinate, carnea se fierbe descoperită, fără capac, pentru că aşa se presupune că iese din ea orice ar putea 
dăuna sănătăţii celor care o consumă. 

Observăm, aşadar, că reţetele nu prezintă deosebiri notabile, dar că există totuşi mici amănunte care le fac 
inconfundabile. Dacă ar fi să tratăm aceste reţete culinare ca fapte de folclor, am putea afirma că ne găsim în faţa 
unei invariante de bază, bine definită şi utilizată pe un teritoriu foarte vast, ai cărei performeri nu ies foarte mult din 
cadrele unui scenariu bine definit, dar care are patru variante diferite, fiecare cu inovaţiile sale specifice. Cele patru 
variante marchează un anumit grad de interes pentru mâncare, ce rezidă în complexitatea, rafinamentul sau calitatea 
nutritivă a fiecăreia. 

Chiar mai relevantă pentru corecta dimensionare a peisajului mutietnic şi multicultural al zonei, ni se pare 
redarea unei reţete evreieşti, extrem de apreciată în zonă, pe care atât românii, cât şi ungurii au adaptat-o în timpul 
convieţuirii lor cu „jidanii", şi care este preparată şi astăzi la Hida şi în satele din jur. Este vorba de ciolent, şolent sau 
holent, o mâncare foarte săţioasă şi consistentă, o mâncare de sabat, care era preparată vinerea, până la apusul 
soarelui şi care se servea şi sâmbăta şi duminica. 

Reţeta este destul de complicată şi necesită multe ingrediente: o ceapă mare se părgăleşte în ulei, până devine 
sticloasă şi se condimentează cu sare, boia şi usturoi. în acest amestec se pun razalăii. Razalăii se obţin dintr-un 
aluat obişnuit de paste făinoase, dar foarte consistent, deci tare, care, după ce este adunat tot şi modelat în mână, 

se dă pe razalău, până este transformat tot în razalăi. Interesant este, din prisma interferenţelor lingvistice 
interculturale, că acestor razalăi li se spune in ebraică farvel, farfel; românii au acomodat consoanele, şi după tipaml 
obişnuit de preluare a unor cuvinte evreieşti in română, i-au spus farvălă; maghiarii le-au spus probabil forfolou, după 
care este calchiat românescul farfalăi. Preluarea lexemului s-a făcut aşadar in toate direcţiile intre cele trei forme. 
Revenind la reţetă, după ce se adaugă razalăii peste ceapă, se mai amestecă totul o dată şi se lasă să se răcească, 
după care se combină cu fasolea, lăsată din seara precedentă la înmuiat, in paralel, se face chigăla, adică un fel de 
pâine, atât ca şi consistenţă, cât şi ca aspect, intr-o lingură de ulei se prăjeşte un amestec de făină de grâu şi făină 
de mălai, care apoi se stinge cu apă, până când iese un fel de rântaş gros. Se lasă să se răcorească, după care se 
amestecă cu un ou întreg crud şi se condimentează cu sare, piper şi puţin zahăr. Se mai pune puţin bicarbonat şi 
se frământă cu mâna, adăugându-se făină astfel încât să rezulte o cocă de consistenţă medie. într-o oală de lut de 
dimensiuni cât mai mari - pentru că, aşa cum spuneam, ciolentul trebuie să ajungă întregii familii, timp de două zile 
- se pune un strat din ceapa amestecată cu fasole şi razalăii. Peste acest amestec se aranjează bucăţi de gâscă 
afumată, distribuite una lângă cealaltă, in mod egal. Gâscă este foarte apreciată de evrei, iar cea afumată este cu 
atât mai preţioasă. De altfel, ne amintim că „vechii egipteni considerau gâscă drept un fel de mâncare dintre cele mai 
delicate" 23 . Peste bucăţile de afumătură de gâscă se aşază cu grijă chigăla şi se toarnă peste ea restul de amestec 
de fasole, razalăi şi ceapă. Peste toată această compoziţie stratificată se toarnă apă clocotită şi sărată, până când 
toată cantitatea este acoperită. Se pune un capac deasupra şi se aşază in cuptorul de copt pâinea, după ce 
s-a copt pâinea. Temperatura şi condiţiile de coacere sunt esenţiale. Ciolentul se pune la cuptor după coacerea 
pâinii, adică atunci când cuptorul este încălzit în tot intenoml său, iar temperatura este suficient de ridicată şi relativ 
constantă. Se adună tot jarul din cuptor in jurul oalei cu ciolent şi cuptorul se închide ermetic. Evident, totul trebuie 
terminat vinerea, până la apusul soarelui. Ciolentul va sta în cuptor până sâmbătă la prânz, când se porţionează şi 
se serveşte garnisit cu ouă fierte şi tăiate în jumătăţi. 

O altă variantă, tot evreiască, de ciolent, foloseşte came de vită in loc de gâscă afumată şi adaugă, la fasole, 
cartofi şi morcovi, in loc de razalăi se poate folosi gherşli, adică arpacaş, care se pune la inmuiat cu o zi înainte. 
Facultativ, totul poate fi condimentat cu ardei iute. Compoziţia, pregătită după reţeta anterioară, se pune in cuptoml 
de la sobă, in Ier, unde se lasă o oră la foc puternic. După o oră se reduce focul şi oala se lasă acolo 8-10 ore sau 
chiar mai mult, la foc mic. 

Această reţetă a fost preluată şi de români, şi de unguri, care au adaptat-o specificului bucătăriei lor; cele două 
variante rezultate reliefează tocmai specificul bucătăriei fiecărei culturi in parte; dacă ungurii pun în loc de gâscă 
afumată ciolan de porc afumat sau cap de porc (procedează uneori analog şi românii), in schimb vananta 
românească inovează puternic, integrând in ciolentul evreiesc un preparat specific românesc, frecvent consumat în 
zonele mrale din nordul Ardealului, şi care se poate consuma ş singur, ca atare, sau in sarmale: kişca. Kişca este 
un amestec de came grasă de la gâtul porcului, in principal ceafă, tăiată fâşii, condimentată foarte bine cu sare, piper 
şi cimbnj, care se amestecă uneori cu orez, dar in varianta cea mai veche se amestecă cu mălai păsat pe jumătate 
fiert. Cu această compoziţie se umple stomacul porcului, după ce acesta a fost în prealabil bine curăţat, se leagă, 
pentru ca amestecul să nu iasă afară, şi se fierbe la foc domol, în apa in care au fost fierţi caltaboşii. Se răceşte, se 
zvântă şi se afumă. Ciolentul românesc înlocuieşte aşadar bucăţile de gâscă afumată cu bucăfi din această kişcă. 
Românii nu mai pun usturoi, dar pun pătrunjel verde din belşug, in vreme ce ungurii pun multă boia picantă. în plus, 
chigăla se prepară cu ulei şi untură in casele ungureşti şi numai cu untură de porc in cele româneşti. Coacerea se 
face la fel: in cuptorul de pâine sau in cuptorul sobei, unde ciolentul se ţine cât mai mult. 

Păstorel spunea odată că „bucătăria, ca şi istoria, ţine şi de ştiinţă şi de artă; e de amândouă câte puţin şi nici 
una chiar de tot" 24 . Preluarea reţetei de ciolent argumentează din plin aserţiunea, atât la nivel culinar, cât şi la nivel 
cultural. La nivel culinar, inovaţia românească nu e doar kişca cu păsat, necunoscută de evrei şi împotriva firii pentru 
ei, care nu consumau deloc came de porc, cu atât mai mult o umplutură care se pune într-un stomac de porc, dar 
şi grăsimea în exces, provenită şi de la carnea grasă de porc, şi de la untură, şi de la zeama de pe caltaboşi folosită 
pe post de apă. încă şi mai interesantă ni se pare inovaţia culturală ce urmează preparării acestui fel de mâncare. 
Deoarece ciolentul românesc, care se prepară şi acum în zonă, necesita came şi stomac de porc, el se făcea după 
tăierea porcilor, adică după Crăciun. Pentru că kişca trebuia afumată, perioada de preparare a ei se prelungea până 
către Bobotează, astfel încât a devenit un obicei la Hida ca această mâncare să se prepare special de Bobotează. 
Ea se pregăteşte în ajunul Bobotezei, stă în cuptor o noapte şi nu este scoasă de acolo decât în ziua de Bobotează, 
după ce oamenii vin de la biserică. Fiind o mâncare atât de consistentă, deseori ea este le plat de resistance al 
întregii zile, mai ales că kişca, fiind bine condimentată, „se cere a fi stinsă cu vin". Ciolentul jidănesc a ajuns astfel 

să fie pregătit la Hida ca o mâncare specială, de sărbătoare, intrând oarecum în tradiţia Bobotezei, aşa cum se 
păstrează în multe case până în ziua de azi. 

O primă concluzie, după aceste câteva exemple, este aceea că interferenţele culturale şi etnice se repercutează 
clar în sfera culinarului, dar că cele mai multe presiuni sunt exercitate dinspre reţetele culinare evreieşti spre cele 
româneşti sau ungureşti decât invers. Am întrebat, de altfel, dacă cineva a auzit, în Hida, ca vreo evreică să fi gătit, 
în Hida, sarmale, mămăligă sau plăcinte, dar nimeni nu reţine să fi auzit sau văzut aşa ceva. Desigur, se pot cita o 
serie de motive absolut obiective printre care şi acela că evreii nemâncând carne de porc, iar reţetele culinare 
româneşti folosind cu precădere acest sortiment de came, era firesc ca evreii să nu poată împrumuta prea multe 
preparate alimentare de la români. Pe de altă parte, probabil că şi pentru români bucătăria evreiască a însemnat o 
manifestare mai exotică, pe care s-au grăbit să o încerce. 

Dincolo de toate aceste supoziţii, observaţiile sunt ferme: identitatea culturală, socială şi etnică a evreilor şi 
ungurilor de la Hida s-a construit pe planuri multiple, dar unul a fost cel culinar. Localitatea desemnând un spaţiu 
muticultural, marchează o societate deschisă, în care interferenţele pe toate palierele sunt urmate de influenţe 
detectabile, aşa cum am văzut, şi la nivelul alimentaţiei şi al culinarului. Această ipostază este una dintre cele în care 
alimentele configurează un cod cultural, şi funcţionând ca atare, vehiculând „un stoc de informaţii la care membrii 
unui grup social fac apel pentru a formula mesaje" 25 . Mesajul formulat prin codul alimentar, în calitatea sa de cod 
cultural este acela al aparteneţei la o anumită cultură, de manifestare a unei anumite identităţi. 

Concluzia Ofeliei Văduva, în excursul ei prin etnologia alimentaţiei româneşti, aceea că „alimentaţia deţine, 
poate mai bine ca alte domenii ale culturii populare, forţa de conservare a permanenţelor prin perpetuarea unor 
obiceiuri (sau doar a unor secvenţe) ce traduc în limbaj propriu credinţe, practici şi simboluri de mare vechime, 
specifice grupului social, conferindu-i trăsături identitare” 26 pare a fi probată şi de „felia de viaţă" a comunităţii săteşti 
multietnice din Hida - Sălaj, în care marca identitară a unui grup se clădeşte, în interiorul unei societăţi muticulturale, 
şi recursul la tehnicile aferente preparării hranei sau la retorica actului culinar. 


Note: 

1 Văduva, Ofelia, Paşi spre sacru. Din etnologia alimentaţiei româneşti , Bucureşti, 1996, p. 7. 

2 Evseev, Ivan, Enciclopedia semnelor şi simbolurilor culturale, Timişoara, 1999, mp. 204. 

3 Bonte, Pierre; Izard, Michel, Dicţionar de etnologie şi antropologie, Editura Polirom, laşi, 1999, p.120. 

4 Braudel, Fernand, Timpul lumii, traducere şi postfaţă de Adriana Rizea, Bucureşti, 1989, voi. I, p. 241. 

5 Niculiţă Voronca, Elena, Datinile şi credinţele poporului român, laşi, 1998, p. 204. 

6 Aries, Philippe; Duby, Georges (coordonatori), Istoria vieţii private. De la Renaştere la Epoca Luminilor, traducere de Constanta 
Tănăsescu, Bucureşti, 1995, voi. V, pp. 334-335. 

7 Onfray, Michel, Pântecele filosofilor. Critica raţiunii dietetice, Bucureşti, 2000, p. 44. 

8 Idem, p. 45. 

9 Ibidem, p. 7. 

10 Radkowski, Georges-Hubert de, Antropologie generală, Timişoara, 2000, pp. 65-68. 

11 Giddens, Anthony, Sociologie, traducere Radu Stănculescu şiViviaSăndulescu, Bucureşti, 2000, pp. 31-32. 

12 Radkowski, Georges-Hubert de, op. cit., p. 28. 

13 Idem, p. 29. 

14 Linton, R., Fundamentul cultural al personalităţii, Bucureşti, 1968, p. 61. 

15 Malinowski, Bronislaw, Magie, ştiinţă şi religie, laşi, 1993, p. 51. 

16 Văduva, Ofelia, op. cit., p. 7. 

17 Braudel, Fernand, Structurile cotidianului: posibilul şi imposibilul, traducere şi postfaţă de Adriana Rizea, Bucureşti, 1984, voi. 
I, p. 212. 

18 Aries, Philippe; Duby, Georges (coordonatori), op. cit., p. 335. 

19 Oişteanu, Andrei, Mythos şi Logos. Studii şi eseuri de antropologie culturală, Bucureşti, 1998, p. 191. 

20 Ibidem. 

21 Ibidem, p. 194. 

22 Onfray, Michel, op. cit., p. 7. 

23 Dumas, Alexandre, Dicţionar de artă culinară, Bucureşti, 1997, p. 165. 

24 Teodoreanu, Al. O., De Re Culinaria, Bucureşti, 1977, p. 12. 

25 Bonte, Pierre; Izard, Michel, op. cit., p. 163. 

26 Văduva, Ofelia, op. cit., p. 7. 



I si dor CHICET 

(CJCVTCP Mehedinţi) 


Identitate versus globalism 


Poate că această expunere ar trebui să înceapă cu evocarea unei imagini relativ şocante, de natură să 
stârnească reţineri, dar care peste ani şi ani ne va deveni, probabil, familiară: o pereche de turişti americani, 
trecuţi de a doua vârstă, graşi, veseli şi puhavi, echipaţi exotic, plini de bani şi amatori de senzaţional, ajunşi la 
Izverna Mehedinţiului, de la confortul occidental, la primitivismul românesc. Jur-împrejur, sărăcia la poale de 
munte. A doua secvenţă nu este puhoiul de copii cu mâinile pline de produse artizanale, care insistă gălăgioşi, 
chiar agresivi, să-ţi vândă ceva, ca în alte zone sărace ale globului (Madras, Calcutta, Mexic, Cairo, Lima etc.), 
unde fireşte că globalism înseamnă pauperizare, ci expresia obosită şi disperată a unei bătrâne, îmbrăcată ca 
vai de ea şi nemâncată de mult timp, care le întinde cu mâinile tremurânde o frumoasă şi veche furcă de tors, 
încrustată în lemn: 

Luaţi-o maică! V-o las cu numai o sută de dolari. Altceva nu mi-a rămas. Să am şi eu bani de pâine... Că 
pentru înmormântare ar trebui să vă vând toată casa...". 

Apărut ca din senin, un tuciuriu translator de ocazie îşi face cu sârguinţă datoria. 

Nice, very nice, exclamă americanul, pipăind neîncrezător furca, but very expensive (sic! - n.ed.)... 

- la-o, maică, insistă bătrâna, o am moştenire de la străbunica mea. E tare veche, şi acum nu se mai fac, 
ca pe vremuri, cu aşa crestături frumoase în lemn... Are luciu natural, nu-i dată cu lac... Poate într-o zi o să 
toarceţi şi voi... 

- Maybe, opinează sceptic americanul, maybe. Fifty dollars (sic! - n.ed.). It's a deal!" 

îi întinde banii bătrânei, ia furca şi pleacă mai departe, către primarul cu panglica tricoloră, care-i va cere şi 
el un bacşiş pentru tradiţionala pâine şi sare, asociată cu o ţuică de bun venit. 

întrebare: Cum a ajuns această pereche de americani la Izverna? 

Răspuns: Pentru că a găsit o adresă pe Internet, mai bine spus site-ul comunei Izverna - România. 

Oare în ce an se petrece acţiunea? în primele două-trei decenii ale mileniului III, după ce statul român va fi 
îndeplinit, deja, cerinţele societăţii globale, prin intermediul cjcp-urilor, care, cu un echipament adecvat, au 
debordat de site-uri etnofolclorice. Totul de vânzare, nimic de cumpărat. Nimic nu mai este ascuns, totul este 
accesibil. Nu ne aflăm într-un film SF, ci în secvenţa posibilă a unei realităţi dureroase, căci în opinia noastră, 
ca şi a Bisericii de altfel, globalismul ar putea însemna, pe lângă părţile lui bune, şi generalizarea sărăciei, sub 
paravanul libertăţii, pe o planetă cu libera circulaţie a informaţiei. Actualmente internetul este considerat vârful 
de lance al globalismului, născut din cerinţa comunicării, banca mondială de date care ar aduce tuturor beneficii, 
în acelaşi timp, cu ajutorul internetului, globalismul poate ţine lumea sub control prin abila strategie a celor ce 
l-au conceput. Am mai auzit unele teorii, care consideră globalismul drept lagăr planetar. Nu este o idee nouă, 
căci a formulat-o mai demult Kafka, văzând Pământul ca o imensă colonie penitenciară. 

O altă secvenţă posibilă în această percepţie a viitorului, eronată sau nu - îmi asum riscul poate fi aceasta: 
toate site-urile româneşti cu artă populară sunt accesate şi folosite de manufacturieri occidentali, capabili s-o 
reproducă aidoma şi s-o valorifice ca atare, fără să mai importe din România, căci cine deţine informaţia (şi mai 
ales imaginea, care valorează mai mult decât o mie de cuvinte), deţine puterea. 

Iertată, fie-mi, scurta digresiune sentimentală a începutului, dar numai de la aceste imagini şi în aceşti ter¬ 
meni îmi pot începe expunerea. Eu cred că în cazul românesc, identitate versus globalism, se pot distinge trei 
situaţii: 

A. România nu va fi absorbită niciodată de globalism. 

Argumente: Dumitru Drăghincescu - Din psihologia poporului român - teză de doctorat, 1907, plus două 
ediţii postrevoluţionare la Editura Albatros, Emil Cioran - Schimbarea la faţă a României, ediţie originală din 
1936, nu cea amputată chiar de autor, apărută la Editura Humanitas în 1990, şi Horia Roman Patapievici - 
Politice, Editura Humanitas, 1996. Cei trei autori demonstrează într-un fel sau altul că, prin implantul balcanic, 
conservatorismul românesc, care nu-i sinonim cu „încremenirea în proiect" denunţată de Gabriel Liiceanu, n-are 
nicio şansă de a lăsa adoptării vreunui factor de progres, favorabil integrării în zona ţărilor civilizate, decât în 
nişte zeci şi poate sute de ani, convenţionali cu aceştia. Eu însumi, scriind aceste rânduri, mă simt tributar 
acestei mentalităţi, deoarece ştiu că nu ne vom civiliza decât prin mijloace coercitive. Şi atunci? Ce să facă 
globalismul cu noi, cu românii? Cum să ne folosească, şi ce avantaj i-am aduce, în afara celor de la nivelul 
vreunei republici bananiere? 

B. România va fi absorbită în curând de globalism. 

• Prima etapă: suntem şi vom fi o piaţă de desfacere. 

• A doua etapă: producţia proprie va consta numai în licenţele corporaţiilor străine, dornice de extindere, 
după ce au obţinut şi concesionarea unor mari suprafeţe de pământ. 

• A treia etapă: România nu va deveni o colonie latină, care ne-ar închide istoria, aşa cum a şi început, ci 
una occidentală, capabilă să ne transforme doar în vrednici consumatori, mai puţin producători. într-o asemenea 
ipostază, prin reclamele promovate pe internet, arta populară şi artizanatul ar rămâne singurul domeniu de 
producţie proprie, dar şi acesta cu restricţii, potrivit normelor Uniunii Europene. 

• A patra etapă: exportul de artă populară şi simboluri primitive, arhetipale, care ar face deliciul lumii 
civilizate sătule de reguli, electronică, sex, beton şi sticlă, relansarea turismului rural etc. O căruţă de oale de 
Şişeşti va fi preţuită în dolari cât zece care de fân, cu care poţi ţine patru vaci şi treizeci de oi pe timp de iarnă, 
lată globalismul ca sursă de progres, şi totul prin internet. 

C. Compromisul, un gri tranzitoriu, nici globalism, nici în afara globalismului. 

Spre acest model, ca multe altele în istoria noastră, mereu duplicitară şi supusă ambiguităţii, tânjesc 
politicienii, şi probabil vor tânji, „ca să fie bine pentru toată lumea" (mi-am permis să-i citez pe unii dintre ei, luaţi 
la întâmplare cu polonicul din aceeaşi oală care mereu dă în clocot). Eu cred că modelul acesta ne va aduce 
numai prejudicii, trădând incapacitatea unei opţiuni ferme. Ar fi destul să amintesc exemplul Mântuitorului, care, 
după cum consemnează Evangheliile, n-a fost niciodată adeptul compromisului. Există doar fire albe de păr sau 
negre, nu şi gri... Aşadar, felul vostru de a vorbi să fie doar cu „da” sau „nu", le spunea lisus ucenicilor. Din 
păcate, după cum observăm, istoria României are prea puţine momente christice, fiind mai abundentă în zonele 
gri ale compromisului. 

Toate cele trei situaţii de mai sus (A, B şi C) ar reclama câte un studiu amănunţit. Poate că sociologii şi 
politologii au conceput, deja, asemenea studii, dar nu prin prisma a ceea ce ne interesează mai mult sau mai 
puţin pe noi: cultura şi tradiţia populară - prognoză certă pentru viitor, la impactul cu globalismul. 

O primă concluzie care s-ar impune ar fi aceea că nu putem refuza globalismul. Am fi eliminaţi din istorie 
de către forţele care conduc planeta. Nici nu-l putem accepta aşa cum vor ei, ci doar punând nişte condiţii, adică 
păstrarea identităţii prin folclor, ceea ce nu reprezintă un compromis, ci doar un act de demnitate. La o adică, 
acel presupus guvern mondial ar putea spune: „Lasă-i, dom’le, să cânte şi să joace cum vor ei, să cioplească 
în lemn şi să prelucreze lutul dacă asta-i face fericiţi, că şi-aşa soarta lor e în mâinile noastre...". 

în ceea ce mă priveşte, ca iubitor şi trăitor al folclorului mehedinţean, trag nădejde că se va întâmpla şi 
acum, ca de atâtea ori, o uşoară alunecare în hazard sau necunoscut, mai bine spus că evoluţia folclorului 
românesc va contrazice rezultatele seci ale unor prognoze ştiinţifice ce-i sunt nefavorabile. El, folclorul, care are 
un suflet al său, tainic, nevăzut, poate naşte oricând surprize dintre cele mai frumoase, capabile să răstoarne 

ori să contrazică multe teorii savante, fiind produs de ţăranul român care, în multe privinţe, rămâne o enigmă a 
istoriei. 

La o apreciere sumară, ca nivel de dezvoltare şi poziţie geografică, judeţul Mehedinţi nu-şi va trăi disoluţia 
în globalism mai devreme de 30-40 de ani, timp în care actualele valori etnofolclorice au răgazul necesar unei 
decantări, unei confruntări de durată cu diverse transformări socioculturale, economice sau politice, care să 
impună cu ce va mai rămâne această zonă la judecata timpului sau cu ce va intra în globalism, în acea 
uniformizare în care, totuşi, este de dorit să se distingă, pregnant, câteva particularităţi. Dacă în opinia unora 
globalismul înseamnă alinierea la civilizaţie, sau adoptarea acesteia în toate reperele modernităţii, şi bune, şi 
rele,, ori, altfel spus, integrarea în uniformizare, după părerea noastră, globalismul în versiune mehedinţeană 
presupune ceva în plus: acceptarea noilor cerinţe, impuse de politica economică mondială, dar cu păstrarea 
specificului naţional, particularităţi care nu pot contrazice evoluţia întregului. 

Alunecând statistic, vom observa lesne că, din cele 59 de comune ale Mehedinţiului, 30 au cămine culturale, 
mai mult sau mai puţin ruinate, dintre care doar 10 mai slujesc principiilor lui Spiru Haret. Restul slujesc 
economia de piaţă, prin crâşme, baruri, discoteci, magazine, săli de nunţi şi de botezuri. într-o astfel de ipostază, 
globalismul este deja la el acasă prin bogata aparatură audio-video şi producţiile aferente, diversele canale TV 
implantând catastrofal în mentalitatea locului nişte repere străine. Este puţin probabil ca în următorii 10-15 ani 
aceste foste instituţii de cultură să beneficieze de o finanţare adecvată, pentru a-şi recăpăta menirea iniţială, fapt 
ce va conduce la pericolul confuziei între globalism şi subcultură. Confuzia în discuţie poate fi datorată, 
indiscutabil, şi unora dintre primarii comunelor respective, majoritatea lipsiţi de rezonanţă cu, măcar, cultura şi 
tradiţia populară. Mulţi sunt doar parveniţi politic, cu calificări de bază îndoielnice şi lipsiţi de orice cultură. Tocmai 
de aceea credem că alinierea la globalism - ceea ce presupune acceptarea unui sistem mondial de valori, sigur 
şi verificat în timp - nu presupune şi alinierea la subcultură, ci dimpotrivă, recuperarea handicapului faţă de Vest, 
prin revenirea la sistemul sănătos produs de Spiru Haret, al educaţiei în mediul rural. Celor cărora li se pare 
anacronic sistemul haretian, le-am propune măcar transformarea căminelor culturale în ateliere de artizanat sau 
diverse manufacturi cu specific ţărănesc, şi tot ar fi un câştig. 

Revenind la capacităţile primarilor, ni s-ar părea mai mult decât corect ca, înainte să-si depună candidatura 
la o primărie, pretendentul în cauză să dea un test de cultură generală, sau poate populară, cu aplicaţie strictă 
la zona Mehedinţiului, în funcţie de rezultatele căruia să-i fie sau nu acceptată candidatura. Abia după 
îndeplinirea unui astfel de criteriu primarul ales ar putea prezenta credibilitatea necesară, încrederea şi siguranţa 
că sub mandatul lui, indiferent de culoarea politică, nu se vor ruina cultura şi tradiţia populară, el fiind dator să 
le întreţină. Pe de altă parte, trebuie să recunoaştem că nu-i deloc o cerinţă uşoară aceea ca, în principal, să te 
preocupi de bunul mers al comunei, de modernizarea ei (drumuri, şosele, poduri, aducţiuni de apă, agricultură, 
zootehnie sau viticultură), adică alinierea la progres, şi într-un fel să baţi pasul pe loc, asigurând conservarea 
tradiţiei populare şi perpetuarea ei, în aşa fel încât să nu se contrazică una cu alta. Ca atare, într-un astfel de 
demers, primarul nu trebuie să fie singur, ci ajutat de preot şi învăţători, pe lângă diverşii consilieri locali, care 
mai pot susţine, la nivelul lor, specificul naţional. 

Aşadar, nu trebuie să ne temem de globalism şi nici de alte presiuni externe. Aşa cum bine puncta Andrei 
Pleşu, într-un interviu de mare întindere, ţările civilizate din Europa, care se bucură, deja, de binefacerile 
globalismului, într-o primă fază, nu şi-au pierdut sau uniformizat elementele tradiţionale, acestea însemnând 
sărbători populare, costum specific, datini, meşteşuguri şi obiceiuri, ci le-au păstrat, scoţându-le la iveală cel 
puţin o dată pe an, tocmai pentru confruntarea între culturi, multiculturalitatea având darul să apropie şi nu să 
separe. 

în final, să mai precizăm însă că nu putem accepta globalismul ca sincretism, ca în cazul religiei, când se 
confundă ecumenismul cu sincretismul religios. Un sincretism etnofolcloric ar avea efecte devastatoare, care nu 
ar mai permite dezvoltarea culturii populare în particularitatea, dar şi diversitatea ei, ci un amalgam ucigător de 
mituri, artefacte, simboluri şi arhetipuri care nu ar mai caracteriza distinct nicio zonă geografică, ci doar un spaţiu 
terestru foarte alambicat, capabil să deruteze un extraterestru. 



Prof. univ. dr. Nicolae CONSTANTINESCU 
(Facultatea de Litere, Universitatea din Bucureşti) 


Clone, grefe şi implanturi culturale 
în procesul globalizării 


Dacă, aşa cum s-a spus, cultura este un organism viu, cercetătorii arătând, de o bucată de timp, interes 
faptelor vii, actuale din folclor, o privire nu neapărat critică, dar lucidă, asupra unor fenomene ale culturii 
contemporane ar putea să arate cum, în condiţiile globalizării şi ale comunicării electronice, ale progresului 
extraordinar al ştiinţei şi tehnicii, unele procese care au avut loc la nivelul culturii populare şi efectele lor sunt 
comparabile cu acele acte biomedicale care ţin capul de afiş în lumea ştiinţifică de astăzi. Festivalurile şi show- 
urile de televiziune, „Cântarea României” şi manelele, „St. Valentine's Day" şi legenda contemporană, „grafitti" 
şi „xerox-lore" sunt posibile exemple pentru ceea ce am numit în titlu cu cei trei termeni medicali la modă. 

Se ştie că înainte-mergătorilor noştri în domeniul cercetării culturii populare folclorul li se înfăţişa ca 
„relicvă", „depozit", „arhivă", „piatră preţioasă", ceea ce nu era altceva decât expresia unui anumit mod de a 
înţelege fenomenul, în aria semantică a termenilor respectivi intrând sensuri precum „vechi", „venit din timpuri 
imemoriale", „neschimbător", „static", supus astfel degradării şi, prin urmare, perisabil, în primejdie de a dispărea 
cu totul, mai ales sub presiunea tehnicii şi a ideilor moderne. Odată cu schimbarea de perspectivă, produsă mai 
ales ca urmare a impactului dintre ştiinţele socioumane şi ştiinţele naturale, modul de percepere a folclorului 
s-a schimbat şi, odată cu acesta, şi terminologia. 

în acest sens, orice istorie a ideilor din antropologie, sociologie, etnologie sau folcloristică alocă spaţiul 
cuvenit evoluţionismului: 

„Deşi premisele lui sunt respinse astăzi, evoluţionismul antropologic al secolului al XlX-lea constituie un 
moment decisiv în istoria disciplinei: atunci au luat formă instituţiile sale de cunoaştere, vocabularul său tehnic 
(mai ales cel al studiilor despre înrudire), atunci a fost creat, iar numeroasele problematici ce continuă încă să 
fie dezbătute îşi găsesc originea în acest moment" 1 . 

Fie că se revendică din studiile lui Ch. Darwin despre evoluţia speciilor, fie din acelea lui Lamark referitoare 
la ereditate, evoluţionismul s-a aplicat în egală măsură studiilor de istorie socială şi de istorie culturală, dacă nu 
cumva, cum s-a spus, „evoluţionismul biologic a preluat de la istoricii societăţii tot atâta, dacă nu mai mult decât 
au luat aceştia de la naturalişti" 2 . 

în orice caz, evoluţionismul din antropologia culturală nu poate fi separat de „organicismul" din ştiinţele 
sociale, direcţie care, sub înrâurirea lui Herbert Spencer, The Principles ofSociology, 4 voi., 1876-1885, susţine 
ideea că „societatea ar fi un organism a cărui structură ar fi supusă aceloraşi legi ca cele biologice". Legea 
evoluţiei sociale „de la simplu la complex şi de la omogen la eterogen" 3 formulată de Spencer se regăseşte, cu 
modificările de rigoare, în teoriile antropologilor evoluţionişti - L.H. Morgan, E.B. Tylor, J.G. Frazer, J. 
McLennan 4 . Terminologia biologizantă nu întârzie să-şi facă loc în studiile de sociologie şi de antropologie. 
Familia este „celula de bază" a societăţii, societatea însăşi este „un organism viu", faptele de folclor care trebuie 

luate cu precădere în consideraţie sunt cele „vii" (faites vivants), care se nasc acum (faites naissants), în termenii 
lui Arnold van Gennep. 

Cu sau fără vreo legătură directă cu teoriile evoluţioniste şi cu terminologia biologizantă evocată mai sus, 
folcloristica românească este invadată, la un moment dat, de „trandafiri şi viorele", „flori de pe câmpie", „flori 
alese", „floricele" (din jurul Cohalmului), „boabe de grâu", „din vieaţa poporului român" etc. Dar şi în plan teoretic 
se vorbeşte despre „biologia" faptelor de folclor; studiind „viaţa muzicală a unui sat" 5 , C. Brăiloiu nota, la 
începutul studiului: 

„Asemenea unui organism viu, fondul muzical al unei comunităţi, chiar aparent închisă, se modifică 
neîncetat, ca efect al unei evoluţii lente, el creşte sau scade, în plus prin salturi. Un militar în permisie, o 
secerătoare întoarsă dintr-un sat vecin [...], un emigrant venit dintr-o ţară depărtată [...] pot, în orice moment, să 
aducă adaosuri durabile sau trecătoare. De asemenea, în orice moment, ultimul depozitar al unei tradiţii 
agonizante poate să dispară, fie că pleacă, fie că moare" 6 , pentru a ajunge, în urma unei „investigaţii intensive 
şi impersonale, ferindu-se de selecţie şi amestec", la următoarea încheiere: 

„Dar vremurile se schimbau acum prea repede. Zi de zi, evenimentele îl apăsau pe legislator, constrân- 
gându-l să ritualizeze în grabă datini şi obiceiuri noi care năpădeau până şi chefurile periodice ale tinerilor. în 
timp ce tradiţia se străduia să ţină pasul cu o evoluţie vertiginoasă de acum înainte, în timp ce prin uşile pe care 
ea însăşi le deschisese, duşmanii de moarte îi asediau tabăra prea puţin întărită, adevăratele rituri se atrofiau 
unul câte unul. Vechii zei începeau să apună" 7 . 

Acestea erau concluziile etnomuzicologului de obârşie boierească şi de formaţie europeană C. Brăiloiu, 
după studiul „vieţii muzicale" a satului Drăguş, în anii 1929-1932; aceleaşi, doar cu mici nuanţe stilistice, cu ale 
scriitorului venind dintr-o familie de ţărani din Siliştea-Gumeşti, Marin Preda, care observa şi el, că „timpul nu 
mai avea răbdare", consemnând efectele, în planul vieţii de familie, ale acelui început de „globalizare" cu care 
se confrunta societatea românească în primele decenii de după Primul Război Mondial. 

Cei 60-70 de ani care ne despart de timpurile acelea au fost marcaţi de transformări radicale, de schimbări 
în planul vieţii sociale, economice şi politice pe care Brăiloiu şi chiar Preda nu aveau cum să le anticipeze: 
comunism, colectivizare, industrializare, urbanizare forţată, ideologizare extremă, închiderea în lagărul socialist; 
căderea comunismului, tentativa de revenire la valorile democraţiei, deschidere extremă spre Vest, împrumutul 
grăbit al „binefacerilor" lumii postindistriale şi ale culturii postmoderne. Care erau elementele perturbatoare care 
puteau să intervină în „disciplina strictă" care dirija - scrie C. Brăiloiu cu privire la Drăguşul anilor 1929-1932 -, 
„totodată şi trupul şi membrele: tot organismul social şi toate celulele sale"? 8 Extrem de puţine şi de neluat în 
seamă, am zice noi acum, când mijloacele de transport au micşorat infinit distanţele, iar mijloacele de 
comunicare (celularul, e-mailul, internetul) le-au anulat practic. Contactul cu lumea din afara satului era limitat şi 
totuşi, constată autorul, 

„Un militar în permisie, o secerătoare întoarsă dintr-un sat vecin (de exemplu, de pe malul opus al Oltului, 
ale cărui fâneţe le străbăteau puhoi, la vremea cositului, sătenii noştri, totdeauna în căutare de nutreţ), un 
emigrant venit dintr-o ţară depărtată (mai ales din Statele Unite, unde se duceau transilvănenii, de bună voie, 
ca să facă avere) pot, în orice moment, să aducă adaosuri durabile sau doar trecătoare" 9 . 

Şi aceasta în condiţiile în care forţa coercitivă a tradiţiei sau doar „cenzura preventivă" făceau ca „ieşiţii din 
rând" să reintre în normele impuse de „legiuitor”, colectivitatea tradiţională: 

„Aşa, de pildă, vedeai adesea un soldat în permisie aruncându-şi în grabă hainele militare; sau o femeie 
abia întoarsă din America, cocoţată pe tocuri înalte şi cu vulpe argintie la gât, reluându-şi neîntârziat opincile şi 
marama albă ca şi contemporanele sale. Ei se integrau astfel, din nou, în societatea cu care se doreau solidari, 
suprimând orice manifestare făţişă de neindentitate” 10 . 

Ar fi superfluu să spunem că în „satul planetar" de astăzi astfel de manifestări şi atitudini nu se mai întâlnesc 
deloc sau sunt foarte rare, oricât ne-am strădui noi să le detectăm sau să le inventăm. C. Brăloiu constata el 
însuşi, la 1930, graba cu care, uneori, „legiuitorul" - este termenul folosit de etnomuzicolog pentru a numi 
„tradiţia", „comunitatea tradiţională" - legifera, prin ritualizare, anumite manifestări de dată recentă (ex. „chefurile 
periodice ale tinerilor", „plimbările nocturne ale recruţilor"), trecându-se astfel în „ordinea ereditară": „Luând sub 
aripa sa un lucru străin, bine controlat, legea era salvată" 11 . 

în termenii biomedicali, aceste forme ale modernităţii erau un fel de „autogrefe", căci petrecerile periodice 
ale tinerilor repetau modelul meselor festive de la încheierea anumitor obiceiuri, obiceiuri din ciclul calendaristic 

(colindat, boriţă) sau agrar (secerişul, clăci), iar plimbările nocturne ale recruţilor reluau, în condiţiile începutului 
de secol XX, secvenţe ale riturilor de despărţire din ciclul vieţii. Lipsite de controlul colectivităţii, petrecerile 
periodice ale tinerilor din Drăguş au degenerat în „bairamurile" săptămânale ale grupurilor de prieteni sau ale 
„găştilor de cartier” din spaţiul urban, îmbrăcând unoeri chiar forme cvasi-rituale cum ar fi, de exemplu, exodul 
tinerilor bucureşteni la 1 mai spre mare, pe litoral, unde zgomotul, beţia, violenţa, orgia trimit cu necesitate către 
rădăcinile lor rituale. La fel, plecarea în armată a tinerilor, moment esenţial în calendarul vârstelor omului 
societăţii moderne, a produs, în unele zone ale spaţiului românesc, în Moldova de peste Prut cu precădere, din 
câte ştiu eu, şi inexplicabil altminteri, o manifestare cu puternice cu puternice tendinţe de ritualizare - petrecerea 
de înainte de plecarea la armată. Prelungită în gări şi trenuri, despărţirea temporară de „civilie" degenerează în 
uriaşe beţii colective şi valuri de obscenităţi, demne şi ele de atenţia antropologului, sociologului, psihologului. 

La nivelul „grefelor" sau „transplanturilor” aş menţiona încercările demne de o cauză mai bună, exagerate 
oricum, ale mass-mediei independente şi comerciale de a impune anumite sărbători occidentale sau americane, 
cum ar fi, de exemplu, St. Valentine’s Day, care a făcut deja obiectul unor investigaţii parţiale. Fără să manifeste 
un fenomen de respingere categorică, organismul social a primit fără entuziasm acest transplant cultural. 

în categoria „implanturilor" aş include, cu titlu de exemplu, legenda contemporană urbană, numită, cum se 
vede, fie dintr-o perspectivă temporală (contemporană), fie din una spaţială sau socioculturală (urbană), deşi 
s-a convenit că „aceste legende nu sunt întotdeauna urbane, adesea sunt transmise în zone suburbane şi 
vorbesc despre viaţa din suburbii, alteori referindu-se la ariile rurale sau la micile oraşe", după cum „nu sunt 
întotdeauna nici contemporane, în sensul de a fi găsite numai în ultima parte a sec. XX" 12 . 

Termenul „legendă" trebuie luat în sensul larg de „naraţiune", de proiecţie epică a unui episod, a unei 
întâmplări, petrecute, cu adevărat sau nu, cuiva, persoană dată ca reală, dar neidentificabilă, pe fundalul realită¬ 
ţilor proprii societăţii contemporane, actuale, tehnologice, de consum, industriale sau postindustriale. Fundalul 
sau contextul social care produce şi în care circulă legenda contemporană sau urbană îl constituie în primul rând 
oraşul şi modul de viaţă citadin, cu instituţiile şi facilităţile sale: baruri şi hoteluri în care tânărul imprudent este 
infectat cu SIDA de o prostituată răzbunătoare; ştranduri şi piscine în care o tânără neprihănită (virgină) rămâne 
gravidă cu sperma unuia care se masturbase în apa bazinului; asigurări sociale şi ajutor de şomaj primit ilegal 
de negrii care vin la cantina săracilor cu un Cadillac ultramodern; câini de pază care se îneacă cu degetele rete¬ 
zate ale hoţului pătruns în casă; sălbăticiuni fioroase ţinute ca animale de casă - pitonul din cada de baie; cluburi 
sportive şi suporteri fanatici - povestea despre majoreta care a întreţinut raporturi sexuale orale cu membrii unei 
echipe de baschet, inclusiv rezervele, necesitând, ulterior, spălături stomacale; restaurante fast-foodş i cinema¬ 
tografe drive-in unde poţi mânca o pizza sau un hamburger cu un şoarece mort ca umplutură; şosele pe care 
se practică autostopul, dar pasagerii luaţi din drum dispar fără urmă la un moment dat; morţi violente în parcări 
sau pe marile autostrăzi; supermagazine cu produse congelate care se topesc la căldura din automobil, 
făcându-l pe cumpărător să creadă că i-a plesnit creierul de caniculă; bande organizate care răpesc copiii de 
lângă mamele lor pentru a-i castra sau ucid oameni pentru a le preleva organele şi a le vinde pentru 
transplanturi; întâlniri de gradul trei cu extraterestri etc. etc. 

Sunt acestea doar câteva subiecte ale legendei contemporane întâlnite şi în presa de senzaţie, în reporta¬ 
jele de televiziune, în literatura şi filmele de consum din Vest, dar şi de la noi. Răspândite pe cale orală, de la 
persoană la persoană (revista Societăţii Internaţionale de Studiere a Legendei Contemporane se numeşte 
FOAFtale, „friend of a friend tale", „poveste spusă de un prieten al prietenului"), prin scris sau prin mijloace 
audio-video, legendele contemporane constituie un stoc uriaş de naraţiuni populare care răspund unor necesităţi 
stringente ale omului societăţii contemporane. Ele sunt răspunsuri metaforice la marile frici şi anxietăţi ale omului 
zilelor noastre. Ele atrag atenţia asupra pericolelor care îl (ne) pândesc, educă, învaţă, uşurează impactul cu 
noile tehnologii şi comportamentele induse de aceasta. Asemănător cu exempla medievale, ele dau o formă 
concretă neliniştilor omului societăţii moderne şi postmoderne generate de violenţă, alienare, epidemii, agre¬ 
siuni, discriminări etc. „Specie prin excelenţă a răului şi a anxietăţii cotidiene, plină de riscurile de a trăi în lumea 
de azi" (Mark Glazer), legenda contemporană există şi dă, alături de bancurile politice mai ales, de anecdotele 
despre personalităţi ale momentului, de mesajele grafice sau scripturale expuse în birouri sau în locuri publice, 
zgâriate sau scrise cu vopsea pe pereţii toaletelor sau pe zidurile clădirilor din marile oraşe, multiplicate la xerox 
şi răspândite în spaţiile de metrou etc., o dimensiune a folclorului contemporan - şi urban totodată - care nu 
poate fi, în niciun caz ignorată 13 . 



478 


Găsim aici un posibil exemplu de implant. De ce? Pentru că „organul" (naraţiuni despre întâmplări 
senzaţionale, zvonuri, informaţii de presă etc.) există, dar abia „silicoanele" aduse din import îl vor face vizibil şi 
poate mai frumos, mai atractiv. 

în fine, la nivelul „clonelor", rezultat al tehnicii de vârf, al geneticii şi microbiologiei, exemplele care ar putea 
fi luate în discuţie sunt fenomenul trecut, dar nu îndeajuns de bine studiat, al defunctului Festival Naţional 
„Cântarea României" sau chiar fenomenul „folclorului nou", al „cântecelor de viaţă nouă", pe de o parte, şi 
fenomenul mai recent, în vogă pentru o bucată de timp, al manelelor. în ambele cazuri am impresia că e vorba 
de „donare", pentru că s-a luat o celulă din organismul viguros încă al culturii populare, în cazul dintâi, sau din 
corpul mortificat al acesteia, în cazul manelelor, şi, în laborator, s-a purces la reproducerea unor vietăţi care, 
oricât de viabile s-ar fi arătat ele la un moment dat, respiră un aer de artificialitate. Geneticienii culturii nu au toţi 
un înalt nivel de pregătire profesională şi nici „laboratoare" la fel de performante. 

Când n-au dat la iveală monştri (un exemplu ar fi imaginea ţăranului şi a familiei româneşti în viziunea trupei 
„Vacanţa Mare"), donarea a produs oiţe Dolly drăguţe, bune de mângâiat pe cap, ca orice curiozitate a naturii 
denaturate (manelele) sau exponate pentru un muzeu al obiectelor uitate (Cântarea României, folclorul nou). 


Note: 

1 Bonte, Pierre; Izard, Michel, Dicţionar de etnologie şi antropologie, Editura Polirom, laşi, 1999, pp. 240-241. 

2 Ibidem. 

3 cf. Mic dicţionar Filozofic, 1969. 

4 cf. şi Panea, Nicolae, Antropologie culturală şi socială, Editura Omniscop, Craiova, 2000, pp. 51-59. 

5 Brâiloiu, C., Vie musicale d'un village. Recherches surle repertoire de Drâguş (Roumanie) 1929-1932, în Opere IV, 1979, pp. 
93-258. 

6 Idem, p. 102. 

7 Ibidem, p. 255. 

8 Ibidem, p. 251. 

9 Ibidem, p. 102. 

10 Ibidem, pp. 250- 251. 

11 1bidem, p. 255. 

12 Fine, Gary Alan, Manufacturing tales. Sex and Moneyin Contemporary Legends, The University of Tennessee Press, Knoxville 
1992. 

13 Vezi pentru detalii Constantinescu, Nicolae, Legenda contemporană sau urbană, în „REF“, tomul 40, nr. 5-6,1995, pp. 592-594; 
Idem, Perspectives on Contemporary Legend, în „Anuarul Arhivei de Folclor", XV-XVII (1994-1996), 1997, pp. 567-569; de 
asemenea, Eretescu, Constantin, Satul global şi folclorul lui: legendele urbane, în „REF“, tom 44, nr. 2-3, 1999 - apărut 2001 - 

, pp. 208-216. 

Viitorul etnologului în satul global 


Două treimi dintre francezi se declară, la 30 iulie 2001, „ostili sau neliniştiţi în privinţa mondializării, faţă de 
numai 61% în noiembrie 1999, conform unui sondaj realizat pentru cotidianul comunist «L’Humanite». înţele¬ 
gând prin mondializare unificarea structurilor politice, economice, sociale şi culturale la un nivel supranaţional, 
etnologul ar putea fi spontan de acord cu această accepţie sumbră a procesului privit ca anulare a exprimării 
culturale şi în special lingvistice a identităţilor de grup. Pentru a contura rolul disciplinei noastre în societatea 
„satului global”, se impun câteva lămuriri terminologice în legătură cu aspectele diverse ale acestui „concept- 
umbrelă" ce marchează începutul de mileniu. 

Globalizarea reprezintă un proces economic, care extinde principiul liberal al economiei de piaţă la scară 
planetară.(...) Francezii dau acestui proces numele de mondializare, implicând astfel faptul că factorul economic 
ar conduce la instaurarea unei lumi comune 1 . Franşois de Bernard, preşedintele Grupului de studii şi cercetări 
asupra mondializării, atrage atenţia asupra faptului că proiectele sprijinite de organizaţiile mondiale sunt numai 
cele „performante". Globalizarea este „o mamă imorală: nu doreşte să aducă pe lume decât produse cu reuşită 
asigurată şi foarte rentabile; cu alte cuvinte, îşi selecţionează progenitura" 2 . 

Teoriile globalizării afirmă că, la capătul procesului aflat în curs, „lumea va fi un singur stat şi umanitatea, o 
singură naţiune" 3 . Cuvintele-cheie ce orientează acţiunea în vederea globalizării sunt comunicare şi mobilitate: 
mobilitate nelimitată a produselor şi factorilor de producţie, a persoanelor şi informaţiilor şi, desigur, mobilitate a 
ideilor, în zona culturii urmărindu-se „împrăştierea miturilor despre glorie şi „traumă" 4 ale omenirii, proces în care 
mass-media deţine rolul central. 

Globalizarea se desăvârşeşte în trepte. Ea porneşte de la individul „mcdonaldizat", ce-şi revendică identita¬ 
tea din percepţia iluministă a „naturii umane universale", alimentate de ideea „limbajului mental" comun tuturor 
naţiunilor, apărută în 1744, în principiile ştiinţei noi a lui Vico. „Fasonat de raţionalitate, eficienţă şi un inepuizabil 
simţ al progresului, Mcomul (omul occidentalizat sau americanizat) trăieşte în compania instituţiilor internaţionale 
(...), călătoreşte, comunică pe internet şi se odihneşte în timpul global standard, (...) are experienţe turistice 
protejate de „şocul cultural" local, pentru că, graţie unui package tour cumpărat „la fix", aterizează într-o enclavă 
care îi McDonaldizează vacanţa în mod adecvat. (...) McDonaldizarea mai poartă şi numele de disneylandizare, 
Cocacolonizare, credit cardizare, globalizare, transconsumism " 5 . 

După nivelul individului, globalizarea se manifestă pe treapta superioară a regionalizării, fiind în curs un 
proces de regionalizare prin construirea unor super-state sau super-naţiuni, cum ar fi Uniunea Europeană, cu 
cele două zone ale sale, romanică (preponderent catolică) şi germanică (protestantă), delimitate, pe baza unui 
„minim de empatie" dat de identitatea culturală a grupurilor umane. 

Astfel, spun adepţii globalizării, din aproape în aproape, omenirea va beneficia de o întoarcere în normal/na¬ 
tural 6 , eliminând graniţele statale artificiale, consolidate cu atâtea sacrificii în secolul naţiunilor. De fapt, este 

vorba despre o reorganizare a grupurilor şi nu despre o anulare a identităţii, care, dusă până la extrem, ar îm¬ 
pinge realitatea în Nirvana, rezultat paradoxal, dacă ţinem seama de dominanta occidentală a globalizării. Se 
propune adoptarea unei identităţi standard, schimbarea de atitudine, renunţarea la orice revendicare sau iniţia¬ 
tivă care ar putea pune în pericol eficienţa sistemului. în acelaşi timp, învăţând lecţia Imperiului Roman, forţa de 
uniformizare a procesului este „umanizată" prin introducerea coceptului de intemalizare. Internalizarea vizează, 
conform ideologiei mondializării, apropierea bunurilor comune de natură spirituală în forme specifice diverselor 
configuraţii culturale coexistente pe planetă. 

O formă specială de reorganizare a grupurilor este „satul global", noţiune interesantă pentru etnologi, cel 
puţin din punct de vedere terminologic. Numele de „sat global" a fost folosit prima oară de Marshall Mac Luhan 
şi este vehiculat ce adepţii mondializării privite ca o „societate a informaţiilor" în plină dezvoltare. Existenţa într- 
un „sat global" ar însemna că de acum nimic în lume nu ni se va mai părea cu adevărat străin, ci, dimpotrivă, 
toate vor fi cunoscute sau la îndemână 7 . Termenul implică în acelaşi timp şi efortul de a da un aer mai familiar 
impersonalelor relaţii umane contemporane. Locuitorii „satului global", cu ramificaţii la San Francisco, Tokyo sau 
Paris, nu împărtăşesc o rudenie de sânge, ci aceleaşi condiţii de viaţă, aceleaşi mijloace economice şi tehnolo¬ 
gice, iar dorinţele lor sunt comparabile. în sensul acesta, se poate vorbi despre „sat" ca mediu care-i protejează 
şi-i izolează pe locuitorii săi de restul lumii. Este un orizont îngrădit la modul figurat, grupul celor „puţini şi fericiţi" 
(the happy few ) care nu se interesează decât de ei înşişi şi un prim pas spre o formă de identitate adaptată foarte 
bine sistemului. 

La capătul de jos al scării sociale, criza identităţii este reflectată şi de „tribalism", fenomen întâlnit în marile 
metropole. Reinstaurarea la propriu a „legii celui mai tare", semnele exterioare distinctive ale grupului (tatuaje, 
arme, mijloace de transport specifice), cultul eroului sau codificarea simbolică a limbajului fac din „găştile de 
cartier": o întruchipare a ideii de trib, cu evoluţie greu de anticipat, datorită complexităţii contextului lor de 
existenţă în comparaţie cu datele pe care le cunoaştem despre lumea primitivă. 

în concurenţă cu „tribalismul", reacţie de natură socială, putem aduce în discuţie şi „sectarismul", ripostă de 
natură religioasă la criza de identitate adâncită de demersurile globalizării. De la manifestări idilice (secta 
mennonită-amish din Pennsylvania sau hutterienii din Canada ce practică întoarcerea la societatea rurală occi¬ 
dentală din secolul al XlX-lea), până la acţiuni extremiste (doctrinele teroriste bazate pe respingerea materia¬ 
lismului ca fiind o „îngropare" în istorie, în vreme ce sacrificiul de sine ar fi singura cale de a „evada" în absolut), 
grupurile religioase apar ca un epifenomen al mondializării, demonstrând, adesea dureros, nevoia de identitate. 

Chiar şi după o schiţă fragmentară a tabloului globalizării, ne apare limpede că un proiect cultural în această 
direcţie nu poate aboli problemele identităţii. Pentru etnologie, intercondiţionarea dintre definirea identităţii şi 
diversitate este deja un loc comun. Raportarea la celelalte culturi, în interiorul unui spaţiu naţional sau în afara 
acestuia, dă contururi concrete specificului unui grup etnic. Având rolul de a „interpreta creator" cultura „negra¬ 
maticalizată" 8 , etnologul caută în realitatea existenţei grupurilor umane nucleul solid al tradiţiei, încercând să 
descopere acolo elemente de rezistenţă la istorie şi, concomitent, formele concrete de adaptare la context, de 
transmitere şi perpetuare a modului tradiţional de existenţă a popoarelor. Conservarea şi chiar reconstruirea pa¬ 
trimoniului etnologic în scop turistic se poate transforma, pentru cercetătorul de azi, într-un „proiect performant", 
convingător. în spaţiul globalizării, etnologul va încerca să aşeze existenţa culturală a grupului studiat într-un 
discurs care să-i ofere străinului putinţa de a se „internaliza" uşor şi comod. Cel din afară va avea prilejul să 
observe efectele aculturaţiei (obiect de studiu al etnologiei, teoretizat încă din 1969, cu ocazia Congresului de 
la Detmold al Societăţii Germane de Etnologie), ale comunicării şi chiar simbiozei dintre culturi diverse sau nivele 
diferite ale aceleiaşi culturi. Reluând ideea, observăm că, în epoca globalizării, rolul etnologului ca autor de pro¬ 
iecte culturale este acela de a media între rupturi şi de a crea continuităţi culturale; simplificat, de a oferi „codul 
de acces" către recunoşterea arhetipurilor mitice comune ale omenirii. Orientarea preponderent către exterior, 
către „ceilalţi", lasă însă în afara discuţiei comunitatea studiată şi chiar pe etnolog, aflat, în accepţia românească 
a disciplinei, într-o poziţie instabilă, aparţinând grupului şi în acelaşi timp în afara lui, „şi pe drum şi pe lângă 
drum". 

Etnologia contemporană ţine seamă de faptul că, pe teren, interacţiunea dintre cercetător şi mediul cercetat 
presupune o modelare reciprocă a unuia de către celălalt şi, aşa cum scrie Jean Copans, „spiritul analitic al 
etnologului se aplică, de vreo douăzeci şi cinci de ani încoace, din ce în ce mai mult la el însuşi" 9 . Astfel, căutând 
„alteritatea şi formele sale identitare” 10 , etnologul se înscrie în curentul cultural al epocii globalizării, autodefi- 



481 


nindu-se prin oglindirea în fiinţa celorlalţi şi ajungând, la urmă, să se identifice cu obiectul sau să identifice 
obiectul cu el însuşi în acţiunea de „interpretare creatoare". 

Spre deosebire de antropolog, care pune accentul pe statutul individual al omului, etnologul ar trebui să fie 
preocupat mai ales de identitatea colectivă, de om ca membru al grupului, cu toate subdiviziunile acestuia, 
înainte de a fi cetăţean al universului, omul aparţine unor coordonate spaţio-temporale cu determinări specifice 
şi unui model cultural. Fie că o numim tradiţională, etnică, orală sau negramaticalizată, cultura populară s-a do¬ 
vedit a fi cea mai puternică matrice identitară a unui grup uman. Recent, antropologul David le Breton emitea 
ipoteza că predilecţia adolescenţilor de azi pentru sporturile extreme ar fi o consecinţă a absenţei riturilor de ini¬ 
ţiere în societatea urbană contemporană 11 . Moda „etno", cu implicaţii atât în stilul de viaţă, cât şi în formele de 
artă cunoscute sub numele de folk revival, constituie un fenomen cu numeroşi adepţi în Europa şi dincolo de 
ocean. Vrăjitoarele aglomerează rubricile de mică publicitate ale ziarelor, prosperitatea lor dovedind că rapor¬ 
tarea omului contemporan la sacru îmbracă destul de des formele magicului. Filme construite în jurul unor ele¬ 
mente extrem de contextualizate ale tradiţiei asiatice sunt premiate la festivaluri cinematografice internaţionale. 
Apelul la tezaurul creaţiei orale îşi demonstrează eficienţa în scenariile industriei publicitare. Românii din 
diaspora devin colecţionari de artă populară şi mari amatori de spectacole folclorice din ţară. 

Toate aceste exemple prezintă un interes deosebit pentru etnologul zilelor noastre, care înţelege, urmărind 
metamorfozele obiectului său de studiu, cât de importantă este conştientizarea valorii culturii populare în 
contextul globalizării. 

Putem vorbi astăzi despre un acord general între specialişti în privinţa terminologiei etnologice; accepţiile 
diferite ale noţiunilor sunt folosite în cunoştinţă de cauză, demonstrând profesionalizarea disciplinei. De 
asemenea, există un patrimoniu etnologic bogat, aflat în construcţie şi transformare, ca orice obiect cultural, dar 
delimitat pe baza criteriilor viabile stabilite la nivel instituţional. Având aparatul, conceptul şi obiectul stabilite, 
poate că a venit vremea ca etnologia să se implice în viaţa comunităţilor studiate, fără pretenţii misionariste, dar 
spunând pe nume valorilor care au fost şi sunt manipulate pentru a încăpea în ideologiile aflate pe creasta 
valului. Psihologia ne învaţă că eficienţa sporeşte sub auspiciile conştiinţei valorii, iar istoria ne-a arătat că 
ignorarea diversităţii dă naştere la tensiuni periculoase, mai ales la nivel etnic şi confesional. 

în viitorul aproiat, una dintre opţiunile etnologului va fi aceea de a deveni un arheolog al spiritului, dând la 
iveală, din straturile de suprapuneri şi influenţe, mărcile de identitate imprimate grupurilor umane de existenţă în 
interiorul culturii tradiţionale şi negociind echilibrul salvator între „identitatea colectivă" şi „identitatea globală". 


Note: 

1 Tassin, Etienne, Globalisation ou mondialisation?, în «Liberation», 26.07.2001, acces Internet. 

2 De Bernard, Francois, Diversite culturelle, în «Liberation», 30.07.2001, acces Internet. 

3 Galtung, Johan, Globalization and its Consequences, în „Milenium” III, Summer 1999, p. 23. 

4 Galtung, Johan, op. cit., p. 23. 

5 Anghelescu-lrimia, Mihaela, McEscu, în „Dilema”, anul IX, nr. 433,15-21.06.2001, p. 8. 

6 Galtung, Johan, op. cit., p. 25. 

7 De Bernard, Franţois, Village mondial, în «Liberation», 30.07.2001, acces Internet. 

8 Pop, Mihai, Problemes generaux de l'ethnologie europeenne (1973), în „Folclorul românesc”, Editura „Grai şi Suflet - Cultura 
Naţională”, Bucureşti, 1988, voi. I, p. 267. 

9 Copans, Jean, Introducere în etnologie şi antropologie, trad. de Elisabeta Stănciulescu şi Ioana Ciobănaşu, Editura Polirom, laşi, 
1999 (1996), p. 42. 

10 Copans, Jean, op. cit., p. 38. 

11 apud «Science et vie», no 1003, avril 2001, p. 107. 

O sărbătoare se reinventează: Sfântul Andrei 


„Faceţi o bucurie celor dragi şi oferiţi-le...” - iar de aici apare variaţia, în funcţie de campania promoţională cea 
mai eficientă a sezonului. „Vişinele trase în ciocolată" de la Kandia, „noile" produse „Excelent” sau „Suchardine", 
bomboanele care valorifică „secole de tradiţie" în producţia „celei mai fine ciocolate" ocupă, rând pe rând, poziţia 
cadoului cel mai potrivit/şi care, implicit, ar trebui să devină şi cel mai râvnit/care poate fi pregătit pentru sărbători. 
De câţiva ani, televiziunile româneşti inaugurează această serie de spoturi publicitare în ultimele zile ale lunii 
noiembrie, iar prima ocazie în care - parafrazând ceea ce este de parafrazat! - poate fi oferit un asemenea cadou 
este Sfântul Andrei. Mai apoi, reclamele se vor relua aidoma, atât doar că locul Sfântului Andrei va fi luat de Sfântul 
Nicolae, Sfântul Ştefan, Sfântul Vasile şi Sfântul Ion. După observaţiile mele de până acum, acest termen nu poate 
fi depăşit ca şi cum dacă ai vrea să „faci o bucurie" unui prieten pe care îl cheamă Florin sau Florica, Gheorghe sau 
Georgeta, Maria sau Marin - ca să amintesc doar câteva nume româneşti extrem de răspândite - cutia de ciocolată 
cu pricina nu ar mai putea fi la fel de utilă. 

Cum lucrurile nu stau, în mod evident, astfel, voi observa doar că această scurtă campanie de publicitate 
decupează, din timpul anual, un sezon al sărbătorilor. Ar fi de remarcat, desigur, că ea se inserează exact exact în 
intervalul în care promoţia obişnuită a produselor acestor firme se află într-o perioadă de stagnare - în primele zile 
ale lui decembrie iau sfârşit îndelungatele serii de emisiuni de reclamă pentru ciocolatele obişnuite, comune: 
.Ambasador", „Excelent" sau „Poiana" *, în ciuda faptului că acest răstimp este unul care presupune o desfacere 
maximă de zaharicale. în acelaşi sens, s-ar putea deduce şi că cei mai importanţi producători români de dulciuri au 
pregătit oferte diversificate, iar unul dintre criteriile care susţin alternativa îl reprezintă distincţia cotidian/festiv. în cazul 
de faţă, tabletei de ciocolată îi ia locul cutia. Altfel spus, produsul brut este înlocuit cu un altul nu neapărat superior 
calitativ, dar, oricum, sărbătoresc, în sensul că el este intens decorativ; este, în acelaşi timp, un produs care nu se 
poate consuma oricând, ci are nevoie, pentru aceasta, de o ocazie specială, care se suprapune chiar peste timpul 
principalilor sfinţi din această perioadă. 

Nu jocul dintre obişnuit şi special în producţia românească de ciocolată mă interesează, însă, aici. Motivul 
pentru care am invocat aceste realităţi îl reprezintă faptul că ele pot fi luate ca mărturie foarte puternică pentru 
recenta transformare a zilei de Sfântul Andrei în moment inaugural al sărbătorilor de iarnă. Această prefacere este 
cu atât mai ofertantă, cu cât ea se desfăşoară chiar sub ochii noştri, astfel încât o analiză atentă a resurselor 
simbolice pe care le mobilizează poate da seama, prin generalizări succesive, de criteriile de succes ale unei 
sărbători. 

Cum a ajuns, aşadar, Sfântul Andrei, dintr-o mică sărbătoare regională pe cale de a fi dată uitării, dintr-o zi 
onomastică neînsemnată, în care sărbătoriţii erau felicitaţi de foarte puţini prieteni (care, adesea, se întâmplă să uite 
data exactă a sfântului) ziua-reper din calendarul de acum al festivităţilor? 

Există un început în toate, iar pentru situaţia de fată, acest moment iniţial l-a reprezentat sărbătoarea din 1998. 
A fost momentul în care canalul Pro TV a conceput întregul sistem de programe din 30 noiembrie ca pe o celebrare 
a Sfântului Andrei. Deşi o mulţime de raţiuni interne trebuie să fi stat la baza acestei decizii - printre ele numărul foarte 
mare de realizatori şi prezentatori de emisiuni cu numele de Andreea şi Andrei: Andreea Esca, Andreea Berecleanu, 
Andrei Zaharescu, să numesc doar persoanele cele mai proeminente -, oferta era una fără precedent în domeniul 
programelor româneşti de televiziune. Multe zile importante sub aspect religios beneficiaseră, după Revoluţie, de 
emisiuni speciale, unele dintre ele chiar destul de ample, însă cu excepţia Paştilor, Crăciunului şi Revelionului, 
niciuna dintre acestea nu reuşise să ocupe o întreagă zi de emisie a unui post de succes şi cu audientă naţională. 

Nu-mi rămâne decât să constat că, gratie mass-mediei, Sfântul Andrei a bulversat ierarhiile tradiţionale ale 
sărbătorilor româneşti. El a urcat undeva foarte sus, în proximitatea celor câteva sărbători cardinale - religioase şi 
populare totodată, aruncând, în schimb, în umbră, zile cu semnificaţii profunde sau sărbători încă vii din viata 
comunităţilor tradiţionale. Anii următori au dovedit că nu este vorba doar despre un show de succes, căci, în mod 
sistematic, data de 30 noiembrie a început să fie marcată de programe speciale de Sfântul Andrei - iar ideea a fost 
preluată, tacit, de majoritatea televiziunilor (cu o anumită reticentă doar din partea Televiziunii Naţionale) - 
Sărbătoarea îşi descoperise, aşadar, câteva elemente de coerentă: avea un nume - Sfântul Andrei; avea un timp - 
30 noiembrie; şi avea, mai ales, un ritual special - privitul unui program propriu la televizor. 

Este vorba despre un program care, datorită unei foarte minuţioase analize semantice a sărbătorii Sfântului 
Andrei, analiză realizată în primul rând pe seama studierii surselor bibliografice de tot felul, dar şi pe consultarea unor 
specialişti în etnologie şi tehnologie, putea să ofere extrem de multă variaţie. 

în primul rând, Sfântul Andrei la televizor însemna o sărbătoare petrecută la onomastica vedetelor preferate. O 
serie de informaţii, mai convenţionale sau mai delicate, din viaţa acestor teleaşti de succes au permis, de fapt, 
posturilor de televiziune să-şi facă propagandă mascată. Rescriind una din frazele prin care Michel de Repetigny 
analizează felul în care a fost prezentată vizita papei în presa scrisă din Quebec, pot semnala că „mass-media, în 
mod simultan, au prezentat oamenilor un program festiv şi s-au prezentat pe ele însele, trimiţând spectatorilor 
imaginea înduioşătoare a participării lor la sărbătoare" 1 . Problema este că această exhibare a vieţii private a 
persoanelor celebre cu numele de Andreea - mai ales - şi de Andrei coincide cu o serie de alte zile ale numelui care 
se sărbătoresc, simultan, în mediile familiale. Nu trebuie ignorată, în acest sens, o realitate onomastică: numărul 
celor botezaţi Andreea şi Andrei a explodat în ultimele decenii. Aşadar, persoanele care îşi serbează onomastica în 
această zi sunt numeroase şi, în mod suplimentar, este vorba despre foarte mulţi copii şi tineri, ceea ce face ca 
organizarea unor întâlniri să fie foarte probabilă. Ca sărbătoare domestică, Sfântul Andrei se mulează uşor pe 
modelul mai vechilor „sfinţi onomastici" ai românilor - Ion, Gheorghe, Nicolae, Dumitru, Constantin şi Elena sau Maria 
- dar, totodată, el oferă celor care îi poartă numele şansa unică de a-şi celebra ziua şi patronul împreună cu o serie 
de figuri carismatice, mai ales din lumea - destul de puţin contestată - a showbizului. Notez, în treacăt, că anii de 
reafirmare şi reconstruire a sărbătorii Sfântului Andrei sunt aceia ai succesului enorm în televiziune a două 
realizatoare cu numele de Andreea: Andreea Esca şi Andreea Marin, care asigură, fiecare în parte, audiente de 
excepţie, chiar dacă fiecare dintre ele pentru categorii complet diferite de public. 

Unul din efectele acestui mod aparte de a sărbători ziua numelui - la televizor şi acasă în acelaşi timp - îl 
constituie fluidizarea comunicării. Practic, Sfântul Andrei poate fi catalogat ca gen de media event care „creează 
momente de excepţie, marcate de întreruperea ritmurilor vieţii cotidiene; el declanşează o vastă mobilizare de masă 
în jurul transmisiei televizate: vizionarea se face în colectiv, este considerată aproape obligatorie şi generează 
fenomene de solidaritate, la scară micro şi macro socială" 2 . 

Este o ocazie minunată de a introduce cât mai multe ingrediente pe acest fond de apercepţie intens afectivizată 
a programelor. Sfântul Andrei asigură suficiente resurse în acest sens. 

Mai întâi, vechea sărbătoare populară este una extrem de ofertantă: 

„1. Sântandrei. 2. Ziua lupului; în această zi îşi vede lupul coada. 3. Facerea sării vitelor. 4. Facerea drobului 
de sare al vitelor, descântarea şi îngroparea lui într-o rânză învăluit în pragul uşii staulului. Această sare astfel 
preparată la Sântandrei se scoate la Sângiorz de sub pragul staulului şi în târâte sau făină de cucuruz se dă vitelor 
de mâncare spre a fi fermecături, vrăjitorii şi alte rele. 5. Facerea unturii vitelor, aceasta, asemenea se îngroapă 
laolaltă cu drobul de sare al vitelor şi scoţându-se la Sângiorz, se face untura aceea cu care la Sângiorz devin unse 
oile, vacile, spre a fi ferite de luarea laptelui, de boale şi de alte rele. 6. în multe comune, numeroase familii sântuiesc 
Sântandrei de patronul casei. 7. Ungerea cu ai, usturoi a ţâţânelor uşii, pentru a opri intrarea în casă a strigoilor 

pentru a nu ataca persoanele ce dorm acolo. 8. La Sântandrei se fac din partea fetelor şi fermecătoriile pe parte 
(scrisa, ursita, data) pentru stircirea viitorului bărbat. Asemenea se fac fermecătorii şi vrăjitorii la isvoare, fântâni şi 
râuri" 3 . 

Simplificând la maximum, semnificaţiile sărbătorii pot fi coagulate în jurul a două nuclee semantice: spaima de 
lupi şi strigoi, respectiv magia erotică. în ciuda succesului de public absolut al ambelor chestiuni, deocamdată 
emisiunile de televiziune au focalizat mai ales asupra imaginarului şi arsenalului de legende privitoare la lupi şi strigoi. 
Este, foarte probabil, vorba despre un efect indirect al lecturilor producătorilor acestor emisiuni. Două texte 
fundamentale privitoare la semnificaţiile sărbătorilor româneşti, apărute în perioada anterioară reinventării Sfântului 
Andrei, glosau asupra sărbătorii în termenii identificării sale cu o zi a lupilor cu rădăcini evidente şi copleşitor de 
bogate în semnificaţii în lumea dacică. De exemplu: 

„Sânandrei, sărbătoarea cu dată fixă (30 noiembrie), sinonimă cu Andreiu de lamă şi Cap de Iarnă, dedicată 
unui zeu autohton, patron al lupilor, care a preluat, sub influenţa creştinismului, numele şi data de celebrare ale 
Apostolului Andrei. Sânandrei pare a fi fost într-un vechi calendar popular o sărbătoare de înnoire a timpului, 
asemănătoare cu ziua de Anul Nou contemporan. (...) Ziua şi noaptea de Sânandrei păstrează numeroase elemente 
specifice Anului Nou şi Revelionului: excese de mâncare, băutură şi distracţie, prepararea băuturilor rituale." 4 

La rândul său, într-o carte mult mai complexă şi atentă la nuanţe, Marianne Mesnil, analizând vechiul text 
despre vampirismul din Banat şi sudul Transilvaniei al lui Georg Tallar, republicat în deceniul al patrulea de către 
Valeriu Bologa, nu se ferea să afirme „dimensiunea sezonieră a complexului vampiric" românesc 5 , observând că 
Sfântul Andrei inaugurează „un adevărat anotimp al strigoilor”. 

Emisiunile de televiziune au construit pe această bază. Scenografii au decorat studiourile cu usturoi în exces; 
etnologii - Ion Ghinoiu în primul rând, susţinătorul cel mai pasionant al relaţiilor dintre sărbătoarea Sfântului Andrei şi 
vechiul panteon dacic - au vorbit despre strigoi şi oameni-lupi; reporterii de la studiourile regionale au reconvertit 
ştirile de senzaţie sau chiar de scandal, despre fenomene paranormale sau măcar stranii, în povestiri despre strigoi 
şi priculici. Subiectul permitea enorm. încă mai permite. Este un subiect aproape neexploatat. O adevărată mină de 
aur pentru cine va şti să îl utilizeze^ estimându-i, mereu, capcanele şi căile de succes. 

Dincolo de ineditul, de spectaculozitatea şi dramatismul cu totul aparte, el a angrenat ziua festivă a Sfântului 
Andrei în câteva complexe semantice: pe de o parte, discuţiile despre priculici şi strigoi trimit la tradiţie şi, implicit, la 
identitate; pe de altă parte, ele sunt subiecte până nu de multă vreme tabu, întrucât acroşează, oricât de firav, marele 
mit hollywoodian al lui Dracula. Paradoxal, prin îmbinarea contrariilor, noua sărbătoare a Sfântului Andrei a mers pe 
sârmă între o opţiune localistă, de prezentare pitoresc-descriptivă a credinţelor şi obiceiurilor din satele româneşti şi 
una globalizantă, de ataşare la marele model al producţiilor de tip talk-show pe subiectul Dracula. Un asemenea 
traiect este, însă, o simplă variantă a unor discuţii mult mai alambicate şi generale despre relaţiile dintre identitate şi 
mondial. Problema relaţiei românilor cu mitul lui Dracula este una dintre cele mai sofisticate şi complicate. între 
asumarea furioasă (sau, dimpotrivă, defetistă) a stigmatului şi acceptarea participării la un joc plin de profituri 
economice se pot decela cele mai variate atitudini şi reacţii personale sau de grup. 

Cum, până la urmă, problema Dracula este una care poate pătrunde mult prea adânc, atingând, involuntar, 
puncte nevralgice, ceea ce ameninţă, evident, o sărbătoare - în sensul în care discuţia pe seama sa se defineşte ca 
metatext, nu ca text! - producătorii programelor de Sfântul Andrei au avut grijă să reorienteze atenţia publicului înspre 
o altă semnificaţie, învecinată cu cea a strigoilor, cu funcţie de efigii identitare, în relaţie cu un altceva, de factură 
mondializată. Astfel, Sfântul Andrei, văzut ca sărbătorit al morţilor care se întorc pe tărâmul celor vii, a fost asociat 
cu o altă sărbătoare nu foarte îndepărtată în timp: Halloween. Ziua se raporta, astfel, la un model de succes mondial; 
neîncetând, totuşi, să fie varianta românească - chiar cu tentă dacică! - a acestuia. 

Trebuie să notez că, în mod difuz, această sărbătoare reangrenată de mass-media a fost susţinută şi de o serie 
de reinterpretări privitoare la creştinismul românilor. Vechiul slogan potrivit căruia „românii s-au născut creştini" fără 
să fi primit credinţa vreunui personaj apostolic i s-a substituit, din ce în ce mai intens, în ultimii ani, ideea că românii 
au fost creştinaţi de „Sfântul Apostol Andrei". O chestiune, desigur, extrem de discutabilă cel puţin la nivel 
terminologic şi cronologic, căci epoca în care Sfântul Andrei a propovăduit dreapta credinţă este mult anterioară 
formării poporului român. Texte înflăcărat-fantaste fac din Sfântul Apostol un fel de iscoadă a lui Decebal la sudul 
Dunării 6 , construind prin discursuri care n-ar rezista, la un examen logic, mai mult decât un castel de cărţi de joc 
înaintea unei pale de vânt mai puternice, imaginea unui personaj a cărui memorie a subzistat, misterios, în imaginaţia 
populară. Şi pentru că într-un asemenea avânt orice este posibil, se citează şi texte versificate care ar trebui să 

funcţioneze drept argumente 7 . Mult mai important este, însă, că această literatură aflată la limita colportajului, poate 
în congruenţă involuntară cu producţiile media, a condus la o reconsiderare oficială a zilei Sfântului Andrei: începând 
din 1999, ea a început să fie inscripţionată cu roşu în calendarele creştine ortodoxe emise de Patriarhia, Mitropoliile 
şi Episcopiile de pe teritoriul României. 

Să recapitulez: Sfântul Andrei la televizor, Sfântul Andrei acasă, cu prietenii, Sfântul Andrei ca lectură subtilă 
despre originile sărbătorilor, Sfântul Andrei tot mai important ca sărbătoare bisericească. Mai apoi: o zi -divertisment 
şi reflecţie; o zi pentru sine şi pentru ceilalţi, apropiaţi şi mai îndepărtaţi, să nu mă feresc de vorbe mari, pentru popor. 
O zi de rediscutare a unor probleme nodale: cine suntem, de unde ne tragem, ce am vrea să ajungem, cum ar trebui 
să procedăm? Cât trebuie să păstrăm din vechile noastre tradiţii, de unde trebuie să acceptăm globalizarea? 

O zi atât de densă... în mod firesc, aş spune, căci ea este ajunul singurei zile oficial libere din calendarul 
românesc care, în ciuda faptului că este sărbătoarea naţională, nu a dezvoltat, încă, niciun rit propriu. 

Poate că nici nu va realiza acest lucru. în fond, comemorările, a semnalat deja Pierre Nora, ridică mereu 
probleme spinoase: „(...) modelul memorial a învins modelul istoric, impunând o cu totul altă utilzare a trecutului, 
imprevizibilă şi capricioasă" 8 . O zi ca Sfântul Andrei, însă, fereşte de aceste primejdii. Cred că nu forţez nota dacă 
spun că reinventarea ei, cu toate paradoxurile pe care le-am semnalat mai sus, ţine, în fond, de un alt mod de 
redefinire etnică şi antropologică. 

Efectul procesului de globalizare asupra 

Fenomenul social de amploare cu totul deosebită, globalizarea, în jurul căreia se poartă numeroase discuţii, 
adeseori pro, dar şi contra, este un proces istoric cu profunde implicaţii de ordin social, economic, dar şi cultural- 
artistic, demarat odată cu căderea Zidului Berlinului şi descompunerea comunismului. Din punct de vedere istoric, el 
nu poate fi comparat decât cu amplul proces de decolonizare, care a avut loc sub auspiciile ONU, după terminarea 
celui de-al Doilea Război Mondial. Din punctul de vedere al evoluţiei vieţii economice, globalizarea reprezintă o nouă 
reaşezare a relaţiilor dintre state şi baza economiilor de piaţă care priveşte nu numai piaţa lumii, ci şi a noilor pieţe 
constituite în urma descompunerii comunismului. în noile condiţii istorice, ea afectează chiar relaţiile dintre state. 

Din punctul de vedere al filosofiei culturii, globalizarea are rădăcini foarte vechi, implantate în primele soluri ale 
civilizaţiei umane şi, de atunci şi până astăzi, reprezintă, simplificând lucrurile, dualitatea bine - rău. La nivelul înalt 
de civilizaţie la care a ajuns omenirea, binele este întruchipat de societatea sau societăţile libere şi deschise, 
societăţile bazate în cel mai înalt grad pe democratizare. Este inutil a arăta că în evoluţia sa de la Platon până azi, 
conceptul de societate democratică presupune libertatea de exprimare individuală de gândire. Statele Unite ale 
Americii este o ţară unde, se poate spune, libertatea individuală este maximă. Dar conceptul de libertate, aş spune, 
absolută, este însă tocmai unealta sau arma utilizată de răul din lume, totdeauna în luptă cu binele. 

în ultimele zile, în cele mai diverse domenii de activitate - de la cancelariile statelor la simplii comentatori - se 
vorbeşte cu insistenţă despre dualitatea omenesc/animalic din fiinţa umană, de umanitate şi barbarie, barbaria 
izbutind să utilizeze malefic cele mai înalte descoperiri ale ştiinţei şi tehnologiei, cum dovedeşte tragedia americană 
din prima jumătate a lunii septembrie, care este, de fapt, tragedia lumii libere, a democraţiei. Ea impune asocierea 
tuturor forţelor libere şi democratice împotriva terorismului. în aceste condiţii, cu atât mai importantă apare o 
dezbatere liberă privind fenomenul globalizării şi atitudinea pe care o avem, având în vedere problematica domeniilor 
noastre de activitate. 

Globalizarea nu prezintă, oare, un pericol al uniformizării, cum pretind numeroase asociaţii nonguvernamentale 
antiglobalizare, care se manifestă adesea, cum a fost cazul evenimentelor ce au avut loc în 2001, în Canada, la 
Edmonton, unde se dezbăteau tocmai problemele diverse pe care le ridică globalizarea. De la Clubul de la Roma, 
asociaţie internaţională a comerţului liber, la întrunirile periodice ale celor şapte state cele mai industrializate, care 
dezbat o complexitate de probleme, până la grupul ţărilor din Asia de Sud-Est, ASEAN şi, în sfârşit, până la 
periodicele întruniri ale Alianţei Cooperatiste Internaţionale, din care România face parte ca membru fondator (alianţa 
este înfiinţată la sfârşitul secolului al XlX-lea), se vădeşte cu limpezime că procesul globalizării nu e numai unul 
istoric, ci şi un proces benefic. 

E de la sine înţeles că globalizarea include influenţele reciproce între culturi, care se petrec în timpul contactului 
şi schimbului. Acestea credem că nu vor atinge însă structurile de bază ale culturii populare, atât spirituale, cât şi 
materiale, din care fac parte meşteşugurile artistice tradiţionale, dacă procesul este abordat cu inteligenţă şi 
profesionalism. Atunci când fenomenul poate deveni periculos, cultura unui popor găseşte forţa necesară spre a-şi 

păstra integră originalitatea. La mijlocul secolului al XlX-lea s-a vorbit foarte mult despre „stilul internaţional" care ar 
pune în pericol datele definitorii ale culturilor populare naţionale. Aşa-zisul „stil" a fost asimilat, topindu-se în 
trăsăturile caracteristice artei fiecărui popor. 

Meşteşugul în general, şi cel artistic în special, este acea activitate umană ce parcurge în procesul său de 
constituire şi dezvoltare toate etapele, de la ocupaţie temporară şi/sau sezonieră, la ocupaţie constantă, permanentă 
şi specializată, sursă de asigurare a existenţei. 

Când vorbim de meşteşugurile artistice tradiţionale din ţara noastră, suntem deseori tentaţi să spunem că 
obârşia lor se pierde undeva în negura vremurilor. De fapt, aşa este, deoarece meşteşugarul este preocupat de 
conceperea, crearea şi producerea de bunuri materiale şi spirituale necesare satisfacerii propriilor necesităţi, îşi 
desfăşoară activitatea în mijlocul unui grup social, al unei societăţi, spunem astăzi, care este încă statul-naţiune. Or, 
practicat generaţii în şir de sute şi mii de ani, transmis din tată în fiu, meşteşugul dispune de o îndelungată tradiţie, 
sedimentată şi reînnoită permanent. Dar, dacă această transmitere din generaţie în generaţie este o bază 
incontestabilă a continuităţii, trebuie arătat că globalizarea, care impune ca principiu fundamental deschiderea, 
aceasta poate fi susţinută de o largă concurenţă, de un contact mereu amplificat cu alte zone ale Europei şi ale lumii, 
în acest domeniu de activitate. 

Astfel, o reînnoire pretinde introducerea în circuitul manifestării meşteşugului în primul rând a tineretului în 
proporţie mai mare, iar în al doilea rând, dar foarte important, extinderea contactelor profesionale ale institutelor şi 
asociaţiilor de profil cu cele similare din alte ţări - acţiune care este prezentă în sectorul de artă populară şi 
meşteşuguri artistice tradiţionale în cadrul UCECOM. 

Succesele asociaţiilor străine de la World Crafts Council, până la cele regionale din Italia, Spania, Finlanda, 
Maroc, dar şi din state mai îndepărtate, cum sunt India sau China (mari producătoare de artizanat), sunt un exemplu 
grăitor. Nu este vorba de a imita, ci de a adapta la condiţiile tranziţiei societăţii româneşti spre o piaţă deschisă toate 
acqu/s-urile eficiente oferite de organismele internaţionale. Deschiderea pe care procesul globalizării o oferă este 
imensă şi cu rezultate promiţătoare. Aceasta presupune adaptarea meşteşugului şi a meşteşugarului la solicitările 
noi ale societăţii. De aceea, cred că preocuparea pentru cunoaşterea şi păstrarea tradiţiilor meşteşugurilor populare 
nu răspunde unei concepţii paseiste, nu reprezintă atitudinea nostalgică a unor specialişti pentru fenomene care se 
pierd. Dimpotrivă, un număr impresionant de discipline, de la antropologia culturală, la etnografie şi marketing, la 
design, la economie şi comerţ, au în vedere potenţialul pe care îl reprezintă arta populară şi meşteşugurile artistice 
tradiţionale pentru societatea modernă. Faptul acesta se petrece pretutindeni în lume, chiar şi în ţări în care arta 
populară mai există doar în muzee şi colecţii. Cu atât mai mult la noi unde meşteşugurile artistice populare sunt încă 
vii în numeroase zone etnografice şi satisfac necesităţi cultural-economice ale populaţiei, mai ales din mediul rural, 
dar şi urban. 

Târgurile creatorilor şi meşterilor populari demonstrează că produsele prezentate aici sunt solicitate deopotrivă 
în mediul urban şi adeseori constituie un punct de atracţie pentru turişti: dezvoltarea unei industrii a turismului în 
România va trebui să se bazeze şi pe producţia meşteşugurilor artistice. Participarea la expoziţii şi târguri 
internaţionale este o primă formă şi o formă importantă a globalizării. Asemenea contacte aduc după ele şi o serie 
de influenţe reciproce care, asimilate, introduc arta populară românească în fluxul globalizării. Un singur exemplu îl 
menţionez ca o provocare pentru dumneavoastră. Cunoscuţii creatori bucovineni de ouă încondeiate, prin 
intermediul Fundaţiei Româno-Americane .Aid to artisans", realizează de câţiva ani ouă încondeiate cu cromatica 
schimbată faţă de cea originară (monocrome: violet, albastru, brun), ce sunt prezentate în târgurile internaţionale de 
la New York şi vândute ca podoabe pentru pomul de Crăciun. 

Nu este, deci, numai o simplă intervenţie de ordin decorativ în cromatică, ci o mutaţie în semnificaţia cultică a 
unui obiect de artă populară românească. 

Care este atitudinea noastră, a etnografilor, faţă de acest fenomen? Desigur că nu este uşor de acceptat. în 
acelaşi timp, fenomenul există şi evoluează. Există, în acelaşi timp, numeroase familii care îşi asigură existenţa prin 
practicarea acestui meşteşug artistic, care a fost revigorat în ultimul deceniu. 

în acest cadru, credem că este important că se valorifică elementele de expresie artistică ţinând de compoziţia 
decorativă a obiectului şi acurateţea execuţiei, specifică acestui meşteşug artistic tradiţional românesc. 

Asemenea mutaţii ne aşteaptă, ele există şi vor fi în toate domeniile culturii populare, de la arhitectură, la 
vestimentaţie, de la obiectul cu finalitate utilă şi decorativă, până la folclorul muzical. 

Or, în asemenea situaţie este absolut necesară asistenţa specialistului şi participarea directă a instituţiilor şi 
organismelor care se ocupă cu ansamblul problemelor pe care le discutăm astăzi aici. 



Drd. Laura JIGA 
(IEF „Constantin Brăiloiu”) 


Ne mai învaţă ceva lecţia Turnului Babei? 


Comunicarea pe care mi-am propus-o în cadrul tematic al „Identităţii şi globalizării" va fi una predominant 
metaforică, asupra unei povestiri biblice a Turnului Babei. 

in vremea aceea era tot pământul o singură limbă şi un singur grai la toţi. 

Purcezând de la răsărit, oamenii au găsit în Ţara Senaar un şes şi au descălecat acolo. 

Apoi au zis unul către altul: 

„Haidem să facem cărămizi şi să le ardem cu foc!" Şi au folosit cărămizi în loc de piatră, iar smoala în loc 
de var. 

Şi au zis iarăşi: 

„Haidem să ne facem un oraş şi un tum al cărui vârf să ajungă la cer şi să ne facem faimă înainte de a ne 
împrăştia pe fata a tot pământul!" 

Atunci s-a pogorât Domnul să vadă cetatea şi tumul pe care-l zideau fiii oamenilor. 

Şi a zis Domnul: 

„lată, toţi sunt de un neam şi o limbă şi iată ce s-au apucat să facă şi nu se vor opri de la ceea ce şi-au pus 
în gând să facă. 

Haidem, dar, să ne pogorâm şi să amestecăm limbile lor, ca să nu se mai înţeleagă unul cu altul". 

Şi i-a împrăştiat Domnul de acolo în tot pământul şi au încetat de a mai zidi cetatea şi tumul. De aceea 
s-a numit cetatea aceea Babilon, pentru că acolo a amestecat Domnul limbile a tot pământul şi de acolo i-a 
împrăştiat Domnul pe toată faţa pământului. (Facerea, 11, 1-9) 

Istoria Babelului poate fi analizată în termenii orgoliului nemăsurat, pedepsit în cele din urmă; sau în 
termenii relaţiei urban-rural, sau sedentar-nomad. Nu mă voi opri asupra lor, dar o să le am permanent în minte 
când voi încerca să discut relaţia unitate/totalitate-dispersare. 

Povestea Turnului este tensionată, tensiune indusă de sensurile contrare ale centrilor narativi, înălţare şi 
cădere. 

în câmpul semantic al ridicării Turnului sunt angajaţi termeni precum unitate, totalitate, productivitate, 
succes, iniţiativă umană şi, nu în ultimul rând, comunicare. Limba unică (moştenire probabilă a vremurilor 
paradisiace) asigură mijlocul prin care circulaţia informaţiei atinge nivelul maxim. Animaţi şi dirijaţi prin forţe 
centripete, cei care au descălecat în şesul Senaar construiesc, pe verticală, o lume unică şi globală. 

Să-şi asigure faimă, să-şi facă un nume, aceasta este ambiţia constructorilor. Dorinţă de a intra în memoria 
universală a istoriei. Pentru prima oară un grup de oameni vrea să-şi afirme identitatea. Odată ridicat turnul, ei 
înşişi aveau de gând să se împrăştie, purtându-şi cu mândrie numele nou creat, prestigiul şi puterea. 

îmi imaginez Babelul ca o societate supraorganizată, în care comenzile alunecă între etaje, cărămizile sunt 
urcate prin scripeţi bine unşi, smoala fierbe, în care fiecare ştie ce are de făcut, ordinele inginerilor sunt înţelese 



489 


şi respectate, consensul este total. Seara, oamenii se odihnesc, dornici să înceapă o nouă zi care va mai înălţa 
cu câţiva centimetri nivelul zidului şi al izolării lor. Căci s-au îndepărtat de „ceilalţi” şi de natură, bună doar să fie 
sursă a materialelor de construcţie. La propriu, Turnul Babei este artificial. „Şi au folosit cărămida în loc de piatră, 
iar smoala în loc de var"; artefact în locul naturalului, după cum remarca P. Zumthor. 

O lume orientată vertical. O copie (sau alternativă?) a naturii. Siguri pe ei şi îmbătaţi de propriul ideal, 
constructorii au uitat că lumea fusese făcută de necuprins. Nu ştiu dacă babelenii au vrut să devină aidoma lui 
Dumnezeu; cred, mai degrabă, că au uitat de El, cuprinşi de febra construcţiei. Poate că intervenţia divină nu a 
fost o pedepsire a orgoliului de creator, ci o lecţie prin care Dumnezeu le-a reamintit că El a făcut lumea, trecutul 
şi viitorul, văzutul şi nevăzutul, perceptibilul şi imperceptibilul, ordinea, iar, în cadrul ei, contradicţia şi 
imprevizibilul. Oricărei cuprinderi raţionalizate îi scapă accidentalul, semn al unei alte ordini a lumii. 

Celor din Babei le-a fost luată limba unică, aminitire a Paradisului în care omul comunica, prin ea, cu 
Dumnezeu, dar şi iluzie a raţionalizării (v. Gadamer) şi, inevitabil, a închiderii lumii într-însa. în schimb, le-au fost 
date limbajele, întemeiere a identităţilor şi diversificării. Fiindu-i uitată valoarea primordială, de comunicare cu 
Dumnezeu, de raportare la real prin apel la transcedental, limba unică devenise simplu suport al comenzilor de 
construcţie. Acesta a fost punctul de ruptură al societăţii Babelului. 

Apoi a urmat dispersarea. Turnul a fost abandonat (căci criza comunicării, bine camuflată în spatele 
consensului, era evidentă de acuma). 

Constructorii au plecat care încotro şi au întemeiat noi genealogii, noi culturi, ideologii, religii, ştiinţe, l-au 
urmat, însă, amintirea modelului care părea perfect, imaginea Turnului aşa cum ar fi trebuit să arate terminat. în 
suflete au purtat nostalgia „unităţii pierdute" (sintagma lui P. Zumthor), pe care nu au ştiut cum să o înăbuşe. 
De-a lungul istoriei s-au reapucat să construiască Turnul, Turnuri, modele de universalitate pe care s-au străduit 
să le impună celorlalţi. 

Creatori de sisteme globale, au uitat, din nou, că lumea nu poate fi înghesuită în cadrele unei ordini care să 
fie în acelaşi timp şi unică, şi umană. Au reînceput construcţia globalizării, ai cărei sorţi de izbândă par favorabili. 
Limbajul comun al mediei asigură circulaţia rapidă a informaţiei, care, iată, nu mai comunică, ci anunţă şi oferă 
consensuri. Surplus informativ din care lipsesc reflexia şi sinteza, the news brings nothing new. Dar, aşa cum 
Turnul a fost început de atâtea ori, „ceilalţi" au fost mereu prezenţi, martori, povestitori sau victime ale 
construcţiei. 

Accidentalii sistemului, indivizi sau grupuri, neintegraţi algoritmului civilizat al dezvoltării construcţiei, obiecte 
şi fapte socioculturale care asigură contradicţia, sunt împinşi către margine, în aşa-numita lume a treia sau, cea 
numită în ultimii cca. 15 ani, lume a patra, în care stau înghesuiţi săracii, hoţii, criminalii, dar şi idealiştii, misticii, 
poeţii dintotdeauna. Natura însăşi, cu propriul imprevizibil, clatină siguranţa construcţiei. 

Povestea Turnului Babei vrea, poate, să ne înveţe că ambiţia de a cuprinde totalitatea porneşte de la o 
premisă falsă. Contradicţiile şi imprevizibilul, odată ignorate ca latenţe oricând actualizabile, devin factori ai 
viitoarei dispersări. Construcţia va fi, din nou, abandonată. Dar, poate, vom învăţa să renunţăm la ambiţia 
totalităţii şi ne vom desprinde privirile din zarea perspectivelor contingente. Atunci, lucrurile vor recăpăta sens: 
dezvoltarea, tehnologia, cunoaşterea, arta şi sacrificiul zidirii. 



Drd. Corina MIHĂESCU 

(CNCVTCP) 


Secesiune şi globalizare 


Intr-un remarcabil, ca valoare teoretică şi de previziune, studiu, elaborat în septembrie 1949, Anton Golopenţia 
afirma la un moment dat următoarele: „După ce progresul mijloacelor de comunicaţie a apropiat continentele şi 
ţările şi a făcut ca planeta să devie o lume unică, astfel de secesiuni pun în cauză celelalte state din toate 
continentele" (Ultima carte Sugestii pentru un program de guvernare, Editura Enciclopedică). 

Vorbind despre secesiuni, autorul o avea în vedere în primul rând pe aceea produsă în Rusia anului 1917 şi 
extinsă ca o consecinţă a celui de-al Doilea Război Mondial, într-o bună parte a Europei centrale şi răsăritene şi 
chiar a Asiei. El însuşi victimă a acestei secesiuni, căci la vremea când îşi redacta studiul împlinea un an de când 
rămăsese, practic, pe drumuri, silit a demisiona de la conducerea, şi în general din Institutul de Statistică, chiar de 
către unul din cei pe care îi îndrumase cândva în cercetările monografice aflate sub semnul programului iniţiat de 
Dimitrie Guşti (fostul său student, Miron Constantinescu). Peste câteva luni, în ianuarie 1950, urma a fi arestat de 
la masa de lucru de la Biblioteca Academiei, iar peste doi ani, în septembrie 1951, avea să-şi sfârşească zilele în 
închisoarea Jilava, la numai 42 de ani. 

Cazul său este numai unul singur dintr-o lungă serie neagră, un domeniu în care, din păcate, România s-a 
remarcat, cel puţin în spaţiul european supus secesiunii. 

Odată această secesiune încheiată, prin ceea ce Golopenţia prevedea atunci, în septembrie 1949, că va fi 
„pacea americană a anului 2000" (în realitate această pace americană s-a produs ceva mai devreme, la Malta, în 
1989), tendinţa către o lume unică, întreruptă pentru ţările din această parte a Europei pentru o perioadă de peste 
cinci decenii, urma, în opinia sa, a fi reluată. 

Timpul avea să-i dea dreptate în multe privinţe acestui intelectual român, rămas un vizionar chiar şi sub semnul 
propriului său destin tragic (sau poate cu atât mai mult), pe de o parte, grăbind sfârşitul secesiunii pentru lumea 
căreia îi aparţinuse şi amplificând anticipata tendinţă de reluare a globalizării (ca urmare îndeosebi a unui nou salt 
tehnologic, de o amploare imposibil de anticipat), pe de altă parte, făcând să apară în calea acestei mai accentuate 
tendinţe, obstacole şi fracturi, ale căror puncte de plecare numai în parte Golopenţia le putea prevedea. 

De fapt, globalizarea sau mondializarea nu reprezintă, din anumite puncte de vedere, o noutate absolută. 

Este vorba, în fond, de un proces cu mult mai vechi, care a evoluat şi s-a redefinit în timp, atât sub aspectul 
spaţiului în care s-a putut manifesta în perioade istorice succesive (conform unui anumit nivel de cunoştinţe, unor 
credinţe şi concepţii specifice), cât şi sub acela al conţinutului influenţat, la rândul său, de asemenea elemente. 

Faptul că lucrurile au stat în felul acesta este dovedit astăzi, când o dată cu sfârşitul secesiunii şi cu reluarea 
tendinţei către o lume unică (despre care vorbea Golopenţia în anul 1949), observăm, în ceea ce ne priveşte, că 
se manifestă, în principal, două tendinţe: una generală, prezentă pretutindeni în lume (cu excepţia, în mai mare 
sau în mai mică măsură, a societăţilor aflate încă, dintr-un motiv sau altul, sub semnul secesiunii) şi alta locală 
(naţională sau regională), reprezentând, de fapt, reluarea anumitor detalii specifice unor faze anterioare ale 
procesului, datând din vremea când, în mentalitatea colectivă, contururile lumii se reduceau, în esenţă, la acelea 
reprezentând doar o anumită parte (zonă sau regiune geografică) din aceasta. 

Argumente în favoarea valabilităţii unor asemenea remarci pot fi aduse din mai multe domenii, între care acela 
al culturii şi civilizaţiei populare ni se pare a fi unul dintre cele mai semnificative. 

A existat astfel o perioadă, şi nu scurtă, ci întinsă pe durata câtorva secole, în care tendinţa globalizării, aflată 
pe atunci în faza manifestării ei zonale (regionale), s-a exercitat, în cazul nostru, printr-un anumit aflux de realităţi 
şi termeni orientali (determinat într-o mare măsură de situaţia politică, dacă avem în vedere intensitatea sa atât de 
diferită la sud şi est de Carpaţi, pe de o parte, la nord sau vest de Carpaţi, pe de alta). 

Concretizat în elemente de provenienţă turcă (iar în turcă, cel mai adesea, de provenienţă arabă sau persană), 
identificabil întotdeauna şi în alte limbi din regiune (bulgară, sârbă, albaneză, greacă), nu de puţine ori chiar în toate 
aceste limbi, s-a propagat la români, de obicei prin intermediul uneia din limbile vecine enumerate mai sus (spunem 
„vecine", avându-i în vedere atât pe românii nord-dunăreni, cât şi pe cei sud-dunăreni). 

în diferite componente ale domeniului care ne interesează, acest aflux oriental s-a concretizat de-a lungul 
timpului în termeni deveniţi importanţi, unii consideraţi acum chiar indispensabili pentru înţelegerea autenticităţii şi 
specificului acelor componente. Este cazul, spre exemplu, a unor termeni precum cioban (păstorit), basma, dirmea 
(în Moldova grimea), fotă, gherdan, ipingea, imurluc, maramă, năframă, testemel etc. (port), bagea, cerdac, 
culă, geam, iatac, hogeag etc. (arhitectură), caval, cobuz, cobză, nai, muscal, geampara, manea etc. (muzical). 

Unii dintre aceşti termeni aparţin sau au aparţinut atât domeniului civilizaţiei rurale, cât şi aceluia al civilizaţiei 
urbane, situaţie pe care o putem constata şi în cazul unui termen generic, precum mahala, care în bulgară 
(mahala), albaneză (mahalle), sârbă (mahala) mai poate fi atestat şi astăzi (ca în româna de acum trei secole), 
atât cu sensul de „parte mărginaşă a aunui oraş", cât şi cu acela de „parte mărginaşă a unui sat", ceea ce aminteşte 
mai bine de semnificaţia sa iniţială, din arabă şi turcă, de „tabără, grup de locuinţe provizorii (corturi) ale unei 
populaţii (nomade), adesea alogene, aşezate la periferia unei localităţi". 

Revenind la cele două tendinţe despre care vobeam mai sus, este limpede, într-un domeniu ca cel muzical, 
spre exemplu, că asistăm, pe de o parte, la o tendinţă generală, de asimilare a unor influenţe de răspândire globală, 
pe de alta, la revigorarea unor realităţi mai vechi, aflate în urmă cu două-trei decenii pe cale de dispariţie, cum ar 
fi, spre exemplu, manelele (sing. maneaua), o revigorare care prin intensitatea ei surprinzătoare, dacă nu chiar 
unică în zonă, dovedeşte nu numai că „drumul Stanbulului" s-a redeschis, dar şi că mahalaua, departe de a fi 
dispărut, în condiţiile deceniilor de secesiune, a progresat tenace şi spectaculos, câştigând poziţii pe care statutul 
şi semnificaţiile ei iniţiale nu le-ar fi putut în vreun fel anticipa. 

Există şi alte cazuri, când fenomenele mai vechi, datorate la timpul lor unor tendinţe de regionalizare sau pur 
şi simplu unor influenţe locale, sunt contrapuse unor fenomene actuale, explicabile prin tendinţa generală din 
prezent. 

Mi-a fost dat, spre exemplu, să aud în anii din urmă, la postul naţional de radio, într-o anumită zi din luna 
februarie, o întrebare de felul: „Ce ne trebuie nouă Valentine's Day, când avem străvechiul nostru Dragobete?". 

Redactorul instituţiei respective, căruia-i venise ideea de a formula pe această cale o asemenea întrebare, 
exprimând în fond o anumită opţiune izvorâtă la rândul ei dintr-o binecunoscută mentalitate, ignora însă mai multe 
date şi realităţi, între care: 

• denumirea de Dragobete a fost şi a rămas mereu limitată ca răspândire, fiind practic necunoscută celei mai 
mari părţi a poporului român (indiferent de condiţie şi de mediu); 

• formal, ea reprezintă urmarea a unei false etimologii (sau etimologii populare), pe teren românesc, a 
cuvântului bulgar dragoveţ - specie de plantă cu adjectivul drag + sufixul oveţ, având sensul propriu de „cel care 
conţine dragoste"; fiind percepută de vorbitori ai limbii române ca un plural, forma de provenienţă bulgară dragoveţ 
a fost „trecută" de aceştia la singular, adică la un „probabil dragoveţ", de unde, ulterior, prin apropiere de 
substantivul bata (pl. bete) şi poate şi sub influenţa sufixului -ete (productiv în zona respectivă), s-a ajuns la actualul 
dragobete (în paranteză, ca fapt divers, să menţionăm că un redactor, de astă dată, din presa scrisă a ultimilor 
ani, recidivând în maladia tracismului, devenită cronică la noi în „epoca de aur”, explica la un moment dat pe 
Dragobete prin anticul Tyragetae - „geţii de la Tyras" (Nistru), ceea ce ar putea fi socotit mai degrabă comic, dacă 
n-ar fi penibil); 

• numele Sfântului Valentin (originar din latină, adică din limba căreia i se datorează însuşi statutul limbii 
române) şi obiceiurile legate de ziua acestuia (14 februarie) sunt cunoscute unei părţi cel puţin la fe! de importante 
a poporului român (de religie catolică şi, într-o anumită măsură, de naţionalitate română) ca şi aceea care-l 
cunoaşte pe Dragobete. 

Având în vedere toate acestea, întrebări şi explicaţii de tipul celor tocmai amintite devin, dacă nu ridicole, 
atunci inadecvate şi în orice caz inutile, căci indiferent de existenţa lor, cele două tendinţe despre care vorbeam 

mai sus vor continua să se manifeste, atât prin Dragobete sau prin Ziua Sfântului Valentin, cât şi prin manele, 
fiecare în parte cu mai mult sau cu mai puţin folos şi justificare pentru societatea românească. 

Sfârşitul secesiunii şi reluarea tendinţei spre o lume unică, în formulările de acum peste o jumătate de secol 
ale lui Anton Golopentia, au drept consecinţă nu numai cele două tendinţe menţionate, ci şi posibilitatea cunoaşterii 
libere de către specialişti a unor manifestări şi fenomene din noul spaţiu global către care se tinde. 

Aflată, deocamdată, în special din motive de ordin material, la îndemâna specialiştilor din ţările care n-au 
cunoscut secesiunea, această oportunitate, accesibilă tuturor într-un viitor mai mult sau mai puţin îndepărtat, va 
permite într-o zi şi unui cercetător român să abordeze cu propria-i viziune, un fenomen al culturii populare dintr-o 
zonă conservatoare a Italiei, de felul celui reprezentat de ceea ce cunoaştem îndeosebi la noi prin denumirea 
„Cimitirul vesel de la Săpânta". 

Şi ar fi desigur de dorit ca respectivul cercetător să poată realiza acest lucru la un nivel comparabil cu acela 
la care profesorul Bruno Mazonni de la Universitatea din Pisa şi-a dus la capăt lucrarea intitulată Le inscrizioni 
parlanti del cimitero di Săpânţa (Pisa, Edizioni Ets, 1999, 334 p.). 

Denumită cu modestie în subtitlul „Edizione" (= ediţie), cuprinde textele a 321 de inscripţii (304 versificate), 
care, împreună cu crucile respective şi cu pictura lor naivă, alcătuiesc un ansamblu original, ale cărui începuturi 
datează din a doua jumătate a anilor '30 ai secolului al XlX-lea şi se datorează lui Ion Stan Pătraş şi unor elevi ai 
săi, precum Gheorghe şi Toader Stan, Toader Turda, iar de la moartea sa, din 1977, unui alt elev, Dumitru Pop. 
Toate textele sunt reproduse în limba română şi însoţite de traducerea lor în limba italiană. 

Spuneam că lucrarea se intitulează cu modestie ediţie, deoarece, în afara textelor şi traducerilor, conţine o 
amplă secţiune, intitulată la fel de modest „Introduzione" (Introducere), unde nu numai că se prezintă date 
fundamentale (geografice, istorice, etnografice etc.) despre Maramureş, despre diferite aspecte generale ori locale 
ale ceremonialului funebru, despre fenomenul de la Săpânţa în sine şi despre unele corespondeţe ale sale, interne 
sau externe, mai vechi sau mai noi,despre Ion Stan Pătraş şi discipolii lui, dar se abordează şi chestiuni de grafie, 
de lingvistică (prezentându-se şi analizându-se numeroase particularităţi fonetice, morfosintactice, lexicale dintr-un 
grai extrem de preţios pentru cercetători, datorită influenţelor specifice şi mai ales conservatorismului său), de 
structură a textului, de versificare etc., totul însoţit de un glosar, de un indice al numelor proprii şi de o amplă 
bibliografie, numită „selectivă". 

Fie şi din această sumară enumerare, se poate înţelege că lucrarea nu este de fapt o simplă ediţie, ci mai 
curând o monografie a unui fenomen original din spaţiul civilizaţiei rurale româneşti, a cărui prezentare în exterior, 
dincolo de succesul peste aşteptări înregistrat în Italia, rămâne o sursă preţioasă de date şi informaţii pentru 
specialişti din mai multe domenii. 

între aceste domenii nu trebuie uitat, desigur, cel istoric, căci fiecare inscripţie în parte reprezintă şi o frântură 
din cromatica populară (specie cu largă circulaţie în literatura română veche) a unei colectivităţi, din care se pot afla 
şi înţelege nu numai informaţii şi concepţii obişnuite, legate de viaţa şi destinul unor oameni, dar şi informaţii mai 
puţin obişnuite, dintre acelea care în spaţiul supus „secesiunii" au putut depăşi numai în acest mod barierele stricte 
ale cenzurii, dăinuind miraculos peste timp. 

Aflăm, spre exemplu, din inscripţia cu nr. 163 1 că Ion Pop, luptător în armata română pe frontul de est, în al 
Doilea Război Mondial, căzut prizonier la ruşi, a fost executat în Munţii Urali, în 1946, deci, după terminarea 
războiului, că Dumitru a Diochii şi Pop Gheorghe şi-au sfârşit zilele în închisoarea de la Gherla, în 1953, respectiv 
1954, pentru că au ajutat pe călugării şi pe preoţii greco-catolici ascunşi în păduri, după interzicerea Bisericii lor, în 
1948 (a se vedea inscripţiile 203 2 şi 244 3 ; că Stan Dumitru, alungat din propria-i casă (în care s-a făcut „Colectivul"), 
a ajuns la mină, s-a îmbolnăvit şi a murit înainte de a-şi vedea nepoţii cum cresc 4 etc. 

lată, prin urmare, cât de diferite şi, în acelaşi timp, cât de neaşteptate pot fi implicaţiile procesului despre ale 
cărui tendinţe şi aspecte am încercat a formula câteva consideraţii şi a aduce câteva exemple în contribuţia de faţă. 


Note: 

1 Mazonni, Bruno, Le inscrizioni parianti del cimitero di Săpânta, Edizioni Ets, Pisa, 1999, pp. 194-195. 

2 Idem, pp. 226-227. 

3 Ibidem, p. 257. 

4 Ibidem, inscripţia 265, p. 272. 



Led, univ. dr. Lucia OFRIM 

(Facultatea de Litere, Universitatea din Bucureşti) 


Identitatea unui sentiment: 
Urâtul şi viziunea despre lume 


în demersul antropologic clasic, cele mai des studiate categorii sunt relaţiile de rudenie, structurile politice, 
cosmologiile etc. Stările interioare nu au ocupat decât un loc marginal în atenţia cercetătorilor. 

Acest fapt se datorează unei prejudecăţi care a funcţionat multă vreme în antropologie şi anume ideea că 
deosebirea între culturi este vizibilă mai ales în planul vieţii materiale: instituţii, organizare socială, diverse 
clasificări. Se considera că natura umană este în mod esenţial aceeaşi pretutindeni şi că stările interioare, 
dispoziţiile, afectele sunt aprioric înţelese de către observator. 

Cercetările lingvistice au evidenţiat însă faptul că, în diverse limbi, vocabularul dedicat afectelor prezintă o 
foarte mare variabilitate. Această diversitate lingvistică pledează pentru o natură umană plastică, în măsură să 
prezinte un evantai de posibilităţi. Cu mare greutate s-a impus concepţia metodologică potrivit căreia sub 
denumiri exotice se pot ascunde stări sufleteşti care nu au corespondent nici în limbajul şi nici în experienţa 
anterioară a observatorului venit dintr-o altă cultură. Multă vreme a dominat ideea că viaţa interioară, emoţiile 
sunt obiectul unor „universalii" care ţin de o presupusă natură umană, identică pretutindeni. 

Expansiunea domeniului antropologiei psihologice a impus definitiv emoţia în repertoriul temelor majore de 
cercetare ale antropologiei contemporane. în primul rând este vorba despre cercetările care demonstrează că 
afectele sunt constructe culturale, efect al unei elaborări interactive sociale, modelate diferit în culturi diferite, 
fiind adevărate mărci identitare. Se încearcă izolarea şi identificarea dimensiunii culturale a afectului, dincolo de 
componentele biologice reactive. 

Cercetarea pe care ne-am propus-o are în vedere evidenţierea profilului cultural al unei stări interioare - 
„urâtul", un afect cu denumire intraductibilă, considerat circumscris spaţiului cultural românesc, alături de „dor”, 
„jale", „alean", „amar” etc. 

Cercetarea noastră încearcă să răspundă la următoarele întrebări: care este substratul mental care 
organizează percepţia „urâtului"? care este mecanismul conversiunii unei categorii estetice într-o stare psihică? 
ce constrângeri determină modelajul cultural al acestei stări? care sunt mecanismele reprezentării culturale? ce 
semnificaţii dobândeşte în contexte diferite? ce valori (estetice, morale etc.) i se asociază? 

în general, afectele au fost reprezentate ca „acea dimensiune a experienţei umane, cea mai puţin supusă 
controlului, cea mai puţin elaborată, în cea mai mică măsură efect al învăţării (de aici rezultând ideea 
universalităţii emoţiilor), cea mai puţin publică şi, în acelşi timp, cea mai puţin susceptibilă de a fi supusă analizei 
în termenii relaţiilor sociale şi culturale. Cu toate acestea, cercetările cele mai recente (...) subliniază bogăţia 
interpretărilor care pot fi date tocmai prin raportarea la dimensiunea socială şi la cea culturală. Cercetările pun 
în discuţie prejudecata conform căreia emoţiile ar fi de ordinul interiorităţii, al iraţionalului, al naturii" 1 . 

Noua direcţie de cercetare reprezentată de antropologia emoţiei încearcă să demonstreze că emoţiile sunt 
entităţi constituite cultural. în această categorie se înscriu în primul rând acele afecte care sunt circumscrise în 

spaţii culturale distincte. Primul aspect care le individualizează este denumirea. Ceea ce le este caracteristic 
este intraductibilitatea. 

Emoţiile nu sunt simple etichete pentru stări interioare a căror esenţă este presupusă a fi universală. 
„Reţelele pragmatice şi asociative ale semnificaţiilor în care este antrenat fiecare cuvânt ce desemnează o 
emoţie sunt deosebit de bogate. Sensul complex al fiecărui cuvânt de acest fel este rezultatul rolului important 
pe care aceste cuvinte îl joacă în articularea unei palete întregi de valori culturale, relaţii sociale şi circumstanţe 
economice. A vorbi despre emoţii înseamnă simultan să vorbeşti despre societate şi politică, despre relaţii de 
rudenie şi căsătorie, despre normalitate şi devianţă" 2 . 

A înţelege sensul unui cuvânt ce denumeşte o emoţie înseamnă a fi capabil să intuieşti o întreagă scenă 
cu relaţii interpersonale, evaluări morale, expresii faciale - totul integrat în structura socială. 

în prezenta lucrare, am încercat să reconstituim modelajul cultural responsabil de profilul „urâtului", o stare 
sufletească complexă, circumscrisă ethosului popular românesc 3 , examinând contexte diagnostice prezente atât 
în limbajul comun, cât mai ales la nivelul creaţiei poetice populare. 

De exemplu, în calitate de motiv liric, „urâtul" nu poate fi delimitat într-un ciclu tematic, el fiind prezent în 
substanţa semantică şi imaginară a tuturor categoriilor folclorului literar. 

Intenţia noastră a fost de a integra expresia literară în contextul „formei de viaţă" care i-a dat naştere. 
Dincolo de text se află întotdeauna sensibilităţi, trăiri, atitudini şi comportamente umane, care presupun un 
elaborat modelaj cultural. 

Un sentiment, o stare sufletească îşi dobândeşte substanţa după modelul social al ambianţei în care se 
naşte. De exemplu, în culturi diferite, noţiunea de tristeţe poartă un bagaj cultural distinct şi se concretizează 
într-un spectru de stări cu nume diferite. Cuvintele care denumesc afectele servesc la descrierea şi făurirea 
modelelor de expresie, de manifestare a sentimentelor. 

Astfel, „urâtul", în accepţia sa de categorie existenţială, de sentiment, este dublat de „urâtul" - categorie 
estetică. Această dublă ipostază are efectul de a potenţa reciproc conotaţiile. Mai mult, în numeroase ocurenţe, 
cuvântul apare cu ambele sensuri simultan, disocierea fiind imposibilă. 

La nivelul culturii populare, în calitate de categorie estetică, „urâtul" funcţionează ca un element de cod ce 
figurează alteritatea care este dificil sau imposibil de asumat. în cazul extrem, când este vorba despre o alteritate 
ontologică, atunci când fiinţa umană este pusă în contact cu spaimele necunoscutului, cu forţe pe care nu le 
poate înţelege, ea încearcă să-şi explice cauza dezechilibrului, atribuind o formă, imaginând o materializare care 
să-i faciliteze asumarea. 

Intenţia de a figura diferenţa radicală ce caracterizează entităţile supranaturale pe care şi le imaginează 
omul se loveşte de limitarea inerentă la inventarul morfologic al lumii reale. Omul este pus în situaţia de a figura 
o altă lume cu elementele lumii sale contingente. Pentru a da expresie acestei alterităţi radicale care îl 
înspăimântă, singura soluţie este de a reorganiza, de a sintaxa altfel segmentele lumii trăite. 

Procedeul este reducerea necunoscutului la cunoscut. Are loc o dublă mişcare. Pe de o parte, apropierea, 
„traducerea" necunoscutului, se face prin atribuirea de însuşiri familiare, iar, pe de altă parte, distanţarea, 
marcarea diferenţei, se face prin realizarea dizarmoniei, prin raporturi bizare între părţile componente, prin 
asocieri care contrazic percepţia curentă. Aşadar, distanţarea se produce prin recurgerea la „urât". 

Masca vorbeşte despre o altă lume, dar în termenii lumii de aici. 

„Urâtul", în calitate de categorie estetică, este deci învestit cu puterea de a exprima tensiunea sufletească 
negativă, lipsa de rezonanţă, dizarmonia. De exemplu, măştile populare („urâţii" sau „uncheşii" de la priveghi) 
păstreză, inevitabil, o formă antropomorfă. „Abaterile" reprezentate de formele groteşti ale trăsăturilor sunt 
menite să învestească masca cu puterea de a intra în dialog cu entităţile aparţinând unui alt plan ontologic. 
Configuraţia măştilor încearcă de fapt să figureze tocmai aceste entităţi. „Urâţii" sunt mediatori între cele două 
lumi, parteneri pentru un dialog imaginat cu un alt plan ontologic. 

în cazul reprezentărilor malefice şi ale personajelor negative, „urâtul" este cel care figurează semnificaţia 
malefică sau negativă. Şi în acest caz monstrul este un compozit, are o imagine sincretică, în care apar 
elemente disparate, care combinate, realizează un efect terifiant. De exemplu, în descântec, „urâtul" figurează 
agresiunea malefică, iar în cântecul epic şi basm, „urâtul" întruchipează personajul negativ, corelându-se cu 
tarele morale. 

Observaţia care se impune este coincidenţa, identitatea aparenţei cu esenţa, urâţenia exterioară figurând 
atribute morale negative. Amintim că relaţia între aparenţă şi esenţă - de exemplu în basm - face obiectul unui 
joc de poziţii. Apare frecvent o aparenţă înşelătoare care însă întotdeauna va sfârşi prin a-şi dezvălui identitatea 
reală, esenţa adevărată. 

Pornind de la această identitate între aparenţă şi esenţă, a fost posibilă conversiunea simbolică între 
categoria estetică şi categoria existenţială. Cuvântul „urât" este învestit cu sarcina de a da o formă sensibilă, de 
a genera un câmp semnificativ cu sugestie negativă, pentru a figura astfel categorii abstracte de ordinul stărilor 
sufleteşti. 

în calitate de categorie existenţială, cuvântul „urât" poartă sarcini semantice multiple. Stările denumite sunt 
răspunsuri modelate social, care îşi găsesc semnificaţia în cadrul câmpului de interpretare a relaţiilor interper- 
sonale, a atitudinilor şi a comportamentelor sociale. Modelul cultural este filtrul care transformă emoţia funda¬ 
mentală în expresia ei manifestă, conştientă, de suprafaţă. 

Textele poetice reflectă tensiunile câmpului social, trăirile interioare, frustrările şi dificultatea articulării 
armonioase cu lumea. „Urâtul'' este şi el o expresie a acestei inadecvări sociale, când fiinţa umană este 
deposedată de reperele, de valorile pe care le consideră necesare, fundamentale echilibrului său existenţial. 
Circumstanţe precum: eşecul în dragoste, căsătoria nedorită, nepotrivirea între soţi, înstrăinarea cu diversele ei 
forme sunt de natură să declanşeze dezechilibrul profund al sinelui şi instalarea stării de „urât". 

Nu doar experienţele grave ale vieţii conduc la trăirea „urâtului" existenţial, ci şi circumstanţe banale ale 
cotidianului pot fi de natură să provoace „urâtul": „în neamul nostru românesc, «oameni cu urât» găseşti la 
fiecare pas. Unul nu poate să doarmă singur într-o odaie cu lampa stinsă sau micşorată: «îi este urât»; altul nu 
iese noaptea afară din casă fără însoţitor: «îi este urât»; iar altuia îi este urât să treacă fără tovarăşi, noaptea 
pe lângă cimitir sau pe lângă biserică" 4 . Observăm că „urâtul” este expresia fricii de necunoscut, asociate 
regimului nocturn. Categorii ale vidului de tipul: singurătate, întuneric, tăcere 5 sunt dominante în evocarea 
„urâtului" existenţial. 

Ca sentiment ontic, „urâtul" are o coloratură disforică, presupune o evaluare negativă atât a sinelui, cât şi a 
lumii. Nucleul lui constă într-o senzaţie de izolare. Fiinţa umană nu mai intră în rezonanţă cu lumea, nu mai este 
acordată cu ritmurile vieţii, nici cu cele ale naturii, nici cu cele ale comunităţii din care face parte. Trăirea 
dureroasă a acestei izolări este, de fapt, „urâtul". 

Situaţia opusă, cea a unei excesive solicitări, care vine însă dintr-o singură direcţie, prin monotonia insupor¬ 
tabilă pe care o presupune, conduce, prin saţietate, la aspectul timic al „urâtului". în acest caz este vorba despre 
o nuanţă mai puţin intensă a sentimentului, deoarece starea este resimţită ca remediabilă, deci temporară. 

în general, tot ceea ce depăşeşte limitele considerate rezonabile (durata unei acţiuni în primul rând) este 
de natură să solicite negativ psihicul, care nu se poate adecva la regimul stimulilor externi (acesta este fie 
insuficient - plictiseală, fie în exces - saţietate), ducând în ambele cazuri la instalarea „urâtului". 

Acest refuz al lipsei de măsură trădează aspiraţia fiinţei umane spre echilibru, spre armonie, spre integrarea 
în ritmurile firii. 

Faptul că „urâtul" nu este reductibil doar la expresia sa somatică şi psihologică, este dovedit de varietatea 
noilor componente pe care le dezvăluie, atunci când apare transfigurat în calitate de motiv poetic. Funcţia 
poeziei nu este de a genera stări sufleteşti, ci este o expresie a acestor stări. 

Nu este vorba de o expresie-simptom, ci de o expresie a trăirilor primare tradusă simbolic. Impulsul afectiv 
este secondat de o filtrare cognitivă. Se ştie că arta nu exprimă sentimente ca atare, ci ideea de sentiment, după 
cum limbajul nu exprimă lucruri reale, ci ideea acestora. 

Transfigurate artistic, sentimentele suferă un proces de abstractizare, sunt decupate din cotidian. Ele 
dobândesc o alteritate, o autonomie care le face capabile să devină elemente de compoziţie ale imaginilor sen¬ 
sibile, total eliberate de instanţele realităţii primare. Este cazul „urâtului" ipostaziat. Acesta are cel mai mare grad 
de poeticitate dintre toate proiecţiile imagistice pe care le cunoaşte „urâtul". Aici, semnificaţia primară dezvoltă 
un adevărat evantai de conotaţii rezultate din manipularea plasticităţii ei în interesul expresivităţii artistice. 

în acelaşi timp, imaginile prin care se concretizează motivele lirice constituie expresia imperativului de a 
conceptualiza şi de a comunica experienţe, stări, aspecte pozitive sau negative ale cotidianului. în termenii lui 
Dumitru Caracostea: „formele de viaţă socială şi plăsmuirile devenite tradiţionale apar ca două feţe ale aceleiaşi 
realităţi" 6 . în acelaşi sens, Mihai Pop observa că, prin mesajele lirice, „sătenii reflecteză asupra lumii şi vieţii lor, 



496 


nu oglindesc direct realitatea, ci o filtrează prin trăiri profunde (...) îşi exprimă gândurile despre diversele ipostaze 
ale vieţii, reflecţiile lor despre lume” 7 . 

Aşadar, toate aceste elemente se constituie într-o viziune despre lume. „Urâtul", înţeles atât ca o categorie 
estetică, cât şi ca stare, ca o categorie existenţială, contribuie la nuanţarea felului în care omul îşi concepe locul 
în lume, prin raportare la realitatea înconjurătoare, atât în componentele ei contingente, cât şi în aspectele 
metafizice. 

A existat mereu întrebarea referitoare la felul în care gândesc şi simt oamenii aparţinând unor culturi diferite. 
S-au conturat două perspective. Herodot sugera ideea că limbile diferite şi chiar scrierea diferită conduc la 
moduri diferite de a gândi şi de a simţi. Platon avansa însă ideea că pretutindeni oamenii au, mai mult sau mai 
puţin, aceeaşi „memorie a speciei" în ceea ce priveşte lumea, iar culturile diferă prin ceea ce fiecare dintre ele 
a uitat din acel fond originar comun. Cele două puncte de vedere au provocat o dispută veche de peste două 
milenii şi care este încă deschisă. 


Note: 

1 *** Introduction: Emotion, Discourse, and the Politics of Everyday Life, în „Language and the Politics of Emolion", ed. by 
Catherine Lutz and Lila Abu-Lughod, Cambridge University Press, 1990. 

2 Idem, p. 6. 

3 Prin ethos înţelegem: „Expresia unui sistem de organizare al pulsiunilor şi emoţiilor indivizilor, standardizat cultural", Gregory 
Bateson, Naven , Stanford University Press, 1958, p. 118. 

4 Ciauşanu, Gheorghe, Superstiţiile poporului român in asemănare cu ale altor popoare vechi şi nouă, Bucureşti, 1914, p. 172. 

5 Amintim aproximarea „urâtului": „Urâtul din ce-i fâcut?/Din omul care-i tăcut". 

6 Caracostea, Dumitru, Poezia tradiţională română, voi. II, p. 545. 

7 Pop, Mihai, Poezia populară din Maramureş, în „Folclor românesc", voi. II, pp. 287-290. 

Cadastrul cultural al judeţului Harghita. 
Cercetarea instituţiilor şi evenimentelor culturale din regiune 


Centrul Cultural Judeţean Harghita, ca succesor al Centrului Judeţean de Conservare şi Valorificare a Tradiţiei 
şi Creaţiei Populare, doreşte, pe de o parte, să continue unele funcţii ale acestuia, iar, pe de altă parte, să se 
definească drept instituţie profesională de specialitate care are ca obiectiv fundamental identificarea, cercetarea, 
păstrarea şi promovarea valorilor cultural-artistice, a tradiţiilor populare, sprijinirea creaţiei cultural-artistice şi a 
schimburilor culturale interregionale, naţionale şi internaţionale. Structura organizatorică a Centrului Cultural 
cuprinde şase compartimente, dintre care cinci secţii de specialitate şi un compartiment administrativ-financiar. 
Funcţionând în subordinea Consiliului Judeţean din punct de vedere juridic şi financiar, pentru a ne putea îndeplini 
funcţiile principale de sprijinire a activităţilor culturale din regiune ne îndreptăm spre foruri civile de finanţare. Astfel, 
pe lângă bugetul asigurat de Consiliul Judeţean, încercăm să participăm la proiecte regionale, naţionale, 
internaţionale, europene, implicând noi surse de finanţare pentru a efectua cât mai eficient activităţile propuse. Pe 
lângă desfăşurarea manifestărilor culturale proprii ale centrului, dorim să acordăm asistenţă organizatorică şi 
profesională în realizarea spectacolelor şi elaborarea proiectelor pentru instituţiile culturale din regiune. 

în cadrul activităţilor Centrului Cultural, realizările noastre implică interdisciplinaritate în direcţia învăţământului, 
a cercetării, a culturii în general. Pentru a desfăşura obiectivele propuse - sprijinirea instituţiilor şi a manifestărilor 
culturale, în primul rând în spaţiul rural -, avem nevoie, ca punct de plecare, de informaţii necesare despre starea 
actuală a localităţilor în întregime, privind viaţa culturală a acestora. 

Scopul cercetării: îmbunătăţirea vieţii culturale din judeţul Harghita. Acest scop dorim să-l realizăm cu ajutorul 
unui program complex, în mai multe faze. în primul rând, pentru a putea promova cultura generală a regiunii, pentru 
a putea acorda asistenţă prin intermediul specialiştilor din domeniu, este necesară culegerea, prelucrarea şi 
digitalizarea cunoştinţelor şi a informaţiilor legate de viaţa culturală a populaţiei-ţintă. Deşi în cadrul cercetării este 
vizată întreaga populaţie a judeţului Harghita, în cursul realizării programului grupul-ţintă se restrânge la instituţiile 
formale şi informale a căror activitate se constituie în strânsă legătură cu sfera culturală. 

Metodologia cercetării: programul se va desfăşura prin mijloace cantitative şi calitative. Astfel, am construit 
chestionare specifice, adresate instituţiilor, respectiv interviuri semistructurate cu persoane din zonă implicate în 
domeniul etnografiei. 

Obiectivele cercetării: dorim să obţinem informaţii despre: 

• infrastructura locală care stă la dispoziţie pentru organizarea unor evenimente culturale; 

• problemele şi necesităţile funcţionării instituţiilor culturale, aspectele generale şi specifice, caracteristice vieţii 
culturale locale. 

Prin prelucrarea şi sistematizarea cunoştinţelor din domeniul culturii generale putem obţine o bază de date, care 
conţine totalitatea informaţiilor necesare, acestea putând fi: 

• digitalizate, mediatizate în cadrul unor condiţii stabilite anterior; 

• folosite pentru îmbunătăţirea situaţiei actuale prin asistenţă acordată pe domeniile problematice; 

• folosite de localităţi (datele referitoare la acestea) ca o colecţie unică a caracteristicilor locale, atât pentru 
funcţionarea interioară, cât şi pentru a fi puse la dispoziţia forurilor mai largi, potenţial interesate. 

Dorim, deci, să efectuăm un proiect, implicând toate localităţile judeţului, cercetându-le în mai multe faze de 
lucru, culegerea informaţiilor fiind efectuată pe dimensiuni multiple: manifestări, respectiv instituţii. 

Manifestări: în cadrul manifestărilor, al spectacolelor culturale, dorim să clasificăm totalitatea evenimentelor din 
cursul anului calendaristic, care se petrec în jurul populaţiei-ţintă. Spectacolele, la rândul lor, pot fi grupate din punct 
de vedere al tipului lor sau al provenienţei . Caracteristicile de bază ale prezentatorilor, ale domeniului cultural în care 
îşi realizează activitatea, respectiv ale instituţiei căreia îi aparţin se discută detaliat în tratarea grupurilor amatoare 
aparţinând localităţii cercetate. Astfel, le tipizăm anticipat populare-tradiţionale şi aşa-numite modeme, care cuprind 
evenimente artistice de alt gen decât populare. Originea geografică în contextul actual se referă la prezentatori şi 
înseamnă dihotomia local - din altă localitate. Prezentatorii oaspeţi pot fi importanţi din punct de vedere al relaţiei lor 
cu localitatea respectivă şi al distanţei, nivelului, locului de provenienţă. 

Instituţii: La rândul lor, instituţiile-ţintă ale anchetei se clasifică din mai multe puncte de vedere: pe de o parte, 
se diferenţiază pe baza sferei căreia îi aparţin - publice (de stat) şi civile, iar, pe de altă parte, pe baza legăturii directe 
sau indirecte cu viaţa culturală. 

DIRECT CULTURAL 
SFERA CIVILĂ 

Asociaţii, fundaţii, societăţi culturale 
Grupuri amatoare artistice 
Meşteri purtători ai ocupaţiilor populare 
SFERA DE STAT 
Căminul cultural 

„INDIRECT” CULTURAL 

SFERA CIVILĂ 
Biserica 

SFERA DE STAT 
Consiliul local 
Instituţiile de învăţământ 
Instituţiile sanitare şi Poliţia 

1. în cadrul cercetării instituţiilor din tabelul de mai sus, ancheta se concentrează pe căminele culturale şi 
responsabilii acestora: activitatea desfăşurată, respectiv dotarea tehnică detaliată, capacităţile şi problemele, nevoile 
funcţionării. 

în perioada socialismului, căminul cultural funcţiona ca locul de desfăşurare a multor activităţi obligatorii, atât 
pentru adulţi, cât şi pentru elevi, dar acestea însemnau totuşi activităţi care au adunat oameni, care au asigurat un 
segment al manifestărilor culturale. Deşi erau organizate centralizat, sub forma concursurilor de tip „Cântarea 
României”, prin implicarea publicului, aceste spectacole pot fi definite ulterior ca modalităţi de integrare în acest 
domeniu. Nu dorim să aducem un omagiu activităţilor amintite, de dinainte de 1989, dar trebuie să observăm că, în 
deceniul trecut de la aşa-numita revoluţie, căminele culturale în mare parte şi-au pierdut funcţia principală de 
integrare a publicului prin difuzarea culturii. 

Privind funcţionarea actuală a căminelor culturale rurale, putem observa că activităţile care se petrec în aceste 
instituţii se restrâng la desfăşurarea evenimentelor familiale. 

Prin intermediul cercetării, avem ca scop conturarea capacităţii umane, a infrastructurii, a dotării localităţilor din 
punctul de vedere al activităţilor culturale, pentru a putea evalua şi elabora o strategie de viitor în privinţa programelor 
care pot fi organizate în locurile respective. 

Chestionarul pentru responsabilii culturali conţine mai multe părţi: 

• Prima parte se referă la datele personale ale responsabilului cultural. în centrul atenţiei se află şcolarizarea 
responsabilului cultural şi acele cursuri de specializare terminate de el care sunt strâns legate de ocupaţia lui. Pe 
baza acestor informaţii putem să-i oferim cursuri de specializare care astfel pot fi organizate pe criterii precise. 

• Partea a doua a chestionarului conţine o serie de itemuri prin care obţinem informaţii despre starea căminelor 
culturale din judeţul Harghita şi despre dotarea lor. Manifestările culturale se desfăşoară de obicei în aceste clădiri 

şi trebuie să cunoaştem acele circumstanţe în care acestea pot fi organizate. Cunoaşterea stării şi dotării lor ne ajută 
să le oferim organizatorilor instrumentele şi asistenţa de care au nevoie. 

• Partea a treia a chestionarului se referă la evenimentele culturale organizate în localităţile judeţului Harghita. 
Prin informarea privind desfăşurarea unor manifestări şi spectacole culturale a căror organizare a devenit deja 
tradiţie, putem crea un calendar de evenimente culturale prin care putem oferi informaţiile necesare pentru acele 
persoane care vor să participe la aceste manifestări şi spectacole. Aici ne concentrăm nu numai asupra spectacolelor 
şi a manifestărilor, ci şi asupra organizatorilor şi a susţinătorilor financiari. 

2. Pe lângă căminele culturale, ca instituţii publice de bază a căror sarcină ar fi finanţarea vieţii culturale şi a 
instituţiilor legate de aceasta, acordăm atenţie consiliilor locale comunale. De la aceste instituţii centrale dorim să 
aflăm informaţii generale referitoare la evenimente, infrastructură, buget, funcţionarea organizaţiilor 
nonguvernamentale din domeniu. Acordăm atenţie astfel şi economiei localităţilor ca fiind una dintre principalele 
caracteristici decisive ale vieţii culturale. Ipotezele pe baza experienţelor anterioare presupun o relaţie strânsă între 
economie şi cultură. După cum afirma Francois Mitterand, „cine investeşte în cultură, investeşte în economie". Tot 
legat de dotarea satului, dorim să descriem capacitatea de primire a unităţilor locale. 

Prin intermediul Chestionarului pentru consiliile locale vom culege informaţii generale despre comună, cum ar 
fi: suprafaţa totală, numărul populaţiei, date demografice, infrastructură, căi de comunicaţie, numărul ONG-urilor şi 
cel al întreprinzătorilor. Pe baza acestor date vom avea o imagine despre comuna respectivă, putând să facem 
comparaţii cu celelalte comune, să discutăm despre starea actuală şi să analizăm perspectivele viitoare. în afara 
acestor informaţii generale ne interesează şi programele culturale ale consiliului comunal, cele organizate de mai 
multe foruri între care şi consiliul, respectiv programele finanţate/cofinanţate de acesta. Deci, în cadrul acestui 
chestionar avem întrebări despre: manifestări locale, parteneri în organizarea acestora, personalul angajat în 
domeniul culturii, finanţarea programelor (din ce sursă), organizaţii culturale, turism şi programe legate de turism, 
relaţii cu localităţi înfrăţite, calendarul evenimentelor anuale. Datele referitoare la viaţa culturală sunt necesare pentru 
a finaliza baza de date privind starea vieţii culturale în judeţ. 

3. Instituţiile de învăţământ reprezintă o dimensiune importantă în formarea culturală a generaţiilor, având, prin 
definiţie, pe lângă predarea cunoştinţelor necesare elevilor pe parcursul anilor şcolari, şi rolul educării populaţiei. 
Funcţiile educaţiei, după cum sunt descrise pe baza experienţelor anterioare, se îndeplinesc în mod diferit, mai intens 
sau mai puţin accentuat, depinzând de instituţii, pedagogi, prestigiul şcolii, caracteristici locale. Totuşi, ipotezele 
formulate de specialiştii Centrului Cultural presupun rolul decisiv al instituţiilor de învăţământ în formarea afinităţii 
generaţiilor pentru evaluarea valorilor culturale. în cadrul acestei dimensiuni, prin intermediul chestionarelor 
elaborate, dorim să dezvăluim atât dotarea tehnică a instituţiilor referitoare la organizarea evenimentelor culturale, 
cât şi caracteristicile generale ale cadrului didactic, respectiv ale elevilor, scopul principal fiind cercetarea grupurilor 
de amatori formate din elevi, care aparţin acestei instituţii şi funcţionează sub coordonarea cadrelor didactice. 

4. Ca instituţii informatoare privind starea generală considerăm instituţiile sanitare şi poliţia. Informaţiile pe care 
dorim să le obţinem de la acestea vor fi generale, referitoare la localităţile-ţintă. Ipotezele legate de aceste instituţii 
se bazează pe cunoştinţele, statisticile existente, din care putem deduce caracteristici proprii modului de viaţă al 
locuitorilor. Numărul înregistraţilor (adulţi, copii), tipul bolilor particulare, crimele se analizează din punctul de vedere 
al deviaţiilor - alcoolismul, familiile cu un singur părinte, cu probleme etc. - care pot avea efect asupra vieţii culturale. 

5. Religiozitatea instituţională - rolul Bisericii în formarea comunităţii spaţiilor rurale - se ridică deseori deasupra 
instituţiilor legate mai strâns de stat. Integrarea populaţiei în evenimentele bisericeşti poate crea o mai mare 
apropiere, atât între grupuri largi alcătuite din majoritatea populaţiei, cât şi între grupuri de vârstă. Registrele de 
evidenţă ale lăcaşurilor de cult, ca în cazul instituţiilor descrise anterior, conţin informaţii de seamă pentru 
caracterizarea propusă. Preoţii, ca organizatori principali ai comunităţilor, vor fi interogaţi de anchetatori pentru a 
dezvălui fenomene semnificative în modul de viaţă al satului. Evenimentele legate de sărbători religioase, bisericeşti, 
participarea comunităţii la acestea, respectiv corurile care iau parte la ocazii festive devin importante pentru 
cercetare. 

6. Grupurile artistice amatoare locale reprezintă temeiul manifestărilor culturale permanente ale satului. 
Funcţionarea acestora asigură implicarea populaţiei atât ca public, cât şi ca participant activ. în condiţiile din ţările 
est-europene, unde grupurile culturale amatoare, formaţiile de cântece şi dansuri populare nu-şi pot susţine 
activitatea pe cont propriu, se iveşte necesitatea unui sprijin din partea consiliilor locale sau a societăţii civile, lată din 
ce cauză am ales ca cercetarea propusă să se concentreze şi asupra acestor instituţii implicate. 

Caracterizarea grupurilor pe baza statutului fiecăruia: amatori sau profesionişti. Un scop semnificativ fiind 
promovarea revitalizării spectacolelor prezentate de şi pentru copii şi tineri, acordăm atenţie caracteristicilor de vârstă 
ale grupurilor care susţin spectacole. 

Am clasificat după domeniul de activitate a grupurilor: formaţie instrumentală (populară, muzică uşoară, fanfară, 
simfonică); formaţie de dans (popular, modem); grup artistic (de copii, de adulţi); cor (de femei, de bărbaţi, mixt, de 
cameră). 

Pe lângă domeniile amintite, se acordă mare atenţie grupurilor organizate pe tema artelor manuale. în cadrul 
chestionarului, am enumerat douăzeci de tipuri de meşteşuguri, pe care dorim să le completăm cu noi informaţii 
suplimentare. 

Grupurile amatoare fiind motorul evenimentelor culturale, se deosebesc şi prin instituţia căreia îi aparţin. 
Conducătorul grupului va fi întrebat despre capacităţile, problemele, necesităţile, rezultatele, funcţionarea şi sursele 
de finanţare ale acestuia. 

După ipotezele noastre, grupurile artistice amatoare aparţin căminului cultural, şcolii sau bisericii. în cazul în 
care cele trei instituţii nu se implică, presupunem că se iveşte necesitatea cadrului juridic. De aceea vom cerceta 
organizaţiile civile existente în localitate ca potenţiale forme de funcţionare administrativă a grupurilor. 

7. Organizaţiile civile culturale: asociaţii, societăţi, fundaţii având ca obiectiv activităţile culturale, promovarea şi 
organizarea acestora etc. Folosind, din motivele amintite, acelaşi chestionar pentru organizaţii civile culturale şi 
grupuri artistice fără formă juridică, vom culege informaţii similare în cazul acestora. Considerăm totuşi a fi importantă 
accentuarea rolului şi acordarea atenţiei organizaţiilor civile culturale datorită faptului că, după un deceniu de la 
schimbarea regimului comunist, sfera civilă din România este încă în curs de formare, instituţionalizare, perioada de 
schimbare nefiind finalizată. Prin obţinerea cunoştinţelor despre funcţionarea actuală, necesităţile şi problemele, 
respectiv rezultatele acestora, putem elabora un plan de sprijinire pentru organizaţiile recent create, dar cu obiective 
valoroase. Dorim să acţionăm prin asistenţă profesională acordată conducătorilor acestora, prin invitarea unor 
experţi din domeniu. 

8. Despre aspectele etnografice ale unităţilor de cercetare putem culege informaţii mai mult prin intermediul 
metodei calitative, cu ajutorul interviurilor semi- şi nestructurate şi al fotografierii. Ca şi în cazul grupurilor amatoare, 
şi în acest caz, accentul va cădea asupra meşteşugurilor populare vechi şi a celor conservate până în zilele noastre, 
care sunt practicate de meşteri izolaţi, departe de atenţia publicului. Tipurile amintite de operatorii de teren, pe baza 
documentaţiei din domeniu, vor fi completate de experienţele directe, particulare, ale fiecărei localităţi în parte. 
Repondenţii acestei faze vor fi aleşi prin metoda relaţiilor de grup pe tema etnografică. Astfel, vom întreba bătrâni, 
pedagogi, „ştiutori” ai satului. 

Rezultatele aşteptate ale cercetării vor fi, pe de o parte, baza de date, digitalizarea şi mediatizarea acestora, 
importanţa lor fiind justificată prin lipsa de informaţii, iar, pe de altă parte, elaborarea unei serii de broşuri despre 
localităţile cercetate. Având o formă unitară, broşurile vor conţine informaţiile culese din dimensiunile diferite ale 
cercetării, aspectele generale şi particulare ale satelor, cu scopul de a putea fi difuzate, pentru a face cunoscută 
publicului localitatea în imagini. Din punct de vedere turistic, considerăm a fi de asemenea importantă existenţa 
materialelor informative. 

Faza actuală a cercetării este determinată de sursele de finanţare ale cercetării. Astfel, avem experienţe de 
teren, studii de caz pe comune deja cercetate. Prelucrarea datelor acestora este în curs de efectuare, având la 
dispoziţie doar experienţe particulare, pe tipuri diferite de localităţi. Chestionarele testate pot fi derulate însoţite de o 
serie de aprobări de la inspectoratele judeţene, care, la rândul lor, obţin unele informaţii similare. 

în câteva cuvinte, am putea spune că publicul s-a îndepărtat de manifestările, spectacolele şi evenimentele 
culturale, fiind caracterizat prin pasivitate. Funcţionarea grupurilor de amatori depinde de două mari condiţii: existenţa 
şi activitatea unui conducător de grup având capacitatea de a strânge resurse umane pentru scopuri culturale şi 
resursele materiale obţinute pentru funcţionare. 

Am întâlnit grupuri cu experienţe decisive în ceea ce priveşte depunerea proiectelor, dar cu probleme izvorâte 
din lipsa de informaţii, de genul: au primit înainte cu un an un milion de lei pentru desfăşurarea activităţii, dar nu 
cunosc procedura de ridicare a banilor de la sursa respectivă şi nu pot demara activitatea, pierzând şi suma amintită, 
lată, şi în acest caz simplu, se iveşte necesitatea perfecţionării managementului în domeniu, asistenţă care, 
potenţial, ar putea fi asigurată de Centrul Cultural. 



Dr. Narcisa STIUCĂ 

(CNCVTCP) 


Coordonate ale vieţii de familie la grecii 
din Izvoarele (judeţul Tulcea) 


Comunitatea elenă din comuna Izvoarele este unică în România din mai multe puncte de vedere: omogenă 
şi compactă, datând fără întrerupere din primele decenii ale secolului al XlX-lea, ea îşi păstrează o configuraţie 
interesantă sub aspectul păstrării valorilor materiale şi spirituale ce o definesc. 

Lucrarea de faţă se bazează pe o seamă de informaţii culese în ultimul an atât prin aplicarea unor 
chestionare privind obiceiurile familiale, cât şi cele calendaristice, dar şi pe observaţia directă şi înregistrarea 
unor evenimente şi reconstituirea repertorială. 

Tradiţia orală a satului, ca şi foarte puţinele surse bibliografice pe care le-am avut la dispoziţie vorbesc 
despre întemeierea acestuia în 1830 de către 20 de familii refugiate din sudul Dunării (13 de greci din zona 
Aspru-Acdere şi 7 de bulgari, din Curuchioi, districtul Varnei) 1 . Acestea s-ar fi retras din locurile natale împreună 
cu armatele ţariste până în sudul Basarabiei pentru ca apoi, dorind să revină acasă după instaurarea păcii, să 
facă un popas pe fosta moşie a unui turc pribegit pe la 1828, Ali-bei, ce se afla situată la poalele dealului 
Consulul Mare, pe apa râului Teliţa. Legenda satului este emblematică pentru păstrarea riguroasă a tradiţiilor 
legate de viaţa de familie: „Mai apoi, mânaţi de dorul locurilor naşterii lor, luându-şi drumul înapoi, poposiră aci 
cu întreg chervanul, deoarece, născându-se pe drum gemenii Tudoriţa şi Chiriac, ai unui Vaşili Lefter, mama 
trebuia să-şi facă repaosul celor 40 de zile cerute de higienă” 2 ; „Au plecat o dată cu revoluţia grecească din 
Grecia, în 1820-1821 şi au ajuns în Rusia, în zona Basarabiei; în 1828, au încercat să coboare la mare; venind 
în jos, au ajuns în aceste locuri. Aici au făcut popas. între timp, s-a născut un copil; cum regula era ca 40 de zile 
să nu părăsească locul nici lăuza, nici copilul, au rămas aici. Dar trebuiau să-si asigure venituri. Pe aici prin jur, 
erau păduri şi au început să taie lemnul la Tulcea pentru confecţionarea bărcilor. Au văzut că le-au adus venituri 
şi au rămas aici. Şi-au făcut bordeie, şi-au făcut un rost... Stăpân aici era un turc: Ali-bei şi-atunci au spus la sat 
Alibeichioi./.../” 3 . 

De-a lungul timpului, până prin deceniile şase-şapte ale secolului trecut, grecii din Izvoarele au păstrat o 
strictă endogamie. Conform autorului citat, „Grecii, evitaţi de locuitorii satelor învecinate, fac căsătoriile vreme 
îndelungată numai între dânşii şi cu bulgarele din sat; bulgarii aduc fete şi din alte sate, dar numai foarte rar, 
fetele refuzând să se ducă la greci'. El mai vorbeşte si despre „conservarea caracterului etnic al grecilor, 
grecizarea bulgarilor şi excesiva solidaritate a locuitorilor, ei constituind, de fapt, o unică mare familie, ai cărei 
componenţi sunt toţi rude apropiate între ele" 4 . Acest fapt se reflectă într-o interesantă sinteză lingvistică, 
vestimentară şi cutumiară. 

Chestionarele asupra vieţii de familie pe care le-am aplicat ne-au permis să cunoaştem structura pe cât de 
complexă, pe atât de bine conservată, a acestor tradiţii şi obiceiuri. Desigur, riturile de trecere 5 (cum sunt numite 
îndeobşte cele trei mari momente ale vieţii) au suferit de-a lungul timpului o serie de modificări datorate atât 
interculturalităţii (suprapuneri, împrumuturi, schimbări de funcţii sau doar formale), cât şi condiţiilor socioeco- 

nomice (urbanizarea şi industrializarea, spre exemplu, au contribuit la lărgirea exogamiei şi au dus la un mai 
mare metisaj). 

Nu ne vom opri în ceea ce urmează asupra scenariilor ritual-ceremoniale ale naşterii, nunţii şi înmormân¬ 
tării, întrucât acest lucru ar necesita mult mai mult spaţiu atât pentru descrierea etnografică, cât mai ales pentru 
interpretarea comparată a faptelor de cultură păstrate de-a lungul timpului şi integrate, după părerea noastră, 
unui model dobrogean, un fel de „copie la scară redusă" a spaţiului balcanic tradiţional. 

Vom revela doar două aspecte ale vieţii familiale importante şi definitorii pentru comunitatea de care ne 
ocupăm: sistemul relaţiilor de rudenie (reflectat în termenii de adresare şi în regulile de denominaţie) şi 
modalităţile ritual-ceremoniale de integrare în familie, neam şi comunitate a indivizilor ce au suferit relativ recent 
o schimbare de statut. 

Aşa cum arăta Claude Levi-Strauss, există două realităţi ce acoperă noţiunea de sistem de înrudire: „Astfel, 
pe lângă ceea ce noi propunem să se numească sistemul de denumiri (şi care constituie, propriu-zis, un sistem 
de vocabular), există un alt sistem, tot de natură psihologică şi socială, pe care îl vom desemna ca sistem de 
atitudini./.../ în plus, trebuie să facem întotdeauna distincţie între două tipuri de atitudini: mai întâi atitudinile 
difuze, necristalizate şi lipsite de caracter instituţional, despre care se poate admite că sunt pe plan psihologic 
reflectarea sau eflorescenta terminologiei şi, alături sau pe deasupra celor precedente, atitudinile stilizate, 
obligatorii, sancţionate prin tabuuri sau privilegii şi care se exprimă printr-un ceremonial fix. Aceste atitudini, 
departe de a reflecta în mod automat nomenclatura, se prezintă adeseori ca elaborări secundare destinate să 
rezolve contradicţiile şi să învingă deficienţele inerente sistemului de denumiri" 6 . 

Avem, aşadar, şi la grecii din Izvoarele trei serii de termeni: 

a) termeni generali ce denumesc generic principalele grade de rudenie; 

b) termeni ce definesc relaţia individului (ego) creată prin cele trei tipuri de înrudire consacrate 7 : părinţi- 
copii, soţ-soţie, copii ai aceloraşi părinţi; 

c) termeni ce decurg din relaţii de tip spiritual: năşia şi relaţia cu „babele satului". 

Dincolo de aspectul lingvistic al problemei, trebuie să subliniem încă de la început prezenţa unui foarte 
bogat şi activ fond de manifestări ritual-ceremoniale ce transpun în limbaj gestual, magic, obiectual raporturile 
interindividuale, interfamiliale în contextul schimbărilor de statut, dar, cum vom vedea, şi în altele general festive. 

Fără a ne propune o discuţie foarte amplă şi aprofundată a termenilor de rudenie, vom nota prezenţa în 
prima serie a termenilor pentru mamă („mana"), tată („baba"), fiu („iosum"), fiică („thigateram"), bunic („papus"), 
bunică („babu"), soacră („pitheram"), socru („pitherasum"), ginere („ghambros"), noră („nif”), văr („acsadrifus"), 
verişoară („acsaderfiam"), nepot („angonem"), naş („nunu"), naşă („nuna"), fin („cumbaru"), fină („cumbara"). 

Raportându-le la individ (ego), relaţiile de rudenie se dovedesc a fi precepute şi transpuse lingvistic mult 
mai nuanţat şi mai complex. Astfel, cu termenul „buliu", o persoană se adresează atât mătuşii prin alianţă (soţia 
fratelui oricăruia dintre părinţi), cât şi mătuşii şi cumnatei mai mari a soţului. „Lalu", echivalent raţional al „un¬ 
chiului", desemnează pe fratele tatălui, al mamei, dar şi pe soţul surorii tatălui sau mamei, iar „leliu" este doar 
sora de sânge a fiecăruia dintre părinţi. Cu „baţi" este desemnat fratele consangvin mai vârstnic, „cacu" fiind 
termenul pentru sora mai mare; fratele mai mic este numit „athrifosum", iar sora mai mică, „athrifim". Toate 
acestea ar trebui raportate la termenii generici „aderfos" (frate), respectiv „aderfi" (soră). Aceleaşi grade de 
rudenie sunt exprimate diferit prin prisma căsătoriei: „ienisti" este numit fratele mai mare al soţului, „drăghincu", 
fratele mai mic, iar „călinu", sora mai mică. 

Fie şi din simpla enumerare se poate observa că, odată cu schimbarea statutului, soţia (soţul) contractează 
alte relaţii ce se transpun în termeni lingvistici distincţi. Mai mult chiar, este remarcabil faptul că rudele de gradul 
doi (fraţii mai mari) ai soţului (soţiei) sunt fie numiţi prin termeni inconfundabili, fie, în cazul alianţei, prin termeni 
echivalenţi cu cei ce desemnează propriile rude de gradul al treilea (fraţii părinţilor şi soţiile acestora). 

Se poate spune că atât rudele din partea tatălui, cât şi cele din partea soţului se bucură de o atenţie 
evidentă, concretizată în cuvinte ce reflectă respectul şi afecţiunea deosebită. Putem afirma, aplicând criteriile 
analizei structurale operate de Radcliff-Brown, că termenii de rudenie se organizează nu numai în funcţie de 
relaţiile familiei elementare, ci şi în funcţie de sex, vârstă şi chiar generaţie. Pe de altă parte, putem vedea în 
varietatea termenilor de adresare destinaţi rudelor bărbatului o nuanţare a faptului, demonstrat de Emile 
Benveniste 8 , că „sistemul patrilocal, care, în înrudirea prin alianţă, a triumfat foarte de timpuriu, s-a impus singur 
şi a eliminat această serie de termeni ca amintire a poziţiei duble pe care o ocupau toate alianţele în interiorul 

clasificării înrudirii" (trad. n.). Altfel spus, unii termeni - mai ales cei care definesc relaţiile cu persoane din 
generaţii colaterale mai vârstnice din neamul soţului - se suprapun cu cei ce denumesc relaţiile de acelaşi fel din 
propria familie, în vreme ce rudele de gradul al doilea sunt numite distinct, prin raportare la noul statut. La 
aceasta se adaugă faptul că denumirile citate mai sus pentru fraţii mai mari şi mai mici sunt valabile atât pentru 
femeile căsătorite, cât şi pentru bărbaţi, opoziţia realizându-se nu în funcţie de sex, ci In funcţie de propria 
persoană. Faptul că aceşti termeni coexistă vine să sublinieze condiţia soţului, respectiv a soţiei, de persoană 
cu dublă apartenenţă, nicidecum anularea sau estomparea primei apartenenţe. 

Trebuie să punem, pe de altă parte, această diversitate terminologică, nu numai pe seama compoziţiei 
mixte greco-bulgare a grupului (ilustrată de termeni precum „drăghincu” sau „călinu”), ci şi pe aceea a unei 
realităţi sociale valabile până în urmă cu câteva decenii. O familie era compusă din mai multe generaţii - bunici, 
fii, nepoţi, căsătoriţi, care făceau menaj comun. Faptul este atestat în întreg spaţiul balcanic, dar mai cu seamă 
la greci şi la aromâni, despre care, citându-l pe Th. Capidan, Paul H. Stahl 9 afirmă: „La nivelul inferior, care 
corespunde gospodăriei, există unitatea socială numită femeii - familie. Grupul se separă la moartea tatălui sau 
când toţi fiii sunt căsătoriţi, deşi uneori continuă un timp să formeze o singură unitate socială". 

lată, prin comparaţie, cum stăteau lucrurile la Izvoarele în urmă cu peste 30 de ani: „Stăteam, stăteam 
laolaltă: socru-meu cu soacră-mea aici, în casele mai vechi, în continuare, cumnatu' care-a murit acu câţiva ani 
cu cumnata, şi-n spate acolo noi. Aici munceam, aici găteam, aici dormeam. Ba nu! Fiecare era cu camerele lui, 
cu intrarea lui! Munca şi mâncarea erau împreună, că pământu' ni-l luaseră la colectiv. Pe urmă, era şi sora mai 
mică, Niculina. Era fată, necăsătorită. Şi ea stătea cu noi!..." 10 . 

însăşi configuraţia gospodăriilor la Izvoarele vorbeşte despre acest mod de existenţă perpetuat, cu puţine 
modificări, până astăzi: curţile mai vechi sunt mari, au case cu mai multe intrări în locuinţe construite succesiv 
pentru cuplurile tinere ce se instalau de-a lungul generaţiilor. Ele se înscriu în tipurile bulgăresc şi turcesc de 
gospodării dobrogene descrise de Paul Petrescu şi Paul H. Stahl 11 . Mai nou, izvorenii tineri îşi construiesc 
separat locuinţe mai moderne amplasate în unghi drept şi nu în prelungirea casei bătrâneşti, însă continuă să 
rămână alături de părinţi dacă se stabilesc în sat. 

Este lesne de imaginat că într-un asemenea climat familial, condiţia tinerei neveste, ba chiar a tânărului 
cuplu, era lipsită de autonomie. Din istorisirile personale ale informatorilor noştri a reieşit că, cel puţin în primul 
an, dacă nu până când reuşeau să-şi construiască propria casă, tinerii aveau o existenţă ce amintea de condiţia 
lor de adolescenţi sau cel mult de tineri nubili. Aceasta este similară cu cea a „sarcatsanilor” (păstori transhu¬ 
manţi vorbitori de limbă greacă şi care trăiesc în Grecia şi Bulgaria: „Faptul esenţial este că proaspăt căsătorita 
este subordonată tuturor celorlalţi membri ai familiei lărgite./.../ Ea este, cum se spune adesea, mireasa 
noastră 1,12 . 

Tocmai de aceea, o discuţie separată merită teremenul „nif” (noră), care, în traducerea în limba română, 
este sinonim cu „mireasă”, atât în contextul ceremonial nupţial, cât şi în cel al altor obiceiuri postliminale. Aceasta 
reflectă două mari tipuri de relaţii: în plan familial, relaţia cu părinţii soţului, iar în planul neamului şi chiar al 
comunităţii, relaţia cu celelalte rude, cu vecinii, şi, cum vom vedea, cu întreaga comunitate. Concret, „nif este 
numită soţia fiului, a nepotului, de către rudele soţului, dar şi de către vecini şi consăteni, subliniindu-se prin 
aceasta patrilinearitatea familiei şi mai ales virilocalismul ei. La fel stau lucrurile şi în cazul termenului ce 
denumeşte „ginerele", ambii având şi conotaţii ceremoniale în contextul obiceiurilor familiale. 

Chiar dacă, în mod evident, condiţia femeii în comunitatea greacă de care ne ocupăm este, cel puţin astăzi, 
mai puţin constrânsă de regulile inflexibile ale familiei, neamului, bisericii şi comunităţii decât, spre exemplu, la 
grupul turco-tătar din aceeaşi regiune, utilizarea acestui apelativ de către toţi ce-şi afirmă astfel aparteneţa la 
grupul soţului dă măsura rigorilor la care era (şi mai este încă) supusă o noră care locuieşte în casa părinţilor, 
dar şi o anumită relaţie de afinitate cvasigeneralizată. Practic, termenul „nif atenuează sensul de „xena" 
(străină), mai ales în zilele noastre când în Izvoarele sunt aduse şi fete din alte localităţi. Acest sens aproape că 
nu exista în trecut, când, aşa cum am arătat, grecii depăşeau arareori aria satului în căutarea unei soţii. „Nora" 
era aşadar, o membră a unui alt neam, dar nu era nici etnic, nici confesional străină, ci aparţinea comunităţii 
compacte şi închise a aşezării. 

Regula denominaţiei este cel de-al doilea aspect legat de sistemul de înrudire, la care dorim să ne referim, ; 
consecinţă a regulilor ce privesc schimbul matrimonial, lată, după informaţiile culese, care sunt regulile de 
conferire a numelui de botez:.la noi e obiceiu’ ca la primu’ născut să-i pună tata numele (adică tata pune 

numele Iu’ tat-su, bunicu' copilului) şi dacă e fată, al Iu' soacra mică. La al doilea, numele Iu’ socru' mic sau 
soacra mare, dacă e fată şi de la al treilea, al naşului. Se menţine, se menţine şi acuma! Păi ieşi pe stradă şi te 
râde: «Nu te-a băgat în seamă fecioru-tu şi cu noră-ta!...». Da' nu poţi pune totuşi numele până nu mergi la naş, 
că ies discuţii supărări" 13 . Este necesar să precizăm că, în majoritatea covârşitoare a cazurilor, moştenirea casei 
părinteşti revine ultimului născut. Acesta, după cum s-a putut vedea, nu poartă însă şi numele bunicului patern, 
ci după toate regulile enunţate, pe cel al bunicului matern, astfel încât se poate vorbi despre o consolidare a 
relaţiei stabilite între cele două neamuri odată cu căsătoria părinţilor săi. Există şi implicaţii ritual-ceremoniale 
ale acestui fapt, întrucât patronul casei şi al casei devine, de regulă, sfântul al cărui nume îl poartă capul familiei 
(cf. infra „curbanul casei”). 

Cam în acelaşi fel stăteau lucrurile la grecii din satul Elympos, situat pe insula Karpathos: „Fiecare băiat şi 
fiecare fată poartă astfel numele de botez al bunicului său patern sau al bunicii sale materne, în funcţie de sex. 
La fiecare a doua generaţie revine acelaşi nume de botez, ca şi când bunica şi bunicul ar trăi din nou. Această 
regulă este strict respectată, posesia concomitentă a patrimoniului şi a numelui bunicilor fiind obligatorie” 14 . 
Există însă o deosebire esenţială faţă de comunitatea greacă din Izvoarele: proprietatea revenea în mod 
obligatoriu primului născut, care se căsătorea, la rândul lui, tot cu o primă născută şi moştenea întregul patrimo¬ 
niu familial, cei mici fiind siliţi să-şi croiască singuri drum în viaţă sau să rămână pentru totdeauna slugile proprii¬ 
lor fraţi. Cum ambele modele sunt frecvent întâlnite, cu unele deosebiri, la multe popoare, nu putem preciza dacă 
forma de moştenire şi regula denominaţiei au fost influenţate de convieţuirea cu bulgarii sau de învecinarea cu 
românii sau dacă ele erau proprii ţinutului din care au plecat spre Dobrogea. Oricum ar fi, tindem să credem că 
a fost dintotdeauna o modalitate - simbolică, dar şi economică - de păstrare a solidarităţii grupului minoritar. 

Sărbătorile de peste an sunt, la rândul lor, martore ale istoriei, dar şi ale eforturilor comunităţii de a-şi păstra 
valorile identitare. Dacă unele dintre acestea au corespondente în cultura populară românească - ne referim aici 
la obiceiul colindatului de Crăciun, numit aici „Drăgumanu” - altele sunt prezente şi în zona de sud-est a 
României - cum este colindatul de primăvară al „lăzăriţelor” - în fine, cele mai spectaculoase şi mai interesante 
sunt specifice doar comunităţii de care ne ocupăm, având însă corespondente în spaţiul elen şi în cel balcanic. 

Acestea din urmă se circumscriu unor date importante din calendarul ortodox: ziua de 7 ianuarie, Tăierea 
Capului Sf. loan Botezătorul şi ziua de 6 mai, a Sf. Mare Mucenic Gheorghe pe stil vechi. 

Astfel, în noaptea de 6 spre 7 ianuarie se păstrează „Udatul ginerilor” (Vrimenos ghambros) şi „Udatul 
nurorilor” (Vrimenos nifis), obiceiuri care au beneficiari tinerii care s-au căsătorit în ultimul an. Acestea sunt etape 
postliminale ale ceremonialului nunţii menite să sublinieze şi chiar să definitiveze trecerea şi statutul tinerilor, 
care, prin căsătorie, s-au despărţit de grupul de vârstă şi au fost integraţi în cel al gospodarilor. 

în cazul „Udatului nurorilor”, avem de-a face cu un rit de fertilitate şi purificare cu implicaţii sociale de 
integrare definitive în grupul femeilor căsătorite. Protagonistele - femei căsătorite, dar şi tinere necăsătorite - 
alcătuiesc un alai al „nunei”, naşa de cununie, deosebit de spectaculos, întrucât, cu acest prilej se îmbracă în 
costumul tradiţional local, aşa-numitul „costum bulgăresc", o interesantă sinteză de elemente vestimentare şi 
podoabe specifice ambelor etnii. 

Cea de-a treia zi a acestui ciclu festiv plasat la început de an, „Ziua babei” (Babu mera) este tot una exclusiv 
feminină, destinată, de astă dată, sărbătoririi unor incontestabile personalităţi ale comunităţii, fără de care, pe 
drept cuvânt, existenţa acesteia este încă de neconceput: babele-moaşe. 

Petrecerea din ziua de 8 ianuarie mai păstrează încă unele componente integratoare pentru tinerele mame: 
datul în leagăn şi îmbrăţişarea primiparelorde către celelalte mame din sat, dăruirea ploconului pentru osteneala 
babei (o găină, un colac, ţuică şi dulciuri), dar şi elemente de continuitate ce consfinţesc, an de an, aceeaşi stare, 
aceea de soţie, mamă şi membră a comunităţii, chiar atunci când izvorencele aleg să părăsească satul. Hora, 
petrecere cu dans exclusiv feminină, este un prilej de revenire acasă, de afirmare prin gesturi, formule de bună- 
cuviinţă şi schimb de daruri a relaţiilor de rudenie de mult „contractate”. 

Un al doilea moment din an în care se consumă rituri şi ceremonii integrate ciclului familial este, cum 
spuneam, ziua de 6 mai (Sf. Gheorghe). (Aceasta, ca şi colindatul, se ţine după calendarul vechi, ca o 
consecinţă a convieţuirii cu bulgarii.) Principalul obicei, prezentat de informatorii noştri ca emblematic pentru 
întreaga aşezare, este „curbanul de sănătate”: „La Sfântu' Gheorghe nu este familie să nu taie un miel, un 
berbec. Se taie pentru sfântu' care păzeşte casa, pentru sănătate, pentru animale, ca să ai spor la animale” 15 . 

în lucrarea sa, Le kourban, ou sacrifice sanglant dans Ies traditions balkaniques, Assia Popova 16 îl prezintă 

ca pe o tradiţie a cărei geneză trebuie căutată în zorii creştinismului:.în ţările creştinătăţii balcanice sacrificiul 

sângeros este practicat în mod curent şi ceea ce este mai important, cu participarea şi binecuvântarea plină de 
zel a preoţilor. El este în mod curent desemnat de ortodocşii din Bulgaria, Grecia, Albania şi din ţările fostei 
Iugoslavii prin vocabula kourban împrumutată de la turci, dar care este în realitate de origine biblică. Acelaşi 
termen desemnează, în acelaşi timp, ritul sacrificial şi victima” (trad. n.). 

La grecii din Izvoarele, obiceiul se compune din trei secvenţe: sacrificarea animalului în gospodăria fiecărei 
familii, cu invocarea Sf. Gheorghe, pregătirea şi coacerea „curbanului” în comun, prin reunirea unui număr fără 
soţ de familii vecine şi consumarea în fiecare familie a acestuia, după ce, mai întâi, „se face parte şi morţilor". 
„Curbanul de sănătate” are semnificaţia unui rit sacrificial destinat protecţiei fiecărei familii considerate în sens 
larg (bunici, părinţi, descendenţi şi afini), dar şi a întregii comunităţi, prin cumularea individualităţilor în grupuri şi 
prin generalizarea lui în întreg satul. Aceasta confirmă valenţele sărbătorii Sf. Gheorghe de deschidere a ciclului 
estival agropastoral care pune în joc destinul recoltei şi prosperitatea turmelor 17 . Ca şi la români, Sf. Gheorghe 
este patronul păstorilor, dar şi al recoltelor mănoase în curs de maturizare, ceea ce-i îndreptăţeşte pe izvoreni 
să-l considere, alături de Sf. Dumitru, al cărui hram îl serbează la începutul lunii noiembrie, tot după calendarul 
vechi, un redutabil protector al aşezării. 

Trebuie să mai adăugăm că, alături de „Curbanul de sănătate", fiecare familie mai are o altă sărbătoare a 
ei, „Curbanul casei", sinonimă cu hramul casei, în Moldova, ruga bănăţeană şi nedeia pădurenească. Aceasta 
se alege în momentul căsătoriei, în funcţie de numele de botez al capului familiei nou-întemeiate, eventual, al 
soţiei acestuia. 

lată câteva informaţii suplimentare culese în comuna Izvoarele: „Corbanul păzeşte casa! Eu ţineam înainte 
corbanu’ de cununie de Sfântu’ Gheorghe şi când s-a născut fecioru-meu, i-am pus numele Iu’ socru-meu, 
Gheorghe. Şi s-a făcut el de 4-5 ani. Şi-am visat că mă duceam pe drumu’ către Brăila şi-l aveam pe fecioru- 
meu - corban - într-o sacoşă, în spinare. Copilu'l Cu mânuţele scoase-aşa, cum scoţi mielu’ copt - prăjit! Da’ asta 
am visat-o cu v'o 4 zile înainte de Sf. Gheorghe! Ş-am venit şi i-am spus Iu’ bărbatu-meu: [Pe copilu’ ăsta-l 
cheamă Gheorghe şi noi tăiem mielu’ de Sfântu' Gheorghe, da' nouă Sfântu’ Gheorghe ne cere corban, să 
ştii!...]; [Eiii, di un’i ştii tu?!...]. Mă duc la dascălu' de la biserică: [Uite-aşa, uite-aşa!]. (Ne-a văzut tineri, amărâţi, 
bani n-aveam...); [Ce să-ţi spun?!...Să schimbaţi corbanu’?...la, măi Căliţă, o pulpă de la miel, fă mâncărică, 
împarte şi... asta-i!]. Aşa am făcut. Da’ io tot anu’ aveam aşa, o râcă în inimă. Nu eram aşa, împăcată... Când 
am rămas, să zic aşa, o zi sau două de Sfântu' Gheorghe - uite, îmi fac cruce, să nu m-ajute Dumnezeu dacă 
vă mint! - a visat bărbată-meu. A visat c-avea aşa, un cuţit mare şi trebuia să taie corbanu'. Pe cin' să taie? Pe 
George! Corban! Şi copilu’ umbla şi-ntreba: [Unde-i, tată, mielu’ care tre' să-l tai?]. Şi el zicea: [Nu mă-nduram 
să-mi tai copilu' corban!]. Şi să duce la un vecin şi strigă: [Mă, Tudorache! Vino, mă să-l tai tu, că nu mă-ndur io 
să-mi tai copilu’!...]; [Măă... şi pă tine cân’ te văd!... Să-ţi tai copilu’ corban!... Du-te, mă, la babu Ana Iu’ Revizor! 
Are la miei!... Du-te, mă, şi ia unu’ şi vezi-ţi de treabă!...]. Şi cân’ s-a trezit: [Uite, uite, femeie, ce-am visat!]; [Când 
am visat io anu' trecut, tu ce-ai zis ?!... Sfântu’ Gheorghe cere corban pentru copil să ştii!...]. Mă duc din nou la 
moş lanachi, la biserică. Zice: [Aprinzi trei lumânări şi le pui la capăt de scaun. Şi spui: ăsta este Sfântu' Ghiorghi 
(care l-am avut!), al doilea sfânt este Sfântu’Tănase, al treilea sfânt este sfântu’ Iu' bărbată-miu, Sfântu’ Dumitru. 
Şi care lumânare are să apuce copilu', la sfântu’ ăla ai să pui corbanu’ tău de cununie! Şi Sfântu’ Gheorghe să 
rămână de Sfântu’ Gheorghe! Dacă apucă Sfântu' Gheorghe, să tai doi (miei): unu’ pentru Sfântu’ Gheorghe şi 
unu' pentru cununie!]. Copilu' meu a apucat lumânarea din mijloc. La Sfântu’ Tănase, pe stil vechi, pe 2 mai, am 
făcut corbanu' de cununie şi la Sfântu' Gheorghe am făcut corban pentru Sfântu' Gheorghe. Ş-am schimbat şi 
n-am mai lăsat nici numele Iu’ bărbati-miu, nici pe-al meu. Şi de Sfântu’ Gheorghe am făcut a Iu' Sfântu’ 
Gheorghe. Mulţi şi-au schimbat! Sunt vise multe care-i arată omului!” 18 . 

în aceeaşi zi, 6 mai, (Sf. Gheorghe pe stil vechi), comunitatea consfinţeşte statutul tinerelor familii prin alte 
două obiceiuri: „Furatul copiilor” şi „Descălţatul mireselor”. Cel dintâi are loc în noaptea premergătoare sărbătorii 
şi are ca protagonişti copii sub trei ani şi tinere nubile, de preferinţă, neînrudite cu aceştia. Cu acordul tacit al 
unuia dintre membrii familiei, ele pătrund în casă după miezul nopţii şi „răpesc" copiii, mimând prin tot ceea ce 
fac o adopţie simbolică. A doua zi, când redau mamei copilul, urându-i sănătate şi putere de a-l creşte şi căsători, 
fetele primesc un dar similar cu cele de nuntă. între copilul furat şi cea care l-a furat se instituie un tip special de 
relaţie de rudenie ce se cere respectată de familia acestuia în toate momentele de trecere ce vor urma. întrebate 

despre rostul acestui obicei, femeile din Izvoarele ne-au spus că „se face pentru sănătatea copilului”, „să fie uitat 
de rele", „să aibă noroc"; mai mult, bunicile se îngrijesc să aleagă ele însele o fată harnică, frumoasă şi cu stare 
care să le fure nepoţii pentru ca, mai târziu, să le spună: „Vezi, pe tine te-a furat a Iu' cutare! Şi tu dacă 
munceşti!... semeni cu ea! (Că cel care te-a furat ţi-a dat daru' ăsta!...)" 19 . 

Informaţiile acestea precum şi tot ceea ce am observat în mod direct converg către interpretarea obiceiului 
ca un act de magie profilactică, o schimbare simbolică a identităţii şi apartenenţei familiale, comparabil cu 
„vânzarea peste hotar (prag, fereastră)", atestată la români 20 . Pe de altă parte însă, „Furatul copiilor” este şi un 
act care certifică statutul de membru deplin şi recunoscut al copilului, nu numai în plan familial, ci şi într-un plan 
social mai larg, cel al comunităţii săteşti, concepute ca neam. 

în fine, un alt obicei desfăşurat tot de Sf. Gheorghe este o prelungire a ceremonialului nupţial: „Descălţatul 
nurorilor” fiind o ultimă treaptă în consfinţirea stării de tânără nevastă, după „udatul" acestora la Sf. Ion. Până 
nu demult, acest moment marca trecerea a încă unui prag şi depăşirea statutului liminal, încă nedefinitivat, dar 
subliniat de o vestimentaţie adecvată şi de anumite restricţii şi îngăduinţe comportamentale. Astăzi, când în viaţa 
de zi cu zi s-a renunţat la purtarea costumului tradiţional şi la anumite însemne şi embleme, ceremonialul 
consolidează relaţia de rudenie abia instituită, năşia, şi este un prilej de întâlnire şi de petrecere a celor trei 
familii: cea din care a venit femeia, cea în care a fost integrată şi cea a nunilor. Fără a fi exclusiv feminin, obiceiul 
are ca protagoniste pe nuna mare, alături de care, în mod obligatoriu, vin soacra, cumnatele şi mama acesteia, 
şi pe toate femeile cu care acum tânăra soţie se înrudeşte şi se învecinează. După sărutatul ceremonial al mâinii 
nunei, femeia este spălată ritual pe picioare şi stropită pe cap şi pe corp de către aceasta, care îi aruncă peste 
casă încălţămintea de „mireasă" („nevastă nouă") şi o încalţă cu pantofi noi. Ca răsplată, ea trebuie să dăruiască 
tuturor celor care o însoţesc pe naşa de cununie obiecte vestimentare scumpe, apoi să ofere un ospăţ în cinstea 
tuturor. Faptul că se desfăşoară într-o zi de mare sărbătoare a satului şi cu participarea unei asistenţe 
numeroase, conferă „descălţatului miresei" sensul unui act social mai amplu, de integrare definitivă, pusă sub 
bune auspicii şi sub patronajul unuia dintre cei mai importanţi sfinţi din calendarul ortodox. 

Un alt obicei pierdut de câtăva vreme - „Aruncatul bulului” 21 , consemnat la şapte până la nouă zile după 
nuntă -, l-am putut reconstitui prin intermediul chestionarului: „La o săptămână după cununie, socrul mare făcea 
o masă şi veneau câteva fete (cinci-şase fete) care strigau prin tot satul: [Buliu Mărie! Buliu Mărie! Veniţi să 
aruncăm bulu Iu' cutare la fântână!]. Şi pe urmă, să ducea care era cavaler de onoare, lua nişte beţe de trandafir 
şi-l punea (bulul - n.n.) într-o tufă de trandafir. Asta era la o săptămână-două după cununie. în locul bulului, i se 
punea un batic alb peste gear încă până la 40 de zile şi abia după aia purta gearu’ neacoperit." 22 

Era nu doar un moment ce definitiva un statut, dar, prin analiza componentelor şi a protagoniştilor, şi unul 
săvârşit pentru integrarea tinerei soţii în grupul femeilor căsătorite, fapt marcat, cum lesne se poate observa, prin 
însemne vestimentare. 

Aceste câteva aspecte ale vieţii de familie reflectate în tradiţii, obiceiuri şi rituri, precum şi în vorbirea, 
repertoriul folcloric si vestimentaţia comunităţii elene din Izvoarele, le socotim concretizări ale eforturilor unei 
minorităţi de a-şi păstra valorile identitare. Ele definesc o comunitate închisă până de curând, care îşi mai 
impune încă rigorile sociale şi culturale chiar şi astăzi, când acceptă căsătoriile mixte. Astfel, suita de obiceiuri 
şi tradiţii se defineşte nu doar ca o emblemă identitară, ci ca o axă în jurul căreia gravitează întrega existenţă a 
indivizilor. 

Desigur că cercetările viitoare vor demonstra existenţa unor interferenţe fireşti în condiţiile continuităţii 
grecilor din Izvoarele într-un spaţiu multietnic. Acestea au fost posibile nu numai datorită convieţuirii cu alte 
grupuri precum bulgarii, românii şi macedoromânii, ci şi pentru că, aşa cum am sugerat, este detectabil un fond 
de valori comune pe care îl socotim balcanic, pe fundamentul căruia s-a putut clădi un model dobrogean. 


Note: 

1 Bonjug, Nichita, Note asupra grecilor din satul Regele Ferdinand I - Atbeichioi (extras din „Analele Dobrogei", an X, 1929), 
Cernăuţi, 1929, p. 273. 

2 Idem, p. 274. 

3 Inf. Nicolae Dascălu, 55 ani, Izvoarele (înreg. 6 aug. 2001). 

4 Bonjug, Nichita, op. cit., p. 275. 

5 Van Gennep, Arnold, Riturile de trecere, Editura Polirom, laşi, 1996. 

6 Levi-Strauss, Claude, Antropologia structurală, Editura Politică, Bucureşti, 1978, pp. 48 şi urm. 

7 Radcliffe-Brown, A.R., Structură şi funcţie in societatea primitivă, Editura Polirom, laşi, 2000, pp. 52 şi urm. 

8 Benveniste, Emile, Le vocabulaire des institutions indo-europeennes, Editions de Minuit, Paris, 1993, p. 252. 

9 Stahl, Paul H., Triburi şi sate din sud-estul Europei, Editura Paideia, Bucureşti, 2000, p. 111. 

10 Inf. Caliţa Gheorghe, 54 ani, Izvoarele (înreg. 3 iulie 2001). 

11 Petrescu, Paul; Stahl, Paul H„ înrâuririle vieţii sociale asupra arhitecturii ţărăneşti din Dobrogea, în „Studii şi cercetări de istoria 
artei", nr. 1-2, Bucureşti, 1957, pp. 25-40. 

12 Stahl, Paul H., op. cit., p. 112. 

13 Inf. Caliţa Gheorghe. 

14 Stahl, Paul H„ op. cit., p. 105. 

15 Inf. Nicolae Dascălu. 

16 Popova, Assia, Le kourban, ou sacrifice sangtant dans Ies traditions batkaniques, în „EUROPAEA" 1995, 1-1, Universitâ di 
Perugia, p. 147. 

17 Idem, p. 166. 

10 Inf. Caliţa Gheorghe. 

19 Inf. Caliţa Gheorghe. 

20 Marian, Simion Florea, Trilogia vieţii (Naşterea la români), Editura „Grai şi Suflet - Cultura Naţională", Bucureşti, 1995, pp. 141 
şi urm. 

21 bul = acoperământ al capului de culoare roşie, purtat odinioară de mirese în cursul nunţii şi încă o săptămână, peste podoaba 
nupţială, respectiv, peste gearul cu ţurţuri, şal scump purtat de femei şi fete deopotrivă. 

22 Inf. Elena Dumitru, 82 ani. 



Nina ŢÂNŢAR 

(Centrul Judeţean de Cultură Covasna) 


Răspunsuri ale instituţiilor de cultură la 
provocările giobalizării 


1. Globalizarea - între clişeu şi realitatea complexă 

După căderea cortinei de fier, conceptul de globalizare cunoaşte o carieră spectaculoasă graţie 
teoreticienilor de toate naţiile şi culorile care încearcă să-i descifreze multiplele conotaţii şi să le pună în acord 
(sau dezacord) cu realităţile lumii de azi. Problema construirii unei civilizaţii globale a devenit subiectul unor din 
ce în ce mai dese analize şi dezbateri economice, politice, sociologice, culturale - dezbateri care pun în circulaţie 
termeni noi, de origine anglo-saxonă, prin care se încearcă determinarea fenomenului şi a implicaţiilor sale. Nu¬ 
mi propun inventarierea termenilor giobalizării, de altfel cei mai mulţi dintre ei îmi sunt necunoscuţi, literatura de 
specialitate consultată de mine mi-a facilitat însă înţelegerea unei idei pe care am considerat-o extrem de 
interesantă, motiv pentru care am făcut din ea subiectul prezentei lucrări. 

Fixându-şi drept referent globul pământesc, globalizarea reprezintă, de fapt, o imensă provocare pentru 
toate ţările lumii şi pentru culturile pe care acestea le prezervă şi le promovează: globalizarea este un fenomen 
complex care înseamnă, în esenţă, deschidere spre valorile democraţiei şi umanismului şi participarea la 
desfăşurarea unor proiecte comune, dar - atenţie! -, este vorba despre o participare cu mijloace proprii şi 
originale prin care încerci să comunici lumii întregi ceva despre fizionomia psihologică, spirituală, specifică 
poporului tău; or, atât la nivel individual, cât şi la cel colectiv, nu poţi participa la ceva, nu poţi comunica cu ceilalţi 
decât în măsura în care defineşti şi-ţi construieşti continuu identitatea - mai simplu spus, nu poţi comunica cu 
adevărat decât în măsura în care ştii cine eşti, dar şi cine vrei să devii. Şi cum identitatea naţională înseamnă 
un sistem de semnificaţii şi reprezentări determinate în primul rând cultural, putem privi globalizarea drept o 
provocare pentru comunităţile umane mari şi mici de a ajunge la conştiinţa de sine, de a găsi răspunsuri culturale 
originale, nu doar la întrebările cine sunt şi ce vor să devină, ci şi la întrebările fundamentale cu care se confruntă 
umanitatea la un moment dat. Aşadar, globalizarea este un fenomen menit să contribuie la afirmarea identităţilor, 
a diferenţelor culturale şi nu la ştergerea lor, aşa cum lasă să se înţeleagă fundamentaliştii şi izolaţioniştii de la 
noi şi de aiurea. Fără respectul faţă de diferenţă, faţă de alte identităţi, globalizarea rămâne un concept golit de 
orice sens. 

Cine abordează globalizarea din perspectiva unei generoase şi necesare provocări nu înseamnă că 
priveşte acest fenomen fără spirit critic şi trece cu vederea ambiguităţile şi implicaţiile sale negative. De fapt, 
cum bine remarcă cei care s-au pronunţat de pe diferite poziţii despre subiectul în cauză, globalizarea nu este, 
nu poate fi un fenomen exclusiv pozitiv sau exclusiv negativ. Vâclav Havel, de pildă, într-un eseu în care 
pledează pentru îngrijirea multitudinii de culori a lumii noastre, formulează şi câteva din aspectele negative ce 
decurg din „ambiguităţile globale ale evoluţiei civilizaţiei contemporane": „O civilizaţie globală unică, ce cuprinde 
azi lumea întreagă şi care impune aceleaşi produse, deprinderi, maniere de comportament şi moduri de 
comunicare, apropie pe unii de alţii, dar provoacă totodată o contrareacţie sub forma proliferării diferitelor 

naţionalisme, fundamentalisme, fanatisme, fie ele etnice, religioase, sociale sau ideologice. Revoluţia 
informaţională amplifică legătura globală a fiecăruia cu ceilalţi, lichidează orice cenzură, dar totodată deschide 
spaţii infinite iresponsabilităţii umane" 1 . 

La urma urmelor, responsabilitatea pentru contracararea aspectelor negative generate de fenomenul 
globalizării revine fiecărei ţări în parte. Altfel spus, dacă răspunsurile la provocările globalizării sunt benefice sau 
dezastruoase pentru prezentul şi viitorul ţării, aceasta depinde de politicile culturale şi economice pe care ţara 
respectivă le promovează. Reacţiile la provocările globalizării sunt de o diversitate extremă, nu doar când se 
trece de la o ţară la alta şi de la o cultură la alta, ci chiar atunci când privim fenomenul din interiorul aceleiaşi 
culturi. în ţările mici şi sărace cum este şi România, conceptul de globalizare tinde să capete o rezonanţă 
preponderent negativă, fiind asociat cu uniformizarea, adică cu un proces de ştergere a diferenţelor culturale şi 
de impunere prin forţă a unui model unic. Şi cum la ora actuală lumea este monopolară, iar ideea de globalizare 
este legată în primul rând de tehnologia informaţiei în care SUA deţine supremaţia, modelul ce urmează a fi 
impus prin forţă este considerat a fi cel american şi, ca o consecinţă, globalizarea este confundată cu 
americanizarea. Ca şi în cazul altor procese de anvergură europeană sau mondială, şi în cazul globalizării 
intervin divizările simplificatoare (de pildă, globalism-tradiţionalism), iar realitatea este înghesuită în diverse 
clişee. Şi, toată lumea ştie, clişeul la modă este globalizare=standardizare/uniformizare. Or, şi acest clişeu, ca 
toate clişeele, falsifică realitatea. Dar cine poate spune care este realitatea?! 

2. Spaima de modelul unic şi leacuri împotriva ei 

Una din realităţile de la care, cred eu, trebuie să pornească orice demers teoretic pe tema colocviului nostru 
este faptul că globalizarea implică o mare diversitate de probleme, cele mai multe dintre ele încă nebănuite şi 
neformulate. în urma documentării pentru redactarea acestei lucrări, am constatat că fenomenul globalizării este 
ori considerat o tendinţă definitorie a epocii noastre, ori este redus deocamdată la un simplu deziderat. Aşa stând 
lucrurile, nu ne rămâne decât să mai recunoaştem o realitate pe care istoricul literar Zigu Ornea a definit-o în 
următorii termeni: globalizarea pare a fi un fenomen sociologic şi economic inevitabil, în mod cert ne aflăm abia 
la începutul acestui fenomen, neliniştile şi reacţiile potrivnice faţă de proiectele globalizării sunt inerente oricărui 
început, cum inerent este şi faptul că modelul american ocupă poziţii prioritare în proiectele globalizării 2 . 

Şi dacă tot am pomenit de modelul american, merită să mă opresc asupra acestui subiect, mai ales că 
discursurile izolaţioniste şi fundamentaliste întreţin spaima faţă de modelul unic ce ar urma să fie impus cu forţa 
pe plan mondial. în acelaşi articol în care Zigu Ornea pune în discuţie „formele frivole ale americanizării", am 
găsit şi argumentele care spulberă spaima de modelul unic: „întotdeauna în epoca modernă a existat un model 
economic-cultural-comportamental care iradia peste tot în lumea Europei civilizate (şi nu numai). în secolul al 
XlX-lea s-a impus mai mult decât altele modelul francez, al cărui prestigiu îl depăşea pe cel german sau englez. 
S-a impus peste tot de la revoluţia din 1789 şi, apoi, de la cea din 1848, prin forţa modelului politic şi cultural, 
economic. Era modelul erei liberaliste care a avut mare forţă de penetrare. La noi, cu siguranţă modelul francez 
a avut câştig de cauză. De la paşoptişti încoace (paşoptiştii s-au şi format intelectual în Franţa revoluţionară şi 
liberalistă) şi aceştia s-au străduit să-l implanteze în ţările române. Şi au izbutit, cel puţin la scara de sus a 
civilizaţiei, în sfera legislativă, a învăţământului, a organizării administrative, în moravuri şi îmbrăcăminte. (...) 
Modelul francez «importat», cum l-au criticat vehement adepţii tradiţionalismului autohtonist, a dat roade şi 
intrarea noastră în Europa, finalmente, a triumfat. Iniţiatorii paşoptişti, oamenii începutului de drum, moderni şi 
modernizatori, au avut dreptate”. 

Să vedem, aşadar, ce se întâmplă astăzi cu modelul american, sub a cărui influenţă se află de câteva 
decenii ţările Europei de Apus, iar, după 1989, şi ţările Europei de Est. Nu ştiu dacă până acum s-au realizat 
sondaje de opinie pe tema globalizării, dar în mod cert, subiecţii chestionaţi, indiferent de ţara în care trăiesc, ar 
pune în legătură acest fenomen cu revoluţia informaţională - revoluţie controlată, după cum toată lumea ştie, de 
americani. Acesta este unul din motivele, poate cel mai important, care îi determină pe cei mai mulţi locuitori ai 
Planetei noastre să pună semnul egalităţii între globalizare şi americanizare. 

în plan economic, în Europa Occidentală există demult un fenomen de rezistenţă în faţa expansiunii 
capitalului american, la care s-a adăugat în ultimii ani şi o rezistenţă în plan cultural. Este vorba de diverse 
progrese culturale naţionale promovate de unele ţări europene (îndeosebi Franţa) care încearcă să contracareze 
globalizarea prin produse pseudoculturale de tip Coca-Cola - fenomen care se petrece într-adevăr la nivelul 
culturii multimedia: filmele americane domină copios piaţa cinematografică europeană, site-urile de pe Internet 

sunt dominate de limba engleză în forma sa americanizată, programele naţionale de televiziune copiază cele 
mai proaste năravuri ale televiziunilor americane, piaţa de carte este invadată de romane de tip Sandra Brown, 
publicaţiile de mare tiraj sunt făcute tot după un tipar american de proastă calitate. Intr-un cuvânt, universul 
simbolic al culturii de masă este, cum s-ar zice, populat de sateliţi americani. Problema este că aceşti sateliţi nu 
au nimic de-a face cu adevăratele valori americane. Ce vreau să spun este faptul că nu americanii sunt de vină 
dacă o ţară sau alta se lasă copleşită de ceea ce Zigu Orn^a numea „formele frivole ale americanizării". De pildă, 
dacă în România americanizarea a pătruns în formele sale frivole, vinovaţii trebuie căutaţi în România şi ei sunt 
români get-beget. Pentru că în România, spre deosebire de Europa Occidentală şi Centrală, s-a produs 
americanizarea fără americani, americanii din păcate tot n-au venit. Analizând această realitate, scriitorul Mircea 
Martin observa faptul că „americanizarea fără americani nu e scutită de riscuri ce decurg întotdeauna din apariţia 
intermediarilor şi a înlocuitorilor". Mircea Martin este de părere că un contact direct, personal şi colectiv, cu 
americanii le-ar fi fost românilor de mare folos în multe privinţe. De pildă, am fi putut învăţa câte ceva despre 
cultul şi plăcerea muncii la americani, despre spiritul de echipă şi gândirea lor pozitivă sau despre simţul lor civic 
şi generoasa iniţiativă a voluntariatului. Acestea sunt câteva din aspectele care definesc adevărata cultură 
americană. Dacă americanizarea în aceste forme ar fi pătruns în România, Mircea Martin afirmă că s-ar fi 
numărat „fără ezitare printre susţinătorii ei! Dar, până să ajungem acolo, Dâmboviţa e mică şi Mississippi e 
departe! 

Oferta americană este enormă şi diversitatea ei greu reductibilă (...) Poate că ar trebui să rezistăm la ceea 
ce americanii înşişi rezistă sau încearcă să reziste. Din nefericire, intermediarii şi înlocuitorii americanilor n-au 
rezistat la fenomene detestabile care «nu lipsesc din producţia americană, aşa cum nu lipsesc din producţia 
niciunei alte ţări»" 3 . 

Concluzia lui Mircea Martin, pe care o împărtăşesc fără rezerve, este că, numai noi, românii, suntem 
responsabili de ceea ce se alege din americanizare, alegerea este a noastră, şi în primul rând a instituţiilor 
româneşti: posturile de televiziune româneşti sunt vinovate dacă cumpără şi difuzează filme americane proaste 
(la ore de maximă audienţă), cinematografia românească este vinovată că produce filme puţine şi acelea 
dominate de producţii mediocre (după modelul filmelor comerciale americane), editurile româneşti sunt vinovate 
dacă o traduc pe Sandra Brown, ziariştii români sunt vinovaţi dacă preferă să facă presă de scandal ş.a.m.d. 
Alegerea este într-adevăr a noastră, nimeni nu ne obligă să luăm din enorma ofertă americană doar ceea ce 
este facil şi derizoriu, doar ceea ce flatează şi exploatează psihologia maselor, doar ceea ce alimentează 
confortul psihic al unui public pasiv, predispus la uniformizare. 

Aşadar, noi, românii, suntem direct responsabili de ceea ce se va alege şi de globalizare, alegerea este a 
noastră, în primul rând a instituţiilor româneşti. Nimeni nu ne forţează să ne „americanizăm" în Coca-Cola. 
Leacurile împotriva americanizării de suprafaţă nu pot fi produse decât de instituţiile româneşti. Mai precis, 
răspunsurile instituţiilor româneşti la provocările globalizării depind de calitatea umană şi profesională a celor 
care slujesc aceste instituţii: dacă în aceste instituţii lucrează oameni competenţi, atunci românii vor formula 
răspunsuri culturale originale, atât la întrebările identitare (cine sunt românii şi ce vor să devină), cât şi la 
întrebările fundamentale cu care se confruntă umanitatea la un moment dat. 

Prin urmare, nu de globalizare trebuie să ne fie frică, ci de incompetenţa, diletantismul si iresponsabilitatea 
celor care slujesc instituţiile româneşti, fie ele culturale sau economice. Indiferent de modelul care va ocupa 
poziţiile prioritare în proiectele globalizării, adevărul este că nimeni nu poate face din Europa sau din globul 
pământesc o realitate culturală omogenă. Diversitatea de limbaj, de cultură, de mentalităţi este proprie umanităţii 
şi niciun model lumesc nu are forţa de a anula această diversitate. De fapt, anularea acestei diversităţi ar 
coincide cu sfârşitul umanităţii. Or, globalizarea, fie că este deja o tendinţă definitorie a epocii noastre, fie că este 
deocamdată doar un deziderat - în ambele cazuri este vorba despre un fenomen de mare complexitate a cărui 
menire este aceea de a ne scăpa chiar de spaima sfârşitului umanităţii. Altfel spus, civilizaţia globală spre care 
tinde umanitatea se doreşte a fi o lume solidară, dar niciodată omogenă. 

3. Perspectiva globalizării şi noile definiţii ale caracterului identitar. Identitatea de tip proiect - 
identitatea care se construieşte 

Dacă toate proiectele globalizării (fie ele economice, informaţionale, culturale sau civice) au drept finalitate 
comună construirea unei lumi solidare, atunci fiecare dintre aceste proiecte va trebui, într-un fel sau altul, să 
creeze, acolo unde este aplicat, sentimentul unităţii de interese şi acţiuni între oameni apaţinând unor culturi 

dintre cele mai diverse Mai simplu spus, proiectele globalizării vor trebui să unească în loc să dezbine, să 
anuleze/atenueze situaţiile confiictuale în loc să le provoace. în aceste condiţii, niciunul dintre proiectele 
globalizării nu poate ignora faptul că cele mai multe din nenorocirile lumii de azi îşi au originea în căutarea şi 
afirmarea agresivă a identităţii. Pe fondul acestei realităţi dramatice, perspectiva globalizării readuce în prim- 
plan problema identităţii: orice proiect care se respectă şi care poartă marca globalizării trebuie să fie 
fundamentat pe respectul faţă de identitatea altora - fără acest respect mult dorita şi mult trâmbiţata lume 
solidară nu ne va rămâne decât o vorbă goală! 

Din chiar titlul lucrării mele v-am propus să privim globalizarea drept o provocare pentru comunităţile umane 
de pretutindeni de a-şi deschide cât mai multe şi diverse căi de comunicare cu lumea. Este de fapt o provocare 
la afirmarea constructivă a identităţii, căci nu poţi iniţia şi menţine o bună relaţie cu cei diferiţi de tine decât în 
măsura în care reuşeşti să le spui cine eşti şi cine vrei să devii. Iar ceea ce spui trebuie să fie probat de faptele 
tale, prezente şi viitoare. Prin urmare, noul discurs identitar pe care-l propune perspectiva globalizării nu 
mizează pe o identitate care se legitimează doar prin trecut, prin istorie (pentru faptele înaintaşilor tăi nu ai niciun 
merit, aşa că nu are niciun rost să te tot lauzi cu ele), ci ia în calcul în primul rând ceea ce eşti astăzi şi ceea ce 
vrei să devii mâine (ceea ce faci astăzi pentru ceea ce vrei să devii mâine). Aşadar, când vorbim de identitate 
din perspectiva globalizării, avem în vedere o identitate de tip proiect - o identitate care se construieşte. 

Literatura de specialitate identifică coerenţa şi cristalizarea drept atributele fundamentale ale identităţii: în 
esenţă, identitatea presupune o imagine coerentă despre sine şi un sistem de semnificaţii şi valori bine 
cristalizat. în ciuda acestor atribute, identitatea naţională nu poate fi definită ca o realitate statică. Dacă vrem să 
fim prezenţi în lume, să fim cunoscuţi şi respectaţi, atunci trebuie să ţinem pasul cu mersul ei. Asta înseamnă 
că şi ceea ce suntem astăzi şi ceea ce vrem să devenim mâine sunt realităţi mereu perfectibile. 

4. Instituţiile de cultură covăsnene faţă cu globalizarea 

Problemele cu care se confruntă instituţiile din România, nu doar cele de cultură, nu sunt generate de 
fenomenul globalizării, ci de incompetenţa şi diletantismul celor care lucrează în aceste instituţii. Având în vedere 
faptul că fenomenul globalizării se află în fazele sale de început, cel mai bun lucru pe care îl putem aştepta de 
la ţara noastră este ca instituţiile sale să nu răspundă la provocările prezente şi viitoare ale acestui extrem de 
complex fenomen după ureche şi cu improvizaţii (cum au făcut-o în ultimul deceniu). Aşa cum am subliniat pe 
parcursul acestei lucrări, cum vom răspunde la provocările globalizării depinde numai de noi, alegerea este a 
noastră şi totul începe cu calitatea umană şi profesională a celor care slujesc instituţiile publice din România. 
Am să mă opresc asupra instituţiilor de cultură şi voi încerca să identific condiţiile pe care acestea trebuie să le 
îndeplinească pentru a fi cu adevărat în slujba comunităţii. Şi dacă o comunitate este alcătuită din diverse 
grupuri de persoane care trăiesc împreună (în ciuda diversităţii lor etnice, lingvistice, culturale, religioase sau de 
altă natură), atunci a fi în slujba unei comunităţi înseamnă a concepe şi a finaliza proiecte culturale care să-i 
menţină pe membrii respectivei comunităţi împreună, cu toată diversitatea lor. Altfel spus, a fi în slujba unei 
comunităţi înseamnă a derula proiecte culturale care să contribuie la afirmarea constructivă a identităţii sale prin 
deschiderea unor variate căi de comunicare cu sine şi cu lumea. După cum se vede, a desfăşura programe 
culturale în folosul comunităţii înseamnă, implicit, a răspunde exigenţelor unei civilizaţii globale unice. 

Un program cultural autentic, cu şanse de finalizare, trebuie să îndeplinească trei condiţii: 1. să aibă 
coerenţă; 2. să răspundă unor aşteptări; 3. să se fundamenteze pe o anumită viziune asupra faptului de cultură. 
Viziunea asupra actului de cultură nu este, cum ar putea părea, ultima condiţie în ordinea importanţei. 
Dimpotrivă, aceasta este condiţia fără de care nu se poate construi nimic durabil în plan cultural. Fără o viziune 
asupra faptului de cultură suntem condamnaţi a ne risipi în exasperante improvizaţii. 

în organizarea activităţii sale, orice slujitor al unei instituţii de cultură trebuie să pornească de la un anumit 
înţeles al termenului de cultură (mai bine zis, de la o anumită atitudine faţă de ideea de cultură). Aflându-mă în 
situaţia de a avea o orientare personală în ceea ce priveşte ideea de cultură, am încercat o minimă documentare 
şi confruntare cu câteva surse şi tipuri de cunoaştere. Prin urmare, ce înţeleg eu prin cultură? O întrebare extrem 
de dificilă dacă avem în vedere faptul că după secole de dispute s-a acumulat o imensă bibliografie descriptivă 
şi teoretizantă, fără a se ajunge însă la un consens ştiinţific în ceea ce priveşte definiţia culturii. Cum în situaţia 
de faţă nu-mi propun abordarea teoretică a termenului de cultură, ci utilizarea lui în fundamentarea unui program 
cultural, m-am oprit asupra unei definiţii cu care poate opera orice persoană care încearcă a sluji cultura unei 
comunităţi. Aşadar, putem defini cultura ca un instrument al unor evoluţii şi ca vehicul al unor patrimonii 

transmisibile prin care comunităţile şi indivizii îşi construiesc identitatea. Este o definiţie care facilitează 
înţelegerea vieţii culturale a unei comunităţi şi conturează rolul instituţiilor de cultură, al activităţilor culturale, în 
general, ca activităţi sociale. 

Mediul cultural al unei comunităţi este o realitate extrem de complexă în care teoriile savante despre cultură 
se dovedesc a fi, de cele mai multe ori, inoperante. 

Judeţul Covasna reprezintă o zonă în care convieţuiesc comunităţi etnice şi lingvistice diferite, iar programul 
oricărei instituţii de cultură ce funcţionează într-o astfel de zonă trebuie să pornească de la această realitate. 
Pentru comunităţile etnice şi lingvistice diferite, care sunt sortite a trăi împreună, instituţiile de cultură trebuie să 
reprezinte, prin excelenţă, un spaţiu care să faciliteze dialogul cultural autentic. O instituţie de cultură care 
funcţionează într-o zonă bilingvă sau multilingvă nu se poate izola pe criterii etnice, nu poate abdica de la 
menirea sa de a facilita contactul între culturi. Să reţinem, aşadar, că instituţiile de cultură capătă o importanţă 
deosebită în zone ca judeţul Covasna, în care graniţele culturale se întrepătrund. Esenţial pentru funcţionarea 
acestor instituţii este de a găsi soluţii de comunicare care să încurajeze respectul pentru identitatea şi expresia 
culturală ale fiecărei comunităţi. în aceste condiţii, rostul unei instituţii de cultură, cum este Centrul Judeţean al 
Creaţiei Populare, este acela de a facilita dialogul autentic între creatori şi comunităţile pe care aceştia le 
reprezintă, de a le promova creaţiile şi de a le sprijini iniţiativele culturale - într-un cuvânt, de a sprijini ideile şi 
proiectele culturale valoroase, fie că vin dinspre individualităţile creatoare, ori dinspre asociaţiile şi fundaţiile 
create de societatea civilă. 

Dacă globalizarea a devenit una din marile sperietori ale timpului nostru, acest lucru se întâmplă şi pentru 
că fenomenul în cauză este prezentat ca o teribilă nebuloasă. Atunci când încerci să analizezi cum se produce 
globalizarea pe diferite segmente, nebuloasa se destramă şi constatăm că dracul nu este chiar atât de negru, 
adică fenomenul poate fi controlat şi dirijat în beneficiul identităţilor, al comunităţilor, al naţiunilor, al lumii întregi. 
Să ne oprim, de pildă, asupra unui segment cultural care este strâns legat de problema identităţii şi care 
preocupă întrega lume civilizată: salvgardarea patrimoniului istoric (nu întâmplător, în noua titulatură a 
Ministerului Culturii din România şi-a găsit loc şi sintagma patrimoniului naţional). Să vedem, aşadar, care sunt 
efectele globalizării teoriilor şi practicilor legate de păstrarea patrimoniului istoric. Globalizarea fenomenului 
patrimonial a dus la iniţierea unor programe internaţionale de ocrotire a obiectelor de patrimoniu şi la redactarea 
unor documente internaţionale de ale căror prevederi beneficiază un număr din ce în ce mai mare de ţări 
semnatare (printre care şi România). Arhitectul covăsnean Cazmer Kovâcs, care a obţinut o bursă a Colegiului 
„Noua Europă" pentru o cercetare pe tema ocrotirii patrimoniului construit, a constatat că „paralel cu 
mondializarea preocupării pentru salvgardarea patrimoniului construit, asistăm la nuanţarea progresivă a 
legislaţiei internaţionale, completate cu cărţi naţionale care au menirea de a le particulariza prescripţiile în cazul 
unor culturi cu specificitate aparte" 4 . Prin urmare, globalizarea fenomenului patrimonial are efecte pozitive 
asupra politicilor culturale ale ţărilor lumii care, prin diferite documente şi programe internaţionale, sunt somate 
să-şi salveze patrimoniul istoric de la dispariţie. Altfel spus, popoarelor lumii li se aminteşte că, fără aceste 
patrimonii, le va fi extrem de greu să răspundă la întrebările cine sunt şi de unde vin. 

Celelalte întrebări care duc la destrămarea nebuloasei de care am amintit ar fi: ce înseamnă globalizarea 
în domeniul teatral sau în cel literar, muzical, în domeniul ştiinţelor exacte? ş.a.m.d., până la epuizarea tuturor 
segmentelor care alcătuiesc peisajul cultural al unei ţări. 

Dintre aceste segmente, am să mă mai opresc doar asupra celui teatral pentru că îmi este cel mai cunoscut. 
Ce înseamnă, deci, globalizarea fenomenului teatral, care sunt provocările acestui domeniu şi cum răspund 
instituţiile de cultură româneşti, respectiv cele covăsnene, la aceste provocări? Efectele globalizării teoriilor şi 
practicilor teatrale se regăsesc în eforturile oamenilor de teatru de pretutindeni de a pune teatrul în slujba 
comunităţilor locale şi a spaţiului cultural în care aceste instituţii funcţionează şi, implicit, de a pune această artă 
vie în slujba umanităţii. Ca în cazul fenomenului patrimonial, şi globalizarea fenomenului teatral a dus la 
derularea unor programe internaţionale (de pildă, peste tot în lumea civilizată se sărbătorea Ziua Mondială a 
Teatrului) şi la construirea unor asociaţii internaţionale de profil de a căror activitate beneficiază ţările membre. 

Un efect al globalizării fenomenului teatral este şi recunoaşterea mondială a valorii dramaturgiei lui William 
Shakespeare, care se concretizează nu doar în montarea pieselor dramaturgului englez în mai toate limbile 
pământului, ci şi în proiecte culturale de durată, cum ar fi înfiinţarea unor Centre Internaţionale Shakespeare. Un 
astfel de Centru Internaţional Shakespeare există şi în Sfântu Gheorghe. Este vorba de Fundaţia „The 

Shakespeare Kingdom House", care reprezintă un răspuns original, constructiv şi de durată la provocarea pe 
care globalizarea fenomenului teatral a lansat-o prin creaţia shakespeariană. Fundaţia a fost înfiinţată în anul 
1992 de ing. dr. Nagy Attila, pe atunci referent pe probleme de teatru la Centrul Judeţean al Creaţiei Populare. 
Motivele pentru care instituţia noastră a sprijinit acest complex şi ambiţios proiect cultural au coincis cu motivele 
care l-au determinat pe Nagy Attila să înfiinţeze Fundaţia SKH. 

Deşi experienţa scenică shakespeariană din ţara noastră este bogată şi de o inconfundabilă calitate, 
România era una dintre puţinele ţări europene în care nu funcţiona un Centru Shakespeare. Pentru că opera 
shakespeariană a devenit astăzi terenul de întâlnire al celor şapte arte, ţara în care funcţionează un Centru 
Shakespeare are posibilitatea de a intra în relaţii de colaborare cu toate centrele similare din lume şi, implicit, cu 
instituţii şi personalităţi din toate domeniile artistice şi culturale. 

La nouă ani de la înfiinţare, Fundaţia The SKH din Sfântu Gheorghe adăposteşte o bibliotecă de specialitate 
unică în România şi în această parte a Europei; a organizat două conferinţe internaţionale şi numeroase colocvii 
pe cele mai diverse teme (prima Conferinţă Shakespeare din România a fost organizată în anul 1993, la aceasta 
participând specialişti din România, Anglia, Ungaria, Austria, SUA, Japonia); a organizat întâlniri şi concursuri 
pentru actori profesionişti din întreaga ţară şi concursuri de cultură generală pentru elevii din judeţ; spaţiul 
Bibliotecii SKH este folosit periodic pentru desfăşurarea unor ore de limbă şi literatură engleză; Biblioteca SKH 
a devenit un agent de acţiune culturală permanentă, oferind posibilităţi de studiu şi documentare pentru 
profesori, studenţi, elevi, oameni de teatru interesaţi de opera shakespeariană, de teatrul şi literatura universală 
(cărţile, documentele, casetele audio şi video pot fi consultate la cerere de către cei interesaţi şi, în acelaşi timp, 
biblioteca oferă servicii de copiere a diferitelor documente şi casete); prin Fundaţia The SKH, ţara noastră a 
intrat în comunitatea selectă a ţărilor în care funcţionează un Centru Shakespeare, fundaţia din Sfântu Gheorghe 
reuşind să devină o adevărată instituţie de cultură - un spaţiu de universalitate care facilitează dialogul cultural 
şi vehicularea unor patrimonii transmisibile. Aşadar, cine vrea să vadă cum o instituţie de cultură din provincie 
poate răspunde, de pildă, la provocările globalizării fenomenului teatral printr-un gest constructiv şi de durată: 
să vină în Sfântu Gheorghe şi să viziteze Fundaţia „The Shakespeare Kingdom House" - un spaţiu al 
multiculturalităţii în care se cultivă şi se apără ideea de alteritate şi specificitate, o instituţie de cultură a cărei 
activitate mizează pe faptul că limba artei shekespeariene a avut întotdeauna forţa de a depăşi frontierele 
lingvistice şi reprezintă o sursă spirituală de comunicare şi colaborare inepuizabilă. 


Note: 

1 Havel, Văclav, Multitudinea de culori a lumii contemporane, in „Dilema", nr. 437/2001. 

2 Ornea, Zigu, Formele frivole ale americanizării, în „Dilema", nr. 433/2001. 

3 Martin, Mircea, Vine „americanizarea ", în „Dilema", nr. 433/2001. 

A Kovăcs, Cazmer Tomas, Limitele temporale ale monumentului istoric, Universitatea de Arhitectură şi Urbanism „Ion Mincu", 
Bucureşti, 2001. 

Oferta narativ-mitologică a unui 
fragment de lume est-europeană 


în cele ce urmează ne propunem să realizăm o rapidă analiză comparativă a două nuclee de povestiri 
performate în două sate ale aceleiaşi comune - este vorba de Vârfurile şi Avram lancu, judeţul Arad - care 
îndeplinesc, în respectivele lor localităţi, funcţiuni similare. Este vorba de naraţiunea faptelor şi a morţii unui partizan 
local, Pataş, respectiv de povestea iubirii tragice a unei fete din localitate pentru moştenitorul tronului Austro- 
Ungariei. Prin analiza acestor naraţiuni, pe de o parte, sperăm să ilustrăm principiul importanţei înregistrării pieselor 
împreună, cu funcţiile pe care acestea le exercită în grupul care le performează, ca stare socială la un anume 
moment al dezvoltării sale dinamice, iar, pe de altă parte, să oferim o imagine asupra unui tezaur narativ ficţional, 
viu, concret şi în desfăşurare, care se poate constitui într-o ofertă culturală inepuizabilă, în apropierea căreia să nu 
resimţim nici noi, nici informatorii noştri jena încercată de atâtea ori în contact cu artificialităţi sau importuri de tip 
Dracula. Urmărind pe viu construcţia progresivă a naraţiunii, putem nu doar să ne îmbogăţim arhivele, nu doar să 
studiem un fascinant fenomen colectiv de comunicare şi coeziune a unui grup social, ci să şi relevăm comunităţii 
posibilităţi pe care membrii săi le intuiesc doar în mică măsură, de a face cunoscuţi, de a-şi exploata structuri 
culturale mai autentice nu se poate. 

Şi nu este vorba doar de faptul că aceste povestiri, în dinamica realizării lor, aparţin comunităţii şi o identifică, 
prin personaje, problematică, mise en scene , ci mai cu seamă de acela că astfel de complexe narative se dezvoltă 
ca o reconstrucţie a lumii prin sistematizarea ei, iterată ca rezultat al interacţiunii discontinuităţii universului şi istoriei 
cu mentalul unei comunităţi care, prin povestire, asigură coerenţa unei lumi create din sensuri care reprezintă însuşi 
acest mental în particularităţile sale locale. 

Problema sensului a fost mereu centrală pentru teoria performanţei. Punând accentul pe discurs ca acţiune 
socială în cadrul unui context specific, principala preocupare în interpretarea sensului este aceea de a considera 
în detaliu performanţa prin forma şi funcţiile sale. în anii din urmă, nu puţini teoreticieni 1 au formulat principii 
esenţiale pentru înţelegerea performanţei ca producătoare de înţeles social prin comunicare, referenţialitate, 
reducere la tipare comune şi sensuri specifice locale. Atât aceste instrumente de interpretare - în ultimă 
instanţă -, cât şi importanţa dialogului delimitează „întâlnirea etnografică" (ethnographic encounter) ca un efort de 
semnificare odată între cei intervievaţi şi etnolog şi a doua oară, ulterior, ca efort de interpretare a datelor 
înregistrate. Acestor consideraţii James Clifford 2 le adaugă problematica „obiectului etnologic tranşat” (spliced 
ethnographic object), avertizând că etnologul schimbă radical sensul interacţiunii dialogice, transformând-o în texte 
monologice organizate în jurul unei singure intenţii coerente (around a single coherent intention). Tocmai de acest 
risc simţim că ne apără acum abordarea unor naraţiuni, nu doar prin faptul că aparţin egal locuitorilor satelor 
cercetate, dar mai ales prin aceea că ambele povestiri, cu variantele lor, ne-au fost relatate atât în construcţie 
dialogică clasică: cercetător-povestitor, cât şi într-o manieră de grup povestitor, performând colectiv, în interiorul 

căruia dialogul se stabilea între înşişi membrii săi, dând cercetătorului posibilitatea de a-şi limita la minimum 
intervenţia, iar materialului de interpretat ulterior să nu mai necesite o reorganizare. 

în cazul ambelor fenomene avem de-a face cu naraţiuni larg cunoscute de diverse categorii sociale (de la 
profesor la agricultor), de ambele sexe (un bărbat si trei femei la Avram lancu, patru femei şi doi bărbaţi în Vârfurile 
- variante complete), vârstele (44-89) ocupând o plajă între maturitate şi senectute. Ambele nuclee narative sunt 
performate parctic fără solicitare, ca o carte de vizită a localităţii. Mai mult, contextul narativ este gata construit prin 
prezenţa a câţiva membri ai aşezărilor şi a unui străin. Este aproape de la sine înţeles că acest străin a venit să 
asculte povestea lui Pataş. Spre deosebire de alte naraţiuni, acestea tind să fie povestite contrapunctic de toţi 
informatorii de faţă, variantele intersectându-se, naratorii contrazicându-se uneori. în ambele situaţii, povestitorul 
recunoscut de către grup preia firul povestirii într-un mod aparent obiectiv şi îl duce la capăt, încercând să-i confere 
poveştii omogenitate şi coerenţă. Ştiinţa sa retorică şi calităţile prezenţei îl ajută să preia firul narativ de fiecare dată 
când ceilalţi povestitori prezenţi îl lasă să lâncezească. De altfel, variantele sau fragmentele de variante pe care 
aceştia doresc să le performeze de obicei se referă la detalierea povestirii în puncte în care aceasta atinge istoria 
propriei familii. „Pe pârâu şela. Le scoasă mâncarea dă la noi şî le-o dete. Pă dimineaţa? Pă dimineaţă aşa-m fost 
pârâţi... Ş-o vinit la noi că noi...[...] ?-atunşea - aai cum ne-am temut atunşea" (V.A. povesteşte cum cei din familia 
ei au fost păcăliţi de falşii partizani, viitorii trădători ai lui Pataş). 

în zonă povestiri sunt multe, dar cumva informatorii noştri au ajuns la concluzia că naraţiunile cu bosoance, cu 
morţi care nu se liniştesc în pământ, chiar cele ale farselor pe care şi le fac unii altora, sunt povestiri de zi cu zi, pe 
care cercetătorul le poate găsi şi în alte părţi. Acestea nu sunt performate special pentru intrus. Trebuie ori 
provocate, ori urmărite în contexte naturale, cum ar fi vara statul „pe şanţ”, în după-amiezele de sărbători cu ocazia 
vizitelor pe care vecinii şi le fac unii altora, ori, în orice anotimp, dacă unele femei muncesc împreună prin curte. 

Cele două nuclee de variante constituie o parte importantă a imaginarului respectivelor lor locaţii intrând, prin 
calităţile lor identificatoare, în ceea ce Castoriadis numeşte „imaginar social”, materia din care realitatea socială se 
construieşte pe sine. Timpul real nu este succesiunea istorică, el nu are esenţă sau prezenţă 3 . în schimb, actul care 
dă originea lucrurilor în instituţia imaginarului unei societăţi este mecanismul principal de realizare a timpului 
„identitar” în care societatea se autocreează ca un obiect al cunoaşterii cu o identitate şi o prezenţă constantă. „Man 
is an unconsciously philosophical animal, who has posed the question of philosophy in actual fact long before 
philisophy existed as explicit reflection; and is a poetic animal, who has provided answers to these questions in the 
imaginary”. în cazul nostru, fiecare dintre complexele narative studiate oferă întrebări filosofice, răspunsuri în diverse 
etape de evoluţie şi rafinare, iar diferenţa de vechime a celor două naraţiuni dă măsura progresului acestui proces. 

în continuare, ambele povestiri detaliază fire narative concentrate în jurul unor personalităţi extraordinare ale 
satului şi evenimentele extraordinare prin care acestea au trecut din punct de vedere istoric sau ficţional. Povestirea 
Melaniei are în momentul de faţă cca. 90 de ani de performare, cea a partizanului Pataş, cca. 50 de ani. Aşa cum 
ne putem aştepta, naraţiunile legate de Melania sunt mult mai formalizate, în povestire au pătruns mult mai multe 
motive general cunoscute, iar secţiunea epică, puţin cunoscută istoric, a fost „umplută" cu episoade imaginare. 
Familia imperială apare în povestire constituind personaje, tatăl eroinei, de asemenea, îşi manifestă autoritatea 
justificând ulterioare evoluţii ale conflictului. Astfel, despre moştenitorul austriac ni se spune „iei n-o spus c-o fost 
însurat", redus fiind astfel la calitatea curentă a protagonistului liricii de dragoste. Timpul petrecut de cei doi la balul 
celebru de-acum este completat de povestitori: „Şî iei să întevede bine, ţâne unul la altul cu scopul de-a să 
căsători". Episoadele întregi, juxtapuse după bunăvoinţa povestitorilor, leagă motivistica ştiută în zonă de momente 
necunoscute ale intervalului dintre idila povestită şi moartea eroinei. Astfel, personajul cântă noaptea pe malul 
pârâului sau călăreşte sălbatic pe malurile Crişului: „Şî, no, atunşea ştiţi cum era. Ş-atunşi ie aşa s-o năcăjât. Zâşe 
că merjea noptea acolo-n jos la apa aia pe la uora doo şâ făşea baie şî cânta. Ca o privighetoare!”. Adevărul istoric 
tinde să fie neglijat în favoarea unor patternuri tradiţionale care rotunjesc ficţiunea. 

Povestea lui Pataş este mai puţin coerentă, evenimentele sunt relatate mai mult sau mai puţin pe urmele 
adevărului istoric, chiar disputele dintre povestitori semnalează dorinţa lor de a urma acest adevăr: 

„C.D.: Ş-o vinit, l-o arestat. L-o legat cu cătuşele. Pă tren... şi de pă tren el o sărit pă jeam. O zâs că mere la 
veceu şî... cătă jandarmi. Şî de pă tren ş-o dat drumu' de pă jeam din ăsta... Ş-atunşi o vinit cu cătuşele alea pă 
mână la frat-su. 

V.A.: Nu, nu, nu, asta o fost mai târziu! 

B.I.: Pă pârâu aişea... 

V.A.: O vinit aşa cum zâşi cu... 

B.I.: Atunsea o fo'. Atunşi, de prima dată o fost. 

V.A.: Eu n-am ştiut aşa". 

în momentul în care un povestitor recunoscut reia relatarea, chiar în aceeaşi „întâlnire etnologică" începută 
prin ezitările semnalate mai sus, ordinea întâmplărilor câştigă fundamental în coerenţă, iar, prin dialog sau vorbire 
indirectă, se şi justifică logic. 

Valorizarea personajelor este certă în cazul Melaniei. A fost „foarte frumoasă şi foarte deşteaptă, ce mai!”, ni 
se spune, în vreme ce Pataş nu este marcat direct ca bun sau rău. Abia finalul povestirii şi compasiunea pe care 
o arată cei de faţă ne sugerează o pozitivare ce vine treptat, atât prin repovestire şi amintire, cât şi prin libertatea 
de a judeca lucrurile după propriul cod. La momentul originar, cu siguranţă că societatea a ezitat în această 
valorizare. De altfel, în povestirea reluată de naratorul „autorizat" soţia protagonistului, cea care „n-o mai vrut să-i 
facă nişi copârşeu, nişi nimic să se-ntereseze «şine l-o omorât şă îi facă!»“, nu este direct condamnată pentru 
atitudinea ei care măreşte considerabil tragismul finalului. Nu era singura care ar fi avut de suferit dacă Pataş ar fi 
fost considerat în mod deschis drept bun, cinstit sau curajos. 

Certitudinea că Pataş va deveni un erou pozitiv o căpătăm de altfel şi din indirecta condamnare a trădătorilor 
săi, exprimată în două rânduri de către doi dintre informatori: 

„Cercet.: Dar cei care l-au trădat ce avantaj au avut? 

B.l. (vehement): N-or avut nişiun avantaj! 

V.A.: Vai ş-amar! 

B.I.: îl chinuieşte Dumnezău...". 

Motivaţiile eroilor disting, de asemenea, pregnant cele două vârste ale naraţiunii. Povestitorii din Vârfurile ştiu 
sigur ce a gândit Melania - „Ş-atunşea ie, fiind îndrăgostită de iei, s-o îmbolnăvit”. (Ba chiar şi împăratul: „Deci 
împăratu' ştie că de care fată îi e drag la fecioru' lui. Dar vree să ie fată de-mpărat, sau ce ştiu io?”) -, ce a simţit şi 
ce a determinat-o să facă un lucru sau altul - „s-o năcăjât mult". 

Povestitorii din Avram lancu abia îşi construiesc asemenea motivaţii: „Ş-atunşi iei ş-o dat seama: «Vai! D-apoi 
cu-aşa oameni care mă... m-a trădat am stat?»”. însăşi motivaţia iniţială a rezistenţei opuse de personaj lipseşte 
sau e abia conturată. V.A.: „Că îi plăşea vânătoarea şî că merjea şî că are armă. Şî trebuia să predeie arma. Nu 
iera voie să aibă armă. Şî iei, se să vezi, iei nu s-o supus...". Eroul va muri în final tot nesupus într-o rotunjire a 
naraţiunii care nu se prefigura în relaxarea generală a actului povestitului. B.I.: „Şî iei n-o vrut! Să se predeie... o- 
nşercat să fugă şî miliţianu' o tras. Şî l-o împuşcat.” 

Dacă prin funcţionalitate şi răspândire cele două povestiri sunt foarte asemănătoare, din punctul de vedere al 
construcţiei diferă substanţial. Pataş este prin excelenţă un ins activ, curajos şi încăpăţânat, Melania, cu singura 
excepţie a perioadei nebuniei, este pasivă. Până şi la baluri „era dusă de frumuseţe". Dragostea ei nu trece peste 
presupusa opoziţie a soţiei iubitului, nici măcar peste „curtenii” care „or zis" că principele nu se află în Viena la data 
la care ea îl căuta. Personajele secundare din povestea ei, cu excepţia împăratului, sunt estompate, apar şi dispar 
din variante diferite şi determină puţin din cursul istorisirii. Cele care însoţesc povestea lui Pataş, atâta vreme cât 
ne referim la tovarăşii săi, s-ar putea constitui mai uşor în funcţii narative importante (cazul lui Sasu, fostul primar 
devenit partenerul întru ilegalitate al eroului), dacă însă ne oprim asupra celor doi pretinşi partizani, care i se alătură 
lui Pataş doar pentru a-l putea deposeda de arme ca ulterior să-l prindă, în vremea aceasta reclamând şi sătenii 
care i-ar fi dat de mâncare, figurile acestora sunt în deplină coagulare. începând cu detaliul care îi arată 
neîndrăznind să-l atace câtă vreme era înarmat şi, chiar şi atunci, doi contra unul, până la finalul lor „chinuiţi de 
Dumnezeu”, cei doi, oameni reali, unul dintre ei supravieţuind naraţiunii, sunt pe cale de a prelua roluri tradiţionale, 
în paralel cu numeroase alte figuri mai ales din epica populară. 

O figură aparte, parcă şi ea ruptă din balade, este cea a fratelui fierar care, în două rânduri, taie cătuşele 
eroului, dându-i adăpost şi salvându-l. Individualizarea lui e minimă, deşi povestitorii îl cunosc, fie şi numai indirect, 
iar funcţia sa este fixă şi fără vreo derivaţie în dublarea episodului evadării de sub escortă. „O vinit la frate-su aişea 
şî frate-su i-o tăiat iară fiarăle şî i-o dat lapte pă gură ştiu că spunie că prima dată o mărs c-o avut lapte şî iute i-o 
dus lapte şî i-o băgat pă gură să mânşe şî mâncare.” 

în porţiunea mediană a ambelor povestiri senzaţionalul este la el acasă. Pe de o parte, fata „de o frumuseţe 
rară" care cântă şi călăreşte, pe de altă parte luptătorul ilegal care se împotriveşte unei lumi în căutarea sa. 
Evadările lui Pataş ar merita o verificare istorică mai amănunţită în documentaţia vremii fiindcă, dacă cea de-a doua 

- „Şî iei înaintea lor şî liegat şî la mâni şî... ce i-o dat lui în cap de -, naintea lor numa’ s-o ţâpat de-a bârdivala pă 
prăpastie-n jos câtă pârâu. Şî iei o rămas pă cărare! Până când or ajuns şeia pă fundu' părăului ista... îmi pare 
c-o fost doo noaptea... nu ştiu... N-or mai dat de iei. lei o dispărut. Legat aşa cum o fost.” - pare o narativizare a 
unui fapt posibil, în schimb prima (în ordine cronologică) aduce mai degrabă cu un motiv preluat din filmele de 
aventuri: „Când l-o arestat prima dată, s-o dus la gară cu miliţia şî o zâs că merje la veceu. Şî miliţia nu ştiu cum 
n-o fost... o avut încriedere-n iei că iera... ca un uom aşa, mai serios, aşa iera... şî criezi că nu o fujit?". 

Ceea ce deopotrivă uneşte şi desparte cele două naraţiuni este finalul dramatic. Ambele personaje mor. Primul 
prin sinucidere sau boală cerebrală datorată nebuniei, al doilea prin împuşcare. Melania rămâne acelaşi personaj 
pasiv, distins prin intensitatea sentimentelor. Moartea ei prin înec sau boală capătă tragism atât prin acumularea 
epică ce o precede, cât şi prin înmormântarea fastuoasă, nepermisă familiei până ce „hinteiele" cu cei care au 
cunoscut-o nu sosesc să înnegrească platoul din faţa cimitirului de sat. „Când o murit ie, s-o dat telefoane păstă 
tătă ţara. Atunşi nu o fost maşâni ca acuma, numa hinteie, aşa o zâs, nu şaretă sau şeva, numa hinteie. Şî spune 
mama - fie iertată - că atâtea hinteie o fost aicea de ceva nemaipomenit!" 

Moartea lui Pataş în schimb nu pare atât de dramatică prin acumulare. Dimpotrivă, după cea de-a doua 
evadare, ascultătorul se aşteaptă mai degrabă la o continuare a aventurilor acestuia, este însă denunţat de unul 
din membrii propriei familii, într-un început de simetrie, fiindcă la începutul povestirii am fost avertizaţi de teama 
acesteia: „Ş-atunşea soră-sa să temea că - no! - o arăstează şî pă ie, ş-o bate, şî... pentru iei. Şî tăt o zâs cătă iei 
că să nu mai vină la iei atâta că să le facă necaz şî să să predeie. Ş-atunşea aşela s-o dus şî o stat în Aşiuţa la 
şeva cunoştinţă". Dramatismul în schimb este câştigat după împuşcarea eroului prin ruperea oricăror cutume în 
înmormântarea lui, rupere care, la distanţă de câteva minute de povestire, este atribuită întâi soţiei personajului, ca 
apoi să fie pusă pe seama autorităţilor. Este porţiunea de relatare care ni se spune cu cea mai mare emoţie, vocea, 
altfel cu accente vehemente, a povestitoarei luând un ton de o tristeţe covârşitoare. 

B.I.: „lei (soţul naratoarei - n.n.) zâşea că s-o dus, ş-o găsât o păre dă poalie cum purtăm noi d-aieste la iei 
aclo acasă şî le-o luat şî le-o dat pă iei şî l-or dus aşa şî l-or băgat, l-or dus p-un căruţ, l-or dus nu ştiu care... 

Ş-aşa l-or îngropat ca pă un... ca pă un câinie! Nu i-o mai făcut nime' nişi copârşeu, n-a mai lăsat nişi să-i facă 
şineva, c-amu tăţi îs... că n-o lăsat poliţia, miliţia.” 

„Memoria simbolică, spune ErnstCassirer, este procesul prin care omul nu doar îşi iterează experienţa trecută, 
ci şi îşi reconstruieşte această experienţă". Cele două comunităţi vizitate de noi prezintă, după cum am încercat 
să sugerăm prin această analiză comparativă succintă, o memorie simbolică activă şi constructivă, care n-a încetat, 
de la cele câteva legende etiologice arhaice înregistrate de noi sporadic, până în trecutul recent, să resemantizeze 
şi să se folosească simultan atât de epicul realului, cât şi de mijloacele tradiţionale de construcţie artistică pentru 
a-şi sublinia permanent propria personalitate de grup. 

în grade diferite de maturizare, dar recognoscibile ca făcând aceeaşi slujbă comunităţii, cele două nuclee de 
naraţiuni îşi exercită rolul de factor coeziv al celor două sate şi de legitimare în faţa outsiderului. Aşa cum 
funcţionează ele acum, în dinamica procesului narativ, ambele constructe epice pot să se constituie în cărţi de vizită 
vii şi puternice în faţa omogenizării culturale inerente epocii. Ţine de vigoarea comunităţilor în care ele s-au născut, 
dar şi de noi, societatea posibil consumatoare a unei asemenea „mitologii”, ca astfel de fenomene cu implicaţii 
sociale şi artistice să ia o amploare pentru care poate nu au fost făcute, dar care le-ar putea da şansa unei oferte 
mitologice alternative cu un profit cultural considerabil. 

Rugăciune şi bâlci: pelerinajul terapeutic 


Totul s-a transformat într-un mare bâlci. 

(„Jurnalul Naţional", 15 octombrie 2001) 

Pelerinajele - din devoţiune sau în scop taumaturgic - operează în retorica generală a sistemului terapeutic 
şi psihoterapeutic religios o enclavă de spectaculos, generată mai ales din marca de colectivitate asociată de 
cele mai multe ori acestei forme de sacralitate trăită plenar. Ca moment exemplar al devoţiunii, pelerinajul 
presupune un timp cultic, un locus sacral şi un ritm al procesiunii pe care o generează, dar mai ales o finalitate, 
care de cele mai multe ori ţine de dorinţa unei recalibrări a umanului cu sacrul, întocmai ca în cazul postului. 
Pentru că o însemnată parte a pelerinajelor sunt performate pentru restabilirea sănătăţii, pentru vindecarea 
trupului sau a minţii, considerăm această formă de atitudine pietală din sfera religiei trăite drept un redutabil 
remediu psihoterapeutic. De altfel, o mărturie de teren avertizează: „am auzit că icoana îi făcătoare de minuni 
(Icoana Maicii Domnului de la Nicula - n.n.) şi am auzit că o fost mulţi beteji care s-o tămăduit după ce o 
atins-o. Da io ştiu că pă drum cât te duci încolo nu te mai doare nimica, nici nu simţi că eşti obosit ori ceva, şi 
aşe ai o stare că gândeşti că ieşti mai uşor, mai bine, nu simţeşti nici frigu, nici foamea" 1 . Efectele 
psihoterapeutice sunt maxime aşadar la nivelul mentalului colectiv, ele ţinând de o atitudine în masă, cultivată 
de forme pietale premergătoare pelerinajului, fixate cutumiar, şi susţinută mult de credinţă. 

Tipul acesta de pelerinaj, în scop terapeutic, este fundamentat de altfel teoretic prin chiar sferele liminare 
conturate în spiritualitatea folclorică de religia populară şi de medicina populară, ambele cu funcţiuni complexe 
în efortul sistemic al omului de a se alinia ordinii prestabilite a universului, menite să protejeze corporalitatea şi 
integritatea individului şi a societăţii. Religia populară poate fi văzută, prin prisma atitudinilor umane fundamen¬ 
tale de echilibrare, ca un demers preventiv şi terapeutic, iar medicina populară - ca o modalitate religioasă de 
protecţie a organismului individual şi comunitar; ambele sisteme spirituale se definesc polisemie, făcând apel la 
un simbolism concret al corpului, prin care cele două metode terapeutice se leagă spritualiceşte, implemen- 
tându-se în concret, chiar dacă se construiesc prin diferenţiere faţă de medicina şi religia oficială 2 . 

Religia populară se umple astfel de conţinuturi medicale, iar urmarea acestui melanj este, în plan mentalitar, 
ştergerea categorică a vreunei compatibilităţi între practici care altfel ar părea polarizate: medicina preventivă şi 
pelerinajele terapeutice. Din contră, în viaţa cotidiană a societăţii folclorice cele două practici sunt 
complementare, transmise prin legături familiale pe verticală sau pe orizontală şi mai ales prin performări 
feminine, conturând un sistem paralel cu cel impus de instituţiile oficiale, mai secret, mai încărcat de simboluri, 
dar deseori mai eficace şi aparţinând unui alt nivel de percepţie şi de performare. Intercondiţionarea celor două 
procese culturale conturează în plan mental, dar şi în planul realităţii imediate, un eşafodaj solid pentru o 

antropologie a sănătăţii, bazată eminamente pe un mod coerent de a vedea şi de a percepe corpul uman: «le 
domaine de la medecine domestique est beaucoup plus vaste que celui de la medecine officielle, c'est celui de 
vecu du corps, ou, pour la religion, de vecu du surnaturel, mais d’un surnaturel enracine dans le concret, dans 
le corps. (...) Ainsi s'explique la place importante accordee au corps dans la religion populaire. D'une part, 
instrument de travail, ses faiblesses sont source de miseres physiques, materielles et morales; mais egalement, 
c’est sans doute le lieu et le moyen privilegie d'insertion concrete du spirituel» 3 . Diferenţele dintre cele două 
sisteme de adaptare la condiţiile impuse de universul înconjurător sunt mai degrabă de metodă, iar recursul la 
terapia religioasă este de un alt ordin decât recursul la terapia medicală: actul terapeutic religios «se place sur 
un autre niveau, celui du recours ou du transfert symbolique, d’ou l'importance du nom ou des attributs des 
saints specifiques de telle ou telle maladie. Pour de recours symbolique, le rituel offre une possibilite 
d'expression tout a fait large - ce qui explique l'importance du recours religieux en matiere therapeutique. Nous 
avons ainsi note Ies pelerinages» 4 . 

Forjând un remediu terapeutic pe o atitudine pietală, „pelerinajele la locurile sfinte, acolo unde Dumnezeu 
se manifestă vizibil într-un chip minunat, au o dublă menire pentru bolnav: exprimă râvna lui, credinţa lui în 
miracol şi - pe de altă parte - îi dă posibilitatea să se raporteze la alţi suferinzi. Pelerinajele sunt adesea prilejuri 
de convertire pentru bolnavi şi medici" 5 , astfel încât ele pot fi abordate din dublă perspectivă, religioasă şi 
medicală. 

încercând un studiu de caz circumscris pelerinajului de la Nicula, am stat de vorbă cu nana Lodovică (76 
de ani), o ţărancă extrem de evlavioasă, care a participat la astfel de pelerinaje anual, între 1968 şi 1997, adică 
treizeci de ani la rând. Relatăm scenariul pelerinajului: „Vorbeam unii cu alţii în postul Sfintei Mării, că cam ştiam 
cine merge la Nicula, că erau femei bătrâne care mergeau în fiecare vară. Şi cu trii zâle înainte de Sfântă Mărie 
ne adunam în curtea bisericii d-aci, dân sat. ş-apoi veneau dân tăte satele: dân Plopiş, dân Laz, dân Vălcău cela 
Rumânesc, dân Tusa şi ne duceam tăţi în ocol la biserică şi acolo ne-nţelejam cum merjem, că unii care erau 
mai beteji ori mai bătrâni merjeau cu caru cu vacile, da tătă lumea, mai ales tânăretul, merjea pă jos. Ne făceam 
cipici dân lână, că te ardeau picioarele dă la păpuci, ori păşeam dăsculţi. Ne băgăm în biserică, popa ţânea 
slujba şi dup-aceie încunjuram biserica dă trii uări şi ieşeam cu preaporii şi crucea pă drum şi merjeam trii zâle 
şi trii nopţi pă jos, da aşe meream că şi durmeam dă multe ori cum ne ţâneam una dă alta. Şi noaptea dormeam 
pân podurile caselor, ori a poieţilor, ori pân şuri, pă la cine ne lăsa, şi mâneam pă la câte on creştin cumsecade, 
că ne puneau la masă. Da şi ai mnei făceau întătdeauna masă în ocol când veneam, cu sărmale şi poame, ne 
aşteptau când ne întorceam. Şi cântam şi ne rugam pă drum tăt timpul, niciodată nu tăceam, pântru sănătate şi 
pântru ca să nu mai avem năcazuri, ne rugam şi cântam la Maica Sfântă că ea poate tămădui orice năcaz. Şi 
când ajungeam la Nicula, pă deal, încunjuram beserica dă trii uări şi dup-aceie intram în beserică şi ne rugam 
şi sărutam icoana. Durmeam afară, lângă beserică, şi dacă era soare şi dacă era ploaie. Şi în noaptea de Sfântă 
Mărie atâta era dă frumos că nu s-o mai pomenit: ne rogam, cântam, iară ne rogam, iară cântam şi încunjuram 
beserica pă coate şi pă jerunţi şi-i ceream la Maica Sfântă să ne apere şi să ne deie sănătate şi putere" 6 . 

Deducem, aşadar, că pelerinajul la Mănăstirea Nicula, extrem de cunoscută în Ardeal după ce icoana Maicii 
Domnului din altarul său a lăcrimat (15 februarie-12 martie 1694), pelerinaj considerat de unii chiar „cel mai mare 
pelerinaj din România" 7 , susţine din plin mirabilul creştin, dar că miile de pelerini veniţi aici din tot spaţiul româ¬ 
nesc acreditează mai ales un tip special, particular, de pelerinaj, pelerinajul terapeutic. Chiar dacă literatura reli¬ 
gioasă nu reţine strict acest termen, considerăm că importanţa de excepţie conferită de credincioşii pelerini 
tămăduirilor survenite după o călătorie din credinţă la icona iacrimans de la Nicula, ne îndreptăţesc să-l consi¬ 
derăm un tip aparte de pelerinaj, subsumat celui generat din devoţiune. Despre finalitatea terapeutică vorbesc 
nu numai participanţii la pelerinajele de la Nicula - „să duceau oamenii mai ales pântru sănătate, că doamne 
mulţi beteji vedeai pă drum ori în car, care nu puteau veni pă jos, da mereau să se roaje dă sănătate că să ştie 
că Maica Sfântă te-ajută dacă te roji la icoana ei” 8 , ci şi sursele istoriografice: „un număr însemnat de conţi şi 
baroni din Transilvania au fost vindecaţi de puterea miraculoasă a icoanei de la Nicula. Saşi, maghiari şi români 
îşi vor găsi sănătatea în urma pelerinajelor" 9 . 

Desigur, resorturile activate sunt cele ale mirabilului creştin în general, unul dintre sectoarele cele mai 
spectaculoase ale imaginarului religios folcloric, dar ele sunt astfel receptate şi filtrate de reprezentările mentale 
colective încât să fie canalizate spre o finalitate terapeutică şi psihoterapeutică. Se porneşte de la acea 
dimensiune remarcabilă a sfinţilor intercesori - ontologică pentru gândirea folclorică, deviantă însă pentru 

intransigenţa dogmatică - de a putea genera fapte cu valoare pozitivă, proprii mirabilului hieratic. în cazul nostru, 
aceste fapte se atribuie Maicii Sfinte, reprezentată în imagistica bogată a pelerinilor cu predilecţie în ipostaza sa 
de mater dolorosa (pelerinajul are loc cu ocazia Adormirii Maicii Domnului, la 15 august) şi receptată, aşa cum 
spune mărturia deja citată, ca un medic generalist, capabil să vindece rănile sufletului şi ale trupului. Nu 
intenţionăm să ne oprim asupra momentelor de maximă spiritualizare a drumului, punctate de cântecele mariale, 
acele cântece de pelerinaj 10 care preaslăvesc puterea minunată a Maicii Domnului, dar redăm două fragmente 
din „cântecele Sfintei Mării", aşa cum ne-au fost cântate de interlocutoare, pentru a sugera că nu numai 
rugăciunile, ci şi cântecele servesc tot pentru implorarea harului vindecător al personajului divin: 

„Nu lăsa, Măicuţă, „Roagă-te la Fiul Tău 

Să pierim pe cale, Să ne tămădeşti de rău. 

Noi, ce suntem fiii Sănătate să ne dai 

Lacrămilor tale." Ca să te cântăm ca-n rai". 

Mai mult ca în alte ipostaze, acum este exploatată masiv capacitatea ordonatoare a mirabilului creştin, în 
speranţa unei legături spaţio-temporale cu momentul istoric al performării minunii, atunci când, în urmă cu trei 
secole, icoana Maicii Domnului a plâns, vindecând pe toţi cei care i-au stat alături întru credinţă. Se punctează 
din nou, la nivel mental, receptarea bolii ca moment de ruptură în logica unui echilibru iniţial: omul nu mai simte 
sentimentul securizant al sănătăţii şi încearcă mobilizarea în favoarea sa a acelui sens al sacrului care înseamnă 
capacitatea lui ca, prin minuni („minuni peste fire"), să readucă pe făgaşul normal ordinea temporar periclitată şi 
să instaureze ordinea firească a armoniei inetrioare şi exterioare corpului. De aici - sentimentul de speranţă al 
pelerinilor, fervoarea cu care se roagă Măicuţei, multitudinea de gesturi puse în act uneori cu suport dogmatic, 
alteori reiterând scenarii bine amprentate în memoria culturală a comunităţii vechi, dar venind dinspre paradigma 
magicului luminos. Asistăm astfel la „o agendă a pietăţii foarte încărcată" 11 , din care o parte masivă este dedica¬ 
tă unor finalităţi terapeutice: pelerinii se roagă, cântă, înconjoară biserica mergând în picioare sau pe coate şi 
genunchi (cum ne povesteşte că a făcut, ani de-a rândul, nana Ludovică), plătesc slujbe sau cumpără cărţi şi 
rozare pentru sănătate; reverberaţiile magice însă, aşa cum spuneam, nu lipsesc, ele făcând din astfel de 
pelerinaje terapeutice un veritabil bastion al religiei populare, în care pietatea şi trăirea interioară înseamnă tot 
ce ţine de hierofanie, aşadar atât religios, cât şi magico-religios: se face cruce de trei ori, se înconjoară biserica 
de trei ori; se dă de pomană; se acceptă „înlocuitorul" pentru bolnav sau se merge pe ideea părţii care înlocuieş¬ 
te întregul: „dacă te duci să te roji pântru cineva beteag dân familie, îi bine să ai la tine tăt timpu ceva dă la el: 
o batistă, o cârtiţă, o fotografie, şi când te rogi pântru el, ţâi mâna pă ea" 12 ; în faţa bisericii se vând nu doar cărţi 
de rugăciuni, ci şi cărticele de dimensiuni foarte mici, cu valoare indiscutabilă de amuletă sau talisman, spre care 
trimit atât dimensiunile extrem de reduse, cât şi rugăciunile apotropaice din interior; se susţine aşadar observaţia 
mai largă potrivit căreia «le pelerinage, acte de devotion religieuse parfaitement orthodoxe, se trouve encombre 
de superstitions auxquelles Ies pelerins sont extremement attaches» 13 . 

Un alt caz de pelerinaj terapeutic, dar care prin mutaţiile antrenate în ultima vreme şi prin publicitatea 
excesivă din jurul său merită studiat nu doar în sincronie, ci şi în diacronie, este pelerinajul anual la laşi, la 
moaştele Sfintei Parascheva. Poate şi prin amprenta culturală şi spirituală a zonei, poate şi prin ruralitatea sa 
(încă), pelerinajul de la Nicula se mai păstrează în limitele autenticului şi bunei credinţe; cel de la laşi însă a 
inovat masiv în ultima vreme, fremătând de trăiri eclectice şi de parade nu doar religioase, ci şi situate la o 
pseudo-lizieră a acestuia cu mondenul, astfel încât laşiul a şi fost protagonistul unui program paneuropean, în 
anul 2000, „Pilgrimage", care să-l ateste printre cele cinci oraşe-gazdă de mari pelerinaje de pe continent. 

Desigur, pârghiile imaginarului creştin popular sunt alimentate de aceeaşi credinţă generală în pornirile 
taumaturgice pozitive ale sfinţilor, dar Sfânta Parascheva este o prezenţă specială pentru pietatea românească, 
dat fiind faptul că moaştele sale au fost cumpărate, în 1641, de Vasile Lupu şi aduse la laşi, unde se găsesc şi 
astăzi, în Catedrala Mitropolitană. Două sunt punctele de maximă emergenţă, reţinute în mod special de Bise¬ 
rică, în cazul Sfintei Parascheva: faptul că, deşi chinuită şi schingiuită, nu a acceptat să se lepede de credinţa 
creştinească şi repetatele momente în care şi-a împărţit straiele şi avutul săracilor, în gesturi de pioasă mărini¬ 
mie. Dicţionarul sfinţilor, în varianta sa dogmatică, nu cuprinde niciun fel de referiri la vreo putere terapeutică 
specială a sfintei 14 ; istoria notează însă că Epivatul, prima gazdă a moaştelor sfintei şi locul său natal, era 
recunoscut ca un loc în care rugăciunile şi venerările moaştelor produceau vindecări miraculoase, fapt transferat 
şi extins apoi şi asupra celor două biserici din laşi în care a fost depusă, pe rând, racla. Mai mult, folclorizând şi 

mitizând istoria propovăduită de Biserică a Sfintei Parascheva, după ce Biserica a suprapus această sărbătoare 
peste cea a Vinerei Mari, moment-cheie al calendarului pastoral, comunitatea arhetipală a împrumutat sfintei 
unele dintre atributele Vinerei Mari sau ale Sfintei Vineri 15 ; ziua de vineri fiind mai ales ziua Patimilor lui Hristos 
şi una dintre cele mai prielnice zile pentru practicile de menţinere a sănătăţii, Sfânta Parascheva a devenit, în 
timp, şi ea, o sfântă cu virtuţi de terapeut sacru, astfel că ea îi ocroteşte pe bolnavi, iar în ziua ei „nu se lucrează, 
fiind primejdie de boale, mai ales boli de ochi" 16 . 

Pelerinajul anual la moaştele Sfintei Parascheva - decisiv taumaturgic, faţă de cel de la Nicula, cu mai multe 
porniri devoţionale, decât taumaturgice 17 - are un şi mai accentuat scop terapeutic. Gradualitatea procesuală a 
pelerinajului anunţă un punct de intens impact al maselor cu sacrul în momentul scoaterii din catedrală a raclei, 
pentru ca un maximum de participare şi trăire în marginea miraculosului creştin să se producă odată cu gesturile 
repetate ale şirului nesfârşit de pelerini care vin să atingă racla cu moaştele sfintei. Mărturiile - multe dintre ele 
trecute deja în legendă - ale vindecărilor miraculoase de la racla sfântă, dintre care probabil cele mai specta¬ 
culoase sunt exorcizările, ţin trează speranţa maselor în repetarea momentului de sacrofanie. Iar reportajele şi 
comentariile mass-mediei nu fac decât să amplifice aceste trăiri convulsionare ale maselor, extrăgând din 
scenariul pelerinajului cu precădere momentele de spectacol şi declamând în mod analog şi posibilul act de 
terapie sacră, lată, de exemplu, ce a reţinut „Jurnalul Naţional" din 15 octombrie 2001 din filmul procesiunii prin 
faţa sfintelor moaşte: mărturia unui bărbat ce stă într-un cărucior, la o coadă de patru kilometri de raclă, pentru 
a cere vindecarea de artrită; reacţia de stupoare a mulţimii la urletele unei femei posedate, aplecate deasupra 
raclei, ţinută de mâini de doi preoţi, care explică celor din jur că de fapt femeia nu e posedată ci „suferă de 
sindrom mistic"; în fine, „de Sfânta Raclă se apropie şase copii în cărucioare. Micuţii au fost aduşi tocmai din 
Grecia pentru a se ruga la Cuvioasă, şi ei speră într-o minune”; sau: „în ultimele zile, la Catedrala Mitropolitană 
au avut loc slujbe de exorcizare, preoţii fiind îngroziţi de forţa demonizaţilor. în cursul serii de ieri, un copil de 
şapte ani, însoţit de un preot şi de mama sa, a fost ţinut aplecat asupra raclei Sfintei Parascheva pentru a scoate 
duhul necurat din trup. ţipetele acestuia au îngrozit lumea din jur, oamenii rugându-se pentru întărirea credinţei 
în Dumnezeu"; („Curentul", 13 octombrie 2000); „câteva grupuri de copii cu handicap locomotor au sosit în 
cărucioare, la laşi, unde au participat la un spectacol special organizat şi s-au rugat şi ei pentru sănătate, la 
Moaştele Sfintei şi la Brâul Maicii Domnului. «Alexia nu poate merge şi nici nu poate vorbi prea bine, are 12 ani 
şi a mai fost şi anul trecut. Suntem de câteva zile, împreună cu un grup de copii cu handicap, venit din Grecia. 
Am auzit de puterile magice ale Moaştelor sau a Brâului, iar acolo unde nu mai poate medicina, ne închinăm în 
fata Domnului, pentru o minune», a precizat mama Alexiei" („Naţional", 14 octombrie 2001). Mai mult, anul 2001 
a fost un an special, în care credincioşii au fost îndemnaţi nu doar de către soborul de cincizeci de preoţi români, 
ci şi:de mitropolitul Bostonului, să se roage pentru victimele masacrului american din 11 septembrie. 

Dincolo de scopul terapeutic al călătoriei simbolice şi al procesiunii pe la sfintele moaşte, asistăm la o rese- 
mantizare masivă, la o umplere de sens a unui alt spaţiu cultural decât cel tradiţional, în care scenariul eveni¬ 
mentelor pare a fi o succesiune de secvenţe de happening a ceea ce am putea numi spectacolul terapeutic al 
Sfintei Parascheva, iar etnologului nu-i rămâne decât să analizeze clişeul devoţional din perspective pluriseman- 
tice, generate de o societate modernă avidă după spectacular, dar şi în plină goană după identitate. Pelerinajul 
de la laşi pare a încheia ceea ce s-ar putea numi un sezon al pelerinajelor, definit printr-o opoziţie binară clasică, 
cea dintre sacru şi profan, dintre cotidian şi festiv. Departe de a fi un timp inert din perspectivă magică sau 
religioasă, segmentul calendarului popular acoperit de vară şi începutul toamnei defineşte totuşi pentru omul 
comunităţii tradiţionale un timp agrar, intrat oarecum în profanul cotidianului şi al rutinei. Secvenţa temporală 
pomenită este prin excelenţă timpul muncilor pe câmp, canalizând atenţia protagoniştilor, în mod susţinut, către 
aspectele economice ce ţin de ansamblul gospodăriei, astfel încât sărbătorile din acest segment cronologic sunt 
resimţite în percepţia folclorică drept enclave de festiv, de sărbătoresc, şi, în consecinţă, de sacru (comparativ 
cu cronotopul sărbătorilor de iarnă, perioadă largă impregnată în trăiri festive şi contacte simbolice cu sacralita- 
tea). Performarea sărbătorilor - cu pelerinajele aferente - iniţiază astfel un efect compensatoriu, de deschidere 
necesară, prin opoziţie cu profanul segmentului temporal în ansamblu, către sacru, pelerinajul fiind resimţit în 
percepţia pietală ca o ispăşire a păcatelor, ca o iniţiere, ca o ritualică agregare la simbolurile celui care a sfinţit 
locul pelerinajului. „Pelerinajul se înrudeşte cu riturile de iniţiere" 18 în aceste condiţii, iar forma de devoţiune 
publică implică o sacralitate trăită, mult amplificată. 

Antropologic vorbind, putem subsuma pelerinajul în scop terapeutic riturilor ce sistematizează relaţiile 
omului cu sacrul, pe fundamentul unei credinţe religioase ancestrale, constând, în cazul nostru, în credinţa în 
puterea de vindecare a moaştelor Sfintei Parascheva, o sfântă cu destin exemplar, înfăptuitoare de minuni. Ca 
rit, pelerinajul presupune un ansamblu de conduite şi de acte - unele dintre ele codificate, altele „la vedere" - a 
căror solemnitate este respectată de participanţii la act 19 : pelerinii se roagă şi cântă cântece religioase, înge¬ 
nunchează, fac mătănii, înconjoară biserici în gesturi încorporând o simbolistică aparte, sărută icoane şi ating 
moaştele. Toate aceste gesturi au menirea de a capta bunăvoinţa sfintei şi de a demara obţinerea efectului dorit: 
vindecarea bolii pentru care pelerinul întreprinde călătoria simbolică la locul sfânt. Trei ar putea fi coordonatele 
pe care se construieşte ritul de terapie sacră instituit în ordinea axiologiei pelerinajului: complexul semantic iden- 
titar pe care-l reclamă şi pe care sfârşeşte prin a-l activa, şi anume acela că Sfânta Parascheva este o sfântă a 
noastră, a românilor, prin faptul că moaştele ei au fost cumpărate de un domnitor român şi au fost depozitate de 
secole în biserica din laşi; mai mult, ea este considerată o ocrotitoare de dimensiuni tot mai mari: mai întâi a la- 
şiului, apoi a Moldovei, apoi chiar a unor arealuri mai vaste 20 ; în această ordine de idei, scenariul pelerinajului 
dimensionează tot mai pregnant un rit religios terapeutic, numărul bolnavilor care participă la pelerinaj fiind tot 
mai mare şi tot mai vizualizat de către observatorii acestuia. De altfel, unul dintre semnele ritului care produc ca¬ 
racterul său de repetitivitate, obligatoriu pentru rit, rezidă în chiar această provocare a sacrului cu finalitate te¬ 
rapeutică, iar vindecările reuşite sau stările de echilibru corporal conservate asigură perenitatea manifestării 
spirituale. 

Dincolo de agenda manifestărilor rituale, se poate citi refacerea mentală a mitului, resemantizarea şi uneori 
chiar reinventarea lui, în forme mai mult sau mai puţin exteriorizate: este vorba de un mit al vindecărilor 
miraculoase, prin simpla atingere a raclei ce depozitează moaştele făcătoare de minuni; ritul şi mitul 
actualizează aşadar credinţa în forţa intrinsecă a divinităţii de a produce minuni, taumaturgii repetabile cu 
valoare de echilibrare corporală, căci „procedurile rituale sunt mai mult paradoxale decât semnificative, întrucât 
ritul îşi propune să ducă la îndeplinire o sarcină şi să producă un efect folosindu-se de anumite practici de 
captare a gândirii care să o facă pe aceasta «să creadă» în el şi mai puţin să-i analizeze sensul" 21 . 

în fine, un al treilea element al pelerinajului terapeutic, mult exacerbat în context postmodern şi care decur¬ 
ge din filonul taumaturgic implicat de pelerinaj este spectacularul. Una dintre resursele acestuia este dimensiu¬ 
nea amplă, colectivă, a actului, ştiut fiind că, în cadrul unor manifestări de mare amploare, ritul este secvenţa 
elementară motivată printr-o credinţă religioasă adânc fixată în mentalul colectiv 22 . Tocmai de aceea, el se 
distinge de serbare şi de ceremonial, dar, deseori le agregă în jurul său 23 , dând naştere unor conglomerate 
polisemantice care alimentează nevoia de spectacol a colectivităţii. în context spiritual, mai ales atunci când 
pelerinajele terapeutice ating o amploare impresionantă (la laşi se vorbeşte despre o masă de sute de mii de 
credincioşi în mişcare), pelerinajul se construieşte ca o ofertă tentantă pentru exteriorizare, pentru eliberare şi, 
de ce nu, chiar pentru ludic şi dionisiac. Urmarea acestei porniri este construirea unei lumi paralele, ancorate în 
profan, dar care presupune exerciţiul prealabil al pietăţii. Este o viaţă aferentă, colaterală, a buticurilor şi 
comerţului, în care spiritul comercial îmbracă şi câte ceva din exigenţele spirituale, dar care contribuie decisiv şi 
la contaminarea practicilor de ritual din timpul pelerinajului 24 . Spiritul negustoresc a dezvoltat mai întâi o piaţă - 
exagerată şi deseori la limita bunului gust şi a moralei - de suveniruri cu tentă religioasă, cruciuliţe, rozare, 
icoane şi replici ale unor obiecte de cult, iar apoi, în timp, a dezvoltat până la paroxism un comerţ stradal, mai 
mult sau mai puţin organizat, încurajând vânzările, expoziţiile, artificiile. 

Aşadar, „totul s-a transformat într-un mare bâlci" („Jurnalul Naţional", 15 octombrie 2001): în 2000, „a avut 
loc inaugurarea Sărbătorii Populare de la Hala Centrală şi a Târgului cu vânzare de produse de larg consum" 
(„Curentul", 13 octombrie 2000); în 2001 a fost rândul Sărbătorii vinului („pe acordurile muzicii de petrecere şi în 
aromele sărmăluţelor şi ale mititeilor, ţuicarii, berarii şi vinarii au dat cep butoaielor" („Curentul", 14 octombrie 
2001), al spectacolelor cu formaţia rock Iris şi soprana Mariana Nicolescu şi al Târgului Meşterilor Populari, 
transmis, pentru prima dată în istorie, on-line, dar şi al Târgului blănarilor şi pielarilor (peste 300 de firme). Mai 
mult, pelerinii au fost cazaţi în corturi ale armatei, iar mâncarea a fost sponsorizată de Primăria oraşului. Evident, 
sărmăluţele - se pare peste 50.000 - au fost răsucite de soţiile primarului, prefectului şi preşedintelui Consiliului 
Judeţean... Presa mai notează şi tentativele de şmecherii comerciale: răcoritoarele servite la masă erau expirate 
de cinci luni... („Adevărul", 14 octombrie 2001). Şi, pentru ca sărbătoarea să fie cu adevărat reuşită, happy-endul 

a fost asigurat de „un impunător foc de artificii, care a durat mai bine de 40 de minute" ('„Adevărul", 14 octombrie 
2001 ). 

Ca rit public 25 , care, prin finalităţile terapeutice dezvoltate în imaginarul maselor, adună muţimi impresio¬ 
nante, pelerinajul a deviat în ultimii ani spre spectacolul politic, instituind cu adevărat acea liturghie politică 
despre care vorbea Claude Riviere, locul de procesiune devenind o apreciată arenă pentru politicienii dornici de 
reclamă, dar care, desigur, nu au nimic de-a face cu terapeuticul miraculos: anul 2000, an electoral, a însemnat 
culmea gloriei acestui spectacol: „evlavie electorală" titrează ziarele, cu „politicieni nerăbdători să-şi facă cruce" 
(„Curentul”, 14 octombrie 2000); „periplul politic la moaştele Sfintei Parascheva (...); pelerinajul a constituit un 
bun prilej de campanie electorală în anul electoral 2000 pentru candidaţii la preşedinţie: în interiorul catedralei 
şi-au făcut apariţia, rând pe rând, Petre Roman, Ion lliescu, iar pe la sfârşitul slujbei s-a închinat la sfintele moaş¬ 
te şi premierul Mugur Isărescu. Cuvintele Evangheliei au fost ascultate de Valeriu Stoica, Mircea Ciumara, Ion 
Solcanu şi Varujan Vosganian" („Jurnalul Naţional", 16 octombrie 2000); în schimb, anul 2001 nu a fost un an 
electoral, deci „secetă de politicieni la o mare sărbătoare a ortodoxiei române” („România Liberă”, 15 octombrie 
2001); „politicienii de prim-plan au lipsit. 2001 nu este un an electoral. Ieşenii şi toţi românii veniţi în capitala Mol¬ 
dovei nu le-au simţit lipsa şi au fost scutiţi de gesturile lor evlavioase de conjunctură şi pentru imagine, de crucile 
lor electorale în faţa camerelor TV” („Adevărul", 15 octombrie 2001). Astfel de pelerinaje, asociate în mentalul 
colectiv folcloric la hierofanii, kratofanii sau taumaturgii implicate mai ales în recalibrări terapeutice, oferă 
exponenţilor clasei politice un teren remarcabil pentru a-şi pune în scenă mărcile de putere, alăturate oarecum 
ideatic mărcilor de putere supranaturale, reclamate de fondul axiologic al pelerinajului. La aspectul participării 
efective, personale, la realitatea momentului, se adaugă şi o participare virtuală a unei sume mult augmentate 
de pelerini potenţiali, care urmăresc evenimentul prin intermediul transmisiunilor mass-media. Jurnaliştii percep 
mcmentui la valoarea lui maximă şi îşi centrează atenţia pe spectacular, pe inedit, pe monumentalul spiritual, 
astfel încât sfârşesc prin a defini coerent o categorie a atmosferei, în care descrierea este înlocuită cu reînvierea 
unor trăiri individuale şi colective, ale masei de credincioşi sau ale personajelor publice, transformând eveni¬ 
mentul spiritual într-un media evenf 26 . Astfel de intruziuni ale mass-mediei în desfăşurarea riturilor populare 
transformă mult structura acestora, antrenând un număr impresionant de persoane, care, prin intermediul trans¬ 
misiunilor, devin coparticipanţi la manifestările ritualice sau ceremoniale, ce le oferă o participare „vicarială” şi 
„contribuie la realizarea unui nou tip de comunicare, mediatică şi rituală în acelaşi timp, între mase şi actorii 
riturilor respective” 27 . 

Astfel de devianţe, marcate nu doar de o mediatizare exagerată, ci şi de amprenta comercialului şi a econo¬ 
micului, pot, în cazuri extreme, chiar să compromită mesajul ritului, acordând un credit prea mare profanului 
adiacent pelerinajului şi transformând un ritual religios terapeutic într-un ritual profan de distracţie pentru pu¬ 
blic 28 . Astfel, în condiţiile în care pelerinajul se alătură sărbătorii profane, folcloricul instituie o relaţie contem¬ 
porană (mult estompată sau, uneori, chiar inexistentă, în trecut, dar mult exacerbată în modernitate) cu liturgicul, 
care are drept urmare o constatare sumbră, dar realistă: «la majorite des paysans est donc surtout venue pour 
la foire» 29 , bâlciul şi târgurile diminuând mult din dimensiunea ecumenică terapeutică a pelerinajului. 


Note: 

1 Inf. Ludovica Gui, Valcău de Jos - Sălaj. 

2 Loux, Frangoise, La religion populaire comme recours preventifet therapeutique. Pratiques des meres ă l'egard de leurs enfants 
en Normandie, în «La religion populaire», Colloques Internationaux du Centre Naţionale de la Recherche Scientifique (17-19 
octobre 1977), Paris, 1979, p. 223. 

3 Idem, p. 337. 

4 Ibidem. 

5 Chirilă, Pavel dr.; Valica, Mihai pr., Meditaţie la medicina biblică, Bucureşti, 1992, p. 317. 

6 Inf. Ludovica Gui. 

7 episcop vicar Irineu Bistriţeanul, Icoana de la Nicula, Nicula, 1994, p. 55. 

8 Inf. Ludovica Gui. 

9 Nicoară, Toader, Transilvania la începuturile timpurilor moderne (1680-1800), Cluj-Napoca, 1997, p. 126. 

10 Cristescu, Constanţa, Consideraţii despre pelerinajul şi cântecul de pelerinaj din nordul Transilvaniei, în „Acta Musei 
Porolissensis”, XVII/1993, pp. 439-446. 

11 Radosav, Doru, Sentimentul religios la români, Cluj-Napoca, 1997, p. 231. 

12 Inf. Ludovica Gui. 

13 Chaline, Nadine-Josette, La religion populaire en Normandie au XIXsiecle, în «La religion populaire»,Colloques Internationaux 
du Centre National de la Recherche Scienlifique (Paris, 17-19 oct. 1979), Paris, 1979, p. 173. 

14 Farmer, David Hugh, Dicţionar al sfinţilor, Bucureşti, 1997, pp. 414-415. 

15 Ghinoiu, Ion, Obiceiuri de peste an, Bucureşti, 1997, p. 216, 

16 Parurile, Tudor, Sărbătorile la români, Bucureşti, 1997, pp. 180-181. 

17 diferenţele de nuanţă au fost preluate din Radosav, Doru, op. cit., pp. 224-235. 

18 Chevalier, Jean; Gheerbrant, Alain, Dicţionar de simboluri, Editura Artemis, Bucureşti, 1994, p. 64. 

19 Riviere, Claude, Socioantropologia religiilor, Editura Polirom, laşi, 2000, p. 68. 

20 Pamfile, Tudor, op. cit., p. 180. 

21 Bonte, Pierre; Izard, Michel, Dicţionar de etnologie şi antropologie, Editura Polirom, laşi, 1999, p. 584. 

22 Pop, Mihai; Pavel Ruxăndoiu, Folclor literar românesc, Bucureşti, 1978, p. 133-134. 

23 Pierre Bonte, Izard, Michel, op. cit., pp. 584-585. 

24 Radosav, Doru, op.cit., p. 234. 

25 Interferenţele sacrului cu profanul in ritul public contemporan conturează o imagine pluridimensională multiplă a pelerinajului, 
acesta activând resorturi care nu existau în economia performării lui în perioade anterioare. Câteva exemple pentru pelerinajul 
de Sfânta Parascheva: transportul persoanelor la laşi a devenit o problemă de guvern: prin Ministerul Transporturilor, SNCFR 
a aprobat ataşarea unor vagoane speciale la nu mai puţin de 20 de trenuri care circulau pe rute incluzând şi laşiul şi au fost 
introduse, cu o săptămână înainte de sărbătoare, patru trenuri speciale cu circulaţie zilnică; paza oraşului şi mai ales a 
moaştelor Sfintei Parascheva a fost asigurată de trei instituţii separate şi de tot atâtea categorii de specialişti în ordine şi 
securitate: jandarmi, gardieni publici şi poliţişti, pentru prima dată în istorie moaştelor asigurându-li-se şi o pază armată, de către 
soldaţi care au stat în posturi apropiate, supraveghind moaştele cu arma în mână; mâncarea a fost produsă şi pusă la dispoziţie 
în cantităţi impresionante, prin grija forurilor reprezentative ale administraţiei publice locale, fapt care s-a constituit ulterior într- 
un bun subiect de propagandă politică şi administrativă, evidenţiat permanent de conducerea judeţului cu orice ocazie posibilă; 
cazarea pelerinilor s-a efectuat în corturi ale armatei sau ale altor instituţii aflate în subordinea organelor locale administrative; 
au fost supravegheaţi vagabonzii şi cerşetorii pentru ca ei să nu deranjeze foarte mult pelerinii, dar este remarcabil că 
televiziunile publice au prezentat echipe întregi de cerşetori deplasându-se de la Bucureşti sau din alte oraşe mari la laşi, 
special pentru acest eveniment; pelerinajul a fost completat nu doar de spectacole cu caracter religios, ci şi de spectacole de 
muzică profană de toate genurile, care au antrenat un mare număr de tineri, ce nu aveau de-a face, de fapt, deloc cu pelerinajul; 
caracterul comercial din spatele pelerinajului a fost scos mereu în evidentă, evenimentul constituindu-se într-un remarcabil 
moment de vârf pentru comerţul şi producţia de bunuri de larg consum şi suveniruri din zonă; la sărbătoare numai pelerinii au 
venit din proprie iniţiativă, în schimb au fost invitaţi to(i liderii politici şi de opinie, toate personalităţile publice ale statului; 
pelerinajul a servit şi pentru atingerea unor scopuri viitoare, tot într-o manieră propagandistică: la pelerinajul de la laşi, în 2001, 
a fost sfinţit locul pentru cea mai mare catedrală ortodoxă din Moldova. 

26 După cum crede Mihai Coman, examinând „pelerinajul" şi ritualul profan declanşat de vizita lui Michael Jackson la Bucureşti 
(Coman, Mihai, Concertul lui Michael Jackson la Bucureşti - un ritual colectiv de purificare, în „Folclor literar", nr. IX (1998-1999), 
1999, Tmişoara, pp. 178-179). 

27 Mihai Coman, op.cit., p. 178. 

28 Riviere, Claude, Structură şi antistructură in riturile profane, în Monique Segre, Mituri, rituri şi simboluri în societatea 
contemporană, Timişoara, 2000, p. 88. 

29 Laplantine, Franşoise, „Tirerles saints" et„Faire Ies voyages". Etude de deuxpractiques rituelles dans leBas Berry aujourd'hui, 
în «La religion populaire», Colloques Internationaux du Centre Natioanl de la Recherche Scientifique (Paris, 17-19 oct. 1979), 
Paris, 1979, p. 218. 

Predarea disciplinelor etnologice azi ca modalitate 
de valorificare a culturii populare 


Predarea disciplinelor al căror obiect îl constituie cultura populară (folclorul - literar, muzical, coregrafic -, arta 
populară, etnografia, etnologia, antropologia culturală etc.) are o îndelungată şi valoroasă tradiţie în învăţământul 
superior românesc, fiind legată de nume ilustre precum acelea ale lui Al.l. Odobescu, B.P. Hasdeu, Ovid Densusianu, 
Nicolae lorga, D. Caracostea, Petru Caraman, Vasile Pârvan, G. Vâlsan, Romulus Vuia, Simion Mehedinţi, 
Constantin Brăiloiu, Mihai Pop, Emilia Comişel, Vaier Butură, Dumitru Pop şi alţii. 

în decursul unui secol şi mai bine de existenţă, disciplinele etnologice şi-au conturat propriul lor obiect de studiu, 
şi-au elaborat instrumentele de lucru (corpusuri, arhive, colecţii, muzee, filme etc.), şi-au constituit un aparat 
conceptual propriu, metode şi tehnici de investigare adecvate domeniului, aflându-se astfel în faza deplinei lor 
maturităţi. Pentru a se ajunge aici, au fost parcurse, desigur, mai multe etape, consemnate ca atare în istoriile 
disciplinelor respective. 

Studiu de direcţie, marcând, cum s-a spus nu o dată, începuturile folcloristicii româneşti moderne, prelegerea 
Folclorul. Cum trebuie înţeles (1909) de Ovid Densusianu conţinea imperativele cercetării într-o disciplină ştiinţifică 
şi universitară care făcea atunci primii paşi către automatizare şi instituţionalizare. Aproape de celălalt capăt al 
secolului al XX-lea, intitulam primul capitol al cărţii mele Lectura textului folcloric (1986), „Folclorul, cum poate fi 
înţeles", înscriindu-mă deliberat într-o linie de continuitate cu Ovid Densusianu, prin mijlocirea strălucitului său elev, 
profesorul Mihai Pop, care a dominat cu statura sa intelectuală folcloristica românească din a doua jumătate a 
veacului trecut, dar şi într-un dialog peste timp cu magistrul său. Tonul imperativ al studiului programatic din 1909 nu 
se mai potrivea situaţiei din 1986, când cercetarea se diversificase firesc, urmând direcţia fertilă a cursului inaugural, 
dar şi deschizându-se către noi orizonturi impuse de mersul impetuos înainte al cunoaşterii umane, de noile achiziţii 
ale gândirii ştiinţifice universale. „Cum poate fi înţeles” era semnul unei opţiuni personale în raport cu un număr de 
posibilităţi, exprimând totodată şi încrederea în capacitatea cercetării de a stăpâni domeniul şi de a pătrunde 
sensurile folclorului românesc, mereu mai afunde, mereu mai ascunse. 

După un deceniu şi jumătate, Otilia Hedeşan ne surprinde cu întrebarea plină de ambiguităţi din titlul cărţii sale 
Folclorul. Ce facem cu el? Sigur că, la nivel individual, instituţional, de grup sau de şcoală (de direcţie, de orientare), 
întrebării sale incitante, chiar dramatice, i se pot da şi i s-au dat felurite răspunsuri, generate de axioma acceptată 
cu privire la mobilitatea culturii populare, la permanenta ei schimbare, transformare. 

Pentru că, se ştie, mai mult decât în alte sfere ale cunoaşterii, cultura în general, cultura populară în special, se 
înfăţişează ca o realitate vie, în continuă transformare, adaptare la noile condiţii sociale şi economice, suferind aşa- 
n urnitele „mutaţii funcţionale", responsabile, în fond, pentru păstrarea modelelor şi pentru permanenta lor 
resemantizare. Calificată drept „tradiţională", cultura populară este, în acelaşi timp, un fenomen actual, prezent ca 
atare în contemporaneitate. 

De fapt, şi acest lucru trebuie de asemenea subliniat, existenţa simultană, concomitentă, pe durata mai multor 
veacuri, a acesteia - cultura populară, „tradiţională", „rurală”, „minoră” - cu alte tipuri de cultură, cu alte „culturi”, în 
ultimă instanţă, cum ar fi cultura „academică”, „savantă”, „cărturărească”, „majoră”, „ecleziastică”, „aulică”, „oficială” 
etc. constituie o trăsătură specifică a culturii, şi nu numai a celei româneşti, şi o temă perpetuă a cercetării ştiinţifice 
de tip antropologic care a căutat (şi caută încă) trăsăturile specifice, care delimitează aceste culturi, dar şi zonele de 
confluenţă, punctele de contact, influenţele reciproce dintre ele. 

Pe de altă parte, în societăţile indistriale şi postindustriale de astăzi se constată o tendinţă de marginalizare, 
chiar de înlocuire a formelor culturii populare fie de către formele culturii „oficiale" (cazul culturii „socialiste”, la noi şi 
în celelalte state aparţinătoare fostului „lagăr socialist"), fie de cele ale culturii de „consum" (cazul culturii moderne şi 
postmoderne). Se poate vorbi chiar de o agresiune a culturii „de consum” (filme, casete, producţii TV, tipărituri 
promovând violenţa, pornografia, sexul, satanismul şi altele, încadrabile fie în categoria „non-culturii” sau „non- 
textelor”, fie în categoria „anti-culturii" sau a „anti-textelor” 1 ) asupra culturii populare, care îndepărtează, mai ales 
tânăra generaţie, de propria sa cultură profundă. 

De aceea, odată cu schimbările inevitabile, fireşti, care au loc la nivelul fenomenului culturii populare, se impune 
şi o schimbare a strategiei de crecetare şi de predare/învăţare a acesteia. 

Trebuie spus, sau numai reamintit, că, la începuturi şi până către zilele noastre, cultura populară (folclorul, arta 
populară, tradiţia) au fost folosite în scopul construirii şi susţinerii identităţii de grup, identităţii etnice sau, mai exact, 
identităţii naţionale. Vasile Alecsandri, la care facem, de regulă, referire, când vorbim despre începuturile studierii 
sistematice a folclorului la noi, măcar că Alecsandri nu a predat niciodată, oficial, într-o şcoală sau universitate, lecţii 
de cultură populară românească, susţinea în fond o prelegere despre folclor şi identitatea etnică atunci când scria, 
în studiul Românii şi poezia lor, apărut în gazeta „Bucovina”, 1849: ,Am multă sperare în acest neam a cărui adâncă 
cuminţie e tipărită într-o mulţime de proverburi, unele mai înţălepte decât altele; a cărui închipuire minunată e 
zugrăvită în povestele sale poetice şi strălucite ca înseşi cele orientale; al cărui spirit satiric se vădeşte în 
nenumăratele anecdote asupra tuturor naţiilor cu care s-au aflat el în relaţie; a cărui inimă bună şi darnică se arată 
în obiceiul ospeţiei pe care l-au păstrat cu sfinţenie de la strămoşii săi; al cărui geniu în sfârşit luceşte atât de viu în 
poeziile sale alcătuite în onorul faptelor măreţe”. .Adâncă cuminţenie”, adică înţelepciune, „închipuire minunată", 
adică fantezie, „spirit satiric", „inimă bună şi darnică", „geniu” poetic sunt câteva din trăsăturile românilor extrase de 
poet din poezia populară, poezie pe care el cel dintâi o scosese la lumină şi o făcuse cunoscută popoarelor Europei. 

Mai târziu, chiar fondatorii folcloristicii ca disciplină de sine stătătoare făceau apel la creaţia folclorică pentru a 
susţine teze inspirate de orientarea etnopsihologică. Ovid Densusianu spunea, în cunoscuta sa lecţie intoductivă la 
un curs de filologie romanică, publicată sub titlul Folclorul - cum trebuie înţeles (1909): „Folclorul trebuie să ne arate 
cum se răsfrâng în sufletul poporului de jos diferitele manifestaţii ale vieţii, cum simte şi gândeşte el fie sub influenţa 
ideilor, credinţelor, superstiţiilor moştenite din trecut, fie sub aceea a impresiilor pe care i le deşteaptă împrejurările 
de fiecare zi”. 

în perioada imediat următoare, D. Caracostea îşi orienta cercetarea în acelaşi sens, propunându-şi, nici mai 
mult nici mai puţin, ca prin studiile sale de folclor să fixeze „locul poporului român în cadrul folclorului european” 
(formularea nu e cea mai fericită, dar ideea este inteligibilă!). 

La fel, contemporanul său, Petru Caraman, de la laşi, găsea în studiul folclorului calea cea mai adecvată pentru 
„adevărata cunoaştere de sine ca popor”, urmărind prin studiile sale să determine „personalitatea etnică a neamului 
românesc, prin ce are el mai propriu şi mai original în cultura sa tradiţională" 2 . 

Tot din creaţia folclorică îşi extrage Lucian Blaga elementele construcţiei sale de filosofia culturii din Spaţiul 
mioritic, aici află gânditorul Mircea Vulcănescu argumente pentru a schiţa Dimensiunea românească a existenţei 
(1943); la folclor, acest „neobosit laborator de miracole”, face apel Ovidiu Papadima pentru a contura O viziune 
românească a lumii (1942) în care scrie: „Departe de a înfăţişa idealizări de stupidă cromolitografie, folclorul ne 
defineşte sufletul rural prin ceea ce are el mai bun, e adevărat, însă prin ceea ce are el real oriunde şi oricând de 
preţ, şi nu prin accidentul meschin şi degradat, chiar când e frecvent 3 . 

în prezent studierea culturii populare are alte îndemnuri, alte obiecte. După acum o sută cincizeci şi ceva de ani 
şi mai apoi era vorba despre afirmarea identităţii naţionale, acum se pune mai degrabă problema conservării, 
păstrării acestei identităţi. în societatea tradiţională, cum bine se ştie, cultura grupului era învăţată în chip genuin, se 
transmitea, cum se zice, „din generaţie în generaţie”, în timp ce astăzi aceasta trebuie învăţată în cadre 
instituţionalizate. într-o lume în schimbare, în care domină tendinţele de „integrare” (europeană, euroatlantică), de 

globalizare, de internaţionalizare, se pune cu acuitate problema păstrării identităţii culturale. Căci, se ştie, pentru noi 
şi pentru alte popoare europene şi neeuropene, cultura populară (folclorul, etnografia, arta populară) au fost şi sunt 
argumentele cele mai convingătoare ale specificului naţional. Totodată, apare ca un postulat ideea că învăţarea 
propriei culturi reprezintă calea cea mai sigură pentru înţelegerea mai exactă, mai corectă, a culturii celorlalţi. In loc 
să creeze o tensiune între noi şi ei, cunoaşterea profundă a culturii noastre reprezintă premisa absolut necesară a 
cunoaşterii şi înţelegerii culturii celorlalţi. 

Punerea în discuţie, acum, a problemei predării disciplinelor etnologice nu reprezintă o chestiune conjuncturală, 
ci o necesitate resimţită ca atare în diferite momente istorice, în raport cu achiziţiile gândirii ştiinţifice în acest domeniu 
şi cu obiectivele prioritare, la un moment dat, într-o societate sau alta, într-o cultură sau alta. Este vorba, în primul 
rând, de o evaluare obiectivă a stadiului actual al formării şi perfecţionării cercetătorilor într-un domeniu relativ nou 
la noi (dacă ne gândim la antropologia culturală sau socială, chiar la etnologie, privite cu suspiciune, dacă nu chiar 
respinse în anii de dinainte de 1990). 

Astfel de operaţii au loc periodic, pe plan mondial; este suficient să amintim, de exemplu, programul iniţiat de 
UNESCO în anii '50 şi finalizat într-o serie de studii de direcţie, între care cel al lui Claude Levi-Strauss, Locul 
antropologiei în cadrul ştiinţelor sociale şi problemele puse de predarea e/ 4 . Treizeci de ani mai târziu, UNESCO a 
iniţiat o dezbatere internaţională în urma căreia a rezultat un fel de definiţie „oficială" a folclorului sau, în sens larg, a 
culturii populare/tradiţionale care ar fi „a group oriented and tradition-based creation of groups and individuals 
reflecting the expectations of the community as an adequate expression of its cultural and social identity; its 
standards and values are transmitted orally, by imitation or by other means. Its forms include, among others, 
language, literature, music, dance, games, mythology, rituals, customs, handicrafts, architecture and other arts” [,,o 
creaţie de grup sau individuală orientată către grup şi bazată pe tradiţie, reflectând aşteptările comunităţii ca expresia 
adecvată a identităţii sale culturale şi sociale; normele şi valorile sale sunt transmise oral, prin imitaţie sau prin alte 
mijloace. Formele ei includ, printre altele, limba, literatura, muzica, dansul, jocuri, mitologie, ritualuri, obieciuri, 
meşteşuguri, arhitectură şi alte arte"] 5 . Nu comentez acum această definiţie, cu toate ale sale, bune şi rele, dar este 
important să o înregistrăm ca atare, să vedem unde ne situăm noi în raport cu standardele internaţionale şi să ne 
întrebăm dacă n-ar fi fost util, pentru noi şi pentru comunitatea ştiinţifică internaţională, să fi fost chemaţi să-şi spună 
cuvântul, într-o chestiune în care au ceva de spus şi specialiştii români. Mai recent (martie 2002), tot în cadrul 
UNESCO, a avut loc, la Paris, o reuniune a experţilor asupra unui proiect al Convenţiei internaţionale pentru 
salvgardarea patrimoniului imaterial. însuşi acest concept de „patrimoniu imaterial", definit la Conferinţa de la Rio de 
Janeiro din ianuarie 2002 şi la masa rotundă de la Torino (martie 2001) este de mare importanţă pentru obiectul 
nostru de studiu. Din materialul de presă pe care l-am avut la dispoziţie 6 nu rezultă foarte limpede ce este acest 
„patrimoniu imaterial", care a intrat în atenţia experţilor UNESCO după lansarea Recomandării din 1989 asupra 
culturii tradiţionale şi populare şi pare să facă obiectul Proclamaţiei despre capodoperele orale şi imateriale. Mă 
îndoiesc că vreun cercetător sau vreo instituţie de profil din România a fost consultat(ă) în această problemă de 
reprezentantul nostru oficial la UNESCO. Dar ce să ne mai mirăm de această sistematică excludere a specialiştilor 
români de dezbaterile internaţionale, când chiar la primul Forum naţional al culturii, atât cât a fost mediatizat, nu prea 
am văzut feţe de etnologi şi folclorişti de meserie în sala Ateneului Român. 

Aceasta nu înseamnă că, acolo unde suntem fiecare dintre noi, nu ne putem exercita profesia noastră la cele mai 
înalte standarde de exigenţă. Astfel, în ceea ce priveşte dimensiunea formativă a disciplinei etnologice predate în 
învăţământul universitar, s-au pronunţat, la timpul lor, numeroşi savanţi români (S. Mehedinţi, D. Caracostea, P. 
Caraman, Ovidiu Bârlea) şi au revenit, periodic, cercetători şi profesori din diferite colţuri ale lumii, precum, e.g., Ellen 
J. Stekert (University of Minnesota) 7 sau Pekka Leimu (Finlanda) 8 . Personal, am lansat o anchetă internaţională, Why 
Am I Studying Folklore TodaylDe ce studiez folclorul astăzi , „Revista de Etnografie şi Folclor", tomul 41, nr. 34,1996, 
la care s-au primit răspunsuri de la cercetători şi profesori din Finlanda, SUA şi România (orice intervenţie în acest 
sens fiind binevenită şi aşteptată cu interes de cei care au lansat această anchetă internaţională), răspunsuri din care, 
alături de punctul de vedere strict personal, pe care de altminteri l-am solicitat în chip special, se desprind păreri cu 
valoare generală, scoţând în lumină calitatea folclorului de a reprezenta „modul în care poporul gândeşte şi îşi exprimă 
gândurile sale în poezie, obiceiuri şi credinţe; [...] este modul de exprimare a atitudinilor şi valorilor care, poate, nu sunt 
acceptate când sunt afirmate direct, dar care sunt încă dominante şi direcţionează acţiunile oamenilor” 9 . 

Din toate aceste luări de atitudine se desprinde cu vigoare ideea că învăţarea culturii populare nu reprezintă un 
scop în sine, ci are în primul rând funcţia de a-i face pe cei care o studiază să se înţeleagă mai bine pe ei înşişi şi 

cultura căreia îi aparţin, să vadă cu alţi ochi ceea ce li se părea că ştiu din contactul nemediat sau mediat prin şcoală 
cu cultura tradiţională, folclorică. Este, de fapt, chiar finalitatea studiilor de antropologie modernă, care nu-şi pun 
numai problema descrierii culturii „celorlalţi’, ci şi, poate chiar prioritar, problema înţelegerii propriei culturi: ,A sosit 
poate timpul - scrie Louis Dumont, cercetător avizat al sistemului castelor din societatea indiană - să întoarcem către 
noi înşine oglinda pe care antropologul o îndreaptă către societăţile străine, să încercăm a formula propriile noastre 
instituţii într-un limbaj comparativ. Vreau să spun - scrie antropologul francez - într-un limbaj care să ţină seama de 
ceea ce am aflat despre aceste societăţi, oricât de incompletă ar fi această cunoaştere 10 . 

Schimbând ceea ce este de schimbat, trebuie să spunem că astăzi învăţarea culturii populare de către tânăra 
generaţie impune profesorilor un efort egal cu acela pe care îl fac antropologii pentru a ne învăţa pe noi cultura 
popoarelor celor mai îndepărtate în timp şi spaţiu de noi. Căci s-a produs, neîndoielnic, o profundă alienare a tinerei 
generaţii de cultură populară tradiţională, cu efecte nebănuit de grave în chiar procesul edificării sale intelectuale şi 
în acţiunea de înţelegere a culturii majore, moderne, de care par să fie, totuşi, ceva mai ataşaţi. Dar e greu de 
imaginat cum se poate ajunge la esenţa gândirii şi artei unui Creangă, Eminescu, Blaga, Arghezi, Voiculescu, 
Sadoveanu, Sorescu, Preda - ca să menţionez numai câteva nume din zona literaturii - fără cunoaşterea culturii, 
artei, literaturii populare româneşti. Este un motiv de satisfacţie să constat că nu sunt singur în acest demers, că şi 
alţi confraţi care predau sau cercetează cultura populară românească resimt ca o necesitate stringentă a momentului 
includerea studiului culturii populare în programele de învăţământ, de la şcoala primară, până la universitate. Trist 
este doar faptul că totul seamănă cu un strigăt în deşert; în planurile de învăţământ ale şcolii generale sau ale liceului 
nu numai că nu a apărut o disciplină nouă, privitoare la cultura populară sau la un sector al acesteia, dar în 
programele disciplinelor existente locul acordat folclorului (literaturii populare sau muzicii populare, de exemplu) se 
diminuează până la totala dispariţie. 

în aceste condiţii, solicitările celor care predau discipline etnologice în învăţământul superior sporesc 
considerabil. Punctul de plecare, la nivelul cunoştinţelor teoretice şi chiar al fondului aperceptiv, se apropie de zero, 
încât în primul an de studiu suntem obligaţi, chiar şi cu studenţii care optează pentru specializarea „Etnologie şi 
folclor", la un fel de „cursuri de alfabetizare" în domeniu, pentru a ajunge, e drept, la sfârşitul perioadei de şcolarizare, 
să avem satisfacţia începutului formării unor specialişti tineri de care disciplinele noastre au atâta nevoie. Efortul 
predării folclorului, culturii populare către tinerii noştri studenţi seamănă cu perpetua descoperire şi punere în lumină 
a unor planete sau teritorii necunoscute, vechi de când lumea şi totuşi mereu noi. Cum facem acest lucru, care sunt 
strategiile actuale ale discursului didactic al cărui obiect este cultura populară, în ce relaţie se află codificatorul şi 
transmiţătorul informaţiei despre aceasta (omul de la catedră) cu cultura însăşi, care sunt aşteptările şi reacţiile unui 
public-ţintă bine delimitat (studentul din amfiteatru), altul decât cititorul de literatură etnologică ori 
ascultătorul/privitorul de emisiuni de popularizare la TVR Cultural sau pe canalul Discovery, în raport cu acest 
discurs, ce şi cât trebuie să ştie el (nu neapărat pentru examene) la sfârşitul unui curs de un semestru, de un an, 
sau la sfârşitul unui ciclu de patru ani de specializare în etnologie şi folclor sunt întrebări care îi privesc nu numai pe 
cei implicaţi direct în actul didactic, ci pe toţi aceia care au în câmpul lor de cercetare întregul sau părţi ale marelui 
tot care este cultura populară (românească). 

Note: 

1 cf. Lotman, I.M., Studii de tipologie a culturii, Editura Univers, 1974. 

2 Caraman, Petru, Studierea culturii populare, în „REF", 4,1989, p. 280. 

3 Papadima, Ovidiu, O viziune românească a lumii [1942], Ediţia a ll-a revizuită, Editura Saeculum I.O., Bucureşti, 1995, p. 20. 

4 în voi. Les Sciences sociales dans l'enseignement superieur, UNESCO, Paris, 1954; trad. rom. în Claude Levi-Strauss, 
Antropologie structurală, Editura Politică, Bucureşti, 1978, pp. 417-463. 

5 cf. Honko, Lauri, Possibilities of International Cooperation and Regulation in Safeguarding ofFolklore, „NIF Newsletter”, voi. 15, 
no. 1,1987, p. 8. 

6 Matsuura, Koichiro, Pourla sauvegarde du Patrimoine immateriel, «Bulletin Europeen», Edition francaise, 53Annee, Mai 2002, 
no. 624, pp. 11-13. 

7 The Folklorist as a Teacher, în Time & Temperature. A Centennial Publication of the American Folklore Society, 1989. 

8 *** Gli studi di etnografia all'Universita di Turku, 1992. 

9 Wolf-Knuts, Ulrika, în „REF", /oc.c/f., p. 300. 

10 Dumont, Louis, Flomo hierarchicus Le systeme des castes et ses implications, Gallimard, 1966, p. 375, apud Tonoiu, Vasile, 
Ontologii arhaice in actualitate, EŞE, 1989, p. 195. 

Ceremonie, rit, media sau despre reuşita reinventării tradiţiei. 
Sărbătoarea Trifonului la Segarcea 


In a ritual, the world as lived and the world as imagined, 
fused under the agency of a single set of symbolic forms 
tum oul to be the same world... 

Clifford Geertz 

Discutam, în urmă cu câţiva ani, despre ideea de implant cultural şi despre o recentă modă culturală (în 
sensul dat de Mircea Eliade), aceea a reinventării tradiţiei, analizând un experiment cultural de construire a unui 
centru de ceramică, dezvoltat de echipa de atunci a Centrului Creaţiei Populare Dolj. Ne întrebam cu acel prilej 
asupra şanselor de reuşită ale acestui proiect, previziunile noastre rezultate în urma evaluării strict etnologice a 
experimentului cu pricina fiind destul de puţin optimiste. „Cazul concret (de reinventare a tradiţiei - n.n.) al 
centrului de ceramică de la Terpeziţa tinde să contrazică toate legile nescrise ale funcţionării unei comunităţi 
rurale tradiţionale, iar etnologul va fi tentat să zâmbească în colţul gurii auzind de ideea Centrului Creaţiei 
Populare de la Craiova. Această reacţie a specialistului în domeniu nu este de condamnat. [...] Iniţiativa Centrului 
trebuie citită aşa cum a fost ea concepută din capul locului: ca un experiment, un implant cultural. Orice 
experiment poate fi un succes sau poate fi un eşec. Cu alte cuvinte, o producţie nouă va fi acceptată de 
comunitate numai sub rezerva respectării modelului şi când ea îşi dovedeşte funcţionalitatea pentru grupul social 
de implant. Altminteri, ea rămânea o simplă tentativă, o curiozitate, o invenţie ce va fi respinsă de comunitate" 1 . 

Din păcate, previziunile s-au împlinit şi proiectul cultural Terpeziţa a rămas, cel puţin deocamdată, doar o 
simplă încercare de inventare a tradiţiei, presiunea evoluţiei societăţii spunându-şi cuvântul. Dar nu despre 
Terpeziţa dorim să vorbim în materialul nostru, acest proiect fiind doar un pretext pentru discutarea unui caz 
asemănător. I a polul opus se află un alt experiment cultural, de data aceasta unul reuşit, experiment care, 
datorită modului său de evoluţie, merită toată atenţia etnologilor. 

Ne referim aici la sărbătoarea Trifonului, patronul viilor, care se desfăşoară anual, la 1 februarie, în 
localitatea doljeană Segarcea. Reluat ca element ritual-ceremonial de câţiva localnici, în frunte cu actualul 
primar al oraşului, în 1992, şi demarat ca proiect instituţionalizat de revigorare a tradiţiei în 1995, Trifonul a pornit 
de la ideea de a readuce în atenţia segărcenilor o practică ceremonială extrem de vie înainte de cel de-al Doilea 
Război Mondial, aceea de sfinţire a viilor prin stropire cu apă sfinţită de către preoţii comunităţii, pentru ca 
recoltele să fie ferite de dăunători în timpul anului şi, astfel, mai bogate. Subiectul ar putea părea aproape banal, 
căci, la urma urmei, această practică este atestată aproape în toate zonele viticole şi pomicole ale ţării, clasica 
lucrare a lui S. FI. Marian, Sărbătorile la români, oferind suficiente mărturii în acest sens. Dincolo însă de 
pretextul ritual-sărbătoresc al Trifonului se coagulează un proces extrem de dinamic de socializare, reactivarea 
unei mărci ceremoniale din fondul pasiv al comunităţii, generând un răspuns chiar neaşteptat din partea 

membrilor săi. Că ritualul este un puternic motor de socializare este un lucru deja cunoscut, surprinzătoare fiind 
dinamica reacţiei grupului social la oferta culturală manipulată de specialişti şi de oficialităţile locului. Pentru că, 
dacă în 1995 participanţii la ritual erau în jur de 40, anul trecut, în 2001, „organizatorii” (dacă poate fi vorba de 
organizatori în cadrul unui ritual!) estimau o participare de peste 400 de oameni. La fel de interesant este modul 
în care norme şi prescripţii rituale, lesne de uitat în aproape 50 de ani, se reactivează, la rândul lor, şi sunt 
preluate cu repeziciune de actori rituali aflaţi la prima lor prezenţă în arena de performare. înregistrările audio- 
video realizate de echipa noastră pe teren conţin mărturii suficient de numeroase din partea celor mai bătrâni 
viticultori ai localităţii, naraţiunile despre Trifon alcătuind un solid fundament pentru un posibil studiu de istorie 
orală. La fel de interesant este modul în care se construieşte noul tip de naraţiune legată de cea mai importantă 
sărbătoare a locului, ea articulându-se pe mai multe paliere, în funcţie de vârsta subiectului interviului nostru. 
Astfel, bătrânii au o poveste dublu articulată, înainte de război şi după revoluţie, cu o secvenţă albă ca interstiţiu, 
de la care pornesc cei tineri în construirea propriei lor naraţiuni. Cumularea acestor „texte” narative conturează 
o foarte interesantă poveste care se transformă cu fiecare an în marcă identitară, pentru comunitate, ea 
regăsindu-se, în formă concretă, în tipul de relaţii sociale pe care le generează la nivelul oraşului. Deja 
sărbătoarea Sfântului Trifon devine pretext pentru renegocierea şi reglarea raporturilor de putere din cadrul 
comunităţii, pe mai multe niveluri. La un anumit nivel se află actorii rituali, viticultorii, cei care sunt implicaţi direct 
în performarea ritualului şi cei care deţin şi construiesc povestea. Ei controlau, până de curând, tensiunile pe 
care povestea le generează la nivelul grupului social, dominate de opoziţia ritual/ceremonial, sacru/secular, 
feminin/masculin. De cealaltă parte - actorii sociali, oficialităţile, care sesizează corect acumularea de capital 
politic pe care o oferă sărbătoarea şi care încearcă să controleze nivelul său social. Un rol important în economia 
ritualului îl are biserica, prin preotul care va sfinţi viile şi care tinde, la rândul său, să domine arena de 
performare, prin autoritatea cu care este învestit. 

Cu alte cuvinte, putem vorbi despre sărbătoarea Trifonului ca despre o structură ritual-ceremonială perfect 
funcţională şi extrem de dinamică, dominată în aria unei comunităţi aproape inerte la nivel simbolic-cultural. Nu 
este, la urma urmelor, puţin lucru ca de la simularea ceremonială din 1992 să se ajungă, în numai 10 ani, la 
propunerea preotului de a-l oficializa pe Sfântul Trifon, alminteri sfânt considerat minor în ierarhia Bisericii 
Ortodoxe, ca Sfânt patron al oraşului Segarcea. 

Şi cum, pentru antropolog, o ceremonie colectivă reprezintă o ocazie dramatică, un tip complex de 
comportament simbolic, vom încerca să citim acest proiect în evoluţia sa, pentru că va fi deosebit de interesant 
de urmărit modul în care negocierea puterii în cadrul ritualului conduce la deplasarea rapidă dinspre rit spre 
ceremonie, prin desenarea unui nou nivel al sărbătorii, cel politic. Să revenim, însă. 

Spuneam că, deşi proiectul a pornit de la ideea dispariţiei şi reinventării unei tradiţii, modul de evoluţie a 
lucrurilor ne face să credem că nu putem discuta numai de o marcă rituală pasivă reactivată, ancheta de teren 
demonstrând cu uşurinţă că nu se poate vorbi despre pierderea unei practici rituale, ea fiind, de fapt, comprimată 
şi conservată într-o singură secvenţă a complexului ritual de altădată, respectiv sub forma ritului ce se 
desfăşoară în biserică şi care, iniţial, preceda desfăşurarea mult mai amplă din vii. 

întrebat de unde provine apa cu care sunt sfinţite viile, preotul parohiei Segarcea ne răspunde că, de cele 
mai multe ori, apa este aceea sfinţită la Bobotează, însă, pe lângă aceasta se foloseşte şi apa pe care o sfinţeşte 
în chiar dimineaţa Trifonului, în cadrul slujbei speciale din Biserică, slujbă la care lumea vine în număr foarte 
mare. Căci, acesta este şi motivul pentru care mai întârzie din când în când la vie, unde aşteaptă oficialităţile 
oraşului. 

Două elemente ne atrag atenţia aici. Cel dintâi este acela că slujba pe care preotul o face în biserică este 
aproximativ aceeaşi pe care o va face şi la vie, ea conţinând, ca secvenţă majoră, blestemul Sfântului Trifon. 

Cel de-al doilea element se leagă de faptul că, aşa cum mărturiseşte părintele Manasia, şi înainte de 1989, 
atunci când ritualul din vie nu se putea desfăşura din două motive majore, presiunea ideologică şi lipsa în sine 
a viilor (acestea fiind încorporate în cadrul IAS Segarcea şi al CAP-ului), el făcea slujba aceasta în biserică, unde 
lumea venea în număr foarte mare, funcţia şi recuzita rituală fiind aceleaşi ca şi în anii când se mergea în vii. 
Numai că, de data aceasta, prezenţa este una dominant feminină, dezechilibrul ritual fiind evident şi conducând 
la schimbarea competenţelor în cadrul scenariului ritual. 

Reluarea după 1992 şi a secvenţei scenariului ritual face ca cele două secvenţe să se suprapună parţial în 
economia ritualului, firul ritual nefiind încă suficient de bine ordonat şi controlat de către principalii actori ai 

acestuia. Mai mult, în desfăşurarea ritualului apar elemente noi, nespecifice pentru acest tip de practică, pornind 
de la apariţia de noi actori rituali şi terminând cu forţarea orientării sale către un nou tip de manifestare prin 
manipularea mărcilor sale simbolice. Anul acesta se modifică şi zona de performare, scoaterea ritualului din 
locaţia sa tradiţională impunând noi tipare comportamentale şi un scenariu modificat. Odată cu modificarea 
contextului ritual se clarifică şi se marchează tranzitarea definitivă către spectacular, actorii rituali intrând undeva 
într-o zonă pasivă, responsabilitatea derulării scenariului ceremonial fiind reclamată aproape în totalitate de 
actorii sociali, oficialităţile oraşului. Astfel, manifestarea se plasează în afara grupului, încadrându-se perfect în 
tiparele sărbătorii urbane, dându-i-se numai forma rituală. Şi aceasta pentru că ritualul este oarecum o formă 
care dă un înţeles specializat conţinutului său. 

Funcţionalitatea ritualului poate fi parţial atribuită caracteristicilor sale morfologice. Mediul său este parte a 
mesajului său. şi poate conţine aproape orice, pentru că orice formă a vieţii sociale, orice formă de 
comportament sau de ideologie poate fi supusă ritualizării. Şi, odată folosită în cadrul unei ceremonii colective, 
fie că este sau nu performantă pentru prima dată, punerea sa în formă rituală, rigidităţile stilistice şi repetiţiile 
interne ale conţinutului conferă un efect de tradiţionalizare. Preluarea de către oficialităţi a practicii rituale şi 
tendinţa de reîncărcare, prin rescrierea scenariului, adăugarea şi manipularea de mărci simbolice, face ca 
Sărbătoarea Tritonului de la Segarcea să transforme ritul în ceremonie - structură socială spectaculară, „textul" 
ritual fiind tot mai clar înlocuit de „textul" politic. Ceremonia însăşi, ca tip funcţional, poate constitui o încercare 
de a masca toate acestea şi de a exagera efortul, colaborarea şi beneficiul colectiv, dar mai ales modul în care 
outsiderii contribuie la aceeaşi întreprindere. Ea oferă un mediu teatral formal în care oamenii pot fi împreună 
fără a interacţiona prea mult şi în care mărcile lor simbolice pot fi juxtapuse în timp şi spaţiu pentru a conferi o 
aparentă unitate. 

Dacă domeniile religiosului şi cele ale sacrului nu sunt tratate ca şi coterminus, atunci este posibilă 
analizarea lor ca moduri în care ceremonia şi ritualul sunt folosite în evenimentele seculare ale vieţii moderne 
pentru a conferi autoritate şi legitimitate poziţiei unor anumite persoane, organizaţii, ocazii, valori morale etc. 
Ritualul şi ceremonia sunt angajate pentru a structura şi prezenta interpretări particulare ale realităţii sociale într- 
un mod care le încarcă cu legitimitate. Să nu uităm că ritualul nu numai că aparţine laturii mai bine structurate 
a comportamentului social, dar el poate fi de asemenea construit ca o încercare de a structura modul în care 
oamenii gândesc viaţa socială. 

Căci, deşi ca sistem de mixtură ritual/ceremonie, ritul se comportă ca sistem închis, elementele de 
variabilitate fiind, cel puţin în faza lor incipientă, refuzate de către actorii rituali, aşa cum nota Barbara Myerhoff, 
în ritualurile extinse există o tendinţă ca segmentele fixe să alterneze cu cele deschise, variabile. Deseori, 
segmentele fixe sunt asociate cu elementele de origine sacră, celelalte cu cele seculare, regionale, sau cu grad 
ridicat de particularitate. Asemenea juxtapuneri sunt încercări de a sugera că segmentele opţionale particulare 
sunt tot atât de axiomatice ca şi piesele fixe care, de obicei, precedă, urmează şi punctează în mod regulat 
secţiunile improvizate. Şi, reciproc, chestiunile axiomatice sunt însufleţite şi făcute relevante prin asocierea cu 
afaceri specifice, ale realităţii imediate 2 . Dar la ce poate duce toată această evoluţie a manifestării? 

Ca şi în cazul altor practici rituale, şi în cazul Tritonului, perioada de după 1947 a însemnat o zonă de 
bruscare ideologică, de presiuni constante asupra comunităţilor rurale din România, desfiinţarea proprietăţii 
private asupra pământului marcând începutul unei presiuni ideologice asupra mentalului rural, cea mai afectată 
zonă fiind tocmai cea a repertoriului de practici, credinţe, rituri, obiceiuri. Toată această campanie de agresare 
a celor mai intime mecanisme de funcţionare a societăţii rurale a dus la puternica desemantizare a riturilor şi 
ritualurilor, precum şi la bruierea principalelor coduri culturale ale comunităţii, momentul 1989 găsind satele 
româneşti într-o masivă criză de identitate, undeva la jumătatea drumului între o societate tradiţională şi una 
industrială. Ce a urmat după 1989 reprezintă căderea în extrema cealaltă, adică în construirea unei adevărate 
mode culturale a re-ului, curând transformată într-un alt tip de presiune ideologică, revitalizarea şi reinventarea 
tradiţiei cu orice preţ conducând în scurt timp la o adevărată „sufocare" culturală a individului societăţii rurale, 
urmată de rejectarea oricărei tentative de intervenţie dirijată asupra vieţii sprirituale a localităţii. Concepută 
instituţionalizat, sub umbrela largă a sintagmei politici culturale, strategia de renaştere a statului românesc tinde 
să devină o simplă formă fără fond în condiţiile în care dincolo de retorică nu se regăseşte nici un proiect 
coerent, menit să susţină coordonatele teoretice, altminteri extrem de generoase. Pe fundal, o adevărată 
campanie de promovare a valorilor culturale ale satelor româneşti desfăşoară, cu o consecvenţă demnă de 

invidiat, şi marea majoritate a canalelor de televiziune ce promovează o pleiadă întreagă de „specialişti" într-ale 
folclorului care, patetic şi profund, vorbesc despre poluare, dezastru, crimă, dispariţia folclorului, uitând, de 
fiecare dată, poate cel mai important dintre cuvinte, evoluţie. Căci, suntem absolut convinşi, oricare dintre 
„specialiştii" pomeniţi ar avea ceva de învăţat, parcurgând ceea ce spunea, la începutul secolului trecut, Ovid 
Densusianu în memorabila sa prelegere, Folclorul. Cum trebuie înţeles. S-ar evita astfel, poate, momentele hilar- 
penibile pe care ni le aplică sub formă de cataplasmă cu folclor autentic anumiţi realizatori de televiziune, fie ori 
de câte ori se apropie o sărbătoare mai importantă din calendarul popular, fie de câteva ori pe săptămână, prin 
intermediul a interminabile ore de cântec popular autentic, repertoriul exploatat fiind unul absolut îndoielnic. 

Tot acest exces mediatic, forţarea codurilor culturale ale comunităţii-obiect, iar nu subiect, conduce la 
fenomenul de care vorbea Nicolae Panea de curând, de mercantilizare a tradiţiei şi implicit, la diluarea şi 
devalorizarea ideii de tradiţie în sine, conceptul, virtual interesant, de reinventare/revitalizare, devenind cea mai 
importantă pârghie a retoricii populist-demagogice de care aminteam mai sus. 

Rezultatele acestei campanii media se văd din ce în ce mai des pe teren, cea mai inocentă dovadă a 
acesteia fiind întrebarea, de acum clasică, a subiecţilor anchetelor noastre, invariabil pusă înainte de începerea 
înregistrării video: „Da' când ne daţi la televizor? De la ce televiziune sunteţi?”, cota de interes scăzând brusc la 
identificarea echipei noastre ca cercetători etnologi. 

Dar pentru a reveni la subiectul materialului nostru, să mai spunem doar că în acelaşi context se înscrie şi 
lupta acerbă a unuia dintre oficialii segărceni de a introduce în scenariul ceremonial al ediţiei de anul acesta a 
Sărbătorii Tritonului nişte care alegorice şi o ceată de căluşari, pentru că „Dom'le, nu vă băgaţi dumneavoastră! 
Dă bine la televizor...", nu face altceva decât să vorbească de la sine despre reuşita sau nereuşita 
experimentului cultural „Sfântul Trifon - patronul viilor" de la Segarcea. Restul e deja... media. 


Bibliografie: 

Fifor, Mihai, Un implant cultural sau despre reinventarea tradiţiei, în „Mozaicul", nr. 4/1999, Craiova. 
Moore, Sally F.; Myerhoff, G. Barbara, Secular ritual, Amsterdam, 1977. 


Note: 

1 Fifor, Mihai, Un implant cultural sau despre reinventarea tradiţiei, în „Mozaicul", nr. 4/1999, Craiova. 

2 Moore, Sally F.; Myerhoff, G. Barbara, Secular ritual, Amsterdam, 1977, p. 18. 


* După cum ştim, faptul că o anumită teorie sau filosofie devine populară, este la modă, en vogue, nu înseamnă că este o creaţie 
remarcabilă sau că este lipsită de orice valoare. Unul dintre aspectele fascinante ale „modei culturale" este că nu are importanţă 
dacă faptele în chestiune sau interpretările lor sunt sau nu adevărate. Nicio critică nu poate să distrugă un curent în vogă. Există 
ceva „religios" în această lipsă de permeabilitate la critică, chiar dacă numai într-un mod îngust şi sectar. [...] „Popularitatea lor 
(a modelor culturale - n.n.), în special în lumea intelectuală, trădează o parte din insatisfacţiile, imboldurile şi nostalgiile omului 
occidental’'. (Mircea Eliade) 

Pâinea de război şi apa de acasă 


Viaţa pe front împinge adesea la limită rezistenţa fizică şi psihică a celor aflaţi în luptă, acutizându-le instinctele 
vitale. Anticipând pe baza acestui raţionament simplu importanţa motivului alimentar pentru subiectul cercetat, 
includeam câteva întrebări despre hrană într-un chestionar propus în 1995 veteranilor de război din mediul rural. Pe 
măsură ce relatările orale se acumulau, am observat că răspunsurile la întrebările respective conturau, prin formele 
expresive în care se turna conţinutul de o precizie dramatică al amintirilor, o raportare mentală complexă la actul 
alimentar; posibilităţile de interpretare oferite de texte nuanţau imaginea temei-cadru: războiul se transforma într-o 
criză de supravieţuire pe mai multe fronturi, două dintre acestea fiind foamea şi setea, a căror înfrângere implică, în 
povestiri, stăpânirea resorturilor culturale tradiţionale, singurele în măsură să ajute atunci când cerinţele umane sunt 
negate de realitatea brutală. 

Pentru folcloristul literar, o lectură motivică este interesantă câtă vreme îi permite să distingă în reflectarea 
motivului ales articulaţiile creaţiei poetice orale. Etnologul porneşte însă de la ipoteza că prezenţa şi dezvoltarea 
specifică a unui motiv anume într-un document înregistrat pot fi explicate prin determinările culturale ale celui ce 
produce documentul, concentrându-şi atenţia în primul rând asupra trăsăturilor textuale şi, în cazuri optime, şi 
contextuale, ce-i permit să reconstituie identitatea tradiţională/de grup a autorului. Relatările de război se pretează 
mai degrabă unei lecturi etnologice decât uneia folcloristice, dimensiunile lor ample şi compoziţia inevitabil digresivă 
şi discontinuă favorizând în primul rând un demers de recuperare culturală şi abia în planul secund o perspectivă 
estetică. 

Recitind transcrierile convorbirilor înregistrate în perioada 1995-2001 (majoritatea apărând ca monologuri, căci 
tema războiului are particularitatea de a genera în repertoriul martorilor lungi şi coerente verbalizări ale experienţei 
trăite), încercăm să înţelegem mai întâi care este funcţia culturală a motivului alimentaţiei în aceste relatări, fără a 
neglija însă nici întrebările cu privire la potenţialul epic al reprezentării hranei, trăsătură care ar putea distinge de altfel 
discursurile cu natură strict documentară de nucleele narative ilustrând evoluţia povestirii folclorice contemporane. 

Grija pentru detaliul realist, trăsătură caracteristică a naraţiunilor personale, se observă şi în descrierea raţiei 
alimentare primite pe front: sacul de merinde conţine o conservă de 800 de grame de came de vită şi un pachet de 
pesmeţi de un kilogram 1 , cunoscuţi şi sub numele de pâine de război. Sărbătorile sunt marcate de suplimente 
culinare. Cităm din jurnalul sergentului Petre Tomoaie 2 meniul festiv oferit soldaţilor pe frontul de est, de Crăciunul 
anului 1941: am căpătat la ora 12 masa, 3 feluri şi 100 g Ciocolată, bomboane multe şi ţuică, câte 50 de ţigări, a 
doua zi la fel şi a treia zi am mai adus 300 kg de bere şi am băut; nu se termina berea de la noi nici intr-o zi. 

Prin contrast, soldaţii aflaţi în linia întâi, în preajma dezastrului de la Stalingrad, suferă de foame şi sunt nevoiţi 
să-şi procure singuri alimente: (...) se dădea lupte grele, dar, cu toată iama grea ce s-a abătut asupra noastră, noi 
am rezistat, până am ajuns de primeam o sută de grame de pită şi de multe ori nu o primeam nici pe aceea pe o zi; 
mai aveam noroc cu carnea de cal, care o găseam, chiar şi moartă, nu mai întrebam, frigeam ovăz, curăţăm cojile 

şi ne potoleam foamea; mai găseam grâu şi acesta era amestecat cu ţărână, dar îl alegeam şi Doamne, bun mai 
era 3 . Nu întâmplător, grâul este învestit cu valoare nutritivă, dar şi afectivă, lucru exprimat în majoritatea naraţiunilor 
despre război, unde se ilustrează epic motivul privaţiunii de hrană prin obsesia pâinii şi a apei. Pita devine tot mai 
puţină în lagărele ruseşti, cumpărându-se pe hainele morţilor, transformându-se în final în hlebă, un aluat cu nume 
şi aspect străin, care-i îmbolnăveşte pe prizonieri 4 . Atunci când pâinea nu se mai află, natura umană regresează spre 
rădăcinile ei primitive: în lagărele din apropierea Polului Nord s-au întâlnit atrocităţi: Doamne, ce mai spuneau aceşti 
prizonieri - notează laconic Dumitru Roman în jurnalul lui, păstrând un singur detaliu revelator - te lua frica prin câte 
greutăţi o trecut până o ajuns de o mâncat şi came de om (...). în schimb, Petru Trif creează fără eufemism în 
povestire imaginea „naturalistă" a prizonierilor care, în drum spre lagăr, traversează iarna câmpul din faţa unor 
grajduri abandonate, transformate de război în abator. înfometaţi, ei se aruncă asupra intestinelor de vite îngheţate 
şi crude, mânaţi de un instinct irepresibil (povestitorul nu o face, pentru că avusese isteţimea să ascundă la 
percheziţie conserva din sacul cu merinde, raţionalizând-o apoi noapte de noapte cu ajutorul lingurii adăpostite în 
bocanc). Ulterior, tovarăşii lui de suferinţă îşi vor plăti nesocotinţa - de fapt, ieşirea din cultura alimentului gătit - 
îmbolnăvindu-se şi pierind ca muştele, îngrămădiţi unul peste altul 5 . 

Secvenţa este desprinsă parcă dintr-o frescă escatologică, deşi povestită fără nici un pic de emfază, şi, fără 
îndoială, neprelucrată de vreo intenţionalitate literară. Cu toate acestea, impactul ei asupra receptorului contemporan 
pune în mişcare fondul cultural al acestuia, făcând posibilă „deconstruirea" mărturiei bătrânului Trif şi reasamblarea 
fragmentelor ei din perspectiva unui cod estetic, pornind de la plasticitatea tabloului epic şi de la puternicul simbol al 
abatorului, războiul fiind adesea asociat cu un absurd „abator de oameni”. O astfel de lectură neconvenţională 
instaurează un canal de comunicare între vorbitor - creatorul naraţiunii - şi ascultătorul lui - produs al unui mediu 
cultural diferit. Funcţiile povestirii sunt iniţial divergente pentru cei doi: în vreme ce bătrânul veteran de război o 
rosteşte cu intenţia de a transmite o informaţie, dar şi ca pe un ritual terapeutic de ordonare a existenţei proprii în 
tipare verbale controlabile, cercetătorul o culege pentru a putea defini şi interpreta legile de evoluţie ale culturii 
populare nonmateriale contemporane. Cu toate acestea, apartenenţa celor doi participanţi la dialog la bazele 
aceleiaşi culturi tradiţionale (fundamentate de istoria, naraţiunea şi codul moral comune) reuneşte intenţia spunerii 
şi orizontul de aşteptare pe tărâmul comun al funcţiilor identitare. Din acest punct de vedere, considerăm că 
încurajarea unei receptări a folclorului contemporan ca text deschis 6 poate contribui la sporirea interesului pentru 
obiectul privit ca disciplină universitară, oferindu-le studenţilor, din ce în ce mai îndepărtaţi de lumea culturii populare, 
o cale de întoarcere către mentalitatea tradiţională pornind de la concepte mai apropiate de sensibilitatea lor 
modelată de educaţia şcolară şi mediatică. Un astfel de concept, foarte util pentru lectura etnologică a textelor, este 
cel de corelativ obiectiv 7 , prin care elementele ce compun creaţia sunt privite ca referinţe culturale ce trimit spre alte 
texte - în cazul culturii populare, spre coordonatele simbolice ale mentalităţii tradiţionale. O povestire de război 
exemplară pentru asimilarea semantică 8 - în termenii lui luri Lotman - a experienţei alimentare de către soldaţii ţărani 
este cea oferită de Mihalache Cristea Popescu 9 : în linia-ntâia. N-aveai unde să te adăposteşti, decât în pământ. Ca 
să vă povestec asa, într-o seară, noaptea ni se da nouă masa. O dată pe noapte. Când ne da masa? Zece jumătate, 
unsprezece, unşpe jumate, doişpe, când se putea băga sau noi să ne deplasăm undeva la un adăpost, unde era 
ferit de baraje de artilerie, de gloanţele inamicului. într-o noapte, eram aşa de amărât, mă simţeam atâta de rece. 
Era cam plointe şi mă udase cu foaia de cort, jos era ud. Gândindu-mă ce să fac, am luat cazmaua să mai răzui 
pământu' ăla cu apă aşa moale, îl dau la bergu' meu, unde mă ferea-n faţă. Mişcând eu, în pământ a fost o broască 
de-alea de pământ, pestriţele şi mi-a sări-n castron. Nu m-a ars ciorba, că se răcise. Noaptea era, lumină n-aveam, 
ş-am început să plâng, parc’ acu. Să mă şterg la ochi, acu, uite, de lăcrămile alea mi le aduc aminte. Doamne, zic, 
ce e viaţa omului? Da'şi omu’dacă e slab de înger în viaţa lui, ce e? Am luat broscoiu’, l-am arucat cu lingura şi am 
mâncat plângând şi am fost bucuros pe urmă când am văzut că se poate trece toate relile, da'numai cu of uri mari. 
Orice mângâiere sufletească nu trece decât după înghiterea unui nod al gâtlejului, care-l trimite ca pe-un balon, 
obligatoriu trebuie să-l înghiţi. Acră, dulce, amară, e cu gustu’ei. O iei cum este, cum e dată, cum e rânduită. 

Relatarea, aşa scurtă cum este, conţine trăsăturile unei naraţiuni memorabile conduse spre o reflecţie de 
filosofe practică asupra vieţii. Povestirea, adevărată transcriere în cheie epică a crizei de înstrăinare culturală 
provocate de război, porneşte de la un incident la prima vedere anecdotic: datorită condiţiilor grele (noapte, ploaie, 
cantonarea în tranşee) în castronul de ciorbă al caporalului Popescu aterizează o broască, provocându-i o 
descărcare nervoasă, urmată de hotărârea de a mânca mai departe, după ce aruncă animalul. Subiectul în sine are 
mai degrabă un potenţial comic, dar ostaşul începe să plângă. în registrul de lectură mitic, ne amintim că Maica 

Domnului, îndurerată de pierderea Fiului, reuşeşte să râdă la vederea puiului urât pe care i-l arată broasca, 
binecuvântând-o pe aceasta pentru că i-a oferit alinare 10 . Faptul că protagonistul povestirii are o reacţie emoţională 
inversă constituie semnul unei puternice alienări culturale: universul stihial al frontului (întuneric, frig, sălăşluirea în 
pământul amestecat cu apă) apropie spaţiul epic de natura cosmogonică. Păstrând raportarea la mit, observăm că 
broasca este un animal prezent şi în legendele populare ale facerii lumii, aducându-i lui Dumnezeu pământ cât bobul 
de porumb şi lăsându-l pe El să procedeze conform unui cod alimentar, punându-l în postavă cu apă şi 
plămădindu-l pentru a-l înmulţi 11 . Poate că, pentru Mihai Popescu, broasca este un semn în sensul tare al 
termenului, funcţionând pentru etnologul care-i ascultă povestirea ca un corelativ obiectiv ce trimite la arhetipurile 
culturale ale mentalităţii tradiţionale. Umila vietate rezolvă prin poziţia ei ambivalenţă în ecosistem (i.e. statutul de 
amfibie) paradoxul creaţiei: trecerea de la un element la altul, de la haos la ordine, de la stihia infinită şi fără formă 
la substanţa finită 12 . Interpretarea ar putea continua, dar, ferindu-ne de prea multe speculaţii, inerente de altfel 
abordării critice a unui obiect estetic, aşa cum este povestirea noastră, remarcăm abilitatea naratorului de a transla 
mişcarea epică în planul trăirii personale, aplicând apoi tuturor faptelor vieţii lexicul alimentar: acră, dulce, amară, e 
cu gustu' ei. Acceptând prin continuarea actului de a mânca în ciuda incidentului „profanator" al sacralităţii 
momentului 13 că universul războiului este o probă a dezumanizării, eroul regăseşte, prin semnul care i se arată, 
calea miraculoasă de rezistenţă reprezentată de conservarea cu orice preţ a identităţii lui culturale. 

Notăm pe scurt ca argument al raportării culturale la hrană ca mijloc de adaptare la mediu şi concomitent de 
păstrare a identităţii şi relatarea lui Gavril Andreicuţ 14 : căzând prizonier, el nu-şi aruncă gamela, cum fac alţii, 
disperaţi de viaţă, ci o păstrează cu grijă, învăţând şi limba rusă, pentru că treb'ie de rândul mâncării. 

Alimentaţia îşi conturează treptat, în povestirile despre război, chipul dual al obiectului sacru: prin ea, oamenii 
îşi pierd şi îşi recâştigă sufletul, parcurgând traseul de la instinct la matricea culturală. Astfel, după zile întregi de 
foamete petrecute în carceră, prizonier de lagăr rusesc cu regim special datorită spiritului său rebel, Niculae Stroia 15 
află în 1950 că acasă, în România, nu mai sunt aşteptaţi: Şi strig cătră toţi prizonierii - unii cu maşinile, lume multă: 

Ascultaţi la mine, mă. Uite ce-i povestea. Nu mai merem acasă. Ţara spune că nu mai are prizonieri nicăirea. 
De la gări s-o şters... s-o lua'jos toate insignele Bine aţi venit... fraţi români. Ce facem? Io propun o vorbă: Greva 
foamei zece zile. De acord?". 

Toată lumea: de acord, de acord, de acord... încolo... mâine dimineaţă la bucătărie nu merge niminea să 
mănânce. Nici la lucru nu iasă din români nimenea. Ce se va-ntâmpla? Toţi mi-o aprobat. Asta a fost pe ziua 
două'şasă, cumu-i azi. în cincizăci. Şi, la două zile, coboară jos să iasă nişte generali, nişte ofiţeri acolo şi/rus.../apoi 
trad.: „Care ştiţi ruseşte, veniţi încoa.'Z în sala de mese. Io stau: „Mă, voi daţi cu roata la sala de mese şi toţi vă 
strâgaţi: Doma! Doma! Domal; Casă, casă, casă!". 

în urma revoltei ad-hoc (nu judecăm gradul de funcţionalitate al povestirii, ci doar conţinutul înregistrat de la un 
artist al genului, recunoscut ca atare în comunitate), prizonierilor li se permite să trimită scrisori acasă. Toţi cer de 
mâncare: Băieţi, când o văzut, or scris toţi... să... altu' să-i trimeată pmne, altu’ să-i trimeat’ o găină, altu să-i 
trimeată... în schimb, în cartea lui poştală protagonistul se referă la alimentaţie ca la un mod de reunificare a familiei 
sub semnul calendarului festiv tradiţional: Dragă soţie, dragi copii (...) mgaţi-vă Iu’ Dumnezeu, poate de Crăciun, 
mâncăm cu toţii Crăciunul/Niculae al vostm tată, al tău soţ, am terminat... gata. 

întoarcerea acasă este marcată de revenirea la normalitate, prin gestul liber de a bea apă. Petru Trif povestea 
că pe drum spre lagăr, în vagoane de vite, un grup de cinci oameni primeai zilnic o pâine şi cinci peşti, dar niciun pic 
de apă, astfel că în fiecare gară, cei închişi zbierau prin perete: Dai vodi! Dă-ne apă! Neprimind, atunci a-nceput 
setea-n noi (...) afară frig, ger, zăpadă mare, se făcea un fel de bmmă pe fiarele dinăuntru, ştiţi, multe şumburi are 
un vagon de marfă, sute şi mii de şumburi. Toată ziua lingeam cu limba la şuruburile ălea, din bmma aia, ştiţi. 
Sclipeau ălea, ştiţi, sclipeau de limbile oamenilor. 

în Banat, după ce cară apa mortului, femeia bătrână responsabilă cu îndeplinirea ritului varsă pe jos pentru 
„jivine”, robi şi feciorii de la cătănie/care n-au apă 16 , integrând prin cuvântul consacrat calvarul războiului în arcul 
normativ compensator al culturii populare. 

Revenind în satul natal după ani lungi de prizonierat, Niculae Stroia se opreşte la şipot, unde se întâlneşte cu 
o cumnată. întrebând-o de familie, aceasta îi răspunde că soţia e sănătoasă, băiatul, militar, iar fiicele lucrează la o 
fabrică. Chiar în clipa aceea, i le arată pe cele două fete: Uite-le, bea apă colo. Amintirea păstrată fidel în memoria 
povestitorului despre izvor - locul întâlnirii - şi faptul că tatăl e recunoscut abia după gestul fiicelor de a bea apă permit 
din nou interpretări simbolice, ţinând cont de reminiscenţele valenţelor mitice ale elementului acvatic în cultura 

populară. Ascultătorul îşi construieşte imaginea despre povestire în funcţie de propria lui competenţă culturală. 
Variantele naraţiunilor performate se oglindesc filtrat în sensibilitatea receptorilor din medii diferite, comunicându-le 
acestora, în ultimă instanţă, o experienţă de cunoaştere de sine. 

Lectura etnologică evidenţiază o funcţie interculturală a documentelor de cultură populară nonmaterială, 
realizată prin recunoaşterea tiparelor tradiţionale ale supunerii şi resemantizarea lor în discursul de definire a 
identităţii fiecărui participant la spectacolul povestirii. 

Note: 

1 Petru Trif, n. 1915, Mihăieşti, jud. Hunedoara, păstor şi agricultor; luptă în cel de-al Doilea Război Mondial pe frontul de est; 
prizonier din 1941 până în 1944; înregistrarea realizată în anul 2000. Transcrierea integrală a înregistrării este publicată în 
Roşcani, un sal pentru mileniul III, volum colectiv realizat de Narcisa Ştiucă, Corina Mihăescu, Maria Socol, Ioana Ivan, luliana 
Băncescu, llie Maşala, Emanoil Ştiucă, Alexandru Petculescu, Diana Petculescu, Editura Emia, Deva, 2000, pp. 344-363. 

2 Petre Tomoaie, Roşcani, jud. Hunedoara, agricultor; luptă în cel de-al Doilea Război Mondial pe frontul de est; prizonier din 1941 
până în 1944; ţine un jurnal zilnic cu păţaniile de pe front, pe care şi le versifică într-un caiet încredinţat spre publicare de fiica 
Lui, Lucica Popa, în 1999. Manuscrisul este publicat în Roşcani, un sat pentru mileniul III, Editura Emia, Deva, 2000, pp. 323- 
340. 

3 Dumitru Roman, n. 1915, Tălmăcel, jud. Sibiu, agricultor; luptă în cel de-al Doilea Război Mondial pe frontul de est; prizonier din 
1942 până în 1944; tine un jurnal zilnic cu păţaniile de pe front, dar acesta arde în lagăr şi îl rescrie din memorie la întoarcerea 
în tară; deţin o copie a manuscrisului din 1995, când am discutat cu D.R. 

4 Dumitru Roman: Vă puteţi imagina care veţi ajunge să o cetiţi că in acest lagăr, numit Lagărul morţii, era bine păzit de soldaţi 
ruşi la ţoale colţurile şi cu trei rânduri de sârmă ghimpată s-a instalat imediat şapte bucătării, dar primeam numai o dată pe zi 
mâncare 250 grame de pâine şi o gamelă de ciorbă. Nu era noapte să nu moară din prizonieri cam 20-30, iar la marginea 
lagărului erau săpate gropi tot de prizonieri unde se băgau unii peste alţii morţi chiar şi in pelea goală, căci hainele care le mai 
avea le vindea la civili pe câte o bucată de pâine pentru că cei sănătoşi erau trimişi la lucru in oraş. 

5 Ş-am mai mers până sara a opta zi, a opta zi sar a, de-am ajuns la nişte grajduri mari, in apropierea unei gări, la trei km. Pe stepa 
aia calmucă e mii de kilometri distanţă gările unele de altele. Acolo era trei grajduri mari, tot de nuiele făcute, pentru vite de-a 
lor (...) Acuma vite nu mai erau, că armata lor când o intrat la front le-o mâncat toate; erau numai aruncături de piei, de câte şi 
mai câte pe acolo, ce nu se mânca, oase, mate (..) toate alterate şi-ngheţate. (...) şi b’eţii oameni, dând de foamea asta 
năprasnică, atâtea zile şi-atâtea nopţi, o-nceput să mănânce din alea, aşa vii, aşa le mâncau, că nu era chibrit, n-aveai unde să 
faci foc, nimic... Ş-or început să se-mbolnăvească. Azi or mâncat, mâine s-or bolnăvit, ş-au început să-i aleagă, pe-ăia bolnavii 
îi băga-ntr-un grajd, al treilea, până o umplut grajdul Ei o început să moară acolo. 

6 Ideea apare în legătură cu textele de folclor contemporan în cartea Otiliei Hedeşan, Folclorul. Ce facem cu el?, Editura 
Universităţii de Vest, Timişoara, 2001, de exemplu p. 137. 

7 Eliot, T.S., Tradition and Individual Talent, Londra, 1920, în voi. The Sacred Wood, pp. 147-149; traducerea românească: Pater, 
Chesterton, Eliot, Eseuri literare, Editura pentru literatură universală, Bucureşti, 1966, pp. 221 şi urm.; o explicaţie a conceptului 
de corelativ obiectiv (tradus echivalent obiectiv) ca posibilitate de a comunica emoţia personală apelând la unitatea sensibilităţii 
date, la rândul ei, de unitatea culturii apare şi în Krieger, Murray, Teoria criticii, Editura Univers, Bucureşti, 1982 (1976), pp. 204 
şi urm. 

8 Lotman, luri, Studii de tipologia culturii, Editura Univers, Bucureşti, 1974, pp. 29-38; în prefaţă (pp. 5-12), Mihai Pop include 
culturile populare în categoria culturilor semantice. 

9 Mihalache Crislea Popescu (Mihai), n. 1919, Conteşti, jud. Teleorman, agricultor; luptă în cel de-al Doilea Război Mondial pe 
frontul de est, ca agent sanitar, căzând rănit în retragerea de la fluviul Volga; este preşedintele organizaţiei de veterani de război 
din localitate; înregistrarea este realizată în 1997. 

10 Coman, Mihai, Bestiar mitologic românesc, Editura Fundaţiei Culturale Române, Bucureşti, 1996, p. 93. 

11 Candrea, 1934, apud Coman, op.cit., p. 91. 

12 Coman, Mihai, op.cit., p. 92. 

13 Văduva, Ofelia, Paşi spre sacru. Din etnologia alimentaţiei româneşti, Editura Enciclopedică, Bucureşti, 1996, p. 24; Prin 
construcţie repetitivă (ca orice formă rituală, de altfel), riturile in care alimentele au rol preponderent (...) sunt prezente şi in 
circumstanţe ocazionale, ce trimit la momente de criză, dezordine, nesiguranţă. 

14 Gavril Andreicut, n. 1920, Prundu Bârgăului, jud. Bistrita-Năsăud, muncitor la fabrica de hârtie din localitate, agricultor, paznic 
la Şcoală şi la Casa de copii; luptă în cel de-al Doilea Război Mondial pe frontul de est, cade prizonier în 1943, se întoarce în 
tară în 1946; înregistrarea a fost realizată în 1996. 

15 Niculaie Stroia, n. 1907, Tălmăcel, jud. Sibiu, agricultor; luptă în cel de-al Doilea Război Mondial pe frontul de est, ca agent de 
transmisiuni; cade prizonier la Odessa şi rămâne în lagărele ruseşti până în 1951, când se întoarce în ţară; înregistrare realizată 
în 1995. 

16 Hedeşan, Otilia, op. cit., pp. 36-37. 

între patrimoniul material şi cel imaterial. 
Documente olografice ale ţăranilor în AIEF 


Se vorbeşte, în ultimii ani, despre patrimoniu cultural intangibil, sintagmă al cărei calificativ se referă la 
absenţa suportului material pentru crearea şi transmiterea informaţiei, caracteristică definitorie formelor orale de 
exprimare culturală. în cadrul sesiunii UNESCO desfăşurate la Paris, în anul 1989, folclorul este recunoscut 
drept valoare a patrimoniului cultural intangibil, care trebuie, prin urmare, protejat şi valorificat. 

Protejarea folclorului ridică probleme legate de natura procesuală a acestuia. Ce se protejează, procesul 
sau rezultatele sale? Cum se protejează? 

Arhivele de cultură orală nu conservă şi nu protejează folclor, ci creează, sistematizează şi păstrează 
documente a căror relevanţă asupra dinamicii realităţii vizate este limitată, de vreme ce oferă calitatea 
tangibilităţii unui moment strict delimitat temporal, unui moment închis al procesului intangibil şi ireversibil de 
creaţie şi transmitere orală a culturii. Arhivarea contextualizatoare a fiecărei înregistrări îşi propune o 
reconstituire, niciodată deplină, a condiţiilor care au determinat, la momentul respectiv, forma înregistrată. în 
timp, tehnica/metodologia contextualizatoare s-a nuanţat şi s-a diversificat, copia contextelor fiind, în continuare, 
imposibil de obţinut. Ambele stări de fapt sunt inevitabile, dar aceasta nu diminuează valoarea şi importanţa 
documentelor de folclor. La acest nivel, caracterul fragmentar al arhivelor de folclor rămâne, cel puţin 
deocamdată, o limitare asumată, dar ale cărei consecinţe merită discutate. 

Există, însă, un fragmentarism mult mai profund, care ţine de termenii în care se discută relaţia între scriere 
şi oralitate. Paradoxal, fie că această relaţie se discută în termeni disjunctivi, fie în termeni de 
complementaritate, ea este generatoare de o adâncă problematică. De multe ori, însă, paradoxul apare în 
situaţia ducerii (sau reducerii) la extrem a elementelor care îl constituie. 

Discuţia pe care o propunem se va referi la cazul Arhivei de Folclor din Bucureşti, având permanent în minte 
posibile extrapolări. Ceea ce se arhivează, împreună cu metodologia de arhivare, reflectă o viziune asupra 
culturii şi procesului folcloric însuşi. 

I. Disjuncţia între scriere şi oralitate este tributară viziunii conform căreia societatea tradiţională românească 
s-a dezvoltat într-o strictă, adâncă şi limitată oralitate. în consecinţă, doar exprimările orale sunt angrenate în 
constituirea unui patrimoniu cultural intangibil, ele doar constituind, prin urmare, raţiunea de a fi a arhivelor de 
folclor. 

Cel puţin din secolul al XVI-lea încoace, societatea tradiţională românească s-a caracterizat prin oralitate 
mixtă, definită de către P. Zumthor prin coexistanţa scrierii cu oralitatea, în care cea dintâi exercită o influenţă 
externă şi parţială asupra celei de-a doua. La vremea la care au început culegerile sistematizate de folclor, 
oralitatea mixtă suferea o trecere înspre ceea ce acelaşi autor numea oralitate secundă, corespunzătoare 
mediilor culturale în care expresiile culturale sunt marcate de prezenţa scrisului. La constituirea orizontului 
religios şi cultural al societăţii tradiţionale au fost angrenate, aşadar, surse şi canale de transmisie atât orale, cât 
şi livreşti, reflectate şi transfigurate în creaţiile folclorice. Fiecare variantă folclorică înregistrată reprezintă o sin- 

teză a acestui bagaj informaţional ambivalent, care nu poate fi cu totul controlat de către culegător, dar care me¬ 
rită atenţia programată a acestuia, într-o încercare de pătrundere nu numai a circulaţiei „tehnice” a faptelor fol¬ 
clorice, ci şi a repertoriului interiorizat de cunoştinţe, idei şi reprezentări ale indivizilor. Odată cu trecerea spre 
oralitate secundă, fenomen sincron extinderii alfabetizării, în mediile culturii tradiţionale din comunităţile rurale 
începe practicarea scrisului, ca formă de comunicare (scrisorile), dar şi ca tehnică de conservare a anumitor 
fapte folclorice verbale. Achiziţionarea lor nu a constituit obiectul unui demers aparte (cu excepţia, poate, a 
caietelor de poezii ale soldaţilor, care l-au preocupat pe C. Brăiloiu), deşi ele nu lipsesc cu totul din fondul 
arhivelor de folclor. Consistenţa materială a hârtiei scoate aceste documente de sub incidenţa strictă a 
intangibilului; nu sunt, totuşi, nici documente de cultură materială, în sensul consacrat al sintagmei. Caracterul 
lor ambiguu reflectă procesul de tranziţie a persoanelor care le-au creat, la care exprimarea prin scris câştigă 
teren, în „dauna" celei orale. 

1. Procesul creaţiei şi transmiterii folclorice. în Poeziile soldatului Tomuţ şi în celelalte caiete de poezii ale 
soldaţilor proveniţi din mediul rural, C. Brăiloiu a căutat o cale de acces în laboratorul de creaţie al liricii folclorice, 
prin analiza metricii şi a versificaţiei, a manierelor de actualizare poetică a temelor prin apel la repertoriul folcloric 
individual şi colectiv. 

în aceeaşi direcţie, setul nostru de documente conţine 14 versuri funerare compuse de către loan Petruc, 
cantor la Clopotiva (textele au fost achiziţionate de către Tiberiu Alexandru în anul 1935 şi se află inventariate 
în fondul I. 3014, 3015, 3016, 3017, 3018, 3019, 3020, 3021, 3022, 3023, 3054, 3055, 3056), bază materială 
utilă cercetării de tip mecanic asupra circulaţiei temelor şi motivelor, a strofelor, de la o variantă la alta, cu 
adaptarea fiecăreia la situaţia concretă a condiţiilor de deces. Faţă de poeziile trimise din război, de fapt scrisori 
versificate, aşternerea lor pe hârtie servind comunicării cu cei de acasă, motivul pentru care loan Petruc şi-a 
scris versurile rămâne necunoscut. De asemenea, momentul scrierii: înainte sau după ce l-a interpretat? 

După cum el însuşi afirma, lui C. Brăiloiu misterul creaţiei folclorice i-a rămas, în cele din urmă, necunoscut. 
Cred că ceea ce lipseşte într-o asemenea abordare este prezenţa persoanei creatoare de folclor, care ne 
rămâne ascunsă şi tăcută în dosul rândurilor, asemeni oricărui scriitor. Dacă în cazul creaţiei literare, această 
dublă solitudine este o condiţie aproape apriorică, în ceea ce priveşte creaţia de factură folclorică ea creează 
suspensie şi blochează practic accesul la procesul de creaţie care reclamă interactivitate şi memorizare. Actul 
scrierii produce o mutaţie fundamentală în cadrul procesului de creaţie şi transmisie folclorică. într-o performare 
orală, creatorul de folclor evocă din memorie varianta performată sau ascultată într-un moment temporal 
anterior, care devine model mental pentru performarea din respectivul moment prezent. în situaţia scrierii 
variantelor performate sau învăţate de la altcineva, modelul are consistenţă materială permanenţă. Creaţia 
folclorică nu mai este ireversibilă. 

Este interesant de observat faptul că aproape fiecare variantă scrisă are sub ea semnătura scriitorului, drept 
de proprietate asupra obiectului foii scrise sau asupra textului însuşi, formă de conştiinţă auctorială indusă de 
chiar gestul scrierii. 

2. Cultura este un proces care angrenează nu numai obiecte culturale, ci şi subiecţi culturali (în termenii lui 
Jacques Le Goff), persoane umane aflate în relaţie unele cu altele, cu obiectele pe care le produc şi le 
manipulează, cu propriul orizont cultural şi cu propriile trăiri afective. Dincolo de aspectele legate de procesul 
creaţiei folclorice, documentele olografe provenite din mediile rurale oferă acces la toate aceste niveluri 
profunde. în special scrisorile, pe care le deschidem indiscret (căci nu nouă ne erau adresate, chestiune deonto¬ 
logică deschisă), conţin sugestii referitoate la relaţiile în cadrul familiei, între soţi, între părinţi şi copii, între îndră¬ 
gostiţi etc. „Scriem tote năcazurile că nule/Scri la om străin scrii chiar la/Soţul tău şi sprijinul şi mângâierea/Şi 
stâmpăraria năcazurilor..." (I. 4795). Pe lângă căldura tandră pe care o conţine pasajul de mai sus, l-am ales şi 
datorită faptului că îmi sugerează ritmica, enumerarea şi, în special, metaforele divine ale psalmilor. Poate că 
alcătuitorul scrisorii de aici s-a şi inspirat, sau, mergând mai departe într-o analiză de conţinut, acesta este rolul 
şi statutul soţului la nivelul intimităţii. O altă scrisoare, a soţiei către soţ, de data aceasta, relevă relaţii încordate, 
marcate de lipsa de comunicare. Invocarea din debutul scrisorii, faptul că este adresată soţului decedat, ne face 
să bănuim că se revendică de la o parodie de bocet. Cantitativ, ponderea mare a scrisorii o reprezintă afirmarea 
durerii provocate de moartea soţului, în care este inserată cererea de dezlegare pentru o nouă căsătorie; însă 
textul se termină neaşteptat: „...că noi nea avut tot bine da tuai fost rece de june io dacă moi mărită gându tot 
la tine mia sta fieţ ţărna uşoră ca două petri de moră cacum mam scăpat deo bolă” (I. 7176). 

Un set aparte al scrisorilor îl reprezintă cele adresate culegătorilor. Nici de data aceasta nu îmi propun o 
abordare de profunzime şi detaliată. Voi enumera doar câteva dintre aspectele care semnalează un grad ridicat 
de interes al acestor scrisori. Relaţia între culegători şi informatori este personalizată - „Vă sărutăm ca pe 
fraţi" sau, dimpotrivă, într-o altă epocă, culegătorii reprezintă autoritatea de stat - o scrisoare trimisă lui Tiberiu 
Alexandru conţine, din proprie iniţiativă, o autobiografie alcătuită pe modelul autobiografiilor de cadre ale 
aparatului comunist - „...eu vă trimit şi o autobiografie a mea, care este scrisă cinstit, şi din care veţi putea şi 
Dvoastră desprinde că nu sunt un duşman al regimului democrat", scrie, probabil din dorinţa de dobândire a unei 
identităţi conforme noilor cerinţe, un fost chiabur, fost membru al Partidului Liberal, victimă a persecuţiei 
comuniste (fusese evacuat din casă). Dintr-o scrisoare adresată lui H. Brauner extragem sugestii asupra 
condiţiilor şi a atmosferei în care s-au desfăşurat culegerile - „Mult stimate domnişor Harry/Am onoare a vă 
mulţumi/Dinspre frumoasele distrări petrecute la aparat” (I. 4841), iar din alta, adresată tot lui Harry Brauner, 
aflăm informaţii asupra tehnicilor de identificare a informatorilor şi de aducere a lor la Bucureşti. Spaţiul nu-mi 
permite continuarea enumerării. 

Refacerea caracterului sincretic al comunicării folclorice se realizează, în cazul scrisorilor, prin desen, care 
sugerează comunicarea interactivă, specifică oralităţii. Pe verso-ul unei asemenea scrisori, scrisă în Maramureş, 
în 1940, este desenată o masă pe care se află două flori, o sticlă şi două pahare. Dedesubt scrie: „Şi te rog să 
spui câtui ora?". O scrisoare trimisă de pe frontul celui de-al Doilea Război Mondial este extrem de elaborată 
prin desene, ornamente decupate şi maniera de împăturire hârtiei (I. 6721). Una dintre problemele pe care mi 
le-au ridicat aceste ultime scrisori este legată de statutul lor. Scrisoarea a devenit obiect în sine, situaţie în care 
aparţine deopotrivă patrimoniului intangibil (prin conţinut) şi patrimoniului material. De aici, mergând mai 
departe, problema se extinde asupra întregului repertoriu grafic de provenienţă rurală tradiţională, de la 
şervetele pe care sunt scrise sentinţe casnice cu influenţă urbană, la pomelnicele pe toacă sau la practica veche 
a scrijelirii pe pereţii bisericilor, cu chirilice la început, cu caractere latine mai târziu. Statutul lor ambiguu, mesaje 
de factură orală, cu circulaţie în medii preponderent orale, dar pe suport material, le plasează deopotrivă sub 
incidenţa patrimoniului tangibil şi a celui intangibil. Nu apar, însă, nicăieri, ca o categorie aparte. Rolul şi statutul 
cărţii şi al scrisului în societatea tradiţională românească rămâne, în continuare, aproape ignorat. în arhivele de 
folclor, prezenţa documentelor olografe provenite din mediile rurale este mai degrabă întâmplătoare, iar în 
muzeele de etnografie nu am văzut niciun interior care să sugereze prezenţa cărţii şi a scrierii în viaţa ţăranilor. 

II. Cea de-a doua formă a disjuncţiei între scriere şi oralitate, pe care o semnalează documentele olografe 
provenite din medii rurale, se referă la manierele şi gradele de interiorizare a scrisului şi la consecinţele sale. 

între forma orală a unei structuri verbale şi forma scrisă a aceleiaşi structuri verbale nu este o relaţie de 
coincidenţă. W. Ong 1 vorbeşte chiar despre o gândire orală diferită de gândirea scripturală. Actul scrierii afectea¬ 
ză procesele cognitive, efecte pe care nu le are simplul contact, mediat sau direct cu cartea. Experimentele 
realizate de către psihologul Lev Vygotsky asupra unor comunităţi şi persoane analfabete sau semianalfabete 
din Siberia au relevat, spre exemplu, absenţa gândirii logice formale la persoanele care nu ştiu să scrie, situaţie 
reflectată verbal prin predominanţa frazelor copulative şi aproape totala absenţă a propoziţiilor subordonate 
cauzale. Pe de altă parte, prin scriere, timpul alocat verbalizării se dilată, persoana care scrie are mai mult timp 
să-şi construiască discursul decât persoana care vorbeşte. Ce legătură au toate acestea cu fragmentarismul pe 
care l-am enunţat la începutul discuţiei? Printr-o simplă parcurgere a documentelor de care ne ocupăm se re¬ 
marcă scrierea dialectală şi în idiolect, aşa cum se vorbeşte, lipsa ciornelor (hârtia era rară), frecvenţa conjunc¬ 
ţiilor copulative, frazele lungi, uneori scrisoarea este alcătuită dintr-o singură frază, legarea mai multor cuvinte, 
marcarea grafică „greşită” a cuvintelor sau, când e cazul, a versurilor. Toate acestea ne sugerează persoane la 
care procesul de interiorizare a scrisului se află în stadiu incipient. Deşi scriu, sunt în continuare persoane orale, 
al căror flux de gândire şi flux verbal sunt caracterizate prin continuitate. Noi, însă, formaţi prin şcoală şi prin 
scris, gândim fragmentar, ne articulăm ideile şi discursul pe bazele logicii formale. Despre etnomuzicologi, C. 
Brăiloiu spunea că sunt crescuţi lângă pian, neputincioşi prin urmare faţă de înţelegerea în profunzime a muzicii 
populare, structurată după cu totul alte legi decât cele ale muzicii clasice. Ne aflăm în aceeaşi situaţie, în care 
ne străduim să înţelegem ceva care ne este străin: procesul creaţiei şi transmiterii folclorice orale. 

Note: 

1 Ong, Walter J., Orality and Literacy. The Technologizing ofthe World, London and New York, Routledge, 1991. 

Reînvăţarea tradiţiei. Experimentul Şişeşti 


Lucrarea noastră se doreşte a fi o încercare de analiză a două experienţe diferite, ce şi-au avut punctul de 
pornire în aceeaşi realitate: olăritul din judeţul Mehedinţi, cu referire specială la centrul Şişeşti. 

Dincolo de conţinutul ei de idei, această comunicare constituie şi pretextul prin care afirmăm faptul că astăzi 
drumul cercetării nu mai poate avea loc într-un singur sens, de la cercetător la cel pe care-l cercetăm, ci trebuie 
să ia în considerare şi căile adiacente prin care scopul urmărit să fie atins cu mai multă siguranţă. 

Traiectoria lui se înscrie într-un demers continuu, care, în concepţia lui Jean Copans, formulată în lucrarea 
L’Enquete ethnologique de terrain (p. 70, 1998), se prezintă în următoarele ipostaze: 

• Terenul informatorului este sub controlul lui însuşi: este vorba aici despre înregistrarea situaţională care 
permite cercetătorului să noteze diferite conversaţii; 

• Terenul informatorului este sub control împărţit: se are în vedere aici conversaţia in situ, surprinsă în cursul 
activităţilor casnice şi cotidiene; 

• Terenul informatorului este sub controlul etnologului: este vorba aici despre perioada de verificare sau de 
colaţionare; 

• Terenul etnologului este sub un control împărţit: se vizează aici situaţia în care discuţiile nu sunt nici 
formale, nici informale, ordinea întrebărilor fiind mai puţin importantă şi transcrierea datelor simultană sau 
ulterioară (este cazul discuţiei etnografice prin excelenţă); 

• Terenul etnologului este sub controlul lui însuşi: în acest caz se ţine cont de chestionarul închis şi 
preconstruit; pot fi incluse de asemenea teste diferite şi întrebări care relevă un inventar sistematic (liste, 
genealogii, lexic etc.). 

Vom încerca, aşadar, să exemplificăm postulatele enunţate mai sus printr-o mai veche şi mai recentă 
cercetare în acelaşi „teren", la Şişeşti. Prima dintre cele două experienţe a avut drept scop cunoaşterea 
meşteşugului olăritului şi a celor care-l mai practică şi s-a desfăşurat sub semnul constatativului, în acel unic 
sens amintit, de la cercetător la cel cercetat, demers ce s-a soldat cu inventarierea unor note de teren. Suficient 
sie-însuşi acest scenariu pare să nu-l mai mulţumească deplin pe cercetătorul de astăzi confruntat cu o 
problematică mult mai variată, ce vizează şi finalităţi formative. 

Făcând apel la însemnările călătoriei mele la Şişeşti în 1996, încerc să refac contururile acelei cercetări într- 
o scurtă expunere. 

între numeroasele centre de ceramică din Oltenia amintite în capitolul „Olăria timpurilor noi de la 1700 până 
astăzi" din lucrarea Ceramica românească a lui Barbu Slătineanu, figurează şi Şişeştiul alături de Glogova (jud. 
Mehedinţi), Târgu Jiu, Ştefăneşti, Arcani, Peşteana (Gorj), Vlădiceni, Buda, Dăeşti (jud. Vâlcea). 

Despre toate acestea autorul afirmă că sunt păstrătoare ale vechii tradiţii preistorice sau romane: „Olăria de 
Şişeşti, Tg. Jiu şi Glogova are faţa aspră şi o formă foarte curată, de o eleganţă desăvârşită. Asprimea suprafeţei 



544 


nu este o neglijenţă, ci dimpotrivă, un mijloc de decorare. Adevăratul element decorativ al vaselor rămâne 
frumuseţea desăvârşită a formelor" 1 . 

în judeţul Mehedinţi s-a lucrat ceramică în mai multe locuri: la Căniceni, Noapteşa, Şişeşti, Şimian, Valea 
Rea (Căzăneşti). Cartografia economică a judeţului înregistrează însă, la 1832, 15 centre de olari, iar boierul 
Dimitrie Butculescu numără la 1883, în însemnările sale, 800 de olari ce făceau parte din cinci centre (în lucrarea 
Arta populară din Mehedinţi). 

Dacă în 1983 se mai putea spune că „la Şişeşti unde cu puţini ani în urmă erau vreo 15 meşteri olari, în 
prezent activează numai loniţă Traşcă, în vârstă de 70 de ani şi Marin Titu de 52 de ani, iar la Noapteşa, în satul 
aparţinător comunei Şişeşti, activează 28 de olari", astăzi cu părere de rău constatăm la Şişeşti că unicul olar 
este Marin Titu, iar la Noapteşa, socotindu-i şi pe cei ce nu mai lucrează, numărul lor nu depăşeşte 4-5 nume. 

Caseta înregistrată în vara anului 1996 în atelierul meşterului Marin Titu îmi aduce în minte, o dată cu 
desfăşurarea ei sonoră, şi imaginile care se pare că s-au înregistrat definitiv în mintea mea. Oalele sale mari şi 
frumoase, de un alb sidefiu ce bătea spre roz, cu o statură elegantă, reprezintă o lume deosebită, lucrată din lut 
frământat, amestecat cu apă, modelat, uscat la soare şi ars la foc, o lume din a cărei complicată alchimie se 
nasc oalele, ca sinteză a elementelor asociată de Ivan Evseev în al său Dicţionar de magie, simbolurilor 
cosmice: „Munca olarului devine pentru el act cosmologic". 

Să fi avut olarul nostru asemenea revelaţii stând şi lucrând la roată? Ceea ce e sigur este faptul că el îşi 
explică munca altfel, mult mai simplu. Truda lui de olar a fost o poveste pe care ne-a spus-o pe-ndelete, uimit 
fiind de atâta tâlgură de lume, câtă îl înconjurase într-o zi obişnuită de august. 

Născut în 1924, meşterul are stăpânire deplină a meşteşugului, dar atunci când nu modelează, un tremur 
uşor îi trădează vârsta. De bătrâneţe - zice el - la ce să te aştepţi? Acesta este şi motivul pentru care acum nu 
mai lucrează decât oale mici. Altădată făcea vase de 15-20 de litri. 

Modelatul demonstrativ la care asistăm cu uimire îi stârneşte amintiri din trecut: cum călca vraul (o cantitate 
de pământ) cu picioarele, cum îl frământa până ce devenea o pastă fină. „Pământul nostru este foarte bun; este 
unsuros - oalele sunt foarte rezistente". Boboloaşele de lut erau căutate „pentru ultima dată de impurităţi" şi apoi 
lucrate. Marin Titu este mândru că n-a înstrăinat tradiţia; a lucrat mereu aceleaşi tipuri de obiecte: oale mari, 
ulcuţe, ulcioare, putineie, oţetare, vase de murături, borcane, străchini, olane, sacsâi. 

Meandrul, brăduţul şi spirala sunt înfloriturile cele mai frecvente făcute cu boielnicul în culoare roşiatică pe 
fondul alb-gălbui. Când nu sunt pictate, oalele sunt împodobite cu şerpuiţuri: brâuri alveolate sau butoni care 
oferă un plus de eleganţă, dar şi rezistenţă vaselor. De cele mai multe ori îmbrânăturile formau romburi sau linii 
şerpuite. 

„Aşa am făcut mereu oale din acestea, oale de tradiţie, româneşti. Acum nu prea mai pot să lucrez şi să 
ard, dar aş avea dorinţa să pregătesc copii. Bunicul şi tatăl meu au fost olari. Pe mine n-o să mă urmeze nimeni. 
Am doi băieţi: unu-i tâmplar, altu-i electrician. Nu s-au legat de meserie". Plutesc în aer părerile de rău, amintirile. 
„Nu mai sunt olari" - spune cu puterea verdictului meşterul, aducându-şi aminte că prin anii 37- 38 în sat lucrau 
70-80 de olari. Preţuieşte operele de binefacere ale lui Gheorghe lonescu-Şişeşti. Ca de altfel orice şişeştean 
cu care intri în vorbă. 

Profesorul Gh. lonescu-Şişeşti, o legendă a locului, a fost fondatorul ştiinţei agricole româneşti, creatorul 
şcolii naţionale de agronomie. Preocupările sale nu s-au manifestat numai în tărâmul cercetării agricole, ci şi în 
acela al dezvoltării culturii şi al păstrării tradiţiilor, precum şi în ridicarea românilor prin înnobilarea gândirii şi 
pregătirii lor. 

Un exemplu ni-l oferă chiar Marin Titu. Gh. lonescu-Şişeşti a dispus în 1938 construirea unei şcoli, o 
construcţie elevată cu utilităţi extrem de moderne pentru acea vreme, în care acum fiinţează muzeul memorial 
ce-i poartă numele. A insistat să facă un dispensar şi un atelier de olărit pentru băieţi, iar pentru fete unul de 
artizanat şi croitorie. Aşa s-a menţinut şi s-a dezvoltat aici în Şişeşti olăria. 

„în '40 am terminat şapte clase, iar în '45 am terminat ucenicia. Am învăţat la şcoală cum se lucrează 
teracota, cum se smălţuieşte, cum se face arderea". „Am lucrat peste 100 de sobe" - spune cu mândrie meşterul. 

A mai existat în sat, în 1952, o întreprindere de ceramică, dar în 1964 s-a desfiinţat. Vasele lui frumoase 
continuă să ne bucure prin formele elegante şi primitive în acelaşi timp. Niciodată n-am auzit un asemenea sunet 
care se iscă din ele atunci când le atingi cu degetul: sună a cristal. Sunt vase de „lut cristalin”, vase cu „sunet 
limpede ca cristalul”, cum ar zice Creangă. 

Tot ceea ce am scris până aici este o poveste. O poveste cu sfârşit trist. Pentru că oamenii îmbătrânesc şi 
pentru că odată cu ei moare şi meşteşugul. Tinerii nu vor să mai stea cu fleiciul în casă, munca este murdară şi 
mai este şi grea, taxele şi impozitele sunt prea mari pentru posibilităţile lor, o parte din produse nu se mai caută, 
lemnele sunt scumpe. Motive ar mai exista încă, tot în detrimentul meşteşugului. 

încetul cu încetul, delimitările operate de specialişti în ceea ce priveşte ceramica (cel puţin la cea la care ne 
referim, cea din Oltenia) îşi vor schimba structura şi consistenţa. încă putem spune că ceramica din Oltenia se 
grupează în două mari familii de centre: cele din nord-vestul regiunii şi cele din sud-estul regiunii. 

Numai că perioada de tranziţie împuţinează simţitor membrii acestor familii. 

Aici se încheie prima experienţă şişeşteană. 

Multă vreme după aceea îmi răsunau în minte frânturi din vorbele olarului: „aşa am făcut mereu: oale din 
acestea, oale de tradiţie, româneşti. Bunicul şi tatăl meu au fost olari. Am doi băieţi: unu-i tâmplar, altu-i 
electrician. Nu s-au legat de meserie. Acum eu nu pot să mai lucrez şi să ard, dar aş avea droinţa să pregătesc 
copii”. 

Nu credeam însă că dezideratul bătrânului olar s-ar putea împlini în câţiva ani. Dar ceea ce simţeam era o 
mare nedreptate: aceea a neputinţei de a îndrepta ceva, de a nu te putea împotrivi morţii, pur şi simplu, a unui 
asemenea meşteşug. Mă încerca dorinţa reîntoarcerii în mijlocul acelor oameni, al cărei corolar a fost în timp, 
conştientizarea faptului că cercetătorul este sortit neîncetat drumului, deci cercetării permanente. 

Fără să-mi dau seama la început, dar convinsă în vara lui 2001, când mă întorceam pentru a treia oară la 
Şişeşti, eu luasem în stăpânire terenul. îmi aparţinea într-un fel şi simţeam că-i sunt datoare. Abia acum am 
realizat pe deplin că trăinicia unui meşteşug poate sta şi în noi; în felul în care ştim să transmitem experienţa 
acumulată, în acela în care putem depăşi fazele strict descriptive ale unei cercetări, integrându-le într-un sistem 
cuprinzător, viabil şi constructiv şi mai ales în modul în care avem dorinţa şi rezistenţa de a introduce între 
obiectivele noastre operaţionale, cercetarea permanentă, ca metodă în sine. 

Când terenul este al etnologului şi se află sub controlul lui permanent, ca să revenim la unul din postulatele 
lui Jean Copans, lucrurile stau cam aşa: 

în primăvara anului 1998, reveneam la Şişeşti şi la Noapteşa, cu scopul de a strânge date şi obiecte în 
vederea alcătuirii unui album de ceramică populară românească şi a unor studii care aveau să releve situaţia în 
acel an a meşteşugului olăritului privit la scară naţională, precum şi a unei expoziţii cuprinzătoare: ceramica 
populară românească la sfârşit de mileniu. Ca urmare a acestor demersuri, în anul următor l-am putut regăsi pe 
meşterul Titu la Târgul de ceramică Cocoşul de Hurez cu marfă proaspătă, de Şişeşti, după cel puţin 10 ani de 
absenţă din peisajul târgurilor de profil. Cu acest prilej, meşterul mi-a mulţumit pentru felul în care acţiunile 
noastre au vizat sublinierea importanţei meşteşugului, l-au stimulat, dându-i un impuls pentru a reveni „pe scara 
olăritului”. 

Dar ceea ce avea să se întâmple în luna iulie a lui 2001 mi-a întărit convingerea că orice discurs ce vizează 
tradiţia nu poate duce la revigorarea ei decât prin fapte concrete. Tradiţia se poate reînvăţa. Constatativul, de 
care vobeam la început, devine total insuficient. El îşi dovedeşte eficienţa numai în măsura în care se constituie 
ca parte a perechii pe care o poate face cu demonstrativul. Reînvăţarea tradiţiei nu înseamnă arta de dragul 
artei: de aceea experimentul Şişeşti a dat şanse reale revitalizării unui meşteşug, dar şi posibilitatea ca, prin 
însuşirea acestuia, cursanţii să poată realiza venituri, asigurându-şi astfel locuri de muncă. 

Aşadar, în cadrul proiectului PHARE Revigorarea artei tradiţionale a olăritului în zona Şişeşti - judeţul 
Mehedinţi, a fost organizat în vara acestui an un curs de olărit cu valenţe deopotrivă teoretice şi practice. Au fost 
vizate cel puţin trei obiective: relansarea olăritului aflat în declin, specializarea tinerilor în meseria de olar, 
păstrarea identităţii regionale şi implicit naţionale, prin dăinuirea caracteristicilor proprii ale ceramicii populare. 

Documentarea în vederea întocmirii strategiei de predare a ceramicii a vizat între altele şi lucrarea Prin 
Munţii Mehedinţilor scrisă de Constantin lonescu şi aveam să constat astfel, în capitolul „Sate din Mehedinţi: 
şişeşti”, un gest cultural asemănător, întreprins la distanţă de câteva decenii, o paralelă Gh. lonescu-Şişeşti - 
proiectul PHARE Ro 9807.01.01.02.0421/2000: 

„Spre a remedia scăderea meşteşugului şi spre a-l îmbunătăţi, gândul profesorului Gh. lonescu-Şişeşti a 
fost să se întemeieze rosturi de învăţătură în acest sens. A prevăzut şcoala cu un post de maestru ceramist. în 
atelierul şi depozitul şcoalei îţi arată pe lângă alte piese şi sobe de teracotă. Cuptorul din curte, sistematic 
construit după cerinţele meşteşugului, poate să ardă în bune condiţiuni ceea ce făuresc cu mâinile lor, în atelier, 

sub supravegherea maestrului, elevii şcoalei primare. Este tocmai ce se cuvine a se înfăptui în fiecare localitate: 
canalizarea luminată a îndeletnicirilor locului. (...) Ilustrul profesor Gh. lonescu-Şişeşti, creatorul acestor 
miracole răsărite ca în poveşti (...) trebuie să aibă liniştea care curge în sufletul Popii Tanda. A creat o pildă vie, 
prefăcând un sat”. 

Anul acesta, la Şişeşti, s-a reconstruit cuptorul din curtea şcolii, s-au lucrat zece roţi de olar la care au 
învăţat să lucreze lutul 20 de cursanţi doritori să stăpânească tainele acestui miraculos meşteşug. 

Programul proiectului s-a desfăşurat în patru etape. în prima etapă, am avut privilegiul de a fi profesoară de 
ceramică, predându-le elevilor meu lecţii de olărie. lată şi câteva din titlurile proiectelor de tehnologie didactică: 
Tradiţia olăritului in România; Privire asupra evoluţiei ceramicii; Ceramica populară românească in anul 2001 - 
analiză generală; Fondul ceramicii populare româneşti; Categorii ale ceramicii populare; Aspecte tehnice; Etape 
de prelucrare a lutului; Roata olarului; Arderea lutului - Tipuri de cuptoare; Unelte tradiţionale; Ornamentica; 
Angobarea; Ceramica împodobită prin desen pe angobă; Ceramica sgraffitată; Ceramica cu ornamente în relief; 
Plastica figurativă şi ulcioarele de nuntă; Cromatica; „Familii" de ceramică ţărănească românească; Caractere 
specifice ale ceramicii privite prin prisma apartenenţei la zonele etnografice. 

Lucrările executate de cursanţi au fost expuse la final, alături de cele ale meşterilor consacraţi, în expoziţia 
organizată cu prilejul absolvirii, într-o sală special amenajată la Liceul „Gh. lonescu-Şişeşti". 

La masa rotundă cu tema Olăritul între tradiţie artistică şi meserie generatoare de venit pentru locuitorii din 
zona şişeşti au fost puse în discuţie probleme legate atât de artă, cât şi de economia de piaţă, vizând, atât cât 
este posibil, o îmbinare a acestor aspecte, cu rezultate profitabile pentru fiecare din părţi. 

Experimentul Şişeşti a fost şi pentru mine o lecţie din care am învăţat că tradiţia, ca depozitară latentă a 
valorilor şi caracteristicilor unui meşteşug dintr-o anumită zonă, reprezintă un ansamblu de concepţii, de forme 
şi de mentalităţi, care, exersat continuu, poate asigura şi viitorului matricea unei identităţi în lipsa căreia ne-am 
afla mai greu locul în lume. 


Note: 


1 Slătineanu, B., Ceramica românească, Fundaţia pentru literatură şi artă, 1973, p. 103. 



Prof. univ. dr. Ilie MOISE 
(Universitatea „Lucian Blaga" - Sibiu) 


Consideraţii privind statutul etnologiei 
în sistemul educaţional românesc 


lată-ne din nou la Florica, acest loc binecuvântat care nu adună an de an, gratie eforturilor colegilor de la 
Centrul National al Creaţiei Populare şi - evident - gratie amabilităţii distinsei directoare a acestui aşezământ de 
cultură care, de câţiva ani buni, ne ocroteşte cu atâta dragoste şi feminină înţelegere. 

Temele de dezbatere pe care le propune ediţia din acest an a Colocviilor au ca element comun principalele 
coordonate ale valorificării culturii populare în contemporaneitate. Ba mai mult, colegii de la CNCVTCP 
inaugurează o nouă secţiune intitulată Experimente culturale, în care-şi propun să pună în valoare demersuri ale 
specialiştilor în „domeniul predării, învăţării şi reînvăţării tradiţiei”. Problemă complicată şi greu de rezolvat, de 
vreme ce implică multă profesionalitate şi, bineînţeles, profesionişti care trebuie riguros şi îndelung pregătiţi. Or, 
este ştiut, sistemul educaţional din România, în domeniul etnologiei, este mai mult decât deficitar, majoritatea 
specialiştilor pe care-i avem astăzi provenind din varii domenii de activitate - filologie, sociologie, istorie sau 
muzicologie - ţara noastră nereuşind, nici după 1989, să înfiinţeze o Facultate de etnologie în care să-şi 
pregătească specialiştii. Situaţia devine de-a dreptul dramatică atunci când se ridică problema statutului pe care- 
I are etnologul în societatea sau lumea ştiinţifică, un fel de „oaie neagră” a ştiinţei româneşti. De fapt, statutul 
etnologiei ca ştiinţă (inexistentă în nomenclatoarele de specialitate) este legat direct de statutul etnologului ca 
specialist. Tocmai de aceea etnologia trebuie să-şi ocupe în învăţământul românesc, locul pe care-l merită, acela 
de disciplină umanistă preocupată de principalele elemente de identitate ale unui popor, alături de istorie, 
lingvistică, sociologie şi geografie. Ea trebuie să vizeze întreaga populaţie şcolară începând cu grădiniţele şi 
şcolile generale şi încheind cu facultăţile de arhitectură şi inginerie. 

întreg sistemul de învăţământ de la noi are nevoie de o serioasă infuzie de „românitate” care să contureze 
acele elemente specifice fiecărei comunităţi, zone şi subzone etnografice şi care să înlocuiască, totodată 
„importurile" nejustificate din varii domenii. Legendele despre flori, insecte şi păsări, alături de jucăriile din lemn 
şi plante, pot legăna la propriu şi la figurat copilăria preşcolarilor; jocurile şi costumele populare specifice fiecărei 
zone vor încânta şcolarii şi elevii din întreg arealul românesc, iar cunoaşterea elementelor de artă şi cultură 
tradiţională vor întări încrederea adolescenţilor în calităţile şi virtuţile lumii rurale, oferindu-le, totodată, alternativa 
de care majoritatea tinerilor are nevoie. Toate laolaltă şi împreună cu muzeele şi institutele de specialitate vor 
pregăti, cu siguranţă, etnologul de mâine capabil să redacteze sintezele, manualele şi cursurile de etnologie de 
care cultura şi civilizaţia românească are nevoie. 

Valorile familiei tradiţionale, moralitatea de tip rural, omenia şi toleranţa - admirabil conservate încă în multe 
din comunităţile săteşti, sugestiile arhitecturii populare pentru constructorii de astăzi sau acelea ale costumului 
popular pentru saloanele de modă vor sensibiliza tineretul, îi vor stimula o anume aplecare spre folclor, uşor de 
sesizat încă de pe acum în domeniul muzical. Cred că în acest domeniu putem vorbi chiar de un „curent" care 
ar trebui stimulat, privit cu mai multă atenţie şi îngăduinţă. Chiar dacă multe din prelucrările etno ascultate la 

radio şi la TV par a fi făcute „după ureche”, de multe ori lipsa de talent nu li se poate reproşa. N-avem dreptul 
să reproşăm prea mult acelora care fac totuşi câte ceva, atâta vreme cât pe lângă academiile de muzică nu 
funcţionează secţii de etnomuzicologie. Şi lucrurile se pot extinde şi la alte domenii: coregrafie, arhitectură, arte 
plastice etc. 

Aşadar, introducerea etnologiei în învăţământul românesc devine (ar trebui să devină) - în contextul 
globalizării şi al integrării europene - o prioritate naţională. Tocmai de aceea cred că etnologii ar trebui să 
redacteze un memorandum, să-i spunem Memorandumul de la Florica , pe care să-l înainteze Ministerului 
Educaţiei şi Cercetării, Ministerului Culturii şi Cultelor şi Academiei Române, prin care să solicite câteva lucruri 
punctuale: 1) introducerea etnologiei în învăţământ (ca principal mijloc de conştientizare a marelui public privind 
necesitatea protejării identităţii noastre culturale); 2) măsuri de protejare a patrimoniului popular şi înfiinţarea 
unei facultăţi cu profil etnologic, după structura acelora care funcţionează actualmente în Europa apuseană. 
Sigur, un astfel de demers implică şi anumite sacrificii, dar am convingerea că printre etnologii tineri se găsesc 
specialişti cu stofă de manageri care-şi pot asuma o asemenea responsabilitate. Evident, într-o atare situaţie pot 
fi luate în calcul - cel puţin la ora actuală, doar câteva centre universitare care dispun şi de logistica necesară: 
cadre de specialitate, muzee, institute de profil etc. E greu, chiar foarte greu (să nu uităm că Dimitrie Guşti a 
trebuit să ajungă ministru pentru a impune sociologia în învăţământ!), dar nu imposibil. 

Efortul etnologilor trebuie susţinut de Ministerul Culturii şi Cultelor prin politici şi strategii culturale, de presa 
scrisă, de radio, de televiziune şi internet care trebuie să înţeleagă importanţa aparte a culturii tradiţionale în 
conturarea identităţii noastre culturale în condiţiile extinderii globalizării la toate nivelurile. 

Cred că etnologii trebuie să fie ceva mai ofensivi - să-i întâlneşti mai des atât în presa scrisă, cât şi în cea 
vorbită, să ia atitudine faţă de situaţiile aberante în care se găsesc zeci de instituţii care se ocupă de tezaurizarea 
şi valorificarea culturii tradiţionale. Şi apoi, trebuie să ne războim cu prejudecăţile vizavi de statutul culturii 
tradiţionale, considerată nu o dată... minoră. Trebuie să amintim că nu demult „România a scris la Smithsonian 
Festival o pagină de istorie culturală fără egal" („Curierul românesc", nr. 7/iulie 1999) în care folclorul şi arta 
populară au însemnat aproape totul! Şi asta pentru că am mers în America fără surogate, fără înlocuitori. Am 
dus acolo interpreţi adevăraţi, selectaţi nu după palmaresul apariţiilor la televiziunea română, ci după 
autenticitatea prestaţiei artistice. Să nu uităm că selecţia a fost operată de specialiştii Institutului Smithsonian, 
care încurajează viaţa de zi cu zi şi tradiţiile ei autentice. Acelaşi lucru va trebui făcut şi la noi: selecţiile apariţiilor 
la TV trebuie operate de specialişti şi nu de culturnici improvizaţi ori aventurieri deversaţi de la alte emisiuni şi 
recalificaţi peste noapte! Numai în astfel de condiţii, folclorul va rămâne, în continuare, vocea cea mai autentică 
care ne poate răspunde la eterna întrebare: Cine suntem noi românii? 

O altă problemă ce vizează învăţământul etnologic este managementul artistic, care, odată încăput pe 
mâna unor analfabeţi, continuă să funcţioneze... după ureche. Şi-n acest domeniu avem nevoie de oameni cu 
studii temeinice, autorizaţi în practicarea şi conservarea nealterată a folclorului. Numai ei vor şti să puncteze 
traseele turistice cu momente de folclor autentic, viu, unde creatori sau interpreţi ai artei populare pot susţine 
adevărate recitaluri artistice. Confecţionarea unei străchini la roata olarului (într-o ambianţă adecvată) sau 
ţesutul la război, pot deveni show-uri de zile mari, cu o condiţie: la roată sau la suveică să se afle creatorii 
adevăraţi. Puterea de seducţie a artei populare, a elementelor de tip tradiţional, într-o astfel de situaţie este 
nemărginită, şi-apoi folclorul românesc, ignorat de străini multă vreme, poate elimina multe prejudecăţi (copiii 
străzii, cerşetoria etc.), poate să capteze în totalitate bunăvoinţa şi simpatia străinilor dacă este prezentat ca 
ştiinţă şi profesionalism. 

Am mai spus-o şi repet: lumea rurală aduce cu sine o altă Românie, alta decât aceea a lui Caragiale, o 
Românie profundă şi gravă, România lui Eminescu şi a lui Blaga. Relevarea şi revelarea ^cestei Românii nu se 
poate realiza decât cu oameni instruiţi, bine pregătiţi în domeniul etnologic. Fără un învăţământ etnologic de 
calitate, fără specialişti în posturile-cheie de prezentare şi valorificare a culturii tradiţionale, ne paşte neantizarea, 
dispariţia sub tăvălugul globalizării şi al integrării europene. 



Conf. univ. dr. Nicolae PANEA 
(Universitatea din Craiova) 


„Meşterul Manole" • moarte şi putere 


„Meşterul Manole" (motivul jertfei umane pentru a asigura durabilitatea unui edificiu) nu este pentru români 
un cântec epic oarecare. Deşi creaţii asemănătoare sunt peste tot în Balcani („Podul de pe Arta” la greci, 
„Fortăreaţa de la Skodra/Skadar" la albanezi, „Fortăreaţa Tarnovo” la bulgari) variantele româneşti sunt mai 
şlefuite şi mai dezvoltate. Splendida lor realizare, publicitatea exagerată de la mijlocul secolului al XlX-lea au 
produs atât servicii, cât şi deservicii. Alături de „Mioriţa”, acest cântec epic a intrat foarte repede în paginile 
manualelor şi ale programelor şcolare. Mai bine de un secol, nu a existat generaţie de elevi care să nu 
memoreze sutele de versuri ale celor două balade. Efectele unui astfel de tip de educaţie au fost considerabile: 

• o existenţă artificială ce a concurat existenţa naturală a motivelor şi de cele mai multe ori a prevalat; 

• o imagine deformată a societăţii folclorice; 

• o monumentalizare a unor motive (printre acestea, „Meşterul Manole”, „Mioriţa”) sau variante, în 
detrimentul corpusului; 

• o textualizare a acestora; 

• o reimplantare artificială a unor variante în mediile populare şi, nu în cele din urmă, o stare de 
postnarativitate ca urmare a textualizării ce acţionează pe două paliere, unul cult şi un altul popular prin mijloace 
transtextuale. 

Scriitori români celebri (Sadoveanu, Blaga) au aşezat aceste motive la baza unor creaţii culte („Baltagul”, 
„Meşterul Manole”), creând un raport de hipo/hipertext între motivul folcloric monumentalizat, încapsulat în 
propria-i splendoare şi osificat, şi propriul text. 

Un astfel de fenomen poate fi întâlnit şi în context popular, doar că el este complicat de legile transmiterii 
creaţiei folclorice. 

Vom analiza două variante ale acestui motiv celebru, culese la distanţă de un secol, în epoci în care atât 
puterea, cât şi jertfa sunt înţelese diferit de către colectivitatea populară, astfel încât să putem evidenţia felul în 
care societatea anonimă receptează mecanismele puterii şi felul în care se comportă un motiv într-o stare de 
textualizare (monumentalizarea lui prin intermediul educaţiei naţionale), ce tipuri de lecturare produce şi ce 
transformări antrenează. 

Acest motiv narativ a constituit, de-a lungul timpului, obiectul mai multor exegeze cum ar fi cele ale lui 
Odobescu, Şăineanu, Caracostea, Eliade, Caraman şi Taloş, mai multor polemici între savanţii români şi cei din 
Balcani, Arnaudov şi Skok, de exemplu. Puţine s-ar părea că se mai pot spune despre „Meşterul Manole”. 

Obsesiile tuturor acestor exegeze au ţâşnit şi s-au hrănit din complicate probleme genetice şi difuzioniste, 
din elucidarea sensurilor jertfei creatoare. Toate acestea conduc spre evidenţierea unei arii tanatice:- moartea 
rituală creatoare. Eliade conchidea, în studiul dedicat baladei, că „nu este deloc întâmplător că cele două creaţii 
de seamă ale spiritualităţii populare româneşti, «Meşterul Manole» şi «Mioriţa», îşi au temeiul într-o valorificare 

a morţii”. (1992, p. 130). Această valorificare a morţii a pus constant în prim-plan Creatorul, creaţia şi, mult mai 
puţin sau deloc, Comanditarul, cu toate că, dacă privim mai atent, trama narativă se dezvottă4n jurul unui conflict 
de legitimări pe un fundal tanatic, un conflict între puterea politică şi puterea creatorului, surpasate de puterea 
morţii. Ceea ce ne propunem este să abordăm un aspect relativ neglijat sau, oricum, superficial exploatat: 
raportul dintre putere şi moarte. 

Un astfel de raport este impus de gradul de simbolizare a personajelor, de depersonalizare a acestora. 
Dacă ţinem cont de demonstraţia lui Petru Caraman, în Consideraţii critice asupra genezei şi răspândirii baladei 
„Meşterul Manole" în Balcani, Manole este mai curând simbolizarea onomastică a meseriei de constructor, 
răspândită ca atare în Balcani prin intermediul populaţiilor românofone, ele însele având un indiscutabil renume 
de constructori. Mai mult chiar, mentalitatea populară contextualizată unei mentalităţi feudale nu conştientizează 
acest hiatus radical între artist şi muncitor, pe care societatea europeană, începând cu Renaşterea, l-a 
instituţionalizat şi sacralizat (cf. J. Gimpel). 

Ni se pare foarte probabil că, pe un anumit palier al existenţei motivului, această problematică a legitimării 
puterii a primat şi că doar ulterior accentul s-a centrat asupra meşterului, ceea ce a permis naşterea unei 
adevărate filosofii a actului creator, a raportului creator-creaţie, a raportului geniu-fiinţă comună, a 
excepţionalităţii romantice ezoterice a personajului (balada a fost descoperită şi publicată în plină mişcare 
romantică românească!!), dar şi o logică ambiguă a povestirii. 

Voievodul decide să ridice o mănăstire fără seamăn. El îi alege pe cei mai buni constructori din ţară si 
pleacă împreună pentru a găsi locul cel mai potrivit pentru a ridica mănăstirea. Ceea ce meşterii construiesc 
ziua, noaptea se dărâmă, până ce lui Manole i se revelează secretul trăinicii zidurilor: sacrificarea unei fiinţe 
umane. Aceasta este chiar soţia lui Manole, căci meşterii trădează şi îşi previn soţiile. Imolată, Ana, soţia lui 
Manole, asigură trăinicia construcţiei. Venit să inaugureze biserica, prinţul îl întreabă pe Manole dacă mai poate 
zidi o mănăstire mai frumoasă decât aceasta. Orgolios, acesta răspunde afirmativ, drept pentru care prinţul 
ordonă să i se ridice schelele; încercând să sară de pe acoperiş, meşterii mor unul câte unul. Manole, asemenea 
lui Icar, îşi face aripi din şindrilă, dar se prăbuşeşte. 

Puterea politică, temporară, este fragilă si provizorie, nu este o necesitate care se impune de la sine ca 
fatalitate a morţii. Ea evocă aproape întotdeauna Prinţul, Regele, şeful. 

A exercita puterea reprezintă posibilitatea de a înşela moartea, pe când a fi supus înseamnă a fi deja mort 
sau pe cale de a muri. Fiecare muritor încearcă să atingă bucăţica lui de nemurire, lăsându-şi amprenta asupra 
cuiva sau asupra a ceva. Dar, după cum bine observa Louis-Vincent Thomas, în Mort et pouvoir, „Puterea nu se 
reduce doar la aceea pe care eu o exercit sau încerc să o exercit. Ea este mai ales aceea pe care şeful sau 
mecanismele societăţii anonime au impus-o. Şi, la nivel suprem, puterea conferă privilegii care permit 
înţelegerea morţii cu serenitate". 

Esenţa conflictului se reduce la confundarea de către Manole a acestor planuri: puterea pe care o exercită 
el nu înseamnă Puterea, doar pentru că amprenta pe care el o lasă este substanţială. Puterea este apanajul 
absolut al şefului, care posedă drept de viaţă şi de moarte asupra tuturor celor care depind de el: el se 
incarnează total în colectivitatea pe care o conduce. 

Gestul lui Manole este sinonim cu o uzurpare, căci a putea construi o dată este o coincidenţă fericită, a 
reitera puterea înseamnă uzurpare. 

Gestul de a construi se reduce, în fond, atât pentru meşter, cât şi pentru prinţ, la un exerciţiu de putere. 
Primul îşi legitimează poziţia în cadrul breslei şi, mai departe, în comunitate, dobândind prestigiu şi, implicit, 
puterea (Nouă meşteri mari,/Calfe de zidari/Şi Manole zece/Care mi-i întrece.), iar cel de-al doilea îşi asigură 
supravieţuirea în memoria supuşilor săi, legitimând în felul acesta ereditatea puterii. 

Există în varianta Teodorescu o secvenţă elocventă privind raportul dintre putere si moarte: Frunză de 
măcriş/Sus pe Înveliş/Sus pe coperiş/La o mănăstire/Chip de pomenire,/Nouă meşteri mari,/Calfe de zidari/Cu 
Manole zece/Care mi-i Întrece/Stau şi tot privesc,/Planuri plănuiesc/Şi mereu postesc/Trei zile de vară/Trei de 


primăvară/Şi-alte nouă iară/Din zori până-n seară/Că vodă-i ţinea şi vodă-i muncea/Şi vodă zicea:/- Nici voi să 


mai fie,/Nici voi să se ştie [,..]/Aşa mănăstire/Chip de pomenire/Nici voi veţi sili/Nici veţi ispiti/Să vă bizuiţi/Ca ea 


să clădiţi. 


(Culeasă de la Petre Creţu Şolcanu, 9 august 1883) 

Compoziţional, secvenţa este o variaţie dezvoltată a unei secvenţe anterioare, variaţie ce sugerează nevoia 
lăutarului brăilean de a conchide asupra situaţiei. 

Puterea prinţului se vede compromisă de gestul şi credinţa meşterului de a construi şi mai impozant. 
Răspunsul lui Manole instaurează o ruptură în logica exercitării puterii. Până aici, Prinţul îi consideră pe meşteri, 
în mod egal şi absolut, instrumente. Raporturile dintre ei sunt bine stabilite, sunt raporturile tipice de la 
comanditar la executant - Tot ce mi-aţi cerut/lo v-am Împlinit/Dar bine-aţi lucrat/Bun lucru mi-aţi fapt -, pe care 
lăutarul le subliniază textual prin prezenţa pronumelui posesiv. Conform acestei logici, autorii rămân în spatele 
Comanditarului într-un anonimat confortabil, asumat prin convenţia iniţială vă sau ca să-mi daţi. 

Răspunsul lui Manole compromite această convenţie, impunând primatul meşterului, al creaţiei, nu al 
comenzii. Drept urmare, însăşi puterea Prinţului este pusă în discuţie. Reacţia acestuia vizează intimidarea 
printr-un şantaj cu moartea, cu scopul de a impune logica puterii şi a convenţiilor iniţiale: Că vodă-i ţinea/Şi 
vodă-i muncea. 

Printr-un astfel de şantaj se verifică eficienţa puterii, căci a ameninţa cu moartea şi mai ales a impune cuiva 
moartea presupune a demonstra şi a-ţi demonstra de două ori puterea: îl domini pe cel pe care doreşti să-l 
distrugi reducăndu-l, trimiţându-l în nefiinţă şi mai ales stăpâneşti moartea, golită de tot ce aceasta are 
transcendent şi misterios. 

Această putere supremă este echivalentă cu exorcismul radical al angoasei morţii şi afirmarea triumfătoare 
a vieţii: a-l ucide pe celălalt înseamnă a distruge acea parte rea din tine care trăieşte în celălalt, o dublă 
exorcizare. 

Prinţul nu-l ucide pe Manole, ci acea parte din sine care îi uzurpă puterea. Prinţul şi Manole sunt două părţi 
ale unei entităţi demiurgice. Gestul lui Manole este văzut ca revolta lui Satanail faţă de Creatorul suprem. Cei 
doi nu pot fiinţa decât împreună. Dacă unul abdică de la această convenţie, puterea devine o putere a morţii, 
chiar dacă la nivel suprem puterea conferă privilegii care permit înţelegerea morţii cu serenitate. 

în acest sens, „Meşterul Manole", ca să continuăm şi să completăm ideea lui Eliade (1992, p. 130), conţine 
o concepţie erotică, bărbătească şi politică despre moarte. 

Ritualul morţii creatoare, a jertfei zidirii este dublat de ritualul puterii. Primul vizează dobândirea nemuririi, 
cel de-al doilea, stăpânirea morţii, prin exorcizarea angoaselor acesteia. 

Vom analiza în continuare o variantă culeasă în 1972, într-o zonă în care cântecul epic este genul folcloric 
cel mai reprezentativ, Doljul de sud. Varianta prezintă inovaţii atât de şocante, încât nu pot fi explicate decât prin 
acest triplu fenomen al monumentalizării modelului, al textualizării variantelor (în special prin propaganda 
şcolară) care generează o stare de postnarativitate. 

Semnele monumentalizării 

Această variantă a fost culeasă de la un lăutar din Lişteava, Marin Negrilă, de Popa Florea, care lasă 
manuscrisul baladei nepotului său, lon-Mălin Târşoagă, din Târgu Jiu. Acesta culege textul, îl arhivează la 
Centrul Judeţean de Conservare şi Valorificare a Tradiţiei şi Creaţiei Populare Gorj - care ştampilează fiecare 
pagină, autentificând varianta prin notificarea „variantă necunoscută" -, stabileşte normele de Copyright şi 
notează pe ultima filă: „Varianta a fost redescoperită în iarna anului 1995 de către lon-Mălin Târşoagă şi dată lui 
spre folosinţă de bunicul său Popa Florea din Lişteava Doljului”. 

Circulaţia artificială a variantei, transmisă scriptural, dar mai ales comportamentul celui care intră în posesia 
variantei culese în anii 70 sunt semne clare ale monumentalizării şi textualizării unor variante folclorice într-o 
manieră exagerată. Educaţia lui influenţează radical existenţa acestei circulaţii, sufocând-o prin Copyright, prin 
ştampile, osificând-o prin tipărire. Şcoala l-a învăţat că această baladă este o avere naţională. Comportamentul 
lui este similar celui al descoperitorului de comori care transformă aurul bijuteriilor în lingouri. 

Aceste semne radicale sunt precedate de cele pe care le aflăm la nivelul performării, la nivelul noului tip de 
lectură pe care un lăutar cum este Marin Negrilă îl face motivului în 1972. 

Acest tip de lectură apare ca o formă de contestare a legitimării monumentalizării motivului, a cărui logică i 
se pare lăutarului ambiguă, acţiunea incoerentă şi sensurile obscure. Varianta lui stabileşte simultan un raport 
textual hipo/hipertext cu varianta monumentalizată, dar şi un metatext, căci, atât de şocant diferită de varianta 
cunoscută, noua variantă conţine o nouă logică a povestirii ce poate fi abordată ca o exemplificare a unei teorii 
a interpretării în variantă populară şi cu mijloacele intelectuale ale lăutarului preocupat de gestionarea tradiţiei. 

Noul tip de lectură este mai curând unul policier, sensurile filosofico-etice ale sacrificiului sunt abolite, sfera 
politică a conflictului este neproductivă şi totul este centrat pe un conflict erotic, al orgoliului masculin rănit. 
Masculinitatea superioară şi abstractă a variantei medievale se transformă într-o masculinitate concretă, 
cinematografică, soap, ce caracterizează un conflict pasional. 

Domnitorul pleacă la vânătoare şi poposeşte la casa meşterului Manea, unde nu o găseşte decât pe soţia 
acestuia, Ana. între cei doi se înfiripă, cu multă uşurinţă din partea Anei, o relaţie de dragoste. 

în pădurea de lângă casa meşterului se află o ruină peste care voievodul vrea să construiască o mănăstire 
şi îl angajează pe Manea în acest scop. Ana îşi anunţă soţul că este însărcinată. Manea găseşte în curtea casei 
sale urmele calului voievodului şi începe să-şi bănuiască soţia de trădare. Cât lucrează la construirea mănăstirii 
îl roagă pe vărul său să-i spioneze soţia. Ana îl anunţă pe voievod că va avea un copil de la el. Vărul lui Manea 
asistă la toate aceste scene şi, marcat de cele aflate, încercând să plece fără să fie auzit de Ana, se 
accidentează. Ana îşi dă seama că a fost descoperită şi îi oferă spionului o pungă cu bani şi calul lui vodă, pe 
care îl primise în dar, în schimbul tăcerii. Chinuit de conştiinţă, oscilând între a-i spune adevărul vărului său şi 
a-şi respecta cuvântul dat Anei, vărul lui Manea se roagă Domnului Să-l trăsnească/Să-l orbească/Gura pe veci 
să-i muţească/Drumul să nu-l nimerească. Ajuns la Manea, îi destăinuie adevărul. Manea se hotărăşte să-şi 
zidească soţia drept pedeapsă. După ce o face, el comunică meşterilor fapta sa. în tot acest timp, voievodul îşi 
caută iubita dispărută. Află de la Manea că acesta şi-a zidit soţia pentru a-i pedepsi infidelitatea. Porunceşte să 
i se ridice schelele şi Manea să rămână pe acoperişul mănăstirii. Manea îşi face aripi din şindrilă şi, în timp ce 
zbura, îi strigă voievodului că este în stare să zidească o mănăstire mult mai frumoasă, numai că apropierea de 
soare topeşte ceara cu care lipise şindrila şi Manea se prăbuşeşte. Pe acel loc apare un izvor. 

Transformarea poate fi explicată mentalitar. Am insistat asupra conflictului exterior (se poate vorbi şi despre 
un conflict interior, ca în tragediile greceşti: comparaţia cu Euripide nu ar fi chiar forţată!!) pentru a pune în 
valoare construirea unui mecanism al puterii funcţional. El este generat şi susţinut de efortul de legitimare al 
celor doi actanţi care reprezintă două instituţii: curtea feudală şi breasla, amândouă înconjurate de un 
incontestabil halo de putere. 

Lectura contemporană translatează ideea de putere din sfera abstractă a legitimării feudale în una concretă, 
a onoarei soţului ca stăpân al căminului. Atât sfera actanţială, cât şi logica povestirii, printr-o astfel de 
contextuare, dobândesc o logică simplă şi veridică, dar şi o nouă poziţionare clasificatorie. Elementele 
structurale care permiteau o dublare a clasificării variantei, orientând-o şi spre subcategoria „curte feudală”, 
cedează locul acelor elemente structurale preeminent familiale. 

De altfel, simplificarea şi veridicitatea sunt elementele caracteristice ale acestui nou tip de lectură, axat pe 
specularea nucleului erotic, care produce o certă nuvelizare a cântecului epic. 

Pe de altă parte, dezambiguizarea clasificatorie ca urmare a noului traseu structural, circumscrie noua 
creaţie într-o mentalitate populară mai veritabilă. Punerea în prim-plan a conflictului erotic antrenează 
valorificarea unor scheme narative ce provin din motive foarte răspândite, dar mai puţin monumentalizate: 
„mândra necredincioasă” şi „pedepsirea trădătoarei”, şi care elimină total sensurile sacrificiului sau al durabilităţii 
creaţiei. 

a) Diversitatea şi diversificarea tipurilor de expoziţii 

Accentul în activitatea educaţională se impune a fi pus pe organizarea expoziţiilor temporare, a expoziţiilor 
tip „pastilă”, care să răspundă prin semantică şi retorică cerinţei de moment a grupului-ţintă şi să ofere 
permanent - spre cunoaştere - o altă secvenţă a patrimoniului cultural material şi nematerial. 

b) Modernizarea discursului muzeal ^ 

Expoziţia muzeală se constituie într-un limbaj de comunicare nonverbal şi se defineşte, în totalitatea sa, ca 

un metatext raportat la o tradiţie culturală sau tehnică. Pentru a se realiza comunicarea este firesc ca emiţătorul 
(muzeograful) să performeze acelaşi cod cu receptorul (vizitatorul). Ca urmare, se impune o modalitate nouă de 
reprezentare a patrimoniului, având în vedere că ne adresăm unor receptori din secolul al XXI-lea, iar 
alternativele instituţiei muzeale au un impact mai mare asupra acestora. 

4. în discursul muzeal modern, obiectul de patrimoniu capătă un anume polisemantism muzeistic, obiectul 
performează conţinut ştiinţific şi documentar; obiectul performează valenţe estetice (prin modalitatea de 
expunere); obiectul performează valenţe publicitare (la un moment dat de imagine a instituţiei muzeale sau a 
patrimoniului, în genere). 

5. Diversificarea activităţilor ce ţin de procesul reînvăţării tradiţiei - lecţii teoretice si practice; laboratoare de 
lucru; realizarea microexpoziţiilor cu obiecte lucrate în muzeu în cadrul acestor activităţi etc. 

Primele două aspecte pe care le avem în vedere au ca punct de plecare problematica, pe de o parte, a 
comunicării, iar, pe de alta, a consumului de cultură şi implicit al educaţiei. Din perspectiva noastră, muzeul - prin 
forma lui de reprezentare, expoziţia - se constituie ca un mijloc de comunicare. Se adresează unui consumator 
al secolului al XXI-lea, diversificat şi el ca vârstă, categorie socială, instruire. Expoziţia se înscrie - în limitele unei 
relativităţi a viziunii propuse de noi - în sistemul mass-media (sau dacă nu e conceput astfel, ar trebui ca înşişi 
specialiştii să o conceapă pentru a putea transmite vizitatorului noua mentalitate). 

Dacă privim consumul din perspectiva lui Roger Silverstone, ca loc de întrepătrundere a următoarelor 
elemente: „industrie, tehnologii, identităţi, recontextualizări şi putere” 2 , analogia noastră (expoziţia - mijloc de 
comunicare - sistem mass-media) este evidentă, chiar dacă nu într-o suprapunere perfectă. 

Consumul este legat şi de punctele de vedere ale teoriei contemporane despre cultură şi în special de cele 
ce subscriu postmodernismului şi care s-au concentrat asupra celor două tendinţe opuse ale consumului, 
îndreptate, pe de o parte, către omogenizarea, şi, pe de altă parte, către fragmentarea şi dezintegrarea culturilor. 
Critica adusă internaţionalizării sporite a producţiei culturale industriale, critică ce îşi are originile în lucrările şcolii 
de la Frankfurt, consideră că aceasta duce în final la o cultură globală, rezultat al supremaţiei americane în 
domeniul culturii şi mass-media şi generând, ca formă si conţinut, un cadru cultural şi universal din care nu poţi 
ieşi. 

Critica postmodernă, identificând aceleaşi tendinţe, pune totuşi problema în alţi termeni. Procesul de 
globalizare recunoaşte şi lasă libertatea de manifestare (care poate fi sau nu un lucru rău), creează, de 
asemenea, posibilitatea afirmării diferenţelor, legitimând acest lucru într-o anumită măsură 3 . 

Dacă avem în vedere aceste manifestări ale procesului de globalizare, atunci se impune să evidenţiem rolul 
muzeului, în genere, şi al expoziţiei - privită drept performantă a limbajului muzeal - de a identifica, de a prezenta 
identitatea naţională, etnicul 4 . 

Din această perspectivă, expoziţia ca mijloc de comunicare se diferenţiază de televiziune, de jurnalism 
(într-o anume măsură) şi depăşeşte, prin structura ei, simplele definiţii, mai mult sau mai puţin descriptive şi 
uneori nerelevante. Şi aceasta prin faptul că expoziţia este, şi mai ales trebuie să fie, un mijloc de comunicare 
în care se subsumează toate tipurile de comunicare: audio, video-tv, scrisă, artistică 5 . Expoziţia muzeală devine 
astfel o comunicare holonică 6 (ceea ce o deosebeşte de celelalte componente mass-media). La această 
valenţă de comunicare holonică se coroborează şi cea de extrapolare în sistemul educaţional. Avem în vedere, 
în acest sens, polisemantismul unor obiecte care pot folosi prin discursul muzeal, discursului literar sau chiar 
lingvistic 7 . 

Reprezentările la nivelul activităţilor muzeale, ca şi la nivelul celorlalte componente ale sistemului mass- 
media, relevă că procesul integrării, al globalizării, paralele cu cel al fragmentării, prin amplificare cu cel al 
simbolizării si în cele din urmă al comercializării, stau la baza oricăror argumentaţii pentru studiul procesului de 
consum 8 . 



Dr. Steluta PÂRÂU 

(Institutul de Cercetări Eco-Muzeale -Tulcea) 


Etnologul-muzeograf în 
contextul cultural contemporan 


Umanitatea se află astăzi într-o stare de criză, în această situaţie limită se poate crede că tezaurizarea şi 
conservarea patrimoniului cultural este nu doar un fapt marginal, ci unul inutil, căci umanitatea are nevoie înainte 
de toate de mijloace de subzistenţă. 

Realitatea însă demonstrează contrariul, căci, într-un moment în care se discută problema globalizării, a 
identităţii europene şi relaţia ei cu identităţile naţionale, fenomenul cunoaşterii şi conservării patrimoniului 
cultural devine parte integrantă a existenţei noastre. 

Diferitele discipline pot colabora în îndeplinirea acestui deziderat actual al umanităţii, însă disciplina care 
are ca scop cercetarea fenomenului ce constă în selectarea, tezaurizarea, conservarea şi reprezentarea 
patrimoniului cultural este muzeologia, într-un raport de relaţie biunivocă cu disciplina muzeologiei, intră instituţia 
muzeală care performează principiile muzeologice, evidenţiind astfel contribuţia muzeografiei în întreg procesul 
de prezentare a patrimoniului cultural, dar şi în sistemul educaţional. 

Din această perspectivă, activitatea etnologului-muzeograf capătă valenţe duble: de cercetare a 
patrimoniului cultural, dar şi de tezaurizare şi reprezentare (valorificare) a acestuia. 

Climatul psihologic contemporan implică o reconsiderare a rolului instituţiilor culturale şi implicit a celei 
muzeale. 

Considerată „principala formă de expresie a muzeului” 1 expoziţia transcende, în viziunea modernă, un 
simplu spaţiu în care sunt expuse valori culturale, spre un spaţiu în care informaţia, variabilă în raport cu tipul 
de mesaj, se interferează cu elemente ale artelor vizuale, subordonând conotaţii multiple, de la cele ştiinţifice, 
până la cele artistice, realizându-se un tot, analog cu un spectacol şi în care muzeograful deţine rolul regizorului, 
în acest context se discută tot mai mult de „muzeul viu” („dinamic”), iar performarea acestuia devine o condiţie 
sine qua non a existenţei oricărei instituţii muzeale. 

Cercetarea noastră în domeniul etnologiei şi experienţa în domeniul muzeografiei, coroborate cu 
mentalitatea modernă a grupurilor-ţintă relevă câteva aspecte pe care atât etnologul, cât şi muzeograful 
secolului al XXI-lea trebuie să le aibă în vedere în performarea uneia din valenţele activităţii instituţiei muzele şi 
anume: valorificarea cercetării sau, în fapt, reintegrarea culturii tradiţionale în context contemporan. 

în acest sens avem în vedere o scară de caracteristici ale instituţiei muzeale în contextul cultural 
contemporan. 

1. Instituţia muzeală constituie, actualmente, o alternativă la: sistemul educaţional şcolar; mass-media. 

2. De aici decurg cele două valenţe ale activităţii instituţiei muzeale, în domeniul educaţional: 

- completarea cunoştinţelor obţinute prin sistemele educaţionale şi de informare; 

- concurenţa cu cele două sisteme educaţionale şi de informare. 

3. Cele două valenţe ale muzeului contemporan implică: 

Din această perspectivă, avem în vedere şi punctul cinci din scara de caracteristici ale instituţiei muzeale 
în contextul cultural contemporan. Desigur că propunerile noastre pot fi considerate doar simple deziderate şi 
premise teoretice, având în vedere structura şi semantica demersului nostru. Dincolo de aceasta însă, 
abordarea noastră a avut în vedere rezultatele unor acţiuni desfăşurate în Muzeul de Etnografie şi Artă Populară 
al Institutului de Cercetări Eco-Muzeale din Tulcea 16 . 

Note: 

1 Florescu, Radu, Bazele muzeologiei, Ministerul Culturii, Centrul de pregătire şi formare a personalului din instituţiile de cultură, 
Bucureşti, 1998, p. 170: „Expoziţia este principala formă de manifestare cultural-educativă a muzeului şi, totodată, cea specifică. 
Prin expoziţie, muzeul nu numai că difuzează informaţia cuprinsă in piesele care ii constituie patrimoniul, dar expoziţia înseamnă 
pentru muzeu forma specifică de expresie - echivalentă cu alte forme, la fel de obişnuite, cum sunt publicaţiile - a rezultatelor 
efectuate de colectivul muzeului”. 

2 Silverstone, Roger, Televiziunea in viaţa cotidiană, Editura Polirom, laşi, 1999, p. 130. 

3 Ibidem. 

4 Din perspectiva subliniată în această secvenţă a discursului nostru, menţionăm: expoziţii permanente şi/sau temporare care 
prezintă aspecte de identitate şi de aculturaţie intr-o zonă de locuire interetnicâ; expoziţiile temporare care prezintă diferite arii 
culturale, prin evidenţierea însă a asemănărilor şi diferenţierilor, fapte ce ţin de arhetipuri, dar şi de mentalităţi generate de un 
anumit habitat, de o anume istorie. 

5 ci. Dobrescu, Emilian M., Sociologia comunicării, Editura Victor, 1998, p. 9. 

6 Holonic (gr. Holos = întreg şi on = parte; armonia organică între parte şi întreg). Termenul a fost utilizat în deceniile 8 şi 9 ale 
secolului al XX-lea pentru a defini o nouă dimensiune a societăţii umane văzute ca o societate globală informaţională de unde 
şi termenul de societate informatică holonică (cf. Dobrescu, Emilian M., op. cit., p. 16). 

7 Exemplificăm cu una din acţiunile noastre: pentru a contribui la înţelegerea de profunzime a operei lui Ion Creangă, am organizat 
expoziţia „Chipuri şi întâmplări în Amintiri din Copilărie". Expoziţia a avut un impact educaţional deosebit, deoarece fiecare 
personaj s-a constituit pornind de la o mască, ce a redat fizionomia, caracterul personajului (Nică, Popa Oşlobanu, Mătuşa 
Mărioara ş.a.). Masca a căpătat astfel o altă valenţă decât cea de obiect de recuzită în ceremonialul obiceiurilor de iarnă, aşa 
cum o ştiau elevii. Pe de altă parte, secvenţele din Amintiri din copilărie, personajele au fost înţelese mai bine având în faţă 
trăsăturile feţei, vestimentaţia. Am creat astfel o vizualizare a discursului literar. 

De asemenea, prin expunerea pieselor de etnografie (instrumentar agricol, industrie casnică textilă, ţesături etc.) se amplifică 
cunoştinţele de vocabular şi de lingvistică ale elevilor. Şi avem în vedere în acest sens problemele de terminologie, de sinonimie, 
omonimie etc. Multe din semnificaţiile cuvintelor se decodifica prin impactul cu obiectele dintr-o expoziţie. 
a cf. Silverstone, Roger, op. cit., p. 130. 

9 Idem, p. 131. 

10 Gerbner, George, Living with Television: The Dynamics of the Culturation Process, apud Silverstone, Roger, op. cit., p. 166. 

11 Utilizăm termenul de expoziţie „pastilă” pentru o expoziţie care poate fi organizată într-un spaţiu restrâns (de la câteva vitrine, 
până la cel mult două săli) şi pentru un timp scurt (de la o zi, până la cel mult două săptămâni), dar care să răspundă ştiinţific 
unei cereri (ex.: pentru o lecţie demonstrativă privind un meşteşug, o tehnică de ţesătură; ca material auxiliar ai unei prelegeri 
sau al unui work-shop etc.). 

12 Utilizăm termenul de metatext în accepţiunea sui-generis (de n variante de interpretări), dincolo de variatele ipoteze de 
acceptare a noţiunii de „text" (vezi în acest sens, pentru problematica în detaliu, Cornea, Paul, Introducere in teoria lecturii, 
Editura Polirom, laşi, 1998). 

13 în studiul nostru, Muzeologie şi muzeotehnie ■ Semantică şi pragmatică, am abordat discursul muzeal din perspectiva celor doi 
actanţi ai consumului de lectură: ofertantul şi consumatorul, şi care, particularizând, sunt: muzeograful - vizitatorul comun 
(consumatorul). Studiul a fost prezentat şi susţinut cu ocazia examenului pentru obţinerea gradului de CSP I în şedinţa 
Colegiului ştiinţific al ICEM din 2.03.2002. Lucrarea se află în curs de pregătire în vederea publicării. 

14 .Audimatul este măsurarea cotei de audienţă de care se bucură diferitele canale de televiziune. [...] Prin intermediul audimatului, 
logica pieţei ajunge să se impună în câmpurile de producţie culturală." (Bourdieu, Pierre, Despre televiziune, Editura Meridiane, 
Bucureşti, 1998, p. 28). 

15 Bourdieu, Pierre, op. cit., p. 29: „[...] este foarte important de ştiut că, din punct de vedere istoric, toate producţiile culturale de 
cel mai înalt nivel ale omenirii - matematicile, poezia, literatura, filosofla - au fost produse împotriva a ceea ce reprezintă echi¬ 
valentul audimatului, împotriva logicii pieţei. Reapariţia acestei mentalităţi - audimat, chiar şi în cazul editorilor de avangardă şi 
al unor instituţii dintre cele mai savante care au început, brusc, să se arate preocupate de marketing - constituie un fapt deosebit 
de îngrijorător, deoarece el riscă să pună în pericol înseşi condiţiile de producere a unor opere care pot părea ezoterice, dat 
fiind că nu vin în întâmpinarea aşteptărilor publicului, dar care, pe termen lung, se dovedesc capabile să-şi creeze publicul". 

16 Referitor la acest tip de activităţi, amintim: realizarea de către elevi a unor piese de uz sau de ceremonial după modelul celor 
tradiţionale, dar într-o manieră modernă (măşti, împletituri din papură, obiecte de uz din lemn) şi realizarea unor expoziţii cu 
aceste obiecte în cadrul muzeului. Activităţile s-au desfăşurat sub îndrumarea muzeografilor, a conservatorilor şi a 
restauratorilor. Şi un alt tip de activitate: după mai multe vizite în muzeu şi a prezentării mesajului unei expoziţii, am lăsat elevilor 
libertatea de a organiza ei o expoziţie. Pentru elevi a fost un joc, dar şi o provocare. Urmârindu-le orice mişcare în realizarea 
acestei expoziţii, muzeograful a realizat un dialog ce s-a dovedit deosebit de instructiv pentru ambele părţi. 

La un nivel particular al acestui proces, se discută despre procesul consumului de cultură, care trebuie 
„să fie considerat atât în mod real, cât şi metaforic, unul dintre cele mai importante procese, de către şi prin care 
indivizii sunt integraţi în structurile societăţii contemporane, dar că această integrare nu este un act simplu sau 
lipsit de ambiguitate [...]. El implică atât activitate, cât şi pasivitate, competenţă şi incompetenţă, verificare şi 
ignoranţă. Dar el, de asemenea, dă o anumită importantă şi o anumită expresie dinamicii specifice a structurii şi 
acţiunilor de consum - şi în special rolului mass-mediei în determinarea acestei dinamici - ceea ce constituie una 
dintre temele centrale ale teoriei sociale şi culturale 9 . 

Consumul implică aceleaşi trăsături indiferent de instituţia care emite un act cultural, cu atât mai mult cu cât, 
indiferent în ce spaţiu se realizează, consumul comportă prezenţa a doi actanţi: ofertantul şi consumatorul şi 
implicit actul de comunicare. 

Din această perspectivă şi din cea a faptului că „educaţia este o parte componentă a unui proces continuu 
dinamic şi în desfăşurare de interacţiune a mesajelor şi situaţiilor” 10 , putem afirma că şi conceptul de muzeu 
modem implică diversitatea şi diversificarea tipurilor de expoziţii şi implicit modernizarea discursului muzeal, în 
viziunea noastră, această abordare a instituţiei muzeale constituie al treilea aspect al activităţii etnografului- 
muzeograf în actualul climat social şi cultural în scara de caracteristici avute în vedere de noi. 

Se impune ca accentul să fie pus pe organizarea de expoziţii temporare şi/sau expoziţii tip „pastilă” 11 , care 
să răspundă, prin semantica si retorica discursului muzeal, cererii de moment a grupului-ţintă şi să ofere 
permanent spre vizionare altă secvenţă a patrimoniului cultural material si nematerial. 

Expoziţia muzeală se constituie într-un limbaj de comunicare nonverbal şi se defineşte, în totalitatea sa, ca 
un mefafexf 12 raportat la o tradiţie culturală. Pentru a realiza comunicarea este firesc ca emiţătorul (muzeograful) 
să performeze acelaşi cod cu receptorul (vizitatorul). Ca urmare, se impune o modalitate nouă de reprezentare 
a patrimoniului, având în vedere că ne adresăm unor receptori ai secolului al XXI-lea, iar alternativele instituţiei 
muzeale (televiziunea, computerul) au un impact mai mare asupra acestora. De aceea, se impune ca discursul 
muzeal să fie unul modern care să permită forme narative de lectură (de decodificare) 13 . 

într-un discurs muzeal modern, vizitatorul comun (consumatorul) se află în faţa unei „imagini vizuale" de 
ansamblu la care nu s-ar fi aşteptat, în ciuda unor informaţii anterioare despre problematica abordată în 
discursul expoziţional, vizitatorul descoperă chiar valenţe denotative ale mobilului expoziţiei şi cu atât mai mult 
pe cele conotative. Mai mult decât atât, se află în faţa unor modalităţi de reprezentare muzeotehnică pe care nu 
avea cum să le cunoască, poate doar le bănuia. Astfel, vizitatorul comun (consumatorul) receptează acea 
viziune novatoare, restauratoare a muzeografului. Evident, receptarea se va face în n moduri şi aceasta în raport 
de felul cum fiecare consumator „lecturează” discursul, în urma vizionării expoziţiei, alte idei, alte informaţii sunt 
înmagazinate în mentalul vizitatorului. Dacă, iniţial, această formă este o lectură dirijată - „vectorii lecturii” 
imprimându-i muzeograful - ulterior, după o succesiune de vizionări, consumatorul devine un lector activ şi avizat 
al discursului muzeal. El înţelege că expoziţia muzeală nu e doar o expunere eterogenă de obiecte vechi şi 
prăfuite. 

Perspectiva novatoare asupra discursului muzeal implică o reevaluare a rolului obiectului de patrimoniu. De 
aceea, în această secvenţă a discursului nostru se impune să abordăm viziunea noastră asupra punctului patru 
din scara de caracteristici ale instituţiei muzeale în contextul cultural contemporan. 

Modalitatea celor trei valenţe (vezi 4/a, b, c) pe care trebuie să le performeze obiectul în discursul muzeal 
modern, permite şi generează urmărirea audimatului şi în instituţia muzeală 14 . Evident că problematica 
audimatului se pune diferit pentru televiziune şi, respectiv, pentru muzeu; şi, totuşi, acest aspect necesită să fie 
luat în atenţie cu toate pericolele pe care le generează, în acest sens, avem în vedere atitudinea lui Pierre 
Bourdieu, care consideră că repartiţia acestei mentalităţi constituie un „fapt îngrijorător", ce riscă să pună în 
pericol adevăratele creaţii, căci acestea nu satisfac aşteptările imediate ale publicului 15 . în ciuda celor afirmaie 
de Pierre Bourdieu, considerăm că la nivelul discursului muzeal - ca de altfel şi în televiziune -, se impune a se 
analiza audimatul, având în vedere că „orizontul de aşteptare” al publicului vizitator din secolul al XXI-lea este 
altul decât al publicului din secolul al XlX-lea sau chiar al XX-lea. 

Dacă în activitatea de marketing urmărirea audimatului îşi are un loc bine stabilit, evident că rezultatul 
acestei acţiuni se va reflecta în reorganizarea discursului muzeal şi/sau a întregii sfere de preocupări ale 
muzeografului. Neadaptându-se cerinţei vizitatorului modern, discursul muzeal şi, implicit, obiectul de patrimoniu 
nu performează niciun mesaj. 



Conf. univ. dr. Ovidiu PECICAN 
(Universitatea „Babeş-Bolyai" - Cluj-Napoca) 


Vitejii şi literatura eroică în Evul Mediu românesc. 

Cu privire la raportul dintre folclor, literatura cultă şi instituţiile medievale 


în Moldova vremii lui Ştefan cel Mare structura feudală a ţării era mai complexă - ori mai nuanţată - decât se 
consideră îndeobşte. Dacă la vârf, în anturajul domnului, se regăseau boierii din interiorul sfatului domnesc, mari 
proprietari funciari şi sfetnici apropiaţi, la baza ierarhiei feudale unii cercetători au descoperit o categorie similară cu 
cea a cavalerilor occidentali. Este vorba despre aşa-numiţii viteji, a căror urmă poate fi regăsită în anumite izvoare 
narative, ca şi în unele documente. Aceştia par să se fi numit şi voinici, după cum rezultă dintr-un pasaj al cronicii lui 
Simion Dacălul, unde se spune despre Ştefan că: „nu avea voinici de oaste, ci strângea păstorii din munţi şi argaţii, 
de-i într-arma” 1 . Rezultă din acest fragment că voinicii erau o categorie privilegiată în comparaţie cu „prostimea" 
(păstorii şi argaţii). Dacă termenul voinic ar fi fost utilizat în înţelesul lui axiologic, spre a desemna forţa fizică, o 
asemenea calitate nu îi excludea automat din rândul voinicilor pe oamenii liberi din afara ierarhiei feudale. Rezultă 
de aici că voinicii erau o categorie socială anume, probabil înşişi vitejii 2 . Istoricii sunt însă abia la începuturile 
investigării sistematice a primei trepte a feudalităţii moldoveneşti. 

în culegerile de folclor se găsesc unele creaţii care pot fi atribuite voinicilor, chiar dacă ele au fost culese în plină 
modernitate, iar sensul lor a părut legat de voinicia înţeleasă ca bravură. Cum aspectul lor este expurgat de orice 
precizie istorică, nu se poate şti dacă ele nu veneau tocmai din lumea medievală a primei trepte din ierarhia rangurilor 
autohtone, unde accesul la o condiţie mai bună pe baza curajului dovedit în luptă nu însemna neapărat şi o situaţie 
materială înlesnită. într-un cântec, voinicul îşi plânge condiţia vagantă, distingând între voinicul sărac - în mod evident 
alter ego-ul vocii lirice - şi cel bogat. Foaie verde de pelin/Şi de rozmarin,A/oinicul străin,/Străin şi bogat/lntră 
noaptea-n sat,/De toţi e chemat/Şi-n seamă e luat,/De câini apărat./Străin şi sărac,/Intră noaptea-n sat,/De nimeni 
chemat/Şi de câini lătrat./Voinicul străin/E-un măr dulce-n dmm/Toţi câţi pe drum trec/îl zburătăcesc./Ramurile-i 
frâng,/lnimioara-iplânge/Cu lacrimi de sânge 3 . Tema peregrinării cavalerului dintr-un loc în altul, prezentă şi în poezia 
medievală occidentală, este aici ipostaziată nu într-o lume de cetăţi şi burguri întărite, ci într-una rurală, caracteristică 
universului românesc. în altă parte, voinicul străin îşi căinează condiţia după cum urmează: Sărmanu voinic 
străin/Şădi ca un par la drum /Care cum şi treci/îl Zburătăceşti/Crengile că-i rupu,/Frunzele că-i curgu,/Tulpina că-i 
plânge./Voinicel străin ca mine/Numa merla din pădure!/Şi-ncă merla tot mai are,/Că-i cu sturzu văr primare./Şi mai 
are-o surioară,/Pe dalba privighetoare,/Cântă noaptea pe răcoare,/Dimineaţa în prânzu mare,/Prin nouri şi pe 
răcoare fincungiuratu-s de streini/Ca gardu de mărăcini./încungiurat de duşmani,/Ca Putna de bolovani 4 . în ambele 
cazuri, singurătatea este cea care induce nefericirea. între străini şi duşmani, voinicul peregrinează în căutarea unui 
liman. Acesta ar putea fi atât dragostea - şi, prin ea, înrădăcinarea, pierderea condiţiei de intrus -, cât şi dobândirea 
unei condiţii materiale mai bune prin atribuirea unei moşii, fiindcă împroprietărirea l-ar face să devină un membru al 
comunităţii respective. 

Există deci, iată, voinici săraci şi voinici înstăriţi. Această stratificare, parte dintr-una mai amplă şi având o 
anume complexitate, cum am spus, are însă darul de a evidenţia - chiar şi în absenţa unei cunoaşteri aprofundate 
a ei - existenţa unei clase sociale suprapuse, de extracţie laică, având prin excelenţă îndatoriri războinice, în jurul 

căreia trebuia prin forţa lucrurilor, să ia naştere o cultură cu codurile ei specifice, lată ce spune cronicarul de mai 
târziu (secolul al XVII-lea) despre voievod: „Ştefan vodă, fiindu aprinsă inima lui de lucrurile vitejeşti, îi părea că un 
an ce n-au avut treabă de războiu, că are multă scădere, socotindu că şi inimile voinicilor în războaie trăindu să ascut 
şi truda şi osteneala cu carea să diprinsese ieste a doao vitejie, strânsă de iznoavă oaste...” 5 . Prin urmare, nu numai 
că Ştefan însuşi era animat de ardoarea cavalerească, dar, mai mult, el rezona la ideea că există o educaţie 
rezervată special clasei războinicilor săi - voinicii -, iar aceasta trebuia să se facă pe câmpul de luptă, în războaie. 
Avem aici o consemnare explicită a ideologiei cavalereşti în Moldova ştefaniană. 

Textul merită o străruinţă suplimentară, fiindcă este una dintre rarele menţiuni ale stării sociale de voinic alături 
de calităţile etice pe care se întemeia aceasta, împreună cu toată etica feudală a cărei expresie de bază era vitejia, 
în acest sens, dacă prima vitejie a voinicului este conferită de alte calităţi (în primul rând antrenamentul, educaţia 
războinică, vânătoarea, jocurile agonale; dar - nu putem şti sigur! - poate de însăşi calitatea apartenenţei la casta 
voinicilor), cea de a doua ar fi „truda şi osteneala cu carea să diprinseseţră]" în campaniile militare. 

Grupată în jurul masculinităţii şi a idealurilor ei - bravura, onoarea, priceperea în mânuirea armelor (la război, 
dar şi la în întrecerile de tip sportiv ori la vânătoare) -, ideologia acestei aristocraţii răsăritene, însă cu destule 
continuităţi în raport cu ideologia feudalităţii occidentale (cu care se afla într-un contact permanent, prin Ungaria şi 
Polonia), trebuia să includă genuri şi specii literare care să exprime tocmai ideile şi idealurile aristocratice. O 
dimensiune a ei era credinţa în virtuţile cavalereşti puse în slujba cauzei creştine, lată de ce, vorbind despre prezenţa 
domnului muntean Basarab în tabăra turcilor, la Valea Albă, acelaşi cronicar citează din Letopiseţul moldovenesc - 

azi pierdut -, menţionând că.toţi domnii de prinprejur îl cuvânta de rău, zicându că n-au fostu într-ajutor crucii şi 

creştinătăţii, ce păgânilor şi duşmanilor” 6 . Chiar dacă domnul îşi apărase, printr-o politică de aliere cu turcii, scaunul 
şi ţara, el nu s-a conformat idealului major al epocii: apărarea religiei creştine 7 . 

Din recuzita mitologiei cavalereşti par să facă parte anumite animale precum leul „rampant” 8 . El apare frecvent 
pe cahle, atât în casele domneşti, cât şi în cele aparţinând unor orăşeni, ceea ce arată că răspândirea simbolului 
monarhului feudal, sobru şi atotputernic, ţinea de o mitologie - alimenatată literar - a mai multor straturi sociale. Leul 
figura însă şi în simbolistica literară, după cum o dovedeşte următorul fragment din scrisoarea lui Alexandru către 
Darius, „măgariul turcilor” (Alexandria): „Iară turcii tăiu sunt oi, şi machedonenii sunt lupi şi lei neastâmpăraţi, şi ei îşi 
dau viafa spre moarte şi nu să tem de moarte (s.n.)" 9 . Cronica lui Simion Dascălul îl asemuieşte, în orice caz, în 
repetate rânduri pe Ştefan cu un leu. Acesta, „ca un leu gata spre vânatu, de sârgu s-au pornit şi la Soci le-au ieşit 
înainte şi dându războiu vitejaşte...” 10 . Altă dată, când vine vorba despre războiul cu leşii, se notează că „Ştefan vodă 
fiindu gata de războiu ca un leu ce nu poate îmblânzi nimenea şi el odihna altora îi păriia că-i ieste cu pagubă, au 
întratu în Ţara Leşască cu oaste şi au prădatu Pocutiia şi o au şi luat-o” 11 . 

La fel ca leul, ursul rampant popula universul simbolic al clasei boeiereşti atât ca reprezentare a forţei şi bravurii, 
cât şi ca vânat. El venea astfel să exprime, deci, nu numai o figură heraldică specifică, ci şi unul dintre elementele 
mitologiei cinegetice atât de larg împărtăşite în evul mediu de bărbaţii de diferite condiţii şi de pretutindeni 12 . Acelaşi 
lucru se poate spune şi despre cerb 13 . 

în legătură cu epopeea eroică a lui Ştefan cel Mare s-a afirmat în literatura modernă cultă şi legenda despre 
mama voievodului care, aflată la Neamţ, unde fiul el îşi căuta refugiul după înfrângere în faţa turcilor, l-a îndemnat 
pe acesta să se întoarcă pe câmpul de bătălie şi să triumfe asupra inamicului. S-a constatat că există, la sfârşitul 
veacului al XVII-lea şi la începutul celui următor, două versiuni ale legendei. Pe prima a consemnat-o Ion Neculce în 
O samă de cuvinte. Conform acesteia, doamna îl îndeamnă pe Ştefan să rămână să-şi înfrunte duşmanul, căci e 
lucru ştiut că pasărea în cuibul ei piere. După Cantemir, care dă o prelucrare cultă, refuzul a fost motivat de etica 
feudală a curajului şi demnităţii cavalereşti. Ştefan era îndemnat să-şi înfrunte adversarul în virtutea demnităţii 
cavalereşti. Ştefan era îndemnat să-şi înfrunte adversarul în virtutea demnităţii presupuse de statutul lui aristocratic 
şi masculin. Laeticia Turdeanu-Cartojan atribuie legendei o origine orală, populară. în timp ce Neculce ar reda faptele 
mai aproape de felul în care circulau ele în epocă, Dimitrie Cantemir le-ar prelucra în manieră cultă 14 . Problema este 
însă că, în timp ce Neculce oferă o lectură raţională, de bun-simţ (mama îşi îndeamnă fiul să plece în altă parte din 
motive practice, de siguranţă), care este o lectură modernă şi pedestră, Cantemir conservă în versiunea pe care o 
înregistrează tocmai motivaţiile provenind din etica feudalităţii. Cred, aşadar, că lucrurile stau tocmai invers şi 
versiunea cantemiriană conservă mai fidel spiritul feudal al naraţiunii iniţiale. Cât de caracteristic este acesta legendei 
de care e vorba rezultă şi din aceea că, aşa cum s-a observat, motivul a fost depistat de cercetătoarea menţionată 
şi în epopeea Alicans din ciclul epic al lui Guillaume d’Orange (sec. XII), după ce G. Bogdan-Duică îl descoperise 
într-o legendă despre Theodoric Gotul 15 . Chiar dacă nu putem data cu precizie formarea tradiţiei despre Ştefan şi 
mama sa, rămâne semnificativ că etica eroică feudală despre care ea mărturiseşte se leagă de numele şi epoca 
voievodului. 



559 


Urme ale eticii cavalereşti s-au păstrat în scrisul istoric moldovenesc. în Letopiseţul Ţării Moldovei, opera lui 
Simion Dascălul de la mijlocul secolului al XVII-lea, Bogdan al lll-lea cel Orb este lăudat nu pentru marea lui abilitate 
politică - aşa cum ar fi fost cazul discutând despre virtuţile domnitorului ci pentru bravura personală, cavalerească: 

.După moartea lui [a lui Ştefan cel Mare - n.n.] şi ficiorul său, Bogdan vodă, urma lui luasă, de lucruri vitejeşti, cum 

să tâmplă din pom bun, roadă bună iese” 16 . La fel, se menţionează explicit că prestigiul lui Ştefan însuşi nu a venit 
din moralitatea impecabilă a domnitorului, ci datorită vitejiei lui („Ce după moartea lui, până astăzi îi zicu sveti Ştefan 
vodă, nu pentru sufletu, ce ieste în mâna lui Dumnezeu, că el încă au fostu om cu păcate, ci pentru lucrurile vitejeşti, 
carile niminea din domni, nici mai nainte, nici după aceia, l-au ajunsu" 17 ). Prestigiul ştefanian era aşadar de tip eroic, 
dar în conştiinţa publică a vremii el se reflecta ca unul sacru (sveti, adică sfântul Ştefan, i se spunea domnitorului, în 
timpul domniei căruia figura tutelară de pe drapelul de luptă era Sfântul militar Gheorghe şi care a avut o viziune cu 
Sfântul Dimitrie în timpul războiului cu polonii de la Codrii Cosminului 18 . în acest transfer trebuie întrevăzută 
reflectarea, desigur, a logicii medievale care făcea din domnitor unsul lui Dumnezeu. Dar este, totuşi, un reflex 
neaşteptat, căci nu toţi domnitorii deveneau, în reflectarea populară, sfinţi prin eroismul lor. Cazul lui Ştefan este unic 
în istoria noastră. 

Note: 

1 Ureche, Grigore, Letopiseţul Ţării Moldovei, Editura Minerva, Bucureşti, 1978, ed. Mircea Scarlat, cap. „Războiul de la Râmnic, când 
s-au bătut Ştefan vodă cu Ţăpăluşi vodă, văleatul 6989 [1481], iulie 8", p. 54. 

2 în Letopiseţul cantacuzinesc, fragmentul care redă aşa-numita Cronică a lui Radu de la Afumaţi (scrisă în 1524 şi, respectiv - un ultim 
fragment - câţiva ani mai târziu) conţine două referiri, stereotipe sub raport stilistic, la voinici. într-un loc se spune că „într-aceia lanoş 

s-a milostivit per creştini şi s-au gătit de oaste cu 30.000 de unguri, tot voinici aleşi (s.n.)", iar într-altul, că.au venit şi Pârvul, banul 

de la Craiova, cu mulţi voinic aleşi (s.n.), şi s-au închinat lui Vlădislav-vodă”. Dacă s-ar fi vorbit doar despre voinici, termenul ar fi putut 
să fie interpretat în sensul estimării calitative a războinicilor (ostaşi bine pregătiţi, de elită, dotaţi cu forţă combativă). Cum însă, în 
ambele cazuri, expresia este identică, „voinici aleşi” vrea să sublinieze că acei luptători făceau parte din categoria socială a voinicilor, 
dar erau aleşi pe sprânceană, cei mai buni dintre ei, ceea ce, abia aceasta, este o estimare calitativă. De aici rezultă că în vremea 
lui Radu de la Afumaţi, în Ţara Românească, voinicii erau încă o categorie socială în plină afirmare. 

3 Bălan, Ion Dodu (ed.), Cântece şi doine sociale, Editura Minerva, Bucureşti, 1979, pp. 3-4; reprodusă după Folclor din Oltenia şi 
Muntenia, Bucureşti, EPL şi Editura Minerva, 1970, voi. V. 

4 Idem, p. 4; preluat din Flori alese din poezia populară, EPL, Bucureşti, 1967, voi. II. 

5 Ureche, Grigore, op. cit., cap. ,AI doilea războiu al lui Ştefan vodă cu al Radului vodă la Izvorul Apei, leatul 6981 [1473] noemvrie 8”, 
p. 44. 

6 Idem, p. 52. 

7 Este de discutat aici dacă expresia „crucea şi creştinătatea” ar trebui înţeleasă sau nu ca o referire strictă şi precisă la ideea de 
cruciadă (crucea) şi la cea de Occident (Creştinătatea). Cred că ideea de Creştinătate pe care o aveau domnii români includea 
ambele ramuri ale lumii creştine, cea răsăriteană - Ortodoxia - fiind văzută ca parte legitimă a ecumenei. Din lipsa unor studii care să 
ofere sprijin mai consistent acestor consideraţii, mă rezum însă să interpretez lax şi minimal formularea. 

8 Folosesc mai departe, pentru domeniul cahlelor, informaţia cuprinsă în Batariuc, Paraschiva Victoria, Carile din Moldova medievală. 
Secolele XIV-XVII, Suceava, Muzeul Naţional al Bucovinei & Muzeul Brăilei, Editura Istros, 1999. Mulţumesc autoarei pentru 
explicaţiile suplimentare pe care a avut bunăvoinţa să mi le dea prin viu grai. Acolo unde concluziile mele completează această 
informaţie sau diferă printr-o exploatare a ei într-o altă direcţie voi menţiona acest lucru explicit în text. Pentru leul rampant, databil în 
ultimele două decenii ale sec. XV, vezi p. 105 a lucrării. 

9 Chiţimia, Ion C.; Simionescu, Dan (ed.), op.cit., p. 37. 

10 Ureche, Grigore, op. cit., cap. „Când a întrat zavistiia între Ştefan vodă şi între Radu vodă şi de arderea Brăilii”, p. 43. 

11 Idem, cap. „Cându au luat Ştefan vodă Pocutiia de la leaşi", p. 69. 

12 Batariuc, Paraschiva Victoria, op. cit., p. 106. Cahlă din Suceava, dintr-un complex datat la sfârşitul sec. XV şi începutul celui următor. 

13 Idem, p. 106. Cahlă găsită în grupul de locuinţe din Suceava distruse de incendiul din 1476. 

14 Turdeanu-Cartojan, Laeticia, Legenda „Mama lui Ştefan cel Mare": D. Cantemir, izvorul baladelor din secolul al XlX-lea, în „Studii şi 
articole literare", Editura Minerva, Bucureşti, pp. 147-174. De fapt, însă, primul care a semnalat apropierea, pornind de la balada lui 
D. Bolintineanu, Mama lui Ştefan cel Mare, a fost Nyrup, C., Storia dell'epopea francese ne! medio evo , E. Loescher, Torino, 1888, 
apudSasu, Voichiţa, Litterature et civilisation frangaises. MoyenAge, PUC, Cluj-Napoca, 1997, p. 31. 

15 Idem, p. 153. înrudirea nu poate fi decât tipologică. Nu este deci de căutat la nivelul vreunei influenţe culturale, ci la acela al 
apartenenţei la acelaşi tip de cultură. 

16 Ureche, Grigore, op. cit., p. 90. 

17 Ibidem. 

18 Ibidem, cap. „De capetile cele de frunte ale leşilor ce s-au aflat periţi", p. 64: „Zic unii să să fie arătat lui Ştefan vodă la acest războiu 
sfântul mucenicu Dimitrie, călare şi într-armatu ca un viteazu, fiindu-i ajutoriu şi dând vâlhvă oştii lui, ci ieste de a şi crederea, de 
vreme ce au zidit biserică”. 

Patrimoniul cultural şi legile lui 


„Românul s-a născut poet!" - acestea sunt binecunoscutele cuvinte cu care, poetul Vasile Alecsandri îşi începea 
prefaţa la volumul Poezii populare ale românilor 1 (1852), dezvoltate apoi de un alt spirit romantic, Alecu Russo, în 
1868: „Care sunt însă autorii? Poporul însuşi, poporul întreg /.../ Un singur om nu ar avea o comoară aşa de bogată 
de imagini poetice, de idei măreţe, de simţiri duioase" 2 . Ele erau sinteza unor idei romantice pe care se fundamenta 
însăşi ideologia revoluţionară a secolului al XlX-lea. 

Neţinând seamă nici de turnurile istoriei, nici de nuanţările şi de precizările terminologice ale folcloriştilor şi etno¬ 
logilor de mai târziu, însăşi ideologia comunistă le-a păstrat ca pe un fel de lozincă naţională ce legitima locul ocupat 
de folclor în formarea omului nou, constructor al societăţii socialiste multilateral dezvoltate, în ciuda declarării unui 
război făţiş cu lumea rurală. Se acredita astfel ideea uniformizării culturale, formulată fie în expresii ca „în ultimă 
instanţă, toţi suntem ţărani!”, fie în sintagme precum „ţărănimea creatoare de bunuri spirituale”, „geniul poporului 
român”, „tezaurul inegalabil al folclorului românesc" ori „comoara nepieritoare a satului românesc”. Ideologia comu¬ 
nistă susţinea şi impunea (fără probe şi argumente, dar prin mecanisme de manipulare evidente) teza conform căre¬ 
ia fiecare locuitor al oricărui sat românesc este un creator de valori artistice fundamentale, mai mult chiar, că, spre 
deosebire de restul popoarelor lumii, toţi românii sunt apţi de a crea şi chiar fac acest lucru zi de zi, cu o firească şi 
totuşi miraculoasă uşurinţă... Vrând-nevrând, toţi am îmbrăţişat (chiar dacă poate n-am crezut pe de-a-ntregul) 
această idee, citând cu inocenţă puerilă vorbele poetului, fie numai şi pentru a lua o notă mare la compunere sau a 
fi pe placul tovarăşei învăţătoare... 

Abia mai târziu, în anii studenţiei, şi doar unii dintre noi, am înţeles că .Anonimatul nu înseamnă că, în condiţiile 
oralităţii, numele autorului unei creaţii s-a şters din memoria colectivă şi nici că această creaţie nu are autor” 3 , deoa¬ 
rece „Creatorul popular este exponentul artistic al colectivităţii, exprimând, în creaţiile sale, gândurile, sentimentele 
şi năzuinţele ei. El este înainte de toate un bun cunoscător al tradiţiei, păstrătorul, dar şi transmiţătorul ei. Fiecare 
colectivitate are un număr mai mic sau mai mare de creatori de folclor” 4 . 

S-a vorbit mai apoi în termenii lingvisticii structurale, ai gramaticii generativ-transformaţionale, ai semioticii şi 
teoriei comunicării, ai psiholingvisticii şi sociologiei despre raportul creaţie orală/creator, fapt de cultură/act de creaţie, 
ca şi despre constrângerile (interne şi externe) la care este supus insul apt de creaţie din interiorul unei comunităţi 
tradiţionale 5 . 

în mod evident, aproape toţi cei care îşi dedică astăzi energiile studiului culturii populare înţeleg mecanismele 
creativităţii în datele lor fireşti şi reale. Desigur, ne este dat să mai auzim uneori expresiile pe care tocmai le-am citat, 
semn al unei preţuiri în stare euforică a folclorului şi a celor ce îl creează, dar şi al unei viziuni ce ignoră mersul 
timpului, transformările socioeconomice şi mentalitare, şi, fapt de neiertat, pe cele psihologice, individuale. 

Aşadar, pentru mulţi, propoziţia „Românul s-a născut poet!” este o realitate în virtutea căreia tot ce se întâmplă 
în lumea satului românesc este pus sub semnul genialităţii, al generalităţii, dar şi al eternităţii. Cu alte cuvinte, nimic 
nu s-a schimbat, totul este ca mai demult: toţi ţăranii creează liniştiţi capodopere, nimic nu-i tulbură, nici măcar 
trecerea într-un nou mileniu, mergeţi şi hrăniţi-vă nestingheriţi din seva lor artistică!... 

Să-mi fie iertat acest exordium cu accente pamfletare, dar, din punctul de vedere al creatorului şi purtătorului de 
cultură populară, atât cei ce îi recunosc şi îi respectă (cu măsură) rostul si rolul, cât şi cei care fac din lumea satului 
o masă informă, dar extrem de înzestrată, de creatori se fac vinovaţi de duplicitarism atâta vreme cât, la aproape 13 
ani de la Revoluţia din 1989, încă nu există o lege a patrimoniului imaterial şi nici reglementări ale relaţiei cercetător- 
grup (individ) cercetat. 

Poate termenul utilizat anterior ar părea dur multora, însă, dacă vom scruta legile postdecembriste, vom fi 
convinşi că nu mai putem trata realitatea satului actual românesc în termenii romantici sau ideologici de altădată şi 
că, după multe decenii de alarme de genul „Folclorul piere!", pentru prima oară, se pune problema nu doar a 
tezaurizării, ci şi a protejării şi valorificării unei lumi care - de ce să nu recunoaştem?! - a dat un sens existenţei 
multora dintre noi. 

în fine, ca întotdeauna, România se află azi în imposibilitatea sau măcar în dificultatea de a accesa fonduri 
internaţionale pentru conservarea, păstrarea şi promovarea culturii tradiţionale tocmai fiindcă o seamă dintre 
conceptele şi relaţiile enunţate mai sus nu au intrat în vizorul alcătuitorilor de legi şi, dată fiind inerţia specialiştilor, 
nici nu au şanse de a fi definite prea curând. 

Deşi Parlamentul României a emis în anul 2000 o lege pentru evaluarea, protejarea şi punerea în valoare a 
patrimoniului cultural naţional, din perspectiva segmentului de cultură de care ne ocupăm, aceasta se dovedeşte 
inoperantă, întrucât se referă exclusiv la ceea ce numim de obicei „cultură materială". Astfel, în capitolul I (Dispoziţii 
generale), articolul 3 desemnează „bunurile cu semnificaţie etnografică, de valoare deosebită sau excepţională cum 
sunt: (a) unelte, obiecte de uz casnic şi gospodăresc; (b) piese de mobilier; (c) ceramică; (d) textile, piese de port, 
pielărie; (e) alte obiecte de metal, lemn, os, piatră, sticlă; (f) obiecte de cult; (g) podoabe; (h) ansambluri de obiecte 
etnografice; (i) alte bunuri din această categorie" 6 . 

Nu este vorba, desigur, despre bunuri culturale imateriale (orale) şi nici documentele care le-au imortalizat 
vreodată un stadiu sau o variantă (i.e. înregistrări de orice fel), întrucât acestea se supun altei legi, ceva mai vechi, 
cea a Arhivelor Naţionale 7 . 

Cât despre condiţia şi statutul creatorului de folclor ele rămân încă sub zodia romantică a poeziei, întrucât 
singura lege pe care a iniţiat-o Ministerul Culturii şi Cultelor în acest sens, cea privind drepturile de autor şi drepturile 
conexe, nici măcar nu aminteşte de existenţa lui. Mai mult decât atât, cele mai importante articole, cele din capitolul 
II (Subiectul dreptului de autor) nasc o seamă de ambiguităţi atât în privinţa relaţiei culegător/creator, cât şi a 
recunoaşterii actului creator în sine. Astfel, deşi articolul 3 defineşte ca autor „persoana fizică sau persoanele fizice 
care au creat opera", articolul 4 ne dă nouă, cercetătorilor, dreptul neîngrădit de a publica texte folclorice si de a 
obţine foloase de tot felul de pe urma acestui fapt: „(1) Se prezumă a fi autor, până la proba contrară, persoana sub 
numele căreia opera a fost adusă pentru prima dată la cunoştinţă publică. (2) Când opera a fost adusă la cunoştinţă 
publică sub formă anonimă sau sub un pseudonim care nu permite identificarea autorului, dreptul de autor se 
exercită de către persoana fizică sau juridică ce o face publică, numai cu consimţământul autorului atât timp cât 
acesta nu este dezvăluit" 8 . 

Dacă sensul demersului unui cercetător poate fi socotit unul ştiinţific necesar şi, să admitem, convenţional, 
nelucrativ, nu în acelaşi fel stau lucrurile în privinţa culegerii, editării şi interpretării folclorului muzical. Totuşi, şi aici 
textul legii pare să ignore existenţa creatorului şi purtătorului de folclor şi numai un proprietar de casă de discuri sau 
un interpret de scenă onorabili, dacă nu chiar scrupuloşi, ar putea să plătească drepturi de autor ori măcar „să citeze 
sursa" aşa cum majoritatea cercetătorilor folclorişti o fac. Aşadar, pentru că în definiţia autorului unei opere nu 
„încape” creatorul popular, interpretul primeşte o seamă de drepturi morale (stipulate în cap. II, articolele 96 şi 97) şi 
care nu sunt deloc de neglijat. Mă voi limita să citez doar câteva dintre acestea: „dreptul de a pretinde recunoaşterea 
paternităţii propriei interpretări sau execuţii"; autorizarea fixării prestaţiei sale, a reproducerii prestaţiei fixate şi a 
difuzării acesteia prin vânzare etc. 

Este evident că, practic, fără a încheia măcar o convenţie sau a cere acceptul (scris sau verbal) al celui de la 
care a înregistrat (învăţat) o anumită piesă cântată sau dansată, interpretul de folclor, care de cele mai multe ori este 
numit artist, trece şi drept creator, intrând, fără a încălca nicicum legea, în posesia unor drepturi patrimoniale bine 
definite şi apărate... 

Să fie această stare de fapt rezultatul târziu al educaţiei noastre romantice? Ideea că „Românul s-a născut poet” 
şi că folclorul este pus sub semnul anonimatului desăvârşit să fi stat la baza unor omisiuni ce practic aneantizează 
creaţia orală cu care, altminteri, generaţii s-au mândrit? 

Părerea mea este că, de fapt, totul se datorează încremenirii într-o atitudine - cea de admiraţie pasivă - şi 
într-un set de idei ce au ca nucleu o concepţie anistorică asupra lumii satului în general. Concret, majoritatea 

oamenilor cred că nu s-a modificat nimic în satul românesc, îl văd ca pe un dat etern ce tezaurizează cu suficiente 
forţe proprii a cultură pe care cei dinafară o pot accesa şi valoriza fără a pune aceste demersuri în paradigmele 
civilizaţiei modeme. 

Realitatea este, ştim cu toţii cei ce ne aflăm aici, radical alta. Ţăranii de astăzi, fie ei creatori, purtători de folclor, 
meşteri sau simpli informatori, nu mai trăiesc de mult într-o economie naturală şi cu atât mai puţin, mai ales cei înzes¬ 
traţi, creează doar dintr-o pornire lăuntrică. Deposedaţi de pământuri, repuşi în mod defectuos în posesia acestora,, 
trăind din pensii mizere de la CAP sau îngroşând rândurile şomerilor, ei se bucură, înţr-adevăr, când sunt căutaţi, 
întrebaţi, cercetaţi. Şi cum deontologia noastră impune acest lucru, ei sunt şi citaţi. De o atenţie mai mare se bucură 
meşterii care, creând opere palpabile, sunt prezenţi în expoziţii, în albume şi, arareori, îşi vând obiectele. Dar oare 
câţi dintre noi au întrebat dacă „informatorul” care şi-a istorisit cele mai intime momente din viaţă este de acord cu 
publicarea lor şi, în lipsa acestei reguli în România, câţi au consimţit să dea nume prescurtate sau să omită numele 
interlocutorului? Acest fapt ar impieta, cum bine se ştie, asupra valorii ştiinţifice a documentului, iar cercetătorul ar 
putea fi etichetat ca diletant, deci avem de ales între propria credibilitate şi carieră şi relaţia cu informatorii noştri. 
Dacă aceştia ar fi socotiţi în rândul autorilor cu un statut aparte şi care nu vor să-şi dezvăluie public identitatea, ar 
trebui în mod obligatoriu să le oferim un exemplar din propriile opere, dar ei rămân şi pentru noi, cei care-i utilizăm 
ca sursă de informaţie, „creatori anonimi”. 

Din nou, delicată, deşi foarte clară din punctul meu de vedere, este relaţia cu deţinătorii de repertoriu muzical 

despre care C. Brăiloiu spunea în urmă cu multe decenii:.lăutarul de profesie trăieşte din arta lui, fiind plătit de 

consumator după legea cererii şi a ofertei /.../ aşadar, lăutarul este un deţinător de repertoriu pe care îl judecă şi îl 
plătesc" 9 . Cu toate că aceste idei au fost enunţate de unul dintre cei mai mari folclorişti ai lumii, rămânem miraţi de 
refuzul muzicanţilor de a se lăsa înregistraţi fără a primi un onorariu şi, cum acest lucru nu este posibil din punct de 
vedere administrativ, cercetătorul neavând la dispoziţie un fond special pentru a-şi plăti informatorii, de multe ori, 
pentru a nu compromite scopul unei cercetări de teren, acesta îi plăteşte din propriul salariu. 

O definire clară a conţinutului şi formelor patrimoniului intangibil (imaterial sau oral) ar putea pune ordinea 
firească şi necesară în toate aceste relaţii. Totodată, valorificarea, păstrarea, asigurarea transmiterii şi promovarea 
creaţiilor orale ar putea căpăta alte sensuri, fundamentate pe respect şi înţelegerea grupului sau individului creator. 
Rolul primordial în iniţierea unei astfel de legi ar trebui să ne revină nouă, cercetătorilor culturii populare, ca unii ce 
ne plasăm aproape întotdeauna, prin demersul nostru ştiinţific, în interiorul comunităţilor rurale. Toate acestea ar 
putea conduce la o definire şi o recunoaştere a domeniului pe care disciplina noastră îl vizează şi, implicit, la 
reaşezarea statutului specialiştilor pe alte baze decât cele de până acum. 

încă în urmă cu treisprezece ani, Conferinţa Generală UNESCO desfăşurată la Paris între 17 octombrie şi 16 
noiembrie 1989 a formulat recomandări privind salvarea culturii tradiţionale şi a folclorului. Alături de o definiţie 10 dată 
acestora, se formulează principii şi norme privind conservarea, prezervarea, difuzarea şi protejarea lor. 

Câteva dintre aceste recomandări merită, dacă nu comentate, cel puţin citate, spre a avea măsura importanţei 
care se dă la nivel mondial acestui segment de cultură caracterizat în documentul amintit, în repetate rânduri, ca 
definitoriu pentru identitatea culturală a unui grup. între cele ce privesc domeniul conservării datelor şi informaţiilor 
de cultură tradiţională şi populară mi-a atras atenţia punctul (g) care prevede oferirea de către instituţiile statului a 
mijloacelor pentru realizarea unor copii de siguranţă şi a altora de lucru ale tuturor materialelor, precum şi altele 
pentru instituţiile regionale, care să asigure comunităţii culturale accesul la propriile materiale. Aceasta se leagă de 
punctul (b) al capitolului destinat prezervării folclorului care formulează recomandarea de a garanta dreptul accesului 
diferitelor comunităţi la propriile creaţii folclorice, susţinându-le activităţile de documentare în teren, pe cele de 
arhivare, cercetare, ca şi pe cele de practicare a tradiţiei. O formulare adecvată a acestor principii ale accesibilităţii 
şi democratizării informaţiei ar putea aduce şi la noi o îmbunătăţire a circulaţiei şi utilizării datelor, a acordării de 
asistenţă ştiinţifică şi metodică, evident, fără a încălca prevederile Legii nr. 16/1996 privind arhivele naţionale. 
Totodată, atâta vreme cât vorbim de asigurarea perpetuării tradiţiei şi valorificarea patrimoniului culturii tradiţionale, 
nu putem să nu ne raportăm la datele tezaurizate în arhive, informaţii-etalon fără de care nu e posibil niciun demers 
de acest gen iniţiat şi desfăşurat într-o comunitate ce doreşte să-şi recupereze valorile pierdute. 

Pregătind documentele acestei sesiuni ştiinţifice, am remarcat că unii dintre vorbitori intenţionează să se refere 
la statutul de disciplină de învăţământ al etnologiei, de aceea voi cita o altă recomandare inclusă în capitolul citat mai 
sus: „Statele membre trebuie să elaboreze şi să introducă în programele de învăţământ, atât cele şcolare, cât şi 
nonşcolare, învăţarea şi studiul culturii tradiţionale şi populare într-o modalitate adecvată, punând accentul în mod 
special pe respectul faţă de aceasta în sensul cel mai larg posibil şi ţinând cont nu numai de culturile ţărăneşti sau 

de alte culturi rurale, şi, de asemenea, şi de cele care, create în medii urbane de către diferite grupuri sociale, 
profesionale, instituţii etc. favorizează în acest fel o mai bună înţelegere a diversităţii culturilor şi viziunilor asupra 
lumii, în special a celor care nu participă la cultura dominantă”. 

De bună seamă că, luaţi de valul Revoluţiei şi al reformelor, politicienii români nu au răsfoit acest document sau, 
dacă au făcut-o, nu au socotit cultura tradiţională şi populară o prioritate în etapa actuală. Altfel nu se explică 
„epurarea” majorităţii manualelor de liceu de orice urmă a creaţiilor orale, eliminarea din programa obligatorie a 
şcolilor normale a orelor de artă populară, reducerea capitolelor de folclor muzical din manualele de gimnaziu 
ş.a.m.d., ca să nu mai vorbim despre învăţământul nonformal. 

Până aici am putut observa cu toţii că suntem - măcar prin intenţii - cu un pas în lumea modernă şi se poate 
spune că, printr-un efort comun, am putea cristaliza câteva opinii şi direcţii care să ne conducă definitiv într-acolo. 
Riscând să vă plictisesc, voi face referire la un alt capitol, cel privind protejarea culturii tradiţionale şi populare, în care 
nu ne vom mai regăsi, din păcate, cu aceeaşi uşurinţă: .Atâta timp cât cultura tradiţională şi populară se constituie 
din manifestări ale creativităţii intelectuale individuale şi colective, merită să beneficieze de o protecţie care să se 
inspire din aceea acordată producţiilor intelectuale. O asemenea protecţie a culturii tradiţionale şi populare se 
dovedeşte a fi imposibilă, ca mijloc ce permite dezvoltarea, perpetuarea şi difuzarea acestui patrimoniu, atât în ţară, 
cât şi în străinătate, fără a acorda atenţie intereselor legitime conexe. De altfel, în privinţa unor aspecte precum 
„proprietatea intelectuală" şi „protejarea expresiilor folclorului" există mai multe categorii de drepturi care sunt deja 
protejate şi care ar trebui să ofere protecţie şi în viitor în centrele de documentare şi arhive. Cu acest scop, statele 
membre ar trebui: 

în ceea ce priveşte aspectele ..proprietăţii intelectuale” : să ceară asistenţă autorităţilor competente în domeniul 
proprietăţii intelectuale şi să recunoască faptul că documentele emise de organismele mondiale nu fac decât să 
protejeze cultura tradiţională şi populară şi că adoptarea măsurilor distincte în diverse domenii se impune pentru 
salvgardarea acesteia; 

în ceea ce priveşte drepturile implicate : „protejarea informatorului ca purtător al tradiţiei (protejarea vieţii private 
şi a confidenţialităţii); protejarea intereselor culegătorilor, veghind asupra conservării în arhive a materialelor culese; 
adoptarea de măsuri necesare pentru protejarea materialelor culese împotriva folosirii abuzive (intenţionate sau nu); 
recunoaşterea faptului că serviciile arhivelor au responsabilitatea de a veghea la utilizarea materialelor culese". 

Cum ne-am obişnuit să ignorăm cu bună ştiinţă asemenea norme şi recomandări ale organismelor internaţio¬ 
nale, reproşându-le că nu cunosc realitatea românească şi asumându-ne sarcina don-quijotescă a construirii perpe¬ 
tue a ceva original, ar fi foarte posibil ca aceste câteva direcţii ale UNESCO să nu ne impresioneze, pentru moment, 
în niciun fel. Privite mai îndeaproape, ele se potrivesc satului contemporan românesc ce nu mai este locuit doar de 
ţăranii aliteraţi, îmbrăcaţi în strămoşeştile lor straie albe, care ştiu după ce umblăm şi la ce ne trebuie ştiinţa lor, care 
se revoltă când folosim termenii „anchetă" şi „informator”, au opinii despre propria performare şi ne cer, nu de puţine 
ori, confesiuni „la schimb". Aceşti oameni sunt demni de un respect pe care ni-l dorim şi noi, pentru care luptăm în 
raporturile noastre cu mass-media, cu editurile, cu cercetătorii din afara graniţelor. Cât priveşte destinul culturii orale, 
el depinde, azi, în bună măsură, de implicarea cercetătorilor nu doar în îmbogăţirea arhivelor, ci şi în punerea în 
valoare a tezaurului uman viu, de aceea, formele şi modalităţile de recuperare şi de repunere în circuit a tradiţiei 
trebuie să ne preocupe pe toţi. 

Note: 

1 Alecsandri, Vasile, Poezii populare ale românilor ( prefaţa „Poezia populară"), Casa Şcoalelor, Bucureşti, 1942, p. 1. 

2 Russo, Alecu, Studii naţionale, in „Foaia Societăţii pentru Literatura şi Cultura Românească din Bucovina", IV, 1868, nr. 6-7, p. 160. 

3 Pop, Mihai; Ruxăndoiu, Pavel, Folclor literar românesc, EDP, Bucureşti, 1978, p. 79. 

4 Idem, p. 73. 

5 Constantinescu, Nicolae, Lectura textului folcloric, Editura Minerva, Bucureşti, 1986, p. 19 şi urm. 

6 *** Monitorul Oficial al României, nr. 530/27 octombrie 2000, Legea nr. 182. 

7 *“ Legea Arhivelor Naţionale, nr. 16 din 2 aprilie 1996. 

8 *** Monitorul Oficial al României, nr. 60/1996, Legea dreptului de autor şi a drepturilor conexe. 

9 Brăiloiu, Constantin, Despre folclorul muzical in cercetarea monografică (1929), conferinţă susţinută in faţa studenţilor participanţi la 
cercetările monografice (cf. Brăiloiu, C., Opere/Oeuvres, voi. IV, Editura Muzicală, Bucureşti, 1986). 

10 „Folclorul (sau cultura tradiţională şi populară) este totalitatea creaţiilor fundamentate pe tradiţie ale unei comunităţi culturale, exprimate 
de un grup ori de indivizi şi recunoscute ca reflectând aşteptările unei comunităţi în calitate de expresie a identităţii culturale şi sociale 
ale acesteia, normele şi valorile transmiţându-se oral, prin imitaţie sau prin alte modalităţi. Formele sale cuprind, între altele, limba, 
literatura, muzica, dansul, jocurile, mitologia, riturile, obiceiurile, meşteşugurile, arhitectura şi alte arte." 

Instituţiile de cultură si mass-media 

• i 


I. Mass-media şi spaţiul public 

Părintele democraţiei, Alexis de Tocqueville, a considerat presa cel mai important mijloc de a facilita 
dialogul: prin ziare, oamenii ajung să dialogheze în fiecare zi, fără să se vadă, şi să ia decizii comune fără a se 
întâlni. 

Dialogul nu este dualitate: dia înseamnă între, iar logos înseamnă vorbire, cuvânt. Aşadar, a iniţia un dialog 
înseamnă a facilita vorbirea întrr doi, o sută sau o mie de inşi, dar şi între tine şi propria ta conştiinţă (calitatea 
dialogului cu un altul depinde de profunzimea dialogului cu tine însuţi). 

Astăzi, mass-media, îndeosebi cele electronice, reuşesc să poarte cuvântul, să faciliteze vorbirea nu numai 
între membrii unei comunităţi, ci şi între cele mai îndepărtate (şi diverse) spaţii şi culturi - cum nici Tocqueville 
(1805-1859) nu şi-a putut imagina. Dincolo de aceste performanţe, adevărul formulat de istoricul şi omul politic 
francez rămâne valabil: mass-media facilitează dialogul, îţi permite să chemi în ajutorul tău pe toţi cetăţenii şi pe 
toţi semenii tăi. 

Când vorbim despre semeni şi despre ajutorul pe care îl aşteptăm de la ei, ne gândim la cei mai apropiaţi 
de noi, la cei împreună cu care alcătuim o comunitate. Dialogul într-o comunitate este facilitat de presa locală, 
iar dialogul comunităţii cu restul ţării şi cu lumea devine posibil graţie mass-mediei cu impact naţional şi 
internaţional. Aşadar, în spaţiul public nu mai poate pătrunde nimic fără ajutorul mass-mediei, trăim într-o 
realitate publică modelată de televiziune, radio, ziare. Este o realitate de care trebuie să ţină seama orice discurs 
despre comunicare - o realitate care, la ora actuală, este analizată şi comentată copios, în fel şi chip, tonurile 
variind de la calm, până la furie, mai ales atunci când privirea asupra ei este unilaterală şi surprinde doar 
aspectele sale pozitive sau numai pe cele negative. în ce mă priveşte, am pornit la realizarea prezentei lucrări 
cu calm şi sper să mi-l păstrez până la capăt. Nu vreau nici să slăvesc mass-media, nici să le demasc ca pe o 
mare pacoste; încerc doar să găsesc răspunsul la întrebarea: ce rol joacă cultura în dialogul pe care-l provoacă 
sau îl facilitează mass-media? Altfel spus, dacă toate mijloacele de comunicare în masă se definesc prin lupta 
pentru câştigarea cititorilor, spectatorilor, telespectatorilor, ascultătorilor, atunci eu caut răspunsul la întrebarea: 
poate fi dusă această luptă pentru câştigarea audienţei cu mijloace culturale? 

II. Mass-media şi forţa de seducţie. Cazul Televiziunii 

Din perspectivă istorică, primul mijloc de comunicare în masă este considerat tiparul mobil, apărut la 
mijlocul secolului al XV-lea. Cu toate acestea, specialiştii consideră că putem vorbi cu adevărat de mass-media 
abia la mijlocul secolului al XlX-lea, când mesajele transmise prin diferite tehnici şi metode de comunicare au o 
audienţă largă, eterogenă şi dispersată geografic. Prin urmare, tehnicile şi metodele de transmitere a unor 
mesaje pot fi considerate mijloace de comunicare în masă numai dacă îndeplinesc condiţiile unei audienţe largi, 
eterogene şi dispersate geografic. Aceste condiţii au fost îndeplinite cu vârf şi îndesat în secolul al XX-lea, odată 

cu apariţia mijloacelor electronice de comunicare în masă: cinematografia, radiodifuziunea şi televiziunea. 
Audienţa acestor trei tipuri de mass-media cunoaşte o creştere spectaculoasă, dar ceea ce stârneşte interesul 
specialiştilor şi marchează începutul cercetărilor asupra mijloacelor de comunicare în masă este evidenta 
influenţă a noilor media asupra vieţii sociale. 

Motivul pentru care am ales ca lucrarea mea să aibă prezentul subiect este tocmai această problemă a 
influenţei mass-mediei asupra vieţii sociale - o influenţă sub care mă aflu şi eu, ca individ şi ca membru al unei 
comunităţi care îmi desfăşor activitatea în slujba culturii. Referitor la această influenţă, mai merită reţinut faptul 
că cercetările în domeniu au fost şi sunt orientate de două paradigme generale. Conform Dicţionarului de 
Sociologie (coordonatori Cătălin Zamfir şi Lazăr Vlăsceanu, Editura Babei, Bucureşti, 1993), prima paradigmă 
„poate fi numită media puternică şi consideră că mass-media au efecte în general negative, deosebit de 
puternice, intervenind activ asupra structurilor şi mecanismelor vieţii sociale, ele fiind active în raport cu individul 
sau societatea, iar structurile sociale relativ pasive cu influenţele media. A doua paradigmă, media slabă, 
consideră că influenta mass-mediei în societate este relativ mică, că ele sunt subordonate şi nu supraordonate 
societăţii, că nu domină opţiunile şi comportamentele indivizilor, ci se orientează după acestea, în fine, rolul lor 
nu numai că nu este negativ, dar poate să fie chiar terapeutic în anumite circumstanţe”. 

Aşadar, oricine se apropie de această vastă şi complexă problematică legată de mass-media, mai mult sau 
mai puţin avizat, se va situa de partea uneia dintre aceste paradigme sau între ele. Eu fac parte dintre cei mai 
puţin avizaţi, dar suficient de interesată şi afectată de mesajele mass-mediei româneşti. Am să mă opresc puţin 
doar asupra televiziunii, din motive pe care nu mai are rost să le formulez. Este suficient să menţionez că toate 
sondajele dovedesc faptul că, într-o proporţie covârşitoare, românii (şi nu numai) se informează prin intermediul 
televiziunii, nu al presei scrise. 

Nu există intelectual care să nu aibă ceva de spus despre televiziune. De regulă sunt sesizate aspectele 
negative ale acestui fenomen imposibil de evitat (răul necesar, cum se spune). Oricât de numeroase şi 
usturătoare sunt criticile la adresa televiziunii, ea continuă să se bucure de o imensă popularitate. Această 
popularitate eu o explic prin faptul că televiziunea reuşeşte, într-un fel, să-i împace pe oameni cu Timpul: ceea 
ce nu pot trăi şi nu pot vedea, oamenii trăiesc şi văd stând în faţa televizorului. Performanţă diabolică, orice 
s-ar spune în apărarea ei. Televiziunile, ca şi celelalte mijloace de comunicare în masă, comit însă şi fapte bune: 
cu ajutorul acestor instituţii de mare audienţă se pun în circulaţie valori ale umanităţii şi democraţiei, se creează 
spaţii pentru dialog pe marginea unor probleme care frământă comunitatea locală, naţională şi internaţională, 
întrebarea este: care sunt mai numeroase şi au un impact mai puternic asupra societăţii, faptele bune sau cele 
rele? O întrebare extrem de grea, la care în orice caz nu se poate răspunde sentenţios. 

în ultimele decenii, psihologii şi sociologii au oferit numeroase demonstraţii referitoare la faptul că 
televiziunea este cea mai eficientă invenţie a omului în materie de control şi manipulare. Noi, românii, am trăit 
experienţa acestei manipulări în formele sale cele mai odioase, de la emisiunile omagiale ale lui Ceauşescu şi 
Păunescu, până la mineriadele postdecembriste. Televiziunile care funcţionează în democraţii, cu tradiţie sau în 
tranziţie, chiar dacă nu-şi construiesc mesajele pe argumente grosolan falsificate (cum se procedează în 
regimurile dictatoriale), ele au la dispoziţie subtile şi infinite forme de manipulare. Având în vedere că 
manipularea acţionează la nivel subconştient şi este facilitată de slaba informare într-un domeniu sau mai multe, 
manipularea este oricând posibilă şi nimeni nu este scutit de postura de victimă. Desigur, cei mai puţin expuşi 
manipulării sunt indivizii bine informaţi şi care au orgoliul gândului propriu. Cred însă că şi minţile cele mai 
raţionale şi bine dotate pot fi prinse în capcanele televiziunii. Este foarte greu să te răzvrăteşti împotriva acestei 
invenţii diabolice, care este televiziunea şi care aminteşte de forţa de manipulare şi control a aparatului juridic 
sau a autorităţilor birocratice din romanele lui Kafka. Este foarte greu să te răzvrăteşti, căci televiziunea are 
mijloace de seducţie pentru toată lumea, indiferent de educaţie şi statut social, iar la prestigiul ei contribuim 
vrem-nu vrem, fiecare dintre noi. Peste tot în lume televiziunea a devenit un paradis al dorinţelor neîmplinite şi 
nu e de mirare că, în România, de exemplu, cei mai fideli telespectatori sunt săracii: te uiţi la televizor şi uiţi de 
mizeriile vieţii! Dacă nu te uiţi, adică te hotărăşti să ignori televiziunea, efortul este inutil, pentru că ea intervine 
în faţa ta pe căi ocolite: prin modul de a gândi şi acţiona a celor din jurul tău, care urmăresc cu fidelitate diverse 
posturi şi programe de televiziune şi care sunt controlaţi şi manipulaţi de mesajele lor. Şi cum tot ce se petrece 
într-o televiziune este subordonat audienţei, de regulă telespectatorilor li se oferă numai cea ce aşteaptă să 

vadă, mai precis ceea ce au fost obişnuiţi să vadă. Aşa se face că oferta de comunicare din media vizuală este 
dominată de violenţă şi sexualitate. 

III. Fenomenele culturale şi procesele de comunicare 

Mass-media sunt considerate instituţii sociale, culturale, economice. Să reţinem, aşadar, că toate mijloacele 
de comunicare în masă au pretenţii culturale. în ciuda acestor pretenţii culturale, oferta de comunicare se scaldă 
în subcultură. Există şi o explicaţie: ca instituţii economice, mijloacele de comunicare în masă pot fi definite ca 
agenţi ce difuzează mesaje pentru a face bani; or, în domeniul media poţi face bani numai în condiţiile în care 
ai audienţă. Astăzi, formula audienţei pare a fi: violenţă-sexualitate-senzaţional. Preocuparea pentru 
comunicarea autentică se pierde în goana după audienţă. Această preocupare este însă o obsesie pentru orice 
intelectual autentic şi este o datorie pentru orice instituţie de cultură care se respectă. în condiţiile în care 
fizionomia mijloacelor de comunicare în masă este conturată de goana după senzaţional, apare o întrebare 
demnă de toată atenţia noastră: cum mai pot pătrunde faptele de cultură în spaţiul public? Suntem noi convinşi 
că relaţiile cu mass-media trebuie să fie o prioritate pentru instituţiile în care lucrăm? întrebările mele nu sunt 
deloc retorice. Eu cred că instituţiile de cultură sunt în relaţii cât se poate de proaste cu mass-media, mai precis, 
nu ştiu să folosească audienţa acestor mijloace de comunicare în folosul faptelor de cultură pe care pretind că 
le apără. A apăra cultura, respectiv tradiţiile unei comunităţi, nu înseamnă a respinge mass-media, a le dispreţui 
sau, mai rău, a le declara război, aşa cum fac unii dintre marii noştri intelectuali. Nicio instituţie de cultură nu-şi 
permite luxul de a dispreţui mass-media, oricâte păcate ar avea acestea. Motivele sunt multe şi extrem de 
serioase. Prin esenţa lui, mesajul mass-mediei este comunitar, factor de socializare, de relaţie. Aceste atribute 
fac din mass-media un puternic instrument de socializare - un instrument pe care instituţiile de cultură nu trebuie 
să-l ignore, ci trebuie să-l folosească în promovarea faptelor de cultură. Orice factor de socializare are 
consecinţe formative, dar în cazul televiziunii multe din aceste consecinţe sunt negative, tocmai din cauza 
proastelor relaţii dintre instituţiile media şi instituţiile de cultură. Ca proces psihosocial de transmitere-asimilare 
a atitudinilor, valorilor, conceptelor şi modelelor de comportare - în vederea formării, adaptării şi integrării sociale 
a unei persoane - socializarea se produce prin familie, şcoală, grupuri, diverse mijloace de comunicare, mai ales 
prin televiziune. De fapt, toţi ceilalţi agenţi de socializare (familie, şcoală, grupuri) se află sub influenţa mass- 
mediei, acestea acumulând o imensă putere în spaţiul public. Cultura difuzată de mass-media produce cel mai 
vizibil şi mai agresiv fenomen de globalizare, ceea ce analiştii numesc globalizarea felului de a ne distra şi, mai 
ales, a ideii că viaţa înseamnă în primul rând distracţie. Şi, de la acest cuvânt, distracţie, începe toată daravela, 
căci, conform modelului globalist oferit de mass-media, a te distra înseamnă a trăi experienţe sexuale- 
senzaţionale-violente, înseamnă a dansa pe muzici cât mai zgomotoase şi mai înseamnă a mânca şi a bea 
produsele despre care spoturile publicitare îţi tot repetă că fac din tine un personaj, bineînţeles, sexy, că vei 
descoperi în ele adevărata plăcere a vieţii, că vei găsi în ele chiar sensul vieţii tale! Aşadar, ofertele de 
comunicare care populează universul culturii de masă sunt oferte de distracţie, iar distracţia este concepută 
numai în acest fel: ceva zgomotos, obositor. Şi sărbătorile noastre tradiţionale sunt mediatizate ca nişte forme 
de distracţie zgomotoase şi obositoare, uitându-se că, de fapt, orice sărbătoare autentică are în primul rând 
valenţe odihnitoare, purificatoare. Ce se întâmplă însă cu ofertele de comunicare, respectiv de distracţie, ale 
instituţiilor de cultură? Instituţiile de cultură îşi desfăşoară activitatea de parcă n-ar şti că „fenomenele culturale 
şi procesele de comunicare fac parte acum mai mult ca oricând din orice viaţă comunitară” 1 . Altfel spus, cultura 
nu poate fi despărţită de comunicare, iar astăzi comunicarea este sub controlul mass-mediei. Din celebra cartea 
a lui Jean Caune merită să mai reţinem că apropierea dintre cultură şi comunicare a fost accelerată de 
industrializarea culturii şi dezvoltarea comunicării de masă. 

Este adevărat, produsele culturale nu sunt mărfuri ca toate celelalte, dar ele trebuie totuşi promovate şi 
vândute. Dacă vrem să atragem atenţia asupra faptului că, de exemplu, putem sărbători Ziua îndrăgostiţilor nu 
numai după tradiţia americană a Sfântului Valentin, ci şi după tradiţia românească a Dragobetelui, atunci trebuie 
să învăţăm a ne promova tradiţiile folosind mijloacele de comunicare în masă. 

Regretatul etnolog Irina Nicolau remarca faptul că nimeni nu le poate cere oamenilor să trăiască ca în trecut, 
aşa ceva nici nu este posibil. Ceea ce pot şi au datoria să facă etnologii este să caute răspunsuri la întrebări 
presante: de ce obiceiurile noastre şi-au pierdut puritatea?, de ce tinerii de astăzi gândesc altfel, se îmbracă 
altfel, respectă alte valori decât cele pe care le-am respectat noi?, de ce tinerii de astăzi comunică altfel? 
Răspunsurile la aceste întrebări nu pot fi exhaustive şi nici definitive, şi, mai ales, nu pot rezolva problemele 

culturale ale lumii în care trăim. Dar aceste răspunsuri pot suna incitant, amuzant, emoţionant - pot dezvălui 
experienţe umane demne de a fi comunicate. Iar dacă vrem să le comunicăm, va trebui să învăţăm să folosim 
televiziunea, presa scrisă, radioul, internetul. De pildă, în cercetările lor, etnologii vor descoperi că distracţia nu 
este doar obsesia tinerilor de astăzi. Distracţia este o problemă foarte serioasă, veche de când lumea, nici în 
cele mai tragice momente ale istoriei omenirii oamenii n-au încetat să se joace şi să se amuze. Şi tot în 
experienţele umane reconstituite de etnologi putem descoperi că felurile în care oamenii au încercat să se 
distreze n-au rezistat decât atunci când au fost întemeiate pe bunul gust. Formele de distracţie cretină, gen 
„zanga party" sau „Vacanţa mare", nu pot fi interzise, dar nici nu le putem ignora. Ceva trebuie făcut. Faptul că 
aceste oferte de distracţie au mare audienţă este destul de descurajant pentru un om de cultură, dar asta nu 
înseamnă că trebuie să capituleze. Conform imaginilor de televiziune româneşti, viaţa oamenilor din ţara noastră 
este ori o distracţie continuă ori o suită de crime şi violuri. Ce-i mai rămâne unui slujitor al culturii, respectiv 
etnologului, în această situaţie? îi rămâne viaţa aşa cum este ea şi datoria de a-i face pe oameni să privească 
lumea în care trăiesc în toată diversitatea ei. Dacă cultura nu poate fi despărţită de comunicare, iar astăzi 
comunicarea se află sub controlul mass-mediei, atunci etnologii, toţi cei ce ne desfăşurăm activitatea într-o 
instituţie de cultură, trebuie să folosească/folosim aceleaşi mijloace de comunicare în masă pentru a pătrunde 
în spaţiul public cu mesajele noastre despre lumea pe care o cercetăm şi o descoperim. 

Să vedem, de pildă, ce se întâmplă cu imaginea ţăranului român atunci când este lăsată doar pe mâna 
„profesioniştilor" din mass-media. Vreau să ascultaţi opinia unui etnolog, motiv pentru care revin la Irina Nicolau 
şi am să citez dintr-un interviu transmis de postul de radio „Europa Liberă" în decembrie 1999, discuţie transcrisă 
şi publicată în iulie 2001 de revista „22": „Dar vreau să vă atrag atenţia asupra unui lucru care pe mine mă tulbură 
foarte mult şi chiar încerc să monitorizez pe viitor toate emisiunile de ştiri de la posturile de televiziune pentru a 
înţelege ce imagine transmite media în ce priveşte ţăranul. Ţăranul apare aşa: un ins care-şi violează mama, îşi 
omoară tatăl, e năpăstuit pentru că e luat de apă sau cade dealul pe el, ceva fie oribil, fie foarte amărât, iar cei 
care fac posibil să avem pâine pe masă, deci o mulţime de ţărani îşi văd de treabă, muncesc, au câte 30 de 
vaci, îşi recuperează pământul. Deci partea groasă a satului - şi eu cred că este foarte bine reprezentată -, cu 
oameni care încearcă să-şi revină şi să instaureze normalitate, lipseşte din imaginea ţăranului pe care mediile 
ne-o comunică” 2 . Cu ajutorul Irinei Nicolau, am ajuns la mesajul pe care vreau să-l transmit colegilor mei cu 
ocazia acestei întâlniri: ceea ce lipseşte din imaginea lumii în care trăim şi pe care mediile ne-o comunică, 
trebuie completat de noi, cei care lucrăm în instituţiile de cultură ale acestei ţări. 

De câţiva ani, directorul Centrului de Cultură Covasna, luliu Muşat, încearcă să convingă autorităţile locale 
de necesitatea dotării acestei instituţii cu un studio video. Până la transformarea acestui proiect în realitate, 
eforturile noastre, de a folosi mijloacele de comunicare locale pentru a pătrunde în spaţiul public cu diverse 
mesaje culturale, sunt îndreptate îndeosebi spre presa scrisă. Televiziunea locală este dispusă să difuzeze orice 
material cultural, cu condiţia să nu cheltuiască nimic pentru producerea lui. Altfel spus, vrea materiale culturale 
gata făcute. în ce mă priveşte, am realizat câteva filme documentare în colaborare cu televiziunea locală din 
Sfântu Gheorghe, dar relaţia nu a durat prea mult, condiţiile de lucru erau greu de acceptat de ambele părţi: eu 
aveam nevoie de timp şi de lucru bine făcut, or masa de montaj era tot timpul ocupată şi nu puteam lucra decât 
la ore târzii din noapte şi în mare grabă. în aceste condiţii, mi-am îndreptat toată atenţia spre presa scrisă. Am 
scris zeci de articole despre creatori individuali din toate domeniile, despre proiectele instituţiei în care lucrez, 
dar şi despre proiectele culturale ale altor instituţii, despre experienţe umane trecute şi prezente, despre cărţi, 
filme, dans şi muzică bună. Vreau să vă spun că eu consider articolele şi filmele mele mai importante decât orice 
alt gen de acţiune. Pe lângă articole, am încercat şi alte formule de dialog cu cititorii. De pildă, le-am propus 
concursuri în care se poate câştiga şi altceva decât tradiţionalele lăzi cu bere. 

în 2000 şi 2002, Anul Eminescu şi Anul Caragiale, am organizat, cu ajutorul presei locale, concursuri menite 
a încuraja apropierea de creaţiile celor doi scriitori sărbătoriţi. în organizarea acestor concursuri, am pornit de la 
premisa că gestul cel mai firesc şi sincer de omagiere a unui scriitor este să trăieşti şi să retrăieşti experienţa 
lecturii operei sale, să vorbeşti fără prejudecăţi despre personalitatea creatorului şi, dacă se poate, să reţii câte 
ceva din creaţia sa. Apropierea de opera lui Caragiale sau a lui Eminescu este o experienţă strict personală, aşa 
cum este orice lectură, iar gestul de omagiere se poate produce cu discreţie şi autentică emoţie în fiecare zi: 
citindu-i! Aşadar, concursurile lansate de mine s-au dorit a fi, pur şi simplu, un îndemn la lectură. Am recurs la 
această formă de omagiere pentru a mă feri de festivism, mai ales în cazurile Eminescu-Caragiale - scriitori prin 

excelenţă antifestivişti! Concursul consta în lansarea, în fiecare săptămână, a unei întrebări, pe baza unui citat, 
referitoare la opera scriitorului sărbătorit. întrebările erau simple, dar, pentru aflarea sau confirmarea 
corectitudinii răspunsurilor, cititorul deschidea o carte. Acesta era şi scopul concursului. Interesul cititorului de a 
obţine pachetul de cărţi, care constituia premiul concursului, era un alt scop, la fel de important ca şi primul. în 
acest sens, am scris celor mai importante edituri din România, le-am prezentat proiectul şi le-am solicitat să-mi 
doneze cărţi pentru a le oferi drept premii participanţilor la concursul meu. Unele edituri mi-au răspuns, altele nu. 
Important este că am obţinut cărţile necesare şi-am putut fi prezentă câteva luni în paginile cotidianului local cu 
un proiect cultural pentru care instituţia mea nu a cheltuit niciun leu. Cam aşa arată, deocamdată, eforturile mele 
de a intra în relaţie cu mass-media şi de a le folosi în slujba instituţiei în care lucrez. 

IV. Subiectul etnologic şi mass-media 

Poate vă întrebaţi, de ce la o dezbatere despre Cultura populară - coordonate ale valorificării am ţinut să 
ne oprim puţin asupra relaţiilor dintre instituţiile de cultură şi mass-media. în viziunea mea, un colocviu care pune 
în discuţie problema valorificării patrimoniului material şi spiritual este de fapt o dezbatere pe marginea 
comunicării: a valorifica un fapt de cultură înseamnă a-l transmite/comunica, iar modurile de transmitere a 
produselor culturale, inclusiv a celor moştenite, devin parte integrantă a culturii. Ca instrumente de comunicare, 
mass-media nu sunt nici bune, nici rele - depinde ce facem cu ele. Prin prezenta lucrare, tocmai acet lucru mi- 
am propus să aflu, mai ales de la colegii mei din ţară: ce facem noi, cei ce ne desfăşurăm activitatea în slujba 
culturii; ştim noi să profităm de tehnicile de comunicare oferite de mass-media? 

Nu vreau să închei intervenţia mea fără să subliniez un lucru pe care-l consider extrem de important: cei ce 
apărăm valorile culturii populare sau pe cele ale culturii de elită nu putem ignora cultura străzii, aceea prin care 
mijloacele de comunicare în masă câştigă audienţă. într-un articol apărut în presa cotidiană şi într-o emisiune 
de cultură a postului TVR 2, scriitorul Mircea Cărtărescu şi-a exprimat credinţa că nu avem nici un motiv să 
dispreţuim ceea ce numim „cultura străzii”. Argumentele lui Mircea Cărtărescu sunt convingătoare şi le 
împărtăşesc: azi, termenul de cultură nu mai desemnează doar un bun cultural, ci mai ales unul antropologic. 
Din această perspectivă, Mircea Cărtărescu priveşte cultura bibliotecii şi pe cea a străzii ca pe două ramuri surori 
ale aceluiaşi trunchi antropologic. Cărtărescu nu contestă „importanţa istorică, literară sau lingvistică a unor 
studii despre doine, cântece bătrâneşti, colinde şi descântece (pe care nu le mai auzim de fapt în mediul în care 
trăim cotidian)”. El consideră însă că specialiştii noştri în cultura populară trebuie să studieze şi textele muzicii 
pop, al reclamelor, al bancurilor - într-un cuvânt, să studieze şi cultura pe care mijloacele de comunicare în masă 
o difuzează şi prin care câştigă audienţă. „Frumoasele noastre poezii populare ar putea fi la fel de bine texte 
akkadiene sau sumeriene, dar ele ocultează adevărata cultură populară, cea cotidiană, în care trăim cu 
adevărat, de la naştere până la moarte. (...) Oricât de ridicole şi tranzitorii ne par aceste fapte, ele sunt cultură 
- cultura tinerilor dintotdeauna - şi nu trebuie desconsiderate, ci studiate.” 

Trăim într-o lume în continuă schimbare, vie şi variată, iar specialiştii în cultura populară trebuie să caute 
sensurile umane din toate experienţele de comunicare ale acestei lumi. 

Note: 

1 Caune, Jean, Cultură şi comunicare, Editura Cartea Românească, 2000, p. 15. 

2 Nicolau, Irina, Niciodată nu e aşa ca să nu fie cumva, in „22”, nr. 29/2001. 

Vindecarea instituţionalizată şi chiar plătită. Comercializarea remediilor 

ecumehico-terapeutice 


Instituirea şi asumarea unor raporturi de putere la nivel uman presupune o repoziţionare a umanului faţă de 
sacru, omul încercând să-şi construiască poziţii de forţă prin care fie să contracareze forţele malefice 
supranaturale, fie să obţină graţia şi bunăvoinţa forţelor benefice. Atunci când un astfel de demers orgolios 
reuşeşte, iniţiatorul este automat aureolat de glorie şi este recunoscut tacit de către comunitate. El dobândeşte 
astfel o forţă intrinsecă, dar şi una extrinsecă, pentru că se bucură de recunoaşterea şi sprijinul grupului de a 
institui un raport de putere nou cu sacrul, în care să ocupe o poziţie favorizată. 

în cazul grijii pentru corp şi pentru sănătatea acestuia sau pentru restabilirea stării de sănătate, aşadar în 
cazul demersurilor terapeutice sau psihoterapeutice, finalitatea reclamată prin puterea iniţiatorului este aceea de 
a vindeca, prin mijloace specifice, diferite tipuri de maladii. 

Atunci când astfel de raporturi de putere se stabilesc în areal strict religios, cei care au privilegiul de a 
organiza raporturile cu sacrul sunt preoţii sau călugării, care, fie prin harul dobândit în urma vieţii ascetice, în 
dreapta învăţătură a Bisericii, fie în urma unor revelaţii (deseori vecine cu misticismul), îşi pot exterioriza puterea 
şi prin vindecarea unor boli în rândul credincioşilor. Instrumentele la care se apelează într-o astfel de situaţie 
sunt cele specifice sacroterapiei: rugăciunea, postul, pelerinajele, împărtăşirea Sfintelor Taine, atingerea crucii 
sau a icoanelor sfinţite - eventual făcătoare de minuni -, apa sfinţită, prescura sau tămâia. Vindecările reuşite 
sunt atunci puse pe seama credinţei în Dumnezeu, singurul capabil să ducă la bun sfârşit un demers terapeutic 
(„minune dumnezeiască") sau pe bunăvoinţa vreunui sfânt care a mijlocit vindecarea la Cel Atotputernic. 

în cazul magiei, la celălalt capăt al segmentului de spiritualitate populară, raporturile de putere pot fi 
descrise, prin impregnări masive în mentalul colectiv, chiar mai spectaculos; puterea este deţinută de terapeuţi- 
magicieni - descântătoare, de cele mai multe ori, în spaţiul cultural românesc, mai rar vraci, solomonari, vrăjitori, 
bobonitoare - care susţin că lucrează cu divinitatea şi îşi asigură astfel un capital de putere care îi fac superiori 
semenilor lor. Beneficiind de o recuzită extrem de vastă - cărbuni, apă neîncepută, busuioc, plante de leac şi 
diferite seminţe, ban de argint, untdelemn -, aceştia operează mai ales cu descântece, asociate unor remedii de 
etnoiatrie. 

Undeva, în marginea religiei si magiei însă, tentaţia câştigului şi mirajul puterii sunt destul de puternice 
pentru a determina şi „persoane nechemate”, fără potenţial bine conturat, dar exploatând credulitatea şi imensa 
dispoziţie de vindecare a bolnavului, să iniţieze procese terapeutice susţinute şi de factori sacrali. Nu este vorba 
neapărat de şarlatani sau de profitori ordinari, deşi istoria europeană înregistrează numeroase astfel de cazuri, 
iar ele par a se înmulţi astăzi, ci ne gândim si la persoane care exacerbează rolul lor în terapia magico-religioasă, 
făcând acest lucru fără respectarea unor principii prestabilite, aleatoriu sau doar pentru un câştig material. 

Se conturează astfel un eşafodaj larg, care poate susţine un sistem coerent de terapie populară, nu 
neapărat în opoziţie cu terapia ştiinţifică, ci exploatând la un nivel mult mai rafinat simbolistica naturii şi a corpului 
uman, încrederea omului în forţele sale şi dezvoltarea în pacient a unei imense dorinţe de refacere a unui 
echlibru iniţial perturbat de factorul malign (boala). Terapia şi psihoterapia populară exploatează aşadar plaje 
întinse ale mentalităţii folclorice, potrivit căreia organismul uman trebuie să trăiască în deplină armonie cu 
imensitatea universului, iar situaţiile de intruziune a malignului în acest echilibru trebuie rapid izolate şi anihilate 
de către persoane dotate cu puteri notabile. 

Cadrele generoase ale religiei populare acceptă alăturări simbiotice ale religiei cu magia, uneori acestea 
contopindu-se, alteori împrumutându-şi reciproc principii sau remedii, dar unindu-se, din perspectiva echilibrului 
organic între om şi cosmos, în realizarea aceluiaşi deziderat terapeutic. «Magie et religion cohabitaient parfois 
dans l’esprit des gens. Toute formule religieuse, en une civilisation encore largement orale dans Ies campagnes, 
a un pouvoir en elle-meme. D'ou de multiples recettes medicales, par exemple, alliant plantes, ingredients divers 
et recitation de prieres (...). On ajoute donc une priere â des recettes transmises de generation en generation 
depuis des temps immemoriaux. Un pouvoir magique est ainsi accordee, non ă une priere d’invocation, mais â 
un simple objet.» 1 

Arhetipul acestei simbioze spirituale este oferit de înţelepciunea de tip iniţiatic a regelui Solomon, deopotrivă 
căpetenie creştină şi făcător de minuni, dar nu mai puţin relevant este exemplul furnizat de cultura folclorică: 
chiar Dumnezeu este cel ce îl învaţă pe Sfântul Petru descântecele, deci chiar autoritatea supremă a 
creştinismului încurajează practicile magice benefice. 

Deseori, practici ecumenice terapeutice se dovedesc a fi vecine cu riturile magice curative şi profilactice, iar 
descântecul şi rugăciunea par a fi tipuri complementare de tratamente ale bolilor. Cu foarte rare excepţii, 
descântecele româneşti sunt performate doar atunci când subiectul crede că simte efectele vreunui rău nefiresc. 
Ele răspund aşadar unui rău nebulos, fără însă a avea intenţii vădit răuvoitoare, distructive, fiind mai degrabă 
„un fel de rugăciuni care echilibrează pe cei căzuţi sub puterea vrajei care a creat în ei pasiuni sau stări de 
slăbiciune” 2 ; de vreme ce finalitatea practicilor magice şi a celor religioase este aceeaşi, adică tocmai 
echilibrarea de care vorbeam anterior, nu ne mai mirăm de ce unele practici magice sunt tolerate de păstorii 
Bisericii. «Le pretre lui-meme est suppose magicien par certains de ses paroissiens» 3 , conchide o cercetătoare 
franceză, mai ales că preotul practică o serie de gesturi cărora credincioşii de rând nu le ştiu exact rădăcinile şi 
explicaţiile canonice, dar care pot fi facil asimilate unor gesturi magice. în plus, au fost numeroase cazuri - dintre 
care studiul etnologic citat accentuează special vindecarea maladiilor - în care preotul a exploatat credulitatea 
enoriaşilor săi sau le-a permis întru totul ataşarea de unele practici teurgice sau chiar a încurajat performarea 
lor. De altfel, mai multe descântătoare interogate în ultima perioadă ne-au mărturisit că au discutat cu preotul 
din satul lor despre moralitatea unor demersuri magice şi că preoţii şi-au dat acordul, în cazul în care demersurile 
ritualice se performau cu frică de Dumnezeu şi cu credinţă în puterea Sa nemăsurată. 

Unul din cazurile care vădesc astfel de melanjuri culturale - poate nu chiar atât de pregnant, însă, ca la 
nivelul poetic şi poietic al structurilor magice tradiţionale de tipul descântecului popular de boală - este pelerinajul 
la locuri sfinte, în scopul tămăduirii unor boli mai mult sau mai puţin grave. Probabil forma cel mai des întâlnită 
este cea a pelerinajului la locul unde sfinţi terapeuţi au săvârşit vindecări miraculoase sau la biserici ridicate întru 
pomenirea lor. Scenariul acestor călătorii devoţionale, în ciuda faptului că ar trebui să se alinieze perfect 
cerinţelor dogmei ortodoxe, iterează numeroase momente în care magicul irumpe printre rugăciunile şi cântările 
bisericeşti, făcând astfel din pelerinaj un „caz" al terapiei populare. 

O problemă care se ridică aici este dacă nu cumva acest gen de vindecare este preferat celui strict religios 
dintr-o anume tentare exagerată a sacrului, a supranaturalului, a inexplicabilului şi a indicibilului, adică urmarea 
unei tendinţe istorice a omului spre spectacular. Pentru că o statistică franceză, urmată de explicaţii destul de 
convingătoare, demonstrează că pelerinajele la sfinţii terapeuţi - extrem de frecvente în spaţiul culturii franceze 
- nu iterează o legătură prestabilită între cultul sfinţilor şi practica religioasă în general. Acest lucru a putut fi scos 
la lumină când s-a observat că mulţi dintre participanţii la pelerinajele colective şi mulţi dintre iniţiatorii singulari 
sau beneficiarii unor astfel de pelerinaje nu erau prea credincioşi, nu ţineau posturile şi nici măcar nu celebrau 
cu entuziasm marile sărbători creştine. Acordau însă un mare credit acestor călătorii simbolice pline de 
devoţiune în urma unui excurs mentalitar ce îi determina să creadă în forţa taumaturgică a sfântului vindecător. 

în acea ordine mentalitară care încuraja astfel de practici, rolul sfinţilor terapeuţi era mult diferit de cel instituit 
dogmatic pentru sfinţi în general: din simpli intercesori, aceştia sunt dotaţi, în imaginarul colectiv folcloric, cu 
suficiente puteri personale pentru a acţiona singuri, eventual fiecare pe specialitatea sa. De obicei implorarea 
lor se petrece în vecinătatea unei fântâni, a unor izvoare sau a arborilor simbolici, dar, paradoxal, devotamentul 
faţă de aceşti sfinţi este performat mai ales în biserici, adică în locul în care rolul lor este mult diferit. 

Se ajunge astfel în situaţia în care un cult cu preeminenţe clare precreştine să se susţină ritual şi emoţional 
chiar în locurile cele mai marcate de ortodoxism; vorbesc şi cifrele despre această situaţie: într-o dioceză din 
sudul Franţei, în 1880, 76% din pelerinaje au fost performate în biserici închinate unor sfinţi protectori şi 
receptate de populaţia rurală drept taumaturgi terapeuţi, în timp ce doar 9% dintre pelerini s-au îndreptat spre 
fântâni sau arbori 4 . într-un studiu recent, Laplantine 5 analizează două manifestări pietale aflate la marginea 
creştinismului oficial: tirer Ies saints şi faire Ies voyages: prima practică se referă la o modalitate destul de 
frecventă în Franţa, de a stabili un diagnostic pentru bolnavi - într-un butoi cu apă (sau fântână, sau farfurie, bol, 
oală) se pun mai multe bucăţi de pânză (care provin dintr-o haină a bolnavului, de obicei din cămaşă). Pe fiecare 
dintre bucăţile de pânză se scrie boala posibilă, sfântul care este responsabil cu vindecarea ei (dat fiind că 
tradiţia acreditează mai mulţi sfinţi capabili să vindece aceeaşi boală) şi locul de devoţiune (foarte important, 
pentru că e posibil ca în aceeaşi zonă sfântul „tras” să aibă mai multe locuri de închinăciune sau mai multe locuri 
unde a săvârşit minuni). Bucata de pânză care cade prima la fundul vasului desemnează diagnosticul şi 
tratamentul recomandat bolnavului, precum şi locul unde ar trebui să meargă în călătoria de vindecare. Dacă 
mai multe bucăţi se scufundă, este semn că pacientul suferă de mai multe boli şi va trebui să meargă în mai 
multe călătorii de devoţiune, în concordanţă cu sfinţii notaţi pe bucăţile de pânză scufundate. 

Practica populară este extrem de rafinată, pentru că ea poate furniza informaţii şi asupra gradului de 
intensitate al bolii; dacă pânza se scufundă rapid, concluzia vindecătoarei este aceea că boala este foarte grea, 
uneori chiar mortală (resorturile mentale funcţionează atât de clar în acest caz încât maladia se şi numeşte «mal 
de saint»); dacă pânza se scufundă mai lin, cu ezitări, abia atingând fundul vasului, se poate interpreta că boala 
nu este atât de gravă sau chiar că diagnosticul nu este definitiv. Este vorba aşadar de un diagnostic divinatoriu, 
care se bazează pe credinţa populară - dar acceptat într-o oarecare măsură şi de religia oficială - că există sfinţi 
pricepuţi în vindecarea unor boli, sfinţi terapeuţi. Asistăm nu doar la o „ghicire” a bolii, ci şi la o vizualizare a bolii, 
identificată cu bucata de pânză scrisă. Nu putem trece peste observaţia că procedeul vădeşte o oarecare 
asemănare cu stingerea cărbunilor din tradiţia populară românească, dat fiind faptul că apa folosită la trasul 
sfinţilor este apă sfinţită sau „dintr-o fântână sacră”, deasupra apei se trasează cu mâna semnul crucii, 
„consultaţia” are loc în anumite zile (de post) şi în momente augurale. 

Se cuvine să facem aici o paranteză, pentru a relata un scenariu oarecum analog de terapie prin divinaţie, 
aşa cum era el practicat la sfârşitul secolului XVIIi; ritualul se situează în proximitatea religiosului, chiar dacă 
mecanismele sale de acţiune sunt magice: „unele babe pun pe bolnav cu mânile întinse pe masă sau pe scaune 
şi-i cântă diferite cântece, iar dacă bolnavul mişcă mânile sau picioarele după tactul cântecului, zic că e bolnav 
din sfinte; baba face o rugăciune în gând cu mânile la piept şi ochii închişi ridicaţi spre cer, spunând bolnavului 
boala şi leacul care i se şopteşte la urechi de către sfinte”. 6 

Practici similare sunt şi cele de divinaţie prin utilizarea ghiocului, fusului, oglindei, biciului, cuţitului, brâului, 
sitei, cărţilor sau bobilor; la fel se întâmplă şi cu practica aruncării în apă rece a cositorului fierbinte, a cărui 
imagine solidificată în apă ar furniza informaţii, în opinia babelor, despre partea vătămată a corpului. 7 Nici sfinţii 
români nu sunt ocoliţi de utilizare terapeutică: babele scot ochii sfinţilor ca să farmece cu ei 8 , deşi alteori bucăţile 
scrijelite din dreptul ochilor sfinţilor pictaţi în icoane sunt folosite ca remediu de vindecare magico-religioasă. 

Laplantine denumeşte practicienele acestui tip de ritual magico-religios «la devine», «une vieille 
devineresse» care face «la service de l’eau», sau «tireuse des saints»; ele se aseamănă oarecum cu 
descântătoarele noastre, şi ele, în fond, nişte ghicitoare ale existenţei sau inexistenţei bolii, capabile mai ales să 
detecteze dacă boala este naturală sau „aruncată” de vreun răuvoitor uman sau spirit malefic supranatural, dar 
atmosfera în care lucrează «Ies tireuses des saints» este mult mai impregnată de religios. De altfel, practica este 
considerată drept una religioasă, doar contaminată cu elemente magice, în timp ce descântatul, cel puţin în 
accepţiunea sa culturală românească, răstoarnă proporţiile, favorizând preferenţial magicul. 

Revenind la scenariul „tragerii sfinţilor", consecinţa firească a stabilirii bolii (fixarea etiologiei), a sfântului 
răspunzător şi a celui mai indicat loc pentru închinăciune şi adoraţie a sfântului, în demersul de solicitare a 

acestuia pentru vindecarea bolii, este aceea de a „face o călătorie" la locul indicat, care este, de obicei, o capelă 
a sfântului, o mănăstire sau o fântână sacră. Laplantine notează însă: «contrairement au pelerinage qui est un 
rassemblement collectif officiel conduit par le cure de la paroisse, le voyage reveut un caractere de semi- 
clandestinite et de quasi-contrebande. II se deroule le plus souvent avant la ceremonie chretienne proprement 
dite et â l'insu de pretre» 9 . 

Dacă boala permite acest lucru, cel care face călătoria este chiar cel afectat; dacă acesta este prea bolnav 
sau în imposibilitate de a iniţia un astfel de demers (cazul nou-născuţilor), altcineva poate face această 
întreprindere temerară, pentru a conferi totuşi finalitatea terapeutică actului divinatoriu de desemnare a sfântului 
vindecător. Există cazuri în care o astfel de persoană însoţeşte bolnavul pur şi simplu pentru că ştie exact 
scenariul acestui voiaj terapeutic, socotind că l-a mai făcut încă de multe ori. Dar sunt notate multe cazuri în care 
călătoria este făcută doar de persoane specializate, care şi-au consolidat o asemenea imagine de «faiseuses 
de devotions». Ele ştiu că o astfel de călătorie de devoţiune debutează cu o vizită la capela sfântului, apoi la 
crucea sfinţită din apropierea acesteia, la fântâna sacră despre a cărei apă se spune că are puteri de vindecare, 
la alte cruci sau troiţe din apropiere, astfel încât să se configureze un traseu circulambulatoriu, care să fie 
parcurs pas cu pas de bolnav sau de persoana plătită pentru aşa ceva. Se aruncă monezi în fântânile sacre 
pentru a implora şi chiar răscumpăra vindecarea, se lasă o cămaşă a bolnavului pe postamentul crucifixului sau 
se aduce bolnavului o panglică pentru ca acesta să o poarte la mână, după ce, în prealabil, cu aceasta a fost 
atinsă statuia sau icoana sfântului terapeut. Mai mult, sunt căutate, printre femeile specializate în efectuarea 
acestor pelerinaje la comandă, femei de aceeaşi vârstă sau de aceeaşi condiţie socială şi matrimonială cu a 
bolnavului. 

Uneori, scenariul tămăduirii include şi o a treia etapă - «faire dire des evangiles»: se aprinde o lumânare la 
statuia sau icoana sfântului, iar preotul este rugat să citească o evanghelie - de obicei cu o pildă centrată pe o 
vindecare miraculoasă - peste capul bolnavului, în apropierea imaginii sfântului. Şi acest lucru poate fi dus însă 
la bun sfârşit de persoane plătite să performeze acest act al scenariului. 

Laplantine notează că această meserie (sau, mai elegant spus, acest „dar”) de a numi sfinţii responsabili 
de o anumită boală este transmisă de obicei pe linie maternă, în cadrul aceleiaşi familii - încă o informaţie ce ne 
trimite spre instituţionalizare, pentru că aduc în atenţia noastră persoane care intermediază, şi care sunt «des 
veritables professionnelles». Uneori, „trăgătoarea de sfinţi" îşi completează activitatea cu aceea de „făcătoare 
de călătorii", adică ea cumulează practica diagnosticului cu cea a tratamentului («des devins» - «faiseuses de 
devotions»), făcând din aceste demersuri o veritabilă profesie, bine remunerată de altfel. 

Se vorbeşte, apoi, în Normandia, de personaje similare, care practică astfel de încercări de „vindecări 
plătite", cum le-am putea numi: «diseuses de neuvaines, qui se flattent d'etre en bonne relation avec Ies saints». 
Sunt femei specializate în performarea unor scenarii religioase care folosesc sănătăţii: aprind lumânări la 
picioarele unor anumiţi sfinţi, se roagă în biserică în anumite zile ale săptămânii: «Elles jouent aussi le role de 
guerisseuses, ce qui leur vaut des ennuis aussi bien avec le medecin qu'avec le cure qui n'apprecie guere cette 
paroissienne negligente de se devoir religieux Ies plus elementaires». 10 

Autoarea studiului numeşte astfel de manifestări „deviaţii", care deturnează clar actul rugăciunii sau cel al 
pelerinajului de la scopul său iniţial. 

Andre Juillard discută şi el o anume profesionalizare şi instituţionalizare a actului terapeutic cu bază 
ritualică. El se referă la o categorie de vindecători («bien representee de nos jours», subliniază autorul), «Ies 
leveurs de maux» 11 , care practică încă un soi de rugăciune secretă cu caracter medical şi religios (de sorginte 
catolică) şi care are în vedere simptomele corporale ale maladiei. Este vorba despre un text scris, nu de foarte 
ample dimensiuni, care aminteşte de descântecele noastre (cu diferenţierile semantice scripturalitate/oralitate) 
şi care procedează, potrivit unui scenariu magico-ritualic, la o evaluare a energiei malefice reprezentată ca o 
forţă agresivă a naturii ce subjugă corpul într-un demers de maledicţie, mergând până la a omorî pe cel vizat. 
Apelul se face la puterea taumaturgică a sfinţilor terapeuţi şi la lisus Hristos, printr-o reîntoarcere la fondarea 
actului terapeutic original performat arhetipal. Formula declamată de aceşti «leveurs de maux» „curăţă" şi 
„spală" efectiv organismul de rele, trimiţând răul la originile sale, îndepărtându-l de organismul uman. 
Rugăciunile sunt scrise de către aceşti vindecători pentru fiecare bolnav, în funcţie de bolile sale. Formule 
magico-religioase sunt utile în punerea oaselor şi muşchilor la loc, în vindecarea rănilor sau în cicatrizarea 
plăgilor. Totul este doar intermediat însă, se subliniază, de vindecătorul magic, pentru că adevărata anihilare a 

forţelor care persecută omul o realizează vindecătorul divin, specializat pentru acest demers curativ: Sfântul 
Simon este apelat pentru muşcătura de viperă, Sfânta Appoline, pentru durerile de dinţi etc. Sfinţii 
binecuvântează, conjură, exorcizează sau recomandă administrarea unui remediu empiric pe bază vegetală, 
realizat de vindecător, într-un demers comun de „medicină a săracilor". 

în fine, scopul lucrativ al acestor activităţi a scăzut în ultima vreme - notează Laplantine - probabil şi pentru 
că prea puţine persoane mai apelează la aceste practici, iar fostele performere sunt astăzi vânzătoarele de 
lumânări, medalii sau panglici sau persoanele care stau la intrarea în mănăstiri şi dau explicaţii turiştilor sau 
credincioşilor despre foloasele slujbelor bisericeşti. Se înţelege însă, din observaţia antropologului, că astfel de 
demersuri erau instituţionalizate încă în secolul XIX şi că erau plătite, persoanele specializate în astfel de practici 
terapeutice făcând din această deprindere o ocupaţie constantă. 

Asistăm, aşadar, la câteva scenarii medico-religioase puse în act de persoane specializate, care 
performează actele oarecum „prin procură” şi care sunt recompensate, de cele mai multe ori financiar, pentru 
efortul depus. Liturgicul este mult estompat de folcloric, multe dintre etapele „călătoriei”, ca formă uşor 
oportunistă de pelerinaj, fiind masiv impregnate de credinţe magico-ritualice. Este destul de dificil să găsim 
corespondenţe exacte ale acestor „meserii” populare în cultura românească. 

Descântătoarele şi ceilalţi vindecători din lumea satului acţionează - în opinia noastră - mai mult în 
apropierea magicului, decât în proximitatea religiosului, chiar dacă uneori scenariile performate se aseamănă 
mult cu cele pomenite. „Femeile iertate" din satele ardelene preiau o parte din astfel de activităţi din arealul larg 
al terapeuticului popular, efectuând uneori demersuri curative, profilactice sau propiţiatorii pentru alte persoane 
şi clădind astfel un nou eşafodaj pentru instanţa de rol în comunitatea tradiţională. Ele fac prescura pentru 
bolnavi, ele activează descântecele de boală, ele confecţionează cămaşa pentru ciumă. Mai există apoi în 
comunităţile rurale femei recunoscute pentru evlavia lor şi pentru că sunt foarte credincioase. Pornind de la 
astfel de considerente, ele sunt deseori solicitate să participe la diferite acţiuni de grup - rugăciunile din timpul 
maslului, seriile de rugăciuni de la liturghia de dimineaţă pentru bolnavi, mai ales din timpul posturilor sau 
cântările şi rugăciunile din timpul parastasului. Toate aceste solicitări pornesc din credinţa că „dacă să roagă mai 
mulţi odată, mai degrabă le aude Dumnezeu şi i-i tare drag” 12 . însă chiar dacă ele sunt apoi recompensate 
benevol prin oferirea de ajutor în muncă, nu deţinem informaţii potrivit cărora ar fi recompensate şi financiar. 

în satele Sălajului, Sfântul Haralambie este relativ puţin cunoscut în anii din urmă, astfel că o practică 
terapeutică, relaţionată aşadar direct cu specializarea sfântului, prilejuită de sărbătoarea sa, ne-a atras atenţia 
în mod special: „la Sfântul Haralambie (10 februarie), oamenii sfinţeau la biserici o cantitate de făină pe care o 
foloseau apoi ca leac pentru animalele ce se îmbolnăveau în timpul anului” 13 . 

Scenariul se construieşte deci vizibil pe un melanj de credinţe magice (contagiunea) şi religioase (sfinţirea 
cu agheazmă). Informaţia este reluată mai amplu de o altă persoană intervievată: „când îi sărbătoare mare la 
beserică să duc hainele omului bolnav şi lângă ele să pune ulei şi fărină şi să pun tăte pă masă şi le sfinţeşte 
popa; hainele să iau pă corpu gol dă către bolnav şi aşe le poartă câteva zâle, că să însănătoşeşte, iară cu uleiu 
să unje pă la încheieturi şi pă frunte, să-i fie de leac. Fărina aia să pune în mâncare pântru bolnavi, şi li să dă 
să mănânce; iară dacă mai rămâne, să pune bine, s-o ai şi altă dată. Da îs femei care sfinţăsc tătdeauna fărină 
şi după aceie dau pân sat, pă la bolnavi, dă leac; ea nu să plăteşte de la cine o iei, aşe, sfinţâtă, numa că poate 
că-ţi dă şi ăla ceva, ori te ajută la ceva, că-i dai fărină" 14 . 

Remarcăm deci aceeaşi ambiguitate a termenilor schimbului: femeile mai grijulii, care sfinţesc preventiv o 
cantitate oarecare de făină, nu o fac pentru câştiguri materiale imediate, ci mai mult pentru a putea fi de ajutor 
celor bolnavi. 

Este notabilă însă această intruziune a economicului chiar şi în sfera religiosului medicalizat, când, în 
anumite cazuri, există tentaţia de a transforma până şi credinţa într-o sursă de câştig. Acest lucru se poate 
observa deseori şi cu ocazia performării marilor sărbători sau a săvârşirii unor pelerinaje, când punctul terminus 
al acestora este, de regulă, desfacerea de produse artizanale cu caracter adiacent religiosului, într-un demers 
de „comercializare” a actului religios. 

Editarea textelor folclorice ca act de valorificare ştiinţifică: restituiri si revizuiri 

O scurtă „ochire retrospectivă" asupra folcloristicii româneşti din ultimii aproape 15 ani, de după 1990 deci, 
arată clar că una din direcţiile de lucru pe care s-au angajat cercetători din generaţii diferite este aceea a 
recuperării trecutului, nesaţ al recuperării care s-a materializat, în primul rând, în grăbirea cu care au fost 
retipărite marile corpusuri ale etnografiei şi folclorului românesc datorate întemeietorilor, înainte-mergătorilor 
acestor discipline la noi, de la Simion Florea Marian, Tudor Pamfile şi Artur Gorovei la Elena Niculiţă-Voronca, 
Elena Sevastos, Gh. F. Ciauşanu, Marcel Olinescu şi alţii. Şi-au adus contribuţia la acest efort recuperator 
folclorişti şi editori cu vechi state de serviciu în domeniu, precum, Iordan Datcu, loan Şerb, I. Oprişan, Virgil 
Florea, dar şi unii mai nou-veniţi. Amintesc aici pe prodigioasa Antoaneta Olteanu, care a impus, la Editura 
Paideia din Bucureşti, un amplu program de reeditare a clasicilor folcloristicii româneşti urmat cu stricteţe (reţin 
volumele selective Simion Florea Marian, Mitologie românească şi Botanică românească, ambele apărute în 
anul 2000, apoi Tudor Pamfile, Văzduhul după credinţele poporului român, Diavolul învrăjbitor al lumii ; 
Pământul..., Cerul şi podoabele lui, 2001, Artur Gorovei, Ouăle de Paşti, 2001, lon-Aurel Candrea, Lumea 
basmelor, 2001, precum şi mai puţin cunoscuta lucrare a lui George Bujoreanu, Boli, leacuri şi plante de leac, 
apărută la Sibiu, în 1936, retipărită în 2001); pe regretata Lucia Berdan cu un competent studiu introductiv la 
ediţia din Elena Niculiţă-Voronca, Datinile şi credinţele poporului român adunate şi aşezate în ordine mitologică, 
realizată de Victor Durnea; pe Alexandru Dobre, care a inaugurat seria „Folclorişti evrei din România" (din care 
au apărut studii şi culegeri de folclor semnate de Mihail Canianu, Studii şi culegeri de folclor românesc, 1999; 
Sal. Segal, Din folclorul poporului evreu. Credinţe, datini şi superstiţii, 2000; I. A. Candrea, Iarba fiarelor. Studii 
de folclor. Din datinile şi credinţele poporului român, 2001; Lazăr Şăineanu, Studii folclorice. Cercetări în 
domeniul literaturii populare, 2003); pe Petre Florea, cu o ediţie ştiinţifică a studiului inedit al lui Tudor Pamfile, 
Dragostea în datina tineretului român, Editura Saeculum I.O., 1998 şi o alta, la fel de elaborată, la Boli şi leacuri 
la oameni, vite şi păsări, aceeaşi editură, 1999, şi Mozes Gaster, Studii de folclor comparat, 2003. 

„Grăbirea”, pe care o evocam mai sus, îşi are explicaţia ei, căci toate aceste opere fundamentale ale 
etnografiei şi folclorului românesc, puse la index de cenzura comunistă, în primul rând datorită conţinutului ier 
religios-creştin învederat, deveniseră adevărate rarităţi bibliografice, încât consultarea lor ajunsese o problemă 
chiar şi pentru specialişti. Aceasta explică, dar nu justifică, apariţia simultană, la două edituri diferite a aceleiaşi 
cărţi, unele neglijenţe stridente în retipărirea lor (cazul cel mai izbitor fiind aşa-zisa ediţie la Tudor Pamfile, 
Mitologie românească, îngrijită de Mihai Alexandru Canciovici, Editura ALL, 1997, în care nu numai că nu au fost 
eliminate erorile tipografice din ediţia princeps, dar s-au adăugat altele noi) şi nici intervenţiile îndrăzneţe ale 
editorilor în structura şi chiar în titulatura volumelor. De pildă, Sim. FI. Marian nu şi-a intitulat niciodată cele trei 
volume consacrate naşterii, nunţii si înmormântării la români „Trilogia vieţii", aşa cum au apărut acestea la 

Editura „Grai şi Suflet - Cultura Naţională”, 1995. în numele adevărului, menţionez că titlul dat de editori este 
inscripţionat numai pe cotorul volumelor şi în paranteze drepte, ceea ce face evident pentru oricine că e vorba 
de o „găselniţă” editorială. Trebuie să spunem, de asemenea, că cele trei volume din Sărbătorile la români de 
acelaşi Sim. FI. Marian aveau raţiunea lor de a fi editate separat, încât gruparea, din motive strict tipografice, în 
numai două (ediţia Iordan Datcu, Editura Fundaţiei Culturale Române, 1994), le schimbă, într-o bună măsură, 
structura gândită iniţial de autor şi care îi fusese impusă de cunoaşterea amănunţită şi exactă a realităţii 
consemnate. 

„Grăbirea” cu care ne-am repezit cu toţii să recuperăm aceste fundamente ale culturii naţionale nu justifică, 
totuşi, apariţiile simultane, la edituri diferite, a aceleiaşi cărţi - Datinile şi credinţele poporului român de Elena 
Niculiţă-Voronca în ediţia Durnea, menţionată mai sus, şi în ediţia Iordan Datcu (2 voi., Editura Saeculum I.O., 
1998) - sau a unor studii ale aceluiaşi autor: Poreclele la români (1895) de lon-Aurel(iu) Candrea apare în 
volumul Lumea basmelor. Studii şi culegeri de folclor românesc, ediţie îngrijită de Antoaneta Olteanu, cuvânt 
înainte de Alexandru Dobre, Editura Paideia, 2001, pp. 109-192 şi în volumul Iarba fiarelor. Studii de folclor. Din 
datinile şi credinţele poporului român, cuvânt înainte de Dan Floria Mazilu, studiu introductiv şi ediţie de 
Alexandru Dobre, Fundaţia Naţională pentru Ştiinţă şi Artă, Academia Română, Institutul de Istorie Literară „G. 
Călinescu”, 2001, pp. 149-208. Cheltuială dublă de trudă intelectuală şi de fonduri băneşti, când toate aceste 
resurse ar fi putut fi îndrumate spre realizarea unor ediţii critice, ştiinţifice, pe drept cuvânt recuperatoare şi 
lămuritoare, nu purtătoare de inexactităţi şi creatoare de confuzii... 

Un exemplu în acest sens ar putea fi cele două volume cuprinzând textele în proză aflate în răspunsurile la 
Chestionarele lui B.P. Flasdeu din 1877 (juridic) şi, mai ales, din 1884 (Programa pentru adunarea datelor 
privitoare la limba română), întâiul publicat de I. Oprişan sub titlul Omul de flori. Basme şi legende populare 
româneşti în seria B.P. Flasdeu, Opere, voi. V - Folclor literar, tom II Proza populară, Editura Saeculum I.O. - 
Editura Vestala, 1997, 399 p., al doilea îngrijit de Lia Stoica Vasilescu, sub titlul Literatură populară. Basme 
populare româneşti, cu o prefaţă de Ovidiu Bârlea, Editura „Grai şi Suflet - Cultura Naţională”, 2000, 320 p. 

Trebuie observat, mai întâi, că ediţia de la Editura „Grai şi Suflet - Cultura Naţională” apare în anul 2000 şi 
are drept prefaţator pe Ovidiu Bârlea care, se ştie, trecuse în lumea umbrelor pe 7 ianuarie 1990, fără ca acest 
„amănunt" biografic să fie menţionat explicit sau marcat, măcar grafic, cumva, în text. în scurta sa prefaţă, Ovidiu 
Bârlea face vorbire despre „cele două volume [care] reprezintă a doua fază a valorificării preţiosului material 
folcloric din răspunsurile la Chestionarele lui B.P. Flasdeu” (p. V). Putem presupune că un al doilea volum, gata 
de tipar înainte de moartea eminentului folclorist, cuprinde poezia populară sau speciile versificate ale folclorului, 
în timp ce primul, cel apărut în 2000, „înmănunchează proza populară, atâta câtă se află ea risipită la diferitele 
capitole ale răspunsurilor" (Idem). Cât priveşte menţiunea despre „a doua fază a valorificării preţiosului material" 
este limpede că Bârlea avea în vedere începutul desţelenirii răspunsurilor la Chestionarele lui Flasdeu datorat 
lui I. Muşlea şi continuat de el însuşi prin publicarea Tipologiei folclorului din răspunsurile la Chestionarele lui 
B.P. Hasdeu, Editura Minerva, 1970, cu un amplu studiu introductiv, B.P. Hasdeu şi folclorul, pp. 9-69, din care 
notele, fix 199, ocupă 10 pagini! 

Chiar de atunci, Ovidiu Bârlea repertoriase piesele epice aflătoare în răspunsuri şi le aşezase, într-o ordine 
cvasialeatorie, în partea a doua a Tipologiei, în capitolul „Genuri şi specii de artă”, între „Ghicitori” şi „Balade”, 
pp. 530-550. 

Cei doi editori de azi -1. Oprişan (1997) şi Lia Stoica Vasilescu (2000) - au mers „la sigur”, pe urmele lui I. 
Muşlea şi O. Bârlea, făcând mai mult efortul descifrării şi transcrierii textelor scrise cu mai bine de 100 de ani în 
urmă de către corespondenţii marelui savant. Ediţia realizată de I. Oprişan este mai completă (135 de texte faţă 
de 120 în ediţia Lia Stoica Vasilescu) şi conţine un aparat critic bine pus la punct, indicând exact sursa, variantele 
(dacă există) şi încadrarea tipologică după Catalogul internaţional Aarne-Thompson. 

Totuşi, aceste restituiri absolut necesare ridică unele semne de întrebare asupra cărora n-ar fi de prisos să 
stăruim puţin. Este vorba, mai întâi, de o chestiune de atribuire. în ambele cazuri, Flasdeu este creditat cu 
calitatea de culegător, de autor al respectivelor culegeri, când bătrânul savant (aşa îl arată portretul canonic, căci 
în fapt, la 1877 n-avea nici 40 de ani!) nu şi-a pus niciodată problema realizării unei colecţii de literatură 
populară, de poezie sau de proză populară, rostul chestionarelor fiind explicit acela de a aduna material 
documentar pentru „obiceile juridice”, primul, şi pentru dicţionarul istoric al limbii române, al doilea. Editorii din 
1970, I. Muşlea şi O. Bârlea, fuseseră mai circumspecţi, deşi nu şi mai inspiraţi, când îşi numiseră lucrarea 

Tipologia folclorului din răspunsurile la chestionarele lui B.P. Hasdeu. Oricum, se feriseră de o atribuire 
nerevendicată vreodată de Hasdeu însuşi şi nesusţinută de realitatea faptelor. A include textele folclorice 
excerptate de noi, cei de acum, din maldărul de manuscrise de diverse provenienţe de la sfârşitul secolului al 
XlX-lea în seria de Opere a lui B.P. Hasdeu nu poate să creeze decât confuzie, mai ales în mintea cititorului 
tânăr de astăzi. 

Dacă acesta ar fi tentat să compare cele două ediţii, confuzia ar spori şi mai mult, căci în ediţia Lia Stoica 
Vasilescu, pe lîngă cele 120 de texte din răspunsurile la Chestionarele lui B.P. Hasdeu, într-o Anexă sunt 
transcrise încă 50 de naraţiuni extrase dintr-un manuscris existent, ni se spune, în Arhiva IEF, provenind din 
fosta arhivă de folclor a Ministerului Artelor. .Aceste poveşti au fost culese toate în anul 1874, în lunile de vară, 
în urma unei circulare a revizoratului şcolar al jud. Ilfov" sau la iniţiativa „unor culegători notorii bucureşteni", 
precum I.C. Fundescu şi P. Ispirescu, cum presupune, poate pe bună dreptate, Ovidiu Bârlea. Cum pot fi 
acestea publicate sub numele lui Hasdeu, nu-mi pot explica. Cert este că ele (textele) vor intra, în cazul 
cercetătorului grăbit, în bibliografia hasdeeană, în timp ce autorul fidel normelor ştiinţifice de redactare va umple 
subsolul paginilor cu note explicative. 

Vorba zisă cândva de o persoană importantă a zilelor noastre despre „sinergia faptelor" şi „meandrele 
concretului" se verifică în cazul acestei restituiri necesare, cu valoare documentară şi culturală de netăgăduit, 
dar felul cum s-a făcut poate complica lucrurile şi produce nedumeriri şi controverse cvasigratuite. 

Această meteahnă a atribuirilor nu e nouă. Să ne amintim că, din considerente mai mult morale sau 
justiţiare decât ştiinţifice, Iordan Datcu, o autoritate în materie, îl cocoţa pe Christea N. Ţapu pe poziţia autorului 
colecţiei Materialuri folcloristice (1900), alături de Gr. G. Tocilescu, când istoricul şi arheologul nu îşi asumase în 
niciun fel „paternitatea" asupra colecţiei, nici calitatea de culegător. De altfel, pe foaia de titlu a ediţiei din 1900 
citim foarte clar: Materialuri folkloristice culese şi publicate sub auspiciile Ministerului Cultelor şi învăţământului 
Public prin îngrijirea lui Gr. G. Tocilescu. „Prin îngrijirea", deci, lui Gr. G. Tocilescu (despre calitatea acestei 
„îngrijiri” s-au pronunţat, la timpul potrivit, cei îndreptăţiţi să o facă). Materialuri folkloristice nu este o colecţie de 
autor, nici o antologie, aşa încât atribuirea calităţii de autor lui Christea N. Ţapu, pe criteriul numărului mare de 
texte pe care el le-a notat şi le-a trimis spre publicare reprezentantului Ministerului Cultelor etc. nu face decât să 
provoace confuzie şi chiar să creeze o nouă nedreptate (dacă ar fi vorba de aşa ceva), alţi culegători la fel de 
harnici neobţinând o astfel de „reparaţie morală" din partea editorului de acum câteva decenii (voi. I, 1980; voi. 
II-III, 1981), ale cărui merite în recuperarea unora dintre fundamentele culturii naţionale sunt de netăgăduit şi 
le-am evidenţiat ori de câte ori ni s-a oferit ocazia, inclusiv cu prilejul retipăririi corpusului de Materialuri 
folkloristice. 

Cei care vin şi care, poate, vor fi interesaţi, la rândul lor, de această moştenire, vor trebui să restituie colecţia 
în alcătuirea ei iniţială, să-i adauge un aparat critic prin care să fie funcţională, în raport cu instrumentele de lucru 
elaborate în secolul al XX-lea, să evidenţieze contribuţia fiecărui culegător, sursele textelor (informatori, 
localităţi) ş.a.m.d. 

Un caz încă mai tulburător de atribuire este coprezenţa, pe coperta unei cărţi apărute în 1998, a 
etnomuzicologului Constantin Brăiloiu (1893-1958) şi a folcloristului contemporan Sabina Ispas (n. 1941). Datele 
biografice resping, chiar şi cu prezumţia deosebitei precocităţi ştiinţifice a cercetătoarei, orice posibilitate de 
colaborare directă â celor doi. Abia pe coperta interioară, sub titlul Sub aripa cerului (Editura Enciclopedică, 
1998) se desluşeşte că Sabina Ispas semnează „Comentarii etnologice asupra colindei şi colindatului", iar C. 
Brăiloiu este prezent cu „Colinde şi cântece de stea", antologie realizată de Sabina Ispas, Mihaela $erbănescu 
şi Otilia Pop-Miculi. 

Crescut dintr-o vie necesitate, proiectul de recuperare a textelor de bază ale folcloristicii şi etnografiei 
româneşti, la care s-au înhămat, de bunăvoie şi nesiliţi de nimeni, cercetători şi editori prestigioşi, se desfăşoară 
cam la întâmplare, în afara oricărei coordonări sau îndrumări (horribile dictu!) şi cu o oarecare (justificată) 
grăbire, cu consecinţele văzute, încât chiar de acum se impune o operaţie de revedere a restituirilor şi de 
revizuire a revizuirilor, într-un proces de valorificare ştiinţifică reală a tezaurului culturii populare tradiţionale. 



Drd. loana-Ruxandra FRUNTELATĂ 

(Universitatea din Bucureşti) 


Potenţial şi riscuri ale aplicării modelelor lingvistice în cercetarea etnologică 


Dintre ştiinţele umaniste ce căutau să-şi modernizeze aparatul metodologic renunţând la descriptivismul empiric 
în favoarea unei rigurozităţi formale, disciplinele antropologice s-au emancipat relativ târziu de concepţia organicistă 
a secolului al XlX-lea, căutându-şi fundamentul teoretic în descoperirile avansate ale lingvisticii de la începutul 
secolului al XX-lea. 

Ferdinand de Saussure, Louis Hjelmslev, Roman Jakobson şi Piotrî Bogatyrev, Edward Sapir şi Benjamin Lee 
Whorf sunt numele de referinţă atunci când dorim să înţelegem implicaţiile modelului lingvistic în morfologia narativă 
a lui V. Propp, antropologia structurală a lui Levi-Strauss ori hermeneutica filosofică sau literară a lui Jacques Derrida, 
R. Barthes sau T. Todorov. în plină strălucire până în deceniul şapte al secolului XX şi iradiindu-şi fascinaţia şi în 
decadele următoare, mai ales în zonele culturale cu acces mai întârziat la lucrările fundamentale ale curentului, 
structuralismul va fi continuat aproape firesc de focalizarea metodologică asupra teoriei actelor de comunicare sau 
va fi negat de abordarea contextualistă, ce ţine seama de natura experienţială a obiectului antropologiei culturale sau 
sociale. 

Desprinderea de modelul lingvistic nu poate fi însă totală atâta vreme cât limba şi cultura sunt interdependente. 
Exprimarea verbală va fi, desigur, studiată ca parte integrantă a culturii, cu mijloace lingvistice specifice naturii 
obiectului. în acelaşi timp, consecinţele articulării unei culturi în coordonatele unei limbi anume sunt mult mai 
profunde dacă acceptăm ipoteza Sapir-Whorf şi Korzybski, formulând ideea că limbajul e clasificator şi organizator 
al experienţei sensibile\ Edward Sapir mergea mai departe, afirmând că limba este obiect al etnologiei, fapt cultural 
de sine stătător, dar şi cultura, la rândul ei, poate fi studiată ca o limbă 2 . Ipoteza Sapir-Whorf aducea de fapt la zi 
tezele lui Humboldt privind dependenţa reciprocă intre limbă şi viziunea despre lume din interiorul oricărei culturi 3 . 

Precondiţionarea culturii de către limbă ridică problema filosofică a naturii înnăscute a celei de-a doua: dacă, 
datorită particularităţilor lui anatomice, omul se naşte cu un aparat fonator adaptat producerii sunetelor, atunci este 
firesc să presupunem că „organul limbajului" are o proiecţie concretă la nivelul sistemului nervos central încă din 
primele clipe de viaţă, deci omul este „predestinat” vorbirii. Schimburile dintre fiinţa umană şi realitate se desfăşoară 
exclusiv prin intermediul limbajului ce precede sau este simultan cu gândirea şi, în felul acesta, determină viziunea 
omului despre lume. Cultura, ca „transcriere" a gândirii omului în „cartea naturii", nu este altceva decât un limbaj. Ce 
poate fi deci mai firesc decât aplicarea modelului lingvistic în interpretarea culturii? 

Adepţii acestui model nu luau, totuşi, în considerare caracterul de ipoteză al teoriei amintite. Nu s-a putut 
demonstra ştiinţific că limba este un dat al omului, existând argumente credibile şi în favoarea caracterului dobândit 
al acestei adevărate pietre unghiulare a cunoaşterii şi comunicării. Disputa bine cunoscută de la mijlocul anilor 70 
ai secolului XX, între Noam Chomsky şi Jean Piaget, se încheie printr-un compromis între cele două puncte de 

vedere şi nu printr-o soluţie tranşantă în favoarea ipotezei preformismului (a limbajului înnăscut) sau a celei auto- 
organizaţionale (a limbajului construit) 4 . 

Benjamin Lee Whorf încerca, studiindu-i pe indienii Hopi, să demonstreze valabilitatea ipotezei determinării 
lingvistice a experienţei culturale. Dar Claude Levi-Strauss acordă ipotezei respective valoare de axiomă atunci când 
propune transformarea metodologică a antropologiei miturilor 5 . 

Critica dură adusă de Toma Pavel teoriei levi-straussiene avertizează asupra riscurilor de transfer al modelului 

metodologic al unei discipline la alta, cu trăsături şi obiective diferite:.nu numai că Levi-Strauss a evitat să ia în 

considerare alte curente recente din lingvistică şi fonologie, ca şi cum până în 1954 comunitatea lingvistică ar fi 
acceptat deja în unanimitate rezultatele Scolii de la Praga formulate în scrierile lui Roman Jakobson ca soluţie optimă 
pentru fonologie; el s-a ferit, în plus, să examineze cât de adecvate erau pentru analiza miturilor modelele din 
fonologia structurală" 6 . 

„Potrivit interpretării date de Levi-Strauss mitului lui Oedip, întocmai cum semnul lingvistic se compune din două 
laturi (sunet şi concept) unite prin legături arbitrare, tot astfel fiecare mit conţine o istorie aparentă şi o structură 
ascunsă. Relaţiile dintre cele două niveluri sunt arbitrare şi orice interpretare a unui mit care foloseşte numai istoria 
sa aparentă este prin definiţie greşită. Pentru a descoperi structura ascunsă, trebuie întrebuinţate tehnici fonologice, 
întrucât fonologia este cea care reduce cel mai bine sunetele rostite la sisteme simple de bază" 7 . Toma Pavel 
demonstrează convingător că analiza structurală a miturilor întreprinsă de Claude Levi-Strauss nu face altceva decât 
să se revendice superficial de la un model fonologie, pentru că nu respectă cele cinci condiţii ale fonologiei clasice 
şi nu explică motivele tratării miturilor ca structuri fonologice, alegerea cea mai puţin edificatoare pentm antropolog, 
în condiţiile existenţei unor modele lingvistice mai adecvate obiectului antropologiei, precum cel morfologic, 
semantic, sintagmatic sau chiar sintactic 8 . 

Cu toate acestea, analiza structurală, aşa cum a fost ea concepută şi aplicată de Levi-Strauss, reprezintă o 
etapă salutară în istoria disciplinelor antropologice. Efortul de a prinde materialul etnofolcloric într-un sistem diferit de 
coloşii greoi rezultaţi în urma demersurilor comparativiste şi funcţionaliste din cercetările anterioare, descoperirea 
unor relaţii - dacă nu „necesare", măcar posibile şi operative - între elementele sistemului creat, lectura sintagmatică 
şi paradigmatică a miturilor ca alternativă la opoziţia diacronic-sincronic, ce se dovedea adesea improprie şi tributară 
istoricismului, redefinesc antropologia secolului XX ca disciplină a cunoaşterii, cu deschideri către studiul relaţiei 
dintre mentalitate şi formele de exprimare a acesteia. Levi-Strauss utilizează de fapt termenii şi sugestiile logice 
oferite de modelul lingvistic şi-şi creează, cu ajutorul lor, propriul sistem metodologic, pe care îl impune, într-o 
manieră radicală, ca pe întâiul demers ştiinţiific real din antropologia de până la el. 

Dincolo de raţiunile de strategie culturală utilizate pentru promovarea direcţiei lui, părintele structuralismului 
antropologic era însă conştient de criticile la care se expunea. O prea literală fidelitate faţă de metoda lingvistului îi 
trădează în realitate spiritul, scria el în Antropologia structurală 9 , avertizând că atitudinile sociale (...) nu aparţin 
aceluiaşi nivel ca structurile lingvistice, ci unui nivel diferit, mai superficial 10 . Ca exemplu, antropologul francez alegea 
să prezinte observaţiile lui Lounsbury, care constatase că populaţia oneida foloseşte două prefixe pentru a denota 
genul feminin, dar nu a putut descoperi pe teren comportamente sociale care să justifice diferenţierea existentă la 
nivelul limbii. în continuare, Levi-Strauss nu compară întreaga structură a societăţii cu structura lingvistică, selectând 
doar anumite structuri unde analiza la acest nivel i se pare relevantă: sistemul de înrudire, ideologia politică, 
mitologia, ritualul, arta, codul de politeţe şi cel gastronomic ale unor grupuri sociale 11 . în opinia lui, cultura nu constă 
(...) în forme de comunicaţie care îi aparţin în exclusivitate (ca limbajul), ci şi - ba, poate, mai ales - din reguli 
aplicabile la tot felul de Jocuri de comunicaţie”, fie că ele se desfăşoară pe planul naturii sau pe acel al culturii 12 . 

Cu toate că abordarea structuralistă nu ţine cont de imposibilitatea simplificării structurilor sociale obiectivate din 
societăţile complexe la structuri mentale şi de postulatul psihanalitic al caracterului prelingvistic al procesului primar 
ce guvernează inconştientul, posteritatea critică îi recunoaşte lui Levi-Strauss meritele legate de studierea 
parentalităţii şi a mitologiei şi contribuţia decisivă în domenii precum teoria ritualului, etnologia artei, studiul 
taxonomiiior populare şi al etno-ştiinţelor, în general, sau problema (atât de nesatisfăcător pusă până la el) a 
clasificărilor totemice 13 . 

Oricât de seducătoare, analiza structurală, în termenii propuşi de Levi-Strauss, nu a creat un curent metodologic 
fidel maestrului şi lucrul acesta se datorează imposibilităţii de a aplica termenii sistemului în absenţa intuiţiei 
unificatoare şi singulare a autorului Gândirii sălbatice. Metoda a oferit însă versiunea antropologică a demersului de 

fundamentare ştiinţifică a disciplinelor umaniste, prezent în sociologia, psihologia, filosofia şi hermeneutica literară a 
secolului al XX-lea, prin abordări dominate de ideea legăturii dintre limbă, gândire şi creaţie. 

Din rândul disciplinelor etnologice, aderenţa mai pronunţată a folclorului literar la modelul lingvistic se explică 
prin gradul înalt de formalizare a expresiei verbale a culturii orale tradiţionale. Modelul morfologic este consacrat de 
Morfologia basmului, opera lui V.I. Propp fiind considerată un manual de gramatică narativă cu reguli aplicabile 
materialului epic folcloric în ansamblu (aşa cum o dovedesc replicile româneşti în spiritul metodei morfologice 
semnate de N. Roşianu sau de Al.l. Amzulescu). Alături de Forme simple de Andre Jolles (1929) şi de Folclorul ca 
formă particulară a creaţiei, studiul lui Jakobson şi Bogatyrev din 1928, Morfologia basmului (apărut tot în 1929), 
argumentează, prin urmare, validitatea modelului lingvistic în cercetarea folcloristică. Natura arbitrară a semnului 
lingvistic compus din semnificat şi semnificant şi accentul deplasat dinspre elementele sistemului spre relaţiile dintre 
acestea, organizate în opoziţii binare, sunt propoziţii teoretice acceptate de acum înainte şi în metodologia cercetării 
folclorului. Calitatea intrinsecă a modelului redus este că el compensează renunţarea la dimensiuni sensibile prin 
achiziţia unor dimensiuni inteligibile 14 . 

Dacă trăsăturile culturii populare justifică sistematizarea prin abordare formală după modele lingvistice, 
caracterul ei contextual necesită o întoarcere la procesele concrete ce explică dinamica faptelor de cultură, mutaţiile 
suferite de stereotipiile ei. Teoria actelor de comunicare oferă un nou model înrudit cu cele lingvistice, convenabil în 
studiul culturii şi având avantajul de a decupa microstructuri coerente în interiorul unui sistem cultural, organizate prin 
descrierea relaţiilor între cele şase elemente ale actului de comunicare: emiţător, destinatar, mesaj, canal, cod şi 
context. Aceasta asigură şi o anumită flexibilitate a interpretării, exegetul unei culturi având posibilitatea de a-şi 
schimba perspectiva în funcţie de domeniul de interes: astfel, dacă îl preocupă statutul emiţătorului în cultura 
populară, poate studia performerul ca autor, interpret sau comentator al creaţiei orale sau al mentalităţii grupului; 
dacă este atras de valoarea intrinsecă a mesajului, îşi va asocia metoda de studiu cu cea filologică şi/sau cu cea 
estetică; dacă îl interesează destinatarul, se poate situa în tabăra exegezei pragmatice a efectelor produse de mesaj 
asupra grupului ş.a.m.d. 

în fine, faptul de cultură ca act de comunicare în ansamblu, compus din elemente analizate separat şi în relaţiile 
dintre ele, se constituie în obiect antropologic studiat cu mijloacele teoriei performanţei. 

Vorbind despre faptul de folclor ca act de comunicare şi subliniind avantajele ordonatoare ale acestei metode, 
Mihai Pop observa că încercând să detaşăm din analiza structurală a categoriilor folclorice sistemul general al 
mijloacelor de expresie (...) ne îndepărtăm de acele creaţii considerate realizări artistice, cu valori şi calităţi stilistice 
proprii. Acestea trebuie considerate, ca şi operele literare, semne cu o semnificaţie proprie 4 , prin urmare, teoria 
semiotică va completa demersul antropologic, ajungând să atingă nu numai elementele formale ale culturilor orale 
tradiţionale, ci şi sistemul gândirii populare, marcat de o percepţie simbolică a realităţii 15 . Se implică astfel şi 
dimensiunea imaginară a construcţiei culturale, ce se sustrage abordării lingvistice. 

Apropiindu-se de ştiinţele exacte prin rigurozitatea metodelor şi logica sistematizării obiectului, lingvistica era, 
însă, în secolul XX, disciplina umanistă cu potenţialul cel mai ridicat de a oferi modele metodologice pentru întreg 
domeniul. Antropologia datorează perspectivei lingvistice consolidarea unei terminologii proprii, rafinarea teoriei sale 
prin formalizare şi existenţa mai multor proiecte sistemice, tipologice şi taxinomice. Dar nu trebuie să uităm că, în 
sistemele teoretice ale antropologiei sau etnologiei, modelele lingvistice vor fi înţelese nu ca preluări tale quale din 
disciplina-sursă, ci mai mult ca adaptări la practicile intelectuale ce constituie tradiţia proprie a ştiinţei ce foloseşte 
modelele respective. „Emic" şi „etic" în antropologie nu au acelaşi sens cu „emic” şi „etic" în lingvistică. 

Trecând peste proprietăţile reductive ale fiecărui model (acesta nu are o capacitate explicativă maximă, pentru 
că este o simplificare tipizată a unui aspect din realitate), vom încheia atrăgând atenţia asupra riscului de a trece cu 
vederea caracterul experienţial al obiectului etnologic sau antropologic, atunci când încercăm să-l suprapunem unui 
model lingvistic abstract. O reprezentare lingvistică - propoziţia „Simt o durere arzătoare", de exemplu - nu este 
aceeaşi entitate ca experienţa în sine şi una poate apărea, în principiu, în absenţa celeilalte. în al doilea rând, 
conceptualizarea lingvistică a datelor experienţei (qualia, cum sunt ele numite de antropologia cunoaşterii - n.n.) e 
un proces procustian, care simplifică şi distorsionează 16 . Oricât de anacronic ar suna, cercetarea concretă, 
factologia sau labirintul contextual dau întotdeauna măsura viabilităţii modelelor noastre metodologice. Calea către 
„inventarul incintelor mentale" ale omului universal începe, de fiecare dată, de la o experienţă individuală. 

Zefir Bezovis GHENCEA 

(Centrul Cultural „Oltul”) 


Experimentul Moşteni. 

Tabăra de creaţie şi documentare 
„Maestru şi ucenic" - realizări şi perspective 


A fost o dată ca niciodată... 

Tot mai des întâlnim în presă, pe canalele de televiziune sau în discursui unor personalităţi cu rădăcini în 
lumea satului, regretul sau nostalgia după universul tradiţional al comunităţilor rurale antebelice, cu toată suita 
de cutume care dădeau acestora un specific anume, dar şi capacitatea de a asimila schimbările fără a suferi 
modificări esenţiale. 

Din păcate, colectivizarea forţată, recrutările masive de forţă de muncă, din care au decurs migrările spre 
oraşe sau fenomenul navetismului din anii '60, la care s-a adăugat şi cel al şomajului şi al lipsei aproape totale 
de reguli din anii ’90, au făcut ca din lumea satului tradiţional să nu mai rămână decât amintiri povestite de 
bătrânii supravieţuitori nepoţilor, tot mai rari şi mai grăbiţi să ajungă în faţa televizoarelor la „adevăratul" izvor de 
poveşti cu eroi buni şi răi încleştaţi în lupte care mai de care mai crâncene şi mai fascinante. 

Meseriile tradiţionale şi uitarea 

Din această lume, dispariţia meşteşugurilor tradiţionale a apărut ca o consecinţă firească în faţa ofensivei 
lumii moderne. 

Lumea satului îşi pune azi murăturile în butoaie de plastic în locul celor comandate la dogari. Crucile din 
lemn au fost înlocuite cu cele din ciment, fier sau marmură, vasele de pământ sunt tot mai des înlocuite de cele 
din plastic, porţelan sau inox chinezesc, ţesăturile lucrate în casă au dispărut, vechile lăzi de zestre fiind folosite 
pentru ţinut carnea de porc la scurs sau pentru depozitarea făinii şi mălaiului prin bucătăriile de vară. 

Căutând argumente 

în toată această lume în schimbare, argumentele şcolilor populare de arte, care se încăpăţânează să 
menţină sau să înfiinţeze clase externe de meşteşuguri tradiţionale, ţin chiar de existenţa meşterilor, a faptului 
că deşi tot mai rari şi tot mai retraşi, ei continuă să-şi câştige existenţa, practicând aceste meserii, transmise din 
generaţie în generaţie, şi pentru că în lumea satului de azi, chiar existenţa acestor clase, continuă să fie privită 
ca ceva desuet şi fără prea mari perspective pentru viitorul imediat al practicanţilor, convinşi cu mare greutate 
să urmeze aceste cursuri. Am încercat un experiment pe care am mizat că va trezi interesul acestora căutând 
altfel de argumente. 

O tabără doar pentru ei 

Profitând de existenţa unei locaţii aflate într-o zonă foarte pitorească, pe malul lacului de acumulare 
Moşteni, la aproximativ 10 kilometri de municipiul Slatina, Centrul Cultural „Oltul” a organizat o tabără în cadrul 
căreia au fost aduşi profesorii claselor de meşteşuguri tradiţionale însoţiţi de câţiva dintre elevii performanţi. 

în tabără, s-au organizat ateliere de lucru şi o expoziţie cu obiecte confecţionate de elevi şi profesori. 

Nu suntem singuri 

în felul acesta, elevii de la clasele de cojocărit, cusut-ţesut, ceramică şi pictură pe sticlă au descoperit că 
nu sunt singuri şi că în lumea satelor, mai sunt şi alţii ca ei. 

Lucrând împreună, îmbrăcaţi chiar în costume tradiţionale, au reuşit să treacă de complexul pe care, acolo 
în sat, li-l creează ceilalţi copii care-i văd un pic diferiţi, ocupându-se de nişte meşteşuguri pe care majoritatea 
tinerilor din sat nu le mai apreciază, de multe ori luându-le chiar în râs. 

în plus, am observat că marea majoritate a elevilor nu fusese niciodată într-o tabără sau excursie, alţii având 
carenţe de educaţie şi comportament. 

Viaţa de zi cu zi în tabără le-a dat posibilitatea să înveţe şi să se adapteze rapid, fiind învăţaţi din mers şi 
alte reguli decât cele pe care ni le propusesem iniţial. 

Experienţe iniţiatice 

Le-am sugerat profesorilor să le explice elevilor că în această tabără au fost aduşi şi pentru a fi iniţiaţi în 
câteva din secretele meseriei pentru care se pregătesc, acest demers reuşind să le trezească şi mai mult 
interesul, ba chiar să determine apariţia în rândul ucenicilor a unui spirit de competiţie. 

Ajutaţi să vadă cu alţi ochi 

Pentru a le crea elevilor convingerea că meşteşugurile în tainele cărora se iniţiază au importanţă deosebită 
legată de tradiţii foarte vechi, ei având rolul de continuatori, am invitat să le vorbească despre toate acestea pe 
doamna Corina Mihăescu din cadrul Centrului Naţional pentru Conservarea şi Promovarea Culturii Tradiţionale, 
care, în afară de faptul că a reuşit să se apropie cu căldură şi afecţiune de micii ucenici, a adus în tabără, filme 
documentare ai căror protagonişti erau chiar o parte din profesorii elevilor, în calitate de participanţi la mari 
expoziţii sau târguri ale meşterilor populari. 

în felul acesta, elevii-ucenici au fost ajutaţi să-şi vadă într-o lumină nouă profesorii, metamorfozaţi în 
adevăraţi maeştri, personalităţi în domeniul artelor tradiţionale. 

Din simpli ucenici, mici vedete 

Pentru a le accentua şi mai mult convingerile privind importanţa şi valoarea deosebită a meşteşugurilor 
practicate de ei, am invitat permanent în tabără grupuri de ziarişti şi reporteri care au scris despre ei şi i-au filmat. 

în felul acesta, elevii-ucenici având în permanenţă un public, au început să intre treptat în pielea unor mici 
vedete. 

Au fost organizate şi mici spectacole susţinute de artişti amatori special pentru micii meşteşugari, aceştia 
fiind invitaţi să-şi aducă contribuţia, cei de la oraş învăţând astfel de la cei de la ţară, cântece şi jocuri populare. 

Pentru că tabăra a fost organizată în paralel cu o tabără de creaţie adresată unor artişti plastici invitaţi de 
Clubul „Rotary” Slatina, spaţiul de la Moşteni, a căpătat pentru câteva zile conturul unei oaze de culoare şi spirit 
în care maeştrii şi ucenicii lor au trăit clipe despre care au mărturisit că le vor marca existenţa şi acţiunile viitoare, 
toţi nutrind speranţa că vor fi invitaţi la o nouă ediţie în anul viitor. 

Până atunci, organizatorii i-au invitat deja pe tinerii meşteşugari să participe, alături de maeştrii lor, la câteva 
târguri şi sărbători populare organizate în zonă pentru a-şi vinde o parte din obiectele lucrate, urmărindu-se ca 
prin acest procedeu să li se creeze ucenicilor convingerea că meşteşugurile învăţate sunt adevărate meserii din 
care, în viitorul apropiat, vor putea să-şi câştige existenţa, trăind astfel un plus de satisfacţie. în lumea aceasta 
nouă şi diversă, locul lor de acolo, din lumea satului, este important şi maeştrii lor sunt mulţumiţi că lasă în urma 
lor adevăraţi urmaşi şi nu doar nişte simpli absolvenţi ai unor cursuri de care nu se ştie încă precis cine mai are 
nevoie. 



Dr. La ura JIGA 

(IEF „C. Brăiloiu") 


Un timp al etnologiei şi un timp al istoriografiei? 


Deşi noi le percepem astăzi ca fiind apropiate şi, în anumite sensuri complementare, istoriografia şi 
etnologia au stat despărţite mai bine de două sute de ani, mai precis de când Iluminismul a legat istoria de 
progres şi a rezervat-o popoarelor şi culturilor care evoluează. 

Din perspectiva acestei istorii, prin care forţele în ascensiune (mă refer la aparatul birocratic şi la burghezie) 
căutau să-şi justifice istoric promovarea, transformarea era un proces natural şi unilinear (în bine sau în rău), 
acompaniat, totuşi, în subsidiar, de întreaga mitologie (devenită filosofie savantă) a vârstelor omenirii, a 
dorinţelor de întoarcere la vârsta de aur sau, în termenii fericiţi ai lui Jacques Le Goff, la un „primitivism inocent”. 

Cultura aşa-zis populară nu intra în preocupările acestei istoriografii. Domeniul numit astăzi 'etnologic a fost 
explorat tangenţial, din curiozitatea învăţaţilor şi a călătorilor. Mai târziu, odată cu Romantismul, lucrurile se 
schimbă, culturile folclorice socotite purtătoare de identitate naţională încep să intre în mod programatic în 
atenţia savanţilor, dar cercetarea lor se face dintr-o perspectivă pe care aş numi-o anistorică. Ele nu au 
cronologie. Culturii populare i-a fost refuzată latura dinamică şi contextualizarea istorică. Cele două discipline au 
continuat să meargă pe căi paralele, întâlnindu-se doar la răscrucile drumurilor. 

Lucrurile s-au schimbat în ultimele decenii, când istoriografia şi etnologia au început să aibă nevoie una de 
alta, o dată cu diversificarea problematică a obiectelor lor de studiu, cu lărgirea câmpurilor de investigare până 
la graniţele care păreau să le separe. Asistăm deopotrivă la tendinţe spre convergenţe disciplinare şi spre 
fragmentarism, prin autonomizarea ramurilor hibride ale disciplinelor „mari", exemplul cel mai important pentru 
discuţia de acum fiind crearea etnologiei istorice. 

în mod clasic, o disciplină ştiinţifică este definită prin obiectul său de studiu, metodologia şi conceptele 
teoretice. Cred că la confluenţa acestor parametri se cristalizează punctele de vedere disciplinare asupra lumii. 
Din această perspectivă, îmi propun să deschid o discuţie referitoare la două dintre categoriile importante cu 
care operează deopotrivă (însă în mod distinct) istoria şi etnologia: perspectiva asupra timpului şi cunoaşterea 
celuilalt. 

Timpul istoriografiei clasice este, în primul rând, un timp liniar, al succesiunii ireversibile a societăţii, marcat 
şi semnificat prin evenimente unice şi irepetabile, ai căror protagonişti sunt personalităţi şi instituţii bine 
individualizate, aflate în relaţie cu alte personalităţi şi care exercită puterea. în al doilea rând, este un timp care 
include mişcare, periodizare episodică, articulate pe coordonate specifice diferitelor epoci istorice (adesea 
trasate convenţional). în al treilea rând, este un timp aflat în afara oricărei incidenţe a sacrului. Contexte specifice 
favorizează anume întâmplări, se pot încerca predicţii cu marje mai mari sau mai mici de (in)certitudine, în 
virtutea dorinţei dominante de raţionalizare a timpului. Din alt punct de vedere, dacă acceptăm premisa 
percepţiei subiective a timpului nu doar la nivel personal, ci şi comunitar, conform codurilor culturale, şi dacă 
acceptăm dinamica acestor coduri, perspectiva temporală a istoricilor diferă de cea a societăţilor şi a grupurilor 

studiate, cu atât mai mult cu cât sunt mai îndepărtate temporal. în sensul acesta, este dificilă sustragerea de sub 
tendinfa de a atribui societăţilor studiate propria viziune asupra timpului. 

Timpul cu care operează, în general, etnologia se conturează prin repetabilitatea ciclică a sărbătorilor 
calendarului religios şi sezonier, pe care comunitatea le aşteaptă şi le comemorează prin ritualuri. Este un timp 
fixat, deloc întâmplător, construit cu participarea instanţelor sacralităţii. Periodizării ciclice îi sunt ataşate 
coordonatele lineare şi ireversibile ale timpului vieţii, în care omul se naşte, se căsătoreşte şi moare, treceri 
ritualizate, petrecute în mod similar de către toate persoanele aparţinând aceleiaşi categorii sociale, conform 
specificităţii fundamentale a ritului, anume constanţa, condiţionarea finalităţii rituale de respectarea fidelă a 
scenariului, a repertoriului folcloric, a recuzitei etc. 

Această repetabilitate a indus percepţia unui timp egal, identic sieşi de la un an la celălalt, de la o persoană 
la alta. Pentru a lăsa loc schimbărilor, etnologia a aplicat asupra culturilor folclorice, prin Levi-Strauss, conceptul 
lingvistic de diacronie, abstractizare a succesiunii şi a dinamicii ce are, de fapt, foarte puţin a face cu abordarea 
istorică. 

Un studiu diacronic compară atestări/variante ale faptelor folclorice de-a lungul timpului, dar le conferă un 
grad foarte mare de autonomie faţă contexte, ceea ce face ca abordarea să rămână în cadre descriptiv- 
mecaniciste. Stabilirea câtorva legături contextuale nu este suficientă. Istoria unui fapt de cultură populară 
presupune mai mult, anume integrarea formelor şi expresiilor culturale în coordonatele istorice şi sociale ale 
epocilor, încercarea de plonjare într-o realitate mai mult sau mai puţin trecută, dar concretă. Faţă de studierea 
modificărilor pe care le suportă, în timp, o sărbătoare, de exemplu, istoria sărbătorii presupune studierea 
ipostazelor acesteia în diferite contexte istorice. 

Prin studiul ritualelor şi ceremonialelor populare, al sărbătorilor şi zilelor „obişnuite", etnologia propune 
ritmarea curgerii omogene a timpului cu condiţionări rituale ale gesturilor, cu momente propice sau interzise 
desfăşurării anumitor activităţi, cu perioadele de post şi de dulce, cu marcarea săptămânii prin odihna 
duminicală, nu printr-o succesiune de date calendaristice. Ritmuri asemănătoare jalonau acţiunile 
conducătorilor. 

Simplificând, poate prea tranşant, avem, pe partea istoriografiei, un timp laic, linear, crescător, irepetabil, 
evenimenţial, al personalităţilor şi, pe partea etnologiei, un timp circular, constituit prin relaţia sacrului cu 
profanul, repetitiv, non-evenimenţial şi al comunităţii. Acomodarea acestor două maniere de percepţie a timpului 
a fost iniţiată de către istorici, mai precis de aceia care au început studierea vieţii cotidiene, ritmată de sărbători 
religioase şi ceremonii laice. 

încetând să mai privim în oglindă manierele de integrare a categoriei temporale în discursul celor două 
discipline, identificând timpul etnologiei prin ceea ce nu este timpul istoriografiei şi viceversa, opoziţia se 
detensionează şi se deschide o cale nouă interdisciplinarităţii. 

Istoriografia şi etnologia îşi pot împărţi un segment al obiectului lor de studiu, anume cultura populară. 
Studiul istoric al sărbătorilor, al meşteşugurilor, al instituţiilor, al reprezentărilor colective, al relaţiilor sociale, de 
gen, economice şi culturale, al producţiilor artistice etc. va avea ca repere conceptele şi teoriile pe care etnologia 
le-a creat în faţa unei realităţi cu care intră în interacţiune şi care se desfăşoară sub propriii ochi. La rândul său, 
istoriografia este în stare să propună ipostaze cronologice ale diverselor aspecte ale culturii populare. 
„Descoperirea” lui Fernand Braudel, teoria duratelor lungi şi a duratelor scurte ale istoriei, permite punerea în 
relaţie a stabilităţii cu mişcarea. 

Parafrazăndu-l pe C. Geertz, cu toţii suntem mari scriitori de ficţiuni (cu distincţie între ficţiune şi fictiv), fie 
istorice, fie etnologice. Scriem ficţiuni despre diferite ipostaze ale Celuilalt, mai apropiat sau mai îndepărtat nouă 
în spaţiu sau în timp. 

Cultura populară şi cultura de consum 


în limbajul antropologiei, cuvântul „cultură" are două accepţii principale, care nu sunt, de altfel, separabile una 
de alta: ne referim la cultură în general şi la formele de cultură gândite şi trăite în mod colectiv în istorie, adică în 
culturi. E.B. Taylor dădea culturii în anul 1871 următoarea definiţie: „ansamblu complex care include cunoştinţele, 
credinţele, arta, moravurile, dreptul, obiceiurile, precum şi orice altă înclinaţie sau experienţă dobândită de omul care 
trăieşte în societate". 

După Levi-Strauss, „cultura este un atribut distinctiv al condiţiei umane" (cultură versus natură). Din aceste 
„definiţii" rezultă caracterul de sistem al culturii ca întreg, acesta nefiind văzut ca însumare, ca adunare, ca alăturare 
a componentelor amintite, ci ca relaţie între ele şi om, între om şi natură. 

Ca o constantă în toate aceste pulsaţii cu privire la cultură apare umanul, omul plasându-se între sintagmele 
„omul animal cultural" şi „omul animal social"; cultura este indispensabilă pentru fiinţarea şi funcţionarea societăţii, 
după cum societatea (grupul) reprezintă condiţia sine qua non a producerii culturii. 

Identificarea unor noi culturi nu ne autorizează să le reificăm existenţa şi aceasta din două motive. Examinată 
la un nivel de investigaţie dat, comparaţia dintre culturi nu mobilizează utilizarea exhaustivă şi de pondere egală a 
unui ansamblu finit de trăsături distinctive. în mod progresiv, culturile sunt, în acelaşi timp, asemănătoare şi diferite, 
căci caracteristicile utilizate pentru realizarea comparaţiei nu variază în mod concomitent, nu o fac cu aceeaşi 
intensitate, şi nici în acelaşi sens. Un al doilea motiv care îi interzice antropologiei să dorească a fi o sistematică a 
culturilor este acela că identificarea acestora din urmă este un rezultat al analizei, iar un nu „dat", condiţiile 
determinării şi ale comparaţiei depinzând de scara aleasă pentru studiu. 

Pe măsura creşterii complexităţii societăţii s-au diversificat şi tipurile de cultură, adesea coexistente, prezente 
în aceleaşi spaţii şi în acelaşi timp. S-a constituit astfel, o cultură „savantă", academică sau „majoră" produsă de 
profesionişti şi învăţată în şcoală, înnoitoare, individuală, subiectivă, a cărei condiţie de existenţă este originalitatea, 
noutatea. 

Proliferează, în zilele noastre, o cultură mediatică, „de consum". Este o ofensivă a unui nou model cultural. 
Agresiv, dominator, în esenţă un antimodel. Se impune vertiginos, marcând decisiv evoluţia spirituală a 
consumatorului. Este o paradigmă culturală pe care consumatorii şi-o aproprie frenetic, ale cărei „valori" devin pentru 
ei puncte de reper imuabile. Acest model face prozeliţi în rândul spiritelor în formare şi devine, pe zi ce trece, o 
alternativă subculturală la cultura adevărată. La vremuri alternative, culturi alternative. Ce presupune noul model? 
Cultul superficialităţii, spoiala, forme aberante de manifestare. Modelul aduce cu sine cultivarea unei imagini de paria 
a individului. Subcultura propagată pe unde siderale se combină în mod nefericit cu periferia, care o completează şi 
potenţează, naturalizând-o şi dându-i un aer pitoresc local. 

Un singur factor poate determina scăderea consumului: consumatorul însuşi. Cum? Printr-o educaţie metodică 
constantă. Conştiinţa celor care privesc acest fenomen ar putea înţelege şi selecta adevăratele valori, ar avea repere 
sigure în privinţa mesajelor mediatice ce i-ar putea face să refuze participarea la mediocritate. Sunt foarte necesare 

acţiuni educative pentru orientarea în spaţiul valorilor sociale, lucru care să ducă la discernerea adevăratei culturi 
populare şi întoarcerea spatelui „culturii de stradă, de consum". Finalitatea este aceea de a refuza kitsch-ul, prostul 
gust, mediocritatea scripcarilor de duzină, refuzul de a fi manipulat de false forme contestatare, de false credinţe şi 
false valori. 

Astăzi fiecare îşi poate cumpăra „adevărul” în varianta care convine cel mai mult propriei concepţii despre lume 
şi viaţă. Această formă de cultură este foarte fluidă, mişcându-se între ţărmuri gelatinoase, elastice, care se pot 
îndepărta primejdios, şi poate chiar dispărea, neantizându-se. Sigur, că oricâtă autonomie şi-ar atribui, aceste culturi 
comunică între ele, au loc împrumuturi reciproce, treceri de la una la alta, adaptări, revalorizări permanente, 
suprapuneri, sincretisme. 

Nici o cultură nu este izolată şi dinamica culturală nu este rezultatul unor dezvoltări endogene, ci al unei 
permanente interacţiuni a culturilor. Totuşi, orice cultură încearcă, în aceeaşi măsură în care doreşte să se deschidă 
înspre alte culturi, o anumită ispită a închiderii în ea însăşi; nicio cultură nu poate să-şi afirme particularitatea fără a 
dori să-şi sublinieze diferenţa, socotită ireductibilă, în raport cu culturile cu care se află în relaţie. Aceste două culturi 
par a încerca împreună să se distingă una de alta, dar acest lucru rămâne doar un discurs ideologic accidental, de 
uz intern. 

O realitate atestată istoriceşte pentru noi şi pentru alte popoare este dominanta vieţii rurale, săteşti, ţărăneşti, 
pe lungi perioade de timp, realitate care nu trebuie să conducă la echivalarea absolută a artei sau, mai larg, a culturii 
populare cu arta sau cu cultura ţărănească, sătească. Fie şi pentru ţăranul de la Carpaţi şi Dunăre nu sunt nişte 
entităţi statice, imobile, neschimbătoare, aşa cum le descria, în termeni poetici, acoperind o întreagă doctrină, o 
concepţie filosofică, Lucian Blaga, pentru care satul era neschimbat şi etern ca însăşi Divinitatea. 

Reiese astfel că, nici satul, nici ţăranul nu sunt nişte realităţi imuabile, nişte categorii ale eternităţii statice, mereu 
aceleaşi. E drept că schimbările la nivelul comunităţilor rurale au fost mult mai lente, iar structurile satului au arătat, 
de-a lungul istoriei, o rezistenţă extraordinară, care îl face pe Lucian Blaga să afirme că: „Satul nu s-a ispitit şi atras 
în «istoria» făcută de alţii peste capul nostru. El s-a păstrat feciorelnic, neatins în autonomia sărăciei şi a mitologiei 
sale, pentru vremuri când va putea să devină temelia sigură a unei autentice istorii româneşti". Departe de a fi un 
„osuar” de credinţe şi practici străvechi, de obiceiuri şi ritualuri de mult dispărute, cultura românească se înfăţişează 
şi astăzi ca o realitate vie şi fascinantă, ca un mod de viaţă. Şi nu numai atât, dar cât timp unele dintre formele culturii 
populare tradiţionale răspund încă unor necesităţi de viaţă ale grupului - şi oamenii vor continua să se nască, să se 
căsătorească şi să moară, vor continua să celebreze zile importante ale calendarului vechi şi ale calendarului 
bisericesc - obiceiurile legate de aceste evenimente vor continua să existe, să se practice, sărăcind în raport cu 
modelul tradiţional în unele părţi, îmbogăţindu-se cu elemente noi în altele. Mai mult chiar, în ciuda concurenţei 
acerbe pe care cultura oficială şi cultura de consum i-o fac, cultura populară se dovedeşte a fi capabilă să elaboreze 
forme noi, adecvate timpurilor moderne şi pe care cercetătorii din alte spaţii culturale le-au luat deja în evidenţă şi în 
studiu. 

Deşi nu avem posibilitatea de definire cuprinzătoare a unui asemenea ansamblu, atât de complex şi de 
schimbător, reproducem în încheierea acestei prelegeri o definiţie cumulată a culturii, după Leiris, care, fără a fi 
completă, indică, totuşi, marea parte a componentelor acesteia. 

„în măsura în care cultura cuprinde tot ce este moştenit sau transmis socialmente, domeniul ei înglobează 
categoriile de fapte cele mai diferite: credinţe, cunoştinţe, sentimente, literatură (adeseori atât de bogată, existentă 
pe vremea aceea sub formă orală, la popoarele fără scriere) sunt elemente culturale, ca şi limbajul sau orice alt 
sistem de simboluri (de exemplu, emblemele religioase) care le vehiculează; reguli de înrudire, sisteme de educaţie, 
forme de guvernământ şi toate modurile după care se ordonează raporturile sociale sunt, de asemenea, culturale; 
gesturi, atitudini corporale. Chiar şi expresiile feţei ţin şi ele de cultură, fiind, în mare parte, dobândite socialmente, 
prin educaţie sau imitaţie; tipuri de locuinţe sau de îmbrăcăminte, unelte, obiecte fabricate şi obiecte de artă - 
întotdeauna tradiţionale, cel puţin într-un oarecare grad - reprezintă, printre alte elemente, cultura sub aspectul ei 
material". 

Antropologie şi antropologii 


Dorinţa oamenilor de ştiinţă de a descrie într-un mod cât mai obiectiv socialul a condus la atomizarea unor 
domenii ştiinţifice şi la crearea unor situaţii paradoxale: ştiinţe, precum antropologia, care mult timp au 
impresionat prin propensiunea lor spre expansiunea metodologică şi subordonarea unor domenii ale cercetării 
socialului, altădată independente, fisionează, creând o mulţime de ştiinţe particulare. Vom analiza în contextul 
de faţă două astfel de cazuri: antropologia politică şi cea economică. 

Antropologia politică se conturează din ce în ce mai mult ca o disciplină independentă, deşi sunt foarte mulţi 
aceia, atât din rândul antropologilor, cât şi din rândul sociologilor sau politologilor, care-i contestă legitimitatea. 
Adepţii ei îi găsesc rădăcinile fie în Politica lui Aristotel, fie în Principele lui Machiavelli, fie, mai realist, în Spiritul 
legilor, lucrarea lui Montesquieu, sau în Contractul social al lui Rousseau. 

Necesitatea unui astfel de demers are la bază critica unor antropologi ai anilor ‘60 adresată precursorilor 
care nu au acordat niciun interes politicului în cadrul societăţilor analizate. Max Gluckman este foarte radical în 
critica sa: „Niciunul dintre primii antropologi, nici măcar Mâine, dacă îl revendicăm ca predecesor, nu a luat în 
considerare problema politică; poate pentru că cercetările iniţiate de antropologie au fost consacrate societăţilor 
mici din America, Australia, Oceania şi India" 1 . 

Astfel, antropologia politică se defineşte ca o ştiinţă ce-şi propune abordarea fenomenului politic exotic, 
formelor politice diferite. Ea consideră că opoziţiile definitorii până acum - societăţi fără organizare 
politică/societăţi cu organizare politică, fără stat/cu stat, fără istorie sau cu istorie repetitivă sau cumulativă - nu 
mai sunt operante. 

Ştiinţa propune alte scopuri, după opinia lui Georges Balandier: 

,,a) o determinare a politicului care nu îl leagă nici de singurele societăţi denumite istorice, nici de existenţa 
unui aparat statal; 

b) o elucidare a proceselor de formare şi de transformare a sistemelor politice cu ajutorul unei cercetări 
paralele cu cea a istoricului; dacă se evită în general confuzia dintre primitiv şi prim, examinarea dovezilor 
despre începuturi (despre „adevărata tinereţe a lumii”, după formula lui Rousseau) sau despre tranziţii, rămâne 
privilegiată; 

c) un studiu comparativ care să perceapă diferitele expresii ale realităţii politice, nu în limitele unei istorii 
anume, cea a Europei, ci în toată întinderea ei istorică şi geografică. în acest sens, antropologia politică se vrea 
antropologie în întreaga accepţiune a termenului. Ea contribuie astfel la reducerea provincialismului politologilor 
denunţată de R. Aron, la construirea istoriei mondiale a gândirii politice, dorită de C.N. Parkinson” 2 . 

Se pare că realitatea politică a lumii susţine conturarea unui astfel de demers care surprinde trecerea de la 
organizarea tribală la stat, de la statul tradiţional la cel modern, de la mitologie la ideologia politică. 

în aceeaşi situaţie axiologică se află şi antropologia economică. Această ştiinţă studiază sistemele 
economice ale societăţilor nonscripturale, nonindustrializate, dar, din ce în ce mai mult, şi obiceiurile 
consumatorilor din cadrul unor societăţi dezvoltate. Ea observă fundamentele economice ale societăţilor 
tradiţionale şi analizează raporturile dintre modurile de producţie, repartizarea bunurilor, alocarea resurselor şi 
tipurile de organizare în grup. 

în societăţile tradiţionale, proprietatea individuală asupra pământului este rară, în general, pământul este 
controlat de grupuri al căror drept de proprietate este moştenit. Acest sistem prezintă o mare flexibilitate în 
utilizarea pământului. De asemenea, tehnologiile tradiţionale sunt relaţionate de modurile de subzistentă. Un alt 
fapt incontestabil este acela că economicul, în astfel de societăţi, este amestecat cu fenomenul religios şi cu 
ideologicul. Chiar şi fundamentele economice ale societăţilor tradiţionale, schimbul însusi, sunt reglate de 
religios sau de ideologic, în general. 

Dacă emergenta politicii în antropologie s-a produs în urma intensificării studierii Africii în anii '40, 
emergenţa economicului se produce două decenii mai târziu, în urma studierii Pacificului şi a multitudinii de 
culturi polineziene, oceaniene şi microneziene. 

în ultimul timp, antropologii se ocupă de cercetarea ţărilor din lumea a treia, sufocate de existenţa unor 
economii subterane şi de mizerie. Discursul lor se centrează pe noţiunea de schimbare. Ei speră ca prin 
delimitarea mutaţiilor (colonizare, evanghelizare) să contureze scheme capabile să explice capacitatea de 
adaptare a unor astfel de societăţi în curs de dezvoltare atunci când intră în contact cu altele. Chiar şi raporturile 
comerciale dintre lumea a treia şi vechile metropole sunt consiliate de specialiştii antropologi, tocmai pentru a 
se evita neînţelegerile interculturale, inerente, de altfel, şi, în felul acesta, eşecul lor. 

Direcţiile ştiinţifice spre care s-a orientat antropologia economică au fost alimentate, pe de o parte, de 
marxism sau de perspectiva evoluţionistă, istoristă, iar, pe de altă parte, de cercetările aceleiaşi Şcoli de la 
Anale, pe care o aminteam şi într-un context anterior, şcoală care a integrat în discursul istoric şi datele 
socioeconomice. 

Spre deosebire de antropologia politică, antropologia economică pare a avea un destin destul de nesigur, 
iar rolul antropologilor ce cultivă o astfel de orientare se reduce la consultanţa economică. Nici până în prezent 
aceasta nu a dezvoltat un sistem fundamental. Ea s-a cantonat în dezbateri sterile între funcţionalişti şi 
substanţialişti şi asupra superiorităţii uneia dintre căile care trebuie urmată; cea a formalismului, a raţionalităţii, 
a materialismului cultural sau a marxismului. 

Marxismul analizează în special statutul societăţilor lignajere şi, mai ales, implicaţiile descendenţei paterne 
asupra mijloacelor de producţie, asupra produsului şi asupra repartizării bunurilor. 

Raţionalitatea este un concept ce stă în centrul dezbaterilor anilor '60. Unul dintre antropologii reprezentativi 
ai acestui curent de opinie este M. Godelier, care publica în 1966 lucrarea Rationnaiite et irrationnalite en 
economie. Alături de el, se situează C. Meillasoux şi F. Pouillon, acesta din urmă alcătuind chiar un tratat intitulat 
L’Anthropologie economique. Courants et problemes, ce apărea la Paris în 1976. 

Unul dintre elementele pertinente ale acestei teorii este aparenta „lene" care caracterizează unele societăţi 
exotice, idee acreditată de europeni sau de membrii unor societăţi industrializate, ce susţine că unele triburi nu 
lucrează şi care afectează imaginea unor etnii, cum ar fi de exemplu imaginea mexicanilor emigraţi în Statele 
Unite. O astfel de opinie este reflexul unei atitudini dominante despre economie, a unei atitudini conform căreia 
minoritatea este parazitară în ochii stăpânilor ţării, căci grupul dominant are tendinţa de a reprezenta realitatea 
prin intermediul imaginii unui singur om sau al unui grup restrâns sau a unei idei deformate. O astfel de idee este 
şi rezultanta reprezentării lumii tribale ca o sumă de obiceiuri bizare. 

Funcţionalismul anilor '40 a contribuit din plin la distrugerea unei astfel de idei, sistematizând tot ce es!e 
bizar şi patologic şi demonstrând că acestea sunt doar periodice în existenţa locuitorilor. Prin funcţionalism, 
antropologia câştigă informaţii empirice preţioase despre culturile primitive, realizând sisteme coerente privind 
aceste culturi primitive care dărâmau sistemele empirice ale lui Levy-Bruhl referitoare la mentalitatea primitivă. 
Aceste sisteme acreditau opinia că doar diferenţele culturale impun diferenţele dintre oameni şi că primitivii sunt 
ca noi, au un anume fel de economie şi că sistemul economic este un sistem operator în cadrul societăţii. Lionel 
Robbins, plecând de la aceste opinii, construieşte o antropologie economică ce ar studia după el cauzele 
bunăstării materiale, cu alte cuvinte o ştiinţă ce studiază comportamentul uman ca o relaţie între scopuri şi 
mijloace. 

Analizând economiile precapitaliste, Raymond Firth demonstrează raţionalitatea primitivului, arătând cum 
îşi gestionează acesta mijloacele în scopuri practice. Astfel de teorii au condus la crearea unor abstracţiuni 
economice şi au impus direcţia formalistă opusă celei substantiviste, care acorda o mai mare atenţie 
conţinuturilor economice. Formalismul încerca pentru prima oară să cerceteze o logică profundă a elementelor 
economice subliniind capacitatea de a gira, de a planifica, originalitatea, nu doar rutina primitivului. 

După anii ‘60, formaliştii au fost din ce în ce mai aspru criticaţi pentru statisticianismul lor şi au apărut, astfel, 
noi teorii. Dintre acestea, cele mai importante au fost teoria jocurilor şi cea decizionistă. 

Teoria jocurilor a dominat antropologia economică americană şi constituie o formalizare plecând de la un 
stadiu care aparţine, mai curând, economiei de piaţă capitaliste. Ea constă în faptul că fiecare agent îşi 
maximalizează dorinţele, respectând totuşi unele reguli. Pragmatic, ea se realizează prin identificarea agenţilor 
şi a scopurilor jocului şi prin studierea resurselor. Acest prim nivel trebuie să conducă la stabilirea celor mai bune 
strategii în vederea evitării pierderilor prin conjugarea concluziilor privind resursele, performanţele şi idealurile. 
Epistemologic, o astfel de teorie imaginează agentul ca încarnare a realităţii. Aplicarea unei astfel de teorii lasă 
de dorit pentru că modelele matematice se mărginesc să stabilească raporturi contabile între mijloace şi scopuri. 

Altfel spus, în ciuda acestei indubitabile tendinţe a ultimelor decenii de a segmenta antropologia culturală 
în antropologii secvenţionare, care, în final, metodologic şi chiar epistemic ar putea contrazice chiar esenţa 
antropologiei, aceea de a descrie global omul şi societatea, soluţia finală va aparţine, totuşi, antropologiei 
culturale şi sociale, ca ştiinţă complexă. 


Note: 

1 Gluckman, Max, Order and rebellion in Tribal Africa, London, 1963, p. 4. 

2 Balandier, Georges, Antropologie politică, Editura Amarcord, Timişoara, 1998, p. 19. 



Prof. univ. dr. Ovidiu PECICAN 
(Universitatea „Babeş-Bolyai" - Cluj-Napoca) 


Păstoritul transhumant si colonizarea 

i 


Evocând acţiunea ordinelor religios-militare iberice în cadrul mai vast al Reconquistei, Alain Demurger 
jalonează un trecut care, în general, scapă privirilor scrutătoare ale cercetătorului, oferind o imagine verosimilă 
asupra unor evoluţii care, în linii mari, au fost, prin forţa lucrurilor, aidoma şi în alte părţi de lume; bunăoară în 
Carpaţi. Şi aici, ca în Spania, statul a dorit să ia în posesie munţii, dominându-i politic, social şi economic. Şi aici, 
sub raport geopolitic, zona era o frontieră a creştinătăţii occidentale unde, în secolele al Xlll-lea şi al XlV-lea, 
statul catolic încerca să se impună unei populaţii - nu prea densă, ci mai curând rarefiată - de creştini 
„schismatici” (ortodocşi), de eretici, fără îndoială (câtă vreme nu sunt semne că ar fi existat în acel moment o 
organizare ecleziastică riguroasă în zonă) şi de păgâni (cumanii). 

„[în Spania] Prinţii au utilizat ordinele militare, pe de o parte ca întreprinzătoare ale colonizării, iar pe de altă 
parte ca agenţi ai transformării societăţii de frontieră în societate «feudalizată»” 1 . în Transilvania, regalitatea 
maghiară a colonizat secuii, i-a adus pe saşi şi, pentru puţin timp, pe teutoni şi pe ioaniţi, pentru a mări 
densitatea populaţiei şi a organiza viaţa economică într-o manieră care să-i aducă necesarele mijloace de 
subzistenţă, garantându-i, totodată, dominaţia asupra regiunii. Respectivele populaţii au fost aşezate tocmai în 
zone montane - scaunele secuieşti, respectiv Maramureş (oaspeţi germani), zona Sibiului (saşii) şi Braşovului 
(teutonii), Severin (ioaniţii). Erau tocmai locurile dotate cu trecători transcarpatice, unde năvălirile străine puteau 
fi stăvilite. Erau, totodată, teritorii deficitare sub raport demografic, numărul locuitorilor fiind scăzut. 

O altă chestiune care merită să fie subliniată este că între densitatea demografică scăzută de pe un teritoriu 
montan dat şi practicarea păstoritului transhumant există o corelaţie importantă, care nu poate fi trecută cu 
vederea. După cum arată acelaşi Alain Demurger, „în secolele al Xll-lea şi al Xlll-lea colonizarea luase, în nordul 
Spaniei, forma clasică a extinderii teritoriilor cultivate, a întemeierii de sate noi cu charte de populare şi concedări 
de privilegii. Ordinele militare au fost parte integrantă a acesteia. în secolele al XlV-lea şi al XV-lea, în schimb, 
ordinele militare au eşuat în repopularea mesefas-elor de la sud de cordiliera centrală; acestea au rămas 
deserturi umane şi deserturi agricole, fiind destinate tot mai mult păstoritului transhumant” 2 . Colonizarea 
munţilor, acolo unde s-a întreprins, a avut loc cu ajutorul puterii politice. Ea s-a legat de interesul pentru 
exploatarea specifică a spaţiului. Paradoxal este că puţinătatea populaţiei în asemenea zone nu a însemnat, 
automat şi perpetuarea sărăciei. „Păstoritul aduce profituri atât de mult superioare celor provenite din cultura 
cerealieră, încât ordinele au sfârşit prin a renunţa să o protejeze pe aceasta. Realitatea economică şi financiară 
a fost cea mai puternică, iar ordinele - Calatrava ceva mai puţin decât Santiago - au ales păstoritul. Procedând 
astfel, ele au convertit criza populării în sursă de îmbogăţire” 3 . 

Astfel, păstoritul transhumant a fost uneori, în anumite locuri, o opţiune impusă de rezultatele economice pe 
care le implica, anulând, când era cazul, iniţiativa populării masive, care ar fi antrenat, măcar uneori, dezvoltarea 
cultivării pământului. Privită din această perspectivă, opţiunea agricultură versus păstorit îşi dezvăluie implicaţiile 

politico-administrative şi permite înţelegerea mai clară a faptului că şi în munţii actualei Românii statul, fie el 
Ungaria, Valahia sau Moldova, a cedat în faţa autonomiei muntenilor pentru a câştiga, în schimb, foloase de tip 
feudal măsurabile economic. Totodată, însă, trebuie ţinut seama că, în Carpaţi, ordinele religios-militare nu au 
apucat să-şi încropească domenii întinse pe care să le gestioneze autonom, astfel încât lucrurile aici au rămas 
pentru multă vreme în afara unui control riguros al puterii politice. 

în fine, un alt aspect al chestiunii este acela că situaţia relevată în Spania permite formularea unei interogaţii 
cu privire la cronologia păstoritului transhumant. Cum se vede, în Peninsula Iberică el nu a fost rezultatul unei 
evoluţii spontane, ci s-a configurat ca preocupare economică prioritară în legătură cu existenţa unor teritorii 
cvasivide de frontieră, cu populaţii diverse, acolo unde erau locuite, ca şi a disputării puterii politice care le 
domina. El va sfârşi prin a se impune în aceste condiţii în care producea mai repede, mai sigur şi mai direct 
plusvaloarea care îi interesa pe seniorii din regiune. 

Un exemplu spaniol grăitor: „Blocul compact al campo de Calatrava era foarte subpopulat atunci când l-a 
primit abatele de Fitero. Câteva noduri de populaţii musulmane şi evreieşti erau diseminate acolo. Abatele a 
făcut să vină ţărani navarezi şi castilieni. Ocupaţia almohadă îi respinge la Toledo, dar ei revin după recucerirea 
campo-ului, deci către 1220. Ei s-au întâlnit cu păstorii veniţi din nord. Au apărut sate noi, dotate cu charte. 
Musulmanii şi evreii s-au menţinut, constituind aljamas (comunităţi;. Cor, în total, pe un teritoriu de circa 11.500 
de km 2 , se numără doar 45 de sate atunci când ordinul şi-a instalat acolo mânăstirea-fortăreaţă, 27 de 
comanderii şi 3 priorate [ale ordinului de Calatrava - n.n.]. în secolele al XlV-lea şi al XV-lea, Calatrava abia 
şi-a păstrat această populaţie scăzută. Campo-ul rămâne subpopulat, subdezvoltat. Culturile de cereale se 
limitează la fundurile de văi şi marile pustietăţi din Sierra Morena sunt destinate păstoritului transhumant. 
Rezultatul este deci mitigat: precaritatea popularii împinge la dezvoltarea păstoritului, care procură ordinului 
rente mari, dar păstoritul blochează popularea. 

Această contradicţie apărea în mod clar în acea zonă a frontului alcătuită din regiunile de astăzi ale Murciei 
de deasupra Guadalquivirului. Regatul musulman de Murcia a fost cucerit în 1266 şi împărţit între Aragon şi 
Castilia în 1304. Este o regiune populată, urbanizată, cu o populaţie musulmană forte. Templul, Spitalul şi 
Santiago au primit acolo bunuri. Primele două ordine s-au mulţumit să fortifice câteva sate şi să pună în valoare 
împrejurimile imediate ale acestora: la Calasparra, veche posesiune templieră, ospitalierii au instalat, la 
începutul secolului al XV-lea, 40 de familii de colonişti, originare din Castilia; dar la Archena au instalat 
musulmani din regat. Santiago a obţinut un teritoriu mai mare pe cursul mijlociu şi superior al râului Segura Vid. 
în 1400 existau acolo 28 de centre de populare şi 8 comanderii dar, pe durata întregului secol al XV-lea, 
ameninţarea regatului musulman al Granadei a fost de durată şi repopularea a fost limitată la câteva sate şi la 
Huerta (pământuri irigate) din apropiere. Numai păstorii şi-au asumat riscul de a merge acolo. Atunci când, după 
cucerirea Granadei, popularea a putut fi reluată, a fost prea târziu! Păstoritul a procurat asemenea profituri 
ordinului de Santiago, încât acesta, uitându-şi misiunea de colonizator, a protejat pe mai departe păstorii şi a 
interzis accesul acolo pentru dehesas (pajişti) coloniştilor" 4 . 

Se constată, astfel, că impunerea păstoritului în zonele de frontieră dintre creştinătate şi necreştini (mauri, 
evrei) s-a făcut, în Spania, în linii mari, în cursul secolului al Xlll-lea. Acelaşi secol, dar şi prima jumătate a celui 
următor, a fost perioada în care s-a „organizat" stabil frontiera şi în spaţiul extracarpatic, prin configurarea 
statelor Valahia şi, respectiv, Moldova. Nu este întâmplător că, în două dintre variantele legendei descălecatului 
moldovenesc, cei care vin din Ardeal sunt nişte păstori (versiunea Grigore Ureche), respectiv, Dragoş îl 
întâlneşte pe prisăcarul Eţco, om al locului preocupat de apicultură (versiunea din Letopiseţul moldovenesc). în 
ambele cazuri, anterior descălecatului politic a avut loc o luare în stăpânire a spaţiului frontierei sub raport 
economic (păstorit, apicultură). 

Şi colonizarea întreprinsă de teutoni este semnificativă, mai cu seamă că ei au fost activi, vreme de circa 
un deceniu şi jumătate, în zona Carpaţilor meridionalo-orientali. Alain Demurger raportează, în legătură cu 
acţiunea colonizatoare teutonă, date şi fapte ulterioare, situate în Prusia şi la graniţa Lituaniei. Totuşi, ele nu 
puteau fi esenţialmente altele decât cele testate la începutul secolului al Xlll-lea dincoace şi dincolo de Carpaţi. 
„Colonizarea rurală nu a fost deci încurajată de teutoni înaintea supunerii complete a ţării în 1283. Protejarea 
satelor era dificilă, iar teutonii, din calcul politic, înţelegeau să-i păstreze pe loc pe ţăranii prusaci. [...] 
Colonizarea rurală germană nu a privit deci decât pământurile noi destinate defrişării, zonele forestiere [s.n.] 
Ossa din Kulmerland sau zonele de coastă fragile [s.n.] de la gura Vistulei: acestea au fost consolidate de diguri 

şi secătuite de coloniştii olandezi în prima jumătate a secolului al XlV-lea. Colonizarea zonelor apropiate de 
Lituania şi primele stabilimente din Wildnis datează din secolul al XV-lea” 5 . 

Ceea ce se observă din acest exemplu este că scopul primordial urmărit de teutoni a fost cucerirea 
teritoriului. Colonizarea rurală se făcea doar acolo unde stăpânirea lor era deja solid implantată (la noi, cazul 
zonei Braşovului): prin urmare, cuceririle lor la sud şi la răsărit de Carpaţi ar fi avut nevoie de o consolidare mai 
îndelungată pentru a ne lăsa să presupunem că acolo au fost colonizaţi sistematic oameni aduşi din spaţiul 
german. Totodată, rezultă pregnant că vizate de acţiunea colonizatoare erau zonele supuse defrişării şi malurile 
fragile ale unor râuri, necesar a fi apărate prioritar. în fine, cronologia colonizării teutone din nord-estul Europei, 
întinsă din secolul al Xlll-lea până în al XV-lea, oferă un reper temporal clar pentru un proces anevoios, care a 
implicat viaţa mai multor generaţii de oameni, semnalând existenţa unui ritm obligatoriu chiar şi pentru o 
colonizare tenace, cu un caracter atât de sistematic cum a fost cel avut de acţiunea teutonă. 


Note: 

1 Demurger, Alain, Cavalerii lui Christos. Ordinele religios-militare in evul mediu (sec. al Xl-lea-al XVI-lea), traducere de Ovidiu 
Pecican, Editura Cartier, Chişinâu, 2003. 

2 Ibidem. 

3 Ibidem. 

4 Ibidem. 

5 Ibidem. 

(IEF „C. Brăiloiu") 


Stereotipii ideologice în cântecul popular nou 


Creaţia „folclorică" fabricată ideologic şi impusă de regimul comunist ca model de creaţie şi de reflectare 
a realităţilor socialiste la nivelul maselor populare a fost denominată printr-un număr de sintagme ce urmăreau 
să surprindă actualitatea şi noutatea sistemului politic. Structuri ca lirica populară cu tematică actuală\ cântec 
popular nou 2 , creaţie nouă de cântece populare 3 , folclor poetic nou 4 conţin determinative adjectivale 
emblematice, care îşi află dubletul dihotomic în structura ideatică şi lexicală a textelor cuprinse de antologii. 

Eugenia Cernea, în Studiul introductiv al antologiei Cântecul popular noifi, amendează nu denominarea 
segmentului, ci sensul cu care aceşti termeni sunt vehiculaţi: „ Prin termenul de cântec popular nou (s.a.) s-a 
înţeles de fapt produsul muzical-literar al creatorului popular, care abordează direct sau implicit aspecte ale 
vieţii maselor muncitoare, privindu-le în spiritul noii mentalităţi. Termenul este însă convenţional. L-am adoptat 
şi noi întrucât - lansat cu mai mult de trei decenii în urmă în folcloristica noastră - el s-a împământenit în 
accepţia de mai sus. înţeles ad litteram el este în sine contradictoriu. Cântecul popular, ca rezultat al unui 
proces de creaţie colectivă, desfăşurată în timp şi spaţiu, nu poate reprezenta în niciuna dintre ipostazele sale, 
un produs total nou. (...) O creaţie ale cărei elemente componente ar fi total noi, adică nu s-ar întâlni sub nicio 
formă în folclorul tradiţional, nu ar putea fi considerată folclorică. în acest sens, un cântec nou nu poate fi în 
acelaşi timp şi popular şi nou. 

Determinativul nou (...) se referă la tematica inspirată din noul realităţilor socialiste româneşti, aceasta, la 
rândul ei, atrăgând după sine unele înnoiri parţiale ale limbajului folcloric, structurii şi direcţiilor sale de evoluţie. 
Aşadar, prin cântec popular nou înţelegem cântecul bazat pe tradiţia folclorică, la care creatorul popular 
contemporan şi-a adus contribuţia, pentru a exprima prin vers şi melodie ataşamentul faţă de patria socialistă 
(s.a.)”. Definiţia conţine, pe lângă o explicaţie a mecanismului de creaţie, şi un element subiectiv, afectiv chiar 
- „ataşamentul faţă de patria socialistă" - element esenţial pentru promovarea acestui tip de creaţie. 

Creaţiile popuiare noi sunt structurate în antologiile publicate fie tematic, fie regional, fie în ordinea 
alfabetică a primului vers. Se poate vorbi despre două niveluri ale tematicii noi. Mai întâi, un prim nivel, de 
suprafaţă, în care temele sunt fie propuse de regulamentul concursurilor de creaţie şi culegere, fie se 
conturează în urma poeziilor selectate. Titlurile sunt generale şi interferează în cadrul aceleaşi poezii: tema 
Partidului, a Republicii, a luptei antifasciste, a transformărilor socialiste din agricultură (cu subteme care 
încearcă să acopere toate elementele satului colectivizat: gospodăria agricolă, mecanizarea agriculturii etc.), 
tema vieţii în satul nou, a satisfacţiei desfiinţării claselor exploatatoare, a luptei pentru pace, a muncii în 
industrie şi pe şantiere etc. Se conturează, apoi, un nivel tematic de profunzime care îşi propune să traseze 
profilul „omului nou" (definit de Lucian Boia drept „o antiteză vie a omului vechi" 6 ), pe de o parte, şi să 
stabilească structura socială - pe clase -, „justă", după criteriul ideologiei comuniste, de cealaltă parte. 

Folclorul poetic nou - artefact performat într-un context artificial creat şi menit a mediatiza o imagine a 
culturii populare manipulate ideologic - funcţionează ca un canal de transmitere, la nivelul maselor, a modelului 
conceptual al omului nou, impus de sistemul comunist. 

Profilul omului nou se conturează, în textele analizate 7 , prin acumulări progresive de trăsături care vizează 
nu doar palierele sociale (relaţii interumane, raportări la autorităţile instituţionale, activitate profesională etc.), 
ci şi aspectele private, intime ale existenţei individului (sentimente, grile valorice etc.), ambele paliere fiind 
supuse intruziunii ideologicului, structurate şi reconstruite în funcţie de raportarea la sistemul politic. 
Coordonata personală este reformulată în spiritul traiului şi al muncii în comun, căci, după cum remarcă Lucian 
Boia, „un om lipsit de individualism dispunea de o personalitate mai puternică şi mai bogată decât «omul 
vechi». Fiinţa umană nu-şi putea împlini potenţialităţile decât în colectivitate şi prin colectivitate" 8 . De fapt, cea 
de-a doua coordonată este subordonată principiilor societăţii noi, latura privată fiind anihilată în favoarea celei 
sociale. 

Mă voi referi în continuare la felul în care textele noi fabrică un model de relaţie erotică, în care atributele 
partenerilor, criteriile de selecţie premaritală şi împlinirea iubirii prin nuntă sunt reformulate şi reconstruite de 
morala ideologiei oficiale. 

Imaginea cuplului este circumscrisă terminologiei diferitelor categorii ale clasei muncitoare. Mândra este 
„lucrătoare, ţesătoare/Pentru clasa muncitoare", „fruntaşă pe ogoare" sau la brigadă, „copila gospodăriei" etc. 
Personajul masculin, „fala colectivului", este surprins de cele mai multe ori muncind pe „ogoarele unite", pe 
tractor, la arat sau la semănat. Industrializarea regiunilor schimbă şi statutul locuitorilor satului, dislocaţi în 
regiunile urbane. Raportarea la celălalt se face din punctul de vedere al statutului profesional: badea lucrează 
la motoare, „la Oneşti, la combinat", este petrolist fruntaş, lucrează în mină sau la uzina „Tractorul”. 

Persoanele îşi pierd atributele personale fiind percepute doar ca parte a mecanismului social în care 
rolurile asumate (sau impuse) înlocuiesc individualitatea („La arat şi semănat/Sunt mereu primul în sat./Tu 
fruntaşă, eu fruntaş/Ne lipseşte numai naş.”, p. 79). Sunt categorizaţi nediferenţiat şi uniformizator. Se modifică 
şi criteriile de eligibilitate. „Poţi să fii mire-mpăcat/Ce mireasă ţi-ai luat./Ştie coase, ştie ţese,/Şi-n colectiv să 
lucreze" (p. 97) sau „Ne potrivim amândoi/Că din fluieră când zice,/Inima stă să-mi pice,/Şi când joacă la 
brigadă,/Frunza-n codru stă să cadă" (p. 102). Modalităţile de întâlnire se extind o dată cu noutăţile tehnicii care 
sunt surprinse în versuri cu tonalităţi de ghicitoare. „Frunză verde ca mohorul,/Cine-a scos televizorul,/ Fie-i 
viaţa floare-albastră/înflorită la fereastrăl/Mă uitai la el aseară,/Văzui badea cum ară./Năzdrăvan de fier i-e 
calul,/Trece apa, trece dealul,/Şi bădiţă-al meu nu crede/Că-s cu el şi nu mă vede" (p. 39). 

împlinirea iubirii sau finalitatea sentimentelor îşi pierd ritmul şi ordinea fireşti, raportându-se la ritmul muncii 
în gospodărie. „Aşteaptă-mă, puică dragă,/Să termin tarlaua-ntreagă/Şi la tine oi veni/Şi-amândoi ne vom 
iubi,/Când de-arat oi termina/Câmpu-ntreg şi ţarina." (p. 34) sau „C-oi lucra şi oi cânta,/Cu tine alăturea./Tu-i 
lega bădiţă snopii,/Eu ţi-oi da gura şi ochii/Şi când lucru-om termina,/Cu tine m-oi mărita." (p. 63). 

Spaţiul gospodăriei colective legitimează şi instituţionalizează cuplurile. Nunta în colectiv păstrează 
secvenţele ceremoniale ale nunţii tradiţionale, din care evacuează orice element ritual. Textul creează varianta 
ritualului conformă sistemului politic totalitar, încercând, prin transmitere, să o impună şi realităţii. 

Gospodăria colectivă preia atributele spaţiului şi ale instituţiilor tradiţionale, erijându-se în unică alternativă 
de înlocuire - necesară în condiţiile schimbării sistemului politic - a structurilor „vechi şi retrograde". 

Textul „Floare roşie măruntă" (pp. 108-110), încadrat, în antologia citată secţiunii dedicate Braşovului, 
conţine imaginea colectivei ca instanţă supremă, autoritate de necontestat, la care indivizii se raportează 
afectiv. „Colectiva mamă bună/De un an întreg şi-o lună/Le-a dat mână de-ajutor/Să-şi clădească cuibuşor". 
Preşedintele de colectivă, personaj esenţial al noii realităţi, îşi păstrează şi în cadrul nunţii caracterul central, 
de pivot şi element coagulant: „Strigă preşedintele:/-Gata-i, gata mirele?/Ca să-l ducem la mireasă/Că-l 
aşteaptă floare-n casă/Şi l-om duce pe tractor/Drag să fie tuturor (...) Şi l-om duce la cămin/Cu-un butoi mare 
de vin". 

Repertoriul nunţii include, în scenariul textului asupra căruia ne-am oprit, „cântecul nou": „Când zice de 
voinicie/Sar feciorii pe călcâie/Când zice de viaţă nouă/în pahar picură rouă/Roua pentru cei nuntaşi/De la trei 
mii de butaşi". Se sugerează, în acest fel, existenţa unui context real de performare care să-i justifice 
producerea şi vehicularea. 

Sintetizând cele câteva elemente supuse analizei, se observă felul în care coordonata personală, intimă, 
îşi modifică, în textul cântecului nou, raportarea şi structura. Individualitatea este înlocuită de grup, iar trăirile 
personale se legitimează doar prin raportarea la sistemul ideologic oficial care le justifică existenţa şi le 
determină evoluţia. 


Note: 

1 Coatu, Nicoleta, Lirica populară românească cu tematică actuală, Editura Minerva, Bucureşti, 1984. 

2 Cernea, Eugenia; Nicolescu, Vasile D.; Brătulescu, Monica; Rădulescu, Nicolae, Cântece şi strigături populare noi, Editura 
Muzicală a Uniunii Compozitorilor din R.S.R., Bucureşti, 1966 şi Cernea, Eugenia; Coatu, Nicoleta, Cântecul popular nou, Editura 
Muzicală, Bucureşti, 1986 sunt doar două dintre antologiile care conţin in titlu sintagma citată. 

3 Bărbulescu, C„ Creaţia nouă de cântece populare, în „Studii şi cercetări de istorie literară şi folklor’, anul I, nr. 1-4, 1952, pp. 
193-220. 

4 *** Folclor poetic nou, ediţie alcătuită şi îngrijită de loan Meiţoiu, Casa Centrală a Creaţiei Populare, Bucureşti, 1965. 

5 Cernea, E.; Coatu, N„ op. cit., pp. 15-16. 

6 Boia, Lucian, Mitologia ştiinţifică a comunismului, Editura Humanitas, Bucureşti, 1999, p. 123. 

7 Utilizez pentru această analiză antologia Folclor poetic nou, alcătuită de loan Meiţoiu. 

8 Boia, Lucian, op. cit., p. 122. 

Consideraţii asupra valorificării repertoriului 
muzical-coregrafic 


De-a lungul timpului, s-a dovedit faptul că studiul culturii populare, mai precis al segmentelor sale cu 
pronunţate valenţe artistice, folclorul literar, muzical, coregrafic, nu poate fi făcut decât în strânsă dependenţă cu 
ceea ce în mod convenţional, din necesităţi metodologice, specialiştii numesc „cultură materială". Mai mult decât 
atât, unele date etnografice, vizând aşadar acest din urmă segment, îşi află adesea suport pentru demonstraţii 
şi reconstituiri în textul folcloric ce se manifestă astfel ca un depozitar de relicte istorico-sociale, ce-i drept 
înveşmântate în haine estetice, metaforice. 

Ne-am obişnuit, spre exemplu, să aflăm în textele narative în proză sau cântate ilustrări ale structurilor 
familiale şi ale relaţiilor de rudenie, la fel de mult ca şi reflexe ale vieţii de curte feudală, acestea din urmă fiind 
detectabile şi în anumite tipuri de colinde şi în oraţiile de nuntă înregistrate în urmă cu peste un secol. Poeziei 
de urare, fie ea descriptivă, alegorică sau incantatorie, îi datorăm păstrarea unor mărturii străvechi privind una 
dintre ocupaţiile tradiţionale de bază: cultivarea pământului. 

Acestea ar fi documentele orale cele mai transparente ce ne pot sprijini într-un demers de cunoaştere 
profundă a vieţii tradiţionale de-a lungul timpului. Există însă şi altele mai puţin exploatate, întrucât uzează de 
limbaje nonverbale: muzica şi mişcarea (dansul). La o analiză atentă acestea se dovedesc a fi cel puţin la fel de 
utile pentru reconstituirea unor epoci care s-a caracterizat prin anumite relaţii sociale, politice, economice. 

Studiul repertoriului muzical-coregrafic bucovinean 1 , spre exemplu, ne oferă şi astăzi date interesante 
privind perioada cuprinsă între anii 1774 şi 1918 întrucât el conservă mult mai mult decât aşa-numitul „folclor 
literar" elemente de viaţă militară alături de cele ce vorbesc despre convieţuirea multietnică din vechiul Ducat 
Imperial al Bucovinei. 

Acestea au rămas fie în repertoriul cetei de flăcăi (e.g. căiuţii şi bungherii) ce formează alaiurile de Anul 
Nou, fie au trecut în ceea ce etnocoreologii numesc „jocuri de petrecere". Chiar şi din simpla enunţare a numelor 
unor jocuri din nordul Moldovei şi Bucovina de sud ne putem da seama de acest fapt. 

O serie de dansuri de societate sau preluate din repertoriul grupurilor etnice cu care românii au intrat în 
contact au pătruns în repertoriul nord-moldovenesc fiind socotite astăzi jocuri tradiţionale de mare prestigiu; aşa 
sunt Polca (ale cărei variante mixte se mai numesc Surugiul şi Polcuţa), Valsul (cunoscut sub denumirea 
Rototunda), Ruseasca, Huţulca, Braşoveanca. 

Jocuri populare masculine precum Arcanul, Hodoroaga, Sârba ofiţerească, Bătuta ofiţerilor, Polca 
ofiţerească (cunoscută şi sub numele de Leuşteanca), Mazurca indică provenienţa lor din rândul soldaţilor ce-şi 
satisfăceau stagiul militar în imperiu, ca şi din cel al ofiţerilor din garnizoanele ce asigurau stabilitatea acestuia. 
Etnocoregrafa Floria Capsali 2 , membră a echipelor şcolii sociologice, nota la începutul deceniului al patrulea al 
secolului trecut o serie de aspecte ale acestor dansuri ce amintesc de viaţa militară: configuraţia de coloană, 

loviturile puternice ale picioarelor (în special, loviturile de călcâie), comenzile cu aluzii şi reminiscenţe cazone, 
stilul sobru şi ţinuta marţială a dansatorilor, vigoarea şi virtuozitatea figurilor şi ornamentelor. 

Prezenţa unora dintre ele şi în alte spaţii mult mai îndepărtate, mai ales în Transilvania, indică influenţa 
factorului politico-social asupra circulaţiei bunurilor culturale şi prefacerilor repertoriale. 

Preluarea lor nu a fost însă întâmplătoare, ci se înscrie pe aceleaşi coordonate ale performării. Astfel, atât 
la „balul stelarilor" (petrecere finală a cetei de feciori din Tălmăcel, judeţul Sibiu) din 7 ianuarie 1994 3 , cât şi la 
cel al alaiului căiuţilor din Chiscovata, judeţul Botoşani, din 2 ianuarie al aceluiaşi an 4 , am putut observa că tinerii 
cunosc încă o serie de piese din repertoriul influenţat de viaţa militară de odinioară care astăzi se bucură de o 
actualizare cvasiobligatorie în contextul ritual-ceremonial menţionat. Acelaşi lucru l-am putut constata şi în 
localităţile Slatina Timişului şi Ciclova Română din judeţul Caraş-Severin, în primăvara anului 1995, cu ocazia 
balului mascaţilor de la Lăsatul Secului, nucleul protagoniştilor fiind compus tot din tineri necăsătoriţi ce urmau 
să recruteze 5 („berbecii" şi, respectiv, „urşii"). 

Repertoriul muzical-coregrafic poate veni însă şi în sprijinul altor studii privind viaţa tradiţională, aşa cum 
sunt cele ce privesc una dintre ocupaţiile de bază ale românilor: păstoritul. Cercetătorii - atât etnografii, cât şi 
folcloriştii - au relevat în studiile lor importanţa studiilor pluridisciplinare pentru înţelegerea şi explicarea completă 
a circulaţiei faptelor de cultură spirituală, urmărind traseul transhumantei, lată, în acest sens, opiniile lui Ov. 
Densusianu: „Drumurile migraţiunilor păstoreşti au fost şi drumuri de răspândire a cântecelor populare - de altfel, 
şi a altor teme folclorice (basme, credinţe etc.) - şi dacă s-ar urmări de aproape liniile de transhumantă de la noi 
în legătură cu circulaţia unor producţiuni populare, s-ar ajunge la constatări interesante. /.../ Trecerile din loc în 
loc, traiul de pribegi, au fost pentru păstori un bun prilej de a ieşi din ţărmuriri, de a nu rămânea într-o lume 
mărginită, de a cunoaşte mai mult decât alţii, de a căpăta o viziune întru câtva mai largă despre vieaţă” 6 . 

O contribuţie importantă la definirea şi analiza repertoriului coregrafic păstoresc a avut-o Andrei Bucşan, 
care afirmă cu prudenţă: „Fără îndoială, în toate aceste împrejurări (la stână şi la nedeile păstoreşti - n.n.), se 
practică un repertoriu comun de jocuri; probabil că acesta este cel care circulă şi pe drumurile de transhumanţă, 
unde se produc încrucişări între repertoriile unor zone mai îndepărtate. 

Toate faptele înşirate ne duc la posibilitatea existenţei unor jocuri ciobăneşti. Afirmaţia nu trebuie 
interpretată în sensul că acestea sunt neapărat «inventate» şi practicate numai de ciobani. Mai degrabă poate 
fi vorba de jocuri preluate din folclorul zonei respective (sau al zonelor de contact) şi practicate cu predilecţie în 
sânul comunităţii în măsura adaptării lor la momentele specifice ale vieţii pastorale. Căci nu orice se poate 
integra aici. Unele jocuri rămân legate de cadrul sedentar al complexului social sătesc; altele îşi schimbă sensul, 
căpătând un nou rol funcţional” 7 . 

Subliniind lipsa factorului descriptiv-figurativ din jocul românesc, autorul menţionat operează cu alte patru 
criterii („mijloace mai mult sau mai puţin directe, mai mult sau mai puţin edificatoare, dar în orice caz mai puţin 
empirice”) în încercarea de a răspunde la întrebarea: „Există un repertoriu specific păstoresc?”. 

Cel dintâi criteriu, cel informativ, vizează demersul cercetării nemijlocite şi se referă la culegerea 
informaţiilor adiacente (provenienţă, ocazie de joc, circulaţie, frecvenţă) ce completează culegerea faptelor de 
folclor. în această privinţă, Andrei Bucşan conchide: „în orice caz, fără a acorda informaţiei o valoare absolută, 
datorită rezervelor formulate mai sus, precum şi unor factori subiectivi, ea constituie totuşi, dacă nu cel mai 
important, primul criteriu care trebuie luat în studiu pentru lămurirea problemei de faţă. Lipsa ei nu este însă 
ireparabilă, ci ne impune doar folosirea atentă a altor căi deductive" 8 . 

Un al doilea criteriu de foarte mare importanţă este cel geografic, acesta luând în calcul aria de răspândire 
şi de circulaţie a jocurilor luate izolat sau ca tipuri morfologice bine închegate. Corelând datele etnografice 
privind viaţa pastorală - în special cea legată de transhumanţă -, cu cele furnizate de analiza propriu-zisă a 
pieselor muzical-coregrafice, le putem identifica pe acelea care îşi datoresc originea şi răspândirea mediului 
ocupaţional care ne interesează. 

Definit de către etnografi ca fiind „modul cel mai evoluat de creştere a animalelor practicat însă numai de 
gospodăriile mai înstărite dintr-un număr restrâns de sate din sudul Transilvaniei, în primul rând, de cele din 
împrejurimile Braşovului şi Sibiului" 9 , păstoritul transhumant (simplu sau dublu) a avut la noi, spre deosebire de 
alte civilizaţii, anumite caracteristici între care sunt importante pentru ceea ce analizăm aici, perioada de maximă 
înflorire (sec. XVII - mijlocul sec. XIX) şi aria de răspândire (din anumite zone ale curburii interioare a Carpaţilor 
către zonele de câmpie). „în perioada de apogeu a fenomenului, turmele transhumante aparţineau numai unor 

gospodari din circa 83 de localităţi transilvănene: 15 din ţinutul Hunedoarei /.../, 8 din districtul Sebeş /.../, 22 de 
localităţi din districtul Sibiu /.../, 9 localităţi din ţinutul Făgăraş /.../; 11 localităţi din ţinutul Bran /.../, 17 localităţi 
din districtul Braşov şi 2 din Trei Scaune /.../” 10 . 

De asemenea, s-au conturat zone preferenţiale ale transhumantei, foarte importante pentru cunoaşterea 
circulaţiei valorilor culturale: haţeganii şi jienii porneau pentru iernat către Banat şi Câmpia Aradului şi mai rar, 
către Oltenia (Băileşti) şi Dobrogea; mocanii şi poienarii din Munţii Rodnei, precum şi oierii din Căliman coborau 
pe Valea Bistriţei Moldave şi, respectiv, prin Tulgheş, spre Tg. Neamţ, apoi peste apa Şiretului până la Tg. 
Frumos sau în sus, spre laşi şi Botoşani; din localităţile Breţcu, Zăbala şi Covasna veneau mocanii până în 
Carpaţii şi Subcarpaţii de curbură; moroienii sau colibaşii din ţinutul Bran şi bârsanii se îndreptau pentru vărat 
spre sudul Carpaţilor Meridionali, dar şi în nord, până în Munţii Bistriţei, iar pentru iernat călătoreau până în 
Bărăgan, bălţile Dunării şi chiar mai departe, spre Nistru, până în Crimeea şi Caucaz, în est şi spre Tisa şi în 
şesul ungar, spre vest. în fine, ungurenii, mărginenii sau ţuţuienii din Mărginimea Sibiului urcau în Munţii 
Făgăraşului şi Lotrului, Parâng sau Căpăţânei, pentru vărat, iar pentru iernat, se îndreptau, fie spre Banatul 
Sârbesc prin Caransebeş şi Câmpia Lugojului, fie tot spre bălţile Dunării şi Bugeac, prin Vlaşca şi Câmpia 
Burnazului, ori pe trasee ce străbăteau Ţara Loviştei şi apoi Câmpia Piteştilor 11 . 

Documentele istorice şi etnografice dovedesc fără putinţă de tăgadă că trecerile dintr-o ţară într-alta şi chiar 
dintr-o unitate administrativă într-alta erau reglementate de acte oficiale, aşa încât turmele numeroase nu puteau 
urma, cum nu rareori s-a spus, „trasee numai de ei ştiute" 12 . Este de la sine înţeles că asemenea contacte 
ritmice şi consecvente au creat puncte stabile de contact şi convergenţă, înlesnind totodată schimburi şi mai ales 
împrumuturi culturale între grupurile transhumante şi cele autohtone cu care veneau în contact. 

Sintetizând, am putea grupa zonele enumerate mai sus în: zone de iradiere (zone-nucleu sau zone de 
bază 13 ), zone de interferenţă şi tranziţie (complementare şi adiacente 14 ) şi zone de sinteză şi asimilare (de 
convergenţă 15 ). Cele dintâi sunt tocmai ariile şi grupurile de localităţi din care am arătat că se pornea în 
transhumantă, caracterizate printr-un fond puternic subliniat, viguros, bine conservat, dar mai puţin variat 
tipologic. O a doua categorie include zonele din interiorul şi din exteriorul arcului carpatic, unde s-a dezvoltat un 
păstorit local pendulatoriu, prin urmare aria şi forţa de expansiune a faptelor de cultură au fost mai reduse, însă, 
datorită unui fond comun „specificului lor înrudit, ele receptează şi cristalizează adeseori fenomenele de 
circulaţie" 16 . în privinţa ariilor de sinteză şi asimilare reprezentate de Câmpia Bărăganului şi toată aria Dunării 
de Jos, precum şi ariile vestice menţionate, putem afirma că acestea sunt deosebit de interesante în 
demonstrarea migraţiei faptelor de cultură, întrucât, dispunând de un fond deosebit, ele păstrează într-un strat 
mai evident împrumuturile repertoriale. 

Urmărind circulaţia pieselor coregrafice pe coordonatele interne ale aceleiaşi zone sau tip de zone, în 
comparaţie, în două zone de iradiere diferite, cât şi în acestea, pe de o parte, şi în cele de interferenţă, pe de 
alta, şi, în fine, în zonele de iradiere şi în cele de sinteză, cu sau fără raportare la cele de tranziţie, putem aprecia 
dacă o piesă muzical-coregrafică este definitorie pentru repertoriul pastoral, stabilind mai apoi sensul circulaţiei 
şi caracteristicile morfologice şi tipologice ale acestuia. 

La fel de prudent, autorul menţionat arată că: „Nu orice joc care circulă în acest cadru este condiţionat de 
factorul amintit (pastoral - n.n.), el putând aparţine unui fond mai larg, carpatic, sau chiar general românesc" 17 . 
Rămân totuşi operante în cel mai înalt grad comparaţia şi analiza ce se pot face între piese identificate în prima 
categorie de zone şi în cea de-a treia, fapt ce ar dovedi, prin coroborarea informaţiilor, transferul şi asimilarea 
culturală. 

Un al treilea criteriu de determinare a originii şi apartenenţei la repertoriul păstoresc este şi cel al denumirii 
pieselor muzical-coregrafice 18 . Şi acesta pune probleme legate de confuziile pe care le generează anumite 
procese lingvistice (etimologia populară, omonimia etc.), dar şi de nomenclatorul atât de complex al variantelor 
jocurilor tradiţionale. Totuşi, numele unei piese poate indica, într-o primă fază, bineînţeles, după o riguroasă 
analiză semantică şi etimologică, punctul de plecare favorabil unei analize. Aşa sunt denumiri precum: Ungurica, 
Mocăncuţa, Oiera, Ciobăneasca, Sârba ciobanilor, Hora Sântiliei. Ele trebuie puse în relaţie cu celelalte trei 
criterii de determinare şi de clasificare dar, în unele cazuri, şi cu cel al contextului de performare. 

Criteriul conţinutului -fără a fi determinant - vine în sprijinul realizării unei analize complete, la care concură 
cel puţin două dintre cele enunţate anterior şi cuprinde sfera elementelor morfologice (formaţie, componenţă, 
ţinută, ritm, paşi, figuri) şi pe cele legate organic de joc (temă, funcţie, strigături, melodie) 19 . 

Spre exemplu, o componentă precum strigătura poate trimite la păstorit, deşi acest lucru nu este 
întotdeauna hotărâtor, fiindcă ea poate face acest lucru doar sub forma unei aluzii, se poate lega de un context 
particular sau poate fi un simplu accesoriu preluat în procesul de trasmitere orală. Prin raportarea textului poetic 
la cele care însoţesc piese coregrafice similare tipologic pe ariile geografice delimitate anterior, cu sprijinul 
criteriului denumirii şi prin adăugarea informaţiilor adiacente putem însă obţine rezultate analitice elocvente, 
dacă nu edificatoare. 

Vom lua, spre exemplificare, câteva piese din categoria jocurilor bărbăteşti de virtuozitate, cel dintâi este 
Brâul bătrân, atestat în zonele de iradiere, dar şi, cu variante sensibil asemănătoare, într-o bună parte a 
Munteniei şi Dobrogei, aria lui de răspândire fiind întreruptă de alte două subtipuri: Brâul ardelenesc şi Brâul 
muscelean, ce „par a fi dezvoltări mai recente, în limite locale” 20 . Variante ale acestuia au fost înregistrate mai 
cu seamă în Mărginimea Sibiului sub denumirile Danţul (Răşinari, Poplaca, Gura Râului, Sadu, Veştem), Brâul 
pe trei (Zărneşti, Măgura în Braşov), Brâul (Sita Buzăului, Covasna), dar şi în zona Teleajenului şi în cea a 
Hârşovei în variante numite Brâul vechP. Cel de-al doilea este Sârba ciobănească (zona Bran), Sârba 
ciobanilor sau Sârba baciului (Mărginimea Sibiului), Lăzeasca (în zona Buzăului ardelean) şi Lezeasca (în 
Muscel) 22 . 


Note: 

1 Proca Ciortea, Vera, Jocuri populare româneşti, ESPLA, Bucureşti, 1955. 

2 Capsali, Floria, Jocurile de la Fundu Moldovei, în „Arhiva pentru Ştiinţă şi Reformă Socială", X/1932. 

3 cf. Ceata de feciori din Tăi măcel, film video realizat in 1995 de Dănuţ Dumitraşcu şi Narcisa Ştiucă, Arhiva CNCVTCP. 

4 cf. Când intră Anul Nou in casă, film video realizat în 1995 de Dănuţ Dumitraşcu şi Narcisa Ştiucă, Arhiva CNCVTCP. 

5 cf. Berbecii, film video realizat în 1995 de Bebe Coman-Vereş, Dănuţ Dumitraşcu şi Narcisa Ştiucă, Arhiva CNCVTCP. 

6 Densusianu, Ov., V/ea/a păstorească in poezia noastră populară, EPL, Bucureşti, 1966, p. 291. 

7 Bucşan, Andrei, Specificul dansului popular românesc, Editura Academiei, Bucureşti, 1971, p. 419. 

8 Idem, p. 420. 

9 Butură, Vaier, Etnografia poporului român, Editura Dacia, Cluj-Napoca, 1978, p. 215. 

10 lordache, Gh., Ocupaţii tradiţionale pe teritoriul României (Studiu etnologic), voi. II, Editura Scrisul românesc, Craiova, p. 18. 

11 Idem, pp. 30 şi urm. 

12 Ibidem, pp. 37-38. 

13 Bucşan, Andrei, op. cit., p. 421. 

14 Ibidem. 

15 Ibidem. 

16 Ibidem. 

17 Ibidem, p. 422. 

18 Ibidem. 

19 Ibidem, p. 424. 

20 Ibidem, p. 427. 

Etnografie versus dezvoltare comunitară 
(Cercetător vs. facilitator cultural) 


în ultimul deceniu, societatea românească a început un proces lung şi sinuos de transformare radicală, de 
abandonare treptată a vechilor principii uniformiste şi de trecere la un sistem modern, propriu lumii civilizate, în 
care statul nu mai este exclusiv garantul fericirii şi bunăstării cetăţenilor. 

Cultura s-a înscris şi ea noilor orientări, iar muzeul a început să păşească cu paşi timizi într-o nouă eră în 
care el nu mai poate funcţiona din inerţie şi trebuie să-şi adapteze mecanismele funcţionale, managementul său 
mai mult sau mai puţin performant, economiei de piaţă specifice societăţii moderne. 

Muzeul, actul cultural în sine, începe încet, dar sigur, să fie privit nu doar ca un consumator de fonduri, ci 
şi ca generator de fonduri, concepţie ce se dezvoltă paralel cu acel proces prin care statul închide umbrela 
protectoare sub care muzeul a stat şi a germinat mai multe decenii. 

în acelaşi timp, paralel cu procesul enunţat mai sus, instituţia muzeală se poate detaşa de statutul său clasic 
de factor pasiv al vieţii sociale şi poate deveni un factor activ capabil, printr-un intervenţionism mai mult sau mai 
puţin limitat, să contribuie la dezvoltarea comunitară sau regională. 

Din această perspectivă, intervenţia noastră constituie un argument al acestor fenomene socioculturale 
contemporane. Muzeul de Etnografie şi Artă Populară al Institutului de Cercetări Eco-Muzeale derulează 
proiectul Promovarea participativă a multietnicităţii dobrogene în colaborare cu Centrul de Resurse pentru 
Diversitate Etnoculturală Cluj-Napoca. Prin acest proiect, muzeul, ca instituţie culturală, încearcă să activeze 
dezvoltarea comunităţilor multietnice din nordul Dobrogei. Prin prisma prezentării proiectului, urmărim şi 
enunţarea succintă a câtorva date teoretice şi principii generale prin care cercetătorul/etnograf îşi poate depăşi 
uneori statutul său clasic şi poate contribui esenţial la activarea/reactivarea solidarităţii comunitare, la 
redeşteptarea interesului pentru valorile culturale specifice anumitor comunităţi sau chiar la reînvierea unor 
aspecte culturale (tradiţii, obiceiuri etc.) specifice. 

Termenul de comunitate se caracterizează prin varietatea întrebuinţărilor sale 1 . Totuşi, această dispersie 
semantică se organizează în jurul a doi poli de elaborare conceptuală, în funcţie de abordare: definiţiile propuse 
pot fi rezultatul unei abordări culturaliste sau al unei abordări istorice. în primul caz, sunt subliniate aspectele 
psihosociologice ale comunităţii (natura relaţiei dintre membrii săi), pe când în al doilea caz sunt subliniate 
dimensiunile sale instituţionale şi economice 2 . Pentru R. Redfield, esenţa comunităţii constă în caracterul său 
holist: ea este un „tot uman” (human whole), iar membrii săi trăiesc pentru şi prin ea. 

în cadrul etnologiei societăţilor ţărăneşti, comunitatea a putut fi definită ca o unitate socială restrânsă, trăind 
într-o economie parţial închisă, pe un teritoriu de unde îşi procură majoritatea produselor necesare pentru 
subzistenţă. Ea ar asocia, în proporţie variabilă, proprietatea colectivă si proprietatea privată şi i-ar supune pe 
membrii săi unei discipline colective, într-un soi de tensiune constantă necesară menţinerii coeziunii şi 
perpetuării existenţei sale. Oricare ar fi importanţa relaţiei pe care o întreţine cu teritoriul, comunitatea se 

identifică mai ales cu existenta sa istorică. Această prevalentă a relaţiei cu timpul se exprimă prin întâietatea 
consangvinităţii (naşterea determină apartenenţa la comunitate), a suveranităţii cutumei, adică a iluziei 
întreţinute în mod colectiv în legătură cu reproducerea identică a comunităţii, fapt care exprimă nevoia de 
perenitate. 

Potrivit lui Romulus Vulcănescu, comunitatea este „o grupare sau asociaţie integrată în societate care 
posedă un statut, forme de organizare şi de activitate, un scop precis (comunitate morală, religioasă etc.)”. în 
acelaşi timp comunitatea este cea mai mică, generală şi simplă formă socială bazată pe condiţiile originare şi 
naturale de viaţă ale omului care presupun dependenţa între indivizi. Ea este şi o reţea de relaţii informale între 
indivizi legaţi prin legături de rudenie, interese comune, proximitatea geografică, prietenie, ocupaţie sau primire- 
oferire de servicii. 

Din perspectivă structurală este o structură intermediară între individ şi stat, având ca principală funcţie 
modelarea, socializarea şi transformarea individului în raport cu canoanele statului (societăţii). Pe de altă parte, 
din perspectivă sociopsihologică, comunitatea înseamnă solidaritate (sentimentul de „noi”), securitate 
(familiaritate, mediu înconjurător, dată de înţelegerea a ceea ce înconjoară pe individ alături de afecţiunea şi 
sprijinul celor din jur). 

Caracteristica de solidaritate este cu atât mai importantă în defir.i.od termenului de comunitate atunci când 
folosim acest termen în sensul de grupare etnică. Noţiunea de membru al unei comunităţi etnice este însă mai 
mult decât simpla inclusiune într-o categorie etnică. Presupune pe lângă criteriul obiectiv al originii şi alte două 
caracteristici suplimentare: identitatea (conştiinţa apartenenţei) şi organizarea. 

Având în vedere perspectivele de definiţie enunţate mai sus, dezvoltarea comunitară reprezintă, pe de o 
parte, acţiunea planificată în vederea rezolvării unor probleme comune ale indivizilor ce împărtăşesc acelaşi 
spaţiu geografic, solidaritate culturală ori importante relaţii sociale şi economice, iar, pe de altă parte, este 
acţiunea planificată ce are ca scop îmbunătăţirea vieţii oamenilor prin îmbunătăţirea aspectelor de viaţă pe care 
le au în comun. 

Elementul esenţial în cadrul dezvoltării comunitare îl reprezintă solidaritatea, conştiinţa de apartenenţă la 
un spaţiu cultural comun, la un ansamblu de valori (capital social). Cu cât gradul de solidaritate comunitară este 
mai ridicat, cu atât comunitatea respectivă este mai dezvoltată, iar viziunea asupra unei comunităţi dezvoltate 
este mai uşor de realizat. 

Intervenţia cercetătorului etnograf în calitate de facilitator cultural urmăreşte, pe de o parte, creşterea 
solidarităţii comunitare, iar, pe de altă parte, reactivarea unor aspecte tradiţionale specifice comunităţii 
respective. 

Ambele obiective pot fi realizate prin intermediul a două elemente-cheie: participarea comunitară şi 
abordarea pozitivă. 

într-o astfel de intervenţie într-o comunitate, cercetătorul etnograf îşi asumă un dublu rol. Pe de o parte, este 
asistentul social, facilitatorul care urmăreşte procesul de constituire de capacităţi locale, iar, pe de altă parte, 
este cercetătorul care analizează stadiul relaţiilor interumane, impactul procesului atât la nivelul comunităţii în 
general, cât şi la nivel interetnic. Cu siguranţă, ambele roluri sunt dificil de asumat şi necesită în primul rând 
cunoştinţe solide de comunicare interpersonală. 

Abordarea pozitivă este un proces inovator de construire de capacităţi care începe prin valorizarea 
comunităţii şi a culturii sale, prin învăţarea despre comunitate, despre relaţiile şi mediul său şi prin identificarea 
şi construirea de pe baza punctelor forte în locul examinării în detaliu a problemelor şi deficienţelor. Abordarea 
pozitivă repune comunitatea în contact cu valorile sale cele mai profunde, clădind atitudini pozitive/apreciative. 

Punctul de plecare în abordarea pozitivă este proiectarea şi aplicarea de interviuri apreciative care ajută 
orientarea atitudinii faţă de comunitate către cea pozitivă. Procesul aplicării interviurilor apreciative este la fel de 
important ca şi datele colectate, deoarece pe măsură ce conversaţiile se schimbă, speranţele de viitor devin tot 
mai optimiste. Aceasta permite realizarea unei viziuni mai îndrăzneţe şi pline de sens, valorizându-se ce este 
mai bun din trecutul comunităţii respective. 

în general, procesul dificil de facilitare culturală se desfăşoară pe o perioadă lungă de timp (minim 7-8 luni) 
şi comportă vizite frecvente în comunitate. Se desfăşoară în două direcţii fundamentale. Pe de-o parte, la nivelul 
fiecărui individ (lider cultural) avut în vedere, iar, pe de altă parte, la nivelul grupului de indivizi care-şi asumă 
responsabilităţi în cadrul comunităţii. 

Cele două direcţii de acţiune sunt în general diacronice. La nivelul fiecărui lider cultural în parte, procesul 
dezvoltă patru stagii de dezvoltare mentală: 1) descoperirea (aflarea momentelor de excelenţă, a valorilor de 
bază) 2) visarea (preconizarea de posibilităţi pozitive) 3) proiectarea (crearea structurii, a proceselor şi a 
relaţiilor care vor sprijini visul) şi 4) realizarea (dezvoltarea unui plan pentru implementare). 

La nivelul grupului de indivizi, procesul comportă următoarele faze: 

• identificarea liderilor culturali sau a persoanelor-resursă pentru demersul în speţă; 

• constituirea echipei şi transmiterea credibilă a mesajului; 

• sudarea echipei - depăşirea barierelor de comunicare, a intereselor personale etc.; în acest sens, stadiul 
formării echipei trebuie gestionat prin puternice abilităţi de comunicare şi negociere pentru a depăşi cele patru 
etape fundamentale ale formării unei echipe: formarea, furtuna, normarea şi funcţionarea; 

• funcţionarea echipei - definitivarea grupului de iniţiativă (grup deschis în interior şi exterior) şi eventual 
transformarea lui într-o grupare asociativă cu personalitate juridică. 

Interesant în cadrul acestui proces este că liderii culturali, persoanele care alcătuiesc echipa, îşi asumă mai 
devreme sau mai târziu, printr-o bună transmitere şi receptare a mesajului, funcţia facilitatorului cultural, 
devenind ei înşişi promotori culturali la nivelul celorlalţi membri ai comunităţii. 

Studiu de caz 

Proiectul Promovarea participativă a multietnicităţii dobrogene este finanţat de Institutul de Cercetări Eco- 
Muzeale Tulcea şi Centrul de Resurse pentru Diversitate Etnoculturală Cluj-Napoca. Derulat în perioada august- 
noiembrie 2003, proiectul doreşte implicarea a opt comunităţi multietnice din nordul Dobrogei (Murighiol, 
Ciucurova, Greci, Cerna, Slava Cercheză, Sarighiol de Deal, Vasile Alecsandri, Izvoarele) în acţiuni comune 
care urmăresc creşterea gradului de conştientizare în cadrul comunităţilor respective a identităţii comunitare, a 
necesităţii promovării la nivel local şi naţional a valorilor de cultură şi civilizaţie proprii fiecărei comunităţi, 
respectiv etnii. De asemenea, se are în vedere crearea/recrearea de capacităţi locale care să relaţioneze 
permanent într-o reţea de comunicare intercomunitară şi să genereze permanent schimb şi transfer de 
experienţă. 

Obiectivul general îl constituie sprijinirea participativă a dialogului interetnic şi intercomunitar. 

Obiectivele specifice sunt următoarele: 

• identificarea şi motivarea prin interviuri apreciative a 5-7 lideri culturali din fiecare comunitate, astfel încât 
să reprezinte toarte grupurile etnice întâlnite şi formarea unor grupuri de iniţiativă (posibil a se transforma în 
organizaţii nonguvernamentale); 

• realizarea unei expoziţii temporare şi a unui festival multietnic - Târg interetnic nord-dobrogean. 

Fiecare comunitate, prin intermediul grupului de iniţiativă constituit, îşi va organiza o prezentare cu propriile 

puteri şi conform ideilor izvorâte din comunitatea respectivă sub forma unei microexpoziţii şi a unui program 
artistic. Se vor avea în vedere mai multe idei tematice dintre care cele mai importante sunt: multietnicitatea 
(valori de cultură materială şi spirituală), comunitatea în ochii copiilor, resurse locale pentru viitor. Fiecare 
comunitate multietnică va avea la dispoziţie o sală în cadrul Muzeului de Etnografie al ICEM Tulcea pentru a-şi 
realiza expoziţia astfel încât să-şi evidenţieze cât mai bine comunitatea. Ideile generale ale expoziţiei vor fi 
enunţate de liderii culturali respectivi, iar demersul muzeistic va fi coordonat de specialistul muzeograf, care va 
abandona temporar „haina” de facilitator cultural. 

Procesul de aplicare de interviuri apreciative, de identificare şi motivare a liderilor din comunităţile 
multietnice avute în vedere se va desfăşura pe parcursul a patru luni (august - noiembrie 2003) şi va include: 

• organizarea unui seminar intitulat Resurse locale pentru viitor, 

• realizarea de către liderii identificaţi şi sub îndrumarea echipei de proiect a câte unui pliant de promovare 
a valorilor culturale proprii comunităţilor multietnice respective. 

Cu siguranţă sunt dificil de estimat rezultatele şi impactul procesului de facilitare culturală pentru fiecare 
comunitate în parte. Aceste elemente vor fi analizate într-o comunicare ulterioară, după încheierea proiectului. 
Ne permitem totuşi să prezentăm câteva rezultate aşteptate ale autorilor. 

Rezultate şi impact aşteptate: 

• aprox. 40 persoane, lideri culturali de etnii diferite din 8 comunităţi multietnice vor crea o reţea funcţională 
capabilă permanent să transfere experienţe pozitive şi să participe la acţiuni comune. Se vor implica în 
valorizarea aspectelor culturale proprii; 

• aprox. 40 persoane (altele decât liderii culturali), de etnii diferite, vor reînvia diferite aspecte culturale 
specifice comunităţilor lor; 

• aprox. 200 persoane (100 pentru fiecare comunitate) vor fi informate de echipa de proiect referitor la 
importanţa care trebuie acordată culturii în dezvoltarea comunitară; 

• aprox. 70-80 persoane vor participa la seminar şi vor analiza diferite oportunităţi oferite de fiecare 
comunitate în parte; 

• aprox. 500-600 persoane vor vizita expoziţia şi se vor informa despre diferitele aspecte culturale sau 
sociale specifice comunităţilor respective; 

• 800 pliante de informare realizate de liderii culturali sub coordonarea echipei de proiect vor fi repartizate 
gratuit pentru popularizare comunităţilor respective. 

Ca rezultate de impact amintim: 

• dezvoltarea capacităţilor de comunicare intercomunitară; 

• cunoaşterea valorilor de cultură şi civilizaţie atât la nivel interetnic, cât şi la nivel intercomunitar; 

• conştientizarea liderilor din comunităţile multietnice respective asupra necesităţii implicării comunităţii 
locale în acţiuni care vizează dezvoltarea comunitară în urma derulării procesului de facilitare culturală; 

• conştientizarea identităţii comunitare în condiţiile multietnicităţii; 

• schimb şi transfer de experienţă între comunităţile implicate în program prin expoziţie, seminar şi prin 
permanentizarea reţelei de comunicare intercomunitară; 

• crearea unor oportunităţi de afaceri în zonele respective; 

• conştientizarea necesităţii promovării comunităţilor la nivel local şi naţional. 


Bibliografie: 

Cântările religioase din Maramureş. Interferenţe 


T. Vianu spune că literatura poate trăi şi fără critică şi istorie literară. Exemplul dat e literatura populară. Prin 
procesul variantelor, creaţia folclorică se cizelează în timp. Pe un tipar stabil se produc metamorfoze. Există o 
acumulare latentă, neconştientizată teoretic, o conştiinţă a frumosului care l-a ghidat pe orice om din popor. 

în cazul creaţiei populare, memoria culturală se păstrează inconştient, latent, în timp ce pentru cea cultă 
dispensarea de critica şi istoria literară înseamnă pierdere a memoriei culturale. 

Receptarea e un fenomen plin de tensiune, de la formele de identificare cu eroul literar, de la confundarea 
literaturii cu realitatea până la critica privită ca metalimbaj. 

Dat fiind faptul că opera conţine elemente estetice, în calea receptării adecvate se ridică drept obstacol 
interesul practic nesublimat, posesia cărţii ca obiect, citirea prin prisma intereselor extraestetice. 

Dintre erorile de receptare ale intelectualului amintim căutarea în cărţi a unei concepţii de viaţă, iar dintre 
ale specialistului - citirea cărţii cu scopul de a inventaria procedeele artistice. 

Chiar dacă nu e exclusivă, valoarea estetică e supraordonată. Receptarea va trebui să ţină seama de 
funcţia artistică, altfel pierzându-se profunzimea omenească a artei. 

Opera, ca obiect estetic, e o virtualitate, actualizată prin întâlnirea cu un cititor. Această actualizare e parţială 
şi selectivă, limitată de tiparul adoptat de lectură, de convenţiile de gen. 

Croce vorbeşte despre identitatea dintre creaţie şi receptare, iar Valery spune că schimbarea cititorului 
antrenează schimbări în text. De aceea, autorul nu mai e dictator, ci e la îndemâna receptorului. Opera sa 
depinde de ce vrea sau nu să vadă receptorul în ea. 

Arta nu flatează masele, ci elitele. De aici o depărtare a artei moderne de public. Şi eroarea publicului de a 
confuna planul real cu cel artistic, de a ignora convenţia artistică. Competenţa e un exerciţiu al frecventării operei 
de artă prin care se deprind anumite coduri. Critica este considerată de Barthes 1 ca metalimbaj exercitat asupra 
altui metalimbaj. Deci trebuie să ţinem seama de raportul limbajului investigator cu limbajul investigat. Ca 
metalimbaj, critica nu descoperă adevărul, ci validitatea. Un limbaj literar e valid (sistem coerent de semne) sau 
nevalid, nu adevărat sau fals. 

Critica ajustează două mobile: limbajul epocii sale sau a sistemului său propriu la limbajul elaborat de autor, 
la sistemul operei studiate. Sarcina criticii e formulată din punct de vedere logic. Ea constituie reguli de elaborare 
a sensului. 

Receptarea este o întâlnire între individ şi alt proces, căci receptorul face o mişcare diacronică (receptarea 
secvenţialităţii verbale), dar se produce şi un impact sincronic (opera e o formă fixă, coerentă, invariabilă, ce 
îngheaţă ca un fluviu de secvenţialitate verbală). 

în contemporaneitate, în cercurile elitiste, filologice şi teologice, am constatat o reacţie de respingere a 
cântărilor pe motivul lipsei valorii estetice şi a respectării canoanelor. Pe de altă parte, constatăm o prezenţă tot 

mai marcată a acestor cântări în comunităţile tradiţionale şi în biserică, în Ardeal şi în restul tării. Acest fapt poate 
părea paradoxal, dacă privim lucrurile din perspectiva omului de formaţie universitară, deşi în cercurile populare 
este obişnuit şi se manifestă, de exemplu, prin admiraţia pentru kitsch sau, mai nou, ar explica succesul 
serialelor sud-americane. Este vorba deci, de o relaţie între valoarea estetică şi receptare. 

Noţiunea de valoare este, aşa cum am văzut, una dintre cele mai disputate în cadrul teoriei literare. De 
aceea, propunem să reluăm şi sintetizăm câteva probleme prezentate până aici. 

în artă nu se pot stabili, practic, reţete şi nici nu se cunoaşte norma alcătuirii capodoperelor, deşi se poate 
vorbi de existenţa lor obiectivă, materială, în istoria artei. 

Conceptul de valoare şi criteriile de valorizare sunt relative şi schimbătoare, aşa cum am văzut în cele 
discutate mai sus. 

Receptarea este o întâlnire între un individ şi alt proces, căci receptorul face o mişcare diacronică 
(receptarea secvenţialităţii verbale), dar se produce şi un impact sincronic (opera e o formă fixă, coerentă, 
invariabilă, ce îngheaţă ca un fluviu de secvenţialitate verbală). 

Receptarea e un fenomen plin de tensiune, de la formele de identificare cu eroul literar, de la confundarea 
literaturii cu realitatea, până la critica privită ca metalimbaj. 

Croce vorbeşte despre identitatea între creaţie şi receptare, iar Valery spune că schimbarea cititorului 
antrenează schimbări în text. De aceea autorul nu mai e dictator, ci rămâne la îndemâna receptorului. Opera sa 
depinde de ce vrea sau nu să vadă receptorul în ea. 

Chiar dacă nu e exclusivă, valoarea estetică este supraordonată. Receptarea va trebui să ţină seama de 
funcţia artistică, astfel pierzându-se profunzimea omenească a artei. Eroarea publicului este de a confunda 
planul real cu cel artistic, de a ignora convenţia artistică. De aceea, competenţa este un exerciţiu al frecventării 
operei de artă prin care se deprind anumite coduri. în calea receptării adecvate stau, printre altele, interesul 
practic nesublimat, citirea prin prisma intereselor extraestetice, căutarea în cărţi a unei concepţii de viaţă, a unui 
repertoriu de idei (eroarea intelectualistă). 

Jean Mukarjonski disocia două stări ale operei de artă: obiect (presupune existenţa materială, artefactul) şi 
obiect estetic. Că artefactul e concomitent material şi virtual; deci, în absenţa cititorului, virtualitatea nu se 
actualizează. Pe de altă parte, actualizarea virtualităţii obiectului estetic e totdeauna parţială, nu epuizează 
potenţialul de semnificaţii al operei. Aşadar, orice interpretare este o limitare călăuzită de un sistem de coduri 
colective (lingvistice, sociologice, culturale, literare) care definesc o situaţie istorică a receptorului. 

Există un spaţiu de joc dat de achiziţiile anterioare ale cititorului care produce o disonanţă estetică şi 
prefigurează orizontul de aşteptare ca sistem de referinţe obiectiv formulabile care rezultă din trei factori 
principali: 

1. Experienţa prealabilă pe care o are publicul în legătură cu genul căruia îi aparţine opera; 

2. Forma şi tematica operelor anterioare, a căror cunoaştere o presupune; 

3. Opoziţia între limbajul poetic şi cel practic. 

Deci receptarea nu este un proces natural, ci unul condiţionat; ea nu suscită nişte preferinţe naturale, ci 
unele condiţionate istoric şi cultural. 

în analiza cântărilor noastre, trebuie să ţinem seama de mai mulţi factori, în rândul cărora contextul joacă 
un rol de primă însemnătate. Astfel, ele au apărut ca reacţie a ortodoxiei la greco-catolicism, în sânul mişcării 
Oastea Domnului şi continuă să existe în popor, cunosc o circulaţie orală, se cântă în biserică şi în adunările 
particulare de cult. 

Mediul în care circulă este unul al unor oameni de cultură cel mult medie, care fac dovada unei receptări 
asimilatoare (asimilează planul real celui artistic), emiţând judecăţi bazate numai pe experienţa de viaţă, nu şi 
pe una artistică. Operele literare cunoscute de aceşti receptori sunt cele clasice, romantice, cel mult moderne, 
aparţinând deci artei tradiţionale şi fiind păgubiţi de contactul cu artificiile formale ale artei contemporane - 
onirism, discontinuitate sintactică şi logică etc. De aici şi concepţia oarecum clasicistă asupra noţiunii de valoare 
artistică - arta are scop educativ, moralizator, mobilizator, fiind o sumă de idei frumoase (versuri, rimă, epitete, 
comparaţii, metafore). Contactul prealabil cu cântarea, ba mai mult, trăirea într-un mediu în care se cântă, 
învăţarea cântărilor prin tradiţie familială şi comunitară, ca şi conţinutul lor care este religios, dau o anume 
superioritate genului în ochii celor care cântă. Cântarea devine, ca text şi performare, un act sacru, o îndatorire 
socială, misionară, chiar mistică. 

Faptul că genul acesta a apărut pe lângă Oastea Domnului face din cântare vehiculul ideologic al mişcării, 
programul ei, care o delimitează de celelalte confesiuni din zonă. De aceea, accentul creaţiei ca şi cel al 
receptării, se pune pe ideea transmisă şi mai puţin pe forma în care aceasta este îmbrăcată. Cântarea este, deci, 
marcă etnologică. Ea îi delimita în trecut, pe membrii Oastei Domnului de neoprotestanţi şi greco-catolici. Acum 
ea delimitează grupul creştinilor ortodocşi militanţi activi faţă de creştinii pasivi şi de celelalte confesiuni. Acest 
grup se distinge prin: participare şi cântare la slujbele bisericeşti, misiune religioasă în mijlocul comunităţii 
(întoarcerea la Dumnezeu şi la ortodoxie a păcătoşilor, necredincioşilor şi ereticilor), misiunea socială şi 
caritabilă, participarea temporară la adunări religioase private, viaţă ascetică şi mistică îmbunătăţită faţă de a 
creştinilor medii (ferirea de avorturi, de curvie, chiar de bogăţie în unele cazuri, rugăciunea în principalele 
momente ale zilei, educarea creştină a copiilor etc.). 

Ca marcă etnică, aceste cântări sunt ale românilor, reprezentând spiritul de creaţie, asimilare şi sinteză a 
unor valori tradiţionale (folclorice şi ortodoxe) şi eterodoxe (melodii sau texte catolice şi neoprotestante). 

Altă valenţă a cântării este cea iniţiatică, în sensul integrării individului în comunitatea tradiţională şi creştină 
prin: cunoaşterea Sfintei Scripturi, a sărbătorilor de peste an, a hramurilor principalelor biserici şi mănăstiri din 
jur (cu accent pe Adormirea Maicii Domnului), a tradiţiilor creştine ale satului (pelerinaje, hramuri, obiceiul 
colindatului etc.), participarea la adevărate şcoli catehetice şi iniţiatice de dinaintea procesiunilor la Sfânta Maria 
Mare şi a colindatului. De asemeni, aceste activităţi sociale implică cunoaşterea între membrii unui grup de 
vârstă şi confesional, cunoaşterea valorilor culturale şi umane ale satului, afirmarea de lideri de grup şi de vârstă, 
constituirea sistemului de relaţii sociale şi cunoaşterea celor de înrudire. 

Important este, în acest sens, rostul cântării ca marcă festivă. De obicei timpul pentru cântare este o 
sărbătoare, cântarea fiind ea însăşi o sărbătoare, în calitate de mod de slăvire excepţională a lui Dumnezeu. Din 
acest punct de vedere, dar şi din discuţia de mai sus privind valoarea estetică din punct de vedere al 
comunităţilor studiate, cântarea este privită şi ca obiect cu valoare estetică de către acele grupuri. 

Altă semnificaţie a cântării este aceea de dar dumnezeiesc, de talant care trebuie înmulţit. Cântarea este 
privită de asemeni ca slavă şi jertfă adusă lui Dumnezeu. Performerii noştri lasă lumea, gospodăria, rudele 
pentru cântare; le jertfesc pe toate în favoarea aducerii acestei jertfe mai plăcute lui Dumnezeu. 

Putem vorbi şi de o funcţie narativă a cântării, în sensul că ea „povesteşte" pasaje biblice, stări sufleteşti, 
decodând mesajul Scripturii în codul cultural şi lingvistic al comunităţii. în acest sens, cântarea are şi o funcţie 
ideologică. Putem vorbi în Maramureş despre cântarea ortodocşilor, a catolicilor, a adventiştilor, a baptiştilor. 
Cântarea este, deci, suport al dogmelor şi ideologiilor religioase, una dintre modalităţile de diferenţiere a confe¬ 
siunilor din zonă. Se poate vorbi în zonă chiar despre o luptă, o concurenţă între cultele creştine, desfăşurată 
nu în ultimul rând prin cântare. Aceasta se întâmplă mai ales pentru latura estetică a ei (acompaniată şi de 
instrumente muzicale la neoprotestanţi, sau armonizată), care atrage, ca şi pentru tentaţia constituirii în grupuri 
a membrilor acestor comunităţi, grupuri a căror omogenitate este astfel mai bine întreţinută. Constituirea 
grupurilor confesionale mixte este adeseori susţinută şi de relaţiile de înrudire sau vecinătate, scopul declarat 
fiind slăvirea lui Dumnezeu, dar desfăşurându-se astfel, de fapt, o subtilă propagandă confesională. 

însă poate cea mai importantă valenţă a cântărilor religioase din Maramureş este cea de rugăciune, 
decurgând din însuşi contextul în care se cântă (biserică, adunări particulare). 

Fie însă că proclamă unirea cu Hristos, lepădarea de păcate, slava lui Dumnezeu etc., acestea înseamnă 
pentru fiecare altceva, căci fiecare om are o chemare unică înspre Dumnezeu; fiecare e, în felul său, despărţit 
de lume şi unit cu Dumnezeu, în virtutea faptului că orice om botezat îl are în adâncul fiinţei sale pe Hristos cu 
care este unit sau nu, având oricând posibilitatea să o facă. Ceea ce exprimă limbajul cântărilor este, până la 
urmă o experienţă unică, pesonală, irepetabilă identic de alţii. E prezenţa lui Hristos care e altul în fiecare; sau 
nu e, e doar vorbă goală. Atunci devine literatură, dar una mult mai vătămătoare pentru fiinţa omenească decât 
beletristica ce nu are un scop mistic şi dogmatic declarat, aşa cum au pricesnele, nefiind sprijinită pe o realitate 
sufletească, ci venită dintr-o experienţă estetică. Pe de altă parte, vorbele mari, melodiile frumoase, înalţă 
cugetul spre mândrie şi stârnesc pofta de slavă omenească dând doar iluzia sfinţeniei, a unirii cu Hristos, a 
lepădării de lume şi a credinţei, virtuţi cu care sunt consideraţi a fi înzestraţi performerii noştri. Starea mistică ce 
ar trebui să caracterizeze unirea cu Hristos este astfel înlocuită de catharsis, de extazul în faţa artei. De fapt, 
prin catharsis se mimează starea mistică, ceea ce e o iluzie păgubitoare pentru mântuire. Se confundă 
verosimilitatea artei cu adevărul, falsa ei motivaţie cu realitatea. Dar, deşi arta nu imită realitatea, ci este o 

realitate în sine, ea poate totuşi crea o stare sufletească ce duce către starea mistică. Măcar acesta este meritul 
cântărilor noastre în funcţia lor cea mai nobilă, aceea de dialog cu Dumnezeu, de rugăciune. 

Cântarea exprimă apoi eul, individul în mai multe moduri. întâi exprimă starea lui sufletească - bucurie, jale 
pentru păcate sau pentru pierderea lui lisus, dorul de Dumnezeu, iubirea etc. Apoi exprimă atitudinea lui faţă de 
contextul şi mediul în care cântă; un fel de ideologie personală, o oglindire a contextului şi comunităţii în individ. 
Repertoriul variază în funcţie de locul şi momentul performării. în biserici, în adunări particulare, în fata 
cercetătorului, individul se manifestă pe rând în calitate de credincios, membru al unui grup sau reprezentant al 
unei comunităţi şi tradiţii având conştiinţa acestui fapt şi selectând din repertoriul cunoscut texte care să exprime 
anumite categorii valorice. Se poate vorbi apoi de cântare ca mod de expresie a individului la nivelul global. 
Fiecare cântăreţ are repertoriul pe care l-a cules şi l-a selecţionat după propriile preferinţe estetice şi după 
personalitatea fiecăruia. 

Concluzie: în comunităţile de care ne ocupăm, cântarea este considerată drept purtătoare a unei valori 
estetice. Marea ei valoare este însă cea funcţională, ca marcă culturală, etnică şi confesională, chiar mai mult, 
ca mod de rugăciune a comunităţii. 

în tot acest sistem, perspectiva outsider-ului nu face decât să introducă o ordine proprie, care este străină 
de comunitate, de ierarhia valorică şi culturală locală, ordine care nu poate fi funcţională. 

în ce ne priveşte, suntem pentru adaptarea metodei la obiect, iar nu a obiectului la metodă şi credem că 
modul corect, ştiinţific de a privi cântarea şi sub aspect valoric este cel al considerării contextului, în care 
perspectiva insider-ului este hotărâtoare. 

Subordonarea valorii estetice de către sacru nu este păgubitoare pentru valoarea în sine a textelor, aceasta 
întregindu-se în context şi devenind mai complexă şi mai profundă. 

Mărturia valorii cântărilor este însăşi circulaţia lor în popor şi extinderea pe o arie largă a teritoriului 
românesc. Este şi aceasta o dovadă a faptului că ele răspund unor cerinţe culturale şi spirituale a căror evoluţie 
este interesant de urmărit în viitor. 


Notă: 

1 Barthes, R., Romanul scriiturii, Editura Univers, Bucureşti, 1987, pp. 134-157. 



Dr. Camelia BURGHELE 

(Muzeul Judeţean de Istorie şi Artă - Zalău) 


Prezenţe ale focului în ritualuri magico-religioase 
cu efect terapeutic 


în context ritualic, focul joacă rolul unui mediator, amintind de ipostaza de operator logic, proprie logicii 
sensibilului (Claude Levi-Strauss). Ne sugerează această concluzie şi observaţiile de ultimă oră, de preluare a 
magiei săteşti, domestice, de către cea urbană; procesul a fost intermediat, de cele mai multe ori, de foştii ţărani 
ajunşi în spaţiul urban în urma fenomenului navetismului şi a marilor concentrări de populaţie de la sate la oraşe, 
aduşi aici de procesul unei industrializări forţate, practicate în vremea dictaturii comuniste. Tributari unei anume 
mentalităţi implementate în spaţiul comunitar, folcloric, aceşti „ţărani ai oraşelor", în special prin conservatorismul 
cultural feminin, perpetuează multe scenarii ritualice învăţate în comunitatea sătească. 

Printre ele se numără şi descântatul de boală, frecvent apelat în apartamentele de bloc pentru vindecarea 
unor boli ale copilăriei sau pentru anihilarea răului magic, mai ales a făcăturii şi deochiului. Observăm însă o 
serie de modificări în recuzită: plevul de tablă a fost înlocuit cu paharul de sticlă, apa ne-ncepută cu apa de 
robinet, iar cărbunii cu chibrituri. Analiza antropologică a unui asemenea act cultural este tridimensională: mai 
întâi, schimbarea de recuzită trebuie privită obiectiv - desigur, odată cu introducerea încălzirii centrale în blocuri 
s-a renunţat la sobe şi, deci, cărbunii nu mai sunt de găsit, la fel cum nici apa nu mai poate fi luată de la izvor, 
în condiţii de maximă puritate ritualică, fundamentată spaţial şi temporal (dimineaţa, înainte de răsăritul soarelui, 
din hotar, de la întorsură etc.), ci este utilizată apa care curge la robinet; în al doilea rând, trebuie menţionat că 
scenariul ritualic s-a păstrat neschimbat la nivelul gesticii şi al incantaţiei magico-ritualice, chiar dacă 
performarea este urbană. Textul descântecului este acelaşi, iar performarea lui efectivă este neschimbată; în 
fine, concluzia la care am ajuns în urma chestionării unor subiecţi din oraşul Zalău, veniţi aici din satele din zonă, 
este aceea că nu s-a schimbat decât cadrul de performare al descântecului, cadrul mental rămânând acelaşi. în 
ciuda schimbării recuzitei magice, oamenii cred la fel de mult în puterea gestului şi a cuvântului, în capacitatea 
de purificare a focului, în virtuţile lustrale ale apei şi în eficacitatea remediului ritualic magico-religios pentru 
îndepărtarea anumitor boli, mai ales ale celor induse magic. 

Observaţia este întărită şi de constatarea că studii ştiinţifice revalorizate în ultima vreme de medici, pe baza 
informaţiilor culese de etnografi şi folclorişti, referitoare la descântatul tradiţional terapeutic, acordă un anume 
credit unor remedii empiric-medicale care dublează actul ritualic: de exemplu, s-a dovedit că apa ne-ncepută ar 
putea fi apă ionizată pozitiv, cu efecte benefice asupra organismului, mai ales după un consum repetat şi mai 
ales dacă este păstrată în recipiente de metal, sau că principiul biochimic activ din cărbune are efecte purgative 
şi calmante utilizate şi în obţinerea modernă a medicamentelor pentru afecţiunile abdominale; ori, prin înlocuirea 
acestora, rezultatul clinic, medical, terapeutic, al descântatului, ar trebui să fie mult diminuat; totuşi, efectele lui 
pozitive se păstrează, în mare parte ele putând fi explicate prin ceea ce medicina înţelege astăzi prin efectul 
placebo sau prin procese psihice de sugestielautosugestie, ambele fundamentate însă pe ceea ce, în cultura 

tradiţională, se numea credinţa în puterea actului ritualic. „Mai mult decât despre nişte simple rămăşiţe ale 
magiei, trebuie să vorbim despre mutaţii, adaptări, reorientări” 1 , susţinea şi Robert Muchembled în analiza sa 
pertinentă asupra modificărilor suportate de magie şi vrăjitorie în ultimul secol. Modelul actual, contemporan, de 
punere în practică a modalităţii simbolice de vindecare, care susţine în continuare puterea de purificare a focului 
şi puterea curativă a formei sale virtuale, cărbunele, demonstrează perenitatea unor modele mentale (pattem- 
uri) de structurare a realităţii şi de raportare a omului la armonia corpului, naturii, universului. 

Nu ne putem însă mărgini doar la discutarea ipostazelor focului terapeutic în scenariile domestice, 
tradiţionale, populare, de vindecare. Focul este unul dintre elementele cu simbolism pregnant şi în scenariile de 
magie înaltă , practicate în mediile urbane contemporane, şi unul dintre cele mai apelate prezente în manciile de 
salon occidentale; ocultismul modern marchează şi acum trecerea prin foc sau cercul de foc ca fiind probe 
imbatabile de magie înaltă, sofisticată, erudită 2 . 

De cealaltă parte a scenariilor ritualice, focul viu dezvoltă o semantică specială, iniţiată de chiar generarea 
sa tehnologică: aprins într-un cadru bine determinat ritual - de Sângiorz (Sfântul Gheorghe), una dintre cele mai 
notabile sărbători agrare din spaţiul cultural românesc -, prin eforturile unor bărbaţi tineri, fără acele păcate care 
ar putea macula spaţiul destinat purificării prin foc (de cele mai multe ori stâna de oi), focul viu presupune condiţii 
speciale de generare, care îl deosebesc net de focul obişnuit, aprins cu amnarul, chibritul sau de la o sursă de 
foc anterioară. Se conservă obiceiul ca protagoniştii ritualului să fie fraţi, veri primari sau prieteni foarte 
apropiaţi 3 . Focul viu se aprinde prin frecarea a două lemne de esenţe diferite (cele foarte tari cu cele foarte moi), 
printr-o mişcare liniară în ambele sensuri sau prin rotaţii succesive în plan orizontal: „se iau două lemne uscate 
şi se freacă, se tot freacă unul de altul, până când se înfierbântă şi încep să ardă” 4 . Procedeul pare a se încadra 
în acele practici care trimit cu gândul la arhetipuri culturale. 

în preambulul său teoretic, Tiberiu Morariu, unul dintre cei mai interesaţi etnografi români de subiectul 
abordat, face o serie de referiri la bibliografia europeană de specialitate, centrată pe aprinderea focului viu. 
Potrivit surselor europene citate (secolele XIX şi XX), vechimea acestui obicei este plasată undeva în preistorie: 
documente vechi vorbesc despre obiceiul ca, la urcarea la stâne, primul foc să se facă nu cu chibrituri şi nici 
măcar cu amnarul - deşi despre acesta se crede că este o unealtă preistorică -, ci prin frecarea a două lemne 
până la aprinderea acestora. Focul se numea foc viu şi de la el se aprindeau toate focurile stânei. Potrivit 
aceloraşi surse bibliografice, cel mai vechi procedeu de aprindere a focului viu ar fi cel „prin aprinderea unui lemn 
aşezat între două trunchiuri (...). Se caută un trunchi de arbore uscat, care se despică în două bucăţi ce sunt 
bătute bine în pământ, la o distanţă de un metru una de alta. în mijlocul fiecărei bucăţi se face apoi câte o gaură 
în care se fixează, de la un capăt la altul, un grindei crăpat la ambele capete. în aceste crăpături se introduce 
iască. După ce s-au fixat transversal cele două vârfuri în găurile de la trunchiuri, doi bărbaţi împing trunchiurile 
unul spre celălalt, iar alţii învârt o funie în jurul grindeiului şi-l mişcă, provocându-se astfel o mişcare rotativă 
forţată. Prin frecarea mare ce se produce în cele două găuri ale trunchiurilor, iasca de la extremităţile grindeiului 
se aprinde, iar ciobanii fac din ea două focuri, pe care le aşază în faţa strungii, la prima mulsoare a oilor” 5 . Un 
alt procedeu foarte vechi, din satele maramureşene, arată că „se pune un lemn moale de brad sau molid în 
poziţie verticală sau puţin înclinat, fiind aşezat astfel încât se sprijină cu un capăt pe pământ, iar cu al doilea pe 
pieptul omului. Cel de-al doilea lemn, aşezat perpendicular pe cel dintâi, se freacă până ce lemnul se aprinde” 6 . 

O informaţie din Munţii Apuseni arată, similar, că „se duc doi bărbaţi, care sunt veri, în pădure şi fac foc prin 
frecarea a două lemne. Astfel iau două lemne uscate şi le freacă deolaltă până ce sare o scânteie pe o iască şi 
se aprinde” 7 . Mai aproape de Cluj, focul viu se face „prin frecarea a trei bote (bastoane)", iar la Maieru, în 
Năsăud, focul viu se aprinde „de doi ciobani prin frecarea a două lemne uscate la băgatul oilor pe brânză. Focul 
e dus în stână şi nu e lăsat să se stingă până ce pleacă stâna acasă de la munte”, la fel ca în Maramureş, unde 
„focul viu se face când merg oile la munte (...) din două lemne uscate pe care le freacă până când le aprind. 
Când soseşte stâna în prima zi la munte, fac foc şi-i zic foc viu şi acela nu se stinge până ce nu vin înapoi din 
munte" 8 . Uneori, în Sibiu, focul viu se aprinde cu ajutorul a două pietre albe 9 , în timp ce în alte zone se utilizează 
o sfoară care să unească cele două lemne de foc, ca în Maramureş: „focul la stână se face astfel: se ia o sfoară, 
se înfăşoară împrejurul unui lemn de brad şi se trage când de un capăt, când de altul, până ce sfoara se aprinde, 
apoi se aprinde şi bradul. Focul astfel făcut se ţine cât stau oile la munte" 10 . 

în alte zone, deşi principiul este acelaşi, tehnologia este mai avansată, lemnele uscate fiind angrenate 
într-un soi de aparat primitiv de aprins natural focul ritual la stână, ca în Bistriţa: „aparatul cu care se produce 

focul viu seamănă cu o tocilă. Este făcut din lemn tare şi roata este cu creste late pe margine. Are două cârje 
de care învârtesc doi-patru oameni. Lemnele care se pun şi de-o parte şi de alta sunt de esenţă moale (brad, 
mesteacăn, salcie etc.), adică trebuie să fie lemn de nouă feluri. Lemnele care dau foc sunt ţinute pe roată de 
doi bărbaţi tari, cei care învârtesc cele două cârje trebuie să fie bărbaţi tari şi să învârtească iute, ca să sară 
scântei pe care să le prindă în iască, ce îndată ia foc, apoi se face jar şi în urmă, cenuşe” sau, tot în Bistriţa, doi 
veri dulci sau doi fraţi se apucă să facă foc viu aşa: bat doi ştemţi (stâlpi) în pământ şi fac două hughe (găuri) 
cu sfredelu' dinăuntru între ştemţi. Ascut apoi un lemn la amândouă capetele şi-l împlântă în cele două hughe, 
da' aşe, să nu joace prea uşor. Fusu’ aiesta-i crepat la capete şi acolo în crepături se pune iască uscată. Pă la 
mijlocul fusului aiesta fac o creştea (tăietură) şi înfăşoară o funie de două ori şi încep să tragă tare. Fusul se 
învârte în cei doi ştemţi cam greu, dară lemnul de la o vreme dă fum şi apoi se aprinde iasca” 11 . 

Cadrul ritual este bine definit, după cum se poate observa în grupajul de informaţii unitare citate anterior: 
fundalul spaţio-temporal este unul constant, asigurat de stâna de oi, cea pe care sărbătoarea Sângiorzului - 
momentul de incipit al refacerii unui ciclu vegetal - o aduce în prim-plan şi o proiectează sub auspiciile unui plus 
de fertilitate şi noroc, absolut obligatorii pentru intrarea într-un an pastoral benefic; în cazuri speciale, focul viu 
poate fi aprins şi peste an, atunci când cărbunii şi cenuşa obţinute sunt folosite ca redutabile remedii terapeutice, 
dar numai miercurea şi vinerea 12 , zile marcate indubitabil pozitiv de magia casnică terapeutică sau augurală; 
protagoniştii sunt ciobani tineri, între care relaţia de rudenie sau prietenie este foarte apropiată, sugerând un 
anumit tip de solidaritate, premergătoare muncii la stână; esenţele lemnoase utilizate - brad, fag sau gorun 13 , 
dar şi mesteacăn sau salcie - trebuie, desigur, să răspundă unor cerinţe obiective, reclamate de facila lor 
aprindere, dar ele sunt încărcate şi de simboluri multiple (de tipul bradului sau mesteacănului sau al colecţiei de 
nouă feluri de lemne, ce iterează tehnici magico-ritualice ancestrale, legate de o numerologie corespunzătoare); 
tot ca o trăsătură a ritualului trebuie văzută şi condiţia sa de puritate şi de curăţenie, vizibilă în sortimentele 
lemnului folosit la aprindere, care, prin similitudine magică, se va putea extinde de la calitatea lemnului la cea a 
spaţiului locuit de oameni şi animale: focul viu din lemne curate, de la Sângiorz (similar celui de la Joimari sau 
Sumedru), se opune, prin coordonatele curăţeniei rituale impuse, focurilor făcute din resturile rămase la 
curăţenia din curţi şi grădini la Mucenici, Alexii sau Bunavestire 14 ; focul viu este aprins exclusiv de bărbaţi (doi, 
patru sau şase feciori 15 ), instituind, astfel, o anume „specializare ritualistică" 16 , în raport cu alte scenarii după 
care se derulează focurile rituale de peste an, când focul poate fi aprins de către tineri sau de către femei 
(intervenind, aşadar, o disociere actanţială în funcţie de gen şi vârstă; într-un moment potenţat magic cu o 
maximă intensitate, aşa cum se întâmplă la Sângiorz, când toate fiinţele fantastice ale panteonului popular par 
a fi active, aprinderea şi menţinerea acestui foc viu are rolul de a purifica spaţiul stânei de potenţialele activităţi 
malefice ale fiinţelor demonice, dar şi să fertilizeze un spaţiu în care vor fi aduse oile, de sănătatea şi fertilitatea 
cărora depinde bunăstarea ciobanilor şi a proprietarilor. Sănătatea şi fertilitatea oilor determină performarea unor 
scenarii magico-ritualice care concordă cu principiile generale ale magiei terapeutice: focul viu este aprins de 
ciobani la Sângiorz, într-un moment de maxim pericol pentru furarea manei şi este păstrat până când turma se 
destramă: „se face să nu se strice oile, (...) să nu ia laptele bosorcăile în noaptea de Sângiorz; focul acesta-i bun 
de leac: dacă oile încep să dea lapte puţin, ele sunt mulse deasupra focului şi le vine laptele înapoi. Iar când 
laptele se strică sau este foarte slab şi puţin, iar oile sunt bolnave, cărbunii se pun în sarea oilor, iar cenuşa în 
găleţile în care sunt mulse" 17 . 

Semantismul focului viu formează o structură bine articulată, ce face ca interpretarea simbolurilor vehiculate 
să urmeze căile unei reţele; totul porneşte de la chiar denumirea de foc viu : cercetările de teren atestă că i se 
spune foc viu pentru că nu se face cu piatră sau cremene, ci numai cu lemn; focul vine oarecum din voia lui 
Dumnezeu, pentru că atunci când doi oamneni trag de funie focul se aprinde şi scoate fum imediat; focul viu 
este făcut ca un om fără sămânţă, iar lumea zice că-i sfânt pentru că se face fără scânteie; nu întâmplător, e 
bine să faci foc viu din lemn nefulgerat sau chiar din bradul (suliţa) dus la mort şi, în general, e bine să faci foc 
viu care nu a fost făcut niciodată. în fine, focul viu e mai fierbinte decât cel făcut cu chibrituri, e sfânt şi curat 18 . 
Determinarea semantică conturează un câmp de o mare complexitate: accentul cade pe puritatea focului şi pe 
valoarea sa rituală, pe perfomarea unor scenarii astfel încât să se evite macularea flăcării fie şi la cel mai mic 
contact cu orice element exterior; analog, se subliniază unicitatea, focul viu fiind dotat cu trăsături 
individualizante şi, de cele mai multe ori, trimiţând sugestiv către superlativ; focul viu închide în el ceva din 
sacralitatea începutului, făcând conexiunea omului cu sacrul, cu Dumnezeu. 

Notabile sunt informaţiile despre răspândirea acestui scenariu magico-ritualic: folosind informaţii preluate 
din Arhiva de Folclor a Academiei Române, Ion Muşlea dovedeşte că focul viu aprins exclusiv prin frecare este 
o prezenţă cvasigenerală pe teritoriul locuit de români. Alte studii susţin documentat că pot fi definite anumite 
„zone de concentrare", cum ar fi bordura estică a Apusenilor şi Maramureşului sau Subcarpaţii Munteniei, cu 
menţiunea că în aceste macrozone se delimitează microzone unitare, în care practicile legate de focurile de 
peste an par a fi compacte, aşa cum sunt, de exemplu, dealurile Sălajului sau arealul maramureşean 19 . Autorii 
articolului citat fundamentează şi o concluzie pertinentă: amplasarea fondului principal de credinţe şi obiceiuri 
legate de focul viu sunt orientate către arealul montan şi submontan datorită funcţionalităţii şi cauzalităţii 
originare a acestei practici ancestrale - ocupaţia specifică acelor zone, cea a păstoritului (fapt probat şi de 
regăsirea unor formule similare de practici de aprindere a focurilor rituale în zone mai îndepărtate, dar unde 
aceste practici au ajuns datorită transhumanţei). 

Aşadar, focurile de Sângiorz se păstrează mai ales în zona centrală a Transilvaniei, care conservă o 
diversitate maximă de elemente raportate la practica focului viu, fiind şi una dintre zonele marcate distinct de 
păstorit 20 . Ion Ghinoiu aduce studiul practicilor de aprindere a focului viu până în actualitate, susţinând că în 
zonele carpatice şi subcarpatice, cu precădere în mediile pastorale, aprinderea focului viu s-a integrat în praxisul 
magico-ritualic cu finalitate terapeutic-fertilizatoare până la mijlocul secolului al XX-lea 21 . Trebuie menţionat însă 
că Tiberiu Morariu nota în campaniile sale de teren din Ardeal şi Bucovina din 1936-1937 că, deja în acele 
vremuri, „obiceiul de a se face foc viu în Munţii Apuseni se mai întâlneşte foarte rar, anume în cazuri extreme, 
când se îmbolnăvesc greu vitele sau chiar oamenii” 22 . Lărgind mult sfera de discuţie şi fundamentând un studiu 
comparativ, Gheorghe Ciauşanu dă o întreagă listă de popoare în istoria cărora se consemnează acest obicei 
de a aprinde un foc natural, receptat unanim ca un foc sacru 23 . 

Aprinderea focurilor rituale, indiferent dacă acest lucru este reclamat de scenariile unor sărbători cu dată 
fixă sau mobilă, conservă valenţe speciale ale focului, punându-l în consonanţă cu dimensiunile universului, 
modelând vechi repere ale cultului solar sau ale practicilor de incinerare ancestrale. Bibliografia de specialitate 
- circumscrisă semnificaţiilor multiple ale aprinderii focurilor rituale pe parcursul unui an calendaristic - sugerează 
o dispoziţie tripartită a acestor focuri rituale: o primă categorie, larg reprezentată teritorial şi care se mai 
conservă încă în unele zone din Oltenia, este cea a focurilor de Joimari, cele cu care se întâmpină spiritele 
morţilor (decriptate în ordinea unei ritologii funerare ce ţine seama de scenarii proprii funebrului 24 , pentru că 
focul de Joimari este aprins „ca morţii să fie luminaţi şi pe lumea cealaltă” 25 ); o altă secvenţă rituală agregată în 
jurul prezenţei focului este cea a focurilor de Sumedru, practicate mai ales în sudul ţării şi legate de încheierea 
unui ciclu pastoral şi începerea altuia, nou, ce trebuie să se desfăşoare sub auspiciile fertilităţii (copiii care se 
întorc acasă de la focurile de Sumedru „iau câte un tăciune din acele focuri şi îl aruncă prin grădinile cu pruni, 
ca să se facă fructe din abundenţă, în vara viitoare” 26 ); în fine, spiritualitatea tradiţională conservă o serie largă 
de focuri rituale aprinse cu ocazia unor sărbători cu caracter agrar sau pastoral şi care reliefează mai ales 
valenţele purificatoare şi apotropaice ale focului: Focurile de Alexii, Măcinici, Lăsatul Secului, Sângiorz, Florii, 
Sânziene şi care se desfăşoară după alte tipare decât focurile funerare 27 . 

Aceste practici apotropaice şi fertilizatoare, multe dintre ele cu valoare terapeutică pentru oameni, animale, 
gospodărie, livezi sau ogoare, care au ca element central focul şi puterile purificatoare sau profilactice ale 
acestuia, sunt notabile prin polisemantismul lor: toată Transilvania conservă obiceiul ca, de Mucenici 28 , copiii să 
sară prin foc pentru a fi curaţi şi sănătoşi, iar femeile să înconjoare casele, anexele gospodăreşti, grădinile şi 
livezile cu cârpe aprinse, în ideea că astfel de fumigaţii îndepărtează şerpii, gândacii, puricii, dar şi spiritele rele; 
la fel se proceda şi de Bunavestire sau de Alexii, când focul aprins în curte şi fumul răspândit în toate direcţiile 
se credea că poate alunga răul de orice fel, dar poate asigura şi fecunditatea şi fertilitatea animalelor din 
gospodărie, a pomilor şi a viei 29 . 

Un loc privilegiat în distribuţia acestor manifestări igniforme cu impact maxim în desfăşurarea muncilor 
agricole şi pastorale esenţiale în comunitatea sătească ocupă, aşa cum demonstram anterior, aprinderea focului 
viu, iar una dintre utilizările cele mai semnificative este cea în scopuri terapeutice. Dincolo de funcţiile sale în 
procesele de fecunditate şi fertilitate, focul viu are indubitabile valenţe terapeutice: „cu cărbunii de la focul viu 
poţi face mult bine (...): poţi lecui oameni, vite bolnave sau, păşind peste ei, nu ai grijă că ţi se va prinde boală 
sau farmece de trup" 30 . Pentru că erupţiile cutanate au aspectul unor arsuri pe piele, unele dintre ele se numesc 
chiar boala focului viu. Studiile de etnomedicină şi etnobotanică demonstrează că în vasta listă de 

corespondenţe între numele populare de boli şi numele de plante medicinale folosite pentru vindecarea lor există 
şi o buruiană de foc viu (ghiu), identificată de botanişti cu Hypericum perforatum, care ajută la anihilarea 
erizipelului şi a altor boli de piele 31 . 

Mecanismul terapeutic conservă schema unui feedback preluat din tiparul mentalului colectiv specific 
actului terapeutic: bolile de piele se prezintă deseori asemeni unor arsuri provocate de foc, astfel încât, invers, 
remediul pentru acest tip de boală trebuie să fie tot din vecinătatea focului; mai mult, posedând şi activând 
valenţe sacrale, focul viu va avea valenţe terapeutice superioare focului obişnuit: „de Sângiorz se făcea un foc 
viu, ruguri peste care păstorii şi vitele trebuiau să sară pentru a fi feriţi în timpul verii de boale" 32 ; „cenuşa 
obţinută se amestecă cu lapte dulce sau smântână, făcându-se alifie cu care se ung bubele rele, bube dulci, 
pielea sturoasă (aspră) la oameni şi la animale" 33 . 

Specifică spiritualităţii folclorice, terapia prin forţa intrinsecă focului viu vindecă nu doar bolile determinate 
de disfuncţii fiziologice, ci şi pe cele aruncate magic (potrivit principiului de bază al magiei terapeutice, conform 
căruia boala provocată magic are nevoie de remedii de acelaşi ordin); astfel, cărbunii de la focul viu trebuiau 
păziţi, să ardă perpetuu, pentru a fi utilizaţi ca leac: „cu cărbuni din aceia stinşi poţi lecui oameni, vite bolnave 
sau, păşind peste ei, nu ai grijă că ţi se vor prinde boale sau farmece de trup” 34 . Mai mult, utilizarea focului viu 
se face prin excelenţă în cazul antiterapiilor magice de tipul blestemului de boală (în cazul nostru cu precădere 
din sfera bolilor de piele): „dacă află cineva vreo turnătură, adică vreun fapt în cărare, apoi e bine să ia foc viu, 
adecă cărbuni aprinşi şi ceva sare şi să ia un hârleţ şi să răstoarne acea turnătură zicând: Nu răstorn lut, ci fapt 
pe capul celui care l-a adus" 35 . Astfel, valorizat superior, focul viu ajunge să fie un remediu universal pentru boli 
de toate felurile, pentru atacuri de magie malefică, pentru pericole de orice fel pentru sănătatea şi fertilitatea 
oamenilor şi animalelor, dar chiar şi un remediu special pentru orice situaţii de criză, aşa cum demonstrează o 
mărturie de arhivă din apropierea Clujului: „tăciunii din botele (ciomegele) aprinse trebuiau ţinuţi cu mare grijă şi 
lăsaţi din neam în neam, că aceia te fereau de boale, de vraciuri, de trăznete, de muţenie, de orbire şi de 
asurzire, de atacurile hoţilor, de foc, de apă şi de vântoase şi de tot felul de duhuri rele, de strigoi, de pricolici, 
de vârcolaci, de omul vântului şi de solomonari, de fata pădurii, de iele, de frumuşele, de zmei şi de bălaurii 
văzduhului cari umblă cu vremurile grele 36 . Informaţii similare vin şi din cercetarea din anii treizeci, iniţiată de 
Tiberiu Morariu: focul viu se folosea în scopuri terapeutice dintre cele mai generoase - să nu se strice oile, să 
nu se stârpească, să fie ferite de relele care umblă peste vară; vindecă de orice boală, de sbroatec, de deochi, 
de orbire; pot fi vindecate vitele, dar şi bolile oamenilor: iasca aprinsă de focul viu e stropită cu apă şi pusă 
într-o farfurie. Cu apa de pe iască se şterge rana sau locul dureros; chiar şi apa încălzită la acest foc are puteri 
vindecătoare; uneori, după ce s-a spălat cu apa încălzită la acest foc, bolnavul trebuie să sară de nouă ori peste 
foc; cu focul viu se afumă oile de către preot; uneori oile sunt trecute printr-o groapă mare, făcută în pământ, pe 
marginea căreia s-a făcut foc viu; focul viu se pune de-o parte şi de alta a strungii şi oile trec prin foc, iar alteori 
e aruncat peste oi 37 . 

Bibliografia medicinii populare şi a celei magice subliniază că bolile de piele - zona zoster sau herpes zoster 
- se numesc în general foc viu 38 , la fel ca erizipelul, brânca sau orbalţul, denumite tot foc viu 39 ; în general, se 
spune, în consecinţă, că atunci când suferi de o dermatită eruptivă e bine să te fereşti de foc, care o poate înteţi, 
ba chiar e bine ca bolnavul să nici nu vadă focul 40 . Efect al principiului de similitudine magico-curativă, 
asemenea dermatite purulente sau eflorescente se tratează prin atingerea cu orice materiale de culoare roşie 
(cârpe, pânzeturi, haine, flori, ceaiuri, vin) 41 , uzând oarecum de capacitatea focului - doar sugerat şi intermediat 
cromatic - pentru „arderea" terapeutică a pustulelor; din sfera medicalului empiric ne este sugerat însă şi 
tratamentul cu lumină roşie (tratamentul Finsen), utilizat pe scară largă şi care stă la baza unor metode medicale 
moderne de iradiere 42 . 

Utilizarea aproape obligatorie a cărbunelui în punerea în act a celui mai redutabil şi răspândit dintre 
scenariile magico-religioase ritualice cu valoare terapeutică - descântatul tradiţional de boală - îşi are originile 
într-un tipar mental care dezvoltă o imagine a cărbunelui ca element de graniţă, ca o entitate cu valoare de prag: 
cărbunele este, prin excelenţă, un semn al virtualităţii, dar forţa magică, rod al energiei magice de care dispune 
performerul actului magic 43 , poate să producă acea scânteie care să reaprindă flacăra ce va degaja energiile 
terapeutice, la contactul cărbunelui cu apa. în fapt, energia virtuală depozitată în cărbune face trecerea de la 
teluric la piric, declanşând mecanisme care au ca urmare acţionarea unor pârghii ce produc o reechilibrare a 
organismului uman, o rearmonizare cu universul, cu natura, cu corpul însuşi. în plus, descătuşarea de energie 

la contactul liminal al cărbunelui cu apa poate simboliza şi ideea de regenerare, de refacere a vieţii afectate de 
boală; virtualitatea poate fi şi starea provizorie a sănătăţii, iar performarea scenariului terapeutic cu efecte 
psihoterapeutice poate culmina cu un sentiment de încredere indus bolnavului, care va crede în capacitatea 
cărbunelui, ca semn de închidere a flăcării, de a răsturna situaţia nefavorabilă şi de a reinstaura starea de 
armonie care este sănătatea. 

Celălalt element rezidual al focului, cenuşa, utilizată, aşa cum am arătat, atât în scenarii magico-ritualice 
terapeutice cu valoare mai ales psihoterapeutică, cât şi în reţete medicale propriu-zise, are un dublu substrat: 
pe de-o parte, utilizarea cenuşii ca medicament ori ca fertilizator are raţiuni pragmatice şi ţine de proprietăţile 
sale fertilizatoare (cenuşa este un bun îngrăşământ natural); pe de altă parte, există multiple raţiuni mitice: 
cenuşa focurilor vii păstrează în ea ceva din mana strămoşilor, din forţa benefică a acestora, astfel încât acea 
cenuşă este dotată cu puteri apotropaice, fertilizatoare şi, nu în ultimă instanţă, curative. 

în fine, flacăra în sine este utilizată în scenarii pirice, fundamentând magic piromanţia, acea practică magică 
ce se bazează pe calităţi diverse ale combustiei, pe observaţii ale arderii focului rugului aprins, a focului din vatră 
sau a focului controlat, în diferite recipiente magice, cu ocazia performării unor secvenţe ritualice în magia înaltă. 
Elementele pirice conservă prezenţe duale: piromanţia îşi bazează concluziile pe ipostaza focului domesticit, 
provenit din focul sacru şi, deci, rezervor de calităţi benefice, cu efect precis în procesele magice care au ca 
scop armonizarea corpului uman cu corpul universului, şi pe ipostaze ale focului dezlănţuit, incendiar, 
devastator, semn al pedepsei, răzbunării şi, prin similitudine, al bolii; cazul său particular este cel din structurile 
magico-ritualice antiterapeutice, de tipul blestemelor şi imprecaţiilor, bogate în exclamaţii cu valoare malefică de 
tipul bată-te focul, arză-te focul sau mânce-te focul. 

Perspectivele deschise de prezenţa şi incidenţa focului - sub toate formele sale - oferă puncte de plecare 
pentru o analiză poliedrică a locului acestuia în construirea raporturilor omului faţă de univers. Integrând ipostaza 
focului domesticit, util omului, focul de bucătărie, bază a procesului gătitului, definitoriu pentru specia umană, în 
formele variate ale focului mitic, Claude Levi-Strauss relaţionează focul cu axa majoră a vieţii şi a morţii; multe 
dintre miturile adunate şi studiate de cercetătorul structuralist definesc raporturi ale omului cu focul: uneori, focul 
devastator poate fi sursa incendiului universal, apocaliptic şi, deci, punctul terminus, alteori trebuie să treci prin 
moarte (sacrificiul suprem) pentru a dobândi focul cu virtuţi magice 44 . între cele două ipostaze extreme, focul 
este, nu o dată, instrumentul care permite celor iniţiaţi să modifice raporturile dintre individul uman şi universul 
ordonat, prin punerea în act a unor ritualuri magice cu finalităţi benefice/malefice, în funcţie de direcţionarea 
forţei magice. 

Se ştie că riturile sunt eficiente doar în măsura în care simbolurile pe care le vehiculează stimulează 
încrederea celor care apelează la ele. Vindecarea psihică, dar şi cea fizică, de multe ori, trebuie puse, în 
ritualurile magico-religioase cu finalitate terapeutică, pe seama puterii directe şi intrinseci a simbolurilor. Acestea 
leagă trecutul de prezent, apelând la un cod social şi cultural care are ca bază de pornire încrederea pacientului 
în scenariul ritualic şi în performerii specializaţi ai acestuia 45 . Am încercat să arătăm, prin cele două exemple de 
focuri rituale din nordul Transilvaniei - focul viu şi cărbunii utilizaţi în scenariile magico-terapeutice - că unele 
dintre calităţile magice ale focului au fost şi sunt şi astăzi utilizate în terapia magico-religioasă, mai ales în 
condiţiile în care se ştie că societatea postmodernă promovează tot mai mult tiparul rearmonizării omului cu 
natura şi cosmosul din care provine, fapt ce se realizează mai ales la nivel cultural şi spiritual. 

Viziunea generală asupra corpului uman, după un stadiu oarecum agresiv, în care părţile corpului au fost 
detaşate de întregul organismului şi tratate separat, uzând de mijloace cele mai sofisticate ale tehnicii medicale 
moderne, este din nou orientată spre o perspectivă holistă, integratoare, pentru care organismul uman este un 
tot unitar, triplu relationat: cu sine însuşi, cu semenii săi şi cu cosmosul, similar viziunii din comunităţile folclorice, 
în plan medical, aceste tipare mentale pot fi decelabile în opţiunea terapeutică: faţă de societatea modernă, 
tehnologizată la maximum, care prefera izolarea tehnică a bolii şi computerizarea sa totală în vederea vindecării, 
societăţile dezvoltate actuale propun şi o întoarcere la medicina tradiţională, refundamentată ştiinţific însă şi 
materializată în paleta largă a medicinilor numite alternative, care acceptă demersul psihoterapeutic (nu doar pe 
cel terapeutic) şi chiar şi pe cel neconvenţional (aromoterapia, talazoterapia, cromoterapia etc.). Astfel 
radiografiază momentul actual şi antropologia franceză: «Le corps retrouve sa dimension symbolique. II n’est 
plus pris ă la lettre de sa matiere mais dans le mouvement ă la fois social et intime du symbole. En puissant a 
cette energie, dont le gisement tient au plus insaisissable de l’imaginaire de l'homme, le patient mobilise en lui 

Ies forces de la guerison. Le plus souvent, l'imagerie mentale est envisagee comme une methode adjuvante 
potentialisant Ies techniques medicales employees en parallele» 46 . 

în paralel, asistăm la o tot mai categorică întoarcere spre filonul curativ al medicinei tradiţionale, care se 
fundamenta pe ritualul magico-religios, bazat pe forţa cuvântului şi a gestului (ca în cazul descântecului 
psihoterapeutic), pe eficienţa unei recuzite specifice, pe remedii curative simbolice - cărbune, apă sfinţită etc. - 
şi, mai ales, pe încrederea pacientului în finalitatea benefică a actului ritual terapeutic. 

Visul • algoritm pentru sisteme religioase 
cultural-tradiţionale 


„Frumuseţea visului începe de la puterea acestuia de a ne face, concomitent, eroi şi contemplatori ai unei lumi 
de imagini în care întotdeauna câştigăm, fie pentru că ştim că visăm, fie pentru că ne gândim la visul nostru sau, şi 
mai mult, îl povestim altcuiva, reflectând, conştient, asupra a ceea ce ştim, a ceea ce sperăm, a ceea ce facem când 
visăm.” (Noemi Blomher) De-a lungul timpului, visul s-a constituit ca element iniţiatic în magie, în misterele fiinţei 
umane şi ale universului, căci el revelează nu doar aspecte referitoare la stări fiziologice, ci şi pe cele aparţinând 
spiritului. Visul poate reprezenta o fereastră între timp şi suflet. Omul a utilizat visul pentru a-şi explica sieşi şi 
comunităţii anumite acte, pe care altfel nu şi le poate explica. în vis, regulile sau legile societăţii nu mai sunt 
respectate şi supremaţia legii cetăţii este înlocuită de cea a simbolurilor. 

Diferenţele fizice, intelectuale şi de talent se pot şterge în vis, cum se poate şterge respectul acordat bătrâneţii, 
tradiţiei muncii, principiilor dreptăţii, căci valoarea simbolică este cea mai importantă. Adevărul din vis nu este 
coerent, nu este util, dar are un înţeles şi o posibilitate de corespondenţă cu faptele. Adevărul nu este în vis, nici a 
priori, nici a posteriori, ci este un adevăr simbolic care, după Lucian Blaga, ar releva o lume a cunoaşterii, obscură, 
dar organizată după legi superioare, căci ceea ce cunoaştem noi în timpul conştient este doar o mică parte, 
organizată fragmentar şi discontinuu a marii organizări ce intervine în subconştientul colectiv. 

Problema timpului obiectiv şi subiectiv este rezolvată în cadrul visului, care este de cele mai multe ori atemporal; 
timpul este doar un simbol sau un timp absolut, raportat la un spaţiu absolut, fără relaţie cu cel din existenţa 
conştientă. De fapt, timpul şi spaţiul din vis sunt măsurate prin intuiţie internă. 

Mecanismul visului este raportat la mecanismul memoriei. De cele mai multe ori, visele se uită. Dar, reţinute, 
ele sunt reprezentate ca un veşnic început, într-o ordine în care cauza şi efectul îşi schimbă locul, caracterizate ca 
un sâmbure comun. în vis, putem întâlni imagini lipsite de importanţă sau imagini simbolice, referitoare la timp, 
spaţiu, număr, culoare, destinul nostru fiind închis sau deschis în această lume în care apa, focul, pământul, aerul 
ne ajută să ne cunoaştem ca fiinţe umane sau ajută la cunoaşterea divinului din noi. 

în sistemul religios, şi mai precis în tradiţia iudaică, oniromanţia este în centrul unei tensiuni care va fi perpetuată 
în creştinism. Profeţii au vise teorematice într-un dialog aproape direct cu divinitatea (Geneza). Visele sunt alegorice 
şi atribuite celor drepţi (Geneza, Judecătorii). Visele apar în principal profeţilor care ştiu să le interpreteze (Geneza). 
Pentru personajele biblice, visele constituie răspunsuri la întrebări (Samuel) sau urmarea unor sacrificii (Regii), 
urmărindu-se adevărate rituri incubatorii. Visele pot fi colective sau urmând viziunile (Regii). 

Oniromanţia era autorizată, deoarece Dumnezeu se exprima prin vise, eliberând oamenii de nelinişti cotidiene, 
„căci Dumnezeu vorbeşte o dată şi de două ori în vis, în viziunea nopţii, când un somn greu cade peste oameni când 
dorm în paturile lor" (Iov). Visurile sunt premonitorii, incitative şi obligă poporul ales să se comporte conform 
îndrumărilor date în vis. Totodată, există o opoziţie faţă de vise (Eclesiastul). întrucât acestea sunt legate de 
sexualitate (Deuteronomul) şi de vanitate (Eclesiastul), opoziţie ce atinge un punct maxim în viziunile mincinoase 

(leremia) despre serafimi şi vise înşelătoare (Zaharia). S-ar putea ca interdicţiile lui Moise (Leviticul) referitoare la 
şarlatanii interpreţi de vise, să se fi perpetuat în Evul Mediu, când cheile viselor erau interzise. 

în Talmudul babilonic, în Cartea binecuvântărilor, un capitol întreg este consacrat oniromanfiei. înainte de 
incubaţie se făceau rugăciuni, se practica purificarea trupească prin castitate, iar visele funeste se alungau prin 
ajunare, prin purificarea hainelor, prin rugăciuni rituale şi spovedanii. Se ştia că visele nu au valoare în sens literar, 
visul neinterpretat fiind socotit o scrisoare necitită, căci Dumnezeu se revela în vise alegorice datorită lui Gabriel, 
stăpânul viselor, doar el vesteşte Fecioarei Maria că va naşte pe Mântuitor. 

Visele premonitorii apar dimineaţa sau după o zi de post, iar interpretările pleacă de la alegorie, omofonie, 
omografie, de la valoarea numerică a literelor, către revelaţia mistică. Leul desemnează regele (Amos), câinele, 
trădătorul (Exodul, Isaia), iar palmierul, grâul, strugurele, smochina, rodia, măslinul, calul alb, cămila sunt semne 
faste, alături de cărţi sacre, ornamente regale, apă şi astre. 

în Talmud totul este semn sfânt, venit de la Dumnezeu, corpul uman reprezentând ierarhia familiei şi a cetăţii 
(peutronomul) şi a visa pe cineva gol înseamnă inteligenţă. Creştinismul va prelua elemente din ansamblul biblic, dar 
şi din moştenirea greco-latină. în Vechiul Testament se află 43 de vise, în: Geneza, Leviticul, Deuteronomul, 
Judecătorii, Samuel, împăraţii, Numeri, Cronicile, Estera, Macabeii, Psalmii, Eclesiastul, Isaia, leremia, Daniel, loel, 
Zaharia. în Noul Testament sunt nouă vise despre naşterea lui lisus (Matei, Faptele apostolilor). 

Distincţia despre vedenia clară şi visul interpretabil - visio şi somnium - ne arată că se exclud nălucirile în stare 
de veghe şi se sugerează o ierarhizare a visătorilor: Moise, patriarhi, regi, prooroci. în vise, se combină elemente ale 
imaginarului auditiv cu cele ale vizualului, iar mesajul este de multe ori transmis prin cuvinte. Visele teorematice şi 
cele alegorice se furişează în mintea celor ce visează. Se constată că simţul de bază al evreilor era auzul, iar nu 
văzul, în vreme ce pentru greci, văzul este principala funcţie - visele erau preponderent vizuale. 

îngerii aduc visele, Dumnezeu le trimite pe cele adevărate, dar există şi falşi prooroci care trimit vise mincinoase 
(leremia, Deuteronomul). Eclesiastul neagă visele venite din griji, din prea multe cuvinte şi s-ar putea ca interpretarea 
viselor să fie interzisă (Leviticul), căci timpul aparţine lui Dumnezeu şi nu oamenilor. Oricum, visul rămâne un moment 
privilegiat al existenţei, durând atâta vreme cât fiecare se închide în sine cu propriile angoase şi obsesii. Orientul 
apropiat foloseşte o altă modalitate de abordare a viselor, faţă de Occidentul modern. 

De-a lungul Antichităţii târzii şi în timpul Evului Mediu, Imperiul de Răsărit şi lumea occidentală au avut reacţii 
contradictorii în faţa divinaţiilor. Pe de-o parte, în secolul al IV-lea, Biserica denunţa oniromanţia drept păgână, eretică 
şi vrăjitorească, cu instituirea unei penitenţe de cinci ani pentru orice act divinatoriu, cerându-se chiar pedeapsa cu 
moartea. în secolul al lll-lea şi al IV-lea, teologii admiteau o formă de divinaţie prin vise, explicând astfel unele 
convertiri. în hagiografia destinată publicului se observă cum Cosma şi Damian propagă rituri de incubaţie nocturne, 
în Vieţile Sfinţilor, visele prevestitoare apar înaintea unei naşteri, a unui martiriu sau a unei morţi. în secolul al IV-lea 
creştinismul devine religie şi ideologie dominantă în Occident. în Noul Testament sunt numai nouă vise, vedenii sau 
năluciri, cinci sunt în Evanghelia lui Matei, patru referindu-se la Naşterea lui lisus, iar al cincilea este visul soţiei lui 
Pilat. în Faptele apostolilor visele sunt în legătură cu Apostolul Pavel şi se desfăşoară în mediu grecesc. în Vechiul 
Testament sunt 43 de vise, cu acceptarea clară a opoziţiei dintre visio şi somnium. 

Creştinismul a acceptat existenţa elitei visătorilor: regii şi cei doi întemeietori ai Imperiului creştin au aflat de 
victoria lor împotriva duşmanilor păgâni sau eretici prin vis. în 312, înainte de lupta cu Maxenţiu, Constantin a văzut 
pe cer o cruce cu inscripţia in hoc signo vinces, iar noaptea l-a visat pe lisus încununându-l şi îndemnându-l să pună 
semnul crucii pe flamurile de luptă. Tradiţia orală a oniromanţiei s-a păstrat în Orient şi incubaţiile din templele 
păgâne s-au deplasat spre cele creştine. Asceţii bizantini din Evul Mediu demonstrează mai multe experienţe onirice 
apărute sub forma divinaţiei. 

Visul este un moment special al existenţei fiecărui individ, îmbinând proprii noştri demoni şi angoase cu cele ale 
societăţii cărei îi aparţinem, dar oferind şi posibilitatea de a ne elibera prin imagine de umbrele din timpul zilei. Meritul 
principal al cheilor viselor este revelarea unor legături sigure între India, Orientul Mijlociu, Antichitatea elenistică, 
societăţile arabo-islamice, Apus şi Bizanţ. Visul presupune de cele mai multe ori pseudoamintiri, el este, de fapt, o 
problemă a stării de veghe, o fixare a unor imagini schematice pe care le posedăm. Pe de altă parte, visul are un 
caracter social, dar şi un caracter individual, în sensul că presupune o limitare, o simbolică ce scapă de conştiinţa 
colectivă, o exprimare a voinţei fiecărui individ. 

Visele ne tulbură prin coerenţă, ne înlănţuie în incertitudini, se şterg sau se aprind, ne introduc în realitate, se 
confruntă cu ea, oferă grade de credibilitate şi ne ajută să găsim explicaţii mai mult sau mai puţin plauzibile asupra 

propriei noastre existente. Visul este o existentă paralelă, diferită, alta decât viata diurnă, care ne ajută să găsim 
începuturile unei noi stări interioare. în cultura tradiţională individul ştie că în timpul zilei raţiunea şi instinctul îl 
confruntă cu o mulţime de tabuuri, pe care trebuie să le depăşească pentru a se integra în societate, dar noaptea el 
este descătuşat. în multe din visele lui morala nu mai există, dispare, cade masca, rămâne fată în fată cu propria 
goliciune, cu propria slăbiciune, cu mecanismele lui de apărare, mai mult sau mai puţin potrivite. 

S-a dovedit experimental că obiceiurile comportamentale sunt aceleaşi şi în viaţa onirică, şi în cea trează. 
Timidul rămâne timid şi ascunde acest lucru sub un limbaj simbolic, prin reflexe specifice. Situaţiile analoge 
generează reacţii analoge, de care nu ne putem elibera decât dacă le descoperim motivaţia şi cauza. Visul ne obligă 
la conştientizări dureroase sau reconfortante. în spatele unei reacţii se află un întreg trecut afectiv, care poate sta la 
originea dezvoltării unui sentiment de putere, de curaj, dar şi de slăbiciune, de teamă sau de nelinişte. 

Traumatisme uitate ne fac să reacţionăm inconştient. în cultura tradiţională populară visul mai păstrează 
semnificaţii religioase, nu s-a laicizat în totalitate şi el asigură coerenţa acţiunii unei societăţi pragmatice. Existenţa 
păstrează misterul, sacralitatea. De multe ori visul este o superstiţie, dar el impune ritmurile vieţii arhaice. Nu putem 
vorbi despre o ieşire din spaţiul tradiţional şi de o pătrundere în cel religios. Ele interferează. 

Se ştie că lumea arhaică este de tip semantic. Fenomenele de viaţă contează doar pentru că sunt înzestrate 
cu semnificaţii. Ceea ce nu este semn nu există. Visul este un semn, deci trăieşte şi este interpretabil. Omul trăieşte 
printre semne şi mai puţin printre evenimente. Semnele deci şi visele de care ascultă insul folcloric sunt sacralizate, 
pline de mister. El are însă tendinţa de a interpreta visele ca evenimente, de a construi un limbaj. Caracterul semantic 
al lucrurilor este limpede pentru toţi. Ceea ce inventează fiecare este însă o sintaxă (N. Manolescu). Scenariul adună 
într-un mod coerent elemente care apar disparat în vis. Individul creează o ordine, armonizează, leagă semnele 
mistice în limbaj bine organizat. 

Visul nu poate avea coerenţa realului, el poate pune la adăpost de tragedie, pentru că e încărcat cu sacralitate. 
Visul e încărcat şi de o funcţionalitate realistă, dar şi de simboluri generale. Prin vis colectivitatea tradiţională 
păstrează legătura cu lumea de dincolo, căci apariţia imaginii celor drepţi în somn impune o anumită conduită - 
pomana. în acelaşi mod fetele de măritat îşi pot vedea ursitul în anumite nopţi propice actelor divinatorii (doar prin 
vis). Visul poate fi o revelaţie, un răspuns la o frământare a spiritului sau poate avertiza asupra celor ce urmează să 
se întâmple, dar face şi joncţiunea între două lumi. în concepţia populară visele vin din stomac, ceea ce este, în 
parte, adevărat, căci starea organelor interne exercită o influenţă asupra viselor. Pentru colectivitatea tradiţională să 
visezi soare înseamnă noroc şi biruinţă, iar apă înseamnă viaţă, fântâna este simbolul belşugului, albinele vestesc 
bucurie. 

De ce este visul un algoritm? în organizarea operaţiilor psihice, ca şi în a celor intelectuale, intervin formule şi 
direcţii, strategii diferite. Unele sunt formule definitivate de lucru, care au ajuns să fie standardizate pentru că în raport 
cu sarcina propusă au o eficienţă sigură. Algoritmul a fost relevat în urmă cu 1000 de ani în matematici. în acelaşi 
mod se operează o adunare sau o scădere, o înmulţire sau o împărţire sau extragerea rădăcinii pătrate. Visul este 
un algoritm, adică o etapă în descifrarea, în interpretarea vieţii interioare atât în sistemele religioase, cât şi în cele 
cultural-trad iţionale. 

Adică visele sunt serii ordonate de operaţii ce intervin succesiv până se ajunge la îndeplinirea respectivei sarcini: 
cunoaşterea, aflarea adevărului. Visul devine o structură operaţională standardizată, care se exprimă printr-o regulă 
precisă, atâta timp cât fiecare vis are o cheie şi semnificaţia are caracter de generalitate. în fiecare domeniu se 
descoperă un ansamblu de alegoritmi specific, alcătuind o algoritmică. Punerea în evidenţă şi exersarea algoritmicii 
este necesară pentru optimizarea răspunsurilor şi antrenarea în rezolvarea de probleme. Schematizând, algoritmica 
în oniromanţie ar fi: Vis - Simbol - Interpretare - Conduită adecvată. 

„Dacă fugiţi în vis, gândiţi-vă că există un motiv, pentru că o problemă există cu siguranţă. Nu neapărat înăuntru, 
ci în afară, în anturaj. Cercetaţi. Dacă nu ne analizăm visele, trăim într-un fel de hipnoză. Ne lăsăm în voia destinului, 
care ne aruncă de colo-colo. Analiza viselor ar trebui să ne facă mai reflexivi, mai conştienţi. Ne-am putea descoperi 
trăsături de caracter pe care nu le bănuim. în plus, am putea face unele lucruri în întâmpinarea evenimentelor. Ne 
vom da astfel seama că o anumită stare de teamă a dispărut după un timp. Trebuie, aşadar, să ne tălmăcim visele, 
fără să ne temem că am putea descoperi în străfundul sufletului nostru fărâma de nebunie care există în fiecare 
dintre noi în chip diferit, în funcţie de trăirile şi de predispoziţiile fiecăruia. Ne putem face viaţa mai bună, cu două 
condiţii: mai întâi, introspecţia, prin analiza viselor, apoi curajul de a ne depăşi defectele, învăţând să ne interpretăm 
visele în mod pozitiv". (Mărie Coupal) 



Prof. univ. dr . Nicolae CONSTANTINESCU 
(Universitatea din Bucureşti) 


Elemente creştine în colinda românească 

t 


Una dintre stereotipiile care revin periodic în caracterizările poporului român şi ale culturii sale, când 
acestea sunt făcute de către români înşişi sau, mai exact, de către o parte a elitei lor intelectuale, îmbracă forma 
asertivă „poporul român s-a născut creştin". în formulări mai elaborate, aceasta vrea să spună că, spre 
deosebire de alte popoare europene care au fost evanghelizate, creştinate prin apostoli sau prin misionari, 
târziu, primind credinţa în Hristos mult timp după constituirea lor ca popoare (ruşii, bulgarii, ungurii), uneori prin 
forţă sau în urma unei decizii politice, şi tot multă vreme după ce noua credinţă se impusese în arealul ei originar 
şi se răspândise, prin Sfinţii Părinţi, din Asia Mică până la Roma, românii, locuitorii pământului de la Dunăre, de 
la Marea Neagră şi din Carpaţi au îmbrăţişat credinţa în lisus din Nazaret imediat ce aceasta a prins să se 
cristalizeze ca o nouă religie la Ierusalim, în Corint sau în Galatea. 

Există, oricum, în această propoziţie, mai mult adevăr decât în formula lansată de Vasile Alecsandri la 1850, 
după care „Românul e născut poet!”. în favoarea creştinării timpurii a românilor, continuatori pe pământul vechii 
Dacii a autohtonilor daco-geţi şi a coloniştilor romani aduşi aici de către autorităţile de la Roma în urma 
războaielor traiane (101-102,105-106 d.Hr.) vorbesc argumente de ordin arheologic, istoric, lingvistic, etnografic 
şi folcloric. Cele dintâi - obiecte şi lăcaşuri de cult creştine din secolele ll-lll, descoperite în regiunile sud-estice 
ale României, în Dobrogea şi la Dunărea de Jos, dar şi sud-vestice, la Tlbiscum şi Mehalia, scrieri ale Sfinţilor 
Părinţi dovedind trecerea lor prin aceste locuri, dominanta latină a vocabularului religios-creştin românesc - stau 
sub semnul obiectivitătii, neputând fi puse, decât dacă sunt privite cu totală rea-credinţă, la îndoială. Mai dificilă, 
din punct de vedere logic, deşi cantitativ exemplele sunt chiar mai numeroase, este susţinerea prezenţei 
elementelor vechi precreştine în cultura populară, în folclorul tradiţional românesc. Căci, s-ar putea întreba 
cineva, cum se face că, în ciuda vechimii ancestrale a creştinismului la români, cultura lui spirituală păstrează 
cu atâta fidelitate şi într-o atât de mare cantitate elemente precreştine şi necreştine? Cum se face că, în două 
mii de ani de creştinism, fondul primitiv s-a perpetuat cu o asemenea vigoare, cu o asemenea prospeţime? Cum 
se explică, în ultimă instanţă, sincretismul păgân-creştin din folclorul românesc? A încerca să dai răspuns unor 
astfel de întrebări nu e doar un act de curaj, ci chiar, s-ar zice, o nesăbuinţă, deşi mulţi s-au încumetat să o facă. 
Pe urmele lor, tentăm aici câteva notaţii. 

Pornind de la textele maramureşene culese de el însuşi, Pamfil Bilţiu propune o tipologie proprie şi 
consemnează, subtipul 28 (68) Vânătorul şi personajul metamorfozat, Subtip A, 2 variante (nr. 136-137), Subtip 
B, 9 variante (nr. 138-146), Subtip C, 2 variante (nr. 147-148), Subtip D, 16 variante (nr. 149-164) 1 . „Succesiunea 
motivelor din variantele colindelor cu cerb din spaţiul investigat - arată Pamfil Bilţiu - este următoarea: a) cerbul 
rage în codru şi este auzit de partenera vânătorului; b) anunţarea vânătorului; c) pregătirea armei pentru 
împuşcarea animalului; d) animalul dezvăluie că este metamorfozat din fiinţă umană în urma unor blesteme; 

e) animalul cruţat de vânător făgăduieşte că se va purifica prin slujbe, la care în unele variante asistă Maica 
Domnului.” 

Se poate presupune că identificarea personajului metamorfozat cu Sfântul Ion reprezintă stratul cel mai nou 
al colindei, când sensul originar, legat de riturile de iniţiere a tinerilor băieţi la pubertate se estompase până la a 
se pierde total şi când funcţia de vestire a Sărbătorii Naşterii lui lisus şi a Botezului Domnului (sărbătorite, 
într-o vreme, în acelaşi timp) devenise dominantă. Nu este exclus - dar informaţiile de care dispunem nu ne zic 
nimic despre aceasta - ca versiunile cu „lonu Sântionu" şi cu „lonu măicuţii” să fi funcţionat ca urări la ziua 
onomastică. Dar aceasta rămâne o simplă ipoteză, atâta timp cât culegătorii s-au dezinteresat, cel mai adesea, 
de contextul situaţional concret, de situaţia performării, în contextul larg cultural al colindatului. 

Demnă de reţinut este şi observaţia că, în timp ce în colindele tipului 69 metamorfoza este rezultatul unei 
vânători în exces, generată de negrija tatălui de a-şi învăţa feciorii o altă meserie decât vânatul, în majoritatea 
variantelor tipului 68, metamorfoza este consecinţa blestemului părintesc: „M-o blăstămat tatăl meu/Să fiu fiară 
codrioară", „Şi maica m-o blăstămat/Să fiu fiară, de pădure”, „Pă mine m-o blăstămat/Tatăl meu şi maica mea/Să 
fiu fiară mândră-n codru”, uneori părinţilor asociindu-li-se şi sora: „Pă mine m-o blăstămat/Maica me şi soru-me- 
re/Să fiu fiară sfântă-n codru”. în Bilţiu - Pop 2 , blestemul mamei apare de 12 ori, al tatălui de 5 ori, al tatălui şi 
mamei, împreună, de 6 ori, al mamei şi surorii de 3 ori, în timp ce într-o variantă dintr-o regiune limitrofă 
Maramureşului, culeasă la Negreşti-Oaş în 1939, cel care pronunţă blestemul nu este specificat: „Şi m-o 
blăstămat/Să fiu fiară de pădure...” 3 . într-o altă variantă, dintr-o zonă îndepărtată de aceea în care tema pare 
a-şi avea obârşia, motivul blestemului nici măcar nu apare: „Cerbul către el grăia:/- Petre, nu mă săgeta,/Că eu 
sunt închipuire,/Eu nu sunt ce-ţi pare ţie..." 4 . 

După cum se vede, în toate variantele în care apare motivul blestemului, acesta nu este generat de o 
supărare pe care fiul ar fi produs-o părinţilor sau altor membri ai familiei, cum se întâmplă, de exemplu, în 
Mistricean (Cântecul şarpelui), ci el este pur şi simplu nemotivat, cel puţin în plan narativ, încât se poate, din 
nou, presupune că asemenea situaţiei din cântecul epic amintit, blestemul trebuie reconsiderat, întrevăzând aici, 
ca şi acolo, chiar dacă în circumstanţe epice diferite, „trecerea formulei verbale din sfera negativului şi a 
maleficului în aceea a pozitivului şi a beneficului" 5 . Procedeul nu este străin poeziei populare, chiar colindelor. 
Astfel, tipul 104 - Peţitorii, mărul, inelul şi cununa 6 cunoaşte mai multe variante în care fata, întâlnită la fântână 
de trei feciori, respinge pe rând cererile primilor doi („Şi de-a cerut măr din sân/Ea din greu l-a blăstămat/Şi din 
gură-a cuvântat:/ - Putrezire-ai ca dân-su,/Ca dânsu, ca măr roşu/Şi c-a cerut ineluşu:/ - Petrece-te-ai prin 
dânsu,/Prin dânsu, ca degetul”), dar acceptă, rostind tot un blestem, cu valoare de urare însă, pe cel de-al 
treilea: „Şi c-a cerut cununiţa,/Ea din greu îl blăstăma:/ - Cununa-te-ai cu dânsa/Cu dânsa - cu doamnă-sa!” 7 . 
„Act de magie verbală, bazat pe credinţa în puterea cuvântului de a institui, de a modifica o stare existentă” 8 , 
blestemul nu are, cum se vede, la nivelul mentalului popular şi al expresiei poetice folclorice, numai o valoare 
negativă, de pedepsire. 

Dimpotrivă, blestemul, fie divin, fie de la părinţi, de la fiinţe iubite sau de la vrăjitoare, poate să aibă şi o 
valoare pozitivă, reprezentând, în unele contexte epice, un modalizator, un element al lexicului anumitor 
categorii prin care se mediază anumite tensiuni. Fata împăratului lipsit de feciori, de băieţi, care împlineşte, în 
basme, încercările grele la care este supusă de împăratul vecin, ajunsă la capătul ultimei probe (obţinerea unei 
mirese pentru stăpânul său), este transformată, prin mijlocirea blestemului, în bărbat, şi se căsătoreşte cu 
prinţesa (Cosânzeana) adusă, după peripeţii, pentru stăpânul despotic 9 , Tipul Ileana Cosânzeana cu variante în 
Petre Ispirescu, unde fata este blestemată de pustnicul de la bisericuţa de peste apa Iordanului, de unde fata 
furase vasul de botez, „să se facă muiere, de va fi bărbat, iar de va fi muiere, să se facă bărbat", în I. Pop- 
Reteganu, unde însuşi Dumnezeu, la rugămintea Soarelui, îl blesteamă pe hoţ „de-a fi fată, să se facă fecior şi 
de-a fi fecior, fată să se facă!” etc.). 

Se figurează astfel, lăsând, deocamdată, deoparte, sensul schimbării prin metamorfoză (uman - uman, dar 
cu modificarea sexului, sau, mult mai frecvent, uman - non-uman), concluzia existenţei unor blesteme cu conse¬ 
cinţe benefice în planul existenţei personajelor diferitelor producţii folclorice. Cu privire specială la categoria 
colindelor, se observă că blestemul funcţionează în unele cazuri chiar ca o formulă de urare, tinerei fete în 
aşteptarea peţitorilor urându-i-se să se mărite cu cel care i-a cerut cununa 10 , iar feciorului de diecel din colindele 
cu cerb să parcurgă cu bine ritul de iniţiere şi să se întoarcă în sat, în comunitatea umană, înnoit şi apt de a-şi 
exercita noile atribuţii izvorâte din trecerea probelor îndătinate. 

Pentru „istoria" textului poetic pot fi reţinute şi combinaţiile în care acesta intră, respectiv „contaminările” pe 
care le suferă. Astfel, în unele variante, motivul metamorfozei se întâlneşte cu tipul 24, Măsurarea pământului 
din grupa II. Cosmogonice: „Dumnezeu trimite pe Sf. Ion (pe Sf. Duminică) să măsoare pământul” 11 , Ho, ho, 
ho, nu mă-mpuşca/Că io nu-s cine gândeşti!/lo-s lonu Sântionu/Şi pă mine m-o mânat/Să măsur eu 
pământu./Pământu cu umbletu,/Apele cu palmele” 12 sau Ho, ho, ho, nu mă puşca/Că io nu-s cine 
gândeşti,/lo-s lonu, Sântionu,/Şi m-o trimăs tată-mneu,/Ca să măsur pământu./Pământu cu umbletu/Şi ceriu cu 
stânjenu", după care se revine la motivul propriu tipului 68: „Şi m-o blăstămat maica/Să fiu fiară sfântă-n 
ţară/Nouă ani şi nouă luni/Şi pe-atâtea săptămâni” 13 . 

Tot din Maramureş, de data aceasta din satele din Ucraina Transcarpatică, parvin variante în care tipul 68 
A, B, C se combină cu tipul 7, Gazda plecată la vânătoare: „Gazda a plecat să vâneze căprioare (iepuraşi, 
fetite...)”, „Noi îmblăm şi colindăm,/Sara de Crăciun/Pă la curţi de boieri mari,/Hai Lerui Doamne,/Dar boierii 
nu-s acasă,/Au plecat la vânătoare,/Să vâneze căprioare./Ei vânară ce vânară/Şi nimic nu câştigară,/Numa-un 
pui de căprioară./Ţine puşca să-l Împuşte/Şi săgeata să-l săgete,/Numai el de şi-au strigat:/- Staţi, puşcaşi, nu 
mă-mpuşcati,/Că eu nu-s cine gândiţi,/Eu nu-s fiară din pădure,/Eu îs Ion, Sfântu lonu,/Nănaşu lui Dumnezeu/Şi 
cumnatu lui Sân Chetru./Maica mea m-o blăstămat/Să fiu fiară de pădure/Nouă ani şi nouă zile..." 14 . Despre 
înrudirea acestui tip cu colinde vânătoreşti cu cerb se face menţiune într-o notă, specificându-se că „spre 
deosebire de acestea, colindele tipului 7 pomenesc de vânătoare în termeni vagi şi convenţionali; în schimb, 
sensul ceremonial (echivalenţa dintre vânător şi gazdă etc.) este mult mai evident” 15 . 

Putem presupune că identificarea personajului metamorfozat cu Sf. Ion reprezintă stratul cel mai nou al 
colindei, exprimând faptul că stratul vechi, originar, legat de vechile rituri de iniţiere ale tinerilor la pubertate, 
intrase în disoluţie, în uitare, şi funcţia colindelor de vestire a Naşterii lui lisus devenise dominantă. 

Cât despre variantele în care personajul metamorfozat deţine o identitate precisă („fecior de diecel", „vătaf), 
se poate, de asemenea, presupune că acestea vor fi funcţionat ca formule de urare profesională, trecerea prin 
etapele riturilor de iniţiere permiţându-i tânărului să ocupe anumite poziţii în structura grupului profesional (stâna, 
în acest caz). 

în orice caz, ideea că intrarea în biserică are un sens purificator nu se prea susţine. Aceasta înseamnă, mai 
degrabă, o consacrare a tânărului revenit în sat în noua sa calitate de iniţiat, de om născut din nou, înfăşurat în 
mantia purităţii. în unele variante, el este acela care slujeşte în biserică, fiind astfel asimilat unui preot al unei 
anumite religii, fie aceasta creştină sau precreştină. 

Mulţi dintre cei care au studiat strania colindă Cel uncheş bătrân au văzut, ca posibil context genetic al 
acesteia, riturile de iniţiere a tinerilor băieţi la pubertate, considerând, alături de Mihai Pop, că „metamorfoza 
poate fi o transpunere poetică a acestor ceremonii în care neofiţii se identifică (prin măşti, gesturi, şi 
comportament) cu animalul totemic, împărtăşind, deci, forţa şi sacralitatea acestuia" 16 . 

Aplicând aici metoda „reconstrucţiei istorice" ori „metoda ritualistică” nu înseamnă, neapărat, că ne aştep¬ 
tăm să găsim în textul poetic „amintirea exactă" a unor manifestări rituale specifice unor anumite stadii de cultu¬ 
ră. Nu se poate pretinde, în niciun caz, că poezia colindelor ar fi „ceea ce ea nu este şi nici nu poate fi: memoria 
exactă a unui rit mult anterior apariţiei ei ca gen” 17 . Ceea ce nu ne opreşte să pătrundem în intimitatea textului 
şi să-l forţăm să aducă mărturiile pe care sigur le deţine despre gesturi şi acte ale oamenilor din timpurile 
străvechi, timpuri fără istorie şi fără documente, dar păstrate totuşi în memoria colectivă şi transmise, cel mai 
adesea, oral. Dână în vremurile de astăzi. 


Notă : Pentru detalii şi o bibliografie mai amplă a problemei, vezi Constantinescu, Nicolae, The Pagan- 
Christian Syncretism in the Romani an Custom's Poetry, în voi. Religiositâpopolare tra antropologia e storia delte 
religioni, Atti del Convegno Accademia di Romania in Roma, 15-17 giugno 2000. A cura di Ileana Benga - 
Bogdan Neagotă, Presa Universitară Clujeană, Cluj-Napoca, 2002, pp. 109-119; vezi, de asemenea, 
Constantinescu, Nicolae, Contexte şi interpretări. Structuri arhaice în poezia colindelor, Academia Română - 
Institutul de Cercetări Socio-Umane Sibiu - Centrul Judeţean al Creaţiei Populare Sibiu, „Studii şi comunicări de 
etnologie", tom XIII, 1999, serie nouă, Editura Imago, Sibiu, 1999, pp. 17-24. 

Note: 

1 Vezi Bilţiu, Pamfil; Pop, Gheorghe Gh., Sculaţi, sculaţi, boieri mari! Colinde din Judeţul Maramureş, Editura Dacia, Cluj-Napoca 
1996, pp. 142-163. 

2 Idem, pp. 142-158. 

3 Brăiloiu, Constantin, Colinde şi cântece de stea. Antologie de Sabina Ispas, Mihaela Şerbănescu, Otilia Pop-Miculi, în voi. 
Brăiloiu, Constantin; Ispas, Sabina, Sub aripa cerului, Editura Enciclopedică, Bucureşti, 1998. 

4 Căliman, Ion; Veselşu, Cornel, Poezii populare româneşti. Folclor din Banat, Editura „Grai şi Suflet - Cultura Naţională", 1996, p. 
141. 

5 Constantinescu, Nicolae, Relaţiile de rudenie în societăţile tradiţionale..., Editura Academiei, Bucureşti, 1987, p. 140; cf. şi idem, 
Etnologia şi folclorul relaţiilor de rudenie, Editura Univers, 2000. 

6 Brătulescu, Monica, Colinda românească, Editura Minerva, Bucureşti, 1981, p. 234. 

7 Viciu, Alexiu, Colinde din Ardeal, Bucureşti, 1914, p. 214 (în La luncile soarelui); cf şi varianta din Budeşti, Olteniţa: „Şi de şei îmi 
poleieşte,/Ceru Ioanei cununa./Ea cu foc mi-l blestemară:/ - Ce să faci cu cununa?/Cununa-te-ai cu dânsa,/Cu dânsa, stăpână- 
sa!”, idem, p. 213; sau o variantă din zona de provenienţă a colindelor cu feciorul metamorfozat în cerb: „Unu la ea s-o 
ţâpat/Cofele i le-o vărsat,/Ea din greu l-a blăstâmat:/ - Cel ce varsă cofele/ Putrezi-u-ar ca lemnele...", Antologie de folclor din 
judeţul Maramureş, voi. I. Poezia, Baia Mare, 1980, t 30, p. 71. 

8 Evseev, Ivan, Dicţionar de magie, demonologie şi mitologie românească, Editura Amarcord, Timişoara, 1997. 

9 ATh 514, The Shift of Sex, cu 4 variante româneşti înregistrate; cf. şi Şăineanu, Lazâr, Basmele române... [1895], Editura 
Minerva, 1978. 

10 cf. supra. 

11 Brătulescu, Monica, op. cit., p. 178. 

12 *“ Antologie Maramureş, 1980,1.19, p. 64. 

13 Idem. 1.17, pp. 62-63. 

14 *** Cât îi Maramureşul..., Editura Ştiinţa, Chişinău, 1993, pp. 29-30. 

15 Brătulescu, Monica, op. cit., p. 319. 

16 Coman, Mihai, Mitologie românească I, Editura Minerva, 1986, p. 165. 

17 Filip, Vasile, Universul colindei româneşti..., Editura Saeculum I.O., 1999, p. 156. 



Dr. loana-Ruxandra FRUNTELATĂ 

(Universitatea din Bucureşti) 


Ctitorii intelectuale ale preoţilor de ţară 


Cultura populară este religioasă în nucleul ei originar, pentru că omul societăţilor tradiţionale are tendinţa 
de a trăi cât mai mult posibil în sacru, ştiind că numai astfel participă la realitatea prin excelenţă\ Antropologia 
şi etnologia se ocupă, în consecinţă, de evoluţia formelor religioase din cercurile gândirii primitive, studiindu-i pe 
reprezentanţii culturilor folclorice şi căutând să-i suprapună unor modele ale mentalului arhaic. Ajungând, prin 
natura profesiei, să-şi petreacă mult timp în enclavele „semicivilizate” ale lumii contemporane, antropologul sau 
etnologul privilegiază tacit culegerea faptelor de religie precreştină, interpretându-le însă prin grile care neagă, 
în fond, valoarea religioasă a acestor fapte, de legare a omului cu realitatea sacrului. 

Discutând despre impasul antropologiei religioase, reduse la oglindirea strategiilor de adaptare reciprocă a 
viziunii despre lume şi a modului de viată din ethosul unui grup, Clifford Geertz 2 reia în alţi termeni nişte ob¬ 
servaţii ale lui Levi-Strauss, după care etnologia religioasă preia antropologia religioasă, dar întemeietorii ei văd 
în religia populară - mai ales în mitologie - un joc gratuit sau (...) o formă rudimentară de speculaţie filosofică 3 . 

Respingând psihologia intelectualistă a unor Tylor, Frazer sau Durkheim, antropologul francez propunea 
însă o decodificare a mitului din acelaşi registru intelectualist, eludându-i funcţia religioasă şi definindu-l ca pe o 
formă de limbaj fără alt sens decât limbajul în sine 4 . 

Obligaţi să-i cunoască pe „păgâni” pentru a-i converti la „adevărata religie”, misionarii creştini întâmpină 
dificultăţi, pentru că trebuie să demonteze sistemele funcţionale de raportare la sacru ale comunităţilor vizate, 
lucru posibil doar de-a lungul unei perioade mari de timp şi cu rezultate imperfecte. Etnologi fără voie, preoţii 
sunt nevoiţi să interpreteze culturile folclorice, negându-le nucleul religios, dar preluând din el suficiente date 
pentru ca implantarea creştinismului să fie acceptată de „sălbatici”. Ei le propun „celorlalţi” lectura miturilor 
proprii, ca printr-un fel de etnologie inversă, împrumutând însă cuvinte din limbajele păgâne pentru a-l exprima 
pe Dumnezeul creştin. Dar cum poţi să desprinzi un element din panteonul păgân şi să-l faci să-l exprime, ca 
să zic aşa, pe Dumnezeu? Punând această întrebare, Marc Auge 5 dă un exemplu destul de discutabil: pentru a 
traduce în chineză cuvântul „Dumnezeu", părinţii iezuiţi au folosit o vocabulă cu sens neclar, referindu-se la 
„cerul” material (blasfemie, animizând prea mult divinitatea) sau la un „domn al cerului” (mai aproape de 
imaginarul creştin). 

în general, religiile anterioare creştinismului vor fi definite de slujitorii lui Hristos ori ca presentiment 
insuficient al adevăratei religii, ori ca un fel de sisteme filosofice compatibile până la un punct cu învăţăturile 
religiei creştine 6 . Astfel de interpretări „teologice" au fost aplicate şi culturii populare româneşti, vorbindu-se 
despre creştinismul viziunii folclorice despre lume sau despre atitudinea hristică a ciobanului mioritic, în acord, 
de altfel, cu postulatul canonic al existenţei lui Dumnezeu de la începutul lumii, înainte de a fi cunoscut 
oamenilor. 

Este interesant faptul că teologii de profesie care s-au ocupat de folclor, în conjunctura exercitării misiunii 
lor în parohii rurale, nu au fost atât de categorici în privinţa interpretării unilateral creştinizante a religiei populare. 
Acest lucru se datorează, pe de-o parte, rezervelor în privinţa speculaţiilor dubioase pe seama celor sfinte, 
impuse de formaţia lor doctrinară şi - pe de altă parte - în cazul preoţilor originari din mediul rural - comuniunii 
lor cu spiritul culturii populare, statornicite în timpul copilăriei petrecute la sat. 

După cum se ştie, începând cu Simion Florea Marian, istoria folcloristicii româneşti consemnează preoţi- 
etnografi de mare valoare: Dumitru Furtună pentru zona Moldovei, Tit Bud şi Ion Bârlea pentru Maramureş, Gh. 
N. Dumitrescu-Bistriţa şi Gh. Ciauşanu pentru Oltenia. Considerat de Ov. Bârlea un continuator al lui S. FI. 
Marian, Dumitru Furtună a început să culeagă poveşti populare încă din studenţie, mai ales din satul bunicilor 
lui, Mânăstireni, din ţinutul Dorohoiului, continuând să publice de-a lungul vieţii folclor epic din mai multe 
categorii. Colaborator la „Izvoraşul", revista preotului-artist mehedinţean Dumitrescu-Bistriţa, D. Furtună îşi 
explica într-un articol din 1939 activitatea folcloristică şi etnografică prin imperativul ripostei la dezinteresul 
manifestat de „clerul grecizat" faţă de tradiţia naţională 7 . Regăsim aceeaşi motivaţie şi în activitatea exemplară 
a întemeietorului revistei „Izvoraşul", publicaţie în a cărei titulatură termenul de artă populară va fi înlocuit cu cel 
de artă naţională. 

Din punct de vedere al teoretizării relaţiei dintre religia creştină şi folclor şi, implicit, dintre profilul teologic şi 
cel etnologic al unui preot insiderî n comunitatea tradiţională, lucrarea lui Gh. Ciauşanu din 1914 aduce lămuririle 
cele mai interesante. Prefaţând ediţia din 2001 a Superstiţiilor poporului român. în asemănare cu ale altor po¬ 
poare vechi şi noi , Ion Oprişan presupune că studiile teologice ce impuneau nu numai distanţarea de superstiţiile 
şi riturile populare, dar chiar combaterea lor au determinat, în cazul lui Gh. Ciauşanu, prin contrast, o accentuare 
a perceperii configuraţiei proprii a universului mitico-folcloric românesc 8 . în studiul propus Academiei Române 
pentru Premiul Adamachi de 5000 de lei - pe care avea să şi-l adjudece - viitorul preot Ciauşanu, pe atunci stu¬ 
dent, constata că Alături de religiunile oficiale, trăieşte - poate cu mai multă vitalitate decât acestea - superstiţia. 
Ea constituie o adevărată religiune a celor mulţi şi este mereu in putere, fiindcă este cea mai veche formă a 
religiunii: un amestec de sfărâmături din animism, fetişism şi naturism. Lupta dintre religiunile vechi şi creştinism 
se încheie întotdeauna cu o pace din care se naşte o religiune mixtă, aşa cum o putem observa până in ziua de 
astăzi, la poporul român. Fenomenul nu este însă izolat, fiind tipic în evoluţia popoarelor (să notăm, de exemplu, 
că bibliomancia creştină, ghicirea viitorului cu ajutorul Bibliei, practicată mult la catolici şi continuând într-un fel 
riturile augurale romane, a fost acceptată oficial în Occident în secolele IV-XII 9 . 

Ciauşanu face chiar şi observaţii de fizionomie religioasă a popoarelor, afirmând că sub numirea de creştini, 
se găsesc in Europa adevăraţi păgâni, cum sunt bretonii care se închină la idoli; spaniolii sunt fetişişti; italienii - 
politeişti, căci adoră, ca divinităţi cu totul deosebite, madonele fiecărui oraş. în interiorul unei culturi, femeile sunt 
înclinate spre superstiţie mai mult decât bărbaţii, având caracter conservator prin excelenţă şi fiind mai 
minuţioase şi mai fricoase 10 , trăsături pe care preotul originar din Făureşti - Vâlcea trebuie să le fi dedus pornind 
de la dialogul cu propria sa mamă, păstrătoare de tradiţii şi cunoscătoare de descântece 11 . 

După nouăzeci de ani de la prima lor ieşire de sub tipar, lămuririle lui Gh. Ciauşanu îşi păstrează actua¬ 
litatea pentru etnologia religioasă: culturile folclorice sunt religioase prin natura lor şi, în condiţiile păstrării 
funcţiilor de accedere la sacru ale riturilor precreştine, cultul bisericii oficiale se exercită pe un suport ideologic 
sincretic, aşa cum au observat de multă vreme exegeţii creştinismului popular. Exemplele de inserare a religio¬ 
zităţii secunde în religiozitatea primară a comunităţilor tradiţionale sunt concludente: ieşirea preotului cu icoana 
în ţarină de Rusalii, pentru binecuvântarea pământului şi aducerea ploii, coexistenţa „aşezării podurilor" şi a altor 
practici neortodoxe cu tipicul canonic al ritului funerar 12 , consacrarea anumitor obiecte cu virtuţi magico- 
terapeutice în spaţiul sărbătoresc al bisericii (busuiocul de la Bobotează, aţa sau băţul din seara de Joimari, 
„cuţitul cununat") şi multe altele. 

în prezent, constatăm că în satele româneşti, Biserica a preluat aproape în totalitate funcţiile religioase din 
cultura populară, în vreme ce riturile anterioare supravieţuiesc prin transfer în categoriile motivaţiilor sociale şi 
identitare. în acelaşi timp, viaţa religioasă a unei comunităţi rurale contemporane se construieşte de cele mai 
multe ori prin contaminarea reciprocă a tradiţiilor precreştină şi creştină, dominanta creştină fiind recunoscută şi 
accentuată, dar absorbind, cu toleranţă, o mulţime de fragmente din viziunea mitico-magică despre lume. 
Rezultatul acestui sincretism nu este diminuarea autenticităţii culturii populare, ci, dimpotrivă, păstrarea 
nucleului ei religios şi a valorilor ei de normare a realităţii şi, implicit, a relaţiei cu sacrul. 

Prin apropiere de creştinism, ethosul folcloric îşi menţine identitatea, iar biserica îi converteşte, metaforic 
vorbind, pe zeii pământului, aducându-le ofranda cunoaşterii şi recunoaşterii. în zilele noastre, „traducerea” 
creştină a culturii populare româneşti, deopotrivă cu „traducerea” folclorică a creştinismului ortodox, constituie 
cea mai bună apărare împotriva „invaziei” de oferte păgâne din cultura de masă. Realizând culegeri de fapte 
etnofolclorice şi monografii locale, fiind adesea dascăli şi, în cele mai fericite cazuri, modele morale pentru 
comunitate, preoţii de tară (fie ei foarte cunoscuţi, cum este părintele profesor Gh. Mihalcea din Horea - Tulcea, 
sau apreciaţi mai mult în parohia lor, aşa cum au fost preoţii loan Fălculete din Văleni - Dâmboviţa şi Ion 
Stănciulescu din Arefu - Argeş sau cum este preotul Ion Oprescu din Nucşoara - Argeş şi foarte mulţi alţii) îşi 
dovedesc apartenenţa la intelectualitatea luminată a satelor, adaptându-şi menirea sacerdotală pentru a lucra la 
continuarea unei tradiţii religioase străvechi. 

Simbolismul religios în cultura populară. 
Studiu de caz: crucea 


1. Surse necreştine ale simbolismului crucii 

în ampla sa lucrare (neterminată) Istoria credinţelor şi ideilor religioase, Mircea Eliade consacră o secţiune 
întreagă („Crucea şi Arborele”, pp. 386-389) originilor vechi, precreştine ale crucii. Acest fundamental simbol 
creştin nu este o creaţie ex nihilo. Sursele sale culturale şi religioase sunt până astăzi bine documentate. Pe 
scurt, simbolismul creştin al crucii preia motivul lui Axis Mundi (Arborele Lumii) din tradiţiile vechi, precreştine, 
în multe texte patristice, arată Eliade, se „compară Crucea cu o scară, cu o coloană sau un munte, expresii 
caracteristice pentru „Centrul Lumii” 1 . Altfel spus, tema universală a „Centrului Lumii” a cunoscut în religia lui 
lisus o ipostază nouă, originală, absolut creativă. 

Odată cu motivul Arborelui Vieţii, s-au mai preluat şi alte idei, noţiuni, reprezentări care coexistau cu 
simbolismul acestuia. Mai exact, „noţiunea de mântuire nu face decât să reia şi să completeze noţiunile de 
înnoire perpetuă şi de regenerare cosmică, de fecunditate universală şi de sacraiitate, de realitate absolută şi în 
cele din urmă de nemurire..." 2 . Prin urmare, ideea de mântuire şi motivul Crucii n-au apărut brusc şi singular 
doar în creştinism. Orice mare religie nu face decât să preia şi să completeze - să vină cu ceva nou - marile 
simboluri cosmogonice, soteriologice şi de fecunditate ale umanităţii. 

La fel s-a întâmplat şi cu motivul crucii în creştinism. Ea a devenit aici „izvorul tainelor (simbolizate prin uleiul 
de măslin, grâul, viţa de vie, cărora li se asociază plantele de leac)” 3 . Deseori, acestea din urmă cresc şi sunt 
culese special de la picioarele Crucii Mântuitorului (vezi prezenţa motivului în folclorul românesc şi universal). 
Prin urmare, simbolismul vast al crucii a fost resemnificat în creştinism, fără a se abandona cosmicitatea 
acestuia. Ideea aceasta o susţine şi Dumitru Stăniloae, citat de Silvia Chiţimia într-un excelent eseu despre 
„Chipuri ale Bisericii spirituale în documentul etnologic”. Crucea lui lisus, moartea şi învierea lui sunt numite o 
„scară pe cer” de proporţii cosmice. 

Credem că trimiterea este, în acest caz, la motivul străvechi a lui Axis Mundi. Aşa cum arăta Eliade, el 
marchează simbolic Centrul Lumii, făcând legătura dintre infern, pământ şi cer. Prin mijlocirea dramei 
Mântuitorului, crucea creştină reia acest vechi excurs spiritual, insistând asupra „ajungerii la cer”. în joc este 
depăşirea condiţiei umane şi accesul spre absolut. Cultura populară a reţinut acest extraordinar fapt, 
reprezentându-şi-l în expresii ca: „naltul cerului", „împărăţia cerului”, „împărăţia de peste nouă mări şi ţări” din 
colindul „Voinicul rezemat de zid”, convingător şi subtil analizat de Silvia-Chiţimia. 

2. Alergând cu Dumnezeu în braţe, Satana face prima cruce 

O altă prezenţă populară a simbolismului crucii o regăsim în unele variante eretice ale dualismului 
cosmogonic. 

Cea mai cunoscută dintre ele a fost preluată şi comentată de Mircea Eliade în studiul său „Satana şi Bunul 
Dumnezeu", publicat în volumul De la Zamoxis la Genghis-Han. Aici ne interesează o variantă de erezie 

cosmogonică culeasă de Elena Niculiţă-Voronca şi publicată în Datinile poporului român, adunate şi aşezate în 
ordine mitologică (Cernăuţi, 1903). Peste timp, ea a cunoscut o splendidă interpretare dată de Ştefan Afloroaei 
în Lumea ca reprezentare a celuilalt - secţiunea „Despre Unul retras şi noua urmă a Tri-ului” 4 . 

în această stranie variantă este prezent - într-un mod realmente neaşteptat - şi simbolismul Crucii. După ce 
a creat pământul, Dumnezeu şi Nefratele - aici parteneri - se odihnesc. Gândind că Dumnezeu doarme, Diavolul 
l-a luat în braţe spre a-l arunca în mare. (Până şi aici Diavolul se folosea de tehnici ieftine şi arbitrare.) Numai 
că pământul creştea, iar apa se îndepărta la nesfârşit. Recunoscându-şi neputinţa, Vicleanul revine la locul de 
plecare spre a alege o altă direcţie. Astfel le va epuiza pe toate patru. Dimineaţa, ca şi cum nimic nu s-ar fi 
întâmplat, Nefratele îl invită pe Dumnezeu să „blagoslovească” creaţia. Răspunsul Atotputernicului a căzut ca 
un trăsnet: „Dac’ amu-i blagoslovit! îi răspunse Dumnezeu. Tu ce-ai făcut cu mine astă-noapte, nu i-ai făcut cruce 
(s.n.), nu l-ai blagoslovit?” 5 . 

Observăm prezent aici în toată puritatea sa simbolul crucii. El nu este parazitat de reprezentări raţionale sau 
naturiste. Este clar că avem de-a face cu o cruce simbolică. Interesant este faptul că ea a devenit posibilă graţie 
conlucrării dintre Dumnezeu şi Satana. „Fiecare din ei va fi prezent în fapta celuilalt, săvârşind-o ca pe a sa 
proprie: Satan aleargă în cele patru părţi ale lumii, cu gândul de a-l pierde pe Dumnezeu, dar desăvârşeşte astfel 
ceea ce se cerea făcut după despărţirea pământului de ape; Dumnezeu se retrage în somn şi numai astfel 
ajunge prezent în fapta Nefratelui" 6 . Prima cruce, necesară „blagoslovirii” oricărei creaţii, a fost posibilă graţie 
acţiunii miraculoase a Unului „dedublat sau, mai curând, întreit, de neepuizat în fapta zeului bun sau în cea a 
geniului rău” 7 . Sfânta Cruce, ca putere absolută, dezvăluie în această erezie cosmogonică tainica natură duală 
a lui Dumnezeu. Peste timp, în creştinism, ea va fi prezentă în legătură directă cu Răstignirea Mântuitorului. 

Pe bună dreptate ne putem întreba: cum se explică supravieţuirea şi succesul în cultura populară 
românească a acestei stranii erezii? Răspunsurile sunt diferite. Ele aduc în atenţie fie slaba autoritate 
instituţională din spaţiul românesc, fie proverbiala toleranţă a românilor faţă de variantele religioase eretice sau, 
pur şi simplu, neconvenţionale. Personal, înclin să acord credibilitate specială mentalului social care încerca să 
justifice prezenţa masivă a răului în istoria românilor prin „vinovata" absenţă a Dumnezeului veterotestamentar, 
dublată de eficienta prezenţă justificată ontologic a Nefratelui. 

3. Despre crucile răstignirii Duhului, trupului şi a lui Sol Invictus 

Interesându-se de simbolismul Sfintei Cruci în relaţie directă cu „Crimacrimelor" (Răstignirea), Andrei Pleşu 
pleacă de la prezenţa semnificativă a Maicii Domnului „lângă cruce". Ea apare consemnată doar în Evanghelia 
după loan. „Apariţia la picioarele crucii (s.n.) a Sfintei Fecioare adaugă, parcă, economiei trinitare o a patra 
persoană: Sophia, înţelepciunea divină, cea căreia teologia rusă modernă i-a acordat o importanţă neaştep¬ 
tată" 8 . Este ca şi cum, observă cu fineţe Andrei Pleşu, crucea ar creşte - împreună cu Cel Răstignit - chiar din 
trupul Măriei. „Fecioara devine temelia, suportul fertil al unui arbore sacrificial, pe a cărui tulpină omul şi 
Dumnezeu fac împreună experienţa morţii, cum împreună o făcuseră, cândva, şi pe cea a naşterii" 9 . Există cel 
puţin două cruci din care una este simbolică. Prima, simbolică, este Sfânta Fecioară, „cea dintâi cruce a 
Duhului” 10 , lisus s-a răstignit chiar pe trupul Născătoarei Sale, devenind om. Acest trup i-a fost Lui prima cruce. 
Cea de-a doua este crucea de la Locul Căpăţânii, cea pe care „se răstigneşte trupul pentru a se face Duh” 11 . 
Invers, prima cruce, cea simbolică, este crucea pe care se răstigneşte Duhul spre „a se face trup” 12 . 

Mai există o cruce simbolică în tradiţia veche creştină, cea pe care s-a răstignit cultul solar a lui Sol Invictus 
spre a deveni practică religioasă creştină. Trimiterea este, evident, la miracolul convertirii împăratului roman 
Constantin la creştinism. 

într-o bătălie decisivă a domniei sale, cea de la Pons Milvius, cu principalul său adversar, Maxenţiu, 
împăratul Constantin a avut o revelaţie. Ea a fost consemnată de cel puţin două surse istorice credibile. Prima 
este Lactanţiu. Conform acestuia, împăratul „a fost avertizat în vis să-şi pună pe scuturile oastei semnul ceresc 
- crucea (s.n.) - şi astfel să înceapă lupta: el s-a supus şi a însemnat pe toate scuturile numele lui Hristos" (De 
mortibus persecutorum, 48). A doua sursă clasică este Eusebiu, episcopul Cezareei. Relatarea lui, târzie, 
conţine notele evidente ale unei versiuni creştinate. Ziua în amiaza mare, Constantin a văzut semnul crucii pe 
cer „strălucind de o lumină mai tare ca soarele” 13 . Alături de el erau scrise cuvintele: „prin ea vei învinge” 14 . în 
noaptea următoare, lisus însuşi i s-ar fi arătat împăratului în vis solicitându-i să facă semnul crucii pe steagurile 
oştirii. 

Prezenţa acestei celebre cruci a marcat creştinarea împăratului Constantin şi acceptarea oficială a 
creştinismului drept religie de stat în Imperiul Roman. 

4. „Acatistul Sfintei Cruci”. Aspecte simbolice 

După institutionalizarea religiei lui lisus, motivul Sfintei Cruci va cunoaşte o formidabilă consacrare socială. 
Acest fapt a devenit cu putinţă şi datorită imensei popularităţi de care s-a bucurat şi se bucură textele creştine 
ce explorează simbolismul crucii. Dintre ele se detaşează prin notorietate Acatistul Sfintei Cruci. Aici, crucea are 
mai multe sensuri simbolice: este „har de lumină dătător” 15 şi „vasul luminii” 16 , „vistierul vieţii” 17 şi „arma păcii” 18 , 
„temeiul dreptei credinţe” 19 şi „biruinţa creştinilor" 20 , „păzitoare a creştinilor” 21 şi „apărătoare a deznădăjdui¬ 
ţilor” 22 , „dătătoarea darurilor Duhului” 23 şi „tare apărătoare a celor ce bine călătoresc” 24 etc. 

Mijlocind între Cer şi Pământ, Sfânta Cruce se impune în Acatist în primul rând ca simbol al supremei 
pătimiri şi al asumării de către Fiul Nevinovat al lui Dumnezeu a tuturor păcatelor celor vinovaţi. 

Tot aici, crucea mai apare reprezentată ca o uriaşa scară. O scară cu o singură - dar obligatorie - treaptă. 
„Orice înălţare care ocoleşte această treaptă, orice înălţare care nu e înălţare pe Cruce este orgoliu căzător, salt 
în gol, răstignire cu capul în jos” 25 . Aş completa observând că această simbolică sacră este nu numai obligatorie 
în economia mântuirii, dar şi una ubicuă. 

5. Ce înseamnă „să-ţi duci crucea”? 

Conform interpretării lui Andrei Pleşu, ceea ce defineşte în primul rând crucea este ubicuitatea ei. Autorul 
român înţelege universalitatea crucii sub aspectul prezenţei ei simbolice. Nu obiectul cruce e prezent 
pretutindeni, ci simbolismul său. Astfel, crucea e de regăsit „în structura corpului omenesc şi în ordinea cardinală 
a lumilor, în desenul oiştii şi al plugului, în construcţia catargelor, în aripă, scară, sabie şi templu” 26 . Crucea nu 
numai că este peste tot, dar este şi totul, observă Pleşu. Este, la limită, simbolul „contrariilor concliante” 27 : „ea 
aduce în acelaşi plan moartea sclavului cu moartea împărătească a lui Dumnezeu, risipirea zgomotoasă a 
orizontalei cu ascensiunea discretă a verticalei, dragostea de lume şi renunţarea la ea” 28 . A înţelege ceva din 
simbolismul metafizico-religios şi social al crucii înseamnă, printre altele, să fii capabil „să-ţi duci crucea". 

Ce înseamnă însă „să-ţi duci crucea"? 

în formularea lui Pleşu înseamnă „a te bucura deplin de viaţă contemplând neîncetat vidul ei, a-ţi alunga 
rudele de sânge şi a-l săruta pe cel care te vinde, a blestema smochinul neroditor şi a lua apărarea târfei, a fi 
cuminte la nebunia vremurilor şi smintit în mijlocul cetăţilor toropite, a fi mereu unde nu eşti căutat, mereu 
imprevizibil, mereu nou” 29 . A realiza în propria-ţi viaţă acea coincidentia oppositorum despre care scria Nicolaus 
Cusanus. E cu mult mai dificil să-ţi asumi şi să-ţi duci crucea. Trebuie să mai ai şi intuiţia şi chiar dorinţa totalităţii, 
„a întregului prezent în fiecare parte, a celeilalte părţi prezente în fiecare parte” 30 . O asemenea încercare reuşită 
îţi poate garanta adevărata iniţiere în simbolismul profund al Sfintei Cruci. 

Timpul (post)modern a adus cu sine şi alte înţelesuri expresiei „să-ţi duci crucea”. Unul dintre ele se referă 
la asumarea Destinului sub chipul decăzut al Sorţii. Alteori crucea ia forma unei hierofanii. Am în vedere 
numeroasele situaţii în care oameni de toată încrederea au relatat apariţii miraculoase ale Sfintei Cruci în 
interiorul trunchiurilor de arbori despicaţi. De fiecare dată miracolul a fost înţeles ca un avertisment de întoarcere 
la credinţă înaintea unor vremuri apocaliptice a căror venire se anunţă a fi iminentă. 

Timpul judecăţii ultime este anunţat în cultura populară şi de misterioasele cruci taumaturgice. Plângând 
asemenea icoanelor, ele simbolizează criza spirituală a unei anume comunităţi, dar şi şansa ultimă pe care prea- 
milostivul Dumnezeu încă o mai acordă propriei creaţii. 

Demne de cercetat prin fascinaţia simbolismului lor sunt şi variantele Sfintei Cruci. Una dintre ele este 
Crucea Sfântului Andrei, iar cea de-a doua este Swastika 31 . 

6. Simbol social şi „participare mistică” 

Aceste consideraţii asupra simbolismului social al crucii trebuie nuanţate atunci când este vorba de cultura 
populară. Aşa cum au demonstrat etnologii secolului trecut, atitudinea socială în faţa realităţii este fie 
predominant pragmatică, pozitivă, fie simbolică, fie mistic-participativă. Asupra acesteia din urmă a insistat, 
printre alţii, Lucien Levy-Bruhl în cărţile sale. 

Astăzi este mai mult decât evidentă dominanţa socială a pragmatismului, dublat de o cumplită incapacitate 
de înţelegere a simbolului. Asta se întâmplă chiar în varii spaţii ale culturii populare. Indiscutabil avem de-a face 
cu un semn al crizei, lată un singur exemplu: epifania prin cruce a unui personaj sacru în timpul rugăciunii a 
devenit pentru mulţi actori ai culturii populare o abstracţie. Participarea mistică a ajuns o raritate. 

Devine astfel actuală teza lui Levy-Bruhl privind transformarea experienţei mistice în reprezentare socială. 
Crucea continuă să funcţioneze mai curând ca simbol social creştin, iar etnologul pune în joc un mecanism 
intelectual sofisticat, perfect inadecvat adevăratei culturi populare. El explică, de exemplu, logica simbolică a 
unei comunităţi într-un limbaj sofisticat („semnificat”, „semnificant" etc.), rămânând complet străin acelei 
devoţiuni spirituale practicate de specialişti ca Marcel Griaule, Hans Peter Dueer sau Jeanne Favret-Saada. 
Sunt semne că o parte dintre etnologii români, mai mult sau mai puţin tineri, ar fi în măsură să reactiveze calea 
aceasta subtilă, dar şi riscantă, a recuperării adevăratei dimensiuni religioase a culturii populare, acum la început 
de mileniu trei. 


Note: 

1 Eliade, Mircea, Istoria credinţelor şi ideilor religioase. De la Guatama Buddha până la thumful creştinismului, traducere din limba 
franceză de Cezar Baltag, Editura Universitas, Chişinău, 1994, voi. II, p. 388. 

2 Ibidem. 

3 Ibidem, p. 389. 

4 Afloroaei, Ştefan, Lumea ca reprezentare a celuilalt, Editura Institutul European, laşi, 1994, pp. 111-116. 

5 Idem, p. 116. 

6 Ibidem. 

31 Pentru simbolurile metafizice, sociale, politice şi mesianice ale acesteia din urmă, vezi Gavriluţă, Nicu, Imaginarul social al 
tranziţiei româneşti. Simboluri, fantasme, reprezentări, Editura Dacia, Cluj-Napoca, 2001, articolul „Swastika - un simbol 

Zefir Berzovis GHENCEA 

(CJCPCT Olt) 


Gurbanu! - ritual si sărbătoare la rudarii din Slatina 

i 


Un călător prin Slatina în ziua de Sfântul Gheorghe sau de înălţare poate să vadă în plină desfăşurare un 
vechi obicei practicat de comunitatea de rudari care locuieşte la marginea localităţii. 

în zilele amintite, practic toată comunitatea de câteva sute de familii se deplasează pe malul Oltului, la 
marginea zăvoiului de la intrarea în oraş, unde sărbătoresc Gurbanul. Sărbătoarea se desfăşoară după un 
anumit ritual, păstrat cu rigurozitate din generaţie în generaţie. 

Dacă în aparenţă ieşirea la iarbă verde cu toată familia, sacrificarea unui miel şi frigerea acestuia la proţap, 
apoi servirea mesei cu familia şi prietenii dau acestui obicei un aspect sărbătoresc, în realitate demersurile şi 
motivaţiile celor care-l practică sunt de cu totul altă natură. 

„N-o facem de drag - ne spune o femeie - o facem pentru sănătatea omului. De mare nevoie... Dacă omu’ 
e bolnav, are gura strâmbă, Doamne fereşte!... noi ne rugăm, visăm noaptea, facem mieii ăştea pe toată viaţa, 
şi omu’ care e bolnav se face bine." 

„Mieii pe care-i facem noi în frigările astea - spune nea’ Nicu, un bărbat mai în vârstă recomandat de ceilalţi 
să vorbească - se mănâncă de două ori pe an, adică de Sfântul Gheorghe şi de înălţare. Dacă Sfântul Gheorghe 
cade în post, sărbătoarea se mută după Paşti. 

Sărbătoarea asta datează de pe vremea când nu existau doctori. Omului sau femeii i se strâmba gura sau 
călca strâmb sau i se închidea un ochi. Bolnavul visa un miel alb, berbec fript pe frigare la pădure. Dimineaţa 
bolnavul povestea visul în familie. Un om bătrân, cu experienţă, pleca la pădure, la un păr mare, rotat şi se ruga 
în felul acesta: «voi, sfintelor, bunelor, milostivelor, să veniţi lin ca apa şi dulci ca mierea şi să vă aduceţi aminte 
de (şi spunea numele bolnavului), să-i daţi znagă şi putere şi vârtute-n oase, să nu mai fie strâmb, să nu mai fie 
olog, să fie aşa cum l-a născut mama lui, că el vă prăznuieşte din an în an un berbec gras, un cuptor de pâine 
şi o bute de vin, amin!». Apoi bătrânul venea acasă, iar bolnavul peste câteva zile se însănătoşea. De atunci, 
din acele vremi, toţi rudarii, de Sfântul Gheorghe sau de înălţare fac lucrul ăsta." 

Pentru a participa la masa de Gurban, atât cel bolnav, cât şi membrii familiei sau alţi invitaţi trebuie să 
respecte la rândul lor câteva reguli de purificare. „Când mielul se consumă, o lege din bătrâni spune că lumea 
să fie curată, bărbaţii să nu se culce cu muierile o lună de zile, să nu fie spurcaţi. Toţi cei care participă la masă 
ţin pentru viaţa celui bolnav; dacă cineva greşeşte si vine spurcat, d’acolo nu mai pleacă sănătos - ne relatează 
bătrânul nostru interlocutor, nea' Nicu. V-o spui p'a dreaptă, visează urât, i se întâmplă ceva, îi moare vaca, i se 
îmbolnăveşte un copil, iar ăl de e bolnav, mai rău strâmbează... Aci ăl de nu e curat nu vine.” 

în ceea ce priveşte băutura, vinul care se serveşte la masă se aduce în cantităţi fără soţ: trei vedre sau trei 
litri. 

După sacrificarea mielului de către bărbaţi, femeile îl curăţă, îl introduc pe proţap, fierb măruntaiele, după 
care le bagă în burta mielului împreună cu o pâine mică, făcută în spuză. Alte două pâini sunt puse pe masă şi 



636 


citite o dată cu mielul. înainte de a fi servit, cel mai bătrân din familie rosteşte rugăciunea către sfinte, 
respectând, în general, termenii din textul citat mai sus. 

După ce se spun rugăciunile către sfinte, toţi participanţii se aşază la masă, mielul fiind împărţit între 
meseni, cu mămăligă caldă care se prepară în timp ce se frige mielul la proţap. 

„0 facem pentru sănătatea omului, spune soţia lui nea' Nicu. Eu am fost bolnavă şi m-am tratat prin medici 
şi nu m-am făcut bine, am visat la o sărbătoare până-n Paşti... După ce m-am rugat seara la lisus sau la 
Domnu', am visat mielu' noaptea şi am pus în gând să-l facem în ziua de Sfântul Gheorghe sau de înălţare. 
Şi-l luăm pe trei ani sau pe toată viaţa, dacă ai bani, că nu se ştie cum vin timpurile. Bunăoară un miel dintr-ăsta 
e 4-500 de mii de lei, depinde." 

Despre spiritul paşnic în care se desfăşoară acest ritual conchide tot nea’ Nicu: „Noi suntem cuminţi, nu 
facem beleli". Gurbanul, ca sărbătoare sau ca moment din an în care se practică rituri şi ceremonii integrate 
ciclului familial, este prezent în majoritatea comunităţilor din statele balcanice cu semnificaţii şi conţinut diferit. 
Dacă la turco-tătarii dobrogeni Curban Bayeram este o sărbătoare în amintirea coborârii din cer a berbecului de 
jertfă în momentul în care Avraam a vrut să-şi jertfească unicul fiu pe munte, la familiile de greci din Izvoarele, 
judeţul Tulcea se sărbătoreşte Curbanul de sănătate, Curbanul casei, ceremonie în cadrul căreia în fiecare 
familie se taie un miel, un berbec, pentru sfântul care păzeşte casr, r ~,uru sănătate, pentru spor la animale. 

în Moldova întâlnim curbanul casei, sinonim cu hramul casei, care se alege în momentul căsătoriei, în 
funcţie de numele de botez al capului familiei nou-întemeiate. 

Integrat în suita riturilor de început de an agrar care vizează permanentizarea rodului de vin prin transferul 
său de la o recoltă la alta, Zarizanui sau Gurbanul viilor se regăseşte ca ceremonial bahic în ziua de Sfântul 
Trifon. 

Această sărbătoare cu semnificaţii total diferite de celelalte descrise mai sus, se mai practică încă prin 
Bulgaria, dar şi în unele sate din judeţele Călăraşi şi Teleorman. Gurbanul, cu variantele Corbanui şi Curbanul, 
ca termen oriental, la origine arab, cu sensul fundamental de jertfă, sacrificiu, pătrunzând prin uzul limbii într-un 
spaţiu spiritual diferit, preponderent creştin, al Peninsulei Balcanice, a suferit modificări importante atât sub 
aspect semantic, cât şi în privinţa domeniului formal, ajungând să definească obiceiuri practicate poate chiar din 
perioada preromană, ale căror origini, datorită componentelor rituale de o mare arhaicitate, ar trebui căutate 
dincolo de apariţia creştinismului. 

Astfel, prin modul de preparare a mâncării rituale, prin invocările către „sfinţi” şi mai ales prin pregătirea, prin 
purificarea cu trei săptămâni sau o lună înainte de sărbătoare a întregii comunităţi, Gurbanul, aşa cum este 
practicat de rudarii din Slatina, se distinge atât prin aspectul său profund arhaic, cât mai ales prin încărcătura 
intactă de semnificaţii şi credinţe, respectată şi azi de întreaga comunitate fără modificări sau împrumuturi 
semnificative de la alte obiceiuri, fapt care-i atestă şi astăzi un grad mare de autenticitate şi pitoresc. 

Dr. Laura JIGA-ILIESCU 

(IEF „C. Brăiloiu") 


Preotul, fermecătoarea şi deschiderea cărţii. 
Puncte de pornire a unei viitoare cercetări 


în februarie 2003, împreună cu încă două persoane, am făcut o vizită la preotul bătrân, pensionat, din 
Limanu, judeţul Constanţa, despre care oameni din zonă ne spuseseră că deschide cartea. L-am strigat, a ieşit 
zâmbind, îmbrăcat cu sutana preoţească şi, fără să întrebe nimic despre motivul vizitei noastre (căci, din punctul 
său de vedere, acesta părea de la sine înţeles), ne-a poftit în casă, mai precis în camera în care amenajase un 
fel de masă de altar, pe care se aflau o cruce, un sfeşnic, o Biblie, o Evanghelie şi încă o carte pe care nu am 
identificat-o, probabil Psaltirea. în faţa mesei era un covoraş, iar pe pereţi, icoane, fotografii înrămate cu preotul 
şi soţia, tineri, şi fotografii cu copiii. Ne-a întrebat numele de botez şi vârsta, dacă suntem căsătoriţi şi dacă avem 
copii. Apoi ne-a îndemnat să îngenunchem pe covoraş, în faţa mesei, ne-a acoperit capetele cu patrafirul şi, 
aşezându-ne mâna dreaptă pe Evanghelia închisă, ne-a spus să ne gândim cu putere la o dorinţă sau 
laprohlemu pe care o avem. 

Rostind rugăciunea Tatăl Nostru şi citind fragmente din Moliftele Sfântului Vasile, iar la sfârşit rostind un 
descântec de exorcizare a răului (boală, farmece etc.), ţinea, la rândul său, mâna dreaptă peste mâinile noastre. 
După ce a terminat, ne-am ridicat şi ne-a îndemnat să deschidem Biblia la întâmplare. Era o ediţie ilustrată şi, 
pentru fiecare dintre noi, a interpretat desenele de la pagina la care deschisesem Cartea. Apoi ne-a diagnosticat 
situaţia familială, profesională şi sănătatea, recomandându-ne câte vineri trebuie să ţinem post pentru împlinirea 
dorinţei la care ne gândiserăm. 

Probabil că lucrurile s-ar fi desfăşurat altfel dacă în loc de trei persoane am fi intrat unul câte unul 1 şi dacă 
am fi exprimat o dorinţă anume. Nu a cerut bani, dar am lăsat pentru pomelnice. Am mai stat de vorbă, aflând 
că este originar dintr-un sat din Banat, că a urmat facultăţile de filosofie şi teologie la Cernăuţi, că a fost închis 
din motive politice de două ori, după care a primit o parohie în Munţii Apuseni şi că, în cele din urmă, s-a 
„refugiat” în Dobrogea. La Limanu este de 25 de ani. Deschide cartea de dinainte de 1989, din dorinţa de a-i 
ajuta pe oamenii care vin la el cu probleme de sănătate sau au căsătoriile legate sau copii care urmează să dea 
admitere la facultate etc. Nu am făcut propriu-zis o anchetă, nici nu am înregistrat rugăciunile rostite de preot, 
respectându-i dorinţa. 

Am participat, în dublă calitate de actanţi şi de observatori, la un ritual condus de o persoană care, prin 
hirotonisire, are calitate sacră. Un ritual în care au fost inserate gesturi şi recuzită liturgice creştine oficiale în 
spaţiul public al bisericii sau în afara ei şi în spaţiul privat al rugăciunilor individuale referitoare la viitor, moarte 
şi supravieţuire. 

O cercetare a practicilor de deschidere a cărţii ar cuprinde mai multe zone de investigaţie, între care 
scenariile şi condiţionările rituale, procesele de variabilitate a acestora, relaţiile cu ritualurile liturgice, dar şi cu 
mecanismele magice, convenţiile de limbaj şi gestuale stabilite în cursul ritualului între deschizătorul cărţii şi 

beneficiar, schimburile de daruri adiacente deschiderii cărţii, formalizările verbale exterioare contextului ritual, 
dar generate de acesta - formule de identificare a unei situaţii, naraţiuni personale sau de gradul II referitoare la 
desfăşurarea şi efectele ritualului asupra beneficiarilor ritualului, oameni care se cunosc între ei direct sau 
mediat (mediere umană sau narativă). în ceea ce îi priveşte este necesară identificarea categoriilor sociale, 
profesionale şi culturale cărora le aparţin, convenţiile de recunoaştere, situaţiile în care apelează la deschiderea 
cărţii, gradele de verosimilitate şi sensurile cu care învestesc ritualul etc. $i, nu în ultimul rând, harta geografică 
a locurilor în care sunt atestate practicile de deschidere a cărţii ar putea releva zone inegale în ceea ce priveşte 
densitatea acestora. 

în ceea ce ne priveşte, ne aflăm la începutul unei asemenea cercetări, la capătul căreia ne-am propus să 
schiţăm câteva coordonate ale statutului bivalent - religios şi magic - al performerilor clerici şi laici specializaţi în 
deschiderea cărţii şi ale relaţiilor acestora cu profesioniştii manipulării forţelor nevăzute pe care îi vom numi, cu 
un titlu generic, magi (aici includem terapeuţii, ghicitorii şi pe cei care pot influenţa viitorul). Analiza istorică şi 
etnologică a (auto)percepţiei deschizătorilor cărţii la nivelul concret al vieţii cotidiene (în măsura în care suferinţa, 
nesiguranţa şi toate lipsurile care ar determina un om să apeleze la un ghicitor pot fi socotite „cotidiene") ar putea 
lărgi perspectivele de abordare a relaţiilor între religia oficială şi trăirea religioasă populară. în stadiul în care se 
află cercetarea noastră nu suntem în măsură să aprofundăm această problemă. 

Din perspectiva dogmatică creştină - religie a Cărţii - cartea nu se comunică pe sine, ci deschide o poartă 
către lumile nevăzute, umană şi supraumană. Finalitatea imediată a deschiderii rituale a cărţii - locul în care 
s-a deschis - este doar aparent la întâmplare, căci nu mâna beneficiarului ritualului o deschide, ci, prin 
intermediul lui şi al persoanei care conduce ritualul, mâna lui Dumnezeu. în cazul pe care l-am descris, la 
Limanu, remarcăm în sensul acesta aşezarea mâinii preotului peste mâinile celor care urmează să deschidă 
cartea. însă citirea trebuie să rămână restrictivă şi să ajute la apropierea de cunoaşterea divină, încercarea de 
intervenţie în desfăşurarea prestabilită a viitorului constituind o încălcare a Legii. 

Eludarea acestui complex de relaţii, fie din perspectiva internă a participanţilor la ritualul divinaţiei, fie din 
perspectiva externă a etnologilor, transformă cartea din obiect religios în obiect magic. Cu alte cuvinte, minunea 
dezvăluirii devine vrajă. Dar, aşa cum sub aparenţa binelui se poate ascunde diavolul creator de false minuni, o 
vreme îndelungată simpla practicare a divinaţiei, chiar neînsoţită de intenţia de influenţare a viitorului, a părut 
periculoasă în ochii teologilor creştini care au identificat în arta descifrării tainei ascunse în scriitură ajutorul 
demonilor. Până spre finele secolului al XVI-lea magia şi divinaţia erau aproape sinonime. Ulterior, s-a dezvoltat 
conceptul magiei naturale - arta de manipulare a forţelor naturale imperceptibile simţurilor comune - opusă celei 
demonice 2 . Sensul termenului magie se extinde, cuprinzând treptat practici terapeutice şi necromantice. 

în ceea ce priveşte spaţiul românesc, regăsim o sinteză a acestor idei în Pravila Domnească de la 1652, 
Glava 328: Să ştiţi că pe aceia cheamă vrăjitori carii cheamă dracii şi fac vrăjile pre voile cealea ce vor întru 
stricăciunea oamenilor. 

încă şi ceia ce aduc vrăjitorii in casele lor să le scoată vrăji sau carii citesc stelele sau ca să înveţe ceva 
ce nu ştiu (s.n.) sau se duc la vrăjitori sau la vrăjitoare, aceia 5 ani să nu se priceştuiască. 

Gradele de complexitate ale căilor de aflare a viitorului diferă. Distingem superstiţiile, pe de-o parte, forma 
pasivă de prognoză (semnele se arată spontan), accesibilă, teoretic, oricui stăpâneşte repertoriul comun de 
informaţii şi actele divinatorii, pe de altă parte, forme active şi elaborate de ghicire care presupun nu doar 
cunoaşterea codului de identificare şi descifrare a semnelor, ci şi abilitatea de stabilire a relaţiilor între acestea 
într-un context creat, abilitate ce aparţine unor iniţiaţi. Deschiderea cărţii se integrează celei de-a doua categorii. 

Preotul 

Teologia creştină identifică sursa suferinţei şi a lipsei (inclusiv lipsa împlinirilor erotice, sociale etc.) fie în 
intenţia lui Dumnezeu de a întări credinţa omului (cazul lui Iov), fie în păcatul individual, rezultat al slăbiciunii faţă 
de ispitele diavolului. Absolvirea păcatului - prin post, rugăciune, pocăinţă şi comportament religios adecvat - 
anulează suferinţa. Oamenii lui Dumnezeu, monahi sau clerici, sunt desemnaţi ca restauratori privilegiaţi ai stării 
de bine şi de echilibru prin rugăciuni şi rituri de exorcizare. în plus, preoţii sunt profesionişti învestiţi cu harul 
săvârşirii ritualului vindecării consacrat de Biserică, Sfântul Maslu, acelaşi pentru orice tip de boală. Natura 
suferinţelor este interioară şi ţine strict de faptele omului. 

Molitvenicul prevede la săvârşirea tainei Sfântului Maslu ca, după mirungere, preotul să-i dea bolnavului 
Evanghelia să o sărute şi să o deschidă. .Astfel deschisă, preoţii slujitori o ţin deasupra capului celui bolnav, iar 

preotul cel dintâi zice rugăciunea aceasta cu glas mare, iar ceilalţi cântă Doamne miluieşte". „Când se cheamă 
preotul la un om greu bolnav să-i facă maslu, e obiceiul, aproape în toată ţara, ca preotul, după ce a făcut maslul, 
să deschidă cartea: dacă se deschide la «roşu» (unde e tipărit cu roşu), bolnavul se va face bine; dacă se 
deschide la «negru», e semn că nu mai are mult de trăit" 3 . „Cartea sorţii din cântecul ritual funerar foloseşte 
aceleaşi culori: Maica Domnului scrie morţii cu cerneală (negru) şi viii cu rumeneală (roşu)". „Obişnuit, căutatul 
în pravilă se face după slujba sfântului maslu". 

Prin aglutinarea celor două ritualuri, gestul deschiderii cărţii este dus mai departe, revalorificat şi integrat 
unui nou ritual care nu mai este prescris de norma oficială. Dacă este vorba despre un act magic, atunci sursa 
sa este liturgică. Sub „acoperirea" Sfântului Maslu deschiderea cărţii pare mai inofensivă. Lucrurile se schimbă 
în cazurile în care preotul îşi depăşeşte atribuţiile de mijlocitor între Sfântul Duh şi bolnav, mediind împlinirea 
dorinţelor, adesea foarte lumeşti, ale solicitanţilor sau „rezolvând" cazuri în care sursa şi natura suferinţei şi a 
lipsei sunt identificate în afara individului (legări, blesteme etc.), consecinţă a forţelor malefice manifestate 
spontan sau ca urmare a magiei umane şi cărora beneficiarului ritului le este victimă inocentă. Amânăm, 
deocamdată, discutarea acestei situaţii. 

Laicul 

De data aceasta este anulată condiţionarea de gen. Cazul pe care îl propunem discuţiei are în centru o 
femeie, originară din Şieu, judeţul Maramureş, care, la data anchetei (1951), avea 54 de ani. 

„Eu nu ştiu să descânt, dar am o carte, Sfânta Psaltire şi le zic când pleacă cineva la drum, ori trăieşte cu 
un bărbat, în carte spune: Doamne dă-mi rânduluit/Deia de la Dumnezeu/Cu ăista băiet/De m-oi cununa cu ăst 
băiet/Să deschidă la cununie (fata). 

Vine multă lume, care-i cu năcaz, beteag, îi bolnavă vaca, pleacă la drum. Ştiu să citesc numai, de la 
bărbatu’ meu am învăţat, scris nu ştiu. Deschizi cartea într-un loc şi-apoi numeri nouă foi înapoi. Se deschide 
de trei ori. De mă (indescifrabil) de la acest băiat... Se deschide cu amândouă mâinile (fata). Oamenii îmi 
plătesc, care ce are, eu nu vreau să iau că mă tem de păcat. De trei ori m-am lăsat şi lumea m-a rugat. Eu când 
am un năcaz deschid această carte. Lumea zice că-i o carte de noroc, dar e o Psaltire. O bolnavă din Culcea, 
cartea o zis că la (indescifrabil) e un doftor care o să-i întâlnească şi aşa o fost" 4 . 

între scenariul ritual desfăşurat de preotul din Limanu şi cel al femeii din Şieu singurul punct comun îl 
reprezintă deschiderea cărţii în scopuri divinatorii şi de diagnosticare a cauzelor neprevăzute care conturează o 
anume stare de fapt. 

Nu ştim de unde sau de la cine a învăţat Maria Sas cum se deschide cartea, dar ritualul performat aduce 
mai degrabă cu prescripţiile descântătoarelor decât cu Sfântul Maslu al preoţilor, situaţie pe care o intuieşte la 
rândul ei: „Eu nu ştiu să descânt, dar am o carte...". Este sesizabilă, de asemenea, tendinţa de formalizare 
verbală şi gestuală a expresiilor care însoţesc ritualul. 

Maria Sas, probabil o femeie religioasă, sesizează caracterul ambiguu, între permis şi nepermis, al 
deschiderii cărţii - „mă tem că e păcat" - însă şi-a găsit modalitatea de a se disculpa: nu cere plată (dar, asemeni 
descântătoarelor, primeşte ceea ce i se oferă, în virtutea schimburilor de daruri) pentru a nu fi învinuită de 
însuşirea de avantaje materiale; intenţia de a renunţa este anulată în urma solicitărilor oamenilor, cu alte cuvinte 
ea se sacrifică pentru ceilalţi şi, nu în ultimul rând, cartea pe care o foloseşte este, în definitiv, o carte sfântă, de 
laudă a lui Dumnezeu. Totuşi, atitudinea comunităţii faţă de Maria Sas nu este unitară: unii o solicită, alţii o acuză 
de ceea ce noi am numi magie: „lumea zice că e o carte de noroc...”, situând-o în aceeaşi categorie cu ferme¬ 
cătoarele. în final, tălmăcitoarea întăreşte credibilitatea cărţii (şi a ei însăşi, în subsidiar) în faţa culegătorilor. Ar 
mai fi de remarcat că Maria Sas aduce în discuţie cea de-a treia ipostază a vindecărilor: medicul. în condiţiile în 
care în satele din România de la acea dată medicii nu se bucurau încă de încrederea deplină a oamenilor, 
deschizătoarea cărţii, o „vizionară", nu trimite bolnava la preot sau la descântătoare, ci la reprezentantul ştiinţei. 

Preotul şi fermecătoarea 

Impresia pe care ne-au lăsat-o ultimii ani este cea a proliferării practicilor de deschidere a cărţii în rândul 
clerului. Cu ocazia unei cercetări de teren efectuate în aprilie 2004 în sate de la graniţa judeţelor Cluj şi Sălaj 
am identificat trei preoţi deschizători ai cărţii într-o arie de cca. 40 de kilometri. Motivele pentru care oameni de 
cele mai diverse categorii apelează la aceşti preoţi sunt legate de sănătate, dragoste, câştigarea banilor, şomaj 
(indicator pentru condiţiile economice şi sociale actuale ale României), admiterea la facultate, dar şi dezlegări 

de blesteme, desfacerea căsătoriilor, invidii (indicator pentru starea spirituală şi religioasă) etc. Preoţii răspund 
la toate acestea. 

în mod predominant, interlocutorii şi-au stabilit centrul de greutate al relatărilor asupra manierelor de 
răsplătire a preoţilor în urma eficacităţii lor. Ca şi Maria Sas, aceştia nu cer, dar primesc bani, maşini, o călătorie 
la Vatican etc. Tonul iniţial, admirativ, combinat cu un soi de patriotism local exprimat în faţa noastră, s-a 
schimbat pe parcursul discuţiilor, aflând, treptat, că deschizătorii cărţii nu se bucură de darurile primite, fie pentru 
că le pierd (le arde casa construită cu bani de la oameni, li se fură maşina etc.), fie pentru că pierd un membru 
al familiei. „Ceva nu e bine în ce fac. Nu ştiu” 5 . Cu alte cuvinte, gestul deschiderii cărţii este perceput negativ, 
fiind interpretat ca o conlucrare ascunsă cu diavolul. La întrebarea noastră referitoare la relaţia fermecătoarelor 
- „Mai sunt câte unele” - cu preoţii, am primit răspunsul: „Sunt cei mai buni prieteni". Cel puţin în cazurile de mai 
sus, prestigiul în scădere al preoţilor se combină cu senzaţii de teamă din partea credincioşilor pe măsură ce, 
prin deschiderea cărţii, preiau o serie dintre atribuţiile fermecătoarelor. Este un fenomen pe care îl vom 
aprofunda în cercetările viitoare. 

Ziua Crucii ■ ecouri folclorice 
în arealul etnocultural Argeş-Muscel 


Crucea este simbolul religios esenţial în creştinism, pe temeiul răstignirii lui lisus Hristos, şi semn 
emblematic sau magic în unele culte solare şi ignice arhaice, prezentă în mitograme, inscripţii şi imagini cu 
caracter mitologic din Egipt, China, India (svastica), Creta, Africa, Australia. 

Se pare că forma cea mai veche a crucii e un simbol al focului (două beţe încrucişate, prin frecarea cărora 
se obţine flacăra); ca simbol solar, crucea reproduce cele patru raze fundamentale. 

în creştinism apare târziu, combinată cu simbolul mielului, iar ca simbol al răstignirii, abia în secolul al VIII- 
lea (sub formă de crucifix); originea acesteia este mai veche, deoarece simbolul roman al crucificării nu era o 
cruce propriu-zisă, ci o combinare din două stinghii în formă de „7". Mormintele din epoca creştinismului primitiv 
nu erau încă marcate prin cruce, ci prin alte simboluri funerare: un miel, un peşte. Ca simbol creştin, s-a 
dezvoltat din evenimentul tradiţional al răstignirii lui lisus Hristos, deci de la pedeapsa practicată în Imperiul 
Roman, de crucificare a tâlharilor condamnaţi la moarte. în doctrina creştină, simbolul dobândeşte sensul de 
sacrificiu divin, după sacrificiul arhetipal făcut de Hristos pentru salvarea omenirii. 

Crucea simbolizează ideea Centrului şi a direcţiilor sau liniilor de forţă care pleacă de la acest Centru. Este 
un model al totalităţii cosmosului, dar şi al omului (sau divinităţii antropomorfe) cu mâinile desfăcute. Crucea are 
şi evidente asociaţii cu Soarele, ca un Centru energetic, răspândind razele sale înjur, dar şi cu falusul, ca simbol 
al energiilor masculine active. încă din Paleolitic, ea devine un simbol al vieţii şi al morţii, al unităţii şi al 
alternanţei lor. în tezaurul neolitic descoperit la Tangâru, există figurine feminine de ceramică, cruciforme, care 
au pe corpul lor încrustat semnul şarpelui şi al crucii, ambele fiind dintre cele mai vechi simboluri ale morţii şi 
resurecţiei. 

Filosoful englez David Hume socotea credinţa drept cea mai enigmatică dintre operaţiile spiritului. Uneori 
se opta în mod deliberat să se facă distincţie între credinţe şi reprezentări colective: în ele s-ar exprima ortodoxia 
unei culturi (E. B. Leach) şi doar acest lucru ar conta pentru antropologie. Alteori se convenea să nu fie analizată 
decât dimensiunea sociologică a credinţelor, atitudine care îi conducea pe susţinătorii acestei poziţii la 
examinarea credinţei doar din perspectiva utilităţii sale sociale. 

Simbolul precreştin al crucii este, astfel, atât de încărcat, încât la oră actuală este greu, dacă nu chiar 
imposibil, de făcut o distincţie clară în care dintre practicile apotropaice sau de magie stimulatorie avem o 
moştenire păgână sau o influenţă creştină. E arma cea mai puternică a Domnului Hristos şi a omului. 

Prin cruce s-a sfinţit, s-a blagoslovit pământul, când diavolul a dus pe Dumnezeu în cele patru părţi ale 
noului pământ, cu gând să-l arunce în apa fără sfârşit. Prin acest simbol s-a sfinţit cerul ce era al diavolului, 
luându-se acum din stăpânirea lui, s-a sfinţit casa prin crucea ferestrei, izgonindu-se diavolul dintr-însa şi se 
sfinţeşte în fiecare zi omul, făcându-şi semnul ei. Tot ea este cea care ajută la orice împrejurare, când Necuratul 
şi duhurile rele stau să-l primejduiască pe creştin. De Ziua Crucii magia capătă valenţe deosebite; se strâng 

buruieni: mintă creaţă, calapăr, busuioc, ciprus (lemnul Domnului), săscuţe (crăiţe - n.r.), măghiran, cimbru şi se 
usucă pe la icoane. Cu acestea se fac apoi scalde la bolnavi. Perjele strânse în această zi sunt bune de bubă 
rea, iar prunele culese dimineaţa pe nemâncate sunt folosite pentru descântat. 

Este evidentă asimilarea crucii cu divinităţile tutelare ale neamului sau aşezarea în cultul troiţelor româneşti, 
încărcate cu simboluri astrale precreştine, care apără şi purifică răscrucile de drumuri. De obârşie păgână, dar 
potenţate de religia creştină, trebuie să fie şi crucile făcute cu flacăra lumânării de Buna Vestire sau de Paşti, pe 
uşile şi grinzile caselor. în aceeaşi situaţie se prezintă unele animale (măgarul, peştele), roade (grâul, nuca) sau 
plante (crucea voinicului), considerate „hristoforice" (purtătoare de cruce). Lor li se atribuie însuşiri sacrale, puteri 
magice, mai ales capacitatea de a îndepărta duhurile rele: „Măgarul are cruce în spate, pentru că a adus în spate 
pe cel ce a purtat crucea" 1 . în cultura tradiţională românească, crucea sau semnul crucii e un apotropeu, o 
amuletă, un talisman şi un gest magic de apărare îndreptat împotriva răului, indiferent de unde ar veni acesta. 

Unele dintre obiceiurile specifice Sântămăriei Mici au fost preluate în arealul Argeş-Muscel, şi nu numai, de 
sărbătoarea vecină, înălţarea Sfintei Cruci (14 septembrie) numită în calendarul popular Ziua Crucii şi, local, 
Ziua şarpelui. La aceste sărbători se făceau observaţii astronomice şi pronosticuri meteorologice, se culegeau 
plante de leac şi multe alte lucruri. Interesante sunt credinţele despre şarpe, unul dintre cele mai vechi simboluri 
calendaristice ale omenirii, şarpele este una dintre primele divinităţi ale omenirii, atestată de arheologi încă din 
Paleolitic. Semnificaţia exclusiv malefică este relativ târzie şi este legată de mitul biblic. Omorârea lui se 
pedepsea cu moartea unei persoane - femeie, dacă murea şerpoaica, bărbat, dacă murea şarpele, iar apariţia 
şarpelui în pragul casei era considerată semn de moarte. Oamenii mai cred că „şarpe este la toată casa; unde 
este şarpe, e noroc în casă, merge bine şi niciun rău, niciun farmec nu se prinde. Ferească Dumnezeu să-l 
omori, că îndată moare unul din gospodari. Acela se cheamă şarpe de casă. S-au văzut astfel de şerpi bând 
lapte din strachină, de-a valma cu copiii. Copiii le dădeau cu lingura peste cap, plângând că le mănâncă laptele, 
dar şerpii mâncau înainte, nu se supărau" (Valea Râului Doamnei). 

De la Ziua Crucii până la Alexii, toate gângăniile, jigăniile stau ascunse ca într-o lacră prin borţi, văgăuni şi 
alte ascunzişuri. Merg toate păsările, se călătoresc de la noi şi vin tocmai primăvara. Şerpii, înainte de a intra în 
ascunziş, se adună la aluniş pentru a face o piatră scumpă. în folclorul nostru există o „poveste” despre înnoirea 
timpului, numită „bătutul mărgicii". Primăvara, într-un loc anume se adună toţi şerpii din lume unde se luptă aprig. 
După luptă, datorită efortului, rămâne o spumă din care se întrupează o mărgică, o piatră preţioasă. $arpele care 
apucă s-o înghită se transformă în balaur şi se urcă la ceruri, purtând ploile, ploile mănoase, aducătoare de 
recolte bogate. 

Dacă se va nimeri cineva pe acolo, e bine să ia o nuia de alun, s-o agite către aluniş şi să zică de trei ori: 
„Şerpi, şerpişori/De rău făcători/lntră-n bortă, că iarna vine/Şi-i rău pentru tine!". După rostirea acestor vorbe, să 
se dea repede la o parte, căci şerpii, înşirându-se unul după altul, vor porni din aluniş. Omul trebuie să-l ucidă 
pe cel din frunte, pe cel din mijloc şi pe cel din coadă; să caute în guşa celui din urmă şi va găsi în ea piatra cea 
scumpă, tămăduitoare de multe boli. Şerpii care i-au muşcat pe oameni nu pot intra în pământ în această zi, 
pentru acest păcat pământul neprimindu-i. Ei sunt meniţi ca să-i omoare omul, pentru ca greşeala făptuită să se 
şteargă. După Ziua Crucii nimănui nu-i mai este îngăduit să ucidă şerpi. 

Unele credinţe se referă la şarpele blestemat de Dumnezeu: „Şarpele nu a fost la început şarpe. A fost om 
şi locuia la Dumnezeu în cer, dar l-a blestemat şi l-a făcut şarpe când a înşelat-o pe Eva"; „în cer, la Dumnezeu, 
sunt de toate lighioanele, numai şerpi nu. Şarpele dintâi era zburător, avea aripi şi picioare, şedea în cer şi era 
bun la Dumnezeu. Dar el a primit duh rău într-însul şi a învăţat-o pe Eva de a păcătuit. Dumnezeu s-a mâniat şi 
i-a dat afară din rai atât pe Adam şi pe Eva, cât şi pe şarpe. Şarpelui i-a luat picioarele, i-a tăiat aripile şi l-a 
aruncat pe Pământ blestemându-l să se târâie ca funia, iar când îl va durea capul, să iasă la drum, că va veni 
popa şi îi va face agheasmă să-i treacă". 

De Ziua Crucii, pământul se închide şi pentru plante: acum vorbesc toate florile, care-şi arată părerea lor de 
rău că se usucă. Acele plante care încă îşi mai păstrează viaţa se socotesc necurate sau a fi menite altor scopuri 
decât nevoilor şi desfătărilor omeneşti. Dacă se mai găsesc încă fragi, ei nu trebuie mâncaţi, fiind sorociţi 
morţilor. în această zi nu trebuie să se mănânce nimic ce are cruce: usturoi, perjă, peşte (că are cruce în cap), 
întocmai precum de Sfântul loan nu se mănâncă nimic ce are cap. 

Un alt aspect interesant al acestei zile îl constituie cârstovul viilor, când e bine să se înceapă culesul 
strugurilor. în arealul Argeş-Muscel se cheamă preotul pentru săvârşirea rugăciunii la locul unde se vor aşeza 

butoaiele pentru vin. Ţăranii postesc o săptămână întreagă şi fac rugăciuni la vii şi pivniţe. La cules este obiceiul 
ca, după ce se calcă strugurii, când este să se toarne în butie cea dintâi vadră de vin, să se adune toţi culegătorii 
care să dea un chiot. Se procedează tot aşa la toate buţile, când se începe turnatul în ele. în timpul culesului, 
serile se face câte un foc mare de viţă uscată, împrejurul căruia culegătorii joacă, după ce au mâncat, şi lăutarii 
cântă. La culesul viilor nu este uitat strugurele lui Dumnezeu: nu se culeg strugurii de pe ultimul buştean al viei, 
aceştia fiind lăsaţi ca ofrandă lui Dumnezeu sau păsărilor cerului. 

Relaţiile dintre om şi natură erau reglementate după reguli care aveau ca efect menţinerea unui echilibru 
între componentele mediului geografic. Spre deosebire de Calendarul bisericesc, dedicat Sfintei Treimi şi 
câtorva mii de sfinţi, omul satului tradiţional îşi împărţea zilele Calendarului popular cu plantele (Nunta Urzicilor, 
Ziua Grâului), păsările (Ziua Cucului, Dragobete, Marţea Ciorilor) şi animalelor (zile ale ursului, calului, şarpelui). 

Astfel, păstrarea acestor sărbători populare care cuprind numeroase obiceiuri, acte şi practici magice 
constituie un punct de plecare şi de meditaţie pentru ceea ce înseamnă viaţa creştină de la ţară şi felul cum ea 
se reflectă în contemporaneitate. 

Crăciunul şi colindatul: dimensiuni religioase 


Crăciunul, poate cea mai importantă sărbătoare tradiţională din arealul carpatic, care a reuşit să genereze 
o literatură fără egal, este legat, în primul rând, de un fenomen cosmic (ziua cea mai scurtă din an şi noaptea 
cea mai lungă), solstiţiul de iarnă. Acum începe, de fapt, biruinţa luminii asupra întunericului, moment marcat 
prin numeroase rituri, ceremonialuri şi obiceiuri închinate astrului solar. 

Se cuvine să reţinem că istoria Crăciunului este lungă, complicată şi implică... devenire. Abordând 
„geologia" acestei complexe sărbători de esenţă tradiţională, cercetătorii au detectat mai multe straturi de rituri 
şi credinţe care ar putea fi grupate, în principiu, în patru stadii culturale. Cele mai vechi par a fi reminiscenţele 
aparţinând unui cult totemic păstrat, îndeosebi, în jocurile cu măşti din Moldova (capra, ursul). 

în ordine cronologică urmează ceremoniile aparţinând cultului mithraic (solar), generate de teama omului 
arhaic că soarele ar putea să adoarmă pentru totdeauna şi legate de ziua cea mai scurtă din an - 21 decembrie. 
Secvenţele rituale şi ceremoniale de renovare a timpului subliniază în mod deosebit înscrierea aproape perfectă 
a păstorului şi agricultorului carpatin în ritmurile cosmogonice. 

Următorul stadiu cultural, cu elemente încă bine conservate, este alcătuit din credinţe, simboluri şi gesturi 
magice care ne amintesc de cultul morţilor. Mai dăinuie credinţa că la marile praznice (Crăciunul, Anul Nou, 
Pastile) cerurile se deschid şi morţii neamului - moşii şi strămoşii - se întorc acasă, unde vor rămâne, vreme de 
trei zile, alături de rubedenii. De aici şi numărul mare de „moşi” întâlniţi în toate zonele locuite de români. 

Creştinismul, doctrină cu caracter universal, coexistă „în bună pace” cu celelalte şi înglobează elemente din 
mitologiile iudaico-greacă, romană şi tracică, celtică, scandinavă şi slavă. Acest ultim strat de cultură absoarbe 
şi reorganizează celelalte componente (stadii culturale), generând, practic, ceea ce noi numim astăzi mentalitate 
tradiţională. 

Să mai adăugăm că etimologia Crăciunului pare a fi de origine tracică - caracione însemnând în albaneză 
„buturugă”, termen care duce cu gândul la buturuga de Crăciun („butucul de Crăciun”), cea care „transportă” 
focul dintr-un an în celălalt, transgresează anii. 

Cât priveşte colindatul - obiceiul care conferă specificitate sărbătorii şi o individualizează - se cuvine să 
subliniem că forma cea mai puternic semnificată, cu cea mai mare greutate ideatică, rămâne colindatul cetei de 
feciori din perioada de renovare a anului. Datină străveche, cu mult anterioară creştinismului, colindatul a fost 
iniţial, se pare, un ritual menit să pună în valoare forţa magică a cuvântului, actului, gestului, precum şi a 
armoniei (ritm, melodie) chemate să „modeleze” favorabil noul ciclu calenderistic. Potrivit concepţiei populare, 
colindătorii ne apar ca un fel de vrăjitori, „oaspeţi buni”, cu puterea de a săvârşi miracole, aducând în fiecare 
casă sănătate şi fericire. De remarcat că uratul şi colindatul au loc într-un timp magic („dintre ani"), într-un 
interval propice urării. Că aşa stau lucrurile, că timpul „dintre ani" este unul „magic” o demonstrează şi 

practicarea, în aceste zile, a ceremoniilor şi riturilor de aflare a viitorului sot sau soţie (vergelul, vrijitufj sau de 
prevedere a viitorului meteorologic - calendarul de ceapă. De aceea, colindătorii sunt aşteptaţi şi primiţi cu mare 
bucurie şi deosebită consideraţie în fiecare gospodărie. Zgomotul infernal pe care-l face ceata în seara de Ajun 
are menirea de a alunga forţele malefice care ar putea duce la dispariţia luminii, la abaterea necazurilor asupra 
comunităţii. De aici şi obligativitatea colindatului, cutumă care, în cazul nerespectării, atrage după sine 
descolindatul, adică „o urare întoarsă”, o batjocorire a celui care n-a primit ceata de colindători. 

Să mai amintim, în acest context, că cerbul (sau capra) cu care se colindă la Crăciun moare şi renaşte 
precum timpul la solstiţiul de iarnă (vezi pomana turcii din judeţul Hunedoara). 

în ceea ce priveşte textele propriu-zise - colindele -, cercetătorii deosebesc două categorii: creştine şi 
precreştine, toate colindele având o structură mitico-rituală. 

Colindele creştine ar avea, după Al. Rosetti, în totalitatea lor, o origine cultă, fiind inspirate fie din Noul sau 
Vechiul Testament, fie din Vieţile Sfinţilor, însă după un mecanism în care mentalitatea, adânc grevată de 
elementele arhaice şi mitologice a autorului („biet popă sau diac fără învăţătură”), a avut un rol de netăgăduit. 
Astfel că aceste colinde reflectă nu atât dogmele bisericii răsăritene, cât ceea ce Mircea Eliade numea un 
„creştinism cosmic", adică o concepţie despre un cosmos absolvit prin moartea şi învierea Mântuitorului. 

Colindele precreştine, mult mai numeroase şi cu siguranţă mai vechi, relevă o structură arhaică, păgână, 
recunoscută ca atare de autorităţile ecleziastice care au continuat să le respingă până spre mijlocul secolului 
trecut, refuzând colindătorilor şi purtătorilor de măşti animaliere, din jurul datei de 15 noiembrie până după 
Bobotează, sfintele daruri ale cuminecării. 

De precizat că universul colindei româneşti este unul dintre cele mai complexe din spaţiul european, în care 
întâlneşti elemente cosmice, mitologice, sociale şi creştine, fapt ce ne permite întrezărirea unei adevărate 
mitologii populare. 

Modul în care o comunitate tradiţională (sau chiar naţională) rezolvă problema raportului dintre stadiile 
culturale amintite (în favoarea unuia sau a celuilalt), dintre colindele creştine şi precreştine conduce, în genere, 
la conturarea elementelor ce-i asigură identitatea. 

în ce ne priveşte, remarcăm armonia, echilibrul surprinzător pe care comunităţile tradiţionale româneşti l-au 
asigurat raportului dintre elementele creştine şi precreştine, în cadrul sărbătorilor de Crăciun şi Anul Nou, 
subliniind, cu fiecare secvenţă, spiritul mistic de coloratură păgână, îngemănat cu sentimentul sacrului şi al 
religiozităţii. Tocmai de aceea, practicarea obiceiurilor de Crăciun (sau reluarea acestora unde au fost 
abandonate) echivalează cu reîntoarcerea la rădăcini, cu regăsirea identităţii culturale. 

Prof. univ. dr. Nicolae PANEA 
(Universitatea din Craiova) 


Fals tratat de etnologie contemporană 


Ce este un fals tratat de etnologie contemporană? 

O reinventare a etnologiei, aş spune. 

Ultimele două decenii au înregistrat o adevărată explozie publicistică a domeniului, ca şi când o lume 
întreagă se retrezea la viaţă. Numele mari ale folcloristicii naţionale fie publică literatură de sertar, fie finalizează 
proiecte începute anterior, fie revizuiesc critic, publicând ediţii definitive, lucrări apărute în contexte 
malformatoare ideologic, lăsând senzaţia punerii între paranteze a unei perioade în care au supravieţuit ştiinţific 
cum au putut. Alte nume, necunoscute, ale unei generaţii ce tocmai se naşte, invadează piaţa cu proiecte 
inedite, curajoase, ce par a zdruncina din temelii schemele tematice şi metodologice ale ştiinţei clasice, în pofida 
multor inadecvări, care provin atât dintr-o bibliografie compozită şi în grabă digerată, cât şi dintr-o mult mai gravă 
absenţă a educaţiei ştiinţifice, sistemice şi coerent formatoare. între cele două tabere, câteva nume ale unei 
generaţii de tranziţie, care pare a resimţi mai acut decât restul criza domeniului, cu atât mai mult cu cât, crescută 
fiind la umbra profesorilor în floare, ea are conştiinţa faptului că reprezintă o generaţie de autodidacţi, o generaţie 
reformată, un complex (poate!?) care o face mult mai lucidă sau mai critică atunci când gândeşte destinele 
ştiinţei pe care o reprezintă. 

Rezultatul acestei panoramări pare a fi un tablou fragmentat şi, în esenţă, apreciem că natura crizei cu care 
se confruntă domeniul este tocmai fragmentarea, o fragmentare taxonomică, o alta a proiectelor, o alta 
terminologică, o fragmentare a instrumentelor, într-un cuvânt, o fragmentare a resurselor (logistică, bibliografie, 
câmp referenţial) care conduce la o fragmentare a proiecţiilor ştiinţei, a rezultatelor. 

Fragmentarea taxonomică relevează goana fiecăruia după o identitate ştiinţifică, dar nu şi efortul de a 
construi o identitate de grup bazată pe agel tip de solidaritate care evidenţiază asumarea unor valori comune, 
unor idei comune, unor proiecte comune. Fiecare vrea să fie ori folclorist, ori etnograf, ori etnolog, ori antropolog, 
uneori cu o subiectivitate care se translează şi asupra proiectelor ştiinţifice, alteori cu o încrâncenare care neagă 
dreptul celorlalţi de a şe defini şi chiar dreptul celorlalte ştiinţe de a exista. 

în ambele cazuri, comunităţile ştiinţifice au dimensiuni ecologice şi se coagulează mai mult subiectiv. Re¬ 
ceptarea lor este, din aceste motive, nesemnificativă, iar vocea lor, în contextul ştiinţelor socioumane, neglijată. 
Antropologia este sufocată de sociologie, folcloristica de filologie, etnografia de geografie şi de istorie, realitate 
ce are repercusiuni inclusiv asupra dezvoltării instituţional-curriculare a acestor ştiinţe. Pe de altă parte, fina¬ 
litatea lor este doar teoretică, pentru că mediile sociopolitice rar apelează la proiectele lor pentru stabilirea unor 
strategii de dezvoltare sau chiar, de ce nu, în vederea reformării societăţii. în astfel de context, fragmentarea 
taxonomică este dublată de o fragmentare profesională a celor care practică astfel de ştiinţe şi care îşi pune 
amprenta asupra proiectelor ştiinţifice şi asupra terminologiei folosite. Există o etnografie teoretică practicată de 
cercetători, alta „expozitivă", practicată de muzeografi, alta militantă, practicată de referenţii instituţiilor culturale 

din subordinea consiliilor judeţene şi a primăriilor (centre pentru conservarea şi promovarea culturii tradiţionale, 
cămine culturale, centre culturale etc.). în aceeaşi situaţie politropică se află şi folcloristica. Ea poate fi una 
teoretică, aşa cum este concepută de institutele de cercetare sau de universităţi, dar şi una practică, atunci când 
ne referim la organizatorii de spectacole folclorice sau la culegătorii de folclor. Etnologia, ştiinţă integratoare, 
preia atât avantajele proiectelor de sinteză, cât şi dezavantajele lor. Poate oferi o viziune realistă, integrând 
etnografia şi folclorul, sau poate deveni simplă literatură, metatext, atunci când este ruptă de cercetarea de teren 
şi exilată în bibliotecă. Cât priveşte antropologia, aceasta pare mai curând un ideal decât o realitate. Ea este 
folosită de către tânăra generaţie ca un semnal identitar ce sugerează despărţirea de proiectele vechii generaţii, 
percepute mai mult ca nesigure decât ca perimate şi, totodată, integrarea într-un univers epistemic protector prin 
marea sa legitimare internaţională. Observăm că, foarte uşor, limitele instituţional-profesionale devin limite 
referenţiale. 

De aceea, scrierea unui fals tratat de etnologie contemporană ni se pare, înainte de toate, o reacţie îm¬ 
potriva fragmentarizării ştiinţei, o soluţie pentru elucidarea cauzelor crizei. Primul demers îl constituie gândirea 
acestor două decenii ca o unitate temporal-epistemică. în felul acesta, tot ce, la prima vedere, pare derapaj te- 
matico-terminologic sau construcţie solitară poate deveni o ţesătură coerentă, susţinută de o rigoare clasi- 
ficatorie, de pertinenţa trăsăturilor clasificatorii. Prin intuirea liniilor de forţă ce traversează diversele grupe de 
clasificare, sperăm să demonstrăm unicitatea acestei perioade pe care o putem numi de reinventare a 
etnologiei. 

De ce Jats”? 

Pentru că etnologia românească nu are încă o istorie clasică: succesiune de şcoli, doctrine, teoreticieni, 
monumentalizaţi într-o paradigmă generală. Altfel spus, domeniul este ca un continent în formare. într-un astfel 
de context, orice altă tentaţie a paradigmei ni se pare a fi un fals. 

Pentru că selecţia autorilor şi a operelor analizate este subiectivă. Nu ne putem propune să facem o istorie 
a etnologiei ultimilor ani, o ordonare cronologică a materialului, ci stabilirea unor clase, unor tipuri de etnologii; 
o ordonare a materialului din perspectiva unor solidarităţi corelate, tematice şi de interes ştiinţific. 

Pentru că substanţa cărţii este alcătuită din cronici scrise şi nepublicate, sau din cronici pe care aş fi vrut 
să le scriu, sau din cronici ce ar fi trebuit să apară în reviste care nu s-au mai editat de ani. 

Si, totuşi, tratat. 

Pentru că simţim nevoia să facem ordine într-un domeniu ce dă impresia creşterii sălbatice, a unei maxime 
entropii. O astfel de entropie nu poate fi catalogată drept doar o trăsătură inerentă sistemului, ea devine o 
trăsătură ecranantă semantic pentru această perioadă văzută ca o unitate cronologico-epistemică. 

De ce „etnologie"şi de ce „contemporană"? 

Pentru că putem vorbi despre trasee ştiinţifice clare, conturate de cercetători cu o conştiinţă evidentă a 
apartenenţei la acest câmp de interese ştiinţifice, un spaţiu intelectual relativ compact, cu tensiuni definitorii bine 
stabilite şi semnificative (o etnologie), gestionate de o retorică a rupturii. Această retorică defineşte contempo¬ 
raneitatea ştiinţei. Contemporan nu este doar un atribut temporal, ci un instrument epistemic de ordonare a 
legitimărilor într-un cadru istoric dat. Drept pentru care numim această etnologie contemporană, pentru că o 
putem defini ca o tensiune între două tipuri de legitimări, cea a unei generaţii recuperate şi cea a unei generaţii 
postmoderne. Cele două tipuri de legitimări se bazează pe moduri diferite de a gândi referenţialul şi au interese 
imediate diferite, deşi interesul general este acelaşi: forţarea unei schimbări de perspectivă în receptarea ştiinţei. 

Potenţarea unei astfel de tensiuni nu ar fi fost posibilă fără succesiunea unor fenomene diverse. Efectul ei 
este relativizarea modelelor. Această relativizare a modelelor devine cauză externă a retoricii generale. 

Primul fenomen este provocat de retragerea modelelor. Marile nume ale domeniului - Mihai Pop, Alexandru 
Amzulescu, Emilia Comişel - participă din ce în ce mai puţin consistent la viaţa ştiinţifică. Nici personalităţile de 
primă mărime ale ştiinţei care trăiesc în străinătate (Ion Taloş, Sanda Golopenţia, Constantin Eretescu) nu fac 
excepţie de la această regulă. Polul de putere ştiinţifică, reprezentat de instituţiile bucureştene, girate de aceste 
personalităţi, se estompează, permiţând o „descentralizare" a vocilor. Descentralizarea este sinonimă, în acest 
caz, cu crearea unor poli de influenţă regională: instituţională, publicistică şi editorială. 

Apar specializări în domeniu la laşi, Cluj, Timişoara, Sibiu, Craiova, ceea ce înseamnă practic o 
regionalizare a predării disciplinelor etnologice, cu toate avantajele şi dezavantajele unui astfel de proces. 
Aceeaşi logică o urmează şi specializarea prin maşter şi doctorat. Temele disertaţiilor şi componenţa comisiilor 

ştiinţifice demonstrează adesea că şcoala doctorală este voit gândită ca regională. Comunicarea interregională 
devine, însă, dificilă în astfel de condiţii. 

Regionalizarea polilor de influenţă instituţională este completată de apariţia aleatorie a Revistei de 
Etnografie şi Folclor a Academiei Române şi a Anuarelor Arhivei de Folclor, publicaţiile de direcţie ale folcloristicii 
româneşti, disfuncţie dublată de editarea unei multitudini de reviste regionale, mai mult sau mai puţin periodice, 
puţine dintre ele cu programe editoriale clare, toate, însă. cu mari probleme de difuzare. Funcţionarea lor 
accentuează senzaţia de dispersie, de entropie a domeniului. 

Descentralizarea editorială întregeşte procesul. Seria de specialitate a Editurii Minerva cedează monopolul 
unor edituri noi, unele cu o răspândire naţională (Paideia, Polirom, Univers, Grai şi Suflet - Cultura Naţională), 
altele regionale. 

Aceste cauze externe, colaterale, pun în evidenţă eforturile de legitimare ale celor două generaţii, generaţia 
anilor '60-70, care impune o etnologie a restanţelor, ce denotă sentimentul faliei şi al supravieţuirii, şi generaţia 
2000, care impune o etnologie postmodernă, ce acreditează ideea că lipsa culturii instituţionale poate fi 
compensată printr-un mimesis inteligent. 

Generaţia ‘60 ar trebui să reprezinte etnologia marxistă, dacă am aplica exclusiv criteriul cronologic de 
clasificare, dar putem observa că, paradoxal, deşi practică ştiinţe sociale într-o epocă dominată de un 
sociologism vulgar şi de malformare a marxismului, deşi multe dintre scrierile lor conţin, prin contagiune sau 
conştient, oricum, uşor explicabil, fărâme de gândire marxistă, această generaţie nu poate fi numită marxistă. 

Această generaţie este una a aşezărilor instituţionale, a preeminenţei modelelor şi a deschiderii. Marile 
nume ale etnografiei şi folclorului, continuatorii etnologiei interbelice, unii rămaşi în ţară, alţii plecaţi în 
străinătate, alţii tocmai ieşiţi din puşcăriile comuniste şi reabilitaţi (Fochi, Caraman, Chiţimia, Papadima, Bârlea, 
Brauner, Pavelescu, Stahl, Herseni, Bernea), direct, prin ceea ce publicau - şi apar acum scrieri de referinţă -, 
şi indirect, prin faimă, creează acea atmosferă care conştientizează ideea de şcoală şi de moment propice 
proiectelor generoase. Marile Facultăţi de Litere conţin în lista de specializări ale vremii, este adevărat că pentru 
puţin timp, folcloristica. Institutele de cercetări ale Academiei se reconfigurează şi, în cele din urmă, se 
înfiinţează un Institut de Etnografie şi Folclor, cu una dintre marile arhive de folclor din Europa. Exemplul 
bucureştean este replicat la Cluj. O scurtă deschidere politică permite tinerilor să primească burse şi să ia 
contact cu mediile ştiinţifice europene şi americane. Acesta este contextul pe care îl moştenesc membrii 
generaţiei '60 şi care le impregnează un anume fel de a gândi specificul ştiinţei: respectul pentru metodă, pentru 
tematica tradiţională, disciplina cercetării, misiunea aproape sfântă de a păstra şi îmbogăţi arhiva naţională prin 
cercetări de teren (ei reprezintă exemplul ultimilor mari culegători de teren) şi de a realiza Marele Atlas 
Etnofolcloric al României, o discreţie a reprezentării publice a ştiinţei lor. 

Generaţia 2000 este mai agresivă. Are conştiinţa unei marginalizări epistemice pe care încearcă să o 
contracareze, fie printr-o autoiluzionare asupra importanţei domeniului pe care îl reprezintă (opţiune total 
neproductivă!), fie printr-o negare a acestuia prin înglobarea lui în marele domeniu al antropologiei. Această 
schimbare de identitate, făcută, de altfel, şi în Franţa în anii ‘60, urmăreşte eliminarea exceselor politizării ştiinţei 
şi, implicit, a compromiterii ei. Reflexul ni se pare tipic românesc, al unei forme fără fond care va duce la 
supradimensionarea superficialităţii în domeniul acesta. Singura soluţie ar fi educaţia solidă de specialitate, dar 
noua reformă a învăţământului superior pune folcloristica şi etnologia românească într-o nouă situaţie 
dilematică, aceea de a alege între oameni şi principii. 



Dr. Lucian Emil ROSCA 

(Universitatea Naţională de Muzică din Bucureşti) 


Elemente comune ale 
muzicii religioase cu muzica folclorică 


Aria muzicală românească a cunoscut şi datorită spaţiului geografic, a influenţei directe a Bizanţului şi a 
adoptării ritului ortodox muzica bizantină. 

Din punctul de vedere al performării acesteia pe teritoriul României, avem informaţii din perioada 1700 
printr-un număr mare de manuscrise în notaţie bizantină, care se află în momentul de faţă în mare parte în 
bibliotecile teologice. 

Pe de altă parte, stau mărturie şcolile muzicale româneşti de la sfârşitul secolului al XV-lea şi din secolele 
al XVI-lea şi al XVIII-lea. Mă refer aici la mânăstirile/şcolile de la Putna, Bucureşti şi, nu în ultimul rând, cea de 
la Neamţ. 

1. Şcoala de la Putna era cunoscută prin activitatea ei (la 1500), în Rusia şi Polonia, activitate careva dăinui 
până spre sfârşitul secolului al XVI-lea. Dintre cele şapte manuscrise realizate aici, cel mai vechi fiind terminat 
în 1511, cinci dintre ele se află în bibliotecile din România, iar restul în bibliotecile din Moscova. 

2. Şcoala muzicală de la Bucureşti - secolul al XVII-lea - apare într-un moment când limba română pătrunde 
tot mai mult în cadrul slujbelor bisericeşti, dar fără să poată înlătura definitiv limba greacă. în ceea ce priveşte 
manuscrisele scrise în limba română, ele nu s-au păstrat decât în număr de trei. 

3. Şcoala de la Neamţ apare la sfârşitul secolului al XVIII-lea, aparţinând uneia dintre cele mai vechi şi 
importante mănăstiri din Moldova. 

Cu ocazia „reformei” de la 1814, au apărut şi primele lucrări în notaţie psaltică din Bucureşti. Putem trage 
o primă concluzie, şi anume că Principatele Române au avut un rol important în dezvoltarea şi susţinerea muzicii 
bizantine. Numărul manuscriselor existente pe teritoriul României nu poate fi evaluat deocamdată, dar se ştie că 
fondul Bibliotecii Academiei Române cuprinde peste trei sute de asemenea manuscrise. Ca datare, cele mai 
multe provin din perioada cuprinsă între secolul al XVII-lea şi începutul secolului al XlX-lea, iar pentru un număr 
redus de manuscrise semnalăm perioada secolului al XV-lea. Până în anul 1821, cântările la aceste mănăstiri 
erau compuse mai mult pe text grecesc şi mai puţin pe texte în limba română şi chiar rusă. 

în ceea ce priveşte legătura dintre text şi melodie, în muzica bisericească aceasta poate fi privită din 
următoarele puncte de vedere: al concordanţei text - melodie, al reflectării muzicalităţii limbii în melodie etc 

Sistemul de versificaţie ia naştere din posibilităţile gramaticale şi fonetice ale limbii. Totodată, pe baza 
comparaţiei se constată în folclorul muzical existenţa unor anumite intervale/sisteme sonore mai des folosite. 

Folclorul românesc acceptă scări bicordice şi bitonice, intervale de secundă mare, terţă mică şi de cvartă 
perfectă. Menţionez că aceste trei intervale stau la baza sistemului de modulaţie al folclorului românesc. în acest 
sens, o lucrare deosebit de interesantă care tratează acest aspect este cea a folcloristului Gheorghe Ciobanu, 
intitulată Raportul structural dintre vers şi melodie în cântecul popular românesc. Interpretul sau creatorul 
popular nu se poate sustrage de la influenţa muzicalităţii bisericeşti, cu atât mai mult cei care practică muzica 

psaltică după auz. Cu alte cuvinte, influenţa folclorului în ceea ce are caracteristic asupra muzicii psaltice în zona 
Transilvaniei, dar şi în celelalte zone, constă din: 

- organizarea melodiei psaltice şi a ritmului care sunt similare celor din folclor; 

- ornamentică; 

- elemente ce ţin de latura modulaţiei şi a inflexiunilor; 

- plasarea elementelor melodice accentuate pe silabe neaccentuate. 

Datorită originii şi răspândirii lor, colindele populare au fost influenţate de muzica religioasă, împrumutând 
versurile cântărilor bisericeşti. Se ştie că, dintre toate obiceiurile şi genurile populare, cele ce ţin de latura 
bisericească şi care sunt strâns legate de ciclul sărbătorilor religioase de iarnă, colindele au trezit interesul 
cercetătorilor, care şi-au îndreptat atenţia spre acest obicei. Rezultatul cercetărilor întreprinse de-a lungul 
deceniilor referitor la colindat şi la apariţia acestui obicei este sintetizat în spusele lui Alexandru Rosetti: 
„Colindele profane îşi înfig rădăcinile lor dincolo de pragul creştinismului şi păgânismului traco-roman..." 1 . 

Mai mult, găsim interesantă afirmaţia: „tipul colindatului cu motive pur religioase (...), deşi este de origine 
bisericească, e totuşi format tot după modelul colindatului de tip păgân, deci avem aceeaşi datină" 2 . 

Luând în considerare şi aceste concluzii referitoare la asemănările dintre melodiile colindelor şi muzica 
bisericească, semnalăm următoarele cinci puncte comune: 

1. ambitusul; 

2. modul; 

3. cadenţele/semicadenţele; 

4. formulele melodice; 

5. ritmul. 

în ceea ce priveşte punctul cinci, menţionăm că în cadrul ritmului colindelor populare nu poate fi vorba de 

o influenţă a muzicii bizantine:.întrezărim aceste accente în cântecele extra-ecleziastice, pe care copiii şi 

adulţii le cântă în ajunul Crăciunului" (I. D. Petrescu). O asemănare există, dar, mai mult cu ritmul gregorian. 


Bibliografie: 

Ciobanu, Gheorghe, Studii de etnomuzicologie şi bizantinologie, voi. I, Editura Muzicală, Bucureşti, 1974. 
Ciobanu, Gheorghe, Studii de etnomuzicologie şi bizantinologie, voi. II, Editura Muzicală, Bucureşti, 1979. 
Ghircoiaşu, Romeo, Cultura muzicală românească în secolele XVIII-XIX, Editura Uniunii Compozitorilor şi 
Muzicologilor din România, Bucureşti, 1992. 


Note: 

1 Rosetti, Al., Colindele Religioase la Români, în „Analele Academiei Române", tom 40, s. II, 1920, p. 2. 

2 Cartojan, N., Colindele cu steaua, Bucureşti, 1938, p. 1. 



Drd. Anca STERE 

(IEF „C. Brăiloiu”) 


Aspecte ale desacralizării ideologice 
în ritualul nupţial şi funerar 


Apariţia pe scena politică a Europei de sud-est a regimurilor comuniste a însemnat nu numai negarea 
întregii perioade anterioare, ci şi începutul procesului de transformare socială, în concordanţă cu noul ideal 
social, care prevedea dezvoltarea „omului nou", al cărui sistem de gândire eluda dimensiunea sacră a existenţei. 
Potrivit acestei concepţii, noua conducere a încercat, nereuşind în totalitate să elimine din sfera spirituală a 
„supuşilor” cultura considerată burgheză, religia şi cultura tradiţională. Toate acestea au început să fie înlocuite 
cu forme noi, „fabricate" de consiliile de cultură. Guvernul Rusiei Sovietice a creat unele structuri ceremoniale 
încă din anii ’20, care nu au fost însă puse în aplicare în timpul lui Stalin din cauza exacerbării cultului 
personalităţii, care ocupa aproape întreaga scenă socială. La începutul anilor ‘60, Uniunea Sovietică a instituit 
un adevărat sistem de „sărbători sociale şi ritualuri" 1 , care a fost transmis către toate ţările lagărului socialist. Am 
ales să vorbesc despre două cazuri în care impunerea şi aproprierea sistemului de ritualuri socialiste au 
cunoscut grade diferite - Bulgaria şi România. în ambele ţări aparatul de partid şi de stat a preluat modelul 
elaborat de Uniunea Sovietică, încercând să-l adapteze propriilor condiţii pentru ca asimilarea lui să fie totală. 

Grila noilor festivităţi sovietice acoperea un orizont foarte larg. Categorizarea operată de Christel Lane, în 
studiul The Rites of Rulers. Ritual in Industrial Society - The Soviet Case, oferă o imagine de ansamblu asupra 
segmentelor sociale şi personale vizate de aşa-numitele „ritualuri socialiste": 

1. ritualuri din ciclul vieţii de familie; 

2. ritualuri de iniţiere în colectivele sociale şi politice; 

3. ritualuri legate de activitatea profesională; 

4. sărbătorile din ciclul calendaristic şi ritualurile legate de acestea; 

5. ritualurile tradiţiei militaro-patriotice; 

6. sărbătorile politice de masă legate de tradiţia revoluţionară 2 . 

Toate aceste tipuri de festivităţi au fost create, organizate şi verificate de comisii special formate, a căror 
activitate era reglementată de broşuri şi reviste tematice. Scopul lor era de a elimina structurile tradiţionale sau 
măcar de a le submina autoritatea prin catalogarea lor drept „prejudecăţi", „anacronisme", „superstiţii". Erau 
vizate în special ritualurile din ciclul vieţii de familie, care au fost înlocuite cu festivităţi sociale, existând interdicţia 
de performare a celor tradiţionale. 

în 1966, Secretariatul Comitetului Central al Partidului Comunist Bulgar hotăra că: „noile obiceiuri şi ritualuri, 
care sunt create în concordanţă cu diferitele evenimente din viaţa oamenilor - naştere, botez, căsătorie, 
înmormântare etc. -, trebuie să fie introduse şi reafirmate". Potrivit acestei decizii, „anacronismele religioase" 
trebuiau să fie depăşite, în timp ce ritualurile religioase urmau să fie înlocuite de ritualurile socialiste, considerate 
a fi un „mijloc esenţial al educaţiei comuniste" 3 . Această hotărâre a fost urmată de un decret al Consiliului de 
Miniştri, din 4 aprilie 1969, care prevedea „introducerea ritualurilor civile", şi de o nouă rezoluţie, pe aceeaşi 

temă, a Secretariatului Comitetului Central al Partidului Comunist Bulgar, din 11 martie 1971. Aceasta din urmă 
a fost comentată pe prima pagină a ziarului de partid, care definea „ritualurile socialiste" drept „un segment 
important al activităţii ideologice, al educării şi reeducării maselor. Cu ajutorul lor, Partidul şi organizaţiile de 
masă pot influenţa eficient gândirea omului nou". Acestea trebuiau să facă parte din „modul de viaţă socialist", 
care trebuia „eliberat de sub controlul misticismului religiei" 4 . Pe 12 aprilie 1978, Consiliul de Stat a elaborat un 
nou act normativ: „Direcţii de bază în vederea dezvoltării şi perfecţionării sistemului de sărbători şi ritualuri în 
Republica Populară Bulgaria". în acest document Partidul Comunist Bulgar sublinia sarcina de „a reafirma 
idealurile comuniste şi politica Partidului Comunist Bulgar, ca pe o necesitate vitală pentru oameni şi ţară" 5 . 

Acestea sunt doar câteva dintre actele normative elaborate pe tema festivităţilor civile în Bulgaria. De la 
acest nivel au plecat apoi broşurile şi ghidurile prin care se reglementa aplicarea directivelor. Unele conţineau 
scenarii pentru evenimentele din viaţa socială („înmânarea primului buletin de identitate", „înrolarea în armată") 
şi din cea profesională („înrolarea în brigada de muncă", „Serile crescătorului de vite"). 

S-a constituit şi o comisie pentru sărbători socialiste şi ritualuri, din care făceau parte şi etnografi şi 
folclorişti, al cărei scop era să elaboreze un „calendar ritual naţional", pornind de la cartea lui Nikolaj Mizov, 
Sărbători, obiceiuri şi ritualuri, publicată în 1980 6 . Lucrarea conţine un sistem arbitrar de clasificare a ritualurilor 
şi sărbătorilor, bazat pe teoria marxistă. Categorizarea lui Mizov este structurată pe cinci sfere de manifestare a 
„ritualurilor": 

Al: sfera producţiei materiale (agricultura, industria, construcţiile, comerţul); 

A2: sfera producţiei intelectuale (educaţia, cultura, ştiinţa, mass-media, asigurarea sănătăţii); 

B: sfera vieţii sociale şi politice (la nivel internaţional, naţional şi regional); 

CI: sfera vieţii de familie (cele mai multe ritualuri din existenţa individului); 

C2: sfera vieţii sociale (includea unele ritualuri tradiţionale şi festivităţi noi din ciclul calendaristic) 7 . 

Pornind de la această delimitare, comisia a publicat în 1986 un manual oficial pentru ofiţerii de stare civilă 
şi pentru maeştrii de ceremonii, aparţinând tuturor etniilor, religiilor şi zonelor geografice ale Bulgariei, oferind un 
model unic de celebrare a „botezului" (se reducea de fapt la simpla înregistrare a numelui nou-născutului, 
încercându-se astfel înlocuirea ritualului religios), a nunţii şi de îngropare a defunctului 8 . Publicaţiile ofereau o 
imagine foarte detaliată a modalităţii în care ar trebui să se desfăşoare aceste festivităţi, precizând numeroase 
detalii: semnificaţia, scopul şi istoria ritualului; sala de ceremonii care trebuia să fie folosită; obiectele necesare; 
oficialităţile şi felul în care se vor îmbrăca; conduita oficialităţilor şi cea a participanţilor; secvenţialitatea 
acţiunilor, a cuvintelor şi a discursurilor; melodia, poezia sau cântecul din timpul oficierii şi chiar ce emoţii şi ce 
sentimente trebuie să arate participanţii. 

Scopul acestei festivităţi era acela de „a anunţa oficial numele pe care părinţii l-au ales pentru copilul lor şi 
de a afirma responsabilitatea pe care părinţii şi societatea o au pentru creşterea copilului" 9 . 

Festivităţile de nuntă includeau în scenariul ceremoniei drumul mirilor la statuile şi monumentele din 
localitate, ridicate în cinstea conducătorilor comunişti sau a luptei revoluţionare. Se dorea un drum iniţiatic pentru 
noua familie care trebuia să se înscrie în tiparul „omului nou", să-şi construiască existenţa şi identitatea în 
conformitate cu idealurile revoluţionare. Slujba religioasă a fost eliminată complet din noul scenariul al botezului, 
al nunţii şi al înmormântării, autoritatea supremă sub auspiciile căreia se desfăşura festivitatea fiind Partidul 
Comunist, al cărui conducător îşi avea fotografia pe peretele fiecărei săli (înlocuitor al icoanei), supraveghind 
simbolic nu doar evenimentul în sine, ci şi întreaga existenţă viitoare (a noii familii sau a individului inclus prin 
numire în comunitate) sau chiar încheierea vieţii (în cazul funeraliilor). 

Sala de ceremonii mai păstra, în cazul căsătoriilor şi al „botezului", ceva din organizarea spaţială a bisericii. 
Masa de oficiere era dispusă pe una dintre laturi, având în spate pe ofiţerul stării civile, a cărui autoritate se 
dorea a înlocui autoritatea preotului. Acest element - de importanţă maximă în economia evenimentului - 
substituia masa pe care, în biserică, erau aşezate obiectele de cult. Cununiile au fost păstrate sub forma ridicolă 
şi meschină a unor coroniţe de hârtie albă, puse pe capul mirilor de către oficiantul civil. O sticlă de şampanie 
şi dulciurile pentru invitaţi completau aspectul sărbătoresc al momentului. 

încă din 1945 căsătoria civilă a fost declarată singura formă legală de căsătorie din Bulgaria, constând în 
simpla semnare a actelor necesare, fără elemente de ceremonial. Acestea au început să fie introduse în urma 
reglementărilor oficiale de la sfârşitul anilor '60 şi începutul deceniului al 7-lea, care numeau aceste forme de 
festivitate - ritualuri. Simplei înregistrări a noii familii în actele publice i s-au adăugat discursuri şi felicitări. 

Manualul oficial elaborat în 1986 a complicat şi mai mult evenimentul, dictându-i un scenariu, desfăşurat după 
anumite reguli. 

Impunerea manifestărilor civile nu a avut ca rezultat eliminarea ritualurilor din viaţa comunităţilor, acestea 
din urmă desfăşurându-se în paralel, de multe ori cu acordul tacit al autorităţilor. O cercetare de teren în satul 
bulgăresc de munte Raduil, desfăşurată în perioada 1993-2000, ca parte a proiectului „Cultura de fiecare zi în 
satul socialist”, finanţat de Asociaţia Germană de Cercetare de la Bonn, a înregistrat astfel de mărturii 10 . 

Locuitorii satului cercetat consideră căsătoria religioasă ca fiind necesară şi importantă. La sfârşitul anilor 
‘40 şi începutul anilor ‘50, aceasta avea loc, chiar în biserică, după terminarea celei civile. Ameninţările la care 
au fost apoi supuşi preotul, mirii şi familiile lor, de către autorităţi, au avut ca urmare desfăşurarea ritualului o zi 
mai târziu, lunea, de regulă, în casa tinerei familii. Studiul publicat de Petăr Petrov, în urma deplasării pe teren, 
conţine traducerea în engleză a unor fragmente de interviuri care conţin informaţii despre acest fenomen. 
(Autorul nu oferă nicio informaţie despre numele, vârsta, ocupaţia informatorului, ceea ce ar putea fi o modalitate 
de protecţie a subiecţilor anchetaţi. Interesant ar fi de aflat motivele pentru care şi-a construit discursul în acest 
fel, ţinând cont de data publicării studiului.) 

Cercetările desfăşurate în Raduil au demonstrat că ritualul funerar a fost cel mai rezistent la modificările 
impuse, pentru că oamenii se confruntau în acest caz cu misterul lumii „de dincolo”. S-a remarcat însă 
coexistenţa elementelor religioase cu cele politice, rămânând ca mărturie pietrele de mormânt în formă de cruce, 
decorate cu o stea în cinci colţuri 11 . 

Putem vorbi în acest caz de două forme de autoritate, manifestate în contexte diferite şi cu finalităţi diferite, 
acţionând însă asupra aceluiaşi moment. Indivizii se raportează, pe de-o parte, la un sistem religios care le 
reglementează comportamentul social şi le conturează identitatea de grup. Pe de altă parte, sistemul politic îşi 
exercită autoritatea şi asupra acestui segment al existenţei lor, decretându-l drept inadecvat şi planificând să-l 
înlocuiască cu aşa-numitele „ritualuri socialiste”. 

Şi în spaţiul românesc s-a încercat, la începutul anilor '80, aplicarea directivelor Moscovei referitoare la 
desacralizarea culturii populare în general, punându-se accentul pe obiceiuri, structuri complexe ce influenţează 
şi modelează imaginarul colectiv. Informaţiile despre această încercare ne-au fost furnizate de domnul Paul 
Drogeanu, cercetător în cadrul Institutului de Etnografie şi Folclor „C. Brăiloiu", care, alături de Al. I. Amzulescu, 
Constantin Eretescu şi Alexandru Popescu, a făcut parte din colectivul de specialişti selectat de Biroul de Partid 
şi de direcţia Institutului, în vederea elaborării noului sistem de obiceiuri. Pe lângă cercetătorii Institutului, 
această comisie includea persoane de la Academia „Ştefan Gheorghiu", Direcţia Cultelor, Comisia Ateismului 
Ştiinţific şi Secţia de Propagandă a CC al PCR. 

Membrilor comisiei li s-a înmânat circulara venită de la Moscova pentru tot lagărul socialist - un îndrumar 
dactilografiat, pe foi cu antetul CC al PCR, Secţia Propagandă. (Din păcate, n-am reuşit, încă, să găsesc niciun 
exemplar, dar cercetările mele vor continua şi în această direcţie.) Acest îndrumar viza atât obiceiurile din ciclul 
vieţii de familie (cu accentul pus pe nuntă şi înmormântare), cât şi obiceiurile de peste an. în cazul nunţii, se 
preciza absenţa ritualului religios, din biserică, acesta fiind înlocuit cu ceremonia civilă, la Casa Căsătoriilor, 
pentru performarea căreia se cerea specialiştilor din Institut să scrie cântece şi poezii. Acelaşi lucru era prevăzut 
şi în cazul înmormântării, care urma să folosească discursuri şi cântece funerare elaborate de folclorişti şi 
etnografi, iar crucea de mormânt trebuia înlocuită cu simboluri geometrice sau reprezentări ale astrelor. Pe lângă 
momentele preluate din calendarul tradiţional, „îndrumătorii culturali" prevedeau impunerea altor tipuri de 
sărbători care reflectau noua realitate socială - sărbătoarea recoltei, a eroilor, a minerului etc. - elaborate, 
evident, după modelul sovietic, pentru care se folosea drept bibliografie broşura „Noile obiceiuri", de aproximativ 
100 de pagini, cu fotografii color, editată la Chişinău şi scrisă în româneşte, însă cu litere chirilice. 

Această încercare de laicizare şi de uniformizare a obiceiurilor tradiţionale nu a fost aplicată niciodată pe 
teren, cercetătorii Institutului reuşind nu numai să tergiverseze realizarea ei, ci şi să-i demonstreze absurditatea 
şi inadecvarea. 

Note: 

1 Binns, Christopher A. P., Sowjetische Feste und Rituale, in „Osteuropa", 29,1979, pp. 12-21 şi pp. 110-122 şi The changingface 
of power: revolution and accommodation in the development of the Soviet ceremonial system, Part 1: “Man"(N. S.), voi. 14, nr. 

Society - The Soviet Case, Cambridge, 1981, apud. Roth, Klaus, Socialist life-cycle rituals in Bulgaria, în “Anthropology Today", 
voi. 6, nr. 5, October 1990, p. 8. 

2 Lane, Christel, op. cit, apud Roth, Klaus, op. cit., p. 8. 

3 ReSenie na Sekretariata na CK na BKPza po-natatSnoto podobrjavane na rabotata za ateisticnoto văzpitanie na trudeStite se 

8 Obshti preporaki za grazhdanskite obredi imenuvane, venchavane, pogrebenie, [Recomandaţii generale pentru ritualurile civile: 

Piese cu substrat ritual din repertoriul 
coregrafic de nuntă 


Se face joc mare la nuntă, să petreacă oamenii cu bucurie; 
fără o ţâr'de joc ar fi ca la mort, ar fi nunta fără sfârşit\ 

Componenta coregrafică face parte din însăşi esenţa nunţii tradiţionale, alături de celelalte limbaje care dau 
măsura complexităţii funcţionale şi semantice a secvenţelor ei. 

Unii folclorişti au afirmat că se poate vorbi despre „urme cultice”, încercând să interpreteze, spre exemplu, 
prin raportare la magie, sensul „ocolirii prin dans a unei fiinţe sau a unui obiect" (hora) ca fiind „intrarea în 
stăpânirea lui, posedarea lui necontestată" 2 . 

Alţii au apreciat că „Folclorul nostru nu are dansuri ceremoniale de nuntă. în momentele ceremoniale se 
dansau dansuri din repertoriul satului, cărora li se dădea doar o interpretare solemnă" 3 . 

Muzicologul Constantin Brăiloiu arăta că „repertoriile rituale sunt deseori adăpostul cel din urmă al 
cântecelor vechi părăsite sau demodate", comentând prezenţa baladei „arborilor îmbrăţişaţi" şi a unei romanţe 
de origine cultă în repertoriul nunţii din Feleag, alături de două jocuri (Fecioreşte bătrânesc şi Perina, acesta din 
urmă „un vechi Polstertanz de societate, căzut în pătura ţărănească") 4 . 

Mai justă şi mai apropiată de realitatea coregrafică folclorică ni se pare opinia lui Ion Şeuleanu:.reper¬ 

toriul de dans a fost cândva, ca şi cel vocal-poetic, într-o mult mai mare măsură ritual, fiind structurat în funcţie 
de natura secvenţelor, a semnificaţiilor avansate de un moment sau altul. Fiecare etapă cu greutate în arhitec¬ 
tonica obiceiului trebuie să fi reclamat un dans anume, cu implicaţii rituale, purtător de semnificaţii speciale" 5 . 

într-adevăr, trebuie să reconsiderăm afirmaţia lui Mihai Pop din perspectiva ocaziei de joc şi nu din cea a tipo¬ 
logiei coregrafice. Părerea cea mai avizată este cea a etnocoreologului Andrei Bucşan, care arată că „nunta este 
cea care polarizează cele mai multe momente de joc în toate fazele ei./.../Ea posedă şi un repertoriu special" 6 . 

Faptul că mai putem detecta şi înregistra chiar şi astăzi jocuri cu evident caracter ritual şi ceremonial este 
o dovadă că se poate vorbi despre o specializare repertorială ca şi în cazul textelor poetice. Obligativitatea 
executării lor în anumite momente, de către anumiţi actanţi şi însoţite de anumite texte poetice le conferă 
această calitate. 

Din punct de vedere funcţional ele punctează separarea (De trei ori pe după masă, Busuiocul), integrarea 
(Jocul miresei pe bani, Tropota femeilor, Nevesteasca), schimbarea de statut (Hora betelei, Hora la fântână, 
Legătoarea, BrâuI la oltoan), angajarea unor relaţii familiale noi (Nuneasca, BrâuI socrilor) şi evidenţierea 
unor roluri şi obiecte rituale (Jocul steagului şi Hora bradului, Marşul cerfarilor, Jocul găinii şi Jocul socăciţelor, 
Jocul verzelor). 

Configuraţia acestor dansuri l-a ajutat pe Andrei Bucşan să delimiteze două arii mari ale teritoriului 
coregrafic românesc: una „a horei", cuprinzând Muntenia, Oltenia, Dobrogea, Banatul sudic, Transilvania sudică 
şi Maramureşul, şi o alta „a învârtitei”, căreia îi aparţine restul Transilvaniei 7 . 

Acest fapt nu este întâmplător şi nici nu vizează doar ocazia de joc la care ne referim, ci este caracteristic 
celor patru dialecte coregrafice definite şi analizate de acelaşi cercetător. Astfel, dacă dialectului dunărean şi 
celui carpatic le sunt proprii jocurile de grup de tipul horelor, brâurilor şi sârbelor, cu variante multe şi bogate în 
ornamente stilistice, cel apusean se defineşte mai ales prin jocurile de perechi şi prin cele de ceată sau grup de 
vârstă şi sex (fecioreşti, bărbunc, purtate, muiereşti). 

Putem trage cel puţin două concluzii până aici. Cea dintâi, în privinţa vechimii repertoriului: aria horei se 
plasează pe primul loc, ştiut fiind faptul că acest tip de dans a caracterizat cele mai vechi forme de civilizaţie. 
De altfel, hora este atestată ca piesă ritual-ceremonială în context nupţial în 17 regiuni, ceea ce conferă unitate 
repertoriului coregrafic românesc şi confirmă funcţiile amintite anterior. Cea de-a doua concluzie vine să nuan¬ 
ţeze refuzul unor folclorişti de a recunoaşte existenţa unui repertoriu coregrafic ataşat nunţii ţărăneşti. Desigur 
că nu există tipuri speciale de dans, ci variante alte tipurilor zonale şi locale executate exclusiv în acest context. 

Cum însă folclorul are un caracter dinamic recunoscut, segmentul obiceiurilor de nuntă de care ne ocupăm 
a pierdut sau a achiziţionat alte jocuri, contextul conferindu-le caracter ritual sau ceremonial. 

Aşa s-a întâmplat cu brâul pădurenesc (cel mai cunoscut fiind spic de grâu) care a luat locul brâului la oitoan 
şi s-a extins şi în afara zonei etnografice a Pădurenilor, Marşul Rakoczi, care era intonat şi jucat pe drumul spre 
casa miresei în Selişte, judeţul Timiş, în deceniul al treilea al secolului trecut 8 , „Deşteaptă-te române prefăcut 
ţărăneşte”, care a fost atestat în nunta someşeană din Dobric. Nunta din Aninoasa - Argeş, consemnată în 1958 
de o echipă de cercetători condusă de Al. I. Amzulescu, prezintă o imagine dintre cele mai edificatoare asupra 
acestui aspect. Alături de sârbă şi brâu, cărora le-au fost afectate 47%, respectiv 24% din timpul total de joc, în 
momente-cheie din scenariul nunţii (bărbieritul ginerelui, luatul naşilor, luatul miresei, plecarea la cununie, 
strânsul darurilor) s-au jucat Marşul partizanilor, Hora de la Clejani, Sârba lui 22, precum şi Mânioasa, Ungurica 
şi Periniţa. Pe lângă acestea, echipa a consemnat şi dansuri de origine cultă modernă: vals, tango, foxtroţ. 

De altfel, în afara dansurilor ritual-ceremoniale menţionate am putea include în repertoriul coregrafic al 
nunţii o serie de alte piese socotite „imitative şi de divertisment", întrucât ele se execută în timpul ospăţului în 
momente neprecizate şi adesea la cerere. 

Denumirea unora dintre ele pare să ascundă tot un caracter ritual, mai ales dacă le raportăm la anumite 
secvenţe ale nunţii tradiţionale şi dacă le urmărim structura cinetică. Astfel, piese precum Iţele şi Războiul se pot 
lega de momentul postnupţial al uncropului în care soacrei mari i se atârnau de gât iţele de la războiul de ţesut 10 
sau de cel al luării zestrei. Omonimia cuvântului „război" a făcut ca cea de-a doua piesă să poată fi înregistrată 
în secolele trecute într-un moment cu conotaţii agonistice: strânsul darurilor 11 . Corăgheasca, joc moldovenesc 
foarte răspândit pe care îl aflăm azi şi în repertoriul alaiurilor carnavaleşti de Anul Nou, evocă momentul 
înfăţişării darurilor pentru mireasă de către „corăbierul" trimis de mire 12 , iar Vulpea poate fi ataşat celui al plecării 
victorioase, după lupte simulate, a alaiului mirelui care conduce mireasa la cununie 13 . Ariciul, Lepedeul, 
Muşamaua (Baraboiul sau Mânioasa), Căţeaua (Leasa) au fost atestate în epoci diferite şi în zone diferite ca 
făcând parte din suita de dansuri de la nunţi 14 . Configuraţia lor are aluzii şi trimiteri evident erotice şi sexuale, 
de aceea nu am exclude o funcţie iniţiatică pierdută ulterior, odată cu extragerea din contextul nunţii. 

Concluziile care se conturează din această prezentare sunt: 

• nunta prezintă un repertoriu specific ilustrat de tipuri coregrafice de vechime incontestabilă, între care se 
numără câteva proprii doar spaţiului românesc (hora dreaptă, hora în două părţi, brâul, sârba, Mânioasa) sau 
celui balcanic (Geamparaua)', 

• repartizarea pieselor cu caracter ritual-ceremonial este inegală: în spaţiul din afara Carpaţilor, mai cu 
seamă în sudul ţării, sunt atestate mai multe piese care punctează secvenţele liminale ale nunţii, în vreme ce în 
Transilvania punctul culminant al desfăşurărilor coregrafice pare să fie ospăţul (întorcolitul mesei, primirea 
mirilor, jocul găinii, al socăciţelor, jocul miresei pe bani); 

• diversitatea tipurilor de dans cu sens ceremonial subliniază caracterele general-dialectale: în Muntenia şi 
Moldova se joacă atât hore, cât şi sârbe şi brâuri] n momentele fixate, în vreme ce în Transilvania se joacă jocuri 
de perechi sau se schiţează paşi pe loc (cf. întâmpinarea mirilor în prag, adusul găinii); 

• o serie de jocuri au căpătat pe parcurs notă ceremonială sau rituală datorată performerilor învestiţi cu roluri 
ceremoniale şi acompanierii cu texte poetice. Dacă cele dintâi pot fi decontextualizate (fecioreştile, muiereştile), 
cele din a doua categorie, beneficiind de o melodie inconfundabilă, constituie repertoriul de bază (De trei ori pe 
după masă, Nuneasca)', 

• predominantă ca recurenţă în scenariul nupţial şi cvasigenerală ca răspândire teritorială rămâne hora, fapt 
motivat şi simbolic: aceasta semnifică prin desenul coregrafic comuniunea, coparticiparea membrilor 
comunităţilor la integrarea tinerilor în noua stare; 

• în Transilvania, jocul miresei pe bani figurează integrarea treptată şi „răscumpărarea" ei nu în mod 
nediferenţiat, ca în restul teritoriului, ci prin dansul în pereche ce semnifică acceptarea în familie şi neam văzute 
ca unităţi bazate pe ierarhie, autoritate şi reguli proprii. Chiar dacă aparent condiţia de persoană învestită 
temporar cu potenţe sacre a miresei s-a estompat, jocuri precum Hora apei sau Mireseasca dezvăluie aceste 
vechi semnificaţii rituale, evidente mai ales în atitudinea participanţilor care îşi doresc în mod evident, ca pe un 
act de bun augur, participarea la ele; 

• în fine, poate cel mai important aspect ce se cere relevat este cel al marii stabilităţi a repertoriului 
coregrafic ataşat momentelor rituale şi ceremoniale ale nunţii. Faptul că în momentele hotărâtoare pentru cel 
mai spectaculos moment existenţial se execută încă piese tradiţionale (ne referim aici chiar şi la spaţiul urban 
sau la nunţile domneşti şi boiereşti din sec. XVIII-XIX) subliniază rolul lor impregnat de relaţia cu sacrul şi 
perceput ca atare. însoţite de anumite acte magice pentru care, în formulările lor, protagoniştii găsesc motivaţii 
ce depăşesc sfera automatismelor culturale („aşa e bine”, „aşa am apucat"), descifrându-le sensuri mult mai 
profunde, legate de asigurarea armoniei şi fecundităţii cuplului, influenţarea forţelor benefice, integrarea firească 
şi iniţierea acestuia. Spre deosebire de piesele incluse în categoriile „divertisment" şi de cele imitative, cele 
obligatorii sunt cunoscute şi acceptate atât de participanţi, cât şi de interpreţi, nici unii, nici ceilalţi neintervenind 
în sensul unor inovaţii majore, care le-ar slăbi eficienţa. 

Aşadar, ca şi poezia, mimica dramatică, gestica şi recuzita, jocul coregrafic este o componentă puternic 
încărcată de semnificaţii ce raportează existenţa umană la sacru. 

Cătălina TESĂR 
(Centrul Cultural „Oltul") 


Convertirea la penticostalism ca 
opţiune în favoarea nediscriminării etnice 


„Mie mi se zdrobeşte inima că nu ne-acceptă ca oamenii. Trăieşti în România, unii mai săraci, alţii mai bogaţi, 
unii ţigani şi-alţii români. Şi-aicea e problema cea mai grea. Dacă te vede că eşti ţigan, no... să stea acolo, la 
margine undeva. Cea mai grea problemă asta e, discriminarea. între noi, pocăiţii, asta Du se discută. Să mă duc 
eu acasă la Robert, şi-ăla-i sas, noaptea la două, dacă am avut o problemă, el nu se poate să nu m-ajute (...). 
Majoritatea din cortorari îs băştinaşi. 90% dintre cortorari îs băştinaşi şi au trăit cu românii, au crescut împreună. 
Da’ îs alte lucruri. Uite eu dacă m-aş duce undeva, nu în Brateiu, dacă aş ieşi în Mediaş şi pun pălăria în cap, 
deja sunt privit altcumva. Nu mai zic de alte oraşe mari. Că dacă te duci în Bucureşti, vai, mamă, ce-i acolo...” 

î: Am văzut că acum corturarii îţi zic „pocăitul"... 

„Asta a fostdintotdeauna, de când m-am dus la ei la biserică, de la 13-14 ani... şi îs multe lucruri de la care 
m-am retras: jucatul, la nunţi, băutul etc." 

î: Asta ţi-a impus religia? 

„Ei nu impun. Eu consider că nicio religie nu impune. Eu consider că la un moment dat omu’ trebuie să-şi 
dea seama ce e bine şi ce e rău. Aşa e şi aicea cu căsătoritu’ copiilor... La noi de mici copiii se tocmesc. Părinţii 
sunt cei care decid asupra copiilor şi, oricum, oricare ar fi dintre părinţi, care ar fi părintele ăla să vrea răul 
copiilor? Adică asupra mea au hotărât părinţii să mă căsătorească la 14 ani. Eu n-am ştiut, nici nu m-aş fi gândit 
la aşa ceva. Eu am considerat până la urmă că a fost bine.” 

î: Şi tu o să procedezi la fel cu copiii tăi? l-ai căsătorit deja? 

„Am băiat de 10 ani şi ficioara de 7 ani, da’ nu sunt tocmiţi. Nu vreau să fac prostia asta că sunt încă mici. 
Eu nu cred că dacă-o să crescă Elisei al meu, să fie de 20 ani, eu nu-i voi găsi o nevastă sau sora lui nu-şi va 
găsi un bărbat. Asta s-o spună ei cui vrea, că eu n-o cred, zău. Eu nu mă grăbesc acuma, c-o făcut tata şi mama 
prostia de m-c căsătorit de mic. Eu aş fi putut astăzi să fiu numai cu diplomat, să mă duc la o şedinţă.” 

î: Ce crezi despre corturăriţele astea care ghicesc în cărţi şi în ghioc? 

„Eu dacă aş fi avut puterea asta, adică dacă aş fi fost în autoritate, le-aş fi interzis să facă asta. Astea-s 
lucruri demonice deja. Dacă aş fi avut puterea să-i condamn pe oamenii ăştia, eu personal aş fi făcut o lege ca 
să le interzic asta.” 

î: Dar tu eşti crescut între ei, între corturari. Eşti unul de-al lor. 

„Nu contează. Dacă sunt cortorar, asta nu înseamnă să acccept tot ce fac ei că-i bun. 

Dacă zic ei că e bine să minţi ca să câştigi bani, crezi că e bine aşa? Să tăt minţi, să tăt minţi şi din minciună 
în minciună ş.a.m.d. Şi să ajungi la urmă să fii bogat pe baza minciunii... La un moment dat nu te mustră 
conştiinţa că n-ai făcut bine? Adică nici eu nu pot să accept tot ceea ce fac ei. Sunt lucrurile bune pe care le iau 
şi sunt lucrurile rele pe care nu le iau că nu le pot accepta. Tu ce crezi că n-aş putea să-mi las muierea să 
ghicească ca săfacă bani? Că sunt destui oameni proşti din ăştia care cred, la tot pasu’... Da’ Biblia îi condamnă 

pe astfel de oameni. Pentru că nu e lucru dumnezeiesc, e lucru demonic. Crede-mă că dacă aş avea puterea 
asta, i-aş băga pe toţi ăştia care ghicesc la puşcărie, ca să se înveţe minte." 

î: Sunt şi alte lucruri, la voi, la corturari, pe care nule accepţi? 

„Păi chestia cu căsătoria... La noi se practică asta... îţi iau fata, îmi iei fata..., se schimbă. Aicea dacă ai 
numai fată şi n-ai ficior, atunci va trebui să plăteşti. Şi se plăteşte cu bani grei... Şi între cortorari sunt de mai 
multe feluri... Acuma, cum să zic, se clasifică şi după avere. Una. Dup-aceea se clasifică după neam şi al treilea 
criteriu, după bani. De exemplu este un băiat aicea din neam cu bunică-mea. Şi-ntr-adevăr, are bani, are maşini, 
casă şi totuşi nu e băgat în seamă din cauză că nu e din neam mare. însă partea la bunicu-meo are vază. Chiar 
dacă n-ar avea bani, pentru c-o avut pahare. Una la mână şi-al doilea, se trage dintr-un neam mare. Şi-acum 
pe strada asta, pe Şes, sunt numai cortorari de vază. Aicea e numai, cum se zice, spuma. Spuma cortorarilor. 
Şi până la urmă se reflectă asta şi asupra copiilor că nu se-ncuscrează unu' cu celălalt din cauză că n-are bani 
şi e mai sărac, poa' să aibă bani şi n-are pahar, poa’ să aibă copii şi n-are pahar ş.a.m.d. însă eu cred că asta 
nu e bine. Eu n-o văd bine da' degeaba, că nu le-o pot scoate eu din cap. Nu pot. Nu pot. Din tată-n fiu s-a 
moştenit aşa..." 

î: Te-ai duce să trăieşti între români, pe Strada Românească? 

„Ce ar fi o problemă? M-ar accepta ca pe fiecare dintre ei." 

î: Şi te-ai muta dintre cortorari? 

„Să stau între români?! Aicea la noi sunt nişte legi. Eu sunt singuru’ băiat şi trebuie să rămân în curtea părinţilor..." 

(Traian Căldărar, 26 ani, înreg. martie 2004, comuna Brateiu, judeţul Sibiu) 


Cel cu care am realizat interviul este membru al unei comunităţi de rromi corturari, într-un sat multietnic din 
Transilvania. Aici locuiesc români, saşi (al căror număr este în continuă scădere) şi rromi (majoritari, contrar 
situaţiei naţionale), la rândul lor divizaţi în două grupuri: corturari şi ţigani de mătase. Satul este în acelaşi timp 
multiconfesional. Are biserică greco-catolică (care funcţionează din secolul XIX, cu întrerupere în comunism), 
biserică creştin-ortodoxă (ridicată aproximativ în aceeaşi perioadă cu cea greco-catolică), biserică evanghelică 
fortificată (de secol XV) şi biserică penticostală, care fiinţeză din secolul XX, cu un lăcaş de cult nou, ridicat în 
ultimii patru ani. Românii sunt majoritar ortodocşi şi greco-catolici; unii s-au convertit la penticostalism. Saşii, 
dintre ei, iniţiatori ai mişcării penticostale în sat, sunt majoritar evanghelici. Ţiganii de mătase sunt în proporţie 
de 50% penticostali, iar restul, ortodocşi. Corturarii sunt ortodocşi, cu o singură excepţie: familia lui Traian 
Căldărar s-a convertii la penticostalism cu aproximativ 12 ani în urmă. Voi încerca în continuare să analizez 
cauzele aderării la un cult uniformizant, ca opţiune personală, precum şi schimbările de perspectivă în relaţia 
individ - comunitate, pe care aceasta le presupune. 

Corturarii, nomazi în trecut, s-au stabilit prin anii '60 în partea de vest a satului şi au practicat de-a lungul 
timpului meşteşuguri tradiţionale (prelucrarea cuprului şi a aramei, comerţul cu animale şi mobilă veche). 
Vorbitori de limba rromani, ei se disting la prima vedere prin vestimentaţia tradiţională şi arhitectura specifică a 
caselor. Instituţiile indigene (Krissul şi Bulibaşa), obiceiurile vieţii de familie (căsătoria şi moartea), configuraţia 
socială (autoritatea neamului, endogamia) sunt mărci ale identităţii corturarilor. Situaţia economică a membrilor 
grupului este prosperă în perioada de după revoluţie, datorită deschiderii spre vest care a permis practicarea 
comerţului internaţional (cu antichităţi, obiecte de vestimentaţie specific româneşti, obiecte de artizanat) şi a 
câştigării banilor din cerşit în ţări precum Franţa şi Italia. 

Ţiganii de mătase, supuşi unui îndelung proces de asimilare (a nu se confunda cu integrarea!) ale cărui 
coordonate ar fi, după părerea mea, trecerea în fondul pasiv al vorbirii a limbii originare şi uitarea meşteşugurilor 
tradiţionale, se caracterizează în principal printr-o situaţie economică pauperă: locuiesc în case de chirpici, fără 
reţea electrică. Dacă în comunism au avut locuri de muncă în fabrici, la oraş, după revoluţie au fost disponibilizaţi 
şi muncesc azi cu ziua în agricultură, pentru români, sau în construcţii, pentru corturari. 

Ambele grupuri sunt marginalizate din punct de vedere teritorial, fiind aşezate la extremităţi diferite ale 
satului, marcate de frontiere geografice: ţiganii de mătase locuiesc pe Valea Mare (sau în „Ţigănie”), de o parte 
şi de alta a râului, la poale de deal, în timp ce corturarii locuiesc pe Şeş. 

Comunitatea rromă este aşadar caracterizată prin eterogenitate la nivelul ocupaţiilor, al organizării sociale 
şi al background-ului cultural, dar şi în ceea ce priveşte interacţiunea cu populaţia „hegemonică". Din această 
perspectivă, comunitatea rromă reprezintă un subiect care se creează pe sine (în termenii unei autodefiniţii 

etnice) şi un obiect creat de ceilalţi (de obicei, prin intermediul stigmatului şi al stereotipului). Aceste două sfere 
se constituie ca părţi interactive, care determină configuraţia socială a comunităţii rrome să oscileze între 
conformism şi diferenţă, asimilare şi rezistenţă, cultură şi contra-cultură, subclasă socială şi grup etnic. Relaţiile 
cu momii se caracterizează prin segregaţie strictă (spaţială şi culturală) şi cooperare (economică şi religioasă). 

Teoriile constructiviste despre etnicitate reevaluează identitatea de grup prin prisma interrelaţionării sociale. 
Frederik Barth a încercat să demonstreze faptul că grupurile etnice sunt constructe sociale supuse schimbărilor 
de mediu, iar conţinutul unui grup, în termeni de cultură şi indivizi, nu are o existenţă şi stabilitate apriorice. Pentru 
a avea o imagine cât mai apropiată de adevăr despre un grup etnic, studiul etnologului nu trebuie să se oprească 
la trăsăturile fizice şi spirituale ale grupului în sine, ci trebuie să exploateze graniţele sociale: „în primul rând, 
acordăm o importanţă fundamentală faptului că grupurile etnice sunt categorii de atribuire şi identificare operate 
de către actorii înşişi şi au deci menirea de a organiza interacţiunile între indivizi. (...) în al doilea rând, (...) decât 
să ne servim de o tipologie a formelor grupurilor etnice şi a relaţiilor dintre acestea, încercăm mai degrabă să 
explorăm diferitele procese ce par a fi implicate în geneza şi păstrarea grupurilor etnice. în al treilea rând, pentru 
a observa aceste procese, deplasăm centrul de investigare, orientând cercetarea asupra frontierelor etnice şi 
păstrării acestor frontiere mai degrabă decât asupra constituţiei interne şi istoriei grupurilor considerate izolat" 1 . 

Cultul religios penticostal (pocăiţii) a luat amploare în sat după căderea comunismului. Acesta încearcă 
ştergerea graniţelor identitare în interiorul comunităţii şi ridică noi bariere între „oamenii lui Dumnezeu” şi Ceilalţi: 
„corturarii, ţiganii (...) au felu’ lor care diferă, da' la creştini aceste bariere cad (...). Noi ne-am unit împreună, nu 
avem graniţe (...). Practic dragostea lui Dumnezeu ne strânge, ne adună, nu ne risipeşte şi nu ne împrăştie" 
(Elena Krass, soţia pastorului penticostal). Pocăiţii sunt implicaţi, din punct de vedere instituţional, într-o reţea 
internaţională de relaţii, în primul rând cu Germania, şi încearcă implementarea unui plan de ajutor financiar şi 
suport ideologic pentru comunitatea rromă. 

Jumătate din numărul ţiganilor de mătase s-au convertit la penticostalism, un procent şi mai mare merg la 
adunări regulat, fără a fi încă botezaţi. împreună cu românii, ascultă predici carismatice, performează rugăciuni 
şi cântece religioase, într-un lăcaş de cult dotat cu echipament modern (videoproiector, microfoane, sunet 
stereo, orgă, chitară electrică etc.), cu o capaciatate de 350 locuri. Spre deosebire de lăcaşurile de cult cu tradiţie 
la noi, „adunarea" oferă confortul minim necesar participanţilor (locuri pe scaune), fără a instaura diferenţe 
spaţiale specifice ierarhiei bisericeşti. Când predică, pastorul se urcă pe scena la care au acces nediferenţiat toţi 
participanţii la adunare (pentru a cânta, a se ruga). Coboară apoi şi îşi reia locul pe scaun printre adepţii cultului, 
indiferent de vârstă, sex sau etnie. Predica este interactivă, este ca un „entertainment"; participanţii se simt în 
egală măsură emiţători şi receptori, fără diferenţă, smeriţi doar în faţa divinităţii, nu a vreunei făpturi umane. 

Cauzele care au determinat convertirea la penticostalism, în masă, a ţiganilor de mătase ar putea fi multiple: 
de natură economică (adepţii cultului primesc, la intervale regulate de timp, pachete cu haine, alimente şi chiar 
ajutoare băneşti), de natură sociologică (este singura formă de organizare socială din sat care militează 
împotriva prejudecăţilor şi discriminării etnice: ţiganii nu se mai simt marginalizaţi sau ignoraţi), de natură 
ideologică (biserica propovăduieşte bogăţia spirituală în defavoarea celei materiale: ţiganii ajung astfel să se 
resemneze cu situaţia lor economică, căutând alinarea în plan spiritual). Biserica promovează educaţia tinerilor 
şi a adulţilor şi, cu fonduri proprii, a ridicat în „Ţigănie” un sediu unde elevii ţigani primesc educaţie curriculară 
şi extracurriculară, iar femeile au acces la formaţia profesională (croitorie). 

Literatura de specialitate 2 a văzut în mişcarea penticostală o strategie importantă, alături de cea a 
inteligenţei rruine şi a naţionalismului rrom, de combatere a sterotipului şi stigmatului. în timp ce mişcarea 
naţionalistă, de natură politică, luptă pentru drepturile civile ale rromilor, iar mişcarea „inteligenţei” promovează 
identitatea culturală, penticostalismul promoveză uniformizarea culturală şi etnică. 

Am văzut că în cazul ţiganilor de mătase convertirea la penticostalism s-a făcut nu izolat sau în cazuri rare, 
ci a fost un fenomen de masă. Poate fi citit aici un anume „sentiment al solidarităţii de grup, al apartenenţei 
comune”, pe care Giddens 3 îl atribuie membrilor oricărui grup minoritar, dezavantajat faţă de populaţia 
majoritară. Experienţa trăită ca subiect al prejudecăţilor şi discriminării întăreşte de obicei interesele comune, 
astfel că, într-un grup minoritar, discursul sau praxisul social trădează convergenţa în idei şi practici a membrilor, 
iar nu divergenţa. 

Cum explicăm atunci convertirea la penticostalism ca opţiune personală a unui membru al comunităţii 
corturarilor? Una din cauzele pentru care corturarii nu au aderat la acest cult religios ar putea transpare din 
dorinţa lor de a nu se amesteca cu ţiganii de mătase, faţă de care ocupă o poziţie net superioară în ierarhia 

neamurilor de ţigani, vizibilă şi pe o scară a acceptării de către populaţia „hegemonică". Rromii corturari îşi 
afirmă identitatea în primul rând prin raportare la ceilalţi ţigani (lucru ce ar putea părea paradoxal unui neavizat 
pentru care cele două grupuri sunt „echivalente" şi marginalizate) şi nu la populaţia majoritară: „Noi nu ne facem 
de lucru cu ăilalţi ţigani niciodată. Noi am fost aleşi totdeauna. Noi n-am avut amestecătură neam de neamu' 
nostru" (Iova Căldărar, rrom corturar). Sentimentul apartenenţei la comunitate este aşadar rezultatul unei 
maniere dihotomice de percepere a lumii, în care Noi se opune Celuilalt, ca formă de susţinere şi justificare a 
graniţelor identitare. Aceste graniţe apără de obicei elemente culturale comune: religie, obiceiuri, limbă, istorie. 

Vedem însă cum, în interiorul comunităţii, individul are libertatea articulării unor alte tipuri de identităţi decât 
cea a grupului etnic (în speţă, cea religioasă). Informatorul meu îşi asumă apartenenţa la o confesiune religioasă 
pe care niciunul dintre corturari nu o împărtăşeşte. în discursul său, „noi, pocăiţii" conturează o paradigmă de 
valori care se opun valorilor acceptate şi promovate de către „ei, corturarii". 

Traian este singurul dintre corturari care s-a căsătorit religios (în biserica penticostală). Nunta s-a desfăşurat 
însă acasă după scenariul şi ritualul unei nunţi tradiţionale corturăreşti. Dacă una dintre caracteristicile vieţii de 
familie în comunitate este tocmeala copiilor de către părinţi, fie înainte de a fi născuţi, fie la o vârstă destul de 
fragedă, copiii lui Traian sunt încă netocmiţi la o vârstă înaintată, dacă ne gândim la normele şi prescripţiile 
sociale acceptate în grup. Familia lui Traian se organizează aşadar după normele morale ale bisericii pe care o 
frecventează, iar nu după pattern-urile comportamentale ale grupului. 

în comunitatea aşa-zis „tradiţională" a rromilor corturari, familia reprezintă un model de comunicare 
intracomunitară şi intergeneraţională, modalitate de învăţare şi impunere a normelor sociale, a statusului 
economic şi a puterii; datorită practicii căsătoriei endogame, ierarhia în interiorul grupului este imuabilă în 
diacronie. Ceea ce înseamnă că diferenţele de putere şi status economic se perpetuează din generaţie în 
generaţie: „şi până la urmă se reflectă asta şi asupra copiilor (...). însă eu cred că asta nu e bine". Această 
practică contravine moralei penticostale care, aşa cum spuneam mai sus, militează pentru bogăţia spirituală şi 
propovăduieşte întrajutorarea pe principiul „bogatul trebuie să-şi împartă averea cu cel sărac". Din aceeaşi 
perspectivă a moralei biblice, care nu dă drept de judecată copiilor asupra părinţilor, Traian încearcă o 
reinterpretare a normelor comunitare „deviante" în raport cu practicile adepţilor penticostalismului („o făcut tata 
şi mama prostia de m-o căsătorit de mic"), prin prisma noii teologii („Părinţii sunt cei care decid asupra copiilor 
şi, oricum, oricare ar fi dintre părinţi, care ar fi părintele ăla să vrea răul copiilor?”). 

Discursul lui Traian trădează de fapt continua oscilaţie între aderarea la valorile grupului etnic în care s-a 
născut şi cele ale religiei la care s-a convertit deliberat. Transpunând această problemă de natură sociologică în 
termeni temporali, aş putea spune că Traian e victima unui conflict în care conjunctura sau situaţionalul (noua 
religie) concurează istoria (grupului). Cu alte cuvinte, poate această decizie personală să rupă legătura cu un şir 
de înaintaşi purtători ai unor anumite tradiţii pentru a instaura o nouă tradiţie? La o analiză în profunzime a 
interviului realizat cu Traian, vedem că întrebarea nu poate avea răspunsuri categorice. Dacă la început, 
informatorul meu operase distincţia clară „noi, pocăiţi i'7„e/', corturarii", pe parcursul celor relatate observăm 
schimbarea de perspectivă: „la ei la biserică'7„/a no/”(la corturari - n.n.). 

Abordarea fundamentalistă a Scripturii, în interiorul cultului, duce la norme ideale care interzic consumul de 
alcool şi tutun, la fel şi jocul de cărţi, hoţia şi minciuna. Metodele păgâne trebuie să dispară: preţul miresei este 
considerat compatibil cu Biblia, dar nu şi ghicitul; sărbătorile şi zilele sfinţilor celebrate de ortodocşi trebuie 
abandonate, practicile de înmormântare tradiţionale şi pomana trebuie modificate. 

Ei bine, Traian participă încă la obiceiurile vieţii de familie în comunitate, deşi reneagă practicile magice al 
căror suport sacru precreştin îi este ocultat de către dogma creştină. Aderarea la noul cult a însemnat pentru el 
renunţarea la multe din practicile specifice comunităţii căreia îi aparţine. Convertirea sa la penticostalism mi-a 
prezentat-o ca pe o opţiune în favoarea nediscriminării etnice. Ea a atras după sine discriminarea în interiorul 
propriei comunităţi, astfel că Traian este pentru corturari „pocăitul". Cu toate acestea, el afirmă că nu s-ar muta 
între români, trebuie să rămână, conform tradiţiei, în curtea părinţilor. 

Traian este singurul dintre corturari care a absolvit şcoala gimnazială, ceilalţi urmează în general doar primele 
patru clase primare: „Din '85 încoace, unul singur a terminat opt clase (Traian - n.n.), care a fost premiul întâi din 
clasa I până într-a Vll-a, iar într-a Vlll-a a luat premiul II. Asta a fost o catastrofă că era aşa o mândrie şi aşa o 
familie..." (Ana Crăciun - director, Şcoala Brateiu). Atât atitudinea sa faţă de sistemul educaţional, cât şi 
comportamentul social trădează o încercare de aliniere la normele Celuilalt, adică ale majorităţii, care a rămas 
întotdeauna fără finalitate. Aş putea zice că Traian a fost mereu „scindat’ între legea propriului neam şi o puternică 

dorinţă de integrare, de adaptare la populaţia majoritară. A încercat acest lucru o dată prin intermediul şcolii, iar mai 
apoi prin aderarea la un cult religios pe care nu-l împărtăşesc cei din neamul său. Se pare că prima tentativă a eşuat: 
„Că ştiu că toate neamurile lui - parcă m-a înfiorat ceva -, erau prin parc şi păşteau caii şi parcă mi-am auzit aşa 
reproşuri... nu cuvinte triviale... «Na, acuma ţi-e mai bine dacă i-ai dat premiul II?» Da' eu nu aveam cum să-i dau 
premiul I, pentru că în ultimul timp el nu mai venea pe la şcoală, se baza pe ce ştia... Ne-am dus după el ca să vină 
să-şi dea tezele. Şi tot îi doare undeva şi acum... El a continuat să vină la şcoală după ce s-a căsătorit. Dar nu ştiu 
şi nu putem şti această căsătorie cum se manifestă... când îşi încep viata sexuală...?! Dar nu se pune problema: 
Traian a avut copil la un an după ce terminase clasa a opta... Dar după aceea, urma după clasa a Vlll-a să dea 
admitere, bineînţeles că nu s-a dus la admitere... Nicu a ajuns la liceu - prieten foarte bun -, şi dacă întâmplarea face 
ca să fie mama lui în autobuz, mama lui Nicu, eu şi tatăl lui Traian (era un pic băut) şi tot timpul spunea că băiatul 
lui trebuia să fie în locul lui Nicu. Nu-l ducea gândul că... - vai ce i-a făcut femeii! - şi cumva eu am potolit spiritele, 
spunând că Traian putea să meargă şi el la orice liceu şi să dea admitere şi că ar fi intrat şi că nu Nicu i-a luat lui 
locul... Şi faptul că ei s-au oprit este vina lor. N-a zis nimeni să nu meargă, dimpotrivă, toată lumea l-a îndemnat (mai 
ales că erau la penticostali şi că d-ra Matilda chiar a intervenit şi prin adunare, şi prin religia lor).”(A.C.) 

Dacă la şcoală corturarii evită, în general, contactele cu copiii de altă etnie, datorită, probabil, educaţiei pe 
care o primesc în familie - „îi feresc de contactele cu românii, în modul lor: vin şi stau la poarta şcolii, îi însoţesc 
zilnic", „Traian a stat numai cu români în bancă. Copiii l-au agreat, nu era o problemă”. (A.C.) 

Dar proximitatea corturar-român nu s-a manifestat niciodată dincolo de cadrul instituţional al şcolii, unde 
spaţiul locuit de fiecare dintre cele două etnii devine un reper al identităţii de grup: „Ei sunt foarte distanţi, nu 
admit apropierea, ca şi când ar fi un fel de contaminare prea mare... De exemplu copiii ăştia care amândoi 
învăţau foarte bine - şi foarte rar, zic eu, copil de români care să stea opt ani de zile cu copil de cortorar în bancă 
-, şi nu s-a simtit: aşa a fost în şcoală, aşa era, da' până acolo... Pe o anumită rază se manifestă aşa... cât e 
interesul lor. De-acolo încolo e ceva închis, e ca un fel de castă, cum era pe vremuri la indieni". (A.C.) 

Enumerăm printre cauzele care au determinat aderarea ţiganilor de mătase la penticostalism unele de natură 
economică. Cu ajutorul pocăiţilor, Traian şi-a dezvoltat o reţea internaţională de comerţ cu obiecte de cupru şi 
alamă, dar nu vase tradiţionale de uz gospodăresc (cazane), ci vase de decor şi, uneori, cu utilitate practică (căni 
şi oale pentru „echipamentul” de munte, de exemplu). în timp ce pentru corturari practicarea meşteşugurilor 
tradiţionale nu mai reprezintă principala sursă de venit familial (odată cu trecerea de la nomadism la sedentarism, 
se pierde clientela satelor şi se preferă azi nomadismul estival - cerşitul în Europa de Vest), Traian continuă să 
câştige bani din vânzarea vaselor „adaptate" la cererea pieţei străine. Aderarea sa la penticostalism nu aş pune- 
o totuşi pe seama motivelor strict economice, ci mai degrabă aş relationa-o cu dorinţa de integrare. Biserica 
penticostală reprezintă pentru el nu doar o alternativă la modul de viaţă „conservator” al comunităţii corturarilor, ci 
şi o modaliatate de ştergere a diferenţei care dă specificitatea grupului şi până la urmă duce la uniformizare. 

Experienţa sa demonstrează tocmai procesele de excludere şi încorporare prin care identitatea socială se 
menţine în pofida participării şi apartenenţei schimbătoare a biografiilor individului 4 . Frontierele etnice de care 
vorbea Barth, produse şi reproduse de interacţiuni dintre colectivităţi, nu sunt bariere; există întotdeauna 
posibilitatea transgresării lor nu doar într-un sens, căci nu puţine sunt cazurile de „adopţiuni" etnice. 

Deşi a ales „integrarea" într-un grup religios, informatorul meu pare a nu-şi fi schimbat sentimentul 
apartenenţei la grupul etnic de origine. Convertirea la penticostalism a însemnat însă renunţarea la practici 
sociale şi culturale (tocmeala copiilor, ghicitul, obiceiuri de peste an etc.), semnalizatoare ale identităţii 
corturarilor. Traian rămâne totuşi în continuare un corturar, dar unul pocăit. Nivelul său educaţional îi permite să 
vorbească despre discriminarea etnică în termeni teoretici, fără a atinge însă idealurile 
intelectualităţii/jnteligenţei" rrome de afirmare a valorilor culturale care dau specificitate etniei. 

Note: 

1 Barth, Frederik, "Introduction", în Barth, F. (ed.), Ethnic groups and boundaries. The social organisation of cultural difference, 
Universitetsforlaget, Bergen/Oslo, 1969. 

2 Fraser, Angus, Ţiganii, Editura Humanitas, Bucureşti, 1995; Martinez, Nicole, Romii, Editura de Vest, Timişoara, 2001; Dordevic, 
Dragoljub B. (ed), Roma Religious Culture, Yugoslav Society for the Scientific Study of Religion, Yuroma Center, Punta, Nis, 
2003. 

3 Giddens.Anthony, Sociologie, BIC ALL, Bucureşti, 2000. 

4 Jenkins, R., Identitate socială, Editura Univers, Bucureşti, 2000. 

Probleme specifice cercetării folclorului religios 


în perioada de după Revoluţia din 1989, şi în cultura populară s-au petrecut schimbări care au afectat 
structura şi funcţiile categoriilor folclorice cunoscute, determinând evoluţii dintre cele mai surprinzătoare, dar 
fireşti, dacă ne raportăm la schimbările suferite de comunităţile româneşti. 

în ultima perioadă de timp au dispărut unele categorii folclorice (basmul, balada, doina), altele au evoluat 
de la ritual la spectacol (obiceiurile legate de nuntă), s-au înmulţit practicile magice, în forme mai mult sau mai 
puţin legate de tradiţie. 

în desfăşurarea obiceiurilor s-au produs de asemenea mutaţii importante. Sunt tot mai puţine obiceiurile 
care se desfăşoară în mediul lor firesc şi fără vreo provocare din exterior. De aceea sunt tot mai puţine acele 
obiceiuri care pornesc dintr-o necesitate a comunităţilor româneşti, ilustrând funcţiile tradiţionale ale folclorului şi 
făcând parte cu adevărat din viaţa comunităţilor în care se performează. Implicit, se înmulţeşte numărul 
manifestărilor care apar în ochii cercetătorilor contemporani drept artificiale: reconstituiri, spectacole de folclor, 
expoziţii, festivaluri. 

însuşi conceptul de tradiţie şi-a pierdut consistenţa. Aceasta nu mai reprezintă un ansamblu de practici, 
ritualuri, datini, obiceiuri, reguli, care normează viaţa, comportamentul, concepţia despre lume a unei comunităţi, 
ci se situează la un nivel mai superficial, al unor acte exterioare, repetate sau dobândite recent, pe care 
comunitatea şi le asumă ca reprezentative. E de prisos să spunem că toate acestea, pe lângă funcţie, şi-au 
pierdut şi semnificaţia. Motivaţia pe care o aud cel mai adesea specialiştii este că „aşa se face", „aşa e bine", 
„aşa am apucat”. Şi aceasta e o dovadă a lipsei căutărilor mai profunde, a lipsei unui sens al existenţei, a 
legăturii cu tradiţia şi, implicit, o criză a identităţii omului contemporan, care nu-şi mai cunoaşte rădăcinile şi nu 
mai este preocupat de latura spirituală a existenţei, ci doar de unele manifestări exterioare. 

Pe scurt, acesta este contextul contemporan în care există şi folclorul religios, cu specificul său. în acest 
caz trebuie să adăugăm prezenţa altor factori care au determinat înflorirea, după Revoluţie, a folclorului religios 
şi stadiul în care acesta există în comunitatea românească contemporană. 

După 50 de ani de comunism, în care erau interzise sau măcar proscrise activităţile spirituale de orice 
natură, se pare că şi românii şi-au redescoperit latura spirituală, creştină a existenţei lor. Folclorul religios este 
o mărturie a acestei realităţi istorice şi sociale. 

Ceea ce se poate defini drept folclor religios în comunitatea românească contemporană este, de fapt, 
folclorul creştin, reprezentând majoritatea populaţiei, cea ortodoxă. 

Deşi cercetările de specialitate fac adeseori aluzie la o dimensiune arhaică, precreştină, a folclorului 
românesc, în zilele noastre nici memoria pasivă, nici cea activă a comunităţii nu mai păstrează amintirea acestei 
laturi în mod explicit. Ceea ce sugerează specialiştilor interpretări de această natură este fie existenţa unor 
(fragmente de) obiceiuri (ritualuri), care şi-au pierdut, de fapt, semnificaţia în timp, fie analogiile dintre obiceiurile 

actuale şi altele mult mai vechi, fie paralelismele culturale, care îndreptăţesc sau nu interpretările pe care 
specialiştii le dau anumitor obiceiuri. 

De exemplu, multe dintre interpretările „păgâne" ale folclorului românesc se bazează pe documente valabile 
în partea apuseană a Imperiului Roman, dar care la noi nu-şi află corespondentul în niciun fapt cultural. De aici, 
interpretările păgânizante ale obiceiurilor de iarnă sau de Paşti sau ale sărbătorilor sfinţilor de peste an. 
Adăugând sau supralicitând unele fapte din istoria bisericească, cercetătorii ajung la concluzii eronate, 
inadecvate spaţiului carpato-danubiano-pontic şi cu atât mai puţin folclorului românilor, care au apărut ca popor 
în epoca creştină, după anul 106. De fapt, dacă vorbim despre folclor românesc, realitatea de teren şi atestările 
care există despre trecut ne îndeamnă să vorbim de un folclor creştin ca esenţă, cu unele influente mai mult sau 
mai pufin evidente, deoarece folclorul românesc îşi are originea în epoca creştină (chiar de sorginte apostolică, 
prin propovăduirea Sfântului Apostol Andrei). 

Spre deosebire de cel „laic", folclorul religios are avantajul de a fi normat de două tradiţii: una „populară" şi 
Sfânta Tradiţie. Această dublă normare a făcut ca folclorul religios, pe de-o parte, să se integreze în ansamblul 
tradiţiilor româneşti, iar, pe de altă parte, să nu se depărteze prea mult de ortodoxie, ci să devină un „creştinism 
popular", reflectarea modului de receptare şi aplicare în condiţiile vieţii a învăţăturii creştine în comunitatea 
românească. Acest lucru a fost posibil întrucât românii acordă tradiţiei o semnificaţie sacră, iar bisericii locul 
central în aşezare şi în comunitate. 

Ambele tradiţii sunt normative pentru viaţa românilor, supremaţia avându-o cea bisericească, deţinătoarea 
Adevărului, atât pentru lumea în care trăim, cât şi pentru veşnicie. Aceasta face ca românii să considere 
îndeplinite o serie de ritualuri, prezente şi în folclor, numai dacă actele liturgice necesare au fost oficiate. Ne 
referim la botez, nuntă, parastase, dar sfera poate fi extinsă, unele elemente creştine (postul, închinarea în 
biserică, milostenia, viaţa morală etc.) devenind tradiţii, iar altele, folclorice, fiind asimilate de biserică, uneori 
resemnificate şi integrate ierurgiilor sau altor practici creştine, liturgice sau nu. 

Simbioza dintre cele două tradiţii (creştină şi populară) a făcut posibilă creştinarea obiceiurilor româneşti, 
dar şi existenta Bisericii în condiţiile de viaţă ale comunităţilor din diferite zone, cu obiceiuri, practici şi mentalităţi 
diferite. Astfel, în ce priveşte folclorul religios din spaţiul românesc, se delimitează clar zona Ardeal - Banat de 
Moldova - Muntenia. Diferenţele sunt date de o istorie bisericească, politică şi socială diferite, care au dus la 
diverse tradiţii bisericeşti şi populare, remarcabile astăzi prin practici distincte, comune unei arii teritoriale mai 
extinse sau mai limitate. 

Principalul factor care a generat aceste diferenţe a fost unirea de la 1698 a bisericii ardelene cu Roma, unire 
din care a rezultat o religie hibridă, orientală ca practică, occidentală ca dependenţă canonică şi, în parte, ca 
doctrină. Ruptă de tradiţia creştinismului răsăritean, dar prea departe pentru a se nutri din cel apusean, această 
religie uniată şi-a găsit sursa de înnoire în cultura populară. Nici revenirea la Biserica Ortodoxă din 1948 nu a 
pus capăt fastuoaselor obiceiuri populare creştine prezente în zonă. Dar acestea au luat mai mult avânt în 
perioada de după Revoluţie, când se vorbeşte de retrocedări, de o susţinută politică de revenire la catolicism a 
Scaunului de la Roma, reprezentat de ierarhi şi preoţi, dar fără o susţinere prea mare din partea credincioşilor. 
Ceea ce poate constata orice observator al obiceiurilor din zonă este însă că, sub diferite vremuri, stăpâniri şi 
biserici, ele s-au păstrat până azi. Ne referim la pricesne si la pelerinajele de Sfânta Mărie Mare. 

Nu dorim să accentuăm diferenţele dintre zonele României în ceea ce priveşte specificul tradiţiei populare 
sau bisericeşti. De fapt, în folclor se vorbeşte despre specificul unei zone şi mai puţin se militează pentru 
diferenţele în sine, cu excepţia cazului în care se vorbeşte despre individualizarea unei zone, etnii, confesiuni. 

Dacă în cazul culturii populare contemporane, în general, se vorbeşte de o perioadă de decadenţă, de 
pierderea unei însemnate părţi a patrimoniului, putem spune că în folclorul religios situaţia stă altfel. 

în anii de după Revoluţie, odată cu libertatea dată creştinismului, folclorul religios a cunoscut o înflorire, 
materializată în extinderea subcategoriilor existente şi dobândirea altora noi. Cu cât cunoaşterea credinţei 
creştine de către oameni este mai profundă, cu cât mai mulţi devin creştini practicanţi, cu atât mai mult se 
îmbogăţeşte folclorul religios. 

La începutul secolului al XX-lea se putea vorbi în acest domeniu despre creaţii ale diecilor şi preoţilor de la 
ţară, care îmbinau tradiţia cu creştinismul. Aceste texte aveau, în primul rând, un rol catehetic, expunând 
învăţăturile creştine pe înţelesul poporului. Simple, clare, picturale putem spune, ele detaliau sau completau 
informaţiile biblice, devenind, alături de pictura bisericească, o Biblie populară. 

în comunitatea de astăzi, fenomenul este nu doar mult mai amplu, ci şi mai complex. Complexitatea şi-a 
dobândit-o prin mulţimea şi varietatea surselor de informare de care dispun oamenii, prin coexistenţa şi 
interferenţa cultelor religioase şi, nu în ultimul rând, printr-o viaţă liturgică mai activă. Acest context a făcut nu 
doar ca creaţiile din domeniul folclorului religios să se înmulţească, ci şi ca ele însele să dobândească o mai 
mare circulaţie şi răspândire, fiind cunoscute şi asimilate şi de alte comunităţi decât cele în cadrul cărora au 
circulat iniţial. 

Pe lângă rolul catehetic, aceste texte şi obiceiuri au astăzi o însemnătate mult mai complexă. Prima ar fi de 
menţionat latura lor misionară. în acest context, ele se încadrează în misiunea laicatului în Biserică, sprijinind 
misiunea preoţilor, răspândirea şi cunoaşterea credinţei, a moralei, a actelor de cult, a sărbătorilor etc. 

Dată fiind pregătirea mai înaltă, teologică, a celor care creează aceste texte, multe dintre ele au valoare 
dogmatică, ilustrând dogma creştină. Nu este de neglijat nici latura lor militantă, apologetică, care îndeamnă la 
trezvie şi la luptă pentru păstrarea adevăratei învăţături creştine, a vieţii creştine vii, în Biserică. 

O altă latură pentru care militează folclorul religios este cea morală. Este vorba nu numai despre 
propovăduirea unei vieţi curate din punct de vedere moral, ci şi despre atingerea idealului moral al sfinţeniei, de 
expunerea unor modele vii, a vieţii sfinţilor, demne de urmat de întreaga comunitate. 

Folclorul religios are, în fine, şi rolul de a reprezenta tradiţia unei anumite zone, raportând-o din punct de 
vedere etnic şi confesional la celelalte grupuri existente în zona respectivă. Este vorba, mai ales, de sărbători, 
când fastul liturgic este completat de cel popular. 

în contextul folclorului contemporan, cel religios nu este „folclor nou", el existând, în toate formele de 
manifestare, şi în perioada comunistă. Este vorba însă acum despre o existenţă mai liberă, mai amplă, mai 
fastuoasă a acestor forme de manifestare, de reliefarea tot mai evidentă a unei laturi religioase a folclorului 
contemporan. 

Faptul că obiceiurile populare româneşti ţin, pe de o parte, de Biserică, iar, pe de alta, de tradiţie, nu face 
decât să pună în lumină dimensiunea religioasă a existenţei omeneşti, prin cea folclorică şi să dea un plus de 
culoare celei folclorice, prin cea religioasă. 

Dat fiind specificul său, cercetarea folclorului religios presupune un anumit grad de implicare a 
cercetătorului, fiind, în parte, o cercetare participativă. Este foarte importantă implicarea în grupurile şi 
fenomenele studiate. O mare parte a înţelegerii juste a acestor fenomene depinde de această metodă de 
cercetare, cu riscul unei subiectivităţi asumate, deoarece o cunoaştere exclusiv raţională este inadecvată în 
acest domeniu, care ţine de latura spirituală. 

Cercetătorului îi sunt necesare atât cunoştinţe din domeniul etnologiei, cât şi din cel teologic, în vederea 
evaluării corecte şi complete, interdisciplinare, a fenomenelor studiate. Lipsa uneia dintre cele două laturi 
necesare pregătirii profesionale provoacă erori de interpretare şi înţelegere a fenomenelor. Aceasta cu atât mai 
mult, cu cât cea mai mare parte a pieselor de folclor religios sunt socotite de teologi în afara domeniului lor, 
datorită erorilor dogmatice pe care le conţin, dar sunt repudiate deopotrivă şi de folclorişti, pe motivul că ar 
aparţine domeniului religios. Pe aceste graniţe, deosebit de labile, este importantă stabilirea unor repere clare, 
legate de conţinutul, domeniul, performerii şi contextul performării folclorului religios. 

Domeniul folclorului religios se poate împărţi în două laturi: una legată de categoriile specifice şi alta 
conţinând categorii împrumutate din domeniul „clasic" al folclorului. Folclorul creştin românesc contemporan a 
dezvoltat câteva categorii specifice. între ele se află povestirile despre vieţile sfinţilor, despre minuni, naraţiuni 
personale, pricesne, colinde, hramuri, cuvinte de învăţătură. Toate acestea ţin de manifestarea folclorului religios 
pe lângă biserici şi mănăstiri, având legătură şi cu calendarul creştin şi popular. Dincolo de tradiţiile pur ecleziale, 
în creştinismul românesc se poate vorbi şi despre tradiţii populare. Ştiinţa de carte s-a înmulţit la noi mai ales în 
ultimele două secole. De aceea, tradiţia a avut un rol important în păstrarea credinţei şi transmiterea acesteia 
de la o generaţie la alta. între rânduielile cu caracter de lege din cultura populară românească, cele creştine au 
avut întotdeauna locul cel mai important. 

Prin acest fel de tradiţie, în familie, prin educaţia creştină, s-au transmis valorile fundamentale ale 
ortodoxiei. Ne referim aici la fundamentele învăţăturii dogmatice: credinţa în unul Dumnezeu, în Sfânta Treime, 
în Domnul Nostru lisus Hristos, Dumnezeu şi om, în Sfânta Fecioară Maria, Maica Domnului şi în sfinţi, în 
biserică. S-au transmis, de asemenea, practicile fundamentale creştine: rugăciunea, postul, spovedania, 
botezul, nunta, pomenirea morţilor. Sau elemente de morală creştine: viaţa de familie curată, educarea copiilor 

în spiritul valorilor creştine, reguli de bună-cuviintă care reglementează relaţiile dintre membrii comunităţii etc. 
Alături de acestea s-au păstrat unele obiceiuri, de veche tradiţie creştină, care s-au integrat patrimoniului 
românesc şi se practică până în ziua de astăzi. 

între categoriile împrumutate se numără cele legate de obiceiurile vieţii de familie şi calendaristice, mai 
precis, latura creştină a acestora. în fine, putem vorbi despre un folclor „anticreştin", cuprinzând magia populară, 
superstiţiile, alte practici necanonice. 

Locul de manifestare a acestora este spaţiul eclezial, dar şi cel extraeclezial, de la casele oamenilor, până 
în societatea rurală sau urbană, întâlnirile particulare etc. Performerii sunt, mai ales, oameni care frecventează 
biserica, dar nu au pregătirea teologică necesară unei interpretări şi cunoaşteri „ortodoxe” a fenomenelor; mai 
ales oameni care sunt puternic ancoraţi în tradiţia populară, cititori de texte apocrife şi de literatură teologică de 
popularizare. 

Dincolo de discuţiile care se pot face despre canonicitatea acestor texte şi obiceiuri sau despre 
„tradiţionalitatea” lor, rămâne funcţia lor catehetică, moralizatoare, dar şi de perpetuare a credinţei creştine (la 
nevoie şi apologetică). 

Problemele specifice pe care le implică cercetarea folclorului religios fac din acesta un domeniu aparte, cu 
un loc distinct în cultura populară contemporană. Sunt lucruri care ne fac să vorbim despre o latură creştină a 
folclorului contemporan sau chiar despre un folclor creştin românesc, cu propriile categorii, propriile metode de 
cercetare, performeri, legi. Delimitarea folclorului religios, mai mult sau mai puţin, ca un domeniu aparte, depinde 
de îndrăzneala cercetătorului şi de rezolvarea problemelor specifice acestui tip de cercetare. Până la o 
delimitare însă, socotim că folclorul religios face parte din folclorul românesc, constituind o latură importantă a 
acestuia. 



Dr. Camelia BURGHELE 

(Muzeul Judeţean de Istorie şi Artă - Zalău) 


Interlocutorul/informator şi etnograful/anchetator. 
Patrimoniul etnografic imaterial şi câteva dintre problemele ridicate 

de cercetarea acestuia 


Cultura spirituală a fost mereu percepută în complementaritatea celei materiale, astfel încât, în climatul 
contemporan în care tendinţele generale de globalizare impun o tot mai acută redefinire a mărcilor identitare, 
patrimoniul cultural imaterial reclamă acut norme de prezervare, conservare şi resemantizare, întocmai ca 
patrimoniul cultural material. în linii mari, patrimoniul cultural intangibil presupune absenţa suportului material, 
atât în sectorul creaţiei, cât şi în cel al transmiterii informaţiei, aşa cum se întâmplă preponderent în cazul 
formelor orale ale culturii tradiţionale/populare. 

în anii din urmă, orice discuţie pe marginea definirii, conturării şi conservării patrimoniului imaterial/intangibil 
îşi are punctele de plecare în cele două Sesiuni UNESCO (Recomandarea din 1989, privind cultura tradiţională 
şi Conferinţa din 2002 de la Paris) care postulează recunoaşterea folclorului ca valoare a patrimoniului cultural 
intangibil, reclamând, prin dimensiunea sa intrinsecă identitar-culturală, o atenţie sporită în definirea specificului 
comunitar. 

Recomandările UNESCO din 1989, când a fost vizată şi România, acreditează folclorul ca o creaţie de grup 
sau individuală ale cărei norme şi valori se transmit pe care orală şi în care pot fi înglobate literatura, muzica, 
dansul, jocurile, mitologia, ritualurile, obiceiurile sau meşteşugurile 1 . Urmarea acestei discuţii pe marginea 
destinului folclorului şi culturii tradiţionale au fost câteva notabile conferinţe internaţionale (Torino - 2001, Rio de 
Janeiro - 2002) care au lansat ideea necesităţii definirii în regim de urgenţă a noţiunii de patrimoniu imaterial, 
astfel încât sintagma să poată intra în legislaţia tuturor ţărilor civilizate şi, în consecinţă, să se poată trece cât 
mai urgent la protejarea acestuia. 

Centrându-ne atenţia pe cadrul nostru legislativ, trebuie amintit că, din păcate, Legea nr. 182/2000, 
referitoare la patrimoniul cultural 2 , nu face nici un fel de referiri la cultura spirituală, intangibilă şi imaterială, 
definind drept categorie de bunuri cu semnificaţie etnografică doar acele subcategorii care, obişnuit, sunt 
denumite de etnografi şi muzeografi drept subcategorii ale categoriei largi a culturii materiale (unelte, ceramică, 
mobilier, textile, obiecte de metal, os, lemn, piatră, podoabe). Rămân, astfel, nevalorificate legislativ capitole 
întinse ale spiritualităţii tradiţionale, precum istoria grupului, credinţele, reprezentările simbolice, modelele 
culturale sau viziunea asupra lumii, adică secvenţele culturale care se constituie în acel sector de oralitate 
denumit în linii mari folclor sau, mai îngrijit, literatură orală 3 şi care centrează observaţia în mod special pe 
profilul etnic, social, cultural sau politic al grupului. 

Este imperios necesară, aşadar, configurarea unui climat intelectual care să definească şi să desemneze 
căile de conservare ale patrimoniului imaterial, reglementând indubitabil relaţia dintre creatorul popular - mai 
ales promotorul valorilor spirituale - şi mai puţin pe meşteşugarul ce produce obiecte materiale şi ale cărui relaţii 
cu specialistul care le evaluează sunt mai uşor de definit, pentru că, în ultimă instanţă, se subordonează legilor 

economiei de piaţă, cele ale cererii şi ofertei - şi specialistul care notează şi interpretează datele culese din teren, 
indiferent de specializarea sa. 

Prin natura preocupărilor profesionale, în ultima vreme am cercetat mai intens fenomenele rituale magico- 
terapeutice, adică exact acele sectoare extrem de sensibile pe care Jean Copans le numea suprastructura unei 
monografii (o serie de subansambluri definitorii pentru spiritualitate), în fapt forme de expresie culturală şi 
estetică 4 ce definesc socialul, bazând-ne într-o mare măsură pe cercetarea terenului. Am avut, astfel, prilejul de 
a discuta cu o serie de informatori şi m-am confruntat, nu o dată, cu probleme de abordare, culegere, receptare 
sau conservare a informaţiei. 

Nimic mai dificil decât să obţii informaţii despre aspecte care ţin de probleme atât de sensibile (dacă nu 
chiar ezoterice) cum sunt cele adiacente ritualului. întâi de toate, funcţionează o barieră ideologică peste a cărei 
presiune mulţi dintre subiecţi nu au trecut încă: efectele unor interdicţii pe motive ideologice, proferate de activişti 
ai regimului comunist, când valorile tradiţiei erau puse între paranteze şi vechiul trebuia înlocuit cu orice preţ cu 
noul, îşi mai spun cuvântul încă. Ţăranii încă se tem că ar mai putea suferi represalii dacă primarul sau şeful de 
post din sat ar auzi ce discută cu doamna venită de la oraş; în treacăt fie spus, vechea noastră practică de a 
folosi cuvinte complet demonetizate de regimurile socialist şi comunist şi atât de încărcate de amintiri neplăcute 
cum sunt „informator" sau „anchetă”, fie ea chiar şi etnografică, par a ne marca chiar şi pe noi, pe cercetători... 
Am întâlnit în studiile de teren mulţi informatori care au refuzat să dea informaţii despre ritualurile magico- 
religioase sau s-au blocat brusc la vederea reportofonului. Era vorba despre teama ca nu cumva informaţiile 
furnizate, stocate pe peliculă magnetică, să poată fi folosite mai târziu împotriva lor. 

în toamna anului 2000 am avut o experienţă marcantă, din acest punct de vedere, cel al reticenţei subiecţilor 
şi refuzul lor de a accepta să fie „informatori"; era vorba despre un sat cu acute tendinţe de depopulare, unde 
tradiţia colectivă susţinea că, în urma unui blestem, cea mai mare parte a bărbaţilor muriseră, lăsând în urma 
lor femei din mai multe generaţii. Rămase singure, cele mai multe dintre femei performau ritualuri magico- 
religioase divinatorii sau terapeutice, dar se spunea că unele dintre ele pun în act şi scenarii de magie neagră. 
Totul se configura într-un subiect incitant pentru mass-media, astfel încât, la un moment dat, chiar primarul 
comunei din care făcea parte satul a fost cel care a chemat un canal de televiziune, pentru a face reclamă 
satului, şi a trimis reporterii direct în curtea presupuselor vrăjitoare (s-a vorbit atunci despre Valea Lungă ca 
despre „satul vrăjitoarelor"). Urmarea a fost o reticenţă exagerată a tuturor localnicilor, astfel încât, la aproape 
un an după incident, când am ajuns în sat, nimeni nu a mai vrut, practic, să stea de vorbă cu mine. Am rămas 
câteva zile în sat, încercând să conving femeile de bunele mele intenţii, şi, în final, câteva dintre ele au acceptat 
să-mi dea informaţii; cele mai multe însă şi, evident, în mod special cele despre care ştiam că sunt specialiste 
în a fura mana animalelor sau în aruncarea bolilor şi blestemelor asupra semenilor, nu au cooperat câtuşi de 
puţin, refuzând dialogul. Toată lumea a declarat că nu performează decât scenarii casnice cu finalitate benefică 
şi cu sprijin divin creştin, adică descântece populare de boală, alături de rugăciuni şi posturi. 

Mi-am amintit atunci din nou manualul etnografului de teren: Jean Copans atrage atenţia că în meseria de 
antropolog o importanţă covârşitoare trebuie acordată, în construirea sistemului de referinţe pentru alcătuirea 
studiilor de specialitate, portofoliului acoperit de informaţii „la mâna întâi", furnizate de ancheta etnografică. 
Sursa de informaţie este, însă, exclusiv orală, iar cercetătorul este obligat să stabilească un dialog cu inter¬ 
locutorul său, astfel încât să obţină de la acesta cât mai multe informaţii. „Ancheta de teren reprezintă o colectare 
de documente orale (...): tradiţii, ritualuri, conversaţii, toate formele de cultură fiind mediate printr-o expresie 
verbală" 5 ; dar profesorul Copans mai remarca şi faptul că deseori în prim-plan sunt aduşi doar informatorii cel 
mai uşor de abordat (notabilităţile şi bătrânii), în timp ce femeile, tinerii, grupurile inferioare sau marginale sunt 
ascunse, deseori, sub vălul tăcerii 6 , tocmai din cauza acestei reticenţe în a divulga secrete ale unor vechi 
meserii (cum este cea de vindecător, de exemplu), a unor ritualuri magico-religioase (al căror secret era „predat" 
conform unor scenarii mentale bine conservate, doar de la maestru la ucenicii cei mai buni, ştiut fiind, de 
exemplu, că mentalitatea folclorică pledează pentru pierderea eficacităţii descântecului pentru sănătate, atunci 
când acesta este spus în afara cadrului ritual) sau a unor aspecte care ţin de viata conjugală, intimă sau sexuală. 

Ca orice etnograf care se respectă, am participat şi la cercetări etnografice de anvergură, cu scopul general 
de a descrie monografic o zonă etnografică şi am lucrat după chestionare anterior întocmite. Desigur, este un 
caz fericit în care subiecţii/informatorii sunt mult mai uşor de abordat şi sunt cooperanţi atunci când este vorba 
despre probleme generale, oarecum comune. Dificultatea este mult mai mare atunci când etnograful vizează 

ţinte precise, multe dintre ele tabu pentru cultura populară a comunităţii (aşa cum aminteam deja, aspecte legate 
de sexualitate, de acte magico-ritualice maligne sau de performerii specializaţi ai acestor acte). 

Există apoi o barieră psihologică, pentru că subiecţii abordaţi se tem să nu fie anacronici sau chiar ridicoli 
susţinând că ei cred sau performează acte resimţite ca foarte vechi, uneori chiar ancestrale, şi care ar putea 
părea deplasate cercetătorului educat. 

Trecând peste aceste bariere, dar şi peste posibila indisponibilitate a subiecţilor, peste lipsa lor de timp, 
peste carenţele de memorie sau dezinteres, se poate deduce că procesul de detectare a informatorilor nu este 
chiar atât de simplu, iar dialogul cu aceştia poate fi, nu o dată, total nefructuos. Nu stă câtuşi de puţin în intenţia 
noastră nici blamarea subiecţilor şi nici exacerbarea rolului observatorului-cercetător, ci doar observaţia că 
informaţiile culese sunt cu atât mai preţioase pentru conturarea unui patrimoniu cultural intangibil propriu unui 
grup sau unei comunităţi, cu cât sunt din ce în ce mai greu de obţinut. în astfel de condiţii, este mai mult decât 
necesar un cadru legislativ care să clarifice problemele şi să legifereze relaţiile dintre creatorul popular - fie el 
meşter, fie sursă de informaţii despre tradiţie - şi cercetătorul ştiinţific. Pentru că una dintre problemele cele mai 
sensibile pe care le ridică cercetarea de teren este aceea privitoare la paternitatea informaţiei culese din teren. 
Informaţia, conservată pe peliculă video sau audio, face obiectul unei arhive etnografice şi este prelucrată de 
către specialist, care o foloseşte, de obicei, pentru a-şi susţine ideile. Desigur, de cele mai multe ori, acesta dă 
dovadă de suficient profesionalism şi spirit deontologic ca să citeze sursa, dar întrebarea care se pune aici este 
aceea dacă folcloristul cere întotdeauna permisiunea subiectului intervievat pentru a-i publica acestuia opiniile 
sau observaţiile. Pentru că, reîntorcându-ne la informaţiile cu caracter mai apropiat de cel ezoteric sau cele cu 
caracter strict personal, se înregistrează deseori cazuri în care subiectul ar vrea ca numele său să nu fie citat, 
pentru a nu stârni reacţii ironice sau voit exagerate, sau pentru a nu deveni ţinta unor eventuale represalii. Una 
dintre dilemele etnografilor este provocată aşadar de constatarea hamletiană dusă până la sfârşit: anume dacă 
subiectul cercetării se decide asupra faptului de a fi sau a nu fi informator, acest lucru este valabil şi în ceea ce 
priveşte utilizarea publică a informaţiilor oferite cercetătorului sau acesta trebuie să ceară acordul interlocutorului 
său pentru a folosi informaţiile primite? Din păcate, legea dreptului de autor 7 nu ne ajută prea mult în această 
privinţă, nestipulând concret nici o măsură în acest sens. Ceea ce intervine aici şi reglează într-o anumită 
măsură situaţia haotică creată, este doar responsabilitatea deontologică a culegătorului de folclor, care, pentru 
a-şi păstra credibilitatea şi pentru a-şi proteja cariera, va cita numele sau măcar iniţialele informatorilor săi, în 
aşa fel încât informaţiile să poată fi verificate la nevoie. Rămâne deschisă, în continuare, însă, discuţia pe care 
o provocam anterior: ce se întâmplă cu acei informatori care nu doresc să-şi decline identitatea, dar 
cercetătorului îi sunt imperios necesare informaţiile culese de la aceştia? Este unul dintre cele mai delicate 
momente ale relaţiei culegător/subiect, când cercetătorul are de ales între credibilitate sau carieră şi relaţia cu 
furnizorii de informaţii 8 . 

Din păcate însă, de cele mai multe ori, informatorul care oferă date despre tradiţii, obiceiuri sau texte este 
mult prea puţin scos în lumină, laurii revenind, în cea mai mare măsură, cercetătorului care prelucrează şi 
publică informaţiile. Tocmai de aceea, se cuvine ca viitoarele legi ale patrimoniului să definească mult mai larg 
categoria de creator popular, ţintind către statutul acestuia şi, de ce nu, spre prevederi legislative care nu doar 
să conserve şi să notifice informaţiile de cultură spirituală, ci chiar să-l protejeze pe el, pe informator. 


Note: 

1 Constantinescu, Nicolae, Predarea disciplinelor etnologice azi, ca modalitate de valorificare a culturii populare, in „Sinteze", 
CNCVTCP, Bucureşti, voi. 9/2002, p. 32. 

2 *“ „Monitorul Oficial al României", nr. 530/27 octombrie 2000. 

3 Bonte, Pierre; Izard, Michel, Dicţionar de etnologie şi antropologie, Editura Polirom, laşi, 1999, p. 385. 

4 Copans. Jean, Introducere in etnologie şi antropologie, Editura Polirom, laşi, 1999, p. 34. 

5 Idem, p. 41. 

6 Ibidem, pp. 41-42. 

7 *** Legea dreptului de autor şi a drepturilor conexe, în „Monitorul Oficial al României", nr 60/1996. 

8 Aceste aspecte o preocupă şi pe Narcisa Ştiucă, etnograf de teren, care le dezvoltă într-o lucrare menită să atragă atenţia tocmai 
asupra problemelor care se ivesc la conjuncţia caracterului ştiinţific datorat profesionalismului unei cercetări etnografice şi 
drepturile informatorilor anchetaţi, în condiţiile în care cadrul legislativ actual nu prevede deloc astfel de relaţii (Ştiucă, Narcisa, 
Patrimoniul cultural şi legile lui, în „Sinteze", CNCVTCP, Bucureşti, voi. 9/2002, pp. 53-57). 

Folclorul muzical instrumental din Bihor 


Melodiile instrumentale de joc în vestul Transilvaniei 

Prin melodii instrumentale de joc înţelegem un subgen sau o specie a folclorului muzical făcând parte din 
genul muzica de joc, situat la intersecţia categoriilor muzică instrumentală - dans popular. 

Muzica de joc există la nivelul unei zone, a unui sat, sub forma unui repertoriu specific de jocuri. în fiecare 
repertoriu zonal se poate contura un nucleu de jocuri ce reprezintă tradiţia locală, nucleu înconjurat de o serie 
de straturi ce reprezintă diferite împrumuturi mai noi, încă neasimilate pe deplin. Acest repertoriu de jocuri se 
caracterizează printr-o continuă transformare de interior, ce are drept consecinţă o extremă diversitate pe toate 
planurile. 

Muzicii instrumentale i s-a acordat de obicei mai puţină atenţie decât celei vocale, poate şi ca urmare a 
faptului că aceasta din urmă a trezit în ultima perioadă de timp interesul unor mai largi grupe de cercetători. 

Muzica instrumentală acompaniază jocul popular, manifestare de exaltare şi bucurie deplină a spiritualităţii 
comunităţii rurale, realizată cu mijloace de exprimare tradiţionale ce continuă să trăiască şi astăzi, în adevăratul 
înţeles al cuvântului, pe întreg teritoriul românesc. 

în subzonele poziţionate în partea de vest a ţării, şi facem referire aici la subzonele bihorene, vom întâlni 
jocuri populare specifice, în majoritatea lor dansuri în linie, dar şi în coloană. Dansurile din Bihor sunt, în 
majoritatea lor, dansuri ce se desfăşoară pe verticală, la care se adaugă preponderenţa hotărâtă a mişcării 
picioarelor şi în general a mişcărilor concretizate sonor, de unde şi pronunţatul lor caracter de ritmicitate. 

Ritmul dansului bărbătesc este totdeauna mai variat, fiind un produs al divizării valorilor ritmice de bază. în 
dansul femeii, ritmul se prezintă mai uniform, tinzând spre păstrarea valorilor de bază. Pe întreg ansamblul 
dansului, suprapunându-se peste ritmul muzicii, bătăile în cizme, pintenii şi suprapunerea unor variante de cuplu 
fac ca poliritmia să se amplifice într-un mod extrem de complex. 

Recenta influenţă resimţită în partea sudică a Bihorului din zona montană Albac, zonă folclorică moţească 
ce cu timpul şi-a extins influenţele spre câmpie, face ca în subzona localităţilor Vaşcău - Ştei să găsim astăzi şi 
jocuri populare moţeşti de perechi, pe numele lor de obârşie - ţarine, şi în acelaşi context, bine-cunoscutul 
instrument de suflat, taragotul, ce susţine partea solistică muzicală a acestor jocuri; este vorba, desigur, de o 
excepţie, pentru că, după puţinele aşezări unde am întâlnit acestă influenţă muzical-coregrafică, vom admite că 
excepţia întăreşte şi aici o regulă: aceea a purităţii nealterate, pe întregul teritoriu bihorean, a repertoriului 
caracteristic. în zona Vaşcău vom contura „frontiera de nord” a taragotului, instrumentul muzical care evoluează 
cu atâta strălucire în Banat. 

Jocurile populare sunt însoţite de strigături, denumite în Bihor descântece. Acestea au o răspândire 
generală şi sunt urmate pe timpul desfăşurării dansului de interjecţii sau şuierături. Conţinutul lor liric, dar de cele 
mai multe ori satiric, face ca acestea să fie adesea gustate de către dansatorii activi care se întrec în creaţii de 

acest gen pe timpul dansului şi, în acelaşi timp, de către spectatorii pasivi care iau parte la horă. Hora satului, 
pe numele ei bihorean la higheghe (termenul popular pentru vioară), era până nu demult o manifestare nelipsită 
în cadrul comunităţilor săteşti din Bihor. Ritmul descântecelor se adaptează la pulsaţiile de bază ale melodiei, 
iar versurile strigăturii sunt structurate tetrapodic, câte 7 sau 8 silabe cuplate prin rime, respectând regulile 
generale ale versificaţiei. 

Instrumente folosite în practica populară 

în general, acompaniamentul melodic al dansurilor populare este executat vocal sau instrumental. 
Acompaniamentul vocal se întâlneşte în ţara noastră doar la câteva jocuri de femei, unde dansatoarele îşi cântă 
singure melodia. Acompaniamentul instrumental poate să fie asigurat, la rândul lui, de un singur instrument 
(fluier, cimpoi, vioară sau taragot). în prezent, în acompanierea jocului popular predomină formaţiile 
instrumentale ce au în componenţă un instrument solistic şi cel puţin încă unul care asigură acompaniamentul 
ritmic sau ritmico-armonic. 

Dintre cele mai vechi instrumente de acompaniament la români vom aminti aici cobza şi dintre cele mai noi, 
contra, contrabasul, chitara, ţambalul şi acordeonul. Nu putem să nu amintim acompaniamentul ritmic, deoarece 
în unele zone folclorice româneşti el are un rol foarte important. 

în Bihor, de cele mai multe ori, doba secondează vioara cu goarnă, şi numai dacă formaţia poate deveni 
una mai mare au loc completări cu instrumente armonice de tip contră şi begheauă (n.n. - pe alocuri broancă, 
un violoncel sau contrabas mic cu două sau trei coarde, în general bătute sau pişcate cu un băţ). 

Vioara, invenţie italiană din secolul al XVI-lea, pătrunde în muzica populară românească şi înlătură în scurt 
timp de la joc fluierul, răspunzând unei etape noi în evoluţia folclorului muzical. Niciun instrument nu a fost 
preluat însă cu atâta uşurinţă şi iubit atât de profund de muzicanţii noştri tradiţionali ca vioara, instrument bine¬ 
cunoscut astăzi, la care muzica noastră folclorică face adesea referire. 

Vioara clasică, „europeană”, cum o denumeşte Bela Bartok, pătrunde la noi începând din veacul al XVIII- 
lea şi este aproape nelipsită din mâna muzicanţilor de meserie. Ea s-a împământenit datorită multiplelor ei 
posibilităţi artistice. Documentele vremii dovedesc că vioara era la începutul secolului al XlX-lea răspândită în 
toate provinciile ţării, devenind instrumentul muzical lăutăresc cel mai folosit. 

De foarte multe ori, împrumutând instrumentele muzicale străine, se poate întâmpla ca acestea să fie 
modificate, transformate sau mai bine zis „adaptate" cerinţelor autohtone. 

Astfel apar instrumentele diversificate, în familia viorii putându-se remarca vioara cu teluri în unele părţi 
ale Făgăraşului şi Târgoviştei, cu coarde suplimentare de rezonanţă şi acordaj specific sau vioara preparată din 
Ţara Oaşului, supusă unor serioase modificări organologice. Dintre toate instrumentele transformate, vioara cu 
goarnă din Bihor este cea mai interesantă; vioara „cu pâlnie" sau „cu goarnă" este o vioară ciudată ce are un 
cornet metalic ori chiar două, îndreptate în direcţii diferite, pentru direcţionarea sunetului. Aceste elemente din 
metal substituie cutia de rezonanţă a viorii originale; ea este întâlnită foarte des în zona folclorică Bihor, unde 
s-a împământenit de-a dreptul, deşi este un instrument de import ca şi concepţie. 

Rezultatele cercetărilor întreprinse arată că această vioară are drept strămoş violina inventată la 1895 de 
Charles Stroh, la Londra, pe nume Sfrov/'o/; ea va fi răspândită în întreaga Europă după anul 1905, când fiul 
inventatorului va începe manufacturarea ei. După anul 1920, întâlnim „vioara-radio" sau „vioara Tiebelofon", cum 
a fost denumită la începuturi pe la noi, în magazinele comercianţilor de instrumente muzicale, de exemplu „Casa 
de muzică - David" din Cluj. Numele acestui instrument, adaptat graiului bihorean, a devenit astăzi, higheghe 
cu goarnă şi a fost întâlnit în majoritatea localităţilor vizitate pe parcursul cercetărilor noastre. 

Perpetuarea construcţiei unui număr mare de viori cu goarnă, de ordinul sutelor şi chiar a miilor de bucăţi, 
se datorează în prezent constructorilor amatori bihoreni a căror muncă neobosită de construcţie face ca acest 
instrument să fie bine cunoscut lumii întregi ca făcând parte din patrimoniul cultural al Bihorului. 

Tehnica instrumentală tradiţională 

în toate culturile orale, iniţierea în tehnica instrumentelor se face într-un mod diferit faţă de ceea ce se 
practică în şcolile de specialitate. Aici, performanţa este clădită bazându-se doar pe înzestrare nativă şi logică. 

Prin contrast, iniţierea, în lipsa metodelor didactice, se practică „după ureche". Viitorii muzicanţi populari 
trebuie să aibă un auz muzical deosebit, o intuiţie ieşită din comun, o memorie excepţională, deoarece acestea 
sunt singurele pietre ce le pot pune la temelia formării lor ca instrumentişti. 

Metodele prin care aceştia ajung să dobândească o tehnică instrumentală proprie sunt dificile şi se reflectă 
în foarte mulţi ani de cântat în cadrul horelor şi petrecerilor populare, care nu au niciodată limite orare de timp. 

în perioada învăţării, muzicantul trebuie să reproducă cu exactitate tot ceea ce aude, practicând la început 
obişnuitul „furt" al meseriei de la cei experimentaţi, pentru a-şi forma acea logică proprie cu ajutorul căreia să se 
descurce în noianul de noţiuni primite toate dintr-o dată, toate acestea petrecându-se de obicei fără a primi 
niciun fel de explicaţii. încercând să imite prin mijloace proprii diverşi instrumentişti cunoscuţi, muzicantul în 
formare are de înfruntat rigorile şi severitatea învăţării prin acest mod. Astfel, selecţia practicanţilor devine una 
foarte dificilă. 

Lăutarii noştri, cei care reuşesc să depăşească procesele formării profesionale şi devin cu adevărat 
instrumentişti, vor ajunge adesea să folosească toate resursele cunoscute ale instrumentului: coardele duble, 
sunetele supraacute cântate dincolo de poziţiile practicate de instrumentiştii profesionişti de la „sectorul clasic”, 
pizzicatto-ul executat atât cu mâna dreaptă, cât şi cu cea stângă, variante de staccatto, spiccatto, alunecări pe 
coarde şi mereu acel vibrato popular specific, inconfundabil pentru cunoscători. 

Mai mult, ei caută să îmbogăţească mijloacele de expresie artistică ale viorii prin fel de fel de artificii, 
punându-le cât mai deplin în slujba intonaţiilor cântecului popular. 

Aceşti lăutari semiprofesionişti întâlniţi îndeosebi în satele ardeleneşti, fie români, fie ţigani, execută 
repertoriul de cântece şi jocuri al colectivităţii din care fac parte. 

Dorel Codoban - constructor şi interpret la vioara cu goarnă 

Film documentar realizat în localitatea Lazuri de Roşia, judeţul Bihor, în anul 2004 - 45 de minute 

Informator: Dorel Codoban, 58 de ani, constructor şi instrumentist-interpret 

Instrument: vioară cu goarnă 

„Am început de la 11 ani. Am învăţat să cânt de la dascălul din sat. Am văzut o vioară la el şi din momentul 
acela nu mi-am mai luat gândul de la ea. După ce mama mi-a spus că numai ţiganii cântă la hidede, la 
insistenţele mele, mi-a procurat o vioară de la pocăitul llie. Pentru a o plăti, a vândut o capră. Pe la noi nu erau 
muzicanţi în vremea aceea, numai la fluier şi la cimpoi mai cânta cineva, aşa că, pentru a învăţa, am mers la 
ţiganii din comuna Roşia, sus pe deal, ducându-le brânză, ouă şi slănină pentru a-mi arăta şi mie cum se cântă." 

Bun cunoscător al instrumentului său, precum şi al repertoriului folcloric bihorean din zona Roşia, Dorel 
Codoban, subiectul nostru, ne cântă la viorile sale cu goarnă şi apoi ne povesteşte pe parcursul a 45 de minute 
despre obiceiuri şi tradiţii uitate cu un entuziasm de tinereţe, în etapa finală a filmului dezvăluindu-ne că acum 
are „şaizeci de ani fără doi" (n.n. - 2004). 

Adevărat rapsod al „Apusenilor de vest”, execută melodiile foarte îngrijit, dovedindu-se un bun instrumentist, 
exemplificând muzical multe din obiceiurile locului, cum ar fi: Aleruitul miresii, ce însemna „schimbarea miresei 

din port fetesc în port nevestesc", sau Cântecul de seceriş, când.cine ave’ de tăiet grâu, invita din sat femei 

cu secera şi iele cânta cu gura şi io cu vioara!". 

Filmul documentar realizat la Roşia dezvăluie amănunte din viaţa unui om simplu, ce şi-a dedicat viaţa 
proprie nu doar cântatului la un instrument muzical popular, ci şi construirii şi prezentării acestuia cu ocazia 
diferitelor spectacole folclorice şi a târgurilor populare meşteşugăreşti, lumii întregi. 

Bibliografia etnografiei şi folclorului românesc: 
probleme de metodă şi tehnică a cercetării 


într-un ritm extrem de lent - primul volum din Bibliografia generală a etnografiei şi folclorului românesc 
(1800-1891), redactor Adrian Fochi, cuvânt înainte de Mihai Pop, prefaţă de A. Fochi, a fost publicat în 1968, al 
doilea (1892-1904), coordonare şi cuvânt înainte de Adrian Fochi, ediţie îngrijită şi prefaţă de Iordan Datcu, în 
2002 - acest indispensabil instrument de lucru al oricărei discipline ştiinţifice se construieşte din bucăţi, graţie 
eforturilor unor cercetători dăruiţi şi conştienţi de importanţa lui capitală pentru progresul studiilor în domeniul 
particular al ştiinţelor sociale şi umaniste pe care îl constituie etnografia şi folclorul. 

Cu timpul, Bibliografia s-a împlinit cu alte volume, ajungând până în apropierea vremurilor de astăzi, dar 
lăsând în urmă cei circa 25 de ani (1904-1930) la care s-a lucrat, din câte se pare, dar care au dispărut în 
„valurile vremii", şi alte câteva decenii, mai dincoace, de la începutul anilor 70 până în prezent, cărora nu le-a 
venit încă rândul. 

Este de aşteptat, aceasta fiind chiar menirea unei astfel întreprinderi, ca o asemenea lucrare ştiinţifică, un 
inventar obiectiv al scrierilor despre folclor, etnografie, artă populară, alcătuit după norme riguroase şi urmând 
tipare prestabilite, să reflecte mişcarea de idei din interiorul disciplinei, inclusiv preocupările, realizările şi 
neîmplinirile în planul metodelor şi tehnicilor de construire a documentului etnologic şi de interpretare riguroasă 
a acestuia, aspect asupra căruia se opreşte comunicarea de faţă. 


Intră în abc-ul cunoştinţelor despre istoria ştiinţelor că trei sunt condiţiile sine qua non ale constituirii 
acestora: definirea cât mai exactă a domeniului, a obiectului de studiu, utilizarea unor metode şi tehnici de 
cercetare adecvate obiectului şi elaborarea instrumentelor de lucru specifice. Folcloristica şi etnografia 
românească au parcurs, în timp, etapele necesare emancipării lor ca discipline ştiinţifice autonome, contribuţii 
notabile având, în acest sens, mari cărturari şi specialişti de la B. P. Hasdeu şi Ovid Densusianu la C. Brăiloiu, 
D. Caracostea, P. Caraman, I. Muşlea, Romulus Vuia, în epoca interbelică şi, pe urmele lor, Ovidiu Bârlea, Vaier 
Butură, Adrian Fochi, Mihai Pop, Gheorghe Vrabie, Ion Vlăduţiu, Romulus Vulcănescu, dintre cei care nu se mai 
află printre noi, apoi Al. I. Amzulescu, Iordan Datcu, D. Pop, Ion Taloş şi alţii (scuze pentru inevitabilele omisiuni, 
dar cei care sunt în profesie îi cunosc bine pe „ctitori”), precum şi reprezentanţi ai generaţiei imediat următoare, 
a „şaizeciştilor", şi chiar mai tineri. 

Sigur că necesitatea elaborării unor istorii ale disciplinei, a unor dicţionare de personalităţi şi a unei 
bibliografii a scrierilor din domeniu s-a impus abia atunci când etnografia şi folcloristica se vor fi înfiripat 
îndeajuns, nu doar ca număr de contribuţii, dar şi, mai ales, ca substanţă, trecându-se de la culegerile 

întâmplătoare la marile colecţii de literatură şi muzică populară, şi de la comentariile mărunte la marile studii de 
orientare şi de sinteză care le vor marca destinul. 

Instrument de lucru pentru a cărui utilitate nu este, cred, nevoie de nicio pledoarie, bibliografia - una bine 
făcută - stă mărturie mersului disciplinei în timp şi reprezintă sprijinul cel mai preţios pe care autorii de studii 
particulare sau de sinteze cuprinzătoare îl pot primi în munca lor. Primele „Note bibliografice", care se situează 
la începutul bibliografiei curente a folclorului românesc, au fost publicate de către S. Teodorescu-Kirileanu, în 
prima revistă specializată de folclor, de tradiţii şi artă populară, „Şezătoarea" (1892-1929), în 1902. Printr-o 
întâmplare fericit-nefericită exact la o sută de ani de atunci vedea lumina tiparului cel de-al doilea volum din 
Bibliografia generală a etnografiei şi folclorului românesc (1892-1904), realizată de un grup de cercetători sub 
conducerea lui Adrian Fochi (1920-1985), acelaşi dăruit om de carte care girase şi primul volum, Bibliografia 
generală a etnografiei şi folclorului românesc I (1800-1891), cuvânt înainte de Mihai Pop, prefaţă de A Fochi, 
Editura pentru Literatură, Bucureşti, 1968, XVI+739 p. 

Teoretic, principiile elaborării unei bibliografii a folclorului românesc fuseseră formulate, cu 20 de ani înainte 
de apariţia primului volum, de Mircea Tomescu în studiul Bibliografia folclorului românesc apărut în primul şi 
unicul număr al revistei „Cercetări folclorice" (1947). Adrian Fochi elabora, la începutul muncii de despuiere a 
materialelor din biblioteci şi arhive, un Proiect pentru schema de clasificare a Bibliografiei generale a etnografiei 
şi folclorului românesc, apărut în „Revista de folclor" nr. 1-2, 1960. Schema ca atare se regăseşte în sumarul 
primului volum şi este respectată întocmai şi în cel de-al doilea, cuprinzând următoarele capitole mari: „I. 
Generalităţi"; „II. Etnografie"; „III. Demografie şi antropologie"; „IV. Artă plastică populară"; „V. Folclor"; „VI. Acţiuni 
de valorificare a etnografiei, artei populare şi folclorului"; „VII. Folclor străin". 

Sigur că, pe măsura înaintării în timp, volumul scrierilor consacrate culturii populare creşte exponenţial. 
Munca de bibliografiere este una de regularitate şi durată. Ea cere oameni pregătiţi, timp şi bani. Cere 
coordonare, disciplină şi spirit de sacrificiu, calităţi care se regăsesc în persoana lui Ion Muşlea care, împreună 
cu o mână de colaboratori, a acoperit perioada 1930-1955 în Bibliografia folclorului românesc 1930-1955 
întocmită de Ion Muşlea şi colaboratorii săi (Laurenţiu F. Nemeş, Th. Mihăilescu, Septimiu E. Martin, Ion Mărcuş, 
pentru anii 1930-1943 şi Teodor Onişor, Farago Josef, apoi Ion Taloş, A. Reischel şi Farago Josef, Victor Oprişiu, 
Nicolae Dunăre, pentru anii 1945-1955), publicată, într-o ediţie îngrijită şi cu un Cuvânt înainte de Iordan Datcu, 
la Editura Saeculum I.O., Bucureşti, 2003, 286 p. 

Ion Muşlea (1899-1966) a fost unul dintre echipierii de bază ai lui Adrian Fochi în realizarea primelor două 
volume ale Bibliografiei generale a etnografiei şi folclorului românesc, dar până la lansarea proiectului academic 
el lucrase, la Cluj, la bibliografia curentă, editând, în „Anuarul Arhivei de Folclor", I - VII, bibliografia pe anii 1930- 
1943, iar după ce publicaţia clujeană şi-a încetat apariţia, în „Revista de folclor" nr. 1-2, 1056 şi nr. 1, 1957, 
bibliografia pe anii 1944-1950 şi, respectiv, 1951-1955, în total, cum se vede, 25 de ani de folcloristică 
românească. Dar ce ani! Războiul, Dictatul de la Viena, mutarea Universităţii şi, implicit, a bibliotecii din Cluj la 
Sibiu, cu limitarea nedorită a accesului la publicaţii, sfârşitul războiului, instaurarea puterii democrat-populare, 
comunismul, proletcultismul etc. 

Este de aşteptat, aceasta fiind chiar menirea unei astfel întreprinderi, ca o asemenea lucrare ştiinţifică, un 
inventar obiectiv al scrierilor despre folclor, alcătuit după nişte norme riguroase şi urmând tipare prestabilite, să 
reflecte mişcarea de idei din interiorul disciplinei, dar pare mai puţin previzibil ca aceasta să restituie şi ceva din 
tumultul epocii. 

Cât priveşte primul aspect, de notat ar fi faptul că, deşi foarte riguros gândită, schema de clasificare a 
materialului nu e una rigidă, ci una destul de flexibilă, reflectând, în fond, situaţia de fapt a cercetării. Astfel, de 
la an la an, s-au adăugat secţiuni noi. în raport cu bibliografia pe anul 1930, în anii următori au apărut secţiunile 
„Colinde. Folclor religios", „Magie. Medicină populară. Descântece", „Viaţa satului. Psihologie populară" şi 
„Geografie umană. Păstorit"; în anii 1933-1934 anumite contribuţii sunt grupate sub titlul „Monografii săteşti şi 
regionale care cuprind şi folclor", iar în 1936-1937 la capitolul „Magie. Medicină populară. Descântece" se 
adaugă „Mitologia". După război, în schimb, unele secţiuni dispar, „din lipsă de material"; este cazul, în 
bibliografia pe anii 1951-1955, diviziunilor privitoare la „Sărbători", „Colinde", „Descântece", „Magie", puţinele 
menţiuni fiind reţinute, totuşi, în capitolul „Diverse", „atât de criticat pe vremuri". „Lipsa acestor capitole - comenta 
discret Ion Muşlea - este grăitoare pentru noua orientare a cercetărilor noastre de folclor'’. „Noua orientare" 
însemna, în fapt, impunerea unui program clar de ideologizare, de sovietizare a cercetării şi în acest domeniu. 

Reţin, spre exemplificare, poz. 76 din cap. III. Domeniu, principii, metodă: Astahova, A. M. însemnătatea 
lucrărilor lui I. V. Stalin despre problemele de lingvistică pentru dezvoltarea ştiinţei despre creaţia populară 
poetică, traducere din ruseşte ..., în „Studii şi cercetări de istorie literară şi folclor", 1 (1952), pp. 145-159; poz. 
84. Lucrările lui I. V. Stalin despre lingvistică şi însemnătatea lor pentru folclor..., idem, 2 (1953), pp. 258-259; 
la fel, poz. 82. Grosu, Mitu. Concepţia sovietică despre folclor (rezumat al comunicării ţinute la 24 X11951), idem, 
2 (1953), pp. 247-248. Acum se înregistrează studii, articole şi texte despre „folclorul nou", despre „cântecele de 
viaţă nouă", despre „partid" (vezi poziţiile 100,123,141, 147,148,149 ş.a.). Şi acesta era doar începutul! 

Dacă scrierile despre folclor din cei 25 de ani amintiţi mai înainte au încăput în ceva mai mult de 260 de 
pagini, „recolta" următorilor nouă ani (1956-1964) este mult mai bogată. Bibliografia generală a etnografiei şi 
folclorului românesc 1956-1964, redactori şi coordonatori Dan Bugeanu, Elena Dăncuş, Adrian Fochi, Ion Taloş, 
ediţie îngrijită şi prefaţă de I. Oprişan, Editura Saeculum I.O., Bucureşti, 2004, se întinde pe peste 700 de pagini, 
pentru ca următoarea secvenţă temporală, de numai cinci ani (1964-1969), realizată de Elena Dăncuş (redactor 
şi coordonator), ediţie îngrijită de I. Oprişan, Editura Saeculum I.O., 2005, să se arate a fi şi mai productivă, 
reţinând peste 10.000 de titluri cuprinse în 696 p. + Indice de nume, p. 697-735. 

Deşi gândită unitar de la început, fiind realizată pe bucăţi, în etape şi sub redacţii diferite, Bibliografia... 
prezintă unele inconsecvenţe în ceea ce priveşte păstrarea unor rubrici, poate şi ca urmare a lipsei, în perioadele 
investigate, a unor materiale care să fi intrat în profilul respectivelor rubrici. Astfel, în voi. I şi II, redactate de 
Adrian Fochi, secţiunea I „Generalităţi", subdiviziunea „Teorie, principii, metodă" cuprinde 45 de intrări (voi. I) şi 
11 titluri (voi. II), în Bibliografia Muştea (1930-1955) în anul 1930 apare rubrica „III. Domeniu. Principii. Metodă" 
cu 7 titluri, în 1931, idem, cu 10 intrări, în 1932 la numele rubricii se adaugă „Bibliografie" (12 titluri), în 1935 se 
revine la „III. Domeniu. Principii. Metodă" (33 de titluri), alcătuindu-se o secţiune separată, „IV. Bibliografie" (9 
titluri) etc., în 1956 se păstrează rubrica „I. Bibliografie" şi apare sub „III. Despre culegerea folclorului. 
Chestionare. Congrese" (6 intrări), în 1957, un capitol introductiv „I. Studii folclorice şi etnografice cu caracter 
general" cuprinde în subtitlu „Principii, domeniu, metodă. Instrumente de lucru", care dispare în 1958, fiind reluat 
în 1959-1960 şi în anii următori sub numele de „I. Baza tehnică de documentare ştiinţifică folclorică şi 
etnografică", care se va păstra, cu mici variaţii, în continuare. 

Indiferent de poziţia pe care o deţin în schema clasificatoare a Bibliografiei, lucrările cu caracter teoretic, 
privind aspectele de metodă a culegerii, înregistrării, editării, valorificării folclorului, artei populare, culturii 
populare în general nu lipsesc şi ele indică foarte clar stadiul dezvoltării disciplinelor de profil, problematica la zi 
a acestora, soluţiile şi sugestiile privind aspectele practice ale cercetării. Nu este astfel de mirare să constatăm 
că lunga perioadă a începuturilor, 1800-1891 (voi. I), este dominată de o serie de „apeluri", îndemnuri, chemări 
pentru strângerea literaturii populare în special, dar şi a muzicii, artei populare, mitologiei etc. (v. „Cap. C. Istorie 
etnografică şi folclorică 1. Chestionare, apeluri, alte instrumente de lucru", poz. 60-91, în care întâlnim numele 
cunoscute ale lui George Bariţiu, Hasdeu, S. FI. Marian, dr. At. M. Marienescu, Cr. S. Negoescu, loan Pop- 
Reteganul, I. G. Sbiera, Către iubitorii scripturii năciuneşti şi sporitorii binelui obştesc etc.). în plan teoretic, 
epoca este dominată de polemica deschisă în legătură cu modul de publicare a poeziilor populare, în forma lor 
„brută", adică aşa cum au fost auzite de către culegători, sau „prelucrate", revizuite, aşa cum susţinea At. M. 
Marienescu (v. Poz. 41,42,43), dispută care va culmina cu studiul de la poz. 53, al lui M. Schwartzfeld, Poesiile 
populare colecţia Alexandri sau cum trebuie culese şi publicate cânticele populare, „Contemporanul” nr. 7 
(1888), pp. 80-96 (tipărit şi separat, Tipografia D. Gheorghiu, laşi, 1889, cu numeroase ecouri în presa vremii), 
urmat de un răspuns polemic al autorului (poz. 64), Vasile Alecsandri sau meşterul drege-strică şi apărătorii săi, 
„Revista olteană", 2 (1889), pp. 154-163, 214-228, 253-266, tipărit separat la Tip. Lit. Naţionale, R. şi I. Samitca, 
Craiova, 1889, 36 p. 

în perioada imediat următoare, numărul „apelurilor' 1 însoţite de chestionare şi alte instrumente de lucru 
sporeşte. în 1898, Ministerul Cultelor şi Instrucţiunii Publice publică un Chestionar folcloristic (Bibliografia..., voi. 
II, 2002, poz. 64) care este denunţat ca un plagiat după Artur Gorovei, Chestionar pentru tradiţiunile populare, 
„Şezătoarea" 1 (1892-1893) (v. poz. 75 şi 104, Un plagiat oficial, „Şezătoarea" 5 (1989-1899), pp. 95-96. Tot în 
„Şezătoarea" 1 (1892-93), 2-3, M. Lupescu publică un Apel către învăţători în care „Precizează ce materiale să 
se culeagă şi ce reguli trebuie observate ca metodologie de culegere” (Idem, poz. 83), acelaşi revenind cu alt 
„Apel către învăţători pentru culegerea folclorului", publicat sub un titlu semnificativ: Comorile populare se 
prăpădesc! (poz. 84). Epoca este dominată de Nicolae Densuşianu, Chestionar despre tradiţiunile şi antichităţile 

ţărilor locuite de români, 1895, la care se adaugă, cu o altă dimensiune, „Apelul lui Spiru Haret pentru culegerea 
folclorului, pe baza unui chestionar tip", Folclorul românesc, „Telegraful român” 46 (1898) (poz. 73), cereri de 
sprijinire a acţiunii începute de luliu A. Zanne de publicare a corpusului Proverbele românilor (poz. 63), iniţiative 
personale extrem de interesante, precum apelul lansat în 1897 de Simion Stoica „pentru întocmirea unei lucrări 
despre «Dietetica populară»" (poz. 60), atestând, deci, preocupări pentru alimentaţia tradiţională, sau altul de 
culegere a „datelor statistice privitoare la starea economică a românilor din Transilvania şi Ungaria; despre portul 
naţional; obiceiuri „stricăcioase"; „bolile cele mai răspândite şi tratarea lor" (poz. 99. Statistică economică, 
„Transilvania" 34 (1903), pp. 172-185). Un altul, nu ştim cine, lansează un „Chestionar pentru adunarea de 
informaţii despre ţest” (poz. 102 Ţestul, „Rev. Crit.-Lit." 1 (1893) 240), un T. Raica din Ploieşti cere informaţii 
despre Ungurii in literatura noastră populară (poz. 95 şi 103), dr. Petru Barbu „cere informaţii etnografice şi 
folclorice despre «nedei»" (poz. 61, „Tribuna" 10 (1893), 163), G. Coşbuc, Ang. Demetriescu, Ovid Densusianu 
şi C. Rădulescu-Motru (intră în funcţie şi artileria grea!) publică un Chestionar privitor la psihologia poporului 
român, „Noua Rev. Română" 1 (1900), nr. 12 (vezi poz. 66) căruia îi răspunde în mai multe numere consecutive 
din „Tel. Rom." 48 (1900) un Neculau Măneguţiu (poz. 89) şi multe altele. 

Bătălia metodologică se dă în jurul transcrierii exacte a textelor culese (poz. 47. Cum nu trebuie să se 
culeagă materialul folcloristic, „Noua Rev. Română" 4 (1901), nr. 37, p. 4-29, „împotriva intervenţiilor în text. 
Exemplifică negativ cu culegerile Elenei Sevastos şi ale lui V. A. Urechea"), militându-se pentru un anumit tip de 
autenticitate, mai ales în ceea ce priveşte transcrierea textelor literare, purtătorul de cuvânt al acestei orientări 
fiind în epocă acelaşi M. Schwarzfeld cu o notă - Estetica şi literatura populară, „Ţara" 1 (1894), nr. 10, „Metoda 
culegerii şi publicării folclorului" (poz. 53). De reţinut ar fi, la acest sfârşit de secol XIX, referirea la utilizarea 
fonografului în culegerea folclorului (poz. 51. Nou metod pentru colectarea poeziilor şi cântecelor populare, 
„Telegraful Român” 46 (1898), 203, începutul preocupărilor pentru cartografierea documentelor etnografice şi 
folclorice (vezi poz. 78) [Hermann Antal], Munkatory [Programul Comisiei etnografice a Societăţii carpatice 
Transilvane], ,,Erd[elyi] Nep[ei]" 1 (1898) 2-3, „întocmirea hărţii etnografice a Transilvaniei; întocmirea de 
chestionare folclorice şi etnografice în toate limbile vorbite în Transilvania. Pentru partea românească e delegat 
Moldovan Gergely" - un proiect extrem de modern, pentru vremea aceea; ar fi mai mult decât util să aflăm ce 
s-a întâmplat cu el. 

Peste 25 de ani, Bibliografia 1930-1955 indică o linie de continuitate cu secolul trecut sub aspectul lansării 
de noi chestionare (în Bibliografia... pe anul 1930, Ion Muşlea, Apel către intelectualii satelor. Cu prilejul înfiinţării 
Arhivei de Folclor a Academiei Române şi Gh. D. Mugur - V. Voiculescu, Chestionar folcloristic, în 1931-32, din 
nou I. Muşlea, Culegeţi folclor!, în „Satul şi Şcoala" I (1931-32), pp. 9-11. Capătă o pondere din ce în ce mai 
mare contribuţiile venind din partea reprezentanţilor Şcolii Sociologice: C. Brăiloiu vine cu precizări în legătură 
cu Societatea Compozitorilor Români. Arhiva de folclor, „Boabe de grâu" II (1931), G. Breazul scrie despre 
Arhiva fonogramică, Idem, III (1932), Anton Golopenţia, cu informaţii despre Atlasul folcloric al Germaniei, 
„Arhiva Socială" X (1932), apoi, în 1936-37, câteva chestionare cu un profil deosebit: Ştefania Cristescu, 
Chestionarul pentru studiul credinţelor, practicelor şi agenţilor magici în satul românesc, „Sociologie 
românească" I (1936), nr. 4, pp. 36-38; Traian Herseni, Chestionar privitor la grupurile de copii, idem, nr. 1, 
pp. 53-54; Henri H. Stahl, Chestionar pentru studiul vecinătăţilor, idem, pp. 54-55 etc., iar în 1938 Apostol D. 
Culea, Cântecele copilăriei şi ale tineretului. „Trebuie luată o iniţiativă pentru restaurarea cântecului popular 
acolo unde el este ameninţat cu dispariţia sau trivializarea. Tineretul trebuie deprins cu cunoaşterea cântecelor 
locului natal", „Căminul Cultural" IV (1938), 77-81; Dumitru Imbrescu, Cum se face o bună culegere de folclor. 
„Indicaţii sumare pentru culegătorii de folclor. Preconizează transcrierea fonetică, cu semne diacritice, a 
folclorului necântat, iar în ceea ce priveşte folclorul muzical, înregistrarea lui ca muzică şi text" (Idem, pp. 81- 
82); Romulus Vulcănescu, Chestionar mitologic. Târgovişte, 1938. „întrebări. 1. Despre Dumnezeu; 2. Despre 
Scaraoski; 3. Despre Maica Domnului; 4. Despre Mamarca (mama dracilor); 5. Despre Sfinţi şi Sfinte; 6. Necuraţi 
etc. Şi îndrumări pentru răspunsuri" etc. 

Din motive nu neapărat aleatorii şi pe care ar trebui să le depistăm, studiile sau simplele articole pe tema 
culegerii, arhivării, valorificării prin publicare a folclorului aproape că dispar în perioada 1956-1964; poate, mă 
gândesc, că nou-înfiinţatele institute specializate de istorie literară şi folclor mai întâi, de folclor, ceva mai târziu, 
să fi preluat responsabilităţile în acest domeniu şi „îndrumarea" să se fi făcut prin alte canale (instruiri, circulare 
etc.). Oricum, nevoia elaborării unor lucrări cu caracter normativ avea să fie împlinită de doi dintre liderii 

cercetării folcloristice româneşti - Mihai Pop şi Ovidiu Bârlea - care dau la lumină cele două lucrări cu caracter 
teoretic şi aplicat, îndreptar pentru culegerea folclorului, Comitetul pentru Cultură şi Artă, Casa Centrală a 
Creaţiei Populare, 1967, 111 p. şi, respectiv, Metoda de cercetare a folclorului, Editura pentru Literatură, 1969, 
326 p., convergente, din punct de vedere teoretic, dar adresându-se fiecare altui sector al cercetării. 

Oprim însemnările aici. Ce încheiere s-ar putea trage din aceste spicuiri din cele cinci volume ale 
Bibliografiei (generale a etnografiei şi) folclorului românesc răsfoite cu destulă atenţie şi interes? întâi că 
problemele de metodă şi tehnică a culegerii, publicării, arhivării, valorificării documentelor etnofolclorice au stat 
în permanenţă în atenţia specialiştilor, parcurgerea fişelor bibliografice constituind baza unei istorii critice a 
cercetării etnologice româneşti, de la origini până în zilele noastre. Căci, oricât ne-am feri să o spunem, 
folcloristica, etnografia, etnologia românească nu beneficiază, încă, de o sinteză critică, cele două încercări de 
până acum - Gheorghe Vrabie, Folcloristica română, 1968 şi Ovidiu Bârlea, Istoria folcloristicii româneşti, 1974 
-, extrem de utile şi de binevenite la timpul lor, chiar temerare, dacă ne gândim la vremurile în care au apărut, 
au căpătat deja patina vremii şi, mai ales, s-au oprit la stadii ale folcloristicii noastre de acum depăşite. 

în al doilea rând, având la îndemână toată această imensă informaţie bibliografică, ar trebui văzut ce s-a 
ales, ca să spunem aşa, din admirabilele iniţiative, private sau instituţionale, privind colectarea materialelor 
folclorice, lansate pe durata unui secol şi mai bine de cercetare etnologică, cum s-au materializat acele 
chestionare şi îndemnuri în colecţii, lucrări monografice, studii etc. în unele cazuri, ca să dăm câteva exemple, 
răspunsul este evident. O parte, cel puţin, din răspunsurile primite de B. P. Hasdeu la Chestionarele sale au fost 
folosite de el însuşi în Etymologicum Magnum Romaniae, altele au fost valorificate, mult mai târziu, de I. Muşlea 
şi Ov. Bârlea în Tipologia folclorului românesc din răspunsurile la Chestionarele lui B. P. Hasdeu, 1971 şi de I. 
Oprişan în volumele B. P. Hasdeu, Omul de Flori. Basme şi legende populare româneşti, 1997 şi Soarele şi 
Luna. Folclor tradiţional în versuri, 2 voi., 2002. La fel, o parte cel puţin din răspunsurile primite de Romulus 
Vulcănescu la Chestionarul său din 1938 au intrat în marea sinteză Mitologie română, 1985 etc. etc. 

în al treilea rând, faptul că, iată, astăzi repunem în discuţie aceeaşi problemă a metodelor şi tehnicilor de 
constituire a documentului etnofolcloric înseamnă că mai este ceva de făcut şi, din nou, scrutarea informaţiei 
bibliografice, citirea ei prin grila cunoştinţelor noastre de acum, scoaterea în evidenţă a unor aspecte care poate 
au anticipat puncte de vedere de neînţeles pentru vremea când au fost formulate ar împinge cercetarea înainte 
şi ar aşeza-o la locul cuvenit. 



Prof. dr. Gheorahe DEACONU 


Etnologia aplicată 

- Repere conceptuale şi metodologice 


Etnologia, ca ştiinţă a culturii populare, s-a constituit şi s-a dezvoltat pe temeiul şi sub impactul realităţii feno¬ 
menului, articulându-şi sistemul de concepte şi metode pe măsură ce a cunoscut viaţa obiectului său. Dialogul şi 
circuitul teoretic şi metodologic cu ştiinţele înrudite i-au lărgit orizontul şi i-au rafinat tehnica, au integrat-o într-o 
abordare interdisciplinară, dar „învăţătura" esenţială a acumulat-o prin aprofundarea obiectului său de cercetare. 

Consacrându-se ca ştiinţă fundamentală, dobândind conştiinţa autonomiei sale, a locului şi rolului său în 
sistemul ştiinţelor socioumane, în numele sacrosanctei obiectivităţi ştiinţifice, etnologia s-a îndepărtat, însă, şi chiar 
s-a înstrăinat de viaţa şi lumea culturii populare, absolutizând textele şi produsele acesteia şi dezinteresându-se de 
fapte şi procese, adică de dinamica fenomenului şi mai ales de păstrătorii, purtătorii şi performerii tradiţiei. Intr-un 
cuvânt, ştiinţa etnologică a fetişizat obiectul, ignorând subiectul, „uitând" că ea este, prin excelenţă, o formă de 
autocunoaştere, dată fiind identitatea subiectului şi obiectului epistemologic. 

Intr-un târziu, eliberată de mai vechea manie istoricizantă şi de cronica mentalitate descriptivistă şi factologică, 
dar acaparată, în schimb, de arheologia culturală sau de analiza formală, etnologia (mai nou, „ştiinţele etnologice", 
de parcă ar fi mai multe „culturi populare"!) descoperă că se întâmplă ceva cu obiectul său: cultura populară este tot 
mai săracă, mai anemică, ba chiar este în pragul unei iminente dispariţii. Confruntată cu realitatea, etnologia îşi 
recunoaşte neputinţa în faţa acestei agonii... 

Fără să tăgăduiască virtuţile şi valorile cercetării fundamentale şi fără să abdice de la principiul obiectivităţii 
ştiinţifice, demersul autorului se constituie într-o pledoarie pentru etnologia aplicată, pentru o ştiinţă vie, activă de 
care cultura populară - de azi şi de mâine - are absolută nevoie. Pe fundamentul ştiinţific al cercetării academice, 
valorizând, validând şi potenţând rezultatele acesteia, etnologia aplicată este chemată să refacă, în procesul 
cunoaşterii, unitatea dintre subiect şi obiect, iar în planul acţiunii, să acorde asistenţa necesară pentru 
perpetuarea şi ocrotirea vieţii culturii populare. Etnologia aplicată vizează, aşadar, dinamica actuală şi viitoare a 
tradiţiei populare, ea vine în întâmpinarea nevoii de conştientizare, de gramaticalizam şi de personalizare a 
oamenilor culturii populare - procese fără de care viitorul culturii populare este, într-adevăr, ameninţat, dar nu de 
industrializare, urbanizare, modernizare, integrare, globalizare şi de alte asemenea fenomene, fireşti într-o lume în 
mişcare, ci de cauze interne ale culturii populare. Prin cercetarea aplicată, etnologia îşi poate împlini vocaţia şi 
condiţia consacrată în tradiţia românească - de a fi o ştiinţă în acţiune. 

Dacă etnologii - indiferent de „breasla" căreia aparţin (folclorişti, etnografi, cercetători ai artei populare) şi 
indiferent de „frontul" pe care lucrează (cercetare, conservare, formare, valorizare) - se consideră nu numai martori 
obiectivi ai fenomenului, ci şi părtaşi ai lumii culturii populare, atunci ei au datoria profesională şi morală de a cultiva 
şi a practica o asemenea ştiinţă. 

Comunicarea de faţă, prefigurând şi anunţând un proiect ştiinţific de durată şi complexitate, îşi propune să 
contureze, dintr-o perspectivă contemporană, preliminariile conceptuale şi metodologice ale etnologiei aplicate. 

1. Argumente 

Comunicarea de faţă, care prefigurează un proiect ştiinţific de durată şi complexitate, îşi propune să 
argumenteze necesitatea şi utilitatea etnologiei aplicate pentru cunoaşterea şi valorizarea culturii tradiţionale în 
contemporaneitate. Opţiunea mea pentru acest subiect are două temeiuri - unul de factură subiectivă, celălalt de 
natură obiectivă. 

1.1. O stare de spirit: etnologul între ştiinţă şi acţiune 

Primul resort exprimă o stare de spirit, o anumită tensiune pe care am resimţit-o permanent de-a lungul deve¬ 
nirii mele ca om al culturii populare, între condiţia intelectuală şi experienţa practică, între nevoia de cunoaştere şi 
presiunea acţiunii. Acumulările propriului meu travaliu ştiinţific, dialogul cu personalităţi exponenţiale ale lumii 
academice şi universitare, cooperarea cu instituţii reprezentative ale cercetării fundamentale în domeniul etnologiei 
- toate acestea n-au putut să neutralizeze sentimentul de singurătate şi vulnerabilitate în confruntarea cu 
realitatea vie a culturii populare, câmpul activităţii mele profesionale. într-o autoevaluare retrospectivă, inevitabil 
subiectivă şi relativă, recunosc cu luciditate: tot ceea ce am făcut valabil şi durabil a fost, logic, rezultatul 
fundamentării ştiinţifice a demersului cultural şi, dimpotrivă, tot ceea ce a fost mediocru şi chiar eronat în fapta mea 
culturală, s-a datorat tocmai abdicării de la imperativul ştiinţific, cedării în faţa empirismului şi diletantismului. 

Toate cauzele „obiective" pe care le-aş putea invoca în apărarea mea - comanda politică, menghina 
administrativă, penuria economică etc. - puteau fi atenuate, dacă nu anihilate, printr-o severă autodisciplină 
ştiinţifică. Dar, pentru ca această disciplină să funcţioneze permanent şi eficient, aveam nevoie de o altă ofertă a 
cercetării fundamentale, capabilă, prin surse de informare, metode de lucru şi instrumente de evaluare adecvate, 
să-mi alimenteze capacitatea de a converti cunoaşterea în acţiune. Nu am avut această „ofertă” într-o formulă 
sistematică, funcţională şi operaţională, am acumulat-o printr-un îndelungat şi anevoios travaliu personal, limitat fie 
de greutatea accesului la rezultatele cercetării ştiinţifice, fie de povara activismului cotidian. Din această stare de 
spirit izvorăşte gândul creator al demersului meu: cum putem armoniza cele două tipuri de investigaţie - 
fundamentală şi aplicată - în domeniul etnologiei, spre a oferi politicii şi administraţiei culturale un fundament ştiinţific 
pentru strategia de valorizare şi promovare a culturii populare, materializând un deziderat al cercetării socioumane 
în concepţia şi practica Şcolii sociologice de la Bucureşti: ştiinţa în acţiune. 

1.2.0 stare de fapt: cercetarea etnologică între subiect şi obiect 

Celălalt resort al comunicării mele conştientizează o stare de fapt, care atestă statutul şi destinul ştiinţei 
etnologice româneşti. Etnologia, ca ştiinţă a culturii populare, s-a constituit şi s-a dezvoltat pe temeiul şi sub impactul 
realităţii fenomenului, articulându-şi sistemul de concepte, metode şi tehnici pe măsură ce a cunoscut viaţa 
obiectului său. Dialogul şi circuitul teoretic şi metodologic cu ştiinţele conexe - lingvistica, sociologia, antropologia - 
i-au lărgit orizontul şi i-au rafinat tehnica, au integrat-o într-o abordare interdisciplinară, dar bazele epistemologice 
le-a acumulat prin aprofundarea realului, viului, concretului. Depăşind stadiul de ancilla în raport cu alte ştiinţe 
socioumane, dobândind conştiinţa autonomiei sale, conştientizând locul şi rolul ei în sistemul ştiinţelor despre omul 
social şi cultural, etnologia a devenit o ştiinţă fundamentală şi şi-a afirmat vocaţia de a funcţiona ca ştiinţă 

integratoare - evoluţie monitorizată şi argumentată de Romulus Vulcănescu, care apreciază că.etnologia tinde 

să devină o sinteză integratoare a rezultatelor celorlalte ştiinţe etnologice particulare cu tematică convergentă şi 
totodată o ştiinţă integrată în sistemul de ştiinţe fundamentale’’ 1 . 

Cu un asemenea statut, cu instituţii academice şi universitare de profil, cu personalităţi de certă autoritate, în 
jurul cărora s-au cristalizat „şcoli", ştiinţa etnologică, racordând acumulările autohtone valide la circuitul de orientări, 
metode şi tehnici în materie pe plan mondial, a realizat o cunoaştere sistematică şi cuprinzătoare a culturii populare 
româneşti, materializată în obiective de patrimoniu, opere ştiinţifice şi instrumente de lucru. Dar, paradoxal, pe 
măsură ce a acumulat un material uriaş, l-a clasificat şi sistematizat, l-a analizat şi comparat, l-a comentat şi 
interpretat, l-a integrat unor sinteze, aşadar pe măsură ce a realizat această obiectivare consistentă şi performantă, 
cercetarea etnologică s-a îndepărtat treptat, până la înstrăinare, de viaţa şi lumea culturii populare. Intr-un cuvânt, 
ştiinţa etnologică a fetişizat obiectul şi a ignorat subiectul, „uitând" că ea este, prin excelenţă, o formă de 
autocunoaştere etnică, întemeiată pe unitatea dintre subiectul şi obiectul epistemologic. într-un târziu, 
cercetarea „a descoperit" că se întâmplă ceva cu obiectul său: cultura populară este tot mai săracă, tot mai anemică, 
ba chiar - dacă e să dăm crezare profeţiilor unor savanţi de cabinet - ea se află în pragul iminentei dispariţii, pe care 
unii teoreticieni chiar o justifică în numele unei anumite „logici a istoriei". 

Fără să conteste virtuţile şi valorile cercetării fundamentale şi fără să abdice de la principiul obiectivitătii ştiin¬ 
ţifice, demersul meu se constituie într-un efort de a contura o etnologie aplicată, o ştiinţă vie, activă, de care cultura 
populară - de azi şi de mâine - are absolută nevoie. Pe fundamentul ştiinţific al cercetării academice, validând, 
valorizând şi potenţând rezultatele acesteia, etnologia aplicată este chemată, în sfera teoriei, să refacă unitatea 
dintre subiect şi obiect, iar în planul acţiunii să acorde asistenţă calificată pentru perpetuarea şi protecţia vieţii culturii 
populare, pentru dezvoltarea creatoare a tradiţiei. Etnologia aplicată, ca ştiinţă a patrimoniului viu, vizează, aşadar, 
dinamica actuală şi viitoare a fenomenului, ea vine în întâmpinarea nevoii de conştientizare, de gramaticalizare şi 
personalizare a oamenilor culturii populare. Prin cercetarea aplicată, etnologia îşi poate împlini vocaţia consacrată 
în tradiţia românească - de a fi o ştiinţă în acţiune, capabilă să răspundă problemelor şi provocărilor realităţii. 

2. Realitatea 

Configurarea etnologiei aplicate începe cu o nouă lectură, „la zi", a realităţii, operată cu metodele şi 
instrumentele cercetării fundamentale, dar adaptate la dinamica fenomenului şi finalizată într-o diagnoză a obiectului 
cercetat. 

2.1.0 radiografie necesară 

Tradiţia populară cunoaşte în contemporaneitate un proces de disoluţie, prezent, în grade şi moduri diferite, la 
toate nivelurile structurale ale fenomenului: colectivitatea se destramă, nu-şi mai exercită rolul de garant şi regulator 
al bunei rânduieli îndătinate, al sistemului normativ consacrat al obştii; instituţiile tradiţionale, suverane în 
comunitatea ţărănească, îşi încetează autoritatea socială şi funcţionalitatea de instanţă colectivă; grupurile, începând 
cu familia şi continuând cu cetele pe vârste, îşi pierd statutul de centre pentru funcţionarea structurilor de viaţă 
tradiţională; obiceiurile îşi diminuează până la anulare rolul de mecanisme ordonatoare de viaţă socială şi 
mecanisme creatoare de cultură, transformându-se (cu excepţia ceremonialului funerar) în spectacole, serbări şi 
distracţii; meşteşugurile tradiţionale sucombă în contextul economiei de piaţă, rezistând numai acelea care pot 
armoniza performanţa artistică şi profitul comercial; faptele de viaţă folclorică (cântecul, povestitul, jocul) sunt tot mai 
anemice şi sporadice, vehiculând un fond tot mai sărac de repertorii, şi acela un amestec hibrid de zone şi stiluri; 
performerii tradiţiei îşi pierd vizibil locul şi rolul lor în colectivitate, personalizarea unora dintre ei producându-se în 
alte contexte şi în alte medii decât cele tradiţionale. 

Această radiografie nu este nouă: tot veacul XX, adică secolul constituirii şi consacrării ştiinţei noastre, a fost 
plin de avertismente lucide şi de apeluri patetice cu privire la dispariţia, respectiv salvarea culturii populare. Aproape 
întotdeauna soluţia oferită de ştiinţă a fost un imperativ al etnologiei de urgenţă: să culegem rapid ceea ce se mai 
păstrează, să salvăm ceea ce supravieţuieşte. Nicio preocupare pentru realitatea ca atare, pentru vieţuirea 
propriu-zisă a fenomenului. în faţa acestei realităţi, cercetarea academică, guvernată de sacrosanctele principii ale 
obiectivitătii şi neutralităţii ştiinţifice, s-a refugiat, adeseori, în arheologie culturală sau în tehnologie formală. 
Realitatea erodării şi transformării tradiţiei a fost negată sau eludată, în loc să fie abordată frontal, cu instrumentele 
ştiinţei. 

2.2. Un posibil diagnostic 

întrebarea fundamentală pe care o impune o asemenea radiografie vizează cauzele şi mecanismele acestei 
stări de lucruri. Sunt oare industrializarea şi urbanizarea şi, mai recent, informatizarea şi mondializarea - adică 
diversele feţe ale modernizării fireşti a lumii contemporane - direct răspunzătoare pentru declinul culturii populare? 
Eu cred că nu! Impactul concertat al acestor factori externi este real şi puternic, dar el nu se exercită nemijlocit asupra 
fenomenului, nu putem vorbi de o obiectivare mecanică a contextului asupra textului. Numai aparent la suprafaţă 
se transformă obiectul; în realitate, la adâncime, evoluează subiectul, cel care se află în centrul lumii culturii 
populare. Cine este acest subiect? Este omul în sens larg, omul social şi cultural, omul în multiplele sale configurări 
sociale, etnice şi culturale: familie, neam, grup, comunitate, popor etc. El este creatorul şi consumatorul de cultură 
tradiţională. Se întâmplă ceva cu omul culturii populare, se produce ceva în conştiinţa şi mentalitatea lui, în 
comunicarea lui cu natura, cu societatea, cu sine însuşi. Se întâmplă ceva în memoria colectivă - creierul bio-, 
socio- şi info-logic al umanităţii de tip tradiţional, care stochează şi gestionează sistemul de norme, modele şi valori. 
Se întâmplă ceva cu acel „inconştient colectiv" pe care Claude Levi-Strauss l-a aşezat la temelia constituirii şi 
funcţionării „gândirii sălbatice", ale cărei structuri sunt valabile şi pentru „gândirea savantă". 

Aici, în acest ceva, cred că urmează să căutăm un posibil diagnostic pentru „criza cronică" a culturii populare 
contemporane, pe care o putem defini dacă înţelegem că, dincolo de evoluţia, relativ predictibilă, a obiectului, 
manifestată în prefaceri structurale, mutaţii funcţionale şi deplasări semantice, există o dinamică, mai greu 

previzibilă, a subiectului: lumea de azi a culturii populare întâmpină dificultăţi în (re)cunoaşterea tiparelor 
consacrate, în actualizarea lor în fapte viabile şi în repunerea lor în circulaţia colectivă. Putem vorbi, aşadar, de o 
„criză” a procesului de (re)modelare a tradiţiei, care se manifestă la toate nivelurile - memorarea, performarea şi 
comunicarea modelelor. Este incontestabil că un diagnostic corect şi valid trebuie să analizeze nu numai impactul 
contextului asupra textului, ci să evalueze, mai ales, capacitatea reală a oamenilor culturii populare de a cunoaşte, 
performa şi comunica textele. în esenţă, diagnoza culturii populare contemporane este o problemă de limbaj. 

lată provocarea majoră pe care realitatea etnoculturală o lansează etnologiei, determinând-o să abandoneze 
academismul, scientismul şi formalismul, să coreleze cercetarea fundamentală cu investigaţia aplicativă, spre a 
deveni o ştiinţă vie, activă, creatoare. Deontologia profesională şi morală obligă breasla etnologilor să se situeze nu 
deasupra, ci în slujba culturii populare, căreia îi datorează constituirea, dezvoltarea şi consacrarea ştiinţei lor, însăşi 
raţiunea de a fi a acesteia. 

3. Obiectul etnologiei aplicate. Definire şi delimitare 

Confruntată cu această realitate, etnologia aplicată începe să se contureze ca ştiinţă prin circumscrierea obiec¬ 
tului de cercetare. Este evident că etnologia aplicată abordează realitatea contemporană a culturii populare. Pledând 
pentru necesitatea de a defini statutul folclorului în contemporaneitate, profesorul Mihai Pop recunoştea, cu peste 
trei decenii în urmă, coexistenţa celor două ipostaze sub care folclorul advine în lumea modernă: „Definirea poate fi 
cred făcută cu succes în domeniul folclorului românesc în care toate ipostazele actuale îşi pot găsi planuri de referire 
în tradiţia folclorică încă vie. Sub acest aspect, privind folclorul ca bun de continuă comunicare între oameni, ca un 
bun de schimb, putem emite ipoteza existenţei, la două extreme, a folclorului tradiţional al societăţii rurale autarhice 
şi a folclorului bun de consum al societăţii industriale de astăzi" 2 . 

3.1. Realitatea ca totalitate vie 

Definirea şi delimitarea obiectului constituie cea dintâi preocupare a cercetătorului: care este realitatea actuală 
a culturii populare? Dacă ne conducem după preceptele cercetării fundamentale, realitatea o reprezintă numai 
cultura populară în ipostaza ei nativă, spontană, ca expresie nemijlocită a cultivării tradiţiei prin actualizarea 
modelelor consacrate în memoria colectivă, forma originară, naturală, lumea faptelor vii, guvernată de sistemul 
normativ al datinii. Dar, în paralel şi în dialog cu aceasta, fiinţează o altă realitate culturală, pe care cercetarea 
academică n-o recunoaşte ca făcând parte din cultura populară şi n-o include în sfera obiectului de cercetare: cultura 
populară în ipostaza de performare conştientă, sistematică, a tradiţiei în contexte/medii, cu mijloace şi în formule mai 
apropiate sau mai depărtate de tradiţie, conducându-se după alte reguli decât normele îndătinate. întrucât această 
lume a produselor culturale (spectaculare, expoziţionale, mediatice, electronice etc.) performează tot tradiţia şi este 
derivată din realitatea primară cu care interacţionează permanent ea poate fi considerată o parte componentă a 
culturii populare contemporane şi intră, aşadar, în sfera obiectului de cercetare al etnologiei aplicate, care abordează 
fenomenul în totalitatea vie (D. Guşti) a realităţii concrete. Etnologia aplicată elimină astfel una din prejudecăţile 
conservatoare ale cercetării canonice. 

3.2. Realitatea în dinamica ei 

Pe fondul raportului tradiţie - inovaţie, care se materializează în transformări structurale şi schimbări funcţionale, 
cele două ipostaze ale culturii populare, componente ale aceleiaşi realităţi dinamice, cunosc procese şi mutaţii 
corelative, probând încă o dată apartenenţa lor la aceeaşi lume culturală şi funcţionarea circuitului dintre ele. 

Cultura populară în ipostaza nativă cunoaşte două procese fundamentale de interes maxim pentru etnologia 
aplicată, unul caracterizând obiectul, celălalt vizând subiectul etnologic şi, împreună, indicând tendinţa şi direcţia de 
evoluţie a culturii populare contemporane: pe de o parte, autonomizarea şi potenţarea valorilor estetice din 
câmpul eteronom al culturii populare, proces care se concretizează prin mutaţii specifice fiecărui subsistem al culturii 
tradiţionale: în viaţa folclorică, prin deritualizare, desacralizare, prin deplasarea de la ritual şi ceremonial la spectacol 
şi joc şi prin mutaţia funcţională de la magic la estetic şi ludic; în arta populară, prin deplasarea de la etnografic la 
artistic, prin mutaţia de la utilitar la decorativ. Rezultatul cumulativ al acestor procese şi mutaţii îl constituie faptul că 
actualizarea modelelor în fapte vii este tot mai pregnant marcată de intenţionalitatea estetică. Evoluţie accentuată de 
celălalt proces definitoriu, acesta vizând condiţia subiectului etnologic: conştientizarea, gramaticalizata şi 
personalizarea performerilor tradiţiei. Acest proces amendează statutul nongramaticalizat al culturii populare, 
punând în discuţie anonimatul creaţiei populare şi înlăturând prejudecata potrivit căreia cultura tradiţională este 
„opera" analfabeţilor. într-adevăr, performerii contemporani ai tradiţiei nu mai sunt analfabeţi, unii fiind instruiţi şi 
cultivaţi la nivel academic. Toţi parcurg, în grade diferite, traseul conştientizării şi gramaticalizării, dobândind 



684 


conştiinţa condiţiei şi valorii proprii şi aspirând să devină personalităţi. Acest proces de autocunoastere a subiectului 
etnologic interesează în cel mai înalt grad etnologia aplicată, centrată pe omul culturii populare. 

Dinamica actuală a tradiţiei performate cultural reproduce şi amplifică procesele şi mutaţiile din lumea culturii 
native, întrucât performarea artistică, în multiplele ei forme - mai fidele tradiţiei sau mai moderne - s-a grefat iniţial pe 
nucleele şi cadrele vieţii tradiţionale. Autonomizarea valorilor estetice este temeiul obiectiv al fluxului dintre cele două 
ipostaze contemporane ale culturii populare, iar conştientizarea performerilor asigură continuitatea în funcţionarea 
modelelor. Pe parcurs, însă, performarea artistică a tradiţiei s-a îndepărtat tot mai mult de ipostaza spontană a culturii 
populare, a trădat chiar spiritul tradiţiei, generând fenomene de deformare, de alterare şi de mistificare a acesteia: 
uniformizarea, serializarea producţiei, transformarea ei în industrie; absolutizarea reproducerii în defavoarea creaţiei; 
abandonarea fidelităţii faţă de modelele îndătinate; instaurarea cultului vedetei fabricate artificial, impusă publicului 
şi nu consacrată de colectivitate, ceea ce înseamnă substituirea modelului prin modă. Aceste fenomene, cultivate 
mai ales în producţia artiştilor profesionişti, a canalelor media şi a industriei discografice, acţionează asupra culturii 
populare, influenţând mentalitatea şi conduita performerilor tradiţiei. 

Interacţiunea celor două segmente ale realităţii etnoculturale şi mai ales impactul performării artistice asupra 
ipostazei spontane, cu unele efecte benefice, dar cu multiple urmări negative, constituie o temă de certă actualitate 
pentru etnologia aplicată. 

3.3. Patrimoniul viu - obiectul etnologiei aplicate 

Pentru a cerceta realitatea culturii populare în acord cu statutul său de ştiinţă în acţiune, etnologia aplicată 
abordează prioritar în această realitate - totală şi dinamică - ceea ce o interesează în vederea îndeplinirii scopului ei, 
acela de a oferi acţiunii culturale un fundament ştiinţific. Această finalitate determină o anumită perspectivă asupra 
realităţii ca obiect de cercetare. în realitatea culturii populare - fie în performarea nativă, spontană, fie în performarea 
conştientă, sistematică - apar destule elemente lipsite de autenticitate sau de valoare. Cercetarea şi evaluarea 
acestei realităţi urmează să coreleze criteriile de autenticitate şi de valoare, să instituie un principiu de ordine şi de 
selecţie în câmpul proteic şi dinamic al realităţii etnoculturale. Acesta este patrimoniul viu, pe care l-am definit drept 
sistemul de valori al culturii populare în procesul de actualizare creatoare a tradiţiei, un model cultural 
structurat pe corelaţia funcţională dintre tradiţie şi creativitate 3 . 

Patrimoniul viu - acesta este obiectul de cercetare al etnologiei aplicate. în raport cu cercetarea fundamentală, 
care clasifică şi sistematizează, analizează şi interpretează, de regulă, patrimoniul conservat în arhive şi colecţii, 
pentru a formula ipoteze, teorii şi „legi" privind geneza şi evoluţia, structura şi funcţionalitatea, semnificaţia şi valoarea 
fenomenului investigat, cercetarea aplicativă inventariază şi radiografiază, expertizează şi prognozează patrimoniul 
viu, pentru a identifica şi statua principii şi criterii necesare acţiunii de cunoaştere, protecţie, stimulare, valorizare şi 
promovare a acestuia în cultura contemporană. 

Ca ştiinţă în acţiune, realizând comuniunea subiectului şi obiectului într-o formă de autocunoastere etnică acti¬ 
vă, etnologia aplicată îşi dovedeşte necesitatea şi utilitatea atât în plan epistemologic, cât şi în sfera praxisului, fiind 
profitabilă deopotrivă pentru cercetarea fundamentală, pentru etnologie în general, dar şi pentru managementul 
culturii. Etnologia îşi vădeşte adevărata vocaţie: aceea de a fi o ştiinţă pentru viitorul culturii populare. 

Destinul şi viitorul culturii populare constituie raţiunea de a fi a ştiinţei noastre. Dacă noi, etnologii - indiferent de 
„breasla" căreia aparţinem (folclorişti, etnografi, cercetători ai artei populare) şi indiferent de „frontul" pe care lucrăm 
(cercetare, conservare, formare, valorizare) - ne considerăm nu numai martori obiectivi şi observatori neutri ai 
fenomenului, ci şi părtaşi ai lumii culturii populare, atunci avem datoria profesională şi morală de a cultiva şi a practica 
o asemenea ştiinţă. 


Note: 

1 Vulcănescu, Romulus, Introducere, învoi. Introducere în etnologie, coordonator ştiinţific prof. dr. Romulus Vulcânescu, Academia 
RSR, Comisia de Antropologie şi Etnologie, Editura Academiei RSR, Bucureşti, 1980, p. 10. 

2 Pop, Mihai, Folclorul în contemporaneitate, in „Revista de etnografie şi folclor", tom 16, nr. 5, 1971; vezi şi Pop, Mihai, Folclor 
românesc I. Teorie şi metodă, ediţie îngrijită de Nicolae Constantinescu şi Alexandru Dobre, Editura „Grai şi Suflet - Cultura 
Naţională", Bucureşti, 1998, p. 237. 

3 Deaconu, Gheorghe, Patrimoniul viu al culturii populare - concept, strategie, gestiune, în „Sinteze. Creaţia populară - de la 
conceptele teoretice la realitatea din teren", voi. III, 1996, p. 30. 



Dănut DUMITRASCU 

(CNCPCT) 


De ce digital? 


De câţiva ani buni, de când am făcut cunoştinţă cu termenul, m-am întrebat, trecând peste definiţii care porneau 
de la englezescul digit, cum s-ar putea el „traduce" cel mai bine pentru cei care folosesc tehnici ţinând de audiovizual 
şi, mai de curând, de multimedia. Răspunsul - pe care l-am primit de fiecare dată prin experienţă practică - a fost: 
digital este acel sistem care prin copierea unei informaţii primare nu pierde absolut nimic din aceasta. Cu alte cuvinte, 
orice copie va fi întotdeauna identică cu originalul. 

Desigur că de la Gutenberg încoace, reproductiblitatea şi omogenitatea devin atribute de bază pentru tipar, 
indiferent că este vorba de texte scrise ori de litografii. Dar în acest caz, ca şi mai târziu, în prima jumătate a secolului 
XIX, odată cu apariţia fotografiei, copiile puteau fi privite în cel mai bun caz ca fiind foarte asemănătoare cu originalul 
şi nicidecum identice cu acesta. 

însă, cu excepţia tiparului, noile tehnici ale vizualului care încearcau - totuşi în zadar - să privească şi să 
reproducă „obiectiv" realitatea înconjurătoare nu folosesc un număr semnificativ de copii, uneori, ca de exemplu în 
cazul dagherotipiei, originalul chiar nefiind însoţit de duplicate. 

Situaţia se schimbă însă din luna decembrie a anului 1895, odată cu prima proiecţie publică a filmelor fraţilor 
Lumiere. De acum nu se va mai vorbi despre epoca Marconi, ci despre cea a cinematografului, iar dezvoltarea 
extraordinară a noii tehnici va duce la nevoia executării a sute şi mii de copii pornind de la original. Apare din acest 
moment o diferenţă între termenii de cinematograf şi film, teoretizată însă abia de lucrarea lui Gilbert Cohen-Seat, 
Essai sur Ies principes d’une philosophie du cinema, apărută în 1946. Această diferenţă va face din film - inclus totuşi 
în cinematograf-o structură artistică, analizabilă din punct de vedere estetic, iar din cinema un „complex" vast în sânul 
căruia predomină trei aspecte: cel tehnologic, cel economic şi cel sociologic. 

De altfel, istoria filmului poate fi oarecum privită prin prisma dezvoltării continue a tehnologiei sale: apariţia 
sonorului, a tehnicii color - bazate nu pe metode manuale ca până atunci, ci pe complexe developări chimice - şi, în 
ultimii ani, a efectelor cinematografice ce folosesc tehnici digitale de ultra-înaltă definiţie ce au schimbat continuu 
limbajul filmic, noile facilităţi tehnice punându-şi amprenta şi pe etapele „creatoare", „artistice", cum ar fi filmarea sau 
montajul. 

Se poate spune, fără a greşi prea mult, că filmul, ca cea mai nouă dintre arte, datorează mult din evoluţia 
limbajului său dezvoltării tehnicii şi tehnologiei din acest domeniu. 

Dar filmul pe peliculă implică costuri de cele mai multe ori prohibitive chiar şi pentru o instituţie, ca să nu mai 
vorbim despre un filmmaker ce ar dori să realizeze, de exemplu, un film etnografic: pornind de la aparatura de filmare, 
trecând prin cumpărarea peliculei - evident color - a developării ei, a montajului, a mixajelor de imagine şi sunet şi, în 
cele din urmă, a multiplicării variantei finale, preţul final poate atinge cote ameţitoare. Nu mai vorbim aici de faptul că 
se pot petrece adevărate drame dacă la developarea negativului color gradientul (factorul gamma care defineşte curba 
caracteristică a imaginii) creşte sau scade cu doar 2-3 procente. Sigur că există încă mulţi regizori, operatori sau 
tehnologi extrem de valoroşi şi cunoscuţi care susţin că, cel puţin în viitorul apropiat (nu cu foarte mult timp în urmă 
termenul fiind niciodată), performanţele tehnicii digitale nu le pot nici pe departe atinge pe cele ale clasicei pelicule, 

dar nu putem să nu ne amintim că în urmă cu numai vreo 15 ani Bill Gates afirma că un PC nu va avea niciodată 
nevoie de o memorie fizică mai mare de 500 Mb; astăzi PC-ul meu personal are o memorie hard de 240 Gb, iar 
aceasta nu poate fi considerată, prin comparaţie, nici pe departe mare. 

Trec acum foarte succint peste „epoca video", cea a înregistrării electromagnetice a imaginii şi sunetului. 

Tributară tehnicii TV - pentru care a fost de fapt creată - deşi încă folosită pe o scară largă, este pe cale de 
dispariţie, cel puţin în domeniul profesional. Neavând nici pe departe calitatea tehnică a unei pelicule de 16 mm (ca 
să nu mai vorbim de cea de 35 mm folosită de profesioniştii filmului pentru „marele ecran"), pierzând chiar prin cel mai 
performant sistem al său - BETA - din calitatea iniţială în timpul procesului de montaj sau al celui de transpunere sau 
de multiplicare, înregistrarea pe casetă video mai prezintă un inconvenient major, poate chiar acela care va duce în 
final la abandonarea acestei tehnici: o rezistenţă în timp ce rareori depăşeşte 10 ani. Din punct de vedere tehnic, 
procesul de degradare se defineşte prin termenul de „demagnetizare” şi se manifestă practic prin scăderea 
crominanţei, prin apariţia diafotiilor (întrepătrunderea contururilor diferitelor culori), prin scăderea dramatică a calităţii 
sunetului sau prin însăşi dispariţia semnalului electromagnetic de pe respectiva videocasetă. 

Şi pentru că majoritatea covârşitoare a înregistrărilor video pe care le deţin centrele judeţene, muzeele 
etnografice şi uneori universităţile sunt analogice, realizate prin înregistrarea electromagnetică a imaginii şi a sunetului, 
pierderea pe termen foarte scurt a unor informaţii, uneori unice, aflate pe videocasete este iminentă. 

în acest moment de cumpănă pentru cei care vor să realizeze filme cu orice tematică sau subiect, tehnica digitală 
se poate dovedi salvatoare. Pentru un filmmaker avantajele ei sunt pur şi simplu zdrobitoare: costul unei videocamere 
digitale este la nivelul a 2-3 salarii medii pe economie, casetele mini DV sunt din ce în ce mai ieftine şi au o calitate şi 
o rezistenţă la reînregistrare mult mai mari decât casetele sistemului analog. Aparatura auxiliară este de mici 
dimensiuni (microfoane clasice, lavaliere, lămpi de lumină, acumulatori, camera însăşi), fapt care duce la un transport 
mult mai facil la locul de filmare. De asemeni, continua miniaturizare a tehnicii digitale a dus şi la apariţia unor trepiede 
mult mai mici şi mult mai uşoare decât până acum. 

Desigur că există şi videocamere digitale mult mai mari - şi mult mai scumpe - decât cele pomenite mai sus, dar 
diferenţa dintre o cameră „broadcasting” (folosită în sisteme profesionale) şi una pentru amatori este mult mai mică 
decât în sistemul analog. 

Pentru copierea şi prelucrarea înregistrărilor de pe teren există o multitudine de programe cu facilităţi la care 
acum câţiva ani nici nu visam, iar calitatea produsului final - a filmului de cele mai multe ori - este extraordinar de mare 
(ne referim la calitatea tehnică a imaginii şi a sunetului; din păcate, calitatea artistică ţine de fiecare dintre noi). 

Printre facilităţi de editare amintim în treacăt: „vizualizarea” sunetului, ceea ce face ca „tăietura la semn” să devină 
un fapt banal faţă de lucrul cu sunetul în sistemul analog, facilitate în crearea de titluri sau în subtitrare, posibilitatea 
de a îmbunătăţi balanţa de culori sau de luminanţă a unei înregistrări originale efectuate în condiţii dificile de lumină, 
un mixaj de sunet ce se poate realiza în timp real, o extrem de largă paletă de efecte - denumite odinioară „semne 
cinematografice de punctuaţie” - şi, nu în ultimul rând, posibilitatea de a da produsului nostru calitatea pe care o dorim 
(în final, calitatea filmului se reflectă în mărimea fişierului, prima fiind direct proporţională cu cea de-a doua). 

Astfel, un film poate încăpea pe o dischetă, pe un CD, pe un DVD sau se poate împărţi în fragmente de cca. 20 
de minute, maximum de calitate identică cu înregistrarea iniţială ce se poate stoca pe cei 4,7 Gb ai unui DVD. Totul 
depinde de locul şi scopul în care urmează să-l folosim. 

Prin copiere în sistem digital se poate salva astfel o întreagă videotecă la un preţ ridicol de mic prin comparaţie 
cu tehnicile „clasice” de transpunere. 

Şi dacă am vorbit până acum exclusiv despre film, am făcut-o pentru că el, deşi o succesiune de fotografii în 
mişcare, este cel mai dificil de obţinut. Dar principiile digitale se pot aplica la fel de bine imaginii statice (fotografiei), 
sunetului sau textului privit ca imagine vectorială. 

Prin folosirea de fişiere de film, de imagine statică sau de text şi adoptând o schemă „arborescentă" de orice tip, 
se pot realiza CD-uri sau DVD-uri multimedia, un soi de site-uri exterioare Internet-ului, care pot fi identice la nesfârşit 
cu originalele din care provin. Mai mult, prin sistemul arborescent de hyperlink-uri, pe un banal CD, care a ajuns să 
coste mai puţin decât o dischetă, putem înmagazina o întreagă bibliotecă dedicată unui subiect oarecare. Sistemul 
multimedia ar putea astfel deveni o metodă de informare rapidă în orice domeniu, fie el artistic sau ştiinţific. Spre 
exemplu, un text de colind ar putea fi vizualizat separat de linia sa melodică, dar şi în paralel cu aceasta. Dacă acestor 
două componente le adăugăm şi imaginea în mişcare a cetei de colindători, putem afirma că sistemul multimedia 
poate deveni în scurt timp un instrument care să ajute mult la studiul oricărui fenomen, fie el cât de complex. 

Şi dacă tehnica digitală, ca şi celelalte tehnici dinaintea ei, se va fi dovedit a fi o treaptă în evoluţia tehnologiei 
născute din sistemul numeric binar şi visate încă de pe vremea lui Pascal, nu putem ignora posibilităţile pe care ea ni 
le oferă cu modestie şi generozitate aici şi acum. 



Lect. univ. dr. loana-Ruxandra FRUNTELATĂ 
(Universitatea din Bucureşti) 


Metode adecvate în etnologia urbană 


Pentru etnologul obişnuit cu omogenitatea comunităţilor rurale tradiţionale, reprofilarea neavizată asupra 
cercetării mediului urban riscă să devină frustrantă în condiţiile în care populaţia oraşelor se compune din 
individualităţi tributare unor formaţii culturale distincte, dificil de încadrat în tipare mentale colective, chiar dacă 
în unele situaţii acţionează în virtutea unor practici comportamentale de grup. 

Deşi este evident că există tradiţii şi rituri urbane, încercarea de a le surprinde specificul şi de a oferi o 
interpretare pertinentă asupra lor întâmpină multe obstacole: selectarea unui subiect într-adevăr reprezentativ 
pentru mediul citadin, delimitarea teritoriului ce merită explorat, alegerea eşantionului de persoane învestite cu 
rolul de potenţiali interlocutori, adaptarea metodelor la obiect pentru a obţine materialul necesar elaborării unei 
interpretări valide din punct de vedere ştiinţific. 

Clarificarea terenului impune renunţarea la o serie de variabile irelevante pentru scopul cercetării; opţiunea 
de a acorda o atenţie nedivizată tuturor datelor de context ne aruncă într-o probă a labirintului disproporţionată 
cu mijloacele noastre de investigare, căci oraşul vremurilor postmoderne se caracterizează prin exces: prea 
multe evenimente, legate de influenţa media, prea multă libertate de mişcare într-un spaţiu neîngrădit, datorată 
dezvoltării mijloacelor de transport şi comunicare şi prea multă individualizare, consecinţă a prăbuşirii 
cronologiilor colective, după cum observa Marc Auge 1 . 

în oraş, individul poate să-şi construiască, re-construiască, să-şi confirme şi să-şi re-confirme identitatea, 
alegându-şi liber repertoriul de roluri în toate combinaţiile posibile 2 . Un asemenea cameleonism identitar - 
dublu, deoarece individul îşi adaptează rolul la oraş, dar îşi adaptează şi oraşul la rol, căci mediul citadin este 
diferit maleabil pentru fiecare 3 - legitimează mai degrabă demersul antropologic, orientat spre interpretarea 
interacţiunii dintre om şi sfera lui de existenţă, în vreme ce etnologul „detaşat" în urban va căuta, uneori 
zadarnic, numitorul mental comun care cimentează tradiţiile de grup. Formaţia lui profesională îi va impune 
să-şi jaloneze teritoriul în funcţie de reperele verificate oferite de microcontexte sociale: familia, profesia şi 
organizarea muncii, tinerii, divertismentul, migraţia şi altele de acelaşi tip, inscriptibile în ceea ce UlfHannerz 
numeşte „etnografie ambientală ' 4 . 

Tipul de cercetare practicat în mediul urban se rezumă de multe ori la descrierea etnografică, punctată de 
comparaţii şi ilustrată de imagini sau documente care nu implică interpretări cu valoare generală, decât pentru 
cei care deţin informaţii suplimentare despre referentul selectat. O mare parte din decupajele operate în terenul 
urban pornesc de la relaţia omului cu spaţiul public. Cum îşi formează utilizatorii spaţiile şi cum îi formează 
spaţiile pe ei? 6 De exemplu, artiştii de stradă performează numai în teritoriul public în care fluxul uman devine 
domeniu statistic şi economic, devine piaţă sau loc de desfacere; teritoriu multifuncţional: comercial şi delectant 
în acelaşi timp... 6 într-un studiu despre arta stradală, Marin Marian Bălaşa observă că artiştii foarte buni aleg 
şi astfel instituie ei înşişi spaţii deschise, cu valoare artistică şi de importanţă antropologică superioară. Ei devin 

familiari anumitor spaţii publice şi totodată figurile familiare, caracteristice, ale acestora. Ei consacră locul 7 . 
Astfel, un studiu antropologic al performantei artistice populare în mediul urban trebuie să conţină şi fişele, sau 
dosarele, conjuncturilor urbanistice cu potenţial de ospitalitate artistică 8 ce tind să devină ambient pentru 
evenimentele care modelează cultura informală a oraşului. 

De obicei, antropologul sau etnologul lucrează singuri şi au posibilităţi limitate, fiind obligaţi să parceleze 
oraşul în funcţie de criterii spaţiale şi sociale, delimitându-şi ca terenuri valide vecinătatea, scara de bloc, 
cartierul, strada, gara, spaţiul comercial ş.a. Dar în ce măsură vieţuirea într-un spaţiu oarecum îngrădit 
solidarizează practicile culturale? Probabil că rezultatele cele mai bune ale investigaţiei etnologice localizate 
astfel se obţin tocmai acolo unde terenurile constituie cadre ce favorizează riturile cu maximă relevanţă atât 
pentru individ, cât şi pentru grup. Din această categorie fac parte în primul rând lăcaşurile de cult şi cimitirele, 
unde tradiţiile culturale îşi menţin omogenitatea. 

O altă posibilitate de clasificare a terenului etnologic urban, în afară de selectarea unui teritoriu cu 
proprietăţi coagulante pentru cei ce-l frecventează, este opţiunea pentru o anumită categorie de vârstă, gen, 
profesională, cu statut economic similar etc. în cazul acesta, etnologul se confruntă cu problema eşantionării, 
fiind puţin probabil că va reuşi să-i investigheze pe toţi reprezentanţii unei anumite categorii din mediul urban 
ales. Dimensiunea eşantionului depinde de cinci lucruri: 

1) câţi bani şi cât timp avem la dispoziţie; 

2) cât de numeroasă este populaţia pentru care vrem să generalizăm cercetarea; 

3) cât de eterogenă este categoria din care ne alegem elementele; 

4) câte subgrupuri dorim să analizăm simultan şi 

5) cât de precisă dorim să fie estimarea pe care o realizăm 9 . 

Atunci când nu suntem siguri câte persoane ar trebui să includem în eşantionul cercetat, teoria eşantionării 
ne scoate din încurcătură. Simplificat, putem proceda în felul următor: luăm o hartă a oraşului, marcăm de jur- 
împrejur conturul ei cu o sută de puncte, aflate la distanţe aproximativ egale, alegem o pereche de puncte la 
întâmplare şi le unim între ele, trăgând o linie peste hartă. Apoi mai alegem încă o pereche de puncte, tot la 
întâmplare, şi le unim şi pe acestea, procedând în continuare în acelaşi mod până când harta noastră va fi 
fragmentată de o reţea de cincizeci de linii, care o împart în spaţii inegale. Ne oprim din trasat linii şi cercetăm 
un număr egal de subiecţi din fiecare poligon delimitat pe hartă. Trebuie totuşi să ţinem seama de faptul că un 
singur cercetător nu poate intervieva în decursul unei investigaţii mai mult de patru sute de subiecţi, deoarece 
realitatea urbană se schimbă rapid şi timpul cheltuit pentru investigarea unui număr mai mare de informatori ar 
putea fi prea lung pentru ca rezultatele cercetării să mai fie relevante 10 . 

După rezolvarea eşantionării, etnologul trebuie să-şi concretizeze proiectul, iniţiindu-se în realitatea 
terenului. O documentare prealabilă implică investigaţii arhivistice şi de bibliotecă, urmărind presa, literatura 
memorialistică, statisticile şi studiile istorice 11 , în caz că ele există şi sunt accesibile. Metoda istoriei orale, 
foarte mult aplicată în antropologia urbană, are în vedere interviuri pentru a afla poveştile de viaţă ale membrilor 
eşantionului stabilit. Dacă este vorba despre o investigaţie de amploare, persoanele intervievate trebuie să 
aparţină unor generaţii, clase sociale, religii şi grupuri etnice diferite, pentru ca rezultatele interpretării să fie cât 
mai relevante pentru identitatea oraşului sau contextului urban vizat. Tot în acelaşi scop, pot fi realizate şi 
interviuri ghidate, cu persoane angajate în acţiunea de menţinere a identităţii oraşului: factori ai vieţii publice, 
lideri locali de opinie, conducători de instituţii culturale şi alţii 12 . O metodă profitabilă de investigare a 
consolidării unei memorii colective în spaţiul urban poate fi şi analiza comparativă a discursurilor oficiale şi 
neoficiale despre un monument cu importanţă locală sau naţională, de exemplu 13 . 

în afară de documentare şi interviu, o altă strategie de bază valabilă şi în etnologia urbană este observarea 
persoanelor din eşantionul selectat şi consemnarea acţiunilor lor. Uneori, observăm că ceea ce fac oamenii 
este în contradicţie cu ceea ce gândesc, deci observaţia şi interviul nu sunt substituibile una altuia, ci se 
completează reciproc. 

O altă metodă, mai puţin frecventă, dar preconizată totuşi de etnologia urbană, este experimentul 14 . în 
teorie, se analizează un grup înainte şi după introducerea unei modificări ce va afecta existenţa colectivă (de 
exemplu, realizăm un grafic cu veniturile unui eşantion de populaţie dintr-un cartier unde se va inaugura curând 
un mare centru comercial; înregistrarea aceleiaşi variabile - veniturile - după deschiderea centrului comercial 
ne va ajuta în formularea unor concluzii privind aderenţa grupului la o cultură de consum). 

Problematizarea metodelor etnologiei urbane nu se opreşte însă aici. O experienţă profesională: 
cercetarea grupului vânzătorilor de cărţi la mâna a doua din zona Pieţei Universităţii din Bucureşti, în perioada 
octombrie 2004 - aprilie 2005, m-a condus şi la alte constatări utile cu privire la strategiile de abordare 
etnologică a chipului oraşului. Chestionarul cu patruzeci şi şapte de întrebări, întocmit pentru a obţine date 
precise cu privire la informatori, a fost imposibil de utilizat. Reacţia comercianţilor stradali a variat de la jenă la 
ostilitate vădită. Ulterior, aveam să aflu despre statutul ilicit al comerţului practicat de mulţi dintre ei, despre 
provenienţa dubioasă a cărţilor - unele foarte valoroase - pe care le procură, despre conflictele cu unii oficiali 
din conducerea Universităţii şi despre relaţia ambivalenţă cu oamenii de ordine, care-i tolerează în schimbul 
furnizării unor informaţii despre traficul cu bunuri mai nocive decât cărţile. Toate aceste date sunt însă obţinute 
indirect, de la persoane exterioare grupului, a căror credibilitate variază, deci nu pot fi folosite într-un discurs 
ştiinţific riguros decât cu precauţiile cuvenite. Metoda observaţiei directe permite multe constatări de detaliu, a 
căror articulare coerentă se cere însă sprijinită de interviuri directe cu persoanele din grupul cercetat. în acest 
punct, intervine chestiunea etică, foarte acută în etnologia urbană, pentru că a fost uşor să aflu anumite lucruri 
de la informatorii mei, pretextând că sunt un client amator de cărţi despre oraşul Bucureşti. 

Avantajul relaţiei stabilite în oraş între cercetător şi informator, în comparaţie cu situaţia din mediul rural, 
este acela că etnologul nu influenţează nicidecum terenul prin observaţie participativă, pentru că el nu este 
perceput ca un străin. La oraş poţi fi uşor un marginal, dar nu devii un outsider, pentru că toţi locuitorii spaţiului 
urban sunt outsideri, anulând, de fapt, opoziţia dintre outsider şi insider. în exemplul folosit aici, etnologul făcea 
parte din grupul vânzători - clienţi, nedistingându-se din peisajul uman al locului, lucru imposibil în mediul rural, 
unde o prezenţă străină se face imediat remarcată. 

Trecând la secvenţa de interpretare, constatăm însă că etnologia urbană şi cea rurală se întâlnesc din nou, 
pe terenul ficţiunii documentului rezultat din cercetare, deoarece demersul etnologic propriu-zis presupune un 
efort de unificare a datelor culese în încercarea de a le raporta la o tradiţie. Marcat de gândirea simbolică a 
domeniului lui, etnologul - unii dintre ei, cel puţin - îşi va inventa, până la un punct, terenul, conferindu-i aura 
propriei priviri. Un loc cercetat devine un loc consacrat, un caz la care literatura de specialitate se va raporta 
în permanenţă dacă aşezarea în discurs a datelor cercetării este suficient de convingătoare. Nu în ultimul rând, 
după cum spune Jean Copans, etnologia înseamnă şi imagini, utilizate nu doar în scopuri de ilustrare, de 
documentare sau de versificare, ci din ce în ce mai mult ca mijloc ştiinţific de analiză şi explicare 15 . Ajungem, 
în mod firesc, la justificarea unei metodologii interdisciplinare impuse de dinamica faptelor şi relaţiilor 
interesante pentru etnologia urbană, dar şi de finalitatea cercetării întreprinse. Fie că studiază identitatea, 
ritualitatea, cotidianul sau marginalitatea, mulţi etnologi ai zilelor noastre redescoperă forţa tradiţiei culturale 
informale nu pe uliţele satului, ci în universul oraşului. 

6 Bălaşa, Marin Marian, Arta de stradă şi revalorificarea ambientului urban, în Studii şi materiale de antropologie muzicală, Editura 
Muzicală, Bucureşti, 2003, p. 75. 

7 Idem, p. 106. 

8 Ibidem, p. 107. 

9 Russell Bemard, H„ Research Methods in Cultural Anthropology, Sage Publications, The International Professional Publishers, 
Newbury Park, London, New Delhi, 1988, p. 99: The propersize of a sample depends on five things: 1) howmuch moneyand 
time you have; 2) how big the population is to which you want to generalize; 3) the heterogeneity of the population or chunk of 
population (strata or clusters) from which you choose the elements; 4) how many population subgroups you want to deal with 
simultaneously in your analysis; 5) how accurate you want your sample statistics (or parameter estimators) to be. 

10 Idem, pp. 107-109. 

11 *** Urban Life and Culture in Southeastem Europe..., p. 40. 

12 Idem, p. 41. 

13 Ibidem. 

14 Russell Bernard, H., op. cit., pp. 62 şi urm. 

Zefir Berzovis GHENCEA 
(CJCPCT Olt) 


înregistrarea video - metodă de cercetare etnologică 


De multă vreme, filmul nu mai reprezintă o metodă inedită de cercetare a obiceiurilor tradiţionale. 

Pe măsură ce mijloacele tehnice de imprimare a sunetului şi, ulterior, a imaginii au devenit accesibile 
cercetătorilor, aceştia au fost tot mai tentaţi să recurgă la descoperirile tehnologice ale lumii moderne încă din 
vremea când performanţele tehnice nu ajungeau nici pe departe la cele de azi. 

Imprimarea vocilor pe discuri de gramofon, realizarea fotografiilor pe plăci fotosensibile cu aparatură ce 
cântărea mai multe zeci de kilograme, realizarea de documentare pe peliculă alb-negru fără coloană sonoră, cu 
toate handicapurile tehnologice ale timpului, au reprezentat totuşi o reală tentaţie pentru cercetătorii etnologi sau 
antropologi. Ei au găsit în aceste mijloace noi, posibilităţi de descifrare a înţelesurilor asupra relaţiilor omului cu 
lumea înconjurătoare, cu natura, aşa cum se manifestă ele prin obiceiuri tradiţionale, jocuri sau cântece 
folclorice, ritualuri sau rânduieli. 

Datorită acestor adevăraţi pionieri care au anexat pregătirii academice de specialişti curajul şi cutezanţa de 
a apela la cele mai sofisticate mijloace tehnice ale vremii, astăzi avem acces la imagini despre obiceiuri, ritualuri 
şi ceremonii petrecute în urmă cu peste o sută de ani, fapt care a dat posibilitatea specialiştilor de azi să le 
studieze în confruntarea cu timpul. 

Imprimarea sunetului, dar mai ales a imaginii, pentru cei ce doreau să valorifice, să performeze sau pur şi 
simplu să înţeleagă obiceiurile înregistrate, le oferea astfel o metodă modernă de lucru atât pentru cunoaşterea 
acestor manifestări în întreaga lor contextualitate, cât şi a momentelor logice de construire a actelor culturale 
complexe reprezentate de obiceiuri şi tradiţii. 

Şi dacă la primă evaluare, cercetarea etnografică cu ajutorul aparaturii video ar avea foarte multe avantaje, 
experienţa a demonstrat că oricât ar fi aparatura de sofisticată, atâta timp cât folosirea ei nu este asigurată de 
specialişti care să cunoască măcar regulile de bază ale realizării unui material filmat, rezultatele sunt de cele 
mai multe ori mediocre. Aceste reguli pleacă de la noţiuni elementare de elaborare a unui scenariu, de montaj, 
de calitate a imaginii şi chiar de regie, toate acestea concurând la elaborarea unui altfel de limbaj şi a unei altfel 
de scriituri, scriitura cu ajutorul imaginilor, folosind codurile şi regulile limbajului cinematografic. 

Pentru ca o cercetare etnografică să-şi atingă scopul este necesar ca în spatele camerei de luat vederi să 
se găsească o echipă care se aibă în componenţa sa atât cercetătorul, cât şi specialistul în tehnici de filmare pe 
suport video sau, în cazul cercetătorilor solitari, aceştia să îmbine toate calităţile pomenite mai sus. în felul 
acesta valorificarea materialului etnografic filmat nu va rămâne numai la suprafaţă, reţinând numai spectaculosul 
şi pitorescul, ci va reuşi să reliefeze cât mai multe din valenţele adânc umane pe care manifestările tradiţionale 
le încifrează. 

Trebuie să recunoaştem totuşi că şi aparatura de înregistrare video are anumite limite dincolo de care 
subiectele tratate nu pot fi transpuse filmic fără ca realitatea să nu fie alterată de prezenţa camerei de luat vederi. 

Filmicitatea subiectelor abordate este criteriul iniţial de la care se pleacă în munca de cercetare, iar acolo unde 
nici comentariul nu poate compensa imposibilitatea tratării în limbaj cinematografic este bine să se apeleze fără 
regret la mijloacele clasice de cercetare. 

în afară de aspectele legate de dotarea cu aparatură şi tehnică necesară, cel mai important aspect de care 
trebuie ţinut cont este cel legat de publicul căruia i se adresează filmul realizat. De aici şi diversitatea genurilor: 
didactic, antropologic, etnografic, eseu, documentar, artistic, turistic sau de popularizare, fiecare dintre acestea 
necesitând din partea realizatorilor abordări ce ţin de specialitatea genului realizat. 

Rămânând strict în domeniul activităţii de cercetare cu ajutorul mijloacelor video, există chiar şi în domeniul 
obiceiurilor sau al ritualurilor scene şi secvenţe ce pot fi înregistrate filmic cu riscuri ce ţin de însăşi prezenţa 
camerei de luat vederi. în faţa obiectivului aparatului de filmat oamenii au comportamente diferite. Unii se închid 
în ei, devenind emotivi şi incoerenţi în relatări, alţii devin şi mai expansivi având tendinţa de a exagera în dorinţa 
de a atrage atenţia numai asupra lor. De aici şi riscul apariţiei unor „capcane" pentru realizatorii care, seduşi de 
elementele spectaculoase, pot pierde din vedere relevarea semnificaţiilor profunde ale obiceiului sau ritualului 
filmat. 

Un alt risc îl mai reprezintă şi tendinţa unora de a „cosmetiza" realitatea intervenind cu soluţii de regie sau 
scenografie care, de cele mai multe ori, alterează însăşi esenţa materialului filmat. Nu mai vorbim despre faptul 
că de multe ori când, deşi sunt întrunite condiţiile ideale de filmare a subiectului conform scenariului, pot apărea 
dificultăţi de natură tehnică impuse de limitele tehnologice ale aparaturii folosite: condiţii meteorologice 
nefavorabile, lipsa luminii adecvate sau a unor prize de sunet de calitate sunt numai câteva dintre dificultăţi. 

Filmul în sine, fiind o creaţie sincretică, nu derulează o poveste credibilă până nu sunt întrunite toate 
condiţiile tehnice, dar şi de organizare care să nu altereze în niciun fel înregistrările, dând astfel posibilitatea 
echipei de realizatori ca în faza de montaj să dispună de un material filmat în condiţii cât mai profesionale cu 
putinţă, din care să se poată realiza o lectură filmică în cadrul căreia translarea obiceiurilor tradiţionale să se 
facă în mod subtil, respectând integral caracterul lor sincretic. 

Fără a epuiza opiniile pro şi contra cercetării etnografice cu ajutorul mijloacelor video, trebuie să 
recunoaştem că această metodă de reconstituire şi-a câştigat deja un loc bine meritat în panoplia instrumentelor 
care şi-au dovedit cu prisosinţă eficacitatea în construirea mărturiilor peste timp, ca o parte importantă a 
arhivelor etnologice moderne pentru cei care fac din cercetarea obiceiurilor şi ritualurilor o profesie sau chiar o 
pasiune. 

Criterii de clasificare a culturii populare: 
geomorfismul şi antropomorfismul 


Pentru a descoperi ceva cu adevărat nou în ştiinţa căreia i te-ai dedicat, trebuie să rătăceşti, adică să alegi 
şi alte cărări decât cele pe care au mers iluştrii tăi înaintaşi. Fără temeritate şi cu trimiteri, în exclusivitate de tipul 
aşa a zis marele savant sau profesor un domeniu de cercetare stagnează, devine imuabil. Acest mesaj, însoţit 
cu riscurile rătăcirii propriu-zise, le este transmis studenţilor de la Facultatea de Sociologie şi Asistenţă Socială 
în prima oră de curs. Surprinşi de propunere, tinerii aşteaptă să vadă mai întâi aventurile profesorului. Află atunci 
cum a descifrat semnificaţiile calendarului popular prin raportarea datei sărbătorilor şi obiceiurilor la ritmurile 
cosmice şi la bioritmurile de reproducere ale plantelor şi animalelor 1 , cum a reconstituit panteonul carpatic diferit 
de cel greco-roman indus abuziv în conştiinţa românilor pe cale livrescă 2 , cum a ajuns la conceptul de 
geomorfism, opus celui de antropomorfism 3 , cum a definit cartea românească a morţilor care, spre deosebire 
de cea egipteană scrisă pe papirus şi dispărută cu peste două milenii în urmă, este cântată şi astăzi la unele 
înmormântări din sud-vestul României 4 şi altele. Una din cutezanţele despre care îi place să vorbească este şi 
aşa-numitul sindrom al antichităţii greco-romane, ideea că tot ce e valoros în ştiinţă, filosofie, arte, democraţie, 
mitologie vine, în exclusivitate, de la greci şi romani. Altfel spus, numai de la ei şi numai cu ei începe spiritua¬ 
litatea continentului european. Pentru români, care poartă numele Romei Antice, consecinţele sindromului 
îmbracă forme aberante. Cel care încearcă să coboare la substratul autohton traco-geto-dacîşi asumă riscul de 
a fi imediat catalogat tracoman. Convins că există o prăpastie care separă nefiresc istoria de protoistoria 
carpatodunărenilor şi un prag psihologic al antichităţii greco-romane peste care nu trebuie să treci ca să ajungi 
la alte rezultate decât cele la care a ajuns cutare sau cutare savant, exploratorul, expunându-se cu bună ştiinţă 
la un mare risc, a încercat să le depăşească. Şansa lui a făcut ca, din 1967 până în ziua în care îşi aşterne 
aceste gânduri să trudească neîntrerupt, alături de alţi colegi etnografi, la tezaurul care i-a oferit numeroase 
argumente, Atlasul Etnografic Român. înainte de a intra în miezul problemei adusă în discuţie, trebuie 
prezentată, succint, această comoară de documente de istorie orală. 

Materialul de teren pentru elaborarea Atlasului a fost înregistrat de la 18.000 de subiecţi din 536 de sate pe 
baza unui chestionar etnografic de 1200 de întrebări. Răspunsurile consemnează realitatea etnografică 
existentă la două momente ale secolului trecut: anul 1900 şi data anchetei, anii 1972-1982. Din răspunsurile 
primite au rezultat peste 1000 de hărţi din care 600 au fost selectate şi grupate tematic în cinci volume cu câte 
aproximativ 120 de hărţi etnografice fiecare: primul volum, Habitatul, se referă la adăposturile de aici (aşezarea, 
gospodăria, locuinţa, amenajarea interiorului) şi de dincolo (cimitirul); volumul II, Ocupaţiile, la mijloacele de 
câştigare a existenţei (cultivarea pământului, creşterea animalelor, sericicultura, apicultura, vânătoarea, 
pescuitul şi transportul); al treilea, Tehnologia populară, la geniul tehnic (meşteşugurile, instalaţiile tehnice 
populare şi alimentaţia); al patrulea, Manifestările artistice, la portul şi arta populară; al cincilea, Manifestările 
spirituale, la obiceiurile de la naştere căsătorie şi înmormântare, la sărbătorile calendaristice şi mitologie 5 . 

Titlurile şi legendele hărţilor sunt traduse în trei limbi de circulaţie internaţională (engleză, franceză, germană), 
iar elementele cartografiate sunt ilustrate cu fotografii, desene, schiţe. în paralel cu elaborarea atlasului se 
publică şi un corpus de 25 de volume cu materialul de teren brut, aşa cum a fost înregistrat de la subiecţii 
anchetaţi 6 . 

Din citirea hărţilor rezultă că, la data anchetei, românii păstrau elemente semnificative ale civilizaţiilor 
lemnului şi lutului , că locuitorii carpatodunăreni sunt făuritorii şi purtătorii unei sinteze a civilizaţiei continentale, 
legată de apele curgătoare, diferită de civilizaţia greco-romanilor, legată, genetic, de mare. Ei s-au exprimat în 
lemn şi lut în vremurile preistorice, în antichitatea geto-dacă şi în secolul al XX-lea, când s-a efectuat ancheta 
pentru Atlasul Etnografic. 

Se cunoaşte că regiunile cele mai bogate în resurse de apă şi hrană de pe Terra au fost primele şi cele mai 
importante leagăne de civilizaţie. Fluviul Dunărea a fost pentru carpatodunăreni precum Eufratul şi Tigrul pentru 
Sumer şi Mesopotania, Nilul pentru vechiul Egipt, Indusul şi Gangele pentru vechea Indie, spaţiul de geneză a 
unei mari civilizaţii preistorice numit de Marija Gimbutas, mare arheolog şi antropolog american, Vechea 
Civilizaţie a Europei. Savanta a definit-o ca o „entitate culturală cuprinsă între 6500-3500 î.Hr., axată pe o socie¬ 
tate matriarhală, teocratică, paşnică, iubitoare şi creatoare de artă care a precedat societăţile indoeuro- 
penizate...; trebuie să recunoaştem realizările strămoşilor noştri, vechi europeni, aşa cum au fost: constructori 
de temple, producători de ceramică admirabil pictată şi de obiecte de cult" 7 . între timp, la Schela Cladovei, pe 
malul românesc al Dunării, s-a descoperit o nouă cultură mezolitică care coboară istoria continentului european 
cu încă două milenii în urmă. Cu argumente arheologice, paleoantropologice şi paleolingvistice savantul a 
demonstrat că pe un areal geografic ocupat astăzi de România, Republica Moldova, vestul Ucrainei, Ungaria, 
Cehia, Slovacia, fosta Iugoslavie, Croaţia, Macedonia, Bulgaria, Albania, Grecia, inclusiv insulele egeene şi sud- 
estul Peninsulei Italice s-a dezvoltat, anterior civilizaţiei antice greco-romane şi mitului biblic al creaţiei paterne, 
un mare complex cultural şi religios dominat de Zeiţa Mamă 8 . Cu două-trei milenii înainte să strălucească 
culturile Greciei şi Romei antice, în bazinul inferior al Dunării de Jos înfloreau superbele culturi neolitice 
Precucuteni, Cucuteni, Gumelniţa, Hamangia ş.a. Purtătorii acestor culturi aparţineau unor societăţi agrare 
lipsite de fortificaţii elaborate şi arme de luptă. Erau meşteri neîntrecuţi în prelucrarea lutului şi, probabil, înclinaţi 
spre meditaţie, însuşire ilustrată de statuetele din lut de tipul Gânditorului de la Hamangia. Rolul principal în 
aceste societăţi îl jucau femeile. 

De la primele culturi neolitice din bazinul Dunării de Jos şi până la cultura orală cartografiată în Atlasul 
Etnografic Român s-au scurs aproximativ zece milenii. La cele două capete ale lungului firului, unul cercetat de 
arheologi, altul de etnologi, există numeroase analogii culturale. Generalizând imensul material documentar 
până la limita admisă ştiinţific, arhetipurile celor 10.000 de ani ai civilizaţiei europene (mileniile 8 î.Hr.-2 d.Hr.) 
pot fi împărţite în trei complexe culturale şi religioase: primul este dominat de Zeiţa Mamă neolitică (8000 î.Hr.- 
2500 î.Hr.); al doilea de Zeul Tată indoeuropean (2500 î.Hr.- anul 0); al treilea de Fiul lui Dumnezeu, lisus (anul 
0-...). După un alt criteriu, modul în care şi-au imaginat oamenii că arată divinitatea lor adorată, europenii au 
edificat două lumi arhetipale inconfundabile: una geomorfă, de origine neolitică, care are ca model de frumuseţe 
şi perfecţiune oul, alta, antropomorfă, de origine indoeuropenă şi creştină, care are ca model omul. Elementele 
caracteristice descoperite de arheologi şi cele culese de etnologi se pot sistematiza astfel: 


Trăsături 

caracteristice 


Vârsta aproximativă 

Divinitatea adorată 

Idealul de frumuseţe şi perfecţiune 

Civilizaţia creată după chipul 
şi înfăţişarea divinităţii 


Mari complexe culturale şi religioase atestate 
pe teritoriul actual al României 
Epoca Neolitică Epoca Bronzului şi Creştinismul 
prima Epocă a Fierului 

(indoeuropenii) 

2200 Î.Hr.-O 0-... 

Zeul Tată Fiul lui Dumnezeu 

Zeul cu înfăţişare lisus cu înfăţişare 

de OM de OM 

Antropomorfă Antropomorfă 


(vechii europeni) 

8000-2200 Î.Hr. 
Zeiţa Mumă 
Zeiţa cu înfăţişare 
de OU 
Geomorfă 

Exercitarea puterii divine 

Zeiţe specializate 

Zei şi zeiţe 

Atotputernicul 

Reşedinţa divină 

în tot şi în toate 

în Cer 

în Cer 

Locul de unde vine sufletul 

la naştere 

Din pântecele femeii, 
rupt din pântecele 
Pământului 

Din pântecele femeii 
primit ca dar din Cer 

Din pântecele femeii 
primit ca dar din Cer 

Reşedinţa sufletelor după moarte 

în Pământ, în ape 

în Cer, 
în văzduh 

în Raiul Cerului, 
credincioşii, 
în Iadul Pământului, 
păcătoşii 

Ritul funerar prin care ajunge 

mortul la divinitatea adorată 

înhumare 

Incinerare 

înhumarea trupului 
la 3 zile, slobozitul 
sufletului la 40 de 
zile 

Ritul funerar de reiterare anuală 
a divinităţii 

înhumare sau 
aruncare în apă 

Incinerare 

înhumare, înviere, 
înălţare la Cer 

Substitute fitomorfe ale divinităţii 

Sânziana (Drăgaica), 
Bozul, Mătrăguna, 
Mărul 

Bradul, Omanul 

Salcia 

Substitute zoomorfe ale divinităţii 
în folclor 

Substitute antropomorfe ale 
divinităţii în folclor 

Data morţii şi renaşterii anuale 

Pasărea, taurul, 
ursul, porcul, cerbul 
Zeiţe Mumă: Dochia, 
Maica Precesta, 
Muma Pădurii, 

Muma Ploii 

Calul, lupul, leul 

Zeii paterni: Crăciunul, 
Căluşul, Blojul 

Mielul 

a divinităţii 

La echinocţiul de 
primăvară sau de 
toamnă 

La solstiţiul de 
vară sau de iarnă 

Naşterea la solstiţiul 
de iarnă, Moartea, 
învierea şi înălţarea 
la echinocţiul de 
primăvară 

Momentul naşterii si morţii 

divinităţii adorate 

Nocturn 

Diurn 

Naşterea şi învierea 
nocturne, înălţarea 
diurnă 

Repere astronomice pentru 

măsurarea timpului 

Luna şi Soarele 

Soarele şi Luna 

Soarele şi Luna 

Tipul de calendar 

Lunar-solar 

Solar-lunar 

Solar-lunar 

Ocupaţii dominante creatoare de 

ideologii şi civilizaţii 

Agricultura, 
prelucrarea lutului, 
lemnului şi pietrei 

Păstoritul, prelucrarea 
pietrei şi metalelor 

Economie 

complexă 

Arhetipuri dominante 

Geomorfe: Pământul, 
grota, Luna, oul, 
oala, apa, colacul 
(pâinea), pântecele, 
vulva, grota, 
bordeiul 

Antropomorfe: 

Soarele, focul, 
stâlpul, falusul, 
casa 

Antropomorfe: 
crucea, biserica 


O mare criză spirituală trebuie să fi zguduit lumea la trecerea de la Neolitic la Epocile Bronzului şi a Fierului, 
când a fost înlocuită marea divinitate geomorfă şi maternă cu cea antropomorfă şi paternă şi când a fost exilată 

de pe Pământ, din tot şi din toate, în înaltul cerului. Universul este, de la structurile sale infinit de mici (celula, 
molecula, atomul, unităţile subcuantice), până la cele infinit de mari (planetele, aştrii, galaxiile, roiurile şi 
superroiurile galactice) geomorf, nu antropomorf. Este oare posibil să fie împăcate cele două modele de vieţuire 
de oameni pe Terra, unul geomorf, în deplină concordanţă cu Pământul şi întreg Universul, şi altul antropomorf, 
impus şi dominat de aroganţa celei mai puternice vietăţi de pe planetă? 

Pentru definirea geomorfismului Vechii (Primei) Civilizaţii Europene s-au adăugat, în ultimul timp, încă două 
preţioase argumente: Panteonul românesc şi Cartea românească a morţilor. Dezavantajul că aceste creaţii 
carpatodunărene n-au fost scrise pe papirus sau cioplite în piatră este anulat de supravieţuirea lor în cultura 
orală la începutul mileniului trei. Dacă Panteonul greco-roman şi Cartea egipteană a morţilor au fost scrise şi au 
dispărut, Panteonul românesc şi Cartea românească a morţilor n-au fost scrise, dar există elemente 
semnificative care pot fi întâlnite pe teren. Dacă panteonul carpatic ar fi fost scris în antichitate, ar fi ieşit în 
evidenţă deosebirile dintre două mari civilizaţii ale timpului, una mediteraneană, greco-romană, care se exprima 
în piatră (temple, statui, cetăţi), cu influenţe primite de la civilizaţiile terestre de la înmănuncherea continentelor 
(Europa, Asia şi Africa), marcate de fluvii care se varsă în mări prin trei delte (Delta Dunării, Delta Tigrului şi 
Eufratului, Delta Nilului), şi alta legată de apele continentale, traco-geto-dacă, crescută pe loc, care se exprima 
în lemn şi pământ (cetăţi, stâlpi, temple), în lut ars şi aluat copt (figurine de tot felul). 

Arheologii nu au descoperit la daci statui, temple, cetăţi din piatră. Aceştia stăpâneau munţi de piatră şi 
marmură, dar îşi modelau divinităţile în lemn, lut şi aluat. După fetişismul documentului scris, care poate anula 
orice argument arheologic şi etnologic, ar însemna că nici culturile amerindiene n-ar fi existat înainte de 
descoperirea Americii de Cristofor Columb! Moştenitorii şi purtătorii Vechii Civilizaţii Europene sunt grecii din 
Atena, italienii din Roma sau românii carpatodunăreni? Dacă evreii, indienii, egiptenii, grecii moştenesc de drept 
culturile popoarelor vechi, care au locuit Palestina, Grecia, Egiptul, India, după aceeaşi logică elementară, 
cultura primei civilizaţii europene de la Carpaţi şi Dunărea de Jos o moştenesc românii. 

Panteonul carpatodunărean, exponent al unei civilizaţii a lemnului şi lutului, este o lume mitică atipică în 
raport cu cel greco-roman. Are unele legături cu el, dar şi cu cel al Indiei antice. De altfel, legătura tainică a 
spiritualităţii carpatice cu Vechea Indie avea să fascineze mari spirite româneşti: Eminescu, Brâncuşi, Eliade. 
Adesea, pe pământul carpatic, zeii indieni se numesc şi, adesea, îşi îndeplinesc atribuţiile avute la ei acasă, în 
vechea Indie: zeul Universului Shiva, în colindul de Crăciun Siva, zeul pluviometric Rudra, în ceremonialul 
Paparudei, zeul morţii Yama, în credinţele şi expresiile româneşti (a da iama în păsări, în vite, cu sensul de a da 
moartea). 

în ceea ce priveşte Cartea românească a morţilor, sinonimă cu Cartea egipteană a morţilor, aceasta 
cuprinde texte sacre de iniţiere a sufletului mortului pentru drumul mitic care separă lumea de aici de lumea de 
dincolo, cântate de un cor feminin în momente şi locuri semnificative ale ceremonialului funerar. Textele de 
iniţiere se transmit prin monologuri şi dialoguri cântate. Mesajele sunt adresate mortului, zeiţelor destinului 
(Zorile), soţului sau soţiei postume (bradul, suliţa, steagul), diverselor substitute ale mortului (stâlpul, crucea). 
Zeiţa morţii apare în ipostază de pasăre de pradă (gaia, corboaica, vulturul) şi antropomorfă, cu chip de om 
(Zâna Bătrână, Moartea, Maica Precesta, Maica Irodia). în textele cântate apar, rând pe rând, ghizi providenţiali 
(lupul, vulpea, vidra), vameşi binevoitori, repere de orientare personificate (salcia împupită, mărul înflorit), 
personaje psihopompe (calul, cerbul) şi, în final, în lumea de dincolo, rudele mortului. Cunoştinţele de care 
defunctul are mare nevoie sunt expuse prin metode simple: descrierea amănunţită a drumului mitic şi a înfăţişării 
personajelor mitice; repetiţia momentelor-cheie ale călătoriei pentru fixarea cunoştinţelor; comparaţia drumului 
bun cu cel rău, a prietenilor cu neprietenii. Aria de răspândire a cântecelor funerare, compactă la începutul 
secolului al XX-lea în sud-vestul şi centrul României (Gorj, Mehedinţi, Caraş-Severin, Timiş, Bihor), relativ 
compactă în sudul Transilvaniei (sudul judeţelor Alba, Hunedoara, Sibiu, Braşov), trimitea puternice tentacule în 
nord (Bistriţa-Năsăud, Mureş), în judeţele din Moldova (Suceava, Botoşani, Neamţ, laşi, Vaslui, Vrancea, Galaţi), 
Republica Moldova şi, în sud, la românii din Banatul sârbesc şi de pe Valea Timocului. 

în zonele în care nu au fost atestate cântecele funerare (Zorile, Cântecul Bradului, Cântecele de priveghi şi 
altele), funcţia lor a fost preluată, parţial, de bocetele versificate. Cântecele funerare nu sunt atestate la 
popoarele vecine românilor şi nici la alte popoare ale Europei, motiv pentru care acestea au fost incluse greşit, 
până la marele etnomuzicolog Constantin Brăiloiu, în categoria bocetului. Versetele, hexa- sau octosilabice, cu 
predominarea clară a celor hexasilabice, par a fi împietrite, precum versetele cioplite pe sarcofagele antice. Ele 

au fost îndelung cizelate şi decantate de impurităţi poetice şi de orice adaos care ar fi îngreunat transmiterea cu 
claritate a mesajului. Melodiile, cu sonorităţile lor preistorice, au ecou profund în inimile îndoliaţilor şi în natura 
înconjurătoare; ele contrastează cu deznădejdea lugubră a bocetelor propriu-zise. Tărâmul suferinţelor după 
moarte, Iadul, cultivat de religiile indoeuropene şi creştine, lipseşte din peisajul edenic descris de cântecele 
româneşti de înmormântare. 

Prin împlinirea teritorială, politică, demografică, economică şi spirituală, Europa îşi reclădeşte, în raport cu 
celelalte continente ale planetei, o nouă identitate. Simboluri locale, zonale şi chiar naţionale devin mărci 
identitare comune tuturor europenilor în raport cu asiaticii, africanii, americanii australienii. Europenii îl au pe 
Voltaire, prin francezi, pe Shakespeare, prin englezi, pe Eminescu, Brâncuşi şi cultura populară de la Carpaţi şi 
Dunărea de Jos, care tezaurizează elemente de civilizaţie preistorică, prin români. Cu multe milenii în urmă, 
înainte de strălucirea Greciei şi Romei Antice, Vechea Civilizaţie a Europei, axată în principal pe fluviul Dunărea, 
era contemporană cu Sumerul, Egiptul şi India Antică. 


Note: 

1 Ghinoiu, Ion, Vârstele timpului, Editura Meridiane, Bucureşti, 1988; idem, Obiceiuri populare de peste an. Dicţionar, Editura 
Fundaţiei Culturale Române, Bucureşti, 1997; idem, Zile şi Mituri. Calendarul ţăranului român, Editura Pro, Bucureşti, 2000. 

2 Idem, Panteonul românesc. Dicţionar, Editura Enciclopedică, Bucureşti, 2001. 

3 Idem, Geomorfismul şi antropomorfismul spiritului uman, în „Revista de Etnografie şi Folclor’’, tom 39,1994. 

4 Idem, Lumea de aici, Lumea de dincolo , Editura Fundaţiei Culturale Române, Bucureşti, 1999; idem, Cărările sufletului, Editura 
Etnologică, Bucureşti, 2004. 

5 Atlasul Etnografic Român, voi. I, Habitatul, coord. I. Ghinoiu, Editura Academiei şi Editura Monitorul Oficial, Bucureşti 2003; voi. 
II, Ocupaţiile, coord. I. Ghinoiu, Editura Academiei, Bucureşti, 2005. 

6 Din seria Sărbători şi obiceiuri, coord. general I. Ghinoiu, au apărut: voi. I., Oltenia, Editura Enciclopedică, Bucureşti, 2001; voi. 
II. Banat, Crişana, Maramureş, Editura Enciclopedică, Bucureşti, 2002; voi. III. Transilvania, Editura Enciclopedică, Bucureşti, 
2003; voi. IV. Moldova, Editura Enciclopedică, Bucureşti, 2004. 

7 Gimbutas, Marija, Civilizaţie şi cultură. Vestigii preistorice în sud-estui european, traducere de Sorin Paliga, prefaţă şi note de 
Radu Florescu, Editura Meridiane, Bucureşti, 1989, pp. 49-50. 

8 Idem, Civilizaţia Marii zeiţe şi sosirea cavalerilor războinici. Originea şi dezvoltarea celor mai vechi civilizaţii europene (circa 
7500-700 Î.H.), traducere de Sorin Paliga, Editura Lucreţius, Bucureşti, 1997. 

Sărbătoarea între meditaţie şi petrecere 


Sărbătoarea nu este numai spirit, duh, ci ea este şi organizare, structură şi funcţionalitate. Ea reprezintă o 
manifestare a sacrului, a sublimului, a Absolutului în lumea profană, cotidiană, a oamenilor obişnuiţi. Reprezintă 
unul din cadrele spaţiale - spaţiul festiv şi temporal - în care va hierofana sacrul, situându-se, după cum afirma 
Paul Drogeanu, „dincolo de profan şi dincoace de sacru", dar în acelaşi timp mai puţin decât „sacru", în cadrul 
ei împletindu-se lumescul cu divinul. 

Sărbătoarea a fost dintotdeauna încadrată în sistemul social, fiind o manifestare eminamente colectivă. A 
fost asemuită şi chiar identificată cu o instituţie socială care să se încadreze în sistemul social ca element 
component al „organizării sociale" şi să menţină echilibrul şi buna funcţionare ale comunităţilor umane şi ale 
societăţii. 

Ca orice instituţie, sărbătoarea este alcătuită dintr-un ansamblu structural-funcţional de norme şi valori ce 
presupun un scop. în vederea atingerii scopului propus, membrii comunităţilor vor îndeplini anumite funcţii cu 
ajutorul unor mijloace materiale şi simbolice. 

Structura unei sărbători cuprinde de obicei două tipuri de elemente: elemente spirituale - legate de latura 
afectiv-sentimentală a sărbătorii şi elemente materiale - referitoare la latura pragmatică a sărbătorii. 

• Elementele spirituale se împart în manifestări afective exterioare sau exteriorizate - râsul, plânsul şi 
manifestări afective interioare concretizate în anumite simţăminte legate de evenimentul respectiv sărbătorit - 
veselie, bucurie, fericire, euforie sau teamă, tristeţe, durere sufletească, ură, dispreţ. 

• Elementele materiale pot fi împărţite în elemente exterioare şi interioare individului. 

Ca structură, sărbătoarea presupune o serie de elemente care să o reprezinte: 

• Durata ne arată timpul alocat desfăşurării unei sărbători, aceasta diferind de la un caz la altul; 

• Fazele care se succed de-a lungul unei sărbători; în funcţie de numărul acestora, sărbătorile se pot 
diferenţia între ele; 

• Repetabilitatea - unele sărbători sunt unice, iar altele repetabile la un interval de timp; 

• Persoanele care participă - atât cu rol de actor, cât şi cu rol de spectator - la sărbătoarea respectivă; în 
funcţie de numărul de participanţi şi de ponderea rolurilor acestora, se va observa, de asemenea, o variaţie între 
sărbători; 

• Elementele ambientale. Spaţiul „închis’7„deschis", perioada diurnă/nocturnă, diverse elemente 
decorative şi de ritual - o anumită muzică, o anumită mâncare, o anumită băutură etc.; 

• Comportamentele cerute participanţilor cu ocazia respectivă vor constitui la rândul lor un element 
diferenţiator în ceea ce priveşte structura sărbătorii; 

• Existenţa unor elemente pregătitoare. Unele sărbători necesită efectuarea anumitor acţiuni înainte de 
începerea lor. Această componentă preparatorie presupune atât o dimensiune materială - pregătire culinară, 
vestimentară, ambientală, cât şi o dimensiune spirituală - postul; 

• Elementele afective se referă la intensitatea şi „semnul" sentimentelor pe care participanţii ar trebui să le 
aibă de-a lungul sărbătorii. 

Luând ca element de referinţă „repetabilitatea", sărbătorile pot fi: 

• Sărbători unice, atunci când evenimentul ce se află la bază nu este repetabil pentru un individ anume, 
pentru un grup anume sau chiar pentru o comunitate - naşterea, înmormântarea; 

• Sărbători repetabile, când evenimentul sărbătorit se poate repeta pentru individul respectiv, grup sau 
comunitate, generând o altă sărbătoare asemănătoare cu cea luată drept reper; în cadrul acestui ciclu de 
sărbători întâlnim: 

• Sărbători ciclice, care se repetă la un interval fix de timp, întotdeauna acelaşi: 

n Sărbătorile anuale - Revelionul, Crăciunul, aniversările personale şi naţionale, toate sărbătorile cu dată 
fixă în calendarul creştin etc.; 

n Sărbătorile sezoniere - sărbătoarea Sângiorzului (Transilvania şi Banat), sărbătoarea Sfântului Gheorghe 
(Oltenia, Muntenia, Moldova), care reprezintă deschiderea vieţii pastorale; sărbătoarea lui Sânmedru, 
deschizătoarea iernii pastorale; 

n Duminica - sărbătoare ciclică săptămânală, care poartă un nume creştin: Dies Dominica - Duminica 
Domnului. 

• Sărbători neciclice. Se pot repeta, dar nu la date fixe; sunt aşa-numitele sărbători mobile. Pastele este 
o astfel de sărbătoare, un scenariu ritual de înnoire anuală a lumii deschis de Duminica Floriilor, închis de 
Duminica Tomii şi intersectat de noaptea învierii Domnului lisus Hristos. 

Luând ca element de referinţă „durata", se poate vorbi despre sărbători care ţin o zi (cele mai dese), dar şi 
despre sărbători care ţin mai puţin cum ar fi sărbătorile personale si ocazionale. 

Ion Ghinoiu, în dicţionarul Obiceiuri de peste an, apreciază că durata nunţii s-a redus treptat, de la o 
săptămână - de joi până miercuri dimineaţa, la trei zile - sâmbătă, duminică, luni, apoi la două zile - sâmbătă şi 
duminică şi chiar la o masă festivă de câteva ore. 

Sărbătoarea contribuie la realizarea echilibrării şi armonizării societăţii, asigurând coeziunea necesară 
grupurilor, şi accentuează durabilitatea, identitatea şi unitatea grupurilor, a colectivităţii şi a societăţii ca întreg. 

Funcţia majoră a sărbătorii ar putea fi, după părerea multora, aceea de a da sens şi valoare vieţii. Ideea 
angoaselor existenţiale, a rezolvării lor cu ajutorul sărbătorii apare prezentată deosebit de sugestiv de Vasile 
Băncilă în lucrarea Duhul sărbătorii : „în adevăr, în existenţa obişnuită, nesărbătorească, mai ales trei sunt 
laitmotivele de suferinţă ale conştiinţei: este ideea limitelor, contradicţiilor şi tuturor mizeriilor eului propriu; este 
conflictul cu societatea, concurenţa cu semenii; şi este ideea raportului dintre noi şi natura sau realitatea ca 
atare, raport în care uneori suntem noi contrazişi, alteori noi contrariem realitatea şi în care adesea avem 
sentimentul că nu înţelegem nimic din sensul acestei realităţi generale. E aici un întreit blestem care formează 
răul conştiinţei. Dar tocmai acest blestem cu trei feţe dispare în sărbătoare!". Această funcţie de împăcare 
generală a umanităţii este întâlnită şi la nivelul sărbătorilor noastre tradiţionale populare, sub forma unor reguli 
nescrise, potrivit cărora omul, în zi de sărbătoare, trebuie să înceteze orice conflict, orice duşmănie cu cel de 
lângă el şi, prin urmare, cu întreaga comunitate. 

Funcţiile secundare. Una dintre funcţiile secundare cele mai răspândite şi cea mai importantă, chiar 
fundamentală pentru realizarea refacerii potenţialităţilor vieţii, este funcţia de comuniune sau de solidaritate. 
Sărbătoarea răspunde astfel diverselor nevoi de comuniune, începând de la comuniunea cu tine însuţi şi până 
la comuniunea cu universul şi transcendentul. în acest sens, Vasile Băncilă dă sărbătorii una din definiţiile cele 
mai cuprinzătoare şi mai profunde: „Ideea de sărbătoare e o horă gravă de comuniunii cu toată realitatea, cu 
toate aspectele ei necesare, posibile, imaginabile sau numai bănuite. E o comuniune cu transcendentul; e o 
comuniune cu natura cosmică; e o comuniune cu societatea; e chiar o comuniune cu lumea animală şi vegetală 
şi e, în sfârşit, o comuniune cu tine însuţi prin contopirea sau topirea contradicţiilor, decepţiilor, revendicărilor. 
Această comuniune se înfăptuieşte în grade diferite, în raport cu autenticitatea trăirii sărbătorii, însă întotdeauna 
în direcţie precisă, care e chiar mersul spre sărbătoare". Sărbătoarea este, aşadar, întâlnire prin excelenţă, iar 

din punct de vedere social este ocazia de adunare a tuturor grupurilor: familie, sat, clasă socială, popoare, etnie 
sau naţiune. 

Unul dintre elementele aproape nelipsite din cadrul sărbătorii este ospăţul, care, după părerea lui Paul 
Drogeanu, contribuie tocmai la ieşirea din alienarea faţă de semeni, prin comuna dăruire şi consumare a 
darurilor. Ospăţul presupune nu doar comuniunea cu semenii, străini sau cunoscuţi ai grupului, ai familiei, ai 
satului, ai oraşului, ci presupune şi comuniunea cu cei de dincolo de hotarele aşezărilor fiinţei, ale strămoşilor şi 
chiar ale zeilor. 

De asemenea, dansul joacă un rol important în realizarea contactului uman cu bucuria, cu şinele şi cu 
semenii. Dansul introduce acea bucurie a mişcării în „solemnitatea îngheţată a trupului şi a relaţiei interpersonale 
cotidiene". 

Dansul care exprimă cel mai bine acest lucru este hora; unul dintre elementele cele mai relevante în acest 
sens este însăşi forma sa rotundă, închisă. Uneori, hora este reprezentată de mai multe cercuri concentrice. 
Energiile indivizilor care participă la horă se supun principiului sinergiei, aşa încât este de aşteptat ca 
intensitatea comuniunii să fie maximă, depăşind-o pe cea a oricărui alt joc, care ar presupune o combinaţie a 
participanţilor, diferită de cea a horei. 

Funcţia sărbătorii este de a „media” sacrul şi profanul. Ideea de a rezolva angoasele existenţiale prin 
întoarcerea la lumea originară, la momentul de dinaintea creării Cosmosului reapare mereu, de-a lungul timpului, 
în ideea de sărbătoare. 

Comunicarea cu transcendentul, care are loc de asemenea în cadrul sărbătorii, şi proiectarea într-o altfel 
de lume se produc cu ajutorul diferitelor mijloace. Unul dintre cele mai întâlnite mijloace ar fi masca. Sărbătoarea 
ar fi şi ea o mască pusă pe faţă duratei cotidiene şi, în acelaşi timp, pe obrazul timpului sacru. Masca este un 
element de mediere între sacru şi profan, ea făcând ca trecerea din lumea cotidiană în acea „altfel de lume” să 
nu mai prezinte niciun fel de pericol pentru individul pământean. Prin funcţia majoră a instituţiei sărbătorii s-ar 
putea spune, în ultimă instanţă, că masca reprezintă chiar „un loc de popas în căutarea fiinţei esenţiale”. 

Sărbătorile reprezintă repere în situarea istorică şi geografică a civilizaţiilor; de asemenea, au o putere 
deosebită şi fascinantă în caracterizarea etnică, în cimentarea grupurilor etnice, ea reprezentând un pact social, 
o reîntâlnire pentru afirmarea unităţii şi legăturilor unui popor. 

Sărbătoarea a fost de multe ori definită ca depozitar al sufletului popular, „nicăieri şi nici într-o altă formă, 
esenţa colectivă, comună, a fiinţei umane, nu este mai complet realizată ca în atemporalismul sărbătorii” (llie 
Bădescu). 

în afara rezolvării angoaselor care ţin de imposibilitatea obţinerii unei comuniuni adecvate, pentru a le reda 
indivizilor sau societăţii un anumit echilibru, prin ceea ce se numeşte „sentimentul solidarităţii”, sărbătoarea este 
implicată şi în rezolvarea unor angoase ca cele „interstadiale”, de exemplu. Riturile de trecere, ca naşterea, 
nunta şi înmormântarea, pot fi clasificate ca „momente de criză existenţială" care, odată înfăţişate în formă 
festivă, vor fi rezolvate cu siguranţă. 

Din punct de vedere teologic, sărbătoarea îndeplineşte funcţii importante pentru viaţa noastră religioasă: 

Rost comemorativ sau aniversar (anamnetic); 

Rost latreutic; 

Rost pedagogic, educativ; 

Rost soteriologic. 

Funcţia comemorativă provine din faptul că sărbătoarea este, în general, destinată să întreţină de-a lungul 
vremii în conştiinţa generaţiilor de credincioşi amintirea momentelor sau faptelor memorabile şi a persoanelor 
sfinte, pentru ca ele să nu fie uitate. „Unele sărbători ne duc cu gândul nu numai la faptele din trecut, ci şi la cele 
ce vorfi în viitorul îndepărtat, cum este, de exemplu, Duminica înfricoşătoarei Judecăţi (a lăsatului sec de carne); 
sărbătorile au, deci, şi sens escatologic, ele reprezentând nu numai memoria Bisericii, ci şi aşteptarea ei, 
nădejdea şi anticiparea împlinirii făgăduinţei Divine”. 

Sărbătorile au şi o funcţie latreutică, deoarece ele sunt prilejuri şi forme de expresie ale cultului de adoraţie 
şi de veneraţie sau mijloace de a preamări pe Dumnezeu şi pe sfinţi. Mai mult, personajele sfinte sărbătorite 
constituie pilde pentru credincioşi, ca exemple şi imbolduri spre virtute şi spre desăvârşirea în viaţa religios- 
morală. Sărbătorile vor avea, deci, şi o funcţie educativă şi de aceea de multe ori sunt considerate ca fiind o 
şcoală a vieţii creştine. 

Sărbătorile deţin şi un rol numit de teologi soteriologic, ele fiind, astfel, nu doar popasuri de odihnă pentru 
trup, ci şi momente de reculegere şi reconfortare pentru suflet. 

Din orice perspectivă am privi lucrurile, sărbătoarea apare ca având funcţia universală de a introduce în 
lume fericirea, sub orice formă ne-am imagina-o. Organizarea totală a existenţei pe care o presupune 
sărbătoarea se va baza tocmai pe fericire, ca rezultat al refacerii potenţialităţilor vieţii şi, deci, ca o rezolvare a 
angoaselor existenţiale. 

în continuare vom prezenta pe scurt câteva sărbători şi ceea ce presupun ele: 

Sânzienele sau Drăgaica este o sărbătoare care aparţine categoriei sărbătorii populare şi care prezintă, în 
principal, caracteristicile de a fi repetabilă, ciclică-anuală, cu dată fixă la 24 iunie, nocturnă, agrară. Este 
sărbătoarea de maturizare a timpului calendaristic - în apropierea solstiţiului de vară, deci este sezonieră. Prin 
calitatea sa de a înflori în cea mai lungă zi a anului şi cu insolaţia cea mai puternică, sânziana a devenit reper 
calendaristic pentru aprecierea stadiului de dezvoltare al culturilor. Dacă înfloreşte în ziua care îi este dedicată, 
24 iunie, stadiul vegetal al plantei este avansat şi invers. Deschide, astfel, un ciclu de renovare a timpului. 

Naşterea Domnului (Crăciunul) este o sărbătoare care face parte din categoria sărbătorilor bisericeşti şi 
are, în general, următoarele caracteristici: este repetabilă, ciclică-anuală, cu dată fixă la 25 decembrie, data 
praznicului, nocturnă. După obiect şi importanţă este o sărbătoare domnească, mare, presupune o secvenţă 
preliminară şi o alta postliminară încadrabile în ciclul magic de 12 zile, care preînchipuie întregul an 
calendaristic. în calendarul bisericesc ocupă al doilea loc, după Paşti (cu 39 de zile), în ceea ce priveşte durata 
serbării praznicelor împărăteşti, şi anume 12 zile. Presupune abundenţă alimentară şi alimente rituale. 

Ziua Naţională este o sărbătoare caracteristică domeniului civil şi are următoarele particularităţi: este 
repetabilă, este ciclică-anuală, are dată fixă, 1 decembrie, este diurnă şi prezintă caracter naţional. Funcţia sa 
principală este aceea de solidaritate naţională şi etnică. 

Sărbătorirea reuşitei la facultate este o sărbătoare civilă şi se defineşte prin faptul că este unică, 
neciclică, mobilă, diurnă sau nocturnă, prezintă caracter personal. Funcţia sa principală este de a celebra un 
eveniment important pentru un individ, dar şi pentru familia sau grupul din care face parte. Are o funcţie de 
împărtăşire a bucuriei, de comuniune. 

Astfel, o clasificare a acestor sărbători populare, religioase şi civile care cuprind numeroase obiceiuri, acte 
şi practici magice constituie un punct de plecare şi de meditaţie pentru ceea ce înseamnă viaţa de zi cu zi şi felul 
cum ea se reflectă în contemporaneitate. 

Prof. univ. dr. Ilie MOISE 
(Universitatea „Lucian Blaga" - Sibiu) 


Recurs la tradiţie? 


Onorată asistenţă, dragi colegi, 

Nu ştiu dacă trebuie să vă mai spun cât de mult mă bucur că suntem din nou împreună, că Centrul Naţional 
pentru Conservarea şi Promovarea Culturii Tradiţionale a reuşit să mai organizeze o ediţie a Colocviilor , că 
tematica actuală este la fel de incitantă ca şi celelalte. Dacă pe parcursul anului, prins de multele şi, adeseori, 
sâcâitoarele probleme diurne, particip sau nu la diferite sindrofii cultural-ştiinţifice, odată cu venirea toamnei, 
trebuie să vă mărturisesc, aştept cu nerăbdare un singur lucru: invitaţia la Colocviile Centrului Naţional pentru 
Conservarea şi Promovarea Culturii Tradiţionale. 

Pentru mine cele trei zile ale Colocviilor sunt, echivalează cu cea mai importantă sărbătoare a etnologiei 
româneşti, dacă vreţi - Crăciunul etnologiei noastre. Crăciunul pentru că este, în primul rând, o sărbătoare a 
întregirii familiei, un praznic la care se adună doar cei ce aparţin unei familii. Şi eu consider că noi suntem demult 
membrii aceleiaşi familii - familia cercetătorilor culturii şi civilizaţiei tradiţionale. 

Intervenţia mea este axată pe o temă de actualitate, care stârneşte întotdeauna interesul cercetătorilor, 
aceea a lui pro sau contra reconstituirii faptelor de folclor. 

Porneşte de la un exemplu concret, provenit din comuna Cut, judeţul Alba. Aici autorităţile comuniste au 
interzis, din anul 1960, practicarea obiceiurilor tradiţionale legate de renovarea anului, cunoscute în zonă sub 
numele de Butea feciorilor. Şi astfel s-au aruncat, rând pe rând, la coşul zbuciumatei noastre istorii, superbe 
costume populare, odinioară însemne şi coduri care marcau intrarea în „vârsta de voinic” sau în rândul 
gospodarilor şi al femeilor „aşezate la casa lor". S-au pierdut, în doar câteva decenii, segmente întregi ale unei 
civilizaţii pornite iremediabil pe drumul dezagregării. Singurul lucru ce ne mai stătea la îndemână era 
tezaurizarea acestor nestemate în muzee sau consemnarea lor în lucrări ştiinţifice. în acest context apare, în 
1976, Butea junilor, rod al unor disperate gesturi de salvare a acestui segment al spiritualităţii populare din sudul 
Transilvaniei. Se consemnau, astfel, toate elementele, simbolurile, gesturile şi credinţele tradiţionale (inclusiv 
instrumentarul ritual) ale acestor asociaţii de tineret de tip arhaic, ofensive, de cucerire a unui „rang” nou, de 
trecere la o nouă categorie de vârstă - maturitatea. Pentru că, trebuie să reţinem, cetele de feciori, organizate 
an de an în preajma Crăciunului, erau totodată şi organizaţii de iniţiere a junilor şi fetelor în joc, obiceiuri şi reguli 
de viaţă tradiţională, adevărate şcoli de datini şi bună-cuviinţă ţărănească. 

A trebuit să mai treacă câteva decenii şi o revoluţie (înfăptuită tot de către tineri) pentru ca nevoia de tradiţie, 
de fapt nevoia de identitate, să conducă la reluarea, la Cut, în 1995, a acestui complex de obiceiuri solstiţiale 
consemnat de Septimiu Albini, încă la 1887, în cotidianul „Tribuna” din Sibiu, Din seara de Crăciun - studiul 
apărut pe parcursul a 12 numere (3142) este cea dintâi descriere completă a colindatului - împreună cu 
repertoriul aferent - din literatura etnologică românească. 

Semnalul „liberalizării" dat de evenimentele din decembrie ’89, impulsul venit din partea specialiştilor şi, nu 
în ultimul rând, iniţiativa unui om dăruit cu trup şi suflet culturii şi tradiţiilor locale (pictorul Ionică Galaţă), toate 
coroborate cu entuziasmul specific tinerilor (13 la număr), au condus la reluarea întregului cortegiu de obiceiuri, 
ceremonii şi rituri tipice confreriilor carpatice de tineret: colindatul cetei, ospăţul comunitar, jocurile cu măşti 
ş.a.m.d. Era un semn de intrare în normalitate, în firescul cel de toate zilele, caracteristic unei comunităţi de tip 
arhaic care - se ştie - respiră, trăieşte doar prin intermediul obiceiurilor. 

Cu gesturi simple, de esenţă tradiţională neîntrerupte parcă niciodată, junii satului şi-au ales „prin vot 
deschis" „mai marii buţii” (ghirău, crâşmar mare, crâşmar mic), au strâns vinul, l-au aşezat la gazdă, iar fetele 
au îmbrăcat costumele mamelor şi ale bunicelor cu aceeaşi cochetărie sfielnică de-acum câteva decenii. Şi 
„junişenii” au colindat din nou în Ajunul Crăciunului, în fiecare casă fiind aşteptaţi cu multă dragoste, cu vin, cu 
pecie şi colac de grâu 1 . După datină, în ziua Naşterii Domnului au colindat cu smerenie şi mândrie noua ctitorie 
a comunităţii - Biserica Bunavestire, apoi şi-au ospătat părinţii (taţii). Iar 26 decembrie, zi pe care junii satului o 
consideră „unică", a fost rezervată exclusiv fetelor. în sunet de vioară „junişenii" şi-au condus invitatele la „bute", 
unde ghirăul - studentul Cornel Nistor - a „aurit”, cu versuri meşteşugite, colacii tuturor fetelor. Şi tot cu gesturi 
fireşti, îndătinate, „le-au scos" la jocul organizat pentru întreaga comunitate în după-amiaza zilei. 

Şi-au reluat „rolurile” specifice de îndrumători spirituali ai cetaşilor notabilităţile satului (preotul Ion Galaţă, 
directorul şcolii Ion Cotârlea, directorul căminului cultural prof. Ion Braţe, profesorul Vasile Bâtiu), reprezentanţii 
administraţiei (primarul loan Reche şi notarul loan Cândea) şi, nu în ultimul rând, părinţii feciorilor implicaţi în 
chip şi formă în treburile acestora. S-a revenit, de-a lungul sărbătorilor, la vechile petreceri ale bărbaţilor, 
adevărate supape de eliberare a tensiunilor din sânul comunităţii, atât de necesare ştergerii asperităţilor dintre 
membrii acesteia. N-au fost uitate nici jocurile cu măşti (mătăhuile) organizate în fiecare dimineaţă în Valea 
Bărcului, momente ce au „colorat" viaţa comunităţii într-un mod aparte, învăluind-o pentru două săptămâni, 
într-o aură de basm. Simţeai în fiecare gest al sătenilor plăcerea de a avea o legătură sau alta cu ceata de 
feciori, cu vârstele care se găsesc „în floare”, înainte de care sunt numai „muguri şi bobocei", după care urmează 
„rodul şi secerişul". 

Cum era şi de aşteptat obiceiul s-a mulat pe noile realităţi, o primă mutaţie vizând locul de desfăşurare - 
factorul spaţiu. Toate ceremoniile şi festivităţile legate de ospăţul comunitar care se desfăşurau, îndeobşte, la 
gazdă au fost transferate la Căminul cultural. Spaţiul de joc tradiţional - şura - a fost înlocuită cu sala mare a 
Căminului cultural, iar petrecerile şi mesele festive s-au desfăşurat în anexele mult mai spaţioase ale aceleiaşi 
instituţii. 

Explozia de entuziasm a întregii comunităţi, indiciu clar al unei acute nevoi de identitate, secondată de o 
„publicitate" decentă, realizată cu profesionalism de localnici şi specialişti ai Centrului Naţional pentru 
Conservarea şi Promovarea Culturii Tradiţionale (înregistrări radio, filmări, consemnări în ziare şi reviste etc.) au 
condus la reluarea definitivă a unei tradiţii, fără de care spiritualitatea acestei comunităţi ar fi mult mai săracă. 

Această comunitate a intuit ceea ce noi ştim demult, că cel dintâi semn (şi cel mai sigur) al stingerii unui 
popor este secătuirea matricei sale specifice, este stingerea culturii şi a artei sale. Reacţia promptă a comunităţii 
rurale de la Cut (în frunte cu elitele sale), de apărare, de salvare de la o moarte culturală lentă, dar sigură, este 
greu de detectat însă în alte segmente ale societăţii româneşti postdecembriste care n-au ştiut să valorifice 
explozia de entuziasm de după 1989. 

De atunci au trecut 10 ani. An de an, în preajma Crăciunului tinerii „se bagă la bute", îşi caută gazdă, îşi 
aleg conducătorii şi strâng, cu mare alai, vinul, fără să se mai gândească cineva la vreun impuls venit dintr-o 
parte sau alta. Ba mai mult: nimeni nu mai ştie că acest obicei a fost sistat vreme de peste trei decenii, că s-a 
reluat graţie unui om de excepţie - pictorul Ionică Galaţă care, între timp, a şi plecat... dincolo. 

De-acum totul a intrat în normalitate, în firescul atât de specific lumii rurale. E firesc, pentru comunitatea de 
aici, să se facă bute la Crăciun, e firesc să se colinde în ziua de Ajun şi e firesc ca fetele să se îmbrace în 
costumele tradiţionale ale bunicelor. 

în ce mă priveşte, cred că tradiţia s-a reînnodat, că asemenea impulsuri, precum cele de la Cut, sunt 
benefice pentru cultura şi civilizaţia tradiţională. Făcute în limitele firescului (fără să forţezi nota) până şi unele 
intervenţii, aparent dure, ale fostelor centre de îndrumare... s-au dovedit a fi de bun augur, benefice. în urmă cu 
circa trei decenii am fost martorul unei astfel de intervenţii datorată Comitetul de cultură... Sibiu care, împreună 
cu Primăria din Sălişte, a invitat la întâlnirea jocurilor, din 28 decembrie (când se întâlneau în Piaţa din Sălişte 

cetele de feciori din cele câteva sate ale comunei) şi cetele din Tilişca, Rod şi Jina. Ulterior, invitaţia s-a extins 
la toate satele din Mărginime, iar astăzi procesul încă nu s-a încheiat; la întâlnirea junilor de la Sălişte poţi întâlni 
cete din Alămor şi Apoldu de Jos (Valea Secaşelor) sau chiar Sebeşu de Jos din destul de îndepărtata Ţară a 
Oltului. 

Adevărul este că în ultimii ani întâlnirea Junilor din Sălişte nu mai este percepută ca o competiţie locală cu 
caracter coregrafic - cum a fost în urmă cu trei decenii -, ci tot mai mult ca o întrunire a tuturor cetelor de feciori 
din judeţul Sibiu. 

Legat de atitudinea cercetătorilor vizavi de problema „pro sau contra reconstituirii faptelor de folclor”, cred 
că menirea noastră rămâne aceea de a ne informa, de a scotoci în arhive şi de a visa pentru societatea de 
mâine, de a ne aşeza pe hârtie visele şi convingerile. 

Trebuie să mai recunoaştem că, dincolo de rezultatele cercetărilor noastre, nutrim şi ambiţia secretă de a 
stăpâni imaginarul cititorului, de a-l determina să accepte, măcar în parte, ideile şi convingerile la care am ajuns. 


Note: 

1 încercând să evite o casă în care locuiau doi bătrâni cu posibilităţi materiale modeste, junii-colindători au avut surpriza 
următorului reproş: Dragii tuşii, haideţi înapoi! Am dat cote 20 de ani şi n-am acum să dau un colac feciorilor?! Ne descuicâm noi! O 
mai rămas atâta!" (Rafila Ghidău, 82 ani) 



Conf. univ. dr. Narcisa ŞTIUCĂ 
(Universitatea din Bucureşti) 


Reconstituirea • cui prodest? 


Lucrările de metodică a cercetării în domeniul etnologiei, etnografiei şi folclorului amintesc foarte vag de 
această modalitate de înregistrare, plasând-o alături de culegerea prin metoda observaţiei şi de experimentul 
folcloric. 

Studiul definiţiilor şi observaţiilor pe care antropologii şi etnologii le-au formulat de-a lungul timpului 
dovedeşte că, departe de a fi infailibilă, cea dintâi are limitele ei, limite ce se cer completate prin diverse alte 
procedee: „în practică, observaţia nu se face de la sine. Pe de o parte, ea implică ideea unei atenţii susţinute 
faţă de realitatea socială şi, înainte de a-şi începe observarea, anchetatorul trebuie să aibă în minte 
problematica pe care a stabilit-o, adică să se concentreze pe un obiect precis. Pe de altă parte, etnologul trebuie 
să rămână lucid în ceea ce priveşte perturbarea cauzată de prezenţa sa. Observatorul trebuie să ştie că nu va 
observa poate niciodată comportamentul care ar fi avut loc în absenţa sa. Inserţia sa în grup pentru mai mult 
timp are ca scop diminuarea acestui risc de transformare a realităţii". 1 

Participarea nu presupune metamorfozare şi suprapunere completă, ci, dimpotrivă, detaşare şi negociere a 
statutului outsiderului în raport cu grupul (comunitatea) studiat(ă). Detaşarea aceasta, dublată de prezenţa lui 
insistentă şi tenace îl poate duce însă la informaţii distorsionate, incomplete sau la adaosuri ad-hoc ale 
performerilor ce ţin, prin aceasta, să epateze, să atragă atenţia şi admiraţia. 

Despre tactul de care trebuie să dea dovadă cercetătorul vorbea şi Mihai Pop îndrumătorilor culturali acum 
patru decenii: „în cercetarea folclorului obiceiurilor observaţia directă are un rol hotărâtor. Aici orice intervenţie a 
cercetătorului duce în chip inevitabil la tulburarea desfăşurării normale a ceremonialului. Mai mult chiar, prezenţa 
ostentativă a lui, exprimarea interesului pentru formele tradiţionale, îndeamnă la reeditarea unor momente care 
nu se mai practică azi, la o arhaizare a obiceiului. Astfel de arhaizări sunt interesante în cazul reconstituirilor, dar 
falsifică realitatea contemporană şi frustrează cercetarea de o serie de observaţii preţioase în legătură cu stadiul 
la care au ajuns obiceiurile în faza lor actuală." 2 

Reconstituirea orală, descriere detaliată a unui obicei, dar şi a etapelor şi operaţiilor confecţionării unui 
artefact, se impune aşadar cu necesitate atât pentru completarea datelor, cât şi pentru înţelegerea 
circumstanţelor în care au apărut anumite modificări. Desigur, acesteia i se adaugă şi alte modalităţi de adâncire 
a cercetării precum: aplicarea chestionarelor şi angajarea interviului direcţionat, studierea suplimentară a 
documentelor şi arhivelor locale, a martorilor vizuali şi, nu în ultimul rând, recurgerea la o metodă ce a făcut 
carieră în folcloristica românească: provocarea interpretării (aceasta din urmă fiind de fapt „o specie" a 
reconstituirii mult mai delicat de realizat mai ales în cazul pieselor rituale care cer transpunerea emoţională a 
performerului). 

Anumite tipuri de reconstituire pot succeda înregistrarea prin participare directă la obiceiuri şi prilejuri 
folclorice „din necesitatea de a avea înregistrări muzicale ferite de zgomote şi filme care să consemneze detaliile 

dansurilor şi ceremonialurilor” 3 . Altele se pot plasa în proximitatea experimentului, în acest caz fiind vizate 
anumite specii (bocetul, doina, balada): prin notarea începutului versurilor în timpul înregistrării şi solicitarea 
performerului de a le relua recitându-le, cercetătorul urmăreşte limitele improvizării şi partea stabilă a textului, 
precum şi rolul melodiei în performare 4 . 

„Notarea anticipată" era, de asemenea, în concepţia folcloristului mai sus-menţionat o operaţie pe cât de 
utilă, pe atât de minuţioasă. Fără a recunoaşte că este vorba despre un experiment plasat între provocarea 
performării şi reconstituire, Ov. Bârlea enumeră o serie de avantaje ale utilizării acestei metode: „oferă 
culegătorului o icoană generală a materialului ce îi stă în faţă", pentru ca apoi acesta să decidă asupra a ceea 
ce avea să înregistreze echipa, să facă o evaluare generală prealabilă şi să stabilească o strategie a urmăririi 
variantelor în vederea unei judicioase arhivări, să controleze eventualele „deviaţii” din timpul înregistrării (e.g. 
interpretarea mai multor texte pe aceeaşi melodie). 

Este lesne de observat, chiar şi rezumând aceste pagini, că folcloristul era adeptul unei poziţii faţă de 
informator la care noi astăzi nu mai aderăm: cercetătorul ferm şi autoritar, care nu-şi poate permite să irosească 
timpul şi banii instituţiei care l-a trimis să înregistreze adevăratele nestemate ale folclorului românesc, cel care 
hotărăşte să lase posterităţii numai acele piese pe care, cu acuitate ştiinţifică şi exigenţă estetică, le supune unei 
trieri prealabile, ca şi cum ar fi vorba deja despre o antologie şi nu despre înregistrarea unui fapt folcloric real. 

Mă mărginesc să citez doar următoarea recomandare în acest sens: „Fiindcă uneori textul este lung şi nu 
poate fi imprimat în întregime, în atari cazuri notarea e cu totul indispensabilă” 5 şi mă întreb (fără a spera să 
capăt vreun răspuns) câte mărturii ale devenirii culturii populare în ansamblul ei au rămas acolo, pe teren, numai 
fiindcă nu au plăcut cercetătorilor care puneau semnul egalităţii între „autentic", „arhaic”, „tradiţional” şi 
„reprezentativ”. 

Aşa stând lucrurile, acelaşi folclorist ne furnizează totuşi una dintre puţinele definiţii ale metodei de care ne 
ocupăm: „Reconstituirea ar apărea ca un al treilea procedeu metodologic de culegere a fenomenelor folclorice. 
De fapt, el e o variantă - minoră - a observării directe, deosebindu-se de aceasta prin aceea că observatorul nu 
mai e culegătorul însuşi, ci informatorul anchetat. Procedeul e rar utilizat pentru că valoarea lui documentară 
este inferioară. Faptul fiind observat de alţii, nu de culegător, şi reconstituit din memorie, el nu mai poate avea 
garanţia de autenticitate a celui observat direct. Adesea, informatorul a uitat sau n-a observat bine anumite 
aspecte şi nu o dată inventează alături de realitate. Ca atare, reconstituirea nu e recomandabilă decât în 
situaţiile extreme când folcloristul nu a putut participa el însuşi la prilejul de manifestare” 6 . 

Am optat pentru acest citat amplu din mai multe considerente: în primul rând, pentru că acest pasaj este 
singurul din literatura de specialitate românească ce face referire expresă la reconstituire, în al doilea rând, 
pentru că o pune în mod just în relaţie cu metoda observaţiei directe ce are ca scop înregistrarea obiectivă (atât 
cât poate fi de obiectiv cercetătorul) a faptului autentic de cultură populară, dar şi pentru că, la jumătatea 
secolului trecut, etnografii şi folcloriştii mai puteau încă aspira la aplicarea acesteia din urmă în măsura în care 
satul conserva încă forme tradiţionale de manifestare spirituală. 

Aşa cum arată şi titlul capitolului din care am citat („Reconstituirea prilejului folcloric”), autorul citat propune 
acest procedeu pentru a creiona contextul în care sunt performate anumite categorii sincretic funcţionale, fapt 
pentru care precizează: „Se pot culege crâmpeie de natură informativă care constituie o schiţă a desfăşurării, în 
linii generale, dar aceasta e foarte departe de minuţiozitatea ce se cere unei fişe de observaţie. Mai uşoară poate 
fi reconstituirea obiceiurilor care se repetă în serie, cum ar fi formele de colindat sau de urat. Desfăşurarea fiind 
simplă şi cadrul mereu altul, memoria reţine mai uşor ceea ce s-a petrecut la fiecare casă. Câteva fişe de 
reconstituire a colindatului propriu-zis se apropie mult de fişa de observaţie directă tocmai pentru că fenomenul 
se repetă de multe ori şi memoria reţine aspectele particulare ale cazurilor.” 7 

Este evident că, spre deosebire de Mihai Pop, care admitea măcar în principiu reconstituirea ca sursă de 
completare a datelor şi chiar ca desfăşurare mimetică 8 , Ov. Bârlea se referă strict la reconstituirea orală, bazată 
pe mărturii ale insiderilor, adică la o descriere etnografică făcută din interior, dar şi pe aceasta o pune permanent 
sub semnul suspiciunilor de tot felul. 

Desigur că aici intervine mult discutata, eterna problemă a informatorului şi a relaţiei sale cu cercetă¬ 
torul: pentru cel dintâi s-au găsit foarte multe titulaturi care îi caracterizează, în circumstanţe diferite, competen¬ 
ţele şi statutul: informatorul ocazional, informatorul specializat, informatorul profesionist, informatorul-tip 

(Brăiloiu), informatorul privilegiat (Levi-Strauss), informatorul-creator, informatorul-interpret, informatorul- 
colportor (Mihai Pop) etc. 

Cum la aceste aspecte m-am mai referit cu alte prilejuri, nu-mi propun să revin asupra lor decât pentru a 
sublinia că orice reconstituire - fie ea orală sau mimetică, parţială sau totală - trebuie înainte de orice să 
beneficieze de prestaţia unui informator de excepţie, dar şi atunci trebuie să fim perfect conştienţi că nu am 
urmărit decât un singur traiect al memoriei şi, prin urmare, un singur unghi de percepţie, iar acesta este mai 
curând un experiment. 

în treacăt amintim că la un asemenea experiment a fost supus loachim Drăgoi în anul 1934, când fratele 
său, Sabin Drăgoi, l-a solicitat să noteze toate momentele nunţii tradiţionale din satul Petriş, comuna Selişte 
(Timiş) 9 . Luându-I ca model, am reconstituit dinamica obiceiurilor de la nuntă în Roşcani (Hunedoara) din 
informaţiile complete furnizate de către trei subiecţi, dintre care unul specializat (vornic de nunţi). 

Materialul rezultat a fost foarte variat: o descriere notată în maniera muzicantului loachim Drăgoi de către 
Gheorghe Tomoaie (zis Pista), înregistrarea unui interviu amplu cu loan Morar şi copierea caietului de oraţii cu 
adnotări orale privind adecvarea lor la situaţii particulare (miri orfani, familii descompletate, mireasă adusă din 
altă provincie) şi aplicarea unui chestionar specializat urmat de provocarea performării repertoriului ritual de 
către Doliana Ţel 10 . 

Acestea ne-au slujit pe de o parte reconstituirii unei ample perioade de timp (mai mult de o jumătate de 
secol), cu punctarea de către insideri a principalelor momente şi mecanisme ale schimbării, iar pe de alta, 
alcătuirii unui „scenariu ideal” local, pe care mai apoi l-am confruntat - prin observare directă şi înregistrare 
complexă - cu o nuntă contemporană (1998). 

Prin urmare, reconstituirea poate fi aplicată ca o metodă intermediară şi auxiliară pentru o mai bună 
înţelegere a fenomenelor folclorice, în special a dinamicii lor, dacă se corelează cu cele comparative (istorică 
şi/sau geografică), dar şi pentru completarea unui material destinat arhivelor (în special filmele şi înregistrările 
audio de mare acuitate). 

De altfel, realitatea culturală a satului contemporan mai poate face faţă cu greu exigenţelor cercetătorului 
care ar dori să imortalizeze un repertoriu puternic ancorat în tradiţie. Dimpotrivă, aflăm din ce în ce mai puţine 
prilejuri şi manifestări desfăşurate de la sine, iar despre păstrarea funcţiilor şi semnificaţiilor originare abia dacă 
mai poate fi vorba. 

în acest context, în cele mai multe anchete de teren - fie că este vorba de cele etnografice sau folcloristice, 
fie că este vorba de cele complexe - observarea directă, participativă, lasă tot mai mult loc reconstituirii. La 
aceasta se văd siliţi să facă apel folcloriştii care se află în impas în înregistrarea naraţiunilor, de astă-dată, 
„regizând” doar cadrul tradiţional de povestit (claca, şezătoarea) pentru a asigura dialogul viu dintre povestitor 
şi auditoriu, dar şi etnografii care cer uneori meşterilor şi creatorilor să prezinte verbal sau prin demonstraţie 
anumite tehnici la care recurg tot mai rar. 

Vorbim astăzi despre „rememorarea”, „reînvăţarea" şi chiar „reînnodarea” tradiţiei, modalităţi prin care, 
apelând la cei mai competenţi deţinători şi furnizori ai informaţiei etnografice şi folclorice, atât cercetătorul, cât 
şi specialistul în resurse culturale caută să recupereze - pe cât se poate complet - meşteşuguri şi descrieri de 
obiceiuri, piese poetico-muzicale de esenţă rituală sau nerituală. 

Scopul unor asemenea reconstituiri punctate, în cazul repertoriului folcloric, şi de provocarea performării, 
iar în cazul informaţiilor de ordin etnografic, de o descriere detaliată a obiectelor şi etapelor de realizare cu 
aportul substanţial al etnolingvisticii, nu este doar imortalizarea tradiţiilor, ci stabilirea unei strategii complexe de 
revigorare a acestora şi imprimarea unui flux artificial, dar ferm al transmiterii lor. în acest fel reconstituirea 
devine absolut necesară într-un demers ce este din ce în ce mai mult văzut ca o alternativă de păstrare a 
identităţii locale şi zonale. 

Nu sunt deloc de neglijat alte două domenii în care numai printr-o documentare de profunzime se mai pot 
obţine informaţii preţioase pentru valorificarea culturii tradiţionale: spectacolul de folclor şi filmul documentar. 

Din păcate însă cei care îşi propun să aducă pe scenă sau pe micul ecran tradiţiile satului de odinioară nu 
optează întotdeauna pentru o cercetare de profunzime, coerentă şi completă a unui spaţiu cultural dat, ci preferă 
informaţiile unilaterale furnizate de informatori pitoreşti, plini de vervă, dar nu întotdeauna perfect competenţi 
sau, mai grav, datele etnografice cuprinse în studiile clasice de acum şaptezeci - o sută de ani, ignorând profund 

răspândirea fenomenelor pe care acestea le prezintă şi procedând la ceea ce, cu un termen din lingvistică, am 
putea numi „invariantă". 

Rezultatul este nu pierderea autenticităţii - căci în trecerea din vatra satului pe scenă nu se mai poate vorbi 
decât despre o sugestie de autenticitate - şi despre un aspect artificial şi, nu de puţine ori, o inventare a ceea 
ce realizatorii şi-au imaginat că ar fi putut exista. 

Şi mai gravă ni se pare consecinţa pe termen lung (cea pe termen scurt fiind reacţia de respingere şi negare 
făţişă de către „consumatorul” actului artistic) şi anume crearea iluziei că satul, cu tradiţiile şi modul lui de viaţă, 
cu mentalităţile, rânduielile şi ierarhiile lui, este încremenit într-un neant temporal, că oricând ne-ar trece prin cap 
să „coborâm" pe „plaiurile mioritice", vom găsi aceleaşi nunţi de odinioară, aceiaşi „rapsozi” cântând cântece 
eroice, oamenii ne-ar întâmpina în straie ţărăneşti (ori „în port popular”) şi ne-ar primi în casele lor ticsite de 
obiecte făcute de mâinile harnicelor românce... 

Sigur că lumea nu stă în loc, sigur că ar fi neonest şi oricum sortit eşecului să-i „îndrumăm" pe oameni ce 
muzică să asculte şi cum să se îmbrace, acum, când şi ei şi fiii lor străbat întreg cuprinsul Europei. 

Mi se pare însă că a comenta într-un film la timpul prezent obiceiuri care s-au stins, în care oamenii nu se 
mai regăsesc - şi de aceea le-au înlocuit cu altele - şi a înfăţişa în expoziţii doar obiecte vechi de peste un veac 
(doar pentru că ni se par estetice, dar nu mai sunt autentice), este exact ceea ce propuneau acum multe decenii 
etnografii şi folcloriştii: un demers de osificare a disciplinei dublat de antologizarea fenomenului viu, totul conform 
propriilor noastre criterii, propriului nostru orizont cultural şi nu celor ale creatorilor lor. 

Acest lucru este mai păgubitor decât negarea vehementă a culturii populare de către snobi şi elitişti. Este 
păgubitor pentru că atunci când comunităţile, grupurile de oameni îşi vor căuta dominantele identităţii, acele 
valori emblematice la care să se raporteze spre a se distinge de ceilalţi, noi, specialiştii în domeniu, le vom oferi 
alternativa reconstituirii după documente de un veac sau două a căror acuitate ştiinţifică este îndoielnică, fiindcă, 
între timp, vom pierde printr-un proces deloc abil de negare şi de epurare toate punţile de legătură cu trecutul 
apropiat. 

Prof. Gabriela TOPA 
(CJCPCT Dâmboviţa) 


Cabinetul multimedia de informare şi documentare ■ instrument modern de 
conservare şi promovare a culturii tradiţionale şi contemporane 


Prin specificul activităţii sale, Cabinetul multimedia de informare şi documentare „Constantin Manolescu" al 
Centrului Judeţean pentru Conservarea şi Promovarea Culturii Tradiţionale Dâmboviţa este locul unde cultura 
tradiţională şi contemporană este stocată, arhivată şi, în acelaşi timp, valorificată şi promovată, devenind un 
obiect de studiu accesibil nu numai cercetătorilor, dar şi publicului interesat. 

Prezentată într-o formă modernă, într-un spaţiu amenajat şi dotat performant, cultura tradiţională a judeţului 
Dâmboviţa iese din izolare fără să-şi piardă unicitatea şi să i se aducă modificări. 

Cabinetul dispune de: 

• bază de date reprezentând colecţii de informaţii aflate pe diferite suporturi (CD-ROM, video, audio, carte, 
fotografie), ordonate pe tematici, cu posibilitate de vizualizare a informaţiei integrală sau parţială, după caz. 
Această bază de date oferă posibilitatea introducerii permanente a informaţiei noi, pe specialitate sau tematică; 

• dotare şi echipamente de lucru moderne: sală multimedia cu capacitate de 30 de locuri, mese de studiu 
şi calculatoare de lucru, sistem DVD (audio-video); 

• minibibliotecă, laborator de prelucrare multimedia a informaţiei, birou, oficiu. 

Prin Cabinetul multimedia oferim servicii de informare şi documentare astfel: 

Accesul electronic. Calculatoare performante stau la dispoziţia persoanelor interesate pentru a consulta 
CD-urile existente în colecţie (arhivă) pe diverse teme de interes. 

Accesul liber. Dispunem de un fond documentar pus la dispoziţia celor interesaţi în cunoaşterea culturii 
tradiţionale format din: 

• reviste şi publicaţii pe teme de cultură şi cercetare; 

• buletine informative editate de instituţii specializate; 

• monografii ale localităţilor judeţului; 

• cataloage, albume, fotografii. 

Lucrări (cărţi) ale specialiştilor instituţiei, colaboratorilor, dedicate faptelor de cultură tradiţională, editate de 
CJCPCT Dâmboviţa (38 de titluri). 

Căutare asistată. în cazul în care se doreşte o cercetare complexă a informaţiei din fondul documentar 
disponibil, se poate solicita o cercetare documentară realizată de specialiştii noştri. 

Pe bază de cerere se pot solicita selecţii de monografii, capitole, articole, studii realizate pe diverse teme 
de cultură tradiţională. 

Pachete tematice. Producţii multimedia, colecţii de informaţii pe o temă dată, create pe suport digital, 
audio, video, oferite spre informare şi documentare doritorilor. 

în cabinet se desfăşoară activităţi ştiinţifice de educaţie permanentă şi perfecţionare continuă, astfel: 

• perfecţionarea directorilor de cămine culturale; 

• organizarea şi coordonarea cercului de etnografie al studenţilor Facultăţii de Ştiinţe Umaniste; 

• întâlniri pe teme de cultură tradiţională cu elevi şi studenţi; 

• dezbateri, simpozioane, comunicări, prezentări de film documentar etc. 

Cabinetul multimedia, prin posibilităţile pe care le oferă, se dovedeşte a fi un spaţiu de formare, comunicare 
şi informare bazat pe tehnologii noi, un loc în care accesul la informaţie şi cultură este rapid şi direct, un loc de 
întâlnire a spiritului şi tradiţiilor trecutului cu omul de azi, actantul, căutătorul, păstrătorul şi iubitorul de cultură 
tradiţională. 

Parte din fondul documentar şi arhivistic, studiile, monografiile, cercetările şi activitatea specialiştilor sunt 
prezentate într-un CD interactiv numit Cultură şi tradiţie în Dâmboviţa, fiind o altă formă prin care CJCPCT 
Dâmboviţa îşi promovează valorile culturii tradiţionale. 



2006 

Ediţia a Xlll-a (Târgovişte, 31 octombrie-2 noiembrie 2006) 


Patrimoniul cultural imaterial - concepte şi reprezentări 




Dr. luliana BĂNCESCU 

(CNCPCT) 


Crucile de pe Valea Arieşului 


Din ce în ce mai des, contemporanii noştri privesc crucea ca pe o greutate, ca pe o povară; înţeleg prin cruce nu¬ 
mai această povară, numai greutăţile vieţii şi se întristează gândind la osteneala pe care o presupune ducerea crucii... 

Şi totuşi, crucea este şi în comunitatea contemporană unul dintre cele mai importante simboluri ale creştinismului, 
considerată sfinţitoare şi izbăvitoare de tot răul omenesc şi diavolesc. 

Vorbind despre cruce, ne situăm, aparent, în domeniul teologic sau bisericesc; oricum, în domeniul credinţei. Pare 
incredibil a vorbi despre civilizaţia crucii în lumea noastră de astăzi. Şi totuşi, am întâlnit un loc de o rară frumuseţe, 
pe Valea Arieşului, în judeţul Alba, unde crucea este prezentă pe întreg spaţiul şi ocroteşte o civilizaţie păstorească, 
ce pare a se fi aşezat între cer şi pământ. Aşa cum şi despre verticala crucii se poate spune că uneşte cerul cu pă¬ 
mântul. Latura orizontală însă reprezintă îmbrăţişarea lumii de către Hristos cel răstignit - o amintire a prezentei Dom¬ 
nului în lumea noastră, o smerenie a lui lisus de a se coborî până la pământeni, printre vite, oameni, muncă şi 
necazuri. 

Aici aşezările omeneşti constau din câte două-trei case risipite pe munţi, mai la poale sau mai spre vârf, care, 
adunate, abia fac un sat, iar ca suprafaţă ar face cât un oraş; un peisaj montan de o splendoare care l-ar face invidios 
pe orice străin adăposteşte valori neîngrijite şi uitate de timp şi de oameni, mărturii creştine despre care ştiu putini 
dintre români, dar care reprezintă importante repere de spiritualitate, istorie şi cultură românească. 

Un peisaj minunat, dar o zonă neexploatată turistic; este primul paradox de care se loveşte mirarea oricărui 
călător. Bogăţii naturale neexploatate, rare aşezări omeneşti. Iar din punct de vedere spiritual, o zonă care predispune 
către linişte şi meditaţie. Parohii formate din câteva case, presărate pe coline şi locuite mai mult de bătrâni, aşteaptă 
vizita unui arhiereu, a unor oficialităţi, care întârzie să apară. Două biserici - monumente istorice, una în satul Sălciua 
şi una la mănăstirea cu hramul Sfânta Cuvioasă Parascheva, de lângă Huda lui Papară -, a căror pictură din secolul 
al XVIII-lea, pe pânză lipită pe lemn, îşi aşteaptă restauratorii. Inscripţia din pisania bisericii, icoane şi obiecte de cult 
vechi de o mare frumuseţe, ce par desprinse dintr-un muzeu de artă şi parcă nefireşti pentru aceste locuri pustii şi 
necunoscute, ar merita o stare mai bună, dacă nu un loc mai fericit sau măcar un studiu de specialitate. 

în fine, crucile mai noi sau mai vechi te însoţesc în călătoria prin toţi aceşti munţi de Dumnezeu păziţi. Vechi cruci 
de morminte, cruci închinate eroilor, crucile strămoşilor înmormântaţi în grădină, lângă casă, noi şi vechi, troiţe din 
lemn sau din piatră. La tot pasul, dar mai ales la hotar, se întâlnesc zeci de cruci de lemn, dintre care pe unele le-am 
putea numi troiţe, care străjuiesc aşezarea sau ţarinile. Sunt cruci ridicate începând, se pare, din secolul al XlX-lea de 
meşteri şi ctitori necunoscuţi, cu scopul de a apăra satul de ciumă, spun unii, sau de boli, în general, sau pentru a se 
oficia la ele câte o sfeştanie, un Sfânt Maslu, o rugăciune pentru sănătatea animalelor sau a oamenilor, o sfinţire a 
apei sau chiar slujba de sfinţire mare a apei, la Bobotează. 

Pentru oamenii locului, ele reprezintă repere spaţiale, marchează anumite locuri, folosesc la orientarea 
localnicilor, care le consideră danii şi jertfe aduse lui Dumnezeu din munca oamenilor. Nu în ultimul rând, crucile de 
hotar de pe această vale, în număr de aproximativ 30, sunt repere istorice şi culturale, amintind de civilizaţia 
păstorească ce încă mai există pe culmile şi văile munţilor. Rolul lor protector pentru oameni şi animale este şi astăzi 
recunoscut. Fiind locuri de închinare şi de popas pentru trecători, crucile amintesc de rugăciune, de nevoia omului de 



7X4 


a relaţiona pe verticală cu Dumnezeu. Mai ales aici, unde cerul este atât de aproape... Şi sfinţii din picturile bisericilor 
se coboară pe pământ. 

Crucile le afli la orice pas - prin grădini, prin fâneţe, pe munţi, la morminte, lângă case şi biserici, pe stânci. Ele 
sunt dovezi ale cinstirii Sfintei Cruci de către români, ale credinţei că aceasta apără de rău, alungă demonii, ajută în 
necazuri şi greutăţi. De aceea, oamenii o pun să străjuiască locurile în care cred ei că se manifestă mai mult puterea 
demonică (răscruci, hotare), în câmpuri, ca să păzească holdele şi fâneţele de dăunători şi calamităţi, la morminte, ca 
semn că mortul a fost creştin, pe case şi fântâni, la porţi, pe diferite obiecte, pe şi în biserici. Pentru cei buni, crucea 
e semnul prezenţei lui Dumnezeu; pentru cei necăjiţi, semnul apropiatei izbăviri din necazuri; pentru cei fără de lege, 
mustrare; pentru creştini, semnul puterii şi existenţei lui Dumnezeu. De aceea, crucea este atât de respectată şi în 
aceste locuri, unde viaţa de zi cu zi seamănă a sihăstrie, în munţi. Principalele repere culturale ale Văii Arieşului le 
constituie, spun localnicii, crucile de hotar. Nu există mănăstiri celebre, munţi sau alte repere culturale importante. 
Zona nu este cunoscută aproape deloc şi nici popularizată prin pliantele agenţiilor de turism, site-uri internet sau alte 
mijloace. 

Viaţa simplă, păstorească, a localnicilor, sărăcia în care trăiesc au făcut ca zona să rămână liniştită, până în ziua 
de astăzi; liniştită şi necunoscută. Frumuseţea naturală a reliefului impresionează însă pe orice trecător. Chiar dacă 
drumurile de acces sunt departe de standardele europene şi îngreuiază venirea aici chiar şi a foarte puţinilor turişti 
interesaţi sau aduşi de localnici sau care se găsesc, întâmplător, în trecere. 

Din punct de vedere etnologic, este un loc unde s-a păstrat vie o civilizaţie tradiţională, păstorească, veche „de 
când Dumnezău o făcut lumea", cum spun oamenii. Din punct de vedere spiritual, este o trăire mai puternică a ceea 
ce se poate identifica, în general, la români: creştinismul popular - o intimitate a trăirii omului cu Dumnezeu, în natură, 
printre vite şi muncile zilnice obişnuite şi, nu în ultimul rând, printre reperele sacre ale existenţei cotidiene: cruci de 
hotar, morminte, troiţe, biserici. 

Problema crucilor de hotar a început să-i preocupe pe localnici, dar mai ales pe cei plecaţi din sat, care, atunci 
când vin înapoi, constată degradarea, în timp, a crucilor. Cele mai multe dintre ele au acoperişul stricat, altele sunt 
deja prăbuşite la pământ sau stricate de vite ori de oameni. N-ar fi greu de realizat aceste cruci; pe ele sunt încrustate 
modele simple (ramuri, spic de grâu, dinţi de lup, rozete solare). Valoarea lor ţine însă mai puţin de domeniul artistic 
şi mai mult de cel spiritual, fiind cele mai prezente şi mai valoroase piese de patrimoniu din zonă. 

Salvarea crucilor reprezintă un gest de ocrotire a patrimoniului intangibil, amintind de un meşteşug dispărut, acela 
de crucer, dar şi de cultura şi tradiţia locului în care se încadrează aceste cruci. Nu e nevoie a cere ajutor, căci crucile 
îl cer singure, neputincioase în faţa sărăciei oamenilor locului şi a puţinei credinţe a celor care ar putea ajuta. Din urmă 
vin alte cruci, alte obiceiuri... Dar vechile cruci de hotar marchează graniţa dintre vremuri, dintre tradiţii, străjuind şi 
timpul sau, poate, veşnicia unui creştinism, care a ajuns până în zilele noastre. Prigonit, marginalizat, lăsat în ruină de 
vremuri şi de oameni. Precum vechile cruci de pe Valea Arieşului. Şi totuşi viu, ca şi aceste cruci, care au încă viaţa 
lor, dând viaţă şi pământului pe care îl îngrădesc, făcând din el grădina lui Dumnezeu binecuvântată. Aceste lucruri 
i-au făcut pe oamenii locului să încerce să găsească fonduri pentru repararea crucilor, dar, mai ales, să revitalizeze 
meşteşugul cruceritului în zonă, deoarece vreun meşter lemnar s-ar mai găsi la destulă depărtare, dar un crucer nu 
se mai află prin preajmă. 

Ne-am confruntat şi în această cercetare cu problemele generale ale revitalizării meşteşugurilor şi faptelor de 
folclor contemporane: Unde găsim meşteri? Unde material? Şi, mai ales, la ce ar folosi revitalizarea acestui 
meşteşug? Ce motivaţie ar avea cineva care s-ar apuca de lucru? 

Probleme care, pentru moment, depăşesc puterea autorităţilor de a face ceva concret; nu şi de a plănui un proiect 
important. S-a început deja prin asfaltarea drumurilor şi construirea unei noi şosele de acces în zonă. Apoi, autorităţile 
vizează constituirea unei reţele de pensiuni turistice şi o dezvoltare a zonei şi pe această latură. începutul este, de 
asemenea, făcut, printr-o pensiune care se află deja în zonă. 

Apoi se pune şi problema conservării valorilor culturale ale zonei, a revitalizării meşteşugurilor, a reînvierii unor 
obiceiuri şi meşteşuguri tradiţionale, a restaurării şi îngrijirii patrimoniului local, principalele valori constituindu-le 
bisericile şi crucile de hotar. Se pare că viitorul va face din această zonă una turistică. 

Am vizitat locul în vara lui 2006, înainte de integrarea României în UE. Şi nu ştiu cât de repede integrarea va reuşi 
să modifice ceva semnificativ. Totuşi, credem că un pas important s-a făcut: schimbarea mentalităţii oamenilor acestor 
plaiuri, încremeniţi, parcă, în civilizaţia lor păstorească milenară; şi sperăm ca această schimbare, care deocamdată 
a atins numai autorităţile, să dea rezultatele cuvenite cât de curând. 

Poate că acesta este un rod al existenţei crucilor pe aceste plaiuri, semn că Dumnezeu s-a plecat şi spre aceste 
locuri binecuvântate. 




Dr. Camelia BURGHELE 

(Muzeul Judeţean de Istorie şi Artă - Zalău) 


Patrimoniul cultural imaterial sau memoria lumii 


în contextul cultural mondial actual, marcat de debutul globalizării şi de efectele acesteia, se discută tot mai 
des problema patrimoniului cultural. S-a pornit de la o definiţie elastică a acestuia, ceea ce a conferit 
patrimoniului cultural o imagine de carte deschisă, care reflectă atât cultura vie, cât şi imaginea trecutului şi care 
cuprinde sub aceeaşi umbrelă, a bagajului cultural, o serie largă de componente: oraşele istorice şi siturile 
arheologice, muzeele, bunurile culturale mobile, artizanatul, tradiţiile orale, cinematografia, festivităţile şi 
ceremoniile, muzica, artele spectacolului, arhitectura tradiţională, arta culinară, muzica şi dansurile tradiţionale. 

Iniţial, se vorbea despre patrimoniu cultural doar în cazul construcţiilor monumentale, cu un maxim caracter 
de reprezentativitate, mai ales prin caracterul impunător. Ulterior, noţiunea de patrimoniu a suferit multe mutaţii 
şi mai ales o lărgire maximă a sferei de definire, prin integrarea în structura ei laxă a unor termeni noi, dintre 
care menţionăm mai ales patrimoniul imaterial sau intangibil ori patrimoniul industrial (arheologia industrială). 

Cultura tradiţională şi/sau populară este definită ca un ansamblu de creaţii fundamentate pe tradiţiile 
culturale, exprimate la nivelul grupului, producţii care răspund expectanţelor comunităţii şi care o definesc pe 
aceasta, ca expresie a identităţii sociale şi culturale, transmisă pe cale orală. Măsurile de salvare şi protejare a 
acesteia sunt generate prin intenţionalitatea grupului, şi la nivelul acestuia, fie că este vorba despre un grup 
social de tipul familiei sau comunităţii locale, fie că este vorba de grupuri mai largi, organizate pe criterii speciale: 
profesional, naţional, religios, etnic, regional. Important este ca producţiile receptate ca fiind apartenenţe la 
cultura tradiţională să reflecte identitatea grupului şi ceea ce are el personal, caracteristic, diferit faţă de altele. 

Conferinţa Internaţională a Muzeelor de la Seul, din anul 2004, a luat în discuţie, printre alte probleme legate 
de patrimoniul cultural şi rolul acestuia în conturarea unei identităţi naţionale sau de grup, caracterul 
comunicaţional al patrimoniului cultural, cel care poate face o mediere între realitatea culturală efectivă, trăită 
cotidian şi spaţii ale memoriei, ca modalitate de refacere a unor imagini culturale centrate pe identitatea culturală 
a grupului. Patrimoniul cultural este receptat, în acest context colocvial, ca un complex de procese de difuzare 
culturală şi de aculturaţie, confirmând faptul că importanţa maximă în contextul globalizării trebuie dată 
patrimoniului imaterial şi protejării acestuia, chiar dacă, desigur, nici patrimoniul material nu trebuie neglijat. 

Mesajul pe care această dimensiune de extremă importanţă a receptării corecte a patrimoniului cultural, 
dezvoltată la Seul, îl transmite întregii umanităţi, este acela că toate demersurile de protejare a patrimoniului pot 
fi receptate ca o strategie pentru reinterpretarea diferenţelor culturale şi pentru implementarea universală a ideii 
că înţelegerea pertinentă a diversităţii culturale ar putea contribui decisiv la implementarea unui climat de pace 
şi înţelegere între naţionalităţi şi etnii, devenite astfel mult mai tolerante între ele. Se înregistrează tendinţe 
generale de a găsi soluţii pentru crizele sociale prin apelul la memoria comună culturală şi la înţelegerea celuilalt 
prin propriile lui grile. Altfel spus, chiar dacă globalizarea nu poate fi ocolită, datorită mai ales raţiunilor 

economice ce o impun, se poate milita pentru fundamentarea unei societăţi globale armonioase, în care 
diferenţele să fie recunoscute între componenţii sociali. 

Concret, recomandările UNESCO ţin de realizarea unui inventar naţional de instituţii care ar trebui să aibă 
ca obiect de studiu cercetarea şi prezervarea tradiţiilor culturale, pentru ca, la rândul lor, aceste instituţii să intre 
în componenţa unor instituţii culturale regionale ori chiar mondiale, care să poată oferi o imagine de ansamblu 
a culturilor populare, cu izolarea specificului naţional, etnic sau regional. Urmează ca apoi să se decidă asupra 
unor sisteme de identificare şi înregistrare a datelor, ţinând de inventariere, indexare şi transcriere, care pot fi 
finalizate prin publicarea unor ghiduri sau cataloage centrate pe o anume tradiţie şi o anume exteriorizare a 
identităţii grupului prin producţia materială şi imaterială tradiţională. Totul ar putea culmina la scară internaţională 
cu o repertoriere generală, prin realizarea unui registru sau catalog general al tradiţiilor populare, cu sectoare 
largi pentru fiecare cultură în parte, fapt ce ar reliefa, astfel, diferenţele şi apropierile între culturi. 

Aceste principii de clasificare, de la simplu la complex şi de la local la regional, ar trebui să stea şi la baza 
conservării culturii tradiţionale. Trebuie pornit de la realizarea de servicii naţionale de arhivare, unde toate 
materialele culese să poată să fie stocate în condiţiile cele mai bune, iar apoi trebuie fondate muzee specializate 
şi orientate strict către prezentarea culturii tradiţionale, ca nişte spaţii ale memoriei, ca nişte imagini coerente de 
identitate culturală, care, prin fixare instituţională, pot configura apoi puncte de reper pentru un comportament 
cultural inteligent şi tolerant. 

La acelaşi rezultat s-a ajuns şi în urma unor studii sociologice ce au avut ca punct de plecare o viziune 
generală asupra societăţii umane postindustriale. Perioada pe care o numim cu un termen vast 
„contemporaneitate” este o perioadă de mari prefaceri pentru societatea umană şi, probabil, problema prioritară 
este cea a detectării şi definirii identităţii. Conexă acestei probleme este cea a eticii, pentru că individul acestei 
societăţi aflate într-o perpetuă schimbare caută, încă, un model de practică socială prin care individul să fie 
recunoscut şi valorizat corect. Or, se consideră că patrimoniul cultural, în calitatea sa de complex simbolic 
fundamentat de continuitatea manifestărilor culturale reprezentative şi construit pe baza unor valori primordiale 
din istoria umanităţii, poate legitima un astfel de sistem etic, cu repercusiuni majore în comportamentul cultural 
de grup. 

Această concepţie despre patrimoniu, ca sumă a unor modele culturale, proprie mileniului trei, este folosită 
în conturarea unei Strategii de cuantificare a posibilităţilor de păstrare a unei anume conştiinţe etice în societatea 
contemporană, marcată masiv de raţiune, tehnică şi informatică. Discursul instituţiilor culturale internaţionale de 
profil este centrat pe unificarea aspectelor culturii, dar şi pe eficientizarea schimbului de informaţii, pentru 
cunoaşterea cât mai profundă şi corectă a patrimoniului cultural, atât de necesar modelării omului contemporan. 
Se discută despre felul în care patrimoniul cultural se poate repercuta mentalitar şi comportamental în societatea 
globală şi felul în care pot fi receptate diferenţele culturale între grupuri sociale diferite. 

De asemenea, trebuie subliniat faptul că tot mai des se discută, în cadre colocviale internaţionale, despre 
înţelegerea şi difuzarea tuturor acestor concepte adiacente ideii de patrimoniu şi mai ales despre importanţa 
acestui patrimoniu în societatea informaţională, dat fiind un anume aspect patrimonial al comunicării în sine, 
pentru că informaţia şi comunicarea sunt văzute de către antropologi în calitatea lor de generatoare ale unui 
capital simbolic şi, în consecinţă, pot fi receptate ca fiind patrimoniale. Tocmai de aceea, aşa cum spuneam 
anterior, literatura de specialitate, scrisă şi editată convenţional sau marcată electronic (nenumărate pagini de 
net) reţine, în prelungirea alăturării dintre patrimoniul cultural şi societatea informaţională, iniţierea unor 
conferinţe mondiale pe această temă, unde se demonstrează că pentru dezvoltarea socială armonioasă este 
imperios necesar ca divergenţele şi convergenţele între culturi să fie cunoscute; analog, trebuie făcută o corelare 
între cunoaşterea globală, prin care grupul social este izolat ca o componentă a umanităţii contemporane, şi 
cunoaşterea locală, prin care identitatea fiecărui grup este bine conturată ca o componentă de sine stătătoare. 
Aşa cum era de aşteptat, se subliniază faptul că, pornind de la multitudinea de culturi, condiţia esenţială pentru 
o astfel de cunoaştere a umanităţii este promovarea alterităţii şi revizuirea tuturor conceptelor ce stau la baza 
globalizării excesive şi mai ales a fenomenului de occidentalizare prost asumată. în astfel de situaţii, patrimoniul 
cultural poate oferi umanităţii contemporane o sumă de pattem-uri culturale, decelabile în urma analizei 
cunoştinţelor locale, identitare, din sfera patrimoniului. 

O bună parte din ultimii ani s-au discutat cu precădere probleme legate de patrimoniul material, palpabil, fie 
clasat în muzee, fie conservat in situ, dar specialiştii au observat că adevăratele probleme de conservare le 



717 


ridică ceea ce a fost numit patrimoniu imaterial sau intangibil. Potrivit unor definiţii recunoscute la nivel 
internaţional şi oarecum legiferate prin acceptarea lor în discuţiile de la diferite forumuri, patrimoniul imaterial 
este format din reprezentările, expresiile, cunoştinţele şi abilităţile care generează atât la nivelul indivizilor 
dintr-un grup anume, cât şi la nivelul întregului grup, un sentiment de apartenenţă la un filon comun şi, prin 
aceasta, un sentiment de identitate sau de continuitate. La aceste reprezentări ideatice se alătură, în unele 
accepţiuni mai largi, mai permisive, şi elementele concrete ale culturii tradiţionale care au reflexe în mentalitatea 
sau logica proprie societăţii tradiţionale: unele premergătoare actului de creaţie materială, aşa cum sunt uneltele, 
utilajele, instalaţiile tehnice, altele ulterioare actului, adică obiectele, artefactele şi celelalte produse finite. Tot aici 
intră şi recuzita rituală şi ceremonială, precum şi formele asociate reprezentând efectul acestora în mentalul 
colectiv, pentru că în categoria intangibilului patrimonial intră şi expresiile orale, practicile sociale, ritualurile, 
ceremoniile şi actele festive, cunoştinţele şi practicile referitoare la înţelegerea naturii şi a universului, diferite 
abilităţi legate de performarea unor acte care ţin de tradiţie. 

Astfel, din perspectivă teoretică, aşa cum este definit şi de UNESCO, patrimoniul cultural imaterial se 
manifestă sub două forme: mai întâi, se poate vorbi despre un spaţiu cultural, adică un spaţiu exploatat continuu 
de manifestări ce ţin de sfera tradiţiei, locul respectiv rămânând un spaţiu cultural atâta timp cât îşi păstrează 
această calitate, iar apoi, patrimoniul intangibil este o formă de expresie culturală tradiţională, ca o manifestare 
populară legată de limbă, muzică, literatură orală, dans, dramaturgie, forme sincretice, mitologie, rituri, obiceiuri. 

Patrimoniul cultural imaterial ocupă un loc tot mai bine definit şi se dimensionează cu o importanţă sporită 
în contextul cultural actual mai ales datorită rolului său primordial în întreţinerea şi dezvoltarea în cotidianul 
globalizant a identităţii şi diversităţii culturale. Natura sa particulară reuneşte sub aceeaşi baghetă momentele 
vulnerabile ale culturii vii, ale tradiţiei, astfel încât protejarea sa a căpătat în ultima vreme un caracter de urgenţă. 
Formele de expresie culturală care pot fi unice pentru fiecare cultură şi, deci, unice în ansamblul valorilor 
culturale mondiale, sunt masiv ameninţate de acutele tendinţe de uniformizare culturală care se manifestă la 
nivel global şi, tocmai de aceea, este imperios necesară elaborarea unor cadre legislative şi a unor instrumente 
juridice pentru salvgardarea patrimoniului imaterial. Tocmai de aceea, ţările europene au demarat deja proiecte 
centrate pe ceea ce s-a numit etnologia de urgentă, care se focalizează în mod special pe cultura imaterială. 

Inutil să subliniem faptul că patrimoniul cultural imaterial este extrem de fragil, dată fiind oralitatea sa, şi de 
aceea se consideră că este un sector vulnerabil al culturii, care reclamă imperios o protecţie imediată. Aşa cum 
sugerează definiţia dată anterior, într-o anume măsură, tangibilul, adică materialul, porneşte din intangibil, pentru 
că produsul finit care face obiectul patrimoniului material este consecinţa unui act intelectual, probabil dobândit 
în cultura tradiţională în urma unor deprinderi ce ţin de tradiţie, astfel încât rădăcinile acestuia sunt integrate în 
ceea ce numim noi astăzi patrimoniu cultural intangibil. în ceea ce priveşte patrimoniul material, se poate vorbi 
direct despre producere, circulaţie şi conservare, pe când intangibilul nu are formă fizică şi este mult mai 
perisabil şi, deci, mult mai greu de conservat. 

Potrivit definiţiei date de UNESCO, intangibilul se orientează mai ales spre acele forme ale culturii 
tradiţionale, populare sau folclorice ce se referă la creaţii colective generate într-un grup social şi care sunt 
bazate pe tradiţie. Aceste creaţii sunt transmise oral sau gestual, dar ele nu sunt imuabile, pentru că fiecare 
generaţie le reinterpretează, conferindu-le valenţe noi. Este vorba despre obiceiuri şi tradiţii, muzică, dans, 
graiuri locale sau regionale, ritualuri, etnoiatrie, gastronomie tradiţională, deprinderi pentru realizarea unor 
artefacte. Pe plan internaţional, se fac numeroase recomandări cu bază largă de acţiune, privind necesitatea 
centrării atenţiei pe acest tip de patrimoniu, recomandări privind mai ales selecţionarea unui patrimoniu intangibil 
pe baza reprezentativităţii şi a caracterului excepţional al unor acte. Este important ca secvenţele selectate să 
poată reflecta o anume tendinţă sau caracteristicile unei regiuni, ale unei minorităţi sau ale unei identităţi etnice. 
Protejarea este chiar mai urgentă în cazul acelor forme care sunt în pericol de dispariţie. 

Una dintre problemele juridice reclamate de conservarea şi protejarea patrimoniului cultural este 
reglementarea unor aspecte ce ţin de proprietatea intelectuală asupra unor bunuri sau manifestări, precum şi o 
protecţie adecvată a subiecţilor, a celor care produc efectiv actul folcloric. Considerăm că actualele demersuri 
de legiferare în domeniu nu sunt suficiente, pentru că ele nu oferă protecţie subiecţilor, în discuţiile lor directe cu 
specialistul care doreşte să conserve infomaţiile din teren. 

în concluzie, aderăm la opiniile potrivit cărora patrimoniul imaterial a suferit în ultima vreme datorită 
neglijenţei celor care trebuiau să îl protejeze, astfel încât el a devenit o urgenţă de primă mărime, mai ales după 

ce s-a putut observa că, în cele mai multe dintre ţările hiperindustrializate, toate tradiţiile seculare au dispărut 
din memoria colectivă. Acele elemente care au reuşit, totuşi, să supravieţuiască, sunt ameninţate cu dispariţia 
din cauza invaziei modernităţii şi a transformării ruralului în urban. Concretizând la nivelul taxonomiei folclorului 
şi în general a creaţiilor orale, fie că este vorba despre producţii cu caracter liber, deschis, precum povestea sau 
epopeea sau cu caracter fix şi stereotip cum sunt ritualurile magice sau codurile ezoterice specifice societăţilor 
secrete, acest tip de patrimoniu, alături de muzică, dans şi tradiţii orale, configurează o bază colectivă ce conţine 
amprenta fiecărei culturi în parte, aportul ei la marea diversitate culturală mondială, elementul-cheie al identităţii 
culturale, cu un impact maxim în definirea identităţii culturale naţionale. 

Cum spuneam, în ceea ce priveşte patrimoniul mobil, un rol foarte important îl au inventarele, aceste 
documente fiind, printre altele, principala armă împotriva comerţului cu obiecte culturale. Protejarea şi 
conservarea patrimoniului cultural mobil este acum esenţială şi trebuie discutată la scară mondială, pornind de 
la o inventariere corectă a tuturor bunurilor culturale mobile şi de la norme certe de salvgardare a acestor obiecte 
vechi, cu caracter de reprezentativitate maxim pentru cultura tradiţională. Mai mult decât în acest caz, cazul 
patrimoniului cultural intangibil este şi mai grav: foarte vulnerabil, acesta riscă să fie înlocuit cu un tip de cultură 
standardizată, ce îşi are originile în progresul fulminant, de ultimă oră, al tehnologiilor de toate felurile, bazat pe 
modernizarea socioeconomică. 

Aşadar, se impun, în acest context, câteva operaţiuni clare de prezervare a sa, mai ales operaţiuni de 
identificare, de arhivare şi de cercetare, finalizate prin înregistrarea tuturor acestor forme intangibile pe suporturi 
tangibile, repetabile şi care pot fi păstrate. Această prezervare a proprietăţii culturale intangibile presupune 
transmiterea tradiţiilor folclorice la generaţiile următoare sub forma unor repertorii de tehnici şi abordări, prin 
identificarea aşa-numitelor tezaure umane vii, însumând totalitatea creatorilor de cultură autentică, alături de 
performerii efectivi ai acestor acte de cultură naţională. Se propune, în principiu, o formulă directă de valorificare: 
memorizarea fidelă a acestor valori tradiţionale (adică înregistrarea unor melodii, texte, coregrafii, ritualuri, 
atitudini etc.), în această ordine de idei fiind importante şi exersarea şi reproducerea nemijlocită a acestora. în 
acest sens, toate documentele internaţionale centrate pe problema patrimoniului imaterial propun dezvoltarea şi 
implementarea unor strategii pe termen lung care, prin identificare, înregistrare şi arhivare, să conducă la o 
conservare bine fundamentată şi la o revitalizare orientată către generaţiile următoare a tradiţiilor folclorice şi a 
valorilor autentice ale culturii tradiţionale. 

în fine, foarte important este de remarcat faptul că patrimoniul cultural intangibil este o sursă esenţială a 
identităţii etnoculturale, o formă de expresie a identităţii naţionale, la toate nivelele acesteia: datini, credinţe, 
ceremonii, expresii orale de tipul poeziei populare sau a paremiologiei, cântece folclorice, dansuri, dramaturgie, 
ritualuri, artă tradiţională şi alte categorii. 

Manifestările ce ţin de patrimoniul intangibil dobândesc cu fiecare performare alte caracteristici, pentru că 
modalităţile de punere în act diferă de la o performare la alta (mai ales în ceea ce priveşte dansul sau muzica, 
de exemplu); tocmai de aceea se spune despre acest patrimoniu că este mereu re-creat, pentru că el este 
transmis din generaţie în generaţie, la intersecţia dintre istoria grupului cu realităţile imediate. Ne găsim, aşadar, 
în faţa unui fenomen de re-creaţie colectivă, fapt esenţial pentru conturarea unei memorii ce o depăşeşte pe cea 
individuală şi tinde spre o conştiinţă generală, de grup, şi a cărei consecinţă în planul securităţii mondiale poate 
fi esenţială: salvarea patrimoniului cultural reprezintă o garanţie a diversităţii culturale şi a dialogului cultural, 
care pot fi, la rândul lor, garanţii ferme ale unui climat de armonie, necesar dezvoltării sociale şi economice la 
nivel macroteritorial. 

Mai menţionăm, pentru a exploata la maximum o bibliografie de specialitate constând în numeroase referiri 
la aceste probleme de mare interes pentru lumea contemporană şi care sunt parte a numeroase dezbateri 
găzduite în spaţiul internetului, faptul că un loc aparte în economia procesului de clădire a identităţii culturale 
este ocupat de programul lansat de mai bine de un deceniu de UNESCO, intitulat sugestiv Memoria lumii, 
program care porneşte de la ideea că este necesară o memorie colectivă a tuturor popoarelor pentru a reliefa 
identitatea culturală a fiecărui popor şi pentru a salva, astfel, patrimoniul cultural al fiecărei naţiuni, fie că este 
vorba despre patrimoniu material sau imaterial. Se porneşte de la constatarea că memoria colectivă a fiecărui 
grup social cuprinde o reînnoire continuă a tradiţiilor, pentru că valorile cuprinse sub cupola patrimoniului 
imaterial sunt perpetuu create şi re-create de fiecare generaţie, generând un sentiment de coeziune şi de 
continuitate, iar acest fapt poate fi o piedică în calea unei anumite tendinţe de destabilizare şi de dezarticulare 

a societăţii moderne. Prin astfel de reconfigurări ale memoriei colective de grup se favorizează dialogul cultural 
între diferite culturi, fapt ce ar putea încuraja, direct sau indirect, protejarea patrimoniului cultural. 

în fapt, identitatea culturală definită în ansamblul patrimoniului cultural este dată de totalitatea singularităţilor 
culturale, adică de ceea ce individualizează o cultură faţă de altele. Recomandarea adoptată de UNESCO în 
1989 privitor la salvgardarea culturii tradiţionale şi populare conferă tuturor ţărilor posibilitatea de identificare a 
acestor forme singulare de manifestare, care fac ca toate culturile tradiţionale să fie mai mult decât simple 
modalităţi de expresie şi să fie manifestări ale sensibilităţii unui grup sociocultural. Se impune, astfel, apelul la 
toate formulele de promovare a acestei idei, prin învăţământ la toate nivelele, dar şi prin politici statale sau 
interstatale, cu o preponderenţă specială aplicată minorităţilor şi culturii acestora. 

Problemele legate de identitatea culturală sunt corelate indisolubil cu aspectele şi ritmul globalizării, iar 
pentru noi, pentru arealul românesc, problemele sunt de mare actualitate şi în perspectiva aderării imediate la 
structurile Uniunii Europene. Cu toţii vrem o Europă comună, un spaţiu al tuturor, bine închegat şi avantajos 
pentru toţi cei care participă la formarea lui, dar tendinţele de uniformizare culturală trebuie contracarate prin 
mecanisme solide, între care păstrarea identităţii culturale este cel mai important. Pierderea acestei identităţi ar 
însemna un dezechilibru cultural ce ar putea duce chiar la o lipsă de legitimare istorică. 



Prof. univ. dr. Nicolae CONSTANTINESCU 
(Universitatea din Bucureşti) 


De la performarea orală la textul de colecţie 


Reamintim, aici, un adevăr îndeobşte ştiut şi luat în consideraţie de cei care studiază folclorul, anume că, 
spre deosebire de textul de literatură cultă, „de autor” (sau de muzică, de artă plastică, de dans cult etc.), care 
are nu numai un autor cunoscut, dar şi o fixare spaţială solidă, un suport material (pergamentul, foaia manuscris, 
cartea, discul, banda de magnetofon etc.), opera folclorică, principialmente orală, este evanescentă, ea existând 
doar atâta timp cât este performată, zisă, cântată, în faţa unei audienţe. De aceea s-a pus, încă din chiar 
momentul „descoperirii" culturii populare, literaturii, muzicii, dansului popular, obiceiurilor şi tradiţiilor folclorice, 
problema trecerii lor din starea „naturală", orală, în text scris. Finlandezul Lauri Honko, care a dedicat ultima 
parte a vieţii sale studiului, la faţa locului, a producţiei epice a unui cântăreţ indian aparţinând populaţiei Tulu din 
sudul provinciei Karnataka, ajungea, după ani de muncă, la concluzia că „Sarcina contextualizării în scris a 
epicului este o misiune imposibilă” 1 . 

Sigur că dificultăţile pe le-au întâmpinat Lauri Honko şi membrii echipei sale (finlandezi şi indieni) sunt de 
imaginat, dată fiind situaţia lor specială în raport cu cultura grupului respectiv, cu tradiţiile acestuia, cu limba 
vorbită de membrii săi etc. Dar chiar în condiţiile apartenenţei investigatorului culturii la grupul investigat, 
sarcinile nu sunt mai puţin dificile şi nici efortul cu mult mai mic. Iar acesta se amplifică în condiţiile schimbării 
radicale a perspectivei teoretice asupra folclorului (culturii populare în general) şi în condiţiile noilor tehnologii de 
înregistrare, de redare, de stocare, de transmitere a informaţiei. 

Dar nu numai progresul tehnologic (de la notarea schematică, pe hârtie, a basmului sau a textului literar al 
baladei la înregistrarea digitală a întregii manifestări - event -, inclusiv a reacţiei ascultătorilor), ci şi orientarea 
ştiinţifică, marcată ideologic, a cercetătorului (de la contrafacerile bine intenţionate ale romanticilor, puse în 
folosul ideii naţionale, la făcăturile - fake-lore - unor condeieri naivi sau înregimentaţi în frontul ideologiilor 
totalitare) au influenţat procesul textualizării. 

Textualizarea trebuie deci înţeleasă ca „un proces prin care discursul oral trece într-un număr de discursuri 
transferate din contextul lor originar într-unul secundar" 2 . 

Procesul textualizării este vizibil influenţat, dacă nu chiar determinat de ceea ce numim context situaţional 
(comunicational, performativ), integrat la rândul său unor contexte socioculturale diferite de contextul genetic 
originar, primar, mai îndepărtat sau mai apropiat în timp, de acela al zicerii, al performării. împrejurarea zicerii 
(loc, timp, interpret, auditoriu), condiţiile culegerii, ale înregistrării (mijloace tehnice, resurse umane, raporturi cu 
performerii şi cu grupul căruia aceştia îi aparţin, intenţii, obiective ale consemnării, ale fixării audio, foto, video a 
respectivului fapt folcloric), climatul ştiinţific, ideologic, politic al transformării acelei înregistrări într-un document 
etnologic prin transcriere, editare, publicare influenţează decisiv transformarea discursului oral în text scris. 

Acest proces, vechi de când oamenii învăţaţi s-au aplecat asupra culturii celorlalţi, a ridicat şi continuă să 
ridice numeroase probleme a căror rediscutare acum mi se pare pe deplin justificată. 

„Procesul textualizării este rezultanta interacţiunii umane în situaţia contextuală respectivă (...) (fiind) ca 
atare extrem de flexibilă/extinsă în raport cu dinamica culturii din societate în timp şi spaţiu" 3 . Pentru cercetătorul 
indian citat mai sus, factorii de care trebuie să se ţină seama în procesul textualizării poartă pecetea locului şi a 
timpului respectiv: caste, comunităţi culturale/lingvistice/religioase diferite într-o societate multiculturală precum 
cea indiană. „Politica procesului de textualizare a tradiţiei se bazează pe «identitatea» şi «legitimarea» crizelor 
din diferite comunităţi în societăţile multiculturale din India. Identitatea este ambivalenţă şi operează pe două 
nivele, personal şi comunitar sau de grup. Această ambivalenţă este reflectată prin textualizarea 
comportamentului expresiv” 4 . 

Textualizarea tradiţiei începe chiar din momentul producerii „textului”, fie acesta un colind, un basm sau o 
baladă şi ea se reflectă, într-o primă instanţă, în interacţiunea dintre performeri şi auditoriu. în cazul colindelor 
zise laice sau precreştine, se ştie că, exceptându-le pe cele „protocolare”, de început şi de sfârşit, care sunt 
comune, se zic la toate casele/gospodăriile colindate, celelalte, marea lor majoritate, sunt personalizate, 
individualizate, se adresează unor categorii bine definite (colinde de fecior, de fată, de tineri căsătoriţi, de pescar, 
păstor, vânător, de văduvă, de mort etc.). Din păcate, niciuna dintre colecţiile de colinde nu ne dă nici cea mai 
vagă indicaţie în legătură cu „destinatarul” şi „beneficiarul” real al cântării rituale, culegătorul reţinând, cât se 
poate de exact, de cele mai multe ori, textul literar, eventual şi componenta lui muzicală şi câteva informaţii 
generale despre ceata de colindători. în această împrejurare nu vom fi niciodată în posesia unei imagini 
complete şi exacte a fenomenului; chiar şi filmele etnografice, în care îi vedem pe performeri şi pe gazde, în 
carne şi oase, ne lasă doar să aproximăm interacţiunea dintre aceştia, fără a ne da detalii despre fiecare dintre 
cele două părţi participante la actul de comunicare, detalii privind nu numai „fişa de informator” standard (vârstă, 
ştiinţă de carte, statut marital, obârşii etc.), dar şi starea emoţională, raporturile de comunicare, comentarii şi 
remarci în afara „textului” folcloric în sine. Singura culegere de folclor care se apropie de acest deziderat este 
Antologie de proză populară epică, voi. I-III, 1966, de Ovidiu Bârlea, al cărei model a fost urmat, parţial, şi de 
alţi culegători, căreia i se poate adăuga volumul Cântece bătrâneşti, 1974, de Al. I. Amzulescu, lipsit, totuşi, de 
componenta muzicală a cântecului. 

Cât de important este cadrul performării şi respectarea principiului non-intervenţiei culegătorului în text se 
vede dintr-o situaţie concretă: povestitorul Gheorghe Zlotar, din Fundu Moldovei, îşi începe, neabătut, 
naraţiunea cu o lungă formulă introductivă proprie, originală, foarte expresivă, repetată de fiecare dată cu 
minime variaţii 5 . 

într-un singur caz, totuşi, povestitorul se abate de la „canon” şi începe „ex-abrupto” basmul „Nucu de aur": 
„O fost odată on împărat” 6 . De ce oare? ne putem întreba. Răspunsul îl aflăm în nota finală a culegătorului, care 
arată că basmul a fost „cules în Bucureşti în 15 februarie 1955” 7 . Absenţa auditorilor obişnuiţi (membri ai familiei, 
vecini) îl face pe povestitor să renunţe la una dintre mărcile importante ale stilului său narativ şi ale basmului 
oral ca atare, arătând destul de limpede, cred, că procesul textualizării începe în chiar momentul zicerii, al 
performării, şi include toţi factorii socotiţi inalienabili actului de comunicare, în cazul de faţă auditoriul absent, 
care influenţează, prin non-prezenţă, textul. Se susţine astfel opinia potrivit căreia „atâta timp cât povestitul are 
loc întotdeauna «în context»... atunci poveştile pe care oamenii Te spun pot fi înţelese şi apreciate numai în 
termenii sau în relaţie cu informaţiile despre contextele în care ele sunt spuse” 8 . 

Diferită, dar necontrazicând ci, dimpotrivă, susţinând teza de mai sus, este situaţia basmelor orale 
transferate în texte scrise, destinate cititului. în celebra sa colecţie Legende sau basmele românilor, Petre 
Ispirescu publică o amplă formulă introductivă numai la începutul primului basm, Tinereţe fără bătrâneţe..., 
incipitul celorlalte naraţiuni fiind , A fost odată .... etc.” Procedeul se regăseşte şi în ceea ce priveşte formulele 
finale, reduse şi ele, uneori la „Iar eu încălecai p-o şa” plus „etc.” sau chiar numai „încălecai etc.” 9 . Textualizarea, 
ca trecere de la oralitate la scripturalitate, ne pune în faţa unor astfel de situaţii, de care trebuie să se ţină seama 
în interpretarea textelor folclorice. 

Revenind la procesul producerii (performării) şi culegerii (înregistrării) textului, trebuie să reamintim ceea ce 
îndeobşte se ştie, dar nu este întotdeauna luat în consideraţie cu atenţia cuvenită. Sexul, vârsta, statutul marital, 
ştiinţa de carte a performerului au fost notate, de regulă, cu conştiinciozitate de culegătorii cu o minimă formaţie 
ştiinţifică, dar care s-au dezinteresat sau au arătat foarte puţin interes cadrului spaţial şi temporal în care a avut 
loc performarea (acasă la informator sau la un vecin, la şcoală sau la căminul cultural, într-un studio de 
înregistrări sau pe scena unui festival, pe stradă sau într-un mijloc de transport, la timpul îndătinat al zicerii sau 

în afara acestuia, în cazul folclorului ritual, într-un context „natural", într-unul indus sau întâmplător, în prezenţa 
sau în absenţa „martorilor”, a auditorilor, fie aceştia membri ai familiei, vecini, cunoscuţi sau persoane din afara 
grupului local, copii, tineri, maturi etc.). 

La fel de „zgârcite", dacă nu cu totul absente, sunt informaţiile despre poziţia socială a informatorului, 
despre prestigiul său în grupul căruia îi aparţine şi în afara grupului, despre „relaţiile de putere” dintre el şi grupul 
respectiv. Spaţii albe marchează zona biografiilor interpreţilor 10 . 

Cercetătorii, teoreticieni sau practicieni ai textualizării, sunt perfect conştienţi de importanţa pe care „situaţia 
de povestit”, cu toate componentele sale, o are în procesul producerii textului, dar rezultatele concrete ale unei 
astfel de investigaţii sunt vagi şi neconcludente 11 . Despre povestitul la muncile agricole, în condiţiile iobăgiei, în 
Transilvania, comentariul din paginile cărţii amintite aduce în prim-plan câteva supoziţii plauzibile, dar 
neconvingător susţinute: „în asemenea medii de povestit, procesul de comunicare căpăta, probabil (subl. mea - 
N. C.), trăsături proprii, specifice. Munca istovitoare şi nerăsplătită pe care o prestau românii pentru pământul 
ce le fusese dat în sesii de stăpânii străini, nu putea să nu trezească în inima lor revolta îndreptăţită şi să nu 
constituie subiectul central al comunicării în cadrul grupului" 12 . 

„Probabil”, dar lipsesc dovezile, pentru că nimeni nu a cules povestiri de la clăcaşii români care lucrau acum 
un secol şi mai bine pe moşiile grofilor maghiari! Situaţie similară cu aceea privitoare la povestitul în cadrul 
clăcilor de desfăcut porumb, după cum notează autorul însuşi: „Fişe de observaţie directă asupra desfăşurării 
povestitului într-un asemenea mediu, care ar fi adus dovezi concludente privind structura repertoriului, nu s-au 
făcut din păcate. Descrierile pe bază de chestionare, care rămân totuşi singurele noastre posibilităţi de a 
pătrunde în mecanismele de funcţionare ale procesului comunicativ, aduc puţine date precise” 13 . 

La fel pentru priveghi: „Mediile de povestit la priveghi n-au fost cercetate special, dar mărturiile asupra 
existenţei lor, atâtea câte există, sunt edificatoare” 14 , sau pentru povestitul în cazărmi: „Foarte puţine lucruri 
cunoaştem în legătură cu coeziunea, cu nivelul discontinuu al mentalităţii din sânul acestor medii, prin urmare 
mai nimic despre relaţia povestitor - mediu de povestit - poveste. Grupul social ce stă la baza mediului este, 
desigur, foarte eterogen, soldaţii provenind din cele mai diferite categorii sociale, din zone îndepărtate geografic, 
având adesea altă confesiune şi altă limbă maternă. Comunitatea de destin şi de vârstă, în general aceeaşi 
atitudine faţă de viaţa militară, setea de comuniune spirituală, izvorâtă din dorul atât de puternic de sat, puteau, 
desigur, contribui la închegarea unui mediu de povestit. Cât de durabile şi de eficiente vor fi fost atari medii e 
mult mai dificil de ştiut. Sarcina lămuririi unor astfel de probleme rămâne pentru viitor” 15 . 

Cu toate aceste limite evidente ale documentării, principiul reţinerii, în procesul „plăsmuirii”, ca să preluăm 
un termen din vocabularul ştiinţific al lui D. Caracostea, elaborării, producerii comunicării de tip folcloric, de orice 
fel ar fi ea, povestire sau cântec, proverb sau ghicitoare, a datelor complexe ale contextului zicerii, s-a impus în 
gândirea (mai puţin în practica) investigatorilor culturii populare. 

Dimensiunea socioeconomică şi socioculturală a procesului de textualizare, care pune în relaţie performerul 
- individual sau colectiv (ceata de feciori la colindat, grupul de femei interprete ale cântecelor ceremoniale de 
înmormântare etc.) -, cu datele lui de identitate (sex, vârstă, stare socială, statut marital, origine, adică localnic 
sau „venitură", ştiinţă de carte, confesiune, biserică şi raporturile cu aceasta etc. etc.) şi grupul (cu identitatea sa 
proprie), în nişte limite de timp şi spaţiu concret definite, s-a impus ca o coordonată indispensabilă constituirii 
textului şi înţelegerii acestuia. Coordonată de care nu s-a ţinut seama niciodată integral, numeroase date ale 
contextului zicerii fiind neglijate de culegători, preocupaţi mai mult de acurateţea textului, de notarea cu 
exactitate a „vorbelor", poate şi a melodiei, în cazul textelor cântate, şi mai puţin de reţinerea detaliilor din 
contextul „plin de sens", parte a textului însuşi. Din fericire, textul literar, mai ales, a încorporat în textura sa 
informaţii preţioase nu numai despre contextul larg cultural (mentalităţi, comportamente arhaice, mod de 
gândire, practici sociale etc.), ci chiar - în cazul speciilor care pepermit acest lucru (cele narative, în special, dar 
şi cântecele lirice, strigăturile, versurile etc.)-despre contextul zicerii, al performării, a cărui reconstituire ar fi de 
mare folos înţelegerii textului însuşi. 

Note: 

1 Honko, Lauri (ed.), Textualizing of Oral epics, "Trends in Linguistics. Studies and Monographs”, 128, Berlin & New York, Mouton 
de Gruyter, 2000, p. VII: “The task of contextualizing oral epics in writing is a mission impossible". 

2 Kanaka Durga, P.S., Socio-economic dimensions, FFS99, Work-shop I, "The politics of Textualisation", “FF Network". For the 
Folklore Fellows. No. 19, March 2000, p. 3: “Textualisation is a process that passes oral discourse into a number of discourses 
and transfers them from their original to secondary context". 

3 Idem, p. 3: “The process of textualisation is the resultant of human interaction in its respective contextual situation (...) and hence 
highly flexible/extendable with dynamics of the culture of society in space and tlme”. 

4 Ibidem , p. 4: “The politics of textualisation process of traditions are based on the 'identity' and legitimation' crisis among different 
communities in culturally pluralistic societies like India. The identity is ambivalent and operates at two levels, personal and 
community or group. This ambivalence is reflected throughout the textualisation of expressive behaviour”. 

5 Vezi versiunile paralele la „Povestea cu Cenuşotcă", „Cenuşotcă", în Bârlea Ovidiu, Antologie de proză populară epică, EPL, 
1966, voi. I, p. 571, culese, ambele, la Fundu Moldovei, prima, la 20 martie 1953, a doua la 19 februarie 1955, cf. Idem, p. 590. 

6 Bârlea, Ovidiu, op. cit., voi. I, p. 532. 

7 Idem, p. 543. 

8 Georges, Robert A. (Los Angeles), Communicative Role and Social Identity in Storytelling, „Fabula", 31 Bând. Heft 1/2, 1990, p. 
50: "Since storytelling always occurs 'in context’,... then the stories people teii can be understood and appreciated only in terms 
of or in conjunction with information about the contexts which they are told". 

9 Mai multe exemple şi comentarii la Constantinescu, Nicolae, Lumea basmelor lui Petre Ispirescu, Prefaţă la Petre Ispirescu, 
Legende sau basmele românilor, Editura Minerva, Bucureşti, 1989, pp. 12-14. 

10 Cu excepţia celor câteva monografii de cântăreţi - Mărcea Giucă, Petrea Creţu Şolcanul sau de povestitori - llona Sânziana, 
dintre cele mai cunoscute, cărora li se adaugă fişele mai ample întocmite de Amzulescu, Al. I., Cântece bătrâneşti, Editura 
Minerva, 1974, pp. 517-533, interpreţilor de cântec epic şi de Bârlea, Ovidiu, op. cit., voi. III, pp. 333-360, povestitorilor reţinuţi 
în Antologie. 

11 Vezi o prezentare amplă a „situaţiilor de povestit" la Cuceu, Ion, Fenomenul povestitului, Editura Fundaţiei pentru Studii 
Europene, Cluj-Napoca, 1999, cap. "Medii, situaţii de povestit, povestitori", pp. 129-164. 

12 Idem, p. 138. 

13 Ibidem, p. 141. 

14 Ibidem, p. 134. 

15 Ibidem, pp. 162-163. 



Dănut DUMITRASCU 

(CNCPCT) 


Preliminarii la o bancă de date 


La aproape toate evenimentele organizate în ultima vreme de către Centrul Naţional pentru Conservarea şi 
Promovarea Culturii Tradiţionale un subiect mult discutat a fost cel al alcătuirii unei unice bănci de date în sistem 
digital a centrelor judeţene din România. 

De la bun început trebuie să subliniez faptul că această bancă trebuie să conţină obligatoriu două „secţiuni”: 

- materialul brut, de cea mai bună calitate, păstrat în sistem digital în raport de 1/1 faţă de original (pe CD 
sau, în cazul fişierelor mari de imagine în mişcare, pe DVD); 

-„fişele" acestui material, o structură arborescentă, alcătuită dintr-un executabil şi o serie de documente 
html, imagini fixe, sunet, imagini în mişcare, toate la o calitate destul de slabă pentru a ocupa puţin spaţiu, însă 
destul de bună pentru a asigura o bună informare primară. 

Materialul brut: în general, în arhivele „clasice” ale centrelor judeţene, muzeelor, universităţilor etc. se 
găsesc documente de categorii diverse: texte scrise de mână sau tipărite, fotografii a/n sau color - însoţite sau 
nu de negative - diapozitive, eventual filmări pe peliculă de 16 mm, precum şi înregistrări pe suport magnetic - 
casete video, audio, benzi de magnetofon. 

La modul ideal, fotografiile, înregistrările video, precum şi cele audio ar trebui să se situeze la cei mai înalţi 
parametri, cel puţin din punct de vedere tehnic. 

Pentru ca o înregistrare video sau audio să poată fi folosită de etnologi sau etnografi ea trebuie să fie clară 
şi bine expusă. 

în afara unor videocamere sau fotoaparate „clasice”, cu înregistrare în sistem analogic (pe peliculă), 
aparatele digitale din ultimii ani oferă posibilitatea de a opta între claritatea automată şi cea manuală. Chiar dacă 
pretinde o mai mare atenţie în timpul filmării sau fotografierii, este de preferat a doua variantă: aparatul „nu ştie" 
ce plan ne interesează, aşa că putem avea surpriza ca exact subiectul să apară neclar în înregistrare. Acest 
lucru se poate datora în special folosirii focalei variabile a zoom-ului aparatului - este cunoscut din optică faptul 
că o focală mai mare determină un câmp de claritate mai mic şi invers; cu alte cuvinte ar trebui ca cele mai clare 
înregistrări să fie obţinute cu o focală şi o distanţă faţă de obiect cât mai mici. Acest lucru este valabil până la 
distanţa minimă de fotografiere sau de filmare, tot ce se află mai aproape de acest prag apărând neclar. în plus, 
la obiectivele de mai slabă calitate, apropierea prea mare faţă de subiect poate duce la deformări optice, efectul 
cel mai supărător fiind cel de butoi. 

Anumite aparate video sau foto dispun de funcţia macro ce permite apropierea faţă de subiect de până la 
câţiva centimetri. La achiziţionarea unui video sau fotoaparat digital este bine să ne asigurăm că acesta dispune 
de funcţia respectivă. Cu ajutorul opticii macro putem obţine detalii de o mare frumuseţe şi expresivitate, care 
în plus sunt de un mare ajutor în studierea obiectelor de către etnografi. 

De asemeni, o condiţie sine qua non pentru o imagine corectă este buna expunere. Dacă la fotografierea 
sau filmarea pe peliculă cu aparate clasice era nevoie de un exponometru pentru măsurarea luminii, tehnologia 
digitală s-a ocupat de uşurarea muncii şi sub acest aspect. 

Trebuie amintit că expunerea înglobează două componente, aflate într-un raport de proporţionalitate 
inversă: diafragma (deschiderea obiectivului) şi timpul de expunere (durata expunerii la lumină). Cu alte cuvinte, 
cu cât timpul de expunere este mai scurt, cu atât diafragma trebuie să fie mai mare şi invers. Dacă la 
videocamere timpul de expunere are în sistemul european valoarea de 1/50 dintr-o secundă - şi nu este deloc 
recomandabil să fie schimbat cu o altă valoare - la aparatele foto se poate „jongla" cu cele două componente. 
Aparatele foto digitale ne permit să păstrăm fix timpul de expunere - iar în acest caz diafragma variază în funcţie 
de lumina care intră în obturator - sau diafragma - de această dată timpul de expunere fiind variabil. în primul 
caz, folosind timpi scurţi de expunere (pentru cei mai puţin obişnuiţi cu fotografierea în condiţii mai dificile acesta 
trebuie să înceapă de la 1/60 s sau 1/125 s) putem fotografia subiecte în mişcare, ca de exemplu dansuri sau 
desfăşurări de obiceiuri, fără teama că fotografia va ieşi mişcată. în cel de-al doilea caz, folosind un timp fix mai 
lung în condiţii vitrege de lumină, de exemplu 1/8 s şi apelând la ajutorul unui trepied, putem fotografia obiecte 
fixe cu o deschidere mai mică a diafragmei, ştiut fiind faptul că aceast lucru asigură o mai mare profunzime 
(claritate) a cadrului. 

Un caz aparte la fotografierile în condiţii dificile de lumină îl constituie folosirea blitz-ului; lumina acestuia, 
cu o temperatură de culoare apropiată de cea a exteriorului diurn, directă şi dând imaginii un contrast foarte 
mare, este reflectată de corpurile strălucitoare (sticlă, ulei, suprafeţe lucioase etc), ceea ce îl face 
nerecomandabil la fotografierea acestora. 

Cele de până acum pot părea oarecum neinteresante, în discuţiile cu studenţii care au curs de etnologie 
spunându-mi-se chiar că ei sunt interesaţi doar de transferul şi arhivarea datelor. însă rămân la părerea că, 
pentru a fi utile, aceste date trebuie să se supună unor cerinţe tehnice minime. 

în ceea ce priveşte imaginile stocate latent pe suporturi pozitive sau negative (mai ales fotografii, negative 
a/n, color sau diapozitive) nu trebuie să ne iluzionăm că nu suportă, ca şi înregistrările electromagnetice, 
degradarea datorită trecerii timpului. Negativele şi diapozitivele, pentru că au încorporată o substanţă organică 
- gelatina - suferă din cauza apariţiei ciupercilor, ceea ce le face inutilizabile. Fotografiile color suferă de 
degradarea coloranţilor conţinuţi în emulsia de gelatină, astfel că, mai ales în prezenţa luminii, se decolorează 
într-un strat sau mai multe de culoare. 

Soluţia? Scanarea cât mai grabnică a acestora. Şi, ca sfat important: scanarea la cea mai bună calitate. 
Pentru că dintr-o calitate bună se poate obţine una mai slabă, din păcate niciodată invers. Este bine ca imaginile 
fixe sau în mişcare mai des folosite să se păstreze la calităţi diferite, pentru că, de exemplu, dacă anumite 
printări de fotografii mici pot folosi imagini de o calitate mai slabă (altfel încărcarea materialului de printat durând 
foarte mult), în cazul folosirii aceloraşi imagini pentru tipar se cere o calitate cât mai bună. 

în ceea ce priveşte înregistrările de sunet, tehnologia video a dus la posibilitatea ca sunetul să fie perfect 
sincronizat cu imaginea, ceea ce poate fi un avantaj, dar şi un handicap. Avantaj, deoarece rezultatul final este 
un continuum imagine-sunet, de o calitate mergând calitativ, în sistemul analog, de la sub-mediu (VHS), până la 
excelent (BETA). Handicap, deoarece, în acelaşi sistem analog, mixajul sunetului se face greoi, necesită 
aparatură relativ scumpă, iar de cele mai multe ori rezultatele nu sunt pe măsura efortului depus. Ca să nu mai 
vorbim de faptul că trebuie să se execute mai multe copii de lucru, ceea ce în sistemul la care facem referire se 
traduce prin pierderea de calitate. 

Sistemul digital a rezolvat o bună parte din aceste inconveniente datorită perfectei lui compatibilităţi cu 
computerul, fie el simplu PC sau staţie grafică. 

Acum montajul începe să semene foarte mult cu prelucrarea şi mixajul sunetului pe peliculă, în sistemul 
digital existând însă avantajul că acesta „se vede" şi, deci, este mult mai uşor de lucrat cu el. 

Prin prelucrarea cu ajutorul unor programe relativ simple, calitatea sunetului poate fi îmbunătăţită, ceea ce 
în cazul unor înregistrări electromagnetice .(audio sau videocasete) este de cele mai multe ori absolut necesar. 
De asemenea, prin procedee digitale se pot obţine CD-uri audio de o calitate foarte bună. 

în ceea ce priveşte formatul şi standardul pentru un sunet de cea mai bună calitate acesta este: wave, PCM 
16-bit stereo, 48 kHz. Un sunet cu astfel de caracteristici este folosit pentru realizarea de filme (format avi, mpeg, 

DV etc.), de DVD-uri sau de CD audio. Dacă cerinţele sunt mai modeste, se poate scădea serios mărimea 
fişierului de sunet prin scăderea corespunzătoare a parametrilor mai sus-menţionaţi. 

Dar în ultima vreme, datorită dezvoltării reţelei de internet, se foloseşte mult formatul mp3, care, la cei mai 
înalţi parametri ai săi, se apropie destul de mult de „clasicul" deja wave. Ca avantaje: cu mult mai mic decât 
acesta din urmă, el poate fi transmis pe reţea cu mult mai multă uşurinţă, ba chiar poate fi ascultat „în timp real” 
de alţi utilizatori de internet. 

„Fişele" acestui material sunt o structură arborescentă, alcătuită dintr-un executabil şi o serie de documente 
html, imagini fixe, sunet, imagini în mişcare, toate la o calitate destul de slabă pentru a ocupa puţin spaţiu, însă 
destul de bună pentru a asigura o bună informare primară. 

Să presupunem că vrem să alcătuim, pe baza materialului brut al primei secţiuni, o „fişă” ce cuprinde 
meşterii populari din România. Pentru început vom construi un executabil ce va putea permite accesul la mai 
multe informaţii, ca de exemplu „după index alfabetic", „după meşteşug", „după judeţ" sau după orice alt criteriu 
dorim. 

Aceste „butoane" (ele pot fi chiar butoane, deşi în acest caz, pentru a putea fi citite, trebuie să dispunem de 
programe speciale) trimit la liste html care, la rândul lor trimit la alte fişiere (html, jpg, mp3, wmv sau avi etc.), 
toate reprezentând materiale ale primei secţiuni, întregi sau fragmente, comprimate însă pentru a putea ocupa 
cât mai puţin spaţiu pe CD sau DVD. 

în acest fel, pentru fiecare meşter popular despre care s-au cules date putem să obţinem o multitudine de 
informaţii: adresă completă, CV, imagini ale lucrărilor, fragmente de film sau filmări, bibliografie etc. Bineînţeles, 
toate acestea vor conţine trimiteri la materialul primar de cea mai bună calitate. 

Cine doreşte să se informeze despre un subiect oarecare se va mulţumi cu această cuprinzătoare variantă 
comprimată, fără însă a putea folosi materialele de aici din cauza slabei lor calităţi. 

Cine doreşte însă să folosească materiale pentru tipar, montaj de film, executare de CD-uri muzicale trebuie 
să se adreseze primei secţiuni pe baza informaţiilor oferite de către cea de-a doua. 

Se poate spune că un sigur fişier pe o temă oarecare (obiceiuri, meşteşuguri, formaţii sau ansambluri etc.) 
încape pe un singur CD sau DVD, în timp ce trimite spre zeci sau sute de CD-uri sau DVD-uri cu materiale la 
cea mai bună calitate. 

Consider că metoda este destul de cuprinzătoare şi simplă pentru a putea alcătui o bancă de date specifică 
domeniului de activitate al instituţiei noastre, fără a mai fi nevoie de complicatele şi la neîndemână pentru noi 
motoare de căutare, specifice internetului. 

în final, nu pot decât să sper că operaţiunea de transfer a datelor valoroase în sistem digital să înceapă cât 
mai curând - instituţia pe care o reprezint are acest program în plină desfăşurare - şi o dată cu aceasta să 
înceapă alcătuirea de baze de date la standardele cerute de acest început de mileniu. 



Lect. univ. dr. loana-Ruxandra FRUNTELATĂ 
(Universitatea din Bucureşti) 


Marginal şi excepţional în configurarea 
patrimoniului rural: o poetă ţărancă 


Cei peste o sută de ani de teren etnografic, folcloristic, etnologic sau antropologic asumat ca atare (căci şi 
Cristofor Columb sau Nicolae Milescu spătarul au fost etnologi „avant la lettre”) i-au adus de multe ori pe 
cercetători faţă în faţă cu oameni al căror geniu oral se exprima deopotrivă creativ şi tradiţional, sintetizând 
cultura locului lor de apartenenţă. Astfel de individualităţi frecvente în mediul folcloric au fost Don C. Talayesva, 
despre care a scris Claude Levi-Strauss, povestitoarea siberiană descoperită de Marc Azadovski sau cea din 
Haţeg devenită subiectul unui articol al lui Tony Brill, extraordinarul lăutar brăilean Petrea Creţu Şolcanul sau 
„baba Ruţa", personajul principal al unei cărţi semnate de Otilia Hedeşan. 

Cu repertoriu poetico-muzical sau narativ ori deţinători exponenţiali ai unor roluri rituale, astfel de purtători 
de tradiţie sunt, de cele mai multe ori, şi creatori de tradiţie, sintetizând original anumite caracteristici culturale 
şi impunându-le autoritar (chiar şi numai la nivelul discursului) în special străinilor de comunitate. Faţă de „ai lor", 
informatorii excepţionali se situează însă pe o poziţie de marginalitate, chiar dacă membrii grupului le recunosc 
competenţa. 

în satul Mândra din judeţul Braşov, Maria Moldovan era o persoană cunoscută în vara anului 2006. Născută 
în anul 1937 în Persani, într-o familie de vestiţi lăutari rromi, absolventă a şase clase, ea a venit la Mândra în 
1956, prin căsătorie. Moştenind talentul muzical al familiei, a fost solista Ansamblului folcloric „Mândreanca”, 
înfiinţat pentru a reprezenta satul la Festivalul Naţional „Cântarea României". De asemenea, la rugămintea 
familiilor, compune versuri la morţi, în special la cei tineri. Compune spontan, deţinând un set de formule pe care 
le adaptează la subiect: Modificăm după suferinţa mortului. De exemplu, dacă-i o moarte fulgerătoare, dacă-i o 
moarte cu suferinţă, cu durată, în aşa fel modificăm ceva. în rest, trebuie de exemplu „Preoţi cu crucea-n frunte", 
asta se spune la fiecare mort. Şi sunt multe strofe care trebuie musai la fiecare şi modifici ce e de modificat. 

Repertoriul Măriei Moldovan conţine, alături de versuri la morţi, multe poezii ocazionale: la aniversarea unor 
preoţi, la ieşirea la pensie a bărbatului (care a lucrat la Combinatul chimic din Făgăraş), pentru un doctor care 
a tratat-o. înainte de 1989, recita versuri proprii în onoarea lui Nicolae Ceauşescu (familia ei fiind, pentru 
aceasta, scutită de „prestaţie”, adică de participare la paza satului); după 1989 s-a îndreptat către Biserică şi 
cântă pricesne, alcătuite cu ajutorul cărţilor de rugăciuni, se ocupă de hramul Sfintei Parascheva şi prepară, la 
cerere, colivă pentru parastase. 

Maria Moldovan face parte din categoria aşa-numiţilor „poeţi-ţărani", demonstrând că aceştia nu sunt o 
invenţie ideologică de pe vremea folclorului nou, ci mai degrabă continuatorii unei tradiţii profesionale artistice, 
prezente în culturile orale de pe vremea aezilor antici. Cu o personalitate impresionantă prin vehemenţa cu 
care-şi urmăreşte vocaţia, „tanti Maria" conduce o gospodărie frumoasă, marcată de semnele spiritului: ţese 
„lepedeaue" cu îngeri şi are masa plină de cărţi de rugăciune din filele cărora răsar, într-o dezordine boemă, 
pagini cu zecile de poezii compuse şi notate de ea. într-un colţ al camerei de locuit, are un altar personal, cu 

icoane şi cărticica de rugăciuni dăruită, înainte de a muri, de loan Pică, fostul cantor al bisericii din Mândra. Are, 
împreună cu Avram, soţul ei, locuri cumpărate în strana bisericii, de unde nu lipseşte aproape niciodată, locuind, 
de altfel, chiar la capătul străzii unde se înalţă aşezământul ortodox. Maria şi Avram postesc şi se roagă. 
Conştientă de marginalitatea lor etnică, după standardele locale (majoritatea mândrenilor sunt de etnie română), 
Maria nu încearcă s-o ascundă: Noi suntem ţiganide neam, cred că v-o fi spus. Da, dar nu mă dau pe întreagă... 
M-a-nzestrat Dumnezeu aşa şi Dumnezeu să mă ajute după daru’ care mi l-o dat şi după sufietu' care-i am. Mă 
crezi, să vă creadă Dumnezeu. 

în acelaşi timp, Maria Moldovan îşi asumă marginalitatea conferită de harul ei poetico-muzical, cu o 
oarecare suferinţă, căci are în biografie un episod al ratării împlinirii vocaţiei, care îi aduce şi astăzi lacrimi în 
ochi: înainte de 31 martie am primit scrisoare de la Bucureşti că pe data de 31 martie la ora 8,30 minute să fiu 
la Bucureşti şi mă-nteresa de cazare, adică până urma proba asta [audiţie la radio, în vederea unei cariere 
muzicale] Ce să mă lase tăticu’, Doamne fereşte, erau bătrâni d-ăştia mai înapoiaţi, mai proşti. „Mă, Gheorghe, 
mă, nu fi prost şi n-o lăsa, mă, c-o pune cu bicicleta pe sârmă, mă!" Era confundat circu’cu... Şi n-o vrut să mă 
lase. Şi venise unu’ de la Râuşor, unu' Fătu care mă auzise cântând şi zice: „Nene Gheorghe, faci o prostie 
legată cu caru’că n-o laşi, că aţi putea trăi toţi de pe urma ei." Şi n-a vrut în ruptu’ capului să mă lase. 

Maniera de interpretare a textelor compuse de Maria Moldovan alternează în funcţie de locul lor în 
ansamblul discursului: citeşte, recită sau cântă, deşi se scuză că, la aproape 70 de ani, nu mai are vocea de pe 
vremuri. După ce termină de spus poezia, urmează un moment prelungit de tăcere, în care priveşte fix 
ascultătorii, aşteptându-i, în mod evident, să-şi exprime părerea despre talentul ei. Nu sunt nici falsă modestie, 
nici orgoliu în această aşteptare: Maria Moldovan ştie că are un dar şi îi verifică puterea, aşa cum un vraci 
urmăreşte efectul poţiunii lui asupra pacientului. Avram ne povesteşte ce impresie a făcut soţia lui când a 
interpretat textul aniversar compus pentru un preot din Recea şi sărbătoritul i-a spus: Tanti Maria, am avut nişte 
emoţii, n-am mai putut nici să vorbesc. Ştiam că ne dobori peste cap, ne dai peste cap. 

Dincolo de contextul spontan şi plin de afectivitate al producerii lor orale, poeziile Măriei Moldovan i-ar putea 
părea destul de prozaice unui lector deprins cu sublimările folclorului poetic tradiţional, lată, de exemplu, versul 
compus la moartea cantorului loan Pică: 

Clopotele jalnic sună/Sună jalnic şi răsună/Sună jalnic şi duios/Pentr-un cantor credincios/Cantor bun şi 
Înţelept/Cu credinţă şi respect/Cantor bun şi renumit/Merită-n veci pomenitJPreoţi cu crucea-n frunte,/Slujitori 
cărţilor sfinte,/întristată adunare,/Adunaţi la-nmormântare/Să mă petreceţi cu jale [Aicea, ca când o vorbit 
mortu'j/Mili dragă, sora mea/Şi tu, Ionică, de-i vrea/Dumnezeu să vă dea bine/Cât aţi îngrijit de mine/Uneori 
v-am mai greşit/Cu vorba când ne-am vorbit/întinde-vă-ţi mâna dreaptă/lertaţi-mă ca pe-un tată/Eu vă rog cu 
mare jele/Toate trei fetele mele/Toate-aţi fost bune cu mine/Aţi venit mereu la mine/Dumnezeu să vă dea bine/în 
a voastră rugăciune/Pomeniţi-mi al meu nume/Acum la a mea piecare/Şi gineri să-mi daţi iertare/Şi nepoţii mei 
cei dragi/Cu toţii să mă iertaţi/Neamuri, veri şi verişoare/Daţi-mi a voastră iertare/Eu vă rog frumos, 
fierbinte/Preacucemice părinte/împreună ne-am rugat/Pentru casă, pentru sat/Ca preot bun mă iertaţi/în altar 
când vă rugaţi/Dumineca-n rugăciune/Pomeniţi şi al meu nume/Genu, Gheorghe şi Viene [Aşa-i cheamă pe ăla 
tânăr, Genu] [n.n. - Este vorba despre Eugen Butum, cantorul care l-a înlocuit pe loan Pică] /Şi Costică, cu 
durere/Uneori v-am mai greşit/în strană când am slujit/Mă iertaţi de v-am greşit/Foarte mult am suferit/Ani de zile 
fiind închis [A fost ani de zile-nchis cantoru’ ăsta]/ Dumnezeu mi-o rânduit/Ani frumoşi de-am mai trăit/în biserică 
am slujit/Eu mă duc, vă las pe toţi,/ Prieteni, vecini şi preoţi/De noi să te duci cântat/Şi de Dumnezeu iertat/Eu 
cu drag v-am Învăţat/La slujbă şi la cântat/Am dorit să Învăţaţi/Darul meu să mi-l urmaţi. 

în textul citat, se remarcă în primul rând virtuozitatea metrică şi consistenţa epică (60 de versuri, fără repetiţii 
de versuri identice). Textele ocazionale compuse de Maria Moldovan sunt în general mai scurte, dar comparabile 
calitativ cu versurile incluse în ritualul funerar. La stabilirea valenţelor estetice ale creaţiei interlocutoarei noastre 
ne-arfi de folos o idee a lui Hasdeu, care poate argumenta existenţa în folclor a unei categorii a naivului. Pornind 
de la teoria lui Vico, aceea că omenirea întreagă formează o singură individualitate care trece prin cele trei 
vârste: divină (copilăria), eroică (bărbătească), umană (bătrânească), Hasdeu o transpune în literatura populară, 
spunând că şi literatura populară are trei vârste şi în fiecare moment câte trele vârste există în popor 1 . Desigur, 
savantul secolului al XlX-lea se referea la clasificarea după vârste a folclorului tradiţional (folclor „al copiilor”, „al 
maturilor” şi „al bătrânilor”), dar am putea încadra, cum grano salis, folclorul „de autor” al Măriei Moldovan 

într-o vârstă „divină", având drept argument principal identificarea profundă a creatoarei cu actul şi produsele 
creaţiei ei, ce o legitimează ca pe o autentică artistă. 

Dincolo de originalitatea ei care o marginalizează, lăsând-o singură cu arta care o exprimă, poeta ţărancă 
este totuşi reprezentativă pentru modelul cultural rural care a format-o şi ea însăşi propune un model personal 
de interpretare artistică orală în manieră folclorică: dramatizată, formulară şi adaptată la context. Gh. Vrabie 
vorbea despre deschiderea operei folclorice mereu către alte orizonturi în strânsă legătură cu epoca, dar şi cu 
alte perspective ale noului interpret 2 , iar Mihai Pop apropia cântecul de colportaj din Europa Centrală de jurnalul 
oral de la noi, un gen ai cărui profesionişti sunt muzicienii-ţigani 3 , aşa cum ei sunt şi profesioniştii cântecelor 
ocazionale. 

în cazul Măriei Moldovan, prezentarea succintă încercată de noi aici lasă la o parte foarte multe aspecte 
care ar dimensiona mai corect statura excepţională a acestei purtătoare şi creatoare de tradiţie despre care am 
aflat de la profesorul mândrean Ion Zară şi cu care am avut şansa de a ne întâlni. Etica profesională ne 
împiedică să vorbim despre toate elementele din constelaţia unică de fapte biografice 4 , roluri şi strategii 
identitare care-i conferă singularitate poetei noastre. în loc de concluzii, ne alăturăm opiniei lui Nicolae Bot 5 , 
anume că există informatori care sunt personalităţi culturale, personaje chiar şi astfel de cazuri au valoare de 
documente etnologice semnificative ca atare, fără a le mai putea despărţi creaţia de viaţă. 

Drd. Zefir Berzovis GHENCEA 

(CJCPCT Olt) 


Rusaliile la Câmpu Mare. 
întoarcerea la tradiţie 


în contextul promovării Căluşului pe lista capodoperelor patrimoniului imaterial universal protejat de 
UNESCO, în judeţul Olt, care a constituit pivotul de promovare cu succes a acestui proiect, sunt de remarcat 
câteva aspecte specifice privind atât modul de păstrare a conotaţiilor rituale, cât şi cel al evoluţiei spectacular- 
artistice. 

După specificul zonelor de răspândire, Căluşul în judeţul Olt poate fi mult mai uşor de identificat în funcţie 
de văile apelor care grupează mai multe localităţi, cum ar fi: Valea Iminogului, cu vetrele Perieţi, Coteana, Greci 
- Schitu, Vâlcele, Izvoare şi Bălăneşti; Valea Olteţului, cu vetrele Morunglav, Cârlogani şi Dobrun; Valea Oltului, 
cu vetrele Curtişoara, Brâncoveni, Drăgăneşti, Dobroteasa şi Verguleasa şi Valea Plapcei, cu vetrele Poboru, 
Scorniceşti, Şerbăneşti şi Movileni. 

Fenomenul de „masă”, aşa cum îl interpretau o parte dintre activiştii culturali ai anilor '60-70, privind 
practicarea căluşului în cea mai mare parte a localităţilor din centrul şi nordul judeţului Olt, a făcut posibilă 
apariţia iniţiativei înfiinţării unui Festival Naţional dedicat Căluşului, organizat iniţial la Slatina şi mutat apoi la 
Caracal, care s-a bucurat de un succes deosebit încă de la primele ediţii. 

Când preţul succesului a început să-i coste pe organizatori scoaterea din producţie în plină campanie 
agricolă a sute de mecanizatori şi muncitori agricoli, tot „organele" vremii au fost nevoite să intervină mai întâi 
prin interdicţii privind cooptarea în formaţii a tractoriştilor şi mecanicilor agricoli şi apoi mutând festivalul de la 
Rusalii, care picau în campania agricolă, sub umbrela protectoare a sărbătorii de la 23 August, punând astfel 
Căluşul sub semnul demagizării şi desemantizării ca obicei şi ritual. 

Aceste aranjamente integrate tacticilor ideologice ale momentului au dus la dispariţia treptată a conotaţiilor 
rituale ale Căluşului până la eliminarea totală a acestora. începând cu Mutul Căluşului, cu întregul univers al 
acţiunilor sale magico-rituale - cenzura i-a „tăiat” mai întâi falusul, apoi eliminând total acest personaj din cadrul 
reprezentaţiilor scenice. 

Costumaţia căluşarilor a suferit şi ea modificări importante, prin uniformizarea datorată confecţionării 
centralizate a acesteia în cadrul unor mari cooperative meşteşugăreşti de tip „Decorativa". 

O altă sursă importantă de alterare a jocului căluşăresc au constituit-o chiar instructorii de specialitate, 
convocaţi de autorităţi de pe la ansamblurile folclorice profesioniste. Lor li se datorează apariţia adaptărilor 
pentru scenă ale Căluşului cu formaţii compuse din zeci de dansatori, pe mai multe generaţii, începând cu copiii 
de câţiva ani. 

Şi astfel, în unele localităţi cetele tradiţionale de căluşari au fost înlocuite cu adevărate ansambluri folclorice 
care veneau la festival cu câte două autobuze de căluşari. 

Fără să ţină cont uneori de specificul fiecărei vetre căluşăreşti, instructorii au împestriţat evoluţia scenică a 
acestora cu suite de jocuri trase la indigo. 

Coregraful Nichita Dragomira, fost căluşar şi martor al acestor vremuri, îşi aminteşte că la o ediţie a 
festivalului s-au prezentat şase suite de dansuri identice, pregătite de şase instructori de dans de la un ansamblu 
din capitală aduşi în judeţul Olt pe post de specialişti în Căluş. 

Mărirea numărului de căluşari prin transformarea cetei în formaţie a dus şi la dispariţia ritualului practicării 
căluşului la Rusalii în unele localităţi, unde oamenii nu mai erau dispuşi să primească în bătătură în loc de 7-9 
sau 11 căluşari, un întreg ansamblu. 

Multe formaţii de căluşari activau acum pe lângă căminele culturale, rupte aproape total de tradiţia satului, 
pregătirea lor făcându-se doar pentru festivaluri şi concursuri. 

După 1995, observând diminuarea masivă a numărului de localităţi în care se mai practica ritualul Căluşului, 
reprezentanţii Centrului de îndrumare a Creaţiei Populare au început să condiţioneze participarea la festival de 
ieşirea în sat a căluşarilor la Rusalii, stimulându-i chiar şi cu premii în bani pe cei care respectau tradiţia. 

Pentru a echilibra concursul în cadrul festivalului de la Caracal, au fost despărţite evoluţiile ansamblurilor 
de cele ale cetelor clasice de căluşari. 

Un alt fenomen perturbator de tradiţie a fost înlocuirea treptată a căluşarilor maturi cu formaţii alcătuite cu 
preponderenţă din copii şi adolescenţi. Pentru a controla fenomenul, s-a înfiinţat un alt Festival al Căluşului 
destinat copiilor. 

Şi cum în judeţul Olt festivalurile căluşăreşti tind să devină o modă, în ultimii ani, la iniţiativa unor 
administraţii locale au mai apărut încă două festivaluri „satelit“, unul la Coloneşti, dedicat celebrului căluşar llie 
Martin, şi celălalt la Câmpu Mare, în nordul judeţului. 

Existând şi în continuare pericolul alterării Căluşului tradiţional prin apariţia unor noi exagerări, reprezentate 
de adaptări scenice realizate cu figuri coregrafice care nu mai au nimic comun cu specificul locului, fără a neglija 
nici conotaţiile electorale sub auspiciile cărora se desfăşoară uneori aceste competiţii, pentru responsabilii 
culturali din zonă se pune întrebarea firească în legătură cu ce se mai poate conserva şi cu instrumentele de 
valorizare ale actului cultural tradiţional de patrimoniu imaterial. 

lată de ce la Câmpu Mare s-a convenit cu autorităţile locale ca locul de desfăşurare a concursului între 
cetele de căluşari din nordul judeţului să fie chiar în incinta tradiţionalului Târg de Rusalii, aşa cum se obişnuia 
cu multe zeci de ani în urmă. 

în felul acesta, cetele de căluşari nu au mai fost tentate să-şi cosmetizeze jocul şi au putut evolua aşa cum 
o făceau de obicei în satele de unde veneau. 

Succesul acestui experiment s-a văzut în acest an, când, chiar şi după spartul târgului şi pe ploaie, oamenii 
au rămas până la sfârşitul confruntării căluşăreşti aşa cum se întâmpla pe vremuri, când cetele care se întâlneau 
întâmplător jucau „la rămăşag". 

Se întrevede astfel posibilitatea reconvertirii la tradiţie chiar a acestor manifestări culturale, care altfel riscă 
să se şablonizeze, continuând procesul de extragere al ritualului căluşăresc din contextul autenticităţii şi mai ales 
al specificului său cu parfum de veşnicie. 

Tiberiu GROZA 

(CJCPCT Cluj) 


Modalităţi de comunicare şi colaborare între centrele judeţene pentru conservarea şi 
promovarea culturii tradiţionale în domeniul patrimoniului cultural imaterial 


Suntem o mână de oameni în cele 41 de centre judeţene. Dacă nu vom fi uniţi şi nu vom colabora în 
interesul conservării şi promovării patrimoniului cultural imaterial, cuvântul nostru nu va fi nici măcar auzit, 
darămite ascultat. 

Mulţi dintre directorii centrelor judeţene sunt noi (cazul meu) sau mai noi, uneori fără o pregătire de 
specialitate în domeniul de responsabilitate, alţii - chiar cu pregătirea corespunzătoare - sunt pentru prima dată 
directori, având probleme în a se acomoda cu cerinţele funcţiei şi cu noile obiective şi sarcini ale centrelor, ca 
urmare a apariţiei Legii nr. 292/2003. 

Personal, cu toate că am absolvit Academia de Arte Vizuale din Cluj-Napoca, secţia Ceramică, conduc de 
12 ani Ansamblul folcloric „Dor transilvan” şi de şapte ani Fundaţia Culturală „Etnostar", prin care realizez unul 
dintre cele mai mari festivaluri de folclor din Transilvania, la el participând 25-30 de ansambluri folclorice de copii, 
de tineret, formaţii tradiţionale, ansambluri ale minorităţilor (maghiari, ţigani, evrei, germani, armeni) şi formaţii 
ale comunităţilor româneşti din ţările vecine (Republica Moldova, Ucraina, Ungaria, Serbia), m-am specializat în 
Luxemburg (pe domeniile: management, gestiunea resurselor umane, managementul calităţii şi marketing), nu 
pot să spun că nu întâmpin dificultăţi în managementul instituţiei. După şase ani de directorat în firme private, 
reîntoarcerea la instituţiile de stat se dovedeşte o adevărată provocare. 

Acomodarea cu birocraţia şi formalismul excesiv al sistemului instituţiilor de stat, cu inerţia şi lipsa de 
performanţă a personalului din aceste instituţii, cu lentoarea derulării activităţilor instituţiei sunt greu de realizat 
la începutul celui de-al treilea mileniu. 

Instituţiile pe care le conducem sunt supuse şi ele presiunilor de adaptare la cerinţele realităţilor începutului 
de mileniu, în perspectiva integrării europene a României, fiind necesară stabilirea unei strategii de activitate pe 
termen mediu şi lung, în vederea îndeplinirii celui mai important obiectiv, acela de conservare şi promovare a 
culturii tradiţionale şi, în special, a patrimoniului cultural imaterial. Patrimoniul cultural imaterial, pe cât este de 
important, pe atât este de perisabil, conservarea şi salvgardarea lui fiind urgenţa numărul 1. 

Adaptarea structurilor de personal (şi de competenţe) la urgenţele momentului şi la cerinţele Legii nr. 
292/2003 trebuie să se realizeze pe baza aceleiaşi strategii de activitate pe termen lung şi mediu privind 
conservarea (prin culegere şi arhivare), promovarea (prin spectacol, organizarea de festivaluri, editarea de 
CD-uri, broşuri, cărţi, realizarea de târguri şi expoziţii pentru meşterii populari, concursuri pentru tarafuri, 
ansambluri folclorice, rapsozi populari) şi promovarea internaţională (prin participarea la expoziţii, târguri şi 
festivaluri internaţionale, realizarea de schimburi culturale cu parteneri externi, dezvoltarea de proiecte 
internaţionale etc.). Există centre care au doar trei salariaţi, iar altele 40-50 de salariaţi, iar bugetele de care 
dispun sunt cuprinse între 250 de milioane şi 25 de miliarde. 

Dotările instituţiilor noastre sunt precare şi nici ele adaptate cerinţelor momentului şi evoluţiei accelerate a 
tehnicii. 

Sistemul de salarizare este foarte limitativ şi nestimulativ în raport cu importanţa şi complexitatea muncii, 
precum şi cu competenţele necesare. Numărul mic de personal al centrelor şi complexitatea muncii impun 
personalului existent competenţe pe mai multe domenii de activitate, dar lipsa de vizibilitate şi, uneori, de 
performanţă a centrelor duce la acest sistem necorespunzător de salarizare şi, implicit, la imposibilitatea 
atragerii de personal cu un grad înalt de pregătire. 

în sarcina CJCPCT Cluj - instituţie de nivel judeţean - cad coordonarea şi îndrumarea din punct de vedere 
metodologic a activităţii a 280 de aşezăminte culturale, 60 de ansambluri folclorice, 40 de rapsozi şi interpreţi de 
muzică populară şi cam tot atâţia meşteri populari constituiţi în Asociaţia Meşterilor Populari Clujeni. Toţi aceşti 
„operatori culturali" aşteaptă consiliere şi sprijin din partea CJCPCT Cluj în derularea activităţii lor. 

lată câteva dintre problemele majore cu care se confruntă centrele judeţene pentru conservarea şi 
promovarea culturii tradiţionale. Sunt convins că acelaşi tablou îl regăsim la majoritatea centrelor din ţară. 

Nimeni nu s-a născut specialist, iar colaborarea (lucrul la proiecte comune şi împărtăşirea experienţelor), 
alături de formarea continuă, este modul adecvat de a răspunde provocărilor posturilor pe care le ocupăm. 

Ţinând cont de aceste provocări - schiţate sumar - consider absolut necesară, firească şi productivă 
colaborarea cjcpct-urilor din ţară în scopul îmbunătăţirii activităţii instituţiilor pe care le conducem, prin 
constituirea Asociaţiei Naţionale a centrelor judeţene pentru conservarea şi promovarea culturii tradiţionale. 

Pentru stabilirea unei strategii pe termen mediu şi lung avem nevoie de realizarea unei baze de date, care 
să conţină situaţia actuală a culturii tradiţionale (materiale şi imateriale) din fiecare judeţ: aşezăminte culturale, 
operatori culturali, asociaţii şi fundaţii culturale, tarafuri, rapsozi, creatori populari, meşteşuguri, obiceiuri şi 
ritualuri specifice zonei, manifestări folclorice, târguri tradiţionale etc. 

Este necesară realizarea unui sistem de punere în circulaţie a acestor informaţii, pentru a fi disponibile la 
cât mai multă lume. Informaţia trebuie să circule, pentru a fi cunoscută, analizată şi valorificată. 

Pentru toate acestea, consider necesară în primul rând întâlnirea periodică a directorilor centrelor cel puţin 
la nivel regional (de exemplu, pe structura agenţiilor regionale de dezvoltare sau a provinciilor istorice) şi 
întâlnirea semestrială a directorilor din toată ţara, cu scopul stabilirii colaborărilor în: 

• realizarea în comun de manifestări culturale (festivaluri, concursuri, expoziţii, editări de CD-uri, tabere de 
meşteşuguri, târguri, festivaluri internaţionale etc.); 

• realizarea în comun de culegeri şi inventarierea patrimoniului cultural imaterial; 

• tipărirea de culegeri, studii şi cercetări; 

• realizarea unei reviste de profil; 

• realizarea de proiecte culturale de anvergură în scopul atragerii de finanţări externe; 

• schimbul de arhive digitale, publicaţii şi cărţi; 

• organizarea în comun de cursuri de perfecţionare profesională a personalului; 

• schimburi de experienţă între centrele din ţară; 

• stabilirea unei strategii comune, active şi agresive de promovare a imaginii, activităţii şi intereselor 
centrelor judeţene la toate nivelurile (judeţean, regional şi naţional); 

• demersuri comune pentru introducerea în şcoală, ca materie de studiu, a etnologiei. 

în data de 15 octombrie, la Cluj-Napoca a avut loc prima întâlnire a directorilor de centre din Transilvania, 
organizată cu prilejul desfăşurării celei de-a XX-a ediţii a Festivalului „Jocul fecioresc din Transilvania", cu scopul 
declarat al dezbaterii modalităţilor şi mijloacelor de colaborare între centrele din această parte a ţării. 

Pentru data de 14 noiembrie s-a convenit reîntâlnirea directorilor centrelor din Transilvania, la Cluj, pentru 
stabilirea proiectelor de colaborare pentru anul 2007 şi demararea întocmirii unor proiecte de mare anvergură 
în scopul accesării finanţărilor externe. 

Sperăm ca şi colegii noştri din Moldova şi Muntenia să îmbrăţişeze această idee a necesităţii de colaborare 
intense şi permanente între centre, la nivel regional şi naţional şi să ne putem întâlni cu totii la Cluj, în luna mai 
2007, la cea de-a opta ediţie a Festivalului „Serbările Transilvane". 



Drd. Sorin MAZILESCU 
(CJCPCT Argeş) 


Vechi şi nou în ceremonialul nunţii 
de pe Valea Râului Doamnei 


Nunţile de pe Valea Râului Doamnei dezvăluie un ceremonial pe cât de pitoresc, pe atât de complex, pe alocuri 
depăşind în amploare toate celelalte obiceiuri ale anului şi ale ciclului familial. 

Acest „spectacol” reprezintă tendinţa constantă de a îmbina obligativitatea practicilor tradiţionale cu inserarea 
cerinţelor moderne, scenariul dovedindu-se o mixtură între arhaic şi contemporan, intr-o simbioză nu întotdeauna 
organică, iar, pe alocuri, chiar cu stridenţe flagrante. Cauza acestor stridenţe este, cel mai adesea, influenţa citadină, 
adică o sărăcire a schemei ceremoniale şi, în consecinţă, o reducere semnificativă a duratei nunţii. 

Se poate vorbi şi despre o simbioză ce se manifestă în cadrul ceremonialului nupţial şi anume aceea între fastuos 
şi comic, cu un caracter obligatoriu. Astfel, pe cât de demne trebuie să fie unele acte şi scene, pe atât de ilariante se 
vădesc altele. Niciun alt obicei nu înmănunchează atât de strâns fastul şi comicul, căci această antinomie guvernează 
nunta în totalitatea ei, atât scenariul ritual şi ceremonial, apoi gesturile şi actele, fiecare în parte, cât şi repertoriul 
folcloric care le însoţeşte. 

Fastul este asigurat, în primul rând, prin participarea masivă a localnicilor, apoi prin ornamentaţia ostentativă. 
Astfel, la jocurile de nuntă accesul este liber oricui doreşte să participe, unele fiind anume organizate pentru a îngloba 
întregul tineret, în satele mai arhaice. în trecut, la masa festivă („masa mare”) participau toate familiile satului, prin 
reprezentanţi adecvaţi. 

Comicul este continuu alimentat de verva participanţilor, de puterea lor de a improviza. Acest comic era în datina 
veche întreţinut de vornici, de conducătorii ceremonialului şi se observa, mai cu seamă în altercaţiile lor, ale vornicului 
mirelui şi ale celui al miresei, care parcă anume pândeau momentele ceremoniale şi depănarea oraţiilor pentru a le 
specula posibilităţile de păcălire verbală şi tactică a celuilalt. 

Complexitatea riturilor, precum şi fiinţele şi obiectele care li se supun pot să difere în funcţie de tipul de familie ce 
urmează să se formeze, iar de actul ceremoniei a doi indivizi sunt interesante colectivităţi mai mult sau mai puţin vaste. 
Colectivităţile în chestiune sunt - după părerea lui Van Genepp - cele două societăţi sexuale reprezentate uneori de 
cavalerii şi de domnişoarele de onoare; de rudele de sex masculin ale unei părţi şi de cele de sex feminin ale altei 
părţi, grupurile de descendenţi fie pe linie maternă, fie pe linie paternă, grupele de ascendenţi pe ambele linii, adică 
familiile în sensul obişnuit al cuvântului şi, uneori, familiile în sens larg, conţinându-i pe toţi cei înrudiţi; de asemenea, 
societăţile speciale (clan totemic, clasă de vârstă, comunitate de credincioşi), cărora le aparţine unul sau altul dintre 
tineri sau ambii, părinţii sau rudele lor şi gmpul local (cătun, sat). 

O căsătorie are întotdeauna o importanţă economică mai mare sau mai mică şi că actele de ordin economic 
(stabilitate, plată, înapoiere a zestrei, fie a miresei, fie a mirelui, preţ de cumpărare a miresei) se împletesc cu riturile 
propriu-zise. 

Studiind riturile de separare în zona sus-citată, va trebui să amintim, mai întâi, despre o întreagă clasă de rituri, 
foarte asemănătoare unele cu altele, considerate ca fiind „reminiscenţe ale căsătoriei prin furt sau prin răpire". Un 

astfel de procedeu de uniune socială permanentă a fost întâlnit destul de rar sub formă de instituţie şi, după părerea 
lui E. Grasse, el reprezintă o formă sporadică şi anormală. 

Pe de altă parte, dacă doi îndrăgostiţi vor să se căsătorească împotriva voinţei familiei sau a regulilor sociale, de 
obicei, are loc o acomodare cu noua lor stare, fie acceptându-se faptul împlinit, fie executându-se doar o parte din 
ceremonie. 

Căsătoria înseamnă trecerea de la societatea copilăriei sau a adolescenţei la societatea adultă, de la un anumit 
clan la altul. Această sciziune a individului de unele medii le slăbeşte pe acestea, dar le întăreşte pe altele. Slăbirea 
este deopotrivă numerică, economică şi sentimentală. De aici provin practicile celor intraţi în noile medii, compensând 
într-o oarecare măsură slăbirea celorlalte medii de care sunt legaţi. Riturile de furt sau de răpire exprimă rezistenţa 
opusă la mediile afectate şi, după valoarea celui plecat sau după bunăstarea comparată a părţilor, rezistenţa e mai 
puternică sau mai slabă. Compensările pot fi sub formă de zestre, daruri, ospeţe, bani plătiţi pentru răscumpărare. 

Mihai Pop şi Pavel Ruxăndoiu consideră că obiceiurile privind ceremonialul nunţii au suferit mari modificări. 
Căsătoria este văzută ca un moment crucial în organizarea conceptuală şi practică a etapelor duratei telurice a 
individului, moment culminant al integrării în destinul individual ideal. 

Ceremonialul nunţii, ca manifestare colectivă, are, în timp, o condiţie generală a întregului fenomen şi una 
specială a părţilor şi a actelor care îl alcătuiesc. Condiţia de timp este impusă în primul rând de Biserică prin interdicţiile 
ei (nedesfăşurarea nunţii în post, dar şi în anumite zile din cursul săptămânii). Ea păstrează întotdeauna un echilibru 
între actele care marchează despărţirea de vechea stare, având ca punct culminant trecerea propriu-zisă, şi actele 
care punctează integrarea în noua stare. 

Ion Ghinoiu, în Dicţionarul obiceiurilor de peste an, apreciază că durata nunţii s-a redus treptat, de la o săptămână 
- de joi până miercuri dimineaţa, la trei zile - sâmbăta, duminica, luni, apoi la două zile - sâmbăta şi duminica şi chiar 
la o masă festivă de câteva ore. 

Sărbătoarea contribuie la realizarea echilibrării şi armonizării societăţii, asigurând coeziunea necesară grupurilor, 
şi accentuează durabilitatea, identitatea şi unitatea grupurilor, a colectivităţii şi a societăţii ca întreg. 

Nu întâmplător secvenţele ce alcătuiesc ceremonialul nunţii păstrează o anumită ordine în desfăşurarea acestuia. 
Fiecare parte şi fiecare act care exprimă un conţinut şi credinţe sunt legate şi se săvârşesc într-un anumit loc. Spaţiul 
are calităţi deosebite ce pot determina anumite puteri şi pot avea urmări în viaţa cuplului. în viziunea populară, această 
dimensiune spaţială nu e doar o direcţie, ci un adevărat cadru, un fenomen complex, o expresie a participării omului 
la Cosmos. De aceea, actele cum ar fi trecerea pragului de către miri, aşezarea oamenilor la cununie şi la masa mare, 
zestrea, toate se fac într-un anumit loc, timp şi spaţiu. „Delimitarea spaţială şi temporală are astfel o semnificaţie 
spirituală, religioasă sau magică şi nu rareori morală şi socială" 1 . 

Una dintre cele mai importante diferenţe faţă de tradiţional se manifestă în opţiune - atunci când se alege 
partenerul de viaţă. în societatea tradiţională actul era perfect normat de legile sociale care acţionau în sat: 
respectarea interdicţiei incestului, o pronunţată endogamie - justificată de necesitatea conservării unui patrimoniu 
teritorial dat, calitatea neamului din care era selectat viitorul soţ - noţiune care implica atât calităţi genetice, cât mai 
ales vechimea familiei din care deriva cota-parte din suprafaţa hotarului la care avea dreptul, zestrea - cuprinzând 
pământul, locuinţa, animalele, inventarul agricol şi ţesăturile de interior. 

Astăzi posibilităţile de cunoaştere ale tinerilor sunt mult mai mari, ele nemaifiind limitate la o suprafaţă restrânsă, 
izolarea practic nu mai există. Generaţia actuală se deplasează şi din nevoi de culturalizare, de profesiune, dar tinerii 
se pot cunoaşte, la fel de bine, şi cu ajutorul internetului. Discuţiile pe Messenger sunt astăzi de actualitate, trecând 
graniţele ţării, iar rezultatele depăşesc uneori imaginaţia. 

Nunta începe să aibă, astfel, alte semnificaţii. încep să primeze afectivitatea, nivelul de învăţătură care conduce 
la o anume poziţie, locul de muncă, „zestrea” dorită fiind reprezentată în special de perspective sociale. 

Condiţiile materiale sunt formulate prin prisma unor cerinţe noi: mobilă cât mai scumpă, maşină, bani, dar ele intră 
în concurenţă cu factorii afectivi, culturali şi educaţionali. 

Datorită acestor mutaţii, peţitul este, în majoritatea cazurilor, un act formal, prin care se discută nu atât zestrea, 
cât se fixează detaliile concrete legate de nuntă şi modalitatea de locuire a tinerilor. Uneori peţitul nici nu mai există 
ca stare. 

Un alt factor esenţial în opţiune este independenţa materială a tinerilor faţă de părinţi, pentru că nu mai există 
dorinţa moştenirii pământului şi, uneori, nici a casei. în acest mod, autoritatea familiei nu se poate exercita pe calea 

presiunilor materiale. Faptul are implicaţii profunde, ce afectează atât raportul dintre generaţii, cât şi, legat de acesta, 
întregul ciclu al riturilor de trecere. 

Complexul de manifestări legat de masa mare a constituit întotdeauna centrul de greutate al nunţii tradiţionale, 
începând cu invitarea participanţilor şi terminând cu „calea primară” - primul drum făcut de proaspăta pereche la 
părinţi, după consumarea ceremoniei, se derulează o serie de acte rituale cu diverse semnificaţii: de fertilitate, de 
propiţipiere, de purificare. Trebuie menţionat că elementele principale din aceste cutume s-au menţinut, ele fiind 
regăsite în toate satele văii studiate: colacii, pâinea ruptă în capul miresei, apa cărată de la fântână cu care sunt stropiţi 
nuntaşii, ştergarele, bradul. Marcarea trecerii de la statutul de fată la cel de femeie măritată şi, respectiv, de la flăcău 
la bărbat s-a păstrat: pusul florii mirelui şi găteală capului miresei. Floarea care i se pune ginerelui în piept de către 
naşă este însoţită de o „hârtie” cu o valoare cât mai mare. Bogăţia nuntii este marcată şi de valoarea din pieptul 
ginerelui. Hârtia de o sută şi cinci sute de euro este astăzi o obişnuinţă. Banii autohtoni sunt demult uitaţi. Menţionăm 
că aproape o treime din populaţia fiecărui sat, în special bărbaţii, munceşte în Spania şi Italia. De aici, conţinutul şi 
natura darurilor sunt diferite. Rulajul banilor este superior faţă de perioada tradiţională (când darul de nuntă consta în 
saci de porumb). Acum intervine şi un factor de orgoliu, de putere, concurenţa dintre reprezentanţii neamurilor ce se 
unesc. Naşii contribuie şi ei la acest mecanism, având o masă aparte de ceilalţi musafiri şi care practic „pornesc darul" 
şi „îl ridică". Mecanismul este, în fond, unul de schimb. înaintea nunţii, naşii sunt întrebaţi cât sunt dispuşi să dea noilor 
căsătoriţi şi, proporţional, primesc daruri de la fini. 

în raport cu varietatea, cantitatea şi calitatea alimentelor şi a darurilor (ştergarele) primite la masă, nuntaşii oferă 
o anumită sumă de bani sau cadouri. 

Schimbul de daruri dintre mireasă şi mire s-a modificat esenţial, iar cadourile făcute de faţă nuntaşilor în „Flora 
miresei" sunt mult mai substanţiale, constând în obiecte de îmbrăcăminte, covoare scumpe, nu numai ştergare. 

Făcând parte din străvechiul ritual al purificării, ştergarul şi-a conservat până astăzi prezenţa, în tot ciclul riturilor 
de trecere. Uneori ca atare, cel mai adesea metamorfozat în prosop cumpărat din comerţ, el apare astăzi împodobind 
maşinile nuntaşilor, legat fie la parbriz, fie la oglinda retrovizoare. Coloanele de maşini (substitutele căruţelor) 
defilează, astfel, mai graţioase pe drumurile satelor, iar numărul acestora ne arată grandoarea sau importanţa 
nuntaşilor. 

S-a pierdut obiceiul ca mireasa să lucreze cămaşa tânărului, ca şi gesturile rituale care însoţeau înălbitul pânzei 
şi spălatul (cu apă neîncepută), nu se mai dă soacrei mari cămaşa netăiată la gură, ci i se oferă lenjerie, baticuri. 

în schimb s-a generalizat portul de tip urban al rochiei de mireasă - albă, cu voal şi flori artificiale, cumpărată, 
împreună cu încălţămintea, de către mire. 

Poate una dintre cele mai semnificative schimbări petrecute astăzi este cea legată de atitudinea care se ia faţă 
de „puritatea miresei". Tradiţional, mireasa care nu era găsită „fată mare” era aspru pedepsită: dusă pe grapă la casa 
părintească, batjocorită; ţuica cu care se ducea „vestea" era prezentată într-o oală cu fundul găurit. Finalul era o nouă 
tocmeală pentru că, în caz de reuşită a târgului, femeia căpăta dreptul de a fi considerată soţie, dar „casă bună nu 
mai făcea”. în satul actual obiceiurile de pedepsire a fetei nu mai există, practic. Dacă totuşi soacra mare este mai 
tradiţională în concepţii, „fata se drege", cel mai adesea cu asentimentul mirelui. Dar, uneori, chiar mama băiatului 
contribuie ca mireasa să nu fie dată de ruşine, jucând în faţa nuntaşilor o cămaşă falsă pe plan ritual. 

Astfel, mutaţiile care s-au produs în satul contemporan de pe Valea Râului Doamnei sunt extrem de semnificative, 
ele atestând statutul cultural superior al actualei generaţii. 

Covorul oltenesc - un tărâm miraculos 


Puţine sunt acele lucruri din viaţă care au puterea să-ţi evoce peste timp copilăria ca vârstă a fericirii şi 
lumea ei. 

Printre acestea, pentru mine, oricât ar părea de neobişnuit un asemenea lucru, este un covor oltenesc 
despre care şi astăzi cred că este unul dintre cele mai frumoase care au fost urzite vreodată. 

Acest covor a fost lucrat special ca să-mi îmbrace şi să-mi împlinească locul în care mi-am petrecut copilăria 
şi adolescenţa. 

La început mi se părea că ar conţine o complicată „alchimie”, imaginată ca o neînţeleasă alcătuire şi în 
acelaşi timp ca o poveste minunată. Amintindu-mi acum de el, îmi dau seama că el nu a fost doar un simplu 
veşmânt al unei încăperi, ci chiar martorul vieţii mele, în firele căruia am avut norocul să fie urzite gânduri 
frumoase, cu care mai apoi s-au ţesut cele mai sensibile poveşti. 

Covorul meu oltenesc mi-a încântat copilăria, a fost mereu câmpul meu cu flori, lumina şi strălucirea fiecărei 
zile, chiar şi atunci când nu răsărea soarele, un fel de grădină a raiului cu flori înmiresmate, cu păsări înaripate 
al căror tril părea că răzbate din mereu caldele fire de lână multicolore din care era ţesut. 

Mai târziu, pornind pe firul covorului oltenesc, întâlnind oameni dornici să-mi depene povestea lui, am aflat 
istoria covorului meu, povestea lui... 

La început nu a fost covorul, ci... lăicerul şi păretarul, cu care se acopereau laviţele, lăzile de zestre şi pereţii 
camerelor. Pe paturi, înainte de a fi velinţele şi căpătâiele, se puneau doar plocade din lână groasă, care au 
înlocuit pieile şi blănurile de animale. 

Şi tot aşa, mergând pe firul transformărilor şi al substituirilor, am aflat că până a fi covorul cu lumea lui plină 
de frumuseţi, rolul lui a aparţinut scoarţelor. Mai întâi chiar scoarţelor de copac cu care, înainte de a fi fost 
ţesăturile, oamenii căptuşeau pereţii de bârne împotriva frigului. Ţesăturii groase care i-a luat locul scoarţei de 
copac tot scoarţă i-a rămas numele până astăzi. Mai sunt şi foile de scoarţă, care se puneau asemenea 
păretarelor, sub geamuri. 

Şi astăzi, în unele case din Oltenia se mai găsesc pe pereţii camerelor „câmpuri cu flori" - minunate scoarţe 
ce conţin modele şi culori uimitoare, alături de care sunt aninate, ca într-un decor perfect, ştergarul şi icoana. 

Cine îşi imaginează că lumea miraculoasă a covorului oltenesc a apărut dintr-o dată, „pe un câmp gol”, se 
înşeală. 

Ţesătoarea aşezată la războiul de ţesut a creat, prin sistemul său de ornamentare impus de tehnica rigidă 
a ţesutului bătelii pe urzeală, cel mai simplu motiv ornamental - linia - numită dungă , varga, vrâstă, vârstă. 

Dungile perpendiculare, la început în culorile naturale ale lânii, aşezate în nuanţe care să contrasteze cu 
albul fondului, au căpătat, odată cu descoperirea vopsitului lânii cu culori obţinute din anumite plante, tonuri de 
roşu, vişiniu, verde, galben şi albastru. 





